
I 
RIŠELJE ŠEŠĖLIS 


Viename mums jau žinomų Kardinolo rūmų kambaryje, prie popie- 
riais ir knygomis apkrauto stalo paauksuoto sidabro kampais, sėdėjo 
žmogus, abiem rankom parėmęs galvą. 

Jam už nugaros didžiuliame židinyje degė ugnis, ir liepsnojantys 
nuodėguliai gruzdėjo ant plačių paauksuotų ardelių. Puošnius šio susi- 
mąsčiusio žmogaus drabužius iš užpakalio apšvietė židinys, o iš priekio 
— žvakių sietynas. 

Matant raudoną simarą ir brangius nėrinius, blyškią kaktą, apniauktą 
sunkių minčių, vienišą kabinetą ir įsiklausius į prieškambarių tylą, 
ritmingus sargybinių žingsnius laiptų aikštelėje, būtų buvę galima 
pamanyti, kad kardinolo Rišelje šešėlis tebėra savo kambaryje. 

Deja, iš tiesų tai buvo tik didžiojo žmogaus šešėlis.  Nualinta 
Prancūzija, pašlijusi karaliaus valdžia, vėl susilpnėję ir ėmę nerimauti 
didikai, priešas, peržengęs sieną, — viskas liudijo, kad Rišelje čia jau 
nebėra. 

Bet dar aiškiau rodė, kad raudonoji simara anaiptol nėra senojo 
„kardinolo simara, tasai vienišumas, kuris, kaip jau sakėme, labiau 
derėjo šmėklai, negu gyvam žmogui; koridoriai be dvariškių, kiemai, 
pilni sargybinių, pašaipūs šauksmai, aidintys gatvėje ir besiveržiantys 
pro kambario langus, kuriuos drebino viso prieš ministrą sukilusio 
miesto alsavimas; pagaliau tolimi, nuolat skardintys šūviai, laimė, 
paleisti be tikslo ir nepadarę žalos, tik siekiant parodyti sargybiniams, 
šveicarams, muškietininkams ir kareiviams, apsupusiems Pale-Ruajalį 
(mat, ir patys Kardinolo rūmai dabar buvo kitaip vadinami), kad 
liaudis taip pat turi ginklų. 

Tas Rišelje šešėlis buvo Mazarinis. 


Taigi Mazarinis buvo vienišas ir jautėsi silpnas. 

— Svetimšalis! — šnibždėjo jis. — Italas! Tuo viskas pasakyta! 
Siuo žodžiu jie nužudė, pakorė, sunaikino Končinį, ir, jei aš duočiau 
jiems valią, jie ir mane, kaip jį, nužudytų, pakartų, sunaikintų. O ką 
pikta jiems padariau? Nebent truputį prispaudžiau juos mokesčiais. 
Mulkiai! Jie nesupranta, kad jų priešas — ne italas, vos rezgantis 
prancūziškai, o tie, kurie geba kalbėti jiems gražius žodžius gryniausia, 
taisyklingiausia Paryžiaus tarsena. 

— Taip, taip, — burbėjo ministras, vylingai šypsodamasis, nors 
toji šypsena šįkart visai netiko blyškioms jo lūpoms, — taip, jūsų 
murmesys man primena, koks nepastovus favoritų likimas; bet, jeigu 
tai Žinote, privalote taip pat žinoti, kad aš ne paprastas favoritas! 
Grafas Eseksas turėjo prašmatnų, deimantais papuoštą žiedą, kurį jam 
buvo dovanojusi jo karališkoji meilužė; aš teturiu žiedą su monograma 
ir data, bet šis žiedas pašventintas Pale-Ruajalio koplyčioje!. Taigi 
manęs jie nesutriuškins, nors ir labai norėtų. Jie nepastebi, kad, kai jie 
amžinai šaukia: “Šalin Mazarinį!"", aš juos verčiu šaukti čia “Tegyvuoja 
Boforas!", čia “Tegyvuoja princas!“, čia “Tegyvuoja parlamentas!" Na 
ką gi! Hercogas de Boforas yra Vensene, jei ne šiandien, tai rytoj 
pateks tenai ir princas, o parlamentas... — Tuo metu kardinolo šypsena 
virto tokia neapykantos grimasa, kuri, rodės, niekaip netiko švelniam 
jo veidui. 

— O parlamentas... Taigi parlamentas... pažiūrėsim, ką mes pada- 
rysim su parlamentu: mūsų pusėje Orleanas ir Montarži. O, aš 
neskubėsiu, bet tie, kurie ėmė šaukti “Šalin Mazarinį!", galų gale 
šauks "šalin" visiems tiems žmonėms, kiekvienam paeiliui... Rišeljė, 
kuno jie nekentė, kol jis buvo gyvas, ir apie kurį tebekalba nuo tada, 
kai jis mirė, buvo labiau pažemintas už mane, nes jis ne kartą buvo 
pavarytas, o dar dažniau bijojo būti pavarytas. O manęs karalienė 
niekad neišvys, ir, jeigu aš būsiu priverstas nusileisti liaudžiai, karalienė 
nusileis drauge su manim; jei turėsiu bėgti, ji taip pat bėgs, ir tuomet 
pažiūrėsim, ką tie maištininkai veiks be savo karalienės ir karaliaus... 
Ak, jei aš nebūčiau svetimšalis, jei būčiau prancūzas, jei būčiau 
kilmingas bajoras! 

Ir jis vėl paskendo savo mintyse. 

Iš tikrųjų padėtis buvo kebli, o prabėgusi diena dar labiau ją su- 


1 Yra žinoma, kad Mazarinis nebuvo padaręs įžadų, draudžiančių vesti, ir slapta susituokęs 
su Ona Austrijiete. (Aut.past.). 

komplikavo. Mazarinis, nuolat skatinamas šlykštaus godumo, smaugė 
liaudį mokesčiais, ir liaudis, kuriai, kaip sakydavo prokuroras Talonas, 
liko vien siela, ir tik dėl to, kad sielos negalima parduoti iš varžytinių, 
— toji liaudis, kuriai buvo mėginama užčiaupti burną karinių pergalių 
triukšmu ir kuri įsitikino, kad laurais soti nebus, — jau seniai murmėjo. 

Bet tai dar buvo ne viskas. Mat, kol murma tik liaudis, karaliaus 
dvaras, atskirtas nuo jos buržuazijos ir bajorų, to murmėjimo negirdi; 
bet Mazarinis neprotingai pasielgė, užkliudydamas teismo pareigūnus! 
Jis pardavė dvylika privilegijų parlamento pranešėjų tarnyboms užimti. 
Kadangi valdininkai už savo vietas mokėjo labai brangiai, o šių dvylikos 
naujų bendradarbių atsiradimas turėjo sumažinu kainą, senieji 
pareigūnai susivienijo, prisiekė evangelija neįsileisti naujų bendradarbių 
ir priešintis visiems karaliaus rūmų persekiojimams; jie pasižadėjo tuo 
atveju, jei kuris nors iš jų dėl šio maištavimo prarastų tarnybą, sudėti 
pinigus ir grąžinti jam privilegijos kainą. 

Štai kas buvo atsitikę vienoje ir kitoje stovykloje. 

Sausio 7 dieną susirinko kokie septyni — aštuoni šimtai Paryžiaus 
pirklių ir, pasipiktinę naujais mokesčiais, uždėtais namų savininkams, 
iš savo tarpo išrinko dešimt deputatų, kad šie jų vardu pasikalbėtų su 
Orleano hercogu, kuris senu papratimu stengėsi įgyti populiarumo. 
Orleano hercogas priėmė juos, ir šie jam pareiškė nusprendę nemokėti 
naujųjų mokesčių, nors jiems tektų su ginklu rankoje gintis nuo karaliaus 
mokesčių rinkėjų. Orleano hercogas išklausė juos labai maloniai, davė 
jiems vilčių — pažadėjo pakalbėti apie mokesčių sumažinimą su kara- 
liene ir atsisveikino princams įprastu žodžiu “pažiūrėsime". 

Parlamento pranešėjai savo ruožtu sausio 9 dieną atvyko pas kardi- 
nolą, ir vienas iš jų, kalbėjęs visų kitų vardu, šnekėjo su juo taip 
ryžtingai ir drąsiai, jog kardinolas baisiai nustebo; jis atsisveikino su 
jais, pasakęs, kaip ir Orleano hercogas: “Pažiūrėsime". 

Tada tam “pažiūrėsime" buvo sušaukta taryba ir pasiųstas žmogus 
surasti vyriausiąjį finansų valdytoją d'Emeri. 

Liaudis labai nekentė d'Emeri pirmiausia dėl to, kad jis buvo 
vyriausiasis finansų valdytojas, o finansų valdytojas visada nekenčia- 
mas, ir antra, reikia pasakyti, kad jis tikrai buvo nusipelnęs tos neapy- 
kantos. 

Jis buvo Liono bankininko Partičelio sūnus, subankrutavęs pakeitė 
pavardę ir ėmė vadintis d'Emeri. Kardinolas Rišeljė, pastebėjęs jo 
didelius finansinius gabumus, pristatė jį Liudvikui XIII d'Emeri pavarde 
ir, norėdamas jį paskirti vyriausiuoju valdytoju, labai išgyrė. 


— Puiku! — atsakė karalius. — Aš labai džiaugiuosi, kad siūlote 
man d'Emeri į tą vietą, kuriai reikia sąžiningo žmogaus. Kažkas man 
sakė, kad jūs globojate sukčių Partičelį, ir aš būgštavau, kad versite 
mane jį priimti. 

— Valdove, — atsakė kardinolas, — būkite ramus: Partičelis, apie 
kurį jūsų didenybė kalbate, jau pakartas. 

— A, juo geriau! — sušuko karalius. — Vadinasi, ne veltui aš 
vadinamas Liudviku Teisinguoju. 

Ir jis pasirašė d'Emeri paskyrimą.Tas pats d'Emeri dabar ir buvo 
vyriausiasis finansų valdy tojas. 

Tarybos vardu buvo pasiųsta jo ieškoti, ir jis atbėgo išblyškęs, 
persigandęs ir papasakojo, kad minia vos nenužudžiusi šiandien Rūmų 
aikštėje jo sūnaus; jį apsupusi ir ėmusi jam prikaišioti prabangą, 
kurioje gyvenanti jo žmona: jos butas išmuštas raudonu aksomu su 
aukso kutais. Ji buvo Nikola Lekamiu duktė. O Lekamiu nuo 1617: 
metų buvo karaliaus sekretorius; jis atvyko į Paryžių su dvidešimt livrų 
kišenėje ir neseniai, palikęs sau keturiasdešimt tūkstančių livrų rentos, 
devynis milijonus išdalijo savo vaikams. 

Žmonės vos nepasmaugė d'Emeri sūnaus. Vienas maištininkas 
pasiūlė spausti jį tol, kol išspaus iš jo visą prisigrobtą auksą. 

Tą dieną taryba nieko nenutarė, nes vyriausiasis finansų valdytojas 
buvo pernelyg susirūpinęs tuo įvykiu ir negalėjo galvoti apie kitką. 

Rytojaus dieną pirmasis parlamento pirmininkas Matje Mole, kurio 
drąsa visuose tuose reikaluose, pasak kardinolo de Reco, prilygo 
hercogo de Boforo ir princo de Konde drąsai, — tuodu žmonės buvo 
laikomi drąsiausiais visoje Prancūzijoje, — tasai pirmasis pirmininkas 
taip pat buvo užpultas: liaudis grasino atkeršysianti jam už skriaudas, 
kurias jis ketinąs jai padaryti. Tačiau pirmasis pirmininkas, kaip visada, 
ramiai, nesijaudindamas ir nerodydamas nustebimo, atsakė, kad, jeigu 
maištininkai nepaklausysią karaliaus valios, jis liepsiąs pastatyti aikštėse 
kartuves ir tučtuojau pakarti smarkiausius maištautojus. Į tai jam buvo 
atsakyta, jog ir jie reikalaują, kad būtų pastatytos kartuvės: jos 
praversiančios pakarti blogiems teisėjams, kurie perkasi karaliaus rūmų 
palankumą liaudies skurdo kaina. 

"Bet tai dar buvo ne viskas. Sausio vienuoliktą dieną, kai karalienė 
ėjo į Dievo motinos katedrą klausyti mišių, — tai ji darydavo kiekvieną 
šeštadienį, — paskui ją sekė daugiau kaip du šimtai moterų, kurios 
šaukė ir reikalavo teisingumo. Beje, jos neturėjo jokių piktų kėslų, tik 
troško atsiklaupti prieš karalienę ir sužadinti jos užuojautą. Bet ginkluota 


palyda jų neprileido, o karalienė praėjo išdidi ir pasipūtusi, net 
neklausydama jų šauksmų. 

“ Popietų vėl buvo sušaukta taryba, kuri nutarė remti karaliaus valdžią; 
tuo tikslu kitą dieną, sausio dvyliktąją, buvo numatytas parlamento 
posėdis. 

Tą dieną, kurios vakaru mes ir pradedame šį pasakojimą, dešimtmetis 
karalius, ką tik persirgęs vėjaraupiais, važiavo į katedrą padėkoti 
dievo motinai už savo pasveikimą. Ta dingstimi buvo sukelti ant kojų 
visi gvardiečiai, šveicarai, muškietininkai ir išrikiuoti aplink Pale- 
Ruajalį, išilgai krantinės ir ant Naujojo tilto. Išklausęs mišių, karalius 
pasirodė parlamente, kur įvyko greitosiomis paruoštas posėdis, ir ne tik 
patvirtino visus ankstesniuosius ediktus, bet paskelbė dar penkis ar 
šešis naujus, anot kardinolo de Reco, vienas už kitą pragaištingesnius. 
Net pirmasis pirmininkas, kuris, kaip matėme, anksčiau palaikydavo 
karaliaus dvarą, dabar ryžtingai stojo prieš tai, kad karalius atvestas į 
Parlamento rūmus ir tokiu būdu suvaržyta balsavimo laisvė. 

Bet ypač griežtai prieš naujuosius mokesčius stojo pirmininkas 
Blanmenilis ir patarėjas Bruselis. 

Paskelbęs šiuos ediktus, karalius grįžo į Pale-Ruajalį. Milžiniška 
žmonių minia susibūrė jo kelyje. Visi žinojo, kad jis grįžta iš 
parlamento, tik buvo neaišku, ar ten jis gynė liaudies interesus, ar 
ieškojo naujų priemonių jai prispausti. Todėl, jam ' važiuojant, 
nepasigirdo nė vieno džiugaus šūksnio, sveikinančio jį išgijimo proga. 
Atvirkščiai, visi veidai buvo niūrūs ir neramūs; kai kurie net grėsmingi. 

Nors karalius grįžo į rūmus, kariuomenės daliniai liko savo vietose; 
bijota, kad, paaiškėjus parlamento posėdžio rezultatams, nekiltų maištas. 
Ir iš tiesų, vos tik gatvėse pasklido gandas, kad karalius, užuot 
sumažinęs mokesčius, juos dar padidino, tuoj ėmė būriuotis žmonės, ir 
pasigirdo garsūs šauksmai: “Šalin Mazarinį! Tegyvuoja Bruselis! 
Tegyvuoja Blanmenilis!" 

Mat liaudis žinojo, kad Bruselis ir Blanmenilis kalbėjo jos naudai, 
ir, nors jų iškalbingumas nuėjo niekais, vis tiek buvo jiems dėkinga. 

Norėta išsklaidyti minią, norėta nuslopinti tuos riksmus, bet, kaip 
paprastai būna tokiais atvejais, minia tik dar labiau didėjo, o riksmai 
darėsi garsesni. Tuo metu, kai karaliaus gvardiečiams ir šveicarų 
daliniams buvo įsakyta ne tik tvirtai laikytis, bet netgi pasiųsti patrulius 
į Sen-Deni ir Sen-Marteno gatves, kur minios atrodė dar didesnės ir 
dar labiau neramios, Pale-Ruajalyje buvo pranešta atvykus pirklių 
seniūną. 


Jis buvo tučtuojau priimtas ir pareiškė, kad, jei tučtuojau nebūsią 
nutraukti priešiški veiksmai, po dviejų valandų visas Paryžius 
apsiginkluosiąs. 

Dar tebesvarstant, ką reikėtų daryti, įėjo gvardiečių leitenantas 
Komenžas. Jo drabužiai buvo sudraskyti, veidas kruvinas. Jį išvydusi, 
karalienė sušuko iš nustebimo ir paklausė, kas jam atsitikę. 

O atsitiko tai, ką buvo numatęs pirklių seniūnas: pasirodžius 
gvardiečiams, žmonės įniršo. Jie puolė prie varpų ir ėmė skelbti aliarmą. 
Komenžas nesuglumo, jis suėmė žmogų, kuris jam pasirodė vienas 
svarbiausių kurstytojų, ir pavyzdžio dėlei įsakė pakarti jį ant kryžiaus 
Trauaro aikštėje. Kareiviai čiupo jį ir nusitempė, norėdami įvykdyti 
įsakymą. Bet prie turgavietės juos užpuolė minia — ėmė mėtyti 
akmenimis ir švaistytis alebardomis. Maištininkas, pasinaudojęs ta 
akimirka, išspruko, pasiekė Tiktono gatvę ir nėrė į namą, kurio duris 
kareiviai tuojau pat išlaužė. 

Tačiau jėgą jie panaudojo be reikalo: nusikaltėlio surasti nepavyko. 
Komenžas pastatė sargybą gatvėje, o pats su likusiais būrio vyrais 
grįžo į Pale-Ruajalį pranešti karalienei, kas įvyko. Visu keliu jį lydėjo 
šauksmai ir grasinimai; keletas jo vyrų buvo: sužeisti ietimis ir 
alebardomis, o jam pačiam akmuo prakirto antakį. 

Komenžo pasakojimas patvirtino pirklių seniūno nuomonę: 
numalšinti rimtą sukilimą jie neįstengs. Kardinolas liepė paskleisti 
žmonių tarpe gandą, kad kariuomenė išsidėsčiusi krantinėse ir ant 
Naujojo tilto tik iškilmių proga ir netrukus pasitrauksianti. Iš tikrųjų 
apie ketvirtą valandą popiet ji visa susitelkė prie Pale-Ruajalio; buvo 
pastatyta sargyba prie Seržantų užkardos, kita — prie Aklųjų 
prieglaudos ir trečia — Sen-Rošo kalvoje. Kiemus ir pirmuosius namų 
aukštus užėmė šveicarai bei muškietininkai ir ėmė laukti. 

Štai kokia buvo padėtis tuo metu, kai įvedėme mūsų skaitytojus į 
kardinolo Mazarinio kabinetą, kuris kitados buvo kardinolo Rišelje 
kabinetas. Mes matėme, kaip nusiteikęs jis klausėsi ligi jo kambario 
atsklindančio liaudies murmėjimo ir tolimų šūvių aido. 

Staiga jis pakėlė galvą, suraukęs antakius, kaip žmogus, kažkam 
pasiryžęs, įsmeigė akis į didžiulį sieninį laikrodį, kuris buvo beišmušąs 
šeštą valandą, ir, paėmęs nuo rašomojo stalo paauksuoto sidabro 
švilpuką, dukart sušvilpė. 

Bė triukšmo atsidarė po sienų apmušalais paslėptos durys, ir tyliai 
įžengė juodai apsirengęs žmogus; jis sustojo už kardinolo krėslo. 

— Bernuenai, — tarė kardinolas nė neatsigręždamas, nes žinojo, 

kad dukart sušvilpus turi įeiti jo kambarinis, — kokie muškietininkai 
eina sargybą rūmuose? 

— Juodieji muškietininkai, monsinjore. 

— Kurios kuopos? | 

— Trevilio kuopos. 

— Gal prieškambaryje yra koks nors tos kuopas karininkas? 

— Leitenantas d' Artanjanas. 

— Reikia manyti, patikimas? 

— Taip, monsinjore. 

— Paduok man muškietininko uniformą ir padėk apsirengti. 

Kambarinis išėjo taip tyliai, kaip buvo įėjęs, ir po valandėlės 
sugrįžo prašytais drabužiais nešinas. 

Tada kardinolas, tylus ir susimąstęs, nusivilko iškilmių drabužius, 
kuriais buvo apsirengęs parlamento posėdyje, ir ėmė vilktis kario 
uniformą, kurią dėvėdavo gana laisvai, nes buvo prie jos pripratęs dar 
Italijos Žygių metu. Jau visiškai apsirengęs, jis tarė: 

— Pakviesk čionai d'Artanjaną. 

Šįsyk kambarinis išėjo pro viduriniąsias duris, vis toks pat tylus ir 
bežadis, nelyginant šešėlis. 

Likęs vienas, kardinolas patenkintas pažvelgė į veidrodį. Jis buvo 
dar jaunas: jam ką tik suėjo keturiasdešimt šešeri metai. Lieknas, truputį 
žemesnis, negu vidutinio ūgio, gražus, skaistaus veido, ugningo 
žvilgsnio, nosis stambi, bet taisyklinga, plati, išdidi kakta, rusvi, kiek 
susigarbanoję plaukai, tamsesnė už plaukus, visada rūpestingai suraityta 
barzda, kuri jam labai tiko. | 

Jis prisisegė kardsaitį, patenkintas pažvelgė į labai gražias, 
išpuoselėtas savo rankas, paskui, nusviedęs šalin šiurkščias uniformines 
zomšo pirštines, užsimovė paprastas, šilkines. 

„ Tuo metu vėl atsidarė durys. 

— Leitenantas d' Artanjanas, — tarė kambarinis. 

Įėjo karininkas. 

Tai buvo trisdešimt devynerių ar keturiasdešimties metų vyras, 
nedidelio ūgio, bet gerai sudėtas, liesas, gyvų, protingų akių, juoda 
barzda ir žilstelėjusiais plaukais, kurie būdingi žmonėms, gyvenusiems 
pernelyg linksmai ar pernelyg liūdnai, ypač jeigu jie yra tamsiaplaukiai. 

Vos įžengęs į kambarį, d' Artanjanas iškart pažino kabinetą, į kurį 
jis buvo vienąsyk įėjęs dar kardinolo Rišelje laikais. Matydamas, kad 
kabinete nieko nėra, tik vienas jo kuopos muškietininkas, jis atidžiai 
pažvelgė į jį 11 po muškietininko draubužiais akies mirksniu pažino 

kardinolą. 

D' Artanjanas sustojo pagarbia, bet oria poza, kaip dera kilmingam 
žmogui, kuris dažnai susitikinėja su didikais. 

Kardinolas įsmeigė į jį daugiau aštrias, negu gilias savo akis, 
įdėmiai jį nužvelgė, paskui, truputį patylėjęs, paklausė: 

— Jūs esate ponas d'Artanjanas? 

— Taip, monsinjore, — atsakė karininkas. 

Kardinolas dar valandėlę žiūrėjo į protingą galvą ir į veidą, kurio 
nepaprastą judrumą sutramdė metai ir patirtis. D' Artanjanas išlaikė tą 
apžiūrą, juk kitados į jį žiūrėjo  skvarbesnės akys, negu tos, kurių 
tiriamą žvilgsnį jis turėjo atlaikyti dabar. 

— Jūs vyksite su manim, pone, — tarė kardinolas, — arba, tikriau, 
aš vyksiu su jumis. 

— Kaip įsakysite, monsinjore, — atsakė d' Artanjanas. 

— Aš norėčiau pats aplankyti postus, kurie supa Pale-Ruajalį. Ar 
manote, kad gresia koks pavojus? 

— Pavojus, monsinjore? — paklausė d' Artanjanas. — O koks? 

— Kalbama, kad liaudis smarkiai maištauja. 

— Karaliaus muškietininkų uniforma labai gerbiama, monsinjore, 
ir prireikus aš su trimis vyrais apsiimsiu išvaikyti šimtą tų kaimiečių. 

— Bet jūs matėte, kas atsitiko Komenžui? 

— Ponas Komenžas — gvardietis, ne muškietininkas, — atsakė 
d' Artanjanas. | 

— Jūs norite pasakyti, — pridūrė kardinolas šypsodamasis, — kad 
muškietininkai geresni kariai už gvardiečius? 

— Kiekvienas didžiuojasi savo uniforma, monsinjore. 

— Tik ne aš, — pasakė šypsodamasis Mazarinis. — Juk matote, 
kad aš nusimečiau savąją ir užsivilkau jūsiškę. 

— Po šimts, monsinjore! — sušuko d' Artanjanas. — Jūs taip kalbate 
iš kuklumo. O aš drįstu pareikšti, kad, turėdamas jūsų eminencijos 
uniformą, ja ir pasitenkinčiau. 

— Taip, bet šįvakar, ja apsivilkus, išeiti gal būtų nelabai saugu. 
Bernuenai, skrybėlę! 

Kambarinis atnešė uniforminę skrybėlę plačiais kraštais. Kardinolas 
užsidėjo ją gana dabitiškai ir, atsigręžęs į d' Artanjaną, paklausė: 

— Jūsų arklidėse yra pabalnotų arklių? 

— Taip, monsinjore. 

— Na tai vykime! 

— Kiek liepsite paimti vyrų, monsinjore? 

— Jūs pasakėte, kad keturiese išvaikysite šimtą kaimiečių; kadangi 
galime jų sutikti du šimtus, paimkite aštuonis vyrus. 

— Kaip įsakysite, monsinjore! 

— Aš einu paskui jus, arba ne, — pridūrė kardinolas, — eikime 
pro čia. Pašviesk mums, Bernuenai. 

Tarnas paėmė žvakę, o kardinolas — raktelį nuo stalo ir, atidaręs 
slaptųjų laiptų duris, akies mirksniu atsidūrė Pale-Ruajalio kieme. 


II 
NAKTINIŲ SARGYBINIŲ TIKRINIMAS 


"Po dešimties minučių mažas būrys išjojo Gerųjų vaikų gatve, 
aplenkęs teatrą, kurį kardinolas Rišelje buvo pastatęs “Miramos" 
tragedijai vaidinti ir kuriame dabar kardinolo Mazarinio valia (šis labiau 
mėgo muziką, negu literatūrą) buvo statomos pirmosios Prancūzijoje 
operos. 

Miesto išvaizda liudijo, kad Paryžiuje vyksta bruzdėjimas. Didelės 
minios plūdo gatvėmis, ir, priešingai, negu sakė d'Artanjanas, žmonės 
sustodavo ir žiūrėdavo į jojančius pro šalį karius su grėsminga pašaipa. 
Buvo aiškiai matyti, jog įprastinį miestelėnų geraširdiškumą pakeitė 
daug karingesnės užmačios. Retkarčiais iš turgavietės pusės atsklisdavo 
duslus klegesys. Sen-Deni gatvėj poškėjo šūviai, ir staiga, nežinia kodėl, 
imdavo gausti liaudies įnorio sujudintas varpas. 
 D'Artanjanas jojo keliu nerūpestingai, kaip žmogus, kuriam tokie 
niekai nė motais. Jeigu koks būrys pasipindavo gatvės vidury, jis 
paragindavo arklį, net neįspėdamas saugotis, ir minia (maištininkai ar 
ne maištininkai), tarsi žinodama, su kokiu žmogumi turi reikalą, 
prasiskirdavo ir duodavo sargybai kelią. Kardinolas pavydėjo šio 
ramumo ir, nors manė jį atisradus dėl pripratimo prie pavojų, jautė 
karininkui, kuris dabar jam vadovavo, savotišką pagarbą, kurios 
atsargumas negali nejausti nerūpestingai drąsai. 

Jiems artėjant prie Seržantų užkardos posto, pasigirdo sargybinio 
šauksmas: 

— Kas eina? | 

D' Artanjanas atsakė ir, paklausęs kardinolą slaptažodžio, prijojo 
prie sargybos. Slaptažodis buvo: Liudvikas ir Rokrua. 

Pasikeitus sutartiniais žodžiais, d' Artanjanas paklausė, ar ne ponas 
de Komenžas vadovaująs sargybai. 

Tada sargybinis parodė jam karininką, kuris stovėdamas kalbėjosi 
su raiteliu, padėjęs ranką arkliui ant kaklo. Jis ir buvo tasai, kurio 
ieškojo d' Artanjanas. | 

— Štai ponas de Komenžas, — pasakė d' Artanjanas, grįžęs pas 
kardinolą. 

Kardinolas nujojo prie jų, o d' Artanjanas iš kuklumo pasitraukė į 
šalį, bet iš to, kaip abu karininkai, stovintysis ir raitasis, nukėlė 
skrybėles, jis suprato, kad jie pažino jo eminenciją. 

— Puiku, Gito, — pasakė kardinolas raiteliui, — matau, kad, nors 
šešiasdešimt ketverių sulaukęs, jūs tebesate toks pat budrus ir ištikimas. 
Ką jūs sakėte tam jaunuoliui? 

— Monsinjore, atsiliepė Gito, — aš jam sakiau, kad mes gyvename 
keistais laikais ir kad ši diena labai panaši į vieną tų Lygos dienų, apie 
kurią tiek prisiklausiau jaunystėje. Žinote, šiandien Sen-Deni ir Sen-- 
Marteno gatvėse šnekama vien apie barikadas. 

— Ir ką jums atsakė Komenžas, mielasis Gito? 

— Monsinjore, — tarė Komenžas, — aš atsakiau, kad Lygai sudaryti 
jiems kai ko trūksta ir, mano manymu, labai svarbaus — būtent 
hercogo de Gizo; be to, tokie dalykai dusyk nepasikartoja. 

— Tai tiesa, bet jie ruošia Frondą!, kaip jie sako, — pareiškė 
Gito. — O kas yra Fronda? — Paklausė Mazarinis. 

— Taip jie vadina savo partiją, monsinjore. 

— O iš kur toks pavadinimas? 

— Atrodo, prieš keletą dienų patarėjas Bašomonas pasakęs 
parlamente, jog visi maištininkai esą panašūs į Paryžiaus moksleivius, 
kurie tupį grioviuose ir svaidą laidyklėmis akmenis; vos pastebėję 
policininką, jie išsilaksto, o jam praėjus, vėl susirenka. Jie įsikando šį 
žodį, kaip Briuselio valkatos, ir ėmė vadintis frondininkais. Vakar ir 
šiandien viskas pasidarė “frondiška": pyragai, skrybėlės, pirštinės, 
movos, vėduoklės; štai pasiklausykite pats. 

Tuo metu atsivėrė langas, žmogus iškišo galvą ir uždainavo: 

Frondos vėjas ledinis 

Ėmė pūsti šį rytą. 

Regis man, Mazarinį 

Jis pakilo išvyti. 

Frondos vėjas ledinis 

Ėmė pūsti šį rytą. 


! La fronde (pranc.) — laidyklė. 

— Akiplėša! — sumurmėjo Gito. 

— Monsinjore, — tarė Komenžas, kuris dėl žaizdos buvo blogai 
nusiteikęs ir teieškojo progos atkeršyti, — ar galiu tam nenaudėliui 
pasiųsti kulką ir pamokyti jį, kad taip prastai nebedainuotų? 

Ir jis jau ištiesė ranką į makštį prie dėdės balno. 

— Ne, ne! — sušuko Mazarinis. — Diavolo!, mielas bičiuli, jūs 
viską sugadinsite, o tuo tarpu viskas klojasi puikiausiai! Aš gerai 
pažįstu visus jūsų prancūzus, nuo pirmo ligi paskutinio: jie dainuoja, 
vadinasi, už viską sumokės. Lygos laikais, apie kuriuos ką tik kalbėjo 
Gito, giedodavo tik mišias. Na, Gito, jokime ir pažiūrėkime, ar tokia 
pat budri sargyba ir prie Aklųjų prieglaudos, kaip prie Seržantų užkardos. 

Ir, ranka pamojęs Komenžui, jis prijojo prie d' Artanjano, kuris vėl 
buvo savo mažo būrio prieky. Įkandin jojo Gito ir kardinolas, o paskui 
juos kiti. 

— Tai tiesa, — sumurmėjo Komenžas, žvilgsniu lydėdamas 
tolstantį kardinolą. — Aš ir pamiršau: juk jam daugiau nieko nereikia, 
tik kad būtų mokama. 

Jie nujojo Sent-Onore gatve, nuolat išsklaidydami žmonių būrius. 
Minia kalbėjo vien apie tą dieną paskelbtus ediktus; žmonės gailėjo 
jaunojo karaliaus, kuris, pats to nežinodamas, skurdino liaudį; visa 
kaltė buvo suverčiama Mazariniui; kalbėta, jog reikia kreiptis į Orleano 
hercogą ir į princą de Konde; žmonės garbstė Blanmenilį ir Bruselį. 

D' Artanjanas nerūpestingai jojo pro šiuos būrius, tarsi jis pats ir jo 
arklys būtų buvę geležiniai; Mazarinis ir Goto pusbalsiu šnekučiavosi; 
muškietininkai, pagaliau pažinę kardinolą, sekė iš paskos tylėdami. 

Jie atvyko prie Sen-Toma-diu-Luvro gatvės, kur buvo Aklųjų 
prieglaudos postas; Gito pašaukė jaunesnįjį karininką; tas priėjo 
raportuodamas. 

— Na, kaip sekasi? — paklausė Gito. 

— Kapitone, — atsakė karininkas, — šioje pusėje viskas gerai, bet 
anuose rūmuose, mano manymu, kažkas ne taip. 

Ir jis ranka parodė puošnius rūmus, stovinčius ten, kur vėliau buvo 
pastatytas Vodevilio teatras. 

— Šiuose rūmuose? — paklausė Gito. — Bet juk tai Rambuje 
rūmai. 

— Ar čia Rambuje rūmai, ar ne, aš nežinau, — atšovė karininkas, 
— bet tikrai žinau, kad mačiau ten įeinant daug įtartinos išvaizdos 


! Po velnių (it.). 

žmonių. 

— Šit kaip! — sušuko Gito, garsiai nusikvatodamas. — Juk tai 
poetai! 

— Na, Gito, — tarė Mazarinis, — nekalbėk taip nepagarbiai apie 
šiuos ponus! Tu nežinai, kad ir aš jaunystėje buvau poetas ir rašiau 
eilėraščius, panašius į Benserado!. 

— Jūs, monsinjore? 

— Taip, aš. Nori, kad padeklamuočiau? 

— Man vis tiek, monsinjore! Itališkai aš nesuprantu. 

— Taip, bet juk prancūziškai supranti, mano gerasis ir šaunusis 
Gito? — pridūrė Mazarinis, draugiškai uždėdamas ranką jam ant peties. 
— Ir nors kažin ką padaryti tau sakys šia kalba, tu padarysi? 

— Be abejonės, monsinjore, kaip visada, jei tik įsakys karalienė. 

— Na, taip! — tarė Mazarinis, prikąsdamas lūpą. — Žinau, kad esi 
jai visiškai atsidavęs. 

— Jau daugiau nei dvidešimt metų esu jos gvardijos kapitonas. 

— Keliaukime, d' Artanjanai, — pasakė kardinolas, — čia viskas 
gerai. 

Netardamas nė žodžio, d' Artanjanas tučtuojau pakluso, kaip būdinga 
senam kareiviui, ir užėmė savo vietą kolonos priešakyje. 

Nujoję Rišelje ir Vildo gatvėmis, jie prijojo Sen-Rošo kalvą, kurioje 
buvo trečiasis postas. Šis buvo nuošaliausias, nes beveik siekė 
įtvirtinimų liniją, ir miestas toje pusėje buvo mažai gyvenamas. 

— Kas vadovauja šiam postui? — paklausė kardinolas. 

— Vilkje, — atsakė Gito. 

— Po velnių! — sušuko Mazarinis. — Pakalbėkite su juo pats. Jūs 
žinote, kad mudu esame piktuoju nuo to laiko, kai jums buvo pavesta 
suimti hercogą de Boforą; jo nuomone, ši garbė priklausiusi jam, kaip 
karaliaus gvardijos kapitonui. 

— Aš žinau ir šimtąsyk esu jam įrodinėjęs, kad jis neteisus: karalius, 
kuris tuo metu teturėjo ketverius metus, negalėjo jam duoti tokio 
įsakymo. 

— Taip, bet juk aš, Gito, galėjau jam jį duoti, bet mieliau pasirinkau 
jus. 

Nieko neatsakydamas, Gito spustelėjo pentinais arklį ir, pasikeitęs 
slaptažodžiu su sargybiniu, liepė pakviesti Vilkje. 

Tasai pasirodė. 


! Benseradas — XVII amžiaus prancūzų poetas. 

— A, tai jūs, Gito, — tarė jis, kaip visada, piktai. — Kurių velnių 
čia atsibastėte? 

— Atvykau sužinoti, kas naujo šioje pusėje. 

— O kurių velnių jums reikia? Visi šaukia: “Tegyvuoja karalius!“ 
ir “Šalin Mazarinį!" Tačiau tai ne naujena: jau kuris laikas mums tie 
šūkiai įprasti. 

— Ir jūs patys jiems pritariate? — juokdamasis paklausė Gito. 

— Garbės žodis, kartais labai norisi pritarti! Mano manymu, jie 
teisūs, Gito; aš mielai atiduočiau savo penkerių metų algą, kurios man 
niekas nemoka, kad tik karalius būtų penkeriais metais vyresnis! 

— Štai kaip! O kas atsitiktų, jei karalius būtų penkeriais metais 
vyresnis? 

— Ogi tai, kad nuo tos valandos, kai karalius taptų pilnametis, jis 
pats įsakinėtų, o daug maloniau klausyti Henriko IV vaikaičio, negu 
Pietro Mazarinio sūnaus. Už karalių, po velnių, aš mielai žūčiau, bet, 
jei mane nukautų už Mazarinį, kaip šiandien vos neatsitiko jūsų sūnėnui, 
manęs nepaguostų joks rojus, kad ir kokia gera vieta man jame būtų 
paskirta. 

— Gerai, gerai, kapitone Vilkje, — tarė Mazarinis, — būkite ramus, 
aš pranešiu karaliui apie jūsų ištikimybę. 

Paskui, kreipdamasis į savo palydą, pridūrė: 

— Grįžkime, ponai, visur tvarka. 

— Še tau! — sušuko Vilkje. — Pats Mazarinis buvo čia! Juo 
geriau. Seniai norėjau pasakyti jam į akis, ką apie jį galvoju. Jūs man 
suteikėte progą, Gito, ir nors mano atžvilgiu gal ir turėjote ne geresnių 
norų, esu jums dėkingas. 

Ir apsisukęs ant kulnų, jis grįžo į sargybos būstinę, švilpaudamas 
Frondos dainelę. 

Mazarinis jojo atgal giliai susimąstęs; visa, ką jis išgirdo iš Komenžo, 
Gito ir Vilkje, patvirtino jo mintį, jog, iškilus pavojui, niekas jo 
neapgins, tik karalienė, bet ir karalienė taip dažnai apleisdavo savo 
draugus, kad jos parama kartais atrodydavo ministrui, nors jis ir 
imdavosi visų atsargumo priemonių, labai nepatikima ir silpna. 

Per tą naktinę kelionę, kuri truko beveik valandą, kardinolas, 
tirdamas Komenžą, Gito ir Vilkje, be paliovos stebėjo vieną žmogų. 
Muškietininkas, kuris liko ramus, liaudžiai piktai grasinant, ir net 
nemirktelėjo, girdėdamas paties Mazarinio juokus bei patyčias, kurių 
objektu buvo kardinolas, — tas žmogus atrodė jam ypatingas ir labai 
užsigrūdinęs, tinkamas dabartiniams įvykiams, o ypač tiems, kurie bus 

ateityje. 

Be to d' Artanjano vardas nebuvo jam visai nežinomas, ir nors jis, 
Mazarinis, atvyko į Prancūziją tik 1634 ar 1635 metais, tai yra 
septyneriems ar aštuoneriems metams praslinkus nuo įvykių, kuriuos 
papasakojome ankstesnėje knygoje, kardinolas, berods, buvo girdėjęs 
tariant šį vardą, kai buvo minimas žmogus, kuris kažkokiomis 
aplinkybėmis (kokiomis jis nebeprisiminė) kitados parodė drąsos, 
vikrumo ir pasiaukojimo pavyzdį. 

Si mintis taip nedavė jam ramybės, jog jis nusprendė tučtuojau 
viską išsiaiškinti, bet trokštamų žinių apie d' Artanjaną jis juk negalėjo 
prašyti papasakoti patį d'Artanjaną! Iš keleto žodžių, kuriuos ištarė 
muškietininkų leitenantas, kardinolas suprato, kad jis gaskonas, tačiau 
italai ir gaskonai pernelyg gerai vieni kitus pažįsta, kad tikėtų tuo, ką 
jie sako patys apie save. Todėl, kai jie prijojo mūro sieną, supančią 
Pale-Ruajalio sodą, kardinolas pasibeldė į vartelius (maždaug toje 
vietoje, kur šiandien yra Fua kavinė), padėkojo d' Artanjanui ir, paprašęs 
jį palaukti Pale-Ruajalio kieme, davė Gito ženklą sekti paskui jį. Abu 
nusėdo nuo arklių, atidavė pavadžius tarnui, atidariusiam vartus, ir 
dingo sode. 

— Mielasis Gito, — tarė kardinolas, imdamas senąjį gvardiečių 
kapitoną už parankės, — jūs ką tik man sakėte, kad neseniai suėjo 
dvidešimt metų, kai tarnaujate karalienei. | 

— Taip, tai tiesa, — atsakė Gito. 

— Taigi, mielasis Gito, — toliau kalbėjo kardinolas, — aš 
pasiebėjau, kad jūs ne tik pasižymite neginčijama drąsa ir ištikimybe, 
kurią ne kartą įrodėte, bet turite taip pat nuostabią atmintį. 

— Jūs tai pastebėjote, monsinjore? — tarė gvardiečių kapitonas. 
— Velniai rautų! Juo blogiau man. 

— Kodėl? 

— Be abejo, viena svarbiausių dvariškio teigiamybių — mokėti 
užmiršti. 

— Bet jūs, Gito, ne dvariškis, jūs — narsus karys, vienas tų, kurių 
keletas dar likę iš karaliaus Henriko IV laikų ir kurių, deja, netrukus 
visai nebeliks. 

— Kad jus bala, monsinjore! Nejaugi mane pasikvietėte, norėdamas 
išpranašauti mano likimą? 

— Ne, — juokdamasis atsakė Mazarinis. — Aš jus pasikviečiau, 
norėdamas paklausti, ar jūs atkreipėte dėmesį į mūsų muškietininkų 
leitenantą. | 

— D" Artanjaną? 

— Taip. 

— Man nebuvo reikalo kreipti į jį dėmesį, monsinjore, aš jau seniai 
jį pažįstu. 


— Na, kas jis per žmogus? | 
— Kaip čia pasakius... — atsiliepė Gito, nustebintas tokio klausimo, 
— jis gaskonas. 


— Tai aš Žinau... Bet norėjau jus paklausti, ar juo galima pasitikėti. 

— Ponas de Trevilis jį labai gerbia, o ponas de Trevilis, kaip 
žinote, — vienas iš geriausių karalienės bičiulių. 

— Aš norėčiau žinoti, ar jis darbais yra parodęs savo drąsą. 

— Jeigu turite galvoje drąsą, galiu jums atsakyti: taip. Girdėjau 
kalbant, kad per Larošelės apgulą prie Siuzo, prie Perpinjano jis 
padaręs daugiau, negu reikalavusi jo pareiga. 

— Bet, žinote, Gito, mums, vargšams ministrams, dažnai reikia ir 
kitokių žmonių, ne vien drąsuolių. Mums reikia apsukrių žmonių. 
Velionio kardinolo laikais d' Artanjanas, berods, buvo įsivėlęs į kažkokią 
intrigą, iš kurios, anot girdų, labai vikriai išsisukęs? 

— Monsinjore, — atsakė Gito, supratęs, jog kardinolas nori, kad jis 
prasitartų, — šiuo atžvilgiu turiu pasakyti jūsų eminencijai, kad man 
tėra žinoma tiek, kiek ir jūs pats iš gandų sužinojote. Aš niekad 
neįsiveldavau į jokias intrigas, o jei kartais sužinodavau ką apie kitų 
intrigas, svetimą paslapų — tikiuosi, monsinjoras man pritars — 
išsaugodavau tiems, kurie man ją patikėjo. 

Mazarinis linktelėjo galvą. | 

— Ak, — pasakė jis, — dievaži, būna tokių laimingų ministrų, 
kurie sužino viską, ką nori Žinoti. 

— Monsinjore, — atsakė Gito, — tokie ministrai nematuoja visų 
žmonių vienu matu: karo reikalais jie kreipiasi į karius, o intrigų — į 
intrigantus. Kreipkitės į kokį intrigantą iš tų laikų, apie kuriuos kalbate, 
ir iš jo sužinosite, ko norite... Žinoma, už tai sumokėjęs. 

— Na ką g, velniai jų nematę! — susiraukė Mazarinis, kaip visada, 
kai su juo būdavo kalbama apie pinigus ta prasme, kuria ką tik užsiminė 
Gito... — Bus sumokėta... jeigu kitaip negalima. 

— Ar jūs, monsinjore, rimtai norite, kad nurodyčiau jums žmogų, 
dalyvavusį visose ano meto intrigose? 

“ — Per Bacco!! — sušuko Mazarinis, pritrūkęs kantrybės. — Ištisą 


! Prisiekiu Bakchu! (It.). 

valandą aš jums apie tai šneku, kietakakti! 

— Yra vienas žmogus, už kurį šiuo atžvilgiu aš atsakau, jei tik jis 
sutiks kalbėti. 

— Tuo jau aš pasirūpinsiu. 

— Ak monsinjore, ne visada lengva priversti žmogų prabilti, jei jis 
nenori kalbėti. 

— Najjau! Turint kantrybės, galima viską pasiekti. Kas tas žmogus? 

— Grafas de Rošforas. 

— Grafas de Rošforas! 

— Taip, tik, deja, prieš ketverius ar penkerius metus jis dingo, ir aš 
nežinau, kas jam nutiko. 

— Aš žinau, Gito, — atsakė Mazarinis. | 

— Tai kodėl jūsų eminencija ką tik skundės nieko nežinąs? 

— Ir jūs manote, — tarė Mazarinis, — kad Rošforas... 

— Jis buvo atsidavęs kardinolui kūnu ir siela, monsinjore. Bet 
įspėju, jums brangiai kainuos: velionis kardinolas nesigailėjo pinigų 
savo statytiniams. 

— Taip, taip, Gito, — pasakė Mazarinis, — kardinolas buvo didis 
žmogus, bet turėjo šią ydą. Dėkoju, Gito, dar šįvakar pasinaudosiu 
jūsų patarimu. 

Tuo metu abu pašnekovai priėjo Pale-Ruajalio kiemą; kardinolas 
rankos mostu atsisveikino su Gito ir, pastebėjęs kieme vaikštinėjantį 
karininką, priėjo prie jo. 

Tai buvo d' Artanjanas, laukiąs kardinolo, kaip šis buvo įsakęs. 

— Eime, ponas d' Artanjanai, — tarė Mazarinis maloniausiu balsu, 
— turiu jums pavesti vieną reikalą. 

D' Artanjanas nusilenkė, nuėjo paskui kardinolą slaptais laiptais ir 
po valandėlės atsidūrė kabinete, iš kurio neseniai buvo išėjęs. 

Kardinolas atsisėdo už rašomojo stalo ir, paėmęs popieriaus lapą, 
parašė keletą eilučių. 


D'Artanjanas stovėjo ir abejingai laukė — kantriai ir 
nesmalsaudamas — tarsi karinis automatas, pasiruošęs veikti arba, 
tikriau sakant, vykdyti kitų valią. 


Kardinolas sulankstė laišką ir uždėjo savo antspaudą. 

—"Ponas d' Artanjanai, — tarė jis, — nugabenkite šį skubų laišką į 
Bastiliją ir iš ten atvežkite čia nurodytą žmogų. Paimkite karietą, palydą 
ir rūpestingai saugokite kalinį. 

D' Artanjanas paėmė laišką, prisidėjo ranką prie skrybėlės, padarė 
sukinį aplink ne blogiau už bet kurį seržantą instruktorių, išėjo iš 
kabineto, ir po valandėlės pasigirdo giežtas ir įsakmus jo balsas: 

— Keturių žmonių palydą, karietą, mano arklį. 

Po penkių minučių kiemo grindiniu nubildėjo karietos ratai ir arklių 
pasagos. 


III 
DU SENI PRIEŠAI 


D' Artanjanas privažiavo prie Bastilijos, kai mušė pusę devintos. 

Jis liepė pranešti apie save kalėjimo komendantui, kuris sužinojęs, 
kad atvyko karininkas nuo ministro ir su jo įsakymu, išėjo pasitikti 
svečio net į prieangį. 

Bastilijos komendantu tuo metu buvo ponas diu Tramble, baisaus 
Rišelje favorito brolis; tasai favoritas buvo pagarsėjęs kapucinas Žoze- 
fas, pramintas “piktąja eminencija". 

Kai maršalas Basompjeras kalėjo Bastulijoje, kur jis išbuvo lygiai 
dvylika metų, ir kai jo nelaimės draugai, svajodami apie laisvę, 
sakydavo vieni kitiems: “Aš išeisiu tada ir tada", “Aš tada ir tada“, 
Basompjeras pareikšdavo: “O aš, ponai, išeisiu tada, kai išeis ponas 
diu Tramble.* Tuo jis norėjo pasakyti, kad, mirus kardinolui, diu 
Tramble neišvengiamai neteks savo vietos Bastilijoje, o PERaE 
vėl užims savąją karaliaus dvare. 

Basompjero pranašystė vos neišsipildė, tik kita prasme, negu jis 
galvojo. Kardinolui mirus, priešingai, negu buvo tikėtasi, viskas liko 
po senovei. Ponas diu Tramble neišėjo, ir nedaug betrūko, kad 
Basompjeras būtų likęs kalėjime. 

Taigi ponas diu Tramble tebebuvo Bastilijos komendantu, kai 
d' Artanjanas atvyko ten ministro įsakymo vykdyti. Jis priėmė svečią 
labai mandagiai ir, kadangi kaip tik ruošėsi sėsti prie stalo, pakvietė ir 
d' Artanjaną pavakarieniauti su juo. 

— Aš mielai, — pasakė d'Artanjanas, — bet, jei neklystu, ant 
laiško voko užrašyta: “Labai skubu". 

— Tai tiesa, — atsakė diu Tramble. — Ei majore, liepkite atvesti 

256-tą numerį. 

Įžengęs į Bastiliją, kalinys nustodavo buvęs žmogumi ir tapdavo 
numeriu. 

“ D'Artanjanas nejučiomis krūptelėjo, išgirdęs žvangant raktus. Jis 
net nepanoro nulipti nuo arklio ir sėdėjo ant jo, žiūrėdamas į grotomis 
apkaltus langus, į milžiniškas sienas, kurias tebuvo matęs iš anapus 
griovių ir kurios kitados, prieš kokius dvidešimt metų, jį taip išgąsdino. 

Nuaidėjo varpo dūžis. 

— Aš turiu jus palikti, — tarė diu Tramble, — esu kviečiamas 
pasirašyti kaliniui leidimą. Iki pasimatymo, ponas d' Artanjanai. 

— Terauna mane velniai, jei aš kada panorėčiau su tavim pasimatyti! 
— sumurmėjo d'Artanjanas, palydėdamas keiksmą kuo mieliausia 
šypsena. — Vos penkias minutes išbuvęs šiame kieme, jaučiuosi 
ligonis... Verčiau jau mirti skurde, — taip man, tur būt, ir atsitiks, — 
negu susižerti dešimt tūkstančių livrų algos ir būti Bastilijos komendantu. 

Vos tik jis baigė šį monologą, pasirodė kalinys. Jį pamatęs, 
d' Artanjanas krūptelėjo iš nuostabos, bet tučtuojau susitvardė. Kalinys 
sėdo į karietą, matyt, nepažinęs d'Artanjano. — Ponai, — tarė 
d'Artanjanas keturiems muškietininkams, —. man įsakyta kuo 
griežčiausiai saugoti kalinį. Kadangi karietos durelės be užraktų, aš 
sėsiu šalia jo. | 

Ponas Libonai, malonėkite vesti už pavadžio mano arklį. 

— Mielai, leitenante, — atsakė tas, į kurį jis kreipėsi. 

D'Artanjanas nušoko nuo arklio, padavė muškietininkui pavadį, 
įlipo į karietą, atsisėdo šalia kalinio ir ramiausiai, be jokio susijaudinimo 
pasakė: ž 

— Į Pale-Ruajalį, riščia! 

Kai karieta pajudėjo, d'Artanjanas, pasinaudodamas tamsa po 
skliautais, kur jie važiavo, puolė kaliniui ant kaklo. 

„— Rošforai! — sušuko jis. — Jūs! Tai iš tikrųjų jūs! Aš neklystu! 

— D" Artanjanai! — nustebęs sušuko Roštforas. 

— Ak vargšas mano drauge! — tarė d' Artanjanas. — Nematydamas 
jūsų ketverius ar penkerius metus, maniau, kad jau esate miręs. 

— Dievaži, — atsakė Rošforas, — nedidelis skirtumas tarp mirusio 
ir palaidoto. O aš jau palaidotas, arba nedaug betrūksta. 

— Už kokį nusikaltimą sėdite Bastilijoje? 

— Norite, kad pasakyčiau teisybę? 

— Taip. 

— Na gerai! Aš ir pats nežinau. 

— Jūs manim nepasitikite, Rošforai? 

—- O ne, bajoro garbės žodis! Juk neįmanoma, kad sėdėčiau už tai, 
kuo jie mane kaltina. 

— O kuo jus kaltina? 

— Naktine vagyste. 

— Jūs — naktinis vagis! Rošforai, jūs juokaujate. 

— Aš suprantu: jums reikia paaiškinti, taip? 

— Taip. 

— Na gerai! Štai kas atsitiko. Kartą vakare po orgijos pas Renarą 
prie Tiuilri, kur dalyvavo hercogas d' Arkuras, Fontrajis, ševalje de 
Rije ir kiti, hercogas d' Arkuras pasiūlė eiti ant Naujojo tilto atiminėti 
iš praeivių apsiaustų. Žinote, šią pramogą labai išpopuliarino Orleano 
hercogas. 

— Jūsų amžiaus žmogui, Rošforai! Negi buvot iš galvos 
išsikraustęs? 

— Ne, buvau tik girtas, tačiau pramoga man pasirodė netikusi, ir aš 
pasiūliau ševalje de Rije būti žiūrovais, o ne veikėjais, ir užsikeberioti 
ant bronzinio žirgo, kad galėtume matyti spektaklį iš pirmųjų ložių. 
Pasakyta — padaryta. Įsistoję į pentinus, mes bematant užsikorėme 
ant žirgo. Įsitaisėme puikiai ir matėme viską kuo geriausiai. Jau buvo 
nutraukti keturi ar penki apsiaustai ir taip mikliai, jog nė vienas 
nukentėjusis nedrįso nė žodžio ištarti, tik staiga kažkoks nesukalbamas 
mulkis ima šaukti: “Gelbėkit!" ir sukelia ant kojų šaulių sargybą. 
Hercogas d' Arkuras, Fontrajis ir kiti pabėga. De Rije irgi nori sprukti. 
Aš jį sulaikiau, sakydamas, kad niekas čia mudviejų nepastebės. Jis 
manęs neklauso, įsistoja į pentiną, bet pentinas nulūžta, de Rije nudrimba 
žemėn, nusilaužia koją ir užuot tylėjęs, ima lyg skerdžiamas rėkti. Ir 
aš jau noriu nušokti, bet — per vėlu. Krintu tiesiai į rankas šauliams, 
kurie nugabena mane į Šatle. Ten ramiausiai užmingu, tvirtai įsitikinęs, 
kad rytoj būsiu paleistas. Bet praeina diena, kita, ištisa savaitė. Aš 
rašau kardinolui. Tą pačią dieną sargyba atvyksta manęs paimti ir 
nugabena į Bastiliją. Štai jau penkeri metai esu čia. Kaip jūs manote, 
ar už tai, jog padariau šventvagystę, jodamas dvisėda su Henriku IV? 

— Ne, jūsų tiesa, mielasis Rošforai, negali būti, kad už tai, bet 
tikriausiai netrukus sužinosite už ką. 

— Beje, užmiršau jus paklausti: kur mane vežate? 

— Pas kardinolą. 

— Ko jam iš manęs reikia? 

— Nežinau, aš netgi nežinojau, kad vykstu jūsų atvežti. 

— Negali būti... Jūs kardinolo favoritas! 

— Aš — favoritas! — sušuko d' Artanjanas. — Ak vargšas mano 
grafe! Deja, dabar esu toks pat beturtis gaskonas, kaip tada, kai prieš 
dvidešimt dvejus metus, prisimenate, sutikau jus Menge. 

Ir jis užbaigė sakinį giliai atsidusdamas. 

— Tačiau jūs atvykote jo įsakymu... 

— Todėl, kad atsitiktinai buvau prieškambaryje ir kardinolas kreipėsi 
į mane, kaip būtų kreipęsis į bet kurį kitą; juk aš vis dar muškietininkų 
leitenantas ir, jei neklystu, jau beveik dvidešimt vieneri metai. 

— Žodžiu, jūsų neištiko jokia nelaimė, ir tai gerai. 

— O kokia nelaimė, jūsų manymu, galėtų mane ištikti? Kažkokiame 
lotyniškame eilėraštyje, kurį jau užmiršau, o gal niekad jo gerai nė 
nemokėjau, sakoma: “Perkūnas netrenkia į slėnius“. O aš esu slėnis, 
mielasis Rošforai, ir net vienas iš žemiausiųjų. 

— Vadinasi, Mazarinis tebėra Mazarinis. 

— Labiau, negu bet kada, mano mielasis... Kalbama, jis susituokęs 
su karaliene. 

— Susituokęs! 

— Jeigu jis nėra jos vyras, tai tikriausiai meilužis. 

— Atsispirti Bekingemui ir pasiduoti Mazariniui! 

— Štai kokios moterys! — filosofiškai pasakė d' Artanjanas. 

— Moterys — bala jų nematė, bet karalienės! 

— Ak dieve mano, šiuo atžvilgiu karalienės — dukart moterys. 

— Ar hercogas de Boforas tebėra kalėjime? 

— Taip. Kodėl klausiate? 

— Todėl, kad jis man gera linkėjo, o dabar galėtų man padėti. 

— Jūs, mano manymu, būsite laisvas greičiau už jį ir veikiausiai 
pats galėsite jam padėti. 

— Vadinasi, karas... 

— Netrukus bus. 

— Su Ispanija? | 

— Ne, su Paryžium. 

— Ką jūs norite pasakyti? 

— Ar girdite pokšint šautuvus? 

— Taip. Na ir kas? 

— Tai miestelėnai smaginasi, laukdami rimtos veiklos. 

— Argi manote, kad iš miestelėnų galima tikėtis ko nors doro? 

— Žinoma, jie teikia vilčių ir, jeigu jie turėtų savo vadą, kuris 
suteiktų draugėn visus būrius... 

— Kokia nelaimė, kad nesu laisvas! 

— Dieve mano! Nenusiminkite. Jei Mazarinis pasiuntė jūsų 
atgabenti, vadinasi, esate jam reikalingas; o jei esate jam reikalingas 
— vadinasi, galiu jus pasveikinti. Štai aš jau daugelį metų niekam 
nebesu reikalingas, ir matote, į kokią padėtį esu patekęs. 

— Tik jums ir skųstis! 

— Klausykit, Rošforai, sudarykime sutartį... 

— Kokią? 

— Jūs žinote, kad mudu geri draugai. 

— Po velnių! Aš nešioju mūsų draugystės žymes: tris randus, 
padarytus špaga!.. 

— Taigi jei vėl pateksite į malonę, neužmirškite manęs. 

— Rošforo garbės žodis, bet su sąlyga, jei jūs atsilyginsite tuo 
pačiu. S 

— Sutarta: štai mano ranka. 

— Kai tik jums pasitaikys proga pakalbėti apie mane... 

— Aš pakalbėsiu, o jūs? 

— Aš taip pat. Beje, o apie jūsų bičiulius irgi reikia pakalbėti? 

— Apie kokius bičiulius? 

— Apie Atą, Portą ir Aramį... Nejaugi juos užmiršote? 

— Beveik. 

— Kas jiems nutiko? 

— Ničnieko nežinau. 

— Tikrai? | 

— O viešpatie, tikrai. Kaip žinote, mes išsiskyrėme. Jie gyvi — 
štai ir viskas, ką galiu pasakyti. Retkarčiais gaunu netiesioginių žinių. 
Tačiau kur jie yra, velniai griebtų, nežinau! Garbės žodis! Iš visų 
draugų likote tik jūs vienas, Rošforai. 

— O garsusis... Kaip jūs vadinote tą vyruką, kurį aš pakėliau 
seržantu Pjemonto pulke? 

— Planše? 

— Taip, taip... Kas jam rados, garsiajam Planše? 

— Jis įsigijo cukrainę Lombardų gatvėje. Tas vyrukus visada labai 
mėgo saldumynus. Taigi jis yra Paryžiaus buržua ir šiuo metu tikriausiai 
dalyvauja maište. Pamatysite, kad šis sukčius greičiau taps miesto 
patarėju, negu aš kapitonu. 

— Na, na, d' Artanjanai, nenusiminkit!.. Kaip tik tuo metu, kai esi 
pačioj apačioj, ratas pasisuka ir iškelia tave aukštyn. Galbūt nuo šio 
vakaro jūsų likimas pasikeis. 

— Amen! — pasakė d' Artanjanas ir sustabdė karietą. 

— Ką jūs darote? — paklausė Rošforas. 

— Mes atvykome, ir aš nenoriu, kad mane matytų išlipant iš jūsų 
karietos... Mudu vienas kito nepažįstame. 

— Jūs teisus. 

— Sudie. 

— Iki pasimatymo. Neužmirškite savo pažado. 

D' Artanjanas vėl užšoko ant arklio ir nujojo palydos priešakyje. 

Po penkių minučių jie įvažiavo į Pale-Ruajalio kiemą. 

D' Artanjanas nuvedė kalinį didžiaisiais laiptais per prieškambarį ir 
koridorių. Priėjęs Mazarinio kabineto duris, jis jau buvo beliepiąs 
pranešti apie save, tik staiga Rošforas uždėjo jam ranką ant peties. 

— D" Artanjanai, — tarė Rošforas šypsodamasis, — ar norite, kad 
prisipažinčiau, apie ką galvojau visą kelią, kai važiavome pro miestelėnų 
minias ir jie liepsnojančiomis akimis žiūrėjo į jus ir į keturis jūsų 
kareivius? 

— Sakykite, — atsakė d' Artanjanas. 

— Aš galvojau, kad jeigu tik sušukčiau: “Gelbėkite", jūs su savo 
palyda būtumėt sudraskyti į gabalėlius, o aš būčiau laisvas. 

— Kodėl to nepadarėte? — paklausė d' Artanjanas. 

— Na ką jūs! — atsakė Rošforas. — O mūsų draugystės priesaika! 
Ak, jei ne jūs, o kas kitas būtų mane lydėjęs, tada... 

D' Artanjanas nuleido galvą. 

“ Nejaugi Rošforas pasidarė geresnis už mane?" — pagalvojo jis ir 
liepė pranešti ministrui apie savo atvykimą. 

— Įleiskite poną Rošforą, — suskambėjo nekantrus Mazarinio 
balsas, vos tik jis išgirdo tuos du vardus, — ir paprašykite leitenantą 
d' Artanjaną palaukti: jis man dar bus reikalingas. 

Šie žodžiai nudžiugino d" Artanjaną. Kaip jis buvo sakęs, jau seniai 
jis niekam nebuvo reikalingas, ir tai, kad Mazarinis primygtinai prašo 
jį pasilikti, jam atrodė geras ženklas. 

"O Rošforą kardinolo žodžiai tik paragino būti budriam. Jis įžengė 
į kabinetą ir rado Mazarinį sėdint prie rašomojo stalo, apsirengusį 
įprastiniu apdaru, tai yra monsinjoro drabužiais; jie buvo maždaug 
tokie pat, kaip anų laikų abatų, tik ministras dar mūvėjo violetinėmis 
kojinėmis ir buvo apsigaubęs violetiniu apsiaustu. 

Durys vėl užsidarė. Rošforas vogčiomis žvilgtelėjo į Mazarinį, ir jo 
akys susidūrė su ministro akimis. 

Ministras buvo vis toks pat: dailiai susišukavęs, susigarbanavęs, 

išsikvėpinęs ir dėl savo koketišumo atrodė jaunesnis, negu buvo iš 
tikrųjų. O Rošforas priešingai: penkeri metai, kuriuos jis praleido 
kalėjime, smarkiai pasendino garbingą Rišelje draugą; juodi jo plaukai 
buvo visai pabalę, o bronzinis veidas liguistai išblyškęs — toks jis 
buvo išsekęs. Jį pamatęs, Mazarinis vos pastebimai palingavo galvą, 
tarsi norėdamas pasakyti: “Štai žmogus, kuris, atrodo, jau niekam 
nebetinka". 

Po gana ilgai trukusios tylos, kuri Rošforui pasirodė ilga kaip 
amžinybė, Mazarinis iš popierių šūsnies ištraukė atskleistą laišką ir 
parodė jį Rošforui. 

— Aš čia radau laišką, kuriame prašote grąžinti jums laisvę, ponas 
Rošforai. Nejaugi esate kalėjime? 

Išgirdęs šį klausimą, Rošforas sudrebėjo. 

— Mano manymu, jūsų eminencijai tai geriau Žinoma, negu bet 
kam kitam, — atsakė jis. | 

— Man? Anaiptol! Bastilijoje tebėra daugybė kalinių, kurie sėdi 
ten nuo kardinolo Rišelje laikų, ir man net jų vardai nėra žinomi. 

— Tačiau mano atvejis ne toks, monsinjore, ir mano vardas jums 
buvo žinomas, nes kaip tik jūsų eminencijos įsakymu aš buvau perkeltas 
iš Šatle į Bastiliją. 

— Jūs taip manote? 

— Esu tikras. 

— Beje, taip, iš tiesų, berods, prisiminiau. Ar ne jūs kažkada 
atsisakėte nuvykti į Briuselį karalienės reikalu? 

— A! — sušuko Rošforas. — Tad štai kur tikroji priežastis! O aš 
penkerius metus stengiuosi įspėti. Koks aš neišmanėlis! Niekaip 
negalėjau jos įspėti. 

— Betgi aš jums nesakiau, kad tai jūsų suėmimo priežastis. 
Supraskite — aš tik jus klausiu: ar ne jūs atsisakėte vykti į Briuselį 
karalienės reikalu, o sutikote ten nuvykti velionio kardinolo reikalu? 

— Kaip tik dėl to, kad buvau tenai nuvykęs velionio kardinolo 
reikalu, nebegalėjau ten vykti karalienės reikalu. Briuselyje buvau 
patekęs į baisiai sunkią padėtį. Tuo laiku kaip tik įvyko Šale sąmokslas. 
Ten būdamas, aš turėjau sučiupti Šale ir erchercogo korespondenciją, 
bet buvau atpažintas ir vos nesudraskytas į gabalėlius. Kaipgi galėjau 
ten vėl vykti? Būčiau pražudęs karalienę, užuot jai patarnąvęs. 

—- Na, matote! Geriausi norai kartais blogai suprantami, mielasis 
pone Rošforai. Karalienė jūsų atsisakymą suprato kaip griežtą 
atsisakymą vykdyti jos didenybės pageidavimą; velioniui kardinolui 

gyvam esant, karalienė turėjo rimto pagrindo jumis nusiskųsti. 

Rošforas paniekinamai šyptelėjo. 

— Kaip tik dėl to, — tarė jis, — kad aš ištikimai tarnavau kardinolui 
Rišelje, jūs turėtumėte suprasti, monsinjore, kad, jam mirus, aš galėčiau 
tarnauti jums . 

— Ponas Rošforai, — tarė Mazarinis, — aš ne toks, kaip kardinolas 
Rišelje, kuris siekė nefibotos valdžios, aš paprastas ministras, kuriam 
nereikia tarnų, nes pats esu karalienės tarnas. O jos didenybė labai 
įtari. Matyt, jai buvo pranešta, kad jūs atsisakėte vykdyti jos 
pageidavimą, ji bus palaikiūsi tai karo paskelbimu ir, žinodama, kad 
jūs neeilinis žmogus — vadinasi, pavojingas, brangusis pone Rošforai, 
— įsakė man jus suimti. Štai kaip jūs atsidūrėte Bastilijoje. 

-— Naką gi, monsinjore, — atsakė Rošforas, — man atrodo, jeigu 
aš per klaidą patekau į Bastiliją... 

— Taip, taip, — pertraukė jį Mazarinis, — žinoma, viską galima 
sutvarkyti; jūs supratingas žmogus ir kartą supratęs, ko iš jūsų 
reikalaujama, sugebate kruopščiai atlikti pavedimą. 

— Tokios nuomonės“-buvo kardinolas Rišelje, ir aš dar labiau 
žaviuosi tuo didžiu žmogumi, kai jūs teikiatės pareikšti, kad ir jūs esate 
tokios pat nuomonės. 

— Tai tiesa, — kalbėjo Mazarinis, — kardinolas buvo didis politikas 
ir dėl to kur kas pranašesnis už mane, o aš žmogus paprastas ir nuoširdus; 
man labai kenkia tai, kad esu atviras kaip tikras prancūzas... 

Rošforas prikando lūpą, kad nenusišypsotų. 

— Taigi aš einu.prie tikslo. Man reikia gerų draugų, ištikimų tarnų. 
Kai sakau: “Man reikia“, aš noriu pasakyti: “Karalienei reikia". Aš 
viską darau tik karalienės įsakymu, aišku? Ne kaip kardinolas Rišelje, 
kuris viską darydavo savo įgeidžius tenkindamas. Todėl niekad nebūsiu 
toks didis Žmogus, kaip jis, bet užtat esu geras žmogus, ponas Rošforai, 
ir tikiuosi jums tai įrodyti. 

Rošforui buvo pažįstamas tas šilkinis balsas, kuriame kartais 
pasigirsdavo švilpesys, panašus į gyvatės šnypštimą. 

— Esu pasirengęs jumis tikėti, monsinjore, — pasakė jis, — nors 
pats mažai tesu patyręs to gerumo, apie kurį kalba jūsų eminencija. 
Neužmirškite, monsinjore, — pridūrė Rošforas, matydamas, jog 
ministras-nori kažką sakyti, — neužmirškite, kad aš jau penkeri metai 
sėdžiu Bastilijoje ir kad niekas taip neiškreipia žmogaus minčių, kaip 
kalėjimo grotos. 

— Ak ponas Rošforai, jau sakiau, kad dėl jūsų įkalinimo aš niekuo 

dėtas. Tai karalienė... moters ir valdovės pyktis, pats žinote. Bet jis 
užeina ir praeina, ir paskui apie tai nebegalvojama... 

— Aš suprantu, monsinjore, kad ji apie tai nebegalvoja, nes tuos 
penkerius metus ji praleido Pale-Ruajalyje, šventiškų puotų ir dvariškių 
aplinkoje, o aš juos praleidau Bastilijoje... 

— Ak dieve mano, mielasis pone Rošforai, jūs manote, kad Pale- 
Ruajalis — labai linksma vieta? Anaiptol! Patikėkit, mums čia taip pat 
netrūko didelių rūpesčių. Bet, klausykit, nebekalbėkime apie visa tai. 
Aš atverčiau kortas, kaip visados. Sakykit, ponas Rošforai, ar jūs mūsų 
pusėje? | 

— Savaime suprantama, monsinjore, aš nieko geresnio netrokštu, 
bet ničnieko nežinau, kokia dabar padėtis. Bastilijoje apie politiką 
galima pasišnekėti tik su kareiviais arba kalėjimo sargais, ir jūs, 
monsinjore, net neįsivaizduojate, kaip menkai tie žmonės nutuokia 
apie tai, kas dedasi. Aš vis dar esu Basompjero šalininkas... Ar jis 
tebėra vienas iš septyniolikos didikų? | 

— Jis mirė, pone, ir jo mirtis — didelis nuostolis. Jis buvo karalienei 
ištikimas žmogus, o ištikimų žmonių sunku rasti! 

— Po šimts velnių! Ir aš taip manau, — pasakė Rošforas. — O kai 
randate, siunčiate juos į Bastiliją. 

— Bet kita vertus, — tarė Mazarinis, — kas parodo, kad žmogus 
yra ištikimas? 

— Veiksmai, — atsakė Rošforas. 

— O taip, veiksmai! — tarė ministras ir susimąstė. — Bet kur rasti 
veiklių žmonių? 

Rošforas krestelėjo galvą. 

— Jų niekad netrūksta, monsinjore, — tarė jis. — Tik jūs blogai 
ieškote. 

— Blogai ieškau? Ką tuo norite pasakyti, mielasis pone Rošforai ? 
Nagi pamokykite mane. Jūs tikriausiai daug ko išmokote, artimai 
draugaudamas su velioniu kardinolu. O, jis buvo didelis žmogus! 

— Monsinjore, jūs nesupyksite už pamokymą? 

— Aš? Niekados! Jūs gerai žinote, kad man galima viską sakyti. Aš 
stengiuosi, kad žmonės mane mylėtų, o ne bijotų. 

— Ką gi, monsinjore. Mano vienutėje ant sienos vinute įbrėžtas 
priežodis. | 

— Koks priežodis? — paklausė Mazarinis. 

— Štai jis, monsinjore: “Koks ponas..." 

— Aš jį Žinau: “toks ir bernas." 

— Ne, “toks ir tarnas". Šį mažą pakeitimą padarė ištikimi žmonės, 
apie kuriuos jums ką tik kalbėjau. | 

— Ką reiškia šis priežodis? 

— Kad Rišelje mokėjo surasti ištikimų tarnų ir netgi dešimtimis. 

— Jis! Visų durklų taikinys! Juk jis visą gyvenimą atmušinėjo jam 
kertamus smūgius! 

— Bet pagaliau juos atrėmė, nors priešai kirto smarkiai. Taip, jis 
turėjo piktų priešų, bet turėjo ir ištikimų draugų. 

— Kaip tik to man ir reikia! 

— Aš pažinojau žmonių, — tarė Rošforas, pagalvojęs, kad dabar 
kaip tik proga tesėti d' Artanjanui duotą žodį, — aš pažinojau žmonių, 
per kurių vikrumą įžvalgusis kardinolas šimtą kartų buvo atsidūręs 
aklavietėje: jie savo drąsa įveikė jo gvardiečius ir šnipus; tie žmonės, 
negavę nei pinigų, nei jokios pagalbos, išsaugojo karūną vienai 
vainikuotai galvai, o kardinolas turėjo prašytis dovanojamas. 

— Bet šie žmonės, apie kuriuos kalbate, — pasakė Mazarinis, 
mintyse šypsodamasis, kad Rošforas kreipia kalbą ten, kurlink jis norėjo 
pats ją nukreipti, — tie žmonės nebuvo ištikimi kardinolui, nes kovojo 
prieš jį. | | 

— Taip, nors jiems būtų buvę daug geriau atlyginta; nelaimė, jie 
buvo pasiaukoję tai pačiai karalienei, kuriai ką tik prašėte mane surasti 
ištikimų draugų. | 

— Bet iš kur visa tai žinote? | 

— Aš tai žinau todėl, kad tie žmonės anuo metu buvo mano priešai: 
jie kovojo prieš mane, nes aš jiems padariau tiek blogo, kiek tik 
galėjau, ir jie man su kaupu atsilygino — vienas iš jų, su kuriuo aš 
susirėmiau maždaug prieš septynerius metus, kirto man kardu, — tai 
buvo jau trečias smūgis, smogtas tos pačios rankos... Taip suvedėme 
senas sąskaitas. 

— Ak, — puikiai apsimetęs naiviu, sušuko Mazarinis, — jei aš 
pažinčiau tokių žmonių!.. 

— Bet, monsinjore, vienas iš jų jau šešeri metai stovi prie jūsų 
durų, ir jūs jau šešeri metai jį laikote niekam tikusiu. 

— Kas jis toks? 

— Ponas d' Artanjanas. 

— Tas gaskonas! — sušuko Mazarinis, puikiai dėdamasis nustebęs. 

— Tas gaskonas išgelbėjo karalienę, ir pats Rišelje turėjo 
prisipažinti vikrumo, sumanumo ir diplomatijos srityje esąs tik mokinys. 

— Iš tiesų? 

— Tikrai taip, kaip turėjau garbės pasakyti jūsų eminencijai. 

— Papasakokite man truputį apie tai, mielasis pone Roštforai. 

— Tai nelengva, monsinjore, — atsakė Rošforas šypsodamasis. 
— Na, jis man pats papasakos. — Abejoju, monsinjore. 

— Kodėl? 

— Tai ne jo paslaptis, nes, kaip jau esu sakęs, tai vienos galingos 
karalienės paslaptis. 

— Ir jis vienas atliko tą žygį? 

— Ne, monsinjore, jis turėjo tris draugus, tris narsuolius, kurie jam 
padėjo, narsuolius, kokių jūs ieškote. 

— Ir jūs sakote, kad tie keturi vyrai buvo vieningi? 

— Lyg tas ketvertas būtų buvęs vienas žmogus, lyg keturios širdys 
būtų plakusios vienoje krūtinėje. Ko tik tas ketvertas nėra padaręs! 

— Brangusis pone Rošforai, iš tiesų jūs taip mane sudominote, kad 
aš nė apsakyti negaliu, kaip man smalsu. Ar negalėtumėt papasakoti 
šią istoriją? 

— Ne, bet aš galiu pasekti jums, monsinjore, pasaką, stebuklinę 
pasaką. 

— O, pasekite, ponas Rošforai. Aš labai mėgstu pasakas. 

— Jūs to pageidaujate, monsinjore? — paklausė Rošforas, 
stengdamasis iš gudraus, vylingo veido atspėti tikruosius kėslus.. 

— Taip. 

— Tai klausykite! Kartą gyveno karalienė... Galinga karalienė, 
vienos didžiausių pasaulio karalysčių valdovė. Vienas didis ministras 
norėjo jai padaryti daug pikto dėl to, kad anksčiau buvo norėjęs padaryti 
daug gero. Nesistenkite, monsinjore, vis tiek neįspėsite, kas jis. Visa 
tai įvyko seniai, prieš jums atvykstant į tą karalystę, kur viešpatavo. 
toji karalienė. Ir štai į karaliaus rūmus atvyksta pasiuntinys, toks drąsus, 
toks turtingas ir toks gražus, jog visos moterys dėl jo netenka galvos, o 
pati karalienė pasielgia labai neapdairiai — padovanoja jam nuostabų, 
nepakeičiamą papuošalą, matyt, dėl to, kad jis puikiai sutvarkė valstybės 
reikalus. Kadangi tą papuošalą jai dovanojęs karalius, ministras jį 
pakurstė primygtinai paprašyti karalienę, kad į netrukus įvyksiantį 
balių ji ateitų pasipuošusi karaliaus dovanotais deinfantais. Nėra reikalo 
jums sakyti, monsinjore, kad ministras iš patikimų šaltinių žinojo, jog | 
papuošalas iškeliavo drauge sų pasiuntiniu, o tas pasiuntinys buvo toli, 
anapus jūrų. Karalienė buvo žuvusi, kaip paskutinė iš jos pavaldinių, ji 
būtų nupuolusi iš savo didybės viršūnės. 

— Nejaugi? — sušuko Mazarinis. 

— Taigi, monsinjore, keturi vyrai ryžosi ją išgelbėti. Tie keturi 
vyrai nebuvo nei princai, nei kunigaikščiai, nei įtakingi žmonės, jie 
netgi nebuvo turtuoliai. Tie keturi kariai turėjo tik kilnią širdį, tvirtą 
ranką ir aštrų kardą. Jie iškeliavo. Ministras žinojo, kad jie išvyko, ir 
išstatė kelyje pasalą, norėdamas sutrukdyti jiems pasiekti tikslą „Tris 
draugus išvedė iš rikiuotės daugybė užpuolėjų, bet vienas atvyko į 
uostą, nukovė arba sužeidė tuos, kurie bandė jį sulaikyti, nusigavo per 
jūrą ir pargabeno didžiajai karalienei papuošalą. Paskirtąją dieną ji 
galėjo prisisegti prie kairiojo peties deimantų karulius. Tai vos 
nepražudė ministro. Ką jūs, monsinjore, pasakysite apie tokį žygį? 

— Nuostabu! — atsakė Mazarinis užsisvajojęs. 

-— Aš žinau dar dešimt panašių žygių. 

Mazarinis nieko neatsakė, jis mąstė... 

Praėjo keletas minučių. 

— Jūs daugiau nieko neturite man pasakyti, monsinjore? 
— paklausė Rošforas. 

— Turiu, kaipgi! Sakote, d'Artanjanas buvo vienas iš tų keturių 
vyrų? 

— Tai jis vadovavo šiam žygiui. 

— O kas buvo kiti? 

— Monsinjore, tegu pats d' Artanjanas pasako jų vardus. Tai buvo 
jo, o ne mano draugai; jis turėjo jiems įtakos, bet aš netgi nežinau jų 
tikrųjų vardų. 

— Jūs nepasitikite manimi, mielasis Rošforai. Na ką gi, būsiu 
atviras ligi galo: man esate reikalingas jūs ir jis, 1r visi kiti! 

— Pradėkime nuo manęs, monsinjore, kadangi pasiuntėte manęs 
atgabenti ir aš esu čia, paskui pereisite prie jų. Nesistebėkite mano 
smalsumu: penkerius metus praleidus kalėjime, ne pro šalį būtų sužinoti, 
kur tave pasiųs. 

—Jūs, mielasis pone Rašforai, užimsite patikimą postą — vyksite į 
Venseną, kur kalinamas ponas de Boforas. Jūs  saugosite jį 
nenuleisdamas akių. Na, kas jums? 

— Jūs man siūlote neįmanomą dalyką, — atsakė Rošforas, nusivylęs 
ir purtydamas galvą. 

— Kaip — neįmanomą dalyką? Kodėl neįmanomą? 

— Todėl, kad ponas de Boforas yra vienas iš mano draugų, arba, 
teisingiau sakant, aš esu vienas iš jo draugų. Negi jūs, monsinjore, 
užmiršote, kad jis laidavo už mane karalienei? 

— Ponas de Boforas nuo to laiko yra valstybės priešas. 

— Galbūt, monsinjore, bet kadangi nesu nei karalius, nei karalienė, 
nei ministras, jis nėra mano priešas, ir aš negaliu priimti jūsų pasiūlymo. 

— Štai ką jūs vadinate ištikimybe! Sveikinu! Jūsų pasiaukojimas 
ne per daug jus įpareigoja, ponas Rošforai. 

— Be to, monsinjore, — pridūrė Rošforas, — supraskite, kad jei 
išeisiu iš Bastilijos tam, kad įeičiau į Venseną, — vadinasi, pakeisiu 
vieną kalėjimą kitu. | 

— Sakykite išsyk, kad priklausote Boforo partijai, bent būsite atviras. 

— Monsinjore, aš taip ilgai buvau kalinamas, jog dabar tepriklausau 
vienai partijai — gryno oro partijai. Duokite man bet kurį kitą pavedimą, 
pasiųskite atlikti kokios nors misijos, leiskite aktyviai veikti, bet tik 
garbingoje srityje, jei tai įmanoma! 

— Brangusis pone Rošforai, — pasakė Mazarinis pašaipiai, — jūs 
kupinas entuziazmo, jūs vis dar vaizduojatės esąs jaunuolis, nes jūsų 
širdis tebėra jauna, bet jums nepakaktų jėgų. Patikėkite, dabar jums 
reikia tik poilsio... Ei, ateikite kas nors! 

— Vadinasi, jūs nieko nenusprendėte dėl manęs, monsinjore? 

— Priešingai, aš nusprendžiau. 

Įėjo Bernuenas. 

— Pašaukite durininką, — tarė kardinolas ir tyliai pridūrė: 

— Būkite šalia manęs. 

Įėjo durininkas. 

Mazarinis brūkštelėjo keletą žodžių ir padavė raštelį tam žmogui, 
paskui, linktelėjęs galva, paskė: 

— Sudie, ponas Rošforai! 

Rošforas pagarbiai nusilenkė. 

— Aš matau, monsinjore, — pasakė jis, — kad vėl būsiu nugabentas 
į Bastiliją. 

— Jūs labai supratingas. 

— Aš grįžtu tenai, monsinjore, bet, kartoju, jūs darote klaidą, 
nemokėdamas manimi pasinaudoti. 

— Jumis! Mano priešų draugu!.. 

— Ko gi jūs norite? Reikėjo mane padaryti jūsų priešų priešu. 

— Negi jūs manote esąs vienas pasaulyje, ponas Rošforai? 
Patikėkite, aš surasiu žmonių, vertesnių už jus. 

— Linkiu sėkmės, monsinjore. 

— Gerai. Eikite, eikite!.. Beje, daugiau nesivarginkite, rašydamas 
man laiškus, ponas Rošforai, — jie vis tek nusimes. 

— Aš traukiau iš ugnies kaštonus ne sau, — išeidamas sumurmėjo 

Rošforas, — ir jeigu d' Artanjanas nebus manimi patenkintas, kai tuoj 
papasakosiu, kaip jį išgyriau, tai jam sunku įtikti. Bet kurgi, po velnių, 
mane veda? 

Rošforas buvo vedamas siauraisiais laiptais, o ne per prieškambarį, 
kur jo laukė d' Artanjanas. Kieme jis pamatė karietą ir keturis palydovus, 
bet veltui ieškojo savo draugo. | 

“Aha, — pamanė Rošforas, — štai kas iš pagrindų viską keičia! Ir 
jei gatvėse tebėra daug liaudies, pasistengsime įrodyti Mazariniui, kad 
dar, ačiū dievui, esame tikę ir kitkam, ne vien kaliniui saugoti." 

Ir jis taip vikriai įšoko į karietą, tarsi jam būtų buvę tik dvidešimt 
penkeri metai. 


IV 
ONA AUSTRIJIETE KETURIASDEŠIMT ŠEŠTAISIAIS SAVO 
GYVENIMO METAIS 


Likęs su Bernuenu, Mazarinis valandėlę sėdėjo susimąstęs; jis 
žinojo jau daug, tačiau dar nepakankamai. Mazarinis lošdamas 
sukčiaudavo; tai smulkmena, apie kurią mums paliko žinių Brienas; 
jis tai vadino “panaudoti savo pranašumą". Jis nusprendė pradėti partiją 
su d' Artanjanu tik tada, kai gerai žinos visas priešo kortas. 

— Ar ką nors įsakysite, monsinjore? — paklausė Bernuenas. 

— Taip, žinoma, — atsakė Mazarinis. — Pašviesk man, aš einu pas 
karalienę. 

Bernuenas paėmė žvakidę ir žengė pirmas. 

Slaptas siauras koridorius jungė Mazarinio kambarius ir kabinetą 
su karalienės apartamentais; juo ir eidavo kardinolas, norėdamas bet 
kuriuo metu patekti pas Oną Austrijietę. 

Priėjęs miegamąjį, kur baigėsi šis koridorius, Benuenas sutiko ponią 
Bove. Ji ir Bernuenas buvo artimi šios vėlyvos meilės patikėtiniai. 
Ponia Bove nuėjo pranešti apie kardinolo atvykimą Onai Austrijietei, 
kuri buvo savo koplytėlėje su jaunuoju karaliumi Liudviku XIV. 

Ona Austrijietė sėdėjo dideliame krėsle, alkūne atsirėmusi į stalą ir 
padėjusi galvą ant rankos, žvelgė į savo karališkąjį sūnų, kuris, 
gulėdamas ant kilimo, žiūrinėjo didelę knygą, kurioje buvo aprašomi 
mūšiai. Ona Austrijietė buvo tokia karalienė, kuri puikiai mokėjo 
didingai nuobodžiauti; kartais valandų valandas ji prasėdėdavo 
užsisklendusi savo kambaryje arba koplytėlėje, nieko neskaitydama ir 

nesimelsdama. 

O knyga, su kuria žaidė karalius, buvo Kvinto Kurcijaus 
“Aleksandro Didžiojo istorija", papuošta graviūromis, vaizduojančiomis 
garsius žygius. 

Ponia Bove pasirodė koplytėlės tarpdury ir pranešė atėjus kardinolą 
Mazarinį. 

Berniukas atsiklaupė ant vieno kelio, suraukė antakius ir, žvelgdamas 
į motiną, paklausė: 

— Kodėl jis įeina, nepaprašęs audiencijos? 

Ona truputį nuraudo. 

— Labai svarbu, — atsakė ji, — kad tokiu metu, kokiu mes dabar 
gyvename, ministras pirmininkas galėtų bet kuriuo laiku įeiti ir pranešti 
karalienei apie padėtį šalyje, nežadindamas visų dvariškių smalsumo 
ir neleisdamas sklisti paskaloms. 

— Bet man atrodo, kardinolas Rišelje taip neįeidavo, — atsakė 
nenumaldomas berniukas. 

— Kaip galite prisiminti, ką darė Rišelje? Jūs negalėjote to žinoti, 
nes buvote dar visai mažas. 

— Aš neprisimenu, bet pasiklausiau kitų, ir man taip sakė. 

— O kas jums taip sakė? — kamantinėjo Ona Austrijietė, blogai 
paslėpdama nepasitenkinimą. 

— Aš žinau, kad neprivalau vardyti žmonių, kurie atsako į mano 
klausimus, — atšovė berniukas, — kitaip nieko nebesužinosiu. 

Tuo metu įėjo Mazarinis. 

Tada karalius atsistojo, pasiėmė knygą, užvertė ją, nuėjęs padėjo 
ant stalo ir liko prie jo bestovįs, priversdamas ir Mazarinį stovėti. 

Mazarinis įžvalgia akimi stebėjo šią sceną ir iš jos, matyt, bandė 
įspėti, kas buvo įvykę prieš tai. Jis pagarbiai nusilenkė karalienei ir 
padarė gilų reveransą karaliui, kuris atsakė jam gana nerūpestingai 
linktelėdamas galvą; bet motinos žvilgsnis smerkė jį už neapykantą, 
kurią nuo pat vaikystės Liudvikas XIV jautė kardinolui, ir karalius, 
atsakydamas į ministro pasveikinimą, prisivertęs šyptelėjo. 

Ona Austrijietė stengėsi iš Mazarinio veido įspėti šio netikėto 
apsilankymo priežastį — paprastai kardinolas ateidavo pas ją tik tada, 
kai visi jau būdavo išėję. 

Ministras vos pastebimai kryptelėjo galvą, ir karalienė pasakė poniai 
Bove: 

— Karaliui laikas miegoti. Pakvieskite Laportą. 

Karalienė jau keliskart buvo sakiusi jaunajam karaliui Liudvikui 

eiti gulti, bet berniukas švelniai prašė leisti jam dar pabūti. Tačiau 
Šįsyk jis neprieštaravo, tik sučiaupė lūpas ir išblyško. 

Po valandėlės įėjo Laportas. 

Berniukas žengė tiesiai prie jo, nepabučiavęs motinos. 

— Liudvikai, — tarė Ona, — kodėl manęs nepabučiavote? 

— Aš maniau, kad jūs ant manęs supykote, jūsų didenybe, nes 
mane išvarote. 

— Aš jūsų nevarau, bet jūs ką tik persirgote vėjaraupiais, dar ne 
visai pasveikote, ir aš bijau, kad, ilgai budėdamas, nenuvargtumėte. 

— Bet jūs to nebijojote, kai liepėte man šiandien vykti į parlamentą 
paskelbti tų nelemtų dekretų, kurie sukėlė tokį žmonių nepasitenkinimą. 

— Jūsų didenybe, — tarė Laportas, norėdamas nukreipti kalbą 
apie kitką, — kam įsakysite perduoti žvakidę? 

— Kam nori, Laportai, — atsakė berniukas ir garsiai pridūrė: 
— Tik ne Mančiniui. 

Mančinis buvo kardinojo sūnėnas, kurį Mazarinis įtaisė karaliaus 
pažu ir į kurį Liudvikas XIV perkėlė dalį neapykantos, kurią jautė 
ministrui. | | 

Ir karalius išėjo, nepabučiavęs motinos ir neatsisveikinęs su 
kardinolu. 

— Puiku! — pasakė Mazarinis. — Malonu matyti, kad jo didenybei 
skiepijamas šlykštėjimasis veidmainiavimu. 

— Kaip? — nedrąsiai paklausė karalienė. 

— Man atrodo, karaliaus išėjimo nėra reikalo komentuoti. Beje, jo 
didenybė nė nesiteikia slėpti, kaip mažai jis mane myli, tačiau tai 
netrukdo man ištikimai jam tarnauti, kaip ir jūsų didenybei. 

— Aš prašau jus, kardinole, jam atleisti, — pasakė karalienė, — jis 
dar vaikas ir negali žinoti, kaip labai turi būti jums dėkingas. 

Kardinolas nusišypsojo. 

— Bet, — pridūrė karalienė, — jūs, be abejo, atėjote svarbiu reikalu. 
Kas gi atsitiko? 

Mazarinis atsisėdo arba, tikriau sakant, atsilošė plačioje kėdėje ir 
liūdnu balsu tarė: | 

— Atsitiko tai, kad mes greičiausiai turėsime netrukus išsiskirti, 
nebent jūs, savo pasiaukojimo skatinama, pasiryšite vykti su manim į 
Italiją. 2 

— O kodėl? — paklausė karalienė. 

— Todėl, — atsakė Mazarinis, — kad, kaip dainuojama operoje 
“Tisbe"": 

Visas pasaulis sukilo mūsų širdžių išskirti. 


— Jūs juokaujate, pone! — pasakė karalienė, stengdamasi vėl 
laikytis oriai, kaip anksčiau. 

— Deja, ne, jūsų didenybe, — atsakė Mazarinis, — aš nė kiek 
nejuokauju. Patikėkite, aš labiau linkęs verkti, o verkti yra ko, nes 
kaip jau sakiau: 


Visas pasaulis sukilo mūsų širdžių išskirti. 


O kadangi jūs esate pasaulio dalis, vadinasi, taip pat mane paliekate! 

— Kardinole! " i sis 

— Ak dieve mano, argi aš nemačiau, kaip jūs anądien labai maloniai 
Šypsojotės Orleano hercogui, arba teisingiau sakant, šypsojotės dėl to, 
ką jis jums sakė. 

— O ką jis man sakė? 

— Jis jums sakė, jūsų didenybe: “Tas jūsų Mazarinis — akmuo ant 
kelio; tegu jis išvyksta, ir viskas bus gerai." 

— Ko jūs norėtumėt, kad aš padaryčiau? 

— O, jūsų didenybe, juk jūs, berods, esate karalienė! 

— Nieko sau karalienė, priklausanti nuo bet kurio Pale-Ruajalio 
raštininkėlio ar nuo bet kurio karalystės smulkbajorio! 

— Tačiau jūs pakankamai stipri ir galite pašalinti žmones, kurie 
jums nepatinka. 

— Tai yra, kurie nepatinka jums! — atsakė karalienė. — Man? 

— Žinoma! Kas ištrėmė ponią de Ševrez, kuri dvylika metų buvo 
persekiojama, kai viešpatavo anas kardinolas? 

— Intrigantė, kuri norėjo prieš mane toliau regzti pinkles, pradėtas 
prieš Rišeljė! | 

— Kas ištrėmė ponią Otfor, puikią bičiulę, kuri atsisakė karaliaus 
palankumo, norėdama likti man ištikima? 

— Šventeiva, kuri kiekvieną vakarą, jus nurenginėdama, sakydavo, 
kad, mylėdama kunigą, jūs žudote savo sielą, tarsi kardinolas būtinai 
turi būti kunigu! 

— Kas įsakė suimti poną de Boforą? 

—'Boforas — maištininkas, kuris grasino mane nužudysiąs! 

— Jūs gerai žinote, kardinole, — pasakė karalienė, — kad jūsų 
priešai yra ir mano priešai. 

— To nepakanka, jūsų didenybe. Reikia, kad jūsų draugai būtų ir 
mano draugai. 

— Mano draugai... — karalienė papurtė galvą. — Deja, aš jų 
nebeturiu. 

— Kaipgi nebeturite draugų laimėje, jeigu turėjote nelaimėje? 

— Todėl, kad, laiminga būdama, aš tuos draugus pamiršau, pone, 
todėl, kad pasielgiau, kaip karalienė Marija Mediči, kuri, grįžusi iš 
pirmojo ištrėmimo, paniekino visus, kurie buvo dėl jos nukentėję, o 
ištremta antrą kartą, mirė Kelne, visų apleista, netgi savo sūnaus, nes 
visi paniekino ir ją. 2 

— Na ką gi, — tarė Mazarinis, — gal atėjo laikas atitaisyti klaidą? 
Paieškokite draugų seniausiųjų savo bičiulių tarpe. 

— Ką jūs norite pasakyti? 

— Tik tai, ką pasakiau: paieškokite. 

— Deja, veltui dairausi aplink, niekam neturiu įtakos... Velionio 
karaliaus brolį, kaip visada, vairuoja jo favoritas. Vakar Šuazi, šiandien 
Larivjeras, rytoj kuris kitas. Princas de Konde klauso de Longvil, kuri 
klauso savo meilužio princo de Marsijako. Poną de Konti valdo 
koadjutorius, kurį patį valdo ponia de Gemene. 

— Tačiau, jūsų didenybe, aš jums patariu ieškoti ne dabartinių, o 
seniausiųjų bičiulių tarpe. 

— Senųjų bičiulių tarpe! — pakartojo karalienė. 

— Taip, senųjų bičiulių tarpe, tarp tų, kurie jums padėjo kovoti 
prieš hercogą de Rišelje ir netgi jį nugalėti... 

“Kur jis suka?" — pagalvojo karalienė ir sunerimusi pažvelgė į 
kardinolą. 

— Taip, — kalbėjo toliau Mazarinis, — tam tikromis aplinkybėmis 
vadovaudamasi dideliu, šviesiu protu, įgimtu jūsų didenybei, jūs 
sugebėjote, bičiulių padedama, atremti to priešininko puolimus. 

— Aš! — sušuko karalienė. — Aš kentėjau, štai ir viskas. 

— Taip, — pasakė Mazarinis, — kaip kenčia moterys keršydamos. 
Bet eikime prie reikalo. Ar jūs pažįstate poną de Rošforą? 

— Ponas de Rošforas nebuvo mano bičiulis, — atsakė karalienė, 
— 0 vienas įnirtingiausių mano priešų, vienas ištikimiausių kardinolo 
žmonių. Manau, kad jums tai žinoma. 

— Labai gerai žinoma, — atsakė Mazarinis, — todėl mes jį ir 
pasodinom į Bastiliją. 

— Jis iš ten išėjo? — paklausė karalienė. 

— Ne, būkite rami, jis ten tebėra; apie jį užsiminiau tik norėdamas 

pakalbėti apie kitą. Ar pažįstate poną d' Artanjaną? — išrėžė Mazarinis, 
žiūrėdamas karalienei į akis. 

Smūgis pataikė Onai Austrijietei tiesiai į širdį. 

— Nejaugi gaskonas būtų prasitaręs? — sušnibždėjo ji. 

Paskui garsiai pridūrė: 

— D'Artanjaną? Palaukit. Taip, tikrai šis vardas man žinomas. 
D'Artanjanas buvo muškietininkas, kuris mylėjo vieną mano kambarinę. 
Vargšė paskui dėl manęs mirė nunuodyta. 

— Ir viskas? — paklausė Mazarinis. 

Karalienė nustebusi pažvelgė į kardinolą. 

— Bet, pone, — paklausė ji, — jūs mane, atrodo, tardote? 

— Šiaip ar taip, — atsakė Mazarinis su amžina savo šypsena ir 
visada saldžiu balsu, — jūsų valia atsakinėti man arba neatsakinėti. 

— Išdėstykite aiškiai, ko pageidaujate, pone, ir aš atsakysiu į jūsų 
klausimus, — tarė karalienė, pradėdama nekantrauti. 

— Jūsų didenybe, — pasakė Mazarinis nusilėnkdamas, — aš noriu, 
kad jūs pasidalytumėte su manim savo bičiuliais, kaip aš su jumis 
dalijuosi tuo trupučiu žinių ir gabumų, kuriuos man suteikė dangus. 
Padėtis kebli, ir reikės veikti energingai. 

— Ir vėl! — pasakė karalienė. — Aš maniau, kad, atsikratę ponu 
de Boforu, mes būsime ramūs. 

— Taip, jūs matėte tik kalnų upę, kuri norėjo viską sugriauti, ir 
neatkreipėte dėmesio į balą. O Prancūzijoje yra priežodis apie palaidą 
balą. 

— Kalbėkite toliau, — tarė karalienė. 

— Mane kasdien įžeidinėja jūsų princai ir tituluoti liokajai, visokios 
marionetės, kurios nemato, kad mano rankoje visos gijos, ir neįžvelgia, 
kad po mano kantria ramybe slypi įniršusio Žmogaus juokas, o tas 
įniršęs Žmogus prisiekė pats sau vieną dieną juos visus įveikti. Tiesa, 
mes įsakėme suimti poną de Boforą, bet iš jų visų jis buvo mažiausiai 
pavojingas. Juk dar yra princas de Konde... 

— Rokrua nugalėtojas! Nejaugi jūs galvojate ir jį suimti? 

— Taip, jūsų didenybe, ir labai dažnai apie tai galvoju; bet, kaip 
sakome mes, italai, — patienza!. Ne tik poną de Konde, bet ir Orleano 
hercogą. 

„— Ką jūs kalbate? Pirmąjį karališkojo kraujo princą, karaliaus 
dėdę! 

— Ne, ne pirmąjį karališkojo kraujo princą, ne karaliaus dėdę, bet 
šlykštų sąmokslininką, kuris ano viešpatavimo metu, savo įnoringo ir 
fantastiško būdo pastūmėtas, nelemto  nuobodžiavimo graužiamas, 
tuščios savimeilės kankinamas, pavydėdamas visiems, kurie pranoko jį 
ištikimybe ir drąsa, įsiutęs dėl to, kad yra menkystė, ir per 1ą menkystę 
pasidaręs visų piktų paskalų aidu, visų intrigų kurstytoju, paskatino 
kovoti visus tuos šaunuolius, kvailai patikėjusius karališkojo kraujo 
žmogaus žodžiu, ir jų išsižadėjo, kai jie pateko ant ešafoto! Ne, kartoju, 
ne pirmąjį karališkojo kraujo princą, ne karaliaus dėdę, bet Šale, 
Monmoransi ir Sen-Marso žudiką, kuris šiandien bando iškirsti vėl tą 
pačią išdaigą ir mano laimėsiąs, kadangi pasikeitė jo priešas ir kadangi 
dabar jo priešas, užuot grasinęs, šypsosi. Bet jis klysta. Jis apsiriko 
pražudęs Rišelje, ir aš neketinu leisti šalia karalienės pasilikti šiam 
dvidešimt metų aitrino velionio karaliaus tulžį. 

Ona nuraudo ir abiem rankom užsidengė veidą. 

— Aš anaiptol nenoriu žeminti jūsų didenybės, — vėl prašneko 
Mazarinis jau ramesniu, tačiau nepaprastai ryžtingų balsu. — Aš 
noriu, kad būtų gerbiama karalienė ir būtų gerbiamas jos ministras, nes 
visų akyse aš tik juo ir esu. Jūsų didenybė žino, kad aš nesu, kaip 
daugelis sako, iš Italijos atvykęs pajacas! Tegu visi tai žino, kaip tatai 
žino jūsų didenybė. 

— O ką aš turiu padaryti? — paklausė Ona Austrijietė, paklusdama 
šiam valdingam balsui. 

— Jūs turite prisiminti, kuo vardu buvo ištikimi ir pasiaukojantys 
žmonės, kurie, nepaisydami Rišelje, palikdami visame kelyje savo 
kraujo pėdsakus, nusigavo anapus jūros ir atvežė jūsų didenybei vieną 
papuošalą, kurį buvote davusi ponui Bekingemui. 

Ona staiga atsikėlė, didinga ir įpykusi, tarsi plieninės spyruoklės 
pamėtėta, ir, žvelgdama į kardinolą išdidžiai ir oriai, — jaunystės 
metais ta veido išraiška suteikdavo jai tokios galybės, — tarė: 

— Jūs mane įžeidžiate, pone! 

— Aš noriu, — varė toliau Mazarinis, užbaigdamas minų, kurią 
staiga pertraukė atsistodama karalienė, — aš -noriu, kad šiandien jūs 
savo vyrui padarytumėt tai, ką kitados padarėte meilužiui. 

— Ir vėl tas šmeižtas! — sušuko karalienė. — Maniau, kad jis jau 
palaidotas ir užmirštas, nes ligi šiol jūs man jo neminėjote; bet štai ir 
jūs apie jį prabilote. Juo geriau! Šįsyk mudu išsiaiškinsime, ir viskas 
bus baigta, girdite? 

— Bet, jūsų didenybe, — pasakė Mazarinis, nustebęs, kad ji atgavo 
jėgą, — aš nereikalauju, kad jūs man viską pasakytumėte. 

— O aš noriu jums viską pasakyti, — atsakė Ona Austrijietė. 

— Taigi klausykite. Aš noriu jums pasakyti, kad anuo metu tikrai 
buvo ketvertas ištikimų širdžių, ketvertas kilnių sielų, keturi patikimi 
kardai, kurie man išgelbėjo daugiau negu gyvybę, kurie man išgelbėjo 
garbę. 

— A! Jūs prisipažįstate! — pasakė Mazarinis. 

 — Nejaugi tik kaltųjų garbė gali nukentėti? Argi negalima nuplėšti 
žmogui garbę, ypač moteriai, sprendžiant tik iš išorės? Taip, iš išorės 
sprendžiant, viskas bylojo prieš mane ir aš būčiau netekusi garbės, 
tačiau, prisiekiu, aš nebuvau kalta. Prisiekiu... 

Karalienė ėmė ieškoti kokio švento daikto, kuriuo galėtų prisiekti; 
ji ištraukė iš sieninės spintos, paslėptos po apmušalais, sidabru 
inkrustuotą rausvo medžio skrynelę ir, padėjusi ją ant altoriaus, tarė: 

— Prisiekiu šiomis šventomis relikvijomis, aš mylėjau poną 
Bekingemą, tačiau Bekingemas nebuvo mano meilužis! 

— O kokios čia relikvijos, kuriomis prisiekiate, jūsų didenybe? 
— Šypsodamasis paklausė Mazarinis. — Aš jus įspėju: kaip romėnas, 
esu nepatiklus. Būna visokių relikvijų... 

Karalienė nusiėmė nuo kaklo auksinį raktelį ir padavė kardinolui. 

— Atrakinkite ir pažiūrėkite pats, — pasakė ji. 

Mazarinis nustebęs paėmė raktelį ir atrakino skrynutę: joje rado tik 
rūdžių suėstą peilį ir du laiškus, kurių vienas buvo aptaškytas krauju. 

— Kas tai? — paklausė Mazarinis. 

— Kas tai? — pakartojo Ona Austrijietė, karališkai tiesdama į 
atvožtą skrynelę ranką, kuri, nepaisant jos amžiaus, tebebuvo tobulai 
graži. — Aš jums tuoj pasakysiu. Šie du laiškai yra vieninteliai, 
kuriuos esu jam rašiusi. Šis peilis yra tas, kuriuo Feltonas jį nudūrė. 
Perskaitykite laiškus ir pamatysite, ar aš melavau. 

Nors ir gavęs leidimą, Mazarinis pirmiausia paėmė peilį, kurį 
Bekingemas mirdamas ištraukė iš savo žaizdos ir kuris per Laportą 
buvo atsiųstas karalienei. Ašmenys buvo visiškai surūdiję, nes kraujas 
virto rūdimis. Paskui, valandėlę jį žiūrinėjęs, — tuo metu karalienė 
pasidarė balia kaip drobulė ant altoriaus, į kurį buvo atsirėmusi, 
— Mazarinis nejučia krūptelėjo ir įdėjo peilį į skrynelę. 

— Gerai, jūsų didenybe, — pasakė jis, — aš tikiu jūsų priesaika. 

— Ne, ne, perskaitykite! — pasakė karalienė suraukdama antakius. 
— Perskaitykite! Aš to noriu, aš įsakau, nes nusprendžiau viską baigti 

Šį sykį ir daugiau prie šios temos negrįžti. Nemanykite, — pridūrė ji, 
grėsmingai šypsodamasi, — kad aš ir ateityje atidarinėsiu šią skrynelę 
kiekvieną kartą, kai jūs sugalvosite mesti man kaltinimų!.. 


Tokios jėgos paveiktas, Mazarinis beveik nesąmoningai pakluso ir 
perskaitė abu laiškus. 


Viename lienė prašė Bekingemą grąžinti jai deimantinius 
karulius: tai buvo tas laiškas, kurį nugabeno d" Artanjanas ir kuris buvo 
įteiktas laiku. Antrąjį Laportas buvo įdavęs hercogui, jame karalienė 
Bekingemą įspėjo, kad ruošiamasi jį nužudyti, bet tas laiškas adresatą 
pasiekė per vėlai. 

— Gerai, jūsų didenybe, — tarė Mazarinis, — į tai neturiu ko 
atsakyti. 

— Ne, — pareiškė karalienė, užvoždama skrynelę ir padėdama ant 
viršaus ranką, — ne, į tai yra kas atsakyti: kad aš visada buvau 
nedėkinga žmonėms, kurie išgelbėjo mane ir padarė viską, ką galėjo, 
kad išgelbėtų ir jį; ir tam narsuoliui d' Artanjanui, apie kurį ką tik 
kalbėjote, aš nieko nedaviau, tik leidau pabučiuoti ranką ir padovanojau 
šį deimantą. | | 

Karalienė ištiesė dailią savo ranką ir parodė nuostabų brangakmenį, 
kuris Žėrėjo ant jos piršto. 

— Jis pardavė jį, — pasakė Ona, — atsidūręs sunkioje padėtyje, 
pardavė, kad antrąkart mane išgelbėtų: už tuos pinigus jis pasiuntė pas 
Bekingemą pasiuntinį, kad tas įspėtų hercogą, jog baudžiamasi jį 
nužudyti. 

— Vadinasi, d' Artanjanas tai žinojo? 

— Jis viską žinojo. Kokiu būdu? To aš nežinau. Šiaip ar taip, jis 
pardavė žiedą ponui Dezesarui; aš pamačiau jį ant jo piršto ir atpirkau. 
Bet šis deimantas priklauso d' Artanjanui...-Grąžinkite jį mano vardu ir 
kadangi, jūsų laimei, toks ŽROBUS yra šalia jūsų, pasistenkite jį 
panaudoti. 

— Ačiū, jūsų didenybe, — atsakė Mazarinis, — aš neužmiršiu 
jūsų patarimo. 

— O dabar, — tarė karalienė, tarsi sugniužusi iš susijaudinimo, 
— ar norite dar ko nors mane paklausti? 

— Ne, nieko, jūsų didenybe, — atsakė kardinolas kuo lipšniausiu 
balsu. — Tik maldauju — atleiskite man už neteisingus įtarimus. Bet 
aš jus taip myliu, jog nenuostabu, kad pavydžiu net praeities. 

Keista šypsena šmėstelėjo karalienės lūpomis. | 

— Na, — pasakė ji, — jei neketinate daugiau ko klausti, palikite 

mane... Jūs suprantate, kad po tokios scenos man reikia pabūti vienai. 

Mazarinis nusilenkė. 

— Aš išeinu, jūsų didenybe, — pasakė jis. 

— Ar leisite man sugrįžti? 

— Taip, bet tik rytoj. To laiko man nebus per daug, kad galėčiau 
atsigauti. 

Kardinolas paėmė karalienės ranką ir, galantiškai ją pabučiavęs, 
išėjo. 

Vos tik jis pasišalino, karalienė įžengė į sūnaus kambarį ir paklausė 
Laportą, ar karalius jau atsigulęs. Laportas ranka parodė jai miegantį 
berniuką. 

„Ona Austrijietė užlipo lovos laipteliais, priglaudė lūpas prie 
surauktos sūnaus kaktos ir švelniai ją pabučiavo. Paskui taip pat tyliai, 
kaip buvo įėjusi, pasitraukė, tepasakiusi kambariniui: 

— Pasistenkite, mielas Laportai, kad karalius meiliau elgtųsi su 
kardinolu. Ir karalius, ir aš turime būti jam labai dėkingi. 


V 
GASKONAS IR ITALAS 


Tuo metu kardinolas grįžo į savo kabinetą, prie kurio durų budėjo 
Bernuenas. Paklausęs, ar neatsitiko kas nauja, ar nėra Žinių iš miesto, 
ir gavęs neigiamą atsakymą Mazarinis davė ženklą jam pasišalinti. 

Likęs vienas kardinolas atidarė koridoriaus, paskui prieškambario 
duris. Pavargęs d' Artanjanas miegojo ant suolo. 

— Ponas d" Artanjanai! — pašaukė jis tyliai. 

D' Artanjanas nė nekrustelėjo. 

— Ponas d' Artanjanai! — sušuko jis garsiau. 

D' Artanjanas miegojo kaip miegojęs. 

Kardinolas priėjo prie jo ir pirštu palietė petį. 

Šįsyk d" Artanjanas krūptelėjo, nubudo ir atsikvošėjęs bemat pašoko 
ant kojų, kaip kareivis karo tarnyboje. — Aš čia, — atsakė jis. — Kas 
mane šaukia? 

— Aš, — tarė Mazarinis, maloniai šypsodamasis. 

— Prašau man atleisti, jūsų eminencija, — pasakė d' Artanjanas, 
— bet aš buvau toks pavargęs... 

— Neatsiprašinėkite, — atsakė Mazarinis, — jūs pavargote man 
betarnaudamas. 

D' Artanjanas stebėjosi, kad ministras toks malonus. 

“Vaje tu mano! — pagalvojo jis. — Gal ir teisingai sakoma, kad 
laimė ateina bemiegant?“ 

— Sekite paskui mane, pone, — tarė Mazarinis. 

— Puiku, — sumurmėjo d'Artanjanas.. — Rošforas tesėjo man 
duotą žodį, tik, Velniai žino, pro kur jis išėjo? 

Ir jis apžvelgė huošaliausius kabineto užkampius, bet Rošforo ten 
nebebuvo. 

— Ponas d' janai, — pasakė Mazarinis, patogiai atsisėsdamas 
krėsle, — aš visada jus laikiau doru ir kilniu žmogumi. 

“Galimas daiktas, — pagalvojo d' Artanjanas, — bet jis neskubėjo 


man to pasakyti." 

Tačiau jis iki žemės nusilenkė Mazariniui, atsakydamas į jo 
komplimentą. 

— Taigi, — kalbėjo toliau Mazarinis, — atėjo laikas panaudoti 
jūsų gabumus ir jūsų drąsą! 


Karininko akys blykstelėjo džiaugsmu, bet tuojau užgeso, nes 
d' Artanjanas nežinojo, kur Mazarinis suka. 

— Įsakykite, monsinjore, — tarė jis, — esu pasiruošęs klausyti 
jūsų eminencijos. 

— Ponas d' Artanjanai, — pasakė Mazarinis, — ano viešpatavimo 
metu jūs atlikote tam tikrų žygių... 

— Malonu, kad jūsų eminencija teikiatės juos prisiminti... Tai 
tiesa, aš gana sėkmingai kariavau. — Aš nekalbu apie jūsų karinius 
žygius, — pasakė Mazarinis, — nors apie juos ir buvo šiek tiek 
šnekėta, juos pranoko kiti. 

D' Artanjanas apsimetė nustebęs. 

— Na, kodėl neatsakote? — paklausė Mazarinis. 

— Aš laukiu, monsinjore, — tarė d'Artanjanas, — kad jūs 
pasakytumėt, apie kokius žygius norite kalbėti. | 

— Aš kalbu apie nuotykį... Na, jūs gerai žinote, ką noriu pasakyti. 

— Deja, ne, monsinjore! — atsakė d" Artanjanas labai nustebęs. | 

— Jūs neplepus, juo geriau! Aš noriu kalbėti apie tą nuotykį, apie 
karalienę, apie deimantinius karulius, apie kelionę, kurią atlikote su 
trimis savo draugais... 

“Štai kas! — pagalvojo gaskonas. — Gal čia spąstai? Laikykimės 
tvirtai.“ 

Ir jis taip suvaidino nustebusį, jog jam būtų pavydėję Mondoris 
arba Belrozas, du geriausi ano meto aktoriai. 

— Puiku! — juokdamasis tarė Mazarinis. — Bravo! Ne be' reikalo 
man sakė, kad jūs toks žmogus, kurio man kaip tik reikia. Na, o ką jūs 
padarytumėt man? 

— Viską, ką jūsų eminencija palieps padaryti, — atsakė 
d' Artanjanas, 

— Jūs man padarytumėt tai, ką kitados padarėte vienai karalienei? 

“Tikrai, — tarė d' Artanjanas, — jis nori, kad aš prasitarčiau; 
įdomu, kaip jam tai pavyks. Juk jis, po velnių, ne gudresnis už Rišelje!" 

— Karalienei, monsinjore? Nesuprantu. 

— Jūs nesuprantate, kad man reikalingi ir jūs, ir trys jūsų bičiuliai? 

— Kokie bičiuliai, monsinjore? 

— Trys jūsų seni bičiuliai. 

— Kitados, monsinjore, — atsakė d' Artanjanas, — aš turėjau ne 
tris, o penkiasdešimt bičiulių. Kai tau dvidešimt metų, visus vadini 
bičiuliais. 

— Gerai, gerai, ponas karininke, — pasakė Mazarinis, — santūrumas 
— gražus dalykas; bet šiandien gal jūs gailėsitės, kad buvote perdaug 
neplepus. 

— Monsinjore, Pitagoras, norėdamas išmokyti savo mokinius tylėti, 
penkerius metus neleisdavo jiems nė žodžio ištarti. 

— Ojūs tylėjote dvidešimt metų. Penkiolika metų daugiau, negu 
buvo reikalaujama iš filosofo — Pitagoro mokinio, ir, man atrodo, to 
pakanka. Šiandien jūs galite kalbėti, nes pati karalienė atpalaiduoja jus 
nuo jūsų priesaikos. 

— Karalienė? — tarė d' Artanjanas nustebęs, ir šįsyk jo nustebimas 
nebuvo apsimestinis. 

— Taip, karalienė! Ir kad patikėtumėte, j0g kalbu jos vardu, ji 
liepė man parodyti jums šį deimantą, kurį, jos teigimu, jūs pažįstate ir 
kurį ji atpirko iš pono Dezesaro. 

Ir Mazarinis ištiesė karininkui ranką. D' Artanjanas atsiduso, pažinęs 
žiedą, kurį karalienė jam buvo dovanojusi per balių miesto rotušėje. 

— Tai tiesa! — sušuko d' Artanjanas. — Aš pažįstu šį karalienės 
deimantą. 

— Tad jūs matote, kad kalbu jos vardu. Todėl, užuot vaidinęs 
komediją, atsakykite man. Aš jums jau sakiau ir dar sykį kartoju, kad 
kalbama apie jūsų sėkmę ir turtą. 

— Dievaži, monsinjore, man labai reikia šiek tiek praturtėti. Jūsų 
eminercija taip ilgai buvote mane užmiršęs! 

— Per savaitę viską galima atitaisyti. Jūs esate čia, o kur jūsų 

bičiuliai? 

— Nieko nežinau, monsinjore. 

— Kaip — nieko nežinote? 

— Nežinau. Mes seniai išsiskyrėme, nes visi trys metė karo tarnybą. 

— Bet kur juos rasite? 

— Ten, kur jie bus. Tai jau mano reikalas. 

— Gerai! Jūsų sąlygos? 

— Pinigų, monsinjore. Tiek, kiek reikės mūsų sumanytiems 
žygiams. Aš pernelyg gerai prisimenu, kiek mums tekdavo sugaišti dėl 
pinigų stokos, ir, jei ne tas deimantas, kurį buvau priverstas parduoti, 
mes būtume įstrigę kelyje. 

— Po šimt; velnių! Pinigų! Ir daug pinigų! — pasakė Mazarinis. 
— Štai nuo Ko jūs pradedate, ponas karininke! O ar-žinote, kad 
karaliaus ižde nėra pinigų? 

— Jeigu taip, monsinjore, padarykite, kaip kitados padariau aš: 
parduokite karališkuosius deimantus; patikėkite, derėtis neverta — su 
mažais ištekliais didelių darbų nenuveiksi. 

— Na, gerai, — pasakė Mazarinis, — mes pasistengsime jus 
patenkinti. 

“Rišelje, — pagalvojo d' Artanjanas, — jau būtų man davęs penkis 
šimtus pistolių rankpiningių." 

— Vadinasi, jūs būsite mano žinioje? 

— Taip, jeigu mano draugai sutiks. 

— O jeigu jie atsisakys, ar aš galėsiu jumis pasikliauti? 

— Vienas aš niekada nesu nieko gera atlikęs, — atsakė d' Artanjanas, 
kratydamas galvą. 

— Tad vykite jų ieškoti. 

— Ką aš jiems pasakysiu, norėdamas palenkti juos tarnauti jūsų 
eminencijai? 

— Jūs geriau juos pažįstate, negu aš. Pažadėkite jiems, 
atsižvelgdamas į jų būdą. ž 

— Ką pažadėti? 

— Jeigu jie tarnaus man taip, kaip tarnavo karalienei, mano 
dėkingumas bus akivaizdus. 

— Ką mums reikės daryti? 

—-Viską, nes, atrodo, kad jūs viską mokate. 

— Monsinjore, kai žmonėmis pasitikima ir norima, kad jie mumis 
pasitikėtų, informuojama geriau, negu jūs, eminencija, darote. 

— Kai ateis laikas veikti, — atkirto Mazarinis, — būkite ramūs 

— jūs žinosite viską, ką esu sumanęs. 

— O ligi tol? 

— Laukite ir ieškokite savo bičiulių. 

— Monsinjore, jų gal būt, nėra Paryžiuje; tai net labai galimas 
dalykas. Man reikės keliauti. Aš juk esu labai neturtingas muškietininkų 
leitenantas, o kelionės brangiai atsieina. 

— Aš visai nenoriu, — atsakė Mazarinis, — kad jūs rodytumėtės 
labai plačiai gyvenąs; mano planai reikalauja paslaptingumo ir 
nukentėtų nuo pernelyg prašmatnios žmonių ir arklių aprangos. 

— Be to, monsinjore, aš negaliu keliauti iš savo algos, nes jau trys 
mėnesiai man vėlina ją išmokėti; iš savo santaupų taip pat negaliu 
keliauti, nes per dvidešimt dvejus tarnybos metus aš susitaupiau tik 
skolų. 

Mazarinis valandėlę mąstė, tarsi jame būtų vykusi didelė kova, 
paskui, priėjęs prie spintos su trigubu užraktu, išėmė iš jos kapšelį ir, 
prieš atiduodamas d' Artanjanui, keliskart pasvėrė rankoje. 

— Imkite, — pasakė atsidusdamas, — štai čia jūsų kelionei. 

“Jeigu šiame kapše ispaniški dublonai ar bent auksiniai ekiu, 
— pagalvojo d' Artanjanas, — mudu galėsime susitarti." 

Jis nusilenkė kardinolui ir įsikišo kapšą į plačią kišenę. 

— Vadinasi, nutarta, — pasakė kardinolas, — jūs iškeliaujate... 

— Taip, monsinjore. 

— Rašykite man kasdien, informuodamas, kaip sekasi jūsų derybos. 

— Būtinai, monsinjore. 

— Puiku. Beje, kuo vardu jūsų bičiuliai? 

— Kuo vardu mano bičiuliai? — pakartojo d' Artanjanas, dar ne 
visai ryždamasis pasitikėti kardinolu. 

— Taip. Kol jūs ieškosite, aš savo ruožtu irgi pasiteirausiu ir gal 
kai ką sužinosiu. 

— Grafas de La Feras, kitaip vadinamas Atu, ponas diu Valonas, 
arba Portas, ir ševalje d'Erble, šiuo metu abatas d'Erble, kitaip 
— Aramis. 

Kardinolas nusišypsojo. 

— Kilmingų šeimų jaunėliai, — pasakė jis, — įstoję į 
muškietininkus pramanytais vardais, kad nesukompromituotų savo 
šeimų! Ilga špaga, bet tuščia piniginė — mums tai Žinoma. 

— Jeigu dievas panorės, kad šios špagos tarnautų jūsų eminencijai, 
— tarė d'Artanjanas, — drįstu pareikši pageidavimą, kad jūsų 
eminencijos piniginė palengvėtų, o jų pasunkėtų, nes su tais trimis 

vyrais ir manimi jūs, eminencija, jeigu tik jums bus reikalinga, 
sujudinsite visą Prancūziją ir netgi visą Europą. 

— Tie gaskonai, — pasakė juokdamasis Mazarinis, 
— pagyrūniškumu beveik prilygsta italams. 

— Šiaip ar taip, — atsakė d'Artanjanas, šypsodamasis kaip 
kardinolas, — kaudamiesi jie juos pranoksta. 

Ir jis išėjo, paprašęs atostogų, kurios jam tučtuojau buvo duotos ir 
pasirašytos paties Mazarinio. 

Vos tik atsidūręs kieme, jis priėjo prie žibinto ir žvilgtelėjo į kapšą. 

— Sidabriniai! — sušuko jis su panieka. — Taip aš ir maniau. Ak 
ini, Mazarini! Tu manimi nepasitiki! Juo blogiau tau! Tai užtrauks 
tau neląimę! 

Tuo metu kardinolas trynėsi iš pasitenkinimo rankas. 

— Šimtas pistolių! — šnabždėjo jis. — Šimtas pistolių! Už šimtą 
pistolių nusipirkau paslaptį, už kurią Rišelje būtų sumokėjęs dvidešimt 
tūkstančių ekiu. Neskaitant šio deimanto, — pridūrė jis, įsimylėjėlio 
žvilgsniu žiūrėdamas į žiedą, kurį pasiliko, užuot atidavęs d' Artanjanui, 
— neskaitant šio deimanto, kuris mažų mažiausiai vertas dešimt 
tūkstančių livrų. 

Ir kardinolas įėjo į savo kambarį be galo patenkintas vakaru, kuris 
jam atnešė tokį pelną, padėjo žiedą į dėžutę, pilną visokiausių deimantų, 
— mat, kardinolas labai mėgo brangakmenius, — ir pašaukė Bernueną, 
kad tas jį nurengtų; jam jau neberūpėjo neaiškus ūžesys, kuris 
kartkartėmis suvirpindavo langų stiklus, nei šūviai, kurie tebeaidėjo 
Paryžiuje, nors jau buvo netoli dvylikos. 

Tuo tarpu d' Artanjanas žengė Tiktono gatvės link, kur jis gyveno 
“Ožkelės" viešbutyje. 

Pasakykime keletą žodžių apie tai, kaip d' Artanjanas pasirinko šią 
buveinę. 


VI 
D'ARTANJANAS, SULAUKĘS KETURIASDEŠIMT METŲ 


Deja, nuo to laiko, kai savo romane “Trys muškietininkai“ 
išsiskyrėme su d' Artanjanu Duobkasių gatvėje 12, atsitiko daug įvykių, 
O ypač praėjo daug metų. 

Negalima sakyti, kad d' Artanjanas būtų praleidęs geras progas, bet 
d' Artanjanui nepasitaikydavo progų. Kai jį supo draugai, d' Artanjanas 

buvo jaunas ir poetiškas; būdamas švelnus ir sumanus, jis lengvai 
įsisavindavo kitų žmonių ypatybes. Iš Ato jis perėmė didingumą, iš 
Porto — įkarštį, iš Aramio — elegantiškumą. Jeigu d' Artanjanas ir 
toliau būtų gyvenęs su šiais trimis vyrais, būtų tapęs neeiliniu žmogumi. 
Pirmas jį paliko Atas, pasitraukęs į dvarelį, kuį buvo paveldėjęs 
netoli Blua; antras jį paliko Portas, vesdamas savo prokurorienę; pagaliau 
paliko trečias, Aramis, įstojęs į vienuolyną ir tapęs abatu. Nuo to laiko 
d' Artanjanas, kuris tarsi buvo susiejęs savo ateitį su trijų draugų 
ateitimi, pasijuto vienišas ir silpnas: jam nebeužteko pasiryžimo veikti 
toje srityje, kurioje jis jautėsi galėsiąs šį tą pasiekti, jeigu kiekvienas iš 
jo draugų jam perleis, jei taip galima sakyti, dalelę elektros fluidų, 
kuriuos buvo gavę iš dangaus. 

Taigi, nors ir tapęs muškietininkų leitenantu, d' Artanjanas pasijuto 
dar labiau vienišas; jis nebuvo tokios aukštos kilmės, kaip Atas, kad 
jam atsivertų didikų namų durys; jis nebuvo toks pagyrūnas, kaip 
Portas, kad galėtų įtikinti kitus, jog jis lankąsis aukštuomenėje; jis 
nebuvo toks kilnus, kaip Aramis, kad galėtų išlaikyti įgimtą 
elegantiškumą, semdamasis to elegantiškumo pats iš savęs. Kažkada 
žavus ponios Bonasje prisiminimas į jaunojo leitenanto sielą buvo 
įliejęs poezijos. Tačiau, kaip ir viskas šiame pasaulyje, taip ir šis trapus 
prisiminimas pamažu išblėso: gyvenimas garnizone daro lemtingą 
poveikį net aristokratinės sąrangos žmonėms. Iš tų dviejų priešingų 
pradų, kurie sudarė d'Artanjano individualybę, materialinis pradas 
pamažu nugalėjo, ir d' Artanjanas, nuolat gyvendamas kareivinėse ir 
stovyklose, nuolat būdamas ant žirgo, nejučia tapo (nežinau, kaip tai 
buvo vadinama anuomet) tuo, kas mūsų laikais vadinama tikru senu 
kariu. 

Tačiau d'Artanjanas anaiptol neprarado įgimto buklumo, ne! 
Priešingai! Tas buklumas gal dar labiau padidėjo ar bent dėl šiurkštoko 
apvalkalo atrodė labiau pastebimas. Bet buklumą jis nukreipė ne į 
didelius, 0 į mažus gyvenimo dalykus, į materialinę gerovę, į gerovę, 
kaip ją supranta kareiviai: jis norėjo turėti gerą pastogę, gerą valgį, 
gerą šeimininkę. 

Ir visa tai d' Artanjanas prieš šešerius metus rado Tiktono gatvėje, 
viešbutyje su “Ožkelės" iškaba. 

Nuo pat pirmųjų gyvenimo šiame viešbutyje dienų namų šeimininkė, 
graži, skaisčiaveidė dvidešimt penkerių — dvidešimt šešerių metų 
flamandė, rimtai jį įsimylėjo. Po keleto meilės nuotykių, kuriems labai 
kliudė įkyrus vyras, kurį d' Artanjanas dešimt kartų dėjosi norįs perverti 

špaga, tas vyras vieną gražų rytą dingo, slapčiomis pardavęs keletą 
statinių vyno ir pasiėmęs pinigus bei brangenybes. Visi laikė jį mirusiu. 
Ypač jo žmona, kuri puoselėjo malonią viltį dabar tapusi našle ir 
drąsiai tvirtino, kad jis miręs. Pagaliau, po trijų metų meilės ryšio, 
kurio d'Artanjanas stengėsi nenutraukti, nes kasmet jo pastogė ir 
šeimininkė darėsi jam malonesnės, juoba kad viskas jam atiteko 
nemokamai, šeimininkė pareiškė pernelyg dideles pretenzijas — įsigeidė 
tapti jo žmona ir pasiūlė d' Artanjanui ją vesti! 

— Oi ne! — atsakė d'Artanjanas. — Dvivyrystė, mano brangioji! 
Nieko nebus! Ką jūs manot? | 

— Bet jis miręs, aš tuo neabejoju. 

— Jis buvo labai nemalonus vaidininkas; jis tikriausiai sugrįš ir 
nusiųs mudu į kartuves. 

— Na ką gi, jei sugrįš, jūs jį nukausite; juk jūs toks drąsus ir toks 
vikrus! 

— Po velnių, mieloji! Eidamas tokiu keliu, irgi patekčiau į kartuves. 

— Vadinasi, atmetat mano prašymą? 

— Ką padarysi! Nors ir labai apgailestauju. 

Gražioji viešbučio šeimininkė baisiai nusiminė. Ji mielai būtų 
pripažinusi d' Artanjaną ne tik savo vyru, bet ir dievu: jis buvo toks 
gražus vyras ir toks šaunus karys! 

Ketvirtaisiais šio meilės ryšio metais prasidėjo žygis į Franš- Konte. 
D' Artanjanas buvo. paskirtas jame dalyvauti ir ruošėsi išvykti. Būta 
didelio sielvarto, graudžių ašarų, iškilmingų ištikimybės pažadų 
— viskas, žinoma, iš šeimininkės pusės. D' Artanjanas buvo perdaug 
didelis ponas, kad ką nors žadėtų; jis tepažadėjo daryti viską, ką galės, 
kad dar daugiau išgarsintų savo vardą. 

Šiuo atžvilgiu d'Artanjano drąsa mums jau žinoma. Jis savęs 
netausojo; kovodamas kuopos priešakyje, jis buvo sužeistas į krūtinę ir 
patiestas mūšio lauke. Kariai matė jį krintant nuo arklio, bet nematė 
pasikeliant ir palaikė jį mirusiu. Ir visi, kurie vylėsi gausią jo laipsnį, 
tvirtino, kad jis esąs nukautas. Žmonės lengvai tiki tuo, ko geidžia; juk 
kariuomenėje, pradedant divizijos generolais, kurie geidžia kariuomenės 
vado mirties, ir baigiant kareiviais, kurie geidžia puskarininkių mirties, 
visi geidžia kieno nors mirties. 

Tačiau d'Artanjanas nebuvo iš tų Žmonių, kurie leidžiasi šitaip 
nukaunami. Per dienos kaitrą jis be sąmonės gulėjo mūšio lauke, bet 
naktį, dvelktelėjus vėsai, atsipeikėjo, vargais negalais nusigavo į kaimą, 
pasibeldė į gražiausių namų duris ir buvo priimtas, kaip visur ir visada 

priimami prancūzai, net ir sužeisti; jis buvo popinamas, slaugomas, 
gydomas ir, jausdamasis sveikesnis, negu bet kada, vieną gražų rytą 
leidosi atgal į Prancūziją. O atvykęs į Prancūziją, pasuko į Paryžių, o 
atsidūręs Paryžiuje, nuskubėjo į Tiktono gatvę. 

Tačiau savo kambaryje d' Artanjanas rado pilną kabyklą vyriškų 
drabužių, o ant sienos — špagą. 

“Jis sugrįžo, — pagalvojo“ d'Artanjanas. — Juo blogiau ir juo 
geriau!" | 

Savaime suprantama, d' Artanjanas turėjo galvoje šeimininkės vyrą. 

Jis pasiteiravo: viešb 1tyje nauji kelneriai, nauja tarnaitė; šeimininkė 
išėjusi pasivaikščioti. 

— Viena? — paklausė d' Artanjanas. 

— Su ponu. 

— Vadinasi, ponas grįžo? 

— Žinoma, — naiviai atsakė tarnaitė. 

“Jeigu turėčiau pinigų, — pagalvojo d' Artanjanas, — išvykčiau; 
bet neturiu, tad pasiliksiu 'r padarysiu, kaip mano šeimininkė buvo 
man patarusi: sugriausiu tos įkyrios šmėklos vedybinius planus." 

Vos tik jis baigė šį monologą (tai parodo, kad ypatingais gyvenimo 
atvejais monologas yra pats natūraliausias dalykas), prie durų 
lūkuriuojanti tarnaitė staiga sušuko: | 

— A, štai ir ponia sugrįžta su ponu. 

D" Artanjanas žvilgterėjo į gatvę ir toli, prie Monmartro gatvės 
kampo, iš tikrųjų pamatė šeimininkę. Ji ėjo įsikibusi į parankę milžinui 
šveicarui, kurio krypuojanti eisena senajam draugui maloniai priminė 
Portą. 

“Tai čia ponas? — pagalvojo d'Artanjanas. — Oho! Man atrodo, 
jis gerokai paaugo." 

Ir jis atsisėdo salėje, gerai matomoje vietoje. 

Šeimininkė įėjusi išsyk pastebėjo d' Artanjaną ir tyliai suriko. 

Iš to negarsaus riksmo d' Artanjanas suprato esąs pažintas, pakilo, 
pribėgo prie jos ir švelniai pabučiavo. 

Šveicaras nustebęs žiūrėjo į šeimininkę, kuri stovėjo visa nubalusi. 

— A, tai jūs, pone! Ko jums iš manęs reikia? — paklausė ji didžiai 
sumišusi. 

— Šis ponas — jūsų pusbrolis? O gal tikras brolis? — pasiteiravo 
d' Artanjanas, ramiai vaidindamas savo vaidmenį. 

Ir nelaukdamas, kol ji atsakys, jis puolė šveicarui į glėbį, bet tas 
dilba sutiko jį labai šaltai. 

— Kas šis žmogus? — paklausė jis. 

Užuot atsakiusi, šeimininkė tik dūsavo. 

— Kas šis šveicaras? — paklausė d' Artanjanas. 

— Šis ponas nori mane vesti, — atsakė šeimininkė tarp dviejų 
atodūsių. 

— Vadinasi, jūsų vyras pagaliau mirė? 

— O koks jums reikalas! — atsakė šveicaras. 

— Man labai rūpi šis reikalas, — atšovė d' Artanjanas, — mat, jūs 
negalite vesti ponios be mano sutikimo, kadangi... 

— Katanki?.. — paklausė šveicaras. 

— Kadangi... aš to sutikimo neduodu, — atsakė muškietininkas. 

Sveicaras išraudo kaip bijūnas; jis vilkėjo gražia auksu siuvinėta 
uniforma, o d'Artanjanas buvo apsigaubęs kažkokiu pilku apsiaustu; 
šveicaras buvo šešių pėdų aukščio, d'Artanjanas ne daugiau kaip 
penkių; šveicaras manėsi esąs savo namuose ir d'Artanjaną laikė 
įsibrovėliu. 

— (Gal malionėsite išsineštinti is šia? — pareiškė šveicaras, 
trepteldamas koja kaip žmogus, ne juokais pradedąs pykti. 

— Aš? Nė nemanau! — atsakė d' Artanjanas. | 

— Gal man eiti ieškoti pagalbos, — įsiterpė į jų kalbą tarnas, kuris 
negalėjo suprasti, kaip tas mažas žmogus drįsta ginčytis dėl vietos su 
tokiu dideliu žmogum. 

— Eli tu! — riktelėjo taip pat įpykęs d' Artanjanas ir čiupo tarnui už 
ausies. — Stovėk vietoj ir nė krust, nes aš tau ausį nurausiu. O jūs, 
įžymusis Vilhelmo Telio aini, susiriškite drabužius, kune kabo mano 
kambaryje ir man trukdo, ir skubiai nešdinkitės ieškoti kito viešbučio. 

Sveicaras prapliupo juoktis. 

— Man išfykti! — pasakė jis. — O kotėl? 

— Puiku! — pareiškė d'Artanjanas. — Matau, kad suprantate 
prancūziškai. Tad eime pasivaikščioti, ir aš jums paaiškinsiu visa kita. 

Šeimininkė, kuri žinojo, kad d' Artanjanas prityręs fechtuotojas, 
ėmė verkti ir rautis plaukus. 

D' Artanjanas atsigręžė į gražiosios ašarotojos pusę. 

— Tad išvarykite jį pati, ponia, — pasakė jis. 

- — Pa! — atsiliepė šveicaras, kuris ne iškart suprato d'Artanjano 
pasiūlymą. — Pa! Pirmušiausia, kas jūs toks, kad siūlote man eiti su 
jumis pasifaikščioti? 

— Aš esu jo didenybės muškietininkų leitenantas, — atsakė 
d' Artanjanas, — vadinasi, visais atžvilgiais už jus viršesnis. Tik kadangi 

čia ne laipsnio, o įnamystės klausimas, tikiuosi, jūs .žinote, koks yra 
paprotys. Eikite atsinešti orderį; katras pirmas čia sugrįš, tas ir užims 
kambarį. 

D' Artanjanas išsivedė šveicarą, nekreipdamas dėmesio į šeimininkės 
aimanavimus. Jos širdis, beje, linko prie senosios meilės, tačiau ne pro 
šalį būtų pamokyti šį išdidų muškietininką, kuris buvo ją įžeidęs, 
atstumdamas jos ranką. 

Abu priešininkai pasuko tiesiai link Monmartro griovių. Kai jie ten 
atėjo, jau buvo sutemę. D' Artanjanas mandagiai paprašė šveicarą užleisti 
jam kambarį ir nebegrįžt, bet tas papurtė galvą ir išsitraukė špagą. 

— Tada jūs nakvosite čia, — pasakė d' Artanjanas. — Tai bjaurus 
naktigultas, bet ne mano kaltė, jūs pats to norėjote. 

Sulyg tais žodžiais jis taip pat išsitraukė špagą ir sukryžiavo ją su 
priešininko špaga. 

D' Artanjanas susidūrė su tvirta ranka, bet jo miklumas pranoko bet 
kokią jėgą. Priešininkui nepavyko kliudyti muškietininko špagos. 
Sveicaras buvo sužeistas dviem kirčiais, bet dėl šalčio ne išsyk susivokė; 
tik paskui, netekęs kraujo ir pajutęs silpnumą, turėjo atsisėsti. 

— Sit kaip! — tarė d' Artanjanas. — O ką aš jums sakiau? Va ir 
gavot, ko norėjot, užsispyrėli! Jūsų laimė, kad po poros savaičių 
pasveiksite. Likite čia, o aš per tarną atsiųsiu jūsų drabužius. Iki 
pasimatymo. Beje patariu apsigyventi Montorgejo gatvėje, “Katino su 
kamuoliu“ viešbutyje: ten puikus maistas, jei tebėra ta pati šeimininkė. 
Sudie. 

Labai linksmas sugrįžo jis į viešbutį ir iš tikrųjų pasiuntė šveicarui 
mantą. Tarnas rado milžiną tebesėdinti į toje pačioje vietoje, kur jį 
buvo palikęs d' Artanjanas, — jis tebebuvo pnitrenktas pernelyg didelės 
priešininko savikliovos. 

Tarnas, šeimininkė ir visi namai rodė d' Artanjanui tokią pagarbą, 
kokią būtų rodę Herkuliui, jei šis būtų sugrįžęs į žemę savo dvylikos 
žygdarbių atlikti. 

— Dabar, gražioji Madlena, jūs žinote, kuo skiriasi šveicaras nuo 
bajoro. O jūs elgėtės kaip kokia smuklininkė. Juo blogiau jums, nes 
dėl tokio elgesio netekote mano pagarbos ir .klientūros. Aš išvijau 
šveicarą, norėdamas jus pažeminti, bet čia nebegyvensiu; aš neieškau 
pastogės pas tuos, kuriuos niekinu. Ei tarne, nunešk mano lagaminą į 
“Meilės statinaitės" viešbutį Burdone gatvėje. Sudie, ponia. 

Tardamas šiuos žodžius, d' Artanjanas, matyt, atrodė ir didingas, ir 

jaudinantis. Šeimininkė puolė jam į kojas, prašė atleisti ir savo švelnumu 

jį sulaikė. Ką dar pasakyti? Iešmas sukosi, krosnis traškėjo, gražioji 
Madlena verkė, d' Artanjanas vėl pajuto alkį, šaltį ir meilę; jis atleido, 
o atleidęs — pasiliko. 

Štai kaip d'Artanjanas apsigyveno Tiktono gatvėje, “Ožkelės" 
viešbutyje. 


VII 
D'ARTANJANAS ATSIDURIA KEBLIOJE PADĖTYJE, BET 
VIENAS MŪSŲ SENAS PAŽĮSTAMAS ATEINA JAM Į PAGALBĄ 


Taigi d' Artanjanas ėjo namo susimąstęs ir linksmas — jam buvo 
labai malonu neštis kardinolo Mazarinio pinigų kapšelį, — galvodamas 
apie puikųjį deimantą, kuris kitados priklausė jam ir kurį valandėlę jis 
matė žėrint ant ministro pirmininko piršto. 

— Jei šis deimantas vėl kada patektų į mano rankas, — kalbėjo jis, 
— aš tą pačią akimirką jį iškeisčiau į pinigus, nusipirkčiau kelis dvarelius 
apie mano tėvo pilį, kur graži sodyba, bet nėra ariamos žemės, tik 
sodas, beveik tokio pat didumo, kaip Nekaltųjų kapinės, ir ten išdidžiai 
laukčiau, kol turtinga paveldėtoja, sužavėta mano gražios išvaizdos, 
už manęs ištekėtų; paskui turėčiau tris berniukus: pirmąjį išauklėčiau 
kilniu didiku, kaip Atas, antrąjį — drąsiu kariu, kaip Portas, 0 trečiąjį 
— maloniu abatu, kaip Aramis. Dievaži, tai būtų daug geriau, negu tas 
gyvenimas, kurį gyvenu: tačiau, deja, ponas Mazarinis — menkystė ir 
mano labui neatsižadės savo deimanto. 

Ką d'Artanjanas būtų pasakęs, jei būtų Žinojęs, jog tą deimantą 
karalienė patikėjo Mazariniui, kad tas jam jį grąžintų! 

Įžengęs į Tiktono gatvę, jis pamatė, kad ten didelis sambrūzdis; 
prie jo namų būriavosi didelė žmonių minia. 

— Oho, — tarė jis, — ar tik ne gaisras “Ožkelės" viešbutyje, o gal 
gražiosios Madlenos vyras iš tikrųjų sugrįžo? 

Tačiau tai nebuvo nei viena, nei kita; priėjęs arčiau, d'Artanjanas 
pastebėjo, kad minia susirinkusi ne prie jo, O prie gretimo namo. 
Kažkas garsiai šūkavo, kažkas bėgiojo su degtukais, ir deglų šviesoje 
d' Artanjanas įžiūrėjo karių uniformas. 

Jis paklausė, kas atsitiko. 

Jam buvo atsakyta, kad kažkoks miestelėnas su dvidešimčia draugų 
užpuolęs kardinolo gvardiečių lydimą karietą, bet atvykęs pastiprinimas, 
ir miestelėnai galvotrūkčiais pabėgę.  Užpuolikų vadas pasislėpęs 

gretimame name, ir dabar šiame name daroma krata. 

Jaunystėje d'Artanjanas būtų šokęs ten, kur matė uniformas, ir 
būtų padėjęs kareiviams susidoroti su miestelėnais. Dabar tas 
karštagalviškumas jau buvo atvėsęs; be to, kišenėje jis turėjo šimtą 
kardinolo pistolių ir nenorėjo žmonių sambūryje statyti savęs į pavojų. 

Daugiau neklausinėdamas jis įėjo į viešbutį. 

Kitados d'Artanjanas troško viską žinoti, dabar jis žinojo 
pakankamai. 

Gražioji Madlena jo nelaukė, mat, pats d' Artanjanas jai buvo sakęs 
praleisiąs naktį Luvre, bet ji labai nudžiugo, jam sugrįžus, nes baisiai 
bijojo triukšmo, kuris buvo girdėti gatvėje, ir be to neturėjo jokio 
šveicaro, kuris būtų galėjęs ją apsaugoti. 

Taigi ji norėjo užmegzti pokalbį ir papasakoti, kas buvo įvykę, bet 
d' Artanjanas mąstė, vadinasi, nebuvo nusiteikęs šnekučiuotis. Ji jam 
parodė garuojančią vakarienę, tačiau d' Artanjanas liepė užnešti jam 
vakarienę į jo kambarį 1 dar pridėti butelį seno burgundiško vyno. 

Gražioji Madlena buvo išdresiruota klausyti kariškai, tai yra davus 
ženklą. Šįkart d' Artanjanas teikėsi kalbėti, tad jo paklausyta dvigubai 
greičiau. 

D' Artanjanas pasiėmė raktą, žvakę ir užlipo į savo kambarį. 
Nenorėdamas sumažinti šeimininkei nuomos pajamų, jis pasitenkino 
kambariu penktame aukšte. Gerbdami tiesą, turime netgi pasakyti, jog 
tas kambarys buvo po pat stogu ir virš vandens nutekamojo vamzdžio. 

Čia buvo jo “Achilo palapinė". D' Artanjanas užsisklęsdavo šiame 
kambaryje, kai norėdavo nubausti gražiąją Madleną, nesirodydamas 
jai. 

Pirmiausia jis pasirūpino įdėti į seną rašomąjį stalą, kurio tik užraktas 
buvo naujas, kapšelį su pinigais. Tikrinti jam nebuvo reikalo — jis ir 
taip žinojo sumą. Paskui, kadangi po valandėlės buvo paduota vakarienė 
ir atneštas butelis vyno, jis išprašė tarną, užvėrė duris ir sėdo prie 
stalo. | 

D' Artanjanas sėdo prie stalo ne mąstyti, kaip galėtume pagalvoti. 
Jo nuomone, žmogus tik tada ką nors gerai atlieka, kai daro viską iš 
eilės. Jis buvo išalkęs, tad pavakarieniavo, o po vakarienės — atsigulė. 
D'Artanjanas nebuvo iš tų žmonių, kurie mano, kad naktis — gera 
patarėja. Nakų d'Artanjanas miegodavo, o rytą, - priešingai, kai jis 
būdavo atsigaivėjęs ir nuovokus, jam ateidavo į galvą puikiausi 
sumanymai. Jau seniai jis neturėjo progos galvoti rytais, bet naktį 
visada miegodavo. 

Auštant jis nubudo, ryžtingai, kaip tikras karys, iššoko iš lovos ir 
ėmė žingsniuoti po kambarį galvodamas: 

“Keturiasdešimt trečiaisias metais, maždaug pusę metų prieš 
kardinolo mirtį, aš gavau iš Ato laišką. Kur tai buvo? Na... Ak! Tai 
buvo per Bezansono apsiaustį, prisimenu... aš sėdėjau tranšėjoje. Ką 
jis rašė? Kad gyvena mažame dvarelyje. Taip, taip, mažame dvarelyje, 
bet kur? Buvau perskaitęs iki tos vietos, kai vėjas pagavo laišką. 
Kitados būčiau ėjęs jo ieškoti, nors vėjas buvo jį nunešęs į labai atvirą 
vietą. Jaunystė — didelis trūkumas... kai nebesi jaunas. Aš leidau 
laiškui su Ato adresu nuskristi pas ispanus, kuriems nebuvo kas su juo 
veikti, jie turėtų man jį grąžinti. Taigi apie Atą nėra ko galvoti. Na, o 
Portas... 

Aš gavau iš jo laišką. Jis kvietė mane į didelę medžioklę savo 
dvare 1646 metų rugsėjo mėnesį. Kadangi aš, deja, tuo laiku buvau 
Bearne, tėvo laidotuvėse, laiškas sekė paskui mane; kai jis buvo 
gautas, aš jau buvau išvykęs. Tada jis buvo vėl išsiųstas manęs ieškoti 
ir pasiekė Monmedi, kelioms dienoms praslinkus po mano išvykimo iš 
to miesto. Pagaliau jis pavijo mane balandžio mėnesį, bet kadangi aš jį 
gavau tik 1647 metų balandžio mėnesį, o buvau kviečiamas atvykti 
1646 metų rugsėjį, negalėjau juo pasinaudoti. Ką gi, reikia surasti tą 
laišką, jis turėtų būti su mano nuosavybės dokumentais". 

D' Artanjanas atidarė seną skrynelę, stovinčią kambario kampe ir 
pilną pergamentų, liečiančių d'Artanjano žemes, kurios jau du šimtai 
metų buvo visiškai išslydusios jo šeimai iš rankų, ir džiaugsmingai 
sušuko: jis pažino stambią Porto rašyseną, o apačioje keletą eilučių, 
kaip vištos koja pakeverzotų garbiosios jo žmonos išdžiūvusia ranka. 
D' Artanjanas neskaitė laiško: jis žinojo, kas jame parašyta, tik ieškojo 
adreso. 

Adresas buvo toks: “Diu Valono pilis“. 

Portas užmiršo duoti tikslesnę informaciją. Turėdamas daug 
puikybės, jis manė, kad visi privalo žinoti pilį, kuriai jis suteikė savo 
vardą. 

— Velniai griebtų tą garbėtrošką! — sušuko d' Artanjanas. — Vis 
toks pat! O man kaip tik būtų pravartu nuo jo pradėti, kadangi, paveldėjęs 
iš Koknaro aštuonis šimtus tūkstančių livrų, jis, turbūt, pinigų nestokoja. 
Na štai geriausias slysta man iš rankų. Atas per gėrimą greičiausiai bus 
sukvailėjęs. O Aramis — atsidavęs dievobaimingai religinei praktikai. 

-D' Artanjanas dar kartą pažvelgė į Porto laišką. Ten buvo post 
scriptum, o tame post scriptum — toks sakinys: 

“Tuo pačiu paštu rašau mūsų garbingajam Aramiui į jo vienuolyną". 

— Į jo vienuolyną! Taip. Bet į kokį vienuolyną? Jų Paryžiuje du 
šimtai, o Prancūzijoje trys tūkstančiai. Be to gal, stodamas į vienuolyną, 
jis trečiąsyk pakeitė savo vardą. Ak, jei aš nutuokčiau apie teologiją ir 
prisiminčiau jo tezių temą, kurią jis taip puikiai svarstė Krevkere su 
Mondidje klebonu ir jėzuitų vienuolyno viršininku, jau numanyčiau, 
kuri doktrina jam labiausiai prie širdies, ir iš to padaryčiau išvadą, 
kuriam šventajam jis padarė įžadus... O gal man nuėjus pas kardinolą ir 
paprašius leidimo įeiti į visus vienuolynus, kokie tik yra, net į moterų? 
Tai bent idėja. Ir galbūt aš jį ten surasčiau, kaip buvo surastas Achilas... 
Taip, bet tai reikštų, kad iš pat pradžių prisipažįstu esąs bejėgis ir 
pražudau save kardinolo akyse. Didžiūnai būna dėkingi tik tada, kai jų 
labui padarai tai, kas neįmanoma. “Jeigu tai būtų buvę įmanoma, — 
sako jie mums, — aš pats būčiau tai padaręs." Ir didžiūnai yra teisūs. 
Luktelėkime ir pamatysime. Iš jo, iš to mielojo bičiulio, aš taip pat esu 
gavęs laišką. Jis net buvo prašęs mane nedidelės paslaugos, ir aš jam tą 
paslaugą padariau. Taip. Bet kur padėjau tą laišką? 

Valandėlę galvojęs, d' Artnjanas priėjo prie kabyklos, kur buvo 
sukabinti seni jo drabužiai, ir ėmė ieškoti 1648 metais nešiotos liemenės; 
kadangi d' Artanjanas buvo labai tvarkingas vyrukas, jis surado ją, 
kabančią ant vinies. Jis pasirausė kišenėje ir ištraukė iš jos popieriaus 
lakštą; tai kaip tik ir buvo Aramio laiškas. 

“Ponas d'Artanjanai, — rašė Aramis, — jūs žinote, kad aš 
susikivirčijau su vienu bajoru, kuris paskyrė man pasimatymą šįvakar 
Karališkojoje aikštėje; kadangi esu dvasininkas ir ši dvikova man 
pakenktų, jeigu prasitarčiau apie ją kam kitam, ne tokiam ištikimam 
draugui, kaip jūs, prašau jus būti mano sekundantu. Jūs įeisite į aikštę 
iš Naujosios Sent-Katrinos gatvės; prie antrojo žibinto iš dešinės rasite 
savo priešininką. Aš su savuoju būsiu prie trečiojo. 


Jums ištikimas Aramis" 


Šįkart net nebuvo žodžio “sudie". D' Artanjanas stengėsi prisiminti, 
kaip viskas įvyko: jis nuėjo į pasimatymą, ten sutiko nurodytą priešą, 
kurio vardo ligi šiol nežino, mikliai persmeigė jam ranką špaga ir 
nuėjo pas Aramį, kuris jau žengė priešais. 

— Baigta, — pasakė Aramis. — Atrodo, nukoviau tą akiplėšą. Na, 
mielasis drauge, jeigu jums manęs prireiks, jūs žinote, kad esu ištikimas 
jūsų bičiulis. 

Ir, paspaudęs jam ranką, Aramis dingo po arkomis. 

Taigi d' Artanjanas tiek pat žinojo, kur yra Aramis, kiek ir kur yra 
Atas bei Portas, ir viskas atrodė gana keblu. Bet tuo metu staiga 
d' Artanjanui pasigirdo, kad kažkas išdaužė jo kambario langą. Jis tuojau 
prisiminė kapšą rašomajame stale ir puolė iš kabineto. Jis neapsiriko. 
Tą akimirką, kai jis žengė pro duris, kažkoks žmogus lindo pro langą. 

— Ak nenaudėli! — sušuko d' Artanjanas, palaikęs tą žmogų vagimi 
ir stverdamasis špagos. — Pone! — sušuko žmogus. — Dėl dievo 
meilės, įsikiškite špagą į makštį ir nežudykite manęs neišklausęs. Aš 
ne vagis, anaiptol! Esu garbingas, pasiturintis miestelėnas, turiu nuosavą 
namą. Mano pavardė... Ak, aš neklystu, jūs ponas d' AArtanjanas! 

— Tai tu, Planše! — sušuko leitenantas. 

— Nuolankus jūsų tarnas, pone, — atsakė Planše, be galo nudžiugęs, 
— jei dar kam tinku. 

— Gal būt, — atsakė d' Artanjanas. — Bet kurių velnių septintą 
valandą ryto, be to sausio mėnesį karstaisi stogais? 

— Pone, — tarė Planše, — turiu jums pasakyti... nors jūs galbūt ir 
neprivalote to žinoti. | 

— Kas yra? — paklausė d' Artanjanas. — Bet primiausia uždenk 
rankšluosčiu išmuštą langą ir užtrauk užuolaidas. 

Planše padarė, kas buvo liepta. Tuomet d' Artanjanas tarė: 

— Na, pasakok. 

— Pone, pirmiausia norėčiau sužinoti, — pradėjo atsargusis Planiše, 
— kokie jūsų santykiai su ponu de Rošforu? 

— Puikiausi. Kitaip ir būti negali! Rošforas — dabar vienas geriausių 
mano draugų. 

— Juo geriau. 

— Bet ką bendra turi Rošforas su tuo, kaip jūs įėjote į mano 
kambarį? 

— A, matote, pone... Pirmiausia reikia pasakyti, kad ponas de 
Rošforas yra... 

Planše dvejojo. | 

— Velniai rautų, — tarė d' Artanjanas, — aš puikiai žinau, kad jis 
yra Bastilijoje. 

— Tiksliau, jis ten buvo, — atsakė Planše. 

— Kaip tai buvo? — sušuko d'Artanjanas. — Nejaugi jam 
nusišypsojo laimė ir jis pabėgo? 

— Ak pone! — savo ruožtu sušuko Planše. — Jeigu jūs tai vadinate 
laime, viskas gerai. Vadinasi, reikia jums pasakyti, kad vakar, matyt, į 

Bastiliją buvo pasiųsti žmonės Rošforo paimti... 

— Kad tave bala! Pats puikiai žinau, nes tai aš buvau ten siūuokės 
jo paimti. 

— Bet, jo laimė, ne jūs gabenote jį atgal, nes, jeigu palydovų tarpe 
būčiau jus pažinęs, patikėkite, pone, jog aš vis dar pernelyg jus gerbiu, 
kad... 

— Na baik pasakoti, galvijau. Kas gi ten atsitiko? 

— Ogi štai kas. Atsitiko tai, kad Geležių gatvėje, kai pono de 
Rošforo karieta važiavo pro žmonių minią ir palydovai šiurkščiai elgėsi 
su miestelėnais, pastarieji ėmė reikšti nepasitenkinimą; kalinys 
pagalvojo, kad dabar gera proga, pasisakė kas esąs ir ėmė šauktis 
pagalbos! Aš buvau ten pat ir, išgirdęs grafo de Rošforo vardą, 
prisiminiau, kad jis mane Pjemonto pulke pakėlė į seržantus; aš garsiai 
sušukau, kad kalinys — hercogo de Boforo draugas. Visi subėgo, 
sulaikė arklius, nuvertė nuo arklių palydovus. Tada aš atidariau karietos 
dureles, ponas Rošforas iššoko ir dingo minioje. Nelaimė, tuo metu ėjo 
pro šalį patruliai; jie prisidėjo prie palydovų ir puolė mus. Aš 
pasitraukiau į Tiktono gatvę, jie sekė paskui mane. Aš pasislėpiau 
gretimame name, jie jį apsupo, apieškojo, bet tuščiai; šeštame aukšte 
suradau užjaučiantį žmogų, kuris paslėpė mane tarp dviejų čiužinių. 
Ištūnojau toje slėptuvėje bemaž ligi švintant ir pagalvojęs, kad vakare 
vėl gali prasidėti krata, drįsau nusileisti nutekamaisiais vamzdžiais, iš 
pradžių ieškodamas įėjimo, o paskui išėjimo į bet kurį nesaugomą 
namą. Štai visa mano istorija, ir, garbės žodis, pone, aš labai nusiminčiau, 
jeigu ji jums nemaloni. 

— O ne, — atsakė d' Artanjanas, — priešingai, aš, dievaži, esu 
labai patenkintas, kad Rošforas laisvas. Bet ar tu Žinai, kad, pakliuvęs į 
karaliaus žmonių rankas, būsi pakartas be jokio pasigailėjimo? 

— Po velnių, kaipgi nežinosiu! — atsakė Planše. — Kaip tik tas 
rūpestis mane ir kamuoja. Ir štai kodėl esu toks patenkintas, jus 
suradęs, nes jeigu jūs sutiksite mane paslėpti, niekas to geriau nepadarys. 

— Taip, — atsakė d' Artanjanas. — Tai reikia padaryti, nors aš 
rizikuoju nei daugiau, nei mažiau, kaip savo laipsniu, jei kas sužinotų, 
jog suteikiau prieglaudą maištininkui. 

— Ak pone, jūs žinote, kad aš dėl jūsų rizikuočiau savo gyvybe. 

— Tu netgi gali pridurti, kad esi ja rizikavęs, Planše. Aš užmirštu 
vien tai, ką noriu užmiršti, 0 to nenoriu užmiršti. 

Taigi sėsk ir ramiai valgyk; matau, tu labai iškalbingai dirsčioji į 
mano vakarienės likučius. 

— Taip, pone, nes kaimynės bufete labai mažai buvo skanių daiktų, 
ir nuo vakar dienos dvyliktos valandos tesuvalgiau duonos riekę su 
uogiene. Nors ir neniekinu saldumynų, jeigu jie paduodami laiku ir 
vietoje, bet toji vakarienė man buvo truputį per lengva. 

— Vargšelis! — pasakė d'Artanjanas. — Na, sėsk už stalo. 

— Ak pone, jūs man antrąkart gelbstite gyvybę, — tarė Planše ir, 
atsisėdęs. už stalo, ėmė godžiai valgyti, kaip senais gerais laikais 
Duobkasių gatvėje. a 

D' Artanjanas vėl vaikštinėjo po kambarį, sukdamas galvą, kokią 
naudą jis galėtų turėti iš Planše dabartinėmis aplinkybėmis. Tuo tarpu 
Planše uoliai šveitė vakarienę, stengdamasis atsigriebti už vakarykštį 
pasninką. 

Pagaliau jis giliai atsiduso iš pasitenkinimo, kaip alkanas žmogus, 
kuris, sukirtęs pirmą ir gana padorią porciją, ketina truputį atsipūsti. 

— Na, — tarė d" Artanjanas, nusprendęs, jog dabar galima Planše 
paklausinėti, — pradėkim iš eilės: ar žinai, kur yra Atas? 

— Ne, pone, — atsakė Planše. 

— Po velnių! Ar žinai, kur yra Portas? 

— Irgi nežinau. 

— Po velnių! Po velnių! O Aramis? 

— Taip pat ne. 

— Po velnių! Po velnių! Po velnių! 

— Bet, — pasakė Planše vylingai, — aš žinau, kur yra Bazenas. 

— Kaip! Tu žinai, kur yra Bazenas? | 

— Taip, pone. 

— O kur jis? 

— Paryžiaus Dievo motinos katedroje. R 

— O ką jis veikia Dievo motinos katedroje? 

— Jis yra bažnyčios tarnas. 

— Bazenas — bažnyčios tarnas? Ar tikrai? 

— Tikrų tikriausiai. Aš pats jį mačiau, su juo kalbėjau. 

— Jis turbūt. žino, kur jo ponas. 

-— Be jokios abejonės. 

D' Artanjanas kiek pagalvojo, po-to pasiėmė apsiaustą bei špagą ir 
jau buvo beeinąs. 

— Pone, — gailiai tarė Planše, — nejaugi mane paliekate? Juk jūs 
vienintelė mano viltis! 

— Čia niekas neateis tavęs ieškoti, — pareiškė d' Artanjanas. 

— O jei kas ateitų? — paklausė atsargusis Planše. — Tik 

pagalvokite: šių namų gyventojai, kurie nematė manęs įeinant, mane 
palaikys vagimi. 

— Tai tiesa, — sutiko d' Artanjanas. — Klausyk, ar tu moki kalbėti 
kuria nors tarme? 

— Dar geriau, pone, — atsakė Planše, — aš kalbu viena svetima 
kalba: moku flamandiškai. 

— Kur, po velnių, jos išmokai? 

—- Artua provincijoje, kur dvejus metus kariavau. Paklausykite: 
Goeden morgen, mynheer, ith ben begeeray te weeten the ge cond 
hects omstand. 

— Ką tai reiškia? 

— “Labas rytas, pone. Leiskite pasiteirauti apie jūsų sveikatos 


stovį." 

— Ir tu vadini tai kalba? — paklausė d' Artanjanas. — Bet nesvarbu, 
ji puikiai pravers. . 

D'Artanjanas priėjo prie durų, pašaukė tarną ir liepė pakviesti 
gražiąją Madleną. 

— Ką jūs darote, pone? — sušuko Planše. — Norite patikėti mūsų 
paslaptį moteriai? 


— Būk ramus, ji neprasitars. 

Tuo metu įėjo šeimininkė. Ji atbėgo su šypsena lūpose, tikėdamasi 
rasti d' Artanjaną vieną, bet pamatė Planše ir nustebusi žengė atgal. 

— Brangioji šeimininke, — tarė d' Artanjanas, — pristatau jums 
jūsų gerbiamą brolį, atvykusį iš Flandrijos, kurį aš kelioms dienoms 
imu sau patarnauti. 

— Mano brolį! — sušuko šeimininkė, vis labiau stebėdamasi. 

— Pasisveikinkite su savo seseria, masteri Peter. 

— Wilkom, zuster'' — pasakė Planše. | 

— Goeden day, broer'* — atsakė nustebusi šeimininkė. 

— Štai koks reikalas, — paaiškino d' Artanjanas, — šis ponas yra 
jūsų brolis, kurio jūs galbūt nepažįstate, bet kurį aš pažįstu; jis atvyko 
iš Amsterdamo. Man išėjus, jūs jį aprengsite; man sugrįžus, tai yra po 
valandos, mane su juo supažindinsite ir,jums rekomendavus, nors jis 
nė žodžio nemoka prancūziškai, aš paimsiu jį patarnauti, nes negaliu 
atsisakyti patenkinti jūsų pageidavimą, supratote? 

— Tikriau sakant, aš numanau, ko jūs pageidaujate, ir man to 


"Sveika, sesute! 
21 aba diena, brolau! 


61 


pakanka, — tarė Madlena. 

— Jūs nuostabi moteris, gražioji mano šeimininkėle, ir aš jumis 
pasikliauju. | 2 

Tai pasakęs d' Artanjanas reikšmingai pamerkė Planše ir išėjo į 
Dievo motinos katedrą. 


VIII 
KOKIĄ SKIRTINGĄ ĮTAKĄ GALI TURĖTI PUSĖ PISTOLĖS 
BAŽNYČIOS TARNUI IR KLAPČIUKUI 


D'Artanjanas žengė Naujuoju tiltu, džiaugdamasis vėl suradęs 
Planše. Mat, nors atrodė, kad daro paslaugą garbingam vyrukui, iš 
tikrųjų Planše jam daugiau pasitarnavo. Šiuo metu d' Artanjanui buvo 
be galo malonu turėti tokį drąsų ir protingą tarną. Tiesa, Planše, galimas 
daiktas, ilgai nepasiliks jam tarnauti; bet, atgavęs savo visuomeninę 
padėtį Lombardų gatvėje, liks dėkingas d'Artanjanui, kuris, 
paslėpdamas jį savo namuose, beveik išgelbėjo jam gyvybę, o 
d' Artanjanui buvo pravartu turėti pažinčių miestelėnų tarpe tuo metu, 
kai jie rengėsi kariauti su karaliaus dvaru. Jis bus ryšininkas priešo 
stovykloje, o būdamas gudrus žmogus, d'AArtanjanas net mažiausias 
smulkmenas mokėjo panaudoti dideliems dalykams. 

Taigi -gerai nusiteikęs, patenkintas tuo atsitiktinumu ir savimi, 
d' Artanjanas priėjo Dievo motinos katedrą. Jis užlipo laiptais į 
priebažnyų, įėjo į bažnyčią ir, kreipdamasis į zakristijoną, kuris šlavė 
koplyčią, paklausė, ar jis nepažįstąs pono Bazeno. 

— Pono Bazeno, bažnyčios tarno? — paklausė zakristijonas. 

— To paties. 

— Antai jis patarnauja mišioms švenčiausiosios mergelės 
koplyčioje. 

D'Artanjanas suvirpėjo iš džiaugsmo. Nors Planše jam ir buvo 
sakęs, jis nebesitikėjo surasti Bazeno; bet dabar, jau nutvėręs vieną 
siūlo galą, jis buvo tikras pasieksiąs ir kitą galą. 

Jis atsiklaupė priešais tą koplyčią, nenorėdamas išleisti Bazeno iš 
akių. Laimė, buvo laikomos skaitytinės mišios, ir jos turėjo greitai 
baigtis. D' Artanjanas, kuris jau buvo užmiršęs maldas ir per apsileidimą 
nepasiėmė maldaknygės, ėmė apžiūrinėti Bazeną. 

Bazenas vilkėjo bažnytiniais rūbais, galima sakyti, ir didingai, ir 
apimtas palaimos. Suprantama, jis buvo pasiekęs ar beveik pasiekęs 


62 


savo garbės troškimų viršūnę, ir sidabru papuošta lazdelė žvakėms 
uždegti, kurią jis laikė rankoje, jam atrodė tokia pat garbinga, kaip ir 
maršalo lazda, kurią Konde sviedė, o gal ir nesviedė į priešo kariuomenę 
Friburgo mūšio metu. Jo išorė buvo pasikeitusi, jei galima taip pasakyt, 
panašiai, kaip ir drabužiai. Visas jo kūnas suapvalėjęs ir įgavęs 
kleboniškas formas. Veido kampuotumai išnykę. Nosis tebebuvo tokia 
pat, bet susiliejusi su apvaliais skruostais; smakras pasislėpęs po gurkliu. 
Ne nuo riebalų, o nuo išpurtimo užputusios akys; kunigiškai pakirpti 
plaukai dengė kaktą iki pat antakių. Reikia pasakyti, kad Bazeno 
kakta, net ir tais laikais, kai būdavo mažiausiai pridengta, nebuvo 
aukštesnė kaip pusantro colio. | 

Tuo pačiu metu, kai d' Artanjanas baigė apžiūrą, pasibaigė ir mišios. 
Vikaras ištarė “amen" ir nuėjo, palaiminęs tikinčiuosius. D' Artanjanas 
didžiai nustebo, kad visi atsiklaupė. Bet jis liovėsi stebėjęsis, kai pažino, 
kad mišias laikė pats koadjutorius, tai yra garsusis Žanas Fransua de 
Gondi, kuris anuo metu, nujausdamas būsimą savo vaidmenį, pradėjo 
ieškoti populiarumo, dosniai dalydamas išmaldas. Norėdamas dar labiau 
padidinti savo populiarumą, jis kartkartėm laikydavo rytmetines mišias, 
kuriose paprastai vien liaudis dalyvauja. 

D' Artanjanas atsiklaupė, kaip kiti, gavo palaiminimą, persižegnojo, 
bet tą akimirką, kai pro jį žengė pakeltomis į dangų akimis Bazenas, 
nuolankiai eidamas iš paskos, d' Artanjanas čiupo jam už skverno. 

Bazenas nuleido akis ir atšoko atgal, tarsi gyvatę pamatęs. . 

— Ponas d' Artanjanas! — sušuko jis. — Vade retro, Satanas!! 

— Štai kaip jūs, brangusis Bazenai, sutinkate seną draugą! — tarė 
juokdamasis d' Artanjanas. 

— Pone, — atsakė Bazenas, — tikrieji krikščionio draugai yra tie, 
kurie jam padeda išganyti sielą, o ne.tie, kurie nuo to nukreipia. 

— Aš jūsų nesuprantu, Bazenai, — pasakė d' Artanjanas, — aš 
visai nenoriu būti kliuviniu jūsų išganymo kelyje. 

— Jūs užmirštate, pone, — atsakė Bazenas, — kad mano vargšui 
šeimininkui vos visam laikui nesugriovėte vilčių būti išganytam. Tik 
dėl jūsų jis galėjo pražudyti savo sielą, likdamas muškietininku, kai jo 
pašaukimas jį taip karštai traukė prie bažnyčios. 

— Brangusis Bazenai, — atsakė d' Artanjanas, — iš tos vietos, 
kurioje mane randate, jūs turite suprasti, kad aš visais atžvilgiais labai 


"Eik šalin, šetone! (Lot.). 

pasikeičiau. Su amžium ateini į protą. Ir kadangi neabejoju, jog jūsų 
šeimininkas šiuo metu gelbsti savo sielą, noriu iš jūsų sužinoti, kur jis 
yra, kad savo patarimais jis ir man padėtų išganyti savąją. 

— Verčiau sakykite, kad norite jį grąžinti į pasaulietišką gyvenimą. 
Laimė, — pridūrė Bazenas, — aš nežinau, kur jis yra; kadangi esame 
šventoje vietoje, aš nedrįsčiau meluoti. 

— Kaip! — sušuko be galo nusivylęs d'Artanjanas. — Jūs nežinote, 
kur Aramis? 

— Pirmiausia, — atsakė Bazenas, — Aramis buvo pražūties vardas. 
Perskaitę “Aramis" iš kito galo, gauname žodį “simara", o tai piktosios 
dvasios vardas, ir, laimė, mano šeimininkas amžinai atsikratė šio vardo. 

— Gerai, — pasakė d' Artanjanas, pasiryžęs kentėti iki galo, — aš 
ieškau ne Aramio, o abato d'Erble. Tad, mielasis Bazenai, sakykit, kur 
jis. 

— Argi negirdėjot, ponas d' Artanjanai, kaip jums pasakiau, kad 
nežinau? | 

— Aišku, girdėjau. Bet aš jums atsakiau, jog negalimas dalykas, 
kad jūs nežinotumėt. | 

— Ir vis dėlto tai teisybė, pone, gryna teisybė, gerojo dievo teisybė. 

D'Artanjanas puikiai matė, kad iš Bazeno nieko neišpeš; buvo 
aišku, kad jis meluoja, bet meluoja taip karšiai ir atkakliai, jog lengva 
buvo įspėti, kad jis savo melo neatsisakys. 

— Na gerai, Bazenai, — pasakė d'Artanjanas. — kadangi jūs 
nežinote, kur gyvena jūsų šeimininkas, nebekalbėkime apie tai ir 
išsiskirkime kaip geri draugai; štai paimkite pusę pistolės ir išgerkite į 
mano sveikatą. 

— Aš negeriu, pone, — atšovė Bazenas, išdidžiai atstumdamas 
karininko ranką. — Tai dera tik pasauliečiams! 

— Nepaperkamas! — sumurmėjo d' Artanjanas. — Na ir nesiseka 
man!.. 

Ir kadangi d'Artanjanas išsiblaškęs ir užsimąstęs paleido Bazeno 
skverną, šis pasinaudojo laisve ir greitai pasitraukė į zakristiją, kur 
pasijuto saugus tik uždaręs duris. 

D' Artanjanas nepajudėjo iš vietos, pasinėręs mintyse ir įsmeigęs 
akis į duris, kurios atitvėrė jį nuo Bazeno. Tik staiga jis pajuto, kad 
kažkas piršto galu švelniai palietė jam petį. 

Jis atsigręžė ir vos nesuriko iš nustebimo, bet tas, kuris jį palietė 
piršto galu, prisidėjo pirštą prie lūpų, duodamas ženklą tylėti. 

— Jūs čia, mielasis Rošforai, — pasakė d' Artanjanas pusbalsiu. 

— Tss... — tarė Rošforas. — Jūs žinojote, kad aš laisvas? 

— Sužinojau iš pirmųjų šaltinių. 

— Iš ko? 

— Iš Planše. 

— Kaip, iš Planše? 

— Žinoma. Tai jis išgelbėjo jus. 

— Planše?.. Man iš tikrųjų pasirodė, kad jį pažinau. Štai jums 
įrodymas, mielas bičiuli, kad geras darbas niekad veltui nenueina. 

— O ką jūs čia veikiate? 

— Atėjau padėkoti dievui už laimingą išgelbėjimą, — atsakė 
Rošforas. 

— O dar dėl ko? Manau, kad tai ne viskas. 

— Ir norėdamas gauti iš koadjutoriaus įsakymų. Pažiūrėsim, ar 
mes negalėsime bent kiek įsiutinti Mazarinį. 

— Patrakėlis! Jūs užsitrauksit nemalonę ir pateksit į Bastiliją. 

— O ne! Patikėkit, aš būsiu atsargus. Taip gera kvėpuoti grynu 
oru! Be to, — kalbėjo Rošforas, atsikvėpdamas pilna krūtine, — aš 
važiuosiu į kaimą, pakeliausiu po provinciją. 

— Šit kaip! — tarė d' Artanjanas. — Aš irgi. 

— Jei ne paslapūs, ar galima jus paklausti, kur vykstate? 

— Savo bičiulių ieškoti. 

— Kokių bičiulių? 

— Tų, apie kuriuos mane vakar klausinėjote. 

— Ato, Porto ir Aramio? Jūs ieškote jų? 

— Taip. 

— Garbės žodis? 

— Kas gi čia nuostabaus? 

— Nieko. Tik keista. O kieno pavestas jų ieškote? 

— Ar nenumanote? 

— Numanau. 

— Deja, aš nežinau, kur jie yra. 

— Ir neturite jokios galimybės gauti apie juos žinių? Luktelėkite 
savaitę, ir aš jums suteiksiu Žinių. 

— Savaitė — per 1lgai: turiu juos surasti per tris dienas. 

— Trys dienos — per mažai, — atsakė Rošforas, — O Prancūzija 
didelė. | 

— Nesvarbu, juk jums pažįstamas žodis "reikia"; su šiuo žodžiu 
galima daug ką padaryt. 

— O kada pradėsite jų ieškoti? 

— Jau pradėjau. 

— Linkiu sėkmės! 

— O jums laimingos kelionės! 

— Gal susitiksime kelyje? 

— Vargu. 

— Kas žino? Likimas būna įnoringas. 

— Sudie. | 

— Iki pasimatymo. Beje, jeigu Mazarinis užsimins 'apie mane, 
pasakykite, kad aš prašiau jam pranešti, jog netrukus jis pamatys, ar aš 
per senas, kaip jis mano, ką nors nuveikti. 

Ir Rošforas pasitraukė šėtoniškai šypsodamasis. Kitados d' Artanjanui 
šiurpuliai per kūną nueidavo nuo tos jo šypsenos, bet šįsyk jis pažiūrėjo 
įjį ramiai ir pats liūdnai nusišypsojo — tą liūdesį turbūt. sukėlė vienas 
prisiminimas. “Eik, demone, — pagalvojo jis, — ir daryk, ką nori, man 
nebesvarbu: antros Konstancijos pasaulyje nėra!" 

Atsigręžęs d' Artanjanas pamatė Bazeną jau be bažnytinių rūbų, 
šnekantį su zakristijonu, su kuriuo d'Artanjanas kalbėjosi, įeidamas į 
bažnyčią. Bazenas atrodė labai susijaudinęs ir smarkiai mostagavo 
putliomis trumpomis rankutėmis. D' Artanjanas suprato, kad Bazenas, 
matyt patarinėja zakristijonui saugotis jo kaip ūgnies. 

D' Artanjanas pasinaudojo tuo, kad abu bažnyčios tarnai kalbasi, 
išsmuko iš katedros ir pasislėpė už Aludžių gatvės kampo. Bazenas 
negalėjo praeiti, kad d' Artanjanas jo nepastebėtų iš savo slaptavietės. 

Po penkių minučių, kai d'Artanjanas jau buvo savo poste, 

priebažnytyje pasirodė Bazenas. Jis apsidairė į visas puses, norėdamas 
įsitikinti, ar niekas jo neseka, bet negalėjo pastebėti mūsų karininko, 
kurio tik galva buvo išlindusi pro namo kampą per penkiasdešimtį 
žingsnių nuo tos vietos. Matyt nusiraminęs Bazenas patraukė Dievo 
motinos katedros gatve. D" Artanjanas iššoko iš savo slėptuvės pačiu 
laiku: jis spėjo pamatyti, kad Bazenas pasuko į Žydų gatvę ir paskui 
Blizgintojų gatvėj įėjo į padorios išvaizdos namus. Mūsų karininkas 
neabejojo, kad garbusis bažnyčios tarnas gyvena kaip tik šiuose 
namuose. D'Artanjanas nenorėjo eiti į tuos namus teirautis, nes 
durininkas, jei tik toks ten yra, jau turbūt įspėtas, o jeigu jo nėra, į ką 
jam kreiptis? 

Jis įėjo į mažą smuklę Sent-Elua ir Blizgintojų gatvių kampe ir 
paprašė stiklinę glintveino!. Šiam gėrimui paruošti reikėjo gero 
pusvalandžio. Per visą tą laiką d'Artanjanas galėjo sekti Bazeną, 

nesukeldamas jokio įtarimo. 

Smuklėje jis pastebėjo mažą dvylikos ar penkiolikos metų guvų 
padaužą ir pažino, kad tai tas pats berniukas, kurį jis buvo matęs prieš 
dvidešimt minučių bažnyčioje vilkintį mišioms patarnautojo rūbais. 
D" Artanjanas jį užkalbino. Klapčiukui nebuvo jokio reikalo slapukauti, 
ir d' Artanjanas sužinojo, kad berniukas nuo šešių ligi devynių ryto 
gieda bažnyčios chore, o nuo devynių ligi vidurnakčio dirba padavėju 
smuklėje. 

Tuo metu, kai d' Artanjanas kalbėjosi su berniuku, prie Bazeno 
namų vartų buvo atvestas pabalnotas ir pažabotas arklys. Po valandėlės 
pasirodė ir pats Bazenas. 

— Šit kaip! — tarė berniukas. — Mūsų bažnyčios tarnas susiruošė 
į kelionę. 

— O kur jis keliauja? — paklausė d' Artanjanas. 

— Iš kur aš galiu žinoti! 

— Duosiu pusę pistolės, — pasakė d' Artanjanas, — jei sužinosi. 

— Ar man? — sušuko berniukas, ir jo akys nušvito iš džiaugsmo. 
— Ar tikrai duosite, jei sužinosiu, kur vyksta Bazenas? Tai nesunku. 
Jūs iš manęs nesijuokiate? 

— Ne, karininko garbės žodis... Matai, štai pusė pistolės. 

" Ir jis parodė vaikui gundančią monetą, tačiau dar nedavė. 

— Einu jo paklausti. 

— Šitaip nieko nesužinosi, — atsakė d' Artanjanas. — Palauk, kol 
jis išjos, o paskui klausinėk, teiraukis. Tai jau tavo reikalas, 0 pusė 
pistolės va čia. 

Ir jis vėl įsikišo pinigą į kišenę. 

— Suprantu, — pasakė berniukas pašaipiai šypsodamasis, kaip 
paprastai šypsosi Paryžiaus vaikėzai. — Na ką gi! Palauksim. 

Ilgai laukti nereikėjo. Po penkių minučių Bazenas išjojo smulkia 
ristele, skėčiu ragindamas arklį. 

Bazenas buvo įpratęs vietoj šmaikščio naudoti skėtį. 

Vos tik jis pasuko už Žydų gatvės kampo, berniukas it šuo pėdsekys 
pasileido jo pėdomis. 

D'Artanjanas vėl atsisėdo į savo vietą prie stalo. Jis nė kiek 
neabejojo, kad nepraeis nė dešimt minučių ir jis sužinos, ką nori 
žinoti. 


"Glintveinas — pakaitintas vynas su cukrumi ir prieskoniais. 

Ir tikrai berniukas sugrįžo dar anksčiau, negu manė d" Artanjanas. 

— Na kaip? — paklausė d' Artanjanas. 

— Ogi taip, — atsakė berniukas, — aš viską žinau. 

— Kur jis išvyko? 

— O pusė pistolės man tebepriklauso? 

— Žinoma... Atsakyk. 

— Aš noriu pamatyti pinigą. Duokite man pasižiūrėti, ar tikras. 

— Še. * 

— Klausyk, šeimininke, — tarė berniukas, — ponas nori pinigą 
iškeisti. 

Šeimininkas buvo už prekystalio. Jis padavė smulkius pinigus ir 
paėmė pusę pistolės. 

Berniukas susipylė pinigus į kišenę. 

— O dabar sakyk, kur jis nujojo? — paklausė d' Artanjanas, linksmai 
stebėjęs šią vaiko gudrybę. | 

— Jis nujojo į Nuazi. 

— Iš kur žinai? 

— Ak, tikėk manim, nereikėjo didelio gudrumo. Aš pažinau, kad 
tas arklys mėsininko, mėsininkas retkarčiais jį išnuomoja ponui Bazenui. 
Taigi aš ir pagalvojau, kad šeimininkas neduos arklio, nepasiklausęs, 
kur juo bus jojama, nors nemanau, kad ponas Bazenas sugebėtų labai 
nuvaryti arklį. 

— Ir jis tau pasakė, kad ponas Bazenas... 

— Nuvyko į Nuazi. Beje, atrodo, jis taip įpratęs: jis ten joja du ar 
triskart per savaitę. | 

— Ar tu žinai Nuazi? 

— O kaipgi! Ten gyvena mano žindyvė. 

— Ar Nuazi yra vienuolynas? 

— Ir dar koks puikus! Jėzuitų vienuolynas. 

— Gerai, — tarė d' Artanjanas. — Dabar viskas aišku. 

— Vadinasi, jūs patenkintas? 

— Taip. Kuo tu vardu? 

— Frike. 

D' Arianjanas užsirašė berniuko vardą ir smuklės adresą. 

— Sakykit, ponas karininke, — paklausė berniukas, — gal jūs dar 
turite puspistolių, kurias galėčiau užsidirbti? 

— Galbūt, — atsakė d' Artanjanas. 

Kadangi sužinojo viską, ką norėjo žinoti, jis sumokėjo už stiklą 
glintveino, kurio nė neparagavo, ir nuskubėjo atgal į Tiktono gatvę. 

IX b 
KAIP D'ARTANJANAS, GANA TOLI IEŠK OJĘS ARAMIO, 
PASTEBĖJO, KAD TAS JOJA DVISĖDA SU PLANŠE 


Grįžęs namo, d' Artanjanas pamatė prie židinio sėdinųį žmogų; tai 
buvo Planše, bet Planše, įgavęs naują pavidalą. Persirengęs senais 
drabužiais, kuriuos sprukdamas paliko Madlenos vyras, Planše taip 
pasikeitė, jog pats d'Artanjanas vos jį pažino. Madlena pristatė jį 
d'Artanjanui visų viešbučio tarnų akivaizdoje. Planše kreipėsi į 
karininką gražia flamandiška fraze. Karininkas jam atsakė keliais 
nesamos kalbos žodžiais, ir sandėris buvo sudarytas. Madlenos brolis 
pradėjo tarnauti d' Artanjanui. 
 D'Artanjanas jau turėjo tvirtą planą: jis nenorėjo atvykti į Nuazi 
dieną, bijodamas būti pažintas. Taigi jis dar turėjo gražaus laiko, kadangi 
Nuazi tebuvo už trijų ar keturių mylių nuo Paryžiaus, pakeliui į Mo. 

Pirmiausia jis sočiai papusryčiavo. Tai galbūt bloga pradžia, kai 
norima dirbti galva, bet tai puikus būdas, kai norima treniruoti kūną. 
Paskui persirengė, būgštaudamas, kad muškietininkų leitenanto 
apsiaustas sukels nepasitikėjimą; po to pasirinko tvirčiausią ir aštriausią 
iš savo trijų špagų, kurią imdavosi tik ypatingais atvejais. Apie antrą 
valandą jis liepė pabalnoti du arklius ir, Planše lydimas, išjojo pro La 
Viletės vartus. Gretimame name, esančiame šalia “Ožkelės" viešbučio, 
vis dar buvo energingai ieškoma pasislėpusio Planše. 

Nujojęs apie pusantros mylios nuo Paryžiaus, d' Artanjanas pamatė, 
kad dėl savo nekantrumo per anksti iškeliavo, ir sustojo, kad arkliai 
galėtų atsipūtėti. Smuklė buvo pilna gana nemalonios išvaizdos žmonių, 
kurie, matyt, baudėsi kažkokiam naktiniam žygiui. Tarpdury pasirodė 
apsiaustu apsigaubęs žmogus, bet, pastebėjęs svetimą žmogų, jis ranka 
davė ženklą, ir du gėrovai išėjo su juo pasikalbėti. 

O d Artanjanas nerūpestingai priėjo prie namų šeimininkės, pagyrė 
jos bjauraus skonio Montrejo vyną, pateikė keletą klausimų apie Nuazi 
ir sužinojo, kad tame miestelyje tėra dveji dideli namai: vieni priklauso 
Paryžiaus arkivyskupui, ir juose šiuo metu gyvena jo seserėčia 
hercogienė de Longvil; antruose įsikūręs jėzuitų vienuolynas, kaip 
paprastai, — šių garbingų tėvų nuosavybė. Apsirikti nebuvo galima, 

Ketvirtą valandą d' Artanjanas vėl leidosi į kelionę ir jojo žingine, 
nes norėjo atvykti į Nuazi tik visai sutemus. Na o kai joji Žingine 

žiemos dieną, dangui apsiniaukus, apsuptas vienodo peizažo, nieko 
geresnio nebelieka daryti, kaip tik tai, ką, pasak Lafonteno, daro kiškis 
savo guolyje — svajoti. Taigi d' Artanjanas svajojo, Planše taip pat. 
Tik, kaip toliau pamatysime, jiedu svajojo apie skirtingus dalykus. 

Vienas smuklės šeimininkės žodis suteikė d'Artanjano mintims 
ypatingą kryptį; tas žodis buvo hercogienės de Longvil vardas. 

Hercogienė de Longvil turėjo viską, ko reikia, kad svajotum apie 
ją: ji buvo viena iš žymiausių karalystės damų ir viena iš gražiausių 
moterų karaliaus dvare. Ištekėjusi už seno hercogo de Longvilio, kurio 
nemylėjo, ji iš pradžių buvo laikoma Kolinji meiluže, to Kolinji, kuris 
dėl jos žuvęs nuo hercogo de Gizo rankos per dvikovą Karališkojoje 
aikštėje; paskui kalbėta apie jos pernelyg švelnią bičiulystę su princu 
de Konde, savo broliu, ir drovios karaliaus dvaro sielos ja labai piktinosi; 
pagaliau dar buvo kalbama, kad po šios draugystės sekusi tikra ir gili 
neapykanta, o pastaruoju metu hercogienė de Longvil palaikanti 
politinius santykius su princu de Marsijaku, vyriausiuoju senojo hercogo 
de Larošfuko sūnumi, kurį ji stengiasi padaryti savo brolio, hercogo de 
Konde, priešu. 

D'Artanjanas galvojo apie visa tai. Jis galvojo, kad, būdamas 
Luvre, dažnai matydavo praeinant spindinčią džiaugsmu, stulbinančią 
grožiu ponią de Longvil. Jis galvojo apie Aramį, kurį, nors nė kiek 
nebuvo geresnis už jį, kitados mylėjo ponia de Ševrez, kuri aname 
karaliaus dvare buvo tuo, kuo ponia de Longvil dabartiniame dvare. 
Kodėl, galvojo jis, pasaulyje esama žmonių, kurie pasiekia viską, ko 
trokšta: vieni — garbę, kiti — meilę, bet esama tokių, kurie ar dėl 
atsitiktinumo, ar dėl nesėkmės, ar dėl įgimtų kliūčių, kurias jiems 
suteikė prigimtis, lieka visų savo vilčių pusiaukelėje. Ir d' Artanjanas 
turėjo prisipažinti, kad nors jis išmintingas ir miklus, jis yra ir tikriausiai 
visą laiką bus pastarųjų tarpe. S 

Kaip tik tuo metu prie jo prijojo Planše ir tarė: 

— Kertu lažybų, pone, kad jūs galvojate apie tą patį, ką ir aš. 

— Abejoju, Planše, — šypsodamasis atsakė d' Artanjanas. — Apie 
ką gi tu galvoji? 

— Aš, pone, galvoju apie tuos nemalonios išvaizdos vyrus, gėrusius 
smuklėje, kurioje buvom sustoję. 

— Tu visada atsargus, Planše. Ša 

— Pone, tai instinktas. 

— Na ką gi sako tavo instinktas šiuo atveju? 

— Mano instinktas man sako, kad tie žmonės buvo susirinkę į 


70 


smuklę, turėdami piktų kėslų, ir kai aš mąsčiau, ką sako man instinktas, 
tamsiausiame arklidės kampe, į arklidę įėjo apsiaustu apsigaubęs 
vyriškis, dviejų kitų vyrų lydimas. 

— Aha, — sušuko d' Artanjanas, nes Planše pasakojimas atitiko 
ankstesnius jo stebėjimus. — Na ir ką? 

—- Vienas iš tų vyrų pasakė: “Jis tikrai turi būti Nuazi arba atvyks 
ten Šįvakar, nes aš pažinau jo tamą." — “Tu esi tikras?“ — paklausė 
vyriškis su apsiaustu. — “Taip, prince." 

— Prince? — pertraukė jį d' Artanjanas. 

— Taip, prince. Bet klausykite toliau. “Jeigu jis yra ten, nuspręskime, 
ką su juo daryti", — pasakė antrasis vyras. — “Ką su juo daryti?“ 
— pakartojo princas. — “Taip. Jis ne. iš tų, kurie lengvai leidžiasi 
paimami; jis stversis špagos." — Na ką gi, teks pasekti jo pavyzdžiu, 
bet pasistenk paimti jį gyvą. Ar turite virvių jam surišti ir kamšų 
burnai užkimšti?" — “Turime". — “Įsidėmėkite, kad jis greičiausiai 
bus persirengęs raiteliu." — “Gerai, gerai, monsinjore, būkite ramus." 
— "Beje, aš pats būsiu ten ir jums vadovausiu." — “Jūs garantuojate, 
kad teisingumas..." — “Aš atsakau už viską“, — atsakė princas. 
— “Gerai, mes stengsimės kaip įmanydami“, — pasakė jie ir išėjo iš 
arklidės. 

— Na, — tarė d'Artanjanas, — ir kuo mes čia dėti? Tai vienas iš 
rizikingų žygių, kurių mūsų dienomis netrūksta. 

— Jūs tikras, kad jis nėra nukreiptas prieš mus? 

— Prieš mus! Kodėl? 

— Tik dar kartą pergalvokite jų žodžius: “Aš pažinau jo tarną“, 
— pasakė vienas; tai galėtų būti taikoma man. 

— Toliau? | 

— “Jis turi būti Nuazi arba atvyks ten šįvakar"“, — pasakė kitas; tai 
visiškai galėtų būti taikoma jums. 

— O toliau? 

— Toliau princas pasakė:. “Įsidėmėkite, kad jis greičiausiai - bus. 
persirengęs raiteliu", — tie žodžiai, man atrodo, nekelia jokių abejonių, 
nes jūs dėvite raitelio, o ne muškietininkų karininko drabužiais. Na, ką 
jūs į tai atsakysite? 

— Deja, mielas Planše, — atsakė d'Artanjanas atsidusdamas, 
— jau praėjo tie laikai, Kai princai kėsinosi mane nužudyti. Ak, geri 
buvo laikai! Taigi būk ramus, tie žmonės ne mus turi galvoje. 

— Ar ponas esate tuo tikras? 

— Garantuoju. 

— Na ką gi, tada nebekalbėkime apie tai. 

Planše grįžo į savo vietą ir vėl ėmė sekti paskui d' Artanjaną su 
dideliu pasitikėjimu, kurį visada jautė savo šeimininkui ir kuris per 
penkiolika išsiskyrimo metų nė kiek nesumažėjo. 

Taip jie nujojo beveik mylią. 

Baigiant joti tą mylią, Planše vėl prisiartino prie d' Artanjano. 

— Pone, — tarė jis. 

— Na? — atsiliepė tasai. 

— Pažvelkite, pone, į aną pusę, — pasakė Planše. — Ar jums 
neatrodo, kad tamsoje juda kažkokie šešėliai? Paklausykite, mano 
manymu, girdėti arklių kanopų dundesys. 

— Negali būti! — atsakė d' Artanjanas. — Žemė pabiurusi nuo 
lietaus; bet kadangi tu sakai, dabar ir man atrodo, jog kažką matau. 

Ir jis sustojo, norėdamas pažiūrėti ir pasiklausyti. 

— Jeigu negirdėti arklių kanopų dundesio, tai tikrai girdėti jų 
žvengimas. Girdite? | 

Iš tiesų perskrodęs erdvę ir tamsą, d' Artanjano ausį „pasiekė arklio 
žvengimas. | 

— Tai mūsų vyrai dalyvauja žygyje, — tarė jis, — bet tai mūsų 
neliečia. Jokime savo keliu. - 

Ir jie vėl leidosi toliau. | 

Po pusvalandžio jie pasiekė pirmuosius Nuazi namus. Galėjo būti 
apie pusę devintos arba devinta valanda vakaro. 

Kaimiečių papročiu, visi jau miegojo, ir miestelyje nebuvo matyti 
nė vieno žiburėlio. 

D' Artanjanas ir Planše keliavo toliau. 

Tamsiai pilkame danguje iš abiejų kelio pusių ryškėjo dar tamsesni 
dantyti namų stogų kraigai. Retkarčiais už vartų sulodavo pažadintas 
šuo arba pergąsdintas katinas staiga puldavo iš gatvės vidurio ir 
slėpdavosi žabų krūvoje, kurioje it brangakmeniai spindėdavo baimės 
pilnos jo akys. Rodės, vien tie padarai gyvena šiame miestelyje. 

Maždaug vidury miestelio, pagrindinėje“ aikštėje, dviejų gatvelių 
atskirtas, dunksojo masyvus statinys, į kuno fasadą milžiniškos liepos 
tiesė sausas savo šakas. 

D' Artanjanas atidžiai apžiūrinėjo pastatą. 

— Šie rūmai, — tarė jis Planše, — turbūt, arkivyskupo pilis, 
gražiosios ponios de Longvil buveinė. O kurgi vienuolynas? 

— Vienuolynas, — atsakė Planše, — kitame miesto gale. Aš jį 
žinau. 

— Puiku, — pasakė d' Artanjanas. — Tu jok tenai, Planše, 0 aš tuo 
tarpu priveršiu balno diržą; grįžęs man pasakysi, ar nedega šviesa 
kuriame nors jėzuitų vienuolyno lange. 

Planše paklausė ir dingo tamsoje, o d' Artanjanas nušoko nuo arklio 
ir, kaip buvo sakęs, priveržė balno diržą. 

Po penkių minučių Planše šugrįžo. 

— Pone, — tarė jis, — šviesa dega tik viename priekiniame lange, 
kuris. žiūri į laukus. | 

— Hm, — pasakė d'Artanjanas, — jei būčiau frondininkas, 
pasibelsčiau čionai ir tikrai gaučiau gerą nakvynę; jei būčiau vienuolis, 
pasibelsčiau tenai ir tikrai gaučiau gerą vakarienę; 0 mes, atrodo, 
turėsime gulti ant plikos žemės, tarp pilies ir vienuolyno, mirdami iš 
troškulio ir bado. 

— Taip, — pridūrė Planše, — kaip tas garsusis Buridano asilas. O 
kol kas gal leisite man pasibelsti? | 
— Tss, — tarė d'Artanjanas. — Aptemo ir vienintelis apšviestas 
langas. ' 

* — Ar girdite, pone? — paklausė Planše. 

— Iš tikrųjų koks čia triukšmas? ; 

Pasigirdo tarsi artėjančio viesulo ūžimas. Tą pačią akimirką iš 
abiejų namą juosiančių gatvelių išnėrė du raitelių būriai, kiekviename 
po kokia dešimt žmonių, ir, suglaudę gretas, aklinai apsupo d' Artanjaną 
ir Planše. . 

— Nejaugi? — sušuko d'Artanjanas, išsitraukdamas špagą ir 
užsiglausdamas už arklio (Planše padarė tą patį manevrą). — Nejaugi 
tavo teisybė, ir jie iš tiesų kėsinasi į mus? 

— Šiai jis! Mes jį sučiupsime! — suriko raiteliai ir nuogomis 
špagomis puolė d' Artanjaną. 

— Nepaleiskite jo! — suskambo garsus balsas. 

-— Ne, monsinjore, būkite ramus. 

D' Artanjanas nusprendė, kad atėjo laikas įsikišti į pokalbį. 

— Ei ponai, — šūktelėjo jis savo gaskoniška tartimi. — Ko jūs 
norite? Ko jums reikia? 

— Tuoj sužinosi! — vienu balsu sustaugė raiteliai. 

— Sustokit, sustokit! — suriko tas, kurį jie: buvo pavadinę 
monsinjoru. — Sustokit, jeigu jums brangi jūsų gyvybė! Tai ne jo 
balsas. 

— Ką gi, ponai, — pasakė d' Artanjanas. — Gal kartais čia, Nuazi, 
visi pasiuto? Bet saugokitės, nes aš jus įspėju, kad pirmajam, kuris 

prisiartins per mano špagos ilgį, o mano špaga ilga, aš paleisiu žarnas. 

Prijojo vadas. 

— Ką jūs čia veikiate? — paklausė jis išdidžiu, įsakinėti pratusiu 
balsu. 

— O jūs? — paklausė d' Artanjanas. 

— Mandagiau, arba pamatysit, kur pipirai auga! Nors aš nenoriu 
sakyti savo vardo, bet reikalauju pagarbos savo dangui. 

:— Jūs nenorite sakytis kas esąs, nes vadovaujate pasalai, — tarė 
d' Artanjanas. — O aš, kuris ramiai keliauju su savo tarnu, neturiu 
pagrindo slėpti savo vardą. 

— Na, gana! Kas jūs? 

— Aš pasakysiu jums savo vardą, kad žinotumėt, kur mane rasti, 
pone, monsinjore ar prince, kaip jus vadinti? — tarė mūsų gaskonas, 
kuris nenorėjo rodytis pabūgęs grasinimo. — Ar pažįstate d' Artanjaną? 

— Karaliaus muškietininkų leitenantą? — paklausė tas patis balsas. 

— Tą patį. 

— Taip, žinoma. 

— Tad jūs turbūt girdėjote, — pasakė gaskonas, — kad jo ranka 
tvirta, 0 špaga aštri? 

— Jūs ponas d' Artanjanas? 

— Taip, aš. 

— Vadinasi, jūs atvykote čionai ginti jo? 

— Jo?.. Ko jo? 

— To, kurio mes ieškome. 

— Aš maniau atvykęs į Nuazi, o atrodo, patekau į mįslių karalystę, 
— pasakė d' Artanjanas. 

— Na, atsakykite! — vėl pasigirdo tas pats išdidus balsas. — Jūs jo 
laukiate čia po langais? Į Nuazi atvykote jo ginti? 

— Aš nieko nelaukiu, — atsakė d' Artanjanas, pradėdamas netekti 
kantrybės, — ir nieko neketinu ginti, tik save patį; bet įspėju, kad save 
ginsiu ne juokais. 

— Gerai! — atsiliepė tasai balsas, — keliaukite iš čia ir palikite 
mums vietą! 

— Keliauti iš čia? — paklausė d' Artanjanas, kurio planams netiko 
šis įsakymas. — Tai nelengva, juoba kad aš mirštu iš nuovargio ir 
mano arklys taip pat; nebent jūs teiksitės pasiūlyti man kur netoliese. 
vakarienę ir nakvynę. 

—- Nenaudėlis! 

— Ei pone, — šūktelėjo d' Artanjanas, — prašyčiau atsargiau su 

žodžiais! Jeigu ištarsite dar panašų Žodį, nesvarbu, kas jūs esate 
— markizas, kunigaikštis, princas ar karalius, — aš jūsų žodžius 
sugrūsiu jums atgal į gerklę, girdite? 

— Liaukitės, — atsakė vadas. — Čia neįmanoma apsirikti, tai 
gaskono kalba; vadinasi, jis ne tas, kurio mes ieškome. Šįvakar mums 
nepavyko. Jokime atgal. Mes dar susitiksime, ponas d' Artanjanai, 
— pridūrė vadas, pakeldamas balsą. | 

— Taip, bet jau niekad nepasitaikys jums tokių palankių aplinkybių, 
— atsakė juokdamasis gaskonas, — gal būsite vienas ir švies saulė. 

— Gerai, gerai, — atsakė tas pats balsas. — Jokime, ponai. 

Ir raitelių būrys murmėdamas ir keikdamasis dingo tamsoje, pasukęs 
Paryžiaus link. 

D' Artanjanas ir Planše dar kurį laiką budriai klausėsi, bet triukšmas 
tolo, ir jie susikišo špagas į makštis. 

— Matai, kvailuti, — ramiai pasakė d' Artanjanas Planše, — jie 
visai ne prieš mus kėsinosi. 

— O prieš ką gi? — paklausė Planše. 

— Dievaži, nieko nežinau. Ir man visai nerūpi. Man terūpi patekti į 
jėzuitų vienuolyną. Na, ant arklių ir pasibelsime pas juos. Kas bus, tas 
bus, juk nesuės jie mūsų, po velnių! 

Ir d' Artanjanas šoko į balną. 

Planše taip pat, tik staiga kažkoks svoris dribuelėjo jo arkliui ant 
strėnų; tasai net pritūpė ant užpakalinių kojų. 

— Ei pone! — sušuko Planše. — Užpakaly manęs sėdi žmogus. 

D' Artanjanas atsigręžė ir ant Planše arklio tikrai pamatė dvi žmonių 
figūras. 

— Turbūt pats velnias mus persekioja, — suriko jis, traukdamasis 
špagą ir ruošdamasis pulti nepažįstamąjį. 

— Ne, mielas d'Artanjanai, — atsiliepė tasai, — tai:ne velnias, tai 
aš, Aramis. Jok šuoliais, Planše, ir miestelio pakrašty pasuk į kairę. 

Ir Planše, jodamas dvisėda su Aramiu, nušuoliavo pirmyn. 
D' Artanjanas sekė paskui juos ir jam atrodė, kad jis sapnuoja tantastišką, 
padriką sapną. 


X 
ABATAS D'ERBLE 


Miestelio pakrašty Planše pasuko į kairę, kaip jam buvo liepęs 
Aramis, ir sustojo po apšviestu langu. Aramis nušoko ant žemės ir 

triskart suplojo delnais. Tučtuojau atsidarė langas, ir nusileido virvinės 
kopėčios. 

— Mano mielasis, — tarė Aramis, — jei teiksitės lipti viršun, man 
bus malonu priimti jus pas save. 

— Ak šit kaip? — pasakė d' Artanjanas. — Ar pas jus visuomet taip 
įeinama? 

— Tik po devintos valandos vakaro, velniai rautų! — atsakė Aramis. 
— Vienuolyno įstatai labai griežti. 

— Atsiprašau, mielas bičiuli, tarė d' Artanjanas, — man pasigirdo, 
kad jūs pasakėt “velniai rautų"! 

— Tikrai? — nusijuokė Aramis. — Gali būti. Jūs neįsivaizduojate, 
mano mielas, kiek blogų įpročių įsigyji tuose prakeiktuose 
vienuolynuose ir kokios šlykščios manieros visų tų bažnyčios žmonių, 
su kuriais turiu gyventi. Bet jūs nelipate aukštyn? 

— Lipkite pirmas, aš paskui jus. 

— Kaip sakydavo velionis kardinolas velioniui karaliui: “Jums 
kelią parodyti, jūsų didenybe“. 

Aramis vikriai užlipo kopėčiomis ir akimirksniu pasiekė langą. 

D' Artanjanas kopė iš paskos, bet daug lėčiau: buvo matyti, kad 
taip keliauti jis mažiau įpratęs, negu jo draugas. 

— Atleiskite, — pasakė Aramis, pastebėjęs jo nerangumą. — Jei 
būčiau žinojęs, kad suteiksite man garbę mane aplankydamas, būčiau 
liepęs atnešti sodo kopėčias. Man pačiam gerai ir šitos. 

— Pone, — pasakė Planše, pamatęs, kad d' Artanjanas jau beveik 
užlipo, — šitaip kopti gali ponas Aramis, šiaip taip dar jūs, iš bėdos ir 
aš, bet arkliai juk negalės užlipti virvinėmis kopėčiomis. 

— Nuveskite juos į ratinę, mano drauguži, — pasakė Aramis, 
rodydamas Planše trobesį vidury lauko. — Ten rasite jiems šiaudų ir 
avižų. 

— O man? — paklausė Planše. 

— Jūs grįšite prie šio lango, triskart suplosite delnais, ir mes jums 
nuleisime valgio. Būkite ramus, po velnių! Badu čia nemirštama. 
Eikite! 

Ir įtraukęs kopėčias, Aramis uždarė langą. 

D' Artanjanas apžiūrinėjo kambarį. 

Dar niekad nebuvo matęs tokio kariško ir kartu elegantiško buto. 
Kiekviename kampe kabojo karo trofėjai, siūlyte siūlėsi akiai ir rankai 
įvairiausios špagos, o keturiuose dideliuose paveiksluose buvo 
atvaizduotas Lotaringijos kardinolas, kardinolas Rišelje, kardinolas 

Lavaletas ir Bordo arkivyskupas, — visi su pilna kovos apranga. Tiesa, 
daugiau niekas nerodė, kad čia abato būstas: šilkiniai raštuoti sienų 
apmušalai, Alansono kilimai, o ypač lova, papuošta nėriniais ir užklota 
išsiuvinėtu užtiesalu, priminė greičiau jaunos pretenzingos dabitos lovą, 
o ne vyriškio, davusio įžadus pelnyti dangų susilaikymu ir kūno 
marinimu. | 

— Apžiūrinėjate mano lindynę? — paklausė Aramis. — Ak mielas 
bičiuli, atleiskite. Ką padarysi! Gyvenu kaip vienuolis. Bet ko jūs 
ieškote akimis? - 

- Nesuprantu, kas jums nuleido kopėčias; aš nematau nė gyvos 
dvasios, 0 juk kopėčios pačios nenusileido. 

— Ne, jas nuleido Bazenas. 

— Aha! — šūktelėjo d' Artanjanas. | 

— Bet mano Bazenas, — kalbėjo toliau Ardmis, — gerai išmiklintas 
vyrukas: matydamas, kad grįžtu ne vienas, jis iš kuklumo bus pasišalinęs. 
Sėskitės, mielas bičiuli, pasišnekėkime. 

Ir Aramis pristūmė d' Artanjanui platų krėslą; tas išsitiesė jame visu 
ilgiu ir patogiai atsirėmė. 

— Pirmiausia jūs su manim pavakarieniausite, ar ne? — paklausė 
Aramis. 

— Taip, jei neprieštaraujate, — atsakė d'Artanjanas, — ir netgi, 
prisipažįstu, su dideliu malonumu. Kelionė man sužadino velnišką 
apetitą. 

— Ak mano vargšas bičiuli, — pasakė Aramis, — mano vaišės bus 
menkos, mes jūsų nelaukėme. 

— Nejaugi man gresia Krevkero kiaušinienė su “teobromu"? Juk, 
berods, taip kitados vadinote špinatus? 

— O, reikia tikėtis, — atsakė Aramis, — kad, dievui ir Bazenui 
padedant, garbingųjų tėvų jėzuitų sandėliuose surasime ką nors 
geresnio... į 

— Bazenai, drauguži! — sušuko Aramis. — Bazenai, ateikite čionai. 

Durys atsidarė, ir pasirodė Bazenas, bet, pamatęs d'Artanjaną, 
sušuko; tas šauksmas buvo panašus į nevilties riksmą. 

— Brangus Bazenai, — tarė d' Artanjanas, — džiaugiuosi pamatęs, 
kaip ištikimai jūs meluojate netgi bažnyčioje. 

— Pone! — atsakė Bazenas, — iš garbingųjų tėvų jėzuitų aš 
sužinojau, kad galima meluoti, kai meluojama turint gerų norų. 

— Gerai, gerai, Bazenai, d'Artanjanas miršta badu, aš taip pat; 
duokite mums kuo gardesnę vakarienę, o svarbiausia, atneškite gero 

vyno. 

Bazenas klusniai nusilenkė, giliai atsiduso ir išėjo. 

— Dabar mes vieni, mielas Arami, — tarė d'AArtanjanas, 
nukreipdamas akis nuo buto sienų ir baldų į šeimininką ir 
apžiūrinėdamas drabužius, — sakykite, iš kur, po velnių, jūs staiga | 
nukritotę ant arklio užpakaly Planše? 

— Egi, po šimts paralių, — atsakė Aramis, — juk puikiai matėte: 
iš dangaus. 

— Iš dangaus? — pakartojo d'Artanjanas, linguodamas galvą. 
— Neatrodote nei iš ten nukritęs, nei tenai pateksiąs. 

— Mano-mielas, — pasakė Aramis tokiu patenkintu veidu, kokio 
d' Artanjanas niekada nebuvo matęs anais laikais, kai abatas d'Erble 
buvo muškietininkas, — jei nenukritau iš dangaus, tai bent išėjau iš 
rojaus, o jie labai panašūs. | 

— Pagaliau mokslininkai galės išspręsti šį klausimą! — sušuko 
d'Artanjanas. — Iki šiol niekaip nepavykdavo sutarti dėl tikrosios 
rojaus vietos: vieni kurdino jį Ararato kalne, kiti — tarp Tigro ir 
Eufrato. Ieškota pernelyg toli, o jis, pasirodo, labai arti. Rojus yra 
Nuazi-le-Seke, toje vietoje, kur stovi Paryžiaus arkivyskupo rūmai. Iš 
ten einama ne pro duris, o pro langą ir nusileidžiama ne marmuriniais 
portiko laiptais, o liepos šakomis. Ir jį saugantis.angelas su žėrinčiu 
kalaviju, atrodo, pakeitė savo dangiškąjį Gabrieliaus vardą žemiškesniu 
princo de Marsijako vardu. 

Aramis prapliupo juoktis. 

— Jūs vis toks pat linksmuolis, mano brangusis, — tarė jis, 

— ir nepraradote savo gaskoniško sąmojo. Taip, visa, ką sakote, iš 
dalies teisinga, tik nemanykite, kad aš įsimylėjęs ponią de Longvil. 

— Velniai rautų, jokiu būdu, — atsakė d' Artanjanas. — Po to, kai 
taip ilgai buvote įsimylėjęs ponią de Ševrez, negi būtumėt atidavęs 
širdį mirtinai jos priešei. 

— Taip, tai tiesa, — atsainiai tarė Aramis. — Taip, kitados aš labai. 
mylėjau vargšę hercogienę. Ir, reikia pripažinti, ji mums buvo labai 
naudinga. Bet ką padarysi! Ji turėjo išvykti iš Prancūzijos. Negailestingas 
varžovas buvo tas prakeiktas kardinolas! — pridūrė Aramis, mesdamas 
žvilgsnį į buvusio ministro portretą. — Jis įsakė ją suimti ir nugabenti 
į Lošo pilį. Devaži, jis būtų nukirsdinęs jai galvą, kaip Šale, Monmoransi 
ir Sen-Marsui, bet ji išsigelbėjo, persirengusi vyriškais drabužiais 
kartu su savo kambarine, vargšele Keti. Girdėjau, kad jai net atsitikęs 
keistas nuotykis kažkokiame miestelyje su klebonu, kurį ji paprašiusi 


78 


nakvynės: teturėdamas vieną kambarį ir palaikęs ją vyru, šis pasiūlęs 
jai apsinakvoti jo kambaryje. Juk 'mieloji Mari nepaprastai šauniai 
atrodydavo apsivilkusi vyriškais drabužiais. Aš pažįstu tik vieną moterį, 
kuriai jie taip tinka. Apie ją net buvo sudėti kupletai: 


Labuasjer, sakyki man... 


Jūs žinote juos? 
— Ne, padainuokite, mielasis. 
Ir Aramis, nė kiek nesivaržydamas, užtraukė: 


“Labuasjer, sakyki man, 

Ar tinka vyro man drabužiai." 
“Jūs jojate, dievaž, 

Geriau, nei daugelis iš mūsų." 
Jinai 

Tarp alebardininkų, 

Tarp gvardiečių pulko 

Atrodo kaip jaunas karys. 


— Bravo! — sušuko d'Artanjanas. — Jūs vis dar nuostabiai 
dainuojate, mielas Arami; matau, kad mišios nepagadirio jūsų balso. 

— Mano mielasis, — atsakė Aramis, — suprantate... Kai buvau 
muškietininkas, stengiausi kuo rečiau eiti sargybą, o dabar, kai esu 
abatas, laikau kaip galima mažiau mišių. Bet grįžkime prie vargšės 
hercogienės. 

— Prie katros? Prie hercogienės de Ševrez ar prie hercogienės de 
Longvil? 

— Mano mielasis, aš jau sakiau jums, kad tarp manęs ir hercogienės 
de Longvil nieko nėra: gal kiek pakoketuojame, ir viskas. Ne, aš kalbėjau 
apie hercogienę de Ševrez. Ar matėte ją po to, kai ji, karaliui mirus, 
sugrįžo iš Briuselio? 

— Taip, žinoma, ir ji buvo dar labai graži. 

— Taip, — pasakė Aramis. — Ir aš ją tuo metu truputį mačiau, net 
daviau jai puikių patarimų, kuriais ji nepasinaudojo; aš jai tvirtinau, 
kad Mazarinis yra karalienės meilužis; ji nenorėjo manim tikėti, sakėsi 
gerai pažįstanti Oną Austrijietę, ir toji esanti perdaug išdidi, kad mylėtų 
tokį menkystę. Paskui ji įsivėlė į hercogo de Boforo pinkles, ir Mazarinis 
įsakė suimti hercogą de Boforą ir ištremti ponią de Ševrez. Ž 


Va 


— Jūs žinote, — tarė d' Artanjanas; — kad ji gavo leidimą grįžtu? 

— Taip, ir netgi žinau, kad ji jau grįžo... Ji dar padarys kokią 
kvailystę... 

— O gal šį kartą ji paklausys jūsų patarimų. 

— Šį kartą, — atsakė Aramis, — aš jos nemačiau; ji labai pasikeitusi. 

— Ne kaip jūs, mielas Arami; jūs esate vis toks pat. Jūsų vis tokie 
pat gražūs plaukai, toks pat grakštus liemuo, tokios pat moteriškos 
rankos, kurios virto puikiomis prelato rankomis. 

— Taip, — atsakė Aramis, — tai tiesa. Aš labai rūpinuosi savo 
išvaizda. Ar žinote, mielas bičiuli, kad aš jau senstu? Man sukaks 
trisdešimt septyneri metai! 

— Klausykite, mano mielasis, — tarė šypsodamasis d' Artanjanas, 
— kadangi vėl susitikome, sutarkime dėl vieno dalyko — dėl amžiaus, 
kuno sulauksime ateityje. 

— Kaip? — paklausė Aramis. 

— Mat, kitados buvau už jus dvejais ar trejais metais jaunesnis, 
— kalbėjo d' Artanjanas, — o jei neklystu, man jau senokai sukako 
keturiasdešimt. 

— Iš tikrųjų? — sušuko Aramis. — Vadinasi, aš klystu, nes jūs, 
mielas bičiuli, visada buvote puikus matematikas. Tai pagal jūsų 
„skaičiavimą man jau keturiasdešimt treji? Po velnių, mano mielas. Tik 
nesakykite to Rambuje rūmuose: tai man pakenktų. 

— Būkite ramus, — atsakė d' Artanjanas, — aš ten nevaikštau. 

— Šit kaip! Bet ką veikia tas galvijas Bazenas? — sušuko Aramis. 
— Bazenai! Paskubėk, stuobry! Mes mirštame iš bado ir troškulio! 

Tuo metu įėjo Bazenas ir pakėlė į dangų rankas, kurių kiekvienoje 
laikė po butelį vyno. 

— Pagaliau, — pasakė Aramis. — Na, ar viskas paruošta? 

— Taip, pone, tučtuojau, — atsakė Bazenas. — Aš sugaišau, kol 
užnešiau į viršų visus tuos... | 

— Todėl, kad jums vis dar atrodo, jog esate apsirengęs bažnytiniais 
rūbais, — pertraukė jį Aramis, — ir todėl, kad visą laiką skaitote 
brevijorių. Bet jus įspėju: jeigu šveisdamas bažnytinius daiktus užmiršite 
išblizginti mano špagą, aš sukrausiu laužą iš visų šventųjų paveikslų ir 
jus ant jo iškepsiu. 

Pasipiktinęs Bazenas persižegnojo su buteliu rankoje. O 
d' Artanjanas, labiau negu bet kada nustebintas abato d'Erble tono ir 
„manierų, taip nesiderinančių su muškietininko Aramio elgesiu, žiūrėjo 
į savo draugą išpūtęs akis. | 

Bazenas greit užtiesė stalą šilkine lamstuota staltiese ir padėjo tiek 
gražiai paskrudintų, kvapių ir skanių valgių, kad d'Artanjanas net 
apstulbo. | 

— Jūs kažko laukėte? — paklausė karininkas. 


— Hm! — atsakė Aramis. — Aš visada esu pasiruošęs priimti 
svečią, be to, žinojau, kad jūs manęs ieškote. 
— Iš ko? 


— Ogi iš Bazeno, kuris palaikė jus velniu, mano mielasis, ir 
atskubėjo manęs įspėti, kad mano sielai gresia pavojus, jei vėl pakliūsiu 
į blogą muškietininkų leitenanto kompaniją. 

— O, pone! — sušuko Bazenas, maldaujamai sudėjęs rankas. 

— Na, tik neveidmainiaukite! Juk žinote, kad aš to nemėgstu. 
Verčiau atidarykite langą ir nuleiskite kepalaitį duonos, viščiuką ir 
butelį vyno savo draugui Planše; jis nusibaigs, ištisą valandą plodamas 
delnais po langu. 

Iš tiesų, padavęs arkliams šiaudų ir avižų, Planše sugrįžo po langu 
ir jau du ar tris sykius pakartojo sutartąjį ženklą. 

Bazenas pakluso: pririšęs prie virvės galo tris nurodytuosius daiktus, 
nuleido juos Planše. Šis, visiškai patenkintas, tuojau pat pasitraukė į 
ratinę. 

— Dabar vakarieniaukime, — tarė Aramis. 

Draugai sėdo prie stalo, ir Aramis mikliai, kaip prityręs gastronomas, 
ėmė pjaustyti viščiukus, kurapkas ir kumpį. 

— Velniai rautų, — pasakė d'Artanjanas, — kaip gerai jūs 
maitinatės! 

— Taip, neblogai. Pasninko dienomis turiu Romos dispensą, kurį 
man išrūpino ponas koadjutorius dėl mano sveikatos. Be to, nusamdžiau 
virėją, anksčiau tarnavusį pas Lafoloną, žinote? Lafolonas — senas 
kardinolo draugas, garsus rajūnas, kuris vietoj maldų po pietų sakydavo: 
“Viešpatie, suteik man malonę gerai suvirškinti tai, ką taip skaniai 
suvalgiau." 

— Ir vis dėlto jis mirė nuo virškinimo sutrikimo, — juokdamasis 
tarė d'Artanjanas. 

— Ką padarysi! — atidžiai atsakė Aramis. — Nuo likimo nepabėgsi! 

— Atleiskite, mano mielasis, ar galiu jus kai ko paklausti? — tarė 
d' Artanjanas. 

— Nagi, klauskite! Juk jūs žinote, kad tarp mudviejų negali būti 
paslapčių. 

— Vadinasi, jūs praturtėjote? 

— O, mano dieve, ne! Aš sukalu per metus apie dvylika tūkstančių 
livrų, neskaitant tūkstančio ekiu beneficijos, kurią man parūpino princas. 

— O kuo gi sukalate tuos dvylika tūkstančių livrų? — paklausė 
d' Artanjanas. — Savo poemomis? 

— Ne, poezijos aš išsižadėjau, tik retkarčiais susijusi kokią 
užstalės dainą, kokį meilės sonetą ar nekaltą epigramą. Aš rašau 
pamokslus, mano mielasis. 

— Kokius pamokslus? 

— O, žinote, nuostabius pamokslus! Bent taip atrodo. 

— Ir pats juos sakote? 

— Ne, aš juos parduodu. 

— Kam? 

— Tiems savo konfratrams, kurie trokšta būti dideliais oratoriais! 

— Ak, šit kaip? O jūsų paties argi niekados neviliojo garbė? 

— Žinoma, viliojo, mano mielasis, bet prigimtis tą jausmą nugalėjo. 
Kai stoviu sakykloje ir į mane iš netyčių žvilgteli graži moteris, aš 
žiūriu į ją; jeigu ji nusišypso, aš irgi šypsausi. Ir išeinu į lankas: užuot 
kalbėjęs apie pragaro kančias, aš kalbu apie rojaus džiaugsmus. Beje, 
vieną dieną štai kas man atsitiko Sen-Lui-o-Mare bažnyčioje... Kažkoks 
bajoras nusijuokė man į akis. Aš nutraukiau pamokslą ir pareiškiau 
jam, jog jis kvailys. Parapijiečiai išėjo akmenų pasirinkti, o aš tuo metu 
taip nuteikiau susirinkusiuosius, kad jie tais akmenimis apsvaidė tą 
bajorą. Tiesa, kitą dieną jis atėjo pas mane, manydamas turįs reikalą 
su paprastu abatu, kaip visi. 

— Ir kokios buvo to apsilankymo pasekmės? — paklausė 
d' Artanjanas, raičiodamasis iš juoko. 

-— Pasekmės buvo tokios, kad kitos dienos vakarą mes paskyrėme 
pasimatymą Karališkojoje aikštėje. Bet, po velnių, juk jūs žinote! 

— Ar tik kartais ne prieš tą akiplėšą buvau jūsų sekundantu? 
— paklausė d'Artanjanas. 

— Taip! Jūs matėte, kaip aš jį sudorojau. 

— Ar jis mirė? 

— To aš nežinau. Bet dėl visa ko suteikiau jam nuodėmių atleidimą 
in articulo mortis!. Pakanka nužudyti kūną, sielos žudyti nereikia. 

Bazenas padarė nevilties judesį, kuris reiškė, kad jis gal ir pritaria 
tokiai moralei, bet anaiptol nepritaria tonui, kuriuo ji buvo pasakyta. 


"Mirties akivaizdoje (lot.). 

— Bazenai, drauguži, jūs nepastebite, kad aš jus matau veidrodyje; 
pirmą ir paskutinį kartą jums draudžiu daryti pritarimo ar nepritarimo 
ženklus. Taigi malonėkite paduoti mums ispaniško vyno ir eikite į savo 
kambarį. Be to, mano draugas d'Artanjanas turi man kažką slapta 
pasakyti. Tiesa d' Artanjanai? 

D' Artanjanas linktelėjo galva, ir Bazenas, pastatęs ant stalo butelį 
ispaniško vyno, išėjo. 

Likę vienu du, draugai valandėlę tylėjo, sėdėdami vienas priešais 
kitą. Aramis, matyt, laukė malonaus virškinimo, d'Artanjanas ruošėsi 
pradėti kalbą. Kiekvienas, kai kitas į jį nežiūrėdavo, iš padilbų 
žvilgtelėdavo į draugą. 

Aramis pirmas prabilo. 


XI 
DU GUDRUOLIAI 


— Ką galvojate, d' Artanjanai, ir ko šypsotės? 

— Aš galvoju, mano mielas, kad, būdamas muškietininku, jūs labai 
panėšėjote į abatą o dabar, kai esate abatas, jūs labai panašus į 
muškietininką. 

— Tai tiesa, — nusijuokė Aramis. — Žmogus, kaip žinote, mielasis 
d' Artanjanai, — keistas gyvulys, sudarytas iš priešingybių. Nuo to 
laiko, kai tapau abatu, svajoju tik apie mūšius. 

— Tai matyti iš jūsų kambario apstatymo: jūs čia turite visokių 
formų rapyrų, kurios patenkintų reikliausią skonį. Ar jūs vis dar gerai 
fechtuojatės? 

— Aš fechtuojuosi, kaip jūs kitados fechtavotės, o gal dar geriau. 
Visą dieną tik tą ir darau. 

— Su kuo? 

— Su puikiu fechtavimo mokytoju, kurį čia turime. 

— Kaip, čia? 

— Taip, čia, vienuolyne, mano mielasis. Jėzuitų vienuolyne visko 
esama. 

— Vadinasi, jūs būtumėt nukovęs de Marsijaką, jeigu jis būtų 
užpuolęs jus vienas, o ne su dvidešimties vyrų būriu. 

— Aišku, — atsakė Aramis, — ir net dvidešimties vyrų priešakyje, 
jei tik būčiau galėjęs išsitraukti rapyrą neatpažintas. 

— Teatleidžia man dievas! — visai tyliai pasakė d' Artanjanas. 

— Atrodo, kad jis pasidarė didesnis pagyrūnas už mane. 

Paskui garsiai pridūrė: 

— Taigi, mielas Arami, jūs klausėte, kodėl aš jūsų ieškojau? 

— Ne, aš to neklausiau, — atsakė Aramis, gudriai šypsodamasis, 
— bet laukiau, kad pats man pasakytumėte. | 

— Na ką gi! Aš jūsų ieškojau, norėdamas pasiūlyti jums būdą 
nukauti poną de Marsijaką, kada tik panorėsite, nors jis ir princas. 

— Sit kaip! Įdomu! — pasakė Aramis. — Gera mintis! 

— Ir aš siūlau jums ta mintimi pasinaudoti, mano mielasis. 
Gaudamas iš savo abatijos tūkstantį ekiu ir tuos dvylika tūkstančių 
livrų, kuriuos susikalate pardavinėdamas pamokslus, ar esate turtingas? 
Pasakykite atvirai. 

— Ar aš? Aš esu skurdžius kaip Jobas! Išrausęs visas kišenes ir 
skrynias, manau, nesurastumėt čionai nė šimto pistolių. 

— Velniai rautų! Šimtas pistolių! — tarė tyliai d' Artanjanas. 
— Turėdamas šimtą pistolių, jis mano esąs skurdžius kaip Jobas! Jei 
aš visada tiek turėčiau, jausčiausi turtingas kaip Krezas. 

Paskui garsiai pridūrė: 

—- Ar jūs trokštat garbės? 

— Kaip Enkeladas!. 

— Ką gi, mano bičiuli, aš jums sakiau, kaip tapti turtingam, 
galingam, kad galėtumėte daryti viską, ko panorėsite. 

Aramio kakta nuslinko šešėlis, toks greitas kaip debesis, kuris 
rugpjūtį plaukia viršum javų lauko, bet d' Artanjanas vis tiek jį pastebėjo. 

— Kalbėkite, — tarė Aramis. | 

— Prieš tai dar vienas klausimas. Ar domitės politika? 

Aramio akyse tvykstelėjo žaibas, toks pat ūmus, kaip ir šešėlis, 
nuslinkęs jo kakta, tačiau ir jį d' Artanjanas suskubo pamatyti. 

— Ne, — atsakė Aramis. 

— Vadinasi, bet kokie pasiūlymai jums bus priimtini, kadangi tuo 
tarpu jūs neturite kito valdovo, tik dievą, — juokdamasis tarė gaskonas. 

— Gal būt. 

— Ar jūs, mielas Arami, kartais pagalvodavote apie tas gražias 
mūsų jaunystės dienas, kurias leidome smagiai juokdamiesi, gerdami 
ir kaudamiesi? 

—- Taip, žinoma, ir ne sykį jų gailėjausi. Laimingi buvo laikai! 


'Enkeladas — antikinėje mitologijoje išdidus titanas, stojęs prieš Jupiterį. 

Delectabile tempus!? 

— Tai va, mielas bičiuli: tos gražios dienos gali atgimti, tie laimingi 
laikai gali sugrįžti! Man pavesta surasti savo draugus, ir aš panorau 
pradėti nuo jūsų, kuris buvote mūsų sąjungos siela. Aramis nusilenkė 

„daugiau iš mandagumo, negu iš nuoširdumo. Ę 

— Vėl imtis politikos! — tarė jis nuilsusiu balsu, atsilošdamas 
krėsie. — Ak mielas d' Artanianai, matote, kaip tvarkingai ir patogiai 
aš gyvenu. Kartą mes jau patyrėme didžiūnų nedėkingumą, pats žinote. 

— Tai tiesa, — atsakė d' Artanjanas, — bet gal tie didžiūnai gailisi 
buvę tokie nedėkingi. 

— Tada, — pasakė Aramis, — būtų kas kita. Kiekvieną nuodėmę 
galima atgaila išpirkti. Be to, vienu atžvilgiu jūs teisus: jeigu mums vėl 
kiltų noras kištis į valstybės reikalus, man rodos, atėjo tinkamas metas 
veikti. | 

— Iš kur žinote, jei nesidomite politika? 

— Ak dieve mano! Nors ja ir nesidomiu, bet gyvenu visuomenėje, 
kur ja domimasi. Žavėdamasis poezija, turėdamas meilės nuotykių, 
susidraugavau su Sarazenu, kuris yra pono de Konti šalininkas, su 
Vuatiuru, kuris yra koadjutoriaus šalininkas, ir su Bua-Roberu, kuris, 
nebebūdamas kardinolo Rišelje šalininkas, yra niekieno arba, jei norite, 
visų šalininkas; tad politinio judėjimo nesu visai išvengęs. 

— Aš taip ir maniau, — pasakė d' Artanjanas. 

— Beje, mano mielasis, nepalaikykite visko, ką jums pasakysiu, tik 
atsiskyrusio vienuolio žodžiais, žmogaus, kuris kaip aidas tepakartoja, 
ką girdėjęs iš kitų. Girdėjau, jog šiuo metu kardinolas Mazarinis labai 
susirūpinęs, kad taip viskas klostosi. Atrodo, jo įsakymai negerbiami 
taip, kaip kitados buvo gerbiami mūsų baubo, velionio kardinolo, kurio 
portretą jūs čia matote; šiaip ar taip, reikia prisipažinti, mielas bičiuli, 
kad jis buvo didis žmogus. 

— Aš jums neprieštarausiu, mielas Arami: juk jis mane pakėlė į 
leitenantus. 

— Iš pradžių buvau palankiai nusistatęs naujojo kardinolo atžvilgiu. 
Aš sakiau sau, kad ministras niekados nėra mylimas, bet, būdamas 
genialus politikas, jis pagaliau nugalės savo priešus ir privers jo bijoti, 
o tai, mano manymu, geriau, negu priversti save mylėti. 

D' Artanjanas linktelėjo galvą, reikšdamas visišką pritarimą šiam 


Linksmas laikas! (Lot.). 

abejotinam teiginiui. 

— Tai toks, — kalbėjo Aramis, — buvo mano ankstesnis 
nusistatymas, tačiau, kadangi labai menkai teišmanau šiuos reikalus ir 
kadangi nusižeminimo įžadai mane įpareigoja nepasitikėti savo 
nuomone, aš pasiteiravau kitų. Na ir, mielas bičiuli... | 

Aramis stabtelėjo. | 

— Nair ką gi? — paklausė d' Artanjanas. 

— Ogi, — tarė Aramis, — privalau sutramdyti savo puikybę, turiu 
prisipažinti suklydęs. 

— Tikrai? 

— Taip. Aš, kaip sakiau, pasiteiravau kitų, ir štai ką man atsakė 
visai skirtingų polinkių ir pažiūrų žmonės: ponas Mazarinis anaiptol 
ne genialus, kaip aš maniau. 

— Še tau! — sušuko d' Artanjanas. 

— Taip. Jis menkystė, buvęs kardinolo Bentivoljo tarnas, prasimušęs 
į valstybės vyrus tik per savo intrigas, prasisiekėlis, žmogus be vardo, 
jis galvoja ne apie Prancūziją, o vien apie save. Jis prisigrobs daug 
pinigų, išvogs karaliaus iždą, išmokės pats sau visas pensijas, kurias 
velionis kardinolas Rišelje dosniai dalydavo visiems, bet niekados 
nevaldys stipresniojo, didžio ar visų gerbiamo žmogaus teise. Be to, 
atrodo, šis ministras nemoka elgtis kaip kilnus bajoras ir neturi kilnios 
širdies, jis tėra savotiškas juokdarys. Pulčinelas, Pantalonė. Jūs jį 
pažįstate? Aš jo nepažįstu. 

— Hm, — atsakė d' Artanjanas, — jūsų žodžiai dalinai teisingi. 

— Man labai malonu, ir aš didžiuojuosi, mielas bičiuli, kad, 
būdamas iš prigimties įžvalgus, sutariu su jumis — žmogumi, 
gyvenančiu karaliaus dvare. 

— Tačiau jūs kalbėjote tik apie jo asmenį, 0 ne apie jo partiją ir 
išteklius. 

— Tai tiesa. Jį remia karalienė. 

— Man atrodo, tai jau šis tas. 

— Bet jo neremia karalius. 

— Vaikas! | 

— Vaikas, kuris po ketverių metų bus pilnametis. 

— Žiūrėkime dabarties. 

— Taip, bet dabartis — ne ateitis, be to, dabar jo neremia nei 
parlamentas, nei liaudis, vadinasi, jis neturi pinigų; jo neremia nei 
bajorai, nei princai, vadinasi, jis neturi karių paramos. 

D' Artanjanas pasikrapštė pakaušį. Jis turėjo pats sau pripažinti, 

kad Aramis mąsto ne tik plačiai, bet ir teisingai. 

— Matote, drauguži, aš dar nepraradau įprastinio savo įžvalgumo. 
Gal be reikalo su jumis taip atvirai kalbu, nes, man atrodo, jūs linkstate 
į-Mazarinio pusę. “ 

— Aš! — sušuko d' Artanjanas. — Nė kiek! 

— Jūs kalbėjote apie kažkokį pavedimą. | 

— Aš kalbėjau apie kažkokį pavedimą? Vadinasi;blogai išsireiškiau. 
Ne, aš visada galvojau taip, kaip jūs dabar galvojate. Viskas susipainiojo. 
Na ką gi! Meskime plunksną pavėjui, eikime ten, kur vėjas ją nuneš, ir 
vėl pradėkime nuotykingą gyvenimą. Mūsų buvo ketvertas šaunių riterių, 
keturios švelniai susijungusios širdys; sujunkime vėl ne širdis — jos 
niekad nebuvo išsiskyrusios, — bet mūsų likimus ir drąsą. Pasitaiko 
proga laimėti šį tą geresnio už deimantą. 

— Jūs teisus, d' Artanjanai, visiškai teisus, — atsakė Aramis, —- ir 
štai įrodymas: man kilo tokią pat mintis. Tik man ją pakišo kiti, nes aš 
neturiu išradingos ir lakios jūsų vaizduotės; šiais laikais visiems reikia 
padėjėjų, man pateikta pasiūlymų, kai kas sužinota apie mūsų garsiuosius 
praeities žygius, ir, prisipažinsiu, aš pats prasitariau koadjutoriui. 

— Ponui de Gondi, kardinolo priešui! — sušuko d' Artanjanas. 

— Ne, karaliaus draugui, — atsakė Aramis, — karaliaus draugui, 
suprantate? Na ką gi! Reikės patarnauti karaliui, o. tai — kiekvieno 
bajoro pareiga. 

-— Bet juk karalius išvien su Mazariniu, mano mielasis. 

— Faktiškai taip, tačiau ne savo noru; iš pažiūros, bet ne iš širdies. 
Čia kaip tie spąstai, kuriuos-karaliaus priešai spendžia vargšui berniukui. 

— Ak šit kaip! Bet, mielas Arami, jūs man paprasčiausiai siūlote 
pilietinį karą. 

— Karą už karalių. 

— Bet karalius vadovaus tai kariuomenei, kurioje bus Mazarinis. 

— Tačiau širdimi jis bus su ta kariuomene, kuriai vadovaus ponas 
de Boforas. 

— Ponas de Boforas? Juk jis Venseno kalėjime. 

— Aš pasakiau ponas de Boforas? — susizgribo Aramis. — Na, jei 
ne ponas de Boforas, tai kuris kitas; jei ne ponas de Boforas, tai 
princas de Konde. 

— Juk princas išvyksta į kariuomenę ir jis visiškai atsidavęs 
kardinolui. Ė 

— Hm, hm, — tarstelėjo Aramis. — Šiuo metu juodu kažko 
nesutaria. Beje, jeigu ne ponas princas, tai ponas de Konti... 

— Bet ponas de Konti netrukus bus kardinolu, jam jau rūpinama 
kardinolo kepurė. 

— Argi nesama karingų kardinolų? — paklausė Aramis. 
— Pažvelkite į sienas: aplink jus keturi kardinolai, kurie vadovavo 
kariuomenėms ne blogiau už ponus Gebrianą ir Gasioną!. 

— Nieko sau karvedys — kuprius! 

—- Po šarvais kupros niekas nematys. Be to prisiminkite, 
Aleksandras buvo raišas, o Hanibalas — vienakis. 

— Jūs tikitės didelės naudos, stojęs į princų partijos pusę? 
— paklausė d' Artanjanas. 

— Aš tikiuosi globos iš galingų princų. 

— Ir ištremtiems iš valdžios. 

— Parlamentas ir maištai tą bausmę panaikins. 

— Viskas galėtų įvykti, kaip jūs sakote, jeigu pasisektų atskirti 
karalių nuo jo motinos. 

— Galbūt pasiseks. 

— Niekados! — sušuko d" Artanjanas, šįsyk tvirtai įsitikinęs. — Aš 
kreipiuosi į jus, Arami, į jus, kuris pažįstate Oną Austrijietę taip 
puikiai, kaip ir aš. Argi manote, kad ji kada nors galėtų užmiršti, jog 
sūnus — jos apsauga, jos ramstis, jos garbės, laimės ir gyvybės laidas? 
Ji turėtų su juo stoti į princų pusę, atsižadėdama Mazarinio, bet jūs 
žinote geriau, negu kas kitas, jog esama labai svarbių motyvų, dėl 
kurių ji niekados jo neatsižadės. 

— Galbūt jūs teisus, — tarė Aramis susimąstęs. — Vadinasi, aš su 
jais nesidėsiu... 

“ — Sujais? O su manim? — paklausė d' Artanjanas. 

— Sū niekuo nesidėsiu. Esu abatas, kas man darbo politika?.. Aš 
neskaitau brevijoriaus, turiu nedidelę klientūrą: keletą sąmojingų šelmių 
abatų ir žavingų moterų. Kuo valstybės reikalai labiau triks, tuo mažiau 
bus kalbų apie mano išdaigas; taigi viskas vyksta kuo puikiausiai, man 
nesikišant. Tikrai, mielas bičiuli, aš nesikišiu. 

— Na ką gi, mano mielasis, — atsakė d'Artanjanas, — garbės 
žodis, aš imu užsikrėsti jūsų filosofija, ir velniai žino, kokia musė man 
įkando. Turiu tamybą, iš kurios prasimaitinu, be to, kai mirs vargšas 
de Trevilis, kuris jau sensta, galiu tapti kapitonu. Tai visai puiki 
maršalo lazda Gaskonijos bajoro jaunėliui. Ir aš jaučiu, kad linkstu 


1Gebrianas ir Gasionas — Prancūzijos maršalai pirmojoje XVII amžiaus pusėje. 

gardžiuotis kuklia, bet kasdienine duona, užuot ieškojęs nuotykių. Na 
ką gi! Priimsiu Porto kvietimą ir vyksiu medžioti į jo dvarą. Jūs žinote, 
kad Portas turi dvarą? 

— O kaipgi! Aišku, žinau. Dešimt mylių miško, pelkių ir klonių. 
Jis kalnų ir slėnių valdovas ir bylinėjasi su Nuajono vyskupu dėl 
feodalinių teisių. 

“Puiku, — pagalvojo d' Artanjanas, — tai aš kaip tik ir norėjau 
sužinoti. Portas gyvena Pikardijoje." 

Paskui paklausė: 

— Ir jis vėl vadinasi savo senąja diu Valono pavarde? 

— Taip, bet prie jos pridėjo de Brasje pavardę: taip vadinasi jo 
žemė, kurią kitados valdė baronas. 

“ — Tad netrukus pamatysime Portą, tapusį baronu. 

— Aš tuo neabejoju. Ypač žavinga bus baronienė Portos. 

Abu bičiuliai prapliupo juoktis. 

— Vadinasi, jūs nenorite pereiti į Mazarinio pusę? — vėl paklausė 
d' Artanjanas. 

— O jūs į princų pusę? | 

— Ne. Neprisidėkime prie nieko ir likime draugai; nebūkime nei 
kardinolininkai, nei frondininkai. 

— Taip, — pasakė Aramis, — būkime muškietininkai. 

— Net su kunigo sutana? — paklausė d' Artanjanas. 


— Ypač su kunigo sutana! — sušuko Aramis. — Čia ir visas 
žavumas. 

— Tad sudie, — pasakė d' Artanjanas. 

— Aš jūsų nelaikau, mielas bičiuli, — pareiškė Aramis, — mat, 
neturėčiau kur paguldyti, o pasiūlyti jams nakvoti su Planše pašiūrėje 
būtų negražu. 


— Be to ligi Paryžiaus tik trys mylios. Arkliai pailsėję, nepraeis nė 
valanda, ir aš būsiu namie. 

Ir d' Artanjanas prisipylė paskutinę taurę vyno. 

— Už mūsų senuosius laikus! — tarė jis. 

— Taip, — pasakė Aramis, — deja, tie laikai jau praėję... fugit 
irreparabile tempus:!... 

— Hm, — atsakė d' Artanjanas, — galbūt jie dar sugrįš. Dėl visa 
ko, jei jums manęs prireiktų, atsiminkit: Tiktono gatvė, “Ožkelės" 


"Bėga negųįžiamai laikas (lot.). 

viešbutis. 

— O mane galima rasti jėzuitų vienuolyne: nuo šeštos ryto ligi 
aštuntos vakaro įėjimas pro duris, nuo aštuntos vakaro ligi šeštos ryto 
— pro langą. 

— Sudie, mano mielasis. 

— O, aš jūsų taip neišleisiu! Turiu jus palydėti. 

Ir Aramis pasiėmė špagą ir apsiaustą. 

“Jis nori įsitikinti, ar aš tikrai išvykstu", — pagalvojo d' Artanjanas. 

Aramis sušvilpė, bet Bazenas miegojo prieškambaryje prie 
vakarienės likučių, ir Aramis timptelėjo jam už ausies, kad pabustų. 

Bazenas pasirąžė, pasitrynė akis ir vėl buvo beužmiegąs. 

— Na, na, miegali, greičiau kopėčias. 

— Kadgi, — atsakė Bazenas, taip nusižiovaudamas, j0g vos 
žandikauliai neišniro, — kopėčios liko prie lango. 

— Duok kitas, sodo kopėčias. Juk žinai, kad d' Artanjanui sunku 
buvo užlipti, o dar sunkiau bus nulipti. 

D'Artanjanas jau buvo besakąs Aramiui, kad jis puikiausiai nulipsiąs, 
tačiau jam dingtelėjo viena mintis, ir ta mintis paskatino jį tylėti. 

Bazenas giliai atsiduso ir išėjo ieškoti kopėčių. Netrukus geros, 
tvirtos medinės kopėčios buvo atremtos į palangę. 

— Va čia bent kopėčios, — tarė d'Artanjanas. — Tokiomis 
kopėčiomis ir moteris lengvai užliptų. 

Skvarbus Aramio žvilgsnis tarsi norėjo įskaityti draugo mintis net 
pačiose širdies gelmėse, bet d' Artanjanas atlaikė šį žvilgsnį, nutaisęs 
nuostabiai naivų veidą. 

Tą akimirką jis jau statė koją ant pirmo kopėčių skersinio, lipdamas 
žemyn. Tuojau pat jis atsidūrė apačioj. O Bazenas liko bestovįs prie 
lango. 

— Lauk čia, — tarė Aramis, — aš tuoj sugrįšiu. 

Abu draugai pasuko link pašiūrės; juos pamatęs, išėjo Planše, 
laikydamas už pavadžių arklius. 

— Puiku! — pasakė Aramis. — Štai kur veiklus ir budrus tarnas! O 
tas tinginys Bazenas, kai pasidarė bažnyčios tarnas, niekam nebetinka. 
Sekite paskui mus, Planše; mes eisime šnekučiuodamiesi ligi miestelio 
pakraščio. 

Abu draugai iš tikrųjų perėjo visą miestelį, šnekučiuodamiesi apie 
nereikšmingus dalykus. Prie paskutiniųjų namų Aramis tarė: 

— Na, mielasis bičiuli, darykite savo karjerą. Jums šypsosi . laimė 
— neleiskite jai pasprukti. Atminkite, kad laimė — kurtizanė, elkitės 

su ja deramai. Na, o aš lieku savo nusižeminimo ir tingumo aplinkoje. 
Sudie! 

— Vadinasi, — tarė d' Artanjanas, — tvirtai nusprendėte: mano 
-pasiūlymas jums netinka? 

— Priešingai, man jis labai tiktų, — atsakė Aramis, — jei būčiau 
toks žmogus, kaip kiti, bet, kartoju, aš tikrai sudarytas iš priešingybių: 
tai, ko šiandien neapkenčiu, rytoj gal dievinsiu, et vice versa!. Jūs 
gerai suprantate, aš negaliu įsipareigoti kaip, pavyzdžiui, jūs, kuris 
turite tvirtą nusistatymą. 

“Meluoji, veidmaini! — pagalvojo d' Artanjanas. — Priešingai tu 
vienintelis moki pasirinkti tikslą ir slapčia žengi prie jo.“ 

— Na, sudie, mano mielasis, — tarė Aramis, — dėkoju už jūsų 
puikius ketinimus, 0 ypač už malonius prisiminimus, kuriuos jūsų 
pasirodymas man sužadino. 

Jiedu apsikabino. Planše jau sėdėjo ant arklio. D' Artanjanas irgi 
šoko į balną, paskui draugai dar kartą spustelėjo vienas kitam ranką. 
Raiteliai sukirto žirgams pentinais ir nujojo Paryžiaus link. 

Aramis stovėjo nejudėdamas vidury kelio, kol jie dingo iš akių. 

Tačiau, nujojęs kokius du šimtus žingsnių, d' Artanjanas staiga 
sustojo, nušoko žemėn, numetė pavadį Planše ir,  ištraukęs iš 
balnakrepšio pistoletus, užsikišo už diržo. 

— Kas atsitiko, pone? — išsigandęs paklausė Planše. 

— Ogi tai, — atsakė d Artanjanas, — nors jis ir labai gudrus, 
niekas negalės pasakyti, jog jam pavyko mane apgauti. Pasilik čia ir 
niekur neik, tik pasitrauk į šalikelę ir lauk manęs. 

Tai pasakęs d' Artanjanas peršoko per griovį, kuris ėjo išilgai kelio, 
ir pasileido per lygumą, norėdamas aplenkti miestelį. Jis buvo pastebėjęs, 
kad tarp namo, kuriame gyveno hercogienė de Longvil, ir jėzuitų 
vienuolyno buvo dykvietė, kurią juosė tik žema gyvatvorė. Gal prieš 
valandą jis būtų sunkiai suradęs tą gyvatvorę, bet dabar patekėjo 
mėnulis, ir, nors retkarčiais jį uždengdavo debesys, buvo pakankamai 
šviesu ir lengva susiieškoti kelią. 

Taigi d'Artanjanas nusigavo iki gyvatvorės ir pasislėpė už jos. 
Praeidamas pro namą, prie kurio įvyko anksčiau papasakota scena, jis 
pastebėjo, kad tame pačiame lange vėl įsižiebė šviesa; jis buvo įsitikinęs, 
jog Aramis dar negrįžo į savo kambarį, o kai grįš, tai grįš ne vienas. 


Yr atvirkščiai (lot.). 

Iš tiesų po valandėlės jis išgirdo artėjant žingsnius ir lyg tyliai 
kalbant. 

Prie gyvatvorės žingsniai nutilo. 

D' Artanjanas atsiklaupė ant vieno kelio, ieškodamas vietos, kur 
gyvatvorė tankiausia. | | 

Tą akimirką d' Artanjanas labai nustebo, pamatęs du vyrus. Bet 
nustebęs buvo neilgai, nes išgirdo švelnų ir skambų balsą: vienas tų 
dviejų vyrų buvo raiteliu persirengusi moteris. 

— Būkite ramus, mielas Rene, — kalbėjo švelnusis balsas. — Tai 
nebepasikartos. Aš atradau savotišką požeminį kelią, kuris eina po 
gatve: mums tereikia pakelti vieną plokštę iš tų, kur prie vartų, ir jums 
bus atidarytas įėjimas ir išėjimas. 

— O, — atsakė kitas balsas, ir d' Artanjanas pažino Aramio balsą, 
— prisiekiu jums, princese, jei nuo visų šių atsargumo priemonių 
nepriklausytų jūsų geras vardas ir jei aš terizikuočiau savo gyvybe... 

— Taip, taip, žinau, jūs drąsus ir bebaimis, be to aukštuomenės 
žmogus. Bet jūs priklausote ne man vienai, jūs priklausote visai mūsų 
partijai. Tad būkite atsargus, būkite išmintingas! 

— Aš visada paklūstu, ponia, — tarė Aramis, — kai man 
įsakinėjama tokiu maloniu balsu. 

Ir jis švelniai pabučiavo jai ranką. 

— Ak! — sušuko švelniabalsis raitelis. 

— Kas atsitiko? — paklausė Aramis. 

— Argi nematote, kad vėjas nunešė mano skrybėlę? 

Aramis puolė vytis skrendančią skrybėlę. D' Artanjanas, pasinaudojęs 
proga, perėjo į kitą vietą, kur gyvatvorė buvo ne tokia tanki, ir galėjo 
gerai įžiūrėti paslaptingąjį raitelį. Kaip tik tą akimirką mėnulis, kuriam 
galbūt taip pat smalsu buvo pamatyti kaip ir karininkui, išniro iš 
debesies, ir nekuklioje jo šviesoje d' Artanjanas pažino dideles mėlynas 
akis, auksinius plaukus ir išdidžią hercogienės de Longvil galvą. 

Aramis grįžo juokdamasis su viena skrybėle ant galvos, o kita 
— rankoje. Ir abu keliavo toliau jėzuitų vienuolyno link. 

— Puiku, — tarė d' Artanjanas, pakilęs nuo žemės ir purtydamas 
dulkes nuo kelių. — Dabar aš tave perpratau: tu esi frondininkas ir 
ponios de Longvil meilužis. 


— 

XII 
PONAS PORTAS DIU VALONAS 
DE BRASJE DE PJERFONAS 


D' Artanjanas, kuris jau anksčiau žinojo, kad tikroji Porto pavardė 
— diu Valonas, dabar iš Aramio sužinojo, kad pagal savo dvaro 
pavadinimą jis dar vadinasi de Brasje ir dėl šio Brasje dvaro bylinėjasi 
su Nuajono vyskupu. 

Vadinasi, to dvaro reikėjo ieškoti Nuajono apylinkėse, kitaip sakant, 
II-de-Franso ir Pikardijos pasienyje. 

Jo maršrutas buvo greitai sudarytas: jis keliaus ligi Demarteno, kur 
susikerta du keliai: vienas eina į Suasoną, kitas — į Kompjeną; ten jis 
pasiteiraus apie Brasje dvarą ir, žiūrint koks bus atsakymas, vyks tiesiai 
arba pasuks į kairę. 

Planše, dar ne visai nusiraminęs po savo slapto pabėgimo, pareiškė 
seksiąs paskui d' Artanjaną nors ligi pasaulio krašto — ar tas josiąs 
tiesiai, ar suksiąs į kairę. Jis tik prašė buvusį šavo šeimininką vykti 
vakare — tamsoje būsią saugiau. D' Artanjanas patarė jam įspėti žmoną, 
kad bent ji būtų rami dėl jo likimo, tačiau įžvalzusis Planše atsakė esąs 
tikras, kad jo žmona nenumirsianti iš nerimo nežinodama, kur jis esąs, 
bet žinodamas ją nemokant liežuvio už dantų laikyti jis, Planše, mirsiąs 
iš nerimo, jei ji žinosianti, kur jis esąs. 

Šie argumentai d' Artanjanui pasirodė labai rimti, ir jis primygtinai 
nebereikalavo. Aštuntą valandą vakaro, tuo metu, kai gatvėse ėmė 
tirštėti sutemos, jis išėjo iš “Ožkelės" viešbučio ir Planše lydimas 
išjojo iš sostinės pro Sen-deni vartus. 

Vidurnaktį abu keleiviai atvyko į Damarteną. 

Buvo vėlu ko nors teirautis. “Kryžiaus ženklo" užeigos šeimininkas 
jau miegojo. Taigi d' Artanjanas tą reikalą atidėjo rytdienai. 

Kitą rytą jis pasikvietė šeimininką. Tai buvo vienas iš tų gudruolių 
normandiečių, kurie nesako nei “taip", nei “ne" ir visada manosi 
susikompromituosią, jei neišsisukinėdami atsakysią į jiems pateiktą 
klausimą. Tardamasis supratęs, kad reikia joti tiesiai, d' Artanjanas 
pagal šią gana dviprasmišką informaciją leidosi į kelionę. Devintą 
valandą ryto jis atvyko į Nantejį ir sustojo papusryčiauti. 

Šįsyk šeimininkas pasitaikė atviras ir nuoširdus pikardietis, kuris, 
pamatęs, kad Planše jo tėvynainis, be jokių kliūčių suteikė jam 

pageidaujamų žinių. Brasje dvaras buvo už keleto mylių nuo Viler- 
Korre. 

Viler-Kotre miestas d' Artanjanui buvo žinomas: keliskart jis buvo 
lydėjęs ten karaliaus dvarą, nes anais laikais Viler- Kotre buvo viena iš 
karaliaus rezidencijų. Taigi jis nukeliavo į šį miestą ir sustojo savo 
pažįstamame “Auksinio delfino“ viešbutyje. 

Čia jis gavo išsamiausios informacijos. Sužinojo, kad Brasje dvaras 
esąs už keturių mylių nuo šio miesto, bet Porto ne ten reikia ieškoti. 

Portas iš tikrųjų bylinėjosi su Nuajono vyskupu dėl Pjerfono dvaro, 
kuris ribojosi su jo dvaru. Jam įkyrėjo visi tie teisminiai ginčiai, apie 
kuriuos jis nieko nenutuokė; todėl, norėdamas baigti tą nemalonią 
bylą, jis nusipirko Pjerfoną ir tuo būdu prie savo turimų pavardžių 
pridėjo dar vieną naują pavardę. Dabar jis vadinosi diu Valonas de 
Brasje de Pjerfonas ir gyveno naujajame savo dvare. Neturėdamas 
kitos šlovės, Portas, matyt, siekė markizo de Karabaso garso. 

Vėl teko laukti rytojaus; arkliai, tą dieną sukorę dešimt mylių, 
buvo nuilsę. Tiesa, būtų buvę galima paimti kitus arklius, bet reikėjo 
joti per didelį mišką, o Planše, kaip skaitytojas prisimena, nemėgo 
miškų naktį. | 

Buvo dar vienas dalykas, kurio Planše nemėgo, — vykti į kelionę 
tuščiu skrandžiu. Taigi nubudęs d'Artanjanas rado pusryčius jau 
paruoštus. Negalima buvo skųstis tokiu paslaugumu. D' Artanjanas sėdo 
prie stalo; savaime suprantama, Planše, perimdamas ankstesniąsias 
savo pareigas, vėl pasidarė kuklus kaip seniau, ir nesigėdydamas valgė 
d' Artanjano pusryčių likučius, kaip ponia de Motvil ir ponia de Farži 
— likučius nuo Onos Austrijietės stalo. 

Tad iškeliauti tepavyko apie aštuntą valandą. Apsirikti buvo 
nėįmanoma: reikėjo joti keliu, kuris veda iš Viler-Kotre į į Kompjeną, 
ir, išjojus iš miško, pasukti į dešinę. 

Buvo gražus pavasario rytas. Aukštuose medžiuose čiulbėjo 
paukščiai, plačios saulės spindulių juostos miško progumose panėšėjo 
į auksaspalves šilko užuolaidas. Vietomis šviesa vos prasiskverbdavo. 
pro tankų lapijos skliautą, ir senų ąžuolų kamienai skendėjo tamsoje; 
pamačiusios keleivius, į medžius skubiai liuoktelėjo vikrios voveraitės: 
Tą ankstų rytą visa gamta skleidė malonų žolių, gėlių aromatą, kuris 
džiugino širdį. D' Artanjanas, kuriam buvo įgrisęs bjaurus Paryžiaus 
tvaikas, galvojo, kad žmogus, nešiojąs trijų dvarų vardus, sujungtus 
vienas su kitu turbūt laimingas tokiame rojuje. Ir jis palingavo galvą 
sakydamas: “Jei aš būčiau Portas ir atvyktų d'Artanjanas pasiūlyti 

man tai, ką aš ketinu siūlyti Portui, aš gerai žinau, ką atsakyčiau 
d' Artanjanui." 

O Planše nieko negalvojo — jis virškino. 

Miško pakraštyje d' Artanjanas pamatė jam nurodytą kelią, o kelio 
gale — didžiulės feodalinės pilies bokštus. 

—-Oho, — sumurmėjo jis. — Atrodo, kad ši pilis priklausė senai 
Orleano hercogų giminės šakai. Ar tik Portas nebus susitaręs dėl jos su 
hercogu de Longviliu? 

—— „Garbės Žodis „pone, — "prabilo Planše, — - Šiai kur gerai 
pagirti. | 

— Velniai griebtų, — tarė d'Artanjanas, — tik nepavadink jo 
Portu nei diu Valonu, vadink jį de Brasje arba de Pjerfonu. Kitaip per 
tave neatliksių man pavestos užduoties. 

Juo labiau jie artėjo prie pilies, kuri iš pradžių patraukė jo žvilgsnį, 
d' Artanjanas suprato, kad čia negali gyventi jo draugas; nors bokštai 
atrodė tvirti ir lyg vakar pastatyti, jie žiojėjo, tarsi prapjauti. Sakytum 
koks milžinas juos būtų kirviu sukapojęs. 

Kai jie prijojo kelio galą, jiems prieš akis atsivėrė vaizdus slėnis, 
kuriame prie gražaus ežerėlio dunksnojo šen bei ten išmėtyti keli 
namukai; vieni dengti čerpėmis, kiti šiaudais, jie, rodės, pripažino 
aukščiausiu valdovu gražią Henriko IV viešpatavimo pradžioje pastatytą 
pilį, virš kurios buvo iškeltos vėtrungės su senjoro herbu. 

Šįsyk d' Artanjanas neabejojo, kad priešais jį Porto buveinė. 

Kelias vedė tiesiai į gražią pilį, kuri greta savo prosenės — pilies 
ant kalno — buvo lyg šiuolaikinis princo de Konde dvaro dabišius 
šalia geležiniais šarvais aprengto Karolio VII laikų riterio. D' Artanjanas 
paleido arklį risčia ir jojo keliu.  Planše paragino savo bėgūną, 
stengdamasis neatsilikti nuo šeimininko. 

Po dešimties minučių d'Artanjanas jau jojo gražiomis tuopomis 
apsodinta alėja, kuri rėmėsi į geležinių pinučių tvorą paauksuotais 
skersiniais ir išilginiais ardeliais. Alėjos vidury ant stambaus eržilo 
sėdėjo žaliais, taip pat paauksuotais drabužiais apsivilkęs ponas. Po 
kairei ir po dešinei stovėjo du liokajai auksiniais galionais apsiūtomis 
livrėjomis. Didelis vargingų valstiečių būrys labai pagarbiai prieš jį 
lankstėsi. 

“Ar tik čia nebus senjoras diu Valonas de Brasje de Pjerfonas? 
— pagalvojo d'Artanjanas. — Dieve mano, kaip jis susirietęs nuo to 
laiko, kai nebesivadina Portu!“ 

— Tai negali būti jis, — tarė Planše, atsakydamas į d'Artanjano 
mintį. — Ponas Portas buvo bemaž šešių pėdų augumo, o šis nė penkių 
nesiekia. 

— Tačiau, — tarė d'Artanjanas, — šiam ponui labai Žemai 
lankstomasi. | 

Tai pasakęs d' Artanjanas spustelėjo pentinais arklį ir pasileido link 
eržilo, įžymaus pono ir liokajų. Kuo jis artėjo, tuo jam rodėsi, kad to 
įžymaus žmogaus veidas matytas. 

— Vajėzau! — sušuko Planše, kuris irgi tarėsi jį pažinęs. — Pone, 
nejaugi tai jis? 

Išgirdęs šį šauksmą, raitasis vyriškis iš lėto ir oriai atsigręžė, ir abu 
keleiviai išvydo dideles Musketono akis, skaisčiai raudoną terlę ir 
tokią iškalbingą šypseną. 

Iš tikrųjų tai buvo Musketonas, lašinių nepanešąs, trykšte trykštąs 
sveikata, išpurtęs nuo gero gyvenimo. Pažinęs d' Artanjaną priešingai 
tam veidmainiui Bazenui, jis nušliuožė nuo žirgo žemėn ir, nusiėmęs 
skrybėlę, prisiartino prie karininko. Visa pagarbi minia staigiai atsisuko 
į šią naują saulę, kuri užtemdė senąją. 

— Ponas d" Artanjanas! Ponas d' Artanjanas! — putliais skruostais 
džiūgaudamas kartojo Musketonas. net suprakaitavęs. — Ponas 
d'Artanjanas! Ak, koks džiaugsmas mano senjorui ir ponui diu Valonui 
*de Brasje de Pjerfonui! 

— Gerasis Musketonai! Vadinasi, tavo šeimininkas čia? 

— Jūs jo valdose. 

— Bet koks tu gražus, kaip gerai įmitęs, koks žydintis! — kalbėjo 
-d'Artanjanas, smulkiai suminėdamas pokyčius, kuriuos šiam kitados 
alkanam vaikinui atnešė palankus likimas. 

— O taip, ačiū dievui, pone, — atsakė. Musketonas, — jaučiuosi 
gana gerai. 

— Bet kodėl tu nieko nesakai savo bičiuliui Planše? 

— Savo bičiuliui Planše! Planše, nejaugi tai tu? — sušuko 
Musketonas išskėstomis rankomis su ašaromis akyse. 

— Aš pats, — atsakė visad atsargus Planše, — bet norėjau įsitikinti, 
ar tu nepasikėlei į puikybę. 

— Keltis į puikybę prieš seną bičiulį! Niekados, Planše. Tu taip 
nepagalvojai arba nepažįsti Musketono. 

— Puiku! — atsakė Planše, nulipęs nuo arklio ir savo ruožtu 
apkabindamas Musketoną. — Tu ne kaip tas šunsnukis Bazenas, kuris 
paliko mane dvi valandas pašiūrėje, netgi nesidėdamas mane pažinęs. 

Ir Planše su Musketonu apsikabino taip karštai, jog net sugraudino 
susirinkusius kaimiečius, įtikėjusius, kad Planše koks persirengęs didikas 
— taip labai jie vertino Musketono padėtį. 

— O dabar, pone, — tarė Musketonas, išsivadavęs iš Planše glėbio 
(Planše veltui bandė apkabinti rankomis bičiulio nugarą), — o dabar, 
pone, leiskite man jus palikti: noriu, kad mano ponas sužinotų apie 
jūsų atvykimą iš manęs, o ne iš ko kito. Jis man nedovanotų, jei kas 
mane aplenktų. 

— Vadinasi, mielas bičiulis, — tarė d' Artanjanas, vengdamas vadinti 
Portą tiek senuoju, tiek ir naujuoju vardu, — manęs nepamiršo? 

— Pamiršo! Jis! — sušuko Musketonas. — Teisybę sakant, nėra 
tos dienos, kad mes nelauktume žinių apie tai, kad jūs paskirtas 
maršalu vietoj pono de Kasiono arba pono de Basompjero. 

D' Artanjano lūpomis šmėkštelėjo toji reta liūdna šypsena, likusi 
širdies gelmėse iš jaunystės laikų nusivylimo. 

— O jūs, prasčiokėliai, — pridūrė Musketonas, — pabūkite prie 
pono grafo d' Artanjano ir kiek galėdami geriau jį pagerbkite, kol aš 
nujosiu įspėti monsinjorą apie svečio atvykimą. | 

Ir, dviejų gailestingų būtybių padedamas, Musketonas vėl užlipo 
ant stambaus žirgo (kur kas mitresnis Planše be niekieno pagalbos 
užsėdo ant savojo) ir nušuoliavo alėjos veja — tai rodė, kokios stiprios 
ne tiek arklio kojos, kiek jo strėnos. 

— Na čia pradžia, atrodo, žada sėkmę! — tarė d' Artanjanas. 

— Jokių paslapčių, jokio apsimetinėjimo, jokios politikos. Čia 
juokiamasi visa gerkle, verkiama iš džiaugsmo, visur matau plačiai 
besišypsančius veidus. Man rodos, kad pati gamta švenčia, kad medžiai 
vietoj lapų ir gėlių apsidengę žaliais ir rausvais kaspinėliais. 

— O aš, — tarė Planše, — aš, rodos, net iš čia užuodžiu labai 
malonų kepsnio kvapą ir matau virėjukus, besirikiuojančius į gretą 
mūsų sutikti. Ak pone, koks turi būti pono de Pjerfono virėjas! Juk jis 
mėgo daug ir gerai valgyti jau tada, kai dar vadinosi tik ponu Portu. 

— Liaukis! — pasakė d'Artanjanas. — Tu mane baugini. Jeigu 
tikrovė atitinka išorinį įspūdį, aš žuvęs. Toks laimingas žmogus niekad 
neišsižadės savo laimės, ir man nepavyks, kaip nepavyko pas Aramį. 

XIII 
KAIP D'ARTANJANAS, PAMATĘS PORTĄ, ĮSITIKINO, KAD 
NE PINIGUOSE LAIMĖ 


Įjojęs pro geležinius vartus, d' Artanjanas atsidūrė priešais pilį. 
Vos tik jis nusėdo nuo arklio, prieangyje pasirodė milžinas. Įvertinkime 
d' Artanjaną deramai, nors jis turėjo egoistinių ketinimų, širdis jam 
suplakė džiaugsmu, kai pamatė tą aukštą stuomenį ir karingą išvaizdą, 
kurie jam priminė narsų ir gerą žmogų. 

Jis pribėgo prie Porto ir puolė jam į glėbį. Visi šeimynykščiai, 
sustoję ratu per pagarbų atstumą, smalsiai žiūrėjo į juodu. Pirmoje 
eilėje stovintis Musketonas nusišluostė akis. Vargšelis nesiliovė verkęs 
iš džiaugsmo nuo tos akimirkos, kai pažino d' Artanjaną ir Planše. 

Portas paėmė draugą už parankės. 

— Ak, kaip aš džiaugiuosi vėl jus matydamas, mielas d' Artanjanai! 
— sušuko jis (dabar jis kalbėjo ne baritonu, o bosu). — Vadinasi, jūs 
manęs nepamiršote? 

— Jus pamiršti! Ak mielas diu Valonai, argi galima pamiršti 
gražiausias dienas ir ištikimus draugus, su kuriais drąsiai pasitikdavai 
pavojus? Vos tik jus pamačiau, mano atmintyje atgijo kiekviena mūsų 
senos draugystės akimirka. 

— Taip, taip, — patvirtino Portas, stengdamasis vėl, kaip kitados, 
dabitiškai užraityti ūsus. — Taip, savo laiku mes prikrėtėm pokštų ir 
pridarėm nemaža rūpesčių vargšui kardinolui. 

Ir jis atsiduso. D' Artanjanas pažvelgė į jį. 

— Šiaip ar taip, — pasakė Portas nuilsusiu balsu, — sveikas atvykęs, 
mielas bičiuli. Jūs padėsite man susigrąžinti džiaugsmą. Rytoj mano 
puikiame klonyje medžiosime kiškius arba mano gražiuose miškuose 
— stirnas. Turiu keturis skalikus, kurie laikomi greičiausiais visoje 
provincijoje, ir vižlų, kokių nerasi per dvidešimt mylių aplinkui. 

Ir Portas antrąkart atsiduso. 

“Oho! — pagalvojo d'Artanjanas. — Nejaugi mano bičiulis nėra 
toks laimingas, kaip atrodo?" 

Paskui garsiai pasakė: 

— Bet pirmiausia pristatykite mane poniai diu Valon, nes prisimenu 
malonų laišką, kurį man parašėte ir kurio apačioje ji teikėsi pridurti 
keletą eilučių. 

Portas trečiąkart atsiduso. 

— Ponios diu Valon netekau prieš dvejus metus, — tarė jis, — Ir, 
kaip matote, ligi šiol jos gedžiu. Dėl to aš ir išvykau iš savosios diu 
Valono pilies netoli Korbejo ir apsigyvenau Brasje dvare, kurį nusipirkau 
mano gyvenimui pasikeitus. Vargšė ponia diu Valon, — kalbėjo Portas 
sielvarto iškreiptu veidu, — nebuvo labai nuolankaus charakterio 
moteris, bet pagaliau priprato prie mano būdo ir susitaikė su mano 
įnoriais. 

— Vadinasi, esate turtingas ir laisvas? — paklausė d' Artanjanas. 

— Deja! — atsakė Portas, — esu našlys ir turiu keturiasdešimt 
tūkstančių livrų rentos. Eikime pusryčiauti, gerai? 

— Mielai, — atsakė d'Artanjanas. — Rytmečio oras sužadino 
apetitą. 

— Taip, — pareiškė Portas, — čia puikus oras. 

Jiedu įėjo į pilį. Viduj viskas nuo viršaus iki apačios buvo 
paauksuota: paauksuoti karnizai, paauksuoti iškilieji ornamentai, 
paauksuotos krėslų atkaltės ir kojos. 

— Matote, — tarė Portas, — tai mano kasdieninis stalas. 

— Velniai rautų! — nustebo d' Artanjanas. — Turiu jus pagirti: 
tokio nė karalius neturi. 

— Taip, — atsakė Portas. — Girdėjau, kad Mazarinis jį labai 
blogai maitina. Paragaukite pjausnio, mielas d' Artanjanai. Iš nuosavos 
avienos. 


— Jūsų aviena labai švelnaus skonio, — tarė d'AArtanjanas, 
— sveikinu. 

— Taip, avys ganosi mano pievose, O jos labai geros. 

— Duokite man dar truputį. 


— Ne, verčiau ragaukite zuikio, kurį sakai nušoviau viename savo 
draustinių. 

— Velniai griebtų, koks skonis! — sušuko d' Artanjanas. — Turbūt 
savo zuikius šeriate tik čiobreliais? 

— (O kaip jums patinka mano vynas? — paklausė Portas. 
— Malonus, tiesa? 

— Puikus. 

— O juk jis vietinis. 

— Tikrai? | 

— Taip, nedidelis vynuogynas ten, pietiniame kalno šlaite, duoda 
dvidešimt miuidų:. 

— Bet juk tai gausus derlius! 


! Miuidas — senovinis skysčių ir biralų saikas Prancūzijoje. 

Portas penktą kartą atsiduso. D'Artanjanas suskaičiavo Porto 
atodūsius. | 

— Klausykit, mielas bičiuli, — tarė jis, norėdamas sužinoti sunkiai 
paaiškinamą dalyką, — galima pamanyti, kad jus slegia kažkoks 
sielvartas. Ar kartais nesergate?.. Nejau jūsų sveikata... 

— Puikiausia, mano bičiuli, geresnė negu bet kada. Vienu kumščiu 
jautį nudobčiau. 

— Vadinasi, šeimyniniai rūpesčiai?.. 

— Šeimyniniai? Laimė, esu vienas pasaulyje. 

— Tai ko dūsaujate? 

— Mano mielas, — tarė Portas, — būsiu jums atviras: aš nesu 
laimingas. | 

— Jūs nesate laimingas, Portai? Jūs, kuris turite pilį, didžiules 
pievas, kalnus, miškus, jūs, kuris turite keturiasdešimt tūkstančių livrų 
rentos, nesate laimingas! 

— Mano mielasis, visa tai aš, tiesa, turiu, bet visko turėdamas esu 
vienišas. 

— A, suprantu: aplinkui — skurdžiai, su kuriais bendraudamas 
žeminate savo orumą. 

Portas kiek pablyško ir ištuštino didžiulį stiklą savo vynuogyno 
vyno. 

— Ne, — atsakė jis, — priešingai. Įsivaizduokite, jie smulkūs 
bajorėliai, bet visi turi nors titulą ir kildina save iš Faramono, Karolio 
Didžiojo ar bent iš Hugo Kapeto. Iš pradžių, kadangi buvau naujai 
atvykęs, turėjau pirmas jiems prisistatyti; aš taip ir padariau, bet juk 
jūs žinote, mano mielasis, ponia diu Valon... — Tardamas šiuos žodžius, 
Portas sunkiai rijo seiles. — Ponios diu Valon kilmingumas, — kalbėjo 
jis toliau, — buvo abejotinas. Pirmą kartą (manau, d'AArtanjanai, 
nepasakysiu jums nieko nauja) ji buvo ištekėjusi už prokuroro. Jų 
nuomone, tai šleikštu. Jie ir pasakė “Šleikštu"! Suprantate, už tokį 
žodį galima nužudyti trisdešimt tūkstančių žmonių. Aš nudėjau du, 
šitaip užčiaupdamas burnas kitiems, bet netapau jų draugu. Taigi 
dabar nebeturiu. jokios draugijos, gyvenu vienišas, nuobodžiauju, 
kremtuosi. | 

D'Artanjanas šyptelėjo; jis matė silpnąją vietą ir ruošėsi kirsti smūgį. 

— Bet pagaliau, — pasakė jis, — jūs esate pats sau ponas ir jūsų 
žmoną nebegali jums pakenkti. 

— Taip, bet, suprantate, nepriklausydamas istorinei diduomenei, 
kaip. pavyzdžiui, Kusi, kurie pasitenkino tituluojami jų kilnybėmis, 
arba Roanai, kurie nenorėjo būti hercogais, aš turiu nusileisti visiems 

tiems Žmonėms, nes visi vikontai arba grafai. Jie turi pirmenybę 
bažnyčioje, per įvairias ceremonijas, visur, ir aš nieko negaliu sakyti. 
Ak, jei būčiau bent... 

— Baronas, ar ne tiesa? — užbaigė d' Artanjanas bičiulio frazę. 

— Ak! — sušuko Portas, ir jo veidas nušvito. — Ak, jei būčiau 
baronas! 

“Puiku! — pagalvojo d' Artanjanas. — Čia man pavyks." 

Paskui garsiai tarė: | 

— Na ką gi, mielas bičiuli! Šį titulą, kurio taip trokštate, aš ir 
atvežiau jums šiandien. 

Portas taip pašoko, kad net visa salė sudrebėjo; keli buteliai, netekę 
pusiausvyros, nuriedėjo žemėn ir sudužo. Išgirdęs bildesį, atbėgo 
Musketonas, o tolėliau pasirodė Planše pilna burna, su servetėle rankoje. 

— Monsinjoras mane šaukėte? — paklausė Musketonas. 

Portas ranka davė ženklą Musketonui surinkti butelių šukes. 

— Man malonu matyti, — tarė d' Artanjanas, — kad jūs tebeturite 
Šį šaunų vyruką. 

— Jis mano ūkvaizdis, — atsakė Portas. Paskui pakeldamas balsą 
tarė: — Moka tvarkyti savo reikaliukus, sukčius, išsyk matyti, bet, 
— pridūrė tyliau, — prie manęs prisirišęs ir nieku gyvu manęs nepaliks! 

“Ir jis vadina tave monsinjoru", — pagalvojo d' Artanjanas. 

— Eikite, Mustonai, — tarė Portas. 

— Jūs pasakėte “Mustonai"? Ak, suprantama, taip trumpiau: 
“Musketonas" per ilga tarti. 

— Taip, — atsakė Portas, — be to, šis vardas per mylią trenkia 
kareivinėmis. Beje šiam sukčiui įėjus, mudu, berods, šnekėjomės apie 
reikalus. 

— Taip, — atsakė d'Artanjanas, — tačiau atidėkime pokalbį 
vėlesniam laikui, kad jūsų šeimynykščiai ko nors nesuuostų; gal čia 
esama vietinių šnipų. Jūs suprantate, Portai, kad mudu turime aptarti 
rimtus reikalus. | 

— Po velnių! — tarė Portas. — Eikime į parką pasivaikščioti, kad 
geriau virškintų. 

— Mielai. | 

Kadangi abu buvo sočiai papusryčiavę, jiedu ėmė vaikščioti po 
puikųjį sodą. Kaštonų ir liepų alėjos juosė ne mažiau kaip trisdešimties 
arpanų! plotą. Garduose, tankiai apsodintuose jaunais medeliais ir 
krūmeliais, laigė triušiai, čia dingdami supiltų gilių krūvose, čia žaisdami 


'Arpanas — senovinis žemės matas Prancūzijoje. 

aukštoje žolėje. 

— Garbės žodis, — tarė d'Artanjanas, — parkas toks pat puikus, 

kaip ir visa kita; jeigu jūsų tvenkinyje tiek pat žuvų, kiek garduose 
triušių, ir jeigu po senovei tebemėgstate medžioti ir įjunkote žvejoti, 
jūs turėtumėt būti laimingas žmogus, mielas Portai. 

— Mano bičiuli, — atsakė Portas, — žūklę palieku Musketonui 
— tai prasčiokų pramoga, bet medžioti kartais medžioju, kitaip sakant, 
kai pasidaro nuobodu, atsisėdu čia ant marmurinio suolo, liepiu atnešti 
šautuvą, atvesti Gredine, mano mėgstamą šunį, ir šaudau triušius. 

— Bet juk tai labai linksma! — pasakė d' Artanjanas. 

— Taip, — atsakė Portas atsidusdamas, — labai linksma! 

D' Artanjanas jau nebeskaičiavo Porto atodūsių. 

— Puiku, — pridūrė Portas, — Gredine bėga jų ieškoti ir pats 
nuneša juos virėjui: jis gerai išmokytas. 

— Ak, žavus šunelis! — pasakė d' Artanjanas. 

— Bet palikime Gredine. Jei norite, aš jums jį padovanosiu , nes 
jis man jau įgriso, ir grįžkime prie mūsų reikalo. 

— Mielai, — atsakė d'Artanjanas. — Tik jus įspėju, mielas bičiuli, 
kad vėliau nesakytumėte, jog .jus klastingai apgavau: teks visiškai 
pakeisti gyvenimo būdą. 

— Kaip? 

— Vėl apsitaisyti kovos apranga, prisisegti špagą, dalyvauti 
pavojinguose žygiuose, paliekant, kaip anksčiau, savo kraujo pėdsakus 
keliuose, žodžiu, gyventi taip, kaip kitados gyvenome. 

— Ak, velniai griebtų! — sumurmėjo Portas. 

— Taip, aš suprantu , jūs išlepote, mielas bičiuli, išėjote į pilvą, o 
ranka nebeturi to lankstumo, kurį ne kartą įrodėte kardinolo 
gvardiečiams. 

— O, ranka dar tvirta, patikėkit, — tarė Portas, tiesdamas ranką, 
„panašią į avino mentę. 

— Juo geriau. 

— Vadinasi, mums teks kariauti? 

— Na, žinoma. 

— O prieš ką? 

— Jūs domėjotės politika, mielas bičiuli? 

— Aš? Nė kiek. 

— Na trumpai tariant: jūs už Mazarinį ar už princus? 

— Aš? Aš —užnieką. 

— Vadinasi, jūs už mus. Juo geriau, Portai. Tai patogiausia savo 

reikalus sėkmingai tvarkyti. Na ką gi mano mielasis, aš jums pasakysiu: 
mane atsiuntė kardinolas. 

Sis žodis Portui padarė tokį įspūdį, tarsi vis dar būtų buvę 1640 
metai ir būtų kalbama apie tikrąjį kardinolą. 

— Oho! Ko gi nori iš manęs jo eminencija? 

— Jo eminencija nori, kad jūs jam tamautumėte. 

— O kas jam kalbėjo apie mane? 

— Rošforas. Prisimenate? , 

— Taip, po velnių! Tai tas, kuris mums kitados yra pridaręs tiek 
nemalonumų ir tiek privaikęs įvairiais keliais, tas, kurį jūs triskart iš 
eilės pavaišinote špaga, kurios, beje, jis buvo nusipelnęs. 

— Bet ar žinote, kad jis tapo mūsų draugų? — paklausė 
d' Artanjanas. 

— Ne, to aš nežinojau. Vadinasi, jis nėra pagiežingas? 

— Klystate, Portai, — atšovė d'Artanjanas, — tai aš nesu 
pagiežingas. | 

Portas ne visai suprato tuos žodžius, nes, kaip prisimename, jis 
nepasižymėjo nuovokumu. 

— Vadinasi, jūs sakote, — tarė jis, — kad grafas de Rošforas 
kalbėjo apie mane kardinolui? 

— Taip, o paskui karalienė. 

— Kaip, karalienė? 

— Norėdama įkvėpti mums pasitikėjimą, ji netgi perdavė jam garsųjį 
deimantą, žinote, tą, kurį aš pardaviau ponui Dezesarui ir kuris nežinia 
kaip vėl atsidūrė jos rankose. 

— Bet man atrodo, — pareiškė blaiviai galvojantis Portas, — ji 
būtų geriau padariusi, jei būtų grąžinusi jį jums. 

— Ir aš taip manau, — atsakė d' Artanjanas, — bet ką padarysi! 
Karaliams ir karalienėms kartais užeina keistos užgaidos. Bet kadangi 
jų rankose turtai ir garbės žymenys, kadangi jie skirsto pinigus ir 
teikia titulus, esi jiems atsidavęs. 

-— Taip, esi jiems atsidavęs... — pakartojo Portas. — Vadinasi, 
šiuo metu jūs esate atsidavęs..? 

— Karaliui, karalienei ir kardinolui. Be to, aš laidavau ir už jus. 

— Ir sakotės iškėlęs tam tikras sąlygas dėl manęs? | | 

— Puikias, mano mielas, puikias! Pirmiausia, jūs turite pinigų, 
tiesa? Sakėte, keturiasdešimt tūkstančių livrų rentos. 

Portas staiga sunerimo. 

— Ak mielas bičiuli, — pasakė jis, — pinigo niekad nebūna per 

daug. Ponios diu Valon palikimas supainiotas, aš menkai teišmanau 
teisines suktybes, tad ir pats vos suduriu galą su galu. 

“Jis bijo, kad aš atvykau iš jo pinigų skolintis“, — pagalvojo 
d' Artanjanas. | 

— Ak mielas bičiuli, — pasakė jis garsiai, — juo geriau, jei turite 
finansinių sunkumų. | 

— Kodėl — juo geriau? — paklausė Portas. 

— Todėl, kad jo eminencija duos jums viską: žemės, pinigų ir 
titulų. 

— Ak, ak! — sušuko Portas ir išplėtė akis, išgirdęs paskutinį žodį. 

— Ano kardinolo laikais, — kalbėjo toliau d'Artanjanas, — mes 
nemokėjome pasinaudoti turtais, nors buvo proga. Aš tai sakau ne 
jums: jūs tunte keturiasdešimt tūkstančių livrų rentos ir, mano nuomone, 
esate laimingiausias žmogus šioje Žemėje... 

Portas atsiduso. | 

— Tačiau, — varė toliau d'Artanjanas, — nors jūs turite 
keturiasdešimt tūkstančių livrų rentos, o gal kaip tik dėl to, kad turite 
keturiasdešimt tūkstančių livrų rentos, man atrodo, nedidelė karūnėlė 
ant jūsų karietos durelių labai tiktų, a? 

— Na, žinoma, — pasakė Portas. 

— Tai va, mano mielasis, laimėkite ją: ji jūsų špagos gale. Mudu 
vienas kitam nekenksime. Jūsų tikslas — titulas, mano tikslas 
— pinigai. Kad tik jų pakankamai užsidirbčiau ir galėčiau atstatyti 
Artanjano pilį, kuriai per kryžiaus karus nuskurdę mano senoliai leido 
sugriūti, ir kad dar galėčiau nusipirkti kokia trisdešimt arpanų aplinkinės 
žemės — daugiau man nieko nereikia. Aš pasitrauksiu ten ir ramiai 
numirsiu. 

— O aš, — pasakė Portas, -— noriu būti baronu. 

— Jūs juo būsite. 

— O apie kitus mūsų bičiulius ar galvojate? — paklausė Portas. 

— Taip. Aš aplankiau Aramį. 

— Na, o jis ko pageidauja? Būti vyskupu? 

— Aramis, — atsakė d'Artanjanas, nenorėdamas Porto nuvilti, 
— Aramis, įsivaizduokite, mano mielasis, pasidarė vienuoliu ir jėzuitų 
ir gyvena kaip lokys savo irštvoj; visko išsižadėjo ir tegalvoja apie 
sielos išganymą. Mano pasiūlymai jo nepalenkė. 

— Juo blogiau! — pasakė Portas. — Jis buvo sąmojingas vyras! O 
Atas? 

— Jo aš dar nemačiau, bet vyksiu pas jį tiesiai iš jūsų. Ar žinote, 

kur galėčiau jį rasti? 

— Netoli Blua, mažame dvarelyje, kurį jis paveldėjo iš kažkokio 
„giminaičio. 

-— O kaip tas dvarelis vadinasi? 

— Braželonas. Suprantate, mano bičiuli? Atas, kuris buvo kilmingas 
kaip imperatorius, dar paveldėjo dvarą, teikiantį grafo titulą! Ką jis 
veiks su visomis tomis grafyštėmis? Grafas de La Feras, grafas de 
Braželonas... | 

— Juoba kad jis neturi vaikų, — tarė d' Artanjanas. 

— Hm, — atsakė Portas, — aš girdėjau, kad jis įsūnijęs vieną 
jaunuolį, iš veido labai panašų į save. 

— Atas, mūsų Atas, kuris buvo doras kaip Scipionas!? Ar judu 
matėtės? 


— Na,rytoj aš vyksiu pas jį ir papasakosiu apie jus. 

Tik, tarp mūsų kalbant, bijau, kad mėgdamas išgerti,jis nebūtų per 
daug susenęs ir nusmukąęs. 

— Taip, — atsakė Portas, — tiesa, jis daug gerdavo. 

— Be to, jis vyriausias iš mūsų, — pasakė d' Artanjanas. 

— Tik keleriais metais, — atsakė Portas. — Jį labai sendino 
pernelyg rimta jo išvaizda. 

— Taip, tiesa. Jei Atas eis su mumis, bus puiku, o jei neis, ką gi, 
apsieisim be jo. Mudu dviese atstojame dvyliką. 

— Taip, — pritarė Portas ir nusišypsojo, prisiminęs senuosius 
žygius, — o keturiese atstotume dvidešimt keturis, juoba kad, 
sprendžiant iš jūsų žodžių, darbas bus sunkus. 

— Sunkus naujokams, bet ne mums. 

— O ar ilgai jis truks? 

„— Velniai griebtų! Gal trejus ar ketverius metus. 

— Ar daug teks kautis? 

— Tikiuos!, taip. 

— Juo geriau! Galų gale juo geriau! — sušuko Portas. — Jūs 
negalite įsivaizduoti, mano mielasis, kaip man norisi pamankštinti 
kaulus nuo to laiko, kai esu čia! Kartais sekmadienį, išėjęs 1š bažnyčios, 
šuoliuoju per kaimynų laukus ir pievas, ieškodamas kliaučių, nes 
jaučiu, kad man to būtinai reikia; bet nieko neatsitinka, mano mielasis! 


"Scipionas Nazika — senovės romėnų valstybės veikėjas, pagarsėjęs savo dorybėmis. 

Ar jie mane gerbia, ar jie manęs bijo, o tai labiau įtikima, tačiau jie 
leidžia man su šunimis trempti pasėlius, tyčiotis iš visų, ir aš grįžtu 
namo dar labiau nuobodžiaudamas, štai ir viskas. Sakykite, ar Paryžiuje 
bent jau dabar galima kautis. 

— Šiuo atžvilgiu, mano mielasis, viskas puiku: nebėra jokių ediktų 
nei kardinolo gvardiečių, nei Žiusako, nei kitų seklių. Dievaži! Po bet 
kuriuo žibintu, smuklėje, visur: “Jūs Mazarinio šalininkas, jūs 
frondininkas?" — išsitrauki špagą, ir viskas. Ponas de Gizas nukovė 
poną de Kolinji Karališkosios aikštės viduryje, ir nieko. 

— Ak, tai puiku! — sušuko Portas. 

— Be to, — pridūrė d'Artanjanas, — netrukus turėsime kovas 
pagal visas taisykles: su patrankomis, gaisrais, — bus labai įvairu. 

— Na, aš apsisprendžiau. 

— Vadinasi, duodate žodį? 

— Taip, duodu. Kausiuos už Mazarinį iš peties! Bet... 

—- Kas "bet"? 

— Jis padarys mane baronu? 

— Ė, po velnių! — pasakė d' Artanjanas. — Tai iš anksto nuspręsta. 
Aš jums jau minėjau ir dar sykį kartoju, kad už jūsų baronystę aš 
atsakau. 

Gavęs šį pažadą, Portas, kuris niekados neabejojo savo draugo 
žodžiu, pasuko su juo atgal į pilį. 


XIV 

IŠ KO MATYTI, KAD PORTAS BUVO NEPATENKINTAS 
SAVO PADETIMI, O MUSKETONAS SAVAJA LABAI 
PATENKINTAS 


Grįždamas į pilį, Portas skendėjo savo svajonėse apie baronystę, o 
d' Artanjanas galvojo apie tai, kokia menka, niekinga žmogaus prigimtis: 
visad nepatenkinta tuo, ką turi, visad trokšta to, ko nori. Portu dėtas, 
d' Artanjanas jaustųsi laimingiausias žmogus pasaulyje, o Porto laimei 
trūko... ko? Septynių raidžių, kurias jis turėtų teisę rašyti prieš visus 
savo vardus bei pavardes, ir karūnėlės, nupieštos ant jo karietos durelių. 

“Nejaugi aš visą gyvenimą žvalgysiuos į dešinę ir į kairę, 
— pagalvojo d' Artanjanas, — ir niekad nepamatysiu visiškai laimingo 
žmogaus veido? 

Vos tik jis šitaip filosofiškai pagalvojo, likimas tarsi panūdo įrodyti, 

jog jis klysta. Kai Portas, jį palikęs, nuėjo duoti keletą nurodymų 
virėjui, d' Artanjanas pamatė prie jo artėjant Musketoną. Musketono 
veidas, nors jį lyg vasaros debesėlis gaubė švelnus susijaudinimas, 
nebuvo apniukęs ir atrodė visiškai laimingo žmogaus veidas. 

— Štai ko aš ieškojau, — pagalvojo d'Artanjanas. — Bet, deja, 
vargšas vyrukas nežino, ko aš čia atvykau. 

Musketonas sustojo atokiau. D' Artanjanas atsisėdo ant suolo ir 
ženklu pakvietė jį prieiti. 

— Pone, — tarė Musketonas, pasinaudodamas leidimu, — norėčiau 
prašyti jus vienos malonės. | 

— Sakyk, mano bičiuli, — atsakė d' Artanjanas. 

— Nedrįstu, bijau, kad nepagalvotumėt, jog turtas mane sugadino. 

— Vadinasi, esi laimingas, mano bičiuli?7 — paklausė d' Artanjanas. 

— Toks laimingas, koks gali būti laimingas žmogus, bet jūs 
galėtumėt padaryti mane dar laimingesnį. 

— Na, sakyk. Jei priklauso nuo manęs, tai bus padaryta. 

— O, pone, tik nuo jūsų. į 

— Aš laukiu. 

— Pone, aš noriu prašyti štai kokios malonės: nebevadinkite manęs 
Musketonu, o Mustonu. Nuo to laiko, kai turiu garbę būti monsinjoro 
ūkvaizdžiu, pasirinkau šį vardą, kuris daug kilnesnis ir įkvepia mano 
pavaldiniams pagarbą. Jūs žinote, pone, kad tarnams būtina 
subordinacija. 

D' Artanjanas šyptelėjo. Portas ilgino savo vardus, o Musketonas 
savąjį trumpino. 

— Na kaip, pone? — paklausė virpėdamas Musketonas. 

— Ką gi, gerai, mielas Mustonai, — atsakė d'Artanjanas. — Būk 
ramus, aš neužmiršių tavo prašymo ir, jei tau malonu, netgi tavęs 
nebetujinsiu. 

— O! — iš džiaugsmo paraudęs, sušuko Musketonas. — Jei 
padarytumėt man tokią garbę, pone, būčiau jums dėkingas visą 
gyvenimą. Bet gal to jau būtų per daug prašyti? 

“Deja, — pagalvojo d' Artanjanas, — to labai maža už tuos nelauktas 
negandas, kurias atnešu šiam vargšeliui, 0 jis taip maloniai mane 
priėmė!" 

— Ar ilgai pas mus būsite, pone? — paklausė Musketonas, kurio 
veidas, vėl visiškai pragiedrėjęs, pražydo kaip bijūnas. 

— Rytoj išvykstu, mano bičiuli, — atsakė d' Artanjanas. 

— Ak pone! — sušuko Musketonas. — Nejaugi atvykote tik užduoti 
mums širdies? 

— Bijau, kad taip, — atsakė d'Artanjanas labai tyliai, bet 
Musketonas, kuris žemai nusilenkęs jau ėjo šalin, neišgirdo. 

Sąžinė graužė d' Artanjaną, nors jo širdis buvo gerokai surambėjusi. 

Jis nesigailėjo įviliojęs Portą į kelią, kuriame jo gyvenimui ir turtui 
grėsė pavojus; nes Portas mielai viskuo rizikavo dėl barono turto, kurį 
troško gauti jau penkiolika metų. Bet Musketonas, kuris tetroško būti 
vadinamas Mustonu, — argi ne žiauru išplėšti jį iš palaimingo gyvenimo 
prie pilno aruodo? D' Artanjanas šitaip galvojo, kai sugrįžo Portas. 

— Prie stalo! — tarė Portas. 

— Kaip, prie stalo? — paklausė d' Artanjanas. — O kelinta dabar 
valanda? 

— Ė, mano mielas, jau po pirmos. 

— Jūsų buveinė — Tikras rojus, Portai: čia užmiršti laiką. Aš einu 
su jumis, nors dar nesu išalkęs. 

— Eime. Jei negalima bet kuriuo metu valgyti, tai gerti galima bet 
kada — tokia yra viena iš vargšo Ato gyvenimo taisyklių; kad ji 
teisinga, įsitikinau, kai pradėjau nuobodžiauti. 

D' Artanjanas, kaip tikras gaskonas, visada blaivus, atrodo, nebuvo 
taip tvirtai, kaip jo bičiulis, įsitikinęs šios Ato aksiomos teisingumu, 
bet kiek galėdamas stengėsi neatsilikti nuo šeimininko. 

Tačiau žiūrėdamas, kaip Portas valgo, ir gerdamas vyną d' Artanjanas 
galvojo apie Musketoną, juoba kad Musketonas, pats nepatarmaudamas 
prie stalo, nes tai nederėjo naujajai jo padėčiai, retkarčiais vis 
pasirodydavo prie durų ir reiškė d'Artanjanui savo dėkingumą, 
paduodamas seno geros rūšies vyno. 

Kai juodu valgė desertą, d' Artanjanui davus ženklą, Portas atleido 
tarnus, ir bičiuliai pasiliko du. D' Artanjanas tarė: 

— Portai, kas jus lydės į naujus žygius? 

— Manau, kad Mustonas, — paprastai atsakė Portas. 

Tai buvo smūgis d' Artanjanui. Jis jau matė, kaip geraširdiško 
ūkvaizdžio šypsena virsta skausmo grimasa. 

— Mustonas jau nebe pirmos jaunystės, mano mielasis, 
— paprieštaravo d' Artanjanas. — Be to, jis pastorėjo ir galbūt atgudo 
nuo karo tarnybos. 

— Žinau, — atsakė Portas, — bet aš prie jo pripratęs. Be to, jis 
nenorės manęs palikti, jis per daug mane myli. 

“O, akloji savimeilė?"" — pagalvojo d' Artanjanas. 

— Beje, o jūsų tarnas, — paklausė Portas, — argi ne tas pats? Tas 
gerasis, šaunusis, sumanusis... Kaip jūs ji vadinote? 

— Planše. Taip, aš vėl jį suradau, bet jis jau nebe tarnas. 

— O kas? 

— Už tūkstantį šešis šimtus livrų, — prisimenate, tuos pinigus jis 
laimėjo per Larošelės apsiaustį, nugabenęs laišką lordui Vinteriui, 
— jis atidarė krautuvėlę Lombardų gatvėje ir dabar yra cukrainės 
savininkas... 

— Jis — Lombardų gatvės cukrainininkas! Kaipgi jis jums tarnauja? 

— Jis iškrėtė keletą išdaigų, — pasakė d' Artanjanas, — ir bijo 
susilaukti nemalonumų. 

Ir muškietininkas papasakojo bičiuliui, kaip jis susirado Planše. 

Ak, šit kaip! — tarė Portas. — Jeigu jums, mano mielasis, kas būtų 
pasakęs, kad vieną gražią dieną Planše padės Rošforui išsigelbėti, o 
jūs jį paslėpsite?.. 

— Būčiau nepatikėjęs. Bet ką padarysi! Įvykiai keičia žmones. 

— Gryna teisybė, — atsakė Portas. — Bet yra kas nesikeičia arba 
keičiasi į gerą pusę: tai vynas. Paragaukite va šito, ispaniško vyno, kurį 
labai vertino mūsų bičiulis Atas. Tai cheresas. 

Tuo metu įėjo ūkvaizdis pasitarti su šeimininku dėl rytdienos valgių, 
taip pat dėl sumanytosios medžioklės. 

— Sakyk, Mustonai, — paklausė Portas, — ar mano ginklai gerai 
prižiūrimi? 

D' Artanjanas ėmė belsti pirštais taktą į stalą, norėdamas paslėpti 
sumišimą. , 

— Jūsų ginklai, monsinjore? — paklausė Musketonas. — Kokie 
ginklai? 

— Na, velniai griebtų, visa mano apranga. 

— Kokia apranga? 

— Kovos apranga. 

— Na, žinoma, monsinjore. Bent aš taip manau. 

— Rytoj apžiūrėk ją ir, jeigu reikia, liepk išvalyti. Kuris eikliausias 
žirgas? 

— Vulkanas. 

— O ištvermingiausias? 

— Bajaras. 

— O kokį arklį tu labiausiai mėgsti? 

— Aš mėgstu Riusto, monsinjorė. Jis geras arklys, mudu puikiai 
sutariame. 

— Ar jis tvirtas? 

— Normandiečių ir meklenburgo veislės mišrūnas, gali bėgti dieną 
naktį. 

— Štai kuo reikia pasirūpinti. Liepk paruošti šiuos tris arklius 
žygiui, išvalyk arba liepk išvalyti mano ginklus. Be to, pasiimk pistoletų 
ir medžioklinį peilį. 

— Vadinasi, mes keliausime, monsinjore? — paklausė Musketonas 
jau sunerimęs. 

D' Artanjanas, ligi šiol barškinęs kažkokius akordus, pradėjo barbenti 
maršą. 

— Geriau, Mustonai, — atsakė Portas. 

— Vykstame į žygį, pone? — paklausė ūkvaizdis, ir kaip rožė 
žydintis jo veidas ėmė balti. 

— Grįžtame į karo tamybą, Mustonai, — atsakė Portas, vis dar 
stengdamasis karingai užraityti ūsus, kaip anksčiau. 

Vos tik jis ištarė šiuos žodžius, Mustoną ėmė krėsti drebulys, 
suvirpėjo putlūs, gyslelėmis išmarginti jo. skruostai. Jis pažvelgė į 
d' Artanjaną taip neapsakomai švelniai ir priekaištingai, jog karininkas 
susigraudino. Paskui Musketonas susvyravo ir slopiu balsu paklausė: 

— Į karo tamybą? Tarnauti karaliaus kariuomenėje? 

— Ir taip, ir ne. Mes vėl kariausime, ieškosime įvairių nuotykių, 
gyvensime kaip kitados. 

Šis paskutinis žodis trenkė Musketoną lyg perkūnas. Kaip tik tas 
siaubingas “kitados" padarė “dabar" tokį malonų. 

— O viešpatie! Ką aš girdžiu? — sušuko Musketonas ir pažvelgė į 
d' Artanjaną dar labiau maldaujamai, negu pirmąsyk. 

— Ką padarysi, mielas Mustonai! — tarė d'Artanjanas. — Toks 
jau likimas... 

Nors d' Artanjanas pasistengė jo netujinti ir pavadinti jį tokio ilgio 
vardu, kokio jis troško, vis dėlto Musketonui tai buvo smūgis, ir 
baisus smūgis: jis išėjo smarkiai sukrėstas ir net pamiršo uždaryti 
duris. | 

— Gerasis Musketonas! Jis stačiai nesitveria džiaugsmu! — tarė 
Portas tokiu tonu, kokiu Don Kichotas turbūt ragino Sančą balnoti 
savo asilą paskutiniam žygiui. | 

Likę vienu du, bičiuliai ėmė kalbėtis apie ateitį ir kurti fantastinius 

„planus. Nuo Musketono puikaus vyno d'Artanjanui vaidenosi krūvos 
žėrinčių auksinių ir pistolių, o Portui — žydra ordino juosta ir 
kunigaikščio apsiaustas. Mat kai tarnai atėjo kviesti jų į lovą, jie 
miegojo, užsikniaubę ant stalo. 

Kitą dieną d' Artanjanas trupuųį nuramino Musketoną, pranešdamas 
jam, kad karas greičiausiai vyksiąs Paryžiaus centre ir netoli diu Valeno 
pilies, kuri yra Korbejo apylinkėse arba prie Brasje, netoli Meleno, 
arba prie Pjerfono, esančio tarp Kompjeno ir Viller-Kotre. 

— Bet, man regis, kitados... — nedrąsiai prašneko Musketonas. 

— O! — pasakė d' Artanjanas. — Dabar kariaujama nebe taip, kaip 
kitados. Šiandien tai diplomatijos reikalas, paklauskite Planše. | 

Musketonas nuėjo pasiteirauti pas seną savo bičiulį, kuris patvirtino 
viską, ką buvo sakęs d'Artanjanas. Jis tik pridūrė, kad šiame kare 
belaisviams gresia pavojus būti pakartiems. 

— Velniai rautų! — pasakė Musketonas. — Aš mieliau pasirinkčiau 
Larošelės apsiaustį. 

O Portas, leidęs svečiui nušauti stirną, apvedžiojęs jį po savo miškus 
ligi kalno, nuo kalno ligi tvenkinių, parodęs jam savo skalikus ir 
kurtus, šunį Gredine, žodžiu, viską, ką jis turėjo, ir dar triskart labai 
prašmatniai jį pavaišinęs, pagaliau paprašė d'Artanjaną galutinių 
instrukcijų, nes šis jau ruošėsi keliauti toliau. | 

— Štai kaip, mielas bičiuli, — pasakė jam Mazarinio pasiuntinys. 
— Kelionė iš čia į Blua truks keturias dienas, viena diena ten, ir trijų ar 
keturių dienų man reikia grįžti į Paryžių. Tad po savaitės išvykite su 
arkliais ir viskuo, kas būtina; apsistokite Tiktono gatvėje, “Ožkelės" 
viešbutyje, ir laukite, kol aš sugrįšiu. 

— Sutarta, — atsakė Portas. 

— Pas Atą vykstu nieko nesitikėdamas, — pridūrė d' Artanjanas. 
Tačiau nors ir manau, kad iš jo nebebus nieko gero, bičiulių atžvilgiu 
reikia laikytis įprastinio mandagumo. 

— Gal man vykti kartu su jumis? — paklausė Portas. — Gal šiek 
tiek išsiblaškyčiau. 

— Galbūt, ir mane prablaškytumėte, — atsakė d' Artanjanas. 

— Bet jums nebeliktų laiko pasiruošti. 

— Tikrai. Na ką gi, keliaukit vienas. Linkiu sėkmės. O aš jau degu 
veikti. 

— Puiku! — atsakė d' Artanjanas. 

Ir jiedu išsiskyrė ant Pjerfono dvaro ribos, ligi kurios Portas buvo 

įsigeidęs palydėti savo bičiulį. 

— Bent jau nebūsiu vienas, — pasakė d' Artanjanas, jodamas keliu 
į Viler-Kotre. — Tas geraširdis Portas — dar vyras pačiame smagume. 
Jeigu Atas prisidės — gerai! Tada būsime trise ir pasijųoksime iš 
Aramio, to ilgaskvernio moterų širdžių Žavėtojo. 

Iš Viler-Kotre jis parašė kardinolui: 

“Monsinjore, vieną aš jau galiu pasiūlyti jūsų eminencijai, ir tas 
vienas vertas dvidešimties. Išvykstu į Blua, kadangi grafas de La Feras 
to miesto apylinkėse, Braželono pilyje." 

Ir jis nujojo keliu į Blua, šnekučiuodamasis su Planše, kuris per tą 
ilgą kelionę padėjo jam išsiblaškyti. 


XV 
DU ANGELIUKAI 


Kelias buvo ilgas, bet d' Artanjanas nesijaudino: jis žinojo, kad jo 
arkliai atsigavo prie Brasje šeimininko pilnų ėdžių. Taigi jis drąsiai 
leidosi į keturių ar penkių dienų kelionę, lydimas ištikimojo Planše. 

Kaip jau sakėme, šie du vyrai, norėdamiišblaškyti kelionės 
nuobodulį, visą laiką jojo greta vienas kito ir šnekučiavosi. D' Artanjanas 
pamažu atsikratė ponystės, o Planše nusimetė tamo kaukę. Šis buklus 
gudragalvis, atsitiktinai tapęs buržua, dažnai su apgailestavimu 
prisimindavo nemokamas vaišes didžiosiose kelionėse, taip pat šaunią 
bajorų draugiją ir pokalbius su jais ir, jausdamas tam tikrą savo asmens 
vertę, kentėjo, nes manė, kad nuolat bendraudamas su lėkštų pažiūrų 
žmonėmis žemina savo orumą. 

Tad jis greitai virto d' Artanjano patikėtiniu ir jį tebevadino savo 
ponu. D' Artanjanas jau daug metų niekam nebuvo atvėręs savo širdies. 
Atsitiko taip, jog šiuodu vėl vienas kitą suradę vyrai nuostabiai gerai 
sutarė. 

Beje, Planše nebuvo toks jau prastas bendrakeleivis. Jis buvo 
išmanus, prityręs žmogus, tyčia pavojaus neieškojo, bet nesitraukdavo 
kautynėse, ir d' Artanjanas ne sykį turėjo progos tuo įsitikinti. Be to, 
kitados jis tarnavo kariuomenėje, o kariuomenė žmogų taurina. Tačiau 
svarbiausia — Planše negalėjo išsiversti be d'Artanjano, kaip 
d' Artanjanui jis pats buvo reikalingas. Taigi d' Artanjanas ir Planše 
atvyko į Blua susibičiuliavę. 

Kai juodu dar keliavo, d' Artanjanas, kratydamas galvą ir vis 
grįždamas prie jį kamuojančios minties, kalbėjo: 

— Gerai žinau, kad mano žygis pas Atą bergždžias ir beprasmiškas, 
bet aš privalau pagerbti seną bičiulį, žmogų, kuris iš įgimties turėjo 
„ kilniausio ir garbingiausio žmogaus savybių. 

— O, ponas Atas buvo kilnus bajoras! — patvirtino Planše. 

— Juk tikrai taip, ar ne? — pridūrė d' Artanjanas. 

— Jis barstydavo pinigus, kaip dangus beria krušą, — toliau kalbėjo 
Planše, — o špagą išsitraukdavo tarsi karalius. Prisimenate, pone, 
dvikovą su anglais prie Karmeličių vienuolyno? Ak, koks gražus ir 
didingas tądien arodė ponas Atas, kai pareiškė savo priešininkui: “Jūs 
reikalaujate, kad pasakyčiau savo vardą, pone? Juo blogiau jums, nes 
man teks jus nukauti." Aš stovėjau prie jo ir girdėjau viską žodis į 
žodį. O jo žvilgsnis, kai jis pervėrė savo priešą, kaip buvo sakęs, ir tas 
krito net neaiktelėjęs! Ak pone, dar sykį kartoju: jis buvo kilnus 
bajoras! 

- Taip, — atsakė d'Artanjanas, — visa tai gryniausia tiesa, bet 
viena yda bus pavertusi niekais visas tauriąsias jo savybes. 

— Taip, prisimenu, — tarė Planše, — jis mėgdavo išgerti arba, 
atvirai sakant, daug gerdavo. Tačiau jis gerdavo ne taip, kaip kiti. Jo 
akys būdavo be jokios išraiškos, kai jis keldavo taurę prie lūpų. Bet 
niekados tyla nebūdavo tokia iškalbinga. Man atrodydavo, kad girdžiu 
jį šnabždant: “Įsiliek, gėrimėli, ir nuvaryk mano sielvartą." O kaip jis 
nudauždavo taurės kojelę arba butelio kakliuką! Tik jis vienas taip 
mokėjo. 

— O šiandien mūsų laukia liūdnas reginys! — kalbėjo d' Artanjanas. 
— Tas kilnus, išdidus bajoras, tas puikus raitelis, toks šaunus kovoje, 
— juk visi stebėdavosi, kad jis rankoje laiko paprastą špagą, o ne 
maršalo lazdą! — tas žmogus bus pavirtęs sulinkusiu seniu raudona 
nosimi, ašarojančiomis akimis. Mes rasime jį gulinų kur nors pievelėj 
ir žvelgianų į mus blausiomis akimis, o gal jis mūsų nė nepažins. 
Viešpats tebūnie liudininkas, Planše, — pridūrė d' Artanjanas, — aš 
mielai atsisakyčiau šio liūdno reginio, jei nenorėčiau pareikšti savo 
pagarbą šlovingojo grafo de La Fero, kurį mes taip mylėjome, įžymiam 
šešėliui. | 

Planše linktelėjo galvą ir nepratarė nė žodžio. Buvo aiškiai matyti, 
kad ir jis būkštauja, kaip jo šeimininkas. 

— Be to, — toliau kalbėjo d'Artanjanas, — toji karšatis, nes Atas 

dabar jau senas. Galbūt ir skurdus, nes jis netausojo nė to trupučio, 
kurį turėjo. Ir tas šlykštus Grimo dar tylesnis negu anksčiau ir dar 
didesnis girtuoklis už savo šeimininką... Ak Planše, visa tai drasko 
man širdį. | 

— Man atrodo, aš jau jį matau mikčiojantį ir svyrinėjantį, 
— graudžiu balsu pasakė Planše, | 

— Prisipažinsiu, — tarė d' Artanjanas, — aš tik šit ko bijau — kad 
Atas nepriimtų mano pasiūlymų, apimtas kovingo girtumo. Portui ir 
man tai būtų didelė nelaimė ir rimtas rūpestis; bet, kai prasidės pirmoji 
gėrynė, mes jį paliksime, štai ir viskas. Išsipagiriojęs jis supras. 

— Šiaip ar taip, pone, — tarė Planše, — netrukus viskas paaiškės, 
nes, man regis, tie aukšti mūrai, kurie raudonuoja vakaro žaroje, yra 
Blua rūmai. 

— Galimas daiktas, — atsakė d' Artanjanas, — 0 tos smailios, 
išraižytos varpinėlės, dunksančios ten, kairėje, miške, sprendžiant iš to, 
ką esu girdėjęs, panašu į Šamborą. 

— Ar mes josime į miestą? — paklausė Planše. 

— Be abejonės, nes reikia gauti žinių. 

— Jei būsime mieste, pone, patariu jums paragauti tenykštės 
grietinėlės mažuose puodeliuose: apie ją daug esu girdėjęs; deja, į 
Paryžių jos vežti negalima ir reikia gerti vietoje. 

— Na, būk ramus, mes jos paragausime, — atsakė d' Artanjanas. 

Tuo metu sunkus, jaučiais pakinkytas vežimas, kokiais paprastai 
vežami ligi pat Luaros uostų medžiai, nukirsti puikiuose vietos miškuose, 
išvažiavo į taką, išraižytą daugybės pravėžų, ir pasuko į kelią, kuriuo 
jojo mūsų raiteliai. Šalia vežimo žengė žmogus, nešinas ilga kartimi 
su vinimi gale, ta kartimi jis ragino tingius savo jaučius. 

— Ei drauguži! — sušuko Planše jaučių varovui. 

— Kuo galiu jums patarnauti, ponai? — atsiliepė valstietis gryna ir 
taisyklinga kalba, būdinga šio krašto gyventojamas ir galinčia sugėdinti 
Paryžiaus Sorbonos aikštės ir Universiteto gatvės puristus. 

— Mes ieškome grafo de La Fero namų, — tarė d' Artanjanas. 
— Ar jums žinoma ši pavardė tarp aplinkinių senjorų? 

Valstietis, išgirdęs šią pavardę, nusiėmė skrybėlę ir atsakė: 

— Ponai, šitie rąstai priklauso jam. Aš juos nukirtau jo girioje ir 
vežu į pilį. 

D' Artanjanas nenorėjo daugiau klausinėti. Jam būtų buvę nesmagu 
išgirsti iš pašalinio žmogaus tai, ką jis pats buvo sakęs Portui. 

— Pilį! — pakartojo pats šau d' Artanjanas. — Pilį! A, suprantu. 
Juk Atas greitai įsižeidžia. Kaip ir Portas, jis turbūt privertė valstiečius 
jį vadinti monsinjoru, o jo namiūkštį — pilimi. Mielasis Atas būdavo 
kietas savo pavaldiniams, ypač įgėręs. 

Jaučiai žengė iš lėto. D" Artanjanas ir Planše jojo paskui vežimą. 
Toks greitis jiems įkyrėjo. 

— Vadinasi, reikia joti šiuo keliu, — paklausė d' Atanjanas jaučių 
varovą, — ir mes, jodami juo, nepaklysime? 

— Žinoma, ne, pone, —- atsakė žmogus, — ir galite joti tiesiai, juk 
jums pabos sekti paskui tokius lėtus gyvulius. Nujosite pusę mylios ir 
po dešinei rankai pamatysite pilį; iš čia jos dar nematyti, nes ją slepia 
tuopos. Bet toji pilis dar ne Braželono, o Lavaljero. Keliaukite toliau. 
Per tris muškietos šūvius pamatysite ant kalvos milžiniškų jovarų 
paunksmėje didelį baltą namą čerpių stogu — ten ir bus grafo de La 
"Fero pilis. 

— O toji pusmylė ilga? — paklausė d' Artanjanas. — Mat, mūsų 
gražiojoje Prancūzijoje mylia myliai nelygu. 

— Dešimt minučių kelio eikliomis jūsų žirgo kojomis, pone. 

D' Artanjanas padėkojo jaučių varovui ir spūstelėjo pentinais arklį. 
Paskui, nenoromis sujaudintas minties, kad vėl pamatys tą keistą 
žmogų, kurį taip mylėjo, kuris tiek padėjo savo patarimais ir pavyzdžiu, 
išauklėdamas jį bajoru, jis pamažu sulėtino žingsnį ir jojo nuleidęs 
galvą, užsisvajojęs. 

Susitikimas su valstiečiu ir jo laikysena davė ir Planše medžiagos 
rimtiems apmąstymams. Dar niekad nei Normandijoje, nei Franš-Konte, 
nei Artua, nei Pikardijoje — kraštuose, kuriuose jis daugiausia gyveno, 
— valstiečių tarpe jis nebuvo sutikęs žmogaus, kuris taip laisvai, 
mandagiai laikytųsi ir kalbėtų tokia išgryninta kalba. Jis buvo linkęs 
manyti, kad sutiko bajorą, frondininką, kaip ir jis, kuris dėl politinių 
priežasčių, kaip ir jis, priverstas maskuotis. 

Netrukus, kaip buvo sakęs jaučių varovas, už kelio posūkio keleiviai 
išvydo Lavaljero pilį, o paskui dar už ketvirčio mylios ir baltą jovarų 
apsuptą namą tankių medžių fone, kuriuos pavasaris buvo nubarstęs 
žiedų sniegu. 

Pamatęs tą vaizdą, šiaip negreit susijaudinąs d' Artanjanas pajuto 
keistą nerimą, įsismelkusį ligi pat širdies gelmių: tokią didelę galią 
visą gyvenimą turi jaunystės prisiminimai. 

Planše, kuriam pilies vaizdas taip labai širdies neaudrino, nustebo, 

matydamas savo poną tokį susijaudinusį, ir žvilgčiojo čia į d' Artanjaną, 
čia į baltą namą. 

Muškietininkas pajojėjo dar keletą žingsnių ir atsidūrė priešais 
geležinių pinučių tvorą, nukaltą su dideliu skoniu, kuriuo pasižymi tos 
epochos metalo dirbiniai. 

Pro geležinius pinučius buvo matyti rūpestingai prižiūrimi daržai, 
gana erdvus kiemas, kur įvairiomis livrėjomis apsirengę tarnai už ilgo 
pavadžio laikė keletą arklių ir stovėjo karieta, pakinkyta dviem vietinės 
veislės arkliais. 

— Arba mes paklydome, arba tas žmogus mus apgavo, — tarė 
d' Artanjanas. — Negali būti, kad čia gyventų Atas. Dieve mano, nejaugi 
jis būtų miręs, ir šis dvaras priklauso kokiam  bendrapavardžiui jo 
giminaičiui? Lipk nuo arklio, Planše, ir eik pasiteirauti. Prisipažįstu, 
man pačiam trūksta drąsos. 

Planše nušoko žemėn. 

— Pasakyk, — pridūrė d' Artanjanas, — kad pro šalį keliaujantis 
bajoras norįs pareikšti pagarbą grafui de La Ferui, ir jei būsi patenkintas 
gautomis žiniomis, tada pasakysi mano pavardę. 

Vesdamasis už pavadžio arklį, Planše prisiartino prie vartų ir 
timptelėjo skambutį. Tuojau pat pasirodė žilaplaukis, nors senyvo 
amžiaus, bet tiesus kaip žvakė tarnas ir priėjo prie Planše. 

— Ar čia gyvena grafas de La Feras? — paklausė Planše. 

— Taip, pone, čia, — atsakė tarnas, nes Planše buvo be livrėjos. 

— Į atsargą išėjęs senjoras, taip? | 

— Taip. 

— Ir jis turėjo tamą, vardu Grimo? — klausinėjo Planše, kuris, 
būdamas atsargus, manė, kad žinių niekad ne per daug. 

— Ponas Grimo šiuo tarpu yra išvykęs iš pilies, — atsakė tarnas, 
nužvelgdamas Planše nuo galvos iki kojų, nes nebuvo pratęs prie panašių 
klausinėjimų. | 

— Taigi aš matau, — džiaugsmingai sušuko Planše, — kad jis tas 
pats grafas de La Feras, kurio mes ieškome. Malonėkite atidaryti man 
vartus, aš norėčiau ponui grafui pranešti, kad mano ponas, bajoras, jo 
bičiulis, atvyko čionai ir norėtų jį pasveikinti. 

— Kodėl jūs anksčiau to nesakėte? — papriekaištavo tarnas, 
atidarydamas vartus. — O kur jūsų ponas? 

— Jis joja įkandin manęs. 

Tarnas atvėrė vartus ir įleido Planše. Šis davė ženklą d' Artanjanui, 

kuris labiau negu bet kada plakančia širdimi įjojo į kiemą. 

Įėjęs į prieangį, Planše išgirdo balsą, kuris sklido iš žemutinės 
salės: 

"— Na, kurgi tas bajoras? Kodėl nevedate jo čionai? 

Balsas pasiekęs d'Artanjano ausis, pažadino širdyje daugybę 
jausmų, daugybę užmirštų prisiminimų. 

Jis greit nušoko nuo arklio, o Planše su šypsena lūpose jau artėjo 
prie namų šeimininko. | 

— Juk aš pažįstu šį vyruką! — tarė Atas, pasirodydamas ant 
slenksčio. 

— O taip, ponas grafe, jūs mane pažįstate, ir aš jus puikiai pažįstu. 
Aš esu Planše, ponas grafe. Planše, prisimenate... 

Bet sąžiningasis tarnas nebeįstengė nė žodžio ištarti — taip jį 
nustebino Ato išvaizda. 

— Kaip? Planše! — sušuko Atas. — Nejaugi ir d' Artanjanas čia? 

— Štai ir aš, drauguži! Štai ir aš, mielasis Atai! — sulemeno 
d' Artanjanas ir kone susverdėjo. 

Gražus ramių bruožų Ato veidas paraudo iš susijaudinimo. 
Nenuleisdamas akių nuo d' Artanjano, jis greitai žengė keletą žingsnių 
jo link ir švelniai suspaudė jį savo glėbyje. Atitokėjęs iš suglumimo, 
d' Artanjanas nuoširdžiai, su ašaromis akyse apkabino bičiulį. 

Tada Atas paėmė jį už rankos ir, tvirtai ją suspaudęs, nusivedė į 
svetainę, kur buvo keletas žmonių. Visi atsistojo. 

— Leiskite jums pristatyti, — tarė Atas, — ševalje d' Artanjaną, jo 
didenybės muškietininkų leitenantą, mano ištikimą bičiulį ir vieną iš 
narsiausių bajorų, kokius kada pažinojau. 

D' Artanjanas pagal paprotį išklausė sveikinimus, kaip mokėdamas 
atsakė į juos, atsisėdo svečių būrelyje ir, kai valandėlę nutrūkęs pokalbis 
atsinaujino, ėmė atidžiai stebėti Atą. 

Keistas dalykas! Atas beveik nepaseno. Gražios jo akys atrodė dar 
didesnės ir skaistesnės, negu kitados. Nė žymės pajuodusių poakių, 
kurie atsiranda nuo nemigos ir girtavimo. Kiek pailgėjęs veidas 
nebebuvo karštligiškai judrus, bet užtat kilnesnis. Vis dar nuostabiai 
gražios ir nervingos rankos, nors ir labai gležnos, spindėjo po nėrinių 
rankogaliais kaip Ticiano ir Van Deiko paveiksluose. Jis buvo lieknesnis, 
negu kitados, platūs, gerai išlavėję pečiai bylojo apie nepaprastą jėgą. 
Ilgi juodi plaukai su vienu kitu žiluojančiu plauku gulė ant pečių 
gražiai suraityti, tarsi būtų garbanojęsi iš prigimties. Balsas tebebuvo 

skaidrus, lyg Atui vis dar būtų buvę dvidešimt penkeri metai. Nuostabūs 
dantys, išlikę balti ir sveiki, darė šypseną neapsakomai žavią. 

Tačiau grafo svečiai, supratę iš vos pastebimo pokalbio santūrumo, 
kad abu bičiuliai karštai trokšta likti vienu du, rafinuotai mandagiai, 
kaip buvo būdinga tais laikais aukštuomenei, ėmė keltis, norėdami 
atsisveikinti su šeimininku. Tačiau tuo metu kieme garsiai sulojo 
šunys, ir keletas svečių vienkart sušuko: 

— Štai ir Raulis sugrįžo! 

Išgirdęs Raulio vardą, Atas pažvelgė į d' Artanjaną, tarsi norėdamas 
pamatyti, ar sužadino jam smalsumą šis vardas. Bet .d' Artanjanas, dar 
neatitokęs iš nuostabos, nieko nesuprato. Todėl jis gana abejingai 
atsigręžė, kai į svetainę įžengė gražus penkiolikametis jaunuolis, kukliai, 
bet nepaprastai skoningai apsirengęs ir grakščiai nusilenkė, nukėlęs 
skrybėlę, papuoštą ilgomis raudonomis plunksnomis. 

Tačiau tas naujas visiškai nelauktas asmuo labai nustebino 
d' Artanjaną. Jam atėjo į galvą daugybė minčių, aiškinančių Ato 
pasikeitimą, kuris iki šiol jam atrodė nesuprantamas. Nepaprastas Ato 
ir jaunuolio panašumas išaiškino jam atgimusio Ato gyvenimo paslaptį. 
Jis žiūrėjo, klausėsi ir laukė. | 

— Jūs jau sugrįžote, Rauli? — paklausė grafas. 

"— Taip, pone, — pagarbiai atsakė jaunuolis, — aš atlikau jūsų 
pavedimą. 

— Bet kas jums, Rauli? — susirūpinęs paklausė Atas. — Jūs 
išblyškęs ir atrodote susijaudinęs. | 

— Matote, pone, — atsakė jaunuolis, — mūsų mažąją kaimynę 
ištiko nelaimė. 

— Panelę Lavaljer? — karštai paklausė Atas. 

— Kas atsitiko? — paklausė keli balsai. 

— Ji vaikštinėjo su savo aukle Marselina miško aikštėje, kur 
medkirčiai tašė rąstus. Aš, jodamas pro šalį, ją pastebėjau ir sustojau. Ji 
taip pat mane pastebėjo, norėjo nušokti nuo rąstų krūvos, kur buvo 
užlipusi, bet vargšelė paslydo, suklupo ir nebegalėjo atsikelti. Turbūt 
išsinarino gurnelį. 

— Ak viešpatie! — pasakė Atas. — O ar poniai de Sen-Remi, jos 
motinai, pranešta? 

— Ne, ponas grafe. Ponia de Sen-Remi išvykusi į Blua pas Orleano 
hercogienę. Aš pabūgau, kad mergaitei bus nevykusiai suteikta pirmoji 
pagalba, ir atskubėjau klausti jūsų patarimo. | 

— Pasiųskite greitai ką nors į Blua, Rauli. Arba geriau sėskite ant 
arklio ir jokite pats. 

Raulis nusilenkė. 

— O kur Luiza? — paklausė grafas. 

—- Aš atgabenau ją čionai, pone, ir palikau pas Šarlio žmoną, kuri 
pamerkė jos koją į šalią vandenį. 

Išgirdę šį paaiškinimą, kuris davė dingstį pakilti iš savo vietos, 
svečiai atsisveikino su Atu. Tik senasis hercogas de Barbe, kurį su 
Lavaljerų šeima siejo dvidešimtmetė draugystė, nuėjo aplankyti 
mažosios Luizos. Ji verkė, bet, pamačiusi Raulį, nusišluostė gražiąsias 
savo akis ir tuoj nusišypsojo. 

Hercogas pasisiūlė nuvežti mažąją Luizą į Blua savo karieta. 

— Jūs teisus, pone, — tarė Atas. — Ji greičiau nuvyks pas savo 
motiną; O jūs, Rauli, tikriausiai pasielgėte lengvabūdiškai, ir tai jūsų 
kaltė. 

— O ne, ne, pone, patikėkit! — sušuko mergaitė, 0 jaunuolis 
išblyško, pagalvojęs, kad galbūt jis šio nelaimingo atsitikimo 
kaltininkas. 

— Ak! Patikėkit, pone... — sušnabždėjo Raulis. 

— Jūs vis tiek vyksite į Blua, — geraširdiškai pasakė grafas, — ir 
savo bei mano vardu atsiprašysite ponią de Sen- Remi, o paskui grįšite 
namo. 

Jaunuolio skruostai vėl paraudo. Žvilgsniu pasitaręs su grafu, jis 
paėmė į savo gana tvirtas rankas išvargusią, bet jau besišypsančią 
mergaitę, kuri padėjo gražią savo galvutę jam ant peties, ir atsargiai 
pasodino į karietą. Paskui grakščiai ir vikriai, kaip prityręs raitelis, 
užšoko ant arklio, nusilenkė Atui ir d' Artanjanui ir greitai nujojo šalia 
karietos, įsmeigęs akis į jos vidų. 


XVI 
BRAŽELONO PILIS 


D' Artanjanas į visą šią sceną žiūrėjo suglumęs, vos neprasižiojęs. 
Viskas vyko ne taip, kaip jis buvo numatęs, ir jis stovėjo apstulbęs iš 
nustebimo. 

Atas paėmė jį už parankės ir nusivedė į sodą. 

— Kol mums ruošiama vakarienė, — tarė jis šypsodamasis, 

— tikiuosi, leisite, mielas bičiuli, UpŲ nušviesti tą paslapį, kuri 
neduoda jums ramybės. 

— Iš tiesų, ponas grafe, — atsakė d' Artan janas, pamažu vėl pajutęs 
didžiulį Ato pranašumą — aristokratiškumą, kurį tas visuomet turėjo. 

Atas pažvelgė į jį su savo švelnia šypsena. 

— Pirmiausia, mielas d' Artanjanai, — tarė jis, — čia nėra jokio 
pono grafo. Jeigu aš jus pavadinau ševalje, tai tk todėl, kad pristatyčiau 
savo svečiams ir kad jie žinotų, kas jūs esate; bet jums, d' Artanjanai, 
tikiuosi, aš visada esu Atas, jūsų draugas ir bičiulis. Gal jums mielesnis 
tas oficialus kreipinys, kadangi mažiau mane mylite, negu anksčiau. 

— O, tesaugo mane dievas! — sušuko gaskonas, pagautas nuoširdaus 
jaunatviško užsidegimo, 'kuris nelabai būdingas  subrendusiems 
žmonėms. 

— Na, tai grįžkime prie senųjų mūsų įpročių ir iš pradžių būkime 
atviri. Čia jus viskas stebina, tiesa? 

— Labai. | 

— Bet, prisipažinkite, labiausiai stebinu jus aš pats, — šypsodamasis 
pasakė Atas. 

— Prisipažįštu. 

— Aš dar jaunas, tiesa, nors man jau keturiasdešimt devyneri metai? 
Bet mane dar galima pažinti. 

— Priešingai, — atsakė d' Artanjanas, pasiruošęs pasinaudoti Ato 
pasiūlytuoju atvirumu, — jūsų visai nebegalima pažinti. 

— A, suprantu, — truputį nuraudęs, pasakė Atas. — Viskas vienąsyk 
baigiasi, d' Artanjanai, paikystės, kaip ir kitkas. 

— Be to, man regis, ir jūsų turtiniai reikalai pasikeitė. Jūs puikiai 
gyvenate; šie namai, manau, jums priklauso? | 

— Taip. Tai tas dvarelis, kurį, kaip jums buvau sakęs, mano bičiuli, 
aš paveldėjau, išėjęs į atsargą. 

— Jūs turite parką, arklių, medžioklinių šunų. Atas nusišypsojo. 

— Parko yra dvidešimtt arpanų, mano bičiuli, dvidešimt arpanų, iš 
kurių dalį užima daržai ir ūkiniai trobesiai. Arklių teturiu du, žinoma, 
neskaitant striukauodegio, kuriuo jodinėja mano tamas. Medžioklinių 
šunų turiu septynis: keturis pėdsekius, du kurtus ir vieną vižlą. Beje, 
visa ši didelė medžioklinių šunų gauja, -— pridūrė Atas šypsodamasis, 
—- ne mano. | 

— Taip, suprantu, — pasakė d'Artanjanas, — ji skiriama tam 
jaunuoliui, Rauliui. 

D' Artanjanas šyptelėjo ir pažvelgė į Atą. 

— Įspėjote, mano bičiuli, — atsakė Atas. 

— O tas jaunuolis — jūsų augintinis, krikštasūnis, o gal giminaitis? 
Ak, kaip jūs pasikeitėte, mielasis Atai! | 

— Tas jaunuolis, — ramiai atsakė Atas, — tas jaunuolis, 
d' Artanjanai, yra našlaitis, kurį motina paliko pas vieną neturtingą 
kaimo kleboną. Aš jį išauginau ir išauklėjau. 

— Ir jis, matyt, labai prie jūsų prisirišęs? 

— Manau, kad jis myli manė kaip tėvą. 

— Ir yra jums dėkingas? | 

— O jei kalbėsime apie dėkingumą, tai jis abipusis: aš jam esu tiek 
pat dėkingas, kiek ir jis man. Jam aš to nesakau, bet jums, d' Artanjanai, 
pasakysiu: aš jam esu dar daugiau skolingas... 

— Kaip? — nustebęs paklausė muškietininkas. 

-— Na, žinoma, dieve mano! Juk jis — viso mano pasikeitimo, kurį 
matote, priežastis. Aš džiūvau kaip vargšas nukirstas medis, neturįs 
jokio ryšio su žeme, ir tik stipri meilė galėjo mane paveikti, kad įleisčiau 
į gyvenimą naujas šaknis. Meilužė? Aš buvau per senas. Draugai? 
Jūsų jau nebeturėjau. Ir štai šis vaikas padėjo man atgauti viską, ko 
buvau netekęs. Neturėdamas drąsos gyventi dėl savęs, aš gyvenau dėl 
jo. Pamokymai vaikui labai naudingi, bet geras pavyzdys dar 
vertingesnis. Aš jam daviau pavyzdį, d' Artanjanai. Išsigydžiau iš savo 
ydų, kurių turėjau, ir dėjausi turįs dorybių, kurių neturėjau. Ir manau, 
d' Artanjanai, aš neapsirinkuų, tikėdamas, kad Rauliui lemta būti 
tobuliausiu bajoru, kokį begali sukurti sunykęs mūsų amžius. 

D' Artanjanas žiūrėjo į Atą vis labiau žavėdamasis. Jie vaikštinėjo 
vėsia, ūksminga alėja, į kurią skverbėsi keletas įžulnių besileidžiančios 
saulės spindulių. Vienas toks auksinis spindulys apšvietė Ato veidą, ir 
jo akys, rodės, skleidė tokią pat šiltą ir ramią vakaro šviesą. 

Staiga d' Artanjano mintyse iškilo miledi paveikslas. 

— Ir jūs laimingas? — paklausė jis bičiulį. 

Skvarbus Ato žvilgsnis pervėrė d'Artanjaną iki pat širdies gelmių ir 
tarsi perskaitė jo mintį. 

— Toks laimingas, koks begali būti laimingas dievo tvarinys šioje 

žemėje. Bet užbaikite savo minų, d' Artanjanai, juk jūs ne viską man 
pasakėte. 

— Jūs baisiai įžvalgus, Atai, nuo jūsų nieko nepaslėpsi, — pasakė 
d' Artanjanas. — Taip, aš norėjau jus paklausti, ar kartais jus neištinka 
netikėti siaubo priepuoliai, panašūs į ... 

— Į sąžinės graužimą? — įterpė Atas. — Aš užbaigiau jūsų mintį, 
mano bičiuli. Ir taip, ir ne. Sąžinė manęs negraužia, nes toji moteris, 
mano įsitikinimu, nusipelnė bausmės, kurią gavo. Sąžinė manęs 
negraužia, nes, jeigu mes ją būtume palikę gyvą, ji, be jokios abejonės, 
būtų tęsusi savo pražūtingą darbą. Tačiau tai nereiškia, bičiuli, kad aš 
įsitikinęs, jog mes turėjome teisę daryti, ką esame padarę. Galbūt, 
pralietas kraujas reikalauja išpirkimo. Miledi jau išpirko savo kaltę. 
Galbūt dabar mūsų eilė išpirkti savąją... 

„— Aš kartais irgi taip galvoju, kaip jūs, Atai, — pasakė 
d' Artanjanas. 

— Toji moteris, berods, turėjo sūnų? 

— Taip. 

— Jūs ką nors apie jį girdėjote? 

— Nieko. 

— Jam dabar turėtų būti dvidešimt treji metai, — sušnabždėjo 
Atas. — Aš dažnai galvoju apie tą jaunuolį, d' Artanjanai! 

— Keista! O aš buvau visai jį užmiršęs! 

Atas liūdnai nusišypsojo. 

— O apie lordą Vinterį turite kokių Žinių? 

— Žinau, kad jis buvo įsigijęs didelį karaliaus Karolio I palankumą. 

— Ir turbūt, susilaukė tokio pat nepavydėtino likimo. Matote, 
d' Artanjanai, — pasakė Atas, — tai tas pat, ką aš jums ką tik sakiau. 
Jis praliejo Strafordo kraują. Kraujas reikalauja kraujo. O kaip karalienė? 

— Kokia karalienė? 

— Anglijos Henrietė, Henriko IV duktė. 

— Ji Luvre, kaip žinote. 

— Taip, ir ten ji visko stokoja, tiesa? Per stiprius žiemos šalčius 
jos serganti duktė, kaip girdėjau, gulėjo lovoje, nes nebuvo malkų. Ar 
jūs tai suprantate? — pasakė Atas, gūžtelėdamas pečiais. — Henriko 
IV duktė dreba nuo šalčio, nes neturi nė glėbelio malkų! Kodėl ji 
nepaprašė kurio nors iš mūsų globos, užuot prašiusi Mazarinį? Jai 

nieko nestigtų... 

— Jūs ją pažįstate, Atai? 

— Ne, bet mano motina ją dar mažą pažinojo. Ar aš jums esu 
sakęs, kad mano motina buvo Marijos Mediči rūmų dama? 

— Niekad. Juk jūs nekalbate apie tokius dalykus, Atai. 

— Ak dieve mano, dar ir kaip, pats matote, — atšovė Atas, — tik 
reikia, kad pasitaikytų tinkama proga. 

— Portas taip kantriai jos nelauktų, — atsakė šypsodamasis 
d' Artanjanas. | 

— Kiekvieno kitoks būdas, mielas d' Artanjanai. Nors Portas truputį 
garbėtroška, jis turi puikių būdo savybių. Ar jūs vėl su juo matėtės? 

— Aš išsiskyriau su juo prieš penkias dienas, — atsakė d' Artanjanas. 

Ir su būdingu gaskonišku sąmoju papasakojo apie prašmatnų Porto 
gyvenimą Pjerfono pilyje ir, švelniai kritikuodamas bičiulį, paleido 
kelias strėles šauniojo pono Mustono adresu. 

— Aš žaviuosi, — atsakė Atas, šypsodamasis iš savo draugo sąmojo, 
kuris jam priminė jų geruosius laikus, — kad kažkada mes iš netyčių 
sudarėme tokią vyrų draugiją, jog, net praslinkus dvidešimčiai metų po 
išsiskyrimo, mus teberiša glaudūs ryšiai. Draugystė, d' Artanjanai, 
giliai suleidžia šaknis į doras širdis. Patikėkite, tik pikti žmonės neigia 
draugystę, kadangi jos nesupranta. O kaip Aramis? 

— Buvau ir jį aplankęs, — atsakė d' Artanjanas, — bet jis man 
pasirodė šaltas. 

— Ak! Jūs matėte Aramį? — nustebo Atas, žiūrėdamas į 
d' Artanjaną skvarbiomis savo akimis. — Bet, mielas bičiuli, jūs 
sumanėte tikrą maldininko kelionę į draugystės šventovę, kaip pasakytų 

— Tikrai taip, — atsakė suglumęs d' Artanjanas. 

— Aramis, kaip žinote, — kalbėjo Atas, — iš prigimties šaltas, be 
to, jis visada įsivėlęs į intrigas su moterimis. 

— Šiuo metu jis, man atrodo, įsivėlęs į labai painią intrigą, — tarė 
d' Artanjanas. 

Atas nieko neatsakė. 

“Jis nesmalsus", — pagalvojo d' Artanjanas. 

Atas ne tik neatsakė, bet netgi pakeitė pokalbio temą. 

— Na, matote, — tarė jis, atkreipdamas d' Atanjano dėmesį į tai, 

kad, valandą vaikščioję, jie vėl grįžo prie pilies, — mes beveik ir 
apėjome mano valdas. 

— Viskas čia nuostabiai gražu, o ypač visur jaučiama šeimininko 
ranka, — atsakė d' Artanjanas. 

Tuo metu pasigirdo arklio kanopų dundesys. 

— Tai Raulis grįžta, — tarė Atas, — jis mums papasakos apie 
vargšę mažytę. 

Prie geležinių vartų tikrai pasirodė jaunuolis ir netrukus įjojo į 
kiemą visas apdulkėjęs; paskui, nušokęs nuo arklio ir padavęs pavadį 
arklininkui, jis pagarbiai ir mandagiai nusilenkė grafui ir d' Artanjanui. 

— Šis ponas, — pasakė Atas, dėdamas ranką d'Artanjanui ant 
peties, — yra ševalje d' Artanjanas, apie kurį aš jums, Rauli, dažnai 
kalbėdavau. 

— Pone, — tarė jaunuolis, dar žemiau nusilenkdamas, — jūsų 
vardą ponas grafas man minėdavo kiekvienąsyk kaip drąsaus ir kilnaus 
bajoro pavyzdį. 

Šis komplimentas sujaudino d' Artanjaną, jo širdis suvirpėjo. Jis 
padavė Rauliui ranką ir tarė: 

— Jaunasis bičiuli, visi man skinami pagyrimai turi būti perduoti 
ponui grafui, nes jis buvo mano auklėtojas, ir ne jo kaltė, jei mokinys 
taip menkai pasinaudojo jo pamokymais. Bet aš neabejoju, kad su 
jumis jis daug daugiau pasieks. Jūs man patinkate, Rauli, ir jūsų 
mandagumas mane sujaudino. 

Atas buvo neapsakomai sužavėtas: jis dėkingai pažvelgė į 
d'Artanjaną, paskui nusišypsojo Rauliui ta keista šypsena, kuria 
didžiuojasi vaikai, jeigu ją pastebi. 

“Dabar, — pagalvojo d' Artanjanas (ši nebyli jų veidų kalba neliko 
jo nepastebėta), — aš tuo neabejoju." 

— Tikiuosi, — pasakė Atas, — nelaimingas atsitikimas neturėjo 
pasekmių? 

— Dar nieko nėra žinoma, pone. Gydytojas nieko negalėjo pasakyti, 
nes koja sutinusi. Tačiau jis būkštauja, kad nebūtų sužalota sausgyslė. 

— Ir jūs ilgiau nepabuvote pas ponią de Sen-Remi? 

— Bijojau pavėluoti vakarienės, pone, — atsakė Raulis, — ir 
nenorėjau, kad jums tektų manęs laukti. 

Tuo metu atėjo berniukas lyg valstiečio, lyg tarno drabužiais 

apsirengęs, ir pranešė, kad vakarienė paduota. 

Atas nusivedė svečią į valgomąjį. Kambarys buvo apstatytas labai 
kukliai, bet langai iš vienos pusės žvelgė į sodą, o iš kitos — į 
šiitadaržį, kuriame augo nuostabiai gražios gėlės. 

D'Artanjanas žvilgtelėjo į servizą: indai buvo labai prabangūs, 
matyti, senas šeimos sidabras. Ant žemo bufeto stovėjo puikaus darbo 
sidabrinis ąsotis. D' Artanjanas sustojo jo pasižiūrėti. 

— Koks nuostabus darbas! — tarė jis. 

— Taip, — atsakė Atas, — tai garsaus Florencijos menininko 
Benvenuto Čelinio šedevras. 

— O koks mūšis čia vaizduojamas? 5 

— Mūšis prie Marinjano, toji akimirka, kai vienas iš mano 
prosenelių duoda savo kardą Pranciškui I, kuris tik ką buvo sulaužęs 
savąjį. Ta proga mano prosenelis Angeranas de La Feras ir gavo 
šv.Mykolo riterio vardą. Be to, praslinkus penkiolikai metų, karalius, 
kuris neužmiršo, kad tris valandas kovojo su savo draugo Angerano 
kardu, jo nesulaužęs, padovanojo mano proserieliui šį ąsotį ir kardą, 
kurį tikriausiai kitados pas mane matėte, — irgi gana puikus 
auksakalystės kūrinys. Tai buvo milžinų laikai, — pridūrė Atas. 
— Mes esame nykštukai šalia anų žmonių. Sėskime, d' Artanjanai, ir 
vakarieniaukime. Beje, — tarė Atas mažajam tarnui, padavusiam sriubą, 
— pakvieskite Šarlo. 

Berniukas išėjo, ir po valandėlės įėjo tarnas, į kurį abu keleiviai 
buvo kreipęsi vos tik atvykę. 

— Brangus Šarlo, — tarė Atas, — aš jums pavedu rūpintis pono 
d' Artanijano tamu Planše, kol čia viešės. Jis mėgsta gerą vyną, jūs 
turite rūsių raktus. Be to, jis ilgą laiką gulėjo ant plikos žemės ir turbūt 
neatsisakys minkštos iovos. Prašau 1r tuo pasirūpintti. 

Šarlo nusilenkė ir išėjo. 

— Šarlo — taip pat puikus žmogus, --- pasakė grafas. — Štai jau 
aštuoniolika metų jis man tarnauja. 

— Jūs apie viską pagalvojate, — pasakė d' Artanjanas. — Dėkoju 
jums už Planše, mielas Atai. 

Išgirdęs šį vardą, jaunuolis išplėtė akis ir pažvelgė į grafą tarsi 
klausdamas, ar jam d' Artanjanas tai sako. 

— Šis vardas jums atrodo keistas, tiesa, Rauli? — šypsodamasis 

paklausė Atas. — Tai buvo mano kovinis vardas tuo metu, kai ponas 
d' Artanjanas, dar du šaunūs bičiuliai ir aš prie Larošelės rodėme savo 
drąsą, vadovaujami velionio kardinolo ir de Basompjero, kuris taip pat 
jau miręs. Ponas d' Artanjanas mane po senovei vadina šiuo draugišku 
vardu, ir kiekvienąsyk, kai jį girdžiu, mano širdis džiūgauja. 

— Šis vardas buvo garsus, — pasakė d' Artanjanas, — ir kartą buvo 
iškilmingai pagerbtas. 

— Ką jūs norite pasakyti, pone? — jaunuoliško smalsumo apimtas, 
paklausė Raulis. 

— Aš nieko nežinau, — pasakė Atas. 

— Jūs užmiršote, Atai, Sen-Žerve bastioną ir tą servetėlę, kurią trys 
kulkos pavertė vėliava. Mano atmintis geresnė, negu jūsų, aš viską 
prisimenu ir papasakosiu jums, jaunuoli. 

Ir jis papasakojo Rauliui įvykį bastione, kaip Atas jam buvo 
pasakojęs savo senolio istoriją. 

Klausydamasis šio pasakojimo, jaunuolis tarsi matė prieš akis 
vieną iš tų karo žygių, apie kuriuos kalba Tasas arba Ariostas ir kurie 
priklauso nuostabiems riteriškumo laikams. 

— Bet d' Artanjanas jums nepasakė, Rauli, — savo ruožtu pridūrė 
Atas, — kad jis buvo vienas iš geriausių ano meto fechtuotojų: kojos 
tvirtos kaip geležis, riešas lankstus kaip plienas, tiksli akis ir degantis 
žvilgsnis — štai koks jis sutikdavo priešą. Jis buvo aštuoniolikos metų, 
trejais metais vyresnis už jus, Rauli, kai pirmą kartą jį pamačiau 
kaunantis ir netgi su prityrusiais vyrais. 

— Ir ponas d' Artanjanas nugalėjo? — paklausė jaunuolis. Jo akys 
blizgėjo ir tarsi maldavo papasakoti smulkiau. 

— Berods, vieną nukoviau, — pasakė d'Artanjanas, žvilgsniu 
klausdamas Atą. — O antrąjį nuginklavau ar sužeidžiau, tiksliai 
nebeprisimenu. 

— Taip, jūs jį sužeidėte. O, jūs buvote tikras stipruolis! 

„ — Man rodos, nuo to laiko nelabai nusilpau, — pridūrė d' Artanjanas, 
kikendamas kaip savimi patenkintas gaskonas. — Dar visai neseniai... 

Ato žvilgsnis užčiaupė jam burną. 

— Noriu, kad jūs, Rauli, žinotumėte, — pasakė Atas, — jūs, kuris 
save laikote mikliu fechtuotoju ir kurio savimeilė vieną gražią dieną 
gali būti skaudžiai apvilta, aš noriu, kad jūs žinotumėte, koks yra 

pavojingas žmogus, kuris moka šaltakraujiškumą jungti su vikrumu. 
Negalėčiau pateikti jums - geresnio pavyzdžio: paprašykite rytoj 
d' Artanjaną, jeigu jis nėra labai pavargęs, kad malonėtų jums duoti 
vierią pamoką. 

— Kad jus šimtas, mielas Atai, juk jūs pats puikus mokytojas, ypač 
jei turėsime galvoje tas savybes, už kurias giriate mane. Dar šiandien 
Planše man priminė tą garsią dvikovą prie Karmeličių vienuolyno su 
lordu Vinteriu ir jo bendrais... Ak jaunuoli, — pridūrė d' Artanjanas, 
— ten nebuvo apsieita be špagos, kurią aš dažnai vadindavau pirmąja 
karalystės špaga. | 

— O, aš būčiau sugadinęs ranką su šiuo berniuku, — pasakė Atas. 

— Esama rankų, kurios niekad negenda, mielas Atai, — atsakė 
d' Artanjanas, — bet sugadina daug rankų kitiems. 

Jaunuolis mielai būtų norėjęs, kad apie tai būtų kalbama visą naktį, 
bet Atas priminė, kad jų svečias tikriausiai pavargęs ir turįs pailsėti. 

D' Artanjanas iš mandagumo sakėsi nesąs pavargęs, tačiau Atas 
primygtinai prašė d' Artanjaną įsikurti savo kambaryje. Raulis palydėjo 
svečią. Pagalvojęs, kad jaunuolis norės pabūti pas d' Artanjaną kuo 
ilgiau ir prašys papasakoti jam apie narsius jų jaunystės žygius, Atas 
po valandėlės pats atėjo Raulio ieškoti ir šį malonų vakarą užbaigė 
labai draugiškai paspausdamas muškietininkui ranką ir palinkėdamas 
labos nakties. 


XVII 
ATO DIPLOMATIJA 


D" Artanjanas atsigulė į lovą ne tiek pamiegoti, kiek pabūti vienas 
ir apgalvoti viską, ką buvo matęs ir girdėjęs šį vakarą. 

Būdamas gero būdo ir jausdamas Atui iš pat pradžių instinktyvų 
prieraišumą, kuris vėliau virto nuoširdžia draugyste, jis džiaugėsi radęs 
ne atbukusį girtuoklį, bepagiriojantį landynėj, o šviesaus proto stiprų 
žmogų. Jis noriai pripažino, kad Atas tebėra pranašesnis už jį, ir, užuot 
pavydėjęs ir nusivylęs, kaip būtų padaręs jo vietoje ne toks kilniaširdis 
žmogus, pajuto tik nuoširdų ir tyrą džiaugsmą, tikėdamasis, kad jo 
derybos vyks kuo sėkmingiausiai. 

"Tačiau jam atrodė, kad Atas ne visai tiesus ir atviras. Kas šis 
jaunuolis, kurį jis sakosi įsūnijęs ir kuris taip panašus į jį? Ką reiškia 
tas grįžimas į aukštuomenės gyvenimą ir tas nepaprastas jo santūrumas, 
kurį jis pastebėjo prie stalo? Net iš pažiūros nereikšminga aplinkybė, 
kad nėra Grimo, su kuriuo Atas kitados nesiskirdavo ir kurio net vardo 
jis dar nepaminėjo, nors buvo progų, — visa tai kėlė d'Artanjanui 
nerimą. Matyt, jo bičiulis juo nepasitiki, arba gal Atą saito nematomi 
įsipareigojimai, o gal jis iš anksto įspėtas apie jo apsilankymą? 

D' Artanjanas nejučiomis prisiminė Rošforą ir jo žodžius, pasakytus 
Paryžiaus Dievo motinos katedroj. Nejaugi Rošforas bus atvykęs pas 
Atą pirma jo? 

Ilgai svarstyti nebuvo laiko. D' Artanjanas nusprendė rytoj pat 
išsiaiškinti. 

Išteklių stoka, kurią Atas taip sumaniai slėpė, liudijo, kad jis nori 
pasirodyti turtingesnis ir kad neišblėso buvusi jo ambicija, kurią nesunku 
bus pažadinti. Ato proto aštrumas ir minčių aiškumas rodė, kad jis 
jautresnis žmogus nei kiti. Jis sutiks su ministro pasiūlymu juo greičiau, 
nes įgimtą veiklumą dar paskatins materialiniai sunkumai. 

Šios mintys neleido d' Artanjanui užmigti, nors jis ir buvo pavargęs. 
Jis nusibrėžė veikimo planą ir, nors žinojo, kad  Atas — stiprus 
priešininkas, nusprendė pradėti veikti rytoj po pusryčių. 

„Antra vertus, jis suprato, kad visai naujoje aplinkoje reikia žengti į 
priekį atsargiai, per keletą dienų ištirti Ato pažįstamus, stebėti naujus 
jo įpročius, juos suvokti, pasistengti išgauti iš naivaus jaunuolio, kai 
su juo jis fechtuosis arba drauge medžios, tarpinių duomenų, kurių jam 
trūksta pirmykščiam Atui su dabartiniu susieti. 

Tai turėtų būti nesunku, kadangi auklėtojo asmenybė tikriausiai 

atsispindi auklėtinio širdyje ir prote. Bet d'Artanjanas, būdamas 
įžvalgus, tučtuojau suprato, kokioj keblioj padėty jis atsidurtų, jei per 
savo neatsargumą ar neapsižiūrėjimą leistų patyrusiai Ato akiai pastebėti 
jo gudrybes. 
“Be to, reikia pasakyti, kad d' Artanjanui, nevengiančiam griebtis 
gudrybių prieš vylingąjį Aramį ar tuščiagarbį Portą, buvo gėda gudrauti 
prieš Atą, tiesų ir sąžiningą žmogų. Jam atrodė, kad jei jis pergudrautų 
Aramį ir Portą, tiedu tik dar labiau jį gerbtų, o Atas, priešingai, imtų 
mažiau jį gerbti. 

“Ak, kodėl čia nėra Grimo, tyliojo Grimo! — galvojo d' Artanjanas. 

— Aš būčiau daug supratęs iš jo tylėjimo. Grimo tylėdavo taip 
iškalbingai!" 

Namuose viskas pamažu nuščiuvo. D' Artanjanas girdėjo trinksint 
uždarinėjamas duris ir langines. Paskui, keletą kartų atsiliepę į kitų 
šunų lojimą kieme, nutilo ir šunys; lakštingala, pasislėpusi medžių 
tankmėje ir vidurnakty suokusi melodingąsias savo treles, taip pat 
pagaliau užsnūdo. Namuose tebuvo girdėti lygūs monotoniški žingsniai 
po d' Artanjano kambariu; turbūt ten buvo Ato miegamasis. 

“Jis vaikšto ir mąsto, — pagalvojo d' Artanjanas. — Bet apie ką? 
To neįmanoma sužinoti. Galima atspėti viską, tik ne tai." 

Pagaliau, matyt, Atas atsigulė į lovą, nes ir šie paskutiniai garsai 
nurimo. 

Tyla ir nuovargis įveikė d' Artanjaną, jis užmerkė akis ir beveik 
tuojau pat užmigo. 

D' Artanjanas nebuvo miegalius. Vos aušra paauksino užuolaidas, 
jis šoko iš lovos ir atvėrė langus. Pro lango žaliuzijas jis pamatė, kad 
kažkas slankioja po kiemą, stengdamasis nekelti triukšmo. Įpratęs 
nieko neišleisti iš akių, d'Artanjanas atsargiai pasižiūrėjo ir pažino 
raudoną Raulio palaidinę ir tamsius plaukus. 

Jaunuolis, nes tikrai buvo jis, atidarė arklidės duris, išsivedė bėrą 
žirgą, kuriuo jodinėjo vakar, pats jį pasibalnojo ir pasižabojo taip 
greitai ir vikriai, kaip mikliausias arklininkas, paskui nusivedė arklį 
dešiniąja sodo alėja, atidarė šoninius vartelius į takelį, išsivedė arklį, 
uždarė vartelius, ir d' Artanjanas pro mūro viršų pamatė, kaip jis it 
strėlė nulėkė, lenkdamasis po nukarusiomis žydinčių klevų ir akacijų 
šakomis. 

D' Artanjanas dar vakar pastebėjo, kad tas takelis veda į Blua. 

“Ėhė! — pagalvojo gaskonas. — Vaikinukas jau ima siausti. Matyt, 
jis neturi Ato neapykantos gražiajai lyčiai. Jis joja ne į medžioklę, nes 
neturi nei šautuvo, nei šunų, be jokio pavedimo, nes slapstosi. Nuo ko 
jis slapstosi?.. Nuo manęs ar nuo savo tėvo?.. Nes aš neabejoja, kad 
grafas — jo tėvas... Velniai rautų' Tai aš sužinosiu, atvirai 
pasikalbėjęs su pačiu Atu.“ 

“ Aušo. Visi garsai, kuriuos vakar d' Artanjanas girdėjo nuščiūvant, 
vienas po kito vėl atgijo: paukščiai pabudo šakose, šunys gurbuose, 
avys ganyklose. Rodės, pagyvėjo net laiveliai, pririšti prie Luaros krantų, 
ir, atsiskyrę nuo kranto, nuplaukė pasroviui. D' Artanjanas stovėjo prie 
lango, nenorėdamas nieko žadinti, bet išgirdęs trinksint varstomas pilies 
duris ir langines, dar kartą persibraukė ranka plaukus, užraitė ūsus, 

senu papratimu pavalė švarko rankove skrybėlės kraštus ir nulipo 
žemyn. Vos nužengęs nuo paskutinio prieangio laiptelio, pastebėjo 
Atą, pasilenkusį prie žemės ir lyg ieškantį smėlyje pamestos monetos. 

— Labas rytas, mielas šeimininke, — pasakė d' Artanjanas. 

— Labas rytas, mielas bičiuli. Ar gerai miegojote? 

— Puikiai, Atai. Viskas čia puiku: ir lova, ir vakarienė, ir jūsų 
priėmimas. Bet ką jūs taip įdėmiai žiūrinėjate? Ar, ko gero, nepasidarėte 
tulpių mėgėju? 

— Mielas bičiuli, jums nederėtų iš manęs šaipytis. Kaime skonis 
labai keičiasi, ir, pats to nepastebėdamas, pamilsti visas tas grožybes, 
kurioms dievas leidžia išdygti iš žemės ir kurias taip niekina miestiečiai. 
Aš žiūrėjau į irisus, kuriuos pasodinau vakar prie baseino, o šįryt jie 
jau sutrypti. Tie sodininkai — neapdairiausi žmonės. Važiavo vandens 
ir nematė, kad arklys eina lysve. 

D' Artanjanas šyptelėjo. 

— Jūs taip manot? — paklausė jis. 

Ir jis nusivedė bičiulį alėja, kur buvo nemaža pėdų, panašių į tas, 
nuo kurių nukentėjo irisai. 

— Štai, berods, dar tokios pat pėdos, pažiūrėkite, Atai, — abejingai 
pasakė d' Artanjanas. 

— Tikrai, ir dar visai šviežios! 

— Visai šviežios, — pakartojo d' Artanjanas. 

— Kas gi išjojo šįryt? — paklausė sunerimęs Atas. — Negi koks 
arklys ištrūko iš arklidės? 

— Nepanašu, — pasakė d' Artanjanas, — žingsniai labai lygūs ir 
lengvi. 

— Kur Raulis? — sušuko Atas. — Kaip čia atsitiko, kad aš jo 
nemačiau? 

— Tyliau! — pasakė d' Artanjanas ir šypsodamasis prisidėjo pirštą 
prie lūpų. 

— Kas yra? — paklausė Atas. 

D' Artanjanas papasakojo, ką buvo matęs, įdėmiai stebėdamas. 
šeimininko veidą. 

— Ą, dabar aš viską numanau, — pasakė Atas, gūžtelėdamas pečiais. 
— Vargšas berniukas nujojo į Blua. 

— Ko? 

— Taigi, dieve mano, sužinoti apie Lavaljerų mažytės sveikatą. 
Prisimenate tą mergaitę, kuri vakar nikstelėjo koją? | 

— Jūs taip manote? — netikėdamas paklausė d' Artanjanas. 

— Ne tik manau, bet esu tikras, — atsakė Atas. — Argi 
nepastebėjote, kad Raulis įsimylėjęs? 

— Tai gražiausia! Įsimylėjęs? Tą septynerių metų mergytę? 

— Mano mielasis, Raulio amžiuje širdis būna tokia kupina jausmo, 
kad būtinai turi kur nors išsilieti — į svajonę ar į tikrovę. Na, o jo 
meilė — ir viena, ir kita. 

— Jūs juokaujat! Kaip? Ši maža mergytė? 

— Argi jūs jos nematėt? Žavingiausia būtybė: šviesūs sidabriško 
atspalvio plaukai, mėlynos akys, jau aikštingos ir kartu svajingos. 

— O ką jūs galvojate apie tą meilę? 

— Aš nieko negalvoju, aš juokiuosi ir šaipausi iš Raulio, bet 
pirmieji širdies potroškiai tokie nenugalimi, jaunuolių meilės ilgesio 
prasiveržimas toks saldus ir drauge toks kartus, kad dažnai labai 
panėši į tikrą aistrą. Prisimenu, kaip aš pats, Raulio amžiaus būdamas, 
įsimylėjau graikų statulą, kurią gerasis karalius. Henrikas IV buvo 
padovanojęs mano tėvui. Maniau, išprotėsiu iš sielvarto, kai sužinojau, 
kad Pigmaliono istorija tėra pasaka. 

— Tai iš dykinėjimo. Jūs nesurandate Rauliui pramogų, ir jis pradeda 
jų pats ieškoti. 

— Ne kitaip. Aš galvoju išvežti jį iš Čia. 

— Ir gerai padarysite. 

— Be abejo. Bet užduosiu jam širdį, ir jis kentės kaip dėl tikros 
meilės. Jau prieš trejus ar ketverius metus (o tada jis ir pats dar buvo 
vaikas) jis įprato žavėtis ta mažąja dievaite ir, jeigu liks čionai, ims 
pagaliau ją dievinti. Tie vaikai visą dieną drauge svajoja ir šnekasi apie 
daugybę rimtų dalykų, kaip tikri dvidešimtmečiai įsimylėjėliai. 
Mažosios Lavaljer tėvai ilgai šaipėsi iš to, bet dabar, man regis, ir jie 
ima raukytis. 

— Vaikiškumas! Bet Rauliui būtina išsiblaškyti. Išsiųskite jį greičiau 
iš čia, nes kitaip, po velnių, jis niekad netaps vyru. 

— Aš ketinu jį išsiųsti į Paryžių, — tarė Atas. 

— O! — atsiliepė d' Artanjanas ir pagalvojo, kad dabar pats laikas 
veikti. — Jeigu norite, — pasakė 'jis, — mudu galime pasirūpinti 
jaunuolio likimu. 

— O! — savo ruožtu šūktelėjo Atas. 

— Aš net noriu su jumis pasitarti dėl vieno dalyko, kuris atėjo man 
į galvą. 

— Sakykite. 

— Ar jums neatrodo, kad laikas mums vėl imtis tarnybos? 

— Ar jūs nebetarnaujate, d' Artanjanai? 

— Aš noriu pasakyti: tikrosios tarnybos kariuomenėje. Argi jūsų 
nebevilioja ankstesnis gyvenimas? Ir jeigu turėtumėte realios naudos, 
argi nenorėtumėte drauge su manim ir mūsų bičiuliu Portu imtis mūsų 
jaunystės žygių? 

— Atrodo, jūs man pateikiate pasiūlymą? — paklausė Atas. 

-— Atvirą ir nuoširdų. 

— Vėl imtis ginklo? 

— Taip. 

— Kieno vardu ir prieš ką? — staiga paklausė Atas, įsmeigdamas į 
gaskoną šviesų ir geraširdišką žvilgsnį. 

— Ak, po velnių! Jūs pernelyg skubate! 

— Aš mėgstu aiškumą. Paklausykite, d' Artanjanai. Tėra vienas 
asmuo arba, geriau pasakius, vienas reikalas, kuriam toks žmogus, 
kaip aš, gali būti naudingas: karaliaus reikalas. 

— Kaip tik taip, — pasakė muškietininkas. | 

— Bet pirmiausia susitarkime, — rimtai pasakė Atas. — Jeigu, 
jūsų nuomone, stoti už karalių reiškia remti Mazarinį, man su jumis 
nepakeliui. 

— Aš to nesakiau, — atsakė gaskonas sumišęs. 

— Žinote, d'Artanjanai, — tarė Atas, — negudraukime. Jūsų 
svyravimai, jūsų išsisukinėjimai aiškiai byloja, kieno vardu jūs čionai 
atvykote. Apie tai nesiryžtama kalbėti garsiai, ir savanoriai verbuojami 
patyliukais, nudeldus akis. 

— Ak mielas Atai! — tarė d' Artanjanas. 

— Jūs suprantate, — pasakė Atas, — kad aš kalbu ne apie jus, 
— jūs geriausias iš visų drąsiųjų ir narsiųjų žmonių, — aš kalbu apie tą 
gobšų intrigantą italą, tą chamą, bandantį užsidėti ant galvos karūną, 
pavogtą iš po pagalvės, tą akiplėšą, kuris vadina savo partiją karaliaus 
partija ir kėslauja sukišti į kalėjimą kilmingus princus, nedrįsdamas jų 
žudyti, kaip darydavo mūsų kardinolas, didysis kardinolas. Dabar jo 
vietoj lupikas, kuris svarstinėja auksinius ekiu ir, apkarpęs monetas, 
slepia nuokarpas, baimindamasis, kad rytoj jų nepraloštų, nors ir 
sukčiauja lošdamas; žodžiu, aš turiu galvoje niekšą, kuris, kaip kalbama, 
blogai elgiasi su karaliene... Beje, juo blogiau jai!.. Šis niekšas po trijų 
mėnesių sukels pilietinį karą, norėdamas išsaugoti savo pajamas. Štai 
kokiam ponui jūs man siūlote tarnauti, d' Artanjanai! Labai dėkoju! 

 — Dieve mano, jūs pasidarėt dar ūmesnis nei anksčiau! — pasakė 
d' Artanjanas. — Laikas įkaitino jūsų kraują, užuot jį atšaldęs. Kas 

jums sako, kad aš tarnauju tam ponui ir jums noriu jį įsiūlyti? 

“Po velnių, — pagalvojo gaskonas, — nereikia išduoti paslapčių 
taip priešiškai nusiteikusiam žmogui." | 

— Bet tada, mielas bičiuli, — tarė Atas, — ką gi reiškia tie jūsų 
pasiūlymai? 

— Ak dieve mano, tai visai paprasta. Jūs gyvenate nuosavame 
dvare ir, matyt, esate patenkintas savo aukso viduriu. Portas turi 
penkiasdešimt ar šešiasdešimt tūkstančių livrų pajamų. Aramis visada 
turi daugybę hercogienių, kurios varžosi viena su kita dėl prelato, kaip 
anksčiau varžėsi dėl muškietininko; jis — laimės kūdikis, likimo 
lepūnėlis. O aš, ką aš užgyvenau šiame pasaulyje? Dvidešimt metų 
nešioju šarvus ir špagą, o tebeturiu tą patį nepavydėtiną laipsnį, nepajudu 
nei pirmyn, nei atgal. Argi tai gyvenimas? Žodžiu, aš miręs! Ir štai, kai 
man pasitaiko proga nors truputį atgyti, jūs visi imate šaukti: “Jis 
niekšas! Sukčius! Apgavikas! Kaip galima tarnauti tokiam ponui?“ 
Ak, po velnių! Aš ir pats taip galvoju, taigi suraskit man geresnį arba 
paskirkit rentą. 

Atas, valandėlę galvojęs, suprato d'Artanjano gudrybę — jis, 
pernelyg įsismaginęs pradžioj, dabar staiga nutraukė lošimą, 
nenorėdamas atversti kortų. Atas aiškiai matė, kad jam padaryti 
pasiūlymai rimti ir būtų buvę smulkiai išdėstyti, jei jis būtų norėjęs 
juos išklausyti. 

“Taip, — pagalvojo jis, — vadinasi, d' Artanjanas — Mazarinio 
šalininkas." 

Ir nuo tos akimirkos jis pasidarė nepaprastai atsargus. 

D' Artanjanas savo ruožtu ėmė elgtis dar apdairiau. 

— Bet juk turite kokį sumanymą? — paklausė Atas. 

— Žinoma. Aš norėjau pasitarti su jumis visais ir rasti būdą ką nors 
daryti, nes kiekvienas iš mūsų be kitų paramos niekad nieko nenuveiks. 

— Tai tiesa. Jūs man pasakojote apie Portą. Nejaugi įkalbėjote jį 
siekti turto? Bet juk jis pakankamai turtingas. 

— Taip, jis turtingas. Bet žmogus taip sutvertas, kad visada ko nors 
trokšta. 

— O ko trokšta Portas? 

— Tapti baronu. 

— A, tiesa, aš ir pamiršau, — nusijuokė Atas. 

“Tiesa! — pagalvojo d'Artanjanas. — O iš kur jis žino? Gal 
susirašinėja su Aramiu? Ak, jei tik galėčiau sužinoti, žinočiau viską." 

Pašnekesys nutrūko, nes kaip tik tuo metu įėjo Raulis. Atas norėjo 

švelniai jį pabarti, bet jaunuolis buvo toks susikrimtęs, kad Atui neužteko 
drąsos. Jis nutylėjo ir pasiteiravo, kas jam yra. 

— Ar mūsų mažajai kaimynei blogiau? — paklausė d' Artanjanas. 

— Ak pone, — beveik dusdamas iš sielvarto, atsakė Raulis, — tai 
labai pavojinga, ir, nors aiškaus sužalojimo nėra, gydytojas bijo, kad 
mergaitė gali likti raiša visam gyvenimui. | | 

— Tai būtų baisu! — tarė Atas. 

D' Artanjanui knietėjo pajuokauti, bet, matydamas, kaip ima į širdį 
šią nelaimę Atas, susilaikė. 

— Ak pone, labiausiai man kelia nevilųį tai, — pasakė Raulis, 
— jog aš šios nelaimės kaltininkas. 

— Jūs? Kodėl, Rauli? — paklausė Atas. 

-— Žinoma, juk ji nušoko nuo rąstų krūvos, norėdama pribėgti prie 
manęs. 

— Jums belieka viena išeitis, mielas Rauli, — vesti ją ir tuo išpirkti 
savo kaltę, — pasakė d' Artanjanas. | 

— Ak pone, jūs juokiatės iš nuoširdaus sielvarto, — tarė Raulis, 
— tai negerai. 

Ir norėdamas likti vienas, kad galėtų išsiverkti, jis nuėjo į savo 
kambarį, iš kurio pasirodė tik per pusryčius. | 

Draugiški abiejų bičiulių santykiai nė kiek nepasikeitė dėl rytmetinio 
susikirtimo. Jiedu pusryčiavo su dideliu apetitu, kartkarčiais 
žvilgčiodami į Raulį, kuris, baisiai nusiminęs, sėdėjo prie stalo nuo 
ašarų sudrėkusiomis akimis ir bemaž nieko nevalgė. 

Pusryčiams baigiantis, buvo paduoti du laiškai, kuriuos  Atas 
perskaitė su didžiausiu dėmesiu, net keletą kartų krūptelėdamas. Nors 
d' Artanjanas sėdėjo kitame stalo gale, bet, turėdamas geras akis, pažino 
smulkią Aramio rašyseną. Antras laiškas buvo parašytas moterišku 
braižu, nelygiu ir ištįsusiu. 

— Eikime į fechtavimo salę, ten jūs išsiblaškysite, — pasakė 
d' Artanjanas Rauliui, matydamas, kad Atas nori likti vienas ir galbūt 
atsakyti į laiškus, galbūt pamąstyti. 

Jaunuolis pažvelgė į Atą; tas linktelėjo galvą. 

Jie nuėjo į žemutinę sale, kurioje buvo prikabinėta rapyrų, kaukių, 
pirštinių, antkrūtinių ir kitokių fechtavimo reikmenų. 

— Na kaip? — paklausė Atas, atėjęs po valandėlės. 

— Jo ranka jau kaip jūsų, mielas Atai, — atsakė d' Artanjanas, — ir 
jei jis turėtų jūsų šaltakraujiškumą, galėčiau jį tik pagirti. 

Jaunuolis truputį susigėdo. Jei jis porą kartų kliudė d' Artanjanui 

ranką ar šlaunį, tai šis kokius dvidešimt kartų pataikė jam tiesiai į 
krūtinę. 

Tuo metu įėjo Šarlo ir padavė d' Artanjanui labai skubų laišką, ką 
tik pasiuntinio atneštą. | 

Dabar Atas savo ruožtu vogčiomis pažvelgė į laišką. 

D' Artanjanas perskaitė jį, neparodydamas jokio susijaudinimo, ir, 
linguodamas galvą, pasakė: 

— Štai, mielas bičiuli, ką reiškia tarnyba. Dievaži, jūs teisus, kad 
nebenorite į ją grįžti. Trevilis susirgo, ir kuopa be manęs negali 
išsiversti. Taigi pražuvo mano atostogos. 

— Jūs grįžtate į Paryžių? — gyvai paklausė Atas. 

— Dievaži, taip, — atsakė d'Artanjanas. — O ar jūs pats ten 
nevykstate? 

Atas truputį išraudo ir atsakė: 

— Jeigu aš ten nuvyksiu, labai džiaugsiuosi jus matydamas. 

— Ei Planše! — sušuko d' Artanjanas pro duris. — Po dešimties 
minučių išvykstame. Paduok arkliams avižų. 

Paskui, kreipdamasis į Atą, pridūrė: 

— Man vis atrodo, kad čia kažko trūksta, ir aš labai gailiuosi, kad 
išvažiuoju iš jūsų, nepamatęs gerojo Grimo. 

— Grimo? — paklausė Atas. — A, tiesa, aš taip pat stebėjausi, kad 
jūs apie jį nieko neklausiate. Aš jį perleidau vienam draugui. 

— Kuris supranta joženklus? — paklausė d' Artanjanas. 

— Tikiuosi, — atsakė Atas. 

Bičiuliai nuoširdžiai apsikabino. D' Artanjanas paspaudė ranką 
Rauliui, gavo iš Ato pažadą, kad tas užeis jo aplankyti, jei atvyks į 
Paryžių, arba parašys, jei neatvyks, ir šoko ant arklio. Punktualus kaip 
visada Planše jau sėdėjo balne. 

— Ar nenorite joti su manim? — juokdamasis paklausė d' Artanjanas 
Raulį. — Aš joju pro Blua. 

Raulis atsigręžė į Atą; tas sulaikė jį vos pastebimu ženklu. 

— Ne, pone, — atsakė jaunuolis, — aš liksiu su ponu grafu. 

— Tada sudie judviem, mieli bičiuliai, — Pasakė d'Artanjanas, 
dar kartą paspausdamas jiems ranką. — Tesaugo jus dievas, kaip 
sakydavom skirdamiesi kitados, velionio kardinolo laikais. 

Atas atsisveikindamas pamojavo jam ranka, Raulis pagarbiai 
nusilenkė, ir d' Artanjanas su Planše nujojo. 

Grafas sekė juos akimis, ranka atsirėmęs jaunuoliui į petį; Raulis 
jau buvo beveik tokio pat ūgio, kaip ir jis. Vos d' Artanjanas su palydovu 


135 


dingo už mūro, Atas tarė: 

— Rauli, šįvakar mudu vykstam į Paryžių. 

— Kaip! — sušuko jaunuolis ir pabalo. 

— Galite atsisveikinti mano ir savo vardu su ponia de Sen- Remi. 
Aš jūsų lauksiu septintą valandą. 

Jaunuolis nusilenkė — jo veide buvo matyti skausmas ir dėkingumas 
— ir nuėjo balnoti arklio. 

O d'Artanjanas, vos išnykęs jiems iš akių, išsitraukė iš kišenės 
laišką ir dar kartą perskaitė: 


“Tučtuojau grįžkit į Paryžių. 
Dž. M..." 


— Koks sausas laiškas, — sumurmėjo d' Artanjanas, — jei nebūtų 
post scriptum, aš galbūt jo nebūčiau supratęs, bet, laimė, yra post 
scriptum. 

Ir perskaitęs garsųjį post scriptum, jis susitaikė su šiuo sausu laišku. 


“P.S. Nuvykit pas karaliaus iždininką į Blua, pasakykit jam savo 
pavardę ir parodykit šį laišką: gausit du šimtus pistolių." 


— Man tikrai patinka tokia proza, — pasakė d'Artanjanas. 
— Kardinolas rašo geriau, negu aš maniau. Na, Planše, aplankysime 
karaliaus iždininką, o paskui spausime toliau. 

— Į Paryžių, pone? 

— Į Paryžių. 

Ir abu pasileido sparčia risčia. 


XVIII 
PONAS DE BOFORAS 


Stai kas buvo atsitikę ir štai dėl kokių priežasčių d'Artanjanas 
turėjo grįžti į Paryžių. 

Vieną vakarą, tuo metu, kai visi jau buvo išsivaikščioję, Mazarinis, 
kaip paprastai, ėjo pas karalienę. Eidamas pro salę, kurioje budėjo 
gvardiečiai ir kurios vienos durys susisiekė su jo prieškambariais, 
kardinolas išgirdo garsiai kalbantis. Norėdamas sužinoti, apie ką 
gvardiečiai kalbasi, jis tyliai, kaip buvo įpratęs, prisėlino prie durų, jas 

kiek pravėrė ir įkišo galvą. 

Gvardiečiai ginčijosi. 

— O aš galvą dedu, — kalbėjo vienas, — jei taip išpranašavo 
Kuazelis, visa tai tiek tikra, lyg jau būtų įvykę. Aš jo nepažįstu, bet 
esu girdėjęs, kad jis ne tik astrologas, bet ir burtininkas. 

— Po velnių, mielasis, jei jis tavo bičiulis, saugokis! Tu jam 
padarysi blogą paslaugą. 

— Kodėl? 

— Todėl, kad jį gali atiduoti teismui. 

— Na ką tu! Dabar burtininkai nebedeginami. 

— Nebedeginami? Tačiau man atrodo, kad velionis kardinolas ne 
taip seniai įsakė sudeginti Urbeną Grandje. Aš apie tai kai ką Žinau. 
Pats stovėjau sargyboje prie laužo ir mačiau, kaip jis spirgėjo. 

— Mielasis, Urbenas Grandje buvo ne burtininkas, o mokslininkas, 
tai visai kas kita. Jis nepranašavo ateities, bet žinojo praeitį, 0 tai 
kartais dar blogiau. 

Mazarinis linktelėjo galvą, bet norėdamas sužinoti, apie kokią 
pranašystę ginčijamasi, liko stovėti toje pačioje vietoje. 

— Aš neneigiu, — kalbėjo toliau gvardietis, — kad Kuazelis 
— burtininkas, bet sakau, kad jeigu jis iš anksto paskelbs savo 
pranašystę, ji tikriausiai neįvyks. 

— Kodėl? 

— Tai visai paprasta. Jei mudu kausimės ir jei aš tau pasakysiu: 
“Aš smogsiu į krūtinę arba į šoną“, savaime suprantama, tu atremsi 
smūgį. Tai va! Jei Kuazelis pasakys gana garsiai, kad kardinolas jį 
išgirstų: “Iki tokios ir tokios dienos toks ir toks kalinys paspruks“, 
kardinolas, aišku, imsis atsargumo priemonių, ir kalinys nepabėgs. 

— Ak dieve mano, — tarė kitas gvardietis, kuris, rodės, miegojo 
ant suolo, bet girdėjo kiekvieną žodį, — ak dieve mano, nejaugi 
manote, kad žmogus gali pabėgti nuo savo likimo? Jeigu ten, aukštybėse, 
parašyta, kad hercogas de Boforas turi išsigelbėti, jis tikrai išsigelbės, 
ir visos kardinolo atsargumo priemonės nueis niekais. 

Mazarinis suvirpėjo. Jis buvo italas, vadinasi, prietaringas; jis 
skubiai įėjo pas gvardiečius, kurie, jį pamatę, tuojau nutilo. 

— Ką jūs čia ką tik kalbėjotės, ponai? — paklausė jis lipšniai. 
— Kad ponas de Boforas pabėgo, ar ne taip? 

— O ne, monsinjore, — atsakė skeptikas kareivis, — šiuo metu jis 
dar sėdi. Tik kalbama, kad jam lemta pabėgti. 

— O kas taip kalba? 

— Na, dar kartą papasakok tą istoriją, Sen-Loranai, — tarė 
gvardietis, kreipdamasis į pasakotoją. 

— Monsinjore, — tarė gvardietis, — aš tik pasakojau šiems ponams 
apie kažkokio Kuazelio pranašystę; jis tvirtina, kad ponas de Boforas, 
nors ir kaip gerai būtų saugomas, prieš Sekmines pabėgsiąs. 

— Ar tas Kuazelis kartais nėra svaičiotojas, pamišėlis? — paklausė 
kardinolas tebesišypsodamas. 

— O ne, — atsakė gvardietis, tvirtai tikįs Kuazeliu, — jis išpranašavo 
daugelį dalykų, kurie išsipildė, pavyzdžiui, kad karalienė pagimdysianti 
sūnų, kad ponas de Kolinji būsiąs nukautas dvikovoje hercogo de 
Gizo, pagaliau, kad koadjutorius būsiąs pakeltas kardinolu. Ir ką gi! 
Karalienė pagimdė ne tik vieną sūnų, bet paskui, po dviejų metų, ir 
antrą, 0 ponas de Kolinji buvo nukautas. 

— Taip, — tarė Mazarinis, — bet koadjutorius — dar ne kardinolas. 

— Ne, monsinjore, — tarė gvardietis, — bet bus. 

Mazarinis nutaisė tokią miną, tarsi norėdamas pasakyti: kardinolo 
kepurės kol kas jis dar neturi.Paskui pridūrė: 

— Vadinasi, jūs, mano bičiuli, manote, kad ponas de Boforas 
pabėgs? 

— Aš tuo esu taip tvirtai įsitikinęs, monsinjore, — atsakė kareivis, 
— kad jei jūsų eminencija man dabar pasiūlytumėte pono de Šavinji, 
tai yra, Venseno kalėjimo viršininko vietą, aš atsisakyčiau, 0 po 
Sekminių — visai kas kita. 

Niekas taip žmogaus neįtikina, kaip tvirtas kito įsitikinimas. Jis 
paveikia netgi netikinčiuosius, o  Mazarinis, kaip sakėme, buvo ne 
vien tikintis, bet ir prietaringas. Todėl jis išėjo labai susimąstęs. 

— Šykštuolis! — tarė gvardietis, kuris stovėjo atsišliejęs į sieną. 
— Dedasi netikįs tavo burtininku, Sen-Loranai, kad tik nereikėtų nieko 
tau duoti; bet, vos tik įžengs į savo kambarį, tuoj pasinaudos tavo 
pranašyste. 

Iš tikrųjų užuot ėjęs pas karalienę, Mažas grįžo į savo kabinetą 
ir, pasišaukęs Bernueną,„liepė pakviesti pas jį rytoj rytą, vos išauš, 
kalėjimo prižiūrėtoją, kurį buvo paskyręs budėti prie pono de Boforo, 
O jį patį tuojau pažadinti, kai tik iškviestasis atvyks. 

Gvardietis, pats to nenumanydamas, palietė opiausią kardinolo 
žaizdą. Per tuos penkerius metus, kuriuos ponas de Boforas sėdėjo 
kalėjime, nebuvo dienos, kad Mazarinis negalvotų, jog anksčiau ar 
vėliau hercogas iš ten išeis. Juk negalima visą amžių kalinti Henriko 
IV vaikaičio, juo labiau kad Henriko IV vaikaitis turėjo vos trisdešimt 


138 


metų. Nors ir kažin kokiu būdu hercogas išeitų iš kalėjimo, kiek jo 
širdyje susikaupė neapykantos savo kančių kaltininkui, kuris jį suėmė, 
tokį turtingą, drąsų, visų garbinamą, mylimą moterų, baisų vyrams, ir 
išplėšė gražiausius jo gyvenimo metus, nes kalėjime žmogus ne gyvena, 
o tik egzistuoja. Tuo tarpu Mazarinis sustiprino pono de Boforo apsaugą. 
Tačiau kardinolas buvo panašus į pasakėčios šykštuolį, kuris negalėjo 
užmigti prie savo lobio. Dažnai naktį staiga nubusdavo, susapnavęs, 
kad ponas de Boforas išvogtas. Po tokių sapnų jis teiraudavosi apie 
kalinį ir kiekvienąkart sužinodavo — jam būdavo skaudu tai girdėti, 
— kad kalinys žaidžiąs, geriąs, nuostabiai dainuojąs, bet žaisdamas, 
gerdamas ir dainuodamas be paliovos prisiekinėjąs, jog Mazarinis 
brangiai užmokėsiąs už visus malonumus, kuriuos hercogas priverstas 
patirti Vensene. 

Ši mintis nedavė ramybės ministrui net miegant. Todėl, kai septintą 
valandą ryto Benuenas įėjo jo pažadinti, pirmieji kardinolo Žodžiai 
buvo tokie: 

— A? Kas atsitiko? Ar ponas de Boforas pabėgo iš Venseno? 

— Nemanau, monsinjore, — atsakė Bernuenas, visada oficialiai 
santūrus. — Šiaip ar taip, jūs tuojau sužinosite visas naujienas, nes 
policijos karininkas La Rame, kuris šįryt buvo iškviestas iš Venseno, 
atvyko ir laukia jūsų eminencijos įsakymų. 

— Atidaryk duris ir įleisk jį čionai, — tarė Mazarinis, pataisydamas 
priegalvius, kad galėtų iškviestąjį priimti sėdėdamas lovoje. 

Karininkas įėjo. Tai buvo aukštas, storas, išpūstažandis, orios 
išvaizdos vyras. Jis atrodė labai ramus, ir tai sukėlė Mazariniui nerimą. 

“Šis žmogėnas man atrodo kvailas", — sumurmėjo jis. 

Karininkas tylėdamas sustojo prie durų. 

— Prieikite arčiau, pone! — tarė Mazarinis. 

Karininkas priėjo. 

— Ar jūs žinote, kas čia kalbama? — paklausė kardinolas. 

— Nežinau, jūsų eminencija. 

— Kalbama, kad ponas de Boforas pabėgsiąs iš Venseno, jei dar 
nėra to padaręs. 

Karininko veide pasirodė didžiausias nustebimas. Jis išplėtė mažas 
akutes ir pražiojo didelę burną, tarsi gardžiuodamasis sąmoju, kuriuo 
jo eminencija teikėsi jį pavaišinti. Tačiau nebegalėjo ilgiau išsilaikyti 
nesijuokęs, išgirdęs tokį spėliojimą, ir ėmė taip kvatoti, kad net visas 
riebus jo kūnas tirtėjo lyg drugio krečiamas. 

Mazarinis apsidžiaugė tuo nors ir nelabai pagarbiu linksmumu, bet 

jo veidas liko rimtas. | 

Iki valios prisikvatojęs ir nusišluostęs akis, La Rame nutarė, kad 
jau laikas kalbėti ir atsiprašyti už nepadorų savo linksmumą. 

— Pabėgs Boforas, monsinjore! — tarė jis. — Pabėgs! Vadinasi, 
jūsų eminencija nežinote, kur yra hercogas de Boforas? 

— Žinau, pone: jis yra Venseno pilies bokšte. 

— Taip, monsinjore, ir jo kambario sienos septynių pėdų storumo, 
o langai su kryžminėmis grotomis, kurių kiekvienas virbalas — rankos 
storumo. 

— Pone, — tarė Mazarinis, — kantrybe galima pragręžti bet kokią 
sieną, 0 laikrodžio spyruokle — perpjauti bet kokį geležinį virbalą. 

— Bet, monsinjore, vadinasi,jūs nežinote, kad prie kalinio nuolat 
budi aštuoni sargybiniai: keturi prieškambaryje ir keturi hercogo 
kambary, ir jie niekad nepalieka jo vieno. 

— Bet juk jis išeina iš savo kambario, žaidžia rutuliais ir sviediniu! 

— Monsinjore, tie žaidimai leidžiami kaliniams. Tačiau jei jūsų 
eminencija norite, kad būtų uždrausta, jie bus uždrausti. 

— Ne, ne, — tarė Mazarinis, būgštaudamas, kad, atėmus kaliniui 
ir tuos malonumus, ponas de Boforas, kada nors išėjęs iš Venseno, bus 
dar labiau ant jo įtūžęs. — Aš tik norėčiau žinoti, su kuo jis žaidžia. 

— Monsinjore, jis žaidžia su budinčiuoju karininku, su manimi 
arba su kitais kaliniais. 

— Ar žaisdamas neprieina prie mūro sienų? 

— Monsinjore, argi jūsų eminencija nežino, kokios tos sienos? Jos 
šešiasdešimt pėdų aukščio. Nemanau, jog ponui de Boforui būtų taip 
nusibodę gyventi, kad jis rizikuotų nusisukti sprandą, šokdamas iš 
tokio aukščio. 

— Hm! — tarė kardinolas, šiek tiek nusiraminęs. — Vadinasi, jūs 
sakote, mielasis pone La Rame.... 

— Kad atsakau už poną de Boforą, nebent jis rastų būdą pavirsti 
paukšteliu. 

— Žiūrėkit! Jūs pernelyg savimi pasitikite, — kalbėjo Mazarinis. 
— Sargybiniams, vežusiems jį į Venseną, ponas de Boforas pasakė, 
kad dažnai galvojęs, jog galįs patekti į kalėjimą, ir tam 2 išradęs 
keturiasdešimt būdų iš jo pabėgti. 

— Monsinjore, jei iš tų keturiasdešimt būdų nors vienas būtų buvęs 
tinkamas, — ątgakė La Rame, — Boforas jau seniai būtų pasprukęs. 

“Žiūrėk tu man, — sumurmėjo Mazarinis, — ne toks jau tu kvailas, 
kaip maniau." 

— Be to, monsinjore, nepamirškite, kad Venseno kalėjimo 
viršininkas yra ponas de Šavinji, — aiškino La Rame, — o ponas de 
Šavinji nėra hercogo de Boforo bičiulis. 

— Taip, bet ponas de Šavinji kartais išvyksta. 

— Kai jis išvyksta, lieku aš. 

— O kai jūs išvykstate? 

— O kai aš išvykstu, savo vietoj palieku šaunų vyruką, kuris trokšta 
tapti jo didenybės policijos karininku ir kuris — aš už jį galvą guldau 
— uoliai saugoja. Štai jau trys savaitės, kai jį priėmiau į tarnybą, ir 
galėčiau jam prikišti nebent tai, kad perdaug žiauriai elgiasi su kaliniu. 

— O kas jis, tas cerberis? — paklausė kardinolas. 

— Kažkoks Grimo, monsinjore. 

— O kąjjis veikė anksčiau, prieš stodamas tarnauti Venseno pily? 

— Jį rekomendavęs žmogus sakė, kad jis gyveno provincijoj ir ten 
įsivėlė į kažkokią istoriją, nes mėgsta vaidytis, ir dabar, manau, 
džiaugiasi galėdamas išvengti bausmės, užsivilkęs karaliaus valdininko 
uniformą. 

— O kas jums rekomendavo šį žmogų? 

— Pono hercogo de Gramono dvaro valdytojas. 

— Vadinasi, jūsų nuomone, juo galima pasikliauti? 

— Kaip manimi pačiu, monsinjore. 

— Jis ne plepys? 

— O Jėzau! Monsinjore, aš ilgai maniau, kad jis nebylys: jis kalba 
ir atsakinėja tik ženklais. Atrodo, senasis jo ponas jį bus įpratinęs 
tylėti. 

— Na, pasakykite jam, mielasis pone La Rame, — tarė kardinolas, 
— kad jei jis gerai ir sąžiningai eis sargybą, mes pro pirštus žiūrėsime į 
jo iškrėstus pokštus provincijoje, jis gaus uniformą, ir jį visi gerbs, o į 
uniformos kišenes įdėsime keletą pistolių, kad jis išgertų į karaliaus 
sveikatą. 

Mazarinis nešykštėdavo pažadų; tai buvo visiška La Rame išgirtojo 
puikaus Grimo priešingybė. Grimo mažai kalbėjo, bet daug veikė. 

Kardinolas vis klasinėjo La Rame apie kalinį: kaip jis maitinamas, 
koks jo kambarys ir guolis. Į visus šiuos klausimus prižiūrėtojas 
atsakė taip, kad Mazarinis buvo patenkintas, ir atsisveikino su juo 
beveik visai nusiraminęs. 

Paskui, kadangi jau buvo devinta valanda ryto, jis atsikėlė, 
išsikvėpino, apsirengė ir nuėjo pas karalienę pranešti, kokios priežastys 
sulaikė jį namie. Karalienė bijojo Boforo ne mažiau, kaip kardinolas, ir 

buvo tokia pat prietaringa, kaip jis; todėl Mazarinis turėjo jai žodis į 
žodį pakartoti visus La Rame pažadus ir visus pagyrimus, kurių šis 

— Gaila, pone, kad mes neturime tokio Grimo prie kiekvieno 
princo! 

— Pakentėkime, tarė Mazarinis su itališka savo šypsena, — gal 
kada nors pasieksime ir tai, 0 tuo tarpu... 

— Na, o kas tuo tarpu? 

— Aš vis dėlto imsiuosi atsargumo priemonių. 

Ir jis parašė d' Artanjanui, kad tas paskubėtų grįžti į Paryžių. 


XIX 
KAIP LINKSMINOSI PONAS BOFORAS 
VENSENO PILIES BOKŠTE 


Kalinys, kuris taip baugino kardinolą ir kurio keturiasdešimt 
pabėgimo būdų drumstė viso dvaro ramybę, nė nenumanė, kad jo taip 
bijoma Pale-Ruajalyje. 

Jis matė, kad nepaprastai uoliai saugomas, ir suprato, kad neįmanoma 
pabėgti, todėl ir keršijo Mazariniui visaip jį keikdamas ir plūsdamas. 
Jis net kūrė prieš jį kupletus, bet veikiai liovėsi. Dangus išties ne tik 
nebuvo hercogo apdovanojęs poeto talentu, bet net ir proza jis sunkiai 
reikšdavo savo mintis. Blo, žinomas ano meto satyrinių dainų kūrėjas, 
sakė apie jį: 


Kautynėse drąsus jisai, 

Ir priešams iš tiesų baugus. 
Tačiau, kai jo kalbos klausai, 
Atrodo, paikas šis žmogus. 
Gastonas! kalba išdidžiai, 

Be galo sklandžiai ir gražiai. 
Kodėl Boforas toks neiškalbus? 
Kodėl Gastonas kautis negabus? 


Todėl suprantama, kodėl kalinys tenkinosi tik keiksmais ir plūdimais. 
Hercogas de Boforas buvo Henriko IV ir Gabrielės d'Estre vaikaitis, 


!Orleano hercogas. 

toks pat geraširdis, drąsus, išdidus ir ypač toks pat gaskonas, kaip ir jo 
senolis, tik ne toks išsimokslinęs. Mirus karaliui Liudvikui XIII, jis 
kurį laiką buvo karalienės favoritu ir patikėtiniu, žodžiu, pirmuoju 
žmogumi rūmuose. Tačiau vieną dieną turėjo tą vietą užleisti 
Mazariniui, ir hercogas pasijuto esąs antrasis. Jis buvo toks 
neišmintingas, kad supyko, be to, neiškentė garsiai nepareiškęs savo 
nepasitenkinimo; todėl rytojaus dieną karalienė įsakė jį suimti ir 
nugabenti į Venseną, pavesdama tai atlikti tam pačiam Gito, kurį matėme 
šios istorijos pradžioje ir su kuriuo dar turėsime progos susitikti. 
Savaime suprantama, kad, sakant "karalienė", turima galvoje Mazarinis. 
Taigi ne tik buvo atsikratyta pono de Boforo ir jo pretenzijų, bet su juo 
ir visiškai nebuvo skaitomasi. Nors ponas de Boforas buvo labai 
populiarus princas, jau penkeri metai jis gyveno visai nekarališkame 
Venseno pilies bokšto kambaryje. 

Po tiek laiko kitas jo vietoje būtų padaręs tam tikrą išvadą, o ponas 
de Boforas elgėsi kaip anksčiau. Kitas būtų pagalvojęs, ar verta tyčiotis 
iš kardinolo, niekinti princus ir veikti vienam, be pagalbininkų, išskyrus, 
kaip sako kardinolas de Recas, keletą tuščių svajotojų melancholikų, ir 
per tuos penkerius metus būtų atgavęs laisvę ar bent susiradęs gynėjų. 
Tokios mintys hercogui veikiausiai nė į galvą neateidavo. Ilgai būdamas 
kalėjime, jis, priešingai, pasidarė dar atkaklesnis, ir kardinolas kasdien 
gaudavo apie jį žinių, kurios buvo baisiai nemalonios jo eminencijai. 

Nepasisekus poezijos bandymams, ponas de Boforas ėmėsi tapybos. 
Jis piešė anglimi kardinolo veido bruožus, bet kadangi jo, kaip tapytojo, 
gabumai buvo gana vidutiniški, nesugebėdavo perteikti didelio 
panašumo ir, kad nekiltų abejonės dėl portreto originalo, užrašydavo 
apačioj: Ritratto dell'illustrissimo facchino Mazarini.! Ponas de Šavinji, 
sužinojęs apie tai, aplankė hercogą ir paprašė susirasti kitokį būdą 
laikui praleisti ar bent piešti portretus be paaiškinamųjų užrašų. Kitą 
dieną kambarys vėl buvo pilnas portretų ir užrašų. Hercogas de Boforas, 
kaip ir visi kaliniai, buvo labai panašus į vaiką, kuriam visada knieti 
daryti tai, kas draudžiama. 

Ponui de Šavinji buvo pranešta apie profilių pagausėjimą. 
Nepakankamai pasitikėdamas savo sugebėjimais ir nerizikuodamas 
piešti veidus iš priekio, hercogas savo kambarį pavertė tikra parodos 
sale. Šįsyk kalėjimo viršininkas nieko nepasakė, bet, kai ponas de 
Boforas žaidė sviediniu, liepė ištrinti visus piešinius ir perdažyti kambarį 


"Garsiojo nenaudėlio Mazarinio portretas (it.). 

klijiniais dažais. 

Hercogas padėkojo ponui de Šavinji, kad jis buvęs toks malonus ir 
atnaujinęs jo drobes. Šįsyk jis padalijo kambarį į skyrius, kurių kiekvieną 
paskyrė tam tikram kardinolo Mazarinio gyvenimo epizodui. 

Pirmasis turėjo vaizduoti, kaip Mazarinis gauna lazdų nuo kardinolo 
Bentivoljo, kurio tarnu jis buvęs. 

Antrasis — kaip garsusis nenaudėlis Mazarinis vaidina Ignoto 
Lojolos! vaidmenį to paties pavadinimo tragedijoje. 

Trečiasis — kaip garsusis nenaudėlis Mazarinis vagia ministro 
pirmininko portfelį iš pono de Šavinji, kuris jau tarėsi jį laikąs rankose. 

Pagaliau ketvirtasis — kaip garsusis nenaudėlis Mazarinis atsisako 
išduoti Laportui, Liudviko XIV kambariniui, švarias paklodes, 
sakydamas, kad Prancūzijos karaliui pakanka keisti paklodes kartą per 
tris mėnesius. 

Tai buvo didingi sumanymai, kurie, žinoma, pranoko kalinio talentą; 
todėl jis pasitenkino, nupiešęs rėmus ir pridėjęs užrašus. 

Bet to užteko ponui de Šavinji suerzinti. Jis liepė įspėti kalinį, kad 
jei šis neatsisakysiąs sumanytųjų paveikslų, jis atimsiąs iš jo Visas 
piešimo priemones. Hercogas atsakė, kad, negalėdamas nusipelnyti 
karinės šlovės, jis norįs pagarsėti tapyboje — negalėdamas būti Bajaruž 
ar Tribulcijum?, norįs tapti Mikelandželu arba Rafaeliu. 

Vieną dieną, kai ponas de Boforas vaikščiojo kieme, iš jo kambario 
buvo išgabentos malkos ir anglys, o su anglimis ir pelenai. Parėjęs 
neberado nė mažiausio daiktelio, kuriuo būtų galėjęs piešti. 

Hercogas. keikėsi, šėlo ir siuto, šaukė, kad norima jį numarinti 
šalčių ir drėgme, kaip buvę numarinti Piuiloranas, maršalas Ornano ir 
didysis Vandomo prioras. Į tai de Šavinji atsakė, jog kalinys turįs tik 
duoti žodį, kad nebepiešiąs, arba pažadėti, kad netapysiąs istorinių 
paveikslų, ir jam būsiančios grąžintos malkos ir visa, ko reikia joms 
uždegti. Tačiau ponas de Boforas tokio pažado duoti nenorėjo ir visą 
likusį žiemos laiką išbuvo nekūrentame kambaryje. 

Be to, kartą, kaliniui išėjus pasivaikščioti, buvo nugrandyti visi 
užrašai, ir kambarys vėl liko švarus, baltas, be jokių freskinės tapybos 
žymių. 

Tada hercogas iš vieno sargybinio nusipirko šunį, vardu Pistašas. 


"Ignotas Lojola — XVIa. ispanų katalikas fanatikas, jėzuitų ordino įkūrėjas. 
ŽBajaras — XVIa. prancūzų karvedys, išgarsėjęs savo žygiais. 
*Tribulcijus — XVIa. prancūzų karvedys. 

Kadangi kaliniams nebuvo draudžiama laikyti šunų, ponas de Šavinji 
šiam keturkojui leido pakeisti šeimininką. Ponas de Boforas kartais 
ištisas valandas išsėdėdavo užsidaręs su šunimi. Buvo spėjama, kad tas 
valandas kalinys skiria Pistašo mokymui, bet niekas nežinojo, ko jis tą 
šunį moko. Vieną dieną, kai Pistašas jau buvo pakankamai išdresiruotas, 
hercogas pasikvietė poną de Šavinji ir Venseno karininkus į didelį 
vaidinimą, kuris turėjo įvykti jo kambaryje. Pakviestieji atvyko. 
Kambarys buvo ryškiai apšviestas: hercogas uždegė tiek žvakių, kiek 
jam pavyko gauti. Spektaklis prasidėjo. 

Kalinys, išlupęs iš sienos tinko gabalėlį, kambario viduryje nubrėžė 
ilgą baltą liniją, kuri turėjo vaizduoti virvę. Pistašas, šeimininkui 
paliepus, užėjo ant tos linijos, pasistojo ant užpakalinių kojų ir, 
priešakinėse letenėlėse laikydamas lazdelę, ėmė vaikščioti ta linija, 
staipydamasis kaip tikras lyno akrobatas. Du ar tris kartus nubėgęs 
pirmyn ir atgal, jis grąžino lazdelę ponui de Boforui ir pakartojo tuos 
pačius judesius be lazdelės. 

Protingas gyvulys susilaukė audringų plojimų. 

Visų pirma Pistašas turėjo pasakyti, kuri valanda. 

Ponas de Šavinji parodė jam savo laikrodį. Buvo pusė septynių. 
Pistašas šešis kartus pakėlė ir nuleido koją, o septintą kartą sulaikė ją 
ore. Aiškiau negalima buvo pasakyti; net saulės laikrodis nebūtų 
tiksliau atsakęs. Kiekvienam žinoma, kad saulės laikrodis turi vieną 
didelį trūkumą: jis rodo valandas tik tol, kol šviečia saulė. 

Paskui Pistašas visai draugijai parodė, kas geriausias kalėjimo 
prižiūrėtojas visoje Prancūzijoje: 

Šuo tris kartus visus apėjo ratu, paskui kuo pagarbiausiai atsigulė 
ponui de Šavinji prie kojų. 

Šis dėjosi labai susižavėjęs tuo -pokštu ir nenoromis rodė dantis. Bet 
veikiai liovėsi juokęsis, sukando lūpas ir suraukė antakius. 

Pagaliau ponas de Boforas pateikė Pistašui itin sunkų klausimą: kas 
didžiausias vagis pasaulyje? 

Šį kartą Pistašas apėjo kambarį, tačiau nė prievieno iš susirinkusiųjų 
nesustojo, o pribėgo prie durų ir ėmė jas nagais draskyti ir unkšti. 

— Matote, ponai, — pasakė princas, — šis įdomus gyvulėlis, 
neradęs čia to, ko aš klausiu, nori išeiti ieškoti toliau. Bet būkite ramūs, 
jūs vis tiek gausite atsakymą. Pistašai, drauguži, — toliau kalbėjo 
hercogas, — eikš čionai! 

Suo paklausė. 

— Gal didžiausias vagis pasaulyje, — tarė princas, — karaliaus 

sekretorius ponas Lekamiu, kuris į Paryžių atėjo su dvidešimčia livrų, 
o dabar turi šešis milijonus? 

Šuo papurtė galvą. 

— O gal ponas vyriausiasis intendantas d'Emeri, — toliau tardė 
princas, — kuris savo sūnui, ponui Tore, sutuoktuvių proga davė tris 
šimtus tūkstančių livrų rentos ir rūmus, prieš kuriuos Tiuilri — trobelė, 
o Luvras — lūšna? 

Šuo vėl papurtė galvą. 

— Vis dar ne jis, — tarė princas. — Na, paieškokime kaip reikiant. 
O gal kartais illustrissimo facchino Mazarini di Piscina, a? 

Dabar Pistašas atsakė “taip" — aštuonis ar dešimt kartų iš eilės 
linktelėjo galvą. 

— Ponai, jūs matote, — tarė ponas de Boforas svečiams, kurie šį 
kartą nebedrįso net puse lūpų nusišypsoti, — illustissimo facchino 
Mazarini di Piscina yra didžiausias vagis pasauly. Bent Pistašas taip 
sako. Pereikime prie kito pratimo. 

Ir hercogas, pasinaudodamas įsiviešpatavusia tyla, pradėjo to vakaro 
trečiosios dalies programą. 

— Jūs visi atsimenate, ponai, kad hercogas de Gizas buvo išmokęs 
visus Paryžiaus šunis šokti ir tokiu būdu pagerbti panelę de Pons, 
kurią jis buvo paskelbęs pasaulio gražuole! Bet, ponai, tai buvo niekai, 
nes šunys klausė nesąmoningai, jie nemokėjo atskirti, kam jie turi šokti 
ir kam ne. Pistašas parodys jums, taip pat ponui viršininkui, kad jis toli 
pralenkęs savo brolius. 

Ponas de Šavinji, malonėkite man paskolinti savo lazdą. Ponas de 
Šavinji padavė Boforui lazdą. 

Hercogas iškėlė ją per pėdą nuo žemės ir laikė horizontaliai. 

— Pistašai, drauguži, — tarė jis, — malonėkite peršokti ją ponios 
de Monbazon garbei. 

Visi ėmė juoktis, nes žinojo, kad tuo metu, kai hercogą de Boforą 
suėmė, jis buvo ponios de Monbazon meilužis. 

Pistašas be jokio vargo linksmai peršoko per lazdą. 

— Bet man atrodo, — pasakė ponas de Šavinji, — kad Pistašas 
daro tą pat, ką darė jo broliai, šokdami panelės de Pons garbei. 

— Palaukit, — tarė princas. — Pistašai, drauguži, šokite karalienės 
garbei!- 

Ir jis pakėlė 1azdą šešiais coliais aukščiau. 

Suo pagarbiai peršoko per lazdą. 

— Pistašai, drauguži, — paragino hercogas, pakėlęs lazdą dar šešis 

colius, — šokite karaliaus garbei! | 

Suo įsibėgėjo ir, nors lazda buvo aukštokai, lengvai per ją peršoko. 

— O dabar dėmesio! — pasakė ponas de Boforas, nuleisdamas 
lazdą beveik iki žemės. — Pistašai, drauguži, šokite illustrissimo 
facchino Mazarini di Piscina garbei. 

Šuo atsuko lazdai užpakalį. 

— Na, kas čia dabar? — tarė ponas de Boforas, nubrėždamas 
pusratį nuo šuns uodegos ligi galvos ir vėl laikydamas prieš jį lazdą. 
— Nagi, šokite, pone Pistašai! 

Bet Pistašas, kaip ir pirmą kartą, apsisuko aplink ir atstatė lazdai 
užpakalį. | 

Hercogas padarė tą patį judesį ir pakartojo įsakymą, bet šįsyk 
Pistašo kantrybė išseko. Jis įniršęs griebė lazdą dantimis, išplėšė princui 
iš rankų ir perkando pusiau. 

Ponas de Boforas ištraukė jam iš narsų abu galus ir kuo rimčiausiu 
veidu padavė ponui de Šavinji, labai atsiprašinėdamas ir pareikšdamas, 
kad vaidinimas baigtas ir kad jei ponas viršininkas norėsiąs po trijų 
mėnesių atsilankyti į kitą vaidinimą, Pistašas būsiąs išmokęs naujų 
triukų. 

Po trijų dienų Pistašas buvo nunuodytas. 

Ieškota kaltininko, tačiau, žinoma, jis nebuvo surastas. Ponas de 
Boforas pastatydino keturkojui draugui paminklą su tokia epitafija: 
“Čia ilsisi Pistašas, vienas iš protingiausių šunų pasaulyje." 

Prieš tokį pagyrimą nieko nebuvo galima pasakyti, ir ponas de 
Savinji neprotestavo. 

Tada hercogas ėmė visiems kalbėti, kad šuo buvo nunuodytas dėl 
to, kad norėta išbandyti nuodus, paruoštus jam pačiam, ir vieną dieną 
po pietų jis atsigulė į lovą, šaukdamas, kad jį varstą diegliai ir kad 
Mazarinis įsakęs jį nunuodyti. 

Ši nauja pono de Boforo išdaiga pasiekė kardinolo ausis ir įvarė 
nemaža baimės. Venseno pilies bokštas buvo laikomas labai nesveika 
vieta: ponia de Rambuje išsitarusi, kad kambarys, kuriame mirė 
Piuiloranas, maršalas Ornano ir didysis Vandomo prioras, atstojąs 
arseną, ir tie žodžiai ėjo iš lūpų į lūpas. Todėl kardinolas įsakė ragauti 
kaliniui duodamus valgius ir vyną. Tada karininkas La Rame ir buvo 
paskirtas prie jo degustatoriumi. 

Tačiau de Šavinji neatleido hercogui akiplėšiškumo, dėl kurio jau 
nukentėjo niekuo nekaltas Pistašas. Ponas de Šavinji buvo velionio 
kardinolo globotinis, net sklido gandai, kad jis esąs jo sūnus, todėl 


147 


tironizuoti mokėjo. Jis pradėjo persekioti kalinį, atėmė iš jo ligi šiol 
jam paliktus geležinius peilius ir sidabrines šakutes ir įsakė duoti 
sidabrinius peilius ir medines šakutes. Hercogas pasiskundė. De Šavinji 
liepė jam pranešti, jog kardinolas pasakęs poniai de Vandom, kad jos 
sūnus esąs pasodintas į Venseno pilies bokštą iki gyvos galvos; todėl 
jis, Šavinji, bijąs, kad hercogas, išgirdęs šią pražūtingą žinią, nemėgintų 
nusižudyti. Po poros savaičių ponas de Boforas pamatė, kad pasodinta 
dvi eilės piršto storumo medelių pagal kelią, kuris vedė į sviedinio 
aikštelę. Jis paklausė, ką tai reiškia. Buvo atsakyta, jog kadą nors tie 
medeliai jam sudarysią alėją. Pagaliau vieną rytą atėjo daržininkas ir, 
tarsi norėdamas jį pradžiuginti, pranešė, kad pasodinsiąs jam šparagų. 
Sparagai, kaip visiems žinoma, dabar užauga tik per ketverius metus, 
o tada, kai daržininkystė nebuvo taip ištobulėjusi, jiems augti reikėjo 
penkerių mėtų. Toks paslaugumas hercogą įsiutino. 

Tada ponas de Boforas pagalvojo, kad laikas imtis vieno iš 
keturiasdešimties būdų, ir pirmiausia išmėgino paprasčiausią — pabandė 
papirkti La Rame. Bet La Rame, savo vietą pirkęs už pusantro tūkstančio 
ekiu, labai ją brangino. Todėl, užuot padėjęs kaliniui, jis nubėgo įspėti 
pono de Šavinji, ir tas tučtuojau nuvedė aštuonis vyrus į Boforo kambarį, 
padvigubino sargybinių skaičių ir patrigubino postus. Nuo tada princas 
vaikščiojo, kaip teatre vaikšto karaliai: keturi vyrai ėjo priešais, keturi 
iš paskos, neskaitant tų, kurie žengė gale. 

Boforas iš pradžių gardžiai juokėsi iš to griežtumo, kuris jam virto 
pramoga. Jis be paliovos kartojo: “Tai mane linksmina, tai mane 
smagina." Paskui pridurdavo: “Kai man įgris toji jūsų pagarba ir 
panorėsiu nuo jos išsivaduoti, panaudosiu vieną iš likusių trisdešimt 
devynių būdų." 

Bet ilgainiui ta pramoga jam nusibodo. Dėl savo pagyrūniškumo 
ponas de Boforas tvirtai laikėsi pusę metų; bet pagaliau, nuolat 
matydamas, kaip aštuoni žmonės sėdasi, kai jis sėdasi, keliasi, kai jis 
keliasi, sustoja, kai jis sustoja, kalinys paniuro ir ėmė skaičiuoti dienas. 

Šis naujas persekiojimas dar labiau sustiprino jo neapykantą 
Mazariniui. Hercogas keikėsi nuo ryto ligi vakaro ir kalbėjo, kad 
nudraskysiąs Mazariniui ausis. Baugu buvo jo klausytis. Mazarinis, 
kuris žinojo viską, kas dedasi  Vensene, nejučia užsismaukdavo 
kardinolo kepurę ligi pat akių. 

Kartą ponas de Boforas sušaukė visus sargybinius ir, nors 'jo 
neiškalbingumas buvo virtęs priežodžių, pasakė jiems kalbą, kurią, 
tiesa, buvo paruošęs iš anksto. 

— Ponai, — tarė jis, — nejaugi leisite akiplėšiškai ir begėdiškai 
įžeidinėti karaliaus IV vaikaių? Velniai griebtų, kaip sakydavo mano 
senelis. Ar žinote, kad aš beveik viešpatavau Paryžiuje? Ištisą dieną 
saugojau karalių ir vyresnįjį karaliaus brolį — Orleano hercogą. 
Karalienė anuomet man meilikavo ir vadino mane garbingiausiu 
karalystės vyru. Ponai, išleiskite dabar mane į laisvę. Aš tiesiai nuvyksiu 
į Luvrą ir nusuksiu sprandą Mazariniui. Jūs būsite mano asmens 
sargybiniai, aš jus visus padarysiu karininkais ir duosiu geras algas. 
Velniai griebtų! Pirmyn! Žengte marš! 

Bet, nors labai jausminga buvo Henriko IV vaikaičio gražbylystė, 
ji nesujaudino tų akmeninių širdžių. Niekas nė nekrustelėjo. Tai 
matydamas, ponas de Boforas išvadino juos niekšais, ir jie pasidarė 
aršiausi jo priešai. 

Kiekvieną sykį, kai ponas de Šavinji ateidavo jo aplankyti, — o jis 
atvykdavo du tris kartus per savaitę, — hercogas nepraleisdavo progos 
jo nepagąsdinęs. 

— Ką darytumėte, pone, — sakydavo jis, — jei vieną gražią dieną 
ateitų manęs išvaduoti paryžiečių armija, apsišarvavusi geležim ir 
apsiginklavusi muškietomis? 

— Monsinjore, — atsakydavo ponas de Šavinji, žemai 
nusilenkdamas princui, — ant apsauginių pylimų aš turiu dvidešimt 
artilerijos patrankų, o kazematuose — trisdešimt tūkstančių šovinių. 
Aš juos iššaudyčiau kuo taikliausiai. 

— Taip, bet kai būtumėte iššaudęs savo trisdešimt tūkstančių 
šovinių, jie paimtų pilį, o pilį paėmus, aš būčiau priverstas jiems leisti, 
nors, žinoma, būtų labai gaila, jus pakarti. 

Ir hercogas savo ruožtu kuo mandagiausiai nusilenkdavo ponui de 
Šavinji. 

— O aš, monsinjore, — atsakydavo de Šavinji, — vos tik pirmas 
nenaudėlis žengtų pro vartus arba užkoptų ant pylimo, būčiau priverstas, 
nors ir labai apgailestaudamas, jus savo ranka nužudyti, nes esate 
patikėtas ypatingai mano globai, ir aš turiu jūs grąžinti gyvą ar negyvą. 

Ir jis vėl nusilenkdavo jo kilnybei. 

— Taip, — atsikirsdavo hercogas, — bet kadangi tie šaunūs vyrai, 
be abejonės, čionai ateitų tik pakorę poną Džulijų Mazarinį, jūs 
neišdrįstumėte pakelti prieš mane rankos ir paliktumėte mane gyvą, 
bijodamas, kad paryžiečiai jūsų nesudraskytų, vilkdami ketvertu arklių, 
otai daug nemaloniau, negu būti pakartam, ar ne tiesa? 

Tokie saldžiarūgščiai juokeliai trukdavo kokią dešimt, penkiolika, 

o daugiausia dvidešimt minučių ir visada baigdavosi štai kaip: ponas 
de Šavinji atsisukdavo į duris ir sušukdavo: 

— Ei La Rame! 

La Rame įeidavo. 

— La Rame, — sakydavo de Šavinji, — pavedu jums gerai saugoti 
poną de Boforą. Elkitės su juo pagarbiai, atsižvelgdami į jo vardą bei 
rangą, ir todėl nė valandėlės neišleiskite jo iš akių. 

Paskui jis išeidavo, ironiškai mandagiai nusilenkęs ponui de Boforui, 
o šis baisiai niršdavo. 

Tokiu būdu La Rame pasidarė nuolatinis princo stalabendns, 
amžinas jo sargas, jo kūno šešėlis. Linksmo būdo žmogus, nuoširdus 
pašnekovas, mėgėjas išgerti, puikus sviedinio žaidėjas, apskritai geras 
žmogelis, La Rame Boforo akyse turėjo vieną ydą — tai, kad buvo 
nepaperkamas. Todėl La Rame draugija hercogą veikiau išblaškydavo 
negu vargindavo. 

Deja, to nebūtų galima pasakyti apie La Rame. Nors jis tam tikra 
prasme ir vertino garbę būti uždarytam su tokiu įžymiu kaliniu, betgi 
malonumas gyventi, artimai bendraujant su Henriko IV vaikaičiu, 
neatstojo jam malonumo, kurį jis būtų patyręs retkarčiais aplankydamas 
savo šeimą. Galima būti puikiu karaliaus valdiniu ir tuo pat metu geru 
tėvu ir vyru. La Rame nepaprastai mylėjo savo žmoną ir vaikus, 
kuriuos tematydavo nuo tvirtovės sienos, kai šie, norėdami suteikti 
savo tėvui ir vyrui paguodos, vaikštinėdavo anapus griovio. To jam 
buvo per maža, ir La Rame jautė, kad linksma nuotaika (ją jis laikė 
savo geros sveikatos priežastimi, nepagalvodamas, kad ji veikiausiai 
buvo jos pasekmė), šitaip gyvenant, ilgai neišsilaikys. Šis įsitikinimas 
dar labiau sustiprėjo jo sąmonėje, kai pono de Boforo ir de Šavinji 
santykiai ėmė blogėti, kol pagaliau jiedu visai liovėsi matytis. Tada La 
Rame baisiai nusiminė, nes dabar visa atsakomybė užgulė jį vieną. O 
kadangi dėl ką tik suminėtų priežasčių jis ieškojo žmogaus, kuris 
palengvintų jo naštą, tad labai nudžiugo, kai jo bičiulis, maršalo de 
Gramono dvaro valdytojas, pasisiūlė duosiąs jam padėjėją. Jis tuoj pat 
pakalbėjo apie tai su ponu de Šavinji, ir šis atsakė neturįs nieko prieš, 
jei tik kandidatas pasirodysiąs tinkamas. 

Mes manome, kad nėra reikalo piešti mūsų skaitytojams tizinį 1r 
moralinį Grimo portretą. Jei, kaip tikimės, jie nėra pamiršę šio veikalo 
pirmosios dalies, turėtų gana gerai prisiminti tą garbingą žmogų, kuris 
tiek tepasikeitė, kad paseno dvidešimčia metų ir pasidarė dar tylesnis 
ir nešnekesnis, nors Atas nuo to laiko, kai pats labai pasikeitė, buvo 

leidęs jam kalbėti, kiek tik jis norėjo. Bet Grimo jau buvo ištylėjęs 
dvylika ar penkiolika metų, ir tasai įprotis buvo pasidaręs antrąja jo 
prigimtimi. 


XX 
GRIMO PRADEDA EITI TARNYBĄ 


Taigi Grimo prisistatė į Venseno pilį. Jo išorė jį rekomendavo kuo 
palankiausiai. Ponas de Šavinji didžiavosi turįs neklystančią akį, ir tai 
galėtų duoti pagrindo manyti, kad jis tikrai buvo kardinolo Rišelje 
sūnus, nes kardinolas irgi visada save laikė tokiu. Kalėjimo viršininkas 
atidžiai apžvelgė kandidatą ir nusprendė, kad suraukti Grimo antakiai, 
plonos lūpos, pakumpusi nosis ir išsišovę skruostikauliai — puikios 
žymės. Jis tepasakė jam dvylika žodžių, Grimo teatsakė keturis. 

— Štai kur gražiai išauklėtas vyras, aš išsyk supratau, kad jūs toks, 
— tarė ponas de Šavinji, — eikite prisistatyti ponui La Rame ir 
pasakykite, kad esate man visais atžvilgiais priimtinas. 

Grimo pasisuko ant kulnų ir išėjo; dabar jis turėjo pereiti kur kas 
griežtesnę La Rame apžiūrą. Įtikti La Rame buvo sunkiau. Mat ponas 
de Savinji žinojo, kad gali pasikliauti La Rame, o šis norėjo rasti 
žmogų, kuriuo jis pats galėtų pasikliauti. 

Grimo pasižymėjo kaip tik tomis teigiamybėmis, kurios gali sužavėti 
kalėjimo prižiūrėtoją, norint turėti ištikimą padėjėją. Todėl La Rame, 
apibėręs jį tūkstančiu klausimų, į kuriuos tegavo keturiskart mažiau 
atsakymų, to nešnekumo sužavėtas, pasitrynė rankas ir priėmė Grimo į 
tarnybą. 

— Instrukcija? — paklausė Grimo. 

— Štai kokia: niekad nepalikti kalinio vieno, atimti iš jo bet kokį 
įrankį, kuris pjauna ar duria, neleisti jam daryti ženklus lauke esantiems 
žmonėms arba per ilgai kalbėtis su sargybiniais. 

„— Viskas? — paklausė Grimo. 

— Šiuo tarpu viskas, — atsakė La Rame. — Jei aplinkybės pasikeis, 
bus naujų nurodymų. 

— Gerai, — pasakė Grimo. 

Ir jis įėjo pas hercogą de Boforą. 

Sis kaip tik šukavosi barzdą. Jis nekirpo plauiči ir užsiželdino 
barzdą, norėdamas paerzinti Mazarinį — parodyti, koks jis nuskuręs ir 
suvargęs, bet prieš keletą dienų, žvelgdamas iš bokšto žemyn, ponas 

de Boforas važiuojančioje pro šalį karietoje pažino gražiąją ponią de 
Monbazon, kurios prisiminimas jam vis dar buvo brangus. Princas 
norėjo jai padaryti visai kitokį įspūdį, negu Mazariniui, ir, tikėdamasis 
ją vėl pamatyti, paprašė švininių šukų, kurios jam ir buvo duotos. 

Ponas de Boforas paprašė švininių šukų dėl to, kad jo barzda, kaip 
visų blondinų, buvo rusva: šukuodamas jis ją dažė. 

Grimo įėjęs pastebėjo šukas, kurias hercogas ką tik buvo padėjęs 
ant stalo, ir, pagarbiai nusilenkęs, jas paėmė. 

Hercogas nustebęs pažvelgė į šią keistą žmogystą. 


Žmogysta įsikišo šukas į kišenę. 
— Ei! Ką tai reiškia? — sušuko hercogas. — Iš kur atsirado tas 
kvailys? 


+ Grimo nieko neatsakė, tik dar kartą nusilenkė. 

— Tu nebylys, ar ką? — sušuko hercogas. 

Grimo papurtė galvą. 

— Kas gi tu esi?Atsakyk, aš įsakau, — tarė hercogas. 

— Sargybinis, — atsakė Grimo. 

— Sargybinis! — sušuko hercogas. — Puiku, betrūko tik šitokio 
pakaruoklio fizionomijos mano kolekcijai. Ei! La Rame ar kas kitas! 

Atbėgo La Rame. Hercogo nelaimei, prižiūrėtojas, pasikliaudamas 
Grimo, ruošėsi vykti į Paryžių; jis buvo jau kieme ir grįžo į viršų labai 
nepatenkintas. 

— Kas atsitiko, prince? — paklausė jis. 

— Kas tas niekšas? Kodėl jis paėmė mano šukas ir įsikišo į kišenę? 
— paklausė ponas de Boforas. 

— Jis vienas iš sargybinių, monsinjore. Labai šaunus vyrukas. 
Tikiuosi, įvertinsite jį, kaip ponas de Šavinji ir aš. 

— Kodėl jis atėmė iš manęs šukas? 

— Iš tiesų, — paklausė La Rame, — kodėl atėmėte iš jo kilnybės 
Šukas? 

Grimo išsitraukė šukas iš kišenės, perbraukė jas pirštu ir, rodydamas 
kraštinį jų dantį, pasakė tik vieną žodį: 

— Aštrus. 

— Tai tiesa, — patvirtino La Rame. 

— Ką sako tas galvijas? — paklausė hercogas. 

— Kad karalius uždraudė duoti jo kilnybei aštrius daiktus. 

— Ak, štai kaip! — tarė hercogas. — Ar jūs iš proto išsikraustėte, 
La Rame? Juk jūs pats davėte man tas šukas. 

— Ir labai blogai padariau, monsinjore, nes, jas duodamas, 

nusižengiau instrukcijai. 

Hercogas, netverdamas pykčiu, pažvelgė į Grimo, kuris grąžino 
šukas La Rame. 

— Aš jaučiu, kad šis žmogus mane baisiai erzina, — sumurmėjo 
princas. 

Iš tikrųjų kalėjime nėra vidutinių jausmų. Ten viskas, žmonės ir 
daiktai, — arba draugai, arba priešai; todėl ten arba mylima, arba 
neapkenčiama, kartais dėl kokios nors priežasties, 0 dažniausiai 
instinktyviai. Ir štai vien dėl to, kad Grimo iš pirmo žvilgsnio patiko 
ponui de Šavinji ir La Rame, jis turėjo nepatikti ponui de Boforui, nes 
teigiamybės kalėjimo viršininko ir prižiūrėtojo akyse buvo ydos kalinio 
akyse. 

Tačiau Grimo nenorėjo nuo pat pirmos dienos visai nutraukti 
santykių su kaliniu; jam buvo reikalingas ne staigus pasišlykštėjimas, o 
stipri, gili, patvari neapykanta. | 

Todėl jis pasitraukė, užleisdamas vietą keturiems sargybiniams, 
kurie ką tik papusryčiavę atėjo saugoti princo. 

Hercogas tuo metu rengė naują pokštą, į kurį dėjo daug vilčių. Jis 
užsisakė rytojaus pusryčiams vėžių ir ketino per dieną įtaisyti savo 
kambary kartuvėles ir pakarti patį gražiausią vėžį. Kadangi virtas 
vėžys yra raudonos spalvos, visi supras užuominą, ir hercogas turės 
malonumą pakarti kardinolo atvaizdą, kol jis bus pakartas iš tikrųjų. Ir 
kas galės jam prikišti, kad jis pakorė ką kita, o ne vėžį? 

Visą dieną Boforas rengėsi tai egzekucijai. Kalėjime žmonės pasidaro 
labai vaikiški, o hercogas buvo linkęs toks tapti greičiau, negu kas 
kitas. Jis išėjo, kaip paprastai, pasivaikščioti, nusilaužė kelias šakeles, 
reikalingas ruošiamam vaidinimui, ir, ilgainiui ieškojęs, surado stiklo 
šukę. Tas radinys, rodės jį labiausiai pradžiugino. Grįžęs į kambarį, 
išpešė keletą siūlų iš nosinės. 

Nė viena iš šių smulkmenų neliko nepastebėta tiriamo Grimo 
žvilgsnio. 

Kitą rytą kartuvės buvo užbaigtos. Kad galėtų jas pastatyti kambario 
viduryje, ponas de Boforas smailino vieną jų galą stiklo šukele. 

La Rame žiūrėjo į jo darbą smalsiai, kaip tėvas, kuris tariasi atradęs 
naują žaislą vaikams, o keturi sargybiniai žvelgė abejingai, nes anuomet, 
kaip ir dabar, abejingumas buvo ryškiausias kareivio fizionomijos 
bruožas. 

Grimo įėjo tuo metu, kai princas ką tik buvo padėjęs stiklo šukę 
ant stalo, nors dar nebuvo baigęs smailinti kartuvių kojos; jis pertraukė 

šį darbą, norėdamas pritvirtinti siūlą prie kito galo. 

Hercogas metė į Grimo žvilgsnį, kuriame dar tebebuvo matyti 
vakarykštės blogos nuotaikos likučiai; bet jau iš anksto būdamas labai 
patenkintas neabejotinu rezultatu, kurio turėjo susilaukti naujasis jo 
išradimas, daugiau nekreipė į jį dėmesio. 

Surišęs jūrininkų mazgą viename siūlo gale ir padaręs kilpą kitame, 
jis pažvelgė į vėžių dubenį ir, akimis išrinkęs patį didžiausią, atsisuko 
pasiimti stiklo. Šukė buvo dingusi. 

— Kas paėmė stiklo šukę? — paklausė princas, suraukęs kaktą. 

Grimo ženklu parodė, kad tai padaręs. 

— Ką? Vėl tu? — sušuko hercogas. — Kodėl ją paėmei? 

— Taigi, — paklausė La Rame, — kodėl atėmėte iš jo kilnybės 
stiklą? 

Grimo, laikydamas rankoje stiklo šukę, perbraukė ją pirštu ir tarė: 

— Pjauna... 

— Jis teisybę sako, — tarė La Rame. — Ak, po velnių! Tai bent 
įsigijome brangų vyruką! 

— Ponas Grimo, — pasakė princas, — aš labai jus prašau jūsų 
paties labui laikytis kuo toliau nuo manęs, kad nepasiekčiau ranka. 

Grimo pagarbiai nusilenkė ir pasitraukė į kitą kambario galą. 

— Nieko, nieko, monsinjore, — tarė La Rame. — Duokite man 
kartuvėles, aš jas pasmailinsiu savo peiliu. 

— Jūs? — tarė hercogas juokdamasis. 

— Taip, aš. Juk tai norėjot daryti? 

— Žinoma. Hm, iš tikrųjų bus dar juokingiau. Štai, mielasis La 
Rame, 1mkite. 

La Rame, nesupratęs princo žodžių, kuo kruopščiau nudrožė kartuvių 
galus. 

— Puiku, — tarė hercogas, — dabar padarykite grindyse nedidelę 
duobutę, o aš tuo tarpu susiieškosiu pasmerktąjį mirti. 

La Rame atsiklaupė ant vieno kelio ir padarė duobutę. 

Tuo metu princas pakorė vėžį ant siūlo. Paskui pastatė kartuves 
kambario viduryje, leipdamas juokais. 

La Rame taip pat kvatojo iš visos širdies, nesuvokdamas, kodėl 
sargybiniai jam pritaria choru. 

Tik vienas Grimo nesijuokė. 

Jis priėjo prie La Rame ir, rodydamas vėžį, tabaluojantį ant siūlo 
galo, tarė: 

— Kardinolas! 

— Pakartas jo kilnybės hercogo de Boforo ir pono Žako Krizostomo 
La Rame, karaliaus kalėjimo prižiūrėtojo, — pridūrė princas, dar 
garsiau kvatodamas. 

La Rame suriko išsigandęs, puolė prie kartuvių, čiupo jas, sulaužė į 
gabalėlius 1r išmetė pro langą. Baisiai sutrikęs, jis norėjo tą patį 
padaryti ir su vėžiu, bet Grimo paėmė vėžį jam iš rankų. 

— Galima suvalgyti, — tarė jis ir įsidėjo į kišenę. Ši scena suteikė 
hercogui tokį didelį malonumą, kad jis beveik atleido Grimo už tą 
vaidmenį, kurį šis čia suvaidino. Bet vėliau, kai jis apgalvojo sargybinio 
ketinimus, jam pasirodė, kad jo ketinimai buvę piktavališki, ir hercogo 
neapykanta tam tyleniui dar labiau suliepsnojo: 

Tačiau vėžio istorija, dideliam La Rame nusiminimui, plačiai 
pasklido ne tik pilyje, bet ir už jos sienų. Ponas de Šavinji, širdies 
gilumoje smarkiai neapkentęs kardinolo, pasistengė papasakoti šį 
juokingą atsitikimą keliems patikimiems savo bičiuliams, o šie apskelbė 
kitiems. 

Ponas de Boforas dėl to turėjo dvi ar tris linksmas dieneles. 

Savo sargybinių tarpe jis buvo pastebėjęs vieną gana malonaus 
veido žmogų ir pradėjo jam meilintis, nes Grimo kasdien darėsi vis 
labiau nepakenčiamas. Ir vieną rytą, kai hercogas, nusivedęs tą žmogų 
į šalį, norėjo su juo akis į akį pasikalbėti, Staiga įėjo Grimo. Pamatęs, 
kas čia dedasi, jis pagarbiai prisiartino prie besišnekančiųjų ir paėmė 
sargybiniui už rankos. 

— Ko jums reikia? — šiurkščiai paklausė hercogas. 

Grimo pavedėjo sargybinį per kokius keturis žingsnius ir, parodęs 
duris, tarė: 

Išeikit! 

Sargybinis pakluso. 

— Ak! — sušuko princas. — Jūs nepakenčiamas! Aš jus nubausiu! 

Grimo pagarbiai nusilenkė. 

— Ponas šnipe, aš jums kaulus sulaužysiu! — sušuko įniršęs princas. 

Grimo nusilenkė ir pasitraukė per keletą žingsnių. 

- — Ponas šnipe, aš jus pasmaugsiu savo paties rankomis! 

Grimo dar kartą nusilenkė ir dar pasitraukė. 

— Ir aš tai padarysiu, — sušuko princas, nusprendęs, kad reikia 
nedelsiant baigti šį reikalą, — tučtuojau, šią pat akimirką! 

Ir jis puolė, sugniaužęs kumščius, prie Grimo, bet šis tik išstūmė 
sargybinį lauk ir uždarė duris. 

Tuo pat metu Grimo pajuto, kaip princo rankos tarsi geležinės 

žnyplės suspaudė jo pečius. Bet, užuot šaukęsis pagalbos ar gynęsis, jis 
tik painažu prisidėjo smilių prie lūpų ir, kuo maloniausiai nusišypsojęs, 
tarė: 

— Tss! | 

Grimo gestas, šypsena ir žodis — visa tai buvo taip netikėta, kad 
hercogas apstulbęs tarsi sustingo. 

Grimo pasinaudojo ta akimirka ir išsitraukė iš po liemenės pamušalo 
laiškelį su aristokratišku antspaudu. Nors laiškelis ilgai išbuvo Grimo 
drabužiuose, tačiau dar nebuvo visiškai praradęs pirmykščio savo 
kvapo. Netaręs nė žodžio, Grimo padavė jį hercogui. 

Vis labiau ir labiau stebėdamasis, hercogas paleido Grimo, paėmė 
laiškelį ir, pažinęs rašyseną, sušuko: 

— Nuo ponios de Monbazon! 

Grimo linktelėjo galvą. | 

Ponas de Boforas atplėšė voką, persibraukė ranka akis, nes buvo 
tarsi apakintas, ir perskaitė štai ką: 


“Brangusis hercoge, 
galite visiškai pasitikėti šiuo doru žmogumi, kuris jums įduos šį laiškelį. 
Jis yra mūsiškio bajoro tarnas, išbandytas dvidešimties metų ištikimos 
tarnybos, ir jo ponas už jį laidavo. Jis sutiko stoti tarnauti pas jūsų 
prižiūrėtoją ir užsidaryti su jumis Vensene, kad galėtų padėti jums 
pabėgti, nes tai mes esame sumanę. Išsivadavimo valanda artėja. 
Turėkite kantrybės ir drąsos. Žinokit, kad nors ir ilgai nesimatėte su 
savo bičiuliais, jie išsaugojo jums tuos pačius jausmus, kuriuos turėjo. 

Visada jums atsidavusi 

, Marija de Monbazon. 


P.S. Pasirašau pilna pavarde. Būtų pernelyg didelė tuštybė, jei 
manyčiau, kad po penkerių išsiskyrimo metų jūs pažinsite mano 
inicialus." 


Valandėlę hercogas stovėjo tarsi apsvaigęs. Tai, ko jis penkerius 
metus ieškojo ir negalėjo rasti, būtent tarno, padėjėjo, draugo, staiga 
nukrito jam iš dangaus tokiu metu, kai jis to mažiausiai laukė. Jis 
apstulbęs pažvelgė į Grimo ir dar kartą perskaitė laišką nuo pradžios 
"ligi galo. 

— O! Brangioji Marija, — sušnibždėjo Boforas, baigęs skaityti. 
-— Vadinasi, aš nesuklydau — tada ją mačiau karietoj! Ir ji manęs 

nepamiršo po penkerių išsiskyrimo metų! Velniai rautų! Tokį 
pastovumą galima rasti tik “Astrėjoje *. — Paskui, atsigręžęs į Grimo, 
pridūrė: 

— Tai tu, mielasis, esi pasiruošęs mums padėti? 

Grimo linktelėjo galvą. 

— Ir dėl to čia atvykai? 

Grimo dar kartą linktelėjo galvą. 

— O aš norėjau tave pasmaugti! -sušuko hercogas. 

Grimo šyptelėjo. 

— Bet palauk, — tarė hercogas ir ėmė raustis kišenėse. — Palauk, 
— pakartojo jis, veltui kažko ieškodamas, — juk negalima neatsilyginti 
už tokį atsidavimą Henriko IV vaikaičiui. 

Ponas de Boforas matyt turėjo kuo geriausių ketinimų, bet Venseno 
kalėjime buvo griebiamasi ir tokios atsargumo priemonės 
— nepaliekama kaliniams pinigų. 

Matydamas hercogo nusivylimą, Grimo išsitraukė iš kišenės aukso 
prikimštą kapšelį ir padavė jį Boforui, sakydamas: 

— Štai ko jūs ieškote! 

Hercogas atrišo kapšelį ir buvo bepiląs auksą Grimo į rankas, bet 
Šis papurtė galvą. 

— Dėkui, monsinjore, — tarė jis traukdamasis, — man jau 
apmokėta. 

Hercogas vis labiau stebėjosi. Jis ištiesė Grimo ranką. Šis priėjo ir 
pagarbiai ją pabučiavo. Grimo buvo išmokęs aristokratiškų Ato manierų. 

— O dabar ką mes veiksime? — paklausė hercogas. 

— Dabar vienuolikta valanda ryto, — tarė Grimo. — Antrą valandą 
pakvieskite La Rame žaisti sviedinio ir permeskite du ar tris sviedinius 
per tvirtovės sieną. 

— Na, o paskui? 

— Paskui... jūs prisiartinsite prie sienos ir sušuksite Žmogui, kuris 
dirbs griovyje, kad jums atmestų sviedinius. 

— Supratau, — tarė hercogas. 

Grimo buvo labai patenkintas. Kadangi jis labai retai kalbėdavo, 
jam buvo sunku aiškinti. 

Jis pasuko link durų. 

— Palauk. Vadinasi, tu nieko nenori priimti? — paklausė hercogas. 

— Norėčiau, kad monsinjoras man pažadėtumėte vieną dalyką. 


!"Astrėja"" — prancūzų rašytojo Onore d'Iurfe (XVIIa.) sentimentalus romanas. 

— Kokį? Sakyk. 

— Kai bėgsime, aš visur ir visada eisiu pirmas; jei sučiups 
monsinjorą, jus tiktai vėl pasodins į kalėjimą, o jei sučiups mane, man 
grės mažiausias pavojus — būti pakartam. 

— Tikra tiesa, — atsakė hercogas, — prisiekiu bajoro garbe, aš 
išpildysiu tavo prašymą. 

— O dabar, — tarė Grimo, — aš monsinjorą paprašysiu dar vieno 
dalyko: suteikite man garbę nekęsdamas manęs, kaip pirma. 

— Pasistengsiu, — atsakė hercogas. 

Kažkas pasibeldė į duris. 

Hercogas įsikišo laiškelį ir kapšiuką į kišenę ir krito ant lovos. Visi 
"žinojo, kad šitaip jis darydavo grieždamas apmaudą. Grimo atidarė 
duris. Įėjo La Rame, ką tik grįžęs iš kardinolo, kur buvo įvykusi mūsų 
nupasakotoji scena. 

La Rame metė tiriamą žvilgsnį ir, pamatęs, kad kalinys ir sargybinis 
tebejaučia viens kitam antipatiją, patenkintas nusišypsojo. 

Paskui, atsisukęs į Grimo, tarė: 

— Gerai, drauguži, gerai. Apie jus ką tik kalbėta vienoje vietoje, ir 
netrukus, tikiuosi, išgirsite žinią, kuri jums nebus nemaloni. 

Grimo nusilenkė, nutaisęs kuo maloniausią veidą, ir išėjo, kaip 
paprastai darydavo, įėjus viršininkui. 

— Na, monsinjore, — tarė La Rame, skambiai juokdamasis, — jūs 
vis dar širstate ant to vargšo vyruko? 

— Ar čia jūs, La Rame? Dievaži, atėjot pačiu laiku. Aš puoliau į 
lovą ir nusigręžiau į sieną, bijodamas, kad nepasiduočiau pagundai ir 
nepasmaugčiau, kaip buvau žadėjęs, to niekšo Grimo. 

— Nemanau, — tarė La Rame, darydamas sąmojingą užuominą į 
savo pavaldinio nebylumą, — kad jis būtų pasakęs jūsų kilnybei ką 
nors nemalonaus. 

— Velniai rautų! Man atrodo, kad jis Rytų nebylys, La Rame, jūs 
grįžote pačiu laiku. Aš labai nekantriai jūsų laukiau. 

— Monsinjoras man labai malonus, — tarė La Rame, paglostytas 
komplimento. 

— Šiandien esu labai nemitrus, ir jums bus malonu tai matyti. 

— Vadinasi, sužaisime sviedinio partiją? — nesąmoningai paklausė 
La Rame. 

— Jei jūs to norite. 

— Esu jūsų paslaugoms, monsinjore. 

— Tikrai, brangusis La Rame, — tarė hercogas, — jūs puikus 

žmogus, ir aš mielai būčiau visą gyvenimą Vensene, kad tik nereikėtų 
skirtis su jumis. 

— Monsinjore, — atsakė La Rame, — manau, kad bus ne kardinolo 
kaltė, jei šis jūsų troškimas neišsipildys. 

— Kaip? Ar jūs jį neseniai matėte? 

— Jis šįryt buvo mane išsikvietęs. 

— Šit kaip! Ir kalbėjo apie mane? 

— O apie ką kita su manim kalbėtų! Jūs, monsinjore, jam tarsi 
slogutis. 

Hercogas karčiai nusišypsojo. 

— Ak La Rame, — tarė jis, — jei jūs prisimintumėte mano 
pasiūlymus! 

— Na, liaukitės, monsinjore, jūs ir vėl kalbate apie tai. Matote, 
koks esate neišmintingas? 

— La Rame, aš jums sakiau ir dar kartą sakau, kad padarysiu jus 
turtingą. 

— Kaip? Vos tik išeisite iš kalėjimo, jūsų turtai bus konfiskuoti. 

— Vos tik išeisiu iš kalėjimo, tapsiu Paryžiaus valdovu! 

— Tss! Tyliau... Argi aš galiu klausytis tokių dalykų? Tai bent 
pasikalbėjimas su karaliaus valdininku! Matau, monsinjore, kad turėsiu 
paieškoti antro Grimo. 

— Na, tiek to, nekalbėkim apie tai. Vadinasi, judu su kardinolų 
kalbėjote apie mane? Kitą kartą, La Rame, kai jis tave pakvies ateiti, 
leisk man apsivilkti tavo drabužius. Aš nueisiu vietoj tavęs, pasmaugsiu 
Jį ir, bajoro žodis, jei reikalausi, sugrįšiu atgal į kalėjimą. 

— Monsinjore, matyt, teks pašaukti Grimo. 

— Na, nepyk. O ką tau sakė tas nepraustaburnis? 

— Ką jis man sakė? Liepė jus gerai saugoti. 

— O kodėl reikia mane saugoti? — paklausė hercogas sunerimęs. 

— Mat, kažkoks astrologas išpranašavęs, kad jūs pabėgsite. 

— Ak, astrologas taip išpranašavo! — tarė hercogas, nejučia 
suvirpėjęs. 

— Dievaži, taip! Garbės žodis, tie kvailiai burtininkai nežino, ką 
beišgalvoti padoriems žmonėms kankinti. 

— O ką tu atsakei jo eminencijai? 

— Aš atsakiau, kad jei minėtasis astrologas sudarinėjąs almanachus, 
nepatarčiau jo eminencijai jų pirkti. | 

— Kodėl? 

— Todėl, kad, norėdamas pabėgti, jūs turėtumėte pavirsti sniegena 

arba paukšteliu nykštuku. 

— Deja, tu teisus. Na, eime žaisti sviedinio, La Rame. 

— Monsinjore, aš labai atsiprašau jūsų kilnybės, luktelėkite 
pusvalandį. 

— Kodėl? | 

— Todėl, kad monsinjoras Mazarinis labiau išpuikęs, negu jūs, 
nors ir nėra tokios aukštos kilmės. Jis užmiršo pakviesti mane pusryčių. 

— Ar non, kad paliepčiau pusryčius tau atnešti čionai? 

— O ne, dėkoju, monsinjore. Turiu jams pasakyti, kad pyragius, 
kuris gyveno priešais pilį ir kurį visi vadino dėdule Marto... 

— Nair ką gi? 

— Prieš savaitę pardavė savo krautuvę kažkokiam kitam pyragiui 
paryžiečiui, kuriam gydytojai, atrodo, patarę gyventi kaime. 

— Nair kas? Kuo aš čia dėtas? 

— Palaukite, monsinjore! Taigi tas prakeiktas pyragius išstatė 
priešais savo parduotuvę daugybę tokių skanėstų, kad net seilės varva į 
juos žiūrint. 

— Rijūnas! | | 

— Ak, dievaži, monsinjore, jei žmogus mėgsti skaniai pavalgyti, 
dar nereiškia, kad esi rijūnas. Tokia jau žmogaus prigimtis — jis visur 
ieško tobulybės, net pyraguose. Taigi tas nenaudėlis pyragius, 
monsinjore, vos tik pamatė, kad sustojau prie jo išstatytų skanėstų, 
priėjo prie manęs visas miltuotas ir sako: “Ponas La Rame, noriu 
įsigyti Venseno kalinių klientūrą. Nusipirkau šią krautuvę iš savo 
pirmtako dėl to, kad jis užtikrino esąs pilies tiekėjas, bet, ponas La 
Rame, prisiekiu savo garbe, jau savaitė, kai esu čia, o ponas de Šavinji 
dar nenusipirko mano krautuvėj nė vieno pyragėlio.“ “Matyt, ponas de 
Savinji mano, — pasakiau, — kad tamstos kepiniai neskanūs." 
— “Mano kepiniai neskanūs! Na, ponas La Rame, spręskite pats ir 
tuojau pat!“ — “Negaliu, — atsakiau, — būtinai turiu tučtuojau grįžti 


į pilį." — “Na, gerai, — pasakė jis, — sutvarkykite savo reikalus, nes, 
"matyt, labai skubate, ir ateikite po pusvalandžio.“ — “Po pusvalandžio?" 
— “Taip. Ar jūs pusryčiavote?“ — “Dievaži, ne.“ — "Na, tai aš 


iškepsiu jums pyragą ir atnešiu butelį seno burgundiško vyno..." — Jūs 
suprantate, monsinjore, kadangi esu dar nevalgęs, norėčiau, jūsų 
kilnybei leidus... 

Ir La Rame nusilenkė. 

— Na, drožk, galvijau, — tarė hercogas, — bet įsidėmėk, kad 
duodu tau ne daugiau kaip pusvalandį... 


160 


— Ar galiu pažadėti jūsų klientūrą dėdulės Marto įpėdiniui, 
monsinjore? | 

— Taip, jei tik nedės man į pyragus grybų. Tu juk žinai, — pridūrė 
princas, — kad mano giminė miršta nuo Venseno grybų. 

La Rame apsimetė nesupratęs užuominos ir išėjo iš kambario. Po 
penkių minučių įžengė sargybą einantis karininkas, neva iš pagarbos 
princui norėdamas sudaryti jam draugiją, o iš tikrųjų vykdydamas 
kardinolo įsakymą, mat jis, kaip minėjome, buvo pavedęs neišleisti 
kalinio iš akių. | 

Bet per penkias minutes, kurias hercogas buvo likęs vienas, jis 
perskaitė dar kartą ponios de Monbazon laiškelį ir įsitikino, kad bičiuliai 
jo neužmiršo ir stengiasi jį išvaduoti. Kokiu būdu? Kalinys dar nežinojo, 
bet tvirtai nusprendė priversti prabilti nebylųjį Grimo, kuriuo dabar 
labiau pasitikėjo, nes suprato, jog visus tuos mažus persekiojimus jis 
tik tam buvo išgalvojęs, kad sargybiniai neįtartų juodu veikiant išvien. 

Suvokęs šią gudrybę, hercogas ėmė laikyti Grimo labai protingu ir 
nutarė visiškai juo pasikliauti. 


XXI 
KAS BUVO DĖDULĖS MARTO ĮPĖDINIO PYRAGUOSE 


Po pusvalandžio La Rame sugrįžo linksmas ir pagyvėjęs, kaip 
žmogus, gerai pavalgęs ir ypač gerai išgėręs. Pyragai buvo gardūs ir 
vynas nuostabus. 

Oras pasitaikė gražus ir palankus numatytajai partijai žaisti. Venseno 
sviedinio aikštė buvo atvirame ore, taigi hercogu: buvo visai nesunku 
vykdyti Grimo nurodymą — mėtyti sviedinius į griovį. 

Beje, iki antros valandos — sutarto laiko — hercogas žaidė 
pakenčiamai, bet pralošė visas partijas. Ta dingstimi jis apsimetė 
supykęs, ėmė karščiuotis ir, kaip paprastai būna tokiais atvejais, daryti 
klaidą po klaidos. | 

“ Vos tik išmušė antrą valandą, sviediniai vienas po kito pradėjo lėkti 
į griovį. La Rame buvo didžiai patenkintas: už kiekvieną princo numestą 
sviedinį į griovį jis žymėjosi penkiolika taškų. ' 

Netrukus sviediniai taip dažnai ėmė lėkti per mūrą, kad veikiai jų 
pritrūko. Tada La Rame pasiūlė nusiųsti ką nors į griovį jų surinkti. 
Bet hercogas labai pagrįstai pasakė, kad tai būtų tik laiko gaišinimas, 
ir, prisiartinęs prie mūro, kuris toje vietoje, kaip buvo minėjęs La 

Rame, siekė mažiausiai penkiasdešimt pėdų aukščio, pamatė žmogų, 
dirbanų viename iš daugybės daržiukų, kuriuos valstiečiai buvo užveisę 
anapus griovio. 

— Ei bičiuli! — šūktelėjo hercogas. 

Žmogus pakėlė galvą, ir hercogas Boforas vos nesuriko iš nustebimo. 
Tasai žmogus, tasai valstietis, tasai daržininkas buvo Rošforas, kurį 
princas manė tebesant Bastilijoje. 

— Ko jums reikia? — paklausė žmogus. 

— Malonėkite atmesti mūsų sviedinius, — tarė hercogas. - 

Daržininkas linktelėjo galvą ir ėmė mėtyti sviedinius. La Rame ir 
sargybiniai juos rinko. Vienas sviedinys nukrito hercogui prie kojų, ir 
kadangi, matyt, buvo skirtas jam, ponas de Boforas įsidėjo jį į kišenę. 
Paskui, ženklu padėkojęs daržininkui, vėl nuėjo žaisti. k 

Bet hercogui tą dieną tikrai nesisekė: sviediniai lėkė.kur pakliuvo, 
du ar trys vėl nukrito į griovį. Kadangi daržininko jau nebebuvo, 
niekas jų neatmetė, ir jie liko ten gulėti. Pagaliau hercogas pareiškė, 
esa jam gėda, kad jis nevikrus, ir liovėsi žaidęs. 

La Rame džiūgavo aplošęs tokį kilmingą princą. 

Grįžęs į kambarį, ponas de Boforas atsigulė. Nuo to laiko, kai iš jo 
buvo atimtos knygos, jis gulėdavo beveik ištisą dieną. 

„a Rame paėmė princo drabužius, pasakęs, kad jie apdulkėję ir“ 
reikia duoti juos išvalyti, o iš teisybės norėjo būti tikras, kad kalinys 
nepajudės iš vietos. La Rame buvo apdairus žmogus. 

Laimė, princas spėjo paslėpti sviedinį. po priegalviu. 

Vos tik durys užsidarė, hercogas dantimis perplėšė sviedinio 
anvalkalą, nes neturėjo kuo jo perpjauti; net pietums būdavo duodami 
peiliai lanksčiomis sidabrinėmis geležtėmis, kurios visai nepjaudavo. 

Sviedinio viduje buvo tokio turinio laiškas: 

“Monsinjore, jūsų bičiuliai budi, ir išvadavimo valanda artėja. Poryt 
pareikalaukite pyrago iš naujojo kepėjo, kuris nusipirko krautuvę iš 
buvusio cukrainininko Marto. Tas naujasis savininkas — ne kas kitas, 
o jūsų metrdotelis Nuarmonas. Prariekite pyragą tik tada, kai liksite 
vienas. Tikiuosi, būsite patenkintas jo įdaru. 

Visada atsidavęs jūsų kilnybės tarnas tiek Bastilijoje, tiek ir laisvėje 


B Grafas de Rošforas 


P.S. Jūsų kilnybė gali visiškai pasitikėti Grimo: tai labai protingas 
ir nepaprastai atsidavęs žmogus." 

Hercogas de Boforas, kuriam vėl buvo kūrenamas židinys nuo to 
laiko, kai jis atsisakė piešti, sudegino Rošforo laišką, kaip anksčiau 
sudegino, labai apgailestaudamas, ponios de Monbazon laišką, ir jau 
buvo bemetąs į ugnį ir sviedinį, bet jam toptelėjo mintis, kad sviedinys 
galėtų praversti siunčiant atsakymą Rošforui. 

Hercogas buvo gerai saugomas, nes, vos tik išgirdęs jį judant, įėjo 
La Rame ir paklausė: 

— Monsinjorui ko nors reikia? 

— Man buvo šalta, — atsakė kalinys, — ir aš pakursčiau židinį, 
kad geriau degtų. Žinote, mielasis, Venseno pilies kambariai baisiai 
šalti. Čia būtų galima laikyti ledą ir rinkti salietrą. Tie, kuriuose mirė 
Piuiloranas, maršalas Ornano ir mano dėdė, didysis prioras, pasak 
ponios de Rambuje, žmogų veikė lygiai taip, kaip arsenas. 

Ir hercogas vėl atsigulė, slėpdamas sviedinį po priegalviu. La 
Rame šyptelėjo. Iš tikrųjų jis buvo geras žmogelis ir labai prisirišęs 
prie garsiojo savo kalinio: jei Boforą būtų ištikusi kokia nelaimė, jis 
būtų baisiai susisielojęs. O tai, ką kalbėjo princas apie savo dėdę ir du 
kitus kalinius, buvo gryniausia teisybė. 

— Monsinjore, — tarė jis, — nereikia pasiduoti tokioms mintims. 
Tik tokios mintys žudo, o ne salietra. 

— Ak mano mielasis, — pasakė hercogas, — bepigu jums. Jei aš, 
kaip jūs, galėčiau nueiti pas dėdulės Marto įpėdinį valgyti pyragų ir 
gerti burgundiško vyno, gal prasiblaškyčiau. 

— Iš tiesų, monsinjore, — tarė La Rame, — jo pyragai nuostabūs ir 
vynas puikus. 

— Šiaip ar taip, — pasakė hercogas, — jo virtuvė ir rūsys turbūt 
geresni, negu pono de Šavinji. 

— O kas gi jums, monsinjore, kliudo paragauti jo valgių? — tarė 
La Rame, lįsdamas į spąstus. — Be to, aš jam pažadėjau jūsų klientūrą. 

— Tu teisus, — atsakė hercogas, — jei man lemta čia likti visą 
amžių, kaip teikėsi pranešti Mazarinis, turiu išsigalvoti kokią nors 
pramogą senatvei. Reikia bent pasidaryti smaližium. | 

— Monsinjore, — tarė La Rame, — paklausykite gero patarimo, 
— negaiškite. 

“Kiekvienas žmogus savo sielos ir kūno pražūčiai yra gavęs iš 
dieviškosios apvaizdos bent vieną iš septynių didžiųjų nuodėmių, 
jeigu ne dvi, — pagalvojo hercogas. — Pono La Rame silpnybė 
— rajumas. Ką gi, mes tuo pasinaudosime." 

Paskui garsiai pasakė: 

— Poryt, mielasis La Rame, rodos, šventė? 

— Taip, monsinjore. Sekminės. 

— Ar norite poryt man duoti pamoką? 

— Kokią? 

— Smaguriavimo. 

— Mielai, monsinjore. 

— Bet mudu liksime dviese. Sargybinius išsiųsime pietauti į pono 
de Šavinji valgyklą, o patys čia iškelsime puotą, kurią paruošti pavedu 
jums. 

— Hm! — tarė La Rame. 

Pasiūlymas buvo gundantis, bet La Rame, kad ir kaip nepalankiai 
apie jį galvojo kardinolas, buvo senas vilkas ir žinojo visus spąstus, 
kuriuos gali paspęsti kalinys. Ponas de Boforas sakėsi turįs parengęs 
keturiasdešimt būdų pabėgti iš kalėjimo. Ar šitie pusryčiai nėra kokia 
gudrybė? 

Valandėlę prižiūrėtojas galvojo, paskui sumetė: juk valgius ir vyną 
užsakys jis pats, vadinasi, į valgius negalės būti įmaišyta miltelių arba į 
vyną kokio skysčio. Jį nugirdyti hercogas tikriausiai neketina. La 
Rame net nusijuokė, apie tai pagalvojęs. Pagaliau jam dingtelėjo mintis, 
kuri viską nulėmė. 

Hercogas gan sunerimęs sekė tą vidinį monologą, atsispindintį La 
Rame veide. Pagaliau prižiūrėtojo veidas nušvito. 

— Na kaip? — paklausė hercogas. — Sutinkate? 

— Taip, monsinjore, tik su sąlyga. 

— Kokia? 

— Kad Grimo patarnaus mums prie stalo. 

Ši sąlyga buvo labai palanki princui. Tačiau jis pasistengė neparodyti 
džiaugsmo ir nepatenkintas susiraukė. 

— Velniai rautų tą jūsų Grimo! — sušuko ponas de Boforas. — Jis 
man sugadins visą šventę. 

— Aš įsakysiu jam stovėti už jūsų kilnybės kėdės, ir kadangi jis 
neprataria nė žodžio, jūs jo nematysite ir negirdėsite; tad jums nesunku 
bus įsivaizduoti, kad jis yra už šimto mylių nuo jūsų. 

— Mano mielasis, — tarė hercogas, — ar žinote, kas man iš viso 
to paaiškėjo? Jūs manimi nepasitikite. 

— Monsinjore, poryt Sekminės. 

— Na ir kas? Kas man iš tų Sekminių? Gal bijote, kad šventoji 
dvasia nusileis ugnies liežuvio pavidalu ir atidarys man kalėjimo 
duris? 

— Ne, monsinjore, bet juk aš jums pasakojau, ką išpranašavo tas 
prakeiktas burtininkas. 
 — Okąjjis išpranašavo? 

— Kad dar nebus pasibaigusios Sekminės, o jūsų kilnybė jau būsite 
išėjęs iš Vensenn 

— Vadinas:, tu tiki burtininkais, kvaily? 

— Man tai tiek terūpi! — Ir jis sprigtelėjo pirštu. — Bet monsinjoras 
Džulijus labai nerimauja. Kaip visi italai, jis prietaringas. 

Hercogas gūžtelėjo pečiais. 

— Na, ką padarysi, — tarė jis, puikiai suvaidindamas geraširdį, 
— sutinku, tegu patarnauja Grimo, nes mudu jokiu būdu nesusitarsime. 
Bet niekas kitas, tik Grimo; jūs pats pasirūpinkite visa kuo. Užsakykite 
pietus savo nuožiūra. Aš prašau tik vieno patiekalo — pyrago, apie 
kurį man esate kalbėjęs. Užsakykite jį mano vardu, tegu dėdulės Marto 
įpėdinis parodo savo meną, ir perduokite jam, kad aš būsiu jo klientas 
ne tik tol, kol sėdėsiu kalėjime, bet ir kai iš jo išeisiu. 

— Vadinasi, jūs vis dar tikitės kada nors išeiti? — paklausė La 
Rame. 

— Žinoma! — atsakė princas. — Jei ne anksčiau, tai nors po 
Mazarinio mirties: aš penkiolika metų už jį jaunesnis. Tiesa, — pridūrė 
jis šypsodamasis, — Vensene metai bėga greičiau. 

— Monsinjore! — sušuko La Rame. — Monsinjore! 

— Arba čia anksčiau mirštama, — pridūrė ponas de Boforas, 
— tai tas pat. 

— Monsinjore, — tarė La Rame, — aš eisiu užsakyti pietų. 

— Ir jūs manote, kad iš jūsų mokinio bus kas gero? 

— Tikiuosi, monsinjore, — atsakė La Rame. 

— Jeigu jis suspės, — sumurmėjo hercogas. 

— Ką sakote, monsinjore? — paklausė La Rame. 

— Sakiau, kad nesigailėtumėte pono kardinolo pinigų. Jis juk 
apsiėmė mus išlaikyti. 

La Rame sustojo tarpdury. 

— Ką įsakysite jums atsiųsti draugijai sudaryti? 

— Ką norite, tik ne Grimo. 

— Sargybos karininką? 

— Su šachmatais. 

— Gerai. 

Ir La Rame išėjo. 

Po penkių minučių įėjo sargybos karininkas, ir hercogas de Boforas, 

rodės, labai susidomėjo įmantriomis šachmatų kombinacijomis. 

Keistas daiktas mintis: kaip ji gali pasikeisti nuo vieno ženklo, 
vieno žodžio, vilties kibirkštėlės! Hercogas jau penkeri metai sėdėjo 
kalėjime, ir dabar, žiūrint atgal, tie penkeri metai, slinkę labai lėtai, 
jam atrodė trumpesni, negu tos dvi dienos, tos keturiasdešimt aštuonios 
valandos, kurios dar buvo likusios iki pabėgimo. 

Hercogui labiausiai rūpėjo sužinoti, kaip jis bus išlaisvintas. Bičiuliai 
sužadino jam viltį, bet nuslėpė smulkmenas, nepranešė, ką jis ras 
paslaptingame pyrage. Kokie draugai jo lauks? Vadinasi, jis dar turi 
draugų po penkerių metų nelaisvės? Tuo atveju jis labai privilegijuotas 
princas. 

Princas užmiršo, kad jį prisiminė ne tik draugai, bet ir moteris, o tai 
labai nuostabu. Gal ji ir nebuvo jam visiškai ištikima, bet jo neužmiršo, 
ir tai jau daug. 

Visa tai nedavė ramybės hercogui, ir jis lošė šachmatais taip pat 
nesėkmingai, kaip rytą sviediniu: darė klaidą po klaidos, ir karininkas 
jį aplošė vakare, kaip La Rame rytą. 

Bet tie pralaimėjimai turėjo ir vieną privalumą: laikas iki aštuntos 
valandos vakaro princui praėjo nepastebimai, trys valandos šiaip taip 
buvo prastumtos. Paskui ateis naktis, o su naktimi ateis ir miegas. 

Taip bent galvojo hercogas, bet miegas — labai aikštinga dievybė, 
kuri greitai neateina kaip tik tada, kai jos šaukiesi. Hercogas jo laukė 
iki pusiaunakčio, vartydamasis nuo vieno šono ant kito savo lovoje, 
kaip šventasis Laurynas ant keptuvės. Pagaliau jis užmigo. 

Bet auštant pabudo. Visą naktį jį kamavo fantastiški sapnai. Jis 
sapnavo, kad jam išaugo sparnai. Žinoma, jis pabandė skristi, ir iš 
pradžių sparnai puikiai nešė, bet, pakilęs labai aukštai, staiga pajuto, 
kad nebegali laikytis ore; jis ėmė kristi žemyn, į bedugnę, ir pagaliau 
pabudo. Kakta buvo išpilta prakaito, ir visas jautėsi kaip sudaužytas, 
tarsi iš tikrųjų būtų nukritęs iš didelio aukščio. 

Paskui jis vėl užmigo ir vėl klaidžiojo vienas už kitą kraupesnių 
sapnų labirinte. Vos tik užmerkė akis, jo mintys, nukreiptos į vieną 
vienintelį tikslą — pabėgimą, vėl pasuko ta linkme. Šįkart jis sapnavo 
visai ką kita — požeminį kelią, kuriuo jis turėjo bėgti iš Venseno; jis 
leidžiasi tuo keliu, ir Grimo žengia prieky su žibintu rankoje. Pamažu 
kelias "vis siaurėja, bet hercogas vis eina ir eina; pagaliau požemis 
pasidaro toks siauras, kad bėglys veltui mėgina žengti toliau: sienos 
glaudžiasi ir spaudžia jį, jis stengiasi prasiskverbti į priekį, bet tai 
neįmanoma. Tačiau tolumoje jis mato Grimo, kuris vis eina su žibintu 

rankoje; jis nori jį pašaukti, kad padėtų išlįsti iš tarpeklio, kuris jį 
smaugia, bet nepajėgia ištarti nė žodžio. Tada kitame gale, pro kur 
buvo įėjęs, jis išgirsta jį besivejančių žmonių žingsnius; tie žingsniai 
tolydžio artėja, štai persekiotojai jį jau pamato, nebėra jokios vilties 
pasprukti. Sienos, atrodo, susitarusios su priešais ir spaudžia juo stipriau, 
juo labiau jam reikia bėgti. Pagaliau jis išgirsta La Rame balsą ir 
pamato patį. La Rame tiesia ranką ir kvatodamasis uždeda ją Boforui 
ant peties; hercogą sučiumpa persekiotojai ir nuveda į žemą skliautuotą 
kambarį, kuriame mirė maršalas Ornano, Piuiloranas ir jo dėdė; ten 
kūpso trys kapai ir juoduoja duobė, laukdama dar vieno lavono. 

Nubudęs hercogas stengėsi nebeužmigti, kaip iš vakaro stengėsi 
užmigti. Įėjęs La Rame rado jį išbalusį ir taip išvargusį, kad paklausė, 
ar nesergąs. | 

— Iš tikrųjų, — tarė vienas sargybinis, nakvojęs hercogo kambaryje 
ir negalėjęs užmigti, nes jam dėl drėgmės skaudėję dantys, 
— monsinjoras praleido labai neramią naktį ir keletą kartų per sapną 
šaukėsi pagalbos. 

— Kas jums yra, monsinjore? — paklausė La Rame. 

— Tai tu, kvaily, kaltas, — tarė hercogas, — vakar savo tauškalais 
apie pabėgimą išūžei man galvą, ir aš sapnavau, kad bėgu ir bėgdamas 
nusisuku sprandą. 

La Rame prapliupo juoktis. 

— Matote, monsinjore, tai dangus perspėja, ir aš tikiuosi, kad 
tokias kvailystes darysite tik per sapną. 

— Ir jūs teisus, mielasis La Rame, — tarė hercogas, jau visai 
atsigodęs ir šluostydamasis prakaitą, kuris vis dar žliaugė jam per 
kaktą, — nuo šiol tegalvosiu apie valgį ir gėrimą. 

-- Tss! — sušnibždėjo La Rame. 

Ir jis išsiuntė sargybinius vieną po kito įvairiomis dingstimis. 

— Na, kaip? — paklausė hercogas, kai jie liko vienu du. 

— Jūsų pietūs užsakyti, — atsakė La Rame. 

— Ak! — tarė princas. — 

O kokie bus patiekalai? Sakyk, ponas majordome. 

— Monsinjore, juk prižadėjote manimi pasikliauti. 

— O pyragas bus? 

— Ir dar koks! Didelis kaip bokštas! 

— Ir jį iškeps dėdulės Marto įpėdinis? 

— Aš pas jį užsakiau. 

— Ir jam pasakei, kad neši man? 

— Pasakiau. 

— O kąjjis atsakė? 

— Jis viską padarysiąs, kad jo kilnybė būtų patenkintas. 

— Puiku! — sušuko hercogas, trindamas rankas. 

— Po šimts velnių! — sušuko La Rame. — Kaip jūs, monsinjore, 
linkęs į smaguriavimą! Per visus penkerius metus dar nesu jūsų matęs 
taip linksmai nusiteikusio, kaip dabar. 

Hercogas susizgribo blogai valdęsis, bet tuo metu, tarsi klausęsis 
už durų ir supratęs, kad reikia nedelsiant nukreipti La Rame mintis, 
įėjo Grimo ir ženklu parodė La Rame turįs jam kažką pasakyti. 

La Rame priėjo prie Grimo, ir juodu ėmė pakuždomis kalbėtis. 

Tuo tarpu hercogas atsikvošėjo ir tarė: 

— Aš juk uždraudžiau tam žmogui čionai įeiti be mano leidimo. 

— Monsinjore, atleiskite jam, — tarė La Rame, — aš liepiau jam 
ateiti. 

— O kam liepėte, juk žinote, kad aš jo negaliu pakęsti? 

— Monsinjore, atsimenate, kas buvo sutarta? — paklausė La Rame. 
— Jis turi mums patarnauti per tuos šaunius pietus. Jūs užmiršote 
pietus. Ž 

— Ne, bet buvau užmiršęs poną Grimo. 

— Monsinjore, jūs žinote, kad be jo nebus pietų. 

— Na gerai, darykite, kaip jums patinka. 

— Prieikit arčiau, — pašaukė La Rame Grimo, — ir klausykit, ką 
pasakysiu. 

Grimo priėjo, nutaisęs rūškaną veidą. 

La Rame kalbėjo toliau: 

— Monsinjoras man suteikė garbę, pakviesdamas mane rytoj pietauti 
su juo. 

Grimo pažvelgė į jį nustebęs, tarsi nesuprasdamas, kodėl jam tai 
sakoma. 

— Taip, taip, Grimo, tai liečia ir jus, — paaiškino La Rame, — jūs 
turėsite garbę mums patarnauti; be to, kad ir kaip būtume alkani ir 
ištroškę, lėkštėse ir buteliuose šis tas liks ir jums. 

Grimo nusilenkė, pareikšdamas dėkingumą. 

— O dabar, monsinjore, — pasakė La Rame, — prašau jūsų kilnybę 
man atleisti. Atrodo, ponas de Šavinji išvyksta kelioms dienoms ir 
pranešė man, kad prieš išvažiuodamas turįs duoti dar kai kurių 
nurodymų. 

Hercogas klausiamai pažvelgė į Grimo, bet Grimo akys buvo be 

jokios išraiškos. 

— Eikite, — tarė hercogas ponui La Rame, — ir kuo greičiau 
grįžkite. 

— Ar monsinjoras nori atsilošti po vakarykštės nesėkmės? 

Grimo vos pastebimai linktelėjo galvą. 

— Taip, — atsakė hercogas, — bet saugokitės, mielasis La Rame, 
ne visos dienos panašios viena į kitą; šiandien esu pasiryžęs jus 
smarkiai sumušti. 

La Rame išėjo. Grimo palydėjo jį akimis net nekrustelėdamas; 
paskui, kai tik durys užsidarė, jis greitai išsitraukė iš kišenės pieštuką 
ir popieriaus lapelį. 

— Rašykite, monsinjore, — tarė jis hercogui. 

— Ką rašyti? 

Grimo pirštu padarė ženklą ir padiktavo: 


“Viskas paruošta rytdienos vakarui. Laukite mūsų nuo septynių ligi 
devynių vakaro. Turėkite du pabalnotus arklius. Mes nusileisime pro 
pirmą galerijos langą.“ 


— Toliau? — paklausė hercogas. | 

— Toliau, monsinjore? — pakartojo nustebęs Grimo. — Toliau 
pasirašykite. 

— Ir viskas? 

— Ko gi daugiau norite, monsinjore? — paklausė Grimo, kuris 
nemėgo daug kalbėti. 

Hercogas pasirašė. 

— Dabar leiskite paklausti, monsinjore, ar tą sviedinį sunaikinote? 

— Kokį sviedinį? 

— Kuriame buvo laiškas. 

— Ne, pagalvojau, kad jis gali mums praversti. Štai jis. Hercogas 
išėmė sviedinį iš po priegalvio ir padavė Grimo. Grimo nusišypsojo 
kiek galėdamas maloniau. 

— Na? — pakausė hercogas. 

— Monsinjore, aš įkišiu laiškelį į sviedinį ir užsiūsiu, 0 jūs 
žaisdamas numesite jį per sieną į griovį. 

— O jei jis tenai dings? 

— Nesirūpinkite, monsinjore: ten bus žmogus, kuris jį paims. 

— Daržininkas? — paklausė hercogas. 

Grimo linktelėjo galvą. 

— Tas pats, kuris buvo vakar? 

Grimo vėl linktelėjo. 

— Vadinasi, grafas de Rošforas? 

Grimo triskart linktelėjo. 

— Na, papasakok man bent kiek smulkiau, kaip pabėgsime, — tarė 
hercogas. 

— Man liepta tylėti iki pat paskutinės akimirkos, — atsakė Grimo. 

— Kas manęs lauks anapus griovio? 

— Nieko nežinau, monsinjore. 

— Pasakyk bent, kas bus tame garsiame pyrage, jei nenori, kad 
išeičiau iš proto. 

— Monsinjore, — tarė Grimo, — jame bus du durklai, mazguota 
virvė ir baimės kriaušė!. 

— Gerai, suprantu. 

— Kaip matote, monsinjore, visais pasirūpinta. 

— Mes pasiimsime durklus ir virvę, — pasakė hercogas. 

— O kriauše pavaišinsime La Rame, — pridūrė Grimo. 

— Mielasis Grimo, — tarė hercogas, — reikia pasakyti teisybę, tū 
kalbi retai, bet, kai kalbi, tavo žodžiai būna grynas auksas. 


XXII 
MARI MIŠON NUOTYKIS 


Tuo pačiu metu, kai hercogas de Boforas ir Grimo svarstė pabėgimo 
planą, du raiteliai, tarno lydimi, įjojo į Paryžių Sen-Marselio priemiesčio 
gatve. Tie du vyrai buvo grafas de La Feras ir vikontas de Braželonas. 

Jaunuolis pirmą kartą atvyko į Paryžių, ir Atas nepasistengė parodyti 
sostinės, senos savo draugės, iš gerosios pusės. Menkiausias Turenės 
kaimelis tikriausiai buvo malonesnis pažiūrėti, negu Paryžius iš Blua 
pusės. Ir, šio taip išgarbinto miesto gėdai, reikia pasakyti, kad jaunuoliui 
jis padarė nepergeriausią įspūdį. 

Atas, kaip visada, buvo nerūpestingas ir ramus. 

Kai juodu prijojo Sen-Medarą, grafas, kuris šiame labirinte buvo 
savo bendrakeleivio vadovas, pasuko į Pašto gatvę, paskui į Estrapado, 
paskui į Forse-Sen-Mišelio, paskui į Vožiraro gatvę. Pagaliau keleiviai 


"Baimės kriaušė buvo kriaušės pavidalo kamštis. Įkišus į bumą, spyruoklės jį išplėsdavo, 
kuo plačiausiai ištempdamos žandus. k 

įjojo į Feru gatvę. Maždaug jos vidury Atas šypsodamasis pakėlė akis 
ir, rodydamas jaunuoliui iš lauko gana paprastą namą, tarė: 

— Žiūrėk, Rauli, štai šiame name išgyvenau septynerius 
laimingiausius ir sunkiausius metus. 

Jaunuolis taip pat nusišypsojo ir nusilenkė namui. Pagarba ir meilė 
globėjui reiškėsi visuose Raulio poelgiuose. O Atui, kaip jau sakėme, 
Raulis buvo gyvenimo tikslas ir, jei neminėsime senų pulko prisiminimų, 
vienintelis meilės objektas. 

Todėl suprantama, kaip švelniai ir su. iai mylėjo Raulį Ato širdis. 

Abu keleiviai sustojo Senosios karvelidės gatvėje prie “Žaliosios 
lapės“ viešbučio. Atas gerai žinojo šį viešbutį, nes kokį šimtą kartų čia 
buvo lankęsis su savo draugais, bet per dvidešimt metų Mešburyje 
įvyko didelių pasikeitimų, pradedant šeimininkais. 

Keleiviai atidavė arklius tarnams ir įsakė juos kuo geriausiai 
prižiūrėti, duoti jiems tik šiaudų ir avižų, o piršis ir kojas nuplauti šiltu 
vynu, nes tie grynaveisliai arkliai dieną buvo sukorę dvidešimt mylių. 
Kaip ir dera tikriems raiteliams, jie pirma pasirūpino arkliais, o paskui 
paprašė sau dviejų kambarių. 

— Tu turi persirengti, Rauli, — tarė Atas. — Aš noriu tave kai kam 
pristatyti. 

— Šiandien, pone? — paklausė jaunuolis. 

— Po pusvalandžio. 

Jaunuolis nusilenkė. Nebūdamas toks ištvermingas, kaip Atas, kuris 
atrodė lyg geležinis, Raulis mieliau būtų išsimaudęs Senoje, — jis tiek 
buvo apie ją girdėjęs, nors ir tikėjosi ją būsiant prastesnę už Luarą, 
— 0 paskui išsimiegojęs. Bet grafas de La Feras pasakė, ir vikontas 
pakluso. 

— Beje, — tarė Altas, — pasipuošk, Rauli. Noriu, kad gražiai 
atrodytum. 

— Tikiuosi, pone, — atsakė jaunuolis šypsodamasis, — kad 
neketinate manęs apvesdinti. Juk žinote, kad mudu su Luiza susižadėję. 

Atas taip pat šyptelėjo. 

— Ne, būkite ramus, — tarė jis, — nors aš ir supažindinsiu jus su 
moterimi. 

— Su moterimi? — paklausė Raulis. 

— Taip, ir net norėčiau, kad jūs ją pamiltumėte. 

Jaunuolis pažvelgė į grafą kiek sunerimęs, bet, pamatęs, kad tas 
šypsosi, tučtuojau nusiramino. 

— O kiek jai metų? — paklausė jis. 

— Mielasis Rauli, — atsakė Atas, — įsidėmėkite kartą visiems 
laikams — toks klausimas niekada nekeliamas. Jeigu galima įspėti 
moters amžių iš jos veido, nėra reikalo klausti, o jei nebegalima, klausti 
nekuklu. 

— Ar ji graži? 

— Prieš šešiolika metų ji buvo laikoma ne tik gražiausia, bet ir 
žavingiausia Prancūzijos moterimi. 

Sis atsakymas visiškai nuramino vikontą. Juk Atas negali norėti, 
kad jis vestų moterį, kuri buvo laikoma gražiausia ir žavingiausia 
Prancūzijos moterimi metai prieš jo gimimą. | 

Taigi jis nuėjo į savo kambarį ir koketiškai, kaip būdinga jaunystei, 
ėmė vykdyti Ato patarimą — gražintis, kiek sugebėjo. Tai padaryti 
buvo nesunku, turint tas dovanas, kurias gamta buvo jam suteikusi. 

Kai Raulis vėl pasirodė, Atas ji sutiko tėviškai šypsodamasis, kaip 
kitados sutikdavo d' Artanjaną, tik dabar jo šypsena buvo dar švelnesnė. 

Atas metė žvilgsnį į jaunuolio kojas, rankas ir plaukus — tris 
bajoro kilmės požymius. Juodi plaukai buvo dailiai perskirti sklastymo, 
kaip tais laikais buvo nešiojama, ir . krito garbanomis ant pečių, 
apgaubdami matinį veidą. Pilkšvos zomšinės pirštinės, priderintos prie 
fetrinės skrybėlės, buvo aptempusios laibas, grakščias rankas, o tokios 
pat spalvos pušnys — mažytes kaip dešimties metų vaiko kojas. 

— Jei ji nesididžiuos juo, — sunabždėjo Atas, — vadinasi, jai 
sunku įtikti. 

Buvo trečia valanda po pietų — tinkamiausias laikas vizitams. 
Abu keleiviai perėjo Grenelės gatvę, pasuko į Rožių gatvę, įėjo į Sen- 
Dominiko gatvę ir sustojo šalia jakobinų vienuolyno, priešais puikius 
rūmus, papuoštus Liuinų giminės herbu. 

— Čia, — tarė Atas. 

Jis įėjo į rūmus tvirtu žingsniu, iš kurio šveicorius mato, kad 
įeinantysis turi teisę taip elgtis. Užlipęs laiptais, Atas kreipėsi į liokajų 
puošnia livrėja, prašydamas paklausti, ar galima pamatyti ponią 
hercogienę de Ševrez ir ar ji galinti priimti grafą de La Ferą. 

Po valandėlės liokajus grįžo ir pasakė, kad, nors ponia hercogienė 
de Ševrez neturinti garbės pažinti pono grafo de La Fero, ji prašanti jį 
įeiti. 

Atas nusekė paskui liokajų per daugybę kambarių ir pagaliau sustojo 
prieš uždarytas duris. Jie buvo salone. Grafas davė ženklą vikontui de 
Braželonui jo palaukti. 

Liokajus atidarė duris ir pranešė atėjus grafą de La Ferą. 

Ponia de Ševrez, apie ją taip dažnai kalbėjome romane “Trys 
muškietininkai", neturėdami progos išvesti jos į sceną, tebebuvo 
laikoma labai gražia moterimi. Nors hercogienei tuo metu jau buvo 
suėję keturiasdešimt ketveri ar keturiasdešimt penkeri metai, ji atrodė 
ne vyresnė kaip trisdešimt aštuonerių ar trisdešimt devynerių metų. Ji 
tebeturėjo gražius, geltonus plaukus, dideles gyvas ir protingas akis, 
kurias intrigos taip dažnai išplėsdavo, o meilė užmerkdavo, nimfos 
liemenį, ir, žiūrint į hercogienę iš užpakalio, ji tebeatrodė jauna mergaitė, 
kuri su Ona Austrijiete peršoko per Tiuilri griovį; dėl to šuolio 
Prancūzija 1623 metais neteko sosto įpėdinio. 

Beje, ji tebebuvo ta pati lengvabūdė būtybė, kurios meilės nuotykiai 
pasižymėjo tokiu originalumu, kad beveik tapo jos šeimos 
pasididžiavimu. 

Hercogienė sėdėjo nedideliame buduare, kurio langas žvelgė į sodą. 
Buduaras, pagal madą, kurią įvedė ponia de Rambuje, įrengdama savo 
rūmus, buvo išmuštas melsvu šilkiniu audeklu rožinėmis gėlėmis ir 
auksiniais lapais. Tik labai koketiška moteris, būdama ponios de Ševrez 
amžiaus, galėjo sėdėti tokiame buduare, bet ji net nesėdėjo, o beveik 
gulėjo šezlonge, atšliejusi galvą į sieninį kilimą. Rankoje ji laikė 
atverstą knygą, alkūne atsirėmusi į pagalvėlę. 

Liokajui pranešus apie svečią, ji kilstelėjo ir smalsiai pažvelgė į 
duris. 

Atas įėjo. 

Jis vilkėjo violetiniu aksomo kostiumu su tokios pat spalvos 
varsčiais poliruoto sidabro antgaliukais, apsiaustas buvo be jokių aukso 
išsiuvinėjimų, 0 juodo fetro skrybėlė papuošta paprasta violetine 
plunksna. Avėjo jis juodos odos pušnimis, o prie lakuoto diržo buvo 
prisisegęs špagą su puikia rankėna, kuria Portas taip dažnai gėrėdavosi 
Feru gatvėje, bet kurios Atas niekad jam nebuvo paskolinęs. Atverčiama 
marškinių apykaklė buvo iš puikių nėrinių; tokie pat nėriniai krito ant 
pušnių atlankų. 

To žmogaus, kurio pavardė poniai de Ševrez buvo nežinoma, visa 
išvaizda taip iškalbingai bylojo, kad jis yra aukštos kilmės, jog 
hercogienė kiek pasikėlė ir grakščiai davė ženklą sėstis prie jos. 

Atas nusilenkė ir atsisėdo. Liokajus buvo beišeinąs, bet grafas jį 
ženklu sulaikė. 

— Ponia, — tarė jis hercogienei, — aš turėjau drąsos atvykti pas 
jus, nors jūs manęs ir nepažįstate, ir man labai pasisekė, nes jūs 
teikėtės mane priimti. Dabar drįstu jus prašyti, kad malonėtumėte 

pusvalandį pasikalbėti su manimi. 

— Sutinku, pone, — atsakė ponia de Ševrez, žavingai šypsodamasi. 

— Bet tai dar ne viskas, ponia. Ak! Aš Žinau, kad noriu labai daug. 
Pageidaučiau, kad kalbėtume vienu du ir kad mūsų niekas 
nepertraukinėtų. 

— Sakykit, kad manęs nėra namie, — tarė hercogienė de Ševrez 
liokajui. — Galite eiti. 

Liokajus išėjo. 

Valandėlę truko tyla. Hercogienė ir jos svečias iš pirmo žvilgsnio 
suprato esą abu aukštos kilmės ir dabar ramiai žiūrėjo vienas į kitą. 

Ponia de Ševrez pirmoji nutraukė tylą. 

— Na, pone, — tarė ji šypsodamasi, — argi nematote, kad aš 
nekantriai laukiu? 

— O aš, ponia, — atsakė Atas, — žiūriu ir žaviuosi. 

„— Atleiskite, pone, — tarė hercogienė, — bet aš labai norėčiau 
žinoti, su kuo kalbu. Jūs, be abejonės, buvojate karaliaus rūmuose, bet 
kodėl aš jūsų ten niekada nesu mačiusi? Gal ką tik išėjote iš Bastilijos? 

— Ne, ponia, — atsakė šypsodamasis Atas, — bet galbūt einu tuo 
keliu, kuris veda tenai. 

— AK, jei taip, sakykite greičiau, kas esate, ir eikite sau, — atsakė 
hercogienė tuo žaismingu tonu, kuris ją darė tokią žavingą. — Aš jau 
pakankamai susikompromitavusi ir nenoriu dar daugiau 
susikompromituoti. 

— Kas aš esu, ponia? Kaip jums buvo sakyta, vadinuosi grafas de 
La Feras. Šito vardo jūs niekada negirdėjote. Kitados turėjau kitą vardą, 
kurį galbūt žinojote, bet užmiršote. 

— Vis tiek pasakykite, pone. 

— Kitados, — atsakė grafas de La Feras, — aš vadinausi Atu. 
Ponia de Sevrez pažvelgė į jį nustebusiomis, plačiai atvertomis akimis. 
Matyt, šis vardas, kaip buvo sakęs grafas, nebuvo visai išdilęs iš jos 
atminties, nors ir sumišęs su praeities atsiminimais. 

— Atas? — pasakė ji. — Palaukite... 

Ir hercogienė susiėmė rankomis kaktą, tartum norėdama valandėlei 
sustabdyti daugybę joje knibždančių minčių ir susigaudyti spindinčiame 
ir margame jų spiečiuje. 

— Gal jums padėti, ponia? — šypsodamasis paklausė Atas. 

— Žinoma, — atsakė hercogienė, jau pavargusi nuo begalės minčių, 
— man bus labai malonu. 

— Tasai Atas artimai draugavo su trim jaunais muškietininkais: 

d' Artanjanu, Portu ir... 

Atas stabtelėjo. 

— Ir Aramiu, — gyvai pasakė hercogienė. 

— Ir Aramiu, visai teisingai, — pritarė Atas. — Vadinasi, jūs dar 
neužmiršote šio vardo? 

— Ne, ne. Vargšas Aramis! Jis buvo žavingas didikas, elegantiškas, 
kuklus ir rašė gražius eilėraščius. Man regis, jis nuėjo blogais keliais. 

— Blogiausiais: jis tapo abatu. 


— Ak, kokia nelaimė! — tarė ponia de Ševrez, nerūpestingai 
žaisdama vėduokle. — Iš tiesų, grafe, aš jums labai dėkinga. 
— Už ką, ponia? 


— Kad priminėte man šį vieną maloniausių mano jaunystės 
atsiminimų. 

— Gal leisite priminti ir kitą? — paklausė Atas. 

— Jis susijęs su šituo? 

— Ir taip, ir ne. 

— Dievaži, — tarė ponia de Ševrez, — sakykite. Tokio žmogaus, 
kaip jūs, aš nebijau. 

Atas nusilenkė. 

— Aramis draugavo su viena jauna baltinių siuvėja iš Turo. 

— Su jauna siuvėja iš Turo? — paklausė hercogienė. 

— Taip, su savo pussesere, Mari Mišon. 

— Ak, aš ją pažįstu! — sušuko ponia de Ševrez. — Tai ta pati, 
kuriai jis rašė iš Larošelės apsiausties, įspėdamas, kad ruošiamas 
sąmokslas prieš vargšą Bekingemą. 

— Taip, ta pati, — atsakė Atas. — Ar leisite papasakoti apie ją? 

Ponia de Ševrez pažvelgė į Atą ir atsakė: 

— Taip, tik, manau, neatsiliepsite apie ją perdaug blogai. 

— Jei taip daryčiau, būčiau nedėkingas, — tarė Atas, — 0 
nedėkingumą laikau ne trūkumu ir ne nusikaltimu, bet yda, ir tai kur 
kas blogiau. 

— Būtumėte nedėkingas Mari Mišon, pone? — paklausė hercogienė 
de Ševrez, iš Ato akių stengdamasi išskaityti jo mintis. — Bet kaipgi 
čia galėtų būti? Juk jos asmeniškai nepažinojote. 

— Ak ponia, kas žino? — atsakė Atas. — Yra toks priežodis: tik 
kalnas su kalnu nesueina, o priežodžiai kartais tiesą pasako. 

— O, kalbėkite, pone, kalbėkite! — gyvai tarė hercogienė. 

— Jūs negalite įsivaizduoti, kaip man įdomu. 

— Jūs mane padrąsinate, — tarė Atas, — tad pasakosiu toliau. Toji 

Aramio pusseserė, toji Mari Mišon, toji jauna baltinių siuvėja, nors 
buvo žemo luomo, turėjo pažinčių labai aukštuose sluoksniuose. 
Kilmingiausios rūmų damos vadino ją drauge, o karalienė, nors ir labai 
išdidi, mat ji yra ir austrė, ir ispanė, vadino ją savo seserimi. 

— Deja, — tarė ponia de Ševrez, lengvai atsidususi ir vos pastebimai 
kilstelėjusi antakius, kaip ji viena temokėjo, — nuo to laiko daug kas 
pasikeitė. | 

— Ir karalienė teisingai darė, — kalbėjo Atas, — nes Mari Mišon 
buvo jai labai atsidavusi, tiek atsidavusi, kad ryžosi tarpininkauti tarp 
jos ir jos brolio, Ispanijos karaliaus. 

— O šiandien ji kaltinama, — įsiterpė hercogienė. 

— Tada kardinolas, tikrasis, ne šitas, vieną gražią dieną nusprendė 
įsakyti suimti vargšę Mari Mišon ir nugabenti ją į Lošo pilį. Laimė, to 
negalima buvo padaryti taip slaptai, kad viskas neiškiltų aikštėn. Tas 
atvejis buvo numatytas ir susitarta: jei Mari Mišon grės pavojus, 
karalienė atsiųs jai maldaknygę žalio aksomo aptaisu. 

— Taip, tikra tiesa, pone! Jūs gerai informuotas. 

— Vieną rytą princas de Marsijakas atnešė žaliąją maldaknygę. 
Negalima buvo gaišti. Laimė, Mari Mišon ir jos tarnaitė, vardu Ket, 
puikiai mokėjo vilkėti vyriškais draubužiais. Princas parūpino Mari 
Mišon raitelio drabužius, o Keti — tarno ir taip pat du puikius arklius. 
Bėglės skubiai išjojo iš Turo ir pasuko Ispanijos link. Jos drebėjo, 
išgirdusios menkiausią triukšmą, jojo nuošaliausiais keliais, nes nedrįso 
joti vieškeliais, ir prašė prieglaudos, kai nerasdavo viešbučio. 

— Visa tai teisybė, gryna teisybė! — sušuko ponia de Ševrez, 
suplojusi rankomis. — Būtų tikrai įdomu... 

Ji stabtelėjo. 

— Sekti paskui bėgles ligi jų kelionės galo? — paklausė Atas. 
— Ne, ponia, aš nenoriu piktnaudžiauti jūsų laiku. Mes palydėsime jas 
tik ligi mažo kaimelio Roš-!' Abejo, esančio tarp Tiulio ir Angulemo. 

Ponia de Ševrez šūktelėjo ir pažvelgė į Atą nustebusiomis akimis. 
Buvęs muškietininkas nusišypsojo. 

— Palaukite, ponia, — tarė jis, — dabar turiu pasakyti kur kas 
keistesnių dalykų už tai, ką jau esu sakęs. 

— Pone, — tarė hercogienė, — jūs burtininkas! Aš esu viskam 
pasiruošusi, bet iš tiesų... Tiek to, kalbėkite toliau. 

— Tą dieną jos daug nukeliavo ir labai pavargo. Buvo šalta, tai 
buvo spalio vienuoliktoji. Kaimelyje bėglės nerado nei viešbučio, nei 
pilies. Valstiečių namai atrodė skurdūs ir nešvarūs. Mari Mišon buvo 

labai aristokratiškos prigimties, kaip ir jos sesuo karalienė, pripratusi 
prie malonių kvapų ir plonų baltinių. Todėl ji ryžosi paprašyti nakvynės 
klebonijoje. 

Atas stabtelėjo. 

— O! Kalbėkite toliau, — pasakė hercogienė. — Aš jau sakiau, kad 
esu viskam pasiruošusi. 

— Keleivės pasibeldė į duris. Buvo vėlu. Kunigas, kuris jau buvo 
atsigulęs, šūktelėjo joms: “Įeikite!" Jos įėjo, nes durys nebuvo 
užrakintos. Kaimuose žmonės labai patiklūs. Kambaryje, kuriame 
ilsėjosi kunigas, degė lempa. Mari Mišon, žavingiausias raitelis 
pasaulyje, pastūmė duris, įkišo galvą ir paprašė nakvynės. 

— Mielai, jaunasis raiteli, — atsakė kunigas, — jei pasitenkinsite 
mano vakarienės likučiais ir puse kambario. 

Keleivės valandėlę tarėsi; kunigas išgirdo jas garsiai juokiants. 
Paskui ponas, arba tiksliau ponia, pasakė: | 

— Dėkoju jums, ponas klebone, aš sutinku. | 

— Tad vakarieniaukite ir stenkitės kuo mažiausiai triukšmauti, 
— atsakė kunigas. — Aš taip pat visą dieną - keliavau ir norėčiau 
šiąnakt išsimiegoti. 

Ponia de Ševrez, rodės, vis labiau stebėjosi; ji žiūrėjo į Atą tokia 
veido išraiška, kurios neįmanoma aprašyti. Buvo matyti, kad ji nori 
kažką sakyti, bet tyli, bijodama praleisti bent vieną pasakotojo žodį. 

- — Paskui? — paklausė hercogienė. 

— Paskui? — pakartojo Atas. — Ak, čia kaip tik sunkiausia vieta. 

— Sakykite, sakykite! Man galima viską sakyti. Be to, tai ne mane 
liečia, o panelę Mari Mišon. 

— A, tiesa, — tarė Atas. — Taigi Mari Mišon su savo tarnaite 
pavakarieniavo ir po vakarienės, kadangi jai buvo leista, įėjo į kambarį, 
kur miegojo šeimininkas, o Keti įsitaisė krėsle pirmajame kambaryje, 
tai yra, tame, kur juodvi vakarieniavo. 

— Dievaži, pone, — tarė hercogienė de Ševrez, — jei nesate 
įsikūnijęs demonas, nesuprantu, kaip galite žinoti visas šias smulkmenas. 

— Mani Mišon buvo žavinga moteris, — kalbėjo Atas, — viena iš 
tų lengvabūdžių būtybių, kurioms nuolat ateina į galvą keisčiausios 
mintys, viena iš tų būtybių, kurios sukurtos visų mūsų pražūčiai. 
Manydama, kad jos šeimininkas yra kunigas, toji koketė pagalvojo, 
kad senatvėje būtų malonu prisiminti, — o ji jau turėjo daugybę 
linksmų prisiminimų, — kaip sugundžiusi kunigėlį. 

— Grafe, — tarė hercogienė, — garbės žodis, jūs mane gąsdinate! 

— Deja, — kalbėjo toliau Atas, — vargšas abatas nebuvo šventasis 
Ambrozijus, o Mari Mišon, kartoju, buvo žavingiausia moteris. 

-— Pone, — sušuko hercogienė, stverdama Atą už rankų, — tučtuojau 
sakykit, iš kur žinote visas šias smulkmenas, arba aš liepsiu pakviesti 
iš senojo Augustiniečių vienuolyno vienuolį, kad išvarytų iš jūsų velnią. 

Atas nusijuokė. 

— Nieko nėra lengviau, ponia. Raitelis, kuris taip pat keliavo, 
turėdamas svarbų pavedimą, atvyko valanda anksčiau už jus ir paprašė 
nakvynės klebonijoje kaip tik tuo metu, kai klebonas, pašauktas pas 
mirštantįjį, turėjo išvykti visai nakčiai ne tik iš namų, bet ir iš kaimo. 
Visiškai pasitikėdamas savo svečiu, kuris, beje, buvo bajoras, gerasis 
dievo tarnas paliko jo žiniai namus, vakarienę ir kambarį. Taigi Mari 
Mišon įsiprašė nakvynėn pas kunigo svečią, o ne pas patį kunigą. 

— O tas raitelis, tas svečias; tas bajoras, atvykęs prieš ją? 

— Buvau aš, grafas de La Feras, — pasakė Atas ir atsistojęs 
pagarbiai nusilenkė hercogienei de Ševrez. 

Hercogienė valandėlę tylėjo apstulbusi, paskui staiga prapliupo 
juoktis. 

— Ak, dievaži, — sušuko ji, — tai labai juokinga! Toji lengvabūdė 
Mari Mišon rado geriau, negu tikėjosi. Sėskite, mielasis grafe, ir 
pasakokite toliau. 

— Dabar man belieka prisipažinti, kad esu kaltas, ponia. Kaip jau 
jums sakiau, aš pats tada keliavau su skubia ir svarbia misija. Auštant 
tyliai išėjau iš kambario, kur tebemiegojo žavioji mano nakvynės 
draugė. Pirmajame kambaryje, atmetusi galvą ant krėslo atkaltės, 
miegojo tarnaitė, visais atžvilgiais verta savo ponios. Gražus jos 
veidukas mane nustebino. Priėjau arčiau ir pažinau mažąją Keti, kurią 
mūsų draugas Aramis buvo pas ją įtaisęs. Taip sužinojau, kad žavingoji 
keleivė buvo... 

— Mari Mišon! — skubiai pasakė ponia de Ševrez. | 

— Mari Mišon, — pakartojo Atas. — Tada išėjau iš namo, nuėjau 
į arklidę, kur tarnas jau buvo pabalnojęs arklį ir laukė manęs, ir mes 
išjojome. 

— Ir daugiau niekad nejojote pro tą kaimą? — gyvai paklausė 
ponia de Ševrez. 

— Po metų, ponia. 

— Nair ką? 

— Norėjau dar kartą pamatyti gerąjį kleboną. Radau jį labai 
susirūpinusį dėl vieno įvykio, kurio jis niekaip negalėjo suprasti. Prieš 

savaitę jam buvo atsiųstas lopšelyje trijų mėnesių kūdikis — gražus 
berniukas ir kapšelis, prikimštas aukso, su rašteliu, kuriame tebuvo šie 
žodžiai: “1633m. spalio 11d." / 

— Tai to keisto nuotykio data! — sušuko ponia de Ševrez. 

— Taip, bet kunigas nieko nesuprato, jis tik prisiminė tą naktį 
praleidęs prie mirštančio ligonio. Mat Mari Mišon išvyko iš klebonijos 
anksčiau, negu klebonas grįžo namo. 

— Ar žinote, pone, kad, grįžusi į Prancūziją 1643 metais, Mari 
Mišon tučtuojau ėmė ieškoti to vaiko? Būdama tremtinė, ji negalėjo jo 
pas save laikyti, bet, parvykusi į Paryžių, norėjo pati jį auklėti. 

— O ką jai pasakė kunigas? — savo ruožtu paklausė Atas. 

— Kad kažkoks didikas, kurio jis nepažįstąs, panorėjo pasirūpinti 

— Taip iš tiesų ir buvo. 

— A, dabar suprantu! Tas didikas buvote jūs, jo tėvas! 

— Tss! Nekalbėkite taip garsiai, ponia. Jis yra čia. 

— Čia! — sušuko ponia de Ševrez, staiga atsistojusi. — Jis Čia, 
mano sūnus! Mari Mišon sūnus yra čia! Aš noriu jį tučtuojau pamatyti! 

— Neužmirškite, ponia, kad jis nežino, nei kas jo tėvas, nei kas jo 
motina, — pertraukė ją Atas. 

„— Jūs išlaikėte paslaptį ir atvežėte jį čionai, norėdamas suteikti 
man tokią laimę? O, ačiū, ačiū, grafe! — sušuko ponia de Ševrez, 
stverdama Ato ranką ir mėgindama pabučiuoti. — Ačiū jums! Jūs 
esate kilnios širdies. 

— Atvedu jį pas jus, ponia, — pasakė Atas, ištraukdamas ranką, 
— kad ir jūs ką nors jo labui padarytumėte. Ligi šiol aš rūpinausi jo 
auklėjimu ir, man atrodo, užauginau jį tobulu bajoru. Bet šiuo metu 
vėl esu priverstas pradėti klajoklišką, pilną pavojų politinės partijos 
šalininko gyvenimą. Nuo rytdienos leidžiuosi į rizikingą žygį, kuriame 
galiu žūti. Tada jaunuoliui liksite tik jūs, jūs viena tegalite išvesti jį į 
žmones, kur jis turi užimti prideramą vietą. ž 

— Būkite ramus! — sušuko hercogienė. — Nors šiuo metu neturiu 
didelės įtakos, bet padarysiu dėl jo viską, ką galėsiu. Na, o dėl turto ir 
titulo... 

— Nesirūpinkite, ponia. Aš jam paskyriau Braželono dvarą, kurį 
esu paveldėjęs ir kuris jaunuoliui duoda vikonto titulą 1r dešimt 
tūkstančių livrų rentos. 

— Prisiekiu savo gyvybe, pone, — tarė hercogienė, — jūs tikras 
bajoras! Bet aš noriu kuo greičiausiai pamatyti mūsų jaunąjį vikontą. 

Kurgi jis? 

— Salone. Aš jį tuojau pašauksiu, jei norite. 

Atas buvo beeinąs prie durų, bet ponia de Ševrez jį sulaikė. 

— Ar jis gražus? — paklausė ji. 

Atas nusišypsojo. 

— Jis panašus į savo motiną, — atsakė jis. 

Ir, atidaręs duris, davė ženklą jaunuoliui įeiti. Ant slenksčio pasirodė 
Raulis. | 

Ponia de Ševrez negalėjo susilaikyti nesušukusi iš džiaugsmo, 
matydama tokį gražų jaunuolį, kuris pranoko visus jos lūkesčius. 

— Ateikite arčiau, vikonte, — tarė Atas. — Ponia hercogienė de 
Sevrez leidžia pabučiuoti jai ranką. 

Jaunuolis priėjo, žaviai šypsodamasis ir laikydamas skrybėlę 
rankoje, priklaupė ant vieno kelio ir pabučiavo poniai de Ševrez ranką. 

— Ponas grafe, — tarė jis, kreipdamasis į Atą, — ar tik ne dėl 
mano drovumo jūs pasakėte, kad čia ponia hercogienė de Ševrez, o ne 
karalienė? | 

— Ne, vikonte, — tarė ponia de Ševrez. Ji paėmė jam už rankos, 
pasodino šalia ir žvelgė į jį džiaugsmu spindinčiomis akimis. — Ne, 
deja, nesu karalienė; jei būčiau karalienė, tuoj padaryčiau jums viską, 
ko esate vertas. Bet sakykite, — pridūrė ji, vos susilaikydama 
nepabučiavusi jam į kaktą, — sakykite, kokį kelią norite pasirinkti? 

Atas stovėdamas žiūrėjo į juodu ir jautėsi neapsakomai laimingas. 

— Bet, ponia, — atsakė jaunuolis švelniu ir drauge skambiu balsu, 
— aš manau, kad bajorui tėra vienas kelias — karinė tarnyba. Ponas 
grafas mane išauklėjo, rodos, turėdamas tikslą padaryti iš manęs karį, 
ir suteikė man vilties, kad pristatys Paryžiuje asmeniui, kuris mane 
galėtų rekomenduoti ponui princui. 

— Taip, suprantu. Jaunam kariui tinka tarnauti tokio karvedžio 
vadovaujamam. Palaukite... aš su juo nekaip sugyvenau dėl ponios de 
Monbazon, mano uošvės, vaidų su ponia de Longvil. Bet per princą de 
Marsijaką... Išties, grafe, taip ir padarysime. Princas de Marsijakas 
— senas mano bičiulis, jis rekomenduos mūsų jaunąjį vikontą poniai 
de Longvil, o ši įduos laišką savo broliui, ponui princui. Jis taip 
švelniai ją myli, kad tučtuojau padarys viską, ko ji prašys. 

— Puiku, — tarė grafas. — Tik ar galiu jus paprašyti, kad 
paskubėtumėte? Dėl tam tikrų priežasčių norėčiau, kad rytoj vakare 
vikonto jau nebūtų Paryžiuje. 

— Ar norite, kad būtų žinoma, jog jūs domitės juo, ponas grafe? 

— Gal ateity jam bus geriau, jei nebus žinoma, kad jis mane 
kažkada pažinojo. 

— O, pone! — sušuko jaunuolis. 

— Juk jūs žinote,Braželonai, — tarė grafas, — kad aš niekad nieko 
nedarau be priežasties. 

— Taip, pone, — atsakė jaunuolis. — Aš žinau, kad esate 
išmintingas žmogus, ir klausysiu jūsų kaip visada. 

— Grafe, palikite vikontą man, — tarė hercogienė. — Aš nusiųsiu 
pakviesti princo Marsijako, kuris, laimė, šiuo metu yra Paryžiuje, ir tol 
neduosiu jam ramybės, kol šis reikalas nebus sutvarkytas. 

— Ačiū, ponia hercogiene. Šiandien dar turiu pabuvoti daugelyje 
vietų. Grįžęs, maždaug šeštą valandą vakaro, lauksiu vikonto viešbutyje. 

— Ką veiksite šį vakarą? 

— Eisiu pas abatą Skaroną, kuriam turiu laišką ir pas kurį turiu 
sutikti vieną iš savo draugų. 

— Gerai, — tarė hercogienė. — Aš taip pat ten valandėlei užsuksiu. 
Neišeikite iš salono, nepasimatę su manim. 

Atas nusilenkė poniai de Ševrez ir buvo beišeinąs. 

— Na, ponas grafe, — tarė juokdamasi hercogienė, — argi taip 
oficialiai atsisveikinama su senais draugais? 

— Ak, — sušnibždėjo Atas, bučiuodamas jai ranką, — jei anksčiau 
būčiau žinojęs, kad Mari Mišon tokia žavi būtybė!.. 

Ir atsidusęs jis išėjo iš kambario. 


XAIII 
ABATAS SKARONAS 


Turnelės gatvėje stovėjo namas, kurį žinojo visi Paryžiaus 
krėslanešiai ir tarnai, nors jame negyveno nei garsus didikas, nei 
bankininkas. Ten nebūdavo vaišinama nei lošiama, labai retai šokama. 
Tačiau tenai buvo aukštuomenės susitikimo vieta ir sueidavo visas 
Paryžius. 

Tai buvo mažojo Skarono būstas. 

Pas tą sąmojingą abatą būdavo tiek daug juokaujama, pasakojama 
tiek naujienų, kurios taip greitai būdavo komentuojamos, smulkiai 
nagrinėjamos ir paverčiamos pasakomis ar epigramomis, kad kiekvienas 
norėjo praleisti valandėlę su mažuoju Skaronu, jo pasiklausyti ir kitiems 
papasakoti, ką jis kalbėjęs. Daugeliui knietėjo taip pat įterpti savo 

žodelį, 0 jei tas žodelis būdavo sąmojingas, jie patys būdavo 
pageidaujami svečiai. 

Mažasis abatas Skaronas (beje, jis buvo vadinamas abatu dėl to, 
kad turėjo abatiją, o ne dėl to, kad būtų priklausęs dvasininkų luomui) 
kitados buvo vienas šauniausių Manso miesto, kuriame jis gyveno, 
prebendarijų!. Kartą per karnavalą Skaronas sumanė pralinksminti 
gerąjį miestą, kurio siela jis buvo. Jis liepė tarnui ištepti jį medum, 
paskui, praardęs patalus išsivoliojo pūkuose ir virto juokingiausiu 
paukščiu, kokį tik galima įsivaizduoti. Šiuo keistu kostiumu pasidabinęs, 
jis pradėjo daryti vizitus savo draugams ir draugužėms. Iš pradžių 
žmonės žiūrėjo į jį apstulbę, paskui ėmė švilpti, nešikai — jį plūsti, 
vaikai — mėtyti akmenimis, ir pagaliau jis turėjo sprukti, kad išvengtų 
smūgių. Vos tik pasileido bėgti, visi puolė jo vytis, spausti, stumdyti, 
ir jis, gelbėdamasis nuo jį persekiojančios minios, šoko į upę. Jis 
plaukė kaip žuvis, bet vanduo buvo ledinis. Skaronas buvo 
suprakaitavęs, jis peršalo ir, vos tik išlipo į krantą, buvo paralyžuotas. 

Mėginta visomis žinomomis priemonėmis grąžinti jam kojas. 
Gydomas jis tiek prisikentėjo, kad pasiuntė visus gydytojus velniop ir 
pareiškė verčiau būsiąs ligonis. Paskui Skaronas grįžo į Paryžių, kur 
jau buvo laikomas didžiai protingu žmogumi. Ten pasidirbdino savo 
paties išrastą kėdę. Kai jis, sėdėdamas toje kėdėje, aplankė karalienę 
Oną Austrijietę, ši, susižavėjusi jo protu, paklausė, ar jis nepageidaująs 
kokio titulo. 

— Taip, jūsų didenybe, yra vienas titulas, kurio aš labai norėčiau, 
— atsakė Skaronas. 

— Koks? — paklausė Ona Austrijietė. 

— Karalienės ligonio titulas, — atsakė abatas. 

Ir Skaronas gavo “karalienės ligonio“ titulą su pusantro tūkstančio 
livrų pensija. 

Nuo to laiko, daugiau nesirūpindamas ateitimi, Skaronas gyveno 
linksmai, pravalgydamas kapitalą ir procentus. 

Tačiau vieną dieną kardinolo pasiuntinys davė jam suprasti, kad 
abatas be reikalo priiminėjąs poną koadjutorių. 

— O kodėl? — paklausė Skaronas. — Argi jis ne aukštos kilmės? 

— Taip, žinoma. 

— Malonus? 

— Neabejotinai. 


!Prebendarijus — Žmogus, valdąs bažnytinį turtą. 

— Sąmojingas? 

— Deja, net perdaug sąmojingas. 

— Tai kodėl norite, kad aš liaučiausi priiminėjęs tokį žmogų? 

— Todėl, kad jis blogai galvoja. 

— Tikrai? O apie ką? 

— Apie kardinolą. 

— Kaip? — nusistebėjo Skaronas. — Aš priiminėju poną Žilį 
Depreo!, kuris yra blogos nuomonės apie mane, o jūs norite, kad 
liaučiausi priiminėjęs poną koadjutorių dėl to, kad jis blogos nuomonės 
apie kažką kitą? Tai neįmanoma! 

Tuo pokalbis ir baigėsi, o Skaronas, linkęs prieštarauti, dar dažniau 
matydavosi su ponu de Gondi. 

Tos dienos rytą, apie kurį mes dabar kalbame, Skaronas turėjo 
gauti pensiją už tris mėnesius. Jis, kaip paprastai, pasiuntė tarną su 
kvitu į pensijų kasą, bet ten jam buvo atsakyta, kad “valstybė nebeturinti 
pinigų abatui Skaronui". 

Kai tarnas pranešė šį atsakymą Skaronui, pas jį buvo hercogas de 
Longvilis. Šis jam pasiūlė dvigubai didesnę pensiją už tą, kurią jam 
atėmė Mazarinis. Bet gudrusis paralitikas nė negalvojo jos priimti. Jis 
pasistengė, kad ketvirtą valandą popiet visas miestas žinotų apie 
kardinolo atsakymą. Buvo kaip tik ketvirtadienis, abato priėmimo 
diena. Pas jį suplaukė daugybė žmonių, ir visas miestas audringai 
reiškė nepasitenkinimą. 

Sent-Onore gatvėje Atas sutiko du nepažįstamus bajorus. Jie taip 
pat jojo ir juos taip pat lydėjo tarnai. Vienas nusiėmė skrybėlę ir tarė: 

— Ar patikėsite, pone, kad tas niekšas Mazarinis atėmė iš vargšo 
Skarono pensiją! 

— Tai nežmoniška, — atsakė Atas, savo ruožtu sveikindamas abu 
raitelius. 

— Matyti, kad jūs kilnus žmogus, pone, — atsakė didikas, kuris jau 
buvo kreipęsis į Atą, — tas Mazarinis — tikra dievo rykštė. 

— Deja, pone, — atsakė Atas, — net sakyti to nereikia! 

Ir jie išsiskyrė, labai mandagiai atsisveikinė. 

— Gerai, kad kaip tik šįvakar būsime pas abatą Skaroną, — pasakė 
Atas Rauliui. — Pareikšime užuojautą vargšeliui. 

— O kas gi toks tas ponas Skaronas, kuris taip sujudino visą 
Paryžių? — paklausė Raulis. — Turbūt koks nors nemalonėn patekęs 


"Turima galvoje žymaus klasicizmo teoretiko Nikola Bualo-Depreo vyresnysis brolis. 

ministras? 

— Ak, dieve mano, ne, vikonte, — atsakė Atas. — Tai tik didelio 
proto nežymus bajoras, kuris, matyt, pateko į kardinolo nemalonę dėl 
to, kad parašė prieš jį kokį ketureilį. 

— Argi bajorai rašo eiles? — naiviai paklausė Raulis. — Aš maniau, 
kad tai žemina kilmingą bajorą. 

— Taip būna, mielas vikonte, — atsakė Atas juokdamasis, — jei 
kas rašo prastas eiles, bet jei rašo geras, tai dar labiau žmogų išgarsina. 
Stai kad ir ponas de Rotru!. Vis dėlto, — pridūrė Atas tokiu tonu, 
kokiu duodamas naudingas patarimas, — aš manau, kad geriau nerašyti 
eilių. 

“. — Vadinasi, ponas Skaronas — poetas? — paklausė Raulis. 

— Taip, vikonte, dabar esate įspėtas. Elkitės atsargiai tuose namuose. 
Kalbėkite tik gestais arba verčiau tik klausykite. 

— Gerai, pone, — atsakė Raulis. 

— Matysite mane ilgai kalbant su vienu bajoru, mano bičiuliu. Tai 
bus abatas d'Erble, apie kurį esu jums ne kartą pasakojęs. 

— Prisimenu, pone. 

— Kartkartėmis prieikite prie mūsų, tarsi norėtumėte su mumis 
pasikalbėti, bet nieko nekalbėkite ir, svarbiausia, nesiklausykite. Šis 
žaidimas bus tam, kad įkyruoliai mums netrukdytų. 

— Gerai, pone, tiksliai išpildysiu jūsų pageidavimą. Atas padarė 
dar du vizitus Paryžiuje. Paskui, septintą valandą, juodu su Rauliu 
nuvyko į Turnelės gatvę. Gatvę buvo užtvindę nešikai, arkliai ir pėsti 
tarnai. Atas prasiskynė kelią ir, Raulio lydimas, įėjo į namą. Pirmiausia 
jam į akis krito Aramis, stovįs prie plataus krėslo su ratukais. Po 
išsiuvinėtu baldakimu, įsisupęs į brokato antklodę, sėdėjo mažas 
žmogelis, dar nesenas, linksmu veidu, kuris tarpais išbaldavo, tačiau 
akys svaidė gyvus, sąmojingus arba meilius žvilgsnius. Tai buvo abatas 
Skaronas, visada besijuokiantis, pašaipus, sakąs komplimentus, kenčiąs 
skausmus ir besikasąs maža lazdele. 

Aplink šią nelyginant judančią palapinę būriavosi daugybė bajorų 
ir damų. Kambarys buvo labai švarus ir gražiai apstatytas. Nuo plačių 
langų krito ilgos šilkinės užuolaidos, į kurias buvo įaustos gėlės, 
kažkada buvusios ryškios, o dabar nublukusios. Apmušalai buvo kuklūs, 
bet skoningi. Du labai mandagūs, gerų manierų išmokyti liokajai 
pagarbiai patarnavo svečiams. 


'Rotri — XVII amžiaus prancūzų poetas. 

Pastebėjęs Atą, Aramis priėjo prie jo ir, paėmęs už rankos, pristatė 
Skaronui, kuris labai maloniai ir pagarbiai sutiko naują svečią, o vikontui 
pasakė labai sąmojingą komplimentą. Raulis suglumo, nes nebuvo 
pasiruošęs rungtis su tokio aštraus proto žmogumi. Vis dėlto jis labai 
grakščiai nusilenkė. Atas pasisveikino dar su keliais didikais, kuriems 
grafą pristatė Aramis. Pagaliau Ato pasirodymo sukeltas nedidelis 
sujudimas pamažu atslūgo, ir vėl užsimezgė bendras pokalbis. 

Praslinkus keturioms ar penkioms minutėms, kai Raulis jau buvo 
atsitokėjęs ir topografiškai susipažinęs su draugija, vėl atsidarė durys ir 
liokajai pranešė atvykus panelę Pole. 

Atas palytėjo ranka vikonto petį. 

— Įsižiūrėkite į šią moterį, Rauli, — tarė jis. — Ji istorinė asmenybė. 
Tai pas ją vykdamas, karalius Henrikas IV buvo nužudytas. 

Raulis krūptelėjo. Štai jau kelinta diena prieš jį kiekvieną akimirką 
pakyla uždanga, atskleisdama didvyrišką praeitį. Toji moteris, dar jauna 
ir graži, pažinojo Henriką IV ir kalbėjo su juo! 

Visi susibūrė apie naująją viešnią, nes ji ir dabar turėjo didelį 
pasisekimą. Tai buvo aukšto ūgio moteris, lieknu ir lanksčiu liemeniu, 
vešliais aukso spalvos plaukais, kokius taip mėgo Rafaelis ir kokiais 
Ticianas apdovanojo savo Magdalenas. Rusvai geltoni plaukai, o gal ir 
pranašumas, kurį panelė Pole turėjo prieš kitas moteris, pelnė jai Liūtės 
pravardę. 

Taigi mūsų gražiausios šių dienų damos, kurios siekia šio madingo 
titulo, dabar žinos, kad jis nėra kilęs iš Anglijos, kaip jos galbūt manė, 
bet nuo gražios ir sąmojingos jų tautietės, panelės Pole. 

Jai atvykus, iš visų pusių kilo šnabždesys, bet panelė Pole nuėjo 
tiesiai prie Skarono ir ramiai tarė: | 

— Vadinasi, mielas abate, jūs tapote beturtis? Mes tai sužinojome 
šiandien po pietų pas ponią de Rambuje. Ponas  Grasas mums 
papasakojo. | 

— Taip, bet užtat valstybė praturtėjo, — atsakė Skaronas. — Reikia 
rmokėti pasiaukoti savo kraštui. 

— Ponas kardinolas dabar kasmet galės pirktis už pusantro 
tūkstančio livrų daugiau tepalų ir kvepalų, — pasakė kažkoks 
frondininkas. Atas pažino, kad tai tas pats bajoras, kurį buvo sutikęs 
Sent-Onore gatvėje. | 

— Bet ką pasakys mūza, — tarė Aramis savo saldžiu balsu, 
— mūza, kuriai reikalingas aukso vidurys? Nes pagaliau: 

Si Virgilio puer aut tolerabile desit 
Hospitium, caderent omnes a crinibus hydrae.! 


— Gerai, — tarė Skaronas, tiesdamas ranką panelei Pole. — Jei aš 
1r netekau savo hidros, man bent liko mano liūtė. 

Visi Skarono sąmojai šį vakarą atrodė labai vykę. Tai persekiojamųjų 
privilegija. Ponas Menažas kone šokinėjo iš susižavėjimo. 

Panelė Pole nuėjo į savo įprastinę vietą, bet prieš atsisėsdama iš 
savo didingos aukštybės apmetė karalienės žvilgsniu visą draugiją, ir 
jos akys sustojo prie Raulio. 

Atas šyptelėjo. 

— Panelė Pole jus pastebėjo, vikonte. Eikite jos pasveikinti. Būkite 
toks, koks esate, — atviraširdis provincialas. Bet nedrįskite su ja 
kalbėti apie Henriką IV. | 

Vikontas rausdamas priėjo prie Liūtės ir veikiai įsimaišė į būrį 
didikų, apspitusių jos kėdę. 

Taip susidarė dvi aiškios grupės: viena buvo susispietusi apie poną 
Menažą, antra — apie panelę Pole. Skaronas važinėjo nuo vienos prie 
kitos, vairuodamas savo krėslą su ratukais per visą tą minią taip 
mikliai, kaip prityręs locmanas vairuoja laivą per povandeninėmis 
uolomis nusėtą jūrą. 

— Kada mes pasikalbėsime? — paklausė Atas Aramį. 

— Netrukus, — pasakė šis, — dabar dar per maža žmonių, mus 
tuoj pastebėtų. 

Tuo metu atsidarė durys, ir liokajus pranešė atvykus poną 
koadjutorių. 

Išgirdę tą vardą, visi atsigręžė, nes šis vardas jau darėsi garsus. 

Atas taip pat ėmė žiūrėti į duris. Abatą de Gondi jis pažinojo tik iš 
vardo. 

Įėjo mažas juodas žmogelis, trumparegis, nerangus, nežinąs, kur 
dėti rankas, kurios tačiau puikiai valdė špagą ir pistoletą; jis iš pirmo 
žingsnio užkliudė stalą ir vos neapvertė jo. Ir vis dėlto jo veidas buvo 
kažkoks kilnus ir išdidus. 

Skaronas atsisuko į svečio pusę ir nuvažiavo savo krėslu jo pasitikti. 
Panelė Pole pasveikino jį ranka iš savo vietos. 


Jei Vergilijus neturėtų tarno ir pakenčiamos pastogės, jo hidra netektų visų savo galvų 
(lot.). (Valerijus Flakas). Vėlesniųjų romėnų poetų kūryboj šimtagalvė hidra buvo 
poetinio įkvėpimo simbolis. 

— Na, — tarė koadjutorius, pastebėjęs Skaroną tik tada, kai beveik 
su juo susidūrė, — vadinasi, patekote į nemalonę, abate? 

Tai buvo tradicinė frazė, pasakyta šimtą kartų tą vakarą, ir Skaronas 
šimtąjį kartą turėjo sugalvoti sąmojį šia tema. Šįsyk jis vos neužsikirto, 
bet sukaupė visas jėgas ir atsakė: 

— Ponas kardinolas Mazarinis teikėsi apie mane pagalvoti. 

— Puiku! — sušuko Menažas. 

— Bet kaip dabar mus priiminėsite? — paklausė koadjutorius. 
— Jei jūsų pajamos sumažės, turėsiu jus paskirti Dievo motinos katedros 
kanauninku. 

— O ne, — atsakė Skaronas. — Aš jus per daug 
sukompromituočiau. 

— Vadinasi, turite pajamų šaltinį, kurio mes nežinome? 

— Pasiskolinsiu iš karalienės. 

— Bet jos didenybė pati nieko neturi, — pasakė Aramis. — Ji 
gyvena iš bendro turto. 

Koadjutorius atsigręžė į Aramį, nusišypsojo ir draugiškai jam 
mostelėjo ranka. 

— Atsiprašau, mielasis abate, jūs atsiliekate nuo mados, ir aš jums 
turiu įteikti dovaną. 

— Kokią? — paklausė Aramis. 

— Raištų skrybėlei. 

Visi atsisuko į koadjutorių, o šis išsitraukė iš kišenės keistos formos 
šilkinį raištį. 

— Ą, — sušuko Skaronas, — bet juk tai Fronda! 

— Taip, — atsakė koadjutorius. — Dabar viskas daroma laidyklės 
pavidalo — a Ia fronde. Panele Pole, jums aš turiu vėduoklę a Ja 
fronde. Jums, d'Erble, galiu rekomenduoti savo pirštinių dirbėją, jis 
siuva pirštines a Ja fronde; o jums, Skaronai, — savo kepėją su 
neribotu kreditu: jis kepa puikias bandeles a Ja fronde. 

Aramis paėmė raištį ir užsirišo jį ant skrybėlės. 

Tuo metu durys atsidarė, ir liokajus garsiai sušuko: 

— Ponia hercogienė de Ševrez! 

Išgirdę tą vardą, visi atsistojo. 

"Skaronas skubiai nuvairavo savo krėslą durų link. Raulis nukaito. 
Atas davė Aramiui ženklą, ir šis pasislėpė lango ambrazūroje. 

Atsakinėdama į pagarbius komplimentus, kuriais buvo“ pasitikta, 
hercogienė, rodės, kažko ieškojo akimis. Pagaliau ji pamatė Raulį, ir 
jos akys sužibo. Pastebėusi Atą, ji susimąstė, o pamačiusi lango 


187 


ambrazūroje Aramį, iš netikėtumo krūptelėjo ir užsidengė veidą 
vėduokle. 

— Beje, kaip jaučiasi vargšas Vuatiuras? — paklausė ponia de 
Ševrez, tarsi norėdama išblaškyti ją staiga apnikusias mintis. — Ar 
nežinote, Skaronai? 

— Kaip? Vuatiuras serga? — paklausė didikas, kuris buvo 
užkalbinęs Atą Sent-Onore gatvėje. — Kas jam yra? 
 — Jis lošė kortomis, nepasakęs tarnui paimti baltinių pamainos, 
— tarė koadjutorius, — peršalo ir dabar mirtinai serga. 

— Kur tai atsitiko? | 

— Ogi pas mane. Įsivaizduokite, vargšas Vuatiuras buvo padaręs 
iškilmingus įžadus nebelošti. Po trijų dienų jis nebeištvėręs atvyko pas 
mane, į arkivyskupo rūmus, kad jį atleisčiau nuo įžadų. Nelaimė, tuo 
metu kalbėjausi apie labai rimtus reikalus su geruoju patarėju Bruseliu.. 
tolimiausiame kambaryje. Įėjęs Vuatiuras pamatė prie stalo markizą 
de Liuiną, laukiantį lošiko. Markizas jį pašaukia, pakviečia sėstis prie 
stalo. Vuatiuras atsako negalįs lošti, kol aš jo neatleisiąs nuo įžado. 
Liuinas įsipareigoja mano vardu prisiimti šią nuodėmę. Vuatiuras sėda 
prie stalo, pralošia keturis šimtus ekiu, peršąla, išėjęs į orą, ir atsigula. 

— Ar iš tikrųjų jam taip bloga, tam gerajam Vuatiurui? — paklausė 
Aramis, beveik pasislėpęs už lango užuolaidos. 

— Deja, — atsakė ponas Menažas, — jis labai sunkiai serga, ir tas 
didis žmogus galbūt greitai mus paliks, deseret orbem!. 

— Jis mirs! — kandžiai sušuko panelė Pole. — Jis nė negalvoja 
apie tai! Vuatiuras kaip turkas apsuptas sultonių. Ponia de Sento 
atskubėjo ir peni jį buljonais, ponia Renodo šildo paklodes, ir net mūsų 
bičiulė, markizė de Rambuje, siunčia jam kažYokių žolių nuoviro. 

— Jūs jo nemėgstate, mano brangioji Partenija, — tarė Skaronas 
juokdamasis. 

— Ak, koks neteisingumas, mielas ligoni! Aš taip mažai jo nekenčiu, 
kad mielai užpirksiu už jį mišias. 

— Ne be reikalo jūs praminta Liūte, mano brangioji, — pasakė 
ponia de Ševrez iš savo vietos, — jūs skaudžiai kandate. 

— Man atrodo, jūs, ponia, niekinate didelį poetą, — išdrįso įsiterpti 
Raulis. - 

 - Jis— didelis poetas? Iškart matyti, vikonte, kad jūs, kaip pats ką 
tik sakėte, atvykote iš provincijos ir niekad nesate jo matęs. Vuatiuras 


!Jis palieka pasaulį (Iot.). 

— didelis poetas! Juk jis vos penkių pėdų aukščio! 

— Bravo, bravo! — sušuko aukštas, liesas, juodaplaukis vyras 
šauniai užraitytais ūsais ir su milžiniška rapyra. — Bravo, gražioji 
Pole! Jau laikas pagaliau pastatyti tą mažąjį Vuatiurą į tikrąją jo vietą. 
Aš tariuosi šiek tiek nusivokiąs apie poeziją ir viešai pareiškiu, kad jo 
poezija man visada atrodė šlykšti. 

— Kas tas pagyrūnas, pone? — paklausė Raulis Atą. 

—- Ponas de Skiuderi. 

— “Klelijos" ir “Didžiojo Siro“ autorius? 

— Tuos romanus jis sukūrė kartu su savo seserimi. Štai ji šnekasi 
šiuo metu su dailia mergina, ten, šalia Skarono. 

Raulis atsisuko ir pamatė dvi naujas, ką tik įėjusias viešnias. Viena 
buvo žavinga, trapi mergina liūdnu veidu, apgaubtu puikių juodų plaukų, 
ir.aksominėmis akimis, tartum gražieji violetiniai našlaičių žiedai, 
kuriuose žėri auksinė taurelė; antroji moteris, matyt, merginos globėja, 
buvo šalta, sausa ir pageltusi, tikras duenjos arba davatkos tipas. 

Raulis davė sau žodį, kad neišeis iš abato Skarono salono, 
nepakalbėjęs su gražiąja mergina aksominėmis akimis. Keistas minties 
žaismas — ji priminė jam, nors visiškai nebuvo į aną panaši, vargšę 
Luizą, kurią jis buvo palikęs sergančią Lavaljero pilyje ir kurią tarp 
visų šių žmonių valandėlę buvo užmiršęs. 

Tuo tarpu Aramis priėjo prie Koadjutoriaus. Šis juokdamasis 
sukuždėjo jam į ausį keletą žodžių. Aramis, nors ir mokėjo valdytis, 
nejučiomis krūptelėjo. 

— Juokitės, — tarė ponas de Recas, — į mus žiūn. 

Ir, palikęs Aramį, jis nuėjo prie hercogienės de Ševrez, apie kurią 
buvo susispietęs nemažas būrelis. 

Aramis dėjosi besijuokiąs, norėdamas nukreipti keleto smalsių 
klausovų dėmesį. Pamatęs, kad Atas stovi lango ambrazūroje, kur jis 
pats buvo stovėjęs, priėjo prie jo, pasakęs keletą frazių į dešinę ir į 
kairę. 

Juodu tuoj ėmė gyvai kalbėtis, smarkiai mostaguodami rankomis. 
Tada prie jų priėjo Raulis, kaip jam buvo sakęs Atas. 

— Ponas abatas man deklamuoja pono Vuatiuro rondo, — garsiai 
pasakė Atas. — Mano nuomone, jis puikus. 

Valandėlę pastovėjęs, Raulis įsimaišė į grupę, susibūrusią apie 
ponią de Ševrez, prie kurios priėjo iš vienos pusės panelė Pole, o iš 
kitos — panelė Skiuderi. 

— Na, — pasakė koadjutorius, — aš drįstu nesutikti su pono de 

Skiuderi nuomone. Aš manau priešingai, kad Vuatiuras — poetas, bet 
tik poetas. Politinių idėjų jis visiškai neturi. 

— Tai kaip? — paklausė Atas. 

— Rytoj! — skubiai atsakė Aramis. 

— Kelintą valandą? 

— Šeštą. | 

— Kur? - 

— Sen-Mande. 

— Kas jums pasakė? 

— Grafas de Rošforas. 

Prie jų kažkas priėjo. 

— O filosofinės idėjos? Jų kaip tik labiausiai trūko tam vargšui 
Vuatiurui. Aš prisidedu prie pono koadjutoriaus nuomonės: Vuatiuras 
tik poetas. 

— Taip, žinoma, poezijoje jis buvo nuostabus, — pasakė Menažas, 
— ir vis dėlto būsimosios kartos, žavėdamosi Vuatiuru, prikaišios jam 
vieną dalyką, būtent, kad jis į eiliavimą įnešė per daug laisvės.. Jis 
užmušė poeziją, pats to nesuvokdamas. 

— Užmušė! Štai bent žodis! — tarė ponas Skiuderi. 

— Bet jo laiškai — šedevrai! — pasakė ponia de Ševrez. 

— O, šiuo atžvilgiu, — tarė panelė Skiuderi, — jis tikra įžymybė. 

— Tai tiesa, bet tik kai jis juokauja, — atkirto panelė Pole. / 
— Rimtame epistoliariniame žanre jis apgailėtinas. Manau, jūs sutiksite, 
kad kai jis nebūna šiurkštus, rašo labai prastai. 

= — Bet prisipažinkite, kad jo juokai neprilygstami. 

— Taip, Žinoma, kalbėjo ponas Skiuderi, raitydamas ūsus. 
— Tik, mano nuomone, Vuatiuro komizmas dirbtinis, o juokai pernelyg 
familiarūs. Paskaitykite, pavyzdžiui, jo “Karpio laišką lydekai". 

— Jau nekalbant, — pridūrė Menažas, — kad geriausi jo kūriniai 
yra kilę iš Rambuje rūmų. Štai kad ir “Zelida ir Alsidalė“. 

— O aš, — tarė Aramis, prieidamas prie būrelio ir pagarbiai 
nusilenkdamas poniai de Ševrez, kuri jam atsakė malonia šypsena, 
— dar kaltinčiau jį tuo, kad jis pernelyg laisvai elgėsi su didžiūnais. 
Dažnai neparodydavo deramos pagarbos princesei, maršalui d' Albre, 
ponui Šomberui, net pačiai karalienei. 

— Kaip, net karalienei? — paklausė ponas Skiuderi ir, tarsi 
pasiruošęs kautis, atstatė dešinę koją. — Po velnių! To aš nežinojau. O 
kuo gi jis nusižengė jos didenybei? 

— Argi nežinote jo eilėraščio “ Aš galvojau"? 

— Ne, — pasakė ponia de Ševrez. 

— Ne, — pasakė panelė Skiuderi. 

— Ne, — pasakė panelė Pole. | 

— Manau, karalienė jį davė tik nedaugeliui paskaityti, bet aš esu jį 
gavęs iš patikimų rankų. 

— Ir mokate jį atmintinai? 

— Manau, prisiminčiau. | 

— Paklausykim! — sušuko visi vienu balsu. 

— Štai kokia proga tas eilėraštis buvo sukurtas, — tarė Aramis. 
— Ponas Vuatiuras važiavo karalienės karieta Fontenblo miške. Jie 
buvo vienu du. Poetas dėjosi susimąstęs, kad karalienė jį paklaustų, 
apie kąjis galvojąs. Taip ir atsitiko. 

— Apie ką galvojate, ponas Vuatiurai? — paklausė j jos didenybė. 

Vuatiuras nusišypsojo, apsimetė galvojąs, valandėlę patylėjo, kad 
atrodytų, jog jis improvizuoja, ir atsakė: 


Aš maniau, lemtis dosnioji 
Po nelaimių ir bėdų 

Jus vertai apdovanojo 
Spindesiu, šlove, vardu. 
Betgi laimės jūs turėjot 


Kitados kur kas daugiau, 
Kai kažką slapta mylėjot... 
Nors dėl ritmo taip sakau. 


Skiuderi, Menažas ir panelė Pole gūžtelėjo pečiais. 

— Palaukite, palaukite, — tarė Aramis. — Iš viso yra trys posmai. 

— Sakykite: trys kupletai, — pataisė panelė Skiuderi. — Juk tai 
tik dainuška. 


Aš manau, Amūras šitas, 
Kurs jums skolino ginklus, 
Iš jūs dvaro jau išvytas, 
Be strėlių, nepatrauklus. 
Aš, Marija, vis svajoju, — 
Kas belieka man nūnai, 
Jei paniekinti po kojų 

Jūs ištikimi tarnai. 

— Nežinau, ar šis pastarasis sąmojis derinasi su poetikos taisyklėmis, 
— pasakė ponia de Ševrez, — bet jam pritariu, nes tai tiesa. Ponia de 
Otfor ir ponia de Senesi tikriausiai prisidės prie manęs, jau nekalbant 
apie poną de Boforą. 

— Kalbėkit, kalbėkit, — pasakė Skaronas, — manęs tai nebeliečia. 
Nuo šio ryto aš nebesu jos ligonis. 

— O paskutinis kupletas? — paklausė panelė Skiuderi. 
— Paklausykime paskutinio kupleto. 

— Štai jis, — atsakė Aramis. — Šiame kuplete sudėti tikriniai 
daiktavardžiai, tad negalima apsirikti. 


Aš manau, kad mes, poetai, 

: Pasiklystam nejučia — 
Ką darytumėt mūs vietoj, 
Jeigu Bekingemas čia 
Nusilenktų jums pirmasis, 
Ir katras laimėtų jus, 
Ar Vincentas!, tėvas dvasios, 
Ar šis hercogas šaunus? 


Išgirdę šį paskutinį posmą, visi ėmė šaukti, kad Vuatiuras įžūlus. 

— Bet, — pusbalsiu tarė jaunoji mergaitė aksominėmis akimis, 
— man, deja, šios eilės atrodo žavios. 

Raulis buvo tokios pat nuomonės. Priėjęs prie Skarono, jis tarė 
rausdamas: 

— Ponas Skaronai, teikitės man pasakyti, kas toji jauna dama, kuri 
viena nesutinka su visos šios garbingos draugijos nuomone? 

— A, jaunasis vikonte, — tarė Skaronas, — jūs, man regis, norite 
jai pasiūlyti puolimo ir gynybos sąjungą. 

Raulis vėl nuraudo. 

— Prisipažįstu, — tarė jis, — man tos eilės taip pat labai patiko. 

— Jos iš tikrųjų geros, — atsakė Skaronas, — bet kalbėkit tyliau, 
poetų tarpe nesakoma tokių dalykų. 

— Bet juk aš, — tarė Raulis, — neturiu garbės būti poetu ir jūsų 
klausiau... 

— Tiesa, jūs klausėt, kas ta jaunoji dama, ar ne? Tai gražioji 
Indėnė. 


"Tėvas Vincentas buvo karalienės nuodėmklausys. 

— Atleiskite, pone, — tarė rausdamas Raulis, — bet man nė kiek 
nepaaiškėjo... Deja, juk esu provincialas. 

— Vadinasi, ne daug ką žinote apie gražbylystę, kuri čia trykšte 
trykšta iš visų lūpų. Juo geriau, jaunuoli, juo geriau! Ir nesistenkite 
suprasti, tik veltui sugaištumėt laiką. O kai suprasite, reikia tikėtis, 
niekas jau taip nekalbės. 

— Dovanokite man, pone, ir malonėkite pasakyti, kas yra toji, 
kurią vadinate gražiąja Indėne? | 

— Taip, žinoma. Tai viena žavingiausių būtybių pasau!y,panelė 
Fransuaza d'Obinje. 

— Iš garsiojo Agripos, karaliaus Henriko IV draugo, giminės? 

— Ji jo vaikaitė. Atvyko iš Martinikos salos, štai kodėl ją vadinu 
gražiąja Indėne. 

Raulis plačiai išplėtė akis. Jaunuolių žvilgsniai susitiko, ir jaunoji 
dama jam nusišypsojo. 

Vis dar buvo kalbama apie Vuatiurą. 

— Pone, — tarė panelė d'Obinje, kreipdamasi į Skaroną, tarsi 
norėdama įsiterpti į jo pokalbį su jaunuoju vikontu, — ar nesistebite 
vargšo Vuatiuro bičiuliais? Tik pasakykite, kaip jie pešioja jį girdami! 
Vienas jam nepripažįsta sveiko proto, kitas — poezijos, trečias 
— originalumo, ketvirtas — komizmo, penktas — nepriklausomumo, 
šeštas... Bet, dieve mano, ką gi jie paliks jam, tai neabejotinai įžymybei, 
kaip išsireiškė panelė de Skiuderi? 

Skaronas ėmė juoktis, Raulis taip pat. Gražioji Indėnė, pati nustebinta 
savo žodžių efekto, nuleido akis ir vėl atrodė tokia pat naivi, kaip ir 
anksčiau. 

— Štai kur protinga asmenybė, — pasakė Raulis. 

Atas, tebestovėdamas lango ambrazūroje, sekė visą šią sceną 
paniekinamai šypsodamasis. 

— Malonėkite pakviesti poną grafą de La Ferą, — tarė ponia de 
Sevrez koadjutoriui. — Man reikia su juo pasikalbėti. 

— O man reikia, kad visi manytų, jog aš su juo nesikalbu, — tarė 
koadjutorius. — Myliu grafą ir žaviuosi juo, nes žinau jo senuosius 
nuotykius, bent kai kuriuos, tačiau jį pasveikinti ketinu tik poryt rytą. 

— O kodėl poryt rytą? — paklausė ponia de Ševrez. 

— Jūs tai sužinosite rytoj vakare, — atsakė koadjutorius 
juokdamasis. į | 

— Iš tikrųjų, mano mielas Gondi, — tarė hercogienė, — jūs kalbate 
kaip apokalipsė. Ponas d'Erble, — pridūrė ji, kreipdamasi į Aramį, 

— gal teiktumėtės man šį vakarą dar kartą patarnauti? 

— Žinoma, hercogiene! — atsakė Aramis. — Šįvakar, rytoj, visada! 
Įsakykite! 

— Tad malonėkite pakviesti grafą de La Ferą, aš noriu su juo 
pasikalbėti. 

Aramis priėjo prie Ato ir grįžo su juo. 

-- Ponas grafe, — tarė hercogienė, duodama Atui laišką, — štai ką 
aš jums žadėjau. Mūsų globotinis bus kuo geriausiai priimtas. 

— Ponia, — tarė Atas, — jis labai laimingas, turėdamas jums už 
ką dėkoti. 

— Šiuo atžvilgiu jums nėra ko jam pavydėti, nes aš esu dėkinga, 
kad jį pažinau, — atsakė vylingoji moteris su šypsena, kuri Aramiui ir 
Atui priminė žaviąją Mari Mišon. 

Tarusi tuos žodžius, ji atsistojo ir paprašė savo karietos. Panelė 
Pole jau buvo išvažiavusi, panelė Skiuderi ką tik atsisveikinusi. 

— Vikonte, — tarė Atas, kreipdamasis į Raulį, — palydėkite 
hercogienę de Ševrez. Paprašykite, kad, lipdama laiptais, ji teiktųsi 
duoti jums ranką, ir lydėdamas padėkokite jai. 

Gražioji Indėnė priėjo prie Skarono atsisveikinti. 

— Jūs jau išvykstate? — paklausė jis. 

— Išvykstu, kaip matote, viena iš paskutiniųjų. Jei gausite žinių 
apie poną de Vuatiurą, ypač jei jos bus geros, malonėkite man jas rytoj 
pranešti. > 

— Na, dabar jis gali ramiai mirti, — pasakė Skaronas. 

— Kodėl? — paklausė mergina aksominėmis akimis. 

— Todėl, kad panegirika jam jau užtikrinta. 

Ir jiedu išsiskyrė juokdamiesi; mergina dar kartą atsigręžė ir su 
užuojauta pažvelgė į vargšą paralitiką, o vargšas paralitikas ją palydėjo 
meilės kupinu žvilgsniu. 

Pamažu minia praretėjo. Skaronas dėjosi nematąs, kad kai kurie jo 
sveči' 1 paslaptingai apie kažką šnibždasi, kad daugelis iš jų gavo 
laiškų ir kad šis vakaras, atrodo, turėjo paslaptingą tikslą, labai tolimą 
literatūrai, apie kurią tiek daug buvo triukšmingai kalbėta. Bet kas 
Skaronui darbo? Dabar Frondos šalininkai gali pas jį rinktis kiek 
tinkami: nuo šio ryto, kaip buvo sakęs, jis nebebuvo “karalienės ligonis". 

Raulis palydėjo hercogienę de Ševrez ligi karietos. Atsisėdusi ji 
padavė jam ranką pabučiuoti. Po to, pasidavusi vienam iš tų beprotiškų 
įgeidžių, kurie ją darydavo tokią žavią ir ypač tokią pavojingą, staiga 
paėmė vikontui už galvos ir pabučiavo į kaktą, sakydama: 

— Vikonte, tegu mano linkėjimai ir šis pabučiavimas atneša jums 
laimę! 

Paskui jinai jį atstūmė ir liepė vežėjui važiuoti į Liuino rūmus. 
Karieta nuvažiavo. Ponia de Ševrez paskutinį kartą pamojavo jaunuoliui 
pro karietos langą, ir Raulis, visai suglumęs, grįžo į saloną. 

Atas suprato, kas atsitiko, ir nusišypsojo. 

— Eime, vikonte, jums jau metas namo. Rytoj išvykstate į pono 
princo armiją. Išsimiegokite gerai paskutinę naktį, kol esate civilis. 

— Vadinasi, aš būsiu karys? — sušuko jaunuolis. — O, pone, 
dėkoju iš visos širdies! — Likite sveikas, grafe, — tarė abatas d'Erble. 
— Aš grįžtu į savo vienuolyną. 

— Likite sveikas, abate, — tarė koadjutorius. — Rytoj aš sakau 
pamokslą ir dar šįvakar turiu peržiūrėti dvidešimt tekstų. 

— Likite sveiki, ponai, — tarė grafas, — aš einu gulti ir miegosiu 
be pertraukos dvidešimt keturias valandas, stačiai krintu iš nuovargio. 

Trys vyrai atsisveikino ir, persimetę paskutiniu žvilgsniu, išėjo. 

Skaronas vogčiomis juos stebėjo pro savo salono portjeras. 

— Nė vienas iš jų nepadarys to, ką sakė, — sušnibždėjo abatas, 
Šypsodamasis savo beždžioniška šypsena. — Bet tegu jie sau eina, tie 
šaunūs bajorai. Kas žino! Gal jų darbai sugrąžins man pensiją... Jie gali 
judinti rankas, tai jau daug. Aš, deja, turiu tik liežuvį, bet pasistengsiu 
įrodyti, kad ir jis šio to vertas. Ei Šampenua! Jau muša vienuoliktą. 
Vežk mane prie lovos... Toji panelė d'Obinje išties žavinga! 

Ir vargšas paralitikas dingo savo miegamajame. Durys užsidarė, ir 
netrukus šviesos viena po kitos užgeso Turnelės gatvės salone. 

XXIV 
SEN-DENI 


Švintant Atas atsikėlė ir apsirengė. Jis buvo labiau išblyškęs, 
negu paprastai, ir iš pavargusio veido buvo matyti, kad jis nemiegojo 
beveik visą naktį. Tas toks tvirtas ir energingas vyras šį rytą buvo 
kažkoks vangus ir neryžtingas. Mat rengė Raulį į kelionę ir stengėsi 
laimėti laiko. 

Pirmiausia ištraukė iš prikvėpintos odinės makšties špagą, pats ją 
nušveitė, apžiūrėjo geležtę ir rankeną, patikrino, ar stipriai laikosi 
geležtė. | 

Paskui įmetė į jaunuoliui skirtą lagaminą kapšelį, pilną luidorų, 

pašaukė Oliveną (taip vadinosi tarnas, lydėjęs jį iš Blua) ir liepė krauti 
daiktus į lagaminą, o pats žiūrėjo, kad būtų įdėta visa, kas reikalinga 
jaunam vyrui, vykstančiam į karo žygį. 

Pagaliau, beveik po valandos, kai buvo sukrautas lagaminas, Atas 
pravėrė vikonto kambario duris ir tyliai įėjo. 

Saulė jau skaisčiai švietė ir skverbėsi į kambarį pro didelius plačius 
langus: Raulis, vėlai grįžęs, užmiršo nuleisti užuolaidas. Jis dar miegojo, 
grakščiai pasidėjęs galvą ant rankos. Ilgi juodi plaukai beveik dengė 
dailią jo kaktą, drėgną nuo prakaito, kuris, nelyginant dideli perlai, 
nuberia pavargusio vaiko veidą. 

Atas priėjo ir pasilenkęs ilgai žiūrėjo švelnaus liūdesio kupinomis 
akimis į jaunuolį, kuris miegojo su šypsena lūpose, pusiaumirkais vokais; 
j0 sapnai tikriausiai buvo saldūs ir miegas lengvas, nes taip rūpestingai 
ir su tokia meile prie jo budėjo tylusis jo angelas sargas. Žvelgdamas į 
šią turtingą ir tyrą jaunystę, Atas nejučia užsisvajojo, ir priešais jį 
iškilo jo paties jaunystė, atnešdama malonius prisiminimus, kurie 
greičiau panašūs į kvapus, negu į mintis. Tarp jo praeities ir dabarties 
buvo bedugnė. Bet vaizduotė turi angelo sparnus ir žaibo greitį. Ji 
lekia per jūras, kuriose mes vos nenuskendome, per tamsą, kurioje 
dingo mūsų iliuzijos, per prarajas, kuriose prasmego mūsų laimė. Pirmąją 
Ato gyvenimo pusę pražudė moteris; jis baisėdamasis pagalvojo, kokios 
įtakos gali turėti meilė tokiam trapiam ir kartu tokiam stipriam 
organizmui. 

Prisiminęs viską, ką pats iškentėjo, Atas pagalvojo, kad Rauliui 
irgi teks kentėti, ir švelnus bei stiprus gailestis, suspaudęs širdį, 
atsispindėjo drėgnose grafo akyse, kurios žvelgė į jaunuolį. 

Šią akimirką Raulis pabudo. Tai buvo giedras, švelnus, lengvas 
pabudimas. Taip pabunda paukščiai ir švelnios prigimties žmonės. Jo 
akys susitiko su Ato akimis, ir jis turbūt suprato viską, kas dėjosi šio 
žmogaus širdyje, — juk Atas laukė jo nubundant, kaip meilužis laukia 
nubundant savo mylimosios, — nes Raulio akyse sužibo begalinė meilė. 

— Jūs buvote čia, pone? — tarė jis pagarbiai. 

— Taip, Rauli, aš buvau čia, — atsakė grafas. 

— Ir manęs nepažadinote? 

— Norėjau, kad dar valandėlę saldžiai pamiegotumėt, drauguži. 
Turbūt-esate pavargęs po vakarykščios dienos, kuri užsitęsė ligi išnaktų. 

— O, pone, koks jūs geras! — sušuko Raulis. 

Atas nusišypsojo. 

— Kaip jaučiatės? — paklausė jis. 

— Puikiai, pone, jaučiuosi gerai pailsėjęs ir guvus. 

— Mat jūs dar augate, — paaiškino Atas kaip tėvas ir subrendęs 
žmogus, švelniai besirūpinąs jaunuoliu. — Jūsų amžiuje dvigubai 
nuvargstama. 

— Ak pone, atsiprašau, — tarė Raulis susigėdęs, kad taip juo 
rūpinamasi, — aš tuojau apsirengsiu. 

Atas pašaukė Oliveną, ir iš tikrųjų po dešimties minučių jaunuolis 
jau buvo apsirengęs. Atas, pripratęs prie karinės drausmės, buvo 
išmokęs jį punktualumo. 

— O dabar, Olivenai, — pasakė Raulis tamui, — Sudėkite mano 
daiktus. 

— Daiktai jau laukia jūsų, Rauli, — tarė Atas. — Lagaminas buvo 
kraunamas man prižiūrint, ir jums nieko netruks. Dabar, jei mano 
įsakymas įvykdytas, jūsų ir tarno daiktai jau tikriausiai uždėti ant 
arklių. 

— Viskas padaryta, kaip ponas grafas įsakėte, — tarė Olivenas, 
— ir arkliai laukia. 

— Aš miegojau, — sušuko Raulis, — o jūs tuo tarpu rūpinotės 
visomis smulkmenomis! Iš tiesų, pone, jūs man perdaug geras! 

— Vadinasi, jūs mane truputį mylite? — paklausė Atas, beveik 
susigraudinęs. 

— O, pone! — sušuko Raulis vos galėdamas susivaldyti iš 
susijaudinimo. — Dievas mato, kaip aš jus myliu ir gerbiu! 

— Pažiūrėkite, ar nieko neužmiršote, — tarė Atas, apsimesdamas 
kažko ieškąs, kad paslėptų savo susijaudinimą. 

— Ne, nepamiršau, pone, — atsakė Raulis. 

Tada tarnas nedrąsiai priėjo prie Ato ir tyliai tarė: 

— Ponas vikontas neturi špagos, nes ponas grafas liepėte man 
vakar vakare paimti tą, kurią jis buvo pasidėjęs. 

— Gerai, — tarė Atas, — aš pats tuo pasirūpinsiu. 

Raulis nesiklausė šio pokalbio. Leisdamasis laiptais, jis visą laiką 
žvilgčiojo į grafą, norėdamas išskaityti jo akyse, ar neatėjo 
atsisveikinimo valanda. Bet iš Ato veido nieko negalėjai įspėti. 

Iš priebučio Raulis pamatė trejetą Žirgų. 

— O pone, — sušuko jis nušvitęs, — vadinasi, jūs mane palydėsite? 
— Taip, šiek tiek palydėsiu, — tarė Atas. 

Raulio akys sužibo iš džiaugsmo, ir jis lengvai užšoko ant žirgo. 
Atas pamažu užsėdo ant savojo, kažką sušnibždėjęs tarnui, ir šis, 
užuot jojęs paskui juos, grįžo į butą. Raulis, džiaugdamasis, kad joja su 

grafu, nieko nepastebėjo ar dėjosi nepastebėjęs. 

Jiedu perjojo Naująjį tiltą, pasuko į krantinę, arba, tiksliau sakant, į 
kelią, kuris anuomet buvo vadinamas Pekino girdykla, ir nujojo palei 
Gran-Šatle mūrus. Sen-Deni gatvėje juos pasivijo tarnas. 

Visą kelią jie jojo tylėdami. Raulis jautė, kad atsiskyrimo valanda 
artėja. Grafas iš vakaro buvo davęs visokiausių nurodymų. Ir dabar jis 
žiūrėjo į Raulį dar švelniau, ir tie keli žodžiai, kuriuos jis ištardavo, 
buvo dar jausmingesni. Kartkartėmis jis pareikšdavo kokią mintį ar 
duodavo patarimą, ir tada būdavo ypač matyti, kaip jis rūpinasi juo. 

Kai jiedu, išjoję pro Sen-Deni vartus, pasiekė Rekole aukštumą, 
Atas metė žvilgsnį į vikonto žirgą ir tarė: 

— Gerai prižiūrėkite žirgą, Rauli, aš jau ne kartą jums esu sakęs, ir 
jūs neturėtumėt to užmiršti, nes tai didelė raitelio yda. Žiūrėkite , jūsų 
žirgas nuilsęs, apsiputojęs, 0 manasis atrodo lyg ką tik iš arklidės 
išvestas. Per daug draskote jam narsus, šitaip įtempdamas pavadžius, 
ir, matote, jau nebegalite jo, kaip norite, valdyti. O juk raitelio 
išsigelbėjimas priklauso nuo to, kaip greitai paklūsta jo arklys. 
Pagalvokite, kad po savaitės jodinėsite nebe manieže, o mūšio lauke. 

Paskui staiga, nenorėdamas šia pastaba nuliūdinti jaunuolio, pridūrė: 

— Pažvelkite, Rauli, kokia graži lyguma kurapkoms medžioti. 

Jaunuolis įsidėmėjo pamoką ir stebėjosi, kaip švelniai ir subtiliai tai 
buvo pasakyta. 

— Anądien aš pastebėjau dar kai ką, — tarė Atas. — Šaudydamas 
iš pistoleto, jūs per daug ištiesiate ranką. Tai kliudo taikliai šaudyti. 
Todėl iš dvylikos tris kartus nepataikėte. 

— O jūs, pone, pataikėte visus dvylika kartų, — atsakė šypsodamasis 
Raulis. 

— Dėl to, kad sulenkiau ranką ir alkūnė sudarė kaip ir atramą. Ar 
suprantate, Rauli, ką noriu pasakyti? 

— Taip, pone. Aš paskui vienas šaudžiau, sekdamas jūsų patarimu, 
ir taip pat visus kartus pataikiau. 

— Ir dar štai kas. Fechtuodamasis, — kalbėjo Atas, — jūs perdaug 
karštai puolate priešininką. Aš žinau, kad tai amžiui būdinga klaida, 
bet, judant kūnui, visada špaga nukrypsta į šoną, ir jei susidurtumėte 
su šaltakrauju vyru, jis sustabdytų jus tučtuojau, nukreipdamas jūsų 
špagą arba net tiesiai kirsdamas. 

— Kaip jūs dažnai pasielgdavote su manimi, bet juk ne visi tokie 
vikrūs ir drąsūs, kaip jūs. 

— Koks vėsus vėjas! — tarė Atas. — Tai reiškia, kad artėja žiema. 

Beje, jei eisite į mūšį, — O tai greičiausiai atsitiks, nes vykstate pas 
jauną vadą, kuris mėgsta paraką, — atsiminkite, kad, jei kausitės su 
priešu vyras prieš vyrą, — o taip dažnai būna, ypač mums, raiteliams, 
— niekad nešaukite pirmas: kas pirmas šauna, retai tepataiko, nes 
šauna, bijodamas likti beginklis prieš ginkluotą priešą. Kai priešas 
šaus, statykite savo arklį piestu; šis manevras man keletą kartų išgelbėjo 
gyvybę. 

— Aš juo pasinaudosiu jau vien iš dėkingumo. 

— Ė! — tarė Atas. — Ar tik ne brakonierius ten gaudo? Taip ir 
yra... Paskui dar štai kas svarbu, Rauli: jei būsite sužeistas per ataką ar 
nukrisite nuo arklio, stenkitės kiek galėdamas pasitraukti iš tos linijos, 
kuria prajojo jūsų pulkas. Jis gali pasukti atgal, ir tada jus sutryptų 
arkliai. Šiaip ar taip, jei būtumėt sužeistas, tučtuojau man parašykite 
arba liepkit parašyti. Mes šiek tiek nusimanome apie žaizdas, 


— pridūrė Atas šypsodamasis. 
— Ačiū jums, pone, — atsakė jaunuolis, labai susijaudinęs. 
— Na, štai ir Sen-Deni! — sumurmėjo Atas. Jie prijojo miesto 


vartus, kuriuos saugojo du sargybiniai. Vienas iš jų tarė antram: 

— Stai dar vienas bajoraitis, kuris, matyt, taip pat vyksta į 
kariuomenę. 

Atas atsigręžė. Visa, kas lietė Raulį, nors ir netiesiogiai, jį 
domindavo. 

— Iš ko jūs taip sprendžiate? — paklausė jis. 

— Iš jo veido, pone, — atsakė sargybinis. — Beje, jo toks amžius. 
Jis iau antras šiandien. 

— Sįryt pro čia prajojo toks pat jaunas vaikinas, kaip aš? — 
paklausė Raulis. 

— Taip, labai išdidus ir puikiu arkliu. Turbūt iš kokios kilmingos 
šeimos. 

— Jis bus man kelionės draugas, pone, — tarė Raulis, jodamas 
toliau, — bet, deja, jis neatstos to, su kuriuo turiu skirtis. 

— Nemanau, Rauli, kad jūs jį pasivysite. Aš turiu dar kai ką jums 
pasakyti, ir mes galbūt čia kiek užtruksime — tas bajoras jau bus 
nujojęs toli. 

— Kaip norite, pone. 

Taip besišnekučiuodami, jie jojo gatvėmis, kurios šventės proga 
buvo pilnos žmonių, ir prijojo seną baziliką. Joje kaip tik buvo laikomos 
pirmosios mišios. 

— Nūlipkite, Rauli, — tarė Atas. — O tu, Olivenai, palaikyk 

/ 

arklius ir duok man špagą. 

Atas paėmė iš tarno špagą, ir abu įėjo į bažnyčią. 

Atas padavė Rauliui šventinto vandens. Kai kurių tėvų širdyse slypi 
šiek tiek paslaugios meilės, kokia meilužis myli savo mylimąją. 

Jaunuolis palietė Ato ranką, nusilenkė ir persižegnojo. 

Atas pasakė keletą žodžių vienam bažnyčios sargui, tas linktelėjo 
galvą ir nuėjo rūsio link. 

— Eime, Rauli, paskui tą žmogų. 

Sargas atidarė karališkosios kriptos groteles ir sustojo ant viršutinės 
laiptų pakopos, o Atas ir Raulis nulipo žemyn. Ant paskutinės laiptų 
pakopos degė sidabrinis žibintas, o po juo ant ąžuolinės pakylos stovėjo 
katafalkas, apdengtas violetinio aksomo apdangalu, nusėtu aukso 
lelijomis. 

Jaunuolis, paveiktas bažnyčios didingumo, liūdesio kupina širdimi, 
lėtai ir iškilmingai nulipo žemyn ir sustojo, nusiėmęs skrybėlę, prieš 
palaikus paskutinio karaliaus, kuriam lemta prisijungti prie savo protėvių 
tik tada, kai jo įpėdinis prisijungs prie jo. Rodės, tie palaikai čia yra 
tam, kad primintų žmogiškajai puikybei, kuri kartais taip būdinga 
sostui: “Žemės dulke, aš tavęs laukiu!" 

Valandėlę abu tylėjo. 

Paskui Atas pakėlė ranką ir, pirštu rodydamas karstą, tarė: 

— Štai čia guli silpnas ir menkas žmogus, tačiau, jam viešpataujant, 
įvyko daug žymių įvykių. Mat viršum šio karaliaus budėjo kito žmogaus 
protas, kaip šis žibintas dega virš šio karsto ir jį apšviečia. Tas žmogus, 
Rauli, ir buvo tikrasis karalius, o šis — tik šešėlis, kuriam anas 
įkvėpdavo sielą. Ir vis dėlto koks galingas mūsuose yra monarcho 
vardas! Tas žmogus net nepagerbtas — jo kapo nėra prie karaliaus 
kojų, nors jo šlovei jis atidavė savo gyvenimą. Žinokit, Rauli, tas 
žmogus galbūt pažemino karalių, bet išaukštino karalystę. Luvro 
rūmuose dabar yra du dalykai: karalius, kuris miršta, ir karalystė, kuri 
nemiršta. Jo viešpatavimo laikai, Rauli, praėjo. Ministras, kurio taip 
privengė, taip bijojo, taip nekentė valdovas, nužengė į kapą ir patraukė 
paskui save karalių. Nenorėjo palikti jo vieno gyventi, bijodamas, kad 
šis nesugriautų jo atlikto darbo, nes karalius kuria tik tada, kai jam 
padeda dievas arba dievo dvasia. Tačiau anuomet kardinolo mirtis 
visiems atrodė išsivadavimas, ir aš pats — amžininkai tokie akli 
— keletą kartų sugrioviau to didžio žmogaus planus, mat jis laikė 
Prancūziją savo rankose ir, tas rankas sugniauždamas bei atleisdamas, 
smaugė ją arba duodavo jai atsikvėpti. Jei jis nesutriuškino manęs ir 

rmano draugų, apimtas baisios savo rūstybės, tai tikriausiai dėl to, kad 
aš šiandien galėčiau jums pasakyti: Rauli, mokėkite skirti karalių nuo 
karalystės: karalius tėra žmogus, karalystė — dievo dvasia. Jei 
suabejosite, kam turite tarnauti, atmeskite į šalį materialinę regimybę 
nematomo principo naudai. Nematomas principas yra viskas. Tik dievas 
norėjo padaryti tą principą apčiuopiamą, įkūnydamas jį viename 
žmoguje. Rauli, man rodos, aš matau jūsų ateitį tarsi pro debesų šydą. 
Tikiuosi, ji bus geresnė už mūsų. Mes turėjome ministrą be karaliaus, 
jūs, priešingai, turėsite karalių be ministro. Todėl galėsite tarnauti 
karaliui, mylėti jį ir gerbti. Jei tas karalius bus tironas, nes visagalybė 
svaigina ir stumia į tironiją, remkite, mylėkite ir gerbkite karalystę, tai 
yra neklaidingą dalyką, tai yra dievo dvasią žemėje, tai yra dieviškąją 
kibirkšųų, kuri dulkę padaro tokią didingą ir šventą, kad mes, nors ir 
aukštos kilmės bajorai, esame tokie menki prieš tą ant paskutinės šių 
laiptų pakopos gulintį lavoną, kaip šis lavonas prieš aukščiausiojo 
sostą. 

— Aš mylėsiu dievą, pone, — tarė Raulis, — gerbsiu karalystę, 
tarnausiu karaliui ir, jei teks mirti, stengsiuos numirti dėl jų. Ar aš jus 
teisingai supratau? 

Atas nusišypsojo. 

— Esate kilnios širdies, — tarė jis. — Štai jūsų špaga. 

Raulis priklaupė ant vieno kelio. 

— Ją nešiojo mano tėvas, garbingas bajoras. Ir aš ją nešiojau ir 
nesutepiau jos garbės, kai rankena būdavo mano rankoj, o makštis 
kabojo prie šono. Jei jūsų, Rauli, ranka dar per silpna šiai špagai 
valdyti, juo geriau: turėsite daugiau laiko ir išmoksite jos griebtis tik 
tada, kai būtinai bus reikalinga. 

— Mano pone, — tarė Raulis, pnimdamas špagą iš Ato rankų, 
— aš jums dėkingas už viską, bet ši špaga man brangiausia iš visų 
dovanų, kurias esu iš jūsų gavęs. Prisiekiu, aš ją nešiosiu su didžiausiu 
dėkingumu. 

Ir? prispaudęs lūpas prie rankenos, jis pagarbiai ją pabučiavo. 

— Gerai, — tarė Atas. — Stokitės, vikonte, ir atsisveikinkime. 

Raulis atsistojo ir puolė Atui į glėbį. 

— Sudie, — sušnibždėjo grafas, kuriam rodės, širdis pliš iš skausmo. 
— Sudie, ir neužmirškite manęs. 

— O, niekada! Niekada! — sušuko jaunuolis. — Prisiekiu jums, 
pone! Ir, jei mane ištiks nelaimė, paskutinis žodis, kurį ištarsiu, bus 
jūsų vardas, o paskutinė mintis — mintis apie jus. 

Norėdamas paslėpti susijaudinimą, Atas greitai užlipo laiptais, 
padavė sargui auksinį pinigą, priklaupė prieš altorių ir sparčiais 
žingsniais nuėjo į priebažnytį. Prie durų jo laukė Olivenas, laikydamas 
du kitus arklius. 

— Olivenai, — tarė jis, rodydamas Raulio kardasaitį, — suveržk 
sagtį, špaga kabo per žemai. Taip, gerai. Dabar palydėsi poną vikontą, 
kol jus pavys Grimo. Kai tik jis atvyks, tu paliksi vikontą. Girdite, 
Rauli? Grimo — senas tarnas, drąsus ir protingas. Jis jus lydės. 

— Taip, pone, — atsakė Raulis. 

— Na, ant žirgo! Noriu matyti, kaip jūs išjosite. 

Raulis pakluso. 

— Sudie, Rauli, — tarė grafas. — Sudie, mano mielas vaikeli! 

— Sudie, pone, — tarė Raulis, — sudie, mano mylimas globėjau! 

Atas mostelėjo ranka, negalėdamas daugiau ištarti nė žodžio, ir 
Raulis nujojo, laikydamas skrybėlę rankoj. 

Atas nejudėdamas lydėjo jį akimis, kol jis dingo už gatvės posūkio. 

Tada grafas padavė žirgo pavadžius valstiečiui, pamažu užkopė 
laiptais, vėl įėjo į bažnyčią ir, atsiklaupęs tamsiausiame kampe, ėmė 
melstis. 


XXV 
VIENAS IŠ KETURIASDEŠIMTIES 
PONO DE BOFORO PABEĖGIMO BŪDŲ 


Tuo tarpu hercogui de Boforui ir tiems, kurie stengėsi jį išvaduoti, 
laikas slinko pamažu. Tik kaliniui jis slinko dar lėčiau. Yra žmonių, 
kurie karštai imasi pavojingo sumanymo ir atvėsta, kai ateina laikas jį 
vykdyti. Hercogas de Boforas buvo ne toks. Ugningas jo narsumas 
buvo virtęs priežodžiu. Bet dabar jį buvo sukaustęs penkerių metų 
nieko neveikimas, ir Boforas tarytum skubino laiką ir karštai troško, 
kad kuo greičiau ateitų toji valanda, kai galima bus pradėti veikti. 
Nekalbant jau apie ateities planus, kuriuos jis ketino įvykdyti išėjęs iš 
kalėjimo ir kurie buvo labai migloti, neaiškūs, jis džiūgaudamas galvojo, 
kad vien pabėgimas iš kalėjimo bus keršto pradžia. Jo pabėgimas 
pirmiausia padarys nemalonumų ponui de Šavinji, kurio jis nekentė už 
smulkius persekiojimus, ir dar didesnių nemalonumų Mazariniui, visų 
jo kančių kaltininkui, kuriam jis jautė mirtiną neapykantą. Hercogas, 
kaip matote, proporcingai paskirstė savo jausmus kalėjimo viršininkui 

ir ministrui, valdiniui ir valdovui. 

Be to, labai gerai pažindamas Pale-Ruajalio rūmų gyvenimą ir 
žinodamas, kokie yra karalienės ir kardinolo santykiai, ponas de Boforas 
įsivaizdavo, koks dramatiškas sujudimas kils rūmuose, kai nuo 
Mazarinio kabineto ligi Onos Austrijietės kambarių nuaidės Žinia: 
“Boforas pabėgo!“ Visa tai matydamas vaizduotės akimis, jis 
patenkintas šypsojosi. Jam atrodė, kad jis jau laisvas, kvėpuoja slėnių 
ir miškų oru, spaudžia pentinais eiklų žirgą ir garsiai šaukia: “Aš 
laisvas!" | 

Tačiau atsipeikėjęs jis vėl pasijuto esąs tarp keturių kalėjimo sienų, 
už dešimties žingsnių sėdėjo La Rame ir suko nykščius vieną aplink 
kitą, o prieškambaryje juokėsi ir gėrė sargybiniai. 

Šioje šlykščioje aplinkoje — toks jau nepastovus yra žmogus — jį 
ramino tik rūškanas Grimo, kurio jis iš pradžių nekentė ir kuris buvo 
jo vienintelė viltis. Grimo jam atrodė tarsi Antinojus.! 

Žinoma, visa tai tebuvo karštligiškos kalinio vaizduotės padarinys. 
Grimo buvo toks pat, kaip anksčiau. Todėl juo visiškai pasitikėjo jo 
viršininkas La Rame, kuris dabar būtų labiau pasitikėjęs Grimo, negu 
savimi, nes, kaip jau sakėme, pats La Rame jautė ponui de Boforui 
tam tikrą silpnybę. | 

Todėl gerasis La Rame iš anksto nepaprastai džiaugėsi tais pietumis, 
kuriuos valgys vienu du su kaliniu. La Rame turėjo tik vieną ydą: jis 
buvo smaguris. Pyragai, kuriais neseniai vaišinosi, buvo skanūs, vynas 
— puikus. O šįkart dėdulės Marto įpėdinis žadėjo iškimšti pyragą ne 
naminiu paukščiu, o fazanu ir atsiųsti ne Makono, o Šamberteno vyno. 
Visa tai labai džiugino La Rame, be to, jis mėgo ir šaunaus princo 
draugiją: apskritai, ponas de Boforas geras ir prasimano tokių juokingų 
pokštų, nukreiptų prieš Šavinji, ir taip sąmojingai išjuokia Mazarinį. 
Todėl ponas La Rame tikėjosi, kad Sekminės jam bus viena iš keturių 
didžiųjų metinių švenčių. 

Taigi La Rame laukė šeštos valandos vakaro PAE pat nekantriai, 
kaip ir hercogas. 

Jau nuo pat ryto jis ėmė rūpintis visomis smulkmenomis ir, 
nepasitikėdamas nieku kitu, pats aplankė dėdulės Marto įpėdinį. Šis 
pranoko visus La Rame lūkesčius: parodė jam milžinišką pyragą, 
papuošią pono de Boforo herbu. Pyragas dar buvo tuščias, bet šalia 


"Antinojus — gražus vergas, Romos imperatoriaus Andriano numylėtinis, tapęs vyriško 
grožio pavyzdžiu. 

gulėjo įdarui paruoštas fazanas ir dvi kurapkos, taip prismaigstytos 
lašinukų, kad atrodė kaip smeigtukų pagalvėlės. La Rame nurijo seiles 
ir grįžo į hercogo kambarį iš džiaugsmo trindamasis rankas. 

Be to, ponas de Šavinji, kaip jau minėjome, pasikliaudamas La 
Rame, tą patį rytą išvyko kelionėn, ir La Rame buvo likęs pilies 
šeimininku. 

Grimo atrodė labiau paniuręs, negu bet kada. 

Rytą hercogas de Boforas pasiūlė La Rame sužaisti sviedinio partiją. 
Grimo davė ženklą, kad princas viską gerai įsidėmėtų, ir žengė pirmas, 
tokiu būdu rodydamas kelią, kuriuo reikės vakare eiti. Sviediniu buvo 
žaidžiama aikštelėje, esančioje mažajame pilies kieme. Tai buvo gana 
nuošali vieta, ir sargybinius La Rame čia statydavo tik tada, kai ponas 
„de Boforas išeidavo Žaisti sviediniu. Bet ir ši atsargumo priemonė 
atrodė nereikalinga, nes siena čia buvo labai aukšta. 

Norint įeiti į šį kiemelį, reikėjo atidaryti trejas duris. Visos buvo 
atrakinamos skirtingu raktu. Tuos tris raktus nešiojosi La Rame. 

Atėjęs į aikštelę, Grimo tartum netyčia atsisėdo prie šaunamosios 
angos ir iškišo pro ją kojas. Aišku, kad šitoj vietoj bus pririštos 
virvinės kopėčios. 

Visa tai puikiai suprato hercogas de Boforas, tačiau, be jokios 
abejonės, nesuprato ponas La Rame. 

Žaidimas prasidėjo. Sį kartą ponui de Boforui sekėsi, jis tartum 
ranka padėdavo sviedinius ten, kur norėjo, kad jie lėktų. La Rame buvo 
visiškai sumuštas. 

Keturi de Boforą atlydėję sargybiniai rankiojo sviedinius. Žaidimui 
pasibaigus, hercogas, juokdamasis iš La Rame nemiklumo, davė 
sargybiniams du luidorus, kad. šie su keturiais kitais savo draugais 
nueitų išgerti į jo sveikatą. 

Sargybiniai paprašė La Rame leidimo, ir šis leido jiems pasišalinti, 
bet tik vakare. Ligi to laiko jis pats turėjo svarbių reikalų ir norėjo, kad, 
jam nesant, kalinys būtų itin gerai saugomas. 

Jei ponas de Boforas būtų pats viską tvarkęs, tikriausiai nebūtų 
geriau padaręs, negu padarė jo prižiūrėtojas. 

Pagaliau išmušė šeštą valandą. Nors pietauti buvo sutarta septintą, 
stalas jau buvo padengtas. Ant bufeto stovėjo milžiniškas pyragas, 
papuoštas hercogo herbu. Iš jo rusvos plutos buvo matyti, kad jis 
puikiai iškepęs. 

Kiti patiekalai buvo ne prastesni. 

Visi nekantravo: sargybiniams magėjo kuo greičiau eiti gerti, La 

Rame — sėstis prie stalo, o Boforui — bėgti. 

Tik Grimo buvo visiškai ramus. Rodės, Atas jį tyčia tokį išauklėjo, 
numatydamas šį reikšmingą įvykį. 

Tarpais hercogas, į jį žiūrėdamas, pagalvodavo, ar tik jis nesapnuoja, 
ar ši marmurinė statula iš tiesų jam tarnauja ir, atėjus laikui, atgis. 

La Rame išsiuntė sargybinius, pasiūlęs jiems išgerti į princo 
sveikatą. Kai jie išėjo, jis užrakino visas duris, įsidėjo raktus į kišenę ir 
parodė princui stalą, tarsi norėdamas pasakyti: 

— Kada monsinjoras teiksitės? 

Princas žvilgterėjo į Grimo, Grimo žvilgterėjo į laikrodį. Buvo dar 
tik ketvirtis septintos, pabėgti buvo sutarta lygiai septynioms. Vadinasi, 
reikėjo laukti dar tris ketvirčius valandos. 

Norėdamas laimėti ketvirtį valandos, princas dėjosi įsigilinęs į 
knygą ir paprašė leisti jam baigti pradėtąjį skyrių. La Rame priėjo ir 
žvilgterėjo per hercogo petį, norėdamas pamatyti, kokia knyga taip 
sudomino princą, kad jis nesėda prie stalo, kai pietūs jau paduoti. Tai 
buvo Cezario “Užrašai"!, kuriuos pats La Rame, nepaisydamas pono 
de Šavinji uždraudimo, prieš tris dienas buvo hercogui parūpinęs. | 

Dabar La Rame tvirtai pasižadėjo daugiau niekad nebepažeidinėti 
kalėjimo taisyklių. 

Tuo tarpu jis atkimšo butelius ir apuostė pyragą. 

Pusę septintos hercogas atsistojo ir labai oriai pasakė: 

— Cezaris neabejotinai buvo didžiausias senovės žmogus. 

— Jums taip atrodo, monsinjore? — paklausė La Rame. 

— Taip. 

— Na, o man geriau patinka Hanibalas*. 

— Kodėl? — paklausė hercogas. 

— Todėl, kad jis nepaliko "Užrašų", — tarė La Rame, plačiai 
išsišiepdamas. 

Hercogas suprato užuominą ir atsisėdo prie stalo, pakviesdamas La 
Rame sėstis priešais jį. 

Prižiūrėtojas nesiprašydino. 

Nėra išraiškingesnio veido, kaip veidas tikro smagurio, sėdinčio 
prie skanėstais apkrauto stalo. Kai La Rame Grimo iš rankų paėmė 
lėkštę, jo veide pasirodė didžiausia palaima. 

Hercogas pažvelgė į jį šypsodamasis. 


"Romos imperatoriaus Julijaus Cezario “Užrašai apie Galų karą".. 
1Hanibalas — įžymus kartaginiečių karo vadas, kariavęs prieš Romą 

— Po šimts perkūnų, La Rame! — sušuko jis. — Žinote, jei man 
kas pasakytų, kad šią akimirką Prancūzijoje yra žmogus, laimingesnis 
už jus, aš.nepatikėčiau! 

— Ir, dievaži, monsinjore, neapsiriktumėt, — tarė La Rame. 
— Prisipažįstu, kad, būdamas alkanas, nežinau malonesnio vaizdo už 
gerai padengtą stalą. O jei dar stalo šeimininkas yra Henriko Didžiojo 
vaikaitis, tai suprantate, monsinjore, tokia garbė suteikia dvigubą 
malonumą. . 

Princas nusilenkė. Grimo šyptelėjo, stovėdamas La Rame už 
nugaros. 

— Mano mielas La Rame, — tarė hercogas, — iš. tikrųjų niekas 
taip nemoka sakyti komplimentų, kaip jūs. 

— Ne, monsinjore, tai ne komplimentas, aš sakau tik tai, ką galvoju, 
— jausmingai atsakė La Rame. 

— Vadinasi, jūs prie manęs prisirišęs? — paklausė princas. 

— Aš nerasčiau sau ramybės, jei jūsų kilnybė išeitumėt iš Venseno. 

— Keistai rodote savo prieraišumą. - | 

- Bet, monsinjore, — tarė La Rame, — ką jūs veiktumėte išėjęs į 
laisvę? Vėl padarytumėt kokią kvailystę, dėl kurios susipyktumėte su 
rūmais, ir patektumėte į Bastiliją, užuot sėdėjęs Vensene. Sutinku, kad 
ponas de Šavinji nėra labai malonus, — toliau postringavo La Rame, 
sriubčiodamas maderą, — bet ponas de Tramble dar blogesnis. 

— Nejaugi? — tarė hercogas, patenkintas, kad taip pakrypo kalba. 
Jis vis žvilgčiojo į laikrodžio rodyklę, kuri judėjo baisiai lėtai. 

— Ko galima norėti iš kapucinų brolio, išėjusio kardinolo Rišelje 
mokyklą? Ak monsinjore, patikėkite, didelė laimė, kad karalienė, kuri, 
kaip esu girdėjęs, jums visada troško tik gero, sumanė jus atsiųsti 
čionai. Čia bent yra kur pasivaikščioti, pažaisti sviediniu, čia geras 
valgis, geras oras. 

— Iš tikrųjų, — tarė hercogas, — jūsų, La Rame, klausantis, atrodo, 
kad aš buvau nedėkingas, kai kartą buvau sumanęs iš čia pasprukti. 

— O, monsinjore! tai didžiausias nedėkingumas! — sušuko La 
Rame. — Bet juk jūsų kilnybė niekada negalvojote apie tai rimtai. 

— Klystate, — tarė hercogas, — turiu prisipažinti, kad nors tai gal 
kvailystė, ir dabar vis galvoju ir galvoju apie pabėgimą. 

— Apie vieną iš keturiasdešimties pabėgimo būdų, monsinjore? 

— Na, žinoma, — atsakė hercogas. 

— Monsinjore, — tarė La Rame, — juk mudu kalbamės atvirai: 
pasakykite bent vieną iš tų keturiasdešimties būdų, kuriuos jūsų kilnybė 


206 


esate sugalvojęs. 

— Mielai, — atsakė hercogas. — Grimo, paduokite pyragą. 

— Aš klausau, — tarė La Rame. 

Jis atsilošė krėsle, pakėlė taurę ir, primerkęs akį, žvelgė į saulę pro 
rubino spalvos skystį. 

Hercogas žvilgterėjo į laikrodį. Dar dešimt minučių, ir išmuš 
septynias. | 

Grimo padėjo pyragą priešais princą. Šis pasiėmė peilį su sidabrine. 
geležte ir buvo bepjaunąs viršų, bet La Rame, bijodamas, kad hercogas 
nesugadintų to gražumyno, padavė jam savo plieninį peilį. 

— Ačiū, La Rame, — tarė hercogas, imdamas peilį. 

— Na, monsinjore, koks tas garsusis būdas? 

— Ar norite, kad pasakyčiau jums tą, į kurį dėjau daugiausia vilčių 
ir kuriuo buvau nutaręs pasinaudoti? 

— Taip, tą, — atsakė La Rame. 

— Gerai, — tarė hercogas, viena ranka laikydamas pyragą, o antrąja 
aprėždamas peiliu ratą aplink jį, — pirmiausia aš tikėjausi turėti 
sargybiniu tokį šaunų vyrą kaip jūs, ponas La Rame. 

— Na, gerai, jūs jį turite, monsinjore. Toliau? 

— Ir labai džiaugiuosi. 

La Rame nusilenkė. 

— Paskui galvojau, — kalbėjo toliau princas, — kad, turėdamas 
sargybiniu tokį šaunų vyrą, kaip La Rame, aš pasistengsiu, kad mano 
bičiulis, apie kurį La Rame nieko nežinotų, rekomenduotų jam padėjėją 
— man atsidavusį žmogų, su kuriuo galėčiau susitarti ir kuris man 
padėtų pabėgti. 

— Na, na! — tarė La Rame. — Neblogai sugalvota. 

— Tiesa? Pavyzdžiui, tarną kokio nors šaunaus bajoro, kuris pats 
yra Mazarinio priešas, kaip turi būti kiekvienas bajoras. 

— Liaukitės, monsinjore, — tarė La Rame. — Nekalbėkime apie 
politiką. 

— Kai tas žmogus bus prie manęs, — toliau varė princas, — jei tik 
jis bus apsukrus ir mokės pelnyti mano prižiūrėtojo pasitikėjimą, aš 
galėsiu susižinoti su laisvėje esančiais draugais. 

— Aha! Bet kaipgi su jais susižinosite? 

— O,.nieko nėra lengvesnio, — tarė hercogas, — pavyzdžiui, 
žaidžiant sviediniu. 

— Žaidžiant sviediniu? — paklausė La Rame, pradėjęs atidžiau 
klausytis hercogo pasakojimo. 

— Taip, sakykim, aš numetu sviedinį į griovį, ten yra Žmogus, 
kuris jį paima. Sviediny yra laiškas. Užuot atmetęs man numestąjį 
sviedinį, jis atmeta kitą. Tame kitame sviediny taip pat yra laiškas. 
Šitaip pasikeičiame mintimis, ir niekas nieko nepastebi. 

— Po velnių! — tarė La Rame, kasydamasis pakaušį. — Gerai, kad 
jūs mane įspėjote, monsinjore. Nuo šiol seksiu visus sviedinių 
rankiotojus. 

Hercogas šyptelėjo. 

— Bet galų gale, — pareiškė La Rame, — visa tai tėra būdas 
susirašinėti. | 

— Man atrodo, tai jau daug. 

— Bet to dar neužtenka. 

— Atsiprašau. Pavyzdžiui, aš sakau savo bičiuliams: “Būkite tą ir 
tą dieną, tą ir tą valandą su dviem pabalnotais arkliais anapus griovio.“ 

— Na, o toliau? — paklausė La Rame, pradėjęs nerimauti. 
— Nebent tie arkliai turėtų sparnus ir perskristų per mūro sieną jūsų 
paimti. 

— Ak viešpatie, — nerūpestingai tarė princas, — nėra reikalo, kad 
arkliai būtų sparnuoti ir perskristų sieną, svarbu tik, kad aš galėčiau 
nusileisti pas juos. 

— Kokiu būdu? 

— Virvinėmis kopėčiomis. 

— Taip, bet virvinių kopėčių negalima kaip laiško atsiųsti sviediny, 
— tarė La Rame, mėgindamas nusijuokti. | 

— Na, bet jas galima atsiųsti kitame daikte. 

— Kitame daikte! Kokiame? 

— Pavyzdžiui, pyrage. 

— Pyrage? 

— Taip. Įsivaizduokite, — kalbėjo hercogas, — kad mano 
metrdotelis Nuarmonas nusipirko krautuvę iš dėdulės Marto įpėdinio... 

— Na, ir kas? — paklausė La Rame virpėdamas. 

— O štai kas: La Rame, kuris mėgsta pasmaguriauti, pamato jo 
pyragus; paragavęs pripažįsta, kad jie skanesni, negu jo pirmtako, ir 
pasiūlo man jų paragauti. Aš sutinku ta sąlyga, kad La Rame valgys su 
manim. Norėdamas jaustis laisviau, jis išsiunčia sargybinius ir palieka 
tik Grimo mums patarnauti. Grimo kaip tik ir yra žmogus, kurį man 
atsiuntė mano bičiulis. Jis tasai tarnas, kuris veikia su manim išvien, 
pasiryžęs man viskuo padėti. Pabėgimo laikas paskirtas septyniomis, 
ir be keleto minučių septintą... 

— Be keleto minučių septintą? — pakartojo La Rame, ir jo kaktą 
išpylė šaltas prakaitas. 

— Be keleto minučių septintą aš atlaupiu pyrago plutą, — kalbėjo 
hercogas, darydamas tai, ką sakė, — ir viduje randu du durklus, virvines 
kopėčias ir kamštį burnai užkimšti. Vieną durklą įremiu La Rame į 
krūtinę ir sakau: “Mielas bičiuli, man baisiai nemalonu, bet, jei tu 
pajudėsi ar riktelsi, tučtuojau mirsi!" 

Kaip minėjome, hercogas, tardamas tuos žodžius, darė tai, ką sakė. 
Jis stovėjo priešais La Rame, įrėmęs durklą jam į krūtinę tokiu veidu, 
kad nebuvo jokios abejonės, jog jis įvykdys savo grasinimą. 

Tuo metu Grimo, kaip visada, tylėdamas, ištraukė iš pyrago antrą 
durklą, virvines kopėčias ir baimės kriaušę. 

La Rame žiūrėjo į tuos daiktus pagautas siaubo. 

— Ak monsinjore! — sušuko jis, žvelgdamas į hercogą tokiu 
suglumusiu veidu, kad kitu metu būtų jį prajuokinęs. — Nejaugi tikrai 
ketinate mane nužudyti? 

— Ne, nežudysiu, jei nekliudysi man bėgti. 

— Bet, monsinjore, jei leisiu jums pabėgti, aš būsiu žuvęs žmogus. 

— Aš tau atiduosiu pinigus, kuriuos sumokėjai už šią vietą. 

— Vadinasi, esate tvirtai pasiryžęs palikti pilį? 

— Dievaži, taip! 

— Ir, nors ir kažin ką jums sakyčiau, nepakeisite savo sprendimo? 

— Dar šįvakar noriu būti laisvas! 

— O jei aš ginsiuos, šauksiuosi pagalbos, rėksiu? 

— Bajoro garbės žodis, aš tave nudursiu. 

Tą akimirką laikrodis išmušė septynias. 

— Septynios, — pasakė Grimo, kuris ligi tol dar nebuvo ištaręs nė 
žodžio. 

— Septynios, — tarė hercogas. — Matai, aš jau vėluoju. 

La Rame knustelėjo, bet tik norėdamas sąžinę nuraminti. 

smaigalys, persmeigęs drabužius, atsirėmė jam į krūtinę. 

— (Gerai, monsinjore, — sušnibždėjo jis, — to pakanka. Aš 

nebejudėsiu. 
— Paskubėkime, — paragino hercogas. 
— Monsinjore, prašau paskutinės malonės. 
— Kokios? Sakyk, tik greičiau. 
— Suriškite mane, monsinjore. 
— Kam gi tave surišti? 

— Kad manęs nepalaikytų jūsų bendrininku. 

— Rankas, — tarė Grimo. 

— Ne, ne iš priekio, už nugaros, už nugaros. 

— Bet kuo surišti? — paklausė hercogas. 

— Jūsų diržu, monsinjore. 

Hercogas nusijuosė diržą ir padavė Grimo. Šis surišo La Rame 
rankas, kaip tas norėjo. 

— Kojas, — tarė Grimo. 

La Rame ištiesė kojas, Grimo paėmė servetėlę, suplėšė ją ir surišo 
kojas. 

— Dabar dar mano špagą, — paprašė La Rame, — pririškite mano 
špagos rankeną! 

Hercogas nuplėšė kaspiną nuo savo kelnių ir išpildė sargybinio 
pageidavimą. | 

— O dabar, — tarė vargšas La Rame, — duokite man baimės 
kriaušę, nes mane teis už tai, kad nesišaukiau pagalbos.  Kiškite, 
monsinjore, kiškite! 

Grimo jau buvo bevykdąs tą pageidavimą, tik La Rame ženklu 
paprašė norįs dar kažką pasakyti. 

— Kalbėk! — tarė hercogas. 

— Monsinjore, — tarė La Rame, — jei aš dėl jūsų nukentėsiu, 
neužmirškite, kad turiu žmoną ir ketvertą vaikų. 

— Būk ramus. Kišk, Grimo. 

Akimirksniu La Rame buvo paguldytas ant grindų su užkimšta 
burna. Kelios kėdės buvo apverstos, kad atrodytų, jog čia vyko kova. 
duris, kuriame jie buvo, ir, išėjęs su princu, užrakino jas, dukart 
pasukęs raktą. Paskui abu skubiai nubėgo galerija, kuri vedė į mažąjį 
kiemą. Trejas duris Grimo atrakino ir užrakino taip greitai, kad galima 
buvo didžiuotis jo miklumu. Pagaliau jie pasiekė sviedinio aikštę. Ji 
buvo visiškai tuščia. Sargybinių nebuvo, prie langų nė gyvos dvasios. 

Hercogas pribėgo prie mūro sienos. Kitapus griovio trys raiteliai 
laikė dar du pabalnotus arklius. Hercogas pasikeitė su jais ženklu: 
tikrai jie laukė jo. 

Tuo metu Grimo pnrišo lyną. Tikriau sakant, tai buvo ne virvinės 
kopėčios, o šilko kamuolys su lazda gale; ją apžergus, kamuolys pats 
vyniojasi nuo sėdinčiojo svorio. 

— Leiskis! — tarė hercogas. 

— Aš pirmas, monsinjore? — paklausė Grimo. 

— Žinoma, — atsakė hercogas. — Jei pagaus mane, vėl pasodins į 
kalėjimą, o tave sučiupę pakars. 

— Tai tiesa, — tarė Grimo. 

Ir, apžergęs lazdą, Grimo pradėjo leistis žemyn. Hercogas sekė jį 
akimis ir nejučia drebėjo, apimtas baimės. Kai ligi žemės buvo likę 
kokia penkiolika pėdų, virvė nutrūko, ir Grimo pliumptelėjo į griovį. 

Hercogas suriko, o Grimo nė neaiktelėjo, nors, matyt, buvo sunkiai 
susižeidęs, nes liko gulėti toje vietoje, kur buvo nukritęs. 

Tuojau vienas iš laukiančiųjų vyrų nulipo į griovį, perrišo Grimo 
per pažastis vieną virvės galą, o kiti du, stvėrę už kito galo, ištraukė 
Grimo iš griovio. 

— Lipkite žemyn, monsinjore, — sušnabždėjo žmogus griovyje, 
— liks tik kokia penkiolika pėdų iki žemės, be to, velėna minkšta. 

Hercogas jau leidosi. Jam buvo sunkiau, nes jis neturėjo lazdos 
įsikibti ir buvo priverstas laikytis rankomis, o sienos aukštis čia siekė 
apie penkiasdešimt pėdų. Bet, kaip jau minėjome, hercogas buvo 
miklus, stiprus ir šaltakraujis. Nepraėjo nė penkios minutės, o jis jau 
buvo virvės gale. Ligi žemės iš tiesų buvo likę kokia penkiolika pėdų. 
Hercogas paleido virvę ir nušoko ant kojų, nė kiek nesusižeidęs. Jis 
greitai išlipo iš griovio, ir viršuj jį sutiko Rošforas. Kitų dviejų bajorų 
hercogas nepažinojo. Apalpęs Grimo buvo pririštas prie arklio. 

— Ponai, — tarė princas, — aš jums padėkosiu vėliau, o dabar 
negalima gaišti nė valandėlės. Taigi pirmyn, pirmyn! Kas mane myli 
— paskui mane! 

Jis užšoko ant arklio ir pasileido šuoliais, alsuodamas pilna krūtine 
ir šūkaudamas su neapsakomu džiaugsmu: 

— Laisvas!.. Laisvas!.. Laisvas!.. 


XXVI 
D'ARTANJANAS ATVYKSTA LAIKU 


Atjojęs į Blua, d'Artanjanas gavo pinigus, kuriuos Mazarinis, 
norėdamas kuo greičiau jį pamatyti, ryžosi jam duoti už būsimas 
paslaugas. 

Nuo Blua iki Paryžiaus paprastam raiteliui keturios dienos kelio. 
D' Artanjanas atvyko prie Sen-Deni vartų trečią dieną apie ketvirtą 
valandą po pietų. Kitados jam būtų užtekę dviejų dienų. Mes matėme, 
kad Atas, išjojęs trimis valandomis vėliau už jį, atvyko visa para 

anksčiau. 

Planše buvo atpratęs nuo tokių sunkių žygių, ir d' Artanjanas jam 
prikišo išlepimą. 

— Pone, juk mes sukorėme keturiasdešimt mylių per tris dienas! 
Ko daugiau norėti iš prekiautojo saldumynais? 

— Nejaugi tu iš tikrųjų pasidarei prekiautoju, Planše, ir dabar, kai 
mes vėl susitikome, rimtai ketini trūnyti savo krautuvėje? 

— Hm, tik jūs vienas sukurtas veikliam gyvenimui, — atkirto 
Planše. — Pažvelkite kad ir į poną Atą. Kas pasakytų, jog tai tas 
nenuilstąs nuotykių ieškotojas, kurį mes pažinojom prieš dvidešimt 
metų? Dabar jis gyvena kaip tikras dvarininkas, kaip tikras kaimo 
didikas. Ir iš tiesų, pone, nieko nėra maloniau už ramų gyvenimą. 

— Veidmainy! — sušuko d' Artanjanas. — Tuoj matyti, kad artėji 
prie Paryžiaus, o Paryžiuj tavęs laukia virvė ir kartuvės! 

Ir išties taip besikalbėdami abu keleiviai prijojo miesto vartus. 
Planše užsimaukšlino skrybėlę ant akių, pagalvojęs, kad jam teks joti 
gatvėmis, kur jį visi gerai pažįsta, o d'Artanjanas užsiraitė ūsus, 
prisiminęs Portą, turėjusį jo laukti Tiktono gatvėje. Jis laužė galvą, 
kaip nupratinti Portą nuo Brasje dvaro ir homeriškos Pjerfono virtuvės. 

Pasukęs už Monmartro gatvės kampo, d'Artanjanas viename 
“Ožkelės" viešbučio lange pamatė Portą. Apsirengęs puikiu žydru, 
sidabru išsiuvinėtu durtiniu, Portas žiovavo taip, kad, rodės, išnirs 
žandikauliai. Praeiviai, pagarbiai stebėdamiesi, žiūrėjo į šį gražų, turtingą 
bajorą, kuriam, matyt, baisiai pakyrėjo ir turtai, ir didybė. 

Vos tik d'Artanjanas ir Planše pasuko už gatvės kampo, Portas 
tučtuojau juodu pažino. 

— Ei d' Artanjanai! — sušuko jis. — Garbė dievui, štai ir jūs! 

— Laba diena, drauguži! — pasakė d' Artanjanas. 

Viešbučio tarnai jau laikė arklius už pavadžių, o raiteliai šnekučiavosi 
pro langą. Netrukus aplink juos susispietė būrelis žioplių, bet 
d' Artanjanas piktai suraukė antakius, o Planše užsimojo ranka, ir minia 
išsisklaidė, 0 jau buvo pradėjusi didėti, nors nežinojo, ko susirinko. 

Portas jau stovėjo ant viešbučio slenksčio. 

— Ak drauguži, — tarė jis, — kaip čia bloga mano arkliams! 

— Iš tiesų! — atsiliepė d' Artanjanas, — man baisiai gaila tokios 
puikios veislės gyvulių. 

— Man irgi buvo nekaip, — tarė Portas, — ir jei ne maloni ir 
suprantanti jūsų šeimininkė, — kalbėjo jis, patenkintas savimi ir 
sūpuodamasis ant kojų, — būčiau ieškojęs nakvynės kitur. 

Gražioji Madlena, kuri buvo taip pat išėjusi iš viešbučio, žengė 
žingsnį atgal ir išbalo kaip drobė, išgirdusi šiuos Porto žodžius. Ji 
manė, kad pasikartos scena, kokia įvyko su šveicaru. Tačiau didžiai 
nustebo — d' Artanjanas nė nemirktelėjo ir užuot supykęs juokdamasis 
tarė Portui: 

— Taip, aš suprantu, drauguži! Tiktono gatvės oras negali prilygti 
Pjerfono slėnio orui. Bet nenusiminkit — netrukus kvėpuosite geresniu. 

— Kada? 

— Dievaži, tikiuosi, greitai. 

— A, juo geriau! 

Tą akimirką už durų kažkas tyliai ir giliai atsiduso. D' Artanjanas, 
ką tik nulipęs nuo arklio, pamatė prie sienos Musketoną su atsikišusių 
didžiuliu pilvu. Tai Porto tarnas taip gailiai dūsavo. 

— Ir jums, mano vargšas pone Mustonai, šis viešbutis nepatinka? 
— paklausė d' Artanjanas lyg su užuojauta, lyg pašaipiai. 

— Jo nuomone, valgis čia bjaurus, — atsakė Portas. 

— Kodėl gi jis nesigamino pats, kaip kitados Šantiji? 

— Ak pone, — tarė nuliūdęs Musketonas, — čia tai neįmanoma. 
Čia nėra nei pono princo tvenkinių, kuriuose galima sužvejoti puikių 
karpių, nei jo didenybės miškų, kuriuose kurapkas galima gaudyti 
rankomis. O čionykštį rūsį aš gerai apžiūrėjau — gyvi niekai iš jo. 

— Ponas Mustonai, — tarė d'Artanjanas, — man būtų jūsų 
nepaprastai gaila, jei šiuo metu neturėčiau kur kas svarbesnių ir 
skubesnių reikalų. 

Paskui, pavedėjęs Portą į šalį, tarė: 

— Mano mielas diu Valonai, labai gerai, kad esate visiškai 
pasiruošęs, nes tuojau pat veduosi jus pas kardinolą. 

— Tikrai? — paklausė Portas, išsproginęs nustebusias akis. 

— Taip, drauguži. 

— Norite mane pristatyti? 

— Jūs bijote? 

— Ne, tik jaudinuosi. 

— Nusiraminkit, brangusis. Šis kardinolas ne anas. Šis nepriblokš 
savo didybe. | 

— Vis tiek, suprantate, d' Artanjanai, — karaliaus rūmai! 

— Ak drauguži, karaliaus rūmų nebėra. 

— Karalienė! 

— Vos nepasakiau: karalienės nebėra. Karalienė? Nesijaudinkit, 
mes jos nematysime. 

— Jūs sakote, mes tuoj vykstame į Pale-Ruajalį? 

— Tučtuojau. Nenoriu pavėluoti, todėl paprašysiu paskolinti man 
vieną arklį. | 

— Rinkitės. Visas ketvertas jūsų paslaugoms. 

— Šiuo metu man reikia tik vieno. 

— O tarnus imsime? 

— Taip, paimkime Musketoną, jis pravers. O Planše dėl tam tikrų 
priežasčių negali rodytis rūmuose. 

— Kodėl? 

— Hm, jo santykiai su eminencija nekokie. 

— Mustonai, — tarė Portas, — pabalnokite Vulkaną ir Bajarą. 

— O man, pone, liepsite joti Riusto? 

— Ne, pasiimkite puikų arklį, Febą arba Išdidėlį. Jojame padaryti 
iškilmingo vizito. 

— A, — lengviau atsiduso Musketonas, — vadinasi, vykstame tik 
padaryti vizito? 

— Dievaži, Mustonai, taip. Bet dėl visa ko įdėkite į balnakrepšius 
pistoletų. Manieji prie balno jau užtaisyti. 

Mustonas atsiduso, jis negalėjo suprasti, kokie čia iškilmingi vizitai, 
jei reikia apsiginkluoti iki dantų. 

— Iš tikrųjų, d' Artanjanai, — tarė Portas, meiliai žvelgdamas į 
nueinantį seną savo tarną, — jūs teisus, mums užteks vieno Mustono, 
jo labai ori išvaizda. 

D' Artanjanas šyptelėjo. 

— O jūs, — paklausė Portas, — argi nepersirengsite? 

— Ne, aš josiu kaip stoviu. 

— Bet juk jūs visas dulkinas ir suprakaitavęs, ir batai purvini! 

— Nešvarūs kelionės drabužiai parodys kardinolui, kaip aš pas jį 
skubėjau. 

Netrukus grįžo Musketonas su trimis pabalnotais arkliais. 
D' Artanjanas sėdo į balną, tarsi būtų visą savaitę ilsėjęsis. 

— Planše! — šūktelėjo jis. — Mano ilgąją špagą! 

— O aš, — tarė Portas, rodydamas mažą paradinę špagą su 
paauksuota rankena, — pasiėmiau rūmų špagą. 

— Pasiimkite rapyrą, drauguži. 

— Kam? 

— Nežinau, bet dėl visa ko pasiimkite. 

— Rapyrą, Mustonai! — paliepė Portas. 

— Jūs lyg į karą rengiatės, pone! — pasakė tarnas. — Vadinasi, 

vykstame į žygį? Nesislėpkite nuo manęs, aš turiu atitinkamai pasiruošti. 

— Juk jūs, Mustonai, žinote, — atsakė d' Artanjanas, — kad, jojant 
su mumis, niekad ne pro šalį imtis atsargumo priemonių. Arba jūsų 
atmintis prasta, arba jūs užmiršote, kad mes nepratę leisti naktų 
puotaudami ar dainuodami serenadas. 

— Deja, tai tiesa! — tarė Musketonas, apsiginkluodamas nuo galvos 
ligi kojų. — Aš jau buvau užmiršęs. 

Jie išjojo sparčia risčia ir penkiolika minučių po sepynių jau buvo 
prie Kardinolo rūmų. Gatvėse knibždėjo minios žmonių, nes buvo 
Sekminės. Praeiviai nustebę žvilgčiojo į tuodu raitelius: vienas buvo 
toks švarus, tarsi iš dėžės išimtas, o kitas toks dulkinas, lyg ką tik 
grįžęs iš mūšio lauko. 

Musketonas irgi kreipė į save smalsuolių žvilgsnius, ir kadangi 
romanas “Don Kichotas" tada buvo labai populiarus, kai kurie kalbėjo, 
jog jis esąs Sančas, netekęs savo pono ir susiradęs kitus du. 

Įžengęs į prieškambarį, d' Artanjanas atsidūrė pažįstamoje aplinkoje: 
sargybą ėjo jo kuopos muškietininkai. Jis pasišaukė durininką ir parodė 
kardinolo laišką, kuriuo jam buvo įsakyta greitai grįžti. Durininkas 
nusilenkė ir įėjo pas jo eminenciją. 

D" Artanjanas atsisuko į Portą, ir jam pasirodė, kad šis virpa. Jis 
nusišypsojo ir, pasilenkęs draugui prie ausies, sušnibždėjo: 

— Drąsiau, drauguži! Nesibaiminkite! Patikėkite, erelis jau seniai 
užmerkęs akis, ir mes turime reikalą tik su paprasčiausiu vanagu. 
Laikykitės tvirtai, kaip Sen-Žerve bastione, ir per žemai nelinkčiokite 
tam italui, kad nepažemintumėte savęs jo akyse. 

— Gerai, gerai, — atsakė Portas. 

Durininkas grįžo ir pasakė: 

— Įeikite, ponai. Jo eminencija jūsų laukia. 

Mazarinis sėdėjo savo kabinete — jis peržiūrinėjo pensiją ir 
beneficijų! sąrašą ir stengėsi išbraukti kuo daugiau pavardžių. Jis 
vogčiomis žvilgtelėjo į d' Artanjaną ir Portą ir, nors jo akys sužibo iš 
džiaugsmo, kai durininkas pranešė juos atvykus, dėjosi esąs visiškai 
abejingas. 

— A, tai jūs, ponas leitenante? — tarė jis. — Gerai, kad paskubėjote. 
Sveiki atvykę. 

— Ačiū, monsinjore. Štai aš vėl jūsų eminencijos paslaugoms, 
kaip ir ponas diu Valonas, mano senas draugas, savo kilmingumą 


"Beneficijos — pelningos bažnytinės tarnybos. 

dangstęs Porto vardu. | 

Portas nusilenkė kardinolui. 

— Puikus raitelis! — tarė Mzarinis. 

Portas pasukinėjo galvą čia į dešinę, čia į kairę ir išdidžiai atstatė 
krūtinę. 

— Geriausia špaga visoj karalystėj, monsinjore, — pareiškė 
d' Artanjanas. — Daugelis tai žino, tik nesako, o daugelis nebegali 
pasakyti. 

Portas nusilenkė d' Artanjanui. 

Mazarinis mėgo gražaus stoto kareivius beveik taip pat, kaip vėliau 
juos mėgo Prūsijos karalius Fridrichas. Jis gėrėjosi tvirtomis Porto 
rankomis, plačiais pečiais ir aštriu žvilgsniu. Kardinolui atrodė, kad 
prieš jį stovi įsikūnijęs jo valdžios ir karalystės išsigelbėjimas. Ir jis 
prisiminė, kad seniau muškietininkų sandraugą sudarė keturi žmonės. 

— O kiti du jūsų draugai? — paklausė Mazarinis. 

Portas buvo beprasižiojąs, manydamas, kad dabar galįs ir jis įterpti 
kokį žodį. Bet d' Artanjanas mirktelėjo jam. 

— Mūsų kiti draugai šiuo metu negali atvykti, — pasakė jis. — Jie 
prisijungs prie mūsų vėliau. 

Mazarinis kostelėjo. 

— O ponas diu Valonas laisvesnis už juos ir sutinka vėl stoti 
tarnybon? — paklausė jis. 

— Taip, monsinjore, ir vien tik iš pasiaukojimo, nes ponas de 
Brasje turtingas žmogus. 

— Turtingas? — pakartojo Mazarinis, kuriam šis žodis visada 
įkvėpdavo didelę pagarbą. 

— Penkiasdešimt tūkstančių livrų metinių pajamų, — pasakė Portas. 

Tai buvo pirmieji jo ištarti žodžiai. 

— Vien tik iš pasiaukojimo? — paklausė Mazarinis, gudriai 
šypsodamasis. — Vadinasi, vien tik iš pasiaukojimo? 

— Jūs, monsinjore, matyt, nelabai tikite tuo žodžiu? — paklausė 
d'Artanjanas. | 

— O jūs, ponas gaskone? — paklausė Mazarinis uždėjęs alkūnes 
ant stalo ir rankomis parėmęs smakrą. 

— „Aš, — atsakė d'Artanjanas, — tikiu pasiaukojimu, kaip, 
pavyzdžiui, krikšto vardu, prie kurio, aišku, turi būti pridėta ir nuo 
valdų kilusi pavardė. Žmogus, žinoma, iš prigimties yra daugiau ar 
mažiau linkęs aukotis, bet visada reikia, kad už to pasiaukojimo būtų 
kas nors apčiuopiama. 

— O jūsų draugas, pavyzdžiui, ko jis norėtų už savo pasiaukojimą? 

— Monsinjore, mano draugas turi tris puikius dvarus: diu Valono 
dvarą prie Korbejo, Brasje — Suasono srityje ir Pjerfono dvarą Valua 
srityje. Jis pageidautų, kad vienam iš tų trijų dvarų būtų suteikta 
baronystė. 

— Tik tiek? — paklausė Mazarinis, ir jo akys nušvito džiaugsmu, 
kad jis galės atlyginti Portui už pasiaukojimą, neatrišdamas kapšio. 
— Tik tiek? Na, šitą reikalą galima bus sutvarkyti. 

— Aš būsiu baronas! — sušuko Portas, žengdamas žingsnį į priekį. 

— Juk aš jums sakiau, — tarė d' Artanjanas, sulaikydamas jį ranka, 
— O štai ir monsinjoras tai patvirtina. 

— O jūs, ponas d' Artanjanai, ko pageidaujate? 

— Monsinjore, — tarė d'Artanjanas, — ateinanų rugsėjį bus 
dvidešimt metų, kai kardinolas Rišelje mane pakėlė į leitenantus. 

— Taip, ir jūs norėtumėte, kad kardinolas Mazarinis jus pakelių į 
kapitonus? 

D' Artanjanas nusilenkė. 

— Na ką gi! Visa tai nėra neįmanoma. Pažiūrėsime, ponai, 
pažiūrėsime. Ponas diu Valonai, kokia tarmyba jums labiau patinka? 
Mieste ar kaime? 

Portas buvo beprasižiojąs, bet d' Artanjanas vėlatsakė už jį: 

— Monsinjore, ponas diu Valonas, kaip ir aš, mėgsta nepaprastą 
tarnybą, žygius, kurie laikomi beprotiškais ir neįmanomais. 

Šis gaskoniškas pagyrūniškumas patiko Mazariniui. Jis susimąstė. 

— Turiu pripažinti, aš jus pasišaukiau, norėdamas skirti į pastovų 
postą. Kai kas man kelia nerimą... Na, kas gi ten darosi? — tarė 
Mazarinis. 

Prieškambary pasigirdo didelis triukšmas, ir beveik tuo pat metu 
atsidarė kabineto durys. Į kambarį įbėgo dulkėtas ir purvinas žmogus. 

— Ponas kardinolas? Kur yra ponas kardinolas? — šaukė jis. 

Mazarinis pagalvojo, kad jį nori nužudyti,ir pasitraukė atgal, 
apversdamas krėslą. D'Artanjanas ir Portas atsistojo tarp ėjusio ir 
kardinolo. 

— Ei pone, — tarė Mazarinis, — kas atsitiko, kad įsiveržiate 
čionai kaip į kokią smuklę? 

— Monsinjore, — tarė įėjęs karininkas, — aš norėčiau tučtuojau 
pasikalbėti su jumis aks į akį. Esu de Puenas, Venseno kalėjimo 
sargybos karininkas. 

Karininkas buvo toks išbalęs ir toks išvargęs, jog Mazarinis, supratęs, 

kad jis turi pranešti svarbią žinią, davė ženklą d' Artanjanui ir Portui 
praleisti pasiuntinį. 

D' Artanjanas ir Portas pasitraukė į kabineto kampą. 

— Kalbėkite, pone, kalbėkite greičiau, — tarė Mazarinis. — Kas gi 
atsitiko? 

— Monsinjore, ką tik iš Venseno pilies pabėgo ponas de. Boforas. 

Mazarinis suriko ir pabalo labiau už karininką, atnešusį tą žinią. Jis 
kone be žado krito į krėslą. 

— Pabėgo! — tarė jis. — Ponas de Boforas pabėgo? 

— Monsinjore, nuo pylimo viršaus aš pats mačiau jį bėgant. 

— Kodėl gi nešovėte? 

— Jis buvo jau per toli. 

— O ką veikė ponas de Šavinji? 

— Jis buvo išvykęs. 

— O La Rame? 

— Jį rado kalinio kambary surištomis rankom ir o užkimšta 
burna, o šalia gulėjo durklas. 

— O tas jo padėjėjas? 

—- Jis buvo hercogo bendrininkas ir pabėgo drauge su juo. Mazarinis 
sudejavo. 

— Monsinjore, — tarė d'Artanjanas, žengdamas žingsnį link 
kardinolo. 

— Ką? 

— Man atrodo, jūsų eminencija veltui gaištate brangų laiką. 

— Kaip? Kodėl? 

— Jei jūsų eminencija įsakytumėt vytis kalinį, jį galbūt dar pavyktų 
sučiupti. Prancūzija didelė, ligi artimiausios sienos nuo čia šešiasdešimt 
mylių. 

— O kas jį vytųsi? — sušuko Mazarinis. 

— Velniai rautų, aš! 

— Ir jūs jį suimtumėt? 

— Kodėl ne? 

— Jūs suimtumėt hercogą de Boforą, ginkluotą, pasiryžusį kautis? 

— Jei monsinjoras įsakytumėt man suimti velnią, aš jį sučiupčiau 
už ragų ir atvesčiau jums. 

— Ir aš, — pridūrė Portas. 

— Ir jūs? — tarė Mazarinis, su nuostaba žiūrėdamas į tuodu vyrus. 
— Bet juk hercogas nepasiduos, jis atkakliai kovos. 

— Na, ką gi, kausimės! — tarė d'Artanjanas, ir jo akys sublizgėjo. 


218 


— Jau senokai kovėmės, ar ne tiesa, Portai? 

— Kausimės! — sušuko Portas. 

— Ir jūs tikitės jį pasivyti? 

— Taip, jei turėsime geresnius arklius, negu jo. 

— Na, tai imkite visus gvardiečius, kuriuos rasite čia, ir dumkite! 

— Jūs įsakote, monsinjore? 

— Štai pasirašau įsakymą, — tarė Mazarinis ir brūkštelėjo 
popieriaus lakšte keletą eilučių. 

— Pridurkite, monsinjore, kad mes turime teisę imti visus arklius, 
kokie tik pasitaikys kelyje. 

— Žinoma, žinoma, — pasakė Mazarinis. — Karaliaus vardu! Štai 
imkite įsakymą ir skubėkite! — Gerai, monsinjore. 

— Ponas diu Valonai, — tarė Mazarinis, — jūsų baronystė joja 
dvisėda ant hercogo de Boforo arklio. Reikia tik jį sučiupti. Jums, 
mielasis pone d' Artanjanai, aš nieko nežadu. Bet, jei atgabensite hercogą 
gyvą ar negyvą, galėsite reikalauti, ko tik norėsite. 

— Ant arklių, Portai! — sušuko d' Artanjanas, stverdamas draugą 
už rankos. 

— Eime, — atsakė Portas, kaip visada, nepaprastai ramus. 

Ir jiedu nulipo didžiaisiais laiptais, vesdamiesi visus sutiktus 
gvardiečius ir šaukdami: “Ant arklių! Ant arklių!" 

Susirinko apie dešimt žmonių. 

D' Artanjanas ir Portas užšoko ant arklių — vienas ant Vulkano, o 
kitas — ant Bajaro. Musketonas užsėdo ant Febo. 

— Paskui mane! — sušuko d" Artanjanas. 

— Pirmyn! — pasakė Portas. | 

"Raiteliai sukirto pentinais eikliems savo žirgams per šonus ir 
pasileido Sent-Onore gatve kaip viesulas. 

— Na, ponas barone? Aš jums sakiau, kad duosiu progos kautis ir, 
kaip matote, žodį ištesėjau. 

— Taip, ponas kapitone, — atsakė Portas. 

Jiedu atsigręžė. Musketonas, prakaituodamas smarkiau už savo arklį, 
jojo per tam tikrą nuotolį. Paskui Musketoną šuoliavo dešimt gvardiečių. 

Miestiečiai nustebę išeidavo ant namų slenksčių, o išgąsdinti šunys 
lodami vijosi raitelius. 

Prie Sen-Žano kapinių d' Artanjanas parbloškė žmogų, bet tai buvo 
per menkas įvykis, kad raiteliai dėl jo sustotų.  Būrelis toliau lėkė 
šuoliais, tarsi arkliai būtų turėję sparnus. 

Deja, šiame pasaulyje menkų įvykių nėra, ir mes pamatysime, kad 

šis menkas nutikimas vos nepražudė monarchijos. 


XXVII 
VIEŠKELIS 


Taip raiteliai lėkė per visą Sent-Antuano priemiestį, po to pasuko į 
Venseno kelią. Netrukus atsidūrė už miesto, prajojo mišką, ir prieš 
juos atsivėrė kaimas. 

Arkliai kas žingsnis vis labiau ir labiau gyvėjo, ir jų šnervės ėmė 
raudonuoti kaip įkaitusios krosnys. Įrėmęs pentinus arkliui į šonus, 
d' Artanjanas šuoliavo per kokias dvi pėdas pirma Porto. Musketonas 
buvo atsilikęs nuo jų per porą arklių. Gvardiečiai sekė iš paskos, kiek 
kurio arklys nešė. 

Nuo kalvos viršūnės d' Artanjanas pamatė būrelį žmonių. Jie stovėjo 
kitapus griovio, priešais pilį, iš Sen-Moro pusės. Jis sumetė, kad iš šios 
vietos, matyt, bus pabėgęs kalinys ir ten galima bus ką sužinoti. Po 
kokių penkių minučių jis jau buvo prie griovio, ir tuoj pat vienas po 
kito atjojo gvardiečiai. 

Visi čia susirinkę žmonės buvo labai užsiėmę. Jie apžiūrinėjo dar 
nukarusią nuo šaunamosios angos virvę, nutrūkusią maždaug per 
dvidešimt pėdų nuo žemės, akimis matavo aukštį ir visaip spėliojo. 
Viršuj, ant tvirtovės pylimo, šen bei ten lakstė sumišę sargybiniai. 

Seržanto vadovaujamas kareivių būrys vaikė žmones iš tos vietos, 
kur hercogas sėdo ant arklio. 

D' Artanjanas nujojo tiesiai prie seržanto. 

— Ponas karininke, — tarė šis, — čia sustoti draudžiama. 

— Tas įsakymas manęs neliečia, — atsakė d' Artanjanas. — Ar 
bėglius kas nors vijosi? 

— Taip, ponas karininke, bet, deja, jie turi gerus arklius. 

— O kiek jų? 

— Keturi sveiki, o penktą jie pasiėmė sužeistą. 

— Keturi! — tarė d' Artanjanas ir pažvelgė į Portą. — Ar girdi, 
barone? Jie tik keturi! 

Džiaugsminga šypsena nušvietė Porto veidą. 

— O prieš kiek laiko jie išjojo? 

— Prieš dvi valandas penkiolika minučių, ponas karininke. 

— Dvi valandos penkiolika minučių, tai niekis. Juk mūsų žirgai 
geri, ar ne tiesa, Portai? 

Portas atsiduso: jis pagalvojo, kas laukia jo vargšų žirgelių. 

— Puiku, — tarė d'Artanjanas, — o į kurią pusę jie nujojo? 

— Ponas karininke, tai man uždrausta sakyti. 

D' Artanjanas išsitraukė iš kišenės popierių ir tarė: 

— Karaliaus įsakymas. : 

— Tada kalbėkitės su viršininku. 

— O kur viršininkas? 

— Išvykęs. 

Kraujas mušė d' Artanjanui į veidą, jis suraukė kaktą, jo smilkiniai 
paraudo. | | 

— Ak tu, nenaudėli! — sušuko jis. — Sugalvojai iš manęs tyčiotis? 
Na, palauk! 

Jis išskleidė popierių, viena ranka pakišo jį seržantui, o antrąja 
išsitraukė iš balnakrepšio pistoletą ir atlaužė gaiduką. 

— Karaliaus įsakymu, sakau tau! Perskaityk ir atsakyk, arba aš tau 
sutriuškinsiu makaulę! Kuriuo keliu nujojo? 

Seržantas suprato, kad d' Artanjanas nejuokauja. 

— Vandomo keliu, — atsakė jis. 

— O pro kuriuos vartus išjojo? 

— Pro Sen-Moro vartus. 

— Jei tu meluoji, niekše, — tarė d' Artanjanas, — rytoj būsi pakartas. 

— Na, o jūs, jei juos pasivysite, jau nebegrįšite manęs pakarti, 
— Ssumurmėjo seržantas. 

D' Artanjanas gūžtelėjo pečiais, davė ženklą palydovams ir sukirto 
arkliui pentinais. 

— Čionai, čionai, pone! — šaukė jis, jodamas link nurodytųjų 
parko vartų. 

Bet dabar, hercogui pabėgus, vartininkas buvo rūpestingai užrakinęs 
vartus. Su juo teko elgtis kaip su seržantu, ir, kol jis atrakino, jie 
sugaišo dar dešimt minučių. 

Įveikęs paskutinę kliūų, būrys vėl pasileido šuoliais. 

Bet ne visi arkliai pajėgė taip lėkti, kai kurie nebeišlaikė tų pašėlusių 
lenktynių: po valandos trys sustojo, ir vienas krito. 

D' Artanjanas nesidairė atgal ir nepastebėjo, kad taip atsitiko. Portas 
jam tai pasakė, kaip visada, ramiai. 

— Kad tik mudu juos pasivytume, — tarė d'Artanjanas, — ir 
daugiau nieko nereikia, juk jų tik ketvertas. 

— Tai tiesa, — atsakė Portas ir.sukirto pentinais arkliui. 

Po dviejų valandų arkliai buvo nulėkę dvylika mylių; jų kojos 

drebėjo, jie šniokštavo apsiputoję; putos tiško raiteliams ant liemenių, 
o arklių prakaitas merkė kelnes. 

— Pailsėkime valandėlę, tegu tie nelaimingi gyvuliai atsipučia, 
— tarė Portas. 

— Priešingai, nualsinkime juos, — atsakė d'Artanjanas, 
— nualsinkime, bet pasivykime. Aš matau šviežius pėdsakus: jie čia 
prajojo vos prieš penkiolika minučių. 

Iš tikrųjų kelio pakraščiai buvo arklių nutrypti. Blėstančioje vakaro 
žaroje buvo matyti kanopų žymės. 

Jie nujojo toliau, bet už dviejų mylių krito Musketono arklys. 

— Na štai, — tarė Portas, — ir Febo nebėra. — Kardinolas jums už 
Jį sumokės tūkstantį pistolių. 

— O! — tarė Portas, — dėl tokių dalykų aš nesijaudinu. 

— Tad pirmyn, šuoliais!.. 

— Taip, jei galėsime. 

Tuo metu d" Artanjano arklys sustojo ir nebekvėpavo; d' Artanjanas 
spūstelėjo jį pentinais, bet jis, užuot pajudėjęs iš vietos, griuvo ant 
žemės. 

— Ak, velniai griebtų! — tarė Portas. Štai ir Vulkanas krito. 

— Po šimts perkūnų! — sušuko d' Artanjanas, raudamasis plaukus. 
— Nejaugi turėsime sustoti? Duokite man savo arklį, Portai... Na, bet 
ką jūs darote, po velnių? 

— Kaip matote, krintu, — tarė Portas, — arba, tikriau sakant, 
Bajaras krinta. 

D' Artanjanas buvo bekeliąs arklį, kol Portas lipo iš balnakilpių, 
bet tuo metu plūstelėjo kraujas Bajarui iš šnervių. 

— Trečias! — tarė jis. — Dabar viskas baigta! 

Tą akimirką pasigirdo žvengimas. 

— Tss! — sušnibždėjo d' Artanjanas. 

— Kas yra? 

— Girdžiu arklį žvengiant. 

— Kuris nors atsilikęs palydovas vejasi mus. 

— Ne, — tarė d'Artanjanas, — prieky. 

— Vadinasi, kažkas kita, — tarė Portas ir taip pat ėmė klausytis, 
ištempęs ausis į tą pusę, kur nurodė d' Artanjanas. š 

Musketonas, palikęs arklį ant kelio, prisivijo savo poną pėsčias. 

— Pone, — tarė jis, — Febas nebeišlaikė ir... 

— Tylėk! — sudraudė Portas. 

Ir iš tiesų tą akimirką antrąkart pasigirdo žvengimas, atneštas nakties 

vėjelio. 

— Už kokių penkių šimtų žingsnių nuo čia, priekyje, — spėjo 
d' Artanjanas. 

— Taip, tikrai, pone, — patvirtino Musketonas, — už penkių šimtų 
žingsnių nuo mūsų yra medžioklės namelis. 

— Musketonai, pasiimk pistoletus! — įsakė d' Artanjanas. 

— Aš juos turiu rankoj, pone. | 

— Portai, pasiimkite savuosius. 

— Turiu. 

— Gerai! — tarė d'Artanjanas, pats išsiimdamas pistoletus. 
— Dabar jūs suprantate, Portai? 

— Ne visai. 

— Mes vykstame karaliaus įsakymu. 

— Na, ir kas? 

— Karaliaus įsakymu pasiimsime tuos arklius. 

— Visai teisingai, — pritarė Portas. 

— Na, daugiau nė žodžio ir prie darbo! 

Visi trys nuėjo į priekį nakties tamsoje, tylūs kaip vaiduokliai. Už 
kelio posūkio pro medžius jie pamatė žiburį. 

— Stai namelis, — labai tyliai tarė d' Artanjanas. — Leiskite man 
veikti, Portai, ir darykite viską, kaip aš. 

Jie slinko nuo medžio prie medžio ir nepastebėti prisėlino prie 
namo per dvidešimt žingsnių. Iš čia, šviečiant pašiūrėje Žžiburiui, 
pastebėjo ketvertą gražių arklių. Juos valė tarnas. Šalia buvo sudėti 
balnai ir brizgilai. | 

D' Artanjanas skubiai priėjo, davęs ženklą savo draugams atsilikti 
per keletą žingsnių. | | | 

— Aš perku tuos arklius, — tarė jis tarnui. 

Arklininkas atsigręžė, bet nieko neatsakė. 

— "Ar negirdi, kvaily? — paklausė d' Artanjanas. 

— Girdžiu. 

— Tai kodėl neatsakai? 

— Todėl, kad šitie arkliai neparduodami. 

— Tada aš juos imu, — pareiškė d' Artanjanas ir uždėjo ranką ant 
arčiausia stovinčio žirgo. 

Tuo metu priėjo abu jo palydovai ir paėmė kitus du arklius. 

— Bet, ponai, — sušuko tarnas, — šitie arkliai nulėkę šešias mylias, 
ir praėjo tik pusvalandis, kai jie nubalnoti! 

— Pusvalandžio užtenka jiems pailsėti, — tarė d' Artanjanas, — jie 

tik dar geriau bėgs. 

Arklininkas ėmė šauktis pagalbos. Kažkoks žmogus, matyt, 
ūkvaizdis, išėjo iš namo kaip tik tuo metu, kai d'Artanjanas ir jo 
draugai jau balnojo arklius. 

Ūkvaizdis buvo bepradedąs smarkauti. 

—- Mielas bičiuli, — tarė d' Artanjanas, — jei pasakysite bent vieną 
žodį, paleisiu jums kulką į kaktą. 

Jis pagrasino pistoletu, paskui pasikišo jį po pažastimi ir toliau 
balnojo arklį. 

— Bet, pone, — tarė ūkvaizdis, — ar žinote, kad šitie arkliai 
priklauso ponui de Monbazonui? | 

— Juo geriau, — atsakė d'Artanjanas, — vadinasi, jie puikūs žirgai. 

— Pone, — tarė ūkvaizdis, žingsnis po žingsnio traukdamasis link 
durų, — įspėju jus, kad pašauksiu savo žmones. 

— O aš savo, — atsakė d'Artanjanas.— Esu karaliaus muškietininkų 
leitenantas, mane lydi dešimt gvardiečių. Girdite, jau atjoja! 

Nieko nebuvo girdėti, bet ūkvaizdis bijojo net klausytis. 

— Jūs pasirengęs, Portai? — paklausė d' Artanjanas. 


— Aš baigiau. 

— O jūs, Mustonai? 

— Aš irgi. 

— Na, tai ant arklių ir pirmyn! 

Visi trys užšoko ant arklių. 

— Čionai! — šaukė ūkvaizdis. — Čionai! Žmonės, neškite 
karabinus! 


— Pirmyn! — sušuko d' Artanjanas. — Jie tuoj pradės šaudyti. 

Ir visi trys nušvilpė kaip vėjas. 

— Čionai! — rėkė ūkvaizdis, o arklininkas tuo tarpu bėgo į gretimą 
pastatą. 

— Atsargiai, nenušaukite savo arklių! — sušuko d'Artanjanas 
kvatodamas. 

— Ugnis! — suriko ūkvaizdis. 

Tvykstelėjo lyg žaibas šviesa ir nušvietė kelią. Tuo pat metu 
pasigirdo šūviai, bet kulkos prazvimbė pro šalį. 

— Jie šaudo kaip liokajai, — pasakė Portas. — Kardinolo Rišelje 
laikais geriau buvo šaudoma. Ar prisimenate Krevkero kelią, 
Musketonai? 

— Ak pone, dešinioji šlaunis man ligi šiol tebeskauda. 

— Ar jūs iš tiesų, d'Artanjanai, manote, kad mes aptikome jų 

pėdsakus? — paklausė Portas. 

— Po velnių! Argi negirdėjote? 

— Ko? 

— Kad šitie arkliai priklauso ponui de Monbazonui. 

— Na ir kas? | 

— Ogi ponas de Monbazonas yra ponios de Monbazon vyras. 

— O toliau? 

— O ponia de Monbazon — pono de Boforo meilužė. 

— A, dabar suprantu, — tarė Portas. — Ji pasirūpino, kad bėgliai 
galėtų pakeisti arklius. 

— Taigi. 

— Ir mes vejamės hercogą arkliais, nuo kurių jis ką tik nusėdo. 

— Mano mielas Portai, jūs iš tiesų nepaprastai nuovokus, — tarė 
d' Artanjanas lyg rimtai, lyg juokais. 

— Taip, — tarė Portas, — toks jau esu. 

Taip jie lėkė visą valandą; arkliai apsiputojo, iš šonų jiems sunkėsi 
kraujas. 

— Ė, ką aš matau? — tarė d' Artanjanas. 

— Laimė, jei jūs ką nors galite įžiūrėti tokią naktį, — atsiliepė 
Portas. 

— Kibirkštys! 

— Aš irgi pastebėjau, — tarė Musketonas. 

— Nejaugi juos prisivijome? 

— Va, negyvas arklys! — tarė d'Artanjanas, sustabdydamas savo 
arklį, kuris buvo šūstelėjęs į šalį. — Atrodo, kad ir jie jau visai 
nusivarę. 

— Man rodos, girdžiu jojant raitelių būrį, — tarė Portas, pasilenkęs 
arkliui prie karčių. 

— Negali būti! 

— Jų daug. ' 

— Tada visai kas kita. 

— Dar vienas arklys! — pasakė Portas. 

— Negyvas? 

— Ne, dar dvesia. 

— Pabalnotas ar be balno? 

— Su balnu. 

— Vadinasi, jie! 

— Drąsiau! Mes juos sučiupsime. 

— Bet jei jų daug, — tarė Musketonas, — tai ne mes juos, 0 jie 

mus sučiups. 

— Na, — atkirto d'Artanjanas, — jie pamanys, kad mes stipresni 
už juos, nes mes juos vejamės; išsigąs ir išsisklaidys. 

— Tikriausiai, — tarė Portas. 

— Va, matote? — sušuko d' Artanjanas. 

— Taip, vėl kibirkštys! Šįsyk ir aš jas mačiau, — tarė Portas. 

-— Pirmyn, pirmyn! — šaižiai sušuko d' Artanjanas. — Po penkių 
minučių prasidės linksmybės. 

Ir jie pasileido šuoliais. Arkliai, įnirtę nuo skausmo ir pašėlusių 
lenktynių, lėkė tamsiu keliu. Tolumoje dangaus fone sujuodavo 
kažkokia dėmė. 


XXVIII 
SUSITIKIMAS 


Taip jie jojo dar kokia dešimt minučių. 

Staiga nuo tos tamsos dėmės atsiskyrė du juodi taškai, ėmė artėti, 
didėti ir pamažu virto dviem raiteliais. 

— Oho! — tarė d' Artanjanas. — Atjoja priešais. 

— Juo blogiau jiems, — tarė Portas. 

— Kas ten? — sušuko kimus balsas. 

Mūsų trys raiteliai nesustojo ir neatsakė. Tuo metu sudžerškėjo iš 
makščių traukiamos špagos ir spragtelėjo pistoletų gaidukai — juos 
nuspaudė juodi vaiduokliai. 

— Pavadžius į dantis! — šūktelėjo d' Artanjanas. 

Portas suprato, ir jiedu kairiąja ranka išsitraukė iš balnakrepšių 
pistoletus ir taip pat juos užtaisė. 

— Kas ten? — vėl pasigirdo balsas. — Nė žingsnio toliau, arba 
žūsite! 

— Šit kaip! — atsakė Portas, springdamas nuo dulkių ir 
kramtydamas pavadžius, kaip jo arklys žąslus. — Mes ne tokių esame 
matę! 

Sulig tais žodžiais du šešėliai užstojo kelią, ir Žvaigždžių šviesoje 
blykstelėjo nuleistų jų pistoletų vamzdžiai. 

= Traukitės, — sušuko d' Artanjanas, — arba žūsite! 

Du pistoletų šūviai atsakė į tą grasinimą, bet puolėjai jojo tokiu 
pašėlusiu greičiu, kad tą pačią akimirką užšoko ant savo priešininkų. 
Pokštelėjo trečias šūvis — d'Artanjanas šovė visai iš arti, ir jo 

priešininkas nudribo ant žemės. Portas smogė savajam taip smarkiai, 
kad, nors ir nukreipė jo špagą, nulėkė nuo arklio už kokių dešimties 
žingsnių. 

— Pribaik, Musketonai, pribaik! — šūktelėjo Portas ir leidosi paskui 
savo draugą, kuris jau dūmė tolyn. 

— Na, kaip? — paklausė Portas. 

— Aš jam sutriuškinau makaulę, — atsakė d' Artanjanas, — O jūs? 

— Aš savąjį tik nuverčiau nuo arklio. Bet klausykit... 

Nuskardėjo šūvis, paleistas iš karabino: tai Musketonas jodamas 
įvykdė savo pono įsakymą. | 

— Pirmyn! Pirmyn! — sušuko d'Artanjanas. — Ligi šiol einasi 
gerai, pirmąją partiją laimėjom mes! 

— Va, žiūrėkit — tarė Portas, — štai ir nauji lošikai. 

Iš tikrųjų dar du raiteliai, atsiskyrę nuo pagrindinės grupės, sparčiai 
jojo jiems priešais, norėdami taip pat užkirsti kelią. 

Šį kartą d" Artanjanas net nelaukė, kol anie prabils. 

— Kelią! — sušuko jis pirmas. — Kelią! | 

— Ko jums reikia? — paklausė vienas balsas. 

— Hercogo! — suriko kartu Portas ir d' Artanjanas. 

Jiems atsakė garsus juokas, bet greitai jis virto dejavimu: 
d' Artanjanas kiaurai pervėrė besijuokiantįjį savo špaga. 

Tuo pat meu pykštelėjo du šūviai: tai Portas ir jo priešininkas šovė 
viens į kitą. 

D" Artanjanas atsigręžė ir pamatė Portą prie savęs. 

— Bravo, Portai! — tarė jis. — Jūs jį, rodos, nudėjote? 

— Ne, man regis, kliudžiau tik arklį, — atsakė Portas. 

— Ką padarysi, mano mielasis! Ne visada pataikai į patį taikinio 
centrą ir nereikia skųstis, kai kliudai tik lentą. Bet, po velnių, kas daros 
mano arkliui? 

— Jūsų arklys krinta, — tarė Portas, sustabdydamas savąjį. 

Iš tiesų d' Artanjano arklys suklupo, parkniubo, paskui sukriokė ir 
išsitiesė paslikas. Pirmo d" Artanjano priešininko kulka buvo pataikiusi 
jam į piršis. | 

D' Artanjanas griausmingai nusikeikė. 

— Ar ponui reikia arklio? — paklausė Musketonas. 

— Po šimts perkūnų! Kam dar klausi? — sušuko d' Artanjanas. 

— Stai, — tarė Musketonas. 

— Iš kur tu, velniai rautų, gavai du arklius? — paklausė 
d' Artanjanas, užšokdamas ant vieno. 

— Jų savininkai žuvo; pagalvojau, kad jie mums pravers ir pasiėmiau 
juos. 

Tuo tarpu Portas vė! užsitaisė pistoletą. 

— Pasiruoškit! — sušuko d' Artanjanas. — Štai dar du. 

—— Po velnių! Jų turbūt užteks ligi rytojaus! — tarė Portas. 

Iš tikrųjų dar du raiteliai lėkė jų link. 

— Žiūrėkite, pone, — pasakė Musketonas, — tas, kurį jūs 
parbloškėte, keliasi. 

— Kodėl su juo nepasielgei, kaip su pirmuoju? 

— Negalėjau, pone, aš laikiau arklius. 

Pokštelėjo šūvis, ir Musketonas suriko iš skausmo. 

— Ak pone, į antrąją! Lyg tyčia į antrąją pusę! Šis šūvis bus 
atsvara anam, gautam Amjeno kelyje! 

Portas apsisuko ir puolė kaip liūtas prie atsikėlusio' raitelio. Šis 
mėgino išsitraukti špagą, bet nespėjo: Portas taip smarkiai smogė jam 
per galvą savo rapyros rankena, kad raitelis susmuko, kaip jautis nuo 
mėsininko kirvio. 

Musketonas vaitodamas prigludo prie arklio, dėl žaizdos jis negalėjo 
sėdėti balne. | 

Pamatęs raitelius, d' Artanjanas sustojo ir užsitaisė pistoletą, be to, 
prie jo naujojo arklio balno buvo prikabintas karabinas. 

— Štai ir aš! — tarė Portas. — Ar lauksime, ar pulsime? 

— Pulsime! — sušuko d" Artanjanas. 

— Pulkime! — pritarė Portas. 

Jie sukirto pentinais arkliams per šonus. 

Raiteliai nuo jų buvo tik per kokia dvidešimt žingsnių. 

— Karaliaus vardu! — sušuko d' Artanjanas. — Praleiskite! 

— Karaliui čia nėra ko veikti! — atsakė rūstus, skambus balsas 
tarsi iš debesies, nes raitelis lėkė apsuptas dulkių sūkurio. 

— Na, gerai, pažiūrėsime, ar karalius nepraeina visur, — tarė 
d' Artanjanas. 

— Pažiūrėkite, — atsakė tas pats balsas. 

Beveik tuo pačiu metu pykštelėjo du šūviai. Vieną paleido 
d' Artanjanas, kitą — Porto priešininkas. D'Artanjano kulka nuplėšė 
priešininkui skrybėlę; Porto priešininko kulka peršovė jo arkliui gerklę, 
ir šis krito, gailiai kriokdamas. 

— Paskutinį kartą: kur jūs jojate? — paklausė tas pats balsas. 

— Į pragarą! — atsakė d' Artanjanas. 

— Na, gerai! Būkite ramūs, jūs ten nukeliausite. 

D' Artanjanas pamatė į jį nukreiptą muškietos vamzdį; jis nespėjo 
išsitraukti karabino, bet prisiminė Ato kitados jam duotą patarimą ir 
pastatė arklį piestu. 

Kulka pataikė gyvuliui tiesiai į pilvą. D' Artanjanas pajuto, kaip 
arklys griūva po juo, ir nuostabiai vikriai šoko į šalį. 

— Klausykit! — tarė tas pats skambus ir pašaipus balsas. — Juk tai 
arklių skerdynės, o ne vyrų kautynės! Špagomis, pone, špagomis! 

Ir raitelis nušoko nuo arklio. 

— Gerai, špagomis, — tarė d' Artanjanas, — tai man tinka. 

Dviem šuoliais d' Artanjanas atsidūrė priešais savo priešininką, jų 
špagos susikryžiavo. 

Tuo metu Portas, atsiklaupęs už savo arklio, besispardančio 
agonijoje, laikė kiekvienoje rankoje po pistoletą. 

Tarp d' Artanjano ir jo priešininko užvirė kova. D' Artanjanas savo 
papratimu puolė smarkiai, bet šįsyk sutiko ranką, kuri privertė jį 
pagalvoti. Dukart atmuštas, d'Artanjanas žengė žingsnį atgal. Jo 
priešininkas nepajudėjo. D' Artanjanas vėl šoko į priekį ir vėl ėmė 
pulti. 

Abiejų priešininkų smūgiai buvo nesėkmingi; kibirkštys lėkė nuo 
špagų. 

Paskui d'Artanjanas pagalvojo, kad laikas pasinaudoti savo 
mėgstama apgaulinga ataka. Jis labai mikliai pakreipė špagą ir kirto, 
rodės, neatmušamą smūgį. Bet smūgis buvo atmuštas. 

— Po velnių! — sušuko jis savo gaskoniška tarme. 

Išgirdęs šį šūksnį, jo priešininkas šoko atgal ir, palenkęs vienplaukę 
galvą, stengėsi tamsoje įžiūrėti d' Artanjano veidą. 

O d 'Artanjanas, bijodamas apgaulingo įtūpsto, stovėjo pasirengęs 
gintis. 

— Saugokitės, — tarė Portas savo priešininkui, — aš turiu dar du 
užtaisytus pistoletus. 

— Juo labiau turite šauti pirmas, — atsakė šis. 

Portas iššovė, ir tartum žaibas nušvietė kovos lauką. 

Toje šviesoje du kiti kovotojai sušuko vienu metu. 

— Atas! — šūktelėjo d' Artanjanas. 

— D" Artanjanas! — sušuko Atas. 

- Atas pakėlė špagą, d'Artanjanas nuleido savąją. 

— Arami! — sušuko Atas. — Nešaukite. 

— Ak, čia jūs, Arami! — tarė Portas ir numetė savo pistoletą. 

— Mano sūnau! — tarė Atas, tiesdamas d' Artanjanui ranką. 

Taip grafas jį vadindavo kitados švelnumo valandėlėmis. 

— Atai, — tarė d' Artanjanas, grąžydamas rankas, — nejaugi jūs jį 
ginate? O aš prisiekiau jį pargabenti gyvą ar negyvą! Ak, žuvo mano 
garbė! 

— Užmuškite mane, — tarė Atas, apnuogindamas krūtinę, — jei 
jūsų garbei reikalinga mano mirtis. | 

— Ak, vargas man! — šaukė d'Artanjanas. — Tik vienas žmogus 
pasauly galėjo mane sulaikyti, ir štai likimas siunčia man jį skersai 
kelio! Ką gi aš pasakysiu kardinolui? * 

— Jūs jam pasakysite, pone, — atsakė balsas, garsesnis už kitus, 
— kad jis prieš mane pasiuntė vienintelius du vyrus, kurie pajėgė 
įveikti keturis, lygiomis kautis vienas prieš vieną su grafu de La Feru ir 
ševalje d'Erble ir pasidavė tik penkiasdešimčiai vyrų. 

— Princas! — tarė drauge Atas ir Aramis, traukdamiesi į šalį ir 
duodami kelią hercogui de Boforui. D' Artanjanas ir Portas taip pat 
žengė žingsnį atgal. 

— Penkiasdešimt raitelių! — sumurmėjo d' Artanjanas ir Portas. 

— Apsidairykite aplinkui, ponai, jęi abejojate, — tarė hercogas. 

D' Artanjanas ir Portas apsidairė: tikrai juos buvo iš visų pusių 
apsupęs raitelių būrys. 

— Išgirdęs kaunantis, — kalbėjo toliau hercogas, — aš pamaniau, 
kad jūsų kokia dvidešimt žmonių, ir sugrįžau su visais savo palydovais. 
Man nusibodo bėgti, aš užsinorėjau pasidarbuoti špaga, bet pasirodo, 
kad jūsų tik du. 

— Taip, monsinjore, — tarė Atas, — bet, kaip sakėte, tie du atstoja 
dvidešimt. Ų 

— Na, ponai, atiduokit savo špagas! — tarė hercogas. 

— Savo špagas! — sušuko d'Artanjanas, pakėlęs galvą ir 
atsipeikėjęs. — Savo špagas! Niekados! 

— Niekados! — pritarė Portas. 

Keletas žmonių sukrutėjo. 

— Valandėlę, monsinjore, — tarė Atas. — Porą žodžių. 

Jis priėjo prie princo, šis pasilenkė, ir Atas tyliai pasakė hercogui 
keletą žodžių. 

— Kaip norite, grafe, — tarė princas. — Aš esu per daug jums 
skolingas, kad neišpildyčiau pirmo jūsų prašymo. Pasitraukite, ponai, 
—- tarė jis savo palydovams. — Ponas d'Artanjanai ir ponas diu 
Valonai, jūs laisvi. 

Hercogo įsakymas buvo tuojau įvykdytas. D' Artanjanas su Portu 

atsidūrė plataus rato viduryje. 

— Dabar, d'Erble, — tarė Atas, — nulipkite nuo arklio ir ateikite 
čionai. 

Aramis nušoko nuo arklio ir priėjo prie Porto, o Atas — prie 
d' Artanjano. Visi keturi vėl buvo drauge. 

— Bičiuliai, — paklausė Atas, — ar vis dar gailitės nepralieję 
mūsų kraujo? 

— Ne, — atsakė d' Artanjanas, — tik gailiuosi, kad mes, visada ėję 
išvien, dabar einame vieni prieš kitus, esame priešingose stovyklose. 
Ak, nuo šiol niekas mums nebesiseks! 

— O, dieve mano, dabar viskas baigta, — tarė Portas. 

— Na, tai pereikite į mūsų pusę, — pasakė Aramis. 

— Tylėkite, d'Erble, — tarė Atas. — Tokių pasiūlymų nedaroma 
tokiems vyrams. Jei jie tapo Mazarinio šalininkais, vadinasi, to reikalavo 
jų sąžinė, kaip mūsų sąžinė mums liepė stoti į princų pusę. 

— Ir štai dabar mes priešai, — tarė Portas. — Po velnių! Kas būtų 
tuo patikėjęs? 

D' Artanjanas nieko nepasakė, tik atsiduso. 

Atas pažvelgė į juos ir paėmė jiems už rankų. 

— Ponai, — tarė jis, — šis reikalas labai rimtas, ir man širdį gelia, 
lyg būtumėt ją kiaurai pervėrę. Taip, mes išsiskyrėme, tai didi ir liūdna 
tiesa, bet dar nepaskelbėme karo vieni kitiems. Galbūt turime susitarti. 
Mums būtina dar kartą susitikti. 

— Aš to reikalauju, — tarė Aramis. 

— Sutinku, — išdidžiai atsakė d' Artanjanas. 

Portas linktelėjo galvą. 

— Tad pasirinkime mums visiems patogią pasimatymo vietą, 
— pasiūlė Atas, — ir, paskutinįsyk susitikę, galutinai aptarkime 
tarpusavio santykius ir kaip turime, elgtis vieni su kitais! 

— Gerai! — pasakė kiti trys. 

— Vadinasi, jūs pritariat mano nuomonei? — paklausė Atas. 

— Visiškai. 

— Na, tai kur susitinkam? | 

— Ar Karališkoji aikštė jums tinka? — paklausė d' Artanjanas. 

— Paryžiuj? 

— Taip. 

Atas ir Aramis pažvelgė viens į kitą. Aramis linktelėjo galvą. 

— Tebūnie Karališkoji aikštė! — tarė Atas. 

— O kada? 

— Ryt vakare, jei norite. 

— Jūs jau būsite grįžę? 

— Taip. 

— Kurią valandą? 

— Dešimtą valandą vakaro, jei jūs nieko prieš. 

— Puiku. 

— Ten; — tarė Atas, — paaiškės: karas ar taika, bet mūsų garbė 
bent bus išgelbėta. 

— Deja, — sumurmėjo d' Artanjanas, — mūsų karinė garbė jau 
žuvo. 

— D" Artanjanai, — rimtai tarė Atas, — dievaži, man skaudu, kad 
jūs galvojate apie tai, kai aš tegalvoju apie vieną dalyką — kad mudu 
sukryžiavome špagas. Taip, — tarė jis, liūdnai linguodamas galvą, 
— taip, jūs teisingai pasakėt: vargas mums. Eime, Arami. 

— O mes, Portai, — tarė d'Artanjanas, — grįžkime pranešti apie 
savo gėdą kardinolui. 

— Ir, svarbiausia, pasakyti jam, — sušuko kažkoks balsas, — jog 
aš dar nesu toks senas ir galiu kovoti. 

D' Artanjanas pažino Rošforo balsą. 

— Ar galiu jums būti kuo nors naudingas, ponai? — paklausė 
princas. 

— Paliudykite, kad mes padarėme viską, ką galėjome, monsinjore. 

— Būkite ramūs, tai bus padaryta. Likite sveiki, ponai. Netrukus 
mes, tikiuosi, pasimatysime prie Paryžiaus, o gal net pačiame Paryžiuje, 
ir tada jūs galėsite atsirevanšuoti. 

Taręs tuos žodžius, hercogas pamojavo jiems ranka, paleido arklį 
šuoliais ir išnyko su savo palyda tamsoje. Pamažu ir dundesys nutilo 
tolumoje. 

D' Artanjanas ir Portas liko vienu du ant vieškelio su žmogum, 
kuris laikė du arklius. | | 

Jie pamanė, kad tai Musketonas, ir priėjo prie jo. 

— Ką aš matau! — sušuko d'Artanjanas. — Tai tu, Grimo? 

— Grimo! — pasakė Portas. Grimo ženklu parodė dviem draugams, 
kad jie neapsiriko. — 

— O kieno tie arkliai? — paklausė d' Artanjanas. 

— Kas mums juos duoda? — paklausė Portas. 

— Ponas grafas de La Feras. 

— Atai, Atai, — sumurmėjo d'Artanjanas, — jūs apie viską 
galvojate, jūs iš tiesų kilniadvasis žmogus. 

— Puiku, — tarė Portas, — o aš būgštavau, kad turėsime visą kelią 
eiti pėsti. 

Ir jis sėdo į balną. D' Artanjanas jau buvo ant arklio. 

— Na, o kurgi tu vyksti, Grimo? — paklausė d'AArtanjanas. 
— Tu palieki savo poną? 

— Taip, — atsakė Grimo. — Aš vykstu pas vikontą de Braželoną į į 
Flandrijos armiją. 

Jie tylėdami kiek pajojo vieškeliu, vedančiu į Paryžių. Bet staiga 
išgirdo kažką griovyje dejuojant. 

— Kas gi čia? — paklausė d' Artanjanas. 

— Musketonas, — atsakė Portas. 

— Taip, pone, tai aš, — tarė gailus balsas, ir lyg koks šešėlis pakilo 
nuo šalikelės. 

Portas pribėgo prie savo ūkvaizdžio, prie kurio buvo nuoširdžiai 
prisirišęs. 

— Tu sunkiai sužeistas, mano mielas Mustonai? — paklausė jis. 

— Mustonas! — pakartojo Grimo, išpūsdamas akis. 

— Ne, pone, nemanau, tik žaizda labai nepatogioj vietoj. 

— Vadinasi, tu negali joti? 

— Ką jūs, pone! 

— O pėsčias eiti gali? 

— Stengsiuosi nusikapstyti iki pirmo namo. 

— Ką daryti? — tarė d'Artanjanas. — Juk mes, šiaip ar taip, 
turime grįžti į Paryžių. 

— Aš pasirūpinsiu Musketonu! — tarė Grimo. 

— Ačiū, gerasis Grimo! — pasakė Portas. 

Grimo nulipo nuo arklio ir padavė ranką savo senam draugui. 
Musketonas jį sutiko su ašaromis akyse. Bet Grimo negalėjo suprasti, 
ar tas ašaras sukėlė pasimatymo džiaugsmas, ar žaizdos skausmas. 

O d'Artanjanas ir Portas tylėdami jojo į Paryžių. 

Potrijų valandų juos pralenkė visas dulkėmis apneštas raitelis: tai 
buvo hercogo pasiuntinys, gabenąs kardinolui laišką, kuriame princas, 
kaip buvo žadėjęs, liudijo apie Porto ir d' Artanjano žygdarbius. ' 

Mazarinis buvo praleidęs labai blogą naktį, kai gavo tą laišką, 
kuriame princas jam pats pranešė esąs laisvas ir skelbė žūtbūtinį karą. 

Kardinolas perskaitė tą laišką du ar tris kartus, paskui sulankstė1r, 
dėdamasis į kišenę, tarė sau: 

— Mane šiek tiek paguodžia tai, kad nors d' Artanjanas, vydamasis 
Boforą, jo nesučiupo, bent sumindžiojo Bruselį. Tas gaskonas tikrai 

brangus Žmogus ir pasitarnauja man net savo nerangumu. 

Tai sakydamas, kardinolas turėjo galvoje žmogų, kurį d' Artanjanas 
parbloškė prie Sen-Žano kapinių Paryžiuje ir kuris buvo ne kas kitas, 
kaip parlamento patarėjas Bruselis. 


XXI 
PATARĖJAS BRUSELIS 


Bet kardinolo Mazarinio, kuriam šiuo metu visiškai nesisekė, 
nelaimei, patarėjas Bruselis liko gyvas. 

Jis ramiai ėjo Sent-Onore gatve, kai d' Artanjano arklys, pašėlusiai 
lėkdamas, užkliudė jam petį ir parvertė į purvą. D' Artanjanas, kaip jau 
minėjome, neatkreipė dėmesio į tokį mažareikšmį įvykį. Jis, kaip ir 
visa anų laikų bajorija, ypač kilmingieji karininkai, niekinamai žiūrėjo 
į buržuaziją. Todėl liko visiškai abejingas nelaimei, kuri ištiko juodai 
apsirengusį žmogelį, nors pats ir buvo tos nelaimės priežastis. Vargšas 
Bruselis nespėjo nė surikti, o visas ginkluotų raitelių būrys lyg viesulas 
jau buvo pralėkęs. Tik tada praeiviai išgirdo sužeistąjį vaitojant. 

Subėgo žmonės, pamatė dejuojantį žmogų, ėmė klausinėti, kuo jis 
vardu, koks jo titulas ir kur jis gyvena. Vos tik jis pasisakė esąs 
Bruselis, parlamento patarėjas, ir gyvenąs Sen-Landri gatvėje, minioje 
kilo baisus, grėsmingas riksmas, kuris sužeistajam įvarė ne mažiau 
baimės, kaip pro jį lyg viesulas pralėkęs raitelių būrys. 

— Bruselis! — šūkavo minia. — Bruselis, mūsų tėvas! Tas, kuris 
gina mūsų teises prieš Mazarinį! Bruselis, liaudies draugas, užmuštas, 
prakeiktų kardinolo šalininkų sutryptas! Pagalbos! Prie ginklų! Mirtis 
jiems! 

Per akimirką susirinko didžiulė minia. Žmonės sulaikė karietą ir 
norėjo ten paguldyti patarėją, bet kažkas pasakė, kad nuo kratymo 
galinti pablogėti sužeistojo būklė. Keli karšti jo šalininkai pasiūlė nunešti 
jį ant rankų. Pasiūlymas buvo entuziastingai ir vienbalsiai priimtas. 
Pasakyta — padaryta. Liaudis pakėlė Bruselį ir nešė jį švelniai, 
rūpestingai ir kartu grėsmingai, kaip tas pasakos milžinas, kuris 
niurnėdamas ir kartu myluodamas liūliuoja savo rankose nykštuką. 

Bruselio per daug nenustebino paryžiečių jam rodomas dėmesys. 
Trejus metus jis vadovavo opozicijai, slapta tikėdamasis kada nors 
įsigyti populiarumo. Šis palankumo pareiškimas, atėjęs taip laiku, buvo 
jam malonus ir pripildė jo širdį išdidumo, nes parodė, kiek toli siekia 

jo įtaka. Bet, kita vertus, tą triumfą drumstė nerimas. Jis kentėjo stiprų 
skausmą, be to, būgštavo, kad iš už kokio gatvės kampo neišnirtų 
gvardiečių ar muškietininkų eskadronas ir neišvaikytų minios. Kas gi 
tokiame sąmyšyje ištiktų triumfatorių? 

Jam tebestovėjo akyse raitelių būrys, tas nukaukšėjęs viesulas, 
kuris vienu pūstelėjimu jį parbloškė ant žemės. Todėl jis silpnu balsu 
kartojo: | 

— Paskubėkite, mano vaikai, aš labai kenčiu. 

Po kiekvieno tokio skundo aplink jį vėl pasigirsdavo aimanos ir 
prakeiksmai. 

Vargais negalais jie nusigavo prie Bruselio namo. Minia, kuri jau 
prieš tai buvo užtvindžiusi gatvę, sutraukė prie langų ir ant durų 
slenksčių visus kvartalo gyventojus. Namo, į kurį vedė siauros dūrys, 
lange skėtriodama rėkavo sena tarnaitė ir verkė taip pat jau senyva 
moteriškė. Tos dvi moterys, aiškiai nerimaudamos, nors ir skirtingai tą 
nerimą reikšdamos, klausinėjo žmones, kurie joms atsakinėjo 
nesuprantamais šauksmais. į 

Bet kai parlamento patarėjas, aštuonių vyrų nešamas, išblyškęs, 
užgesusiomis akimis pažvelgė į savo namą, į žmoną ir tarnaitę, geroji 
ponia Brusel apalpo, o tarnaitė, iškėlusi rankas į dangų, puolė laiptais 
žemyn savo pono pasitikti, šaukdama: 

— O dieve mano, dieve! Kad bent Frike būtų čia! Pasiųsčiau jį 
gydytojo. | 

Frike buvo čia. Kurgi nebūna Paryžiaus gatvės vaikėzas? 

Frike, žinoma, pasinaudojo Sekminėmis ir išsiprašė smuklės 
šeimininko išleidžiamas. Šeimininkas negalėjo jam atsakyti, kadangi 
berniukas parsisamdė su sąlyga, kad per keturias didžiąsias metų 
šventes bus laisvas. 

Frike žygiavo minios priešaky. Jam ir pačiam buvo toptelėję į 
galvą nubėgti pakviesti gydytojo, bet juk linksmiau šaukti visa gerkle: 
“Jie užmušė poną Bruselį! Poną Bruselį, liaudies tėvą! Tegyvuoja ponas 
Bruselis!" — negu vienam kulniuoti atokiomis gatvėmis ir juodai 
apsirengusiam ponui paprastai pasakyti: “Ateikite, ponas daktare, 
patarėjui Bruseliui reikalinga jūsų pagalba.“ 

Deja, Frike, vaidinęs šiose eitynėse svarbų vaidmenį, per savo 
neatsargumą įsikibo į žemutinio aukšto lango pinučius, norėdamas 
būti virš minios. Šis garbės troškimas jį pražudė: motina jį pamatė ir 
pasiuntė daktaro. 

Paskui ji paėmė patarėją į glėbį ir norėjo užnešti į viršų, bet jis 

atsistojo ant kojų ir pareiškė jaučiąsis pakankamai stiprus ir galįs pats 
užkopti laiptais. Jis meldė Nanetę — taip vadinosi tamaitė — prikalbinti 
minią išsiskirstyti. Bet Nanetė jo neklausė. 

— Vargšas mano ponas! Brangus mano ponas! — šaukė ji. 

—- Nieko, geroji Nanete, — murmėjo Bruselis, stengdamasis ją 
nuraminti. — Nusiramink, tai niekis. 

— Kaip galiu nusiraminti, kai jus sumindžiojo, sutrypė, sutraiškė! 

— Ne, ne, — įtikinėjo Bruselis, — tai niekis arba beveik niekis. 
— Niekis! Jūs visas purvais apdrabstytas! 

Niekis! Plaukai kruvini! O viešpatie, viešpatie, vargšas mano ponas! 

— Tyliau! — tarė Bruselis. — Tyliau! 

— Kraujas, viešpatie, kraujas! — šaukė Nanetė. 

— Gydytojo! Chirurgo! Daktaro! — staugė minia. — Patarėjas 
Bruselis miršta! Jį užmušė mazarininkai! 

— Viešpatie, — "šnibždėjo nusiminęs Bruselis, — per tuos 
nelaiminguosius padegs mano namą! 

— Prieikite prie lango ir pasirodykite jiems, šeimininke! 

— Ne, po velnių, aš nesirodysiu! — tarė Bruselis. — Rodytis 
liaudžiai dera tik karaliui. Pasakyk jiems, Nanete, kad man geriau. 
Pasakyk, kad aš negaliu prieiti prie lango, nes turių gulti į lovą, ir tegu 
jie išsiskirsto. 

— O kodėl jie turi išsiskirstyti? Juk jums garbė, kad jie čia susirinko. 

— Argi tu nesupranti, — atsakė nusiminęs Bruselis, — kad per 
juos mane pakars? Žiūrėk, mano žmona apalpo! 

— Bruselis! Bruselis! — šaukė minia. — Tegyvuoja Bruselis! 
Daktaro Bruseliui! 

Jie sukėlė tokį triukšmą, kad įvyko tai, ką buvo numatęs Bruselis. 
Gvardiečių būrys buožėmis išvaikė gana taikiai nusiteikusią minią. 
Vos tik išgirdęs šauksmus: “Gvardiečiai!  Kareiviai!“, Bruselis, 
drebėdamas iš baimės, kad jo nepalaikytų šio sąmyšio kurstytoju, 
nenusirengęs įsmuko į lovą. 

Gvardiečiams ištuštinus gatvę, senajai Nanetei pagaliau pavyko 
įvykdyti pono triskart pakartotą įsakymą ir užrakinti duris į gatvę. Bet 
vos tik ji užrakinusi grįžo į viršų pas šeimininką, į duris kažkas smarkiai 
pasibeldė. 

Ponia Brusel atsipeikėjusi traukė savo vyrui batus, pati virpėdama 
kaip epušės lapas. | 

— Pažiūrėk, kas beldžiasi, Nanete, — tarė Bruselis, — ir neatidaryk, 
kol nesužinosi, kas ten. 

Nanetė pažiūrėjo ir pasakė: 

— Tai ponas pirmininkas Blanmenilis. 

— Tam gali be baimės atidaryti, — tarė Bruselis. 

— Na, ką jie jums padarė, mano mielas Bruseli? — paklausė 
pirmininkas įeidamas. — Girdėjau, jūsų vos neužmušė. 

— Matyt, kėsintasi į mano gyvybę, — atsakė Bruselis stoiškai 
tvirtai. 

— Vargšas mano drauge! Taip, jie norėjo pradėti nuo jūsų. Bet 
ateis ir mūsų eilė. Negalėdami uų visų kartu įveikti, jie bandys mus 
naikinti po vieną. 

— Jei išsikapstysiu, — tarė Bruselis, — aš juos taip pat sutriuškinsiu, 
tik savo žodžio jėga. 

Ponia Brusel liejo graudžias ašaras. Nanetė raudojo. 

— Kas atsitiko? — sušuko gražus liemeningas jaunuolis, skubiai 
įeidamas į kambarį. — Tėvas sužeistas? 

— Prieš jus tironijos auka, — atsakė Blanmenilis kaip tikras 
spartietis. 

— O! — sušuko jaunuolis, atsigręždamas į duris. — Vargas tiems, 
kurie į jus palietė, tėveli! 

— Žakai, — pasakė, kilstelėjęs lovoje, patarėjas, — verčiau atveskite 
daktarą, drauguži. 

— Girdžiu minios riksmus, — tarė senoji tarnaitė, — turbūt Frike 
atveda gydytoją... Ne, tai karieta. 

Blanmenilis žvilgtelėjo pro langą ir pasakė: 

— Koadjutorius! 

— Ponas koadjutorius! — pakartojo Bruselis. — Ak viešpatie, 
leiskite, aš turiu eiti jo pasitikti! 

Ir patarėjas, užmiršęs žaizdą, būtų nuskubėjęs pasitikti pono Reco, 
jei Blanmenilis nebūtų jo sulaikęs. 

— Na, mano mielas Bruseli, — tarė įeidamas koadjutorius, — kas 
gi atsitiko? Kalbama apie pasalą, apie nužudymą. Laba diena, ponas 
Blanmenili. Aš nuvažiavau pas savo gydytoją ir atvežiau jums. 

— Ak pone! — sušuko Bruselis. Jūs teikiate man pernelyg didelę 
malonę! Mane iš tikrųjų parbloškė ir sutrypė karaliaus muškietininkai. 

— Sakykite: kardinolo muškietininkai, — patikslino koadjutorius, 
— Sakykite: Mazarinio muškietininkai. Bet, būkite ramus, jis už visa 
tai užmokės. Ar ne taip, ponas Blanmenili? 

Blanmenilis nusilenkė. Staiga atsivėrė durys, ir pasirodė pasiuntinys. 
Paskui jį įėjo liokajus iškilmių livrėja ir garsiai pranešė: 


237 


— Ponas hercogas de Longvilis. 

— Kaip! — sušuko Bruselis. — Ponas hercogas čia? Kokia garbė 
man! Ak monsinjore! 

— Aš atėjau pareikšti užuojautos, — tarė hercogas, — mūsų 
narsiajam gynėjui. Jūs sužeistas, mielas patarėjau? 

— Jei ir būčiau sužeistas, monsinjore, jūsų apsilankymas mane 
išgydytų. “ 

— Bet jums skauda? 

— Labai, — tarė Bruselis. 

— Aš atvežiau savo gydytoją, — tarė hercogas. — Leisite jam 
įeiti? 

— Labai prašau, atsakė Bruselis. 

Hercogas pamojo savo liokajui, ir šis įvedė juodai apsirengusį 
žmogų. 

— Man atėjo į galvą ta pati mintis, ponas prince, — tarė 
koadjutorius. 

Gydytojai susižvelgė. 

— A, tai jūs, ponas koadjutoriau? — tarė hercogas. — Liaudies 
draugai susitinka savo teritorijoje. 

— Gandai apie šią nelaimę mane išgąsdino, ir aš atskubėjau čionai. 
Bet, man atrodo, pirmiausia tegu gydytojai apžiūri mūsų šaunųjį patarėją. 

— Jūsų akivaizdoje, ponai? — paklausė Bruselis susidrovėjęs. 

— Kodėl gi ne, mano mielasis? Patikėkit mums rūpi kuo 
greičiausiai sužinoti, kas jums yra. 

— Ak dieve mano, — sušuko ponia Brusel, — ten vėl triukšmas! 

— Atrodo, plojimai, — tarė Blanmenilis, eidamas prie lango. 

— Kaip? — sušuko blykšdamas Bruselis. — Kas ten dar? 

— Pono princo de Konti livrėja! — sušuko Blanmenilis. — Pats 
ponas princas de Konti! 

Koadjutorius ir hercogas de Longvilis vos nenusijuokė. 

Gydytojai buvo betraukią Bruselio antklodę, bet šis juos sulaikė. 
Tą akimirką įėjo princas de Konti. 

— Ak pone, — pasakė jis, pamatęs koadjutorių, — jūs mane 
pralenkėte! Bet nepykite ant manęs, mielasis pone Bruseli. Išgirdęs 
apie jūsų nelaimę, aš pagalvojau, kad galbūt jūs neturite gydytojo, ir 
atvežiau savąjį. Kaip jaučiatės? Kodėl kalbama apie nužudymą? 

Bruselis norėjo atsakyti, bet negalėjo žodžio ištarti: tie pagarbos 
pareiškimai jam atėmė žadą. 

— Na, mielas daktare, apžiūrėkite ligonį, — tarė princas de Konti 

jį atlydėjusiam vyriškiui juodais drabužiais. 

— Ponai, — tarė vienas gydytojų, — juk tai tikras konsiliumas. 

— Vadinkite, kaip norite, — tarė princas, — tik kuo greičiau 
pasakykite, kokia brangiojo mūsų patarėjo būklė! 

Trys gydytojai priėjo prie lovos. Bruselis iš visų jėgų tempė ant 
savęs antklodę, bet, nors jis priešinosi, gydytojai jį išrengė ir apžiūrėjo. 

Jis tik buvo susitrenkęs ranką ir šlaunį. 

Gydytojai susižvelgė: jie nesuprato, kodėl dėl tokio menkniekio 
buvo sušaukti trys mokyčiausi Paryžiaus daktarai. 

— Na, kaip? — paklausė koadjutorius. 

— Na, kaip? — paklausė hercogas ir princas. 

— Mes manome, kad nelaimingas atsitikimas neturės rimtų 
pasekmių, — pareiškė vienas gydytojas. — Dabar eisime į kitą kambarį 
pasitarti dėl gydymo. 

— Bruselis! Duokite žinių apie Bruselį! — šaukė minia. — Kaip 
jaučiasi Bruselis? 

Koadjutorius pribėgo prie lango. Jį pamačiusi, minia nutilo. 

— Mieli draugai, — šūktelėjo jis, — nusiraminkite! Ponui Bruseliui 
negresia pavojus. Tačiau jo žaizda rimta, ir jam reikalinga ramybė. 

Tuojau gatvėj pasigirdo šauksmai: 

— Tegyvuoja Bruselis! Tegyvuoja koadjutorius! 

Poną de Longvilį apėmė pavydas, ir jis taip pat priėjo prie lango. 

— Tegyvuoja ponas de Longvilis! — sušuko minia. 

— Mieli draugai, — tarė hercogas, pasveikindamas susirinkusius 
ranka, — skirstykitės namo. Nesuteikite mūsų priešams malonumo 
kalbėti apie tvarkos pažeidimą. 

— Gerai pasakyta, ponas hercoge, — sušuko Bruselis iš savo lovos. 
— Jūs kalbate kaip tikras prancūzas. 

Princas de Konti taip pat norėjo atsiimti savo dalį; jis priėjo prie 
lango ir tarė: 

— Taip, ponai paryžiečiai, ponas Bruselis prašo jus išsiskirstyti, 
jam reikalinga ramybė, o triukšmas gali pakenkti. 

— Tegyvuoja princas de Konti! — sušuko minia. 

Princas nusilenkė. 

Visi trys lankytojai atsisveikino su patarėju, ir minia, kuriai jie 
Bruselio vardu liepė išsiskirstyti, nulydėjo juos. Jie buvo jau krantinėje, 
o Bruselis vis dar linkčiojo, sėdėdamas lovoje. 

Senoji tarnaitė apstulbusi ir susižavėjusi žiūrėjo į savo poną. Patarėjas 
jos akyse buvo išaugęs visa galva. 

— Štai kaip būna, kai sąžiningai tarnauji tėvynei, — pasakė 
patenkintas Bruselis. | 

Gydytojai, taręsi kokią valandą, išeidami paskyrė dėti ant sutrenktų 
vietų vandens ir druskos pavilgus. 

Ištisą dieną prie Bruselio namų važiavo karietos. Visa Fronda 
įsirašė į jo lankytojus. 

— Koks triumfas, mano tėve! — sušuko Bruselio sūnus. Jis 
nesuprato tikrosios priežasties, atvedusios visus tuos žmones pas jo 
tėvą, ir rimtai žiūrėjo į šią didžiūnų — princų ir jų bičiulių 
— demonstraciją. 

— Ak mielas Žakai, — pasakė Bruselis, — bijau, kad man netektų 
brangiai sumokėti už šį triumfą. Mazarinis tikriausiai šiuo metu jau 
ruošia man sąskaitą už visus nemalonumus, kuriuos per mane patyrė. 

Frike grįžo vidurnaktį. Jis niekaip negalėjo surasti gydytojo. | 


XXX 
KETURI SENI DRAUGAI RUOŠIASI PASIMATYTI 


Na, kaip? — paklausė “Ožkelės" viešbučio kieme sėdįs Portas 
d' Artanjaną, kuris rūškanu veidu grįžo iš Kardinolo rūmų. — Jis 
blogai jus priėmė, mano šaunusis d' Artanjanai? 

— Dievaži, taip! Iš tikrųjų tas žmogus bjaurus galvijas!.. Ką jūs čia 
valgote, Portai? 

— Kaip matote, mirkau sausainius ispaniškame vyne. Ir jūs 
pamėginkit. 

— Gerai patariat. Žemblu, stiklinę! 

Padavėjas, pašauktas tuo skambiu vardu, atnešė prašomą stiklinę, ir 
d'Artanjanas atsisėdo šalia savo bičiulio. 

— Kaip viskas vyko? 

— Po šimts perkūnų! Pats suprantate, viską galima buvo tik vienaip 
papasakoti. Aš įėjau, jis į mane kreiva akimi pažiūrėjo, aš gūžtelėjau 
pečiais ir pasakiau: “Deja, monsinjore, mes nebuvome stipriausieji." 
— “Taip, aš visa tai žinau, bet papasakokite man smulkmenas.“ 
Suprantate, Portai, aš negalėjau papasakoti smulkmenų, nepaminėdamas 
mūsų draugų, o jeigu juos būčiau paminėjęs — būčiau pražudęs. 
“Monsinjore, — pasakiau aš, — jų buvo penkiasdešimt, o mūsų — tik 
du." — “Taip, — atsakė jis, — bet, kaip girdėjau, vis dėlto buvo 
pasikeista pistoletų šūviais." — “Taip, tiek viena, tiek antra pusė 

sunaudojo šiek tiek parako." — “Ir špagos išvydo dienos šviesą?“ 
— pridūrė jis. — “Tikriau sakant, nakties tamsą, monsinjore“, 
— atsakiau. — “O aš laikiau jus gaskonu, mano mielasis“, — pasakė 
kardinolas. — “Aš esu gaskonas tik tada, kai man sekasi, monsinjore." 
Tas atsakymas jam patiko, ir jis ėmė juoktis. “Tai bus man pamoka, 
— tarė jis, — reikėjo duoti gvardiečiams geresnius arklius. Jei jie būtų 
spėję joti su jumis ir jei kiekvienas būtų padaręs tiek, kiek padarėte jūs 
ir jūsų draugas, būtumėt išlaikę žodį ir atgabenę man jį gyvą arba 
negyvą." 

— Na, ką gi, man atrodo, tai ne taip jau bloga, — tarstelėjo Portas. 

— Žinoma, ne, mano mielasis. Bet kaip visa tai buvo pasakyta! 
Stačiai neįtikima, — staiga nutraukė savo pasakojimą d' Artanjanas, 
— kiek šie sausainiai sugeria vyno! Tikros kempinės! Žemblu, dar 
butelį! 

Vynas buvo atneštas tučtuojau. Tai rodė, kaip d'Artanjanas buvo 
gerbiamas šiuose namuose. 

Jis pasakojo toliau: 

— Aš jau buvau beeinąs, bet jis mane pasišaukė ir paklausė: “Jūs 
netekote trijų arklių?" — “Taip, monsinjore." — “Kiek jie kainavo?“ 

— Bet, — įsiterpė Portas, — mano manymu, tai visai gražus mostas: 

— Tūkstantį pistolių, — atsakiau. 

— Tūkstantį pistolių? — nusistebėjo Portas. 

— Oho! Daugoka! Jei jis nusimano apie arklius, tikriausiai derėjosi. 

— Dievaži, jis labai norėjo pasiderėti, tas menkystė. Staiga jis 
pašoko ir įsmeigė į mane akis. Aš irgi pažiūrėjau į jį. Tada jis suprato 
ir, įkišęs ranką į spintą, ištraukė iš ten Liono banko banknotų. 

— Tūkstančiui pistolių? 

— Lygiai tūkstančiui pistolių! Nė vieno daugiau. Šykštuolis! 

— Ir jūs juos turite? 

— Štai jie. 

— Dievaži, mano nuomone, jis pasielgė kaip pridera, — tarė Portas. 

— Kaip pridera! Su žmonėmis, kurie ne tik rizikavo savo gyvybe, 
bet padarė jam ir didelę paslaugą. 

— Didelę paslaugą? Kokią? — paklausė Portas. 

— Taigi, atrodo, aš sumindžiojau vieną parlamento patarėją. 

— Kaip? Tą mažą juodą žmogelį, kurį parbloškėte prie Sen-Žano 
kapinių? 

— Taip, tą. Jis Mazariniui kliudė. Deja, aš jį ne visiškai sutrypiau. 
Atrodo, jis pasveiks ir dar pridarys kardinolui nemalonumų. 

— Žiūrėk tu man! — nusistebėjo Portas. — O aš pasukau arklį į 
šoną, kai šis buvo tiesiai ant jo belekiąs! Kitą kartą žinosiu. 

— Jis turėjo man užmokėti už patarėją, tas šykštuolis! 

— Bet juk jis ne visiškai buvo sutryptas! 

— O ponas Rišelje būtų pasakęs: “Penki šimtai ekiu už patarėją! 
Bet užteks kalbėti apie tai. Kiek jums kainavo jūsų arkliai, Portai? 

— Ak drauguži, jei čia būtų vargšas Musketonas, jis pasakytų 
tikslią kainą livrais, su ir denje. 

— Nesvarbu! Pasakykite maždaug, dešimties ekiu ukslumu. 

— Vulkanas ir Bajaras man kainavo kiekvienas maždaug po du 
šimtus pistolių, ir, jei Febą įkainosime pusantro šimto, manau, ir bus 
apytikrė sąskaita. 

— Vadinasi, lieka dar keturi šimtai penkiasdešimt pistolių, 
— pasakė gana patenkintas d' Artanjanas. 

— Taip, — tarė Portas, — bet dar balnai. 

— Tiesa. O kiek už juos? 

— Na, sakykime, šimtas pistolių už visus tris... 

— Tebūnie šimtas pistolių, — tarė d' Artanjanas. — Dar lieka trys 


šimtai penkiasdešimt pistolių. 

Portas linktelėjo galvą. 

— Duokite penkiasdešimt pistolių šeimininkei už visą mūsų 
išlaikymą, —. pasiūlė d'Artanjanas, — o likusius tris šimtus 
pasidalykime. 


— Pasidalykime! — sutiko Portas. 

— Menkas uždarbis! — burbtelėjo d' Artanjanas, glamžydamas 
banknotus. 

— Hm, — tarė Portas, — vis šis tas. Bet sakykite... 

— Ką? 

— Ar jis neužsiminė apie mane? 

— Kaipgi! — sušuko d' Artanjanas, nenorėdamas nuliūdinti savo 
draugo. (Iš tikrųjų kardinolas nė puse žodžio neužsiminė apie Portą.) 

— Kaipgi! Jis sakė... 

— Ką jis sakė? 

— Palaukite, noriu prisiminti jo žodžius. Jis sakė: “Na, o dėl jūsų 
draugo, tai pasakykit jam, kad jis gali ramiai miegoti." 

— Puiku! — tarė Portas. — Aišku kaip dieną, kad jis tebeketina 
mane padaryti baronų. 

Tuo metu netoliese bažnyčios laikrodis išmušė devintą. 
D' Artanjanas krūptelėjo. 

— Štai jau išmušė devintą, — tarė Portas, — o dešimtą, prisimenate, 
turime pasimatymą Karališkojoj aikštėj... 

— Nutilkite, Portai! — sušuko d'Artanjanas, nekantriai 
sujudėdamas. — Nekalbėkite man apie šį pasimatymą. Jau nuo vakar 
dienos aš kaip nesavas. Aš neisiu. 

— Kodėl? — paklausė Portas. 

— Todėl, kad man bus skaudu vėl matyti tuos du vyrus, dėl kurių 
sužlugo mūsų žygis. 

— Tačiau juk nė vienas iš jų nebuvo pranašesnis už mus, — tarė 
Portas. — Aš dar turėjau užtaisytą pistoletą, o judu stovėjote vienas 
prieš kitą su špagomis rankoje. 

— Taip, — pasakė d' Artanjanas, — bet jei šiame pasimatyme kas 
nors slypi?.. 

— Juk jūs pats netikite tuo, ką sakote, d' Artanjanai, — tarė Portas. 

Tai buvo tiesa. D' Artanjanas nemanė, kad Atas griebtųsi klastos; 
jis tik ieškojo dingsties, kad nereikėtų eiti į šį pasimatymą. 

— Mes turime eiti, — pasakė puikusis Brasje senjoras, — kitaip jie 
pamanys, kad pabūgome. Drauguži mielas, juk vieškelyje mudu drąsiai 
stojome prieš penkiasdešimt priešų, tad drąsiai galime susitikti su dviem 
draugais Karališkojoj aikštėj. 

— Taip, taip, žinau, — tarė d'Artanjanas, — bet juk jie, mūsų 
neįspėję, stojo į princų pusę. Atas ir Aramis su manim lošė lošimą, 
kuris man kelia nerimą. Vakar mes sužinojome tiesą. Kuriems galams 
šiandien ten eiti? Kad sužinotume dar ką nors? 

— Jūs iš tikrųjų jais nepasitikite > — paklausė Portas. 

— Taip, Aramiu nepasitikiu nuo to laiko, kai jis tapo abatu. Mielasis, 
jūs negalite įsivaizduoti, koks jis pasidarė. Mes jam stovime skersai 
kelio, kuris turi jį nuvesti į vyskupystę, ir manau, jis mielai mus 
pašalintų. 

— Na, Aramis — kas kita, — tarė Portas. — Aš tuo nesistebėčiau. 

— Ponas de Boforas irgi gali mėginti mudu sučiupti. 

— Na jau! Mes juk buvome jo rankose, o jis mus paleido. Tačiau 
būkime viskam pasiruošę, apsiginkluokime ir pasiimkime Planše su 
karabinu. 

— Planše — frondininkas, — pasakė d'Artanjanas. 

— Velniai griebtų tuos pilietinius karus! — sušuko Portas. 
— Negalima pasitikėti nei draugais, nei tarnais. Ak, kad vargšas 
Musketonas būtų čia! Tas manęs niekada nepaliks. 

— Taip, kol jūs būsite turtingas. Ne, mano mielasis, ne pilietiniai 

karai mus skiria, o tai, kad mums nebe dvidešimt metų. Kilnūs jaunystės 
polėkiai išblėso, užleisdami vietą išskaičiavimo pašnibždoms, ambicijų 
kuždesiams, egoizmo patarimams. Taip, jūs teisus, Portai, eikime į tą 
pasimatymą, bet eikime gerai apsiginklavę. Jei nenueitume, jie sakytų, 
kad mes pabūgome. | 

— Ei Planše! — šūktelėjo d' Artanjanas. 

Planše įėjo. | 

— Liepk pabalnoti arklius ir pasiimk karabiną. 

— Bet, pone, prieš ką mes eisime? 

— Prieš nieką, — atsakė d' Artanjanas. — Tik dėl atsargumo, jei 
kartais būtume užpulti. 

— Ar žinote, pone, kad kėsintasi į gerojo patarėjo Bruselio, liaudies 
tėvo, gyvybę? 

— Tikrai? — paklausė d' Artanjanas. 

— Taip, bet už jį puikiai atkeršyta. Žmonės jį ant rankų nunešė į 
namus. Nuo vakar dienos jo namų durys neužsidaro. Jį aplankė 
koadjutorius, ponas de Longvilis ir princas de Konti. Hercogienė de 
Sevrez ir ponia de Vandom pasirašė jo lankytojų knygoje. Dabar, kai 
tik jis- panorės... 

— O ko jis panorės?.. 

Planše tyliai uždainavo: 


Frondos vėjas ledinis 
Ėmė pūsti šį rytą. 

Aš manau, Mazarinį 
Jis pakilo išvyti. 
Frondos vėjas ledinis 
Ėmė pūsti šį rytą. 


— Dabar aš nesistebiu, — sušnibždėjo d'AArtanjanas Portui, 
— kodėl Mazarinis norėjo, kad aš būčiau visiškai sutraiškęs tą patarėją. 

— Taigi suprantate, pone, — tarė Planše, — jei liepiate man pasiimti 
karabiną dėl panašaus kėslo, koks buvo sumanytas prieš poną Bruselį... 

— Na, būk ramus. Bet iš kur žinai visas.šias smulkmenas? 

— O, iš tikrų šaltinių, pone. Man papasakojo Frike. 

— Frike? — pakartojo d' Artanjanas. — Šis vardas man girdėtas! 

— Tai pono Bruselio tarnaitės sūnus, šaunus vaikinas, patikėkit 
— maišto metu jis nebus abejingas žiūrovas. 

— Ar tik jis negieda Dievo motinos katedros chore? — paklausė 

d' Artanjanas. 

— Taip, taip. Jį globoja Bazenas. 

— Aha, dabar žinau, — tarė d' Artanjanas. — jis taip pat patarnauja 
smuklėje Blizgintojų gatvėj? 

— Gryna teisybė. 

— Kodėl jums parūpo tas berniūkštis? — paklausė Portas. 

— Hm, — tarė d'Artanjanas, — jis man jau suteikė gerų žinių ir, 
reikalui esant, galėtų dar suteikti. 

— Jums, kuris vos nesumindžiojote jo pono? 

— O iš kurgi jis sužinos? 

— Tai tiesa. 

Tuo metu Atas ir Aramis įjojo į Paryžių per Sent-Antuano priemiestį. 
Jie pasistiprino keliaudami ir skubėjo, kad nepavėluotų į pasimatymą. 
Juos lydėjo tik Bazenas. Grimo, kaip prisimenate, pasiliko slaugyti 
Musketono ir turėjo joti tiesiai pas jaunąjį vikontą de Braželoną, 
vykstantį į Flandrijos armiją. 

— Dabar, — tarė Atas, — turime užsukti į kokį nors viešbutį 
persirengti miestiškais drabužiais, palikti pistoletus bei rapyras ir 
nuginkluoti tarną. 

— O, visiškai ne, mielas grafe. Šiuo atveju leiskite man nesutikti su 
jūsų nuomone ir net pamėginti palenkti jus prie savosios. 

— Kodėl? 

— Todėl, kad vykstame į karinį pasimatymą. 

— Ką jūs norite tuo pasakyti, Arami? 

— Kad Karališkoji aikštė tėra Vandomo vieškelio tęsinys ir nieko 
daugiau. 

— Kaip? Mūsų draugai... 

— Virto pavojingiausiais mūsų priešais, Atai. Nepasitikėkime jais, 
ir ypač jūs nepasitikėkite. 

— O mano mielas d'Erble! 

— Kas žino, ar d' Artanjanas savo pralaimėjimo nesuvertė mums ir 
neįspėjo kardinolo? Kas žino, ar, kardinolas nepasinaudos tuo 
pasimatymu ir mūsų nesuims? | 

— Ką jūs, Arami! Nejaugi manote, kad d'Artanjanas ir Portas 
galėtų padaryti tokią niekšybę? 

— Draugų tarpe, mielas Atai, tai būtų niekšybė, bet priešų tarpe 
— tai gudrybė. 

Atas sukryžiavo rankas ir nulenkė gražią savo galvą ant krūtinės. 

— Nieko nepadarysi, Atai, — tarė Aramis, žmonės taip jau sutverti, 

ir jiems ne visada dvidešimt metų. Mes, kaip žinote, skaudžiai įžeidėme 
d' Artanjano savimeilę, kuria jis aklai vadovaujasi savo veiksmuose. 
Jis buvo nugalėtas. Argi negirdėjote, kaip jis tame vieškelyje dėl to 
sielojosi? Na, o dėl Porto, tai gal kaip tik nuo to žygio sėkmės priklausė 
jo baronystė. O jis sutiko mus savo kelyje ir šįsyk dar netaps baronu. 
O gal kaip tik tas garsusis barono titulas priklauso nuo mūsų šio vakaro 
pasimatymo? Imkimės atsargumo priemonių, Atai? 

— Ojei jie atvyks be ginklų? Kokia gėda mums, Arami! 

— Būkite ramus, mielasis, patikėkite, kad taip nebus. Be to, mes 
galime pasiteisinti: vykstame iš kelionės ir esame maištininkai! 

— Pasiteisinti! Vadinasi, turime iš anksto sugalvoti, kaip 
pasiteisinsime prieš d' Artanjaną ir Portą! O, Arami, Arami! — Atas 
liūdnai lingavo galvą. — Prisiekiu savo garbe, jūs darote mane 
nelaimingiausiu žmogumi! Išplėšiate vilų iš širdies, kurioje tebebuvo 
gyvas draugiškumas! Patikėkit, Arami, geriau tegu išplėšia man ją iš 
krūtinės. Eikit, kaip norite, Arami. O aš eisiu be ginklo. - 

— Ne, neisite, nes aš jūsų neleisiu. Pasiduodamas šiai silpnybei, 
pražudytumėte ne vieną žmogų, ne Atą, net ne grafą de La Ferą, o visą 
partiją, kuriai priklausote ir kuri jumis pasitiki. 

— Tebūnie, kaip jūs sakote, — liūdnai tarė Atas. 

Ir jiedu jojo toliau tylėdami. 

Vos tik nujoję Pa-de-1a-Miulo gatve į tuščią aikštę, jie pamatė po 
arkada tris raitelius, pasukusius iš Sent-Katrinos gatvės. 

Tai buvo d'Artanjanas ir Portas, įsisupę į apsiaustus, išsipūtusius 
nuo špagų. Paskui juos jojo Planše su muškieta prie šono. 

Pastebėję d' Artanjaną ir Portą, Atas ir Aramis nulipo nuo arklių. 
D' Artanjanas ir Portas pasekė draugų pavyzdžiu. D' Artanjanas pamatė, 
kad Bazenas, užuot laikęs arklius už pavadžių, rišo juos prie arkados 
žiedų, ir liepė Planše padaryti taip pat. 

Tada jie, du prieš du, lydimi tarnų, žengė vieni kitų pasitikti ir 
mandagiai pasisveikino. 

— Kur norėtumėt kalbėtis, ponai? — paklausė Atas, pastebėjęs, 
kad keletas Žmonių sustojo ir Žiūri į juos, tarsi čia turėjo įvykti viena 
tų garsiųjų dvikovų, kurios dar buvo gyvos paryžiečių atmintyje, ypač 
Karališkosios aikštės gyventojų tarpe. 

— Vartai užrakinti, — tarė Aramis, — bet, jei ponams patinka 
medžių paunksmė ir niekieno netrikdoma vienumą, aš gausiu raktus 
Roano rūmuose, ir ten mums bus puiku. 

D' Artanjanas pažvelgė į aikštę, o Portas, įkišęs galvą į grotas tarp 

dviėjų virbų, bandė ką nors įžiūrėti tamsoje. 

— Jei jums labiau patinka kita vieta, ponai, — tarė Atas savo oriu, 
įtaigiu balsu, — rinkitės patys. 

— Jei ponas d'Erble gali gauti raktus, manau, ši vieta patogiausia. 

Aramis tuojau nuėjo raktų, įspėjęs Atą neprieiti arti d' Artanjano ir 
Porto. Bet tas, kuriam Aramis davė šį patarimą, tik paniekinamai 
nusišypsojo ir žingtelėjo link savo senųjų draugų; tiedu nepajudėjo iš 
vietos. 

Tuo tarpu Aramis pasibeldė į Roano rūmus ir netrukus pasirodė su 
kažkokiu žmogumi, kuris paklausė: 

— Jūs man prisiekiate, pone? 

— Štai jums, — tarė Aramis, duodamas jam luidorą. 

— Ak, jūs nenorite prisiekti, ponas bajore, — tarė durininkas, 
linguodamas galvą. 

— Argi galima dėl niekų prisiekinėti? — tarė Aramis. — Patikėkit, 
šią valandą šie ponai yra mūsų draugai. 

— Taip, žinoma, — šaltai patvirtino Atas, d' Artanjanas ir Portas. 

D' Artanjanas girdėjo šį pokalbį ir suprato, kas yra. 

— Matote? — tarė jis Portui. 

— Ką aš turiu matyti? 

— Kad jis nenorėjo prisiekti. 

— Prisiekti? Ką? 

— Tas žmogus norėjo, kad Aramis prisiektų, jog mes neiname į 
Karališkąją aikštę kautis. 

— Ir Aramis nenorėjo prisiekti? 

— Nenorėjo. 

— Tad būkime atsargūs! 

Atas neišleido iš akių abiejų pašnekovų. Aramis atidarė vartus ir 
pasitraukė į šalį, kad galėtų įeiti d'Artanjanas ir Portas. Įeinant 
d' Artanjano špagos rankena užsikabino už vartelių, ir jis turėjo praskėsti 
apsiaustą. Po apsiaustu mėnulio šviesoje blykstelėjo pistoletai. 

— Ar matote? — Aramis viena ranka patapšnojo Atui per petį, O 
kita parodė ginklų arsenalą, kurį d' Artanjanas nešiojosi prie diržo. 

— Deja, matau, — atsakė Atas, giliai atsidusdamas. 

Jis ėjo trečias. Aramis įėjo paskutinis ir uždarė vartus. Abu tarnai 
pasiliko už tvoros, bet, tarsi nepasitikėdami vienas kitu, laikėsi atokiai. 

XXXI 
KARALIŠKOJI AIKŠTE . 


Keturi seni draugai tylėdami nuėjo į aikštės vidurį. Tuo metu 
mėnuo išlindo iš po debesų. Pagalvoję, kad šioje atviroje vietoje jie 
bus labai matomi, jie pasitraukė po liepomis, kur buvo tamsiau. 

Sen bei ten stovėjo suoleliai. Keturi vyriškiai sustojo prie vieno iš 
jų. Atas davė ženklą, ir d' Artanjanas su Portu atsisėdo. Atas ir Aramis 
liko stovėti priešais juos. 

Valandėlę truko tyla, nes kiekvienam buvo sunku pradėti kalbą. 
Pirmas prabilo Atas: 

— Ponai, mes visi aivykome į šį pasimatymą, ir tai rodo, kokia 
stipri senoji mūsų draugystė. Nė vieno netrūksta, vadinasi, nė vienas 
neturime sau ko prikišti. 

— Klausykit, ponas grafe, — tarė d' Artanjanas, — užuot čia sakę 
komplimentus, kurių veikiausiai nė vienas iš mūsų nėra nusipelnęs, 
verčiau nuoširdžiai išsiaiškinkime. 

— Aš nieko daugiau ir nenoriu, — atsakė Atas. — Žinau, kad 
esate atviras, kalbėkite atvirai: ar turite ką nors prikišti man arba ponui 
abatui d'Erble? 

— Taip, — atsakė d'Artanjanas. — Kai aš turėjau garbę jus 
aplankyti Braželono pilyje, padariau pasiūlymų, kuriuos jūs gerai 
supratote. Bet, užuot atsakęs man kaip draugui, mane kaip vaiką 
apmulkinote, ir ta jūsų liaupsinama draugystė iširo ne vakar, kai susikirto 
mūsų špagos, o anksčiau, kai jūs veidmainiavote savo pilyje. 

— D" Artanjanai! — švelniai papriekaištavo Atas. 

— Prašėte, kad būčiau atviras, — tarė d' Artanjanas, — aš ir kalbu 
atvirai. Jūs klausiate, ką galvoju, aš ir sakau. O dabar atvirai kalbėsiu 
ir su jumis, ponas abate d'Erble. Aš kreipiausi ir į jus, jūs taip pat mane 
apgavote. 

— Pone, jūs iš tiesų keistas žmogus, — tarė Aramis. — Jūs pas 
mane atvykote padaryti man pasiūlymų, bet ar juos padarėte? Ne, jūs 
tik bandėte sužinoti mano mintis. Na, ir ką aš jums pasakiau? Kad 
Mazarinis — niekšas ir kad aš Mazariniui netarnausiu. Štai ir viskas. 
Ar aš jums sakiau, kad netarnausiu niekam kitam? Priešingai, man 
atrodo, aš daviau jums suprasti, kad esu princų šalininkas. Jei neklystu, 
mes net gana linksmai juokavome apie labai galimą atvejį, kad 
kardinolas jums paves mane suimti. Jūs priklausote kokiai nors partijai? 

Be abejo. Na, tai kodėl ir mes negalime priklausyti kokiai nors partijai? 
Jūs turėjote savą paslaptį, mes irgi turėjome. Mes jų nepasisakėme 
vieni kitiems, juo geriau: tai parodo, kad mokame saugoti paslaptis. 

— Aš jums nieko neprikaišioju, pone, — tarė d' Artanjanas, — tik, 
kadangi ponas grafas de La Feras kalbėjo apie draugiškumą, aš nagrinėju 
jūsų poelgius. 

— Ir kokie jie jums atrodo? — išdidžiai paklausė Aramis. 

Kraujas mušė d'Artanjanui į smilkinius. Jis atsistojo ir atsakė: 

— Man atrodo, kad tai jėzuitų auklėtinio poelgiai. 

Matydamas, kad d' Artanjanas atsistojo, Portas taip pat pasikėlė. 
Keturi vyrai grėsmingai sustojo vienas prieš kitą. 

D' Artanjanui tarus paskutiniuosius žodžius, Aramis padarė judesį, 
tarsi norėdamas išsitraukti špagą. 

Atas jį sulaikė. 

— D" Artanjanai, — tarė jis, — jūs atėjote šį vakarą čionai vis dar 
įtūžęs dėl vakarykščio nuotykio. D' Artanjanai, aš jus laikiau kilnios 
širdies vyru ir tikėjau, kad dvidešimtmetė draugystė atsilaikys prieš 
valandėlės įžeistą savimeilę. Na, pasakykite, ar turite man ką prikišti. 
D' Artanjanai, jei esu kaltas, aš pripažinsiu savo kaltę. 

Žemas, skambus Ato balsas veikė d'Artanjaną, kaip ir seniau, o 
Aramio balsas, kuris blogos nuotaikos akimirkomis tapdavo aštrus ir 
spiegiantis, jį erzino. Jis atsakė Atui: 

— Aš manau, kad jūs, ponas grafe, turėjote viską papasakoti 
Braželono pilyje, o ponas abatas, — pasakė jis, rodydamas į Aramį, 
— turėjo tą pat padaryti savo vienuolyne; tada aš nebūčiau leidęsis į šį 
žygį, kur jūs man pastojote kelią. Tačiau, jei buvau santūrus, nereikia 
manęs laikyti visišku mulkiu. Jei būčiau norėjęs išsiaiškinti, koks 
skirtumas tarp žmonių, kurie pas poną d'Erble lipa virvinėmis 
kopėčiomis, ir tų, kurie kopia medinėmis, aš būčiau jį privertęs kalbėti. 

— Ko jūs kišatės ne į savo reikalus? — sušuko Aramis, pabalęs iš 
pykčio; jis pagalvojo, kad d'Artanjanas jį bus matęs su ponia de 
Longvil. 

— Aš kišuos į tai, kas mane liečia, ir moku dėtis nematęs to, kas 
manęs neliečia. Bet aš nekenčiu veidmainių, o šiai žmonių kategorijai 
priskiriu ir muškietininkus, kurie vaidina abatus, ir abatus, kurie vaidina 
muškietininkus. — Ir, kreipdamasis į Portą, pridūrė: — Šis ponas yra 
tokios pat nuomonės. 

Portas, kuris dar nebuvo prataręs nė žodžio, atsakė tik vienu žodžiu 
ir judesiu. Jis pasakė "taip" ir paėmė į ranką špagą. 

Aramis atšoko atgal ir išsitraukė savąją. D' Artanjanas palinko į 
priekį, pasiruošęs pulti ar gintis. 

Tada Atas, kaip visada būdamas kilniaširdis, valdingai ištiesė ranką, 
pamažu išsitraukė špagą, perlaužė ją, perlenkęs per kelį, ir numetė abu 
galus į šalį. | 

Paskui, atsisukęs į Aramį, tarė: 

— Arami, sulaužykite savo špagą. 

Aramis dvejojo. 

— Taip reikia, — tarė Atas. — Paskui tylesniu ir švelnesniu balsu 
pridūrė: — Aš to noriu. 

Tada Aramis, dar labiau pabalęs, bet to mosto ir balso paveiktas, 
perlaužė lanksčią geležtę, paskui sunėrė rankas ir laukė, virpėdamas iš 
įtūžimo. 

Po to, kai tiedu šitaip padarė, d' Artanjanas ir Portas turėjo atsitraukti. 
D'Artanjanas dar nebuvo išsiėmęs špagos, o Portas įsikišo savąją į 
makštį. 

— Niekados, — prašneko Atas, palengva pakeldamas dešiniąją 
ranką į dangų, — niekados, prisiekiu prieš dievą, kuris mus mato ir 
girdi šią iškilmingą naktų, niekados mano špaga nepalies jūsų špagų, 
niekados mano akys nežvelgs į jus piktai, niekados mano širdis nejus 
neapykantos jums. Mes drauge gyvenome, drauge neapkentėme ir 
mylėjome. Mes drauge liejome kraują ir Sumaišėme jį, ir galbūt 
pridursiu, mus jungia dar stipresnis ryšys, negu draugystė galbūt mus 
jungia bendras nusikaltimas! Nes mes visi keturi pasmerkėme, nuteisėme 
ir įvykdėme bausmę Žžmogiškajai būtybei, kurios galbūt neturėjome 
teisės pašalinti iš šio pasaulio, nors atrodė, kad ji labiau priklauso 
pragarui, negu šiam pasauliui. D' Artanjanai, aš jus visada mylėjau 
kaip sūnų. Portai, mes dešimt metų miegojome greta. Aramis yra jūsų 
brolis, kaip ir mano, nes Aramis jus mylėjo, kaip aš jus tebemyliu ir 
visada mylėsiu. Kas mums kardinolas Mazarinis, mums, kurie įveikėme 
tokio žmogaus, kaip Rišelje, ranką ir širdį. Kas mums tas ar kitas 
princas, mums, kurie išsaugojome karalienei karūną? D' Artanjanai, aš 
atsiprašau, kad vakar sukryžiavau špagą su jumis. O Aramis atsiprašo 
Portą. Paskui neapkęskite manęs, jei galite! Bet aš prisiekiu, kad, 
nepaisydamas jūsų neapykantos, jausiu jums tik pagarbą ir draugiškumą. 
O dabar jūs, Arami, pakartokite mano žodžius. Tada, jei mūsų senieji 
draugai to nori ir jei jūs norite, atsisveikinkime su jais amžinai. 

Valandėlę stojo iškilminga tyla, paskui prabilo Aramis. 

— Prisiekiu, — tarė jis nurimusiu veidu ir atviru žvilgsniu, bet iš 


250) 


susijaudinimo tebevirpančiu balsu, — prisiekiu, kad nebeturiu 
neapykantos tiems, kurie buvo mano draugai. Apgailestauju, kad 
sukryžiavau špagą su jumis, Portai. Be to, prisiekiu, kad ne tik mano 
špaga niekad nebus nukreipta į jūsų krūtinę, bet ir slapčiausioj mano 
širdies kertelėj nebus nė ženklo jums priešiškų jausmų. Eime, Atai. 

Atas buvo beeinąs. 

— O, ne, ne! Nenueikite! — sušuko d'Artanjanas, pagautas to 
nenugalimo susijaudinimo, kuris rodė karštą jo kraują ir įgimtą sielos 
tiesumą. — Nenueikite, nes ir aš noriu prisiekti! Prisiekiu, jog atiduosiu 
paskutinį savo kraujo lašą, paskutinį savo kūno gabalėlį, kad išsaugočiau 
tokio žmogaus, kaip jūs, Atai, pagarbą ir tokio Žmogaus, kaip jūs, 
Arami, draugiškumą. 

Ir jis puolė Atui į glėbį. 

— Mano sūnau! — tarė Atas, glausdamas jį prie širdies. 

— O aš, — pasakė Portas, — nieko neprisiekiu, bet dūstu, po šimts 
perkūnų! Jei man tektų su jumis kautis, aš leisčiausi kiaurai perveriamas, 
nes pasaulyje tik jus mylėjau. 

Ir dorasis Portas, apsipylęs ašaromis, puolė Aramiui į glėbį. 

— Mieli draugai, — tarė Atas, — štai ko aš tikėjausi, štai ko 
laukiau iš tokių širdžių, kaip judviejų. Taip, aš jau pasakiau ir pakartojau: 
mūsų likimai tvirtai surišti, nors mes einame skirtingais keliais. Aš 
gerbiu jūsų nuomonę, d'Artanjanai; gerbiu jūsų įsitikinimus, Portai. 
Nors kovojame už priešingas partijas, likime draugais. Ministrai, princai, 
karaliai praeis ir nuplauks kaip srautas, pilietinis karas praūš kaip 
audra, o mes, ar mes išliksime? Jaučiu, kad taip. 

— Taip, — tarė d' Artanjanas, — būkime visada muškietininkais ir 
saugokime kaip vienintelę vėliavą tą garsiąją Sen-Žerve bastiono 
servetėlę, kurioje didysis kardinolas buvo liepęs išsiuvinėti tris lelijas. 

— Taip, — sušuko Aramis, — kardinolo šalininkai ar frondininkai, 
kas mums rūpi! Būkime vėl geri sekundantai dvikovose, ištikimi 
draugai rimtuose reikaluose, linksmi bičiuliai pramogose! 

— Ir kiekvieną kartą, — tarė Atas, — kai mums teks susiremti, 
išgirdę vieną žodį: “Karališkoji aikštė!“, paimkime špagas į kairiąją 
ranką ir ištieskime viens kitam dešiniąją, nors tada būtų baisiausios 
skerdynės. 

— Jūs kalbate žavingai, — tarė Portas. 

— Jūs — didžiausias iš visų žmonių, — pridūrė d' Artanjanas, — ir 
stovite visa galva aukščiau už mus! 

Ato akys nušvito neapsakomu džiaugsmu. 

— Vadinasi, sutarta, — tarė jis. — Na, ponai, duokite rankas. 

Ar jūs nors truputį krikščionys? 

— Dievaži, taip! — tarė d' Artanjanas. 

— Mes būsime krikščionys šia proga, kad ištesėtume duotąją 
priesaiką, — tarė Aramis. 

— Ak, aš esu pasiryžęs prisiekti, kuo tik norite, — tarė Portas, 
— Nors ir Mahometu! Velniai mane griebtų, jei aš kada esu buvęs toks 
laimingas, kaip dabar! | 

Ir gerasis Portas šluostėsi vis dar drėgnas akis. 

— Gal kas iš jūsų turi kryžių? — paklausė Atas. 

Portas ir d' Artanjanas pažvelgė viens į kitą, purtydami galvas, kaip 
žmonės, netikėtai užklupti. 

Aramis nusišypsojo ir nusiėmė nuo kaklo deimantais nusagstytą 
kryželį ant perlų grandinėlės. 

— Štai, — tarė jis. 

— Na, gerai, — tarė Atas, — prisiekime šiuo kryžium, kuris, nors 
ir deimantinis, vis tiek yra kryžius, prisiekime būti vieningi visur ir 
visada, ir tegu ši priesaika suriša ne tik mus, bet ir mūsų palikuonis! 
Ar tinka jums ši priesaika? 

— Taip, — atsakė jie vienu balsu. 

— Ak, išdavikas! — sušnibždėjo d'Artanjanas Aramiui į ausį. 
— Jūs privertėte mus prisiekti frondininkės kryžiumi! 


XXXII 
KELTAS PER UAZĘ 


Tikimės, kad skaitytojas dar neužmiršo jaunojo keleivio, kurį 
palikome Flandrijos kelyje. 

Jau nebematydamas savo globėjo, kuris, stovėdamas prie 
karališkosios bazilikos, lydėjo jį žvilgsniu, Raulis paspaudė pentinais 
arklį, norėdamas atsikratyti slogių minčių ir nuslėpti nuo Oliveno 
susijaudinimą, atsispindintį jo veide. 

Viena valanda spartaus jojimo greitai išsklaidė liūdesį, kuris buvo 
apniaukęs lakią jaunuolio vaizduotę. Dar nepažįstamas malonumas 
būti laisvam, džiugus net ir tiems, kurių dar niekad neslėgė 
priklausomybė, auksino Rauliui dangų ir žemę, ypač tą tolimą ir žydrą 
gyvenimo akiratį, kurį vadiname ateitimi. 

Tačiau, keletą kartų pabandęs užmegzti kalbą su Oliveriu, jis 

pastebėjo, kad taip praleistos dienos būtų labai nuobodžios, ir prisiminė 
švelnius, įtaigius, tokius įdomius grafo pasakojimus apie miestus, per 
kuriuos jie jojo ir apie kuriuos niekas nesugebės suteikti tokių vertingų 
žinių, kaip Atas, išmintingiausias ir įdomiausias vadovas. 

Dar vienas atsiminimas kėlė Rauliui liūdesį. Prijojęs Luvro miestelį, 
jis pamatė už topolių uždangos pilaitę, kuri jam taip priminė Lavaljerų 
pilį, kad jis sustojo ir žiūrėjo į ją kokia dešimt minučių; toliau jis jojo 
dūsaudamas, net neatsakęs Olivenui, kuris pagarbiai paklausė jį, kodėl 
jis taip susidomėjęs ta pilaite. Išorinių daiktų vaizdas — paslaptingas 
laidininkas, kuris susisiekia su mūsų atminties gijomis ir kai kada jas 
sužadina prieš mūsų norą. Kartą paliesta toji gija, tartum Ariadnės 
siūlas, veda mus į minčių labirintą, kuriame kartais pasiklystame, 
vaikydamiesi praeities šešėlius, vadinamus atsiminimais. Tos pilaitės 
vaizdas grąžino Raulį penkiasdešimt mylių į vakarus ir atskleidė prieš 
akis jo gyvenimą nuo tos akimirkos, kai jis atsisveikino su mažąja 
Luiza, ligi tos dienos, kai jis pirmąkart ją pamatė. Kiekvienas 
ąžuolynėlis, kiekviena vėtrungė ant čerpinio stogo jam priminė, kad 
jis, užuot grįžęs pas savo vaikystės draugus, kas akimirką vis labiau 
nuo jų tolsta ir galbūt visam laikui su jais išsiskyrė. 

Liūdesio kupina širdimi, sunkia galva jis sustojo ir liepė Olivenui 
nuvesti arklius prie mažos smuklės, kurią pastebėjo prie kelio, per 
pusę muškietos šūvio nuo tos vietos, kurią buvo prijojęs. O jis pats, 
nusėdęs nuo arklio, sustojo po gražiai žydinčiais kaštonais, aplink 
kuriuos dūzgė bičių spiečius, ir paliepė Olivenui įsakyti šeimininkui, 
kad tas jam atneštų laiškinio popieriaus ir rašalo ir padėtų ant stalo, 
lyg tyčia tam čia pastatyto. 

Olivenas padarė, kas jam buvo liepta, ir nujojo, o Raulis atsisėdo 
prie stalo, pasirėmė alkūne ir klaidžiojo akimis po puikų peizažą, nusėtą 
žaliomis lankomis bei giraitėmis, retkarčiais nupurtydamas nuo plaukų 
žiedus, kurie krito ant jo tartum sniegas. 

Raulis išsėdėjo taip kokia dešimt minučių ir iš jų kokias penkias 
paskendęs svajonėse, tik staiga jis pamatė ateinant raudonveidį žmogų, 
apsijuosusį servetėle, kitą užsimetusį ant rankos, su balta kepuraite ant 
galvos ir popieriumi, rašalu ir plunksna rankoje. 

— Ak, — tarė tas žmogus, — matyt, visi bajorai panašiai galvoja. 
Prieš kokia penkiolika minučių vienas jaunas ponas, jojęs geru arkliu, 
tokios pat puikios išvaizdos, kaip jūs, ir maždaug jūsų amžiaus, sustojo 
prie šių medžių ir liepė atnešti čionai stalą ir kėdę; jis čia papietavo su 
senyvu ponu, kuris atrodė jo auklėtojas. Jiedu suvalgė paštetą, nepalikę 

nė trupinio, ir išgėrė butelį seno Makono vyno, nepalikę nė lašo. Bet, 
laimė, mes dar turime to vyno ir pašteto ir, jei ponas teiksitės įsakyti... 

—- Ne, mano bičiuli, — šypsodamasis tarė Raulis, — dėkoju, man 
tuo tarpu tereikia to, ko prašiau. Tik norėčiau, kad rašalas būtų juodas 
ir plunksna gera; tada aš sumokėčiau už plunksną kaip už butelį ir už 
rašalą kaip už paštetą. 

— Tada, pone, — tarė šeimininkas, — aš atiduosiu paštetą ir butelį 
jūsų tarnui, o plunksną ir rašalą gausite priedo. 

— Darykite kaip tinkamas, — atsakė Raulis, kuris dar tik pradėjo 
eiti į pažintį su tokiais žmonėmis, kurie kadaise dėjosi su vieškelių 
plėšikais, kol dar jų buvo, o nuo to laiko, kai jie išnyko, sėkmingai 
juos pavadavo. 

Šeimininkas, nurimęs dėl užmokesčio, padėjo ant stalo popierių, 
rašalą ir plunksną. Plunksna pasirodė esanti pakenčiama, ir Raulis ėmė 
rašyti. 

Šeimininkas stovėjo priešais jį ir gėrėjosi šiuo žaviu veidu, tokiu 
rimtu ir drauge tokiu švelniu. Grožis visada buvo ir bus didelė jėga. 

— Šis svečias ne toks, kaip anas, kuris ką tik buvo, — tarė 
šeimininkas Olivenui, atėjusiam pažiūrėti, ar Rauliui ko nereikia. 
— Jaunasis jūsų ponas visai neturi apetito. 

— Prieš tris dienas dar turėjo, bet ką padarysi, užvakar prarado. 

Ir Olivenas su šeimininku nuėjo į smuklę. Olivenas, kaip paprastai 
visi tarnai, patenkinti savo padėtimi, papasakojo smuklininkui viską, 
ką jis tarėsi galįs pasakyti apie jaunąjį bajorą. 

Tuo tarpu Raulis rašė: 


“Pone, 
po keturių valandų žygio sustojau parašyti jums laiško, nes man jūsų 
trūksta kiekviename žingsnyje, 17 aš kas akimirką esu pasirengęs 
atsigręžti ir atsakyti jums, tarsi jūs būtumėte čia ir kalbėtumėte su 
manimi. Aš buvau taip priblokštas, jums išvykus, ir taip susikrimtęs. 
dėl mūsų išsiskyrimo, kad nemokėjau parodyti, kaip esu prie jūsų 
prisirišęs ir kaip jums dėkingas. Jūs man atleisite, pone, nes jūsų kilni 
širdis tikriausiai suprato, kas darėsi manojoje. Prašau, rašykite man, 
pone: jūsų patarimai — mano gyvenimo dalis. Be to, drįstu jums 
pasakyti kad aš labai nerimauju: man atrodo, jūs ruošiatės kažkokiam 
pavojingam žygiui, apie kurį nedrįsau jūsų klausinėti, nes jūs pats man 
apie jį nieko neminėjote. Matote, man labai reikia gauti iš jūsų laišką. 
Nuo to laiko, kai jūsų nėra šalia mangs, aš vis bijau, kad galiu netinkamai 

pasielgti. Jūs man buvote tvirta atrama, ir šiandien, prisiekiu, jaučiuosi 
labai vienišas. 

Malonėkite, pone, jei sužinosite ką nors iš Blua, parašyti man keletą 
žodžių apie mažąją mano draugę panclę de Lavaljer, kurios sveikata, 
mums išvykstant, kaip prisimenate, kėlė nerimą. Jūs suprantate, 
brangusis globėjau, kaip man malonu prisiminti laiką, kurį praleidau 
su jumis. Aš tikiuosi, kad ir jūs kartais mane prisiminsite, ir jeigu 
retkarčiais manęs pasigendate ir bent kiek apgailestaujate, kad manęs 
nėra, aš be galo džiaugsiuosi, sužinojęs, kad jūs pajutote mano meilę ir 
atsidavimą ir kad aš sugebėjau jums juos parodyti, kol turėjau laimės 
gyventi su jumis." 


Pabaigęs laišką, Raulis pasijuto ramesnis. Jis apsidairė, ar Olivenas 
ir šeimininkas jo neseka, ir pabučiavo popierių, tikėdamasis, kad Ato 
širdis, kai jis atplėš laišką, sugebės pajusti šią jaudinančią ir nebylią 
glamonę. 

Tuo tarpu Olivenas išgėrė butelį vyno ir suvalgė paštetą. Arkliai 
taip pat buvo pailsėję. Raulis ženklu pakvietė šeimininką, metė jam ant 
stalo vieną ekiu, užsėdo ant arklio ir Sanli išsiuntė laišką paštu. 

Pailsėję raiteliai ir arkliai galėjo keliauti toliau nesustodami. Verberi 
Raulis įsakė Olivenui pasiteirauti apie jaunąjį bajorą, kuris vyko pirma 
jų. Tas, pasirodo, prajojęs maždaug prieš keturiasdešimt penkias 
minutes, bet, kaip jau sakė smuklininkas, jo arklys Ruvęs puikus i ir jis 
jojęs labai sparčiai. 

— Bandykime pasivyti tą bajorą, — tarė Raulis Olivenui. — Jis, 
kaip ir mes, joja į armiją, ir bus mums malonus bendrakeleivis. 

Buvo jau ketvirta valanda po pietų, kai Raulis atvyko į Kompjeną. 
Jis čia skaniai papietavo ir vėl pasiteiravo apie jaunąjį bajorą, jojusį 
pirma jo. Kaip ir Raulis, anas buvo apsistojęs “Varpo ir butelio" 
viešbutyje, geriausiame Kompjene, ir, vykdamas toliau, sakėsi ketinąs 
apsinakvoti Nuajone. 

— Jokime nakvoti į Nuajoną, — tarė Raulis. 

— Pone, — pagarbiai atsiliepė Olivenas, — leiskite man pasakyti, 
kad mes jau šįryt labai nuvarginome arklius. Aš manau, geriau bus, jei 
pernakvosime čia ir iškeliausime rytoj anksti rytą. Pirmam žygiui dešimt 
mylių pakanka. 

— Ponas grafas de La Feras pageidauja, kad aš skubėčiau, 
— atsakė Raulis, — ir princą pasiekčiau ketvirtos dienos rytą. Todėl 
nusigaukime iki Nuajono, tai bus toks pat pažygis, kokius atlikome 

jodami iš Blua į Paryžių. Mes atvyksime aštuntą valandą. Arkliai galės 
visą naktį ilsėtis, o rytoj, penktą valandą ryto, josime toliau. 

Olivenas neišdrįso prieštarauti, bet sekė paskui savo poną 
murmėdamas. 

— Jokite, jokite, — iškošė jis pro dantis, — iššvaistykite visas 
savo jėgas pirmą dieną. Rytoj vietoj dvidešimties mylių nujosite tik 
dešimt, poryt — penkias, o po trijų dienų atgulsite į lovą. Tada jau 
jums tikrai teks ilsėtis. Visi jūs, jaunuoliai, — tikri pagyrūnai. 

Matyt, Olivenas nebuvo išėjęs tos mokyklos, kurioje mokėsi Planše 
ir Grimo. 

Raulis iš tiesų jautėsi pavargęs, bet jis troško išbandyti savo jėgas. 
Sekdamas Atu ir daug kartų girdėjęs jį kalbant apie dvidešimt penkių 
mylių pažygius, nenorėjo atsilikti nuo savo pavyzdžio. Jį sužavėjo ir 
d' Artanjanas, tas geležinis žmogus, tarsi sudėtas vien iš nervų ir 
raumenų. 

Taigi jis jojo toliau ir vis labiau ragino arklį, nepaisydamas Oliveno 
pastabų. Jie įsuko į gražų keliuką, kuriuo jojant, kaip jiems buvo 
sakyta, kelias į keltą sutrumpėjąs visa mylia. Užjojęs ant kalnelio, 
Raulis pamatė priešais save upę. Ant kranto stovėjo būrelis raitelių, 
besiruošiančių lipti ant kelto. Raulis neabejojo, kad čia tas bajoras su 
savo palyda. Jis šūktelėjo, bet buvo per toli, kad jį išgirstų. Tada, nors 
arklys buvo pavargęs, Raulis pavarė jį šuoliais. Tačiau netrukus juodu 
nusileido į klonį, ir keleiviai išnyko jiems iš akių, o kai vėl užjojo ant 
aukštumos, keltas jau buvo atsistūmęs nuo kranto ir plaukė į kitą pusę. 

Matydamas, kad nebesuspėjo į keltą, Raulis sustojo palaukti 
Oliveno. 

Tuo metu nuo upės pasigirdo riksmas. Raulis atsigręžė į tą pusę ir, 
prisidengęs ranka akis, į kurias tvieskė besileidžiančios saulės spinduliai, 
šūktelėjo: 

— Olivenai, kas ten atsitiko? 

Vėl pasigirdo riksmas, dar šaižesnis už pirmą. 

— Lynas nutrūko, ir vanduo neša keltą, — tarė Olivenas. — Bet 
kas ten vandenyje? Kažkas kepurnėjasi. 

— Aišku, — sušuko Raulis, įsmeigęs akis į upės paviršių, ryškiai 
apšviestą saulės, — arklys ir raitelis! 

— Jie skęsta! — sušuko Olivenas. 

Jie neklydo, ir Raulis netrukus įsitikino, kad įvyko nelaimė ir kad 
skęsta žmogus. Jis atleido arklio pavadžius, įrėmė pentinus jam į 
šonus, ir gyvulys, pajutęs skausmą ir laisvę, peršoko užtvarą, kuria 

buvo aptverta prieplauka, ir puolė į upę, toli ištėkšdamas putotas 
bangas. | 

— Oi pone! — sušuko Olivenas. — Ką jūs darote, viešpatie dieve! 

Raulis pasuko arklį link nelaimingojo, atsidūrusio pavojuje. Beje, 
tai buvo jam įprasta. Užaugęs Luaros pakrantėse, jis galima sakyti, 
buvo jos bangų išliūliuotas, šimtus kartų persikėlė per ją raitas ar 
plaukte. Atas, numatydamas tą laiką, kada vikontas turės tapti kareiviu, 
pratino jį prie tokių žygių. 

— O, dieve mano, — aimanavo nusiminęs Olivenas, — ką pasakytų 
ponas grafas, jeigu jus pamatytų? 

-Ponas grafas darytų kaip aš, — atsakė Raulis, iš visų jėgų 
niukindamas arklį. | 

— O aš, oaš! — šaukė pabalęs Olivenas, iš nevilties blaškydamasis 
ant kranto. — Kaipgi aš persikelsiu? 

— Šok, baily! — šaukė Raulis plaukdamas. 

Paskui jis šūktelėjo keleiviui, kuris kepurnėjosi vandeny už kokių 
dvidešimties Žingsnių nuo jo: 

„ -— Laikykitės, pone, laikykitės! Aš skubu jums į pagalbą! 

*  Olivenas prijojo prie kranto, atsitraukė atgal, pastatė arklį piestu, 
apgręžė jį, bet pagaliau susigėdęs šoko į vandenį, kaip Raulis, nors viš 
kartojo: “Galas man, mes žuvę!“ 

Tuo tarpu vanduo greitai nešė keltą pasroviui. Buvo girdėti, kaip 
šaukia likę ant jo žmonės. 

Vyras žilais plaukais šoko nuo kelto į upę ir ėmė drąsiai plaukti 
link skęstančiojo. Bet jis lėtai stūmėsi pirmyn, nes plaukė prieš srovę. 

Raulis vis plaukė ir jau buvo netoli skęstančiojo. Bet arklys ir 
raitelis, nuokurių jis nenuleido akių, ėmė grimzti gilyn: Iš vandens 
buvo matyti tik arklio šnervės, o raitelis, atleidęs pavadžius ir užvertęs 
galvą, tiesė rankas. Dar akimirka — ir jie būtų dingę. 

— Laikykitės! — sušuko Raulis. — Drąsiau! 

— Per vėlu, — sumurmėjo jaunuolis, — per vėlu! 

Vanduo užliejo jam galvą ir nuslopino balsą. 

Raulis šoko nuo arklio, palikęs jį likimo valiai, keletas grybšnių 
— ir jis atsidūrė prie skęstančiojo. Jis sugriebė arklį už apinasrio ir 
ištraukė jo galvą iš vandens. Gyvulys laisviau aisikvėpė ir, tarytum 
supratęs, Ka2 iam teikiama pagalba, padvigubino pastangas. Raulis 
tuoj pat čiupo jaunuolio ranką 1 Gžžio i2 ant karčių, ranka įsikibo į 
juos, kaip skęstantysis tesugeba įsikibti. Būdamas tikras, ka iait2lis 
nebepaleis karčių iš rankos, Raulis dabar ėmėsi arklio: jis kreipė jį į 

kitą upės krantą, padėdamas jam skrosti bangas ir ragindamas 
čiulpsėjimu. 

Staiga arklys kluptelėjo ir atsistojo ant seklumos. 

— Išgelbėtas! — sušuko žilaplaukis vyras, taip pat stodamasis ant 
kojų. 

— Išgelbėtas! — nesąmoningai sumurmėjo jaunuolis, paleisdamas 
karčius ir nusliuogdamas nuo balno Rauliui į glėbį. 

Raulis buvo tik per kokia dešimt žingsnių nuo kranto. Jis išnešė iš 
vandens apalpusį jaunuolį, paguldė jį ant žolės, atrišo jam apykaklę ir 
atsagstė liemenę. 

Netrukus žilaplaukis žmogus stovėjo šalia į0. 

Pagaliau ir Olivenas vis žegnodamasis pasiekė krantą. Žmonės, 
likę ant kelto, atsitiktinai ten rado kartį ir dabar kiek galėdami ja yrėsi į 
krantą. | 

Pamažu Raulio ir jaunojo palydovo rūpesčiu gyvybė grįžo į 
išbalusius mirštančiojo skruostus. Jis pramerkė akis, ir klaidžiojantis jo 
žvilgsnis netrukus įsmigo į tą, kuris jį išgelbėjo. 

— Ak pone! — sušuko jis. — Aš jūsų ieškojau. Jeigu ne jūs, aš 
būčiau miręs. 

— Kaip matote, galima ir iš numirusiųjų prisikelti, — atsakė Raulis. 
— O mums pavyko — mes visi tik išsimaudėme. 

— Ak pone, kaip aš jums dėkingas! — sušuko žilaplaukis vyras. 

— A, jūs čia, gerasis mano d'Armenžai! Aš jums daug baimės 
įvariau, ar ne? Bet tai jūsų kaltė: jūs buvote mano mokytojas, kodėl 
neišmokėte geriau plaukti? 

— Ak ponas grafe, — tarė senis, — jeigu jus būtų ištikusi nelaimė, 
aš niekados nebūčiau drįsęs pasirodyti maršalui. 

— Bet kaip visa tai įvyko? — paklausė Raulis. 

— Ak pone, visai paprastai! — atsakė tas, kurį visi vadino grafu. 
— Mes jau buvome perplaukę trečdalį upės, kai staiga kelto lynas 
nutrūko. Mano arklys, išsigandęs keltininkų riksmų ir blaškymosi, šoko 
į vandenį. Aš prastai plaukiu ir nedrįsau šokti į upę. Užuot padėjęs 
arkliui, aš tik trukdžiau jam judėti ir buvau jau kuo gražiausiai beskęstąs, 
bet jūs laiku atsiradote ir ištraukėte mane iš vandens. Nuo šiol, pone, 
jeigu jūs sutinkate, mudu bičiuliai iki grabo lentos. 

— Pone, — tarė Raulis nusilenkdamas, — patikėkite. 34. z541 iūsų 
paslaugoms. 

— Aš v2dinuosi grafas de Gišas, — toliau pasakojo raitelis. 
— Mano tėvas — maršalas de Gramonas. O dabar, kai žinote, kas aš 

toks, suteikite man garbę, pasakydamas, kas jūs esate? 
“  — Esu vikontas de Braželonas, — atsakė Raulis nukaisdamas, kad 
negali, kaip grafas de Gišas, paminėti savo tėvo pavardės. 

— Vikonte, jūsų veidas, jūsų gerumas ir jūsų drąsa mane žavi. Jūs 
jau pelnėte amžiną mano dėkingumą. Apsikabinkime ir būkime draugai. 

— Aš jus taip pat pamilau iš visos širdies, — atsakė Raulis, 
apkabindamas grafą, — pasikliaukite manimi kaip ištikimiausiu draugu. 

— O dabar sakykite, vikonte, kur jūs vykstate? — paklausė de 
Gišas. 

— Į pono princo armiją, grafe. 

— Ir aš! — sušuko jaunuolis, labai nudžiugęs. — Juo geriau, nes 
drauge gausime pirmąjį kovos krikštą. 

— Puiku! — tarė auklėtojas. — Mylėkitės! Abu esate jauni ir 
turbūt gimę po ta pačia žvaigžde, todėl jums buvo lemta susitikti. 

Jaunuoliai nusišypsojo patikliai, kaip būdinga jaunystei. 

— O dabar, — tarė auklėtojas, — jums reikia pakeisti drabužius. 
Jūsų tarnai, — aš jiems paliepiau, kai tik jie išlipo iš kelto, — turbūt 
jau viešbutyje. Vynas ir baltiniai šildomi, eime. 

Šiam pasiūlymui jaunuoliai neprieštaravo. Priešingai, jiems jis 
atrodė puikus. Jie tuoj užsėdo ant arklių, gėrėdamiesi vienas kitu. Iš 
tiesų abu raiteliai buvo grakštūs ir liekni, abiejų veidai atviri, žvilgsnis 
romus ir išdidus, šypsnys žavingas ir nuoširdus. De Gišas turėjo kokia 
aštuoniolika metų, bet buvo ne ką aukštesnis už penkiolikmetį Raulį. 

Jie nejučiom padavė vienas kitam ranką ir, spustelėję arklius, jojo 
greta nuo paupio iki pat viešbučio. Vienam gyvenimas atrodė gražus ir 
malonus, nes vos jo neprarado, antrasis dėkojo dievui, kad jau padarė 
šį tą, kas bus malonu jo globėjui. | 

Tik Olivenas nelabai buvo patenkintas kilniu savo pono poelgiu. 
Gręždamas savo švarko rankoves ir skvernus, jis galvojo, kad, sustojęs 
Kompjene, jis būtų ne tik nepatyręs to nuotykio, bet ir nesusirgtų 
plaučių uždegimu bei reumatizmu, kurie yra neišvengiamos jo 
pasekmės. 


XXXIII 
SUSIRĖMIMAS 


Nuajone jie neilgai buvo. Visi kietai miegojo. Raulis buvo liepęs jį 
pažadinti, jei atvyktų Grimo, bet Grimo neatvyko . | 

Arkliai, be abejonės, taip pat įvertino aštuonių valandų poilsį ir 
gausius pakratus. Grafą de Gišą penktą valandą ryto pažadino Raulis, 
atėjęs palinkėti jam labo ryto. Jie paskubomis papusryčiavo ir šeštą 
valandą jau buvo nukeliavę dvi mylias. 

Kalbėtis su jaunuoju grafu Rauliui buvo labai įdomu. Štai dėl ko 
Raulis daugiausia klausėsi, 0 jaunasis grafas pasakojo. Auklėjimas 
Paryžiuje,.į kurį Raulis buvo nuvykęs vos vieną kartą, karaliaus 
rūmuose, kurių Raulis niekada nebuvo matęs, pažo išdykavimai, pora 
dvikovų, kuriose, nepaisydamas ediktų ir auklėtojo draudimo, grafas 
kovėsi, — visa tai žadino Rauliui nepaprastą smalsumą. Raulis buvo 
lankęsis tik pas poną Skaroną. Jis suminėjo Gišui asmenis, kuriuos ten 
buvo matęs. Gišas pažinojo visus: ponią de Nejan, panelę d'Obinje, 
panelę de Skiuderi, panelę Pole, ponią de Ševrez. Jis ėmė sąmojingai 
šaipytis iš visų, ir Raulį pagavo baimė, kad de Gišas nesijuoktų ir iš 
ponios de Ševrez, kuriai jis jautė nuoširdžią simpatiją; bet ar iš 
nujautimo, ar iš palankumo hercogienei de Ševrez tas prikalbėjo apie 
ją daug gero. Dėl to Raulis pajuto dar didesnį draugiškumą grafui. 

Paskui imta kalbėti apie meilę ir apie galantiškumą. Ir čia Braželonui 
teko daugiau klausytis, negu pasakoti; todėl jis klausėsi ir iš dviejų 
trijų aiškiai suvokiamų užuominų suprato, kad grafas, kaip ir jis, širdies. 
gilumoje turi kažkokią paslaptį. 

De Gišas, kaip jau sakėme, buvo išauklėtas karaliaus rūmuose ir 
žinojo visas rūmų intrigas. Raulis dažnai girdėdavo grafą de La Ferą 
pasakojant apie tuos rūmus, bet jie Žymiai pasikeitė nuo to laiko, kai 
Atas juos matė. Todėl visi grafo de Gišo pasakojimai jo bendrakeleiviui 
buvo naujiena. Jaunasis grafas, sąmojingas ir apkalbus, perkratinėjo 
visus; jis pasakojo apie buvusius ponios de Longvil meilės ryšius su 
Kolinji 1r apie šio dvikovą Karališkojoje aikštėje, dvikovą, kuri buvo 
lemtinga ir kurią ponia de Longvil matė pro lango užuolaidą; apie 
naujus šios ponios santykius su princu de Marsijaku, kuris, sako, 
buvęs toks pavydus, kad norėdavęs nužudyti kiekvieną, kas tik prie 
jos artindavosi, netgi abatą d'Erble, jos nuodėmklausį; apie Velso princo 
meilę princesei, kuri buvo vėliau vadinama didžiąja princese, 
pagarsėjusia slapta savo santuoka su Lozenu. Pati karalienė taip pat 
buvo užkliudyta, kardinolas Mazarinis irgi atsiėmė jam skirtą dalį 
pajuokos. 

Diena prabėgo kaip viena valanda. Grafo de Gišo auklėtojas, 
linksmas aukštuomenės žmogus, anot jo mokinio, labai išsimokslinęs, 
ne kartą priminė Rauliui didelį Ato išsimokslinimą ir sąmojingą, kandžią 

pašaipą; tačiau  grakštumu, švelnumu, visos išorės kilnumu niekas 
negalėjo lygintis su grafu de La Feru. 

Arkliai, ne taip nuvaryti, kaip vakar, ketvirtą valandą sustojo Arase. 
Karo laukas buvo netoli, ir keleiviai nutarė pabūti šiame mieste ligi 
rytojaus, kadangi ispanų būreliai, pasinaudodami naktimi, atslinkdavo 
kartais net ligi Araso apylinkių. 

Prancūzų kariuomenė stovėjo tarp Pont-a-Marko ir Valansjeno, 
apriesdama Due. Buvo kalbama, kad pats ponas princas esąs Betiune. 

Priešo kariuomenė buvo nusidriekusi nuo Kaselio ligi Kurtre, ir 
kadangi ji grobė, plėšė ir žudė, kas pakliuvo, vargšai pasienio 
gyventojai, ieškodami prieglaudos, bėgo iš savo vienkiemių į sutvirtintus 
miestus. Tokių bėglių buvo pilnas Arasas. 

Buvo kalbama, jog netrukus turinčios įvykti lemiamos kautynės, 
nes ponas princas, esą, manevravęs tik dėl to, kad laukęs pastiprinimų, 
kurie pagaliau atžygiavę. Jaunuoliai džiaugėsi atjosią pačiu laiku. 

Jie kartu pavakarieniavo ir sugulė viename kambaryje. Jie buvo 
tokio amžiaus, kada greitai susidraugaujama. Jiems atrodė, kad jie 
pažįsta kits kitą nuo gimimo dienos ir kad niekada negalėtų skirtis. 

Vakaras praėjo kalbant apie karą; tarnai valė ginklus; jaunuoliai 
susidūrimo su priešu atvejui užsitaisė pistoletus. Jie pabudo nusiminą, 
nes abudu sapnavo pasivėlinę į mūšį. 

Rytą pasklido gandas, kad princas de Konde pasitraukęs iš Betiuno 
Karveno link, pirmajame mieste palikdamas įgulą. Bet kadangi ši Žinia 
nebuvo patikima, jaunuoliai nutarė joti Betiuno link ir, jei prireiks, 
pasukti dešinėn, į Karveną. 

Grafo de Gišo auklėtojas puikiai pažinojo šį kraštą; jis pasiūlė joti 
šalutiniu keliuku, tarp vieškelių į Lansą ir Betiuną. Ablene surinksią 
žinių. Grimo jie paliko savo maršrutą. 

Jie išvyko apie septintą valandą ryto. 

De Gišas, jaunas ir ūmus, tarė Rauliui: 

— Štai mes esame trys ponai ir trys tarnai, mūsų tarnai gerai 
ginkluoti, o jūsiškis, man atrodo, gana atkaklus. 

— Aš niekada nemačiau jo kaunantis, — atsakė Raulis, — bet jis 
bretonas, ir tai daug žada. 

— Taip, taip, — pasakė de Gišas, — aš esu tikras, kad jis, progai 
pasitaikius, sugebės iššauti iš muškietos; mano žmonės patikimi: ėjo į 
karą su mano tėvu; vadinasi, mes esame šeši kariai; jei sutiktume tokį 
pat ar net didesnį būrelį partizanų, ar mes nepultume, Rauli? 

— Ak jaunuoliai, nebūkite tokie smarkūs! — įsiterpė auklėtojas. 

— O man duotieji nurodymai, ponas grafe? Argi užmiršote, kad man 
liepta jus gyvą ir sveiką nulydėti pas poną princą? Kai būsite 
kariuomenėje, galėsite duotis nukaunamas, jei panorėsite; bet ligi to 
laiko, įspėju, kad aš, būdamas šios kariuomenės vadas, įsakau trauktis 
ir pats nusigręšiu, vos tik pamatysiu plunksnakepurį. 

De Gišas ir Raulis susižvelgė ir nusišypsojo. Apylinkės buvo 
miškingesnės, jie vis sutikdavo nedidelius būrelius besitraukiančių 
kaimiečių, kurie varėsi pirma savęs gyvulius ir vežimėliais vežė arba 
rankose nešė brangiausius savo daiktus. 

Ableną jie pasiekė be jokių nuotykių. Čia pasiteiravo ir sužinojo, 
kad ponas princas iš tikrųjų pasitraukė iš Betiuno ir stovėjo tarp 
Kambreno ir Vanti. Todėl jie pasuko skersiniu keliu, vis toldami nuo 
palikto Grimo maršruto, ir po pusės valandos prijojo nedidelio, į Lisą 
įtekančio upelio krantą. 

Apylinkės buvo žavios, išraižytos žalių tarsi smaragdas slėnių. 
Tarpais jie jojo per giraites. Prie kiekvienos giraitės auklėtojas, 
vengdamas žabangų, išsiųsdavo priekin du grafo tarnus, kurie 
sudarydavo avangardą. Auklėtojas ir du jaunuoliai buvo kariuomenės 
centras, o Olivenas, pasidėjęs karabiną ant kelio, sudarė ariergardą, 
žvitriai dairydamasis aplink. 

Jau kuris laikas akiratyje buvo matyti gana tankus miškas; kai buvo 
likę tik šimtas žingsnių iki miško, ponas d'Armenžas, kaip paprastai, 
ėmėsi atsargumo priemonių: pasiuntė į priekį du grafo tarnus. 

Tarnai išnyko už medžių; jaunuoliai ir auklėtojas, šnekučiuodamiesi 
ir juokdamiesi, sekė paskui juos per kokį šimtą žingsnių. Olivenas 
tokiu pat atstumu jojo užpakalyje, tik staiga pokštelėjo penki ar šeši 
muškietos šūviai. Auklėtojas sušuko: “Stokit!" Jaunuoliai paklausė 
įsakymo ir sustabdė arklius. Tuo pat metu šuoliais atlėkė abu tarnai. 

Jaunuoliai, nekantraudami sužinoti, kas šaudė, nujojo pasitikti tarnų. 
Auklėtojas nusekė paskui juos. 

— Ar buvote sulaikyti? — gyvai paklausė abu jaunuoliai. 

— Ne, — atsakė tarnai, — greičiausiai mūsų nė nepastebėjo; šūviai 
poškėjo už kokio šimto žingsnių nuo mūsų, maždaug tankiausioje miško 
vietoje, ir mes sugrįžome paklausti, ką daryti toliau. 

— Mano nuomonė, — tarė d' Armenžas, — tikriau, mano įsakymas 
— grįžti: šiame miške galbūt yra pasala. 

— Ar jūs nieko nematėte? — paklausė grafas tarnus. 

— Man rodos, — atsakė vienas, — kad mačiau geltonai 
apsirengusius raitelius slenkant upelio vaga. 

— Vadinasi, mes užlėkėme ant ispanų būrio, — tarė auklėtojas. 
— Atgal, ponai, atgal! 

Abu jaunuoliai pasitarė žvilgsniais. Tą akimirką pasigirdo pistoleto 
šūvis ir du ar trys pagalbos šauksmai. 

Jaunuoliai vėl pažvelgė kits į kitą, norėdami įsitikinti, ar abu 
pasiryžę nesitraukti, ir tuo metu, kai auklėtojas apgręžė savo arklį, 
juodu sukirto pentinais arkliams ir nulėkė pirmyn. 

Raulis sušuko: 

— Paskui mane, Olivenai! 

Grafas de Gišas sušuko: 

— Paskui mane, Urbenai ir Blanše! 

Ir kol auklėtojas suvokė, kas atsitiko, jie jau buvo dingę miške. 

Tuo metu, ragindami arklius, jaunuoliai išsitraukė pistoletus. 

Po.penkių minučių jie prijojo vietą, iš kur buvo pasigirdęs triukšmas. 
Tada sulaikė arklius ir ėmė atsargiai joti toliau. 

— Tss, — tarė de Gišas, — raiteliai. 

— Taip, trys ant arklių, o trys nulipę žemėn. 

— Ką jie daro? Ar matote? 

—— Man atrodo, krečia sužeistą ar mirusį žmogų. 

— Čia, matyt, įvykdyta niekšiška žmogžudystė, — pasakė de Gišas. 

— Bet juk jie kareiviai, — tarė de Braželonas. 

— Taip, bet pabėgę iš armijos, didžiojo kelio p 

— Pulkime! — pasiūlė Raulis. 

— Pulkime! — pritarė de Gišas. 

— Ponai! — sušuko vargšas auklėtojas. — Ponai, maldauju... 

Bet jaunuoliai daugiau neklausė. Jie leidosi lenkčių, ir auklėtojo 
šūksniai tik atkreipė ispanų dėmesį. Tuoj pat trys raiteliai, sėdintys ant 
arklių, nušuoliavo link jaunuolių, o kiti trys toliau kraustė du keleivius, 
nes jaunuoliai, prijoję arčiau, pamatė, kad ne vienas, o du tenai guli 
ant žemės. 

Per dešimt žingsnių de Gišas šovė pirmas ir nepataikė. Ispanas, 
artėjęs prie Raulio, taip pat šovė, ir Raulis pajuto skausmą kairėje 
rankoje, lyg kas jam būtų kirtęs vytiniu. Per keturis žingsnius jis 
iššovė, ir ispanas, kuriam kulka pataikė į krūtinę, išskėtė rankas ir krito 
aukštielninkas ant arklio nugaros, kuris, sukandęs žąslus, jį nunešė 
tolyn. 

Tuo tarpu Raulis lyg pro rūkus pamatė į jį atkištą muškietos vamzdį. 
Tuoj pat jis prisiminė Ato patarimą ir žaibiškai pastatė arklį piestu. 
Pokštelėjo šūvis. Arklys šoko į šalį, jo kojos sulinko, ir jis griuvo ant 

žemės, paspaudęs po savim Raulio koją. | 

Ispanas šoko prie Raulio, čiupo muškietą už vamzdžio ir užsimojo, 
norėdamas buože sutriuškinti jam galvą. 

Nelaimė, Raulis buvo tokioje padėtyje, kad negalėjo išsitraukti nei 
špagos iš makšties, nei pistoleto iš dėklo; jis pamatė muškietos buožę 
viršum galvos ir nesąmoningai užsimerkė. Bet staiga de Gišas šoko 
prie ispano ir prikišo jam prie gerklės pistoletą. 

— Pasiduokite, — pasakė jis, — arba mirsite! 

Muškieta iškrito kareiviui iš rankų, ir jis pasidavė. 

Gišas pašaukė vieną savo tamną, atidavė saugoti belaisvį, įsakęs 
paleisti kulką jam į kaktą, jei jis mėgins bėgti; paskui nušoko nuo 
arklio ir priėjo prie Raulio. 

— Dievaži, pone, — tarė šypsodamasis Raulis, nors išbalęs jo 
veidas rodė, kad jis susijaudinęs, kaip paprastai būna pirmoje kovoje, 
— jūs greitai atmokate skolas. Jei ne jūs, — pridūrė jis, pakartodamas 
grafo žodžius, — aš būčiau miręs, tikrai miręs: 

— Mano priešas pabėgo, — atsakė de Gišas, — ir aš galėjau ateiti 
jums į pagalbą. Bet jūs sunkiai sužeistas? Matau, visas pasruvęs 
krauju. 

— Man rodos, ranka įdrėksta, — atsakė Raulis. — Padėkite išlįsti 
iš po arklio, ir, tikiuosi, galėsime joti toliau. 

Ponas d'Armenžas ir Olivenas buvo jau nušokę žemėn ir kėlė 
arklį, kuris blaškėsi agonijoje. Raulis vargais negalais ištraukė iš kilpos 
koją, užgultą arklio, ir tuoj pat atsistojo. 

— Ar niekas nesulaužyta? — paklausė de Gišas. | 

— Dievaži, ne, ačiū dievui, — atsakė Raulis. — Bet kas atsitiko 
tiems vargšams, kuriuos tie niekšai norėjo nužudyti? 

— Mes atvykome per vėlai: jie jau nužudyti, ir plėšikai, manau, 
paspruko su savo grobiu. Du mano tarnai palikti prie lavonų. 

— Eime pažiūrėti, gal jie kartais dar gyvi ir gal dar galima jiems 
padėti, — pasakė Raulis. — Olivenai, iš ispanų mes paveldėjome du 
arklius, bet aš netekau savojo. Pasiimkite geresnį, o man atiduokite 
savąjį. 

Ir jie nuėjo tenai, kur guiėjo aukos. 


- 

XXXIV 
VIENUOLIS 


Gulėjo du vyrai; vienas paslikas, kniūpsčias, pervertas trijų kulkų ir 
paplūdęs krauju... Tas buvo miręs. 

Antrąjį du tarnai buvo atrėmę į medį; pakėlęs į dangų akis ir 
susidėjęs rankas, jis karštai meldėsi... Kulka buvo perėjusi per viršutinę 
šlaunies dalį. 

Jaunuoliai priėjo iš pradžių prie mirusiojo ir pasižiūrėjo kits į kitą 
nustebę. 

— Tai kunigas, — tarė Braželonas, — jis su tonzūra. O, niekšai! 
Pakėlė ranką prieš dievo tarną! 

— Eikšekit, pone, — pašaukė Urbenas, senas kareivis, dalyvavęs 
visuose kardinolo hercogo karuose, — eikšekit... anam jau nieko 
nepadėsite, o šitą gal dar galima išgelbėti. 

Sužeistasis liūdnai nusišypsojo. 

— Mane išgelbėti? Ne! — atsakė jis. — Bet man galima padėti 
numirti. 

— Ar jūs kunigas? — paklausė Raulis. 

— Ne, pone. 

— Aš klausiu dėl to, kad jūsų nelaimės draugas, man rodos, buvo 
kunigas, — pasakė Raulis. 

— Tai Betiuno klebonas, pone. Jis gabeno į saugią vietą savo 
bažnyčios šventuosius indus ir kapitulos brangenybes. Ponas princas 
paliko mūsų miestą vakar, ir ispanai galbūt jau rytoj bus tenai. Kadangi 
visi žinojo, kad priešo gaujos siautėja po kaimus ir šis Žygis pavojingas, 
niekas neišdrįso jo lydėti, ir tada aš pasisiūliau. 

— Ir šie niekšai jus užpuolė! Šie niekšai šovė į kunigą! 

— Ponai, — tarė sužeistasis, dairydamasis aplink, — nors aš ir 
jaučiu didelius skausmus, vis dėlto norėčiau, kad mane nugabentuinėte 
į kokius namus. 

— Kur jums būtų suteikta pagalba? 

— Ne, kur galėčiau atlikti išpažintį. 

— Bet galbūt, — tarė Raulis, — jūs nesate taip pavojingai sužeistas, 
kaip manote? 

— Pone, — tarė sužeistasis, — patikėkite manimi, negalima gaišti: 
kulka perėjo per strėnų kaulą ir įstrigo viduriuose. 

— Ar jūs esate gydytojas? — paklausė de Gišas. 


paklausė de Gišas. 

— Ne, — atsakė mirštantysis, — bet aš šiek tiek nusimanau apie 
žaizdas, ir manoji yra mirštama. Pasistenkite mane nugabenti į tokią 
vietą, kur galėčiau rasti kunigą, arba neatsisakykite paieškoti jo ir 
pakviesti čia, ir dievas atlygins jums už tą gerą darbą. Reikia gelbėti 
mano sielą, nes kūnas jau žuvęs. 

— Mirti darant gera! Tai neįmanoma, ir dievas jums padės! 

— Ponai, dėl dievo meilės, — atsakė sužeistasis, sukaupdamas 
jėgas ir stengdamasis atsikelti, — negaiškime laiko tuščiai 
kalbėdamiesi: arba padėkite man pasiekti artimiausią kaimą, arba 
prisiekite savo sielos išganymu, kad atsiųsite man čia pirmą pasitaikiusį 
kleboną ar kunigą. Bet, — pridūrė jis, apimtas nevilties, — gal niekas 
nedrįs čia ateiti, nes yra žinoma, kad ispanai bastosi po apylinkes, ir aš 
mirsiu, negavęs išrišimo. Dieve mano, dieve mano, — pasakė sužeistasis 
su tokiu siaubu, kad jaunuolius nukrėtė šiurpas, — juk jūs neleisite, 
kad taip atsitiktų, ar ne tiesa? Tai būtų perdaug baisu! 

— Pone, nusiraminkite, — tarė de Gišas, — aš prisiekiu, kad jūs 
sulauksite paguodos, kurios prašote. Tik pasakykite mums, kur yra 
namai, kuriuose galėtume surasti jums prieglaudą, ir artimiausias 
kaimas, kur galėtume rasti kunigą. 

— Ačiū, teatlygina jums dievas! Už pusės mylios nuo čia yra 
smuklė, o dar maždaug už mylios — Grene miestelis. Ten rasite kleboną; 
jeigu klebono nebūtų namie, nueikite į augustiniečių vienuolyną, į 
paskutinį miestelio namą iš dešinės, ir atveskite man vienuolį, nesvarbu, 
vienuolį ar kleboną, kad tik šventosios mūsų bažnyčios jam būtų leista 
duoti išrišimą in articulo mortis. 

— Ponas d'Armenžai, — pasakė de Gišas, — pasilikite prie šio 
nelaimingojo ir žiūrėkite, kad jis būtų ten nugabentas kuo atsargiau. 
Padarykite neštuvus iš šakų, sudėkite ant jų visus mūsų apsiaustus; du 
mūsų tarnai tegul jį neša, o trečias tegul eina šalia, kad galėtų pakeisti 
pailsusį. Mudu su vikontu josime ieškoti kunigo. 

— Jokite, ponas grafe, — atsakė auklėtojas, — bet, dėl dievo 
meilės, saugokitės! 

— Būkite ramus. Be to, šiandien jau mes išsigelbėjome. Jūs žinote 
aksiomą: non bis in idem.! 

— Pakentėkite, — tarė Raulis sužeistajam, — mes jojame išpildyti 
jūsų prašymo. 

— Telaimina jus dievas, ponai! — atsakė mirštantysis, kupinas 


"Dukart apie tą patį nekalbama (lot.). 

dėkingumo. 

Ir abu jaunuoliai šuoliais nulėkė nurodyta linkme, o grafo de Gišo 
auklėtojas nurodinėjo, kaip reikia padaryti neštuvus. 

Po dešimties minučių jaunuoliai pamatė smuklę. 

Raulis, nenulipęs nuo arklio, pašaukė smuklininką, jį įspėjo, kad 
atgabensią sužeistą žmogų, ir liepė paruošti viską, ko reikės jam slaugyti, 
—- lovą, tvarsčius, korpiją, be to, prašė pakviesti šiaip kokį gydytoją ar 
chirurgą, žadėdamas pats atsilyginti pasiuntiniui. 

Šeimininkas, matydamas du jaunus, turtingai apsirengusius ponus, 
prižadėjo įvykdyti viską, ko tik jie prašė, ir abu raiteliai, įsitikinę, kad 
ruošiamasi priimti sužeistąjį, nujojo į Grene. 

Nujoję daugiau kaip mylią, jie jau galėjo įžiūrėti pirmuosius miestelio 
namus, kurių čerpių stogai ryškiai raudonavo tarp žalių medžių. Ir 
staiga jie pamatė vargingą vienuolį, jojantį ant mulo jiems priešais; iš 
plačios jo skrybėlės bei pilkų drabužių jie nusprendė, kad jis 
augustinietis. Atrodė, kad šį kartą pats atsitiktinumas siunčia jiems tai, 
ko reikia. 

Jie prisiartino prie vienuolio. 

Tai buvo kokių dvidešimt dvejų ar dvidešimt trejų metų vyras, bet 
dėl asketiško gyvenimo jis atrodė senesnis. Jis buvo išblyškęs, tačiau 
ne matinio baltumo, kuris yra grožio požymis, o išgeltęs; trumpi jo 
plaukai, šiek tiek matomi iš po skrybėlės, buvo šviesiai geltoni, o akys 
šviesiai mėlynos, visai blankios. 

— Pone, — tarė Raulis, kaip paprastai, Mandagaai, — ar jūs 
dvasininkas? 

— O kam klausiate? — atsakė nepažįstamasis abejingai, beveik 
stačiokiškai. 

— Dėl to, kad žinotume, — išdidžiai atrėžė grafas de Gišas. 

Nepažįstamasis paspaudė kulnais mulą ir jojo savo keliu. 

De Gišas vienu šuoliu atsidūrė priešais jį. 

— Atsakykite, pone! — tarė jis. — Jūs mandagiai paklaustas, ir į 
kiekvieną klausimą reikia atsakyti. | 

— Aš manau, kad turiu teisę pasakyti arba nepasakyti, kas esu, 
kažkokiems dviems sutiktiems žmonėms, kurie įsigeidė to paklausti. 

De Gišas vos susilaikė nesutriuškinęs jam kaulų. 

— Pirmiausia, — tarė jis, stengdamasis susivaldyti, — mes nesame 
kažkokie sutikti žmonės: čia mano draugas vikontas de Braželonas, o 
aš esu grafas de Gišas. Pagaliau jūs buvote klausiamas ne dėl kokio 
įnorio, o dėl to, kad yra žmogus, mirštamai sužeistas, kuris šaukiasi 

bažnyčios pagalbos. Jeigu jūs esate dvasininkas, žmoniškumo dėlei 
reikalauju, kad jotumėte su manimi padėti šiam, žmogui; jeigu jūs 
nesate dvasininkas, tai visai kas kita. Tik aš jus įspėju, kad nubausiu 
jus už stačiokiškumą, nes, matyt, visai nežinote, kas yra mandagumas. 

Vienuolis mirtinai išbalo ir taip keistai nusišypsojo, jog ta šypsena, 
lyg koks įžeidimas, pervėrė širdį Rauliui, kuris, nenuleisdamas akių, 
žiūrėjo į vienuolį. 

— Tai kažkoks ispanų ar flamandų šnipas, — tarė jis, griebdamasis 
pistoleto. | 

„Rauliui atsakė grasinantis ir greitas kaip žaibas žvilgsnis. 

— Na, pone, — neailyžo de Gišas, — ar pagaliau atsakysite? 

— Aš esu kunigas, ponai, — tarė jaunuolis. 

Jo veidas vėl pasidarė abejingas. 

— Taigi, mano tėve, — kalbėjo Raulis, dėdamas pistoletą į dėklą ir 
stengdamasis kalbėti pagarbiai, — taigi, jeigu jūs esate dvasininkas, 
turėsite, anot mano bičiulio, progą atlikti savo pareigą: tuoj bus atvežtas 
į artimiausią smuklę sužeistasis, kuris prašo dievo tarpininko pagalbos. 
Mūsų tarnai jį lydi. 

— Aš joju ten, — atsakė vienuolis. 

Ir jis sudavė kulnais savo mului. 

— Jeigu ten nejosite, pone, — pasakė de Gišas, — patikėkite, 
mūsų arkliai yra pajėgūs pasivyti jūsų mulą, be to, mes užtektinai 
turime įtakos ir galime įsakyti jus suimti, kad ir kažin kur būtumėte. 
Tada, prisiekiu, teismas jums bus įvykdytas: medį ir virvę visur galima 
rasti. 

Vienuolio akys vėl sužaibavo, bet tai buvo viskas. Jis pakartojo 
savo žodžius: “Aš joju" ir pasuko mulą. 

— Sekime paskui jį, — tarė de Gišas, — tai bus tikriau. 

— Aš pats norėjau tai pasiūlyti, — atsakė de Braželonas. 

Ir abu jaunuoliai jojo paskui vienuolį tokiu nuotoliu, kiek gali 
pasiekti pistoleto šūvis. Po kokių penkių minučių vienuolis atsigręžė, 
norėdamas įsitikinti, ar jis sekamas, ar ne. 

— Jūs matote, — tarė Raulis, — kad mes gerai padarėme! 

— Koks baisus to vienuolio veidas! — pasakė grafas de Gišas. 

— Baisus, — atsakė Raulis, — ypač jo išraiška; tie geltoni plaukai, 
tos blankios akys, tos lūpos, sučiaupiamos po kiekvieno ištarto žodžio... 

— Taip, taip, — sutiko de Gišas, kurį tos smulkmenos mažiau 
nustebino, negu Raulį, žiūrėjusį į vienuolį tuo metu, kai de Gišas 
kalbėjo, — taip, keistas veidas, bet vienuolius sudarko jų gyvenimas: 

nuo pasninkų jie išblykšta, dėl disciplinos pavirsta veidmainiais, o 
akys išblanksta nuo ašarų: jie verkia dėl. to, kad neteko gyvenimo 
malonumų, kuriais mes mėgaujamės. 

— Pagaliau, — tarė Raulis, — tas vargšas žmogus sulauks kunigo; 
bet, dievaži, atgailautojo sąžinė turbūt švaresnė, negu nuodėmklausio. 
Aš, prisipažįstu, esu papratęs matyti visai kitokį kunigą. 

— Turbūt — atsakė de Gišas, — šis yra vienas iš klajojančių 
brolių, kurie bastosi vieškeliais, laukdami iš dangaus nukrintant 
malonės; tai dažniausiai svetimšaliai: škotai, airiai, danai. Kažkada 
panašių mačiau. 

— Tokių pat šlykščių? 

— Ne, bet vis tiek bjaurių. 

— Kokia nelaimė, kad šis sužeistasis turės mirti ant tokio vienuolio 
rankų! | 

— Nesvarbu, — tarė de Gišas, — juk nuodėmes atleidžia ne tas, 
kuris duoda išrišimą, o dievas. Bet aš, prisipažįstu, mirčiau be išrišimo, 
negu turėčiau reikalą su tokiu nuodėmklausiu. Ir jūs taip manote, 
vikonte? Aš mačiau, kaip jūs paglostėte pistoleto rankeną, tartum 
norėdamas sutriuškinti jam galvą. 

— Taip, grafe, labai keista, jūs, be abejojimo, stebėsitės, bet, 
pamatęs tą žmogų, aš pajutau neapsakomą baimę. Ar jums pasitaikė 
kada nors sutikti ant kelio gyvatę? 

— Niekada, — atsakė de Gišas. 

— O man pasitaikydavo rasti Blezua miškuose; atsimenu, pirmą 
kartą pamatęs, kaip ji Žiūri į mane, susirietusi, judindama galvą, 
kaišiodama liežuvį, pabalau ir stovėjau lyg užburtas, kol grafas de La 
Feras... 

— Jūsų tėvas? — paklausė de Gišas. 

— Ne, mano globėjas, — atsakė nukaitęs Raulis. 

— Na, o toliau? 

— „„Kol grafas de La Feras man pasakė: “Na, Braželonai, traukite 
špagą." Tada pribėgau prie šliužo ir perkirtau jį pusiau tą akimirką, kai 
jis šnypšdamas atsistojo ant uodegos ir buvo mane bepuoląs. Taigi, 
prisiekiu jums, kad pajutau tokį pat jausmą, pamatęs šį žmogų, ypač 
tada, kai jis man pasakė: “O kam klausiate?" ir pasižiūrėjo į mane. 

— Jūs turbūt gailitės, kad neperkirtote jo pusiau, kaip tą gyvatę? 

— Dievaži, beveik taip, — atsakė Raulis. 

Tuo tarpu prijojo prie mažos smuklės ir netoli nuo jos pamatė 
d Armenžą ir tarnus, nešančius sužeistąjį. Du iš jų nešė mirštantįjį, 

trečias vedė jų arklius. 

Jaunuoliai paragino arklius. 

— Štai ir sužeistasis, — pasakė de Gišas, jodamas pro brolį 
augustinietį, — būkite malonus paskubėti, ponas vienuoli! 

Raulis, lenkdamas vienuolį, jojo kuo toliausiai nuo jo, su 
pasišlykštėjimu nusisukęs į kitą pusę. | 

Dabar jaunuoliai jojo pirma nuodėmklausio. Jie skubėjo pasitikti 
sužeistojo ir pranešti jam geros žinios. 

Šis truputį pasikėlė pažiūrėti rodoma kryptimi ir, pamatęs greitai 
atjojantį ant mulo vienuolį, krito į neštuvus švytinčių iš džiaugsmo 
veidu. 

— Dabar, — tarė jaunuoliai, — mes jums padarėme viską, ką 
galėjome, ir kadangi turime skubėti į pono princo armiją, josime toliau. 
Jūs mums atleisite, ar ne, pone? Kalbama, kad įvyks mūšis, ir mes 
nenorėtume nujoti kitą dieną, jam įvykus. 

— Jokite, jaunieji mano ponai, — tarė sužeistasis, — ir būkite 
palaiminti už savo gailestingumą. Jūs iš tikrųjų, kaip esate sakę, padarėte 
man viską, ką galėjote; aš galiu tik pakartoti: tesaugo dievas jus ir 
visus jūsų širdims artimus žmones! 

— Pone, — tarė de Gišas savo auklėtojui, — mes josime, jūs mus 
pasivysite Kambreno kelyje. 

Smuklininkas stovėjo ant slenksčio ir buvo viską paruošęs: lovą, 
tvarsčius, korpiją ir pasiuntęs arklininką pakviesti gydytojo iš Lanso, 
artimiausio miesto. 

— Gerai, — tarė smuklininkas, — viskas bus padaryta, kaip jūs 
trokštate; bet jūs pats, pone, ar nesustosite persirišti žaizdos? — pridūrė 
jis, kreipdamasis į Braželoną. 

— O, mano žaizda — vieni niekai! — atsakė vikontas. — Dar bus 
laiko ja pasirūpinti artimiausioje sustojimo vietoje; tik būkite geras, jei 
atjotų raitelis ir jei tas raitelis jus paklaustų naujienų apie jaunuolį, 
jojantį sartu arkliu ir lydimą tarno, jam pasakykite, kad esate mane 
matęs, bet kad aš nujojau toliau 1 kad manau pietauti Mazengarbe ir 
nakvoti Kambrene. Tas raitelis yra mano tarnas. 

— Ar ne geriau būtų dėl didesnio tikslumo pasiteirauti, kaip jis 
vadinasi, ir pasakyti jūsų pavardę? — paklausė smuklininkas. 

— Atsarga gėdos nedaro, — atsakė Raulis, — aš vadinuosi vikontas 
de Braželonas, 0 jis — Grimo. | 

Tuo tarpu iš vienos pusės buvo atgabentas sužeistasis, o iš kitos 
atjojo vienuolis. Abu jaunuoliai pasitraukė, užleisdami vietą neštuvams. 

Vienuolis, nulipęs nuo mulo, įsakė pastatyti jį arklidėje nenubalnotą. 
— Ponas vienuoli, — tarė de Gišas, — išklausykite to nelaimingojo 
žmogaus išpažintį, o dėl išlaidų nesirūpinkite: už jus ir už mulą bus 


apmokėta. 

— Ačiū, pone! — atsakė vienuolis taip šypsodamasis, kad 
Braželonas net krūptelėjo. 

— Jokime, grafe, — pasakė Raulis, jusdamas instinktyvų 


pasibjaurėjimą augustiniečiu, — jokime, aš čia nekaip jaučiuosi. 

— Dar kartą ačiū jums, gražūs mano ponai, — tarė sužeistasis, 
— ir neužmirškite pasimelsti už mane! 

— Būkite ramus! — atsakė de Gišas, skubėdamas paskui Braželoną, 
kuris jau buvo nujojęs dvidešimt žingsnių. 

Tuo metu du tamai nešė neštuvus į namą. Smuklininkas ir jo žmona, 
kuri taip pat atbėgo, stovėjo ant laiptelių. Nelaimingas sužeistasis 
nepaprastai kentėjo, bet jam rūpėjo tik viena: ar paskui jį eina vienuolis. 

Pamačiusi išbalusį ir sukruvintą žmogų, žmona čiupo savo vyrui už 
rankos. 

— Kas tau yra? — paklausė šis. — Gal bloga? 

— Ne, bet pažiūrėk! — tarė šeimininkė, rodydama savo vyrui 
sužeistąjį. 

— Taip, — atsakė šis, — man atrodo, kad jam labai bloga. 

— Aš ne tai norėjau pasakyti, — kalbėjo drebėdama žmona, — aš 
tavęs klausiu, ar jį pažįsti? 

— Šitą žmogų? Palauk... 

— Aš matau, kad tu jį pažinai, — pasakė žmona, — nes taip pat 
išbalai. 

— Iš tikrųjų! — sušuko smuklininkas. — Vargas mūsų namams! 
Tai buvęs Betiuno budelis! 

— Buvęs Betiuno budelis! — sušnibždėjo jaunasis vienuolis 
sustodamas, ir jo veide atsispindėjo pasišlykštėjimas tuo, kurio jis 
turėjo klausyti išpažinties. 

Ponas d'Armenžas, stovįs prie durų, pastebėjo, kad jis dvejoja. 

— Ponas vienuoli, — tarė jis, — nors tai budelis ar buvęs budelis, 
vis tiek jis Žmogus. Suteikite jam paskutinę paslaugą, kurios jis jūsų 
prašo, ir šis jūsų poelgis dėl to bus dar vertingesnis. 

Vienuolis nieko neatsakė, bet tylėdamas įėjo į kambaų, kuriame 
du tarnai jau buvo paguldę ant lovos mirštantįjį. 

Matydami, kad dievo tarnas priėjo prie sužeistojo lovos, abu tarnai 
išėjo iš kambario ir uždarė duns, palikdami vienuolį ir mirštantįjį 

vienu du. 

D'Armenžas ir Olivenas jų laukė; jie visi keturi, sėdę ant arklių, 
riščia nulėkė keliu, kuriuo jau tolokai buvo nujojęs Raulis su savo 
bendrakeleiviu. , 

Tuo metu, kai auklėtojas su savo palydovais išnyko tolumoje, atvyko 
naujas keleivis ir sustojo prie smuklės durų. 

— Ko pageidaujate, pone? — paklausė smuklininkas, vis dar išbalęs 
ir drebėdamas. | 

Keleivis ženklu paprašė gerti ir, nulipęs nuo arklio, taip pat ženklu 
parodė nuvalyti arklį. 

— Po velnių, — pagalvojo smuklininkas, — atrodo, jis nebylys. 

— Kur norite gerti? — paklausė jis. 

— Čia, — atsakė keleivis, rodydamas į stalą. 

“Apsirikau, — pagalvojo šeimininkas, — jis ne visiškai nebylys." 

Jis nusilenkė, atnešė butelį vyno ir kepinių ir visa tai padėjo ant 
stalo priešais tylųjį svečią. 

— Pone, ar jums daugiau nieko nereikia? — paklausė jis. 

— Reikia, — atsakė keleivis. 

— O ko dar pageidaujate, pone? | 

— Sužinoti, ar pro čia neprajojo sartu arkliu jaunas, kokių 
penkiolikos metų bajoras, lydimas vieno tarno. 

— Vikontas de Braželonas? 

— Taip. 

— O jūs vadinatės ponas Grimo? 

Keleivis linktelėjo galvą. 

— Taip, — tarė šeimininkas, — jaunasis jūsų ponas buvo čia prieš 
penkiolika minučių; jis sakė pietausiąs Mazengarbe, o nakvosiąs 
Kambrene. 

— O kiek nuo čia iki Mazengarbo? 

— Pustrečios mylios. 

— Ačiū. 

Grimo, įsitikinęs, kad pavakare pamatys jaunąjį savo poną, nurimo, 
nusišluostė kaktą ir, prisipylęs stiklą vyno, tylėdamas jį išgėrė. Kai jis 
pastatė ant stalo stiklą ir norėjo vėl jį prisipilti, staiga kambaryje, 
kuriame buvo vienuolis ir mirštantysis, pasigirdo baisus riksmas. Grimo 
pašoko. 

— Kas čia? — paklausė jis. — Iš kur tas riksmas? 

— Iš sužeistojo kambario, — atsakė šeimininkas. 

— Kokio sužeistojo? — paklausė Grimo. 

— Ispanų banditai mirtinai sužeidė buvusį Betiuno budelį, kuris 
atgabentas čia ir kurio išpažinties šiuo metu klauso augųstinietis 
vienuolis. Turbūt sužeistasis labai kenčia. 

— Buvęs Betiuno budelis? — sumurmėjo Grimo, prisiminęs praeitį. 
— Kokių penkiasdešimt penkerių ar šešiasdešimties metų vyriškis, 
aukštas, stiprus, raumeningas, tamsiaveidis,  juodaplaukis ir 
juodabarzdis? L 

— Taip, tik jo barzda pražilusi, o plaukai visai pabalę. Jūs jį 
pažįstate? — paklausė šeimininkas. 

— Aš mačiau jį vieną kartą, — atsakė Grimo, ir jo kakta apsiniaukė. 

Tą akimirką atbėgo drebėdama šeimininkė. 

— Ar girdėjai? — paklausė ji vyrą. 

— Taip, — atsakė tas, neramiai žvelgdamas į duris. 

Tuo metu pasigirdo šauksmas, bet ne toks garsus, kaip pirmą kartą, 
ir virto pratisa dejone. 

Visi trys žmonės pažvelgė kits į kitą drebėdami. 

— Reikia pažiūrėti, kas ten darosi, — pasakė Grimo. 

— Lyg šauktų smaugiamas žmogus, — sumurmnėjo šeimininkas. 

— Jėzau! — sušuko žegnodamasi jo žmona. 

Nors Grimo mažai kalbėjo, bet daug veikė. Jis prišoko prie durų ir 
smarkiai jas pastūmė, bet jos buvo iš vidaus užkištos kaiščiu. 

— Atidarykite! — sušuko šeimininkas. — Atidarykite, ponas 
vienuoli, tučtuojau atidarykite! 

Niekas nieko neatsakė. 

— Atidarykite, arba išlaušiu duris! — sušuko Grimo. 

Vis tiek buvo tylu. 

Grimo, apsidairęs aplinkui, pamaič atsitiktinai kampe pastatytą 
pagaikštį; jis čiupo jį ir, šeimininkui nespėjus jo sulaikyti, išlaužė 
duris. 

Kambarys buvo pilnas kraujo, kuris sunkėsi iš čiužinio; sužeistasis 
jau nekalbėjo, tik kriokė; vienuolis buvo dingęs. 

— Vienuolis! — suriko šeimininkas. — Kur yra vienuolis? 

Grimo pripuolė prie atviro lango į kiemo pusę. 

— Jis iššoko pro čia, — sušuko jis. 

— Jūs manote? — paklausė išsigandęs šeimininkas. — Vaike, 
pažiūrėk, ar arklidėje yra mulas. 

— Mulo nėra! — sušuko tas, į kurį jis buvo kreipęsis. 

Grimo suraukė antakius, šeimininkas, susinėręs rankas, baimingai 
dairėsi aplinkui, 0 jo žmona nedrįso įeiti į kambarį 1r stovėjo, siaubo 

pagauta, prie durų. 

Grimo priėjo prie sužeistojo, pažvelgė į rūstų, griežtą jo veidą, 

kuris sužadino jam baisius prisiminimus. | | 
"Pagaliau, po valandėlės niūraus ir nebylaus stebėjimo, jis tarė: 

— Nėra jokios abejonės, tai jis. 

— Ar jis dar gyvas? — paklausė šeimininkas. 

Grimo, -nieko neatsakęs, atsegė sužeistojo liemenę, norėdamas 
paklausyti, ar plaka širdis; šeimininkas taip pat prisiartino, bet staiga 
abu atšoko. Šeimininkas išgąstingai sušuko, o Grimo išbalo. 

Į kairiąją budelio krūtinės pusę buvo suvarytas ligi pat koto durklas. 

— Bėkite ieškoti pagalbos, — pasakė Grimo, — o aš liksiu prie jo. 

Šeimininkas išėjo iš kambario baisiai sutrikęs, 0 jo žmona išbėgo, 
vos tik išgirdusi savo vyro riksmą. | 


XXXV 
IŠRIŠIMAS 


Štai kas įvyko. 

Mes matėme, kad vienuolis iš tikrųjų ne gera valia, o, priešingai, 
labai nenoromis atvyko pas sužeistąjį, pas kurį taip keistai buvo 
pakviestas. Gal jis būtų bandęs bėgti; bet dviejų bajorų grasinimai, jų 
palydovai, kurie buvo atsilikę ir kurie, be abejonės, buvo gavę tam 
tikrą įsakymą, ir pagaliau jo paties samprotavimai vertė vienuolį per 
daug nerodyti savo nepasitenkinimo ir vaidinti ligi galo x6odėmklausį; 
taigi jis įėjo į kambarį ir prisiartino prie suŽeistojo. 

Budelis metė į būsimoi6 sicios nuramintojo veidą žvilgsnį, būdingą 
mirštantžesiems, kuriems brangi kiekviena minutė, ir nustebęs pasakė: 

— Jūs labai jaunas, mano tėve. 

— Žmonės, vilkį tokius rūbus, neturi amžiaus, — sausai atsakė 
vienuolis. 

— Kalbėkite su manimi švelniau, mano tėve, — pasakė sužeistasis, 
— man reikia bičiulio paskutinėmis mano gyvenimo valandomis. 

— Jūs labai kenčiate? — paklausė vienuolis. 

— Taip, bet mano siela žymiai daugiau kenčia, negu kūnas. 

— Mes išgelbėsime jūsų sielą, — atsakė vienuolis, — bet ar iš 
tiesų, kaip girdėjau, jūs esate Betiuno budelis? 

— Tai yra, — skubiai atsakė sužeistasis, matyt, bijodamas, kad 
budelio vardas neatimtų jam paskutinės pagalbos, kurios troško, — tai 

yra, aš juo buvau, bet daugiau nesu; jau praėjo penkiolika metų, kai 
šias savo pareigas perdaviau kitam. Aš dar dalyvauju vykdant bausmę, 
bet pats jos nevykdau, o ne! 

— Vadinasi, jūsų verslas jums kelia pasibjaurėjimą? 

Budelis giliai atsiduso. 

— Tol, kol žudžiau tik įstatymų ir teisingumo vardu, — atsakė jis, 
— mano verslas nekliudė man ramiai miegoti, nes mane saugojo teisė 
ir įstatymas. Bet nuo tos baisios nakties, kada buvau asmeninio keršto 
įrankis, kada su neapykanta pakėliau kardą prieš dievo kūrinį, nuo tos 
dienos... 

Budelis nutilo ir sielvartingai palingavo galvą. 

— Kalbėkite, — tarė vienuolis ir atsisėdo ant lovos prie sužeistojo 
kojų, susidomėjęs pasakojimu, kuris taip keistai buvo pradėtas. | 

— Ak, — sušuko mirštantysis, apimtas seniai slopinamo ir pagaliau 
išsiveržusio skausmo, — ak, aš taip stengiausi numalšinti sąžinės 
graužimą gerais darbais dvidešimtų metų! Aš atpratinau save nuo 
žiaurumo, būdingo tiems, kurie lieja kraują; kiekviena proga rizikavau 
savo gyvybe, gelbėdamas esančius pavojuje, ir išgelbėjau Žemėje 
nemažai žmonių gyvybių, atsilygindamas už tas, kurias buvau atėmęs. 
Tai dar ne viskas: turtą, kurį buvau įgijęs, versdamasis savo profesija, 
išdalinau vargšams, uoliai lankiau bažnyčią, ir žmonės, kurie seniau 
manęs vengdavo, apsiprato su manimi. Visi man atleido, kai kurie net 
pamilo mane; bet aš manau, kad dievas man neatleido, nes vienos 
mirties bausmės prisiminimas nuolat persekioja mane ir kiekvieną 
naktį prieš mane tartum atsistoja tos moters šmėkla. 

— Moters! Tai buvo moteris, kurią jūs nužudėte? — sušuko 
vienuolis. 

— Jūs taip pat, — sušuko budelis, — pasakėte tą žodį, kuris man 
nuolat skamba ausyse: “Nužudėte!" Vadinasi, aš esu žmogžudys, o ne 
teisingumo vykdytojas! 

Jis užsimerkė ir sunkiai sudejavo. 

Vienuolis, be abejonės, bijodamas, kad budelis nemirtų, visko 
neišpasakojęs, skubiai tarė: 

— Pasakokite toliau, aš dar nieko nesuprantu, ir kai baigsite savo 
pasakojimą, dievas ir aš teisime. 

— O, mano tėve! — kalbėjo toliau budelis, neaimerkdamas akių, 
lyg bijodamas, kad, jas atmerkęs, nepamatytų kažko baisaus. — Mano 
baimė, kurios aš nepajėgiau nugalėti, pasidarydavo dar didesnė, kai 
naktį man tekdavo keltis per upę; tada atrodydavo, kad mano ranka 

pasunkėjo, tartum dar ji būtų laikiusi kardą, kad vanduo yra kraujo 
spalvos ir kad visi gamtos garsai susilieja į vieną baisų, beviltišką 
balsą, kuris šaukia man: “Leiskite įvykti dievo teismui!" | 

— Kliedi! — sušnibždėjo vienuolis, Kinguodamas galvą. 

Budelis atsimerkė, sukaupęs paskutines jėgas, atsisuko į jaunuolį ir 
sugriebė jo ranką. | 

— Kliedžiu, — pakartojo jis, — jūs sakote, kad aš kliedžiu? One, 
tada buvo vakaras, kai aš įmečiau jos kūną į upę, ir žodžiai, kuriuos 
man kartoja sąžinė, — tie patys žodžiai, kuriuos aš ištariau, pagautas 
puikybės; kaip buvęs žmonių teisingumo įrankis, aš tariausi galįs 
vykdyti dievo teisingumą. 
 — Bet sakykite, kaip visa tai atsitiko? Papasakokite, — paragino 
vienuolis. 

— Buvo vakaras, kai pas mane atėjo žmogus ir parodė man įsakymą. 
Aš nuėjau paskui jį. Kiti keturi ponai laukė manęs. Jie uždėjo man 
kaukę ir nusivedė. Aš nusprendžiau neklausyti, jei darbas, kurio iš 
manęs jie pareikalaus, pasirodys neteisingas. Mes, niūrūs, tylūs, beveik 
nepratarę nė žodžio, nujojome penkias ar šešias mylias; pagaliau pro 
mažutės trobelės langą jie man parodė moterį, pasirėmusią į stalą, ir 
tarė: “Štai toji, kurią reikia nubausti mirtimi." 

— Oi, kaip baisu! — sušuko vienuolis. — Ir jūs paklausėte? 

— Mano tėve, ši moteris buvo pabaisa: sako, ji buvo nunuodijusi 
antrąjį savo vyrą, kėsinosi nužudyti savo svainį, kuris irgi buvo šių 
žmonių tarpe. Ji buvo nunuodijusi vieną jauną moterį, savo varžovę; ir 
buvo kalbama, kad, prieš išvykstant jai iš Anglijos, jos liepimu buvo 
nudurtas karaliaus favoritas. 

— Bekingemas?! — sušuko vienuolis. 

— Taip, Bekingemas. 

— Tai ši moteris buvo anglė? 

— Ne, ji buvo prancūzė, bet ištekėjusi Anglijoje. 

Vienuolis išbalo, nusišluostė kaktą ir nuėjo užsklęsti durų. Budelis 
pagalvojo, kad vienuolis jį palieka, ir vaitodamas sukniubo lovoje. 

— Ne, ne, aš esu čia, — tarė vienuolis, skubiai prieidamas prie jo, 
— pasakokite toliau. Kas buvo tie žmonės? 

— Vienas buvo svetimšalis, manau, anglas. Kiti keturi — prancūzai 
muškietininkų draubužiais. 

— Kaip'jie vadinosi? — paklausė vienuolis. 

— Aš jų nepažįstu. Tik tie keturi ponai anglą vadino milordu. 

— O ta moteris buvo graži? 

— Jauna ir graži! O taip, labai graži! Aš tarytum matau, kaip ji 
meldžiasi, klūpodama prie mano kojų ir atlošusi galvą. Po to niekad 
negalėjau suprasti, kaip drįsau nukirsti tokią gražią ir tokią išbalusią 
galvą. 

Vienuolis atrodė keistai susijaudinęs. Jis visas drebėjo; buvo matyti, 
kad jis nori kažko paklausti, bet nesiryžta. 

Pagaliau, šiaip taip susitvardęs, tarė: 

— O kokia tos moters pavardė? 

— Nežinau. Kaip jums sakiau, ji buvo ištekėjusi du kartus: pirmą 
kartą Prancūzijoje, antrą — Anglijoje. 

— Jūs sakėte, kad ji buvo jauna? 

— Dvidešimt penkerių metų. 

— Žavi? 

— Gražuolė. 

— Šviesiaplaukė? 

— Taip. 

„— Ilgi plaukai, ar ne? Jie krito jai ant pečių. 

— Taip. 

— Akys nuostabiai išraiškingos? 

— Tokios būdavo, kai ji to norėdavo. O taip, iš tikrųjų! 

— Nepaprastai švelnus balsas? - 

— Iš kur visa tai žinote? 

Budelis pasirėmė alkūne ir bailiai pažvelgė į išbalusį vienuolį. 

.— Ir jūs ją nužudėte? — pasakė vienuolis. — Jūs sutikote tapti 
įrankiu tiems bailiams, kurie patys nedrįso jos nužudyti. Jūs 
nepasigailėjote jos jaunytės, jos grožio, jos silpnumo! Jūs nužudėte šią 
moterį? 

— Deja! — atsakė budelis. — Aš jums sakiau, mano tėve, kad šios 
moters angeliškame kūne slypėjo pragariška siela, ir, kai ją pamačiau, 
prisiminiau, kiek blogo ji man pačiam buvo padariusi... 

— Jums? Ką ji galėjo jums padaryti blogo? Sakykite. 

— Ji suviliojo ir pražudė mano brolį, kuris buvo kunigas: ji pabėgo 
su juo iš vienuolyno. 

— Su tavo broliu? 

— Taip, mano brolis buvo pirmasis jos meilužis; ji buvo mano 
brolio mirties priežastis. O, mano tėve, mano tėve! Nežiūrėkite taip į 
mane. Nejaugi aš taip sunkiai nusidėjau ir jūs man neatleisite? 

Vienuolis susitvardė. 2 

— Taip, taip, — tarė jis, — aš jums viską atleisiu, jei man viską 

pasakysite! 

— O, — sušuko budelis, — viską, viską! 

— Tai pasakykite. Jeigu ji suviliojo jūsų brolį... jūs sakėte, kad ji 
suviliojo jį, ar ne? 

— Taip. | 

— Jeigu ji kalta dėl jo mirties... jūs sakėte, kad ji buvo jo mirties 
priežastis? 

— Taip, — pakartojo budelis. 

— Tai jūs tikriausiai Žinote mergautinę jos pavardę? 

— O dieve mano, — tarė budelis. — Dieve mano! Man atrodo, kad 
aš mitštu. Duokite išrišimą, mano tėve! Duokite išrišimą! 

— Pasakyk jos pavardę —- sušuko vienuolis, — ir aš tau duosiu 
išrišimą! 

— Ji vadinosi... dieve mano, pasigailėk manęs! — sušnibždėjo 
budelis ir krito ant pagalvio, išbalęs, drebėdamas, kaip merdintis žmogus. 

— Jos pavardė, — pakartojo vienuolis, lenkdamasis prie 
mirštančiojo, tarsi norėdamas plėšte išplėšti tą Žodį, jei šis nesutiktų jo 
pasakyti, — jos pavardė!.. Sakyk arba negausi išrišimo! 

Mirštantysis sukaupė visas jėgas. Vienuolio akys sužaibavo. 

—- Ana de Beil! — sumurmėjo sužeistasis. 

— Ana de Beil! — sušuko vienuolis, atsistojęs ir iškėlęs rankas į 
dangų. — Ana de Beil! Ar tu iš tiesų pasakei Ana de Beil? 

— Taip, taip, tokia buvo jos pavardė, o dabar prašau atleisti man 
nuodėmes, nes aš mirštu. 

— Aš tau atleisiu! — sušuko vienuolis taip juokdamasis, kad 
mirštančiojo plaukai atsistojo ant galvos. — Aš tau atleisiu! Aš nesu 
dvasininkas! 

— Jūs ne dvasininkas! — sušuko budelis. — O kas jūs esate? 

— Tuojau pasakysiu, nelaimingasis! 

— O viešpatie! Dieve mano! 

— Aš esu Džonas Frensis Vinteris! 

— Aš jūsų nepažįstu! — sušuko budelis. 

— Palauk, palauk, tuojau mane pažinsi: aš esu Džonas Frensis 
Vinteris, — pakartojo jis, — O toji moteris... 

— O toji moteris? 

— Mano motina! 

Budelis suriko pirmą kartą, ir tai buvo tas baisus riksmas, kurį visi 
išgirdo. 

— O, atleiskite man, atleiskite, — sušnibždėjo jis, — jei ne dievo 

vardu, tai savo vardu, jei ne kaip dvasininkas, tai kaip sūnus. — Tau 
atleisti! — sušuko tariamasis vienuolis. | 

— Tau atleisti! Galbūt tau dievas atleis, bet aš — niekada! 

— Pasigailėkite,— tarė budelis, tiesdamas į jį rankas. 

— Nėra pasigailėjimo tam, kuris pats nepasigailėjo. Mirk be atgailos, 
mirk apimtas nevilties, mirk ir būk prakeiktas! — Ir ištraukęs iš po 
sutanos durklą, smeigė juo nelaimingajam į krūtinę. 

— Štai, — tarė jis, — tau mano išrišimas! 

Tada vėl pasigirdo šauksmas, ne toks garsus, kaip pirmą kartą, o 
paskui pratisa dejonė. 

Budelis, kuris buvo kiek pasikėlęs, krito aukštielninkas ant pagalvio. 
Vienuolis, neištraukęs iš žaizdos durklo, pribėgo prie lango, jį atidarė, 
iššoko į gėlių darželį, nulėkė į arklidę, pasiėmė savo mulą, išsivedė pro 
užpakalinius vartus, nujojo į artimiausią giraitę, nusivilko vienuolio 
drabužius, išsižmė iš lagamino raitelio drabužius, jais apsirengė, pėsčias 
nuėjo į artimiausią stotį, nusisamdė arklį ir šuoliais nujojo į Paryžių. 


XXXVI 
GRIMO PRAKALBĖJO 


Grimo buvo likęs vienas prie budelio: smuklininkas buvo nubėgęs 
ieškoti pagalbos, o jo žmona meldėsi. 

Po akimirkos sužeistasis atmerkė akis. 

— Gelbėkite, — sušnibždėjo jis, — gelbėkite, o dieve mano, o 
dieve mano! Argi nerasiu šiame pasaulyje bičiulio, kuris padėtų man 
gyventi arba mirti? 

Ir jis, sukaupęs jėgas, prisidėjo prie krūtinės ranką; jo ranka apčiuopė 
durklo kotą. 

— Ą, — tarė jis kaip žmogus, kuris kažką prisiminė, ir nuleido 
ranką. 

— Nesielvartaukite, — tarė Grimo, — išėjo jums ieškoti gydytojo. 

— Kas jūs? — paklausė sužeistasis, įbedęs išplėstas akis į Grimo. 

— Senas jūsų pažįstamas, — atsakė Grimo. 

— Jūs? 

Sužeistasis stengėsi prisiminti kalbančiojo veidą. 

— Kokiomis aplinkybėmis mes esame susitikę? — paklausė jis. 

— Prieš dvidešimt metų, vieną naktį, mano ponas atvyko į Betiuną 
ir nugabeno jus į Armantjerą. 


279 


— Aš gerai prisimenu jus, — atsakė budelis, — jus esate vienas iš 
tų keturių tarnų. 

— Taip. 

— Iš kur keliaujate? 

— Keliavau pro šalį ir užsukau į šią smuklę, norėdamas, kad pailsėtų 
mano arklys. Kai jūs surikote, šeimininkas man pasakė, kad čia guli 
sužeistas Betiuno budelis. Mes visi atbėgome, išgirdę pirmąjį riksmą, 0 
po antrojo išlaužėme duris. 

— O vienuolis, — paklausė budelis, — ar matėte vienuolį? 

— Kokį vienuolį? 

— Vienuolį, kuris buvo užsidaręs su manimi? 

— Ne, jo čia jau nebuvo. Atrodo, jis iššoko pro šitą langą. 

Ar jis jams smeigė durklu? 

— Taip, — atsakė budelis. 

Grimo buvo beišeinąs. 

— Ką jūs ketinate daryti? — paklausė sužeistasis. 

— Jį pasivyti. 

— Nereikia. 

— Kodėl? 

— Jis atkeršijo ir gerai padarė. Dabar aš tikiuosi, kad dievas man 
atleis, nes išpirkau kaltę. 

— Paaiškinkite, — tarė Grimo. 

— Toji moteris, kurią jūsų ponų ir jūsų priverstas aš nužudžiau... 

— Miledi? 

— Taip, miledi, iš tiesų jūs ją taip vadinote... 

— Koks yra ryšys tarp miledi ir vienuolio? 

— Ji buvo jo motina. 

Grimo susvyravo ir pasižiūrėjo į mirštantįjį blausiomis, kone 
klaikiomis akimis. 

— Jo motina? — pakartojo jis. 

— Taip, jo motina. 

— Vadinasi, jis žino tą paslaptį? 

— Aš palaikiau jį vienuoliu ir viską papasakojau per išpažintį. 

— Nelaimingasis! — sušuko Grimo, kurį išpylė prakaitas, kai jis 
pagalvojo, kokie gali būti to pasakojimo padariniai. — Nelaimingasis! 
Tikiuosi, jūs bent neminėjote jokių pavardžių. - 

- Aš nesakiau jokių pavardžių, nes įį nežinojau, tik pasakiau 
mergautinę jo motinos pavardę, ir jis suprato. Bet jis žino, kad jo dėdė 
buvo teisėjų tarpe. 

Ir jis krito ant pagalvio, netekęs jėgų. Grimo ištiesė ranką, norėdamas 
išsitraukti durklą. 

— Nelieskite manęs, — tarė budelis, — jeigu ištrauksite durklą, aš 
tuojau mirsiu. 

Grimo liko bestovįs su ištiesta ranka, bet staiga jis sudavė sau 
kumščiu per kaktą ir pasakė: 

— Bet jei tas žmogus sužinos, kas buvo tie kiti, mano ponas žuvęs! 

— Skubėkite, skubėkite! — sušuko budelis. — Įspėkite jį, jeigu jis 
dar gyvas, įspėkite jo draugus. Patikėkite, kad mano mirtimi šis baisus 
įvykis nesibaigs. 

— Kur jis jojo? — paklausė Grimo. 

— Paryžiaus link. 

— Kas jį sulaikė? 

— Du jauni bajorai, kurie keliavo į kariuomenę ir kurių vieną, 
girdėjau, jo draugas vadino vikontu de Braželonu. 

— Ar tas jaunuolis atvedė jums šį vienuolį? 

— Taip. 

Grimo pakėlė akis į dangų. 

— Tokia, matyt, buvo dievo valia! — pasakė jis. 

— Be abejonės, — patvirtino sužeistasis. 

— Štai kas yra baisiausia, — sumurmėjo Grimo, — vis dėlto toji 
moteris nusipelnė savo likimo. Ar dabar kitaip jūs manote? 

— Mirties valandą, — atsakė budelis, — kitų nusikaltimai mums 
atrodo labai maži, palyginus su savaisiais. 

Ir jis vėl krito ant pagalvio, netekęs jėgų, užmerkęs akis. 

Grimo buvo gaila palikti šį žmogų be pagalbos ir rūpėjo tučtuojau 
pranešti šią žinią grafui de La Ferui, bet staiga koridoriuje pasigirdo 
žingsniai: tai ėjo smuklininkas ir chirurgas, kurį pagaliau surado. 

Paskui juos sekė daugybė smalsuolių: žinia apie keistą įvykį jau 
buvo pasklidusi. 

Gydytojas prisiartino prie mirštančiojo, kuris atrodė be sąmonės. 

— Pirmiausia reikia ištraukti iš krūtinės durklą, — tarė Ji, 
reikšmingai linguodamas galvą. 

Grimo prisiminė įspėjimą, kurį ligonis ką tik buvo jam ika if 
nusuko į šalį akis. 

Chirurgas, atsegęs liemenę, perplėšė marškinius ir apnuogino 
krūtinę. 

Durklas, kaip sakėme, buvo suvarytas iki pati koto. 

Chirurgas paėmė durklą už koto ir jį patraukė, sužeistasis plačiai 

atvėrė baisias sustingusias akis. Kai durklo ašmenys buvo visai ištraukti 
iš žaizdos, sužeistajam ant lūpų pasirodė rausvos putos. Jis atsikvėpė, 
ir kraujas pliūptelėjo iš žaizdos. Mirštantysis, klaikiai gargdamas, 
keistai pažvelgė į Grimo ir tuoj pat mirė. 

Grimo paėmė kruviną durklą, kuris numestas gulėjo vidury kambario 
ir kėlė visiems siaubą, ženklu pasišaukė smuklininką, dosniai atlygino 
jam išlaidas, kaip darydavo jo ponas, ir sėdo ant arklio. 

Pirmiausia Grimo pagalvojo, kad reikia grįžti į Paryžių, bet paskui 
pamanė, kad Raulis nerimaus, jo nesulaukęs, kad jis tik už dviejų 
mylių nuo čia ir kad nukeliauti pas jį, viską paaiškinti ir grįžti galima 
mažiau kaip per valandą laiko. Todėl jis pasileido šuoliais ir po 
dešimties minučių sustojo prie “Vainikuotojo mulo“ viešbučio, 
vienintelio visame Mazengarbe. 

Iš pirmų pasikalbėjimo žodžių su viešbučio šeimininku jis suprato, 
kad pasivijo tą, kurio ieškojo. 

Raulis sėdėjo už stalo su grafu de Gišu ir jo auklėtoju, bet dėl 
nelemto rytmetinio nuotykio jų veidai buvo apimti liūdesio, kurio 
negalėjo išblaškyu net linksmasis ponas d'Armenžas, pripratęs prie 
panašių reginių ir filosofiškiau į juos žiūrįs. 

Staiga durys atsidarė, ir įėjo Grimo, išbalęs, dulkėtas, netgi 
aptaškytas nelaimingo sužeistojo krauju. 

— Grimo, gerasis mano Grimo, — sušuko Raulis, — štai pagaliau 
ir tu! Atleiskite, ponai, tai ne tarnas, tai bičiulis. 

Jis atsistojo, pribėgo prie jo ir paklausė: 

— Kaip gyvuoja ponas grafas? Ar pasigenda manęs nors truputį? 
Ar jį matei po to, kai išsiskyrėme? Atsakyk, nes aš irgi kai ką turiu tau 
papasakoti. Per šias tris dienas mes turėjome nemaža nuotykių. Bet kas 
tau? Koks tu išbalęs! Kraujas! Iš kur šis kraujas? 

— Jis iš tikrųjų kruvinas! — pasakė grafas atsistodamas. 

— Mano bičiuli, ar jūs sužeistas? 

— Ne, pone, — atsakė Grimo, — šis kraujas ne mano. 

— O kieno? — paklausė Raulis. 

— Nelaimingojo, kurį palikote smuklėje ir kuris mirė ant mano 
rankų. 

— Ant tavo rankų! Tas žmogus! Bet ar žinai, kas jis buvo? 

— Taip, — atsakė Grimo. 

— Juk tai buvęs Betiuno budelis. 

— Tai aš Žinau. 

— Ar tu jį pažinojai? 

— Taip, pažinojau. 

— Ir jis mirė? 

— Taip. 

Abu jaunuoliai pažvelgė kits į kitą. 

— Ką padarysi, ponai, — tarė d'Armenžas, — toks yra gamtos 
dėsnis, ir išimties nedaroma net budeliui. Kai tik aš pamačiau jo žaizdą, 
supratau, kad ji pavojinga, ir, kaip žinote, jis pats taip galvojo, jeigu 
jau reikalavo vienuolio... 

Paminėjus vienuolį, Grimo išbalo. 

— Na, sėskime už stalo! — pasakė d' Armenžas, kuris kaip ir visi 
tos epochos, o juo labiau jo amžiaus žmonės, nemėgo, kad valgant 
būtų kalbama apie jaudinančius dalykus. 

— Taip, pone, jūsų teisybė, — tarė Raulis. — Grimo, paliepk, kad 
tau atneštų valgyti, užsakyk, o paskui, kai pailsėsi, mes pasikalbėsime. 

— Ne, pone, — atsakė Grimo, — aš negaliu gaišti nė akimirkos, 
tuojau turiu joti į Paryžių. 

— Kaip, tu joji į Paryžių? Tu klysti, tai Olivenas tuoj jos į Paryžių, 
O tu pasiliksi. 

— Priešingai, Olivenas pasiliks, o aš iškeliausiu. Aš ir atjojau jums 
tai pranešti. 

— Bet kodėl įvyko tokia permaina? 

— To aš negaliu jums pasakyti. 

— Prašau paaiškinti. 

— Negaliu. 

— Na, kas čia per juokai? 

— Ponas vikonte, jūs žinote, kad aš niekada nejuokauju. 

— Taip, bet aš žinau ir tai, kad grafas de La Feras liepė likti prie 
manęs, o Olivenui grįžti į Paryžių. Aš vykdysiu pono grafo įsakymus. 

— Tik ne šitokiomis aplinkybėmis, pone. 

— Nejaugi jūs manęs neklausysite? 

— Taip, pone, nes to reikia. 

— Vadinasi, jūs spyriojatės? 

— Tai aš joju. Būkite laimingas, ponas vikonte. 

Grimo nusilenkė ir buvo beeinąs pro duris. Raulis, supykęs ir 
sunerimęs, staiga prišoko prie jo ir nutvėrė jam už rankos. 

* — Grimo, — sušuko Raulis, — pasilikite, aš to noriu! 

— Vadinasi, jūs norite, — tarė Grimo, — kad aš leisčiau nužudyti 
poną grafą. 

Grimo vėl nusilenkė ir jau buvo beeinąs. 

— Grimo, mano bičiuli, — pasakė vikontas, — jūs neišjosite taip, 
nepaliksite manęs tokį. susirūpinusį. Grimo, kalbėk, kalbėk, dėl dievo 
meilės! 

Ir Raulis susvyravęs krito į fotelį. 

— Aš galiu jums pasakyti tik vieną dalyką, pone, nes ši paslaptis 
ne mano. Jūs sutikote vienuolį, ar ne? 

— Taip. 

Abu jaunuoliai pasižiūrėjo kits į kitą, apimti siaubo. 

— Jūs nuvedėte jį pas sužeistąjį? 

— Taip. 

— Jūs suspėjote į jį įsižiūrėti? 

— Taip. 

— Ir pažintumėte, jei kada nors sutiktumėte? 

— Taip, prisiekiu, — atsakė Raulis. 

— Aš irgi, — tarė de Gišas. 

— Jeigu jį kada nors sutiktumėte, — tarė Grimo, — nesvarbu kur 
— vieškelyje, gatvėje, bažnyčioje — sutriuškinkite be pasigailėjimo, 
kaip sutriuškintumėte angį, gyvatę; sutriuškinkite ir nenueikite tol, kol 
jis mirs; kol jis gyvas, penkių žmonių gyvybei gresia pavojus. 

Grimo daugiau netarė nė žodžio ir, pasinaudojęs savo klausytojų 
nustebimu ir baime, išbėgo iš kambario. 

— Na, grafe, — tarė Raulis, kreipdamasis į de Gišą, — argi aš 
nesakiau, kad tas vienuolis man panašus į šliužą. 

Po kokių dviejų minučių pasigirdo šuoliuojančio arklio kanopų 
dundėjimas. Raulis prišoko prie lango. 

Tai Grimo jojo Paryžiaus link. Jis atsisveikino su vikontu, 
mosuodamas skrybėle, ir tuojau dingo už posūkio. 

Keliaudamas Grimo galvojo apie du dalykus: pirma, kad jeigu jis 
taip greitai jos, jo arklys nenubėgs dešimties mylių; antra, kad jis 
neturi pinigų. 

Bet juo mažiau Grimo kalbėjo, juo buvo sumanesnis. Pirmoje stotyje 
jis pardavė savo žirgą ir už gautus pinigus nusisamdė pašto arklius. 


XXXVII 
MŪŠIO BELAUKIANT 


Raulį atitraukė nuo liūdnų minčių viešbučio šeimininkas, įbėgęs į 
kambarį, kuriame vyko mūsų aprašytoji scena, ir sušukęs: 

— Ispanai! Ispanai! 

Si žinia buvo tokia rimta, kad jaunuoliai užmiršo visus kitus 
rūpesčius. Jie pasiteiravo daugiau ir sužinojo, kad priešas iš tikrųjų. 
artinasi per Udeną ir Betiuną. 

Tuo tarpu, kai ponas d' Armenžas liepė pabalnoti besiilsinčius arklius, 
jaunuoliai užkopė į viršutinį aukštą, nubėgo prie langų, pro kuriuos 
buvo matyti visa apylinkė, ir iš tiesų išvydo nuo Merseno ir Lanso 
slenkant didelį būrį raitelių ir pėstininkų. Šį kartą buvo ne gauja bėglių 
kareivių, O ištisa armija. 

Beliko tik klausyti išmintingų pono d' Armenžo patarimų ir trauktis 
atgal. 

Jaunuoliai skubiai nulipo žemyn. Ponas d'Armenžas jau buvo 
užsisėdęs ant arklio. Olivenas laikė du jaunuolių žirgus, o grafo de 
Gišo tarnai rūpestingai saugojo belaisvį ispaną, pasodintą ant mažo 
arkliuko, kuris tyčia jam buvo nupirktas. Atsargumo dėlei belaisvio 
rankos buvo surištos. 

Būrelis nujojo Kambreno keliu, kur tikėjosi rasti poną princą. Bet 
jo ten nebuvo nuo vakar dienos. Jis pasitraukė į La Base, gavęs 
klaidingą žinią, kad priešas iš Estero norįs persikelti per Lisą. 

Iš tikrųjų, suklaidintas tos žinios, princas atitraukė kariuomenę nuo 
Betiuno ir sutelkė visas jėgas tarp Vjej-Šapelės ir La Venti. Jis pats, su 
maršalų de Gramonu išžvalgęs visą liniją, ką tik buvo parjojęs ir 
sėdėjo prie stalo, klausinėdamas šalia sėdinčius karininkus žinių, kurios 
jiems buvo pavestos surinkti; bet niekas negalėjo pasakyti nieko 
teigiamo. Jau keturiasdešimt aštuonios valandos priešo kariuomenė 
buvo dingusi, tartum į žemę prasmegusi. O juk priešo kariuomenė 
niekuomet nebūna taip arti ir tokia pavojinga, kaip tada, kai ji išnyksta. 
Todėl princas buvo paniuręs ir susirūpinęs, koks niekuomet nebūdavo, 
kada į kambarį įėjo budintis karininkas ir pranešė, jog kai kas nori 
pasikalbėti su maršalu de Gramonu. 

Hercogas de Gramonas žvilgsniu paprašė princą leidimo ir išėjo. 

Princas nulydėjo jį akimis, ir jo žvilgsnis liko įbestas į duris. Visi 
tylėjo, bijodami pertraukti jo mintis. 

Staiga pasigirdo duslus dundesys. Princas greitai atsistojo ir ištiesė 
ranką įtą pusę, iš kurios jis buvo girdėti. Tas dundesys jam buvo gerai 
pažįstamas: tai dundėjo patrankos. 

Atsistojo ir visi kiti. 

Tą akimirką atsidarė durys. 

— Monsinjore, — tarė nušvitęs maršalas de Gramonas, — ar jūsų 

kilnybė leisite, kad mano sūnus, grafas de Gišas, ir jo kelionės draugas, 
vikontas de Braželonas, suteiktų žinių apie priešą, kurio mes ieškome 
ir kurį jie surado? | 

— Ar leisiu? — gyvai tarė princas. Žinoma, leisiu! Ne tik leidžiu, 
bet ir trokštu to. Tegu įeina. | 

Maršalas įleido abu jaunuolius, ir jie atsidūrė akis į akį su princu. 

— Kalbėkite, ponai, — prabilo princas, juos sveikindamas, 
— dabar kalbėkite, o paskui, kaip paprastai, pasisveikinsime. Šiuo 
metu mums labai skubu sužinoti, kur yra priešas ir ką jis veikia. 

Kalbėti, aišku, teko grafui de Gišui: jis buvo vyresnis, be to, 
princui jį pristatė jo tėvas. Pagaliau princą jis pažinojo jau seniai, O 
Raulis jį matė pirmą kartą. | 

Princui jis papasakojo viską, ką jie buvo matę pro Mazengarbo 
viešbučio langus. 

“Tuo tarpu Raulis žiūrėjo į jaunąjį generolą, labai pagarsėjusį 
kautynėse prie Rokrua, Friburgo ir Nortlingeno. 

Liudvikas Burbonas, princas de Konde, kuris po tėvo Henriko 
Burbono mirties buvo vadinamas trumpai, tų laikų papročiu “ponu 
princu“, buvo dar jaunas vyras, kokių dvidešimt šešerių ar dvidešimt 
septynerių metų erelio žvilgsniu, agl'occhi grifagni, Dantės žodžiais 
tariant, kumpa nosimi, ilgais garbanotais plaukais, vidutinio ūgio, gražiai 
sudėtas. Jis turėjo visus didžiojo karvedžio ypatumus — taiklią akį, 
ryžtingumą, pasakišką narsumą, bet tai nekliudė jam būti protingam ir 
elegantiškam; naujomis savo pažiūromis jis padarė perversmą ne tik 
karo mene, bet ir karaliaus rūmuose Paryžiuje, tarp jaunųjų didikų, 
kurių jis buvo tiesioginis vadas ir kurie buvo vadinami petimetrais, 
skiriant juos nuo senojo dvaro dabitų, ėmusių pavyzdį iš Basompjero, 
Belgardo ir Angulemo hercogo. 

Išklausęs pirmuosius grafo de Gišo, žodžius ir išgirdęs, kurioje 
pusėje dunda patrankos, princas viską suprato. Priešas, matyt, persikėlė 
per Lisą prie Sen-Venano ir žygiavo į Lansą, norėdamas, be abejonės, 
užimti šį miestą ir atkirsti prancūzų kariuomenę nuo Prancūzijos. 
Patrankos, kurių dundėjimas užgožė kitų šūvių garsus, buvo didžiojo 
kalibro patrankos, atsakinėjančios į ispanų ir lotaringiečių patrankų 
šūvius. 

Bet kokio didumo tos priešo jėgos? Ar čia tik dalinys, pasiųstas 
įvykdyti paprasčiausią diversiją, ar visa armija? 

Tai buvo paskutinis princo klausimas, į kurį de Gišas negalėjo 
atsakyti. Tai buvo pats svarbiausias klausimas, į kurį princas norėjo 

gauti tikslų, aiškų, teisingą atsakymą. 

Todėl Raulis nugalėjo drovumą, kuris jį apėmė, susidūrus su princu, 
ir, prisiartinęs prie jo, paklausė: 

— Ar monsinjoras man leis pridurti keletą žodžių, kurie galbūt 
viską paaiškintų? | 

Princas atsigręžė, permetė jaunuolį akimis ir nusišypsojo, 
matydamas prieš save vos penkiolikos metų berniuką. 

— Be abejonės, pone, kalbėkite, — pasakė jis, sušvelnindamas 
šiurkštų trūkšmingą savo balsą, tartum būtų kreipęsis į moterį. 

— Monsinjore, — tarė Raulis rausdamas, — galima iškvosti belaisvį 
ispaną. 

— Tai jūs paėmėte į nelaisvę ispaną? — sušuko princas. 

— Taip, monsinjore. 

— A, iš tikrųjų — įsiterpė de Gišas, — aš buvau ir užmiršęs. 

— Tai visai suprantama, grafe, nes jūs jį paėmėte į nelaisvę, 
— pridūrė Raulis šypsodamasis. 

Senasis maršalas atsigręžė į vikontą, dėkingas už savo sūnaus 
pagyrimą, o princas sušuko: 

— Jaunuolis teisingai sako, tegu atveda belaisvį. 

Paskui princas pasivedė į šalį de Gišą ir ėmė klausinėti, kaip jis 
paėmė ispanų belaisvį ir kas šis jaunuolis. 

— Pone, — tarė princas, grįždamas prie Raulio, — aš žinau, kad 
jūs turite laišką nuo mano sesers, ponios de Longvil, bet matau, kad 
nusprendėte pats užsirekomenduoti, duodamas man gerą patarimą. 

— Monsinjore, — atsakė rausdamas Raulis, — aš nenorėjau 
pertraukti svarbaus jūsų kilnybės ir pono grafo pokalbio. Štai laiškas. 

— Gerai, — tarė princas, — jūs paduosite man jį vėliau. Atvestas 
belaisvis, dabar galvokime apie skubesnius dalykus. 

Iš tiesų buvo atvestas belaisvis. Tai buvo vienas iš to meto samdytinių 
kareivių, kurie pardavinėjo savo kraują visiems, kas norėdavo jį pirkti, 
ir nugyvendavo savo gyvenimą sukčiaudami ir plėšikaudami. Nu2 tada, 
kai jis buvo paimtas į nelaisvę, jis neištarė nė žodžio. Todėl jį paėmusieji 
nežinojo net jo tautybės. 

Princas pasižiūrėjo į jį nepasitikėjimo kupinu žvilgsniu. 

— Rokios tu tautybės? — paklausė princas. 

Belaisvis atsakė keletą žodžių svetima kalba. | 

— A, atrodo, jis ispanas! Gramonai, ar jūs kalbate ispaniškai? 

— Dievaži, monsinjore, labai blogai. 

— O aš visai nekalbu, — pasakė princas juokdamasis. — Ponai, — 

pridūrė jis, kreipdamasis į visus kitus, — gal kuris iš jūsų mokate 
ispaniškai ir sutiktumėte pabūti man vertėju? 

— Aš, monsinjore, — atsiliepė Raulis. 

— A, jūs kalbate ispaniškai? | 

— Manau, pakankamai gerai, kad galėčiau įvykdyti jūsų kilnybės 
įsakymus. ) 

Tuo metu belaisvis stovėjo abejingas, tartum visai nesuprasdamas, 
apie ką čia kalbama. 

— Monsinjoras klausia, kokios jūs tautybės? — pasakė Raulis 
gryna Kastilijos tarme. 

— Ich bin ein Deutscher, — atsakė belaisvis. 

— Kokį velnią jis čia sako? — paklausė princas. — Kas čia per 
negirdėtas murmėjimas? | 

— Monsinjore, jis sako esąs vokietis, — paaiškino Raulis, — tačiau 
abejoju, nes jis kirčiuoja blogai ir taria netaisyklingai. 

— Jūs kalbate ir vokiškai? — paklausė princas. 

— Taip, monsinjore, — atsakė Raulis. 

— Ar pakankamai gerai, kad galėtumėte iškvosti šia kalba? 

— Taip, monsinjore. 

— Tai klausinėkite. 

Raulis pradėjo klausinėti, bet faktai patvirtino jo nuomonę. Belaisvis 
nesuprato ar dėjosi nesuprantąs Raulio klausimo, o Raulis taip pat 
blogai suprato jo atsakymus maišyta flamandų ir elzasiečių tarme. 
Tačiau nors belaisvis stengėsi išvengti tikros kvotos, Raulis suvokė, 
kuri kalba yra jo gimtoji kalba. 

— Non siete Spagnuolo, — pasakė jis, — non siete Tedesco, siete 
Italiano.! 

Belaisvis subruzdo ir prikando lūpą. 

— A, šią kalbą aš puikiai moku, — tarė princas de Konde, — ir 
kadangi jis yra italas, aš pats ji kvosiu. Ačiū, vikonte, — pridūrė 
princas įuokdamasis, — nuo šiol jus skiriu savo vertėju. 

Tačiau belaisvis nebavo linkęs atsakinėti itališkai, kaip ir kitomis 
kalbomis; jis norėjo tik išvengti kiausizėjimo. Jis nieko nežinojo: nei 
priešo skaičiaus, nei vadų pavardžių, nei armijos zygiavimo linkmės. 

— Gerai, — pasakė princas, supratęs, kodėl jis nieko nežino. — Ši 
žmogų jūs sugavote plėšikaujant ir žudant. Jis galėtų išgelbėti savo 
gyvybę, jei atsakinėtų į klausimus, bet jis visiškai nenori kalbėti. 


"Jūs ne ispanas, ne vokietis, o italas (it.). 

Išveskite jį ir nušaukite. 

Belaisvis išbalo. Du kareiviai, kurie buvo jį čia įvedę, čiupo jam už 
rankų, ėmė tempti prie durų, o princas nusisuko į maršalą de Gramoną, 
tartum užmiršęs duotąjį įsakymą. 

Priėjęs slenkstį, belaisvis sustojo; kareiviai, be atodairos vykdydami 
įsakymą, norėjo jėga jį išvesti. 

— Valandėlę, — tarė belaisvis prancūziškai, — aš pasiruošęs kalbėti, 
monsinjore. | 

— A! — juokdamasis sušuko princas. — Aš gerai žinojau, kad 
taip viskas baigsis. Aš žinau stebuklingą būdą liežuviams atrišti. 
Jaunuoliai, pasinaudokite juo, kai patys vadovausite. 

— Bet su ta sąlyga, — kalbėjo belaisvis, — kad jūsų kilnybė 
pažadės man dovanoti gyvybę. 

— Duodu jums bajoro garbės žodį, — pasakė princas. 

— Tai prašau klausinėti, monsinjore. 

— Kurioje vietoje kariuomenė perėjo Lisą? 

— Tarp Sen-Venano ir Ero. 

— Kas jai vadovauja? 

— Grafas de Fuensaldanja, generolas Bekas ir pats erchercogas. 

— Kiek joje žmonių? 

— Aštuoniolika tūkstančių žmonių ir trisdešimt šešios patrankos. 

— O kur jie eina? 

— Į Lansą. 

— Matote, ponai! — sušuko princas džiaugsmingai, atsigręžęs į 
maršalą de Gramoną ir kitus karininkus. 

— Taip, monsinjore, — pasakė maršalas, — jūs įspėjote viską, ką 
gali įspėti tik genialus žmogus. 

— Pašaukite Le Plesi, Beljevrą, Vilkje ir d'Erlaką, — paliepė 
princas, — sutraukite visus dalinius, esančius šiapus Liso, kad jie 
stovėtų pasiruošę nakties žygiui; galimas daiktas, rytoj atakuosime 
priešą. 

— Bet, monsinjore, — tarė maršalas de Gramonas, — sutraukus 
visą kariuomenę, kurią mes turime, bus tik trylika tūkstančių žmonių. 

— Ponas maršale, — atsakė princas, metęs į de Gramoną tik jam 
vienam būdingą žvilgsnį, — didžiulės kautynės laimimos mažų armijų. 

Paskui, atsisukęs į belaisvį, tarė: | 

— Išveskite šį žmogų ir neišleiskite jo iš akių. Jo gyvybė priklausys 
nuo suteiktų Žinių: jeigu jos teisingos, jis bus laisvas; jeigu ne, bus 
sušaudytas. 

Belaisvis buvo išvestas. 

— Grafe de Gišai, — kalbėjo toliau princas, — jūs ilgai nesimatėte 
su savo tėvu, todėl likite su juo. O jūs, pone, — kreipėsi jis į Raulį, 
— jeigu nesate labai pavargęs, eikite su manimi. 

— Nors į pasaulio kraštą, monsinjore! — sušuko Raulis, nepaprastai 
susižavėjęs jaunuoju vadu, kuris jam atrodė tikrai vertas pelnytos šlovės. 

Princas nusišypsojo; jis nekentė pataikūnų, bet labai gerbė 
entuziastus. 

— Eime, pone, — pasakė jis, — jūs esate geras patarėjas ir tai jau 
įrodėte; rytoj pamatysime ir jūsų darbus. 

— O ką, monsinjore, įsakysite man veikti? — paklausė maršalas. - 

- Palikite priimti kariuomenės dalinių; arba aš pats pas jus atvyksiu 
jų paimti, arba atsiųsiu pasiuntinį pranešti, kad atvestumėte juos pas 
mane. Dvidešimt raitelių ant eiklių žirgų — didesnės palydos man 
nereikia. 

— Labai maža, — pasakė maršalas. 

— Užteks, — tarė princas. — Ar turite gerą arklį, ponas de 
Braželonai? 

— Šį rytą manąjį nušovė, monsinjore, ir aš atjojau savo tarno 
arkliu. 

— Pasiimkite arklį iš mano arklidės. Tik nesivaržykite, išsirinkite 
geriausią. Jis bus jums reikalingas gal dar šį vakarą, 0 rytoj tikrių 
tikriausiai. 

Rauliui nereikėjo to sakyti du kartus; jis žinojo, kad, norint būti 
labai mandagiam su vyresniaisiais, ypač kai tie vyresnieji yra princai, 
reikia vykdyti įsakymą nedelsiant ir nesvarstant. Jis nuėjo į arklidę, 
išsirinko Andalūzijos veislės sartį, pats jį pasibalnojo, pasižabojo, 
— nes Atas jam buvo pataręs niekam nepavesti šio svarbaus darbo, 
kilus pavojui, — ir prijojo prie princo, kuris tuo metu sėdo ant arklio. 

— Dabar, pone, — tarė jis Rauliui, — malonėkite man duoti laišką, 
kurį atgabenote. 

Raulis padavė laišką princui. 

— Būkite arti manęs, pone, — paliepė šis jam. 

Princas, prisirišęs pavadžius prie balno lankelio, kaip visada 
darydavo, norėdamas turėti laisvas rankas, atplėšė ponios de Longvil 
laišką ir, paspaudęs pentinais arklį, nulėkė šuoliais Lanso keliu, lydimas 
Raulio ir nedidelio būrelio palydovų, o žygūnai, pasiųsti sušaukti 
kariuomenės dalinių, — į visas puses. 

Princas skaitė jodamas. 

— Pone, — tarė jis po valandėlės, — jūs čia labai giriamas; aš 
pasakysiu tik tiek, kad po to, ką mačiau ir girdėjau, esu dar geresnės 
nuomonės apie jus. 

Raulis nusilenkė. 

Tuo metu, jiems artėjant prie Lanso, vis aiškiau buvo girdėti patrankų 
dundėjimas. Princas įsmeigė žvilgsnį į tą pusę, kur drioksėjo šūviai, 
tartum plėšrus paukštis į savo grobį. Rodės, jis galėjo žvilgsniu perskrosti 
medžių uždangą, kuri buvo priešais ir dengė horizontą. Tarpais princo 
šnirplės išsiplėsdavo, lyg jis būtų skubėjęs įtraukti parako kvapo; jis 
sunkiai kvėpavo, kaip ir jo arklys. 

Pagaliau patrankų šūviai sudrioksėjo taip arti, jog nebuvo abejonės, 
kad kovos laukas ne toliau kaip už mylios. Iš tikrųjų, pasisukus keliui, 
pasirodė nedidelis One bažnytkaimis. 

Valstiečiai buvo labai nusiminę: pasklidę gandai apie ispanų 
žiaurumus visiems kėlė baimę; moterys jau buvo išbėgusios į Vitri, 


likę tik keletas vyrų. 
Pamatę princą, jie atbėgo; vienas jį pažino. 
— O, monsinjore, — sušuko jis, — ar jūs išvysite visus tuos 


driskius ispanus ir plėšikus lotaringiečius? 

— Taip, — atsakė princas, — jeigu tu būsi man vadovas. 

— Mielai, monsinjore. Kur jūsų kilnybė įsakysite jus nuvesti? 

— Ant kurios nors aukštumos, iš kur galėčiau matyti Lansą ir jo 
apylinkes. 

— Aš jau žinau, kaip jums padėti. 

— Ar tavimi galiu pasitikėti, ar tu esi tikras prancūzas? 

— Aš senas kareivis, buvęs prie Rokrua, monsinjore. 

— Štai, — tarė princas, duodamas jam savo piniginę, — štai tau už 
Rokrua, o dabar pasakyk, ar nori sėsti ant arklio, ar eisi pėsčias? 

— Pėsčias, monsinjore, pėsčias, aš visada tarnavau pėstininku. Be 
to, ketinu jūsų kilnybę vesti tokiais keliais, kur ir jūs turėsite eiti 
pėsčias. 

— Tai vesk, — paliepė princas, — ir negaiškime laiko. Valstietis 
nubėgo pirma arklio, paskui, šimtas žingsnių nuo bažnytkaimio, jis 
pasuko į keliuką per gražų slėnį. Jie šitaip keliavo pusę mylios medžių 
priedangoje, o patrankų šūviai buvo girdėti taip arti, kad rodės, tučtuojau 
išgirsi švilpiant sviedinius. Pagaliau jie pamatė takelį, vingiuojantį 
kalno atšlaite. Valstietis įsuko į tą takelį ir paprašė princą sekti paskui 
jį. Šis nusėdo nuo arklio, įsakė tą pat padaryti vienam savo adjutantui 
ir Rauliui, kitiems liepė laukti raitiems ir budėti, o pats ėmė lipti 

takeliu. 

Po dešimties minučių jie priėjo senos pilies griuvėsius. Tie griuvėsiai 
buvo pačioje kalno viršūnėje, nuo kurios buvo matyti visos apylinkės. 
Vos už ketvirčio mylios matėsi puolamas Lansas ir prie jo visa priešo 
kariuomenė. 

Princas apžvelgė vietovę tarp Lanso ir Vimi ir kaip mat sumetė 
kautynių planą; tos kautynės rytojaus dieną antrą kartą turėjo išgelbėti 
Prancūziją nuo priešo įsiveržimo. 

Jis paėmė pieštuką, išplėšė iš užrašų knygelės lapelį ir parašė: 


“Brangusis maršale! 

Po valandos Lansas bus priešo rankose. Atvykite patys ir atveskite 
mums visą armiją. Aš būsiu Vandene, kur duosiu nurodymus užimti 
pozicijas. Rytoj atsiimsime Lansą ir sumušime priešą." 


Paskui, atsisukęs į Raulį, įsakė: 

— Pone, skubiai jokite ir įteikite šį laišką ponui de Gramonui. 

Raulis nusilenkė, paėmė laišką, nubėgo nuo kalno ir, užsėdęs ant 
arklio, nulėkė šuoliais. 

Po ketvirčio valandos jis jau buvo pas maršalą. 

Kariuomenės dalinys buvo jau atžygiavęs, o kiti daliniai turėjo 
atvykti kiekvieną akimirką. | 

Maršalas de Gramonas nusivedė visus turimus pėstininkus ir raitelius 
Vandeno link, palikdamas hercogą de Šatijoną laukti kitų dalinių. 

Visa artilerija stovėjo pasiruošusi ir tučtuojau ėmė žygiuoti. 

Kai maršalas atvyko į pasimatymą, buvo jau septinta valanda vakaro. 
Princas jo laukė. Lansas, kaip jis buvo numatęs, pateko priešui į 
rankas beveik tuoj pat, kai tik išjojo Raulis. Apie šį įvykį buvo galima 
spręsti iš to, kad nustojo šaudžiusios patrankos. 

Imta laukti nakties. Temstant atvyko vienas po kito visi princo 
pašaukti kariuomenės daliniai. Buvo įsakyta nemušti būgnų ir 
netrimituoti. 

Devintą valandą visiškai sutemo. Slėnyje dar šiek tiek buvo šviesu. 
Princo vadovaujama kolona ėmė tyliai žygiuoti. 

Atvykusi prie One, kariuomenė pamatė Lansą: du ar trys namai 
degė, ir buvo girdėti duslus triukšmas — šturmu paimtas miestas 
kamavosi agonijoj. 

Princas kiekvienam nurodė poziciją: maršalas de Gramonas turėjo 
vadovauti kairiajam sparnui, remdamasis į Merikurą, hercogas de 

Satijonas — centrui, o pats princas, kuris vadovavo dešiniajam sparnui, 
pasiliko priešais One. | 

Rytdienos kautynių tvarka turėjo būti tokia pat. Kiekvienas pabudęs 
turėjo būti toje vietoje, kurioje jam teks kovoti. 

Kariuomenė pergrupuota buvo labai tyliai ir labai tiksliai. Dešimtą 
valandą visi buvo savo vietose, pusę vienuoliktos princas apjojo visus 
postus ir davė nurodymus rytdienai. | 

Vadams buvo įsakyta stebėti, kad kareiviai griežčiausiai laikytųsi 
trijų dalykų: pirma, kad atskiri daliniai žygiuotų gerai, kad raiteliai ir 
pėstininkai būtų vienoje linijoje ir kad kiekvienas žiūrėtų protarpių; 
antra, kad į ataką būtų einama žingine; trečia, leisti priešui pradėti 
šaudyti. | 

Princas atidavė grafą de Gišą jo tėvui, o sau paliko de Braželoną, 
bet jaunuoliai pasiprašė, kad jiems būtų leista šią naktį nakvoti drauge, 
ir princas leido. 

Jų palapinė buvo pastatyta šalia maršalo palapinės. Nors diena 
buvo varginga, bet nei vienas, nei antras nenorėjo miego. 

Kautynių išvakarės — reikšmingas ir svarbus dalykas net ir seniems 
kareiviams, o juo labiau jaunuoliams, kurie pirmą kartą turėjo pamatyti 
tą baisų vaizdą. 

Kautynių išvakarėse galvojama apie tūkstančius dalykų, kurie buvo 
užmiršti. Kautynių išvakarėse vienas kitam abejingi žmonės tampa 
bičiuliais, o bičiuliai — broliais. 

Suprantama, jei širdies gilumoje rusena koks švelnesnis jausmas, 
jis pasieka aukščiausią egzaltacijos laipsnį. 

Reikia manyti, kad nė vienam iš šių jaunuolių nebuvo svetimas tas 
jausmas, nes po valandėlės ir vienas, ir kitas sėdėjo palapinės kampe 
ir, pasidėję ant kelių popierių, rašė laiškus. 

Laiškai buvo ilgi — keturi puslapiai tankiai primarginti smulkių 
raidžių. Jaunuoliai žvilgčiojo vienas į kitą šypsodamiesi. Jie suprato 
vienas kitą be žodžių; tos dvi elegantiškos ir simpatingos būtybės 
buvo sukurtos tam, kad suprastų viena kitą be žodžių. 

Pabaigę laiškus, kiekvienas įdėjo savąjį į du vokus, kad niekas 
negalėtų perskaityti adreso, neatplėšęs pirmojo voko; paskui priėjo 
vienas prie kito ir šypsodamiesi pasikeitė laiškais. 

— Jei man atsitiktų nelaimė, — pasakė Braželonas. 

— Jei aš būčiau nukautas, — tarė de Gišas. 

— Būkite ramus, — pasakė abudu. 

Paskui juodu pasibučiavo kaip broliai, susisuko kiekvienas į savo 

apsiaustą ir užmigo tuo jaunu ir saldžiu miegu, kuriuo miega paukščiai, 
gėlės ir vaikai. 


XXXVIII 
ANŲ LAIKŲ PIETŪS 


Antrasis buvusiųjų muškietininkų susitikimas nebuvo toks 
iškilmingas ir grėsmingas, kaip pirmasis. Atas, būdamas nepaprastai 
išmintingas, nusprendė, kad pietūs juos suvienys greičiau ir geriau; ir 
tuo metu, kai kiti draugai, žinodami jo garbingumą ir inteligenciją, nė 
vienas nedrįso užsiminti apie senų laikų linksmus pietus “Kankorėžyje" 
ir “Bedievyje"", jis pirmas pasiūlė susirinkti prie gerai apkrauto stalo ir 
pasilinksminti, kiek širdis geis, kaip darydavo anksčiau, nes tai kitados 
juos suartindavo, ir todėl jie buvo vadinami neišskiriamais draugais. 

Pasiūlymas patiko visiems, ypač d' Artanjanui, kuris troško atgaivinti 
džiugius gero tono jaunystės pokalbius, nes jau seniai subtilus, gyvas 
jo protas buvo nepatenkintas, kad mito, jo žodžiais tariant, tik prastos 
kokybės maistu. Portas, ketindamas tapti baronu, buvo sužavėtas, kad 
gaus progos pasimokyti iš Ato ir Aramio kilmingų žmonių tono ir 
manierų. Aramis tikėjosi iš d' Artanjano ir Porto sužinoti naujienų apie 
Pale-Ruajalį ir visais atvejais turėti ištikimų draugų, kurie kitados 
taikliomis, nenugalimomis savo špagomis ateidavo jam į pagalbą, kai 
jis susiremdavo su priešais. 

Tik Atas nieko nelaukė iš kitų ir vadovavosi vien tikru draugiškumu 
1r kilnumu. 

Jie susitarė, kad kiekvienas duos tikslų savo adresą ir, kuriam nors 
pakvietus, visi susirinks garsioje “Atsiskyrėlio" smuklėje Monetų 
gatvėje. Pirmasis susitikimas buvo paskirtas ateinantį trečiadienį, lygiai 
aštuntą valandą vakaro. 

Ir iš tikrųjų tą dieną visi draugai atvyko punktualiai, nustatytą 
valandą, kiekvienas iš skirtingos pusės: Portas išmėginęs naują arklį, 
d' Artanjanas iš sargybos Luvre, Aramis aplankęs vieną savo atgailautoją 
tame pačiame kvartale, o Atui, kuris gyveno Genego gatvėje, buvo 
visai arti. Jie nustebo, susidūrę prie “Atsiskyrėlio"; Atas atėjo nuo 
Naujojo tilto pusės, Portas — iš Rulio gatvės, d' Artanjanas — iš Fose- 
Sen-Žermen-I'Okserua gatvės, Aramis — iš Betizi gatvės. 

Pirmieji žodžiai, kuriais persimetė keturi draugai, buvo lyg ir ne 
visai nuoširdūs, gal dėl to, kad kiekvienas stengėsi parodyti daugiau 

jausmo, ir, pietums prasidėjus, visų buvo dirbtinė nuotaika: buvo matyti, 
kad d' Artanjanas prisiversdamas juokiasi, Atas — geria, Aramis — 
pasakoja, o Portas — tyli. Atas pastebėjo, kad visi varžosi, ir užsakė 
keturis butelius šampano. 

Tasai Ato užsakymas, atliktas, kaip paprastai, ramiai, išlygino 
gaskono veido raukšles ir nušvietė Porto kaktą. 

Aramis nustebo. Jis žinojo, kad, Atas ne tik negeria, bet netgi 
šlykštisi vynu. 

Aramis dar labiau nustebo, pamatęs, kad Atas prisipylė pilną stiklinę 
vyno ir išgėrė vienu mauku, kaip gerdavo senaisiais laikais. 
D' Artanjanas, taip pat prisipylęs, tuojau ištuštino stiklinę; Portas ir 
Aramis susidaužė stiklinėmis. Akimirksniu keturi buteliai ištuštėjo. 
Rodės, draugai stengėsi kuo greičiau atsikratyti slaptų savo minčių. 

Šie puikūs vaistai bemat išsklaidė visus debesėlius, kurie dar niaukė 
jų širdis. Keturi bičiuliai ėmė kalbėtis garsiau, pertraukinėjo vienas 
kitą ir sėdėjo už stalo mėgstama poza. Tučtuojau — negirdėtas dalykas! 
— Aramis atleido du savo liemenės raiščius; tai pamatęs, Portas 
atleido visus. 

Iš pradžių jie ėmė kalbėtis apie mūšius, tolimas keliones, apie 
gautus ir kitiems suduotus smūgius. Vėliau pokalbis nukrypo į slaptą 
kovą prieš tą, kurį dabar visi vadina “didžiuoju kardinolu". 

— Dievaži, — tarė juokdamasis Aramis, — mes per daug išgyrėm 
mirusiuosius, dabar apkalbėkim gyvuosius. Aš noriu truputį įgelti 
Mazariniui. Ar leisite? 

— Visada, — tarė d' Artanjanas kvatodamas, — visada. Pasakokite! 
Aš jums paplosiu, jei bus įdomu. 

— Mazarinis, — pradėjo Aramis, — sako, norėjęs vieną princą 
padaryti savo sąjungininku ir prašęs jį atsiųsti sąlygas, kuriomis šis 
sutiktų bičiuliautis su juo. Princas, kuriam buvo koktu tartis su tokiu 
pedantu, nenoromis parašęs sąlygas ir atsiuntęs. Trys sąlygos šiame 
rašte nepatikusios Mazariniui, ir jis pasiūlęs princui dešimt tūkstančių 
ekiu, kad šis jų atsisakytų. 

— Ojojoi! — sušuko visi trys draugai. — Tai labai nebrangų ir 
nebuvo ko bijoti, kad sutiks. O ką padarė princas? 

— Princas tučtuojau pasiuntė Mazariniui penkiasdešimt tūkstančių 
livrų prašydamas, kad tas jam niekada nerašinėtu, ir pasiūlė dvidešimt 
tūkstančių livrų, kad pasižadėtų niekada daugiau su juo nekalbėti. 

— O ką padarė Mazarinis? Jis supyko? — paklausė Atas. 

— Liepė duoti lazdų pasiuntiniui? — paklausė Portas. 

— Priėmė pinigus? — pasiteravo d' Artanjanas. 

— Jūs įspėjote, d' Artanjanai, — atsakė Aramis. 

Ir visi ėmė taip garsiai įuokūs, kad išsigandęs šeimininkas atbėgo 
paklausti, ar ponams ko netrūksta. 

Jis pagalvojo, kad jie susimušė. 

Pagaliau juokas nutilo. 

— Gal leisite vainoti poną de Boforą? — paklausė d'Artanjanas. 

— Prašom, — atsakė Aramis, kuris puikiai žinojo, kad gudrus ir 
drąsus gaskonas niekada nė žingsnio neatsitrauks atgal. 

— Ojūs, Atai, ar leisite? — paklausė d' Artanjanas. 

— Prisiekiu bajoro garbės žodžiu, mes juoksimės, jeigu juokingai 
pasakosite. 

— Aš pradedu, —- tarė d' Artanjanas. — Ponas de Boforas, vieną 
dieną kalbėdamas su vienu pono princo bičiuliu, pasakė, kad, kilus 
ginčiams tarp parlamento ir Mazarinio, jis susikivirčijęs su ponu de 
Savinji, naujojo kardinolo šalininku, ir, būdamas senojo gerbėjas, jį 
išvanojęs. Tas bičiulis, kuris žinojo, kad ponas de Boforas turi lengvą 
ranką, nelabai nustebo ir nubėgo viską papasakoti ponui princui. Ši 
žinia pasklido, ir visi nusigręžė nuo Šavinji. Tas veltui stengėsi sužinoti 
visuotinio atšalimo priežastį: niekas nesiryžo jam pasakyti; pagaliau 
kažkas įsidrąsino ir pasakė, jog visi stebisi, kad jis leidęs ponui de 
Boforui, nors ir princui, save išvanoti. “O kas sakė, kad princas mane 
išvanojo?" — paklausė Šavinji. — “Patsai princas“, — buvo atsakyta. 
Buvo surastas šio gando šaltinis, ir žmogus, kuriam apie tai kalbėjo 
princaš, prisaikdintas, kad sakys teisybę, tuos žodžius pakartojo. Šavinji, 
apimtas nevilties po tokio šmeižto, kurio jis nesuprato, savo bičiuliams 
pareiškė, kad verčiau mirsiąs, negu pakęsiąs tokį įžeidimą. Pagaliau 
jis atsiuntė pas princą du sekundantus paklausti, ar tiesa, kad šis pasakęs, 
jog jis išvanojęs poną de Šavinji. “Sakiau ir galiu pakartoti, — atsakė 
princas, — nes tai yra tiesa." — “Monsinjore, — tarė vienas Šavinji 
sekundantas, — leiskite man pasakyti jūsų kilnybei, kad smūgiai, duoti 
bajorui, žemina ir tą, kuris juos duoda, ir tą, kuris juos gauna. Karalius 
Liudvikas 13 nenorėjo turėti tarnų bajorų, kad paskui galėtų juos mušti." 
— "Bet kas gavo smūgius ir kas kalba apie mušimą?" — "Taigi jūs, 
monsinjore, sakote mušęs..." — “Ką?" — “Poną de Šavinji." — “ Aš?" 
— “Argi nevanojote pono de Šavinji, ar bent nesakėte tai daręs, 
monsinjore?" — “Taip". — “Na mat, o jis ginasi!" — “Žinoma, jį 
smarkiai išvanojau, — tarė ponas de Boforas didingai, kaip visada 
kalbėdavo, — štai kokius pasakiau žodžius: “Brangus Šavinji, jūs 

vertas papeikimo, kad remiate tokį niekšą, kaip Mazarinis.“ — "A, 
monsinjore, — sušuko sekundantas, — dabar aš suprantu, jūs norėjote 
pasakyti, kad išvainojote!“ — “Išvainoti, išvanoti — argi ne tas pat? 
— paklausė princas. — Iš tikrųjų jūsų žodžių kalėjai — tikri pedantai!" 

Iš šitos filologinės pono de Boforo klaidos visi daug juokėsi, nes 
tokie jo apsirikimai jau pradėjo virsti priežodžiais. Buvo nutarta, kad 
jie kalbėsis draugiškai ir bešališkai ir d' Artanjanas su Portu galės 
pajuokti princus, o Atas su Aramiu — Mazarinį. 

— Dievaži, — pasakė d' Artanjanas dviem savo draugams, — jūs 
ne be pagrindo nekenčiaie Mazarinio, nes jis, prisiekiu, jums taip pat 
nieko gero nelinki. 

— Iš tikrųjų? — paklausė Atas. — Jei aš manyčiau, kad jis žino 
mano vardą,tuojau persikrikštyčiau, kad niekas nepagalvotų, jog aš jį 
pažįstu. 

— Jis nežino jūsų vardo, bet žino jūsų darbus. Jis žino, kad yra du 
bajorai, padėję ponui de Boforui pabėgti, ir patikėkite manim, liepė 
uoliai jų ieškoti. 

— Kam? 

— Man. 

— Jums? 

— Taip, kardinolas dar šiandien rytą atsiuntė pas mane pasiuntinį 
pasiteirauti, ar negavau kokių žinių. 

— Apie tuos du bajorus? 

— Taip. 

— Ir ką jam atsakėte? 

— Kad dar nieko nežinau, bet kad šiandien pietausiu su dviem 
asmenimis, kurie man šį tą praneš. 

— Taip ir pasakėte? — sušuko Portas, ir platų jo veidą nutvieskė 
šypsena. — Bravo! Ar tai jūsų nebaugina, Atai? 

— Ne, — atsakė Atas, — aš ne Mazarinio bijau. 

— O ko bijote? Sakykit, — tarė Aramis. 

— Nieko, ypač dabar, iš tikrųjų. 

— O praeityje? — paklausė Portas. 

— A, praeityje — tai visai kas kita, — atsidusęs pasakė Atas, 
— praeityje ir ateityje... 

— Jūs bijote dėl jaunojo Raulio? — paklausė Aramis. 

— Gana! — sudraudė d'Artanjanas. — Niekas nebūna nukautas 
pirmame mūšyje. 

— Nė antrame, — pasakė Aramis. 

— Nė trečiame, — pridūrė Portas. — Be to, užmuštieji atgyja, ir 
geriausias to įrodymas, kad mes visi esame čia. 

— Ne, — atsakė Atas, — ne Raulio likimas kelia man nerimą; aš 
tikiu, kad jis pasielgs kaip bajoras, o jei ir žus, žus garbingai. Bet 
žinokite, jeigu toji nelaimė jį ištiktų, tai... 

Atas persibraukė per išbalusią kaktą. 

— Ką? -- paklausė Aramis. 

— Tai laikyčiau kaltės atpirkimu? 

— A, — tarė d' Artanjanas, — suprantu, ką norite pasakyti. 

— Ir aš, — pridūrė Aramis, — bet nereikia apie tai galvoti, Atai: 
praeitis nesugrįš. 

— Aš nesuprantu, — tarė Portas. 

— Armantjero teismas, — sušnibždėjo d' Artanjanas. 

— Armantjero teismas? — paklausė šis. 

— Miledi... 

— A, taip, — pertraukė jį Portas, — aš buvau užmiršęs. Atas 
įdėmiai pažvelgė į jį. 

— Jūs tai užmiršote, Portai? — paklausė jis. 

— Dievaži, taip, — atsakė Portas, — seniai buvo tas įvykis. 

— Ir tai neslegia jūsų sąžinės? — Dievaži, ne! — atsakė Portas. 

— O jūsų, Arami? 

— Aš kartais pagalvoju apie tai, — tarė Aramis, — Kaip apie 
sąžinės požiūriu diskutuotiną įvykį. 

— O jūsų, d' Artanjanai? 
 — Aš, prisipažįstu, kai tik man dingteli mintis apie tuos baisiuosius 
laikus, prisimenu vien sustingusį vargšės ponios Bonasje kūną. Taip, 
taip, — sumurmėjo jis, — man dažnai gaila šios aukos, bet niekad 
nejaučiu sąžinės graužimo dėl jos žudikės. 

Atas palingavo galvą abejodamas. 

— Pagalvokite apie tai, — tarė Atas, — jeigu jūs tikite dievo 
teisingumu ir jo dalyvavimu žemiškuose reikaluose, ta moteris buvo 
nubausta dievo valia. Mes tebuvom įrankiai, štai ir viskas. 

— O laisva valia, Arami? 

— Ką daro teisėjas? Jis irgi teisia laisva valia ir teisia be baimės. 
Ką daro budelis? Jis savo rankų šeimininkas ir žudo, nejausdamas 
sąžinės graužimo. 

— Budelis... — sumurmėjo Atas ir nutilo, matyt, kažką prisiminęs. 

— Žinau, kad tai baisu, — tarė d' Artanjanas, — bet, kai pagalvoju, 
kad mes žudome anglus, larošeliečius, ispanus, prancūzus, kurie mums 

nieko blogo nebuvo padarę, tik taikė į mus ir nepataikė arba 
nepakankamai vikriai atrėmė mūsų špagų kirčius, aš pateisinu savė, 
kad nužudžiau tą moterį, garbės žodis. 

— Dabar, kai man viską priminėte, Atai, — pasakė Portas, — aš 
tartum matau tą sceną: miledi stovėjo ten, kur dabar esate jūs, Atai 
(Atas pabalo); aš buvau toje vietoje, kur dabar d' Artanjanas. Prie šono 
turėjau špagą, kuri kirto tartum Damasko kardas... Prisimenate, Arami, 
nes ją vadinote Balizarda? Taigi jums visiems trims prisiekiu, kad jei 
nebūtų buvę Betiuno budelio... Rodos, Betiuno?.. Taip, dievaži, 
Betiuno... aš būčiau nukirtęs tai piktadarei galvą, ir mano ranka net 
nebūtų sudrebėjusi. Toji moteris buvo baisi. 

— Be to, — tarė Aramis nerūpestingu filosofo tonu, kokiu ėmė 
kalbėti, tapęs abatu, ir kuriame buvo daugiau ateizmo, negu tikėjimo į 
dievą, — kam apie visa tai galvoti? Kas padaryta, padaryta. Mes 
išpažinsime šią nuodėmę mirties valandą, ir dievas geriau už mus 
nuspręs, ar čia nusikaltimas, ar klaida, ar geras darbas. Gal sakysite, 
kad aš atgailauju? Dievaži, ne. Prisiekiu garbe ir kryžiumi, aš gailiuosi 
vien dėl to, kad ji buvo moteris. 

— Labiausiai nuramina tai, — pridūrė d' Artanjanas, — kad iš tos 
praeities nebeliko jokių pėdsakų. 

— Ji turėjo sūnų, — tarė Atas. 

— A, taip, prisimenu, — patvirtino d' Artanjanas, — jūs man apie jį 
pasakojote. Bet kas žino, kas jį ištiko. Mirė gyvatė, mirė ir jos išpera! 
Ar jūs manote, kad lordas Vinteris, jo dėdė, augina tą gyvačiuką? 
Vinteris, be abejo, nubaudė mirtimi sūnų, kaip jo motiną. 

— Jei taip, — tarė Atas, — vargas lordui Vinteriui, nes kūdikis 
nieko blogo jam nepadarė. 

— Vaikas miręs, arba tegu mane velniai griebia! — sušuko Portas. 
— Toje baisioje šalyje toks rūkas, bent kaip sako d' Artanjanas, tai... 

Tuo metu, kai toks Porto samprotavimas gal būtų pralinksminęs 
daugiau ar mažiau apsiniaukusius veidus, ant laiptų pasigirdo žingsniai, 
ir kažkas pasibeldė į duris. 

— Įeikite, — pakvietė Atas. 

— Ponai, — tarė šeimininkas, — ten kažkoks žmogus nori su 
vienu iš jūsų pasikalbėti. 

— Su kuriuo? — paklausė visi keturi bičiuliai. 

— Su tuo, kuris vadinasi grafas de La Feras. 

— Tai aš, — atsiliepė Atas. — O kaip vadinasi tas žmogus? 

— Grimo. 

— A, — tarė išblyškęs Atas, — jau grįžo? Kas atsitiko Braželonui? 

— Tegu įeina! — sušuko d' Artanjanas. — Tegu įeina! 

Grimo jau buvo užlipęs laiptais prie durų; jis tuoj įpuolė į kambarį 
ir davė šeimininkui ženklą išeiti. 

Šeimininkas uždarė duris. Keturi bičiuliai nekantriai laukė. Grimo 
buvo susijaudinęs, veidas išbalęs, prakaituotas, drabužiai dulkėti; iš 
viso to buvo galima spręsti, kad jis atnešė kažkokią svarbią ir baisią 
žinią. 

— Ponai, — prabilo jis, — ta moteris turėjo vaiką, vaikas užaugo. 
Tigrė turėjo tigriuką, tigras ištrūko, jis bėga pas jus. Saugokitės! 

Atas pažvelgė į draugus melancholiškai šypsodamasis, Portas ėmė 
grabalioti sau prie šono, ieškodamas špagos, kuri kabojo ant sienos; 
Aramis čiupo savo peilį, d' Artanjanas atsistojo. 

— Ką tu nori pasakyti, Grimo? — sušuko d" Artanjanas. 

— Kad miledi sūnus išvažiavo iš Anglijos, kad jis yra Prancūzijoje, 
kad keliauja į Paryžių, jeigu dar nėra atvykęs. 

— Po velnių! — sušuko Portas. — Ar tu esi tuo įsitikinęs? 

— Įsitikinęs, — atsakė Grimo. 

Po šio pranešimo stojo ilga tyla. Grimo buvo taip nuvargęs, uždusęs, 
kad susmuko į kėdę. 

Atas, pripylęs stiklinę šampano, padavė jam. 

— Na ką gi, — pagaliau tarė d' Artanjanas, — tegu jis gyvena, tegu 
keliauja į Paryžių, mes dar ne tokių matėme! Tegu atvyksta! 

— Taip, — pritarė Portas, švelniai žiūrėdamas į špagą, kabančią 
ant sienos, — mes laukiame, tegu atvyksta! 

— Be to, jis tiktai vaikas, — pridūrė Aramis. 

Grimo atsistojo. 

— Vaikas! — tarė jis. — Ar žinote, ką padarė tas vaikas? 
Persirengęs vienuoliu, jis išklausė Betiuno budelio išpažintį ir tokiu 
būdu viską sužinojo, paskui, užuot davęs išrišimą, suvarė jam į širdį 
štai šį durklą. Žiūrėkit, ant jo dar nenudžiūvęs kraujas, nes nepraėjo nė 
trisdešimt valandų, kai jis ištrauktas iš žaizdos. 

Ir Grimo sviedė ant stalo durklą, kurį tariamas vienuolis buvo 
palikęs budelio krūtinėje. 

D' Artanjanas, Portas ir Aramis atsistojo ir puolė prie savo špagų. 

Tik Atas tebesėdėjo kėdėje ramus ir susimąstęs. 

— Tu sakai, Grimo, kad jis persirengęs vienuoliu? 

— Taip, augustiniečių vienuoliu. 

— Kaip tas žmogus atrodo? 

— Mano ūgio — taip bent pasakojo smuklininkas, — liesas, 
išblyškęs, šviesiai mėlynų akių ir šviesių plaukų. 

— Ar... jis nematė Raulio? — paklausė Atas. - 

- Priešingai, jie buvo susitikę, ir pats vikontas jį nuvedė prie 
mirštančiojo lovos. 

Atas, netardamas nė žodžio, atsistojo ir nuėjo nusikabinti špagos. 

— Ar žinote, ponai, — tarė d'Artanjanas, dirbtinai juokdamasis, 
— ar žinote, kad mes esame panašūs į bobas! Mes, keturi vyrai, kurie 
drąsiai stovėdavome prieš visą armiją, dabar drebame prieš vaiką! 

— Taip, — pasakė Atas, — bet šis vaikas atvyksta dievo vardu. 

Ir jie skubiai išėjo iš viešbučio. 


XXXIX 
KAROLIO I LAIŠKAS 


Dabar paprašysim skaitytoją persikelti per Seną ir sekti paskui mus 
ligi karmeličių vienuolyno durų Sen-Žako gatvėje. 

Jau vienuolikta valanda ryto, ir maldingosios seserys ką tik išklausė 
mišių už Karolio I ginklų sėkmę. Iš bažnyčios išėjo moteris ir jauna 
mergaitė, juodai apsirengusios, viena kaip našlė, antra kaip našlaitė, ir 
pasuko link savo celės. 

Moteris įėjusi atsiklaupė dažyto medžio klauptuose, o mergaitė už 
keleto žingsnių stovėjo atsirėmusi į kėdę ir verkė. 

Moteris, matyt, kažkada buvo graži, bet dabar ašaros ją buvo 
susendinusios. Mergaitė buvo žavi, ir ašaros ją dar labiau gražino. 
Moteris atrodė turinti apie keturiasdešimt metų, 0 mergaitė — apie 
keturiolika. 

— Dieve mano, — meldėsi moteris klūpodama, — apsaugok mano 
vyrą, apsaugok mano sūnų ir pasiimk mane iš liūdno ir vargingo 
gyvenimo. 

— Dieve mano, — šnabždėjo mergaitė, — apsaugok mano motiną. 

— Henriete, jūsų motina nieko negali jums padėti šiame pasaulyje, 
— tarė atsisukusi sielvarto prislėgtoji moteris. — Jūsų motina neturi 
dabar nei sosto, nei vyro, nei sūnaus, nei pinigų nei draugų; jūsų 
motina, vargšas mano vaike, yra visų užmiršta. 

Ir moteris, kritusi į dukters glėbį, pati ėmė raudoti. 

— Tvardykitės, mama, — tarė mergaitė. 

— Ak, nelaimingi šie metai karaliams! — kalbėjo motina, padėdama 

galvą dukteriai ant peties. — Niekas mumis nesirūpina šiame krašte, 
nes kiekvienas užsiėmęs savo reikalais. Kol jūsų brolis buvo su mumis, 
jis mane nuramindavo, bet jūsų brolis išvažiavo; dabar jis negali atsiųsti 
apie save jokios žinios nei man, nei savo tėvui. Aš užstačiau paskutines 
brangenybes, pardaviau visus savo ir jūsų drabužius, norėdama išmokėti 
algas jo tarnams, nes, jei nebūčiau to padariusi, jie būtų atsisakę jį 
lydėti. Dabar mes turime gyventi vienuolių sąskaita. Mes, vargšės, 
esame paliktos dievo globai. 

— O kodėl nesikreipiate į savo seserį karalienę? — paklausė 
mergaitė. V 

— Deja, — atsakė nelaimingoji, — mano sesuo karalienė — jau 
nebe karalienė, vaike: jos vardu kitas valdo. Kada nors tai suprasite. 

— Tada kreipkitės į karalių, savo broliavaikį. Ar norite, kad aš su 
juo pakalbėčiau? Jūs žinote, mama, kaip jis mane myli. 

— Deja, karalius, mano broliavaikis, — dar ne karalius, ir jis pats, 
jūs tai gerai žinote — Laportas daug kartų mums tai pasakojo, — jis 
pats dar visko stokoja. 

— Tai kreipkitės į dievą, — tarė mergaitė ir atsiklaupė šalia motinos. 

Sios dvi moterys, klūpančios klauptuose, buvo Henriko IV duktė ir 
anūkė ir Karolio I žmona ir duktė. 

Kai jos pasimeldė, į celės duris tyliai pasibeldė vienuolė. 

— Įeikite, sesuo, — paprašė vyresnioji, stodamasi ir šluostydamasi 
ašaras. 

Vienuolė pagarbiai atidarė duris. 

— Atsiprašau, jūsų didenybės, kad pertraukiau jūsų mąsiymus, 
— tarė ji, — bet svetainėje yra kažkoks svetimšalis ponas, atvykęs iš 
Anglijos, kuris turi garbę perduoti jūsų didenybei laišką. 

— O, laišką! Galbūt laišką nuo karaliaus! Be abejo, Žinių nuo jūsų 
tėvo, ar girdite, Henriete? 

— Taip, karaliene, girdžiu ir turiu vilties. 

— Sakykite, kas toksai tas ponas. 

— Bajoras kokių keturiasdešimt penkerių ar penkiasdešimties metų. 

— O kuo pavarde? Ar jis nesakė savo pavardės? 

— Milordas Vinteris. 

— Milordas Vinteris! — sušuko karalienė. — Mano vyro bičiulis! 
O, kvieskite, kvieskite! 

Karalienė puolė pasitikti pasiuntinio ir stvėrė jam už rankos. 

Lordas Vinteris, įėjęs į celę, atsiklaupė ant kelių ir padavė karalienei 
laišką, susuktą ir įdėtą į auksinę movą. 

— O, milorde, — sušuko karalienė, — jūs atnešate mums tris 
seniai mytytus daiktus: auksą, ištikimą bičiulį ir laišką nuo karaliaus, 
mano vyro ir valdovo. 

Lordas Vinteris vėl nusilenkė; jis buvo taip labai susijaudinęs, kad 
negalėjo nieko atsakyti. 

— Milorde, — tarė karalienė, rodydama laišką, — jūs suprantate, 
kad aš noriu kuo greičiausiai sužinoti, kas parašyta šiame laiške. 

— Aš išeisiu, karaliene, — atsakė lordas Vinteris. 

— Ne, likite čia, — tarė karalienė, — mes perskaitysime prie jūsų. 
Argi nesuprantate, kad aš noriu daug ko jūsų paklausti? 

Lordas Vinteris pasitraukė keletą žingsnių ir stovėjo tylėdamas. 

Motina ir duktė nuėjo prie lango nišos, duktė atsirėmė motinai į 
ranką, ir abi godžiai skaitė tokį laišką: 


“Karalien ir brangioji žmona! 

Štai mes artėjame prie atomazgos. Visos man dievo duotos jėgos 
sutelktos stovykloje prie Nesbio, kur paskubomis rašau jums laišką. 
Aš laukiu savo sukilėlių armijos ir paskutinį kartą kausiuosi su jais. Jei 
nugalėsiu, kova užtruks; jei būsiu nugalėtas, visiškai žlugsiu. Pastaruoju 
atveju (deja, mano padėtyje esant, reikia viską numatyti) aš bandysiu 
pasiekti Prancūzijos krantus. Bet ar galės, ar norės priimti ten 
nelaimingąjį karalių, rodantį tokį nevykusį pavyzdį kraštui, kuriame 
jau prasidėjusi pilietinė nesantaika? Jūsų išmintis ir meilė bus man 
keliarodis. Šio laiško įteikėjas, karalienė, jums papasakos visa tai, ko 
aš nesiryžau parašyti. Jis jums paaiškins, kokio žygio iš jūsų laukiu. 
Taip pat pavedu jums perduoti mano palaiminimą vaikams ir 
nuoširdžiausius savo jausmus reiškiu jums, karaliene ir brangioji 
žmona.“ 


Po laišku buvo pasirašyta ne “Karolis, karalius", o “Karolis, dar 
karalius". 

Nors ir liūdnas buvo laiškas, lordas Vinteris, stebėdamas karalienės 
veido išraišką, pamatė jos akyse vilties kibirkštėlę. 

— Tegu jis daugiau nebūna karalius! — sušuko ji. — Tegu būna 
nugalėtas, ištremtas, bet kad tik būtų gyvas. Deja, sostas šiandien 
perdaug pavojinga vieta, ir aš nenoriu, kad jis ten pasiliktų. Bet 
pasakykite man, milorde, — toliau kalbėjo karalienė, — neslėpkite 
nieko nuo manęs. Kokia karaliaus padėtis? Nejaugi ji tokia beviltiška, 
kaip jis mano? 

— Deja, karaliene, dar beviltiškesnė, negu jis mano! Jo didenybės 
širdis tokia gera, kad nepastebi neapykantos ir tokia tyra, kad nejaučia, 
jog yra išduotas. Anglija apimta pašėlimo, ir aš bijau, kad NS, bus 
užgniaužtas tik praliejus kraują. 

— O lordas Montrozas? — paklausė karalienė. — Aš cirdėjau 
kalbant apie didelius ir žaibiškus jo pasisekimus, laimėtus mūšiuose 
prie Inverlešio, Olforto ir Kilsyto. Taip pat girdėjau, kad jis einąs 
sienos link, norėdamas prisijungti prie karaliaus. 

— Taip, karaliene, bet prie sienos jis sutiko Leslį. Antžmogiškais 
savo laimėjimais jis nuvargino pergalę, ir pergalė paliko jį. Montrozas, 
sumuštas prie Filipo, buvo priverstas paleisti savo kariuomenės likučius 
ir bėgti, persirengęs tarnu. Dabar jis yra Bergene, Norvegijoje. 

— Tesaugo jį dievas! — tarė karalienė. — Bent tiek ramu, kad 
žmonės, kurie dėl mūsų daug kartų rizikavo savo gyvybe, šiuo metu 
yra saugioje vietoje. O dabar, milorde, kai aš aiškiai pamačiau, kokia iš 
tikrųjų karaliaus padėtis — 0 ji beviltiška, — pasakykite, ką turite 
pranešti nuo mano vyro karaliaus. 

— Karaliene, — atsakė lordas Vinteris, — karalius nori, kad jūs 
pasistengtumėte sužinoti, kaip į jį žiūri Prancūzijos karalius ir karalienė. 

— Deja, jūs žinote; — atsakė karalienė, — kad karalius — dar 
vaikas, o karalienė — moteris, netgi labai silpna, ir kad ponas Mazarinis 
yra visagalis. 

— Ar tik jis nenori suvaidinti tokio vaidmens, kaip Kromvelis 
Anglijoje? 

— O, ne! Jis lankstus ir klastingas italas, kuris galbūt galvoja apie 
nusikaltimą, bet niekada neišdrįs jo įvykdyti; tai tikra priešingybė 
Kromveliui, kuris bendrauja su abiem rūmais, o Mazarinis, kovodamas 
su parlamentu, remiasi vien karaliene. 

— Tad jis juo labiau galėtų pagelbėti karaliui, kurį persekioja 
parlamentas. 

Karalienė liūdnai palingavo galvą. 

— Man atrodo, milorde, — tarė ji, — kad kardinolas nieko nepadės, 
net galbūt pasidarys mūsų priešu. Mano ir dukters gyvenimas 
Prancūzijoje jam yra našta, ypač jį apsunkintų pats karalius. Milorde, 
— pridūrė Henretė, melancholiškai šypsodamasi, — liūdna ir gėda 
pasakyti, bet Luvre mes visą žiemą išgyvenome be pinigų, be baltinių, 
beveik be duonos, dažnai negalėdavome atsikelti, nes neturėdavome 
kuo pasikūrenti. 

— Baisu! — sušuko lordas Vinteris. — Henriko IV duktė, karaliaus 

Karolio žmona! Kodėl, karaliene, jūs nesikreipėte nė į vieną iš mūsų? 

—- Štai kaip priima karalienę ministras, kurį karalius nori prašyti 
svetingumo. 

— Bet aš girdėjau kalbant apie Velso princo ir Orleano princesės 
vestuves, — pasakė lordas Vinteris. 

— Taip, vienu metu ir aš to tikėjausi. Vaikai kits kitą pamilo, bet 
karalienė, kuri iš pradžių buvo labai palanki tai meilei, pakeitė savo 
nusistatymą; Orleano hercogas, palankiai žiūrėjęs į jų suartėjimą, 
uždraudė dukteriai ir galvoti apie šią sąjungą. Ak milorde, — toliau 
kalbėjo karalienė, nebesišluostydama riedančių ašarų, — geriau kovoti, 
kaip daro karalius, ir mirti, kaip galbūt mirs karalius, negu gyventi 
elgetaujant, kaip aš. 

— Nenuleiskite galvos, karaliene, — tarė lordas Vinteris, — būkite 
ištverminga. Nenusiminkitė. Prancūzijos sostas numalšins sukilimą 
kaimyninėje valstybėje, nes jis pats susvyravęs. Mazarinis yra valstybės 
vyras ir supras, kad būtina pagelbėti karaliui Karoliui. 

— Bet ar jūs esate įsitikinęs, — paklausė karalienė abejodama, — 
kad kas kitas nepalenkė Mazarinio į savo pusę? | 

— O kas gi? — paklausė lordas Vinteris. 

— Įvairūs džoisai, pridžai, kromveliai. 

— Siuvėjas, vežėjas, aludaris! Ak karaliene, tikiuosi, kad kardinolas 
nesusidės su tokiais žmonėmis. 

— O kas gi jis pats? — pasakė karalienė Henrietė. 

— Bet dėl karaliaus garbės 1r karalienės... 

— Gerai, tikėkimės, kad jis dėl jų garbės ką ir padarys, — tarė 
karalienė Henrietė. — Bičiulis visada iškalbingas, milorde, ir jūs mane 
nuraminote. Duokit ranką ir einam pas ministrą. 

— Karaliene, — tarė lordas Vinteris lenkdamasis, — aš nesu vertas 
tokios didelės garbės. 

— Bet jeigu jis atsisakys, — tarė karalienė Henrietė stabtelėdama, 
— ir karalius pralaimės mūšį? 

— Tada jo didenybė bėgs į Olandiją, kur, kaip girdėjau, dabar yra 
Velso princas. 

— O jeigu reikės bėgti, ar daug tokių ištikimų tarnų, kaip jūs, ras 
jo didenybė? - 

- Deja, ne, karaliene, — atsakė lordas Vinteris, — bet tai numatyta, 
ir aš atvykau ieškoti sąjungininkų Prancūzijoje. 

— Sąjungininkų? — paklausė karalienė, linguodama galvą. 

— Karaliene, — atsakė lordas Vinteris, — jei aš surasiu senuosius 

savo draugus, tada už viską atsakau. | 

— Tai einam, milorde, — pasakė karalienė abejodama, kaip žmogus, 
patyręs daug nelaimių, — tai einam, ir teišgirsta jus dievas! 

Karalienė įsėdo į karietą, o lordas Vinteris, dviejų tarnų lydimas, 
nujojo paskui ją. 


XL 
KROMVELIO LAIŠKAS 


Tuo metu, kai karalienė Henrietė išėjo iš karmeličių vienuolyno, 
ketindama važiuoti į Pale-Ruajalį, kažkoks raitelis, nulipęs nuo arklio 
prie tų rūmų, pasakė sargybiniams, jog turįs pranešti kardinolui 
Mazariniui svarbių žinių. 

Nors dažnai kardinolas pasirodydavo bailus, bet dar dažniau jam 
reikėjo Žinių ir patarimų, todėl prieiti prie jo buvo nesunku. Prie 
pirmųjų durų iš tikrųjų buvo nesunku, netgi pro antras būdavo galima 
lengvai įeiti, tačiau trečias saugojo ne tik sargas ir tarnai, bet ir 
ištikimasis Bernuenas, tikras cerberis, kurio nebuvo galima nei palenkti 
žodžiu, nei užburti jokia šakele!, netgi auksine. 

Taigi prie trečiųjų durų žmogus, prašąs ar reikalaująs audiencijos, 
būdavo formaliai tardomas. 

Raitelis, prisirišęs arklį prie geležinės tvoros, užlipo didžiaisiais 
laiptais ir, kreipdamasis į sargybinius pirmojoje salėje, paklausė: 

— Kur yra ponas kardinolas Mazarinis? 

— Eikite, — atsakė sargybiniai, nepakeldami akių, kas lošdami 
kortomis, kas kauliukais. Jie buvo patenkinti, davę jam suprasti, kad 
tarnų „pareigos — ne jų darbas. Raitelis įėjo į antrą salę. Ši buvo 
saugoma muškietininkų ir durininkų. 

Raitelis pakartojo savo klausimą. 

— Ar turite audiencijos laišką? — paklausė, eidamas prie jo 
durininkas. 

— Turiu, bet ne kardinolo Mazarinio. 

— Įeikite ir paklauskite poną Bernueną, — atsakė durininkas. 

Ir jis atidarė trečiojo kambario duris. 

Gal atsitiktinai, o gal visada taip būdavo, bet už durų stovėjo pats 
Bernuenas ir viską girdėjo. 


"Motyvas iš prancūzų liaudies pasakos, kurioje herojus užburia sargą auksine šakele. 

— Pone, aš esu tas, kurio ieškote, — tarė jis. — Nuo ko atnešate 
laišką jo eminencijai? 

— Nuo generolo Oliverio Kromvelio, — atsakė atvykėlis. 
— Malonėkite jo eminencijai pranešti ir paklausti, ar jis gali mane 
priimti, ar ne. 

Ir jis stovėjo niūrus ir išdidus, kokie paprastai būdavo puritonai. 

Bernuenas, permetęs jaunuolį tiriamu žvilgsniu, nuėjo į kardinolo 
kabinetą ir persakė jam pasiuntinio žodžius. : 

— Žmogus su laišku nuo Oliverio Kromvelio? — paklausė 
Mazarinis. — O kaip jis atrodo? 

— Monsinjore, tikras anglas: plaukai šviesūs, beveik rusvi, akys 
melsvos, daugiau pilkos, negu melsvos; jis atrodo išdidus ir 
nepalenkiamas. 

— Tegu paduoda savo laišką. 

— Monsinjoras prašo laiško, — pasakė Bernuenas, išėjęs iš kabineto 
į prieškambarį. 

— Monsinjoras laišką gaus iš mano rankų, — atsakė jaunuolis. 
— O kad jūs įsitikintumėte, jog laišką iš tiesų turiu, pažvelkite — štai 
jis. 

Bernuenas pasižiūrėjo į antspaudą ir, pamatęs, kad laiškas tikrai yra 
nuo generolo Oliverio Kromvelio, apsisuko, norėdamas eiti pas 
Mazarinį. 

— Pridurkite, — paliepė jaunuolis, — kad aš ne paprastas 
pasiuntinys, 0 ypatingasis. 

Bernuenas įėjo į kabinetą ir po valandėlės grįžo. 

— Įeikite, pone, — pasakė jis. 

Tas Bernueno vaikščiojimas šen ir ten buvo reikalingas tam, kad 
Mazarinis galėtų nusiramintu, nes jis labai susijaudino, išgirdęs apie 
Kromvelio laišką; tačiau kad ir koks jis buvo  įžvalgus, niekaip 
nesuprato, kodėl Kromvelis nusprendė užmegzti su juo ryšius. 

Jaunuolis įžengė į kabinetą; vienoje rankoje jis laikė skrybėlę, o 
antroje — laišką. 

Mazarinis atsistojo. 

— Pone, — tarė jis, — jūs man turite perduoti įgaliojamąjį laišką? 

— Štai jis, monsinjore, — atsakė jaunuolis. 

Mazarinis paėmė laišką, jį atplėšė ir perskaitė: 


“Ponas Mordauntas, vienas iš mano sekretorių, įteiks šį 
rekomendacinį laišką jo eminencijai kardinolui Mazariniui Paryžiuje; 

taip pat jis turi jo eminencijai antrą, konfidencialų laišką. 
Oliveris Kromvelis" 

— Labai gerai, ponas Mordauntai, — pasakė Mazarinis, — duokite 
man antrąjį laišką ir sėskitės. 

Jaunuolis, išsitraukęs iš kišenės antrąjį laišką, padavė kardinolui ir 
atsisėdo. Kardinolas susimąstęs paėmė laišką ir neatplėšdamas kiek 
laiko vartė jį rankose; bet, norėdamas nukreipti pasiuntinio dėmesį, 
savo įpročiu pradėjo jį klausinėti. Jis iš patirties žinojo, kad nedaugeliui 
žmonių pavyksta nuo jo ką nuslėpti, kai jis, žiūrėdamas į akis, klausinėja 
kokį žmogų, ir dabar ėmė klausinėti: 

— Jūs esate gana jaunas, ponas Mordauntai, tokioms sunkioms 
pasiuntinio pareigoms eiti, nes šis darbas kartais ir seniems diplomatams 
nepavyksta. | 

— Monsinjore, man dvidešimt treji metai; bet jūsų eminencija 
apsirinka, sakydamas, kad esu jaunas. Aš senesnis už jus, nors ir ne 
toks išmintingas. 

— Pone, kaip čia yra? — tarė Mazarinis. — Aš jūsų nesuprantu. 

— Monsinjore; aš noriu“ pasakyti, kad kančių metai skaičiuojami 
dvigubai, o aš kenčiu jau dvidešimt metų. 

— O, taip, suprantu, — pasakė Mazarinis, — jums trūko pinigų; 
jūs neturtingas, ar ne taip? 

Paskui jis pagalvojo: “Tie anglų revoliucionieriai — visi skurdeivos 
ir storžieviai." 

— Monsinjore, aš turėjau gauti šešis milijonus, bet juos iš manęs 
atėmė. 

— Tai jūs kilmingas? — paklausė nustebęs Mazarinis. 

— Jei aš būčiau paveldėjęs savo titulą, būčiau lordas; jei vadinčiausi 
savo pavarde, jūs išgirstumėte vieną garsiausių Anglijos pavardžių. 

— O kokia jūsų pavardė? — paklausė Mazarinis. 

— Vadinuosi Mordauntas, — atsakė nusilenkdamas jaunuolis. 

Mazarinis suprato, kad Kromvelio pasiuntinys nori būti inkognito. 

Jis akimirksnį patylėjo, žiūrėdamas į pasiuntinį dar įdėmiau, negu 
pirma. 

Jaunuolis atrodė visiškai bejausmis. 

“Velniai griebtų tuos puritonus! — pagalvojo Mazarinis. — Jie 
tartum iš marmuro iškalti." 

Ir garsiai paklausė: 

— Bet jūs turite giminių? 

— Taip, turiu vieną, monsinjore. 

— Jis, žinoma, jums padeda. 

— Aš tris kartus ėjau prašyti jo pagalbos, ir tuos tris kartus jis 
įsakė savo tamams mane išvaryti. | 

— O, dieve mano, brangusis pone Mordauntai! — sušuko Mazarinis, 
tikėdamasis dirbtine užuojauta pagauti jį į spąstus. — Dieve mano, 
koks įdomus jūsų pasakojimas! Tai jūs nežinote savo kilmės? 

— Ją sužinojau tik visai neseniai. 

— O ligi to laiko?.. 

— Maniau esąs pamestinukas. 

— Tai jūs niekada nematėte savo motinos? 

— Kai buvau dar kūdikis, ji tris kartus buvo atėjusi pas mano 
žindyvę; prisimenu paskutinį jos apsilankymą, lyg tai būtų buvę tik 
šiandien. 

— Jūs turite gerą atmintį, — pasakė Mazarinis. 

— O, taip, monsinjore! — atsakė jaunuolis tokiu keistu balsu, kad 
net šiurpas nukrėtė kardinolą. 

— O kas jus augino? — paklausė Mazarinis. 

— Viena prancūzė, kuri, kai man suėjo penkeri metai, mane išvarė, 
kadangi jai niekas nebemokėjo; ji nusiuntė mane pas vieną mano 
giminaitį, apie kurį motina jai buvo kalbėjusi. 

— O kaip paskui jūs gyvenote? 

— Kadangi aš verkiau ir elgetavau pakelėse, mane priglaudė vienas 
Kingstono pastorius, išauklėjo kalvinų tikėjimo dvasia, perdavė man 
visas žinias ir padėjo ieškoti mano šeimos. 

— Ir jūsų ieškojimai... 

— Buvo be naudos, viską sužinojau atsitiktinai. 

— Sužinojote, koks likimas ištiko jūsų motiną? 

— Sužinojau, kad tas giminaitis su keturiais savo draugais ją 
nužudė, o dar anksčiau sužinojau, kad karalius Karolis I iš manęs 
atėmė bajoro vardą ir visą turtą. 

— O, dabar aš suprantu, kodėl jūs tarnaujate ponui Kromveliui. 
Jūs nekenčiate karaliaus. 

— Taip, monsinjore, aš jo nekenčiu! — pasakė jaunuolis. 

Mazarinis nustebo, pamatęs, kokia velniška veido išraiška jaunuolis 
pasakė šiuos žodžius; paprastai veidai nurausta, užplūdus kraujui, 0 jo 
veidas mirtinai išblyško nuo tulžies. 

— Jūsų istorija, ponas Mordauntai, baisi ir mane labai sujaudino; 
tačiau laimė, kad jūs tarnaujate galingam žmogui. Jis tikriausiai padeda 

jums ieškoti. Tokie, kaip mes, turime tiek daug priemonių. . 

— Monsinjore, grynakraujui šuniui reikia tik parodyti pėdsakų 
pradžią, o pėdsakų pabaigą jis suras pats. 

— Gal norėtumėte, kad aš pakalbėčiau su jūsų giminaičiu, kurį 
man minėjote? — paklausė Mazarinis, norėdamas įsigyti draugą 
Kromvelio rūmuose. 

— Labai ačiū, monsinjore, aš pats su juo pakalbėsiu. 

— Bet jūs pasakojote, kad jis blogai su jumis elgėsi. 

— Kai mes vėl susitiksime, jis elgsis su manimi geriau. 

—- Vadinasi, jūs turite priemonę jam sušvelninti. 

— Aš turiu priemonę, kuri privers jį manęs bijoti. 

Mazarinis žiūrėjo į jaunuolį, bet, kai sužaibavo šio akys, jis nuleido 
galvą ir, nežinodamas, kaip toliau kalbėti, atplėšė Kromvelio laišką. 

Pamažu jaunuolio akys vėl pasidarė bespalvės, tartum stiklinės, ir 
jis giliai susimąstė. Perskaitęs pirmąsias eilutes, Mazarinis ryžosi 
pažiūrėti iš padilbų, ar Mordauntas neseka jo veido išraiškos ir, 
pastebėjęs jo abejingumą, nejučiom gūžtelėjo pečiais ir sumurmėjo: 

— Negera pavesti reikalus žmonėms, kurie tuo pačiu metu rūpinasi 
savais reikalais! Pažiūrėkime, kas rašoma šiame laiške. 

Stai koks šio laiško tekstas: 


“Jo eminencijai monsinjorui kardinolui Mazariniui 

Aš norėčiau, monsinjore, žinoti jūsų ketinimus dėl dabartinės 
Anglijos padėties. Abidvi karalystės yra perdaug arti viena kitos, kad 
Prancūzijai nerūpėtų mūsų padėtis ir kad mums nerūpėtų jos padėtis. 
Beveik visi anglai yra vieningi, kovodami su karaliaus Karolio ir jo 
šalininkų priespauda. Aš, visuomenės pasitikėjimo pastatytas šio 
sąjūdžio priešakyje, galiu geriau, negu kas kitas, spręsti apie jo pobūdį 
ir rezultatus. Šiandien aš kariauju ir tuojau su karaliumi Karoliu pradėsiu 
lemiamą mūšį. Aš jį laimėsiu, nes mano pusėje tautos viltis ir viešpaties 
palaiminimas. Pralaimėjęs mūšį, karalius neras paramos nei Anglijoje, 
nei Škotijoje; ir jeigu jis nebus nušautas ar paimtas į nelaisvę, bandys 
bėgti į Prancūziją rinkti naujos armijos, ginklų ir pinigų. Prancūzija jau 
yra priėmusi karalienę Hennetę ir, be abejonės, to nenorėdama, kurstė 
mano tėvynėje negęstančią pilietinio karo ugnį. Bet karalienė Henrietė 
yra Prancūzijos duktė, ir Prancūzija privalo ją priglausti. O karalius 
Karolis — visai kas kita: Prancūzija, priimdama karalių ir gelbėdama 
jį, pasmerktų anglų tautos veiksmus ir labai pakenktų Anglijai, ypač 
vyriausybei, kurią tauta sau skiria, ir toks elgesys reikštų nedraugišką 

aktą..." 


Tuo metu Mazarinis, labai susirūpinęs tokiu laiško posūkiu, nustojo 
skaitęs ir iš padilbų pažvelgė į jaunuolį. 

Šis tebebuvo susimąstęs. 

Mazarinis skaitė toliau: 


“Man reikia skubiai sužinoti, monsinjore, kaip į tai žiūri Prancūzija. 
Šios karalystės ir Anglijos interesai, nors, atrodo, labai skirtingi, yra 
artimesni, negu galima tikėtis. Anglijai reikalinga vidaus taika, kad ji 
galėtų nurimti dėl karaliaus pašalinimo; Prancūzijai reikalinga ramybė, 
kad galėtų išlaikyti sostą jaunam savo monarchui; jums, kaip ir mums, 
reikalinga vidaus taika, kurią mes beveik pasiekėme mūsų energingos 
vyriausybės dėka. 

Jūsų ginčiai su parlamentu, triukšmingi jūsų kivirčiai su princais, 
kurie šiandien kariauja už jus, o rytoj galbūt kariaus prieš jus, atkaklumas 
liaudies, kuriai vadovauja koadjutorius, pirmininkas Blanmenilis ir 
patarėjas Bruselis, netvarka, kuri išsikerojusi visose valstybės sferose, 
— "visa tai verčia jus nerimauti dėl galimo karo su užsieniu, kadangi 
Anglija, uždegta naujų idėjų entuziazmo, gali sudaryti sąjungą su 
Ispanija, kuri jau trokšta tos sąjungos. Todėl, monsinjore, žinodamasjūsų 
išmintingumą ir jūsų padėtį dabartinėmis sąlygomis, aš manau, kad 
jums geriau būtų sukaupti visas jėgas Prancūzijos karalystės viduje ir 
leisti naujai anglų vyriausybei daryti tą pat. Jūsų neutralitetas reikalingas 
tik tam, kad nepriimtumėte karaliaus Karolio į Prancūzijos teritoriją ir 
nepadėtumėte jam, jūsų kraštui svetimam karaliui, nei ginklais, nei 
pinigais, nei kareiviais. 

Šis mano laiškas yra konfidencialus, dėl to jį siunčiu per patikimą 
savo žmogų; aš jį rašau ir tikiuosi, kad jūsų eminencija tai įvertins 
anksčiau, kol dar nesiėmiau priemonių, kurių pareikalaus aplinkybės. 
Oliveris Kromvelis galvoja, kad būsią geriau išsiaiškinti su žymaus 
proto žmogumi, kaip Mazarinis, negu su karaliene, kuri, be abejo, 
pasižymi nuostabiu tvirtumu, bet per daug tiki tuščiais prietarais, kad 
jos valdžia kilusi iš dievo. 

Sudie, monsinjore. Jei per dvi savaites negausiu jūsų atsakymo, 
manysiu, kad mano laiškas nepasiekė tikslo. 


>7 


Oliveris Kromvelis 


— Ponas Mordauntai, -— pasakė kardinolas garsiai, lyg norėdamas 

pažadinti susimąsčiusį pasiuntinį, — mano atsakymas generolui 
Xromveliui juo labiau patiks, ;uo aš būsiu ikresnis, kad niekas nesužinos 
to, ką esu padaręs. Keligukiie ir laukite atsakymo Bulonėje, bet pirma 
pasižadėkite, kad išvyksite rytoj rytą. į 

— Pasižadu, monsinjore, — atsakė Mordauntas, — bet kiek dienų 
reikės laukti jūsų eminencijos aisakymo? 

— Jeigu jo negausite per dešimt dienų, galėsite išvykti. 

Mordauntas nusilenkė. 

— Dar ne viskas, pone, — kalbėjo toliau Mazarinis, — jūsų paties 
reikalai mane labai sujaudino; be to, pono Kromvelio laiškas jus, kaip 
pasiuntinį, iškelia mano akyse. Todėl jus dar kartą klausiu: kuo galėčiau 
jums padėti? 

Mordauntas valandėlę mąstė, matyt, dvejojo; paskui buvo kažką 
besakąs, bet į kambarį skubiai įėjo Bernucnas, pasilenkė kardinolui 
prie ausies ir tyliai pasakė: 

— Monsinjorę, karalienė Henrietė, lydima kažkokio anglų bajoro, 
ką tik atvyko į Pale-Ruajalį. 

Mazarinis šoktelėjo kėdėje, įaunuolis tai pastebėjo ir netarė nė 
žodžio. 

— Pone, — tarė kardinolas, — jūs girdėjote, ar ne? Aš paskyriau 
Bulonę, nes manau, kad jums vis tiek į kurį Prancūzijos miestą vykti. 
Jei labiau patiktų kitas, prašau sakyti; bet jums lengva suprasti, kad 
aplink mane yra daug žmonių ir aš galiu išsisaugoti tik imdamasis 
atsargumo priemonių; todėl norėčiau, kad niekas nesužinotų, jog buvote 
atvykęs į Paryžių. 

- — Aš išvažiuoju, pone, — atsakė Mordauntas, pasukdamas link 
durų, pro kurias buvo įėjęs. 

— Ne, ne pro čia, pone, ne pro čia! — gyvai sušuko kardinolas. 
— Malonėkite šita galerija, kuria nueisite tiesiai į vestibiulį. Aš noriu, 
kad niekas nepamatytų jūsų išeinant: mūsų pasimatymas turi likti 
paslaptyje. 

Mordauntas nuėjo paskui Bernueną, kuris, jį nuvedęs į pirmąją 
salę, perdavė durininkui ir parodė duris, pro kurias reikėjo išeiti. 

Paskui skubiai sugrįžo pas savo poną įvesti karalienės Henrietės, 
kuri jau ėjo stikline galerija. 

XLI 
MAZARINIS IR KARALIENĖ HENRIETE 


Kardinolas atsistojo ir nuskubėjo pasitikti Anglijos karalienės. 

Jis pasitiko ją vidury galerijos, esančios priešais jo kabinetą. 

Jis stengėsi parodyti kuo daugiau pagarbos šiai karalienei be 
palydovų ir be papuošalų, mat jautės! jai nusikaltęs, nes buvo šykštus 
ir nejautrus. 

Prašytojai visada nutaiso malonų veidą, ir Henriko IV duktė 
šypsojosi, eidama priešais žmogų, kurio ji nekentė ir kurį niekino. 

“Ak, — pagalvojo Mazarinis, — koks saldus veidas! Ar tik ne 
pinigų skolintis ateina?" 

Jis neramiai žvilgtelėjo į geležinės savo skrynios antvožą; pasuko 
žiedo deimantinę akį į apačią, nes jos blizgėjimas traukė žvilgsnį prie 
baltos gražios jo rankos. Nelaimė, šis žiedas neturėjo Gigeso! žiedo 
savybių, kurios apsukus žiedą, kaip dabar padarė Mazarinis, jo savininką 
padarytų nematomą. 

O Mazarinis tuo metu būtų labai troškęs pasidaryti nematomas, 
nes jis spėjo, kad karalienė Henrietė atvyko kažko prašyti. Jeigu 
karalienė, su kuria jis elgėsi taip žiauriai, atėjo šypsodamasi, 0 ne 
grasindama, vadinasi, ji atėjo kaip maldautoja. 

— Ponas kardinole, — prabilo didingoji lankytoja, — iš pradžių aš 
norėjau pasikalbėti savo reikalu su karaliene, savo seserimi, bet paskui 
pagalvojau, kad politinius dalykus daugiausia sprendžia vyrai. 

— Karaliene, — atsakė Mazarinis, — patikėkite, aš tiesiog 
susidrovėjau, kad jūsų didenybė malonėjo atkreipti į mane savo dėmesį. 

“Jis perdaug mandagus, — pagalvojo karalienė, — nejaugi įspėjo 
mano mintis?“ 

Jiedu įėjo į kardinolo kabinetą. Jis paprašė karalienę sėstis ir, kai ji 
atsisėdo į krėslą, tarė: 

— Įsakykite vienam iš nuolankiausių savo tarnų. 

— Deja, pone, — tarė karalienė, — aš atpratau įsakinėti ir išmokau 
tik prašyti. Aš atėjau jūsų prašyti ir būsiu labai laiminga, jei mano 
prašymas bus išpildytas. 

— Aš klausau, karaliene, — atsakė Mazarinis. 


"Gigesas — pagal graikų padavimą piemuo, savo stebuklingo žiedo padedamas, užgrobęs 
karaliaus sostą. 

— Ponas kardinole, aš noriu kalbėti apie savo vyro karą su 
sukilėliais. Jūs galbūt nežinote, kad Anglijoje kovojama, — kalbėjo 
karalienė, liūdnai šypsodamasi, — ir kad netrukus prasidės lemiamos 
kautynės. 

— Aš visiškai nieko nežinojau, karaliene, — skubiai atsakė 
kardinolas, truktelėjęs pečiais. — Deja, nuolatinės mūsų pačių kovos 
atima visą laiką ir dėmesį iš tokio vargšo, negabaus ir silpno ministro, 
kaip aš. , 

— Taigi ponas kardinole, — toliau kalbėjo karalienė, — aš jums 
pasakysiu, kad mano vyras Karolis I ruošiasi lemiamam mūšiui. 
Nesėkmės atveju (Mazarinis sujudėjo) reikia viską numatyti, — kalbėjo 
karalienė, — nesėkmės atveju jis norėtų pasitraukti į Prancūziją ir 
gyventi čia kaip paprastas žmogus. Ką jūs pasakysite apie šį sumanymą? 

Kardinolas atidžiai klausėsi, net nevirptelėjo nė vienas jo veido 
raumuo, ir negalima buvo suprasti, ką jis galvoja. Jis šypsojosi, kaip 
visada, nenatūraliai lipšniai. Paskui, karalienei baigus pasakoti, 
meilikaujamai tarė: 

— Nejaugi, karaliene, manote, kad nerami, audringa Prancūzija, 
kokia dabar ji yra, gali būti prieglobsčiu nuvainikuotam karaliui? 
Liudviko XIV vainikas ir šiaip silpnai laikosi jam ant galvos, tai kaip 
jis išlaikytų dvigubą naštą? 

— Našta, kurią nešate per mane, nėra labai sunki, — pertraukė jį 
karalienė, skausmingai šypsodamasi, — ir aš neprašau, kad mano vyrui 
padarytumėte ką daugiau, negu man esate padarę. Jūs matote, pone, 
mes esame labai kuklūs karaliai. 

— AK, jūs, karaliene, — visai kas kita, — skubiai įsiterpė kardinolas, 
norėdamas nutraukti pasiaiškinimą, — jūs esate Henriko IV duktė, to 
didžiojo, kilniojo karaliaus... 

— Bet tai nekliudo jums atsakyti prieglaudą jo žentui, ar ne taip, 
pone? Jūs tikriausiai prisimenate, kad tas didysis kilnusis karalius vieną 
dieną buvo išvytas, kaip manasis bus išvytas, .kad jis prašė pagalbos 
Anglijoje ir kad Anglija jam ją davė. O juk karalienė Elžbieta nebuvo 
net jo giminaitė. 

— Peccato'! — tarė Mazarinis, negalėdamas atsispirti tai paprastai 
logikai. — Jūsų didenybė manęs nesuprantate ir blogai galvojate apie 
mano norus, be abejonės, dėl to, kad aš blogai kalbu prancūziškai. 

— Kalbėkite itališkai, pone, karalienė Marija Mediči, mūsų motina, 


!Peccato! (It.) — kaltas. 

mus išmokė tos kalbos prieš tai, kai jūsų pirmtakas kardinolas ištrėmė 
ją svetur mirti. Jei tas didysis, kilnusis karalius Henrikas, apie kurį ką 
tik kalbėjote, būtų gyvas, tikriausiai labai stebėtųsi tokia jam reiškiama 
pagarba ir tokiu negailestingu elgimusi su jo šeima. 

Mazarinio kaktą išmušė stambūs prakaito lašai. 

— Priešingai, ta pagarba yra tokia didelė ir tokia nuoširdi, karaliene, 
— tarė Mazarinis, nesinaudodamas karalienės pasiūlymu pakeisti kalbą, 
— kad jeigu karalius Karolis I — tesaugo jį dievas nuo visų nelaimių! 
— atvyktų į Prancūziją, aš užleisčiau jam savo namą, nuosavą namą; 
bet, deja, tai nebūtų saugus prieglobstis. Kurią nors dieną žmonės 
sudegintų tą namą, kaip sudegino maršalo d' Ankro namus. Vargšas 
Končinas Končinis. Juk jis troško Prancūzijai vien gero. 

— Taip, monsinjore, kaip ir jūs, — ironiškai atsakė karalienė. 
Mazarinis dėjosi nesupratęs tikrosios šių Žodžių prasmės ir toliau 
apgailestavo Končino Končinio likimą. 

— Na, monsinjore kardinole, — pertraukė jį nekantraujanti 
karalienė, —ką man atsakysite? 

— Karaliene, — sušuko Mazarinis dar lipšnesniu balsu, — karaliene, 
jūsų didenybe, leiskite jums duoti patarimą. Suprantama, prieš 
išdrįsdamas patarti, aš noriu pakloti po jūsų kojomis viską, kas jums 
būtų malonu. 

— Sakykite, pone, — tarė karalienė. — Toks išmintingas Žmogus, 
kaip jūs, be abejonės, duos gerą patarimą. 

— Karaliene, patikėkite manimi, karalius turi gintis iki pat galo. 

— Jis taip ir daro, pone, ir šis paskutinis mūšis, kur jis kausis, 
turėdamas daug silpnesnes jėgas, negu jo priešai, parodo, kad jis nenori 
pasiduoti be kovos; bet jeigu jis bus nugalėtas... 

— Tada, karaliene, nors man ir nedrąsu jūsų didenybei patarinėti, 
bet, mano nuomone, karalius tegu neišvyksta iš savo karalystės. Pabėgę 
karaliai greitai užmirštami. Jeigu jis atvyks į Prancūziją, jo siekimai 
bus žuvę. 

— Jeigu iš tiesų yra tokia jūsų nuomonė ir jeigu jūs jį užjaučiate, 
padėkite jam žmonėmis ir pinigais; aš jau niekuo negaliu jam padėti: 
pardaviau paskutinius savo deimantus. Aš nieko neturiu, jūs tai žinote, 
pone; jūs tai geriau žinote, negu kiti. Jei dar būčiau turėjusi kokių 
brangenybių, būčiau jas pardavusi ir nusipirkusi malkų, kad mudvi su 
dukterimi nekentėtume šalčio žiemą. 

.— Ak karaliene, — tarė Mazarinis, — jūsų didenybė nežinote, ko 
manęs prašote. Jeigu karalius šauksis svetimtaučių pagalbos, kad tie jį 

pasodintų į sostą, tai reikš, kad jo neremia ir nemyli jo paties valdiniai. 

— Kalbėkite apie reikalą, ponas kardinole, — tarė karalienė, kuriai 
nusibodo sekti paskui tą subtilų protą į žodžių labirintą, kuriame jis 
klaidžiojo. — Atsakykite man “taip" arba “ne": jei karalius pasiliks 
Anglijoje, ar nusiųsite jam pagalbą? Jei atvyks į Prancūziją, ar duosite 
jam prieglobstį? 

— Karaliene, — atsakė kardinolas, dėdamasis labai nuoširdus, 
— tikiuosi, kad galėsiu įrodyti jūsų didenybei, koks esu jums atsidavęs 
ir kaip trokštu padėti užbaigti reikalą, dėl kurio jūs taip kremtatės. Po 
to, jūsų didenybe, manau, neabejosite, kad esu pasiruošęs jums tarnauti. 

Karalienė kandžiojo lūpas ir nekantraudama judėjo krėsle. 

— Tai ką jūs ketinate daryti? — pagaliau paklausė ji. — Sakykite. 

— Tuoj pat eisiu pasitarti su karaliene, o paskui klausimą 
perduosime svarstyti parlamentui. 

— Su kuriuo jūs kovojate, tiesa? Jūs pavesite Bruseliui padaryti 
pranešimą apie tai. Gana, ponas kardinole, gana. Aš jus suprantu, arba, 

tikriau sakant, klystu. Iš tiesų kreipkitės į parlamentą: jei ne karalių 
nemėgstąs parlamentas, jūsų didžiojo, kilniojo karaliaus Henriko IV 
duktė šią žiemą būtų numinusi iš šalčio ir bado. 

Tai pasakiusi, karalienė didingai ir piktai atsistojo. 

Kardinolas ištiesė į ją rankas. 

— Ak karaliene, karaliene, kaip mažai jūs mane pažįstate, dieve 
mano. 

Bet karalienė Henrietė, netgi neatsisukdama į veidmainio ašaromis 
verkiantį kardinolą, perėjo per kabinetą, pati atsidarė duris ir, praėjusi 
pro gausią eminencijos sargybą ir pataikūnus dvariškius, pro karališkąją 
prabangą, priėjo prie lordo Vinterio, stovinčio nuošaliai nuo kitų, ir 
paėmė jam už parankės. Vargšė karalienė, jau beveik nuvainikuota, 
prieš kurią visi lenkėsi vien dėl etiketo, atsiremti galėjo tik į tą ranką. 

— Tiek to, — tarė Mazarinis, likęs vienas, — baisiai nusikamavau. 
Sunkus vaidmuo. Bet aš ničnieko nepasakiau nei vienam, nei antram. 
Hm, vis dėlto tas Kromvelis — baisus karalių ėdikas; man bus gaila jo 
ministrų, jeigu jis jų turės: Bernuenai! 

Bernuenas įėjo. 

— Tegu sužino, ar rūmuose tebėra tas jaunuolis juoda liemene ir 
trumpai kirptais plaukais, kurį neseniai buvote pas mane įvedęs. 
Bernuenas išėjo. Kardinolas vėl atsuko žiedo akį į viršų, ėmė valyti 
deimantą ir gėrėtis jo skaidrumu, o kadangi nenubyrėjusi nuo blakstienos 
ašara trukdė jam žiūrėti, jis papurtė galvą, kad ji nukristų. 

Bernuenas grįžo su Komenžu, tuo metu ėjusiu sargybą. 

— Monsinjore, — pasakė Komenžas, — kai aš lydėjau jaunuolį, 
apie kurį jūsų eminercija teiraujasi, jis prisiartino prie stiklinių galerijos 
durų ir nustebęs į kažką pasižiūrėjo, be abejo, į Rafaelio paveikslą, 
kabantį aukščiau durų.  Valandėlę jis kažką galvojo, paskui nulipo 
laiptais. Aš, rodos, jį mačiau sėdant ant širmo arklio ir jojant iš rūmų 
kiemo. Bet ar monsinjoras neisite pas karalienę? 

— O kodėl? 

— Ponas de Gito, mano dėdė, atėjo man pasakyti, kad jos didenybė 
yra gavusi naujienų iš armijos. 

— Gerai, tuoj einu. 

Tuo tarpu įėjo ponas de Vilkje. Jį iš tikrųjų siuntė karalienė pakviesti 
kardinolo. 

„ Komenžas sakė teisybę. Mordauntas iš tiesų visa tai buvo daręs, 
kaip jis ką tik pasakojo. Eidamas galerija, lygiagrečia didžiajai stiklinei 
galerijai, jis pastebėjo lordą Vinterį, laukiantį, kol karalienė baigs savo 
derybas. | 

Jaunuolis staiga sustojo visai ne Rafaelio paveikslu pasigėrėti, o 
tartum užkrėstas baisaus vaizdo. Jo akys išsiplėtė, jį nukrėtė šiurpas. 
Rodės, jis nori prasiskverbti pro stiklinę galerijos sieną, skiriančią jį 
nuo priešo, ir, jei Komenžas būtų matęs, su kokia neapykanta šis 
jaunuolis žiūri į lordą Vinterį, nė akimirką nebūtų abejojęs, kad tas 
anglų bajoras yra mirtinas jaunuolio priešas. 

Bet Mordauntas sustojo. Matyt, galvojo, nes, užuot puolęs prie 
lordo Vinterio, kaip iš karto buvo ketinęs daryti, jis pamažu nulipo 
laiptais, nuleidęs galvą išėjo iš rūmų, sėdo į balną, paskui sustabdė 
arklį prie Rišelje gatvės kampo ir, įsmeigęs akis į vartus, laukė, kada iš 
kiemo išvažiuos karalienės karieta. 

Neilgai teko laukti, nes karalienė pas Mazarinį užtruko ne daugiau 
kaip penkiolika minučių, bet jaunuoliui tas ketvirtis atrodė amžinybė. 

Pagaliau sunkusis griozdas, kaip tais laikais buvo vadinama karieta, 
bildėdamas išvažiavo pro vartus, ir lordas Vinteris, jojantis šalia, 
pasilenkė prie durelių, norėdamas kalbėtis su jos didenybe. 

Arkliai riščia nulėkė Luvro link ir įvažiavo į jo kiemą. Išvažiuodama 
iš karmeličių vienuolyno, karalienė Henrietė liepė dukteriai laukti jos 
Luvre, kur juodvi ilgai buvo gyvenusios ir iš kur išsikraustė tik dėl to, 
kad jų neturtas tarp paauksintų salių atrodė dar didesnis. 

Mordauntas sekė paskui karietą ir, kai pamatė ją važiuojant po 
tamsiomis arkomis, su savo arkliu prisiglaudė prie sienos, ant kurios 

krito šešėlis, ir čia, tarp Žano Gužono bareljefų, pats atrodė kaip 
statula. 
Jis čia laukė, kaip ir prie Pale-Ruajalio. 


XLII 
KAIP KARTAIS NELAIMINGIEJI PALAIKO 
ATSITIKTINUMĄ APVAIZDOS PAGALBA 


— Na, kaip, jūsų didenybe? — paklausė lordas Vinteris, kai karalienė 
išsiuntė tarnus. 

— Įvyko tai, ką buvau numačiusi, milorde. 

— Jis atsisako? 

— Argi aš iš karto jums to nesakiau? 

— Kardinolas atsisako priimti karalių? Prancūzija neduoda pastogės 
nelaimingajam princui? Bet juk tai dar negirdėta, jūsų didenybe! 

— Aš nesakiau — Prancūzija, milorde, aš sakiau — kardinolas, o 
kardinolas — net ne prancūzas. 

— O karalienė, ar jūs ją matėte? 

— Neverta pas ją eit, — atsakė karalienė Henrietė, liūdnai 
linguodama galvą, — karalienė niekada nesakys “taip", jei kardinolas 
pasakė “ne". Argi nežinote, kad šis italas valdo viską viduje ir už 
valstybės ribų? Be to, kaip sakiau, aš visai nesistebėčiau, jei Kromvelis 
būtų užbėgęs mums už akių; kalbėdamas su manimi, kardinolas buvo 
sumišęs, bet tvirtai pasiryžęs atmesti prašymą. Ar pastebėjote, koks 
didelis sujudimas Pale-Ruajalyje, koks susirūpinusių Žmonių 
bėginėjimas? Gal gavo kokių žinių, milorde? 

— Tik ne iš Anglijos, karaliene. Aš taip skubėjau, kad esu įsitikinęs, 
jog manęs niekas neaplenkė: išvažiavau prieš tris dienas, stebuklingai 
prasibroviau pro puritonų armiją, su savo tarnu Toniu nusisamdžiau 
pašto arklius, o šie arkliai, kuriais mes dabar jojame, pirkti Paryžiuje. 
Be to, esu tikras, kad karalius nesiryš ko nors imtis, kol negaus jūsų 
didenybės atsakymo. 

— Jūs jam praneškite, milorde, — beviltiškai pasakė karalienė, — 
kad aš nieko negaliu padaryti, kad kentėjau ne mažiau už jį, netgi 
daugiau, kad esu priversta valgyti tremtinės duoną ir prašyti prieglaudos 
veidmainius draugus, kurie tyčiojasi iš mano ašarų, ir kad jis turi 
garbingai pasiaukoti ir mirti kaip tikras karalius. Aš atvyksiu mirti 
greta jo. 

— Karaliene, karaliene, — sušuko lordas Vinteris, — jūsų didenybė 
per daug puolate į nusiminimą, o galbūt dar yra vilties. 

— Nėra draugų, milorde! Yra tik vienas — tai jūs! O dieve mano, 
dieve mano, — sušuko karalienė Henrietė, pakėlusi į dangų akis, — 
nejaugi pasiėmei iš žemės visas kilnias širdis? 

— Tikiuosi, kad ne, karaliene, — susimąstęs atsakė lordas Vinteris, 
— juk aš jums pasakojau apie keturis vyrus. 

— Bet ką gali padaryti keturi vyrai? 

— Keturi pasiaukoję vyrai, keturi vyrai, pasiryžę mirti, gali labai 
daug padaryti, tikėkite mano žodžiais, karaliene, ir tie, apie kuriuos 
jums pasakojau, kadaise yra daug nuveikę. 

— O kurgi tie keturi vyrai dabar? 

— A, to tai aš nežinau. Beveik dvidešimt metų jų nesu matęs, bet 
visada, kai karalius atsidurdavo pavojuje, juos prisimindavau. 

— Ar tie vyrai buvo jūsų draugai? 

— Mano gyvybė buvo vieno iš jų rankose, ir jis jos pasigailėjo; 
nežinau, ar jis liko mano bičiulis, bet aš nuo to laiko jį taip vadinu. 

— O tie vyrai yra Prancūzijoje, milorde? 

— Manau, kad taip. 

— Pasakykite jų pavardes; galbūt jų pavardės man yra žinomos ir 
aš galėsiu jums padėti juos surasti. 

-— Vienas vadinosi ševalje d' Artanjanas. 

— O, milorde! Jei neklystu, ševalje d'Artanjanas yra gvardijos 
leitenantas, aš esu girdėjusi tą pavardę, bet būkite atsargus: bijau, kad 
šis žmogus labai ištikimas kardinolui. 

— Tai būtų didelė nelaimė, — pasakė lordas Vinteris, — ir aš 
imčiau tikėti, kad mes iš tikrųjų prakeikti. 

— O kiti, — paklausė karalienė, griebdamasi paskutinės vilties, lyg 
skęstantysis sudužusio laivo nuolaužos, — o kiti, milorde? 

— Antrasis, kurio pavardę atsitiktinai sužinojau — nes, pradėdami 
su mumis kautis, šie keturi bajorai pasisakė pavardes, — vadinasi 
grafas de La Feras. O dviejų kitų, kadangi įpratau juos vadinti netikrais 
vardais, užmiršau tikruosius. 

— O dieve mano! Juos būtinai reikėtų surasti, — sušuko karalienė, 
— jei manote, kad šie garbingi bajorai gali būti naudingi karaliui! 

— Taip, — atsakė lordas Vinteris, — nes jie tie patys Žmonės, 
karaliene. Išklausykite mane atidžiai ir prisiminkite praeitį. Ar kartais 
negirdėjote pasakojant, kaip kadaise Ona Austrijietė buvo išgelbėta iš 
didžiausio pavojaus, į kurį tik karalienė gali patekti? 

— Taip, taiatsitiko tuo metu, kai ji mylėjo poną Bekingemą, ir 
rodos, dėl kažkokių deimantų. 

— Gryna teisybė, jūsų didenybe. Tie vyrai tada ir išgelbėjo 
karalienę. Ir nejučia liūdnai nusišypsai, pagalvojęs, kad tų vyrų vardai 
jums nežinomi dėl to, kad pati karalienė užmiršo tuos, kuriuos ji turėjo 
padaryti pirmaisiais karalystės didikais. : 

— Bet ką gali padaryti keturi vyrai ar, tikriau sakant, trys vyrai, 
nes, aš jums sakiau, iš pono d' Artanjano nėra ko tikėtis. 

— Viena narsia špaga būtų mažiau, bet dar liktų trys kitos, neskaitant 
manosios; o keturių pasiaukojančių vyrų užtektų sergėti karaliui nuo 
priešų, saugoti jį mūšio metu, jam patarti, lydėti traukiantis, užtektų ne 
padėti jam nugalėti priešą, bet išgelbėti, jei būtų nugalėtas; padėti jam 
perplaukti jūrą, ir, kad ir ką sakytų Mazarinis, jeigu jūsų vyras karalius 
pasiektų Prancūzijos krantą, rastų tiek prieglobsčių, kiek jūrų paukštis 
per audrą. 

— Ieškokite, milorde, ieškokite tų bajorų ir, jei juos surasite ir jie 
sutiks vykti su jumis į Angliją, atgavusi sostą, kiekvienam iš jų duosiu 
po hercogystę ir tiek aukso, kad už jį galėtų nusipirkti Uait-Holo 
rūmus. Taigi ieškokite, milorde, aš jus maldauju! 

—- Mielai ieškočiau, karaliene, — atsakė lordas Vinteris, — ir 
juos, be abejonės, rasčiau, bet neturiu laiko: argi jūsų didenybė 
užmiršote, kad karalius nerimaudamas laukia jūsų atsakymo? 

— Tada mes žuvę! — sušuko karalienė, apimta nevilties. 

Tuo metu atsidarė durys, ir įėjo jaunoji Henrietė. Karalienė didelėmis 
pastangomis, tiesiog didvyriškai, kaip būdinga motinoms, paslėpė 
savo širdies gelmėse ašaras, duodama lordui Vinteriui ženklą pakeisti 
kalbą. 

Bet jaunoji princesė pastebėjo, kad motina verkusi; ji sustojo ant 
slenksčio, atsiduso ir, kreipdamasi į karalienę, paklausė: 

— Ko verkiate be manęs, mama? 

Karalienė nusišypsojo ir, užuot jai atsakiusi, tarė: 

— Lorde Vinteri, beveik netekusi karalienės vardo, aš vis dėlto kai 
ką laimėjau — mano vaikai mane vadina mama, o ne karaliene. 

Paskui atsisuko į dukterį ir paklausė: 

— Ko norėjote, Henriete? 

— Mama, — pasakė jaunoji princesė, — į Luvrą ką tik atjojo 
kažkoks raitelis ir nori pareikšti pagarbą jūsų didenybe;; jis atvyksta iš 
armijos ir sako turįs jums perduoti, man rodos, maršalo de Gramono 


laišką. 

— Ak, — tarė karalienė lordui Vinteriui, — tai vienas iš mums 
ištikimų žmonių. Matote, brangusis milorde, kaip blogai mes 
aptarnaujamos — mano duktė pati turi įvesti atvykstančiuosius. 

— Karaliene, pasigailėkite manęs, — tarė lordas Vinteris, — jūs 
man skaudinate širdį. 

— O kas toks tasai raitelis, Henriete? — paklausė karalienė. 

— Aš jį mačiau pro langą, karaliene; tai kokių šešiolikos metų 
jaunuolis, pavarde vikontas de Braželonas. 

Karalienė šypsodamasi linktelėjo galvą, jaunoji princesė atidarė 
duris, ir ant slenksčio pasirodė Raulis. 

Jis žengė tris žingsnius link karalienės ir atsiklaupė. 

— Karaliene, — tarė jis, — aš atnešiau jūsų didenybei laišką nuo 
savo draugo pono grafo de Gišo, kuris sakė turįs garbę būti vienu iš 
jūsų tarnų. Šiuo laišku siunčia jums svarbią žinią ir reiškia pagarbą. 

Rauliui paminėjus grafo de Gišo pavardę, jaunosios princesės 
skruostus nutvieskė raudonis. Karalienė griežtai į ją pasižiūrėjo. 

— Bet jūs, Henriete, man sakėte, kad laiškas esąs nuo maršalo de 
Gramono? — paklausė karalienė. 

— Aš taip maniau, karaliene... -— atsakė užsikirsdama mergaitė. 

— Tai mano kaltė, karaliene, — paaiškino Raulis, — aš tikrai 
buvau pranešęs, kad atvykstu siunčiamas maršalo de Gramono; bet, 
sužeistas į dešinę ranką, jis negalėjo rašyti, ir sekretoriaus pareigas 
atliko grafas de Gišas. 

— Vadinasi, buvo mūšis? — paklausė karalienė, duodama Rauliui 
ženklą stotis. 

— Taip, karaliene, — atsakė jaunuolis, įteikdamas laišką lordui 
Vinteriui, kuris buvo priėjęs jo paimti ir perduoti karalienei. 

Išgirdusi apie mūšį, jaunoji princesė pravėrė bumą, matyt, norėdama 
paklausti, kas jai labiausiai rūpėjo, bet burna vėl užsičiaupė, nepratarusi 
nė žodžio, ir skruostai pamažu išblyško. 

Karalienė pastebėjo jos susijaudinimą, ir, be abejonės, motinos 
širdis viską suprato, nes ji, vėl kreipdamasi į Raulį, paklausė: 

— Ar nieko blogo neatsitiko jaunajam grafui de Gišui? Jis yra ne 
tik vienas iš mano tarnų, kaip jis jums sakė, bet ir mūsų bičiulis. 

— Ne, karaliene, — atsakė Raulis, — priešingai, tą dieną jis labai 
pasižymėjo ir susilaukė garbės būti princo apkabintas kovos lauke. 

Jaunoji princesė pliaukštelėjo delnais, bet, susigėdusi, kad šitaip 
išreiškė savo džiaugsmą, nusisuko į šoną ir pasilenkė prie rožių vazos, 
tartum norėdama įtraukti jų aromato. 

— Pažiūrėsime, ką mums rašo grafas, — pasakė karalienė. 

— Aš jau turėjau garbės jūsų didenybei pranešti, kad jis rašo savo 
tėvo vardu. 

— Taip, pone. 

Karalienė atplėšė laišką ir ėmė skaityti. . 


“Karaliene, 

neturėdamas garbės pats rašyti jums laiško dėl žaizdos dešinėje 
rankoje, tai padaryti pavedžiau savo sūnui grafui de Gišui, kuris, kaip 
žinote, yra toks pat jūsų tarnas, kaip ir jo tėvas. Pranešu, kad mes ką 
tik laimėjome Lanso mūšį ir kad ši pergalė suteiks galimybę kardinolui 
Mazariniui ir karalienei įgyti didelę įtaką Europoje. Jei jūsų didenybė 
panorės paklausyti mano patarimo, tegu tuo pasinaudoja ir pareikalauja, 
kad karališkoji vyriausybė palankiai išspręstų šviesiausiojo jos vyro 
klausimą. Vikontas de Braželonas, kuris turės garbę įteikti jums šitą 
laišką,draugauja su mano sūnumi, kuriam jis, yra pagrindo manyti, 
išgelbėjo gyvybę; tai bajoras, kuriuo jūsų didenybė gali visiškai 

pasitikėti, jei raštu ar žodžiu norėtų man pranešti kokį įsakymą. 
Turiu garbę jums nusilenkti 
Maršalas de Gramonas" 


Tuo metu, kai buvo skaitoma apie paslaugą, kurią jis padarė grafui, 
Raulis atsigręžė į jaunąją princesę ir pamatė jos akyse begalinį 
dėkingumą jam. Nebuvo jokios abejonės: karaliaus Karolio I duktė 
mylėjo jo draugą. 

— Lanso mūšis laimėtas! — sušuko karalienė. — Jie čia laimingesni: 
jie laimi mūšius! Taip, maršalas de Gramonas sako tiesą: tai pagerins 
jų reikalus, bet aš bijau, kad tai neduos mums naudos ir netgi pakenks. 
Jūsų Žinios yra naujausios, pone, — kalbėjo toliau karalienė, — ir aš 
jums čėkinga, kad taip skubėjote jas atnešti; jei ne jūs ir ne tas laiškas, 
šią naujieną būčiau sužinojusi tik rytoj, gal poryt, o gal net vėliausiai 
už visus Paryžiuje. 

— Karaliene, — tarė Raulis. — Luvras — antri rūmai, kur ši 
naujiena pranešta; daugiau niekas jos dar nežino, ir aš prisiekiau ponui 
grafui de Gišui įteikti šį laišką jūsų didenybei pirmiau negu aplankysiu 
savo globėją. 

— Ar jūsų globėjas, kaip ir jūs, vadinasi Braželonas? — paklausė 
lordas Vinteris. — Kažkada aš pažinojau vieną Braželoną, ar jis dar 
gyvas? 

— Ne, pone, jis yra miręs, ir iš jo mano globėjas, artimas jo 
giminaitis, paveldėjo žemę; aš manau, kad tos žemės vardu ir vadinuosi. 

— Pone, o kokia pavardė jūsų globėjo? — paklausė karalienė, 
nejučia susidomėjusi gražiu jaunuoliu. 

— Grafas de La Feras, karaliene, — atsakė jaunuolis lenkdamasis. 

Vinteris sujudėjo nustebęs, o karalienė, nušvitusi iš džiaugsmo, 
pažiūrėjo į jį. 

— Grafas de La Feras! — sušuko ji. — Ar šią pavardę jūs man 
minėjote? 

Lordas Vinteris negalėjo patikėti tuo, ką išgirdo. 

— Ponas grafas de La Feras! — sušuko jis taip pat. — Ak pone, 
atsakykite man, aš jus maldauju: ar grafas de La Feras — tas pats 
bajoras, kurį aš pažinojau kaip gražų ir narsų Liudviko XIII 
muškietininką ir kuris dabar turi keturiasdešimt septynerius ar 
keturiasdešimt aštuonerius metus? 

— Taip, pone, tas pats. 

— Ir kuris tarnavo muškietininku, pasivadinęs slapyvardžiu? 

— Ato pravarde. Dar neseniai girdėjau, kaip jo draugas ponas 
d" Artanjanas jį taip pavadino. 

— Taip, karaliene, taip. Ačiū dievui! Jis Paryžiuje? — paklausė 
grafas Raulį. 

Paskui, atsisukęs į karalienę, pridūrė: 

— Nepraraskite vilties, dabar nepraraskite vilties, apvaizda rūpinasi 
mumis, nes ji padėjo man tokiu stebuklingu būdu surasti šį drąsų 
bajorą. O kur jis gyvena, pone? Malonėkite pasakyti. 

— Ponas grafas de La Feras gyvena Genego gatvėje, “Karolio 
Didžiojo" viešbutyje. 

— Ačiū, pone. Įspėkite brangųjį mano bičiulį, kad jis neišeitų iš 
namų: aš tuoj ateisiu jo apkabinti. 

— Pone, labai mielai įvykdysiu jūsų prašymą, jeigu jos didenybė 
man leis. 

— Eikite, ponas vikonte de Braželonai, — pasakė karalienė, — 
eikite ir būkite tikras, kad mes jums nuoširdžiai palankios. 

Raulis pagarbiai nusilenkė karalienei ir princesei, taip pat lordui 
Vinteriui ir išėjo. 

Lordas Vinteris ir karalienė dar kurį laiką patylomis kalbėjosi, kad 
jų neišgirstų jaunoji princesė; bet tas atsargumas buvo nereikalingas, 
nes ji buvo paskendusi savo mintyse. 

Kai lordas Vinteris jau buvo beišeinąs, karalienė tarė jam: — 

Klausykite, milorde, aš išsaugojau šį deimantinį kryžių, savo motinos 
palikimą, ir šį šventojo Mykolo ordiną, dovanotą mano vyro; jie verti 
apie penkiasdešimt tūkstančių livrų. Aš prisiekiau geriau mirti badu, 
negu skirtis su šiomis brangiomis dovanomis, bet šiandien, kai tos dvi 
brangenybės gali būti naudingos jam ir jo gynėjams, reikia jas paaukoti. 
Imkite jas, milorde, ir parduokite, jei bus reikalingi šiam jūsų žygiui 
pinigai. Bet, jei rasite būdą, kaip jas išlaikyti, milorde, žinokite, kad 
man padarysite didžiausią paslaugą, kokią gali padaryti bajoras 
karalienei, ir tas, kuris laimės dienomis atneš man šį ordiną ir kryžių, 
gaus mano ir mano vaikų palaiminimą. 

“ — Karaliene, — atsakė lordas Vinteris, — aš esu ištikimas jūsų 
tarnas. Aš nunešiu tuos du daiktus į saugią vietą ir neimčiau jų, jei 
turėčiau bent kiek buvusių savo turtų, bet mūsų turtai konfiskuoti, 
pinigai išleisti, ir mes priversti pasidaryti lėšų iš to, ką dar turime. Po 
valandos aš būsiu pas grafą de La Ferą, ir rytoj jūsų didenybė gausite 
galutinį atsakymą. | 

Karalienė ištiesė ranką lordui Vinteriui; tas pagarbiai ją pabučiavo; 
paskui atsigręžė į savo dukterį ir tarė: 

— Milorde, jums buvo pavesta kažką perduoti šiai mergaitei nuo 
jos tėvo. 

Lordas Vinteris nustebo: jis nežinojo, ką karalienė nori pasakyti. 

Jaunoji Henrietė priėjo šypsodamasi ir raudonuodama ir atkišo kaktą 
bajorui. 

— Pasakykite mano tėvui, — tarė jaunoji princesė, — kad nesvarbu, 
kas jis bus — karalius ar pabėgėlis, nugalėtojas ar nugalėtasis, galingas 
ar beturtis — aš visada būsiu klusniausia ir labai jį mylinti duktė. 

— Aš tai Žinau, karalaite, — atsakė lordas Vinteris, lūpomis 
paliesdamas Henrietės kaktą. 

Po to jis išėjo ir žengė be palydovų per dideles tuščias ir tamsias 
sales šluostydamasis ašaras, kurių, nors ir kaip išpaikintas per 
penkiasdešimt gyvenimo metų karaliaus rūmuose, negalėjo sulaikyti, 
ištikus šitą karalių šeimą nelaimei, tokiai kilniai ir didelei. 


XLII 
DEDĖ IR BROLIAVAIKIS 


Tarnas su arkliu laukė lordo Vinterio prie vartų; tas sėdo ant arklio 
ir susimąstęs jojo namo, gręžiodamasis ir žiūrėdamas į tylų ir tamsų 

Luvro fasadą; staiga jis pamatė, -kad kažkoks raitelis lyg atšoko nuo 
sienos ir ėmė sekti paskui jį per keletą žingsnių. Jis prisiminė, kad, 
išeidamas iš Pale-Ruajalio, taip pat matė panašų šešėlį. 

Lordo Vinterio tamas, jodamas paskui, baimingai žvilgčiojo į tą 
raitelį. 

— Toni, — tarė bajoras, duodamas tarnui ženklą prisiartinti. 

— Klausau, jūsų šviesybe. 

Ir tarnas prijojo prie savo šeimininko. 

— Ar pastebėjote, kad paskui mus seka žmogus? 

— Taip, milorde. 

— Kas jis toks? 

— Nežinau; tik jis seka jūsų šviesybę nuo pat Pale-Ruajalio. Jis 
sustojo prie Luvro ir laukė, kada jūs išeisite, o paskui vėl ėmė jus sekti. 

“Turbūt koks kardinolo šnipas, — pagalvojo lordas Vinteris, — 
dėkimės jo nematą." | 

Lordas Vinteris sukirto pentinais arkliui ir nėrė į gatvių labirintą, 
kuris vedė į jo viešbutį, esantį Mare pusėje; jis ilgai buvo gyvenęs 
Karališkojoje aikštėje ir dabar, savaime suprantama, sustojo netoli tos 
vietos, kur buvo gyvenęs. 

Nepažįstamasis ėmė joti šuoliais. 

Lordas Vinteris sustojo prie savo viešbučio ir įėjo į vidų, pasiryžęs 
akylai sekti šnipą; bet, dėdamas ant stalo pirštines ir skrybėlę, jis 
veidrodyje pamatė kažkokią žmogystą, stovinčią ant kambario 
slenksčio. 

Jis atsigręžė. Priešais jį stovėjo Mordauntas. 

Lordas Vinteris nubalo ir sustingo vietoje, o Mordauntas stovėjo 
tarpduryje šaltas, grėsmingas , tarsi Komandoro statula. - 

Valandėlę juodu tylėjo. 

— Pone, — prabilo lordas Vinteris, — man rodos, aš jums gana 
aiškiai daviau suprasti, kad įkyrus jūsų persekiojimas mane vargina; 
todėl išeikite, arba tuojau liepsiu jus išvaryti, kaip buvau liepęs Londone. 
Aš nesu jūsų dėdė, ir aš jūsų nepažįstu. 

— Dėde, — atsakė Mordauntas pašaipiu kimiu balsu, — jūs 
apsirinkate: šį kartą manęs neišvarysite, kaip išvarėte Londone. 
Neišdrįsite. Na, o dėl to, ar aš esu jūsų broliavaikis, ar ne, prieš 
neigdamas dar kartą pagalvokite, nes dabar sužinojau daug ką, ko 
prieš metus nežinojau. 

— Man visai nesvarbu, ką jūs sužinojote! — atšovė lordas Vinteris. 

— O, jums labai svarbu, dėde, aš esu tikras, ir jūs tučtuojau būsite 

tos pat nuomonės, kaip ir aš! — pridūrė jis taip šypsodamasis, kad 
šiurpas nuėjo per nugarą tam, į kurį jis kreipėsi. — Pirmą kartą, 
būdamas Londone, aš atėjau pas jus sužinoti, kur dingo mano turtai, 
antrą kartą — kas suteršė mano vardą. Šį kartą ateinu pas jus su dar 
baisesniu klausimu, negu anie, ateinu jums pasakyti, kaip dievas yra 
pasakęs pirmajam žmogžudžiui: “Kainai, ką tu padarei savo broliui 
Abeliui?" Milorde, ką jūs padarėte savo brolienei, mano motinai? 

Lordas Vinteris atšoko, išsigandęs liepsnojančių jo akių. 

— Jūsų motinai? — paklausė jis. 

— Taip, mano motinai, milorde, — atsakė jaunuolis, linktelėdamas 
galvą. | 

Lordas Vinteris sukaupė visas jėgas, stengdamasis prisiminti kažką, 
kas vėl sužadintų neapykantą. 

— Teiraukitės pats, nelaimingasis, kas jai atsitiko, pasiklauskite 
pragaro, gal jis jums pasakys. 

Tada jaunuolis žengė keletą žingsnių į priekį, atsistojo prie pat 
lordo Vintenio ir sukryžiavo rankas. 

— Aš paklausiau Betiuno budelį, — atsakė Mordauntas dusliu 
balsu ir mirtinai išbalusiu nuo skausmo bei pykčio veidu, — ir Betiuno 
budelis man pasakė. 

Lordas Vinteris krito į krėslą lyg perkūno trenktas ir veltui ieškojo 
žodžių, norėdamas ką nors atsakyti. 

— Taip ar ne? — kalbėjo toliau jaunuolis. — Tas žodis viską 
paaiškina, tai raktas, kuris atrakina bedugnę. Mano motina gavo savo 
vyro palikimą, ir jūs nužudėte mano motiną! Mano pavardė užtikrino 
man tėvo turtą, ir jūs išplėšėte iš manęs pavardę, o paskui atėmėte ir 
turtą. Dabar aš daugiau nesistebiu, kad jūs manęs nepažįstate; nesistebiu, 
kad atsisakoie pažinti. Plėšikui nedera savo broliavaikiu vadinti tą, 
kurį jis apiplėšė ir pavertė vargšu, o žmogžudžiui — kurį jis padarė 
našlaičiu. | 

Sie žodžiai padarė priešingą poveikį, negu tikėjosi Mordauntas. 
Lordas Vinteris prisiminė, kokia pabaisa buvo miledi. Jis atsistojo, 
ramus ir rimtas, griežtu savo žvilgsniu atremdamas piktą jaunuolio 
žvilgsnį. 

— Jūs norite sužinoti šią baisią paslaptį? — tarė lordas Vinteris. 
— Gėčrai!.. Štai kokia buvo ta moteris, dėl kurios gyvybės šiandien iš 
manęs reikalaujate ataskaitos. Ši moteris, be jokios abejonės, nunuodijo 
mano brolį ir norėjo nužudyti mane, kad galėtų paveldėti visus turtus. 
Aš turiu įrodymų. Ką jūs į tai pasakysite? 

— Pasakysiu, kad ji buvo mano motinai 

— Ji privertė žmogų, kitados buvusį teisingą, taurų ir gerą, nudurti 
nelaimingąjį hercogą Bekingemą. Ką jūs pasakysite apie šį nusikaltimą, 
kurį galiu paliudyti. 

— Ji buvo mano motina! 

— Parvykusi į Prancūziją, Betiuno augustiniečių vienuolyne ji 
nunuodijo jauną moterį, kurią mylėjo vienas jos priešas. Ar šis 
nusikaltimas jūsų neįtikins, kad bausmė teisinga? Aš galiu įrodyti, kad 
ir šis nusikaltimas padarytas. 

— Ji buvo mano motina! — sušuko jaunuolis trečią kartą dar 
garsiau. 

— Pagaliau, slegiama žmogžudysčių, ištvirkavimų naštos, visiems 
šlykštu ir pavojinga kaip ištroškusi kraujo pantera, ji buvo nubausta tų 
žmonių, kuriuos pati išvedė iš kantrybės ir kurie jai niekada nebuvo 
padarę jokios skriaudos. Jos nusikaltimai buvo tokie bjaurūs, kad tie 
žmonės tapo jos teisėjais; ir tas budelis, kurį matėte ir kuris jums viską 
papasakojo, kaip sakote, tas budelis, jeigu tikrai viską pasakė, be 
abejonės, nenusipelnė ir to, kad jis drebėjo iš džiaugsmo, keršydamas 
jai už savo brolio gėdą ir savižudystę. Ištvirkusi merga, neištikima 
žmona, iškrypėlė sesuo, žudikė, nuodytoja, nekenčiama visų, kas tik ją 
pažinojo, visų tautų, kurios ją priėmė kaip savą, ji mirė prakeikta 
dangaus ir žemės; štai kokia buvo ši moteris. 

Mordauntui iš krūtinės išsiveržė seniai slopinama rauda, išblyškęs 
veidas paraudo, išpiltas prakaito, plaukai lyg Hamleto pasišiaušė; jis 
sugniaužė kumščius ir, smaugiamas pykčio, suriko: 

— Nutilkite, pone! Ji buvo mano motina! Aš nežinau nei jos 
nepadorių poelgių, nei ydų, nei nusikaltimų, tik žinau, kad ji buvo 
mano motina, kad penki vyrai, susivieniję prieš vieną moterį, 
slapčiomis, naktį ją nužudė kaip niekingi bailiai! Žinau, kad ir jūs, 
pone, buvote jų tarpe, kad, kaip ir kiti, dėde, net garsiau už kitus, 
pasakėte: “Ji turi mirti!“ Todėl jus įspėju, klausykite atidžiai; tegu 
mano žodžiai įsirėžia į jūsų atmintį: dėl šios žmogžudystės aš netekau 
visko, dėl šios žmogžudystės aš netekau pavardės, dėl šios žmogžudystės 
aš tapau beturtis, dėl šios žmogžudystės aš ištvirkau, pasidariau žiaurus, 
nepermaldaujamas, ir aš pareikalausiu už tai ataskaitos pirmiausia iš 
jūsų, paskui iš jūsų bendrininkų, kai sužinosiu, kas jie tokie. 

Su baisia neapykanta akyse, apsiputojęs ir pakeltu kumščiu 
Mordauntas žengė dar vieną žingsnį, baisų ir grasinanų, link lordo 
Vinterio. 

Šis, padėjęs ranką ant špagos ir šypsodamasis kaip žmogus, 
trisdešimt metų žaidęs su mirtimi, tarė jam: 

— Pone, ar tik nenorite manęs nužudyti? Tada aš pripažinsiu jus 
savo broliavaikiu, nes jūs esate tikras savo motinos sūnus. 

— Ne, — atsakė Mordauntas, stengdamasis atpalaiduoti įtemptus 
viso kūno raumenis, — ne, aš jūsų nežudysiu, bent šiuo metu, nes be 
jūsų negalėsiu surasti kitų. Bet kai juos surasiu, drebėkite, pone: aš 
nudūriau Betiuno budelį, nudūriau be jokio pasigailėjimo, o jis 
mažiausiai iš visų buvo kaltas. 

Pasakęs tuos žodžius, jaunuolis išėjo ir lipo laiptais gana ramus, 
kad niekas į jį nekreiptų dėmesio; paskui žemutinėje laipių aikštėje jis 
praėjo pro Tonį, pasirėmusį į turėklus ir laukianų, kada šūktelės jo 
šeimininkas. 

Tačiau lordas Vinteris jo nešaukė; priblokštas ir bejėgis, jis stovėjo 
ir klausėsi; paskui, išgirdęs tolstančio arklio kanopų dundėjimą, krito į 
kėdę ir tarė: 

— Dieve mano, ačiū tau, kad jis žino tik mane vieną. 


XLIV | 
TĖVAS IR SŪNUS 


Tuo metu kai pas lordą Vinterį dėjosi ši baisi scena, Atas sėdėjo 
prie lango savo kambaryje, parėmęs galvą rankomis, ir klausėsi ne tik 
ausimis, bet ir akimis Raulio pasakojimo apie jo kelionės nuotykius ir 
mūšio smulkmenas. . 

Gražiame ir kilniame bajoro veide buvo matyti neapsakomas 
džiaugsmas, kurį sužadino jaunuolio pasakojimas apie pirmus, nekaltus 
ir tyrus pergyvenimus. Jis mėgavosi jaunu  sujaudintu balsu kaip 
harmoninga muzika. Užmiršo viską, kas buvo niūru praeityje ir miglota 
ateityje. Rodės, mylimo vaiko sugrįžimas visus būgštavimus pavertė 
lūkesčiais. Atas buvo laimingas, laimingas, kaip niekada nebuvo 
gyvenime. 

— Ir jūs, Braželonai, dalyvavote tame dideliame mūšyje? 
— paklausė buvęs muškietininkas. 

— Taip, pone. 

— Sakote, jis buvo žiaurus? 

— Ponas princas vienuolika kartų vedė kariuomenę į antpuolį. 

— Jis didis karvedys, Braželonai. 

— Jis didvyris, pone. Aš nė valandėlės neišleidau jo iš akių. O, 
kokia laimė, pone, vadintis Konde... kokia garbė nešioti tą vardą! 

— Jis visada buvo ramus ir šaunus, ar ne tiesa? 

— Ramus kaip parade, šaunus kaip puotoje. Kai pamažu žengėme 
link priešo, mums buvo uždrausta pirmiems šauti, ir mes ėjome link 
aukštumoje stovinčių ispanų, apsiginklavusių muškietomis. Kai ligi 
priešo buvo trisdešimt žingsnių, princas atsisuko į kareivius ir tarė: 
“Vaikai, jums teks iškentėti smarkų apšaudymą, bet paskui, būkite 
ramūs, bus lengva su tais žmonėmis susidoroti! “ Viešpatavo tokia 
tyla, kad jo žodžius girdėjo visi, bičiuliai 1 priešai. Paskui, pakėlęs 
savo špagą, įsakė: “Trimituokite!" 

— Puiku, puiku!.. Pasitaikius progai, jūs taip pat pasielgtumėte, 
Rauli, ar ne? 

— Abejoju, pone, nes tai man atrodė taip gražu ir taip didinga. 
Prisiartinę per dvidešimt žingsnių nuo priešo, pamatėme, kaip visos 
muškietos nusileido tartum blizganti linija, nes vamzdžiai blizgėjo 
prieš saulę. “Žingsniu, vaikai, žingsniu, — tarė princas, — jau išmušė 
toji valanda." 

“ Ar jums buvo baisu, Rauli? — pasiteiravo grafas. 

— Taip, pone, — naiviai atsakė jaunuolis, — širdy pajutau lyg 
kokį šaltį ir, išgirdęs priešų gretose komandą ispanų kalba “šaukite", 
užsimerkiau ir prisiminiau jus. 

— Iš tikrųjų Rauli? — paklausė Atas, spausdamas jam ranką. 

— Taip, pone. Tuo pat metu pasigirdo toks trenksmas, lyg būtų 
atsivėręs pragaras, ir visi, kas dar buvo gyvas, pajuto liepsnos karšįį. 
Aš atsimerkiau, nustebęs, kad dar esu gyvas ir net nesužeistas; trečdalis 
eskadrono žmonių gulėjo ant žemės sužeisti, kruvini, Tą akimirką 
sutikau princo žvilgsnį ir nieko daugiau negalvojau, tik tai, kad jis į 
mane žiūri. Sukirtau pentinais arkliui ir atsidūriau priešo eilėse. 

— Ir princas buvo jumis patenkintas? 

— Bent taip jis sakė, pone, kai man pavedė palydėti į Paryžių poną 
de Šatijoną, kuris atvežė karalienei šias žinias ir paimtas vėliavas. 
“Jokite, — tarė man prinčas, — priešas nesutelks jėgų kokia penkiolika 
dienų. Ir per tą laiką jūs man nebūsite reikalingas. Jokite pasimatyti su 
tais, kuriuos mylite ir kurie jus myli, ir padėkokite mano seseriai de 
Longvil už dovaną, kurią ji man davė, atsiųsdama jūs“. Ir aš atvykau, 
pone, — pridūrė Raulis, žiūrėdamas į grafą su šypsena, kupina meilės, 
— manydamas, kad jums bus malonu vėl mane matyti. 

Atas prisitraukė jaunuolį ir pabučiavo jam į kaktą, lyg būtų bučiavęs 

jauną mergaitę. 

— Taigi, Rauli, — tarė jis, — jūs pradėjote eiti teisingu keliu; jūsų 
draugai — hercogai, krikštatėvis — Prancūzijos maršalas, vadas — 
grynakraujis princas, ir, tą pačią dieną jums sugrįžus, jus priėmė dvi 
karalienės. Kaip naujokui, tai labai daug. 

— Ak pone, — staiga pasakė Raulis, — kalbėdamas apie savo 
žygius, užmiršau vieną dalyką: pas jos didenybę Anglijos karalienę 
buvo kažkoks bajoras, kuris, kai tik aš paminėjau jūsų vardą, sušuko iš 
džiaugsmo ir nustebimo. Jis sakė esąs jūsų draugas, klausė jūsų adreso 
1r žadėjo pas jus atvykti. 

— Kaip jis vadinasi? 

— Aš nedrįsau jį paklausti, pone. Nors jis kalba taisyklingai, bet iš 
tarsenos supratau, kad jis anglas. 

— Ą! — tarė Atas. 

. Ir jis nulenkė galvą, tartum stengdamasis kažką prisiminti. Paskui, 
kai pakėlė akis, pamatė tarpdury žmogų, švelniai į jį žiūrinų. | 

— Lordas Vinteris! — sušuko grafas. 

— Atai, mielas bičiuli! 

Ir abu bajorai apsikabino, paskui Atas, paėmęs lordą Vinterį už 
rankų ir žiūrėdamas į jį, paklausė: 

— Kas jums, milorde? Jūs atrodote toks liūdnas, kaip aš linksmas. 

— Taip, mielas bičiuli, tai tiesa, netgi pasakysiu daugiau, kad, jus 
matydamas tokį linksmą, dar labiau būgštauju. 

Lordas Vinteris apsidairė, lyg ieškodamas vietos, kur jie galėtų būti 
vienu du. Raulis, supratęs, kad bičiuliai nori pasikalbėtu, tylutėliai 
išėjo. 

— Dabar, kai mudu likome vieni, — tarė Atas, — pakalbėsime 
apie jus. | 

— Kol mudu vieni, pakalbėsime apie mus, — atsakė Vinteris. 
— Jis čia. Ė 

— Kas? 

— Miledi sūnus. 

Atas vėl susijaudino, išgirdęs šį vardą, kuris, rodės, jį persekiojo 
lyg koks fatališkas aidas, bet veikiai susivaldė ir, truputį suraukęs 
antakius, ramiai atsakė: 

—-Aš tai Žinau. 

— Žinote? 

— Taip. Grimo sutiko jį tarp Betiuno ir Araso ir skubiai atjojo man 
pranešti. 

— Tai Grimo jį pažinojo? 

— Ne, jis tik buvo prie mirštančio žmogaus, kuris aną pažinojo. 

— Prie Betiuno budelio! — sušuko lordas Vinteris. 

— Jūs tai žinote? — paklausė nustebęs Atas. 

— Jis ką tik pas mane buvo, — atsakė lordas Vinteris. — Jis man 
viską pasakė. O, mano bičiuli, kokia baisi scena! Kodėl mes 
nepasmaugėme kūdikio kartu su motina?! 

Atas, kaip visi kilnūs žmonės, nepasakojo kitiems sunkių savo 
pergyvenimų; bet, priešingai, savo širdyje juos visada slėpė, žadindamas 
vilų ir nusiraminimą. Rodės, paties skausmas jo širdyje virsdavo 
džiaugsmu kitiems. 

— Ko jūs bijote? — paklausė jis, protu nugalėdamas instinktyvią 
baimę, kuri jį buvo apėmusi iš pradžių. — Argi mes negalime gintis? 
Argi šis jaunuolis virto profesiniu žudiku, šaltakrauju žmogžudžiu? 
Pagautas pykčio, jis nudūrė Betiuno budelį, bet dabar jo pyktis praėjo. 

Lordas Vinteris liūdnai nusišypsojo ir palingavo galvą. 

— Argi užmiršote, kieno kraujas jame teka? — paklausė jis. 

— Taip, — atsakė Atas, stengdamasis taip pat nusišypsoti, — bet 
antroje kartoje jo žiaurumas gal bent kiek bus sumažėjęs. Be to, mano 
bičiuli, apvaizda mus įspėjo, kad turime būti atsargūs. Mums nieko 
daugiau nelieka, tik laukti. Laukime. Kaip jau sakiau, verčiau 
pakalbėkime dabar apie jus. Kokiais reikalais atvykote į Paryžių? 

— Svarbiais reikalais, kuriuos sužinosite vėliau. Bet pas jos didenybę 
Anglijos karalienę girdėjau, kad ponas d' Artanjanas yra mazarininkas! 
Atleiskite už atvirumą, mielas bičiuli, aš nei myliu kardinolą, nei jo 
neapkenčiu, 1r jūsų pažiūros man visada bus šventos; nejaugi ir jūs 
esate jo šalininkas? 

— Ponas d' Artanjanas tarnauja, — atsakė Atas, — jis yra karys, 
dėl to klusnus esamai valdžiai. Ponas d' Artanjanas negali pragyventi 
be leitenanto algos. Tokie milijonieriai, kaip jūs, milorde, Prancūzijoje 
yra retenybė. 

— Deja, — atsakė lordas Vinteris, — šiandien aš esu toks pat 
neturtingas, o gal net labiau, negu jis. Bet grįžkime prie jūsų. 

— Tai jūs norite sužinoti, ar aš mazarininkas? Ne, tūkstantį kartų 
ne. Jūs taip pat man atleiskite už atvirumą, milorde. 

Lordas Vinteris atsistojo ir apkabino Atą. 

— Ačiū, grafe, — pasakė jis, — ačiū už džiugią žinią. Jūs matote, 
kad aš atgijau ir pajaunėjau. Ak, jūs nesate mazarininkas! Tikra laimė! 
Tačiau kitaip ir būti negalėjo. Atsiprašau, bet ar jūs esate laisvas? 


331 


— Apie kokią laisvę jūs klausiate? 

— Aš klausiu, ar nesate vedęs? 

— A, apie tai, ne, nevedęs, — atsakė nusišypsojęs Atas. 

— Aš dėl to paklausiau, kad tas jaunuolis, toks gražus, toks 
elegantiškas, toks grakštus... | 

— Tai mano auklėtinis, kuris netgi nežino, kas jo tėvas. 

— Puiku. Jūs vis toks pat, Atai, — didis ir kilnus. 

— Ką dar norėjote paklausti, milorde? 

— Ar ponas Portas ir Aramis tebėra jūsų bičiuliai? 

— Pridėkite, milorde, ir d'Artanjaną. Mes visi keturi tebesame 
ar kovoti prieš jį, būti mazarininku ar frondininku, tada mes liekame 
tik du. 

— Aramis palaiko d' Artanjaną? — paklausė lordas Vinteris. 

— Ne, — atsakė Atas, — Aramis daro man garbę, būdamas mano 
pažiūrų. | 

— Ar jūs galėtumėte mane vėl suvesti su šiuo bičiuliu, tokiu žiauriu 
ir tokiu protingu? 

— Be abejonės, kada tik panorėsite. 

— Ar jis pasikeitęs? 

— Jis tapo abatu, štai ir viskas. — Jūs mane gąsdinate. Jo luomas 
tikriausiai jį privertė atsisakyti didelių Žygių. 

— Priešingai, — šypsodamasis atsakė Atas, — jis niekada nebuvo 
toks smarkus muškietininkas, kaip dabar, kada tapo  abatu; jūs 
pamatysite tikrą Galaorą!. Ar norite, kad pasiųsčiau Raulį jo pakviesti? 

— Ačiū, grafe, šiuo metu gal jo nėra namie. Bet, jeigu manote 
galįs laiduoti už jį... 

— Kaip pats už save. 

— Ar galite rytoj dešimtą valandą atsivesti jį ant Luvro tilto? 

„— A, — tarė Atas šypsodamasis, — jūs kausitės dvikovoje? 

— Taip, grafe, puikioje dvikovoje; tikiuosi, jūs taip pat joje 
dalyvausite. 

—-Kurgi mes eisime, milorde? 

— Pas jos didenybę Anglijos karalienę, kuri man pavedė jus pristatyti 
jai, grafe. 

— Tai jos didenybė mane pažįsta? 

— Aš jus pažįstu. 


"Galaoras — senų riterių romanų herojus, kilnumo pavyzdys. 

— Mįslė, — tarė Atas, — bet nesvarbu, jei jūs žinote, kaip ją 
įminti, aš nieko daugiau neklausinėsiu. Milorde, ar nesuteiksite man 
garbę pavakarieniaudamas su manimi? 

— Ačiū jums, grafe, — atsakė lordas Vinteris, — prisipažįstu, kad 
to jaunuolio atvykimas atėmė man apetitą ir galbūt atims ir miegą. 
Kurių galų jis atsibastė į Paryžių? Žinoma, ne tam, kad galėtų pasimatyti 
su manim, nes jis nežinojo apie mano kelionę. Tas jaunuolis mane 
baugina, grafe: iš jo galima laukti kruvinų darbų. 

— Okąjis veikia Anglijoje? 

— Jis yra vienas iš karščiausių Oliverio Kromvelio pasekėjų. 

— Kas gi jį patraukė į Kromvelio pusę? Juk jo motina ir tėvas buvo 
katalikai, ar ne? 

— Neapykanta karaliui. 

— Karaliui? 

— Taip, karalius paskelbė jį nelegaliai gimusiu, atėmė iš jo turtus, 
uždraudė vadintis lordu Vintenu. 

— O kaip jis dabar vadinasi? 

— Mordauntas. 

— Puritonas, persirengęs vienuoliu, vienas keliaująs Prancūzijos 
keliais! 

— Sakote, persirengęs vienuoliu? 

— Taip, argi jūs nežinojote? 

— Aš žinau tik tai, ką jis man pasakė. 

— Taip, persirengęs vienuoliu, jis atsitiktinai išklausė Betiuno 
budelio išpažintį, teatleidžia man dievas, jei aš piktžodžiauju. 

— Dabar viską suprantu: jį bus atsiuntęs Kromvelis. 

— Pas ką? 

— Pas Mazarinį. Karalienė teisingai įspėjo, kad mums užbėgo už 
akių; dabar man viskas aišku. Sudie, grafe, ligi rytojaus. 

— Bet naktis tamsi, — tarė Atas, pastebėjęs, kad lordas Vinteris 
labiau susirūpinęs, negu norėjo tai parodyti, — ir gal su jumis nėra 
tarno? | 

— Su manim yra Tonis, geras, bet naivus vaikinas. 

— Ei Olivenai, Grimo, Blezua, imkite muškietas ir pakvieskite 
poną vikontą. 

Blezua buvo tas pats augalotas jaunuolis, tarnas ir kartu valstietis, 
kurį matėme Braželono pilyje, kai jis atėjo pranešti, kad valgis a 
ir kurį Atas pavadino savo provincijos vardu!. 


!Blezua — tas pat, kas ir Blua, Prancūzijos provincijos pavadinimas 

Praėjus penkioms minutėms po šio įsakymo, įėjo Raulis. 

— Vikonte, — tarė Atas, — palydėkite milordą ligi jo viešbučio ir 
neleiskite niekam prie jo prisiartinti. 

— Ak, kuo jūs mane laikote, grafe? — nusistebėjo lordas Vinteris. 

— Svetimšaliu, kuris Paryžiaus nepažįsta, — atsakė Atas, — ir 
kuriam vikontas parodys kelią. 

Lordas Vinteris paspaudė jam ranką. 

— Grimo, — tarė Atas, — tu vadovauk šiam būreliui ir saugokis 
vienuolio. 

Grimo suvirpėjo, paskui linktelėjo galvą ir tylomis laukė, kada bus 
vykstama, iškalbingai glostydamas muškietos buožę. 

— Ligi rytojaus, grafe, — pasakė lordas Vinteris. 

— Taip, milorde. 

Mažas būrelis leidosi joti Sen—Lui gatvės link. Olivenas krūpčiojo 
kaip Sozijus!, suspindėjus įtartinam žiburėliui. Blezua buvo gana ramus, 
nes jis nežinojo, kad gresia pavojus. Tonis dairėsi aplinkui, netardamas 
nė žodžio, nes visai nemokėjo kalbėti prancūziškai. 

Lordas Vinteris ir Raulis jojo greta šnekučiuodamiesi. 

Grimo, Ato įsakymu, jojo pirmas, vienoje rankoje laikydamas deglą, 
kitoje — muškietą. Kai jie prijojo prie lordo Vinterio viešbučio, jis 
pabeldė į duris ir, kai jos buvo atidarytos, tylėdamas nusilenkė milordui. 

Atgal jie grįžo ta pačia tvarka. Akylasis Grimo nieko įtartino 
nepastebėjo, tik jo dėmesį patraukė kažkoks šešėlis prie Genego gatvės 
kampo ir krantinės. Jam atrodė, kad jis ir anksčiau matė tą nakties 
pasalūną. Grimo pasuko link jo, bet šešėlis nuslinko į skersgatvį, ir 
Grimo pamanė, kad būtų neprotinga sekti paskui jį. 

Palydovai Atui pranešė apie laimingai atliktą ekspediciją, ir, kadangi 
jau buvo dešimta valanda vakaro, visi išsiskirstė į savo kambarius. 

Kitą rytą pabudęs grafas prie savo lovos pamatė Raulį. Jaunuolis 
jau buvo apsirengęs ir skaitė naują Šapleno? knygą. 

— Jūs jau atsikėlęs, Rauli? — nustebo grafas. 

— Taip, pone, — atsakė jaunuolis kiek neryžtingai, — aš blogai 
miegojau. 

— Jūs, Rauli! Jūs blogai miegojote? Vadinasi, buvote kažko 
susirūpinęs? — paklausė Atas. 

— Pone, jūs sakysite, kad aš per greitai noriu jus palikti, ką tik 


'Sozijus — bailus vergas, populianios XV—XVIa. romėnų rašytojo Plauto komedijos 
“Amfitrionas" herojus. 
*Saplenas — XVIIa. prancūzų poetas. 

atjojau, bet... 

— Tai jus paleido tik dviem dienom, Rauli? 

— Priešingai, pone, dešimčiai dienų, bet ketinu vykti ne į stovyklą. 

Atas nusišypsojo. 

— O kur ketinate keliauti, — paklausė jis, — jeigu ne paslaptis, 
vikonte? Jūs beveik vyras, nes jau gavote parako krikštą ir įsigijote 
teisę eiti ten, kur norite, ir be mano leidimo. 

— Niekada, pone! — tarė Raulis. — Kol turėsiu laimės jausti jūsų 
globą, niekada nemanysiu turįs teisę išsilaisvinti iš tos globos, kurią 
taip branginu. Aš norėčiau tik vienai dienai nujoti į Blua. Jūs žiūrite į 
mane ir juokiatės iš manęs? 

— Ne, priešingai, — atsakė Atas, sulaikydamas atodūsį, — ne, aš 
nesijuokiu, vikonte. Jūs norite keliauti į Blua, tai visai natūralu! 

— Vadinasi, jūs leidžiate man? — sušuko apsidžiaugęs Raulis. 

— Žinoma, Rauli. 

— Ir širdies gilumoje nepykstate, pone? 

— Visai ne. Kodėl turėčiau pykti, jeigu tai jums malonu. 

— O, pone, koks jūs esate geras! — sušuko jaunuolis ir buvo 
bepuoląs Atui ant kaklo, bet iš pagarbos susilaikė. Atas- apkabino jį. 

— Tai aš galiu tuojau išvykti? 

— Kada tik panorėsite, Rauli. 

Raulis žengė keletą žingsnių link durų ir sustojo. 

— Pone, — pasakė jis, — aš galvoju apie vieną dalyką — apie 
rekomendaciją, kuria hercogienė de Ševrez, tokia maloni man, pristatė 
mane ponui princui. 

— Ir kad turite jai padėkoti, ar ne, Rauli? 

— Man taip atrodo, pone, bet aš padarysiu, kaip jūs nuspręsite. 

— Jokite į Liuino rūmus, Rauli, ir ten paklauskite, ar hercogienė 
gali jus priimti. Man labai malonu, kad neužmiršote mandagumo 
taisyklių. Paimkite kartu Grimo ir Oliveną. į 

— Abu, pone? — paklausė nustebęs Raulis. 

— Taip, abu. 

Raulis nusilenkė ir išėjo. 

Kai jis uždarė duris ir džiaugsmingai pašaukė Grimo ir Oliveną, 
Atas atsiduso. , 

— Jis labai greitai mane palieka, — pagalvojo jis, linguodamas 
galvą, — paklūsta bendram dėsniui. Gamta taip sukurta, kad ji vis žiūri 
pirmyn. Jis tikrai myli tą mergaitę, bet gal, mylėdamas kitus, ims 
mažiau mane mylėti? 

Ir Atas pats prisipažino, jog nesitikėjo, kad Raulis taip greit išvyks; 
bet Raulio džiaugsmas užliejo ir Ato širdį. 

Dešimtą valandą viskas buvo paruošta kelionei. Atui žiūrint į 
sėdintį ant arklio Raulį, atvyko hercogienės de Ševrez tarnas. Jis buvo 
atsiųstas pasakyti grafui de La Ferui, kad ji. žinanti, jog yra sugrįžęs 
jaunas jo globotinis, kuris pasižymėjęs mūšyje, ir kad jai būtų labai 
malonu jį pasveikinti. — Pasakykite poniai hercogienei, — tarė Atas, 
— kad ponas vikontas jau sėdo ant arklio joti į Liuino rūmus. 

Po to, davęs naują nurodymą Grimo, Atas ranka parodė Rauliui 
ženklą, kad jis gali keliauti. 

Pagaliau, viską apsvarstęs, Atas nusprendė, jog daug geriau, kad 
Raulis šiuo metu išvyks iš Paryžiaus. 


XLV 
DAR VIENA KARALIENĖ PRAŠO PAGALBOS 


Anksti rytą Atas padavė laišką Blezua, vieninteliam tarnui, kuris 
jam buvo likęs ir paliepė jį nunešti Aramiui. Blezua rado Bazeną 
besirengiantį bažnytiniais rūbais; tą dieną jis turėjo tarnauti pamaldoms 
Dievo motinos katedroje. 

Atas patarė Blezua pasistengti pačiam pasikalbėti su Aramiu. Blezua, 
didelis ir naivus vaikinas, mokėjęs klausyti vien įsakymų, pasiteiravo, 
ar yra abatas d'Erble, ir, nors Bazenas įtikinėjo, kad jo nėra namie, 
įkyriai reikalavo leisti jam pasimatyti su juo ir išvedė iš kantrybės 
Bazeną. Blezua, pamatęs Bazeną apsivilkusį bažnytiniais rūbais, visai 
nepaisė jo įtikinėjimų ir norėjo eiti toliau, manydamas, kad po tais 
rūbais slypi visos dvasinės dorybės: kantrybė ir krikščioniškas 
nuolaidumas. 

Bet Bazenas, kuris tuo pat metu buvo ir muškietininko tarnas, kai 
tik kraujas mušė jam į galvą, stvėrė šluotkotį ir ėmė tvoti Blezua, 
sakydamas: 

— Jūs įžeidėte bažnyčią, bičiuli, jūs įžeidėte bažnyčią! 

Tuo metu, išgirdęs neįprastą triukšmą, Aramis atsargiai pravėrė 
miegamojo duris. 

Pamatęs savo poną, Bazenas pagarbiai padėjo šluotkotį (jis buvo 
matęs, kad Dievo motinos katedros durininkas taip stato savo alebardą); 
o Blezua, priekaištingai pažiūrėjęs į cerberį, išsiėmė iš kišenės laišką 
ir padavė Aramiui. 

— Nuo grafo de La Fero? — pasakė Aramis. — Gerai. 

Paskui jis nuėjo, net nepaklausęs, dėl ko kilo triukšmas. 

Blezua liūdnas sugrįžo į “Karolio Didžiojo“ viešbutį. Atas jį 
paklausė, ar įvykdė įsakymą. Blezua papasakojo savo nuotykį. 

— Kvaily, — tarė Atas juokdamasis, — tai tu nepasakei, kad 
atvykai mafo siųstas? 

— Ne, pone. 

— O ką sakė Bazenas, sužinojęs, kad tu mano tarnas? 

— Ak pone, pradėjo manęs atsiprašinėti ir privertė išgerti dvi 
stiklines gardaus muskato ir užsikąsti trimis ar keturiais skaniais 
sausainiais; bet vis tiek jis velniškai brutalus. Bažnyčios tarnas! Didelio 
čia daikto! | 

“Jeigu jau Aramis gavo laišką, — pagalvojo Atas, — jis ateis, nors 
ir labai bus užsiėmęs." 

Dešimtą valandą Atas, punktualus kaip paprastai, jau buvo ant 
Luvro tilto. Ten jis susitiko su lordu Vinteriu, atėjusiu tuo pat metu. 

Jie palaukė kokia dešimt minučių. 

Lordas Vinteris buvo bepradedąs būgštauti, kad Aramis neateis. 

— Turėkite kantrybės, — tarė Atas, nenuleisdamas akių nuo Kelto 
gatvės, — turėkite kantrybės, štai kažkoks kunigas kumštelėjo praeiviui 
ir nusilenkė moteriai. Tai tikriausiai Aramis. 

Iš tiesų tai buvo jis; jaunas miestelėnas, bežioplinėdamas gatvėje, 
pasipainiojo Aramiui po kojų ir jį aptaškė, bet, gavęs niuksą į pašonę, 
atšoko nuo jo per dešimt žingsnių. Tuo pat metu pro šalį ėjo viena 
moteris, kurios išpažinties jis klausydavo, ir kadangi ji buvo jauna ir 
graži, Aramis nusilenkė jai, meiliai šypsodamasis. 

Po valandėlės Aramis buvo prie jų. 

Galima įsivaizduoti, kaip jiedu su lordu Vinteriu apsikabino. 

— Kur mes eisime? — paklausė Aramis. — Po velnių, ar čia bus 
kautynės? Aš šį rytą = aa špagos ir dabar reikės grįžti namo 
jos pasiimti. 

— Ne, — atsakė lordas Vinteris, — mes eisime aplankyti jos 
didenybės Anglijos karalienės. 

— Ak, kaip puiku! — sušuko Aramis. — O kuriuo tikslu? 
— paklausė jis pašnibždomis Atą. 

— Dievaži, nieko nežinau; gal ji nori, kad mes ką paliudytume. 

— Ar tik ne dėl to nelemto reikalo? — tarė Aramis. — Tada aš 
nelabai norėčiau eiti, nes turėčiau klausytis pamokslo; 0 nuo to laiko, 
kai pradėjau juos kitiems sakyti, pats nemėgstu jų klausytis. 

— Jeigu taip būtų, — pasakė Atas, — lordas Vinteris mūsų nevestų 
pas jos didenybę, nes ir jam pačiam kliūtų: juk jis buvo kartu su 
mumis. 

— O taip, tas tiesa! Eime. 

Kai jie atėjo į Luvrą, lordas Vinteris įžengė pirmas; prie durų 
stovėjo tik vienas sargas. Dienos šviesoje Atas, Aramis ir pats anglas 
galėjo matyti, koks baisiai skurdus buvo tas gyvenimas, kurį šykšti 
labdarybė teikė nelaimingajai karalienei. Didžiulės salės buvo visiškai 
be baldų, ant kai kurių sienų buvo išlikusios senoviškų paauksinimų 
žymės, langai nesandarūs ir be stiklų; jokių kilimų, jokios sargybos, 
jokių tarnų — štai kas pirmiausia krito į akis Atui, ir jis tyliai pasakė 
apie tai savo bičiuliui, kumštelėdamas jam alkūne ir žvilgsniu 
rodydamas skurdą. 

— Mazarinis geriau įsitaisęs, — pasakė Aišniis 

— Mazarinis — beveik: karalius, — atsakė Atas, — o karalienė 
Henrietė — jau beveik ne karalienė. 

— Jeigu jūs, Atai, panorėtumėte būti sąmojingas, — tarė Aramis, 
— aš manau, kad būtumėte sąmojingesnis už tą vargšą poną de Vuatiurą. 

Atas nusišypsojo. 

Karalienė, rodės, nekantriai jų "laukė, nes vos tik jie įžengė į 
gretimą kambarį, tuojau atėjo prie slenksčio pasitikti savo nelaimės 
dienų dvariškių. 

— Įeikite, ponai, labai prašom, — tarė ji. 

Bajorai įėjo ir sustojo. Karalienė paprašė juos sėstis, ir Atas pirmas 
pakluso. Jis buvo ramus ir rimtas, o Aramis buvo įdūkęs: karalienės 
skurdas jį papiktino, tai šen, tai ten jo akys matė naujas skurdo žymes. 

— Jūs stebite mano prabangą? — paklausė karalienė Henrietė, 
liūdnai apžvelgdama savo kambarį. 

— Karaliene, — atsakė Aramis, — prašau man atleisti, bet aš 
nepajėgiu nuslėpti pasipiktinimo, matydamas, kaip Prancūzijos dvaras 
elgiasi su Henriko IV dukterimi. 

— Ar šis ponas — ne kariškis? — paklausė karalienė lordą Vinterį. 

— Šis ponas — abatas d'Erble, — atsakė jis. 

Aramis paraudo. 

— Karaliene, — tarė jis, — aš esu abatas, tai tiesa, bet prieš savo 
norą; aš niekad neturėjau pašaukimo nešioti šitokios apikaklės; mano 
sutaną laiko jau tik viena saga, aš visada pasiryžęs vėl tapti 
muškietininku. Šį rytą, visai nežinodamas, kad turėsiu garbę matyti 
jūsų didenybę, apsivilkau šį rūbą, bet, nepaisant to, jūsų didenybė ras 

manyje ištikimiausią tarną, pasirengusį įvykdyti visus jūsų įsakymus. 

— Ponas ševalje d'Erble, — paaiškino lordas Vinteris, — yra 
vienas iš narsiųjų jo didenybės karaliaus Liudviko XIII muškietininkų, 
apie kuriuos, karaliene, aš esu jums pasakojęs... — Paskui, atsigręžęs į 
Atą, jis kalbėjo toliau: — O šis ponas — kilnusis grafas de La Feras, 
kurio garsus vardas jūsų didenybei jau gerai žinomas. 

— Ponai, — pasakė karalienė, — prieš keletą metų aš turėjau 
bajorų, turtų, kariuomenę, ir vos tik ranka mostelėdavau, jie būdavo 
pasiruošę man tarnauti. Pažiūrėkite, ką šiandien turiu, ir, be abejonės, 
nustebsite. Bet kad būtų įvykdytas vienas sumanymas, kuris išgelbėtų 
man gyvybę, turiu tik lordą Vinterį, su kuriuo mane riša dvidešimties 
metų draugystė, ir jus, ponai, kuriuos matau pirmą kartą ir apie kuriuos 
žinau tik tiek, kad esate mano tėvynainiai. 

— Karaliene, to pakanka, — tarė Atas ir žemai nusilenkė, — jeigu 
trijų žmonių gyvybė gali išgelbėti jūsų gyvybę. 

— Ačiū, ponai. Bet klausykite, — kalbėjo ji toliau, — aš esu ne tik 
nelaimingiausia karalienė, bet ir nelaimingiausia motina, labiausiai 
netekusi vilties žmona: mano vaikai, tai yra du iš jų, Jorko princas ir 
princesė Šarlotė, toli nuo manęs, garbėtroškų ir priešų rankose; karalius, 
mano vyras, gyvena Anglijoje tokiose apgailėtinose sąlygose, kad per 
maža būtų pasakyti, jog jis laukia mirties tartum kokios laimės. Štai, 
ponai, laiškas, kurį jis man atsiuntė per lordą Vinterį. Skaitykite. 

Atas ir Aramis atsisakė. 

— Skaitykite, — pakartojo karalienė. 

Atas garsiai perskaitė jau mums žinomą laišką, kuriame karalius 
klausė, ar jam bus suteikta prieglauda Prancūzijoje. 

— Na ir kaip? — paklausė Atas, baigęs skaityti. 

Abu draugai, žvilgtelėję vienas į kitą, su panieka nusišypsojo. 

— Tai ką dabar daryti, karaliene? — paklausė Atas. | 

— Ar jūs bent kiek mane užjaučiate dėl tos nelaimės? — paklausė 
sujaudinta karalienė. 

— Aš turėjau garbę paklausti jūsų didenybę, kaip mudu su ponu 
d'Erble galėtume jums padėti; mes esame pasiruošę. 

— Ak pone, iš tikrųjų jūs esate kilniaširdis! — sušuko karalienė, 
neslėpdama džiaugsmo, o lordas Vinteris tuo metu žiūrėjo į ją, lyg 
norėdamas pasakyti: “Ar aš nelaidavau už juodu?“ 

— O jūs, pone? — paklausė karalienė Aramį. 

— Aš, karaliene, — atsakė šis, — eisiu visur, net ir mirti, 
neklausdamas dėl ko, kur tik eis ponas grafas; bet, kadangi čia kalbama 

apie tarnavimą jūsų didenybei, — pridūrė jis, žiūrėdamas į karalienę 
jaunystės žvilgsniu, — aš eisiu pirma pono grafo. 

— Taigi, ponai, — tarė karalienė, — jeigu ryžtatės tarnauti vargšei 
visų užmirštai karalienei, štai ko man reikia. Karalius yra vienas su 
keliais bajorais, kurių kas dieną bijo netekti, tarp škotų, kuriais nepasitiki, 
nors jis ir pats škotas. Nuo to laiko, kai lordas Vinteris išvyko iš 
Anglijos, aš esu tartum mirusi, ponai. Gal aš, neturėdama jokios 
teisės, per daug iš jūsų prašau, bet maldauju, vykite į Angliją ir būkite 
prie karaliaus, būkite jam draugai, jo apsauga, mūšiuose stovėkite jam 
prie šalies, saugokite jį namuose, kur kasdien spendžiami spąstai, daug 
pavojingesni už visus karo pavojus; už tą jūsų pasiaukojimą, kurį man 
parodysite, ponai, aš jums žadu ne atlyginimą, manau, tas žodis jus 
įžeistų, bet mylėti jus kaip sesuo, ir jūs man būsite visur ir visada 
pirmutiniai, išskyrus mano vyrą ir vaikus, aš tai prisiekiu dievui! 

Karalienė iškilmingai ir iš lėto pakėlė akis į dangų. 

— Karaliene, — paklausė Atas, — kada reikia iškeliauti? 

-— Tai jūs sutinkate? — nudžiugusi sušuko karalienė. 

— Taip, karaliene. Tik jūsų didenybė, man atrodo, per toli einate, 
žadėdama draugystę, kurios mes nesame verti. Karaliene, tamaudami 
nelaimingajam princui ir tokiai dorovingai karalienei, mes tarnaujame 
dievui. Karaliene, mes jums pasiaukoję kūnu ir siela. 

— Ak ponai, — tarė karalienė, sujaudinta iki ašarų, — štai po 
penkerių metų pirmas džiaugsmo ir vilties -blykstelėjimas. Taip, jūs 
tarnaujate dievui, o kadangi aš nelabai galiu už tokį pasiaukojimą 
atlyginti, tai jis jums tegu atlygina, jis, kuris žino, kad mano širdis 
kupina dėkingumo jums ir jam. Išgelbėkite mano vyrą, išgelbėkite 
karalių; ir nors žemiškas atpildas už didžius darbus jūsų akyse yra 
menkniekis, bet leiskite man tikėtis, jog jus dar pamatysiu, kad galėčiau 
jums pati padėkoti. Tuo tarpu liksiu čia. Gal jūs norite mane ko 
paprašyti? Nuo dabar aš esu jūsų bičiulė, 1r, kadangi jūs rūpinatės 
mano reikalais, aš privalau rūpintis jūsų. 

— Karaliene, — tarė Atas, — aš tik prašau jūsų didenybę melstis 
už mus. | 

— O aš, — pasakė Aramis, — esu vienas pasaulyje ir neturiu kam 
tarnauti, tik jūsų didenybei. | 

Karalienė ištiesė ranką, kurią jie pabučiavo, ir tyliai tarė lordui 
Vinteriui: 

— Jeigu jums, milorde, truks pinigų, negaišdamas nė akimirkos, 
sulaužykite brangenybes, kurias jums esu davusi, išimkite deimantus 

ir juos parduokite nors kuriam pirkliui; už juos galite gauti penkiasdešimt 
ar šešiasdešimt tūkstančių livrų.  Sunaudokite tą sumą, jei tai bus 
reikalinga; tegu šie bajorai būna išlaikomi taip, kaip jie to nusipelnę, 
tai yra karališkai. 

Karalienė turėjo du laiškus: vieną ji pati buvo parašiusi, 0 antrą — 
jos duktė princesė Henrietė. Abu buvo adresuoti karaliui Karoliui. 
Vieną ji padavė Atui, o kitą — Aramiui; jeigu jie netikėtai bus perskirti, 
kiekvienas atskirai galės pristatyti karaliui. Paskui jie išėjo. 

Nusileidęs laiptais, lordas Vinteris sustojo. 

— Ponai, — tarė jis, — jūs eikite savo keliu, o aš savo, kad nekiltų 
įtarimo, o vakare devintą valandą mes susitiksime prie Sen-Deni vartų. 
Iš pradžių josime mano arkliais, o kai jie pails, nusisamdysime pašto 
arklius. Dar kartą dėkoju, mieli bičiuliai, savo ir karalienės vardu. 

Trys bajorai paspaudė viens kitam ranką, lordas Vinteris pasuko 
Sent-Onore gatve, o Atas ir Aramis nuėjo drauge. 

— Na, — tarė Aramis, kai jie liko vienu du, — ką pasakysite apie 
tai, brangus grafe? 

— Blogai, — atsakė Atas, — labai blogai. 

— Bet jūs ėmėtės to reikalo labai entuziastingai. 

— Kaip ir visada, kai reikia ginti svarbų principą, mielas d'Erble. 
Karaliai gali būti stiprūs tik bajorų remiami, o bajorai gali būti didūs 
tik karaliams valdant. Taigi, remdami monarchus, mes remiame patys 
save. 

— Ten mus nužudys, — tarė Aramis. — Aš nekenčiu anglų: jie 
storžieviai, kaip ir visi alaus mėgėjai. 

— Argi geriau likti čia, — atsakė Atas, — ir eiti į Bastiliją ar 
Venseno bokštą už tai, kad ponui de Boforui padėjome pabėgti? Ak, 
dievaži, Arami, tikėkite manimi, kad visai nėra ko gailėtis. Mes 
išvengsime kalėjimo ir pasielgsime kaip didvyriai; pasirinkimas lengvas. 

— Tai tiesa; bet, šiaip ar taip, mano brangusis, vis dėlto vieno 
klausimo neišvengsime, nors jis labai kvailas, kiek Žinau, bet būtinai 
reikalingas: ar jūs turite pinigų? 

— Kokia šimtą pistolių, kurias atsiuntė ūkvedys prieš man 
išvažiuojant iš Braželono, bet iš jų penkiasdešimt reikia duoti Rauliui: 
bajoras turi gyventi padoriai. Taigi aš turiu apie penkiasdešimt pistolių. 
O jūs? 

— Aš esu tikras, kad, išvertęs visas kišenes ir iškrėtęs visus stalčius, 
nesurasčiau nė dešimties luidorų. Laimė, kad lordas Vinteris yra 
turtingas. 

— Lordas Vinteris šiuo metu nieko neturi, nes jo turtais naudojasi 
Kromvelis. 

— Štai kada reikalingas baronas Portas, — pridūrė Aramis. 

— Štai kada gailiuosi, kad čia nėra d' Artanjano, — pasakė Atas. 

— Kokia stora piniginė! 

— Kokia šauni špaga! 

— Prisiviliokite juodu. 

— Ši paslaptis yra ne mūsų, Arami, todėl jos patikėti niekam 
negalima. Be to, taip elgdamiesi, mes parodysime, kad nepasitikime 
patys savimi. Apgailestaukime, bet apie tai nekalbėkime. 

— Jūsų teisybė. Ką veiksite iki vakaro? Aš esu priverstas atidėti du 
reikalus. 

— Ar tuos reikalus galima atidėti? 

— Nieko nepadarysi, reikės. 

— O kas per reikalai? 

— Pirmiausia dvikova su koadjutorium, kurį vakar vakare sutikau 
pas ponią de Rambuje ir kuris su manim kalbėjo neįprastu tonu. 

— Fui, kivirčiai tarp dvasininkų, dvikova tarp sąjungininkų! 

— Ką padarysi, mielas bičiuli! Jis mušeika, aš taip pat. Jis vis 
laksto paskui sijonus, aš taip pat. Sutana jį slegia, ir man, prisipažįstu, 
ji nusibodo. Kartais man atrodo, kad jis Aramis, o aš koadjutorius — 
tiek mudu esame vienas į kitą panašūs. Tas antrininkas man įkyrėjo ir 
man kliudo; be to, jis nenuorama ir pražudys mūsų partiją. Aš esu 
įsitikinęs, kad, jeigu būčiau davęs jam į ausį, kaip šį rytą tam miestelėnui, 
kuris mane aptaškė, viskas būtų pakrypę kitaip. 

— O aš, brangusis Arami, — ramiai atsakė Atas, — manau, kad tik 
būtum pakeitęs pono de Reco veidą. Todėl paklausykite manęs, palikite 
viską, kaip yra; judu dabar nesate laisvi: jūs priklausote Anglijos 
karalienei, 0 jis — Frondai; bet, jeigu antrasis jūsų reikalas irgi toks 
pat svarbus, kaip pirmasis, kurio gailitės negalįs atlikti... 

— O, šis iš tikrųjų labai svarbus! 

— Tai atlikite jį tučtuojau. 

— Deja, aš dabar negaliu jo atlikti, tai ne nuo manęs pareina, tai 
atlikti galėsiu tik vakare, netgi dar vėliau. “ 

— Suprantu, — tarė Atas šypsodamasis, — vidurnaktį? 

— Maždaug. 

— Ką padarysi, brangusis, tokius reikalus galima atidėti, ir jūs juos 
atidėsite, o kai sugrįšite, turėsite svarbų pasiteisinimą. 

— Taip, jei sugrįšiu. 

— O jei nesugrįšite, tai ar ne vis tiek? Būkite išmintingas, Arami, 
brangus bičiuli, juk jums jau ne dvidešimt metų. 

— Po velnių, labai gaila! O, kad turėčiau dvidešimt metų! 

— Taip, — atsakė Atas, — kiek kvailysčių tada jūs iškrėstumėte! 

Bet mums reikia skirtis: aš dar turiu padaryti vieną vizitą ir parašyti 
vieną laišką. Ateikite pas mane aštuntą valandą, o gal geriau 
pavakarieniaukime kartu septintą valandą. | 

— Puiku, — tarė Aramis, — o aš turiu dvidešimt vizitų ir parašyti 
maždaug tiek pat laiškų. 

Ir jie išsiskyrė. Atas nuėjo aplankyti ponios de Vandom, pasirašė 
ponios de Ševrez lankytojų knygoje ir parašė d' Artanjanui tokį laišką: 


“Brangus bičiuli, mudu su Aramiu išvykstame svarbiais reikalais. 
Norėčiau su jumis atsisveikinti, bet neturiu laiko. Neužmirškite, kad 
jums rašau, norėdamas dar sykį pakartoti, kaip jus myliu. 

Raulis yra išvykęs į Blua ir nieko nežino apie mano kelionę; man 
nesant, kiek galėdami globokite jį ir, jei tris mėnesius negausite iš 
manęs jokios žinios, pasakykite, kad jis atplėštų užantspauduotą paketą, 
kurį ras Blua bronzinėje mano dėžutėje ir kurios raktelį jums siunčiu. 

Pasveikinkite Portą mano ir Aramio vardu. Iki pasimatymo, o gal 
sudie". 


Laišką jis pasiuntė per Blezua. 

Skirtą valandą Aramis atvyko; jis vilkėjo raitelio uniforma, o prie 
šono buvo prisikabinęs senąją savo špagą, kurią taip dažnai 
išsitraukdavo ir kurią dabar ketino išsitraukti dar dažniau. 

— Aš manau, — tarė jis, — kad mes negerai padarėme, jog 
išvykstame, nepalikę jokio atsisveikinimo žodelio Portui ir d' Artanjanui. 

— Tai jau padaryta, mielas bičiuli, — atsakė Atas, — aš apie tai 
pagalvojau ir atsisveikinau su jais ne tik savo, bet ir jūsų vardu. 

— Jūs nuostabus žmogus, brangus grafe, — tarė Aramis, — jūs 
apie viską pagalvojate. 

— Na kaip, ar apsipratote su kelione? 

— Visiškai ir dabar, viską apgalvojęs, džiaugiuosi, kad šiuo metų 
išvykstu iš Paryžiaus. 

— Aš taip pat, — atsakė Atas, — tik gailiuosi, kad nespėjau 
atsisveikinti su d' Artanjanu, bet tas velniūkštis toks gudrus, kad būtų 
įspėjęs mūsų sumanymus. 

Jiems baigiant vakarieniauti, grįžo Blezua. 

— Štai, pone, pono d' Artanjano atsakymas. į 

— Bet aš tau neliepiau laukti atsakymo, kvaily! — subarė jį Atas. 

— Aš jau buvau išėjęs, bet jis liepė mane pašaukti ir padavė šį 
daiktelį. 

Ir jis įteikė Atui kietai prikimštą, žvanganų odinį maišelį. Atas, jį 

atrišęs, pirmiausia rado tokio turinio raštelį: 


“Mielas grafe, 

kai leidiesi į kelionę, ypač mėnesiams, pinigų niekada nebūna per 
daug. Prisiminęs mūsų neturto dienas, aš jums siunčiu pusę savo 
pinigų: šie pinigai išspausti iš Mazarinio. Nepanaudokite jų blogiems 
tikslams, aš jus maldauju. 

Jūs rašote, kad galime daugiau nepasimatyti, bet aš tuo netikiu, kai 
turi tokią širdį ir špagą, visur praeisi. 

Todėl iki pasimatymo, o ne sudie. 

Nuo tos dienos, kai pamačiau Raulį, jį pamilau kaip savo sūnų, bet, 
tikėkite manimi, aš nuoširdžiai maldauju dievą, kad netapčiau jo tėvu, 
nors ir labai didžiuočiausi, turėdamas tokį sūnų. 


Jūsų d'Artanjanas" 


“P.S. Tie penkiasdešimt luidorų, kuriuos siunčiu, priklauso taip pat 
ir Aramiui." 


Atas nusišypsojo, ir jo gražiose akyse sublizgėjo ašaros. Vadinasi, 
jo mylimas d' Artanjanas jį tebemyli, nors ir yra mazarininkas. 

— Štai, dievaži, penkiasdešimt luidorų, — tarė Aramis, išberdamas 
pinigus ant stalo, — visi su Liudviko XIII atvaizdu. Ką manote su šiais 
pinigais veikti, grafe? Ar juos pasiliksite, ar nusiųsite atgal? 

— Pasiliksiu, Arami, pasilikčiau ir tada, net jeigu man jų ir nereikėtų. 
Jei mielai dovanojama, reikia mielai priimtu. Arami, pasiimkite 
dvidešimt penkis, o likusius dvidešimt penkis duokite man. 

— Labai džiaugiuosi, esu labai laimingas, kad jūs esate tokios pat 
nuomonės, kaip aš. O ką dabar darysime, keliausime? 

— Nors ir tučtuojau, bet jūs netunte tao? 

— Ne, tas vėpla Bazenas padarė neapsakomą kvailystę: tapo 
bažnyčios tarnu, kaip žinote, ir dabar negali pasitraukti iš Dievo motinos 
katedros. : 

— Tai pasiimkite Blezua, jis man nereikalingas, kadangi jau turiu 
Grimo. 

— Mielai, — atsakė Aramis. 

Tuo tarpu ant slenksčio pasirodė Grimo. 

— Viskas paruošta, — pasakė jis, kaip visada, lakoniškai. 

— Tai keliaukime, — tarė Atas. 

Iš tikrųjų arkliai jau buvo pabalnoti. Du tarnai jų laukė. 

Prie kampo jie susitiko Bazeną, kuris pas juos bėgo uždusęs. 

— Ak pone, — sušuko Bazenas, — ačiū dievui, suspėjau! 

— Kas yra? 

— Ką tik atėjo ponas Portas ir štai ką jums paliko, sakydamas, kad 
labai svarbu ir turite gauti prieš išvykdamas. 

— Na, — tarė Aramis, imdamas iš Bazeno rankų maišelį, — kas 
čia galėtų būti? 

— Palaukite, ponas abate, dar yra laiškas. 

— Juk tau ne sykį sakiau, kad, jei vadinsi mane kitaip, negu ševalje, 
aš tau sutriuškinsiu kaulus! 

— Bet kaip jį perskaitysite? — paklausė Atas. — Taip tamsu, nors 
į akį durk. 

— Palaukite, — tarė Bazenas. 

Bazenas išsiėmė skiltuvą, įskėlė ugnį ir užžiebė vaškinį dagtį, 
kuriuo būdavo uždegamos žvakės. Aramis atplėšė laišką ir perskaitė: 


“Brangusis d'Erble, 

iš d'Artanjano, kuris perdavė man jūsų ir grafo de La Fero 
linkėjimus, sužinojau, kad jūs išvykstate į žygį dviem ar trim mėnesiams; 
kadangi žinau, jog iš draugų nieko nemėgstate prašyti, aš pats pasiūlau: 
štai du šimtai pistolių, su kuriomis galite daryti ką tinkamas ir kurias 
man grąžinsite, pasitaikius progai. Nebijokite manęs nuskriausti: jei 
pritrūks man pinigų, įsakysiu jų atsiųsti iš bet kurios savo pilies; vien 
tik Brasje turiu dvidešimt tūkstančių livrų aukso. Aš jums nesiunčiu 
daugiau, nes bijau, kad didelę sumą atsisakysite priimti. 

Siunčiu jūsų adresu, nes žinote, kad grafo de La Fero truputį 
droviuosi, nors jį myliu iš visos širdies; bet, savaime suprantama, ką 
siūlau jums, tą pat siūlau ir jam. 

Lieku jums ištikimas, kuo, tikiuosi, jūs neabejojate. 

Jūsų diu Valonas de Brasje de Pjerfonas" 

— Na, — tarė Aramis, — ką į tai pasakysite? 

— Pasakysiu, brangusis d'Erble, kad, turint tokius draugus, būtų 
nuodėmė netikėti apvaizda. 

— Taigi? 

— Taigi mudu pasidalinsime Porto pistoles, kaip pasidalinome 
d' Artanjano luidorus. 

„Pistolės buvo pasidalintos šviečiant vaškiniam Bazeno dagčiui, ir 
abu draugai iškeliavo. | | 

Po penkiolikos minučių jie buvo prie Sen-Deni vartų, kur rado jų 
laukiantį lordą Vinterį 

Iš prancūzų kalbos vertė 
ONA DABRILAITĖ 


Aleksandras Diuma 


PO 
DVIDEŠIMTIES 
METŲ 

II 


("Trijų muškietininkų" tęsinys) 


I 
KUR ĮRODOMA, KAD PIRMASIS JUDESYS 
VISADA GERIAUSIAS 


Trys bajorai leidosi joti gerai jiems pažįstamu Pikardijos keliu, 
kuris Atui ir Aramiui priminė keletą įspūdingų jaunystės nuotykių. 

— Jei sų mumis būtų Musketonas, — tarė Atas, pasiekęs tą vietą, 
kur jie buvo susiginčiję su gatvės grindėjais, — kaip jis sudrebėtų, 
jodamas pro čia. Ar prisimenate, Arami? Čia jį kliudė ta garsioji kulka. 

— Dievaži, aš jam atleisčiau, — tarė Aramis, — nes mane ima 
krėsti drebulys, kada visa tai prisimenu; šit prie to medžio pamaniau, 
kad man atėjo galas. 

Jie keliavo toliau. Netrukus ir Grimo šį tą prisiminė. Kai jie atsidūrė 
priešais viešbutį, kuriame Grimo su savo ponu kitados taip šauniai 
puotavo, jis prijojo prie Ato ir, rodydamas rūsio duris, tarė: 

— Dešros! 

Atas ėmė juoktis: tasai jo jaunystės pokštas pasirodė jam toks 
juokingas, tartum kas būtų papasakojęs kieno kito nuotykį. 

Pagaliau po dviejų dienų ir vienos nakties, pavakare, esant puikiam 
orui, jie atjojo į Bulonę, tuo metu beveik tuščią miestą, stovintį 
aukštumoje; žemojo miesto, kaip jis dabar vadinamas, tada dar nebuvo. 
Bulonė buvo žymi tvirtovė. 

Kai jie prijojo miesto vartus, lordas Vinteris tarė: 

— Ponai, mes padarysime kaip Paryžiuje, išsiskirstysime, kad 
nesukeltume įtarimo; aš čia žinau viešbutį, kuriame mažai kas apsistoja, 
bet kurio šeimininkas man labai patikimas. Aš josiu tenai, nes turi būti 
man laiškų, o jūs apsistokite bet kuriame miesto viešbutyje, pavyzdžiui, 
“Henriko Didžiojo špagoje“, pailsėkite ir po dviejų valandų atjokite į 
prieplauką, kur mūsų tikriausiai laukia laivas. 

Taip ir buvo padaryta. Lordas Vinteris pasuko kraštiniais bulvarais, 
nusprendęs į miestą įjoti pro kitus vartus, o abu bičiuliai įjojo pro tuos, 
prie kurių buvo sustoję, ir už kokių dviejų šimtų žingsnių pamatė 
nurodytą viešbutį. 

Jie liepė pašerti arklius nenubalnotus; tarmai pavakarieniavo, nes 
jau buvo vėlus laikas; ponai, skubėdami į laivą, tarnams įsakė atvykti į 
uostą ir su niekuo nesikalbėti. Savaime suprantama, šis įsakymas buvo 
duotas tik Blezua, nes Grimo tokio nurodymo seniai nereikėjo. 

Atas ir Aramis nuėjo į uostą. 

Dulkėti drabužiai ir smagūs judesiai — įpratusių keliauti žmonių 
požymis — patraukė kai kurių vaikščiojančių dėmesį. Ypač vienam jų 
atvykimas-padarė nepaprastą įspūdį. 

Tas žmogus, kurį jie pastebėjo dėl tos pat priežasties, dėl kurios ir 
patys buvo pastebėti, liūdnas vaikščiojo iš vieno prieplaukos galo į 
kitą. Juos pamatęs, nebenuleido nuo jų akių ir tartum degte degė noru 
juos užkalbinti. Jis buvo jaunas ir išblyškęs; jo akys buvo šviesiai 
mėlynos ir keitėsi lyg tigro pagal spalvą, kurią atspindėjo; eisena, nors 
lėta ir nedrąsi posūkiuose, atrodė tvirta ir ryžtinga; jis buvo apsirengęs 
juodai ir gana grakščiai nešiojo ilgą špagą. 

Atėję į prieplauką, Atas ir Aramis sustojo pasižiūrėti mažo laivo, 
pririšto prie mieto ir paruošto kelionei. 

— Tai, be abejonės, mūsiškis, — tarė Atas. 

— Taip, — atsakė Aramis, — o anas vienastiebis, kuris rengiasi 
išplaukti, atrodo, bus tas laivas, kuris mus pristatys į vietą; kad tik 
lordas Vinteris nepasivėlintų. Čia likti menkas malonumas: pro šalį 
nepraeina nė viena moteris. 

— Tyliau, — tarė Atas, — mūsų klausosi! 

Ir tikrai, kol du bičiuliai dairėsi, jaunuolis keletą kartų nuėjo į 
vieną ir į kitą galą, paskui sustojo, išgirdęs lordo Vinterio pavardę; bet 
galbūt jis sustojo atsitiktinai, nes jo veidas buvo visiškai abejingas. 

— Ponai, atleiskite man už smalsumą, — tarė jis laisvai ir mandagiai 
nusilenkdamas, — aš matau, kad jūs iš Paryžiaus ar bent ne buloniečiai. 

— Taip, mes iš Paryžiaus, pone, — atsakė Atas, taip pat mandagiai. 
— Kuo galėtume jums patarnauti? 

— Pone, — tarė jaunuolis, — malonėkite pasakyti, ar tiesa, kad 
ponas kardinolas Mazarinis — jau nė ministras? 

— Keistas klausimas, — tarė Aramis. 

— Jis ir ministras, ir ne ministras, — atsakė Atas, — nes pusė 
Prancūzijos jį veja lauk, o antrą pusę intrigomis ir pažadais jis privertė 
jį remti; ir tai, kaip matote, gali labai ilgai trukti. 

— Vadinasi, pone, — klausinėjo nepažįstamasis, — jis nėra nei 
suimtas, nei pabėgęs? 

— Ne, pone, bent šiuo metu. 

— Ponai, esu labai dėkingas už paslaugumą, — tarė jaunuolis 
nueidamas. 

— Ką jūs manote apie šį klausinėtoją? — pasiteiravo Aramis. 

— Aš sakau, kad jis arba nuobodžiaujantis provincialas, arba šnipas, 
kuris renka žinias. 

— Ir taip jam atsakėte! 

— Aš neturėjau pagrindo kitaip atsakyti. Jis buvo labai mandagus, 
ir aš toks buvau. 

— Bet jeigu jis šnipas... 

— O ką gali padaryti šnipas? Mes gyvename ne kardinolo Rišelje 
laikais, kada vien tik kilus įtarimui, jis paliepdavo uždaryti uostus. 

— Vis tiek be reikalo jam atsakėte, — tarė Aramis, sekdamas 
akimis jaunuolį, kuris dingo už smėlio kopų. 

— O jūs, — tarė Atas, — jūs užmiršote, kad pasielgėte dar 
neatsargiau, paminėdamas lordo Vinterio pavardę. Argi nepastebėjote, 
kad jaunuolis sustojo, ją išgirdęs? 

— Juo labiau reikėjo paprašyti, kad jis eitų savo keliu, kai jis mus 
užkalbino. 

— Vadinasi, pradėti ginčytis? — tarė Atas. 

— Ar seniai ėmėte bijoti ginčų? 

— Aš visada jų bijau, jei kas manęs laukia, nes jie gali sutrukdyti 
man laiku nuvykti. Beje, ar norite, kad prisipažinčiau jums vieną dalyką? 
Man rūpėjo apžiūrėti šį jaunuolį iš arčiau. 

— O kodėl? 

— Jūs juoksitės iš manęs, Arami, sakysite, kad vis kartoju tą patį, 
mane pavadinsite pačiu bailiausiu iš matančiųjų vizijas. 

— Bet kas yra? 

— Kaip jums atrodo, į ką jis panašus? 

— Ar gražumu, ar bjaurumu? — paklausė juokdamasis Aramis. 

— Bjaurumu, ir tiek, kiek vyras gali būti panašus į moterį. 

— Ak, velniai griebtų! — sušuko Aramis. — Jūs mane verčiate 
susimąstyti. Ne, brangus bičiuli, jums nesivaidena, dabar aš matau, 
kad jūs teisybę sakote: tos siauros ir patemptos lūpos, tos akys, kurios 
tartum visada klauso proto, o ne širdies. Čia turbūt koks nors miledi 
pavainikis. 

— Jūs juokaujate, Arami! 

— Taip įpratęs, nes prisiekiu, kad aš, kaip ir jūs, nenorėčiau savo 
kelyje sutikti to gyvačiuko. 

.— O, štai ateina ir lordas Vinteris! — sušuko Atas. 

— Puiku, tik to betrūko, — tarė Aramis, — kad dabar reikės laukti 
tarnų“ 

— Ne, — atsiliepė Atas, — aš juos matau, jie eina už kokių 
dvidešimties žingsnių paskui milordą. Aš pažįstu Grimo iš atloštos 
galvos ir ilgų kojų. Tonis neša mūsų karabinus. 

— Tai mes išplauksime naktį? — paklausė Aramis, žvilgtelėjęs į 
vakarus, kur vietoje saulės buvo likęs tik auksinis debesis, pamažu 
skęstantis į jūrą. 

— Tikriausiai, — atsakė Atas. 

— Po velnių! — sušuko Aramis. — Aš nemėgstu jūros dieną, 0 juo 
labiau naktį: bangų ūžesys, vėjo kauksmas, baisus laivo  supimas, 
prisipažįstu, kad aš verčiau pasirinkčiau Nuazi vienuolyną. 

Atas liūdnai nusišypsojo, nes jis klausėsi savo draugo, matyti, 
galvodamas ką kita, ir nuėjo pasitikti lordo Vinterio. 

Aramis sekė paskui jį. 

— Kas mūsų draugui? — paklausė Aramis. — Jis panašus į Dantės 
prakeiktuosius, kuriems šėtonas pasuko sprandus taip, kad jie žiūri į 
savo kulnis. Kurių velnių jis gręžiojasi? 

Lordas Vinteris juos taip pat pastebėjo ir, paspartinęs žingsnį, labai 
skubiai priėjo prie jų. 

— Kas jums, milorde? — tarė Atas. — Kodėl taip uždusęs? 

— Nieko, — atsakė lordas Vinteris, — nieko. Tik, kai ėjau pro 
kopas, man pasirodė... 

Ir jis vėl atsigręžė. 

Atas pažvelgė į Aramį. 

— Bet skubėkime, skubėkime, — kalbėjo lordas Vinteris, -valtis 
turbūt laukia mūsų, o štai ir mūsų laivas, išmetęs inkarą. Ar jūs jį 
matote iš čia? Aš norėčiau dabar jau būti tenai. 

Ir vėl jis atsigręžė. 

— Ar jūs ką nors užmiršote? — paklausė Aramis. 

— Ne, aš tik susirūpinęs. 

— Jis matė jį, — tyliai pasakė Atas Aramiui. 

"Visi priėjo prie laiptų, šalia kurių stovėjo valtis. Lordas Vinteris 
liepė pirma eiti tarnams, tempiantiems ginklus, ir bagažo nešikams, o 
paskui pats ėmė leistis žemyn. Tuo metu Atas pastebėjo žmogų, 
einantį jūros krantu, palei pylimą, ir, matyt, skubantį į priešingą uosto 
galą už kokių dvidešimties žingsnių nuo jų pasižiūrėti, kaip jie išplauks. 

Nors jau buvo sutemę, tačiau jis atpažino jaunuolį, kuris juos 


klausinėjo. | 
“Oho — pagalvojo jis, — ar jis iš tikrųjų nėra koks šnipas, norįs 
sutrukdyti mums išplaukti?" 


Tačiau nors nepažįstamasis ir būtų turėjęs tokį sumanymą, būtų 
buvę per vėlu jį įvykdyti, ir Atas nulipo laiptais, betgi neišleisdamas iš 
akių jaunuolio. Tas, norėdamas sutrumpinti kelią, užkopė ant šliuzo. 

— Jis tikrai kažko prieš mus nusiteikęs, — pasakė Atas, — bet 
mes vis tiek išplauksime, o kai būsime atviroje jūroje, tepabando 
prisiartinti. 

Ir Atas įšoko į valtį, kuri tučtuojau nuplaukė nuo kranto ir pradėjo 
tolti, varoma keturių irkluotojų. 

Tačiau jaunuolis ėjo krantu, stengdamasis sekti ar net pralenkti 
valtį. Ji turėjo plaukti tarp uosto švyturio, kurį sargas ką tik užžiebė, ir 
pasvirusios kranto uolos. Buvo matyti, kaip jaunuolis užlipo ant uolos, 
kad galėtų būti aukščiau už juos, kai valtis plauks pro šalį. 

— O taip, — tarė Aramis Atui, — šis jaunuolis tikrai yra šnipas. 

— Koks jaunuolis? — atsisukdamas paklausė lordas Vinteris. 

— Ogi tas, kuris mus sekė, kalbėjo su mumis ir kuris dabar mūsų 
ten laukia. Matote? ; 

Lordas Vinteris atsigręžė ir pasižiūrėjo į tą pusę, į kurią rodė Aramio 
pirštas. Švyfurys aiškiai buvo apšvietęs sąsiaurį, kuriuo draugams 
reikėjo plaukti, ir uolą, ant kurios, sukryžiavęs rankas, stovėjo 
vienplaukis jaunuolis. 

— Tai jis! — sušuko lordas Vinteris, sugriebęs Ato ranką. — Tai 
jis! Man atrodė, kad aš jį pažinau, ir tikrai nesuklydau. 

— Kas jis? — paklausė Aramis. 

— Miledi sūnus, — atsakė Atas. 

— Vienuolis! — sušuko Grimo. 

Jaunuolis išgirdo tuos žodžius ir taip palinko virš jūros, jog atrodė, 
kad jis šoks nuo uolos į ją. 

— Taip, tai-aš, dėde, — pasakė jis, — aš miledi sūnus; aš vienuolis; 
aš Kromvelio sekretorius ir draugas! Ir aš jus pažįstu, jus ir jūsų 
bendrakeleivius. 

Valtyje buvo trys vyrai, kurių drąsa niekas nebūtų suabejojęs, bet 
kai jie išgirdo tą balsą ir pamatė tą mostą, jų kūnu nuėjo šiurpas. 

Grimo plaukai atsistojo piestu, o kaktą išpylė prakaitas. 

— A! — sušuko Aramis. — Tai broliavaikis, tai vienuolis, tai 
miledi sūnus, kaip jis pats sako? 

— Deja, taip! — sumurmėjo lordas Vinteris. 

— Tai palaukite! — tarė Aramis. 

Ir nesikarščiuodamas, kaip paprastai kritiškų momentu darydavo, 
paėmė iš Tonio rankų muškičtą, užiaisė ir nutaikė į stovinų ant uolos 
jaunuolį, lyg į kokį prakeikimo angelą. 

— Šaukite! — sušuko Grimo. 

Atas čiupo už šautuvo vamzdžio ir neleido iššauti. 

— Velnias jus griebtų! — sušuko Aramis. — Aš taip gerai nutaikiau 
muškietą, būčiau jam įvaręs kulką tiesiai į krūtinę. 
— Gana, kad nužudėme motiną, — dusliu balsu tarė Atas. 
— Motina buvo niekšė, kuri daug blogo padarė mums ir mūsų 
artimiesiems. 
— Taip, bet sūnus mums nieko blogo nėra padaręs. 
Grimo, kuris buvo atsistojęs pasižiūrėti šūvio rezultatų, mostelėjo 
ranka ir nusivylęs atsisėdo. 
Jaunuolis prapliupo juoktis. 
— A, tai jūs čia! — sušuko jis. — Tai tikrai jūs. Dabar aš jus 
pažįstu. 
Jo šaižus juokas ir grėsmingi žodžiai nuskardėjo virš valties ir, vėjo 
nunešti, nutilo tolumoje. 
Aramis sudrebėjo. 
— Nusiraminkite, — tarė Atas. — Po velnių! Argi mes jau nebe 
vyrai? 
— Žinoma, vyrai, — atsakė Aramis, — bet jis tikras demonas. 
Paklauskite j0 dėdę, ar blogai būčiau padaręs, išvaduodamas jį nuo 
brangaus jo broliavaikio. 
Lordas Vinteris nieko neatsakė, tik atsiduso. 
-— Viskas būtų buvę baigta, — kalbėjo Aramis. — O, aš bijau, 
Atai, kad jūs per savo išmintingumą privertėte mane padaryti kvailystę. 
Atas paėmė lordui Vinteriui už rankos ir, norėdamas pakeisti kalbą, 
paklausė: 
— Kada atvyksime į Angliją? 
Bet pastarasis neišgirdo jo klausimo ir nieko neatsakė. 
— Klausykite, Atai, — tarė Aramis, — gal dar nebūtų per vėlų, 
žiūrėkite, jis tebestovi toje pačioje vietoje. 
Atas atsigręžė nenoromis: matyt, šio jaunuolio vaizdas jam buvo 
baisus. 
Iš tikrųjų jis tebestovėjo ant uolos, apšviestas švyturio tartum kokios 
aureolės. 
— Bet ką jis veikia Bulonėje? — paklausė Atas, kuris stengdavosi 
sužinoti priežastį ir mažai sukdavo galvą dėl pasekmių. 
— Jis mane sekė, — tarė lordas Vinteris, šį kartą išgirdęs Ato 
žodžius, nes jie sutapo su jo mintimis. 
— Jeigu jus būtų sekęs, mano bičiuli, būtų žinojęs, kada mes 
išvykstame, — tarė Atas, | 
atvyko anksčiau už mus. 

— Taigi aš čia nieko nesuprantu! — tarė anglas, purtydamas galvą 
kaip Žmogus, galvojantis, kad neverta kovoti su antgamtine jėga. 

— Tikrai, Arami, — pasakė Atas, — aš manau, kad be reikalo jums 
sutrukdžiau. 

— Nutilkite, — atsakė Aramis, — jei galėčiau, aš pravirkčiau. 

Tuo tarpu juos pašaukė kažkoks balsas iš laivo. Valtininkas atsiliepė 
ir priyrė valtį prie laivo. 

Po valandėlės žmonės ir daiktai buvo laive. Kapitonas laukė vien 
keleivių, kad galėtų plaukti. Vos tik jie suėjo į laivą, šis tuoj pasuko 
link Hastingo, kur jiems reikėjo išlipti: 

Tuo metu visi trys draugai nejučia paskutinį kartą dirstelėjo į uolą, 
kur vis dar buvo matyti juos persekiojantis grėsmingas šešėlis. Paskui 
išgirdo grasinamus žodžius: 

— Ligi pasimatymo, ponai, Anglijoje! 


—- 


II 
Te DEUM UŽ LANSO PERGALĘ 


Visas tas sujudimas, kurį pastebėjo karalienė Henrietė ir kurio 
priežasčių veltui ieškojo, buvo kilęs dėl Lanso pergalės, apie kurią 
princas de Konde pranešė per hercogą de Šatijoną, nemažai prisidėjusį 
prie jos; be to, jam buvo pavesta pakabinti po Dievo motinos katedros 
skliautais dvidešimt dvi vėliavas, paimtas iš ispanų ir lotaringiečių. 

Ši žinia turėjo lemiamos reikšmės: ji nusvėrė kovą su parlamentu 
karaliaus dvaro labui. Visus mokesčius, kurie sukėlė parlamento 
protestą, vyriausybė pateisino tuo, esą jų reikia Prancūzijos garbei 
palaikyti ir priešui nugalėti. Kadangi po Nordlingeno mūšio būdavo 
patiriami vien pralaimėjimai, tai parlamentui buvo lengva reikalauti iš 
pono Mazarinio pasiaiškinimo dėl žadėtų ir nepasiektų pergalių. Bet šį 
kartą mūšis buvo laimėtas, ir lamėtas triumfališkai. Visi suprato, kad 
rūmams yra dviguba pergalė — išorinė ir vidaus, — ir net jaunasis 
karalius, išgirdęs tą Žinią, sušuko: 

— Na, ponai parlamento nariai, pažiūrėsime, ką dabar pasakysite! 

Po šių žodžių karalienė priglaudė prie krūtinės karališkąjį savo 
sūnų, kurio išdidus, nesutramdomas būdas taip labai buvo panašus į jos 
būdą. Tą patį vakarą buvo sušauktas pasitarimas, į kurį buvo pakviesti 
maršalai de La Mejere ir de Vilrua, nes juodu buvo mazarininkai; 

"Šavinji ir Segje, nes juodu nekentė parlamento; Gito ir Komenžas, nes 

juodu buvo ištikimi karalienei. 

Niekas nesužinojo, kas buvo nuspręsta šiame pasitarime. Tik buvo 
žinoma, kad ateinanų sekmadienį Dievo motinos katedroje bus giedama 
Te deum už Lanso pergalę. 

Kitą sekmadienį paryžiečiai sukilo iš miego džiugiai nusiteikę: tais 
laikais Te deum buvo nepaprastas įvykis. Tokios apeigos įvykdavo ne 
dažnai ir darydavo įspūdį. Rodės, saulė taip pat dalyvavo tose iškilmėse: 
patekėjusi savo skaisčiais spinduliais nuauksino tamsius sausakimšai 
prisigrūdusios bažnyčios bokštus; niūriausios senamiesčio gatvės atrodė 
šventadieniškos, ir krantinėmis į Dievo motinos katedrą traukė ilgos 
virtinės miestiečių, amatininkų, moterų ir vaikų, lyg upė grįžtanti į 
savo ištakas. ? | 

Parduotuvės buvo tuščios, namai uždarinėti; kiekvienas norėjo 
pamatyti jaunąjį karalių su motina ir garsųjį kardinolą Mazarinį, kurio 
taip labai nekentė, jog niekas nenorėjo praleisti progos į jį paspoksoti. 

Šitoje milžiniškoje žmonių minioje viešpatavo didžiausia laisvė; 
visos nuomonės buvo reiškiamos atvirai, galima sakyti, taip buvo 
kviečiama sukilti, kaip tūkstančiai Paryžiaus bažnyčių varpų skambino 
Te deum. Miesto policija buvo paties miesto rankose, ir niekas netrukdė 
rodyti bendros neapykantos ar tramdyti piktų liežuvių. 

Vis dėlto aštuntą valandą ryto karalienės gvardijos pulkas, 
vadovaujamas Gito ir jo pusbrolio Komenžo, atžygiavo su trimitais ir 
būgnais ir išsirikiavo nuo Pale-Ruajalio ligi Dievo motinos katedros. 
Paryžiečiai, kurie visada žavisi karine muzika ir blizgančiomis 
uniformomis, ramiai žiūrėjo į tą paradą. 

Frike, šventiškai pasipuošęs ir prisikimšęs už žando vyšnių kauliukų, 
kad atrodytų ištinęs, pasiprašė savo viršininką Bazeną išleidžiamas 
visai dienai. 

Iš pradžių Bazenas nesutiko, mat, buvo blogai nusiteikęs pirmiausia 
dėl to, kad Aramis išvyko, nepasakęs, kur vyksta, o antra, dėl to, kad 
turėjo patarnauti mišioms už pergalę, kuriai nepritarė. Bazenas, kaip 
prisimename, buvo frondininkas ir, norėdamas pasišalinti iš tų iškilmių, 
kaip anas paprastas mišių patarnautojas, be abejonės, būtų kreipęsis į 
arkivyskupą su tokiu pat prašymu, su kokiu į jį ką tik buvo kreiptasi. 
Nors iš pradžių, kaip jau esame sakę, jis net nemanė išleisti Frike, bet 
paskui išklausė jo prašymą, nes žandas taip regimai padidėjo, kad būtų 
sukompromitavęs mišioms patarnaujančius berniukus. Prie bažnyčios 
durų Frike išspjovė savo skaudulį ir pasiuntė į Bazeno pusę vieną tų 
mostų, kuriais Paryžiaus vaikėzai pirmauja tarp viso pasaulio vaikėzų. 

Nuo darbo smuklėje, žinoma, jis taip pat išsisuko, sakydamas, jog turįs 
patarnauti mišioms Dievo motinos katedroje. 

Turėdamas laisvą dieną, Frike, kaip jau matėme, apsivilko geriausiais 
savo drabužiais; ypač puošni buvo jo kepurė, kurią sunku ir apsakyti: 
tai buvo lyg viduramžių beretė, lyg Liudviko XIII laikų skrybėlė. Šį 
keistą galvos apdangalą jam pasiuvo motina; iš įgeidžio ar dėl 
vienspalvės medžiagas trūkumo ji, matyt, mažai stengėsi derinti spalvas; 
taigi šio septynioliktojo amžiaus skrybėlių šedevro vienas šonas buvo 
geltonas ir žalias, o kitas — baltas ir raudonas. Bet Frike, kuris visada 
mėgo įvairiausių spalvų derinį, labai didžiavosi tokiu galvos apdangalu. 

Išėjęs iš Bazeno, Frike tekinas pasileido į Pale-Ruajalį. Ten jis 
nulėkė kaip tik tuo metu, kai pulkas ėjo iš rūmų kiemo. Kadangi jis 
atbėgo tik pasigėrėtr eisena ir pasiklausyti muzikos, tai, nieko 
nepaisydamas, šoko eiti pirma kariuomenės pulko, dviem skalūno 
lentelėm pritardamas būgnui, o lūpomis — trimitams, ir už tai buvo 
kelis kartus pagirtas pamėgdžiojamosios muzikos mėgėjų. 

Ta pramoga truko, kol pulkas nužygiavo nuo Seržantų užkardos 
ligi Dievo motinos katedros aikštės, ir Frike buvo labai maloni; bet, kai 
pulkas sustojo ir kuopos, įžengusios į senamiesčio centrą, išsirikiavo 
Sen-Kristofo gatvės gale, netoli Kokati gatvės, kur gyveno Bruselis, 
Frike prisiminė, kad jis dar nepusryčiavęs, ir ėmė galvoti, kur geriau 
būtų užsukti ir kaip pridera sutvarkyti tą svarbų dienos reikalą; gerai 
pasvarstęs, nusprendė, kad jį turįs pavaišinti patarėjas Bruselis. 

Taigi jis patraukė tenai, uždusęs pribėgo prie patarėjo durų ir 
smarkiai pasibeldė. 

Jo motina, sena Bruselio tarnaitė, atidarė duris. 

— Ko čia atlindai, padauža, — paklausė ji, — ir kodėl nesi 
katedroje? 

— Aš ten buvau, mama Nanete, — atsakė Frike, — bet pamačiau, 
kad tenai dedasi tokie dalykai, kuriuos reikia pranešti ponui Bruseliui 
ir, ponui Bazenui leidus, — jūs, mama Nanete, gerai pažįstate poną 
Bazeną, mūsų bažnyčios tarną? — atėjau pasikalbėti su ponu Bruseliu. 

— O ką tu, beždžione, nori pasakyti ponui Bruseliui? 

— Noriu pasikalbėti su juo pačiu. 

— Negalima, jis dabar dirba. | | 

— Tai aš palauksiu, — tarė Frike, tikėdamasis ne veltui sugaišiąs 
laiką. | 

Ir jis leidosi kopti laiptais, o motina Nanetė iš lėto lipo paskui jį. 

— Bet pagaliau ko tau reikia iš pono Bruselio? — paklausė ji. 

— Noriu jam pasakyti, — atsakė Frike, šaukdamas visa gerkle, — 
kad čia ateina ištisas gvardijos pulkas. Kadangi visur kalbama, jog 
karaliaus rūmai pyksta ant jo, aš atėjau įspėti, kad jis pasisaugotų. 

Bruselis, išgirdęs jaunojo padaužos šūkavimą ir džiaugdamasis 
tokiu jo uolumu, nusileido iš antrojo aukšto, kur tikrai dirbo savo 
kabinete. 

— Ei mano bičiuli, — tarė jis, — kas mums darbo dėl to gvardijos 
pulko! Ar tu išsikraustei iš proto, kad pakėlei tokį triukšmą? Nejaugi 
nežinai, kad tie ponai visada taip daro ir kad pulkas išsirikiuoja palei 
kelią, kuriuo turi važiuoti karalius? 

Frike dėjosi nustebęs ir glamžė rankose gražiąją savo kepurę. 

— Nenuostabu, kad tai žinote, — tarė jis, — nes jūs, ponas Bruseli, 
viską žinote; bet aš, dievaži, nieko nežinojau ir maniau jus įspėsiąs. 
Prašau dėl to ant manęs nepykti, ponas Bruseli. 

— Priešingai, mano vaike, priešingai, aš labai džiaugiuosi tavo 
stropumu.. Nanete, pažiūrėkite, kur yra abrikosai, kuriuos vakar ponia 
de Logvil mums atsiuntė iš Nuazi, — duokite pusę tuzino savo sūnui 
ir riekę šviežios duonos. 

— O, ačiū, ponas Bruseli, — sušuko Frike, — ačiū, aš tikrai labai 
mėgstu abrikosus! 

Bruselis, nuėjęs pas žmoną, paprašė pusryčių. Buvo pusė dešimtos. 
Tarėjas priėjo prie lango. Gatvė buvo visiškai tuščia, bet tolumoje 
buvo girdėti lyg bangų mūšos šniokštimas, žmonių klegesys — minia 
užtvindė aikštes ir gatves aplink Dievo motinos katedrą. 

Tas klegesys dar labiau sustiprėjo, kai d' Artanjanas su kuopa 
muškietininkų atsistojo sargybon prie išorinių Dievo motinos katedros 
durų. Jis patarė Portui pasinaudoti proga ir pasižiūrėti iškilmių. Portas 
išeigine uniforma sėdo ant geriausio savo arklio kaip garbės 
muškietininkas, kuriuo anksčiau būdavo d'Artanjanas. Kuopos 
seržantas, senas Ispanijos karų dalyvis, pažino Portą, buvusį savo draugą, 
ir tuojau visiems valdiniams papasakojo to milžino žygius, kurie darė 
garbę Trevilio muškietininkams. Kuopa labai gražiai sutiko Portą ir 
žiūrėjo į jį nepaprastai žavėdamasi. 

Dešimtą valandą iš Luvro ataidėjo patrankos šūvis, skelbiąs, kad 
karalius jau išvažiavo. Už nejudančių gvardijos muškietų subangavo 
minia lyg audros lenkiamos medžių viršūnės. Pagaliau paauksuota 
karieta atvažiavo karalius ir karalienė. Paskui juos sekė dar dešimt 
karietų, kuriose sėdėjo rūmų ponios, karaliaus karininkai ir visi 
dvariškiai. 


357 


— Tegyvuoja karalius! — pasigirdo iš visų pusių. 

Jaunutis karalius, oriai pažvelgęs pro langą, nutaisė dėkingą veidą 
ir linktelėjo galvą. Minia dar entuziastiškiau ėmė jį sveikinti. 

Kortežas važiavo iš lėto, ir kelionė nuo Luvro higi Dievo motinos 
katedros aikštės truko pusę valandos. Čia atvykę, jie pamažu suėjo po 
milžiniškais tamsios katedros skliautais, ir mišios tuojau prasidėjo. 

Tuo tarpu, kai visi dvariškiai buvo bažnyčioje, Komenžo karieta, 
atsiskyrusi nuo eilės kitų karietų, nuvažiavo į tuščios Sen-Kristofo 
gatvės galą ir sustojo. Čia karietą lydintys keturi gvardiečiai ir seržantas 
sulipo į ją ir nuleido užuolaidas; paskui pro apdairiai padarytą plyšį 
seržantas ėmė žiūrėti Kokatri gatvės link, tartum laukdamas kažko 
atvykstant. 

Visiems rūpėjo iškilmės, ir niekas nepastebėjo nei karietos, nei joje 
sėdinčiųjų atsargumo. Tik akylasis Frike galėjo tai pamatyti, nes, 
norėdamas suvalgyti savo abrikosus, jis glūdėjo netoli Dievo motinos 
katedros, prie vieno namo karnizo. Iš ten jis puikiausiai matė karalių, 
karalienę bei poną Mazarinį ir gerai girdėjo mišias, lyg pats joms būtų 
patarnavęs. 

Baigiantis mišioms, karalienė, pastebėjusi, kad Komenžas, 
stovėdamas už jos, laukia patvirtinant įsakymo, kurį ji davė išvykdama 
iš Luvro, pusbalsiu jam tarė: 

— Eikite, Komenžai, ir tepadeda jums dievas! 

Komenžas tuojau išėjo iš bažnyčios ir pasuko į Sen-Kristofo gatvę. 

Frike, pamatęs šį gražų karininką, lydimą dviejų gvardiečių, iš 
smalsumo ėmė jį sekti, nes mišios buvo jau pasibaigusios ir karalius 
vėl sėdo į savo karietą. 

Vos tik Komenžas pasirodė Kokatri gatvės gale, seržantas pasakė 
keletą žodžių vežėjui, ir tas privažiavo prie Bruselio namo durų. Tuo 
metu prie durų priėjo i Komenžas; jis pasibeldė. 

Frike stovėjo už Komenžo, laukdamas atidarant durų. 

— Ką tu čia veiki, padauža? — paklausė Komenžas. 

— Noriu patekti pas poną Bruselį, ponas karininke! — atsakė 


Frike. 

— Tai jis čia gyvena? — paklausė Komenžas. 

— Taip, pone. 

— O kuriame aukšte? 

— Jis užėmęs visą namą, — atsakė Frike. — Čia jo nuosavas 
namas. 


— Bet kur jis dažniausiai būna? 

— Kai dirba — antrame aukšte, o kai valgo — pirmame; dabar jis, 
tur būt, pietauja, nes yra vidurdienis. 

— Gerai, — tarė Komenžas. 

Tą akimirką durys atsidarė. Karininkas, paklausęs tarną, sužinojo, 
kad ponas Bruselis yra namie ir iš tikrųjų pietauja. Komenžas nuėjo 
paskui tarną, o Frike — paskui jį. 

Bruselis su savo šeima sėdėjo už stalo; priešais jį sėdėjo Žmona, iš 
šalių — dvi dukterys, o gale stalo — sūnus Luvjeras, su kuriuo jau 
susipažinome, kai atsitiko toji nelaimė patarėjui, kuris dabar visiškai 
buvo pasveikęs. Žmogelis, atgavęs sveikatą, gardžiuodamasis valgė 
puikius ponios de Longvil atsiųstus vaisius. 

Komenžas čiupo už rankos tarnui, kai tas jau buvo bedarąs duris, 
norėdamas pranešti ponui, kad atvyko svečias, pats jas atidarė ir 
išvydo šį šeimos paveikslą. 

Pamatęs karininką, Bruselis truputį sutriko, bet, kai tas mandagiai 
nusilenkė, atsistojo ir taip pat nusilenkė. 

Tačiau, nors ir mandagiai buvo pasisveikinta, moterų veiduose 
pasirodė nerimas; Luvjeras išblyško ir nekantriai laukė, ką pasakys 
karininkas. 

— Pone, — tarė Komenžas, — aš atvykau karaliaus įsakymu. 

— Labai malonu, pone, — atsakė Bruselis. — O koks yra tas 
įsakymas? 

Ir jis ištiesė ranką. 

— Man įsakyta jus suimti, pone, — tarė Komenžas, vis tuo pačiu 
mandagiu tonu, -— ir, jei manimi patikėsite,  nevarginsite savęs 
skaitydamas šį ilgą raštą ir eisite su manim. 

Net perkūnas, trenkęs tarp šių gerų, ramiai sėdinčių žmonių, nebūtų 
taip jų sukrėtęs. Bruselis krūptelėjęs žengė žingsnį atgal. Tuo metu 
pakliūti į kalėjimą dėl karaliaus nemalonės buvo baisus dalykas. 
"Luvjeras buvo begriebiąs savo špagą, gulinčią ant kėdės kambario 
kampe, -bet Bruselis, kuris tą akimirką nepametė galvos, žvilgsniu 
sulaikė jį nuo šio beviltiško judesio. Ponia Brusel, sėdinti priešais vyrą 
kitoje stalo pusėje, apsipylė ašaromis, 0 mergaitės puolė tėvui ant 
kaklo. 

— Eime, pone, — tarė Komenžas, — skubėkime, reikia klausyti 
karaliaus. 

— Pone, — atsakė Bruselis, — aš sergu ir negaliu eiti į kalėjimą, 
būdamas tokioje būklėje; prašau atidėti areštą. 

— Tai neįmanoma, — paprieštaravo Komenžas, — įsakymas yra 

kategoriškas ir turi būti tučtuojau įvykdytas. 

-— Neįmanoma! — pakartojo Luvjeras. — Pone, būkite atsargesnis, 
neišveskite mūsų iš kantrybės. 

— Neįmanoma! — pasigirdo šaižus balsas kambario gilumoje. 

Komenžas atsisuko ir pamatė Nanetę su šluota rankoje; ji piktai 
žaibavo akimis. | | 

— Geroji mano Nanete, — nusiraminkite, — tarė Bruselis, — 
prašau jus. 

— Kaip aš galiu nusiraminti, kai areštuojamas mano ponas, mano 
maitintojas, mano išlaisvintojas, vargšų žmonių tėvas! Argi ne taip? 
Blogai jūs mane pažįstate... Malonėkite išeiti! — tarė ji Komenžui. 

Komenžas nusišypsojo. 

— Klausykite, pone, — tarė jis, kreipdamasis į Bruselį, — nutildykite 
šitą moterį ir eikite paskui mane. 

— Mane nutildyti! Mane! — šaukė Nanetė. — Štai kaip! Tik jau 
ne jūs mane nutildysite, gražusis karaliaus paukšti. Tuoj pamatysite! 

Nanetė prišoko prie lango, atidarė jį ir ėmė šaukti tokiu spigiu 
balsu, kad jis buvo girdėti Dievo motinos katedros pricangyje: 

— Gelbėkite! Mano poną areštuoja! Patarėją Bruselį areštuoja, 
gelbėkite! 

— Pone, — tarė Komenžas, — tučtuoiau pasakykite, ar man 
paklusite, ar kelsite maištą prieš karalių. 

— Paklusiu, paklusiu, pone, — sušuko Bruselis, stengdamasis 
ištrūkti iš dukterų glėbio ir žvilgsniu tvardydamas sūnų, visada 
pasirengusį pasielgti savaip. 

— Tai nutildykite šitą senę, — tarė Komenžas. 

— Ak, senę! — suriko Nanetė. 

Ir, įsikibusi į lango rėmus, ėmė dar garsiau šaukti: 

— Gelbėkite, gelbėkite! Bruselį areštuoja dėl to, kad jis užtarė 
žmones. Gelbėkite! 

Komenžas pagriebė Nanetę į glėbį ir jau buvo beplėšiąs nuo lango, 
bet tuo metu iš antresolės kitas balsas sušuko falcetu: 

— Pjauna! Gaisras! Vagys! Poną Bruselį žudo! Poną Bruselį 
smaugia! 

Tai buvo Frike balsas. Nanetė, išgirdusi, kad jai pritariama, dar 
labiau paleido gerklę. 

Languose jau pasirodė smalsuolių galvos. Gatvėje ėmė rinktis 
žmonės, iš pradžių pavieniui, paskui būreliais, pagaliau miniomis. Jie 
girdėjo šauksmus, matė karietą, bet nieko nesuprato. Frike užšoko ant 

karietos viršaus. | 

— Jie nori areštuoti poną Bruselį, — šaukė jis. — Karietoje yra 
gvardiečių, o ten, viršuje, karininkas. 

Minia suūžė ir ėmė slinkti prie arklių. Du gvardiečiai, kurie buvo 
likę prieangyje, užlipo į viršų padėti Komenžui; tie, kurie buvo karietoje, 
atidarė dureles ir sukryžiavo ietis. 

— Matote? — šaukė Frike. — Matote? Štai jie! 

Vežėjas atsigręžė ir taip šmaukštelėjo Frike botagu, kad tas sucypė 
iš skausmo. 

— Ak tu, velnio vežėjau, — sušuko Frike, — tu eini išvien su jais! 
Na, palauk! 

Jis vėl užlėkė į antresolę ir ėmė svaidyti į vežėją viską, kas pakliuvo 
po ranka. 

Nepaisydama gvardiečių grasinimų, o gal dėl tų grasinimų, minia 
dar labiau suūžė ir prisiartino prie arklių. Pačius smarkiausius 
gvardiečiai išvaikė ietimis. 

Triukšmas didėjo; gatvėse jau nebuvo vietos žiūrovams, kurie plūste 
plūdo iš visų pusių; atstumas tarp karietos ir minios, nors ir saugomas 
kareivių iečių, vis mažėjo. Kareiviai pagaliau buvo prispausti lyg kokios 
gyvos sienos prie karietos ratų stebulių ir sienelių. Seržanto šauksmas 
“Karaliaus vardu!“ nedarė jokio įspūdžio šiai grėsmingai miniai ir, 
rodės, tik dar labiau ją erzino. Bet staiga, išgirdęs tuos žodžius, atjojo 
raitelis ir, matydamas, kad gvardiečiai atsidūrė keblioje padėtyje, su 
špaga rankoje puolė į minią ir suteikė jiems nelauktą pagalbą. 

Tas raitelis buvo ne daugiau kaip penkiolikos ar šešiolikos metų 
jaunuolis, pabalęs iš pykčio. Jis, kaip ir gvardiečiai, nulipo nuo arklio, 
atsišliejo į karietos grąžulą, pasistatė priešais save arklį, kaip priedangą, 
išsitraukė iš balno dėklo pistoletus ir, užsikišęs juos už diržo, ėmė 
švaistytis špaga kaip vyras, pripratęs valdyti šį ginklą. 

Kokia dešimt minučių tasai jaunuolis vienui vienas kovojo su visa 
minia. 

Pagaliau atėjo Komenžas, stumdamas Bruselį. 

— Sudaužykim karietą! — šaukė minia. 

— Gelbėkite! — šaukė senoji tarnaitė. 

— Žudo! — šaukė Frike, mėtydamas į gvardiečius viską, kas 
pakliuvo po ranka. 

— Karaliaus vardu! — šaukė Komenžas. 

— Kas prisiartins, žus! — sušuko Raulis ir, pamatęs, kad minia jį 
tuoj suspaus, dūrė špaga kažkokiam milžinui, pasirengusiam jį 

sutraiškyti; tas, pajutęs skausmą, atsitraukė rėkdamas. 

Tai buvo Raulis, kuris, po penkių dienų grįždamas iš Blua, kaip 
buvo pažadėjęs grafui de La Ferui, panoro pasižiūrėti iškilmių ir 
pasuko artimiausiomis gatvėmis į Dievo motinos katedrą. Prie Kokatri 
gatvės jį patraukė žmonių minia, paskui, išgirdęs šauksmą “Karaliaus 
vardu!", prisiminė Ato žodžius “Tarmnaukite karaliui" ir tuojau nuskubėjo 
kautis dėl karaliaus, kurio gvardiečiai buvo skriaudžiami. 

Komenžas, galima sakyti, beveik meste įmetė Bruselį į karietą ir 
pats įšoko į ją. Tą akimirką nuaidėjo arkebuzos šūvis; kulka, pervėrusi 
Komenžui skrybėlę, sutriuškino vienam gvardiečiui ranką. Komenžas 
pakėlė galvą ir pro dūmus pamatė antrojo aukšto lange grėsmingą 
Luvjero veidą. 

— Gerai, pone, — tarė Komenžas, — aš dar pakalbėsiu su jumis. 

— Aš taip pat, — atsakė Luvjeras, — ir pamatysim, katras garsiau 
kalbėsim. 

Frike ir Nanetė vis dar šaukė; šūvis, svaiginantis parako kvapas 
padarė miniai didelį įspūdį. 

— Mirtis karininkui! Mirtis! — sustaugė ji. 

— Dar vienas žingsnis, — suriko Komenžas, pakėlęs užuolaidėles, 
kad būtų matyti karietos vidus, ir įrėmęs špagą Bruseliui į krūtinę, — 
dar vienas žingsnis — ir aš nudursiu suimtąjį; man įsakyta atvežti jį 
gyvą arba negyvą, aš nuvešiu jį negyvą, ir tiek. 

Kilo baisus riksmas: Bruselio žmona ir dukterys maldaudamos 
ištiesė į minią rankas. 

Minia suprato, kad tas išblyškęs, bet, matyt, ryžtingas karininkas 
ištesės savo žodį, ir grasindama pasitraukė. 

Komenžas sužeistajam sargybiniui liepė sėsti į karietą, o kitiems 
įsakė uždaryti dureles. 

— Į rūmus! — tarė jis vežėjui, vos gyvam iš baimės. Vežėjas 
pliaukštelėjo arkliams botagu; tie pasileido risčia, ir minia prasiskyrė. 
Bet krantinėje turėjo sustoti. Karieta apvirto, minia suspaudė arklius, 
spardė ir smaugė juos. Raulis, kuris ėjo pėsčias, mat, nespėjo užsėsti 
ant arklio, kaip ir gvardiečiai, pavargo, kirsdamas plokščiąja špagos 
puse, ir pradėjo durti smaigaliu. Bet ši baisi kraštutinė priemonė dar 
labiau įsiutino minią. Tai šen, tai ten minioje ėmė švysčioti muškietų 
vamzdžiai ir špagų ašmenys; pasigirdo keletas šūvių, aišku, paleistų į 
orą, bet visų širdys suplakė smarkiau. Pro langus vis dar lėkė įvairiausi 
daiktai. Sklido šauksmai, girdimi tik maišto metu; pasirodė veidai, 
kokius gali pamatyti tik kruvinomis dienomis. Šauksmai: “Mirtis! Mirtis 

gvardiečiams! Į Seną karininką!" nustelbė tą didžiulį triukšmą. Raulio 
skrybėlė buvo sulamdyta, veidas kruvinas; jis jautė tuoj neteksiąs ne 
tik jėgų, bet ir sąmonės; akis jam aptraukė raudonas rūkas, ir pro tą 
rūką jis matė šimtus rankų, pasirengusių jį čiupti, kai tik jis pargrius. 
Komenžas apvirtusioje karietoje rovėsi iš įniršio plaukus. Gvardiečiai 
niekam negalėjo padėti, nes patys turėjo gintis. Rodės, viskas žlugo, ir 
minia tuoj tuoj sudraskys į gabalėlius arklius, karietą, gvardiečius, 
karalienės pagalbininkus, o gal 1r patį belaisvį, tik staiga pasigirdo 
Rauliui gerai pažįstamas balsas ir ore sušvytravo plati špaga. Tą pat 
akimirką minia susiūbavo, prasiskyrė, ir kažkoks muškietininkų 
karininkas, mosuodamas špaga į kairę ir į dešinę, prijojo prie Raulio ir 
sugriebė jį kaip tik tuo metu, kai šis jau buvo begriūvąs. 

— Po šimts velnių! — sušuko karininkas. — Nejaugi jie užmušė 
jį? Tuomet vargas jiems! 

Ir jis atsigręžė į minią toks įtūžęs ir baisus, kad patys smarkiausi 
maištininkai ėmė trauktis atgal, lipdami vieni ant kitų, o keletas net į 
Seną įkrito. 

— Ponas d' Artanjanas, — sušnibždėjo Raulis. 

— Taip, po velnių, jis pats ir, zodos, jūsų laimei, mano jaunasis 
bičiuli! Ei, visi čionai! -sušuko jis, pasistiebęs balnakilpėse ir iškėlęs 
kardą, žodžiu ir mostu kviesdamas nenorom atsilikusius muškietininkus. 
— Nušluokit visus! Griebkit muškietas! Užtaisykit! Nusitaikykit! 

Išgirdusi tokį įsakymą, minia ėmė tirpte tirpti, o d' Artanjanas 
prapliupo homerišku juoku. 

— Ačiū, d Artanjanai, — tarė Komenžas, ligi pusės išlindęs pro 
apvirtusios karietos dureles, — ačiū ir jums, jaunas bajore! Kuo jūs 
vardu? Aš noriu jį pranešti karalienei. 

Raulis jau buvo beatsakąs, bet d'Artanjanas pasilenkė jam prie 
ausies 1r tarė: 

— Tylėkite, leiskite man atsakinėti. 

Paskui, atsigręžęs į Komenžą, tarė: 

— Negaiškite laiko, Komenžai, lįskite lauk iš karietos, jei galite, ir 
liepkite duoti kitą. 

— O kokią? 

— Velniai griebtų, nagi pačią pirmąją, kuri važiuos per Naująjį 
tiltą; jos keleiviai, manau, bus labai laimingi galėdami paskolinti 
karietą ir šitaip pasitarnauti karaliui. 

— Bet, — suabejojo Komenžas, — aš nežinau. 

— Skubėkite, nes po kokių penkių minučių sugrįš tie su špagomis 

ir muškietomis. Jus užmuš, o suimtąjį išvaduos. Skubėkite. Štai kaip 
tik ir karieta važiuoja. 

Paskui vėl pasilenkė prie Raulio ir sušnibždėjo: 

— Svarbiausia, nesakykite savo pavardės. 

Jaunuolis pasižiūrėjo nustebęs į jį. | 

— Gerai, aš skubu, — tarė Komenžas, — jeigu jie grįš, šaukite. 

— Ne, jokiu būdu, — atsakė d'Artanjanas, — priešingai, niekas 
tegu nedrįsta nė piršto pajudinti: šios dienos šūvis perdaug brangiai 
atsieitų rytoj. 

Komenžas, pasiėmęs keturis savo gvardiečius ir tiek pat 
muškietininkų, nubėgo prie karietos. Ten jis išlaipino žmones, kurie ja 
važiavo, ir juos atvedė prie apvirtusios karietos. 

Bet, kai Bruselis išlindo iš sulaužytos karietos ir ėjo į kitą, minia, 
pamačiusi tą, kurį vadino savo išlaisvintoju, ėmė baisiai šaukti ir vėl 
puolė prie karietos. 

— Važiuokite! — paliepė d'Artanjanas. — Jums duosiu dešimt 
muškietininkų, o sau paliksiu dvidešimt, kad galėčiau sulaikyti minią. 
Važiuokite, negaiškite nė minutės. Dešimt vyrų paskui poną Komenžą! 

Dešimt vyrų atsiskyrė nuo būrio, apsupo naująją karietą ir nulėkė 
šuoliais. 

Karietai nuvažiavus, minia dar labiau ėmė šaukti. Daugiau negu 
dešimt tūkstančių žmonių susigrūdo krantinėje, ant Naujojo tilto ir 
artimiausiose gatvėse. 

Pasigirdo keletas šūvių. Vienas muškietininkas buvo sužeistas. 

— Pirmyn! — sušuko d'Artanjanas kandžiodamas ūsus. Ir su 
dvidešimčia vyrų jis puolė į minią, kuri išsigandusi prasiskyrė. Tik 
vienas vyras liko bestovįs, laikydamas rankoje arkebuzą. 

— A, — tarė jis, — tai tu norėjai jį užmušti?! Na, palauk! 

Ir jis nutaikė savo arkebuzą į d" Bnjėną, pašėlusiai greitai jojanų 
link jo. 

D' Artanjanas prigludo arkliui prie kaklo. Jaunuolis iššovė, ir kulka 
nukirto plunksną d' Artanjanui nuo skrybelės. 

Arklys užlėkė ant bepročio, mėginusio sulaikyti audrą, ir jį bloškė 
į sieną. 

D' Artanjanas staigiai sustabdė arklį ir tuo metu, kai jo muškietininkai 
puolė minią, užsimojo špaga ant parblokšto jaunuolio. 

— Oi pone! — sušuko Raulis, prisiminęs, kad tą jaunuolį jis matė 
Kokatri gatvėje. — Pasigailėkite jo, pone; tai jo sūnus. 

D' Artanjanas nuleido ranką. 

— Ą, jūs esate jo sūnus, — tarė jis. — Tai kas kita. | 

— Pone, aš pasiduodu! — atsakė Luvjeras, kišdamas karininkui 
savo tuščią arkebuzą. = 

— One, po velnių, nepasiduokite! Priešingai, bėkite, ir kuo greičiau; 
jei aš jus suimčiau, būtumėte pakartas. | 

Jaunuolis nelaukė, kad tas patarimas būtų pakartotas, šmurkštelėjo 
po arklio kaklu ir nurūko už Genego gatvės kampo. 

— Dievaži, — pasakė d' Artanjanas Rauliui, — jūs laiku sustabdėte 
mano ranką, nes būčiau šį žmogų užmušęs ir paskui gailėjęsis, sužinojęs, 
kas jis toks. 

— Ak pone, — tarė Raulis, — leiskite jums padėkoti ne už tą 
vargšą jaunuolį, bet už save: mano gyvybė irgi kybojo ant plauko, kai 
Čia jūs atjojote. 

— Gana, gana, jaunuoli, nevarginkit savęs kalbomis. 

Ir, ištraukęs iš balno dėklo butelį ispaniško vyno, tarė: 

— Išgerkit gurkšnelį. 

Raulis išgėrė ir vėl buvo bedėkojąs. 

— Brangusis, — tarė d' Artanjanas, — apie tai pakalbėsime vėliau. 

Paskui, pamatęs, kad jo muškietininkai, išvaikę minią krantinėje 
nuo Naujojo tilto ligi Sen-Mišelio gatvės, grįžta atgal, pakėlė savo 
špagą, kad jie paskubėtų. 

Muškietininkai pasileido risčia; tuo pat metu iš kito krantinės galo 
grįžo tie dešimt vyrų, kuriuos d'Artanjanas buvo išsiuntęs palydėti 
Komenžo. 

— Na kaip, — paklausė d'Artanjanas, kreipdamasis į juos, — ar 
nieko naujo neatsitiko? 

— Ak pone, — atsakė seržantas, — karieta vėl sulūžo. Tikras 
prakeikimas! 

D' Artanjanas gūžtelėjo pečiais. 

— Tai neišmanėliai, — tarė jis, — renkantis karietą, reikia Žiūrėti, 
kad ji būtų tvirta: karieta, kuria norima vežti suimtąjį Bruselį, turi 
išlaikyti dešimt tūkstančių žmonių. 

— Ką įsakysite, ponas leitenante? 

— Nuveskite būrį į kareivines. j 

— O jūs josite vienas? 

— Žinoma! Nejaugi jūs manote, kad man reikalinga palyda? 

— Vis dėlto... 

— Jokite. 

Muškietininkai nujojo, ir d' Artanjanas liko vienas su Rauliu. 

— Ar jums ką nors skauda? — paklausė jis. 

— Taip, pone, galva labai sunki ir tartum dega. 

— Kas atsitiko tai galvai? — pasakė d'Artanjanas, nuimdamas 
skrybėlę. — A, kontūzyta! 

— Taip, rodos, gėlių vazonas pataikė man į galvą. 

— Bjjaurybės! — sušuko d' Artanjanas. — Bet jūs su pentinais. Jūs 
atjojote raitas? 

— Taip, bet aš nušokau nuo arklio, norėdamas apginti poną 
Komenžą, ir mano arklį kažkas nusivedė. O, štai jis. | 

Iš tikrųjų tuo metu pro šalį lėkė Raulio arklys, kuriuo jojo Frike, 
mosuodamas keturspalve savo kepure ir šaukdamas: 

— Bruselis! Bruselis! 

— Ei nenaudėli, sustok! — suriko d' Artanjanas. — Atvesk čia 
arklį. 

Frike išgirdo šį įsakymą, bet dėjosi neišgirdęs ir jojo toliau. 

D" Artanjanas norėjo vytis Frike, bet bijojo palikti Raulį vieną; jis 
tik ištraukė iš balno dėklo pistoletą ir atlaužė gaiduką. 

Frike turėjo geras akis ir ausis, todėl, pamatęs d' Artanjano judesį 

ir išgirdęs, kaip spragtelėjo pistoleto gaidukas, staiga sustabdė arklį. 

— A, tai jūs čia, ponas karininke, — sušuko jis, jodamas prie 
d' Artanjano, — aš, tiesą sakant, labai džiaugiuosi jus sutikęs. 

D' Artanjanas įdėmiai pažiūrėjo į Frike ir atpažino vaikėzą iš 
Blizgintojų gatvės. 

— A, tai tu, išdykėli! — tarė jis. — Eik šen. 

— Taip, tai aš, ponas karininke, — atsakė Frike, nutaisęs 
nekalčiausią veidą. | 

— Vadinasi, tu pakeitei amatą? Tu jau negiedi chore ir nebetarnauji 
smuklėje? Tu pradėjai arklius vogti? 

— Ak ponas karininke, kaip galite taip sakyti! — sušuko Frike. 
— Aš ieškojau bajoro, šio arklio. savininko, puikaus raitelio, narsaus 
kaip Cezaris. — Jis dėjosi tik dabar pamatęs Raulį. — O, jei aš 
neapsirinku, — kalbėjo jis, — štai jis. Pone, ar jūs neužmirštate manęs? 

Raulis įsikišo ranką į kišenę. 

— Ką ketinate daryti? — paklausė d'Artanjanas. 

— Duoti šiam puikiam berniukui dešimt livrų, — atsakė Raulis, 
traukdamas 1š kišenės vieną pistolę. | 

— Dešimt spyrių į pilvą, — tarė d'Artanjanas. — Nešdinkis, 
nenaudėli, ir neužmiršk, kad aš žinau tavo adresą. 

Frike, kuris nesitikėjo taip lengvai išsisukti iš bėdos, nuo krantinės 

vienu šuoliu nurūko į Dofino gatvę ir dingo. Raulis užsėdo ant arklio ir 
kartu su d' Artanjanu, kuris jį globojo kaip savo sūnų, žingine jojo į 
Tiktono gatvę. 

Jodami jie girdėjo aplinkui duslų murmesį ir tylius grasinimus, bet 
visi traukėsi iš kelio, matydami tokį kovingą karininką su didžiule 
špaga, kabančia prie šono. 

Taigi be jokių nuotykių jie atvyko į “Ožkelės" viešbutį. 

Gražioji Madlena pranešė d' Artanjanui, kad Planše grįžo ir parsivežė 
Musketoną, kuris didvyriškai ištvėrė kulkos išėmimo operaciją ir 
jaučiasi taip gerai, kaip galima jaustis tokioje būklėje. 

D" Artanjanas liepė pakviesti Planše, bet, nors kažin kaip ieškojo ir 
šaukė jį, jis neatsiliepė. Planše buvo dingęs. 

— Duokite vyno! — tarė d'Artanjanas. 

Kai vynas buvo atneštas ir d'Artanjanas liko vienas su Rauliu, 
žiūrėdamas jam į akis, paklausė: 

— Jūs savimi patenkintas, tiesa? 

— O taip, — atsakė Raulis. — Man rodos, kad atlikau savo pareigą. 
Argi negyniau karaliaus? 

— O kas jums sakė, kad reikia ginti karalių? 

— Grafas de La Feras. 

— Taip, karalių. Šiandien jūs gynėte ne karalių, o Mazarinį, ir tai 
yra ne tas pat. 

— Bet, pone... 

— Jūs labai suklydote, PS kišdamasis ne į savo reikalus. 

— Tačiau jūs pats... 

— Aš visai kas kita, aš išsi klausyti savo kapitono įsakymų. O 
jūsų viršininkas — princas de Konde. Gerai įsidėkite į galvą; kito jūs 
neturite. Bet kas matė, — kalbėjo d' Artanjanas, — tokį pramuštgalvį, 
kuris taptų mazarininku ir padėtų suimti Bruselį! Apie tai neprasitarkite 
nė vienu žodžiu grafui de La Ferui, nes jis labai supyks. 

— Jūs manote, kad grafas de La Feras ant manęs supyktų? 

— Ar aš manau? Aš esu tikras. Jeigu taip nebūtų, aš padėkočiau 
jums, nes jūs pasidarbavote mūsų labui. Aš jus baru jo vardu, ir, 
tikėkite manimi, ši audra bus mažesnė. Be to, — pridūrė d' Artanjanas, 
— mano brangus vaike, aš naudojuosi teise, kurią man suteikė jūsų 
globėjas. 

— Pone, aš jūsų nesuprantu, — tarė Raulis. 

D' Artanjanas atsistojo, priėjo prie rašomojo stalo, paėmė laišką ir 
padavė Rauliui. 

Raulis peržvelgė laišką, ir jo veidas apsiblausė. 

— O, dieve mano! — sušuko jis, pakėlęs ašarotas akis į d' Artanjaną. 
— Grafas išvyko iš Paryžiaus su manim nepasimatęs? 

— Jis išvyko prieš keturias dienas, — atsakė d' Artanjanas. 

— Bet iš jo laiško galima suprasti, kad ten jam gresia mirtinas 
pavojus. | | ) 

— Tai bent sugalvojo! Jam gresia mirtinas pavojus! Būkite ramus: 
jis išvyko su reikalais ir greit grįš. Tikiuosi, jums nebus nemalonu, kad 
aš jus laikinai globosiu? 

— O ne, ponas d' Artanjanai, — atsakė Raulis, — jūs toks narsus 
bajoras, ir grafas de La Feras taip labai jus myli! 

— Ir jūs mane mylėkite; aš jūsų nekamuosiu, jaunasis mano bičiuli, 
bet tik su ta sąlyga, jei būsite frondininkas, atkaklus frondininkas. 

— Bet ar aš galėsiu ir toliau matytis su hercogiene de Ševrez? 

—- Žinoma, po velnių! Ir su ponu koadjutorium, ir su ponia de 
Longvil; ir, jei būtų laisvas tas geraširdis Bruselis, kurį taip neapgalvotai 
padėjote suimti, aš pasakyčiau jums: kuo greičiau atsiprašykite poną 
Bruselį ir pabučiuokite į abu skruostus. 

— Gerai, pone, aš jūsų klausysiu, nors ir nesuprantu. 

— Ir nereikia čia nieko suprasti. Žiūrėkite, — kalbėjo d' Artanjanas, 
atsisukęs į duris, kurios ką tik atsidarė, štai ir ponas diu Valonas, kuris 
atvyksta sudraskytais drabužiais. 

— Taip, — atsakė Portas, visas prakaituotas ir dulkėtas, — bet aš 
nulupau ne vieną kailį. Tie niekšai norėjo iš manęs atimti špagą! Velniai 
griebtų, koks baisus žmonių sąmyšis! — ramiai kalbėjo milžinas. 
— Aš kokius dvidešimt užmušiau Balizardo rankena... Lašelį vyno, 
d' Artanjanai! — O kai atsigersite, — tarė gaskonas, pripildamas Portui 
pilną stiklinę, — pasakykite savo nuomonę. 

Portas vienu mauku išgėrė stiklinę, pastatė ant stalo ir, nusišluostęs 
ūsus, paklausė: | 

— Apie ką? 

— Šit ponas de Braželonas, — atsakė d' Artanjanas, — labai norėjo 
padėti suimti Bruselį, ir aš vos sutrukdžiau apginti poną Komenžą! 

— Velniai rautų! — sušuko Portas. — O ką pasakytų jo globėjas, 
jeigu tai sužinotų? 

— Matote! — pertraukė jį d'Artanjanas. — Remkite Frondą, mano 
bičiūli, remkite ir atsiminkite, kad aš visur pavaduoju poną grafą. 

Ir jis pažvangino savo maišelį. 

Paskui, atsisukęs į draugą, paklausė: 

— Ar josite su manim, Portai? 

— Kur? — paklausė Portas, pildamasis antrą stiklinę vyno. 

— Pareikšti savo pagarbos kardinolui. 

Portas ir antrą stiklinę išgėrė taip pat ramiai, kaip pirmą, pasiėmė 
skrybėlę, kurią buvo pasidėjęs ant kėdės, ir išėjo paskui d' Artanjaną. 

Raulis, pritrenktas to, ką išgirdo, liko namie, nes d' Artanjanas jam 
buvo uždraudęs išeiti iš kambario, kol nurims maištas. 


III 
SENT-ESTAŠO BAŽNYČIOS ELGETA 


D' Artanjanas tyčia nevyko tuoj pat į Pale-Ruajalį: jis norėjo, kad 
Komenžas nuvažiuotų anksčiau ir kardinolui papasakotų apie didžiules 
paslaugas, kurias jis, d' Artanjanas, ir jo draugas šį rytą padarė karalienės 
šalininkanis. 

Todėl Mazarinis juos sutiko labai maloniai, jiems prikalbėjo daugybę 
komplimentų ir pareiškė, kad juodu jau pusiaukelėje nuo savo tikslo: 
d' Artanjanas Ž— kapitono laipsnio, o Portas — barono titulo. | 

D' Artanjanui pinigai būtų buvę maloniau, negu visa tai, nes jis 
žinojo, kad Mazarinis lengvai pažada, bet sunkiai ištesi; todėl kardinolo 
pažadus laikė tuščiais žodžiais, bet, nenorėdamas atimti Portui vilties, 
dėjosi labai nudžiugęs. 

Tuo metu, kai draugai buvo pas kardinolą, jį pakvietė karalienė. 
Kardinolas nusprendė, kad jo gynėjai pasidarys dar uolesni, jei pati 
karalienė padėkos, ir davė jiems ženklą sekti paskui jį. D' Artanjanas ir 
Portas jam parodė sudraskytus ir dulkinus savo drabužius, bet kardinolas 
tik papurtė galvą. | 

— Jūsų drabužiai, — tarė jis, — daug vertesni už daugelio dvariškių, 
kuriuos matysite pas karalienę, nes tai kautynių apranga. 

D' Artanjanas ir Portas pakluso. 

Onos Austrijietės rūmai buvo pilni linksmai nusiteikusių dvariškių, 
nes, šiaip ar taip, nugalėjus ispanus, buvo nugalėta ir liaudis. Bruselis 
be jokių kliūčių buvo išvežtas iš Paryžiaus ir uždarytas Sen-Žermeno 
kalėjime, o Blanmenilis, suimtas tuo pat metu, tik be triukšmo ir vargo, 
buvo nugabentas į Venseno pilį. 

Komenžas stovėjo priešais karalienę, kuri jį klausinėjo šio žygio 
smulkmenų; visi jo atidžiai klausėsi, bet staiga jis pamatė, kaip atsidarė 
durys ir paskui kardinolą įžengė d' Artanjanas su Portu. 

— Štai, jūsų didenybe, — tarė jis, — bėgdamas prie d' Artanjano, 
— štai kas gali geriau už mane papasakoti, nes jis mano išgelbėtojas. 
Jeigu ne jis, šią valandą aš tikriausiai būčiau žvejų tinkle kur nors prie 
Sen-Klu, nes jie norėjo mane įmesti į upę. Pasakokite, d' Artanjanai, 
pasakokite! 

Nuo to laiko, kai d' Artanjanas tapo muškietininkų leitenantu, jis 
kokį šimtą kartų buvo su karaliene tame pačiame kambaryje, bet ji 
niekada su juo nekalbėjo. 

— Na, pone, — tarė Ona Austrijietė, — kodėl, padaręs man tokią 
paslaugą, jūs tylite? 

— Karaliene, — atsakė d'Artanjanas, — aš galiu pasakyti tik tai, 
kad mano gyvybė priklauso jūsų didenybei ir kad aš būsiu laimingas, 
ją atiduodamas už jus. 

— Aš tai žinau, pone, aš tai žinau, — pasakė karalienė, — ir gana 
seniai. Todėl labai džiaugiuosi, kad galiu jums viešai pareikšti savo 
pagarbą ir dėkingumą. 

— Leiskite man, karaliene, — tarė d' Artanjanas, — pasidalinti jūsų 
dėkingumą su savo draugu, kaip ir aš, senu muškietininku iš pono de 
Trevilio kuopos (jis pabrėžė tuos žodžius), su žmogumi, kuris atliko 
daug nuostabių žygių. 

— Kaip tas ponas vadinasi? — paklausė karalienė. 

— Būdamas muškietininkų, — atsakė d' Artanjanas, — jis vadinosi 
Portu (karalienė krūptelėjo), bet tikra jo pavardė — ševalje diu Valonas. 

— De Brasje de Pjerfonas, — pridūrė Portas. 

— Tų vardų tiek daug, kad negalėsiu visų atsiminti, atsiminsiu tik 
pirmąjį, — maloniai pasakė karalienė. 

Portas nusilenkė. D' Artanjanas žengė du žingsnius atgal. 

Tą akimirką buvo pranešta, kad atvyko koadjutorius. 

Visi sušuko nustebę. Nors ponas koadjutorius rytą Dievo motinos 
katedroje sakė pamokslą, jie žinojo, kad jis Frondos šalininkas, ir 
Mazarinis, prašydamas Paryžiaus arkivyskupą, kad tas pavestų savo 
broliavaikiui sakyti pamokslą, matyt, norėjo iškrėsti ponui de Recui 
vieną iš savo taip mėgstamų itališkų pokštų. 

Iš tikrųjų koadjutorius, išėjęs iš Dievo motinos katedros, sužinojo, 
kas įvyko. Nors jis palaikė ryšius su žymiausiais frondininkais, bet tie 
ryšiai nebuvo tokie tamprūs ir juos būtų nutraukęs, jei karaliaus rūmai 
būtų pasiūlę jam tai, ko jis siekė, ir jei koadjutoriaus laipsnis būtų 
buvęs tik žingsnis į priekį. Ponas de Recas norėjo būti arkivyskupu 
vietoj savo dėdės ir kardinolu, kaip Mazarinis. Liaudies partija vargu 

ar būtų galėjusi jam suteikti šią grynai karališką malonę. Taigi jis vyko 
pasveikinti karalienės su Lanso pergale, iš anksto nusprendęs eiti už ar 
prieš karaliaus dvarą, — viską turėjo nulemti tai, kaip karalienė priims 
jo pasveikinimą. 

Taigi buvo pranešta, kad atvyko koadjutorius; jis įžengė, ir visi 
džiūgaujantys dvariškiai smalsiaįsužiuro į jį, laukdami, ką jis pasakys. 

Koadjutorius vienas turėjo daugiau proto, negu visi, kurie ten buvo 
susirinkę jo išjuokti. Jo kalba buvo tokia sklandi, kad net tie, kurie 
labiausiai troško iš jo pasijuokti, neturėjo prie ko prisikabinti. Jis baigė, 
pareikšdamas, kad visomis savo jėgomis, nors ir silpnomis, jis 
pasirengęs tarnauti jos didenybei. 

Visą laiką, kol ponas koadjutorius kalbėjo, karalienė dėjosi noriai 
j0 klausanti, bet, kai jis baigė, pareikšdamas, kad pasirengęs jai tarnauti 
— tai buvo vienintelis sakinys, prie kurio buvo galima prisikabinti, — 
karalienė atsisuko į savo favoritus ir metė pašaipų žvilgsnį, kuris reiškė, 
kad ji atiduoda jiems koadjutorių. Dvariškiai tučtuojau ėmė plakti jį 
liežuviais. Nožan-Botriu, rūmų juokdarys, sušuko, kad karalienė esanti 
labai laiminga tokią valandą, gavusi paramos iš religijos. 

Visi ėmė kvatoti. 

Grafas de Vilrua pasakė, kad jis nesuprantąs, kaip galima buvo 
bent akimirką ko nors bijoti, jei rūmus nuo parlamento ir Paryžiaus 
gyventojų gina ponas koadjutorius, kuriam tik mostelėjus, atbėga visa 
armija klebonų, zakristijonų ir šveicorių. 

Maršalas de La Mejere pridūrė, kad jei kartais tektų kautis ir ponas 
koadjutorius dalyvautų kautynėse, tai būtų gaila, kad negalima jo 
atpažinti iš raudonos kepurės, kaip Henriko IV iš baltos plunksnos Ivri 
mūšyje. 

Gondi stovėjo ramus ir griežtas toje patyčių audroje, kurią jis galėjo 
padaryti pražūtinga tiems šaipūnams. Paskui karalienė jį paklausė, ar 
jis neturįs ko pridurti prie gražiai pasakytos savo kalbos. 

— Taip, karaliene, — atsakė koadjutorius, — aš noriu jus paprašyti, 
kad gerai pagalvotumėte prieš sukeldama pilietinį karą. 

Karalienė nusigręžė nuo jo, ir vėl suskambėjo juokas. 

Koadjutorius nusilenkė ir išėjo iš rūmų, metęs į kardinolą, kuris jį 
sekė akimis, tokį žvilgsnį, kokiu žiūrima į pikčiausią priešą. Tas žvilgsnis 
verte pervėrė Mazarinį; jis suprato, kad koadjutorius tuo žvilgsniu 
paskelbė karą, ir, griebęs d' Artarijjaną už rankos, jam tarė: 

— Pone, jeigu prireiks, jūs pažinsite tą žmogų, kuris ką tik išėjo? 

— Taip, monsinjore, — atsakė d' Artanjanas. 

Paskui, atsisukęs i Portą, tarė: 

— Po šimts velnių, viskas krypsta į blogąją pusę. Man nepatinka, 
kai ginčijasi dvasininkai. 

Gondi išėjo, duodamas palaiminimą į kairę ir į dešinę ir jausdamas 
piktą džiaugsmą, kad net jo priešų tamnai klaupiasi prieš jį ant kelių. 

— Ak, — sušnibždėjo jis, peržengęs rūmų slenkstį, — nedėkingi, 
klastingi niekšų rūmai! Rytoj aš jus išmokysiu kitaip juoktis. 

Tuo metu, kada Pale-Ruajalyje visi linksmai klegėjo, pataikaudami 
karalienei, Mazarinis, nuovokus žmogus, kuris jautė gresiant pavojų, 
negaišo laiko tuštiems ir pavojingiems juokavimams: jis išėjo paskui 
koadjutorių, patikrino savo sąskaitas, paslėpė auksą ir patikimiems 
darbininkams liepė padaryti sienose slaptas spinteles. 

Koadjutorius, grįžęs namo, sužinojo, kad jo laukia kažkoks jaunuolis. 
Jis paklausė, kuo vardu tasai jaunuolis, ir suvirpėjo iš džiaugsmo, 
išgirdęs Luvjero vardą. 

Jis nubėgo į savo kabinetą. Iš tikrųjų jo laukė Bruselio sūnus, dar 
įdūkęs po susirėmimo su karaliaus gvardiečiais. Vienintelė atsargumo 
priemonė, kurios jis ėmėsi, eidamas į arkivyskupo rūmus, buvo ta, kad 
savo arkebuzą jis paliko pas draugą. 

Koadjutorius priėjo prie jo ir padavė ranką. Jaunuolis pažvelgė į jį 
taip, lyg būtų norėjęs pamatyti jo širdies gelmes. 

— Brangus pone Luvjerai, — tarė koadjutorius, — tikėkite manimi 
ir priimkite nuoširdžią užuojautą dėl jus ištikusios nelaimės. 

— Ar tai tiesa, ar rimtai kalbate? — paklausė Luvjeras. 

— Rimčių rimčiausiai, — atsakė de Gondi. 

— Jei taip, monsinjore, gana kalbėti, laikas veikti. Monsinjore, jei 
panorėsite, mano tėvas po trijų dienų bus paleistas iš kalėjimo, o po 
pusės metų jūs būsite kardinolas. 

Koadjutorius krūptelėjo. 

— Kalbėkime atvirai, — tarė Luvjeras, — ir atidenkime kortas. 
Niekas neišdalina trisdešimt tūkstančių ekiu išmaldos per pusmetį, 
kaip jūs išdalinote, vien iš krikščioniško gailestingumo, — tai būtų 
perdaug kilnu. Jūs ambicingas, ir tai suprantama: jūs esate įžymus 
žmogus ir žinote savo vertę. Aš neapkenčiu karaliaus rūmų ir šiuo 
metu vienintelis mano troškimas — kerštas. Duokite mums dvasininkus 
ir liaudį, kuriuos valdote; aš jums duodu miestelėnus ir parlamentą; su 
šiais keturiais jėgos veiksniais po aštuonių dienų valdysime Paryžių, 
ir, tikėkite manimi, ponas koadjutoriau, rūmai iš baimės duos tai, ko 
savo noru niekada neduotų. 

Koadjutorius metė į Luvjerą skvarbų žvilgsnį. 
— Bet, ponas Luvjerai, ar žinote, kad siūlote man pilietinį karą? 
— Jūs gana seniai jį ruošiate, monsinjore, dėl to turėtumėte džiaugtis 


šia proga. 
— Nesvarbu, — atsakė koadjutorius, — bet jūs suprantate, kad tokį 
Žygį reikia apsvarstyti. 


— O kiek valandų jums reikėtų? 

— Dvylikos valandų, pone. Ar ne per daug? 

— Dabar yra vidurdienis; vidumaktų aš būsiu pas jus. 

— Jeigu nebūsiu grįžęs, palaukite manęs. 

— Gerai: Iki vidurnakčio, monsinjore. 

— Iki vidurnakčio, brangus pone Luvjerai. 

Likęs vienas, Gondi susikvietė visų parapijų klebonus, kuriuos 
asmeniškai pažinojo. Po dviejų valandų pas jį susirinko trisdešimt 
klebonų iš tirščiausiai gyvenamų ir, savaime suprantama, neramiausių 
Paryžiaus parapijų. 

Gondi jiems papasakojo, kaip buvo įžeistas Pale-Ruajalyje, ir žodis 
į Žodį pakartojo Nožan-Botriu, grafo de Vilrua ir maršalo de La 
Mejere patyčias. Klebonai paklausė, ką jiems daryti. 

— Viskas aišku, — atsakė koadjutorius, — jūs turite moralinės 
įtakos savo parapijiečiams, tai išraukite tą nelemtą prietarą — baimę ir 
pagarbą karaliams, paaiškinkite savo ganomiesiems, kad karalienė yra 
despotė, ir tai kartokite tol, kol kiekvienas įsitikins, kad visos Prancūzijos 
nelaimės eina iš Mazarinio, jos meilužio ir tvirkintojo; pradėkite 
šiandien, tučtuojau, ir po trijų dienų ateisite man pranešti rezultatų. Be 
to, jei kas iš jūsų gali duoti man gerą patarimą, tegu pasilieka, aš 
mielai jį išklausysiu. 

Pasiliko trys klebonai: Sen-Meri, Sen- Siulpiso ir Sent-Estašo. 

Kiti išsiskirstė. 

— Jūs manote galį man geriau padėti už savo konfratrus? — paklausė 
Gondi. 

— Tikimės, — atsakė klebonai. 

— Tai pradėkite, ponas Sen-Meri klebone. 

— Monsinjore, mano kvartale gyvena vienas žmogus, kuris gali 
būti jums labai naudingas. 

— Kas jis toks? 

— Pirklys iš Lombardų gatvės, turįs didelę įtaką smulkiesiems 
savo kvartalo pirkliams. 

— Kaip jo pavardė? 

— Planše; maždaug prieš pusantro mėnesio jis vienas sukėlė riaušes, 
0 paskui, kadangi jo ieškojo, norėdami pakarti, kažkur dingo. 

— O jūs surasite jį? 

— Tikiuosi; nemanau, kad jis būtų suimtas; kadangi as jo Žmonos 
nuodėmklausys, tai, jeigu ji žino, kur jis yra, žinosiu ir aš. 

— Gerai, klebone, ieškokite to žmogaus ir, jei rasite, atveskite jį 
pas mane.. 

— Kurią valandą, monsinjore? 

— Šeštą. Ar galėsite? 

— Mes būsime pas jus šeštą, monsinjore. 

— Eikite, brangus klebone, eikite, ir tegu padeda jums dievas! 

Klebonas išėjo. 

— O ką jūs pasakysite, pone? — paklausė Gondi, kreipdamasis į 
Sen-Siulpiso kleboną. 

— Monsinjore, — atsakė tas, — aš pažįstu žmogų, kuris didžiai 
pasitarnavo vienam labui populiariam princui. Jis galėtų būti puikiausias 
maištininkų vadas, ir aš galėčiau jį pavesti jūsų paslaugoms. 

— Kuo vardu tas žmogus? 

— Grafas de Rošforas. 

— Aš jį taip pat pažįstu; tik gaila, kad jo nėra Paryžiuje. 

— Monsinjore, jis yra Kasetės gatvėje. 

— Ar seniai? 

— Jau trys dienos. 

— Tai ko pas mane jis neatėjo? 

— Jam buvo pasakyta... atleiskite, monsinjore... 

— Atleidžiu, sakykite. 

— Kad monsinjoras vedate derybas su rūmais. 

Gondi prikando lūpą. 

— Jį suklaidino — tarė jis. — Atveskite jį pas mane aštuntą vaandą, 
ponas klebone, ir telaimina jus dievas, kaip aš laiminu! 

Antras klebonas nusilenkė ir išėjo. 

— Jūsų eilė, pone, — tarė koadjutorius, kreipdamasis į paskutinį 
kleboną. — Ar jūs taip pat turite pasiūlymą, ne blogesnį už ką tik 
išėjusių? 

— Geresnį, monsinjore. 

—= Oho! Ar ne per daug man žadate? Vienas pasiūlė pirklį, kitas — 
grafą, o jūs gal pasiūlysite princą? 

— Monsinjore, aš jums pasiūlysiu elgetą. 

— Ak, ak! — tarė pamąstęs Gondi. — Ponas klebone, jūs sakote + 

tiesą; tokį žmogų, kuris galėtų sutelkti visą legioną vargšų, susigrūdusių 
Paryžiaus skersgatviuose, ir priversti juos šaukti taip garsiai, kad 
girdėtų visa Prancūzija, jog Mazarinis juos elgetomis paleido. 

— Tokį Žmogų aš ir žinau. 

— Puiku! Kas jis toks? 

— Kaip sakiau, monsinjore, tai paprastas elgeta, kuris jau beveik 
šešeri metai prašinėja išmaldos, paduodamas šventintą vandenį ant 
Sent-Estašo bažnyčios laiptų. 

— Ir sakote, kad jis turi įtakos tokiems, kaip jis? 

— Ar monsinjoras žino, kad elgetos taip pat turi savo organizaciją, 
primenančią beturčių sąjungą, nukreiptą prieš turtuolius, sąjungą, į 
kurią kiekvienas įmoka savo dalį ir kuri turi savo vadovą? 

— Taip,esu tai girdėjęs, — atsakė koadjutorius. 

— Taigi tas žmogus, kurį jums siūlau, ir yra toks vadovas! 

— O ką apie šį žmogų žinote? 

— Nieko, monsinjore; tik man atrodo, kad jį kankina kažkoks 
sąžinės graužimas. 

— Kodėl taip manote? 

— Kiekvieno mėnesio dvidešimt aštuntą dieną jis mane prašo 
atlaikyti mišias už vieno asmens vėlę, mirusio smurtine mirtimi; dar 
vakar aš atlaikiau tokias mišias. 

— O kaip jo pavardė? 

— Majaras; bet aš galvoju, kad čia netikra jo pavardė. 

— Ir jūs manote, kad šiuo metu jį rastume nuolatinėje jo vietoje? 

— Be abejonės. 

— Tai eime, ponas klebone, pažiūrėti to jūsų elgetos; ir, jeigu jis 
toks, kaip sakote, iš tiesų jūs suradote tikrą lobį. 

Gondi apsivilko raitelio drabužiais, užsidėjo plačiakraštę skrybėlę 
su raudona plunksna, prisisegė ilgą špagą, prisitaisė prie batų pEnunųs 
ir, apsisiautęs plačiu apsiaustu, išėjo paskui kleboną. 

Koadjutorius ir jo bendrakeleivis perėjo visas gatves, siižiiias 
arkivyskupo rūmus nuo Sent-Estašo bažnyčios, akylai stebėdami 
žmonių nuotaiką. Liaudis buvo nerami, bet, nelyginant sukiršintas bičių 
spiečius, nežinojo, kur susiburti: aiškiai buvo matyti, kad, jeigu ji 
nesusiras vado, viskas baigsis tiktai triukšmų. 

Jiems atėjus į Pruverų gatvę, klebonas ranka parodė bažnyčios 
laiptus. 

— Antai, — tarė jis, — tas Žmogus savo vietoje. 

Gondi pažvelgė rodoma kryptimi ir pamatė pavargėlį, sėdintį kėdėje 

ir atsirėmusį į sienos atbrailą; šalia jo buvo padėtas kibirėlis, o rankoje 
jis laikė šlakstyklę. 

— Ar jis turi kokią ypatingą teisę sėdėti šioje vietoje? — paklausė 
Gondi. 

— Ne, monsinjore, — atsakė klebonas, — jis nusipirko iš savo 
pirmtako šią šventinto vandens padavėjo vietą. 

— Nusipirko? 

— Taip, tos vietos yra perkamos; aš manau, kad už savąją jis 
sumokėjo šimtą pistolių. 

— Vadinasi, šis keistuolis turtingas? 

— Kai kurie iš šių žmonių mirdami palieka dvidešimt, kartais 
dvidešimt penkis, trisdešimt ir net daugiau tūkstančių livrų. 

— Hm! — tarė Gondi juokdamasis. — Nesitikėjau, kad taip gerai 
investuoju savo išmaldas. | 

Jie priėjo prie bažnyčios prieangio; kai klebonas ir koadjutorius 
užlipo ant pirmųjų bažnyčios laiptų pakopų, elgeta atsistojo ir atkišo 
jiems šlakstyklę. 

Tai buvo kokių šešiasdešimt šešerių ar šešiasdešimt aštuonerių metų 
žmogus, neaukštas, gana storas, žilais plaukais, rudomis akimis. Jo 
veide atsispindėjo priešingų pradų kova, bloga prigimtis, sutramdyta 
valios, o gal atgailos. 

Pamatęs raitelį, einantį paskui kleboną, jis krūptelėjo ir pažvelgė į 
jį nustebęs. 

Klebonas ir koadjutorius palietė šlakstyklę pirštų galais ir 
persižegnojo; koadjutorius įmetė sidabrinį pinigą į skrybėlę, padėtą ant 
žemės. 

— Majarai, — tarė klebonas, — mudu su šiuo ponu atėjome su 
jumis pasikalbėti. 

— Su manimi! — sušuko elgeta. — Per didelė garbė vargšui 
šventinto vandens padavėjui. | 

Pavargėlio balse skambėjo ironija, kurios jis negalėjo visai nuslėpti 
ir kuri labai nustebino koadjutorių. 

—- Taip, — kalbėjo toliau klebonas, matyt pripratęs prie tokio tono, 
— mes norėjome sužinoti jūsų nuomonę apie šios dienos įvykius ir ką 
girdėjote kalbant apie juos įeinančius ir išeinančius iš bažnyčios žmones. 

Eigeta palingavo galvą. 

— Tai liūdni įvykiai, ponas klebone, kurie, kaip paprastai, kris ant 
vargšės liaudies. Na, o dėl to, kas kalbama, tai visi nepatenkinti, visi 
skundžiasi, bet, kai sakai “visi", — vadinasi, sakai “niekas". 

— Paaiškinkite, brangus mano bičiuli, — tarė koadjutorius. 

— Aš noriu pasakyti, kad visi tie šūkavimai, visi tie dejavimai, visi 
tie keiksmai sukels vien audrą ir žaibus, štai ką; o perkūnas trenks tik 
tada, kai atsiras vadas, kuris jį valdys. 

— Mano bičiuli, — tarė Gondi, — jūs man atrodote nuovokus 
žmogus. Ar nesutiktumėte dalyvauti mažame pilietiniame kare, jeigu 
jis staiga prasidėtų, ir ar nepadėtumėte vadui, jei toks atsirastų, savo 
galia ir įtaka, kurią turite savo draugams? 

— Taip, pone, jeigu tas karas būtų bažnyčios leistas ir jeigu jis 
padėtų man pasiekti tikslą, tai yra nuodėmių atleidimą. 

— Tam karui bažnyčia ne tik pritars, bet ir pati vadovaus. O dėl 
jūsų nuodėmių atleidimo, yra Paryžiaus arkivyskupas, turįs didelius 
Romos kurijos įgaliojimus, ir ponas koadjutorius, duodąs indulgencijas; 
mes jus rekomenduosime jam. 

— Neužmirškite, Majarai, — tarė klebonas, — kad aš jus 
rekomendavau šitam ponui, kuris yra visagalis didikas, ir tam tikru 
atžvilgu laidavau už jus. 

— Žinau, ponas klebone, — atsakė elgeta, — kad jūs visada buvote 
man geras; todėl aš pasiryžęs kaip galėdamas jums patarnauti. 

— Jūs manote, kad jūsų įtaka draugams tokia didelė, kaip pasakoja 
man klebonas? 

— Aš manau, kad jie nuoširdžiai mane gerbia, — atsakė elgeta 
didžiuodamasis, — ir kad ne tik padarys visa, ką jiems liepsiu, bet eis 
paskui mane visur. 

— Ar galite surinkti penkiasdešimt vyrų, labai ryžtingų, dykinėjančių 
karštuolių, rėksnių, kuriems šaukiant: “Šalin Mazarinį!"' sugriūtų Pale- 
Ruajalio sienos, kaip kadaise sugriuvo Jerichono sienos? 

— Aš manau, — atsakė elgeta, — kad man galėtumėte pavesti 
daug sunkesnį ir svarbesnį dalyką. 

— A, — tarė Gondi, — jūs sutiktumėte per vieną naktį pastatyti 
kokia dešimt barikadų? 

— Prižadu jų pastatyti penkiasdešimt ir, jeigu reikės, jas ginti. 

— Dievaži, — tarė Gondi. — Jūs kalbate su pasitikėjimu, kuris 
mane džiugina, o kadangi klebonas laiduoja už jus... 

— Laiduoju, — patvirtino klebonas. 

— Štai maišelis, kuriame yra penki šimtai auksinių pistolių: 
tvarkykitės kaip tinkamas ir pasakykite, kur galėsiu jus rasti šiandien 
dešimtą valandą vakaro. 

— Reikėtų parinkti kokią aukštesnę vietą, iš kur duotas ženklas 

būtų matyti visuose Paryžiaus kvartaluose. 

— Ar norite, kad jus rekomenduočiau Sen-Žak-1a-Bušeri bažnyčios 
vikarui? Jis nuvestų jus į vieną bokšto kambarį, — pasiūlė klebonas. 

— Puiku, — atsakė elgeta. 

— Vadinasi, — tarė koadjutorius, — ligi šio vakaro dešimtos 
valandos; jei aš būsiu jumis patenkintas, jūs gausite antrą maišelį su 
penkiais šimtais pistolių. 

Elgetos akys sužibo iš godumo, bet jis užgniaužė tą jausmą. 

— Ligi šio vakaro, pone, — atsakė jis, — viskas bus paruošta. 

Ir jis nunešė savo kėdę į bažnyčią, pastatė prie jos kibirėlį su 
šlakstykle, paskui priėjo prie indo su šventintu vandeniu, apsišlakstė, 
tarsi būtų nepasitikėjęs savuoju, ir išėjo iš bažnyčios. 


IV 
SEN-ŽAK-LA-BUŠERI BOKŠTAS 


Seštą valandą be penkiolikos minučių ponas de Gondi, atlikęs mieste 
visus savo reikalus, grįžo į arkivyskupo rūmus. 

Lygiai šeštą tarnas jam pranešė, kad pas jį atėjo Sen-Meri klebonas. 

Koadjutorius žvilgterėjęs pamatė tarnui už nugaros kleboną su kitu 
žmogumi. 

— Kvieskite, — tarė jis. 

Įėjo klebonas, lydimas Planše. 

— Monsinjore, — tarė Sen-Meri klebonas, — štai tasai, apie kurį 
turėjau garbės jums pranešti. 

Planše nusilenkė kaip žmogus, įpratęs lankytis geruose namuose. 

— Tai jūs norite patarnauti liaudžiai? — paklausė Gondi. 

— Be abejonės, — atsakė Planše, — širdyje aš frondininkas. 
Monsinjoras nežino, kad jau esu pasmerktas pakarti. 

— Už ką? 

— Aš išplėšiau iš Mazarinio seržanto rankų vieną kilmingą poną, 
kada jie vežė jį vėl į Bastiliją, kurioje jis jau buvo išsėdėjęs penkerius 
metus. 

— Kas jis toks? 

-— Ak, monsinjoras jį gerai pažįsta: tai grafas de Rošforas. 

— Tikrai taip buvo! — tarė koadjutorius. — Aš girdėjau apie šį 
įvykį: man sakė, kad jūs sukurstėte visą kvartalą. 

— Beveik taip, — atsakė savimi patenkintas Planše. 

— O kuo jūs verčiatės? 

-— Esu cukraininkas iš Lombardų gatvės. 

— Sakykite, kaip, dirbdamas tokį ramų darb, įgijote tokių karingų 
polinkių? 

— O kodėl jūs,  monsinjore, būdamas dvasininkas, dabar 
priimate mane raitelio uniforma, su kabančia prie šono špaga ir su 
pentinais prie batų? 

— Dievaži, neblogai atsakyta! — nusijuokė Gondi. — Bet jūs 
žinote, kad aš, nors ir dėviu sutaną, visada turėjau karingų polinkių. 

— O aš, monsinjore, prieš tapdamas cukraininku, trejus metus 
buvau seržantu Pjemonto pulke, o dar anksčiau pusantrų metų — pono 
d' Artanjano tarnu. 

— Muškietininkų leitenanto? — paklausė Gondi. 

— Taip, monsinjore. 

— Bet, sako, jis užkietėjęs mazarininkas? 

— Et... — sumurmėjo Planše. 

— Ką norite tuo pasakyti? 

— Nieko, monsinjore. Ponas d' Artanjanas eina savo pareigas — 
gina Mazarinį, kuris jam už tai moka, kaip mes, miestelėnai, einame 
savo pareigas, puldami Mazarinį, kuris mus plėšia. 

— Jūs, mano bičiuli, protingas vyras. Ar galima jumis pasikliauti? 

— Aš manau, — atsakė Planše, — kad ponas klebonas už mane 
jau laidavo. 

— Žinoma, laidavo, bet aš norėčiau, kad jūs pats tai patvirtintumėte. 

— Jūs galite manimi pasikliauti, monsinjore, jeigu reikia sukelti 
mieste sąmyšį. 

— Kaip tik to ir reikia. Kiek manote surinkti žmonių per naktį? 

— Du šimtus su muškietomis ir penkis šimtus su alebardomis. 

— Jei kiekviename kvartale būtų bent vienas žmogus, kuris tą pat 
padarytų, rytoj mes turėtume gana stiprią armiją. 

— Be abejonės. 

-— Ar sutiktumėte klausyti grafo de Rošforo įsakymų? 

— Aš eičiau paskui jį nors į pragarą; taip sakydamas neperdedu, 
nes tikiu, kad jis sugebėtų ten nueiti. 

— Puiku! — Pagal kokį ženklą rytoj bus galima atskirti draugus 
nuo priešų? 

— Visi frondininkai prie skrybėlių prisisegs po šiaudinį kaspinėlį. 

— Gerai. Įsakykite. 

— Ar jums reikia pinigų? 

— Monsinjore, pinigai niekada niekam nekliudo. Jeigu nėra, 
apsieisime be jų, jeigu yra, viskas klosis greičiau ir sklandžiau. 

Gondi, priėjęs prie skrynios, išėmė maišelį. 

— Štai penki šimtai pistolių, — tarė jis, — o jeigu viskas eis gerai, 
rytoj dar tiek gausite. | 

— Aš duosiu monsinjorui smulkią šių pinigų apyskaitą, — tarė 
Planše, kišdamas maišelį po pažastimi. 

— Gerai, pavedu jums kardinolą. 

— Būkite ramus, monsinjore, jis patikimose rankose. 

Planše išėjo, o klebonas pasiliko. 

— Ar jūs patenkintas, monsinjore? — paklausė jis. 

— Taip, tas vyras, man atrodo, labai ryžtingas. 

— Jis padarys daugiau, negu žadėjo. 

— Jei taip, tai puiku. 

Ir klebonas pasivijo Planše, kuris jo laukė ant laiptų. 

Po dešimtiės minučių buvo pranešta, kad atvyko Sen-Siulpiso 
klebonas. 

Vos tik buvo atidarytos Gondi kabineto durys, į vidų įpuolė grafas 
de Rošforas. 

— Štai jūs, brangusis grafe! — sušuko Gondi, duodamas jam ranką. 

— Pagaliau pasiryžote, monsinjore? — paklausė Rošforas. 

— Aš jau seniai buvau pasiryžęs, — atsakė Gondi. 

— Nekalbėsime daugiau apie tai: jūs pasakėte, ir aš tikiu. 

Mes surengsime puotą Mazariniui. 

— Taip... viliuosi. 


— O kada prasidės šokiai? Ė 
— Svečiai kviečiami šiai nakčiai, — tarė koadjutorius, — 0 smuikai 
pradės groti tik rytoj rytą. 


— Jūs galite pasikliauti manimi ir penkiasdešimčia kareivių, kuriuos, 
jei prireiks, man pažadėjo ševalje d'Iumjeras. 

— Penkiasdešimt kareivių? 

— Taip. Jis renka rekrutus ir paskolins jų man; puota: pasibaigus, 
jeigu jų pritruks, aš gausiu, kiek reikės. 

— Gerai, brangus Rošforai, bet tai ne viskas. 

— O ko dar reikia? — paklausė šypsodamasis Rošforas. 

— Kur yra ponas de Boforas? 

— Jis Vandome, kur laukia, kad jam parašyčiau ir pakviesčiau 
grįžti į Paryžių. 

— Tai parašykite, jau pats laikas. 

— Ar esate tikras, kad šis jūsų sumanymas pavyks? 

— Taip, bet reikia paskubėti, nes, vos tik Paryžiaus liaudis sukils, 
beregint atsiras ne vienas, o dešimt princų, norinčių būti to sukilimo 
vadais; jeigu jis pasivėlins, vieta bus užimta. 

— Ar aš galiu tai jam pranešti jūsų vardu? | 

— Taip, be abejonės. kų | 

— Ir pasakyti, kad jis gali jumis pasikliauti? 

— Žinoma. 

— Ir jūs pavesite jam visą vadovavimą? 

— Karui, taip; na, o dėl politikos... 

—- Jūs žinote, kad tai ne jo sritis. 

— Tegul jis man pačiam palieka derėtis dėl kardinolo kepurės. 

— Ar jūs norite ją gauti? 

— Jeigu jau esu priverstas nešioti kepurę tokios formos, kuri man 
nepatinka, — tarė Gondi, — tai norėčiau, kad ji būtų bent raudona. 

— Dėl skonio ir spalvos nesiginčijama, — nusijuokė Rošforas, — 
aš dedu galvą, kad jis sutiks. 

— Jūs parašysite jam dar šįvakar? 

— Aš padarysiu geriau, nusiųsiu pas jį pasiuntinį. 

— Per kiek dienų jis gali atvykti? 

— Per penkias dienas. 

— Tegu atvyksta, jis Čia ras permainų. 

— To aš trokštu. 

— Tikrai jų bus. 

— Tada... 

— Eikite, surinkite penkiasdešimt savo vyrų ir būkite pasiruošę. 

— Kam? 

— Viskam. 

— Ar yra koks ženklas atskirti saviškiams. 

— Šiaudinis kaspinėlis prie skrybėlės. 

— Gerai, Sudie; monsinjore. 

— Sudie, brangus Rošforai. 

— Ak ponas Mazarim, ponas Mazarini, — tarė Roštoras, 
išsivesdamas kleboną, kuriam nepavyko įterpti nė vieno žodžio į šį 
dialogą, — jūs pamatysite, ar aš per senas tokiam darbui! 

Buvo pusė dešimtos, o koadjutoriui nuo arkivyskupo rūmų ligi 
Sen-Žak-1a-Bušeri bokšto reikėjo eiti apie pusvalandį. 

Viename bokšto lange, pačioje viršūnėje, koadjutorius pastebėjo 
šviesą. | 

— Gerai, — tarė jis, — mūsų elgetų seniūnas sėdi savo vietoje. 

Jis pasibeldė. Duris atidarė pats vikaras ir, pasišviesdamas žvake 
kelią, jį nuvedė į pačią bokšto viršūnę; ten parodė koadjutoriui mažas 
dureles, pastatė žvakę kampe, prie sienos, kad koadjutorius išeidamas 
galėtų ją pasiimti, ir nusileido žemyn. 

Nors raktas buvo duryse, bet koadjutorius pasibeldė. 

— Įeikite, — atsakė balsas, iš kurio koadjuiorius pažino elgetą. 

Gondi: įėjo. Tai iš tikrųjų buvo Sent-Estašo bažnyčios šventinto 
vandens padavėjas. Jis laukė jo gulėdamas kažkokiame vargingame 
guolyje. Pamatęs koadjutorių, atsistojo. 

Išmušė dešimtą. 

— Na, — paklausė Gondi, — ar ištesėjai žodį? 

— Ne visiškai, — atsakė elgeta. 

— Kaip? 

— Jūs reikalavote iš manęs penkių šimtų vyrų, ar ne? 

— Taip, na ir kas? 

— O aš jums duosiu du tūkstančius. 

— Ar nesigiri? 

— Norite įrodymų? 

— Taip. 

Degė trys žvakės ant langų, kurių vienas buvo į senojo miesto 
pusę, kitas — į Pale-Ruajalį, trečias — į Sen-Deni gatvę. 

Elgeta tylėdamas užgesino vieną po kitos visas tris žvakes. 

Koadjutorius liko tamsoje, kambarys buvo apšviestas tik blankios 
pasislėpusio už tamsių debesų mėnulio šviesos, nusidabrinusios jų 
kraštus. 

— Ką tu čia darai? — paklausė koadjutorius. 

— Daviau ženklą. 

— Kokį? 

— Statyti barikadas. 

— Ak! 

— Išėjęs iš čia, jūs pamatysite dirbančius mano žmones. Tik 
saugokitės, kad nenusilaužiumėte kojų, užkliuvęs už kokios grandinės 
ar krisdamas į duobę. 

— Gerai! Štai tau tiek pat, kiek jau gavai. Dabar neužmiršk, kad 
esi vadas, ir negirtauk. 

* — Jau dvidešimt metų aš geriu tik vandenį. 

Elgeta paėmė iš koadjutoriaus maišelį, ir tas išgirdo, kaip jis ėmė 

žarstyti auksines monetas. 

— A, — tarė koadjutorius, — tu gobšus, mano keistuoli. 

Elgeta atsiduso ir numetė maišelį. 

— Nejaugi aš niekada nepasikeisiu, — sušuko jis, — ir neįstengsiu 
atsikratyti senųjų savo aistrų? O varge, o tuštybe! . 

— Vis dėlto tu jį paimsi. 

— Taip, bet jūsų akivaizdoje darau įžadą, kad likusius pinigus 
sunaudosiu geriems darbams. | 

Jo veidas išbalo ir sudrebėjo nuo vidinės kovos. 

— Keistas žmogus! — sušnibždėjo Gondi. 

Ir jis paėmė skrybėlę, norėdamas išeiti, bet elgeta užstojo duris. 

Iš pradžių jam dingtelėjo mintis, kad elgeta bus sumanęs ką nors 
pikta, tačiau šis susidėjo rankas ir puolė prieš jį ant kelių. 

— Monsinjore, — tarė jis, — prieš išeidamas palaiminkite mane, 
maldauju jus. 

— Monsinjore! — sušuko Gondi. — Mano bičiuli, tu mane laikai 
kažkuo kitu. 

— Ne, monsinjore, aš laikau jus tuo, kas iš tiesų esate, tai yra ponu 
koadjutorium; aš pažinau jus iš pirmo žvilgsnio. 

Gondi nusišypsojo. 

— Ir tu nori gauti palaiminimą? — paklausė jis. 

— Taip, jis man reikalingas. 

Elgeta ištarė tuos žodžius taip labai nusižeminęs ir atgailaudamas, 
kad Gondi ištiesė savo ranką ir palaimino jį labai nuoširdžiai. 

— Dabar, — tarė koadjutorius, — mudu susijungėme dvasios ryšiais. 
Aš palaiminau tave, tu man esi šventas, kaip aš tau. Sakyk, ar nesi 
padaręs kokio nusikaltimo, už kurį tave persekioja žmonių įstatymai, 
nuo kurių galėčiau tave apginti? 

Elgeta pakratė galvą. 

— Mano nusikaltimo, monsinjore, neliečia žmonių įstatymai, ir tik 
jūs galite mane išvaduoti iš tos nuodėmės, kuo dažniausiai 
palaimindamas taip, kaip dabar. 

— Tai būk atviras, — tarė koadjutorius, — juk ne visą gyvenimą 
dirbai šį darbą? 

— Ne, monsinjore, šį darbą dirbu tik šešti metai. 

— O anksčiau kur buvai? 

— Bastilijoje. 

— O ligi patekai į Bastiliją? 

— Tai jums pasakysiu, monsinjore, kai sutiksite išklausyti mano. 
išpažintį. 

— Gerai. Atmink, kad vis tiek, dieną ar naktį ateitum pas mane, aš 
pasiruošęs duoti tau išrišimą. 

— Ačiū, monsinjore, — dusliu balsu atsakė elgeta, — bet aš dar 
nepasiruošęs jį priimti. 

— Gerai. Sudie. 

— Sudie, monsinjore, — atsakė elgeta, atidarydamas duris ir jam 
nusilenkdamas. 

Koadjutorius pasiėmė žvakę, nulipo laiptais ir, giliai susimąstęs, 
išėjo. 


V 
MAIŠTAS 


Buvo maždaug vienuolikta valanda vakaro. Gondi, nenuėjęs nė 
šimto žingsnių, Paryžiaus gatvėse pastebėjo keistą permainą. 

Visame mieste, rodės, knibždėte knibždėjo kažkokios fantastinės 
būtybės: tylūs šešėliai ardė gatvių grindinius, kiti tempė ir vertė vežimus, 
treti kasė duobes, į kurias būtų galėję sukristi ištisi raitelių daliniai. 
Tos būtybės, panašios į demonus, vaikščiojo, bėgiojo į visas puses, 
dirbdamos kažkokį paslaptingą darbą; tai Stebuklų rūmų elgetos, tai 
Sent-Estašo priebažnyčio šventinto vandens padavėjo agentai ruošė 
rytdienai barikadas. 

Gondi su baime žiūrėjo į tuos patamsių žmones, į tuos nakties 
darbininkus ir klausė savęs, ar galės vėl suvaryti tuos nelaimingus 
padarus į jų landynes, iš kur buvo sukvietęs. Kai kuris nors prisiartindavo 
prie jo, jam norėdavosi persižegnoti. 

Perėjęs Sent-Onore gatvę, jis pasuko į Geležių gatvę. Čia buvo 
kitoks vaizdas: iš krautuvės į krautuvę lakstė pirkliai; durys, taip pat 
langinės atrodė užsklęstos, bet iš tiesų buvo tik privertos ir atsidarinėjo 
ir užsidarinėjo, išleisdamos žmones, kurie, matyt, bijojo, kad kas 
nepastebėtų, ką jie neša. Tai prekybininkai, turį ginklų, dalino juos 
beginkliams. 

Ypač atkreipė į save dėmesį vienas žmogus, kuris ėjo nuo durų prie 
durų, sulinkęs po sunkia našta špagų, arkebuzų, muškietų ir kitokių 
ginklų, kuriuos tempė rytdienos maištui. Žibinto šviesoje koadjutorius 
pažino Planše. 

Paskui koadjutorius Monetų gatve išėjo į krantinę; čia nejudėdami 
stovėjo būreliai miestelėnų, apsisiautę juodais arba pilkais apsiaustais, 

žiūrint kuriam, aukštesniam ar žemesniam, buržuazijos sluoksniui jie 
priklausė; kartais kas nors nueidavo nuo vieno būrio prie kito. 

Po tais pilkais ir juodais apsiaustais užpakalyje pūpsojo špagų 
smaigaliai, o priekyje — arkebuzų ar muškietų vamzdžiai. 

Ant Naujojo tilto koadjutorius pamatė sargybinius; vienas priėjo 
prie jo. 

— Kas esate? — paklausė jis. — Man atrodo, kad jūs ne mūsiškis. 

— Vadinasi, nepažįstate savo draugų, brangus pone Luvjerai, — 
atsakė koadjutorius, pakeldamas skrybėlę. 

Luvjeras jį pažino 1r nusilenkė. 

Gondi patraukė toliau ir nuėjo ligi Nelio bokšto. Ten jis pamatė ilgą 
eilę žmonių, slenkančių pasieniu. Tartum šmėklų procesija, jie visi 
buvo apsisupę baltais apsiaustais. Priėję tam tikrą vietą, tie Žmonės 
dingdavo vienas paskui kitą, lyg po jų kojomis būtų atsivėrusi žemė. 
Gondi, užsiglaudęs už namo kampo, matė, kaip jie išnyko, išskyrus 
paskutinį. 

Paskutinis akylai apsidairė, turbūt, norėdamas įsitikinti, ar jų niekas 
neseka, ir, nors buvo labai tamsu, pamatė Gondi. Jis priėjo prie jo ir 
įrėmė pistoletą į gerklę. 

— Na na, ponas de Rošforai, — juokdamasis tarė Gondi, — 
nežaiskite šaunamuoju ginklu. 

Rošforas pažino jo balsą. 

— A, tai jūs čia, monsinjore? — tarė jis. 

— Aš pats. Kokius žmones vedate į žemės gelmes? 

— Penkiasdešimt ševalje d'lumjero rekrutų, kurie paskirti į lengvąją 
kavaleriją, bet vietoj uniformos gavo tik baltus apsiaustus. 

— O kur einate? 

— Pas vieną mano draugą, skulptorių; ten pateksime pro angą, pro 
kurią jis nuleidžia marmurą. 

— Labai gerai, — tarė Gondi. 

Ir jis paspaudė Rošforui ranką; paskui šis taip pat šmurkštelėjo į 
angą ir uždarė dangų. 

Koadjutorius grįžo namo. Jau buvo pirma valanda nakties. Jis atvėrė 
langą ir iškišo galvą, norėdamas pasiklausyti. 

Visame mieste buvo girdėti keistas, neįprastas ūžesys; buvo 
jaučiama, kad tose tamsiose lyg praraja gatvėse dedasi ypatingi ir 
baisūs dalykai. Tarpais pasigirsdavo dundėjimas, panašus į kylančios 
audros ar atsiritančių bangų grumėjimą, tačiau viskas buvo miglota, 
nesuprantama: būtum galėjęs pamanyti, kad tie paslaptingi garsai — 

tai požeminis drioskėjimas, pranašaująs žemės drebėjimą. 

Sukilimui buvo ruošiamasi visą naktį. Rytą nubudęs Paryžius tarsi 
krūptelėjo, pamatęs pats save. Jis buvo panašus į apsiaustą miestą. Ant 
barikadų stovėjo ligi dantų ginkluoti vyrai, grėsmingai žvilgčiodami į 
šalis; praeiviai kiekviename žingsnyje girdėjo įsakymus, matė, kaip 
zuja patruliai, kaip vykdomi areštai ir net mirties bausmės. Tie, kurie 
dėvėjo skrybėlę ir turėjo paauksuotą špagą, būdavo sulaikomi ir verčiami 
šaukti: “Tegyvuoja Bruselis! Šalin Mazarinį!“', o jei nešaukdavo, būdavo 
aprėkiami, įžeidinėjami ir net mušami. Žudyti dar nebuvo žudoma, bet 
kiekvienas jautė, kad to norima. 

Barikadų buvo pristatyta iki pat Pale-Ruajalio. Nuo Gerųjų vaikų 
gatvės ligi Geležių, nuo Sen-Toma-diu Luvro gatvės ligi Naujojo tilto, 
nuo Rišelje gatvės ligi Sent-Onore vartų — šitame tarpe buvo daugiau 
negu dešimt tūkstančių ginkluotų žmonių, kurių priešakiniai šaukė ir 
plūdo šaltakraujiškai stovinčius gvardijos sargybinius prie Pale-Ruajalio; 
geležiniai jų vartai buvo užrakinti, ir tai kėlė grėsmę sargybiniams. 
Visame mieste švaistėsi po šimtą, po pusantro šimto, po du šimtus 
žmonių, kurie buvo sulysę, apiplyšę, pamėlynavę. Jie nešiojo šūkius: 
“Žiūrėkite, kaip skursta liaudis!“ Kur tik pasirodydavo šie žmonės, 
nuskambėdavo pikti šauksmai, o tokių būrių buvo tiek daug, kad 
šauksmai skambėjo visur. 

Ona Austrijietė ir Mazarinis labai nustebo, kai rytą, jiems atsikėlus, 
buvo pranešta, kad senamiestis, vakar buvęs visai ramus, šiandien 
karštligiškai subruzdęs; nei vienas, nei antras nenorėjo tuo tikėti, 
sakydami, kad patikėsią tik tada, kai pamatysią savo akimis ir išgirsią 
savo ausimis. Buvo atidarytas langas, ir jie pamatė, išgirdo ir įsitikino. 

Mazarinis gūžtelėjo pečiais, tartum rodydamas panieką tai tamsiai 
miniai, bet regimai nubalo ir drebėdamas nuskubėjo į savo kabinetą 
suslėpti į dėžutes aukso ir brangenybių ir ant pirštų užsimauti žiedų su 
gražiausiais deimantais. Karalienė, įtūžusi ir palikta likimo valiai, 
pasikvietė maršalą de La Mejere ir jam įsakė pasiimti, kiek reikia, 
žmonių ir vykti pasižiūrėti, kas ten per "išdaigos". 

Maršalas buvo drąsus žmogus ir nieko nebijojo, nes, kaip visi 
kariai, niekino liaudį; jis pasiėmė pusantro šimto vyrų ir norėjo perjoti 
Luvro tiltą, bet ten sutiko Rošforą su penkiasdešimčia rekrutų ir daugiau 
negu penkiais tūkstančiais miestelėnų. Tokios užtvaros nebuvo įmanoma 
pralaužti. Maršalas ir nemėgino; jis nujojo krantinė. 

Bet prie Naujojo tilto susidūrė su Luvjeru ir jo miestelėnais. Šį 
kartą maršalas pabandė pulti, bet jį sutiko muškietų šūviai ir pro langus 

pasipylė akmenų kruša. Ten buvo nukauti trys jo žmonės. 

Jis pasitraukė į Halių kvartalą, bet ten susidūrė su Planše ir jo 
alebardininkais. Alebardininkai griebė ginklus. Maršalas manė lengvai 
į Sent- Onore gatvę, palikdamas mūšio lauke keturis savo gvardiečius, 
nukautus be triukšmo šaltais ginklais. 

Taigi jis nujojo į Sent-Onore gatvę, bet jam kelią buvo užtvėrusios 
Sent-Estašo bažnyčios elgetos barikados. Jas gynė ne tik ginkluoti 
vyrai, bet ir moterys su vaikais. Frike, gavęs iš Luvjero pistoletą ir 
špagą, buvo suorganizavęs gaują padaužų, tokių pat, kaip jis, ir kėlė 
didžiausią triukšmą. 

Maršalui atrodė, kad šis punktas mažiausiai saugomas, ir jis ryžosi 
pro jį prasiveržti. Dvidešimčiai vyrų liepė nusėsti nuo arklių ir sugriauti 
barikadą, o pats ketino su likusiais raiteliais atremti puolimą. Dvidešimt 
vyrų tuojau puolė prie kliūties, bet, kai tik jie prisiartino, iš anapus 
rąstų, vežimų ratų bei sukrautų akmenų prapliupo baisus šaudymas, ir 
tučtuojau, išgirdę tą šaudymą, prie Nekaltųjų kapinių kampo pasirodė 
Planše alebardininkai, o prie Monetų gatvės — Luvjero miestelėnai. 

Maršalas de La Mejere pateko tarp dviejų ugnių. Jis buvo drąsus, 
todėl nutarė čia pat žūti. Į šaudymą atsakė šaudymu, ir minioje pasigirdo 
vaitojimas. Gvardiečiai, labiau įgudę, šaudė taikliau, bet miestelėnų 
buvo daug daugiau ir jie paleido į gvardiečius uraganinę ugnį. Žmonės 
krito aplink maršalą tartum mūšyje prie Rokrua ar prie Leridos. Jo 
adjutantui Fontrajui buvo sužeista ranka, o jo paties arkliui peršautas 
kaklas, ir jis vos galėjo jį suvaldyti, nes gyvulys šėlo iš skausino. 
Pagaliau tą akimirką, kada ir pačiam drąsiausiam šiurpas nucina per 
nugarą ir kaktą išmuša prakaitas, staiga minia prasiskyrė prie Sausojo 
medžio gatvės, šaukdama: “Tegyvuoja koadjutorius!“ — ir pasirodė 
Gondi su vyskupo mantija ir kamža; kulkoms švilpiant, jis ėjo kuo 
ramiausiai, duodamas palaiminimą į kairę ir į dešinę, lyg per dievo 
kūno šventės procesiją. 

Visi puolė ant kelių. 

Maršalas jį pažino ir nuskubėjo prie jo. 

— Dėl dievo meilės, ištraukite mane iš čia! — sušuko jis, — Mane 
ir mano būrį sudraskys į gabalėlius. 

Kilo toks didelis triukšmas, kad net perkūno trenksmo niekas nebūtų 
galėjęs išgirsti. Gondi pakėlė ranką ir pareikalavo nurimti. Pasidarė 
tylu. 

— Mano vaikai, — prabilo jis, — štai maršalas de La Mejere, 

kurio ketinimų gerai nesupratote, sutinka, grįžęs į Luvrą, jūsų vardu 
paprašyti karalienę, kad išlaisvintų mūsų Bruselį. Juk taip, maršale, 
sutinkate? — paklausė Gondi, atsigręždamas į La Mejere. 

— Velniai griebtų! — sušuko tas. — Žinoma, sutinku! Aš nemaniau 
taip lengvai išsisukti. 

— Jis duoda jums bajoro garbės žodį, — pasakė Gondi. 

Maršalas pakėlė ranką, parodydamas, kad pritaria. 

— Tegyvuoja koadjutorius! — sušuko minia. 

Keletas balsų pridūrė: 

— Tegyvuoja maršalas! — Bet tuojau visi kartu sušuko: 

— Šalin Mazarinį! | 

Minia prasiskyrė, leisdama maršalui joti arčiausiu keliu — Sent- 
Onore gatve. Barikada buvo išardyta, ir maršalas su savo būrio likučiais 
pasitraukė. Jų prieky ėjo Frike ir jo gauja; vieni pamėgdžiojo būgnų, 
kiti — trimitų garsus. 

Tai buvo lyg triumfalinė eisena, tačiau, vos tik gvardiečiai nujojo, 
minia vėl sukrovė barikadą; maršalas iš pykčio kramtė nagus. 

Kaip jau esame sakę, Mazarinis tuo metu tvarkė kabinete savo 
reikalus. Jis įsakė pakviesti d' Artanjaną, nors per tokį sąmyšį nesitikėjo 
jo pamatyti — d'Artanjanas tą dieną nėjo sargybos. Po dešimties 
minučių leitenantas pasirodė ant slenksčio, lydimas neatskiriamo Porto. 

— Ak, įeikite, įeikite, ponas d' Artanjanai! — sušuko kardinolas. 
— Džiaugiuosi, kad jūs atvykote, taip pat jūsų draugas. Bet kas darosi 
tame prakeiktame Paryžiuje? 

— Kas darosi, monsinjore? Nieko gero, — atsakė d' Artanjanas, 
kratydamas galvą, — miestas sukilęs. Ką tik mudviem štai su ponu diu 
Valonu, kuris taip pat yra jūsų tarnas, einant Montorgeilio gatve, nors 
ir buvau uniformuotas, o gal kaip tik dėl to, mus norėjo priversti šaukti: 
“Tegyvuoja Bruselis!“' — ir dar kai ką... Ar galiu pasakyti, monsinjore? 

— Sakykite, sakykite. 

— “Šalin Mazarinį!" Įsivaizduokite, koks įžūlumas. 

Mazarinis nusišypsojo, bet labai išblyško. 

— Ar jūs šaukėte? — paklausė jis. 

— Žinoma, ne, — atsakė d'Artanjanas, — aš buvau užkimęs, o 
ponas diu Valonas turi slogą ir taip pat nešaukė. Užtat, monsinjore... 

— Ką — užtat? — paklausė Mazarinis. 

— Pažiūrėkite į mano skrybėlę ir apsiaustą. 

“Ir d'Artanjanas parodė keturias kulkos skyles apsiauste ir dvi 
skrybėlėje. Porto drabužiai iš šono buvo perplėšti alebardos, o skrybėlės 

plunksna nukirsta pistoleto kulkos. 

— Diavolo!! — sušuko susimąstęs kardinolas, žiūrėdamas į du 
bičiulius su naiviu pasigėrėjimu. — Aš būčiau šaukęs! 

Tuo metu triukšmas pasigirdo visai arti. Mazarinis nusišluostė kaktą 
ir apsidairė aplinkui. 

Jis būtų mielai priėjęs prie lango, bet bijojo. — Ponas d' Artanjanai, 
pažiūrėkite, kas ten dedasi, — pasakė jis. 

D' Artannas, kaip buvo įpratęs, nerūpestingai priėjo prie lango. 

— Oho! — tarė jis. — Ką tai reiškia? Maršalas de La Mejere grįžta 
be skrybėlės. Fontrajui parišta ranka, kareiviai sužeisti, arkliai kruvini... 
bet ką gi daro sargybiniai? Jie taiko, jie rengiasi šauti. 

— Jiems įsakyta šaudyti į minią, — sušuko Mazarinis, — jeigu ji 
prisiartins prie Pale-Ruajalio! 

— Jeigu jie ims šaudyti — viskas žuvę! — sušuko d" Artanjanas. 

— Bet mes turime geležinę tvorą. 

— Geležinė tvora tik penkioms minutėms! Geležinė tvora! Ją išvers, 
sulaužys, sulankstys... Nešaudykite, po velnių! — sušuko d' Artanjanas, 
atidaręs langą. 

Tačiau to įspėjimo per riksmą niekas neišgirdo, ir buvo paleisti iš 
muškietų trys ar keturi šūviai, po to prasidėjo baisus susišaudymas; 
buvo girdėti, kaip kalena kulkos į Pale-Ruajalio fasadą; viena, pralėkusi 
d' Artanjanui pro pat ranką, suskaldė veidrodį, prieš kurį tą akimirką 
grožėjosi Portas. 

— Oi! — sušuko kardinolas. — Venecijos veidrodis! 

— Ė, monsinjore! — tarė d' Artanjanas, ramiai uždarydamas langą, 
— dar nedejuokite, neverta, nes po valandos, gal būt, visame Pale- 
Ruajalyje neliks nė vieno veidrodžio — nei Venecijos, nei Paryžiaus. 

— Bet ką, jūsų manymu, reikėtų daryti? — paklausė drebėdamas 
kardinolas. ž 

— Grąžinti jiems Bruselį, kadangi jo reikalauja! Kuriam galui 
jums parlamento patarėjas? Kokia iš jo nauda! 

— O jūs, ponas diu Valonai, irgi esate tokios nuomonės? Kaip jūs 
pasielgtumėte? 

-— Aš atiduočiau Bruselį, — atsakė Portas. 

— Tai eime, eime, ponai, — tarė Mazarinis, — aš noriu pasikalbėti 
su karaliene. 

Koridoriaus gale jis sustojo. 


! Diavolo! (It.) — po velnių! 

— Ar galiu jumis pasikliauti, ponai? — paklausė jis. 

— Mes dviem ponam netarnaujame, — atsakė d' Artanjanas. 
— Mes pasižadėjome jums, įsakykite, ir mes klausysime. 

— Gerai! — tarė Mazarinis. — Įeikite į šį kabinetą ir palaukite. 

Ir apsisukęs jis nuėjo į saloną pro kitas duris. 


VI 
MAIŠTAS VIRSTA SUKILIMU 


Kabinetas, į kurį Mazarinis nuvedė d'Artanjaną su Portu, nuo 
karalienės salono buvo atskirtas tik durų užuolaidos. Pro ploną audinį 
buvo galima girdėti viską, apie ką kalbama, o pro siaurą plyšelį tarp 
abiejų užuolaidos pusių — matyti, kas ten dedasi. 

Karalienė stovėjo viduryje salono pabalusi iš pykčio; bet taip gerai 
tvardėsi, kad atrodė, jog visiškai nesijaudina. Už jos stovėjo Komenžas, 
Vilkje ir Gito, o toliau — dvariškiai, vyrai ir moterys. 

Priešais ją stovėjo kancleris Segje, tas pats, kuris pieš dvidešimt 
metų taip žiauriai ją persekiojo; jis pasakojo, kad maištininkai ką tik 
sulaužę jo karietą, kad jie vijęsi jį, kad jis įbėgęs į pono d'O rūmus, 
kad į rūmus įsibrovusi minia, viską išgrobusi ir sunaikinusi; laimė, jis 
spėjęs įlėkti pro paslėptas po sienų apmušalais duris į kabinetą, kuriame 
kažkokia sena moteris jį uždariusi su jo broliu, Mo vyskupu. Ten 
buvęs didžiausias pavojus, sukilėliai prisiartinę prie kabineto taip 
grasinamai, jog kancleris manęs, kad atėjusi paskutinė valanda, ir 
atlikęs išpažintį savo broliui, kad būtų pasirengęs mirti, jeigu jį surastų. 
Laimė, jo ten nesuradę: minia, galvodama, kad jis išbėgęs pro kurias 
nors užpakalines duris, išsiskirsčiusi, ir jis galėjęs pabėgti. Jis 
persirengęs markizo d'O drabužiais, perlipęs per nukautus policijos 
valdininką ir du sargybinius, kurie žuvo, gindami laukujes duris, ir 
išėjęs iš rūmų. 

Tuo metu įėjo Mazarinis ir, tyliai prisiartinęs prie karalienės, 
klausėsi. 

— Na, — tarė karalienė, baigus kancleriui pasakoti, — ką jūs apie 
tai manote? 

— Aš manau, jūsų didenybe, kad padėtis labai rimta. 

— O ką man patariate daryti? 

— Aš mielai patarčiau, jūsų didenybe, bet nedrįstu. 

— Išdrįskite, išdrįskite, pone, — tarė karalienė, karčiai šypsodamasi, 

— kadaise ne tokius dalykus išdrįsdavote. 

Kancleris paraudo ir kažką sumurmėjo. 

— Bet svarbu ne praeitis, o dabartis, — pridūrė karalienė. 

— Jūs sakėte turįs man vieną patarimą, tai koks jis? 

— Karaliene, — atsakė kancleris dvejodamas, — reikėtų paleisti 
Bruselį. 

Nors karalienė buvo labai išbalusi, dabar išbalo dar labiau, ir jos 
veidas persikreipė. 

— Paleisti Bruselį! — sušuko jį. — Niekados! 

Tuo metu gretimoje salėje pasigirdo žingsniai, ir maršalas de La 
Mejere be pranešimo pasirodė ant slenksčio. 

— A, maršalas! — sušuko Ona Austrijietė nudžiugusi. 

— Tikiuosi, atvedėte į protą visus tuos valkatas? 

— Karaliene, — atsakė maršalas, — aš netekau trijų žmonių prie 
Naujojo tilto, keturių prie Halių, šešių prie Sausojo medžio gatvės 
kampo ir dviejų prie jūsų rūmų vartų, iš viso penkiolikos. Parvedžiau 
dešimt ar dvylika sužeistų. Mano skrybėlę nežinia kur nunešė kulka, ir 
aš pats tikriausiai būčiau likęs ten, kur mano skrybėlė, jei nebūtų 
atėjęs ponas koadjutorius ir. manęs išgelbėjės. 

. — Ak, iš tiesų, — tarė karalienė, — aš labai nustebčiau, jei tas 
kreivakojis taksas nebūtų čia prikišęs nagų. 

— Karaliene, — kreipėsi La Mejere juokdamasis, — nekalbėkite 
apie jį blogai, nes dar neužmiršau jo padarytos paslaugos. 

— Gerai, — atsakė karalienė, — galite būti jam dėkingas kiek 
norite, bet manęs tai niekam neįpareigoja. Jūs sveikas ir gyvas, ir tai 
viskas, ko man reikia. Džiaugiuosi, kad ne tik grįžote, bet laimingai 
grįžote. 

— Taip, karaliene, bet laimingai grįžau tik su viena sąlyga, kad 
jums praneščiau liaudies valią. 

— Valią! — tarė Ona Austrijietė, suraukdama antakius. — Oho, 
ponas maršale, jūs, matyt, atsidūrėte dideliame pavojuje, jei sutikote 
atlikti tokią keistą užduoų. 

Tie žodžiai buvo pasakyti su ironija, kurios negalėjo nepajusti 
maršalas. 

— Atsiprašau, karaliene, — tarė jis, — aš ne advokatas, aš karys ir 
todėl galbūt blogai suprantu šių žodžių prasmę; aš čia turėjau pasakyti 
liaudies "norą", ne “valią". O dėl to, ką teikėtės man atsakyti, aš 
manau, kad norėjote pasakyti, jog išsigandau. 

Karalienė nusišypsojo. 

— Taip, karaliene, aš išsigandau, ir tai man atsitiko trečią kartą 
gyvenime, nors esu dalyvavęs bent dvylikoje didelių kautynių, ir 
nežinau kokiame skaičiuje mažesnių mūšių ir susirėmimų; taip, aš 
išsigandau, ir man verčiau stovėti prieš jūsų didenybę, kad ir kaip 
grėsminga būtų jos šypsena, negu prieš tuos pragaro demonus, kurie 
atlydėjo mane ligi čia ir nežinia iš kur atsirado. 

— Bravo! — sušnibždėjo d' Artanjanas Portui. — Gerai atsakyta. 

— Na, — tarė karalienė, kramtydama lūpas, o dvariškiai nustebę 
žiūrėjo vienas į kitą, — koks tas mano piliečių pageidavimas? 

— Kad jiems būtų grąžintas Bruselis, karaliene, — atsakė maršalas. 

— Niekada! — sušuko karalienė. — Niekada! 

— Jūsų didenybės valia, — atsakė La Mejere, nusilenkdamas ir 
žingsnį atsitraukdamas. 

— Kur jūs einate, maršale? — nustebusi paklausė karalienė. 
— Einu perduoti jūsų didenybės atsakymo tiems, kurie jo laukia. 

— Neikite, maršale, aš nenoriu, kad atrodytų, jog su maištininkais 


vedamos derybos. 

— Jūsų didenybe, aš daviau žodį, — tarė maršalas. 

— Vadinasi?.. 

— Vadinasi, jei neįsakysite manęs suimti, aš turėsiu eiti jiems 
pranešti. 


Ona Austrijietė sužaibavo akimis. 

— O, tai nesunku padaryti, pone! — tarė ji. — Aš įsakydavau 
suimti daug aukštesnius už jus. Gito! 

Tuo metu prie jos pribėgo Mazarinis. 

— Karaliene, — prabilo jis, — jei aš išdrįsčiau jums patarti!.. 

— (Gal irgi patartumėte paleisti Bruselį? Jei taip, geriau patylėkite. 

— Ne, — atsakė Mazarinis, — nors šis patarimas, galbūt, ne 
blogesnis už kitus. 

— Tai ką jūs patartumėte? 

— Pakviesti poną koadjutorių. 

— Koadjutorių! — sušuko karalienė. — Tą baisų kiršintoją! Tai jis 
šį maištą sukėlė. 

— Juo geriau, — atsakė Mazarinis, — jei jis sukėlė, jis galės ir 
numalšinti. 

— Pažvelkite, karaliene, — įsiterpė Komenžas, stovįs prie lango ir 
žiūrįs pro jį, — kaip tik gera proga, nes jis duoda palaiminimą Pale- 
Ruajalio aikštėje. 

Karalienė prišoko prie lango. 

— Iš tikrųjų, — tarė ji, — žiūrėkite, koks veidmainys! 

— Aš matau, — pasakė Mazarinis, — kad visi klaupiasi prieš jį, 
nors jis tik koadjutorius, o jei aš būčiau jo vietoje, mane suplėšytų į 
"gabaliukus, nors ir esu kardinolas. O vis dėlto, karalienė, aš pageidauju 
(Mazarinis pabrėžė tą žodį), kad jūsų didenybė priimtų koadjutorių. 

— O kodėl taip pat nesakote, kad reikalaujate? — tyliai atsakė 
karalienė. 

Mazarinis nusilenkė. | 

Karalienė valandėlę galvojo. Paskui pakėlė galvą ir tarė: 

— Ponas maršale, atveskite čia koadjutorių. 

— O ką pasakyti žmonėms? — paklausė maršalas. 

— Kad turėtų kantrybės, — atsakė Ona Austrijietė, — juk aš jos 
turiu! 

Išdidžiosios ispanės balsas buvo toks įsakmus, kad maršalas nedrįso 
prieštarauti; jis nusilenkė ir išėjo. 

D' Artanjanas atsigręžė į Portą ir tarė: 

— Kažin kuo viskas baigsis? 

— Pamatysime, — atsakė Portas, kaip paprastai, ramiai. 

Tuo metu Ona Austrijietė priėjo prie Komenžo ir kažką tyliai jam 
pasakė. į 

Mazarinis susirūpinęs žiūrėjo į tą pusę, kur buvo d' Artanjanas ir 
Portas. 

Kiti dalyviai tyliai kalbėjosi. 

Atsidarė durys; įėjo maršalas, lydimas koadjutoriaus. 

— Štai, karaliene, — prabilo jis, — ponas Gondi atskubėjo jūsų 
didenybės įsakymu. | 

Karalienė žengė keletą žingsnių jo linkui ir sustojo, šalta, rūsti, 
paniekinamai atvėpusi apatinę lūpą. 

Gondi pagarbiai nusilenkė. 

— Na, pone, — paklausė karalienė, — ką pasakysite apie šitą 
maištą? | 

— Kad tai jau nebe maištas, karaliene, — atsakė koadjutorius, — 0 
sukilimas. 

— Sukilimas yra tiems, kurie galvoja, kad mano liaudis gali sukilti! 
— sušuko Ona Austrijietė, nepajėgdama susitvardyti prieš koadjutorių, 
kurį ji laikė — gal būt, visai pagrįstai — šio judėjimo iniciatoriumi. — 
Šį sąjūdį sukilimu vadina tik tie, kurie jo troško ir kurį patys surengė, 
bet palaukite, karaliaus valdžia viską sutvarkys. 

— Ar jūsų didenybė teikėsi mane pašaukti tik dėl to, kad šitai man 

pasakytų? — šaltai paklausė Gondi. 

— Ne, brangusis koadjutoriau, — įsiterpė Mazarinis, — norėjo 
sužinoti jūsų nuomonę apie tą keblią padėtį, kurioje esame atsidūrę. 

— Ar tiesa, paklausė Gondi, dėdamasis nustebęs, — kad jos 
didenybė kvietė mane, norėdama paklausti patarimo? 

— Taip, — atsakė karalienė, — to norėta. 

Koadjutorius nusilenkė. 

— Vadinasi, jos didenybė nori... 

— Kad pasakytumėte, kaip, jos dėtas, pasielgtumėte? — pasiskubino 
atsakyti Mazarinis. 

Koadjutorius pasižiūrėjo į karalienę; ta linktelėjo galvą. 

— Jos dėtas, — šaltai atsakė Gondi, — aš nė kiek nedvejodamas 
grąžinčiau jiems Bruselį. 

— O jeigu jo negrąžinsiu, — sušuko karalienė, — kaip jūs manote, 
kas atsitiks? 

— Aš manau, kad rytoj Paryžiuje neliks akmens ant akmens, — 
atsakė maršalas. 

— Aš ne jūsų klausiu, — neatsigręždama sausai tarė karalienė, — 
aš klausiu poną Gondi. 

— Jei jūsų didenybė manęs klausiate, — atsakė koadjutorius, kaip 
ir anksčiau, ramiai, — tai aš pasakysiu, kad visiškai sutinku su pono 
maršalo nuomone. 

Karalienė paraudoiš pykčio; gražios mėlynos jos akys, rodės, iššoks 
1š kaktos; karmino spalvos lūpos, kurias visi to meto poetai lygino su 
žydinčiais granatmedžiais, nubalo ir drebėjo iš įtūžimo; ji išgąsdino 
net patį Mazarinį, kuris buvo pripratęs prie tokių šeimyninių scenų 
audringame jų gyvenime. 

— Grąžinti Bruselį! — sušuko karalienė, piktai šypsodamasi. 

— Puikus patarimas, dievaži! Aiškiai matyti, kad jį duoda kunigas! 

Gondi nė nesujudėjo. Šios dienos įžeidinėjimai, kaip ir vakarykštės 
patyčios, nuo jo tartum atšoko; bet širdies gelmėse lašas po lašo 
kaupėsi neapykarita ir keršto troškulys. Jis šaltai pasižiūrėjo į karalienę, 
kuri akimis ragino Mazarinį taip pat ką nors pasakyti. 

Mazarinis savo paprastumu daug galvojo, bet maža kalbėjo. 

— Na ką gi, — prabilo jis, — puikus patarimas, bičiuliškas 
patarimas. Aš taip pat grąžinčiau tą malonų poną Bruselį, gyvą ar 
negyvą, ir viskas būtų baigta. 

— Jei grąžintumėte negyvą, iš tiesų viskas būtų baigta, tik ne taip, 
kaip jūs manote, monsinjore. 

— Argi aš sakiau gyvą ar negyvą? — tarė Mazarinis. — Tai tik 
toks išsireiškimas; juk žinote, kad aš silpnai kalbu prancūziškai, o jūs, 
ponas koadjutoriau, taip puikiai kalbate ir rašote. 

— Tai valstybės tarybos posėdis, — pasakė d' Artanjanas Portui, — 
bet Larošelėje aš su Atu ir Aramiu dalyvavau geresniame. 

— Sen-Žerve bastione, — tarė Portas. 

— Ten tir kitur. : 

Koadjutorius išklausė Mazarinį ir vis taip pat šaltakraujiškai kalbėjo 
toliau: 

— Jeigu jūsų didenybei nepatinka mano patarimas, tai, be abejonės, 
ji gavo geresnių ir jų paklausys; aš puikiai žinau karalienės ir jos 
patarėjų išmintį, todėl nemanau, kad sostinėje ilgai bus toks sąmyšis, 
kuris gali virsti revoliucija. 

— Ar, jūsų nuomone, — su pašaipa paklausė ispanė, iš pykčio 
kramtydama lūpas, — vakarykštis maištas, šiandien virtęs sukilimu, 
rytoj gali virsti revoliucija? 

— Taip, karaliene, — ramiai atsakė koadjutorius. 

— Jūsų klausantis, -pone, atrodo, kad liaudis visai užmiršo 
paklusnumą. 

— Nelaimingi metai karaliams, — atsakė Gondi, linguodamas galvą. 
— Pažiūrėkite į Angliją, karaliene. 

— Taip, bet, lamė, Prancūzijoje mes neturime Oliverio Kromvelio, 
— tarė karalienė. 

— Ką gali žinoti? — atsakė Gondi. — Tie Žmonės panašūs į 
perkūną: apie juos sužinosime tik tada, kai jie trenkia. 

Visus nukrėtė šiurpas, ir valandėlę buvo tylu. . 

Tuo tarpu karalienė prisispaudė rankas prie krūtinės: matyt, norėjo 
sutramdyti smarkiai plakančią širdį. 
kunigą. 

— Žiūriu, — atsakė Portas, — na ir kas? 

— Štai kas! Tai tikras vyras! 

Portas nustebęs pažvelgė į d Artanjaną: matyt, gerai nesuprato, ką 
jo draugas nori pasakyti. 

— Jūsų didenybė, žinoma, imsis tokių priemonių, kokios atrodys 
tinkamos, — negailestingai kalbėjo koadjutorius, — bet aš spėju, kad 
jos bus baisios ir dar labiau suerzins maištininkus. 

— Tada, jūs, ponas koadjutoriau, kuris turite tiek daug jiems 
įtakos ir esate mūsų draugas, — su ironija tarė karalienė, — nuraminsite 

juos, duodamas savo palaiminimą. 

— Gal bus per vėlu, — atsakė Gondi vis tokiu pat lediniu tonu, — 
ir gal aš pats nebeturėsiu jiems įtakos, o jūsų didenybė, grąžindama 
jiems Bruselį, užgniaužtų sukilimą ir įgytų teisę žiauriai nubausti tuos, 
kurie vis dar maištautų. 

— O dabar neturiu tos teisės? — sušuko karalienė. 

— Jei turite, naudokitės, — atsakė Gondi. | 

— Velniai rautų! — sušnibždėjo d'Artanjanas Portui. — Štai 
charakteris, kuris man patinka; gaila, kad jis ne ministras ir kad aš ne 
jam tarnauju, 0 šiam nenaudėliui Mazariniui! Ak, po velnių! Kiek 
kilnių darbų su juo padaryčiau! 

— Taip, — pritarė Portas. 

Karalienė dvariškiams davė ženklą išeiti, išskyrus Mazarinį. Gondi 
nusilenkė ir norėjo išeiti, kaip kiti. 

Pasilikite, pone, — tarė karalienė. 

“Gerai, — pagalvojo Gondi, — ji nusileis." 

— Ji įsakys jį nužudyti, — sušnibždėjo d' Artanjanas Portui, — bet 
aš jokiu būdu nevykdysiu jos įsakymo. Prisiekiu, kad, priešingai, 
pulsiu kiekvieną, kuris užpuls jį. 

— Aš taip pat, — tarė Portas. 

— Gerai! — sumurmėjo Mazarinis, sėsdamasis į krėslą. — Mes 
dar pakalbėsime apie tai. 

Karalienė lydėjo akimis išeinančiuosius. Kai paskutinis uždarė 
duris, ji atsigręžė. Buvo matyt, kokiomis neįtikinamomis valios 
pastangomis ji slopina savo pykų. Ji mosavo vėduokle, uostė dėžutę 
su kvepalais, vaikščiojo pirmyn ir atgal. Mazarinis sėdėjo krėsle ir, 
rodės, buvo giliai susimąstęs. Gondi, ėmęs nerimauti, žiūrinėjo sienų 
apmušalus, čiupinėjo šarvus po sutana ir vis ieškojo ispaniško savo 
durklo, paslėpto po mantija, norėdamas įsitikinti, ar lengvai pasiekiamas 
ranka. 

— Dabar, — tarė karalienė, pagaliau sustodama, — kai mes likome 
vieni, pakartokite savo patarimą, ponas koadjutoriau. 

— Štai jis, karaliene: dėkitės, kad viską gerai apgalvojote, viešai 
pripažinkite savo klaidą, o tai visada yra stiprios valdžios požymis, 
paleiskite Bruselį iš kalėjimo ir grąžinkite jį liaudžiai. 

— O! — sušuko Ona Austrijietė. — Taip nusižeminti! Aš karalienė 
ar ne karalienė? Visi tie valkatos, kurie čia stūgauja, — argi ne mano 
valdiniai? — kalbėjo ji, vis labiau širsdama. — Ar aš nebeturiu draugų, 
apsaugos? Ak, prisiekiu dievo motina, kaip sakydavo karalienė Kotryna, 

— veikiau aš tą nenaudėlį Bruselį pasmaugsiu pati savo rankomis, 
negu grąžinsiu jiems! 

Ir ji, sugniaužusi kumščius, šoko prie Gondi, kuriam šią akimirką 
jautė tokią pat neapykantą, kaip Bruseliui. 

Gondi net nesukrutėjo, ir nesuvirpėjo nė vienas jo veido raumuo; 
tik šaltas žvilgsnis kaip kardas susidūrė su  įniršusios karalienės 
žvilgsniu. 

“ — Štai ir žūtų žmogus, jei rūmuose atsirastų kitas Vitri ir šiuo metu 
įeitų į kambarį, — tarė gaskonas. — Bet aš vienu smūgiu nudėčiau tą 
Vitri, kol jis prisiartintų prie šio šaunaus prelato! Ponas kardinolas 
būtų man be galo dėkingas. 

— Tss! — sušnibždėjo Portas. — Klausykite. 

— Karaliene! — sušuko kardinolas, sugriebęs Oną Austrijietę ir 
traukdamas atgal. — Karaliene, ją jūs darote? — Paskui jis pnidūrė 
ispaniškai: — Ona, ar iš proto kraustotės? Ginčijotės kaip miesčionė, 
jūs karalienė! Ar nematote, kad prieš jus šio kunigo asmenyje visa 
Paryžiaus liaudis, kurią įžeidinėti šiuo metu pavojinga, ir, jei tas 
kunigas panorės, po valandos jūs neteksite sosto! Vėliau, kitokiomis 
aplinkybėmis, jūs galėsite parodyti savo tvirtumą ir griežtumą, bet 
šiandien ne laikas; šiandien būkite švelni ir pataikaukit, kitaip 
pasirodysite tik vulgari moteris. 

Išgirdęs pirmuosius šios kalbos žodžius, d' Artanjanas čiupo Portui 
už rankos ir spaudė vis stipriau ir stipriau; paskui, kai Mazarinis 
nutilo, sušnibždėjo: 

— Portai, niekada prie Mazarinio neprasitarkite, kad suprantu 
ispaniškai, nes aš žūsiu, jūs taip pat. 

Šis griežtas pabarimas, persunktas gražbylystės, kuria pasižymėjo 
Mazarinis, kai kalbėdavo itališkai arba ispaniškai, ir kurios visiškai 
netekdavo, kai imdavo kalbėti prancūziškai, buvo pasakytas ramių 
ramiausiu veidu, kad net Gondi, toks puikus fizionomistas, čia įžiūrėjo 
tik patarimą būti santūresnci. 

Karalienė, taip šiurkščiai sudrausta, staiga sušvelnėjo: ugnis jos 
akyse užgeso, raudonis dingo iš skruostų, lūpos liovėsi bėrusios piktus 
žodžius. Ji atsisėdo ir, nuleidusi rankas, beveik pro ašaras tarė: 

— Atleiskite man, ponas koadjutoriau, aš labai kenčiu, todėl esu 
susierzinusi. Būdama moteris ir turėdama visas moterų silpnybes, aš 
bijau pilietinio karo. Būdama karalienė, įpratusi, kad manęs visi 
klausytų, aš netenku pusiausvyros, kai tik man kas pasipriešina. 

— Karaliene, — atsakė Gondi nusilenkdamas, — jūsų didenybė 

klystate,. vadindama nuoširdų mano patarimą pasipriešinimu. Jūsų 
didenybės valdiniai klusnūs ir pagarbūs. Liaudis bruzda ne prieš 
karalienę, o norėdama atgauti Bruselį; šiaip ji bus laiminga, jūsų 
didenybės valdoma, tik, žinoma, jeigu jūsų didenybė grąžins jai Bruselį, 
— pridūrė Gondi šypsodamasis. 

Mazarinis, išgirdęs žodžius: “Ne prieš karalienę liaudis bruzda“, 
sukluso, tikėdamasis, kad koadjutorius primins šauksmus: “Šalin 
Mazarinį!"', ir pajuto dėkingumą Gondi, kad jis nutylėjo; todėl pasakė 
kuo saldesniu balsu ir meiliausiai šypsodamasis: 

— Karaliene, patikėkite koadjutoriumi, kuris yra vienas iš gabiausių 
mūsų politikų; pirmoji vakuojanti kardinolo kepurė bus pesi0Ė kilniai 
jo galvai. 

“A, aš tau reikalingas, gudrus niekše!"“ — pagalvojo Gondi. 

—- Oką jis mums prižadės tą dieną, — pasakė d' Artanjanas, — kai 
jo gyvybei grės pavojus? Velniai rautų, jei jis taip dalina kardinolo 
kepures, pasirenkime mudu, Portai, rytoj paprašyti kiekvienas po pulką. 
Dievaži, jeigu pilietinis karas užtruks metus, aš užsisakysiu paauksuotą 
konetablio špagą. 

— O aš? — paklausė Portas. 

— Tu? Aš tau parūpinsiu maršalo de La Mejere lazdą, nes jis, man 
rodos, dabar ne per didelėje malonėje. ' 

— Vadinasi, pone, — paklausė karalienė, — jūs rimtai manote, kad 
gali prasidėti sukilimas? 

— Rimtai, karaliene, — atsakė Gondi, stebėdamasis, kad jie. vis 
dar tūpčioja vietoje. — Aš bijau, kad srovė, išvertusi užtvanką, 
nepadarytų didelės žalos. 

-— O aš manau, — paprieštaravo karalienė, — kad ieikis pastatyti 
naują užtvanką. Eikite, aš pagalvosiu. 

Gondi nustebęs pažvelgė į Mazarinį. Mazarinis priėjo prie karalienės, 
norėdamas jai kažką pasakyti. Tuo metu Pale- Ruajalio aikštėje pasigirdo 
baisus triukšmas. | 

Gondi šyptelėjo, karalienės SSE suliepsnojo, Mazarinis labai 
išbalo. 

— Kas ten dar atsitiko? — paklausė jis. 

Tą akimirką į saloną įbėgo Komenžas. 

— Atsiprašau, karaliene, — tarė Komenžas, — bet minia prispaudė 
sargybinius prie geležinės tvoros ir laužia vartus. Ką įsakysite daryti? 

— Paklausykite, karaliene, — tarė Gondi. 

Bangų šniokštimas, griaustinio dundėjimas, išsiveržusio ugnikalnio 

ūžimas nebūtų galėję prilygti tuo metu kilusiai riksmų audrai. 

— Ką aš įsakysiu? — tarė karalienė. 

— Taip, delsti negalima. 

— Maždaug kiek vyrų turite Pale-Ruajalyje? 

— Šešis šimtus. 

— Šimtą palikite prie karaliaus, o su kitais nušluokite-tą gaują. 

— Karaliene, — sušuko Mazarinis, — ką jūs darote? 

— Eikite! — paliepė karalienė. 

Komenžas, kaip karys, įpratęs aklai vykdyti įsakymus, išėjo. 

Tuo metu pasigirdo baisus triokštelėjimas: -vieni vartai jau pradėjo 
griūti. 

— Karaliene, — sušuko Mazarinis, — jūs žudote mus visus — 
karalių, save ir mane! 

Ona Austrijietė, išgirdusi šį išsigandusio kardinolo šauksmą, taip 
pat išsigando ir sugrąžino Komenžą. 
| — Jau per vėlu, — tarė Mazarinis, griebdamasis už galvos, — jau 
per vėlu! . 

Tą akimirką vartai nugriuvo, ir pasigirdo džiaugsmingas minios 
šūkavimas. D' Artanjanas griebė špagą ir davė ženklą Portui padaryti 
tą pat. 

— Gelbėkite karalienę! — "sušuko „Mazarinis, kreipdamasis: į 
koadjutorių.. 

Gondi pribėgo prie lango ir jį atidarė. Kieme stovėjo trys ar kėtufi 
tūkstančiai žmonių su Luvjeru priešakyje. 

— Nė žingsnio toliau, — suriko jis, — karalienė rašo EM 

— Kąjūs sakote? — sušuko karalienė. 

— Tiesą, karaliene, — tarė Mazariniš, duodamas j jai ' popieriaus ir 
plunksną. — Taip reikia. — Paskui jis tyliai pridūrė: — Rašykite, Ona, 
aš jus prašau, aš: reikalauju! 

Karalienė krito į krėslą ir paėmė plunksną. 

Luvjero sulaikyta minia nė žingsnio nėjo pirmyn, bet vis dar piktai 
murmėjo. Karalienė parašė: 

“Isakymas Sen-Žermeno kalėjimo viršininkui išleisti į. laisvę 
parlamento patarėją Bruselį." Ir pasirašė. - | 

Koadjutorius, godžiai rijęs akimis mažiausi jos S krusielėjimmą, čiupo 
popierių, priėjo prie lango ir, juo mosuodamas, sušuko: 

— Štai įsakymas! 

Rodės, visas Paryžius suriko iš džiaugsmo; paskui nuskambėjo 
šauksmai: “Tegyvuoja Bruselis! Tegyvuoja koadjutorius!“ | 

— Tegyvuoja karalienė! — sušuko Gondi. 

Keli balsai nedrąsiai pritarė, bet jų buvo labai mažai. 

Gal koadjutorius taip sušuko dėl to, kad Ona Austrijietė pajustų,. 
kokia ji silpna. 

— Dabar jūs turite, ko norėjote, — tarė ji. — Galite eiti, ponas de 
Gondi. - 

— Jei karalienei reikės mano pagalbos, — tarė koadjutorius 
nusilenkdamas, — jos didenybė žino, kad aš visada laukiu jos įsakymų. 

Karalienė linktelėjo galvą, ir Gondi išėjo. 

— Ak prakeiktas kunige, — sušuko Ona Austrijietė, tiesdama rankas 
ką tik užsidariusių durų link, — aš tave priversiu išgerti likusią tulžį, 
kuria tu mane šiandien pavaišinai! 

Mazarinis buvo beeinąs prie jos. 

— Palikite mane! — sušuko ji. — Jūs ne vyras! 

Ir ji išėjo. 

— Tai jūs nė moteris, — sumurmėjo Mazarinis. 

Paskui, valandėlę galvojęs, prisiminė, kad d' Artanjanas su Portu 
yra gretimame kambaryje ir tikriausiai viską girdėjo. Suraukęs antakius, 
jis priėjo prie užuolaidos ir ją pakėlė: kabinetas buvo tuščias. 

Po paskutinių karalienės žodžių d'Artanjanas griebė Portui už 
rankos ir išsivedė į galeriją. 

Mazarinis taip pat įėjo į galeriją ir tenai pamatė abu draugus 
vaikštinėjant. 

— Ko išėjote iš kabineto, ponas d'Artanjanai? — paklausė 
Mazarinis. 

— Dėl to, — atsakė d' Artanjanas, — kad karalienė liepė visiems 
išeiti, 1r aš manau, jog tas įsakymas liečia ir mus. 

— Tai jūs Čia esate jau... 

— Jau maždaug penkiolika minučių, — skubiai atsakė d' Artanjanas, 
žiūrėdamas į Portą ir duodamas jam ženklą neprieštarauti. 

Mazarinis pastebėjo šį ženklą ir suprato, kad d' Artanjanas viską 
matė ir girdėjo, bet buvo jam dėkingas už šią melagystę. 

— Iš tikrųjų, ponas d' Artanjanai, jūs esate toks žmogus, kokio aš 
ieškojau, ir todėl kartu su draugu galite manimi pasikliauti. 

Paskui, kuo meiliausiai šypsodamasis, jis atsisveikino su abiem 
draugais ir į savo kabinetą įžengė ramesnis, nes, išėjus Gondi, triukšmas 
kieme staiga nutilo, lyg mostelėjus burtininko lazdele. 

VII 
NELAIME SUSTIPRINA ATMINTĮ 


Ona Austrijietė įniršusi sugrįžo į maldų kambarį. 

— Mat kaip! — sušuko ji, grąžydama gražias savo rankas. 
— Liaudis matė, kaip mano anyta Marija Mediči liepė suimti poną de 
Konde, pirmąjį karališkojo kraujo princą; ji matė, kaip pačią regentę 
ištrėmė kardinolas; ji matė, kaip buvo įkalintas Vensene ponas 
Vandomas, Henriko IV sūnus; ji nieko nesakė, kai buvo suiminėjami, 
įžeidinėjami tie aukšti asmenys, kai jiems buvo grasinama! O dabar dėl 
kažkokio Bruselio... Jėzau, į ką pavirto monarchija! 

Ona Austrijietė netyčia palietė opų klausimą. Liaudis iš ikryjų nė 
žodžiu neužtarė princų, liaudis sukilo dėl Bruselio. Jis buvo plebėjas, 
ir liaudis instinktyviai jautė, kad, gindama Bruselį, gina save. 

Tuo metu Mazarinis žingsniavo po savo kabinetą, žvilgčiodamas į 
sudaužytą gražų Venecijos veidrodį. 

— Ak, — tarė jis, — aš gerai žinau, kaip liūdna, kad turėjome 
šitaip nusileisti. Bet nieko, atsirevanšuosime. Kas gi pagaliau tas 
Bruselis? Tik vardas, daugiau nieko. 

Nors Mazarinis buvo gabus politikas, šį kartą jis suklydo: Bruselis 
buvo asmenybė, ne tik vardas. 

Ir iš tiesų, kai kitą rytą Bruselis įvažiavo į Paryžių didele karieta ir 
šalia jo sėdėjo sūnus Luvjeras, o karietos užpakalyje stovėjo Frike, jį 
sutiko visa ginkluota liaudis. . Pasigirdo šauksmai: “Tegyvuoja Bruselis! 
Tegyvuoja mūsų tėvas!", ir Mazarinio ausyse jie skambėjo kaip mirties 
nuosprendis. Kardinolo ir karalienės šnipai iš visų pusių atnešdavo 
nelemtų žinių, kurių ministras klausydavosi labai jaudindamasis, O 
karalienė — labai rimtai. Rodės, karalienės galvoje brendo kažkoks 
grėsmingas sprendimas ir kėlė dar didesnį nerimą Mazariniui. Jis gerai 
pažinojo išdidžiąją Oną Austrijietę ir labai bijojo to jos sprendimo. 

Koadjutorius grįžo į parlamentą galingesnis už karalių, karalienę ir 
kardinolą — visus tris drauge; jo patartas parlamentas išleido ediktą, 
kuriuo kvietė paryžiečius padėti ginklus ir išardyti barikadas. Dabar 
jie žinojo, kad užtenka vienos valandos apsiginkluoti ir vienos nakties 
barikadoms vėl pastatyti. 

Planše grįžo į savo krautuvę. Jis nebebijojo būti pakartas, nes buvo 
įsitikinęs, kad, jeigu kas pamėgintų jį suimti, liaudis dėl jo sukiltų, 
kaip sukilo dėl Bruselio. 

Rošforas grąžino rekrutus ševalje d'Iumjerui; tiesa, dviejų trūko, 
bet ševalje, kuris širdyje buvo frondininkas, nenorėjo nė klausyti apie 
atlyginimą. 

Elgeta grįžo į savo vietą prie Sent-Estašo bažnyčios; jis vėl 
padavinėjo šventintą vandenį viena ranka, o kita prašė išmaldos, ir 
niekam net į galvą neatėjo, kad šios dvi rankos ką tik padėjo ištraukti iš 
monarchijos pamato kertinį akmenį. 

Luvjeras buvo išdidus ir patenkintas. Jis atkeršijo nekenčiamam 
Mazariniui ir daug padėjo pastangų, kad būtų išvaduotas iš kalėjimo 
tėvas; jo vardas su pasibaisėjimu buvo tariamas Pale-Ruajalyje, ir jis 
juokdamasis pasakė tėvui, grįžusiam į savo šeimą: 

— Kaip manote, tėve, ar karalienė dabar duotų man kuopą, jei 
paprašyčiau? | 

D' Artanjanas pasinaudojo stojusia rimtimi ir išsiuntė į armiją Raulį, 
kurį buvo sunku sulaikyti maišto metu ir kuris būtinai norėjo kovoti 
vienoje ar kitoje pusėje. Iš pradžių Raulis spyrėsi, bet, kai d' Artanjanas 
paminėjo grafo de La Fero vardą, nusileido ir, aplankęs ponią de 
Sevrez, grįžo į armiją. 

Tik vienas Rošforas buvo nepatenkintas, kad taip viskas baigėsi: jis 
pakvietė hercogą de Boforą atvykti, o tas ras Paryžių nurimusį. 

Jis nuėjo pas koadjutorių pasiklausti, ar nevertėtų parašyti princui, 
kad sustotų kelyje; bet Gondi, valandėlę galvojęs, tarė: 

— Tegul atvyksta. 

— Ar tai dar ne galas? — paklausė Rošforas. 

— Ne, brangus grafe, mes tik pradedame! 

— Kodėl taip manote? 

— Aš labai gerai pažįstu karalienę: ji nenorės prisipažinti nugalėta. 

— Vadinasi, ji kažką ruošia? 

— Man taip atrodo. 

— Jūs ką nors žinote? 

— Žinau, kad ji rašė princui de Konde palikti armiją ir kuo 
skubiausiai grįžti į Paryžių. 

— Ak! — sušuko Rošforas. — Jūsų teisybė, tegul hercogas de 
Boforas atvyksta. 

Tą patį vakarą, po šio pokalbio, pasklido gandas, kad atvyko princas 
de Konde. Čia nieko nebuvo nepaprasta, bet ši žinia susilaukė milžiniško 
atgarsio; buvo kalbama, kad šį tą prasitarusi ponia de Longvil, kuri kai 
ką sužinojo iš princo de Konde, kaltinamo daugiau negu broliškų 
prisirišimu prie savo sesers. 

Tokiu būdu išaiškėjo pragaištingi karalienės sumanymai. 

Tą patį vakarą, kai atvyko princas, pranašesnieji miestelėnai, seniūnai 
ir kvartalų vadai vaikščiojo pas savo pažįstamus ir kalbėjo: 

— Kodėl mes negalėtume pasiimti karaliaus į miesto Rotušę? Be 
reikalo paliekame jį auklėti savo priešams, kurie jam blogai patarinėja; 
jeigu jam patarinėtų, pavyzdžiui, ponas koadjutorius, jis įsisavintų 
tautinius principus ir mylėtų liaudį. 

Visą naktį buvo girdėti kažkoks bruzdėjimas; kitą dieną vėl pasirodė 
pilki ir juodi apsiaustai, ginkluoti pirklių patruliai ir gaujos elgetų. 

Karalienė praleido naktį tardamasi su princu de Konde; jis buvo 
atvestas į maldų kambarį vidurnaktį ir išėjo tik penktą valandą ryto. 

Penktą valandą karalienė nuėjo į kardinolo kabinetą. Ji dar nebuvo 
atsigulusi, o kardinolas jau buvo atsikėlęs. 

Jis redagavo atsakymą Kromveliui, nes iš dešimties dienų, paskirtų 
Mordauntui, šešios jau buvo praėjusios. 

“Ką gi, — galvojo jis, — mano atsakymo turės truputį palaukti, bet 
ponas Kromvelis labai gerai žino, kas yra revoliucija, ir man atleis." 

Jis patenkintas skaitė pirmą atsakymo paragrafą, tik staiga kažkas 
tyliai pasibeldė į duris, kurios buvo į karalienės apartamentus. Tiktai 
Ona Austrijietė galėjo ateiti pro šias duris. Kardinolas atsistojo ir nuėjo 
jų atidaryti. 

Karalienė vilkėjo rytmetiniais rūbais, bet jie labai jai tiko, kadangi 
Ona Austrijietė, kaip Diana de Puatje! ir Ninonaž, visada buvo graži, o 
tą rytą atrodė dar gražesnė, nes jos akys blizgėjo iš džiaugsmo. 


— Kas atsitiko, karaliene? — paklausė sunerimęs Mazarinis. 
— Atrodote tokia išdidi. 

— Taip, Džulijau, — atsakė ji, — aš išdidi ir laiminga, nes suradau 
būdą, kaip užsmaugti tą hidrą. 


— Jūs didi politikė, mano karalienė, — tarė Mazarinis — O koks 
tas būdas? 

Jis paslėpė laišką, pakišęs po kitais popieriais. — Jie nori iš manęs 
„atimti karalių. Ar žinote? — paklausė karalienė. 

— Deja, taip! O mane pakarti. 

— Jie negaus karaliaus. 

— Ir nepakars manęs, benone*. 


"Diana de Puatje — Karaliaus Pranciškaus I meilužė, garsi savo grožiu ir protu. 
2Ninona de Lanklo — žinoma prancūzų kurtizanė ir literatūrinio salono savininkė. 


*Benone (it.) — puiku. 

— Klausykite: aš noriu išvažiuoti su jumis ir išsivežti karalių. Be 
to, noriu, kad apie tą įvykį, kuris iškart pakreiptų viską kita linkme, 
žinotumėte tik jūs, aš ir trečias žmogus. 

— O kas tas trečias žmogus? 

— Princas de Konde. 

— Vis dėlto jis atvyko, kaip man buvo pranešta? 

— Vakar vakare. 

— Ir jūs matėte jį? 

— Kaip tik dabar išsiskyrėme. 

— Ar jis sutinka su šiuo sumanymu? 

— Jis pats tai patarė. 

— O Paryžius? 

— Princas privers jį badauti ir pasiduoti. 

— Sumanymas yra puikus, bet aš matau vieną kliūtį. 

— Kokią? 

— Tai, kad neįmanoma jo įvykdyti. 

— Tušti žodžiai. Nėra nieko neįmanoma. 

— Sumanymas kuriant. 

— Ir vykdant. Ar mes turime pinigų? 

— Šiek tiek, — atsakė Mazarinis, drebėdamas, kad Ona Austrijietė 
neimtų tuštinti jo piniginės. 

— Ar mes turime kariuomenės? 

— Penkis ar šešis tūkstančius vyrų. 

— Ar mes esame drąsūs? 

— Labai. 

— Vadinasi, tai įvykdyti visai nesunku. Ar suprantate, Džulijau? 
Paryžius, tas neapkenčiamas Paryžius, vieną rytą pabudęs be karalienės 
ir karaliaus, pasijus apsuptas, apgultas, badu marinamas, kaip gynimosi 
priemonę tetuįs kvailą savo parlamentą ir tą liesą kreivakojį 
koadjutorių! 

— Kaip gražu! — tarė Mazarinis. — Aš įsivaizduoju efektą, bet 
nematau būdo tai įvykdyti. 

— Aš jį surasiu! 

— Jūs žinote, ką tai reiškia? Tai pilietinis karas, aršus, 
negailestingas. | 

— O taip, karas! — sušuko Ona Austrijietė. — Aš noriu šį 
maištininkų miestą paversti pelenais; aš noriu užgesinti ugnį krauju; aš 
noriu amžiams parodyti, kaip baisiai baudžiama už tokius nusikaltimus. 
Ak, kaip aš neapkenčiu Paryžiaus! 

— Kokia jūs žiauri, Ona! Būkit atsargi, juk mes gyvename ne 
Malatestos ir ne Kastručio Kastrakanio! laikais; jums nukirs galvą, 
gražioji mano karaliene, ir bus labai gaila. 

— Jūs juokaujate. 

— Nė kiek nejuokauju, kariauti su liaudimi pavojinga: pažiūrėkite į 
savo brolį Karolį I — jam blogai, labai blogai. 

— Taip, bet mes gyvename Prancūzijoje, ir aš esu ispanė. 

— Tuo blogiau, per Bacchož, tuo blogiau; man labiau patiktų, kad 
jūs būtumėte prancūzė, o aš prancūzas: mudviejų mažiau neapkęstų. 

— Tai mano planui pritariatė? 

— Taip, jeigu jis įvykdomas. 

— Žinoma, įvykdomas, aš jums tai sakau; pasiruoškite išvažiuoti! 

— Aš! Aš visada pasiruošęs išvažiuoti; tik, kaip žinote, man niekada 
nepasiseka išvažiuoti... ir šį kartą turbūt nepasiseks. 

— O jei aš važiuosiu, ar važiuosite drauge? 

— Bandysiu. — Jūs mane žudote savo baime, Džulijau. Ko jūs 
bijote? 

— Daugelio dalykų. — Kokių? | 

Mazarinis, iki to laiko šypsojęsis, paniuro. 

— Ona, — tarė jis, — jūs esate moteris ir galite įžeidinėti vyrus, 
kiek jums patinka, nes žinote, kad niekas jūsų už tai nenubaus; jus 
mane kaltinate bailumu, bet aš ne toks bailus, kaip jūs, nes nebėgu. O 
prieš ką minia šūkauja? Prieš jus ar prieš mane? Ką nori pakarti? Jus ar 
mane? Taigi manęs nebaido audra, nors mane ir kaltinate bailumu. Aš 
nepramuštgalvis, bet laikausi tvirtai. Imkite iš manęs pavyzdį: mažiau 
triukšmo, daugiau veiksmo. Jūs garsiai šūkaujate ir nieko nepasiekiate. 
Kad ir dabar, kalbate apie bėgimą... 

Mazarinis truktelėjo pečiais, paėmė karalienę už rankos ir privedė 
prie lango. 

— Pažiūrėkite! — tarė jis. 

— Kas? — paklausė karalienė, apakinta savo užsispyrimo. 

— Na, ką matote pro šį langą? Jei neklystu, šarvuoti miestelėnai, 
su šalmais, su geromis muškietomis, kaip Lygos laikais, taip akylai 
žiūri į jūsų langą, kad tuoj pastebės jus, jei per daug pakelsite užuolaidą. 
Dabar prieikite prie kito lango. Ką čia matote? Liaudis, ginkluota 
alebardomis, saugojūsų duris. Visos durys saugomos, net rūsių langeliai, 


"Turima galvoje kruvini vidaus karai Italijoje XII-XVIa. 
*Per Baccho (it.) — po velnių. 

ir aš jums pasakysiu, ką gerasis La Rame man pasakė apie poną de 
Boforą: “Tik pelė ir paukštis gali iš čia ištrūkti." 

— O vis dėlto Boforas išėjo. 

— Ir jūs tikitės tokiu pat būdu išeiti? 

— Vadinasi, aš esu belaisvė? 

— Aišku! — atsakė Mazarinis. — Jau visa valanda jums tai 
įrodinėju. 

Ir Mazarinis kuo ramiausiai atsisėdo prie stalo ir ėmė toliau rašyti 
laišką Kromveliui. 

Ona Austrijietė, drebėdama iš piktumo ir paraudusi dėl pažeminimo, 
išėjo iš kabineto, smarkiai trenkusi duris. 

Mazarinis net galvos nepasuko. 

Grįžusi į savo apartamentus, karalienė krito į fotelį ir pravirko. 

Paskui staiga jai dingtelėjo kažkokia mintis. 

— Aš išgelbėta! — sušuko ji stodamasi. — O, taip, taip, aš pažįstu 
žmogų, kuris sugebės išgabenti mane iš Paryžiaus. Bet kokia aš 
nedėkinga! Dvidešimt metų buvau užmiršusi tą žmogų, kurį privalėjau 
padaryti Prancūzijos maršalu. Mano anyta apipylė auksu, titulais, 
malonėmis Končinį, kuris ją pražudė; karalius padarė Vitri Prancūzijos 
maršalu už žmogžudystę, o aš užmiršau, palikdama varge, kilnųjį 
d' Artanjaną, kuris mane išgelbėjo. 

Ir ji, pribėgusi prie stalo, kur buvo popieriai ir rašalas, brūkštelėjo 
keletą žodžių. 


VIII 
PASIMATYMAS 


Tą rytą d' Artanjanas miegojo Porto kambaryje. Taip juodu įprato, 
prasidėjus neramumams. Galvūgalyje dėdavo špagas, o ant stalo, po 
ranka, — pistoletus. 

Paryčiu d'Artanjanas dar miegojo ir sapnavo, kad dangų aptraukė 
didelis geltonas debesis, kad iš to debesies lyja aukso lietus ir kad jis 
laiko savo skrybėlę po stogo vamzdžiu. 

Portas sapnavo, kad jo karietos sienelė per siaura ir negalės išsitekti 
herbas, kurį jis įsakė nupiešti. 

Septintą valandą juos pažadino tarnas be livrėjos, atnešęs laišką 
d' Artanjanui. 

— Nuo ko? — paklausė gaskonas. 

— Nuo karalienės, — atsakė tarnas. 

— Oho! — sušuko Portas, pasikeldamas lovoje. — Ką ji rašo? 

— D" Artanjanas paprašė tarną įeiti į gretimą kambarį ir, kai tik jis 
uždarė duris, šoko iš lovos ir skubiai ėmė skaityti, o Portas žiūrėjo į jį 
išplėstomis akimis, nedrįsdamas nieko klausti. | 

— Bičiuli Portai, — tarė d'Artanjanas, duodamas jam laišką. 
— Štai pagaliau tau barono titulas, o man kapitono laipsnis. Skaityk ir 
spręsk pats. 

Portas ištiesė ranką, paėmė laišką ir perskaitė drebančiu balsu šiuos 
žodžius: | 

“Karalienė nori kalbėti su ponu d'Artanjanu; tegu jis eina paskui 
laiško įteikėją." 

— Ką gi, — atsiliepė Portas, — aš čia nematau nieko nepaprasto. 

— O aš matau daug ką nepaprasto, — tarė d'Artanjanas. — Jei 
mane šaukia, matyti, reikalai pablogėjo. Tik pamanyk, koks pasikeitimas 
turėjo įvykti karalienės galvoje, kad ji prisimintų mane po dvidešimties 
metų. | 

— Tas tiesa, — pritarė Portas. 

— Išsigaląsk špagą, barone, užtaisyk pistoletus, paduok arkliams 
avižų; aš tau sakau, kad dar šiandien bus naujienų; bet apie tai — 
niekam nė žodžio! 

— Ar tik mums neruošiamos kokios pinklės, norint atsikratyti 
mumis? — suabejojo Portas, visada įsitikinęs, kad daugelis jam pavydi 
būsimosios jo didybės. 

— Jei čia pinklės, — atsakė d'Artanjanas, — būk ramus, aš jas 
suuosiu. Jei Mazarinis italas, tai aš gaskonas. 

Ir d' Artanjanas vienu mirksniu apsirengė. 

Kai Portas, vis dar gulėdamas, segė jam apsiaustą, kažkas antrą 
kartą pasibeldė į duris. | 

— Įeikite, — tarė d' Artanjanas. 

Įėjo kitas tarnas. 

— Nuo jo eminencijos kardinolo Mazarinio, — pasakė jis. 

D' Artanjanas žvilgtelėjo į Portą. 

— Štai kaip viskas komplikuojasi, — tarė Portas. — Nuo ko pradėti? 

— Viskas labai gerai, — atsakė d' Artanjanas, — jo eminencija 
skiria man pasimatymą po pusės valandos. 

— Puiku. 

— Mano bičiuli, — kreipėsi d' Artanjanas į tarną, — pasakykite jo 
eminencijai, kad po pusės valandos aš būsiu jo paslaugoms. 

Tarnas nusilenkė ir išėjo. 

— Laimė, kad jis nematė ano, — pasakė d' Artanjanas. 

— Tu manai, kad juodu ne tuo pačiu reikalu tave kviečia? 

— Ne manau, o esu įsitikinęs. 

— Ei d' Artanjanai, vikriau! Neužmiršk, kad karalienė tavęs laukia, 
O po karalienės — kardinolas, o po kardinolo — aš. 

D'Artanjanas pašaukė Onos Austrijietės tarną. 

— Aš jau pasiruošęs, mano bičiuli, — tarė jis, — veskite mane. 

Tarnas nuvedė jį Mažųjų Laukų gatve ir, pasukęs į kairę, įleido pro 
mažas sodo dureles iš Rišelje gatvės pusės, paskui juodu priėjo slaptus 
laiptus, ir d' Artanjanas buvo įvestas į maldų kambarį. 

Leitenanto širdis ėmė smarkiai plakti nuo susijaudinimo, kurio jis 
negalėjo suvokti; jis nebeturėjo jaunystės, pasitikėjimo savimi, ir patirtis 
jam buvo parodžiusi visą praeities įvykių rimtumą. Dabar jis žinojo, 
kas yra princų kilmingumas ir karalių didingumas, jis buvo įpratęs 
lyginti savo menkumą su aukšta kitų kilme ir turtu. Anksčiau jis būtų 
kalbėjęs su Ona Austrijiete kaip jaunas vyriškis, kuris sveikinasi su 
moterimi. Šiandien viskas buvo kas kita: jis ėjo pas ją, kaip nuolankus 
kareivis eina pas aukštą vadą. 

Lengvas šlamesys sudrumstė maldų kambario tylą. D' Artanjanas 
krūptelėjo ir pamatė baltą ranką, keliančią užuolaidą, ir iš jos formos, 
iš baltumo, iš gražumo jis pažino, jog čia ta pati karališkoji ranka, kuri 
kadaise jam buvo duota pabučiuoti. 

Įėjo karalienė. | | 

— Tai jūs, ponas d' Artanjanai, — tarė ji, įsmeigusi į karininką 
švelnios melancholijos kupiną žvilgsnį, — tai jūs čia, ir aš jus pažįstu. 
Pasižiūrėkite į mane, aš esu karalienė. Ar jūs mane pažįstate? 

— Ne, jūsų didenybe, — atsakė d' Artanjanas. 

— Argi neatsimenate, — kalbėjo toliau Ona Austrijietė tuo žavingu 
tonu, kurį panorėjusi mokėjo suteikti savo balsui, — argi neatsimenate, 
kad kitados karalienei buvo reikalingas jaunas, drąsus ir ištikimas riteris, 
kad ji rado tokį riterį ir, nors jis galbūt manė esąs užmirštas, ji išlaikė 
jo atminimą širdies gilumoje? 

— Ne, jūsų didenybe, aš to nežinau, — atsakė muškietininkas. 

— Juo blogiau, pone, — tarė Ona Austrijietė, — juo blogiau 
karalienei, nes šiandien jai reikia tokio pat drąsaus ir pasiaukojančio 
žmogaus. 

— Nejaugi karalienė, apsupta tokių ištikimų tarnų, tokių išmintingų 
patarėjų, tokių nusipelnusių ir taip aukštai iškilusių žmonių, teiktųsi 

atkreipti savo žvilgsnį į paprastą kareivį! — pasakė d'Artanjanas. 

Ona Austrijietė suprato slaptą priekaištą: ji labiau susijaudino, negu 
supyko. Gaskono bajoro pasiaukojimas ir nesavanaudiškumas daugelį 
kartų pažemino jos išdidumą; jis pralenkė ją savo kilnumu. 

— Visa tai, ką sakėte apie mane supančius Žmones, ponas 
d' Artanjanai, galbūt yra tiesa, — tarė karalienė, — bet aš pasitikiu vien 
jumis. Aš žinau, kad jūs ištikimas ponui kardinolui, bet pasitarnaukite 
ir man, 0 aš pasirūpinsiu jūsų laime. Ar padarytumėte man šiandien tai, 
ką kažkada padarė karalienei bajoras, kurio jūs nepažįstate? 

— Aš įvykdysiu viską, ką jūsų didenybė palieps, — atsakė 
d' Artanjanas. | 

Karalienė valandėlę galvojo, paskui, matydama perdėtą 
muškietininko atsargumą, paklausė: 

— Galbūt jūs mėgstate poilsį? 

— Nežinau, jūsų didenybe, nes niekados jo neturėjau. 

— Ar jūs turite bičiulių? 

— Turėjau trejetą: du išvyko iš Paryžiaus, ir nežinau, kur jie dabar. 
Su manim liko tik vienas, bet jis, rodos, iš tų, kurie pažįsta tą rterį, 
apie kurį jūsų didenybė teikėsi man kalbėti. 

— Puiku, — pasakė karalienė. — Judu su bičiuliu atstojate visą 
armiją. 

— Ką turiu daryti, karaliene? 

— Atvykite penktą valandą, ir aš jums pasakysiu; bet neprasitarkite 
niekam, kad jus kviečiu pasimatyti. 

— Neprasitarsiu, karaliene. 

— Prisiekite Kristumi. 

— Karaliene, aš niekada nesulaužiau duotojo žodžio; jeigu sakau 
ne, tai ne. 

Karalienę nustebino toks kalbos būdas, neįprastas jos dvariškiams, 
bet ji patikėjo, kad d' Artanjanas uoliai įvykdys jos sumanymą. Iš tiesų 
tai buvo viena iš gaskono gudrybių — po šiurkštaus tiesumo skraiste 
kartais nuslėpti didelį savo subtilumą. 

— Ar jūsų didenybė neturi šiuo tarpu daugiau nieko man įsakyti? 
— paklausė jis. 

— Ne, pone, — atsakė Ona Austrijietė, — jūs galite eiti ir atvyksite 
nurodytu laiku. | 

D' Artanjanas nusilenkė ir išėjo.- 

“Po velnių, — pagalvojo jis, atsidūręs už durų, — atrodo, aš Čia 
labai reikalingas." 

Paskui, kadangi jau buvo praėjusi pusė valandos, jis perėjo galeriją 
ir pasibeldė į kardinolo duris. 

Bernuenas įleido jį. 

— Atvykau jūsų įsakymu, monsinjore, — tarė jis. 

Savo įpratimu d' Artanjanas vikriai apsidairė ir pamatė ant stalo 
užantspauduotą laišką. Tas laiškas gulėjo išorine puse į apačią, ir 
adresato nebuvo galima perskaityti. 

— Jūs ateinate iš karalienės? — paklausė Mazarinis, tiriamai 
žiūrėdamas į d' Artanjaną. 

— Aš, monsinjore? Kas jums tai sakė? 

— Niekas, bet aš Žinau. 

— Labai gaila, monsinjore, bet turiu pasakyti, kad jūs apsirinkate, 
— begėdiškai atkirto gaskonas, tvirtai laikydamasis Onai Austrijietei 
ką tik duoto žodžio. 

— Aš pats atvėriau prieškambario duris ir mačiau, kaip jūs ėjote iš 
kito galerijos galo. | 

— Dėl to, kad buvau įvestas slaptaisiais laiptais. 

— O kodėl? | 

— Aš nežinau, matyt, įvyko nesusipratimas. 

Mazarinis žinojo, kad iš d' Artanjano lengvai neišgausi, ko jis nenori 
sakyti; todėl tuo tarpu liovėsi kamantinėjęs gaskoną.“ 

— Kalbėkime apie mano reikalus, — pasakė kardinolas, — kadangi 
nieko nenorite man sakyti apie savuosius. 

D' Artanjanas nusilenkė. | 

— Ar'jūs mėgstate keliauti? — paklausė kardinolas. 

— Aš beveik visą gyvenimą praleidau kelionėse. 

— Ar niekas negalėtų jūsų sulaikyti Paryžiuje? - 

— Niekas, nebent vyresniojo įsakymas. 

— Puiku, štai laiškas, kurį reikia įteikti pagal adresą. 

— Pagal adresą, monsinjore? Bet jo nėra. 

Iš tikrųjų laiškas buvo neužadresuotas. 

— Jis įdėtas į du vokus, — atsakė Mazarinis. 

— Suprantu, aš atplėšiu pirmąjį voką, kai nuvyksiu į nurodytą 
vietą. 

— Teisingai. Imkite ir keliaukite. Jūs turite bičiulį poną diu Valoną, 
kurį aš labai vertinu. Pasiimkite jį drauge. 

“Po velnių — pagalvojo d'Artanjanas, — jis Žino, kad mes 
girdėjome vakarykštį pokalbį, ir nori mus išsiųsti iš Paryžiaus." 

— Jūs dvejojate? — paklausė Mazarinis. 

— Ne, monsinjore, aš tučtuojau vykstu. Bet aš norėčiau paprašyti 
vieno dalyko... 

— Kokio? Sakykite. 

— Kad jūsų eminencija užeitų pas karalienę. 

— Kada? 

— Tuoj pat. 

— O kodėl? 

— Jai pasakyti tik šių žodžių: “Aš išsiunčiu poną d' Artanjaną su 
reikalais ir įsakau tučtuojau išvykti." 

— Matote, jūs buvote pas karalienę! — sušuko Mazarinis. 

— Ašjau turėjau garbės jūsų eminencijai pasakyti, kad čia tikriausiai 
įvyko nesusipratimas. 

— Ką visa tai reiškia? — paklausė Mazarinis. 

— Ar aš galiu pakartoti savo prašymą jo eminencijai? 

— Gerai, aš einu. Palaukite manęs čia. 

Mazarinis akylai apsidairė, ar nepasiliko kurioje spintoje raktas, ir 
išėjo. . 

Prabėgo dešimt minučių, kurių metu d' Artanjanas veltui stengėsi 
perskaityti per pirmąjį voką antrojo voko adresą. 

Kardinolas Mazarinis grįžo išbalęs, matyt, buvo labai susirūpinęs; 
jis atsisėdo prie rašomojo stalo. D' Artanjanas ėmė smalsiai į jį žiūrėti, 
kaip ką tik apžiūrinėjo laišką; bet kardinolo veidas buvo toks pat 
neperregimas, kaip ir laiško vokas. 

“Aha, — pagalvojo gaskonas, — jis atrodo supykęs. Gal ant manęs? 
Jis svarsto, ar manęs neišsiųsti į Bastiliją. Bet ramiau, monsinjore! 
Vos tik man ištarsite pirmą žodį, aš jus pasmaugsiu ir tapsiu frondininku. 
Mane nešios ant rankų, kaip poną Bruselį, o Atas paskelbs prancūzų 
Brutu!. Tai bus juokinga." 

Gaskonas, kurio vaizduotė visada buvo labai laki, jau matė naudą, 
kurią galėtų gauti, atsidūręs tokioje padėtyje. 

Tačiau Mazarinis nedavė jokio įsakymo, o priešingai, dar maloniau 
ėmė kalbėti su d' Artanjanu. 

. — Jūsų teisybė, — tarė jis, — brangus pone d' Artanjanai, jūs dar 
negalite vykti. 

“Aha", — pagalvojo d' Artanjanas. 

— Prašau grąžinti man laišką. 

D' Artanjanas atidavė. Mazarinis apžiūrėjo, ar neliestas antspaudas. 


"Brutas — vienas iš Juliaus Cezario žudikų. 

— Šį vakarą jūs man būsite reikalingas, — pasakė jis, — grįžkite 
po dviejų valandų. 

— Po dviejų valandų, monsinjore, — atsakė d'Artanjanas, — aš 
turiu pasimatymą, kurio negaliu atidėti. 

— Nesirūpinkite, — pasakė Mazarinis, — tai bus tas pats 
pasimatymas. 

“Puiku, — pagalvojo d' Artanjanas, — aš taip ir maniau." 

— Taigi ateikite penktą valandą ir atsiveskite mieląjį poną diu 
Valoną, bet palikite jį pieškambaryje: aš norėsiu pasikalbėti su jumis 
vienu. 

D' Artanjanas nusilenkė, pagalvojęs: 

“Abu duoda tą paų įsakymą, abu nurodo tą patį laiką ir Pale- 
Ruajalį. Viskas aišku. Štai paslaptis, už kurią ponas Gondi užmokėtų 
šimtą tūkstančių livrų! 

— Jūs kažką mąstote? — sunerimęs paklausė Mazarinis. 

— Taip, aš galvoju, ar mums reikia ateiti ginkluotiems, ar ne. 

— Apsiginkluokit lig dantų, — atsakė Mazarinis. > 

— Gerai, monsinjore. | 

D' Artanjanas nusilenkė, išėjo ir nubėgo papasakoti savo bičiuliui 
meilikaujamų Mazarinio pažadų; jie Portą neapsakomai nudžiugino. 


IX 
PABĖGIMAS 


Nors buvo matyti, kad miestas sukilęs, d' Artanjanas, penktą valandą 
nuvykęs į Pale-Ruajalį, išvydo linksmiausią reginį. Ir nieko nebuvo 
nuostabaus: karalienė grąžino liaudžiai Bruselį ir Blanmenilį, jai dabar 
nebuvo ko bijoti, nes liaudis neturėjo ko daugiau reikalauti. Jos 
susijaudinimo priežastis buvo neseniai įvykusios riaušės, ir reikėjo 
laiko, kad ji nurimtų, kaip kartais po audros jūrai reikia keleto dienų, 
kad ji paliautų bangavusi. Buvo suruoštas pokylis Lanso nugalėtojo 
grįžimui paminėti. 

Buvo sukviesti princai ir princesės. Kiemai jau nuo vidurdienio 
buvo-pristatyti karietų. Po pietų pas karalienę turėjo įvykti žaidimai. 

Ona Austrijietė tą dieną visus žavėjo savo gracija ir protu, niekad 
niekas jos hebuvo matęs tokios linksmos. Keršto troškulys spindėjo 
jos akyse, ir lūpos šypsojosi. 

Tuo metu, kai visi pakilo nuo stalo, Mazarinis išnyko. D' Artanjanas 


412 


jau buvo savo poste ir laukė jo prieškambaryje. Kardinolas atėjo 
švytinčiu veidu, paėmė jį už rankos ir nusivedė į kabinetą. 

— Brangus pone d' Artanjanai, — tarė ministras sėsdamasis, — aš 
noriu jums parodyti didžiausią pasitikėjimą, kokį tegali parodyti 
ministras savo karininkui. 

D' Artanjanas nusilekė. 

— Manau, — tarė jis, — kad monsinjoras parodys jį man be jokios 
klastos, nes to esu vertas. 

— Vertesnis už kitus, mielas mano bičiuli, kitaip į jus nesikreipčiau. 

— Prisipažįstu, monsinjore, kad seniai laukiau panašios progos, 
todėl greičiau sakykit, ką turite paliept. 

— Šį vakarą, mielas d' Artanjanai, valstybės išgelbėjimas bus jūsų 
rankose. 

Jis nutilo. 

— Paaiškinkite, monsinjore, aš laukiu. 

— Karalienė nutarė su karalium išvažiuoti į Sen-Žermeną. 

— Aha, — tarė d' Artanjanas, — kitaip sakant, karalienė nori išvykti 
iš Paryžiaus. 

— Suprantate, tai moters įgeidis. 

— Taip, aš labai gerai suprantu, — atsakė d' Artanjanas. 

— Kaip tik šiuo reikalu ji paliepė j jums ateiti šį rytą ir grįžti penktą 
valandą. 

— Argi dėl to reikėjo mane saikinti, kad niekam neprasitarčiau 
apie šį pasimatymą? — sumurmėjo d' Artanjanas. — O moterys! Net 
būdamos karalienės, jos visada lieka moterys. 
| — Ar jūs nepnitariate tai mažai kelionei, mielas d' Artanjanai? — 
paklausė sunerimęs Mazarinis. 

— Aš, monsinjore! — sušuko d' Artanjanas. — Kodėl taip manote? 

.— Todėl, kad gūžčiojate pečiais. 

— Tai mano įprotis kalbėtis su savim, monsinjore: 

— Vadinasi, jūs pritariate šiai kelionei? 

— Aš nei pritariu, nei nepritariu, monsinjore, aš laukiu jūsų įsakymų. 

— Gerai. Tai aš jums pavedu nugabenti karalių ir karalienę į Sen- 
Žermeną. 

“Baisus veidmainys", — pagalvojo d' Artanjanas. 

— Jūs puikiai žinote, — tarė Mazarinis, matydamas d' Artanjano 
abejingumą, — kad, kaip esu jums sakęs, valstybės išgelbėjimas yra 
jūsų rankose. | 

— Taip, monsinjore, ir aš jaučiu, kokios atsakingos man pavestos 

pareigos. 

— Bet jūs sutinkate? 

— Aš visada sutinku. 

— Jūs manote, kad tai įvykdoma? 

— Viskas įvykdoma. 

— Jūs būsite užpulti kelionėje? 

— Galimas daiktas. 

— Bet kaip tuo atveju pasielgsite? 

— Aš prasiveršiu pro tuos, kurie užpuls. 

— O jeigu neprasiveršite? 

— Juo blogiau bus jiems, aš pervažiuosiu per juos.. 

— Ir nugabensite karalių ir karalienę sveikus ir gyvus į Sen- 
Žermeną? 

— Taip. 

— Jūs atsakote savo gyvybe? 

— Atsakau savo gyvybe. | 

— Jūs didvyris, mano brangusis! — tarė Mazarinis ir susižavėjęs 
pažvelgė į muškietininką. 

D' Artanjanas nusišypsojo. 

— O aš? — paklausė Mazarinis po valandėlės, įdėmiai žiūrėdamas 
į d' Artanjaną. 

— Kaip, monsinjore? 

— O jeigu ir aš norėčiau išvažiuoti? 

— Tai būtų sunkiau. 

— Kodėl? 

— Jūsų eminenciją gali pažinti. 

— Net ir šitaip apsirengusį? — paklausė Mazarinis. 

Ir jis nuėmė nuo fotelio apsiaustą, kuriųo buvo uždengta visa raitelio 
uniforma, perlinės ir tamsiai mėlynos spalvos su sidabriniais apsiuvais. 

— Jeigu jūsų eminencija persirengs, tai bus lengviau. 

— A! — pasakė Mazarinis atsidusdamas. 

— Bet jūs turėsite daryti tai, ką eminencija mums aną dieną sakėte, 
kad būtumėte darę mūsų vietoje. 

— Ką gi turėsiu daryti? 

— Šaukti: “Šalin Mazarinį!" 

— Šauksiu. 

.— Prancūziškai, gryna prancūzų kalba, monsinjore, atkreipkite 

dėmesį į tarseną; Sicilijoje buvo nužudyta šeši tūkstančiai anžujiečių 
dėl to, kad jie blogai tarė itališkai. Saugokitės, kad prancūzai jums 

neatmokėtų už Sicilijos mišparus. 


— Pasistengsiu. 

— Gatvėse yra labai daug ginkluotų žmonių, — kalbėjo toliau 
d'Artanjanas. — Ar jūs esate tikras, kad niekas nežino karalienės 
sumanymo? 


Mazarinis susimąstė. 

— Jūsų sumanymas, kurį man siūlote, monsinjore, išdavikui būtų 
puikus daiktas — būtų paaiškinta, kad tai atsitiktinis užpuolimas. 

Mazarinis suvirpėjo, bet paskui pagalvojo, kad žmogus, ketinąs ką 
nors išduoti, to nepasakytų. — Taigi, — pridūrė jis gyvai, — aš ne 
visais pasitikiu, ir čia yra įrodymas, kodėl jus pasirinkau savo palydovu. 

— Ar jūs nevažiuojate kartu su karaliene? 

— Ne, — atsakė Mazarinis. 

— Vadinasi, vykstate paskui karalienę? 

— Ne, — dar kartą atsakė Mazarinis. 

— A! — tarė d'Artanjanas, pradėdamas susivokti. 

— Taip, aš turiu savo planų, — kalbėjo toliau kardinolas, — 
vykdamas su karaliene, padidinčiau jai pavojų; paskui karalienę — 
padidinčiau jį sau; be to, išsigelbėjusi karalių šeima mane užmirštų: 
didikai nedėkingi. 

— Tai tiesa, — tarė d'Artanjanas, netyčia pažvelgęs į karalienės 
deimantą, kurį Mazarinis turėjo ant piršto. 

Mazarinis pastebėjo šį žvilgsnį ir pamažu nusuko žiedo akį į apačią. 

— Aš noriu, — pridūrė Mazarinis, gudriai šypsodamasis, — 
apsisaugoti nuo jų nedėkingumo. 

— Tai krikščioniškas gailestingumas, — tarė d'Artanjanas, — 
nevesti savo artimo į pagundą. 

— Stai dėl ko aš noriu išvykti anksčiau už juos, — tarė Mazarinis. 

D' Artanjanas nusišypsojo: jis buvo toks žmogus, kuris pernelyg 
gerai suprato itališką klastą. * 

Mazarinis pamatė tą šypseną ir pasinaudojo tuo momentu. 

— Taigi jūs išlydėsite pirmiausia mane iš Paryžiaus, ar ne taip, 
mielas pone d' Artanjanai? 

— Sunkus uždavinys, monsinjore! — tarė d'Artanjanas vėl 
surimtėdamas. 

— Bet, — pasakė Mazarinis, įdėmiai stebėdamas d' Artanjano veido 
išraišką, — bet kai buvo kalbama apie karalienę ir karalių, jūs nedarėte 
tokių pastabų. 

— Karalius ir karalienė yra mano karalius ir karalienė, monsinjore, 

— atsakė muškietininkas. — Mano gyvybė priklauso jiems. Jeigu jie 
reikalauja, aš turiu sutikti. 

“Tai tiesa, tyliai sumurmėjo Mazarinis, — bet kadangi tavo gyvybė 
ne man priklauso, aš turiu ją nusipirkti, ar ne taip?“ 

Ir, giliai atsidusęs, jis ėmė sukti savo žiedo deimantą į viršų. 

D' Artanjanas nusišypsojo. 

Tuodu žmonės buvo lygūs kits kitam vienu bruožu — gudrumu. 
Jeigu jie būtų buvę lygūs ir drąsa, tai vienas būtų padėjęs kitam atlikti 
žygdarbius. | 

— Jūs, aišku, suprantate, — prabilo Mazarinis, — jeigu aš reikalauju 
šio patarmnavimo, vadinasi, ketinu už jį atsilyginti. 

— Monsinjore, jūs ketinate? — paklausė d' Artanjanas. 

— Štai tarė Mazarinis, maudamasis nuo piršto žiedą, — brangus 
pone d' Artanjanai, štai deimantas, kuris kitados buvo jūsų; tiesos vardan 
reikia, kad jis būtų jums sugrąžintas; paimkite jį, aš jus maldauju. 

D' Artanjanas nelaukė, kad Mazarinis primygtinai prašytų: jis paėmė 
ji, pažiūrėjo, ar tas pats akmuo, ir, įsitikinęs jo grynumu, užsimovė ant 
piršto, jausdamas neapsakomą džiaugsmą. 

— Aš jį labai branginau, — tarė Mazarinis, mesdamas į žiedą 
paskutinį žvilgsnį, — bet vis tiek jums mielai dovanoju. 

— O aš, monsinjore, — atsakė d' Artanjanas, — priimu jį taip, kaip 
jis man duodamas. Na, o dabar pakalbėsime apie jūsų reikalus. Jūs 
norite išvykti pirmiau už kitus? 

— Taip, labai norėčiau. 

— Kurią valandą? 

— Dešimtą. 

— O kurią valandą vyksta karalienė? 

— Vidurnaktį. 

— Tuomet tai įmanoma: jus pirmiausia išlydėsiu iš Paryžiaus, o 
paskui, palikęs už miesto vartų, grįšiu jos išlydėti. 

— Puiku, bet kaip man padėsite išvažiuoti iš Paryžiaus? 

— O tai palikite jau man! 

— Duodu jums visus įgaliojimus, paimkite kokią norite palydą. 

D' Artanjanas pakratė galvą. | į 

— Man atrodo, kad tai tinkamiausias būdas, — tarė Mazarinis. 

— Taip, jums, monsinjorę, bet ne karalienei. 

Mazarinis susikandžiojo lūpas. 

— Kaipgi mes darysim? — paklausė jis. 

— Tai reikia palikti man, monsinjore. 

— Hm! — sumurmėjo Mazarinis. 

— Aš turiu duoti direktyvas pasiruošti. 

— Vis dėlto... | 

— Arba pasiieškokite kito, — pridūrė d' Artanjanas, atsukdamas 
nugarą. 

— Ė, — sumurmėjo tyliai Mazarinis, — man atrodo, kad jis nori 
pasprukti su deimantu. 

Ir jis pašaukė d' Artanjaną. 

— Ponai d'Artanjanai, brangus pone d' Artanjanai, — tarė jis švelniu 
balsu. 

— Ką paliepsite, monsinjore? 

— Ar jūs už viską atsakote? 

— Aš už nieką neatsakau; aš stengsiuosi savo pareigą atlikti kuo 
geriausiai. | 

— Kuo geriausiai? 

— Taip. 

— Puiku! Tai aš pasitikiu jumis. 

“Didelė, mat laimė“, — pagalvojo d' Artanjanas. 

— Tai būkite čia pusę dešimtos. 

— Ir aš rasiu jūsų eminenciją jau pasiruošusį? 

— Žinoma, visiškai pasiruošusį. 

— Tai sutarta. Dabar, monsinjore, gal padėtumėte man pamatyti 
karalienę? 

— O kam? 

— Norėčiau gauti iš jos didenybės lūpų įsakymą. 

— Ji pavedė man jį perduoti jums. 

— Ji galėjo ką nors užmiršti. 

— Jūs būtinai norite ją matyti? 

— Būtinai, monsinjore. 

Mazarinis akimirką dvejojo, d'Artanjanas tvirtai laikėsi savo 
reikalavimo. 

— Tai prašau, — tarė Mazarinis, — aš jus palydėsiu pas karalienę, 
bet nė žodžio apie mūsų pasikalbėjimą. 

— Monsinjore, kas kalbėta tarp mūsų, liečia tik mus, — atsakė 
d' Artanjanas. 

— Jūs prisiekiate tylėti? 

— Aš niekada neprisiekiu, monsinjore. Aš sakau “taip" arba “ne" 
ir, kadangi esu bajoras, tesiu žodį. 

— Matau, kad jumis reikia aklai pasitikėti. 

— Tai bus geriausia, patikėkite manimi, monsinjore. 

— Eime, — pasakė Mazarinis. 

Mazarinis nuvedė d' Artanjaną į karalienės maldų kambarį ir liepė 
jam palaukti. 

D'Artanjanas neilgai laukė. Po penkių minučių įėjo karalienė 
iškilmių rūbais. Taip pasipuošusi, ji atrodė ne daugiau kaip trisdešimt 
penkerių ir vis dar buvo graži. 

— Tai jūs, ponas d' Artanjanai, — tarė ji, maloniai šypsodamasi, — 
aš jums dėkinga, kad taip stengėtės pasimatyti su manimi. 

— Prašau man atleisti, jūsų didenybe, — atsakė d' Artanjanas, — 
bet aš norėjau gauti įsakymą iš jūsų lūpų. 

— Ar jau viską žinote? 

— Taip, karaliene. 

— Sutinkate atlikti užduotį, kurią jums patikiu? 

— Mielai. | | 

— Gerai, atvykite čia vidurnaktį. 

— Atvyksiu. 

— Ponas d'Artanjanai, — tarė karalienė, — aš gerai žinau, koks 
jūs nesavanaudiškas, ir šiuo metu nekalbėsiu apie savo dėkingumą, bet 
pažadu, kad antrojo patarnavimo neužmiršiu, kaip užmiršau pirmąjį. 

— Jūsų didenybės valia atsiminti ar užmiršti, ir aš nežinau, ką tuo 
norite pasakyti. 

D' Artanjanas nusilenkė. 

— Eikite, pone, — pasakė karalienė labai žaviniodi šypsodamasi, 
— Eikite ir grįžkite vidurnaktį. 

Ji mostelėjo ranka, ir d' Artanjanas išėjo, bet eidamas dirstelėjo į 
durų užuolaidą, pro kur buvo įėjusi karalienė, ir po jos apačia pamatė 
aksominio bato galą. 

“Puiku, — pagalvojo jis, — Mazarinis klausėsi, norėdamas sužinoti, 
ar aš jo neišduosiu. Iš tikrųjų šis italų pajacas nevertas, kad jam 
tarnautų teisingas žmogus." 

Tačiau tai nekliudė d' Artanjanui atvykti laiku į pasimatymą; pusę 
dešimtos jis jau buvo prieškambaryje. 

Bernuenas jo laukė ir įvedė pas Mazarinį. 

Kardinolą jis rado apsivilkusį raitelio drabužiais. Šis kostiumas 
jam labai tiko, ir, kaip jau esame sakę, jis dėvėdavo jį grakščiai; tik 
dabar buvo labai išblyškęs ir truputį drebėjo. 

— Jūs vienas? — paklausė Mazarinis. 

— Taip, monsinjore. 

— O gerasis ponas diu Valonas? Ar nesuteiks mums malonumo — 
nebus mūsų bendrakeleiviu? 

— Žinoma, bus, monsinjore, jis laukia savo karietoje. 

— Kur? 

— Prie Pale-Ruajalio sodo vartų. 

— Tai mes važiuosime karieta? 

— Taip, monsinjore. 

— Ir daugiau jokios palydos, tik judu? 

— Argi to nepakanka? Užtektų ir vieno! 

— Iš tikrųjų, mielas pone d' Artanjanai, — tarė Mazarinis, — jūs 
mane bauginate savo šaltakraujiškumu. | 

— Aš maniau, kad, priešingai, tai jums įkvėps pasitikėjimo. 

— O Bernueno ar nepaimsite drauge? 

— Jam nėra vietos, jis galės pasivyti jūsų eminenciją. 

— Tai keliaukime, turiu jums paklusti, — tarė Mazarinis. 

— Monsinjore, dar yra laiko apsigalvoti, — tarė d' Artanjanas, — 
jūsų eminencijos laisva valia. 

— Ne, ne, — atsakė Mazarinis, — važiuojame. 

Ir abu nulipo slaptaisiais laiptais; Mazarinis atsirėmė į d' Artanjaną, 
ir muškietininkas pajuto, kaip dreba kardinolo ranka. 

Jie perėjo Pale-Ruajalio kiemą, kuriame stovėjo dar keletas 
užsibuvusių svečių karietų, perėjo sodą ir pasiekė vartelius. 

Mazarinis bandė atrakinti vartelius raktu, kurį išsiėmė iš kišenės, 
bet jo ranka taip drebėjo, kad jis negalėjo pataikyti į rakto skylutę. 

— Leiskite man, — pasakė d' Artanjanas. 

Mazarinis padavė jam raktą; d' Artanjanas atidarė ir įsidėjo raktą į 
kišenę, tikėdamasis sugrįžti pro čia. 

Karietos laipteliai buvo nuleisti, durelės atidarytos; prie durelių 
stovėjo Musketonas. Portas sėdėjo karietos gilumoje. 

— Lipkite, monsinjore, — pasakė d' Artanjanas. Mazarinis nelaukė, 
kad būtų pakartota, ir įšoko į karietą. 

D' Artanjanas įlipo paskui jį. Musketonas uždarė dureles ir 
dejuodamas užsiropštė ant užpakalinės sėdynės. Jis bandė išsisukti nuo 
tos kelionės, aiškindamasis, kad jo žaizda dar ne visai užgijusi, bet 
d' Artanjanas jam pasakė: 

— Brangus pone Musketonai, pasilikite, jei norite, bet įspėju, kad 
Paryžius šią naktį bus sudegintas. 

Musketonas nieko neklausinėjo ir pareiškė, kad yra pasiryžęs lydėti 
savo poną ir d' Artanjaną nors į pasaulio kraštą. 

Karieta važiavo palengva, ir nė mintis nebūtų atėjusi, kad jos 
keleiviai labai skuba. Kardinolas nusišluostė kaktą nosine ir apsidairė. 

Jam iš kairės sėdėjo Portas, o iš dešinės d'Artanjanas; kiekvienas 
saugojo dureles, kiekvienas buvo apsauga. 

Ant priešakinės sėdynės gulėjo dvi poros pistoletų: viena prieš 
Portą, kita prieš d' Artanjaną; abu draugai buvo apsiginklavę ir špagomis. 

Maždaug per šimtą žingsnių nuo Pale-Ruajalio sargyba sustabdė 
karietą. 

Kas važiuoja? — paklausė viršininkas. 

— Mazarinis! — atsakė d' Artanjanas, garsiai kvatodamas. 

Tas pokštas miestelėnams labai patiko; matydami karietą be herbo 
ir be sargybos, jie niekad nebūtų pamanę, kad tai teisybė. 

— Laimingos kelionės! — sušuko jie. 

Ir leido karietai važiuoti. | 

— Na, kaip jums, monsinjore, patiko mano atsakymas? — paklausė 
d' Artanjanas. 

— Jūs sumanus žmogus! — sušuko Mazarinis. 

—- Taip, pasakė Portas, — aš suprantu... 

Vidury Mažųjų Laukų gatvės kiti sargybiniai sustabdė karietą. 

— Kas važiuoja? — paklausė sargybos viršininkas. 

— Atsiloškite, monsinjore, — paliepė d' Artanjanas. 

Ir Mazarinis taip pasislėpė tarp dviejų bičiulių, lyg būtų visiškai 
išnykęs. | 

— Kas važiuoja? — paklausė nekantriai tas pats balsas. 

Ir d' Artanjanas išgirdo, kaip jie puolė prie arklių. 

Jis ligi pusės išlindo iš karietos. . 

— Ei Planše! — sušuko jis. 

Viršininkas prisiartino. Tai iš tikrųjų buvo Planše. D'Artanjanas 
pažino buvusio savo tarno balsą. 

— Kaip, pone, — paklausė Planše, — čia jūs? 

— Ak dieve mano, taip, brangus bičiuli! Portas sužeistas špaga, ir 
aš gabenu jį į jo vasarnamį Sen-Klu. 

— Nejaugi? — paklausė Planše. 

— Portai, — tarė d'Artanjanas, — jei dar galite kalbėti, mielas 
mano Portai, pasakykite nors vieną žodį gerajam Planše. 
 — Planše, mano bičiuli, — tarė Portas skausmingu balsu, — aš 
labai sergu; jei sutiksi gydytoją, atsiųsk pas mane, man padarysi didelę 
paslaugą. 

— O, didis dieve, — sušuko Planše, — kokia nelaimė! Ir kaip visa 

tai įvyko? 

— Aš tau papasakosiu, — pažadėjo Musketonas. 

Portas sunkiai sudejavo. 

— Įsakyk mus praleisti, Planše, — sušnibždėjo d' Artanjanas, 

— kitaip mes jo nenuvešime gyvo: jo plaučiai sužeisti, mano bičiuli. 

Planše palingavo galvą, tartum norėdamas pasakyti: “Blogi 
popieriai." | 

Paskui, atsisukęs į saviškius, tarė: 

— Leiskite važiuoti, tai bičiuliai. 

Karieta pajudėjo, ir Mazarinis, kuris buvo užgniaužęs kvapą, tik 
dabar išdrįso laisvai atsikvėpti. — Bricconi!! — sumurmėjo jis. 

Kai buvo likę tik keletas žingsnių ligi Sent-Onore vartų, jie sutiko 
trečią būrį; šio būrio žmonių išvaizda nelėmė nieko gero: jie daugiau 
buvo panašūs į plėšikus, negu į ką kita; tai buvo Sent-Estašo bažnyčios 
elgetos žmonės. 

— Pasiruošk, Portai! — sušuko d" Artanjanas. 

Portas ištiesė ranką į pistoletus. 

— Kas yra? — paklausė Mazarinis. 

— Monsinjore, aš manau, kad mes patekome į blogą kompaniją. 

Vienas žmogus priėjo prie karietos durelių, laikydamas rankoje 
kažkokį įnagį, panašų į dalgį. 

- — Kas važiuoja? — paklausė jis. 

— Ei keistuoli, — sušuko d' Artanjanas, — negi nepažįsti princo 
karietos? | 

— Princo ar ne princo, vis tiek atidarykite, — atsakė tas Žmogus. 
— Mes saugojam vartus, ir niekas nepravažiuos, kol nesužinosim, kas 
važiuoja. 

— Ką daryti? — paklausė Portas. 

— Važiuoti, po velnių! — atsakė d' Artanjanas. 

— Bet kaip važiuoti? — suabejojo Mazarinis. 

— Per jų tarpą arba per juos. Vežėjau, šuoliais! 

Vežėjas pakėlė botagą. | 

— Nė žingsnio daugiau, — pasakė žmogus, matyt, viršininkas, 

— arba aš perpjausiu arkliams pakinklius. 

— Po perkūnais! — sušuko Portas. — Man būtų labai gaila, nes šie 
gyvuliai kaštuoja po šimtą pistolių. 

— Aš jums užmokėsiu po du šimtus, — atsakė Mazarinis. 


"Bricconi (it.) — plėšikai. 

— Taip, bet, perpjovę jiems pakinklius, jie perpjaus mums gerkles. 

— Kažkas lenda ir iš mano pusės, — tarė Portas. — Ar jį užmušti? 

— Taip. Jei galite, kumščiu; šaudysime tik blogiausiu atveju. 

— Galiu, — atsakė Portas. 

— Tai atidarykite, — paliepė d' Artanjanas žmogui su dalgiu ir, 
paėmęs pistoletą už vamzdžio, pasirengė smogti jam buože. 

Sis prisiartino. 

Jam einant artyn, d' Artanjanas, kad lengviau būtų smogti, ligi pusės 
išlindo pro dureles, ir žibinto šviesoje jo žvilgsnis susidūrė su elgetos 
žvilgsniu. 

Be abejonės, elgeta pažino muškietininką, nes labai išblyško; be 
abejonės, d'Artanjanas taip pat jį pažino, nes jo plaukai atsistojo 
piestu. 

— Ponas d' Artanjanas! — sušuko elgeta, žengdamas žingsnį atgal. 
— Ponas d' Artanjanas! Praleisti! 

D' Artanjanas gal ir būtų ką atsakęs, bet tuo akimirksniu pasigirdo 
sunkus smūgis, tartum kas vėzdu būtų trenkęs į galvą: tai Portas nudobė 
savo priešą. | 

D' Artanjanas atsisuko ir pamatė nelaimingąjį, gulinų už kokių 
keturių žingsnių. | 

— Dabar varyk, kiek gali! — suriko jis vežėjui. — Kirsk! Kirsk! 

Vežėjas suplieskė arklius botagu, taurūs gyvuliai pasileido šuoliais. 
Pasigirdo parverstų žmonių šauksmai. Paskui važiuojantieji pajuto, 
kaip karieta dusyk šoktelėjo: ratai pervažiavo apvalų minkštą kūną. 

Valandėlę buvo tylu. Karieta išvažiavo pro vartus. 

— Į Kur-la-Reną! — sušuko d Artanjanas vežėjui. 

Paskui, atsigręžęs į Mazarinį, pridūrė: 

— Dabar, monsinjore, galite sukalbėti penkis Pater ir penkias Ave 
kaip padėką dievui už savo išsigelbėjimą; jūs išgelbėtas, jūs laisvas. 

Mazarinis tik sudejavo, jis negalėjo patikėti tokiu stebuklu. k 

Po penkių minučių karieta sustojo, ji įvažiavo į Kur-la- Reną. 

— Monsinjore, ar jūs patenkintas savo palyda? — paklausė 
muškietininkas. 

— Sužavėtas, ponai, — atsakė Mazarinis, pagaliau išdrįsęs iškišti 
galvą pro dureles. — Dabar padarykite tą pat karalienei. 

— Tai bus daug lengviau, — atsakė d' Artanjanas, iššokdamas ant 
žemės. — Ponas diu Valonai, jums pavedu rūpintis jo eminencija. 

— Būkite ramus, — atsakė Portas, tiesdamas ranką. 

D' Artanjanas paėmė Porto ranką ir paspaudė. 

— Ai! — suriko Portas. 

D' Artanjanas nustebęs pažvelgė į savo bičiulį. 

— Kas jums? — paklausė jis. 

— Man rodos, kad išsinarinau riešą, — atsakė Portas. 

— Velniai rautų, jūs visada kertate lyg patrakęs. 

— Šį kartą taip reikėjo, nes mano priešas buvo betaikąs į mane iš 
pistoleto. Bet kaip jūs atsikratėte savojo? 

— O manasis, — atsakė d' Artanjanas, — buvo ne žmogus. 

— Kas gi jis buvo? 

— Vaiduoklis. 

E 

— Aš jį užbūriau. 

Nieko daugiau neaiškindamas, d' Artanjanas pasiėmė nuo priešakinės 
sėdynės pistoletus, užsikišo už diržo, įsisupo į apsiaustą ir, nenorėdamas 
grįžti pro vartus, pro kuriuos buvo įvažiavęs, pasuko Rišelje vartų link. 


X 
PONO KOADJUTORIAUS KARIETA 


D'Artanjanas, kuriam dabar nereikėjo skubėti, užuot grįžęs pro 
Sent-Onore vartus, apsuko ratą ir grįžo pro Rišelje vartus. Čia prie jo 
priėjo sargybiniai paklausti, kas jis toks, ir, pamatę skrybėlę su plunksna 
ir galionuotą apsiaustą, pažino muškietininkų karininką, jį apstojo, 
reikalaudami, kad jis sušuktų: “Šalin Mazarinį!". Iš pradžių jis truputį 
pabūgo, bet, kai sužinojo, ko jie nori, šūktelėjo tokiu skambiu balsu, 
kad dauguma liko patenkinti. 

Jis ėjo Rišelje gatve, galvodamas, kaip reikės išgabenti karalienę, 
nes nebuvo ko nė svajoti, kad galės ją išvežti karieta su Prancūzijos 
herbu. Staiga jis pamatė karietą, stovinčią prie ponios de Gemene rūmų 
durų. 

Jam dingtelėjo netikėta mintis. 

“O po velnių! — pagalvojo jis. — Čia nebus nusikalsta 
teisingumui!" 

Ir jis prisiartino prie karietos, apžiūrėjo herbą ant sienelės ir vežėjo, 
sėdinčio ant pasostės, livrėją. 

Tai padaryti buvo juo lengviau, nes vežėjas miegojo, laikydamas 
rankoje vadeles. 

“Čia pono koadjutoriaus karieta, — pagalvojo d'Artanjanas. 

— Garbės žodis, aš pradedu tikėti, kad apvaizda su mumis." 

Jis tyliai įlipo į karietą ir, truktelėjęs vežėjui už šilkinio raiščio, 
apvynioto apie mažąjį pirštą, paliepė: 

— Į Pale-Ruajalį! 

Vežėjas, staiga pakirdęs iš miego, nuvažiavo jam įsakyta dia 
neįtardamas, kad tą įsakymą davė kas nors kitas, o ne jo ponas. 
Sveicorius jau uždarinėjo vartus, bet, pamatęs puikią karietą, nusprendė, 
kad ja važiuoja koks nors žymus ponas, ir ją praleido; ji sustojo prie 
peristilio. 

Tik dabar vežėjas pastebėjo, kad ant užpakalinės pasostės nėra 
tarnų. 

Jis pagalvojo, kad ponas koadjutorius taip buvo paliepęs, ir, nušokęs 
nuo sėdynės ir neišleisdamas iš rankų vadelių, nuėjo atidaryti durelių. 

D' Artanjanas taip pat iššoko ir tą akimirką, kai vežėjas, pamatęs, 
kad atvežė nepažįstamą žmogų, nusigando ir per žingsnį šastelėjo atgal, 
kairiąja ranka griebė jį už pakarpos, o dešiniąja prikišo jam prie 
gerklės pistoletą. 

— Ištarsi bent žodį, tuoj pat mirsi, — tarė d' Artanjanas. 

Vežėjas iš kalbančiojo veido išraiškos suprato, kad pateko į spąstus, 
ir nutirpo išsižiojęs, išplėtęs akis. 

Kieme vaikščiojo du muškietininkai, ir d' Artanjanas juos pašaukė. 

— Ponas de Beljevrai, — paliepė jis vienam, — būkite geras, 
paimkite iš šito vyruko vadeles, sėskite ant karietos  pasostės, 
privažiuokite prie slaptųjų laiptų ir ten palaukite manęs; tai labai svarbu, 
susiję su tarnyba karaliui. 

Muškietininkas žinojo, kad jų leitenantas, eidamas tarnybą, 
nejuokauja, ir, netaręs nė žodžio, paklausė, nors įsakymas ir atrodė 
keistas. 

Paskui d' Artanjanas kreipėsi į antrąjį muškietininką: 

— Ponas diu Verže, padėkite man nuvesti šį žmogų į saugią vietą. 

Muškietininkas pagalvojo, kad jo leitenantas suėmė kažkokį 
persirengusį princą, nusilenkė ir, išsitraukęs špagą, davė ženklą, kad 
pasiruošęs. 

D'Artanjanas užlipo laiptais paskui savo belaisvį, lydimą 
muškietininko. Jie perėjo vestibiulį ir įėjo į Mazarinio prieškambarį. 

Bernuenas nekantriai laukė Žinios apie savo poną. 

— Na kaip, pone? — paklausė jis. 

— Viskas klojasi gerai, brangus Bernuenai, bet prašau paslėpti šį 
žmogų saugioje vietoje... 

— Kur, pone? 

— Kur panorėsite, kad tik vieta, kurią parinksite, būtų su langinėmis, 
uždaromomis spyna, ir užrakinamomis durimis. 

— Tokį kambarį turime, pone, — atsakė Bernuenas. 

Ir vargšas vežėjas buvo nuvestas į kabinetą su grotiniais langais, 
panašų į kalėjimą. 

— Dabar, mielas bičiuli, — tarė d'Artanjanas, — malonėkite 
nusirengti ir atiduokite man savo skrybėlę ir apsiaustą. 

Vežėjas, suprantama, nesipriešino; be to, jis buvo taip nustebintas 
šio įvykio, kad svyrinėjo ir mikčiojo tartum girtas. D' Artanjanas visus 
draubužius padavė kambariniui. 

— Dabar, ponas diu Verže, — pasakė d' Artanjanas, — pasėdėkite 
su šiuo žmogumi, kol ponas Bernuenas ateis atidaryti durų; gal jums 
teks ilgai laukti ir bus nuobodu saugoti, aš tai žinau, bet suprantate, — 
pridūrė jis rimtai, — tai liečia tamybą karaliui. 

— Klausau, leitenante, — atsakė muškietininkas, pamatęs, kad 
reikalas rimtas. 

— Beje, — pasakė d' Artanjanas, — jei šis žmogus bandys bėgti ar 
šaukti, nudurkite jį špaga. 

„Muškietininkas linktelėjo galvą, duodamas suprasti, kad įsakymas 
bus tiksliai įvykdytas. 

D' Artanjanas išėjo ir išsivedė Bernueną. 

Išmušė vidurnaktį. 

— Nuveskite mane į karalienės maldų kambarį, — paliepė jis, 

— Įspėkite ją, kad aš esu ten, ir padėkite šį ryšulį ir užtaisytą 
pistoletą ant sėdynės karietoje, stovinčioje prie slaptųjų durų. 

Bernuenas įvedė d'Artanjaną į karalienės maldų kambarį; tas 
atsisėdo ir susimąstė. | 

Pale-Ruajalyje viskas ėjo įprasta tvarka. Kaip jau esame sakę, 
dešimtą valandą beveik visi svečiai išvažinėjo; tie, kurie turėjo bėgti 
su karaliaus šeima, buvo įspėti ir kiekvienam buvo įsakyta tarp dvylikos 
ir pirmos valandos nakties atvykti į Kur-la-Reną. 

Dešimtą valandą Ona Austrijietė nuėjo pas karalių. Ką tik buvo 
paguldytas jo brolis, o jaunasis Liudvikas, pasilikęs vienas, žaidė 
rikiuodamas švininius kareiviukus į kautynių eiles. Tai buvo mėgstamas 
jo žaidimas. Su juo žaidė du pažai. 

— Laportai, — tarė karalienė, — laikas guldyti jo didenybę. Karalius 
prašėsi paliekamas — jis dar nenorįs miego. Bet karalienė nesutiko. 

— Argi rytoj šeštą valandą ryto, Liudvikai, jūs nevažiuosite maudytis 

į Konflaną? Jūs, rodos, pats to prašėte. 

— Tiesa, jūsų didenybe, — atsakė karalius, — ir aš eisiu į savo 
apartamentus, kai tik teiksitės mane pabučiuoti. Laportai, duokite 
žvakidę ponui ševalje de Kualenui. 

Karalienė palietė lūpomis baltą švelnią kaktą, kurią karalaitis jai 


atkišo rimtai, pagal etiketą. 

— Užmikite kuo greičiau, Liudvikai, — tarė karalienė, — nes 
būsite anksti pažadintas. 

— Pasistengsiu, karaliene, — atsakė jaunasis Liudvikas, — nors 


visai nenoriu miego. 

— Laportai, — tyliai paliepė Ona Austrijietė, — paieškokite jo 
didenybei pasiskaityti kokią nuobodžią knygą, bet pats nenusirenkite. 

Karalius išėjo lydimas ševalje de Kualeno, nešančio žvakidę. 

Kitas pažas buvo išvestas namo. 

Tada karalienė grįžo į savo apartamentus. Jos rūmų damos, tai yra 
ponia de Breži, panelė de Bomon, ponia de Motvil ir Sokratina, jos 
sesuo, kuri taip buvo vadinama dėl savo išminties, ką tik atnešė į 
rengimosi kambarį pietų likučius, įprastą jos vakarienę. 

Tada karalienė davė savo įsakymus, pakalbėjo apie pietus, kuriuos 
jos garbei pasisiūlė poryt iškelti markizas de Vilkje, nurodė asmenis, 
kurie turėjo būti pakviesti, paskelbė kelionę į Val-de-Grasą, kur ji 
norinti pasimelsti, ir įsakė pirmajam savo kambariniui Beringenui ją 
ten palydėti. 

Pavakarieniavusi su savo rūmų damomis, karalienė apsimetė labai 
pavargusi ir nuėjo į savo miegamąjį. Ponia de Motvil, kuri tą vakarą 
buvo budėtoja, ją nulydėjo ir padėjo nusirengti. Karalienė atsigulė į 
lovą, keletą minučių maloniaipakalbėjo su Motvil ir ją atleido. 

Kaip tik tuo metu d'Artanjanas koadjutoriaus karieta įvažiavo į 
Pale-Ruajalio kiemą. 

Po valandėlės rūmų damų karietos išvažiavo iš kiemo, ir vartai 
buvo uždaryti. | 

Išmušė pusiaunaktį. 

Po penkių minučių Bernuenas, atėjęs slaptu koridorium iš kardinolo 
pusės, pabeldė į karalienės miegamąjį. 

Ona Austrijietė pati atidarė duris. 

Ji jau buvo apsirengusi, tai yra apsiavusi kojinėmis ir apsisiautusi 
ilgu peniuaru. | 

— Tai jūs, Bernuenai? — paklausė ji. Ar ponas d' Artanjanas jau 
čia? 

— Taip, karaliene, jis laukia maldų kambaryje, kada jūsų didenybė 
būsite pasiruošusi. 

— Aš jau pasiruošusi. Pasakykite Laportui, kad pabudintų ir aprengtų 
karalių, paskui užeikite pas maršalą de Vilrua ir įspėkite jį mano 
vardu. 

Bernuenas nusilenkė ir išėjo. 

Karalienė nuėjo į maldų kambarį, kuris buvo apšviestas paprastos 
venecijinio stiklo lempos. Ten pamatė stovintį ir jos laukianti 
d' Artanjaną. 

— Tai jūs čia? — paklausė ji. 

— Taip, jūsų didenybe. 

— Ar jūs pasiruošęs? 

— Pasiruošęs, jūsų didenybe. 

— O ponas kardinolas? 

— Nuvažiavo laimingai. Jis laukia jūsų didenybės Kur-1a-Rene. 

— Bet kokia karieta važiuosime? 

— Aš viską numačiau, jūsų didenybės laukia karieta apačioje. 

— Eime pas karalių. 

D' Artanjanas nusilenkė ir nusekė paskui karalienę. 

Jaunasis Liudvikas jau buvo apsirengęs, tik dar buvo be batų ir be 
liemenės; jis buvo nustebęs ir bėrė įvairiausius klausimus Laportui, 
kuris jam atsakinėjo tik šiais žodžiais: 

— Jūsų didenybe, taip liepė karalienė. 

Karaliaus lova buvo nudengta, ir matėsi paklodės, tokios nudėvėtos, 
kad vietomis švietė skylės. 

Tai buvo dar viena Mazarinio šykštumo žymė. 

Karalienė įėjo, d' Artanjanas sustojo ant slenksčio. 

Berniukas, pamatęs karalienę, ištrūko Laportui iš rankų ir pribėgo 
prie jos. | 

Karalienė davė d' Artanjanui ženklą prisiartinti. D' Artanjanas priėjo. 

— Mano sūnau, — tarė Ona Austrijietė, rodydama į muškietininką, 
ramiai stovintį be skrybėlės prieš karalių, — štai čia ponas d' Aitanjanas, 
kuris yra narsus kaip vienas iš senovės riterių, apie kuriuos taip mėgstate 
klausyti mano damų pasakojimų. Įsiminkite jo pavardę, gerai į jį 
jums didelę paslaugą. 

Jaunasis karalius pažvelgė į karininką didelėmis, išdidumo 
kupinomis akimis. 

— Ponas d' Artanjanas. 

— Taip, mano sūnau. 

Jaunasis karalius palengva pakėlė mažą savo ranką ir ištiesė ją 
muškietininkui; tas, priklaupęs ant kelio, ją pabučiavo. 

— Ponas d'Artanjanas, — pakartojo PUCVIKSS, — gerai, jūsų 
didenybe, atsiminsiu. 

Tuo.metu pasigirdo artėjantis triukšmas. 

— Kas čia? — paklausė karalienė. 

— Oho, — atsakė d' Artanjanas, įtempęs ausis ir įžvalgias akis, — 
tai sukilusi liaudis triukšmauja. 

— Reikia bėgti, — tarė karalienė. 
= — Jūsų didenybe, jūs man pavedėte rūpintis šiuo reikalu: reikia 
pasilikti ir sužinoti, ko jie nori. 

— Ponas d' Artanjanai! 

— Aš atsakau už viską. 

Niekas taip greit nepersiduoda, kaip pasitikėjimas. Karalienė, pati 
būdama pilna jėgų ir drąsos, mokėjo tas dorybes įžvelgti ir kituose. 

— Darykite kaip išmanote, — tarė ji, — aš pasitikiu jumis. 

— Ar jūsų didenybė leisite man šiuo atveju įsakinėti jūsų vardu? 

— Įsakinėkite, pone. 

— Ko dar ši liaudis nori? — paklausė karalius. 

— Tuoj sužinosime, jūsų didenybe, — ašako d' Artanjanas. 

Ir jis skubiai išėjo iš kambario. 

Triukšmas didėjo, rodės, pripildė visą Pale-Rualį. Iš kiemo sklido 
šauksmai, kurių nebuvo galima suprasti. Matyt, prasidėjo maušės. Pusiau 
apsirengęs karalius, karalienė ir Laportas stovėjo vietoje ir klausėsi, 
laukdami, kas bus. 

Įbėgo Komenžas, tą naktį ėjęs sargybą Pale-Ruajalyje; kiemuose ir 
arklidėse jis turėjo maždaug du šimtus žmonių, kuriuos skyrė karalienės 
įsakymams vykdyti. 

Na, — paklausė Ona Austrijietė sugrįžusį d' Artanjaną, — kas ten 
atsitiko? 

— Atsitiko tai, jūsų didenybe, kad pasklido gandas, jog karalienė 
išvažiavo iš Pale-Ruajalio ir išsivežė karalių; liaudis nori įsitikinti, kad 
taip nėra, grasindama priešingu atveju sugriauti Pale-Ruajalį. 

— O, to jau per daug, — pasakė karalienė, — aš jiems parodysiu, 
kad nesu išvažiavusi. 

Iš karalienės veido išraiškos d' Artanjanas suprato, kad ji ketina 
duoti žiaurų įsakymą. Jis prisiartino prie jos ir sušnibždėjo: 

— Ar jūsų didenybė vis dar pasitikite manimi? 

Išgirdusi šį balsą, ji krūptelėjo. 

— Taip, pone, visiškai, — atsakė ji. — Sakykite. 

— Ar karalienė teiksis elgtis pagal. mano patarimus? 

— Sakykite. 

— Tegu jūsų didenybė išsiunčia Komenžą, įsakydama jam su savo 
žmonėmis užsidaryti sargybos būstinėje ir arklidėse. 

Komenžas su pavydu pažiūrėjo į d' Artanjaną, kaip dvariškis žiūri į 
kiekvieną, kuris laimi palankumą. 

— Ar girdėjote, Komenžai? — paklausė karalienė. D' Artanjanas 
prisiartino prie jo ir, būdamas įžvalgus, suprato nerimastingą jo žvilgsnį. 

— Atleiskite man, ponas Komenžai, — tarė jis, — mudu esame 
karalienės tarnai, ar ne? Dabar atėjo mano eilė būti jai naudingam, 
nepavydėkite man šios laimės. 

Komenžas nusilenkė ir išėjo. 

“Štai — pagalvojo d' Artanjanas, — įsigijau dar vieną priešą!" 

— O ką dabar daryti? — paklausė karalienė, kreipdamasi į 
d' Artanjaną. — Jūs girdite, triukšmas ne mažėja, o didėja. 

— Jūsų didenybe, — atsakė d' Artanjanas, — liaudis nori pamatyti 
karalių. Reikia parodyti jį tiems žmonėms. 

— Kaip parodyti? Kur? Balkone? 

— Ne, jūsų didenybe, čia, savo lovoje miegantį. 

— O! jūsų didenybe, ponas d' Artanjanas sako teisybę! — sušuko 
Laportas. 

Karalienė pagalvojo ir nusišypsojo kaip moteris, kuriai nesvetima 
veidmainystė. 

“ — Ištikrųjų, — sušnibždėjo ji. 

— Ponas Laportai, — tarė d' Artanjanas, eikite ir pro geležinę 
Pale-Ruajalio tvorą praneškite miniai, kad jos noras bus patenkintas ir 
kad po penkių minučių ji ne tik pamatys karalių, bet pamatys jį netgi 
savo lovoje; pasakykite, jog karalius miega ir karalienė prašo žmones 
netriukšmauti, kad jo nepažadintų. . 

— Bet čia įleiskite ne visus, tik du ar keturis atstovus. 

— Visus, karaliene. | 

— Bet jie mus užlaikys ligi ryto, pagalvokite apie tai! 

— Ne ilgiau kaip ketvirų valandos. Aš už viską atsakau, jūsų 
didenybe; patikėkite manimi, aš: pažįstu liaudį: tai didelis kūdikis, kurį 
reikia tik paglamonėti. Prie miegančio karaliaus jie bus tylūs, ramūs 1r 
klusnūs kaip avinėliai. | 

— Eikite, Laportai, — paliepė karalienė. 

Jaunasis karalius prisiartino prie savo motinas. 
— Kodėl reikia daryti tai, ko tie žmonės reikalauja? — paklausė 
jis. 
— Taip reikia, mano sūnau, — atsakė Ona Austrijietė. 
— Jei man sakoma “taip reikia", tai aš jau ne karalius? 
Karalienė tylėjo. 
— Jūsų didenybe, — kreipėsi d' Artanjanas į karalių, — ar leisite 
man paklausti vieno dalyko? 
Liudvikas XIV atsigręžė, nustebęs, kad jį drįstama užkalbinti; 
karalienė spustelėjo sūnui ranką. — Kalbėkite, pone, — leido jis. | 
— Kada jūsų didenybė žaisdavo Fontenblo parke arba Versalio 
rūmų kieme, ar kartais nematydavo, kaip dangus staiga apsiniaukia, ir 
negirdėdavo, kaip dunda griaustinis? 
— Taip, be abejonės, girdėdavau ir matydavau. 
— Tai va, griaustinis, nors jūsų didenybė ir labai norėdavote dar 
žaisti, jums sakydavo: “Jūsų didenybe, grįžkite į kambarį, taip reikia." 
— Be abejonės, pone; bet man būdavo sakoma, kad griaustinio 
dundėjimas — dievo balsas. 
— Paklausykite, jūsų didenybe, — tarė d' Artanjanas, — liaudies 
triukšmo ir pamatysite, kad jis labai panašus į griaustinį. 
Ir iš tikrųjų tuo akimirksniu nakties vėjas atnešė baisų ūžesį. 
Staiga viskas nutilo. 
— Stai, jūsų didenybe, — tarė d'Artanjanas, — jau pranešta 
liaudžiai, kad jūs miegate; taigi matote, kad esate karalius. 
Karalienė nustebusi žiūrėjo į tą keistą žmogų, kuris narsumu prilygo 
drąsiausiems kariams, o proto lankstumu — gudriems diplomatams. 
Įėjo Laportas. 
— Na kaip, Laportai? — paklausė karalienė. 
— Jūsų didenybe, — atsakė jis, — pono d' Artanjano pranašavimas 
išsipildė: jie nutilo, tarsi užburti. Sargyba jiems tuoj atidarys vartus, ir 
-po kokių penkių minučių jie bus čia. 
*. — Laportai, — tarė karalienė, — O kas būtų, jei vietoje karaliaus 
paguldytumėte vieną kurį savo sūnų, o mes tuo tarpu išvyktume? 
— Jei įsakysite, jūsų didenybe, — tarė Laportas, — mano sūnūs, 
kaip ir aš, pasiruošę tarnauti karalienei. 
— Ne, to nedarykite, — tarė d' Artanjanas, — jei kas iš jų pažįsta jo 
didenybę ir pastebės apgaulę, tada viskas žuvę. 
-Jūs vėl teisus, visiškai teisus, — tarė Ona Austrijietė. 
Laportai, paguldykite karalių. 

Laportas paguldė karalių į lovą apsirengusį, kaip jis stovėjo, paskui 
jį užklojo ligi kaklo antklode. 

Karalienė pasilenkusi pabučiavo jam į kaktą. 

— Dėkitės miegąs, Liudvikai, — tarė ji. 

— Taip, — atsakė karalius, — bet aš noriu, kad nė vienas iš jų 
manęs nepaliestų. 

— Jūsų didenybe, aš esu čia, — įsiterpė d' Artanjanas, — ir, patikėkit 
manimi, jei kas iš jų išdrįs taip pasielgti, užmokės gyvybe. 

— O ką dabar daryti? — paklausė karalienė. — Jie ateina. 

— Ponas Laportai, išeikite jų pasitikti ir dar kartą priminkite, kad 
netriukšmautų. Jūsų didenybe, laukite čia, prie durų. Aš atsistosiu 
karaliaus galvūgalyje ir, jei reikės, mirsiu už jį. 

Laportas išėjo, karalienė atsistojo prie durų portjeros, d' Artanjanas 
pasislėpė už lovos užuolaidos. 

Pasigirdo duslūs, atsargūs didelės minios žingsniai; karalienė, 
prisidėjusi prie lūpų pirštą, pati pakėlė portjerą. 

Pamatę karalienę, žmonės pagarbiai sustojo. 

— Įeikite, ponai, įeikite! — kvietė karalienė. 

Minia sudvejojo, tarsi susigėdusi savo poelgio: laukė pasipriešinimo, 
manė, kad teks išlaužti geležinius vartus, išblaškyti sargybą, bet 
geležiniai vartai atsidarė patys, o karalių saugojo, bent taip atrodė, tik 
motina. | 

Einantieji priekyje kažką sumurmėjo ir jau buvo besitraukią atgal. 

-- Įeikite, ponai, — tarė Laportas, — karalienė jums leidžia. 

Vienas, drąsesnis už kitus, peržengė slenkstį ir pirštų galais įėjo į 
kambarį. Visi kiti sekė paskui jį, 1 kambarys tyliai prigužėjo žmonių, 
tartum jie būtų buvę ištikimiausi, paklusniausi dvariškiai. Toli už durų 
buvo matyti galvos tų, kurie, negalėdami įeiti, pasistiebę Žiūrėjo. 
D' Artanjanas viską matė pro skylutę, kurią jis tyčia pradūrė užuolaidoje; 
pirmutinį įėjusį jis pažino, tai buvo Planše. 

— Pone, — tarė karalienė, supratusi, kad jis šios minios vadas, — 
jūs pageidavote matyti karalių, ir aš norėjau jums pati jį parodyti. 
Prisiartinkite, pažiūrėkite ir pasakykite, ar mes panašūs į žmones, kurie 
nori pabėgti? 

— Tikrai ne, — atsakė Planše, trupuų nustebintas nelauktos garbės. 

— Pasakykite geriems ir ištikimiems mano paryžiečiams, — kalbėjo 
Ona Austrijietė su šypsena, kurios reikšmę d'Artanjanas iš karto suprato, 
— kad matėte karalių miegantį, o karalienę besirengiančią gulti. 

— Aš tai pasakysiu, jūsų didenybe, ir visi mane atlydėjusieji tai 

patvirtins, bet... 

— Kas bet? — paklausė Ona Austrijietė. 

— Atleiskite man, jūsų didenybe, — atsakė Planše, — bet ar tikrai 
čia guli karalius? 

Ona Austrijietė krūptelėjo. — Jei kas iš jūsų pažįsta karalių, — tarė 
ji, — tegu prisiartina ir pasako, ar tikrai čia jo didenybė. 

Vienas žmogus, apsisiautęs apsiaustu, dengiančiu jo veidą, priėjo, 
pasilenkė prie karaliaus lovos ir pažiūrėjo. 

D' Artanjanui dingtelėjo mintis, kad tas žmogus turi piktų kėslų, ir 
jis uždėjo ranką ant špagos; bet, nepažįstamajam lenkiantis, d' Artanjanas 
pamatė pusę jo veido ir pažino koadjutorių. 

— Taip, čia tikrai karalius, — tarė šis Žmogus atsitiesdamas. 
— Telaimina dievas jo didenybę! | 

— Taip, — tarė pusbalsiu vadas, — taip, telaimina dievas jo 
didenybę! | 

Ir visi žmonės, kurie atėjo įtūžę, susigraudinę laimino karališkąjį 
kūdikį. " 

— Dabar, — tarė Planše, — padėkokime karalienei, mieli bičiuliai, 
ir išeikime. 

Visi nusilenkė ir be triukšmo, kaip buvo atėję, išėjo. Planše, įėjęs 
pirmas, ėjo paskutinis. 

Karalienė jį sustabdė. 

— Kaip jūs vadinatės, mano bičiuli? — paklausė ji. 

Planše sustojo, labai nustebintas šio klausimo. 

— Taip, — tarė karalienė, — man tokia pat garbė priimti jus, kaip 
ir kokį princą, ir norėčiau žinoti jūsų pavardę. 

“Taip, — pagalvojo Planše, — kad paskui pasielgtumėte su manimi, 
kaip pasielgėte su princu, dėkoju!" 

D' Artanjanas nusigando, kad Planše, suviliotas kaip pasakėčios 
varna, nelepteltų savo pavardės ir kad karalienė, žinodama jo pavardę, 
nesužinotų, jog Planše pas jį tarnavo. | 

— Jūsų didenybe, — pagarbiai atsakė Planše, — aš vadinuosi 
Diulorje ir esu pasiruošęs jums tarnauti. 

— Ačiū, ponas Diulorje, — atsakė karalienė, — o kuo verčiatės? 

— Prekiauju medžiagomis Burdone gatvėje. | 

— Tik tiek norėjau sužinoti, — atsakė karalienė. — Labai jums 
dėkinga, brangus pone Diulorje, jūs dar išgirsite apie mane. 

— Taigi, taigi, — šnibždėjo d' Artanjanas, išeidamas iš anapus 
užuolaidos, — iš tikrųjų Planše nekvailas, matyti, kad geroje mokykloje 

auklėtas. | 

Šios keistos scenos dalyviai valandėlę žiūrėjo vienas į kitą netardami 
nė žodžio — karalienė, stovinti prie durų, d' Artanjanas, pusiau išlindęs 
iš savo slėptuvės, karalius, pasirėmęs alkūne ir pasiruošęs vėl gulti, jei 
tik išgirs bent mažiausią grįžtančios minios triukšmą; bet užuot artėjęs, 
triukšmas vis tolo ir pagaliau visai nutilo. 

Karalienė atsikvėpė; d'Artanjanas nusišluostė sudrėkusią kaktą; 
karalius atsikėlė iš lovos ir tarė: 

— Važiuokime. 

Tuo metu įėjo Laportas. 

— Na kaip? — paklausė karalienė. 

— Jūsų didenybe, —- atsakė kambarinis, — aš juos palydėjau ligi 
vartų; jie pranešė savo draugams, kad matė karalių ir kad karalienė 
kalbėjo su jais, ir visi išsiskirstė išdidūs ir patenkinti. 

— O, niekšai! — sušnibždėjo karalienė. — Jie PasEasIOES 
man už įžūlūumą, tai jiems pažadu! 

Paskui, atsigręžusi į d' Artanjaną, pridūrė: 

— Pone, šį vakarą jūs man davėte tokių gerų patarimų, kokių nesu 
gavusi per visą savo gyvenimą. Tai patarinėkite ir toliau: ką mes dabar 
turime daryti? | 

— Ponas Laportai, — pasakė d' Artanjanas, — baikite rengti jo 
didenybę. 

— Tai mes galime jau važiuoti? — paklausė karalienė. 

— Kada jūsų didenybė panorėsite; nusiteisite slaptaisiais laiptais ir 
mane rasite prie durų. 

— Eikite, pone, — pasakė karalienė, — aš einu paskui jus. 

D' Artanjanas nulipo žemyn, karieta jau laukė, muškietininkas sėdėjo 
ant pasostės. 

D'Artanjanas paėmė ryšulį, kurį Bernuenui buvo liepęs padėti 
muškietininkui prie kojų. Jame, kaip prisimenate, buvo pono Gondi 
vežėjo švarkas ir skrybėlė. 

Jis apsivilko apsiaustu ir užsidėjo skrybėlę. 

Muškietininkas nulipo nuo pasostės. 

— Pone, — pasakė d'Artanjanas, — eikite pakeisti savo draugo, 
kuris saugoja vežėją. Paskui sėskite ant arklių, nujokite į “Ožkelės" 
viešbutį Tiktono gatvėje, paimkite mano ir pono diu Valono arklius, 
pabalnokite žygiui, paskui juos nuveskite iš Paryžiaus į Kur-la-Reną. 
Jei Kur-la-Rene jau nieko nerastumėte, jokite iki Sen-Žermeno. Tai 
daroma karaliaus įsakymu. 

Muškietininkas, atidavęs pagarbą, nuėjo vykdyti gautųjų įsakymų. 

D' Artanjanas atsisėdo ant sėdynės. 

Už diržo jis turėjo užsikišęs porą pistoletų, jam prie kojų gulėjo 
muškieta, 0 už nugaros — nuoga špaga. 

Atėjo karalienė; paskui ją sekė karalius ir jo brolis Anžu hercogas. 

— Pono koadjutoriaus karieta! — sušuko ji, atšokdama atgal. | 

— Taip, karaliene, — atsakė d' Artanjanas, — bet sėskite drąsiai: aš 
ją valdau. | 

Karalienė suriko nustebusi ir įsėdo į karietą. Karalius ir jo brolis 
įlipo paskui ją ir atsisėdo iš abiejų pusių. 

— Lipkite, Laportai, — paliepė karalienė. 

— Kaip, karaliene! — nustebo kambarinis. — Į vieną karietą su 
jūsų didenybėmis? | 

— Šį vakarą ne etiketas svarbu, o karaliaus išgelbėjimas. Lipkite, 
Laportai. | 

Laportas pakluso. 

— Nuleiskite užuolaidas, — paliepė d' Artanjanas. 

— Bet ar tai nesukels įtarimo, pone? — paklausė karalienė. 

— Būkite rami, jūsų didenybe, — atsakė d' Artanjanas, — aš esu 
sugalvojęs atsakymą. 

Užuolaidos buvo nuleistos, ir karieta greitai nudardėjo Rišelje 
gatve. Kai jie privažiavo miesto vartus, link jų patraukė posto viršininkas 
su dvylika vyrų ir žibintu rankoje. 

D' Artanjanas davė ženklą prisiartinti. 

— Ar pažįstate karieią? — paklausė jis seržantą. 

— Ne, — atsakė šis. 

— Pažiūrėkite į herbą. 

Seržantas prikišo žibintą prie durelių sienelės. 

— Pono koadjutoriaus! — sušuko jis. 

— Tsss! Jis su ponia de Gemene. 

Seržantas nusikvatojo. 

— Atidarykite vartus, — paliepė j jis, — aš žinau, kas čia važiuoja. 

Paskui, priėjęs prie užleistos užuolaidėlės, pridūrė: 

— Smagiai pasilinksminkit, monsinjore! 

— Plepy, — sušuko d' Artanjanas, — per jus mane išvarys! 

Sugirgždėjo vartų sąvaros, ir d' Artanjanas, matydamas laisvą kelią, 
šmaukštelėjo arkliams; tie pasileido smarkia risčia. 

Po penkių minučių jie pasivijo kardinolo karietą. 

— Musketonai, — sušuko d' Artanjanas, — pakelkite jo didenybės 

užuolaidas! 

— Tai jis! — tarė Portas. 

— Ant vežėjo pasostės! — sušuko Mazarinis. 

— Ir koadjutoriaus karietoje, — pridūrė karalienė. 

— Dievaži, ponas d' Artanjanai, — tarė Mazarinis, -— jūs aukso 
žmogus. | 


XI 

KAIP D'ARTANJANAS IR PORTAS, PARDAVINĖDAMI 
ŠIAUDUS, PELNE VIENAS DU ŠIMTUS DEVYNIOLIKA, 
OKITAS DU ŠIMTUS PENKIOLIKA LUIDORŲ 


Mazarinis norėjo tuoj pat važiuoti į Sen-Žermeną, bet karalienė 
pareiškė, kad lauksianti žmonių, kuriems buvo paskyrusi pasimatymą. 
Ji tik pasiūlė kardinolui atsisėsti Laporto vietoje. Kardinolas sutiko ir 
perėjo iš vienos karietos į kitą. 

Gandas, kad karalius nakų ketinąs išvykti iš Paryžiaus, pasklido ne 
be pagrindo: nuo šeštos valandos vakaro dešimt ar dvylika žmonių jau 
žinojo šią paslaptį; kad ir kaip jie buvo atsargūs, vis dėlto iš jų duodamų 
įsakymų šį tą galima buvo suvokti. Be to, jie turėjo ir vieną ar du 
asmenis, kuriais rūpinosi; ir kadangi niekas neabejojo, jog karalienė 
išvažiuoja iš Paryžiaus, pasiryžusi žiauriai jam atkeršyti, kiekvienas 
įspėjo savo draugus ar gimines, todėl gandas apie jos išvykimą žaibiškai 
pasklido po miestą. 

Karalienei atvykus, pirmoji atvažiavo princo karieta. Joje sėdėjo 
ponas de Konde, ponia princesė 1r našlė princesė. Jos buvo prikeltos 
vidurnaktį ir visai nežinojo kodėl. 

Antroje karietoje sėdėjo ponas Orleano hercogas, ponia hercogienė, 
jų duktė ir kunigas de La Rivjeras, neatskiriamas princo draugas ir 
patarėjas. 

Trečioje karietoje buvo ponas de Longvilis ir ponas princas de 
Konti, princo de Konde brolis ir svainis. Išlipę jie priėjo prie karaliaus 
ir karalienės karietos ir pareiškė pagarbą jų didenybėms. 

Karalienė, metusi žvilgsnį į karietą, kurios durelės buvo paliktos 
atdaros, pamatė, kad ji tuščia. 

— Iš tikrųjų kurgi mano sesuo? — paklausė princas de Konde. 

— Ponia de Longvil serga, karaliene, — atsakė hercogas, — ji 
prašė mane atsiprašyti jūsų didenybę. 

Ona Austrijietė žvilgtelėjo į Mazarinį, kuris jai atsakė vos pastebimu 
galvos linktelėjimu. 

— Ką jūs apie tai pasakysite? — paklausė karalienė. 

— Pasakysiu, kad ji paryžiečių įkaitas, — atsakė kardinolas. 

— Kodėl ji neatvažiavo? — tyliai paklausė princas de Konde savo 
brolį. Ė 

— Tylėk! — atsakė brolis. — Matyt, ji turi pagrindo. 

— Ji mus žudo, — sušnibždėjo princas de Konde. 

— Ji mus gelbsti, — atsakė princas de Konti. 

Suvažiavo daug karietų. Maršalas de La Mejere, maršalas de Vilrua, 
Gito, Vilkje, Komenžas atvyko vienas po kito; pagaliau pasirodė ir abu 
muškietininkai, vesdami d' Artanjano ir Porto arklius. Porto vežėjas 
pakeitė d'Artanjaną karaliaus karietos sėdynėje. Musketonas užėmė 
vežėjo vietą ir laikė vadžias stačias dėl ŽMOmOS priežasties, panašiai 
kaip antikos Automedonas!. 

Karalienė, turinti tūkstantį smulkių reikalų, akimis ieškojo 
d' Artanjano, bet gaskonas, kaip visada atsargus, jau buvo dingęs minioje. 

— Nujokime pirmi, — tarė jis Portui, — ir susiraskime gerą butą 
Sen-Žermene, nes mumis niekas nepasirūpins. Aš jaučiuosi labai 
pavargęs. 

— O mane baisiai ima miegas, — atsakė Portas, — ir pagalvok 
tiktai, viskas įvyko be susidūrimo. Iš tiesų paryžiečiai tikri kvailiai. 

— Ar ne geriau būtų pasakius, kad mes perdaug apsukrūs? — tarė 
d' Artanjanas. 

— Galbūt. 

— O kaip jūsų riešas? 

— Geriau. Ar jūs manote, kad dabar jie nuo mūsų nepaspruks? 

— Kas? 

— Jūsų laipsnis, o mano titulas. 

— Dievaži, nepaspruks, beveik galėčiau lažytis. Be to, jeigu jie 
užmirš, aš jiems priminsiu. 

— Girdėti karalienės balsas, — tarė Portas. — Aš manau, kad ji 
nori joti raita. 

— O, ji labai norėtų, bet... 

— Bet? 

Bet kardinolas nenori. Ponai, — tarė d' Artanjanas, kreipdamasis 
į du muškietininkus, — palydėkite karalienės karietą ir nenutolkite 


!Automedonas — Achilo vežėjas Homero "Iliadoje". 

nuo durelių. Mes josime paruošti butų. 

Ir d' Artanjanas, lydimas Porto, pasileido šuoliais į Sen- Žermeną. 

— Važiuojam, ponai! — tarė karalienė. 

Karalienės karieta pajudėjo, paskui sekė visos kitos karietos ir 
daugiau kaip penkiasdešimt raitelių. 

Į Sen-Žermeną visi atvyko laimingai. Lipdama iš karietos, karalienė 
pamatė princą de Konde, kuris be skrybėlės stovėjo prie jos karietos, 
norėdamas padėti jai išlipti. 

— Koks puikus bus rytoj paryžiečių nubudimas! — tarė 
džiūgaudama Ona Austrijietė. 

— Tai karas, — pasakė princas. 

— Gerai! Tebūnie karas. Argi ne su mumis Rokrua, Nordlingeno ir 
Lanso nugalėtojas? 

Princas nusilenkė dėkodamas. 

Buvo trečia valanda ryto. Karalienė pirmoji įėjo į pilį; visi sekė 
paskui ją; jos palydą sudarė maždaug du šimtai žmonių. 

— Ponai, — tarė juokdamasi karalienė, — apsistokite pilyje, ji 
didelė, mums visiems užteks vietos; tik niekas mūsų čia nelaukė, ir 
man dabar pranešė, kad yra tiktai trys lovos: viena karaliui, antra 
man... 

— Trečia Mazariniui, — tyliai pridūrė princas. 

— O aš turėsiu miegoti ant grindų? — paklausė, neramiai 
šypsodamasis, Gastonas Orleanietis. 

„— Ne, monsinjore, — atsakė Mazarinis, — trečia lova paskirta 
jūsų kilnybei. 

— O jūs? — paklausė princas de Konde. 

— Aš visai negulsiu, — atsakė Mazarinis, — aš turiu darbo. 

Gastonas Orleanietis liepė parodyti kambarį, kuriame stovėjo jo 
lova, visai nesirūpindamas, kur atsiguls žmona ir duktė. 

— O aš gulsiu, — pasakė d' Artanjanas. — Eime drauge su manim, 
Portai. 

Portas nuėjo su d' Artanjanu, visiškai pasitikėdamas savo draugo 
sumanumu. | 

Juodu žengė vienas greta kito pilies aikšte. Portas, nieko 
nesuprasdamas, žiūrėjo, kaip d' Artanjanas kažką skaičiuoja pirštais. 

— Keturi šimtai po pistolę — keturi šimtai pistolių. | 

— Taip, — tarė Portas, — keturi šimtai pistolių; bet už ką tie 
keturi šimtai pistolių? 

— Vienos pistolės maža, — atsakė d' Artanjanas, — galima gauti ir 

po luidorą. 

— Už ką galima gauti po luidorą? 

— Keturi šimtai po luidorą — keturi šimtai luidorų. 

— Keturi šimtai? — paklausė Portas. 

— Taip, jų yra du šimtai, ir kiekvienam reikia mažiausiai po du. 
Po du nuo vieno žmogaus bus keturi šimtai. 

— Bet ko keturi šimtai? 

— Klausykite, — tarė d' Artanjanas. 

Ir kadangi aplink juos buvo daugybė visokių žmonių, kurie nustebę 
žiūrėjo į atvykusius dvariškius, jis baigė savo sakinį Portui į ausį. 

— Suprantu, — tarė Portas, — dievaži, aš puikiai suprantu! Du 
šimtai luidorų kiekvienam — tai gražu, bet ką pasakys kiti vėliau? 

— Tegu kalba, ką nori. Be to, argi sužinos, kad mes? 

— Bet kas išdalins? 

— Argi nėra Musketono? 

—-O mano livrėja! — sušuko Portas. — Mano livrėją pažins. 

— Jis apsivilks išvirkščią. 

— Kaip visada, jūsų teisybė, mano mielasis! — sušuko Portas. 
— Bet iš kur, po velnių, jums ir ateina į galvą tos idėjos? 

D' Artanjanas nusišypsojo. 

Abu bičiuliai pasuko pirma pasitaikiusia gatve. Portas pasibeldė į 
vieną namą iš dešinės, o d' Artanjanas — iš kairės, 

— Šiaudų! — pareikalavo jie. 

— Pone, mes neturime, — atsakė žmonės, atidarę duris, — 
kreipkitės į pašarų pirklį. 

— O kur jis yra, tas pašarų pirklys? 

— Paskutiniai vartai šioje gatvėje. 

— Iš dešinės ar iš kairės? 

— Iš kairės. 

— O kur dar čia, Sen-Žermene, galima jų gauti? 

— Jų turi “Vainikuotojo avino“ smuklės šeimininkas ir fermeris 
Storasis Lui. 

— Kur jie gyvena? 

— Uršuliečių gatvėje. 

— Abu. 

— Taip. 

— Puiku. 

Bičiuliai tiksliai išsiklausinėjo, kur gyvena antrasis ir trečiasis, 
kaip ir pirmasis, paskui d' Artanjanas nuėjo pas pašarų pirklį ir suderėjo 

šimtą penkiasdešimt ryšulių šiaudų, visus, kiek buvo, už tris pistoles. 
Po to nuėjo pas smuklės šeimininką, kur jis rado Portą, nupirkusį du 
šimtus pėdų už tą pačią kainą. Pagaliau fermeris Lui pateikė jiems 
šimtą aštuoniasdešimt ryšulių. Visa tai sudarė keturis šimtus trisdešimt 
ryšulių. 

Daugiau šiaudų Sen-Žermene nebuvo. 

Tas pirkimas užtruko ne daugiau kaip pusę valandos. Musketonui 
buvo duoti tam tikri nurodymai, pavesta ši improvizuota prekyba ir 
įsakyta nepardavinėti šiaudų pigiau kaip po luidorą už ryšulį. Taigi jis 
gavo šiaudų už keturis šimtus trisdešimt luidorų. 

Musketonas tik purtė galvą, nesuprasdamas šios draugų 
spekuliacijos. 

D' Artanjanas, pasiėmęs tris ryšulius šiaudų, grįžo į pilį, kur visi, 
drebėdami iš šalčio ir knapčiodami nosimi, pavydžiai žiūrėjo, kaip 
žygio lovose ilsisi karalius, karalienė ir karaliaus brolis. | 

Įėjęs į didžiąją salę, d' Artanjanas sukėlė juoką, bet dėjosi nepastebįs, 
jog tapo visų dėmesio objektu, ir pradėjo taip guviai ir linksmai klotis 
šiaudus, kad vargšams apsnūdėliams, kurie neturėjo kur miegoti, ėmė 
varvėti seilės. — Šiaudų! — sušuko visi. 

— Šiaudų! Kur galima gauti šiaudų? 

— Aš galiu jus nuvesti, — pasisiūlė Portas. 

Ir jis norinčiuosius vedė pas Musketoną, kuris dosniai dalijo šiaudus, 
už kiekvieną ryšulį imdamas po luidorą. 

Visiems atrodė, kad ryšulys per brangiai kainuoja, bet, kai norisi 
miego, kas nemokės dviejų ar trijų luidorų už kelias valandas gilaus 
miego? 

D' Artanjanas vis užleisdavo savo guolį ir paklojo jų bent dešimtį iš 
eilės; kadangi buvo manoma, kad ir jis, kaip kiti, mokėjo po luidorą už 
ryšulį, tai neprabėgo nė pusvalandžio, o jis įsidėjo į kišenę tris šimtus 
luidorų.  Penktą valandą ryto šiaudų ryšulio kaina pakilo iki 
aštuoniasdešimties luidorų ir jau nebuvo galima jų gauti. 

D' Artanjanas pasistengė sau palikti keturis ryšulius. Jis įsidėjo į 
kišenę raktą nuo kambario, kuriame paslėpė šiaudus, ir, lydimas Porto, 
sugrįžo atsiskaityti su. Musketonu, kuris naiviai, kaip tinka doram 
pardavėjui, įteikė jiems keturis šimtus trisdešimt luidorų, palikęs šimtą 
luidorų sau. Musketonas, kuris nieko nežinojo, kas dedasi pilyje, 
stebėjosi, kodėl jam anksčiau neatėjo į galvą pardavinėti šiaudus. 

D' Artanjanas susipylė auksinius į kepurę ir grįždamas pasidalijo su 
Portu. Kiekvienam teko po du šimtus penkiolika luidorų. 

Tik tada Portas apsižiūrėjo, kad jam pačiam nebeliko šiaudų. Jis 


439 


nuėjo pas Musketoną, bet Musketonas buvo pardavęs visus iki 
paskutinio šiaudelio, netgi sau nepalikęs. 

Portas sugrįžo pas d'Artanjaną, kuris, iš anksto džiaugdamasis 
būsimu malonumu, iš keturių savo ryšulių klojosi tokį minkštą, su 
tokiu aukštu galvūgaliu guolį, kad jo būtų pavydėjęs ir pats karalius, 
jei nebūtų taip kietai miegojęs savajame. 

D' Artanjanas už jokius pinigus nenorėjo dalintis su Poriu guoliu; 
bet, gavęs iš Porto keturis luidorus, leido jam atsigulti kartu. 

Jis pasidėjo galvūgalyje špagą, prie šalies pistoletus, ant kojų užklojo 
apsiaustą, ant jo numetė skrybėlę ir mėgaudamasis išsitiesė ant čežančių 
šiaudų. Jis jau buvo bepradedąs svajoti apie malonius sapnus, kuriuos 
galėjo sukelti du šimtai devyniolika luidorų, surinktų per penkiolika 
minučių, tik staiga išgirdo balsą prie salės durų ir pašoko. 

— Ponas d' Artanjanai! — šaukė balsas. — Ponas d' Artanjanai! 

— Čionai, — atsiliepė Portas, — čionai! 

Portas suprato, kad, jei d' Artanjanas išeitų, guolis pasiliktų jam 
vienam. 

Priėjo karininkas. 

D' Artanjanas pasikėlė ant alkūnės. 

— Jūs ponas d' Artanjanas? — paklausė jis. 

— Taip, pone, ko norėjote? 

— Aš atėjau pas jus. 

— Kieno liepiamas? 

— Jo eminencijos. 

— Pasakykite monsinjomi, kad aš rengiuosi miegoti ir kad 
draugiškai patariu jam tą pat daryti. 

— Jo eminencija neguli ir neguls; jis prašė jus tučtuojau ateiti pas 
JL 

— Velniai rautų tą Mazarinį, kuris ir užmigti laiku nemoka! — 
sumurmėjo d' Artanjanas. — Ko jis iš manęs non? Ar tik neketina 
manęs paskirti kapitonu? Tada aš jam atleidžiu. 

Muškietininkas atsikėlė, burbėdamas prisisegė špagą, pasiėmė 
skrybėlę, pistoletus, apsiaustą ir nuėjo paskui karininką, o Portas, likęs 
vienintelis guolio savininkas, atsigulė patogiai, kaip buvo gulėjęs jo 
bičiulis. 

-- Ponas d'Artanjanai, — tarė kardinolas, pamatęs muškietininką, 
kurį buvo pasikvietęs tokiu netinkamu laiku, — aš neužmiršau, kaip 
uoliai man tarnavote, ir noriu tai įrodyti. 

“Puiku, — pagalvojo d' Artanjanas, — gera pradžia.“ 

Mazarinis žiūrėjo į muškietininką ir matė, kaip jo veidas nušvito. 

— O, monsinjore!... 

— Ponas d' Artanjanai, — tarė jis, — ar labai norite būti kapitonu? 

— Taip, monsinjore. 

— O jūsų draugas vis dar nori būti baronu? 

— Šią valandą, monsinjore, jis sapnuoja esąs baronas! 

— Taigi, — pasakė Mazarinis, traukdamas iš portfelio laišką, kurį 
jau buvo rodęs d" Artanjanui, — paimkite šį skubų laišką ir nugabenkite 

į Angliją. 

D' Artanjanas pažiūrėjo į voką: jokio adreso nebuvo. 

— Ar galima sužinoti, kam jį reikia įteikti? 

— Tai sužinosite, nuvykęs į Londoną; Londone atplėškite viršutinį 
voką. 

— O kokie bus nurodymai? 

— Visur klausyti to, kam adresuotas šis laiškas. 

D' Artanjanas norėjo dar kažko klausti, bet Mazarinis pridūrė: 

Jūs vyksite į Bulonę; viešbutyje “Anglijos herbas“ rasite jauną 
bajorą, pavarde Mordauntas. 

— Taip, monsinjore, ir ką aš turėsiu su šiuo bajoru daryti? 

— Eiti, kur jis ves jus. 

D' Artanjanas pažvelgė į kardinolą nustebusiomis akimis. 

— Dabar jums viskas aišku, — tarė Mazarinis, — keliaukite! 

— Keliaukite! Tai lengva pasakyti, — tarė d'Artanjanas, — bet 
kelionei reikia pinigų, 0 aš jų neturiu. 

— A, — nutęsė Mazarinis, krapštydamas ausį, — jūs sakote neturįs 
pinigų? 

— Taip, monsinjore. 

— O deimantas, kurį vakar vakare jums daviau? 

— Aš noriu jį pasilikti jūsų eminencijai atminti. 

Mazarinis atsiduso. 

— Anglijoje pragyvenimas brangus, monsinjore, ypač nepaprastajam 
pasiuntiniui. 

— Hm, — sumurmėjo Mazarinis, — tai labai nuosaiki tauta, ir po 
revoliucijos ten visi gyvena kukliai, bet tiek to! 

Jis atidarė stalčių ir išsiėmė piniginę. 

— Ką pasakysite apie tūkstantį ekiu? 

D' Artanjanas paniekinamai atvėpė apatinę lūpą. | 

— Pasakysiu, monsinjore, kad mažai, nes tikriausiai vyksiu ne 
vienas. 

— Aš taip ir maniau, — atsakė Mazarinis. — Ponas diu Valonas, 
tasai garbingas bajoras, jus lydės, nes po jūsų, brangus pone 
d' Artanjanai, iš visos Prancūzijos labiausiai vertinu ir myliu šį žmogų. 

— Vadinasi, monsinjore, — tarė d' Artanjanas, rodydamas piniginę, 
kurios Mazarinis neišleido iš rankų, — jei taip jį mylite ir vertinate, 
suprantate... 

— Gerai, jį pagerbdamas, pridedu du šimtus ekiu. 

— Šykštuolis! — sumurmėjo d' Artanjanas. — Bet kai grįšime, — 
pridūrė jis garsiai, — ar ponas Portas galės tikėtis barono titulo, o aš 
kapitono laipsnio? 

— Duodu Mazarinio žoį! 

— Man geriau patiktų kitokia priesaika, — tyliai tarė d' Artanjanas; 
paskui garsiai pridūrė: — Ar aš galiu pareikšti pagarbą jos didenybei 
karalienei? | 

— Jos didenybė miega, — skubiai atsakė Mazarinis, — o jūs turite 
nedelsiant išvykti; taigi keliaukite, pone. 

—. Dar vieną žodį, monsinjore: jeigu ten, kur aš vykstu, bus 
kautynės, ar man kautis? 

— Jūs pasielgsite, kaip jums įsakys tas žmogus, pas kurį jus siunčiu. 

— Gerai, monsinjore, — atsakė d' Artanjanas, siekdamas piniginės, 
— reiškiu jums pagarbą. 

D" Artanjanas pamažu įsidėjo piniginę į plačią kišenę ir, atsigręžęs į 
karininką, tarė: 

— Pone, gal teiksitės jo eminencijos vardu pažadinti poną diu 
Valoną ir jam pasakyti, kad jo laukiu arklidėse? 

Karininkas tučtuojau nuskubėjo, ir d'Artanjanas pamatė, kad jis 
tam neabejingas. 

Portas, išsitiesęs guolyje, buvo bepradedąs savo papratimu knarkti, 
bet staiga pajuto, kad kažkas jį judina už peties. 

Jis pagalvojo, kad d'Artanjanas, ir net nesukrutėjo. 

— Kardinolo siųstas, — pasakė karininkas. 

— Ką? — paklausė Portas, plačiai atmerkdamas akis. — Ką sakote? 

— Sakau, kad jo eminencija jus siunčia i Angliją ir kad ponas 
d' Artanjanas jūsų laukia arklidėse. 

Portas giliai atsiduso, atsikėlė, pasiėmė skrybėlę, pistoletus, špagą, 
apsiaustą ir išėjo, metęs apgailestaujamą žvilgsnį į guolį, kuriame 
tikėjosi saldžiai išsimiegoti. | 

Vos tik Portas nusisuko, karininkas įsitaisė jo guolyje, ir jis dar 
nebuvo peržengęs slenksčio, o jo įpėdinis jau taip garsiai knarkė, kad 

net sienos drebėjo. Ir tai buvo visai natūralu, nes tik jis, karalius, 
karalienė ir Gastonas Orleanietis iš visų atvykusiųjų į pilį turėjo 
nemokamą nakvynę. 


XII 
ŽINIOS APIE ATĄ IR ARAMĮ 


D' Artanjanas nuėjo tiesiai į arklides. Švito. Jis pažino savo ir Porto 
arklius, pririštus prie ėdžių, kurios buvo visiškai tuščios. Jam pagailo 
vargšų gyvulių, ir jis nuėjo į vieną arklidžių kampą, kur pamatė truputį 
šiaudų, likusių po nakties grobstymo. Bet, kai jis ėmė koja stumti 
šiaudus, jo batas atsimušė į kažkokį apvalų kūną, kuris, gavęs smūgį, 
matyt, į jautrią vietą, suriko ir atsiklaupė ant kelių, trindamasis akis. 
Tai buvo Musketonas; jis, nepalikęs sau šiaudų, atėmė iš arklių. 

— Musketonai, — sušuko d'Artanjanas, — renkitės į kelionę! Į 
kelionę! 

Musketonas, pažinęs savo šeimininko bičiulio balsą, staiga pašoko, 
ir netyčia iškrito keli luidorai, kuriuos jis naktį buvo neteisėtai įsigijęs. 

—- Oho! — pasakė d'Artanjanas, paėmęs vieną luidorą ir jį 
uostydamas — šis auksas turi keistą kvapą, atsiduoda šiaudais. 

Musketonas taip paraudo iš gėdos, kad gaskonas ėmė juoktis ir 
tarė: 

— Portas būtų supykęs, brangus pone Musketonai, bet aš jums 
atleidžiu; tegul šis auksas bus vaistas jūsų žaizdai. Taigi nenusiminkite, 
ir greičiau keliaukim! 

Musketonas akimirksniu pralinksmėjo, vikriai pabalnojo pono arklį 
ir pats, daug nesiraukydamas, užsėdo ant savojo. 

Tuo tarpu atėjo Portas, niūriai nusiteikęs. Jis nepaprastai nustebo, 
pamatęs, kad d' Artanjanas žvalus ir Musketonas linksmas. 

— Na, — tarė jis, — kas gi įvyko, gal jūs jau gavote savo laipsnį, 0 
aš barono titulą? 

— Mes jojame pažymėjimų, — atsakė d' Artanjanas, — o kai 
grįšime, Mazarinis juos pasirašys. 

.— O kur josime? — paklausė Portas. 

— Pirmiausia į Paryžių, — atsakė d'Artanjanas, — ten aš turiu 
sutvarkyti kai kuriuos reikalus. 

— Gerai, jokime į Paryžių, — atsakė Portas. 

Ir abu iškeliavo į Paryžių. 

Prijoję miesto vartus, jie buvo nustebinti grėsmingo miesto vaizdo. 
Prie sudaužytos į šipulius karietos keikėsi miestelėnai; šalia stovėjo 
belaisviai, mėginę bėgti iš Paryžiaus, — kažkoks senis ir dvi moterys. 
Tačiau, kai d'Artanjanas ir Portas paprašė leidimo įjoti į miestą, minia 
juos ėmė kone ant rankų nešioti. Juos palaikė karaliaus partijos 
dezertyrais ir norėjo patraukti į savo pusę. 

— Ką veikia karalius? — paklausė jie. 

— Miega. 

— O ispanė? 

— Sapnuoja. 

— O prakeiktas italas? 

— Budi. Laikykitės tvirčiau, jeigu jie išvyko, tai, žinoma, ne be 
tikslo. Bet, kadangi jūs visais atžvilgiais stipresni, — kalbėjo 
d'Artanjanas, — negiežkite apmaudo ant senelių bei moterų, o 
rūpinkitės rimtais reikalais. | 

Minia maloniai išklausė jo kalbos ir praleido moteris, kurios 
padėkojo d' Artanjanui už išgelbėjimą reikšmingais žvilgsniais. 

— O dabar pirmyn! — sušuko d' Artanjanas. 

Ir jie keliavo toliau, šokinėdami per barikadas, grandines, 
stumdydami žmones, klausinėdami ir atsakinėdami. 

Pale-Ruajalio aikštėje d' Artanjanas pamatė seržantą, mokanų penkis 
ar šešis šimtus miestelėnų karinių pratimų. 

Tai buvo Planše, kuris naudojosi miesto milicijai mankštinti 
žiniomis, įgytomis Pjemonto pulke. 

Eidamas pro d' Artanjaną, jis pažino buvusį savo šeimininką. 

— Labą dieną, ponas d' Artanjanai, — tarė Planše išdidžiai. 

— Laba dieną, ponas Diulorje, — atsakė d' Artanjanas. 

Planše staiga sustojo ir įsmeigė į d'Artanjaną nustebusį žvilgsnį; 
pirmoji eilė, matydama savo viršininką sustojusį, taip pat sustojo, o 
paskui ją ir kitos. | 

„— Tie miestelėnai labai juokingi, — tarė d'Artanjanas Portui. Ir 
jojo toliau. 

Po penkių minučių jis sustojo prie “Ožkelės" viešbučio. 

Gražioji Madlena puolė pasitikti d' Artanjano. 

— Mieloji ponia Tiurken, — tarė d'Artanjanas, — jei turite pinigų 
užkaskite juos; jei turite brangenybių, paslėpkite kuo greičiau; jei 
turite skolininkų, pareikalaukite, kad jie skubiai grąžintų skolą; jei 
turite kreditorių, nemokėkite jiems. 

— Kodėl? — paklausė Madlena. 

— Todėl, kad Paryžius bus paverstas krūva pelenų, kaip Babilonas, 
apie kurį, be abejonės, esate girdėjusi. 

— Ir jūs paliekate mane tokią valandą? 

— Tučtuojau, — atsakė d'Artanjanas. 

— Ir kur jojate? | 

— Jūs man padarytumėte didelę paslaugą, jei galėtumėte tai 
pasakyti. 

— Ak dieve mano, dieve mano! 

— Gal man yra laiškų? — paklausė d'Artanjanas, duodamas 
šeimininkei ranka ženklą, kad ji nustotų dejavusi, nes tai, girdi, nieko 
nepadės. 

— Yra vienas, ką tik gautas. 

Ir ji padavė d' Artanjanui laišką. 

— Nuo Ato! — sušuko d'Artanjanas, pažinęs tvirtą ir ištęstą savo 
draugo rašyseną. 

— Ak, — tarė Portas, — pažiūrėsime, ką jis rašo! 

D' Artanjanas amplėšė laišką ir perskaitė: 


“Brangus d' Artanjanai, brangus diu Valonai, gerieji mano bičiuliai, 
gal paskutinį kartą gaunate žinių apie mane. Mudu su Aramiu labai 
nelaimingi, bet mus palaiko dievas, mūsų dvasios tvirtybė ir mūsų 
draugystės prisiminimas. Neužmirškite Raulio. Pavedu jums 
dokumentus, kurie yra Blua. Jei per pustrečio mėnesio negausite iš 
mūsų jokios žinios, susipažinkite su jais. Apkabinkite iš visos širdies 
vikontą vietoj ištikimo savo bičiulio. 

Atas" 


— Dievaži, aš jį apkabinsiu, — tarė d' Artanjanas, — nes mums bus 
pakeliui. Jeigu jam lemta būtų netekti vargšo mūsų Ato, jis taptų mano 
sūnumi. 

— Ir mano, — pridūrė Portas, — vieninteliu įpėdiniu. 

— Pažiūrėsime, ką daugiau rašo Atas. 


“Jei kartais kelyje sutiktumėte tokį poną Mordauntą, saugokitės jo. 
Daugiau nieko negaliu jums pranešti laišku.“ 

— Ponas Mordauntas! — nustebęs sušuko d' Artanjanas. 

— Ponas Mordauntas, gerai, — pasakė Portas, — atsiminsime. 

Bet štai, žiūrėkite, dar yra Aramio prierašas. 

— Iš tikrųjų, — nustebo d' Artanjanas ir perskaitė: 

“Žinodami brolišką jūsų prisirišimą ir būdami įsitikinę, kad 
atskubėtumėte kartu s0 mumis mirti, mes slepiame, brangūs bičiuliai, 
savo buveinę." 


—- Šimts velnių, — pertraukė jį Portas taip nirtulingai, kad 
Musketonas net pašoko kitame kambario gale, — vadinasi, jiems 
gresia mirtis? 

D' Artanjanas skaitė toliau: 


“Atas paliko jums Raulį, o aš palieku kerštą. Jeigu jums į rankas 
pakliūtų toks Mordauntas, pasakykite Portui, kad pasivestų jį į šalį ir 
nusuktų jam sprandą. Laiške nesiryžtu smulkiau rašyti. 

Aramis" 


— Na, jei tik tiek, — tarė Portas, — tai lengva įvykdyti. 

— Priešingai, — niūriai atsakė d' Artanjanas, — tai neįmanoma. 

— Kodėl? 

— Todėl, kad pas tą poną Mordauntą mes keliaujame į Bulonę ir su 
juo vyksime į Angliją. 

— O kas būtų, jei, užuot vykę pas tą poną Mordauntą, nuvyktume 
pas savo draugus? — pasiūlė Portas, taip grėsmingai mosteldamas, kad 
būtų išgąsdinęs visą armiją. 

— Ir aš taip pagalvojau, — atsiliepė d' Artanjanas, — bet laiške 
nepažymėta data ir nėra antspaudo. 

— Tai tiesa, — atsakė Portas. 

Ir jis ėmė lakstyti po kambarį lyg pamišėlis, mostaguodamas 
rankomis ir vis ištraukdamas iš makšties trečdalį špagos. 

Na, o d' Artanjanas stovėjo nejudėdamas, kaip priblokštas žmogus, 
ir jo veide atsispindėjo gilus liūdesys. 

— Ak, blogai! — pasakė jis. — Atas mus įžeidžia: jis nori mirti 
vienas, tai labai blogai. 

Musketonas, matydamas abu bičiulius nusiminusius, savo kampe 
apsipylė ašaromis. 

— Gana, — sudraudė d' Artanjanas. Visa tai mums nieko nepadės. 
Keliaukime apkabinti Raulio, kaip žadėjome, gal jis bus gavęs kokių 
žinių i iš Ato. 

— Iš tikrųjų gera mintis! — sušuko Portas. — Ir iš kur, brangus 
d' Artanjanai, jums kyla tiek puikių minčių? Jokime apkabinti Raulio. 

— Vargas būtų tam, kuris dabar įžūliai pažiūrėtų į mano poną, — 

tarė Musketonas, — tas neišneštų sveiko kailio. 

Jie užsėdo ant arklių ir nujojo. Prijoję Sen-Deni gatvę, draugai 
pamatė daug susibūrusių žmonių. Tai buvo hercogas de Boforas, kuris 
ką tik atvyko iš Vandomo ir kurį koadjutorius rodė nustebusiems ir 
nudžiugusiems paryžiečiams. 

Su ponu de Boforu jie dabar jautėsi nenugalimi. | 

Du bičiuliai pasuko į mažą gatvelę, nenorėdami susitikti su princu, 
ir netrukus prijojo Sen-Deni vartus. 

— Ar tiesa, — paklausė mūsų raitelius vienas sargybinis, — kad 
ponas de Boforas atvyko į Paryžių. 

— Gryniausia tiesa, — atsakė d'Artanjanas, — kaip tik jis mus 
siunčia pasitikti pono de Vandomo, savo tėvo, kuris taip pat atvyksta. 

— Tegyvuoja ponas de Boforas! — sušuko sargybinis. 

Ir jie pagarbiai pasitraukė iš kelio didžiojo princo pasiuntiniams. 

Atsidūrę už vartų, mūsų herojai, kurie nežinojo nei nuovargio, nei 
nusiminimo, skriste nuskrido tolyn, be paliovos kalbėdami apie Atą ir 
Aramį. 

Musketonas kentėjo baisias kančias, bet puikusis tarnas raminosi, 
galvodamas, kad abudu jo ponai taip pat labai kenčia. Jis buvo įpratęs 
laikyti d' Artanjaną antruoju savo ponu ir jo įsakymus vykdė daug 
geriau ir greičiau, negu Porto. 

Prancūzų armijos stovykla buvo įrengta tarp Sent-Omero ir Lambo. 
Abu bičiuliai užsuko į stovyklą ir smulkiai papasakojo armijai apie 
karalienės ir karaliaus pabėgimą; o ši naujiena, jau atskridusi iki čia, 
buvo dar labai miglota. Jie rado Raulį prie savo palapinės gulintį ant 
glėbelio šieno, iš kurio jo arklys vogčiomis pešė kuokštelį po kuokštelio. 
Jaunuolio akys buvo paraudusios, jis atrodė priblokštas. Maršalas de 
Gramonas ir grafas de Gišas buvo grįžę į Paryžių, ir vargšas jaunuolis 
jautėsi labai vienišas. 

Po valandėlės Raulis pakėlė akis ir pamatė du raitelius, žiūrinčius į 
jį. Jis pažino juos ir nubėgo pasitikti išskėstomis rankomis. 

— A, tai jūs, mieli bičiuliai! — sušuko jis. — Atvykote manęs 
aplankyti? O gal pasiimsite mane kartu? Ar turite kokių žinių apie 
mano globėją? | 

— Tai jūs nieko negavote? — paklausė d' Artanjanas jaunudiį. 

— Deja, ne, pone! Ir aš iš tiesų nežinau, kas jam atsitiko. 

O, man taip neramu, man taip neramu, nors verk. | 

Ir iš tikrųjų dvi stambios ašaros nuriedėjo per įdegusius jaunuolio 
skruostus. 


447 


Portas nusisuko, kad iš plataus geraširdiško jo veido nebūtų galima 
išskaityti, kas dedasi širdyje. 

— Po velnių! — sušuko d' Artanjanas susijaudinęs, kaip jau seniai 
nebuvo. — Nenusiminkite, mano bičiuli. J ei jūs negavote iš grafo 
laiško, tai mes gavome, mes... vieną... 

— O! Iš tikrųjų? — sušuko Raulis. 

— Ir net labai raminantį, — pasakė d' Artanjanas, matydamas, kaip 
nudžiugo jaunuolis. | 

— Ar čia turite? — paklausė Raulis. 

— Taip, tai yra, aš turėjau, — atsakė d'Artanjanas, dėdamasis 
ieškąs laiško. — Palaukite. Palaukite, jis turi būti mano kišenėje. Jis 
rašo, kad netrukus grįšiąs, ar ne, Portai? 

Nors d' Artanjanas ir buvo gaskonas, bet vis tiek nenorėjo vienas 
prisiimti to melo naštos. 

— Taip, — atsakė kostelėjęs Portas. 

— O, duokite man jį! — paprašė jaunuolis. 

— Aš ką tik jį skaičiau. Nejaugi būčiau pametęs? Ak, kad tave kur, 
mano kišenė kiaura! 

— O taip, ponas Rauli, — tarė Musketonas, — laiškas net labai 
raminantis, šie ponai man jį skaitė, ir aš verkiau iš džiaugsmo. 

— Bet ar žinote, ponas d'Artanjanai, kur jis yra? — paklausė 
Raulis, kiek nušvitęs. | 

— Aišku, žinau, — atsakė d' Artanjanas, — bet tai paslaptis. 

— Tikiuosi, kad ne man. 

— Žinoma, ne jums, ir aš tuoj pasakysiu, kur jis yra. 

Portas įsmeigė į d' Artanjaną nustebusias akis. 

— Kur, po velnių, galėčiau pasakyti jį esant, kad jaunuolis nebandytų 
jo ieškoti? — sumurmėjo d' Artanjanas. 

— Tai kur jis, pone? — paklausė Raulis švelniu, maloniu balsu. 

— Konstantinopolyje! 

— Pas turkus! — sušuko nusigandęs Raulis. — Gerasis dieve! Ką 
jūs sakote? 

— Ar tai jums baisu? — paklausė d' Artanjanas. — Et, niekai! Ką 
reiškia turkai tokiems vyrams, kaip grafas de La Feras ir abatas d'Erble? 

— Ak, jo draugas kartu su juo! — sušuko Raulis. — Tai mane 
truputį nuramino. 

“Koks tas velnias d'Artanjanas sumanus“, — pagalvojo Portas, 
stebėdamasis savo bičiulio gudrumu. 

— Dabar, — tarė d' Artanjanas, norėdamas greičiau pakeisti kalbos 

temą, — štai jums penkiasdešimt pistolių, kurias atsiuntė grafas per tą 
patį pasiuntinį. Manau, kad neturite pinigų ir kad jie pravers. 

— Turiu dar dvidešimt pistolių, pone. 

— Vis tiek paimkite, turėsite septyniasdešimt. 

— Ir jeigu dar jums pritruks... — pridūrė Portas, kišdamas ranką į 
kišenę. 

— Dėkoju, — pasakė Raulis nukaitęs, — tūkstanų kartų dėkoju, 
pone. 

Tuo metu pasirodė Olivenas, 

— Beje, — tarė d'Artanjanas taip, kad girdėtų tarnas, — ar jūs 
patenkintas Olivenu? | 

— Taip sau. 

Olivenas dėjosi nieko negirdėjęs ir įėjo į palapinę. 

— Ką turite prikišti šiam žiopliui? 

— Jis baisus smaližius, — atsakė Raulis. 

— Oi pone! — sušuko įėjęs Olivenas. 

— Ir vagilius. 

— Oi pone, oi! 

— O svarbiausia — didelis bailys. 

— Oi, oi, oi pone, jūs garbę plėšiate! — įsižeidė Olivenas. 

— Velniai griebtų! — sušuko d'Artanjanas. — Žinokite, ponas 
Olivenai, kad tokie žmonės, kaip mes, nelaiko bailių tarnų. Apvaginėkite 
savo poną, valgykite jo uogienę ir gerkite jo vyną, bet, po velnių, 
nebūkite bailys, nes aš jums nukaposiu ausis. Pažvelkite į Musketoną, 
paprašykite, kad jis parodytų jums garbingai įgytas žaizdas, ir 
pažiūrėkite, kokį vertybės antspaudą uždėjo jam ant veido įprastas jo 
narsumas. 

"Musketonas pasijuto tartum devintame danguje Ar, jei būtų išdrįsęs, 
būtų apkabinęs d' Artanjaną, o tuo tarpu pats sau pažadėjo, progai 
pasitaikius, mirti Už jį. 

— Rauli, išvykite šį niekšą, — tarė d'Artanjanas, — jeizu jis 
bailys, kurią nors dieną apsijuoks. 

— Ponas mane vadina bailiu dėl to, — sušuko Olivenas, — kad aną 
dieną, kai jis panoro kautis.su Gramono pulko kornetu, aš atsisakiau jį 
lydėti! 

. — Ponas Olivenai, tarnas visada turi klausyti, — griežtai atsakė 
d' Artanjanas. 
Ir, pasivedęs jį į šalį, pridūrė: 
— Tu gerai padarei, jei tavo ponas klydo, ir štai tau vienas ekiu; 

bet jeigu jį kas įžeistų ir tu už jį nesiduotum sukapojamas į gabaliukus, 
aš tau nupjaučiau liežuvį ir juo ištepčiau veidą. 

Olivenas nusilenkė ir įsidėjo ekiu į kišenę. 

— Dabar, bičiuli Rauli, — tarė d' Artanjanas, — mudu su ponu diu 
Valonu vykstame kaip pasiuntiniai. Negaliu jums pasakyti, kuriuo 
tikslu, nes ir pats nežinau; bet, jeigu jums ko nors reikės, parašykite 
poniai Madlenai Tiurken į “Ožkelės" viešbutį Tiktono gatvėje ir 
naudokitės šia kasa kaip bankininko, bet su saiku, nes, įspėju, kad ji 

-nėra taip kietai prikimšta kaip pono d'Emeri. 

Ir apkabinęs laikiną savo globotinį, perdavė jį į stiprias Porto rankas, 
kurios jį pakėlė nuo žemės ir valandėlę laikė prispaudusios prie kilnios 
milžino širdies. 

— O dabar, — tarė d' Artanjanas, — keliaukime! 

Jie nujojo Bulonės link ir pavakare sustabdė arklius, suprakaitavusius 
ir putotus. 

Dešimt žingsnių nuo tos vietos, kur jie sustojo, prieš įjodami į 
miestą, pamatė juodai apsirengusį jaunuolį, kuris atrodė kažko laukiąs 
ir, juos išvydęs, neišieido jų iš akių. 

D' Artanjanas prisiartino prie jo ir, matydamas, kad jis žiūri tiesiai į 
jį, tarė: 

— Si bičiuli, aš nemėgstu, kad kas mane apžiūrinėtų nuo galvos iki 
kojų. | 

— Pone, — tarė jaunuolis, neatsakydamas į d' Artanjano kreipimąsi, 
— leiskite paklausti, ar jūs iš Paryžiaus? 

D' Artanjanas pagalvojo, kad jis koks nors smalsuolis, norįs sužinoti 
sostinės naujienas. 

— Taip, pone, — atsakė jis švelnesniu tonu. 

— Ar neketinate sustoti viešbutyje “ Anglijos herbas"? 

— Taip, pone, ketiname. 

— Ar jo eminencija kardinolas Mazarinis jums nepavedė kokios 
nors raisijos? 

— Taip, pone, pavedė. 


— Tai jūs turėsite reikalą su manimi, — tarė jaunuolis. — Aš 
Mordauntas. 

— A, — labai tyliai tarė d' Artanjanas, — tai tas pats, kurio Atas 
pataria saugotis. 

— A, — sumurmėjo Portas, — tai tas pats, kurį Aramis siūlo man 
pasmaugti. 


Abudu įdėmiai pasižiūrėjo į jaunuolį. 

Šis klaidingai suprato jų žvilgsnį. 

— Gal netikite mano žodžiais? — paklausė jis. — Jei taip, aš 
pasiruošęs jums pateikti įrodymų. 

— Ne, nereikia, pone, — atsakė d' Artanjanas, — mes pavedame 
save jūsų žiniai. į 

— Gerai, ponai, — tarė Mordauntas, — tai mes tuoj pat vykstame; 
šiandien paskutinė diena, kurią man buvo paskyręs kardinolas įteikti 
laiškui. Mano laivas jau paruoštas, ir, jei nebūtumėte atvykę, būčiau 
išplaukęs be jūsų, nes generolas Oliveris Kromvelis nekantriai laukia 
manęs grįžtant. 

— Ak, — sušuko d'Artanjanas, — tai mes pasiųsti pas generolą 
Oliverį Kromvelį? 

— Argi neturite jam laiško? — paklausė jaunuolis. 

— Turiu laišką, kurio anrtąjį voką privalėjau atplėšti tik Londone; 
bet, kai jūs pasakėte; kam jis adresuotas, nėra prasmės ilgiau laukti. 

D' Artanjanas atplėšė voką. | 

Laiškas iš tikrųjų buvo adresuotas: !Ponui Oliveriui Kromveliui, 
anglų kariuomenės generolui." 

“Ak, kokia keista užduotis!" — pagalvojo d' Artanjanas. 

— Kas per vienas tas ponas Oliveris Kromvelis? — tyliai paklausė 
Portas. 

— Buvęs aludaris, — atsakė d' Artanjanas. 

— Ar tik Mazarinis nenorėtų pasipelnyti iš alaus, kaip mes 
pasipelnėme iš šiaudų? — paklausė Portas. 

— Greičiau, greičiau, ponai, — nekantriai ragino Mordauntas. 
— Keliaukime! | 

— Štai kaip! — sušuko Portas. — Net nevakarieniavę? Argi ponas 
Kromvelis negali truputį palaukti? 

— Taip, gali, bet aš... — atsakė Mordauntas. 

— Ką jūs? — paklausė Portas. 

— Aš labai skubu. 

— O! Jei tik dėl jūsų, — atsakė Portas, — tai manęs neliečia, ir aš 
pavakarieniausiu, jums leidus ar be jūsų leidimo. 

Blankiose jaunuolio akyse blykstelėjo lyg koks žaibas, bet jis 
susitvardė. 

— Pone, — įsiterpė d' Artanjanas, — reikia atleisti išalkusiems 
keleiviams. Be to, mūsų vakarienė jūsų nesutrukdys. Mes josime į 
viešbutį, o jūs pėsčias eikite į uostą; mes užvalgysime ir atvyksime tuo 
pat laiku, kaip ir jūs. 

— Kaip jums patinka, ponai, tik nepavėluokite, — atsakė 
Mordauntas. 

— Taip bus geriau, — sumurmėjo Portas. 

— Kaip vadinasi tas laivas? — paklausė d' Artanjanas. 

— "Standartas". 

— Puiku. Po pusvalandžio mes būsime prie laivo. 

Ir abu draugai, sukirtę arkliams pentinais, nulėkė į viešbutį “Anglijos 
herbas". 

— Ką pasakysite apie šį jaunuolį? — paklausė jodamas 
d' Artanjanas. 

— Pasakysiu, kad jis man visiškai nepatinka, — atsakė Portas, — ir 
kad baisiai norėjosi paklausyti Aramio patarimo. 

— Nedarykite to, brangus Portai: šis žmogus yra generolo Kromvelio 
pasiuntinys, ir aš manau, kad mes būtume blogai sutikti, jei praneštūme, 
jog nusukome sprandą jo patikėtiniui. 

— Vis tiek, — atsakė Portas, — aš žinau, kad Aramis geras 
patarėjas. 

— Paklausykite, — pasakė d' Artanjanas, — kai mūsų užduotis bus 
atlikta... 

— Toliau? 

— Jeigu jis mus parlydės į Prancūziją... 

— Na ir kas? 

— Tada pamatysime. 

Abu bičiuliai tuo metu atvyko į viešbutį “Anglijos herbas", kur 
pavakarieniavo su dideliu apetitu; paskui tuoj pat nujojo į uostą. 

Dvistiebis laivas buvo pasiruošęs išplaukti, ir ant jo denio JE 
pamatė nekantriai vaikštinėjanųų Mordauntą. 

— Tiesiog neįtikima, — kalbėjo d' Artanjanas, kai jiedu laiveliu 
plaukė link "Standarto", — kaip šis jaunuolis panašus į kažkurį mano 
pažįstamą, tik neprisimenu į kurį. 

Jie priplaukė prie trapo ir po valandėlės buvo jau laive. 

Bet arklių gabenimas į laivą užtruko ilgiau, negu žmonių, ir brigas 
galėjo pakelti inkarą tik aštuntą valandą vakaro. 

Jaunuolis trypė iš nekantrumo ir liepė ištiesti visas bures. 

Portas, nuvargintas trijų nemigos naktų ir septyniasdešimties mylių 
kelionės, nuėjo į savo kajutę ir užmigo. 

D'Artanjanas, nugalėjęs pasišlykštėjimą Mordauntu, vaikštinėjo 
su juo po denį ir pasakojo nebūtus dalykus, norėdamas išpešti iš jo 
kokį žodį. 

Musketonas sirgo jūros liga. 

XIII 
ŠKOTAS SULAUŽĖ PRIESAIKĄ, 
UŽ SKATIKĄ PARDAVĖ SAVO KARALIŲ 


O dabar tegu skaitytojas leidžia “Standartui" ramiai plaukti ne į 
Londoną, kaip manė d'Artanjanas ir Portas, bet į Darhemą, kur 
Mordauntas turėjo būti, kaip liepė laiškai, kuriuos jis gavo iš Anglijos, 
būdamas Bulonėje; ir mes eisime į rojalistų stovyklą šiapus Taino 
upės, netoli Niukaslio miesto. 

Ten, tarp dviejų upių, prie Škotijos sienos, bet Anglijos pusėje, 
stovi nedidelės armijos palapinės. Vidurnaktis. Kariai, kurių plikos 
kojos, trumpi sijonai, spalvoti pledai ir plunksnos prie kepurių rodo 
juos esant kalnėnus, tingiai eina sargybą. 

Mėnulis, tarpais išlįsdamas iš tirštų debesų, apšviečia sargybinių 
muškietas, ir išryškėja sienos, stogai, bokštai miesto, kurį Karolis I ką 
tik buvo užleidęs, kaip Oksfordą ir Niuardą, parlamento kariuomenei, 
kuri palaikė karaliaus pusę, tikėdamasi sulaukti taikos. 

Viename stovyklos gale, šalia didžiulės palapinės, prisikimšusios 
škotų karininkų, kurie posėdžiauja, pirmininkaujant jų vadui senam 
grafui Levenui, ant žolės miega žmogus raitelio uniforma, dešinėje 
rankoje laikydamas špagą. 

Penkiasdešimt žingsnių nuo čia antras žmogus, taip pat raitelio 
uniforma, kalbasi su škotų sargybiniu; nors jis svetimšalis, bet, matyt, 
taip puikiai moka anglų kalbą, kad supranta, ką atsako pašnekovas 
Perto grafystės tarme. 

Kai Niukaslio miesto laikrodis išmušė pirmą valandą ryto, 
miegantysis pabudo ir, pasirąžęs kaip žmogus, atmerkęs akis po gilaus 
miego, atidžiai apsidairė; matydamas, kad jis čia vienas, atsistojo ir, 
apsukęs aplinkui, praėjo pro raitelį, kuris kalbėjosi su sargybiniu. Tas, 
tur būt, jau buvo baigęs klausinėti sargybinį, nes po valandėlės jį 
paliko ir lėtu žingsniu patraukė ten, kur buvo nuėjęs pirmasis raitelis. 

Tas jo laukė prie palapinės, stovinčios ant kelio. | 

— Na kaip, brangus bičiuli? — paklausė jis gryniausia prancūzų 
kalba, kokia buvo kalbama tarp Ruano ir Turo: 

— Ką gi, mielas bičiuli, negalima delsti, reikia įspėti karalių. 

— O kas dedasi? 

— Tektų ilgai pasakoti, bet jūs tuoj išgirsite. Mažiausias Čia ištartas 
žodis gali viską sugadinti. Eime ieškoti milordo Vinterio. 

Ir abu nuėjo į kitą stovyklos pusę, bet, kadangi stovykla buvo 
užėmusi ne daugiau kaip penkis šimtus kvadratinių pėdų, jie netrukus 
priėjo palapinę, kurios ieškojo. 

— Ar jūsų ponas miega, Toni? — angliškai kreipėsi vienas raitelis 
į tamą, gulintį pirmame palapinės skyriuje, kuris buvo tartum 
prieškambaris. 

— Ne, ponas grafe, — atsakė tamas, — man rodos, nemiega arba 
tik neseniai užmigo, nes jis, grįžęs iš karaliaus, apie dvi valandas 
vaikščiojo, ir nepraėjo nė dešimt minučių, kai nutilo jo žingsniai; 
pagaliau, — pridūrė tarnas, pakeldamas palapinės užuolaidą, — patys 
galite pažiūrėti. 

Iš tikrųjų lordas Vinteris sėdėjo prie angos, atstojančios langą, pro 
kurią į palapinę ėjo nakties oras, ir melancholiškai žvelgė į mėnulį, 
kuris, kaip ką tik sakėme, slėpėsi po tirštais tamsiais debesimis. | 

Abu draugai prisiartino prie lordo Vinterio, parėmusio rankomis 
galvą ir stebinčio dangų; jis neišgirdo jų įeinant ir nepajudėjo, kol 
nepajuto ant savo peties kažkieno rankos. Tada atsisuko, pažino Atą ir 
Aramį ir padavė jiems ranką. 

— Ar pastebėjote, — paklausė jis, — koks šiandien mėnulis? 

— Ne, — atsakė Atas, — jis man atrodo kaip paprastai. 

— Pažiūrėkite, ševalje, — tarė lordas Vinteris. 

— Prisipažįstu, — atsakė Aramis, — kad aš, kaip ir grafas de La 
Feras, nematau nieko nepaprasto. 

— Grafe, — tarė Atas, — esant tokioje keblioje būklėje, kaip 
mūsų, reikia tyrinėti žemę, o ne dangų. Ar gerai pažįstate savo škotus, 


ar pasitikite jais? 
— Škotais? — paklausė lordas Vinteris. — Kokiais škotais? 
— O, dieve mano, mūsiškiais, — atsakė Atas, — tais, kuriais 


karalius pasitiki, grafo Leveno škotais. 

— Ne, — atsakė lordas Vinteris. Paskui pridūrė: — Vadinasi, 
nematote, kaip aš matau, kad dangus rausvas? 

— Visai ne, — atsakė kartu Atas ir Aramis. 

— Sakykite, — kalbėjo toliau lordas Vinteris, negalėdamas 
atsikratyti tos minties, — ar teisybė, jog Prancūzijoje esąs toks 
padavimas, kad Henrikas IV savo mirties išvakarėse, žaisdamas 
šachmatais su ponu de Basompjeru, matė kraujo dėmes šachmatų 
lentoje? 

— Taip, — atsakė Atas, — ir maršalas keletą kartų man pačiam 
pasakojo. 

— Taigi, — sumurmėjo lordas Vinteris, — o kitą dieną Henrikas 
IV buvo nužudytas. | 

— Bet kokį ryšį turi Henriko IV vizija su jumis, grafe? — paklausė 
Aramis. s 

— Jokio, ponai. Iš tiesų kvaila, kad aš kalbu su jumis apie tai: jūsų 
atsilankymas šią valandą mano palapinėje rodo, kad atnešėte kažkokią 
svarbią žinią. 

— Taip, milorde, — atsakė Atas, — aš norėčiau pakalbėti su 
karalium. 

— Su karalium? Bet karalius miega. 

— Aš turiu pranešti jam svarbų-dalyką. 

— Ar to negalima atidėti rytdienai? 

— Ne, reikia, kad jis tai sužinotų tučtuojau, galbūt ir dabar jau per 
vėlų. 

— Eime, ponai, — pasakė lordas Vinteris. 

Lordo Vinterio palapinė stovėjo šalia karaliaus palapinės, ir jas 
jungė nelyginant koks koridorius. Tą koridorių saugojo ne sargybinis, 
o patikimas Karolio I tarnas, kad, esant skubiam reikalui, karalius 
galėtų susisiekti su ištikimu savo pagalbininku: 

— Tie ponai eina su manimi, — pasakė lordas Vinteris. 

Tarnas nusilenkė ir juos praleido. 

Iš tikrųjų numarintas miego karalius Karolis su juoda liemene, 
ilgais batais, atleidęs diržą ir pasidėjęs greta skrybėlę, miegojo ant 
žygio lovos. Įėjusieji prisiartino prie jo, ir Atas, kuris įžengė pirmutinis, 
valandėlę tyliai stebėjo šį kilnų ir tokį išbalusį veidą, apgaubtą ilgų 
plaukų, prilipusių prie smilkinių, išprakaitavusių nuo sunkaus miego ir 
išraizgytų mėlynų gyslelių, kurios po nuvargusiomis akimis atrodė 
pritvinkusios ašarų. 

Atas giliai atsiduso. Atodūsis pažadino karalių — toks budrus buvo 
jo miegas. 

Jis atsimerkė. | 

— A, — prabilo jis, pasiremdamas alkūne, — tai jūs, grafe de La 
Ferai? Ė 

— Taip, jūsų didenybe, — atsakė Atas. 

— Jūs budite, kai aš miegu. Gal atnešate man kokią žinią? 

— Deja, jūsų didenybė įspėjote, — atsakė Atas. 

— Vadinasi, blogą žinią? — paklausė, liūdnai šypsodamasis, 
karalius. 


a Taip, jūsų didenybe. 

— Vis tiek pasiuntinys yra laukiamas svečias, ir visada man malonu 
matyti jus, kurio pasiaukojimas nepaiso nei tėvynės, nei nelaimių ir 
kurį man atsiuntė Henrietė, — taigi sakykite drąsiai, kad ir kokia būtų 
jūsų atnešta žinia. 

— Jūsų didenybe, ponas Kromvelis šią naktų atvyko į Niukaslį. 

— A! — pasakė karalius. — Su manim kautis? 

— Ne, jūsų didenybe, nupirkti jūsų. 

— Ką sakote? — Aš sakau, jūsų didenybe, kad škotų armijai esate 
skolingas keturis šimtus tūkstančių svarų sterlingų. 

— Už neišmokėtas algas? Taip, aš tai žinau. Jau beveik metai, kai 
narsūs, ištikimi mano škotai kovoja vien dėl garbės. 

Atas nusišypsojo. 

— Nors garbė — gražus dalykas, tačiau jiems nusibodo kovoti vien 
dėl jos, ir šiąnakt jie pardavė jus už du šimtus tūkstančių livrų, tai yra 
už pusę sumos, kurią jiems buvote skolingas. 

— Negali būti, — sušuko karalius, — kad škotai parduotų savo 
karalių už du šimtus tūkstančių livrų! 

— O žydai juk pardavė savo dievą už trisdešimt sidabrinių! 

— O koks judas sudarė šį niekšišką sandėrį? 

— Grafas Levenas. 

— Ar jūs tuo įsitikinęs, pone? 

— Aš tai girdėjau savo ausimis. 

Karalius giliai atsiduso, tartum būtų plyšusi iš sielvarto jo širdis, ir 
nuleido galvą ant rankų. 

— O, škotai, — pasakė jis, — škotai, kuriuos aš vadinau savo 
ištikimaisiais! Škotai, kuriais pasitikėjau, kai galėjau pabėgti į Oksfordą! 
Škotai, mano tėvynainiai, škotai, mano broliai! Bet ar iš tikrųjų tai 
žinote, pone? 

— Gulėdamas už grafo Leveno palapinės, aš pakėliau audeklą ir 
viską mačiau, viską girdėjau. 

— Ir kada turi būti įvykdytas tas niekšiškas sandėris? | 

— Šį rytą. Matote, jūsų didenybe, kad negalima gaišti. 

— O ką mums daryti, jei, kaip sakote, esu parduotas? 

.— Skubiai persikelti per Tainą, nusigauti į Škotiją ir susisiekti su 
lordu Montrozu, kuris jūsų neparduos. 

— O kąaš veiksiu Škotijoje? Kariausiu partizaninį karą? Tokį karą 
kariauti nedera karaliui. | 

— Roberto Bruso! pavyzdys jus pateisins, jūsų didenybe. 


"Robertas Brusas (Robertas I) — Skotijos karalius, kovojęs dėl Škotijos sausas 
nuo Anglijos. 

— Ne, ne! Aš per ilgai kovojau. Jeigu jie mane pardavė, tegul ir 
iščuoda, ir tegul krinta ant jų amžina išdaviko gėda. 

— Jūsų didenybe, — tarė Atas, — gal karalius ir turėtų taip pasielgti, 
bet vyras ir tėvas taip elgtis negali. Aš atvykau čia siunčiamas jūsų 
žmonos ir dukters, taip pat tų dviejų vaikų, kurie liko Londone, vardu 
jums sakau: “Gyvenkite, jūsų didenybe, taip dievas nori." 

Karalius atsistojo, susiveržė diržą, prisisegė špagą ir, nosine 
nusišluostęs prakaituotą kaktą, tarė: 

— Gerai! Ką reikia daryti? 

— Jūsų didenybe, ar turite visoje armijoje bent vieną pulką, kuriuo 
galėtumėte pasitikėti? | 

— Lorde Vinteri, — tarė karalius, — ar galite pasikliauti savo 
pulku? 

— Jūsų didenybe, jie yra tik žmonės, o žmonės pasidarė labai 
silpni arba labai pikti. Pasitikiu jais, bet už juos laiduoti negaliu; aš 
patikėjau jiems savo gyvybę, bet patikėti jūsų didenybės gyvybės 
nesiryžtu. 

— Ką padarysi, — atsakė Atas, — jei nėra pulko, užtat esame mes 
trys, jums pasiaukoję žmonės, ir mūsų pakaks. Sėskite, jūsų didenybe, 
ant arklio, jokite su mumis, ir mes persikelsime per Tainą, pasieksime 
Škotiją ir išsigelbėsime. | 

— Ir jūs taip manote, lorde Vinteri? — paklausė karalius. 

— Taip, jūsų didenybe. 

— O jūs, pone d'Erble? 

— Taip, jūsų didenybe. 

— Tebūnie, kaip jūs norite. Lorde Vinteri, duokite įsakymus. 

Lordas Vinteris išėjo, o karalius baigė rengtis. 

Kai Vinteris grįžo, pirmieji spinduliai įspindo pro palapinės angą. 

— Viskas paruošta, jūsų didenybe, — pasakė jis. 

— O mes? — paklausė Atas. 

— Grimo ir Blezua laukia jūsų, pabalnoję arklius. 

— Tuomet, — tarė Atas, — negaiškime nė minutės. Jokime. 

— Jokime, — sutiko karalius. 

— Jūsų didenybe, — kreipėsi į karalių Aramis, — ar įspėjote savo 
draugus? 

— Savo draugus! — atsakė Karolis I, liūdnai linguodamas galvą. 
— Aš neturiu draugų, tik jus tris. Draugo,  neužmiršusio manęs 
dvidešimt metų, ir dviejų kitų, kurie tapo mano draugais prieš savaitę, 
aš niekad neužmiršiu. Jokime, ponai; jokime. 

Karalius išėjo iš palapinės ir rado savo arklį jau pabalnotą. Tai 
buvo sartas arklys, kuriuo karalius jodinėjo jau treji metai ir kurį labai 
mėgo. 

Arklys, jį pamatęs, linksmai sužvengė. 

— Ak, — tarė karalius, — aš buvau neteisus, štai dar, kad ir ne 
draugas, vienas tvarinys, kuris mane myli. Tu būsi man visada ištikimas, 
ar ne, Artusai? 

Arklys, tarsi supratęs šiuos žodžius, prikišo garuojančias savo 
šnerves karaliui prie veido ir, pakėlęs lūpą, linksmai prašiepė baltus 
dantis. 

— Taip, taip, — tarė karalius, tapšnodamas arklį, — gerai, Artusai, 
aš tavimi patenkintas. 

Karolis, kuris buvo vienas iš geriausių Europos jojikų, nepaprastai 
mikliai įšoko į balną ir, atsisukęs į Atą, Aramį ir lordą Vinterį, pasakė: 

— Ponai, aš laukiu jūsų! 

Bet Atas stovėjo nejudėdamas, įsmeigęs akis ir ištiesęs ranką į 
juodą liniją, nusidriekusią Taino krantu ir du kartus didesnę už stovyklą. 

— Kas per linija? — paklausė Atas, kuriam nakties tamsa, kovojanti 
su pirmaisiais dienos spinduliais, dar kliudė gerai viską įžiūrėti. — Kas 
čia per linija? Vakar jos nemačiau. 

— Tai, be abejonės, rūkas, pakilęs nuo upės, — atsakė karalius. 

— Ne, jūsų didenybe, čia kažkas tankiau už rūką. 

— Iš tikrųjų ten rnatau rausvą užtvarą, — tarė lordas Vinteris. 

— Tai priešas išeina iš Niukaslio ir mus supa! — sušuko Atas. 

— Priešas? — pasakė karalius. 

— Taip, priešas! Jau per vėlu. Žiūrėkite! Žiūrėkite, kaip ten, ties 
miestu, prieš saulę blizga “plieniniai šonkauliai". 

Taip buvo vadinami kirasyrai, iš kurių Kromvelis sudarė savo 
gvardiją. 

— O, o! — sušuko karalius. — Tuojau sužinosime, ar tiesa, kad 
škotai mane pardavė. 

— Ką ketinate daryti? — paklausė Atas. 

— Įsakyti jiems pulti ir, jų padedamas, sutriuškinti tuos niekšus 
maištininkus. 

Ir karalius, paspaudęs pentinais arklį, nujojo prie grafo Leveno 
palapinės. 

— Jokim paskui jį, — tarė Atas. 

— Jokim, — sutiko Aramis. 

— Ar tik karalius nesužeistas? — pasakė lordas Vinteris. — Aš 


458 


matau ant žemės kraujo dėmes. 

Ir jis leidosi joti įkandin savo dviejų draugų. Atas jį sulaikė. 

— Eikit sutelkti savo pulko, — pasakė jis, — matau, kad jis tuoj 
bus mums reikalingas. 

Lordas Vinteris pasuko atgal, o abu draugai nujojo toliau. 

Po valandėlės karalius prijojo škotų armijos vyriausiojo vado 
palapinę. Jis nušoko nuo arklio ir įėjo į vidų. 

Generolas buvo apsuptas vyresniųjų vadų. 

— Karalius! — sušuko jie, keldamiesi ir nustebusiomis akimis 
žiūrėdami kits į kitą. 

Iš tikrųjų Karolis stovėjo priešais juos su skrybėle ant galvos, 
suraukęs antakius ir vytiniu pliaukšėdamas sau per batą. 

— Taip, ponai, — atsakė jis, — pats karalius! Karalius atėjo 
pareikalauti, kad jūs paaiškintumėte, kas čia dedasi. 

— Kas atsitiko, jūsų didenybe? — paklausė grafas Levenas. 

— Atsitiko tai, pone, — atsakė karalius piktai, — kad generolas 
Kromvelis šią naktį atvyko į Niukaslį. Jūs tai žinojote, bet manęs 
neįspėjote. Priešas žygiuoja iš miesto ir užkerta mums kelią per Tainą; 
jūsų sargybiniai tikriausiai tai pastebėjo, bet nuo manęs nuslėpė. Jūs 
niekšiškai mane pardavėte parlamentui už du šimtus tūkstančių svarų 
sterlingų, bet apie tai, laimė, man buvo pranešta. Štai kas atsitiko, 
ponai. Atsakykite, pasiteisinkite, nes aš jus kaltinu. 

— Jūsų didenybe, — suvapėjo grafas Levenas, — jūsų didenybe, 
turbūt esate suklaidintas kažkokio melagingo pranešimo. 

— Aš pats savo akimis mačiau priešo armiją, išsiikiavusią tarp 
mano stovyklos ir Škotijos, — tarė Karolis, — ir beveik galiu pasakyti: 
savo ausimis girdėjau, kaip ginčijotės dėl pardavimo sąlygų. 

Škotų vadai, suraukę antakius, susižvalgė. | 

— Jūsų didenybe, — sumurmėjo Levenas, degdamas iš gėdos, — 
jūsų didenybe, mes pasiryžę pateikti jums įrodymus. 

— Aš tik vieno įrodymo reikalauju, — pasakė karalius. 
— Išrikiuokite kariuomenę kautynėms ir eikite pulti priešo. 

— Tai neįmanoma, jūsų didenybe, — atsakė grafas. 

— Kodėl neįmanoma? Kas kliudo? — sušuko Karolis I. 

— Jūsų didenybė gerai žinote, kad tarp mūsų ir anglų kariuomenės 
sudarytos paliaubos, — atsakė grafas. 

— Jei ir buvo sudarytos paliaubos, tai anglų kariuomenė jas sulaužė, 
išeidama iš miesto, kuriame pagal susitarimą turėjo pasilikti. Todėl aš 
sakau jums, kad turite su manim prasibrauti pro tą kariuomenę ir grįžti 

į Škotiją, o jei to nepadarysitė, pasirinkite vieną iš dviejų vardų, 
kuriais žmonės išreiškia panieką ir pasišlykštėjimą: jūs esate arba bailiai, 
arba išdavikai! 

Skotų akys sužaibavo ir, kaip dažnai atsitinka panašiomis 
aplinkybėmis, po baisios gėdos jie pasidarė nepaprastai įžūlūs, ir 
dviejų genčių vadai, priėję prie karaliaus iš abiejų šonų, pasakė: 

— Taip, mes prižadėjome išgelbėti Škotiją ir Angliją nuo to, -kuris 
dvidešimt penkerius metus čiulpė Anglijos ir Škotijos kraują bei auksą. 
Mes prižadėjome ir ištesėsime savo pažadą. Karaliau Karoli Stiuartai, 
jūs esate mūsų belaisvis. 

Ir jie ištiesė rankas, norėdami suimti karalių, bet nespėjo nė pirštų 
galais jo paliesti ir abu jau gulėjo ant žemės — vienas sužeistas, O 
antras negyvas. 


Atas parmušė vieną pistoleto rankena, o Aramis pervėrė kitą špaga. 

Paskui, kai grafas Levenas ir kiti vadai atšoko, išgąsdinti netikėtos 
pagalbos, lyg nukritusios iš dangaus tam, kurį jie laikė savo belaisviu, 
Atas ir Aramis ištraukė karalių iš išdavikų palapinės, į kurią jis taip 
neatsargiai buvo įėjęs, ir, užšokę ant arklių, kuriuos laikė tarnai, visi 
trys nulėkė karaliaus palapinės linkui. 

Jodami jie pamatė lordą Vinterį, atskubantį su savo pulku. Karalius 
davė jam ženklą sekti paskui juos. 


XIV 
KERŠYTOJAS 


Visi keturi suėjo į palapinę. Jie neturėjo jokio veiksmo plano, reikėjo 
jį sudaryti. 

Karalius krito į krėslą. 

— Aš žuvęs, — tarė jis. 

— Ne, jūsų didenybe, — atsakė Atas, — jūs tik išduotas. Karalius 
sunkiai atsiduso. 

— Išduotas, išduotas škotų, kurių tarpe gimiau, kuriuos - visada 
labiau mylėjau už anglus! Ak niekšai! — Jūsų didenybe, — tarė Atas, 
— dabar ne laikas priekaištauti, dabar reikia įrodyti, kad jūs esate 
karalius ir bajoras. Drąsiau, valdove, drąsiau! Jūs čia turite bent tris 
žmones, kurie, galite būti ramūs, jūsų neišduos. Ak, jei mes būtume 
penkiese! — sumurmėjo Atas, galvodamas apie d' Artanjaną ir Portą. 

— Ką sakote? — paklausė stodamasis Karolis. 

— Sakau, jūsų didenybe, kad yra tik viena išeitis. Lordas Vinteris 
laiduoja ar beveik laiduoja — nekibsime prie žodžių — už savo pulką. 
Jis ves jį, o mes josime jūsų didenybei iš šalių, prasibrausime pro 
Kromvelio kariuomenę ir nuvyksime į Škotiją. 

— Yra dar kita išeitis, — tarė Aramis. — Vienas mūsų apsivilks 
karaliaus rūbais, sės ant karaliaus arklio, ir, kol jį gaudys, karalius 
galbūt paspruks. 

— Geras sumanymas, — atsakė Atas, — ir, jei jūsų didenybė 
kuriam nors iš mūsų suteiks šią garbę, mes būsime nuoširdžiai dėkingi! 

— O ką jūs, lorde Vinteri, manote apie šį patarimą? — paklausė 
karalius ir sužavėtas pažvelgė į tuodu vyrus, pasirengusius ant galvos 
užsitraukti visus jam gresiančius pavojus. | 

— Aš manau, jūsų. didenybe, kad, jei yra būdas išgelbėti jūsų 
didenybei, ponas d'Erble ką tik jį bus suradęs. Todėl labai prašau jūsų 
didenybę kurį nors iš mūsų pasirinkti, nes negalime gaišti laiko. 

— Bet, jei sutiksiu, tai reikš, kad žmogus, kuris užims mano vietą, 
bus pasmerktas mirti arba pateks į kalėjimą. 

— Ne, tai reikš, kad jam bus garbė išgelbėti savo karalių! — 
sušuko lordas Vinteris. 

Karalius pažvelgė su ašaromis akyse į seną savo bičiulį, nusiėmė 
Šventosios dvasios ordino juostelę, kurią nešiojo, norėdamas parodyti 
pagarbą dviem jį lydintiems prancūzams, ir užmovė ją ant kaklo lordui 
Vinteriui, kuris, atsiklaupęs ant kelių, priėmė tą pražūtingą savo valdovo 
draugiškumo bei pasitikėjimo ženklą. 

— Tai teisinga, — pasakė Atas, — jis tarnauja daug seniau už mus. 

Karalius, išgirdęs tuos žodžius, atsigręžė su ašaromis akyse. 

— Ponai, — tarė jis, — palaukite valandėlę, aš turiu ir judviem po 
juostelę. 

Jis priėjo prie spintos, kurioje buvo užrakinęs savo ordinus, ir 
išėmė dvi Keliaraiščio ordino juosteles. 

— Šie ordinai ne mums — pasakė Atas. 

— Kodėl, pone? — paklausė Karolis. 

— Šie ordinai beveik karališki, o mes tik paprasti bajorai. 

— Pažvelkite į visus pasaulio sostus, — tarė karalius, — ir suraskite 
man širdį, kilnesnę už judviejų. Ne, ne, jūs neįvertinate savęs teisingai, 
ponai, bet aš jus įvertinsiu. Klaupkitės, grafe. 

Atas atsiklaupė. Karalius užrišo juostelę jam per kairįjį petį, pakėlė 
savo špagą ir, užuot pasakęs įprastą formulę: “Aš jus įšventinu į riterius, 

būkite narsus, ištikimas ir garbingas“, tarė: 

— Jūs narsus, ištikimas ir garbingas, aš jus įšventinu į riterius, 
ponas grafe. 

Paskui, atsigręžęs į Aramį, tarė: 

— Dabar jūsų eilė, ponas ševalje. 

Buvo pakartota ta pati ceremonija ir tie patys žodžiai. O tuo metu 
lordas Vinteris, padedamas ginklanešių, nusiėmė varinius šarvus, kad 
būtų labiau panašus į karalių. 

Paskui Karolis, baigęs Aramio apeigas, kaip ir Ato, abudu apkabino. 

— Jūsų didenybe, — pasakė lordas Vinteris, prieš didįjį 
pasiaukojimą atgavęs jėgas ir drąsą, — mes pasiruošę. 

Karalius pasižiūrėjo į tris bajorus. 

— Vadinasi, reikia bėgti? — paklausė jis. 

— Jūsų didenybe, bėgimas per priešų kariuomenės eiles, — tarė 
Atas, — visuose pasaulio kraštuose vadinamas ataka. 

— Taigi, aš mirsiu su špaga rankoje, — pasakė Karolis. — Ponas 
grafe, ponas ševalje, jei kada vėl būsiu karalius... 

„— Jūsų didenybe, jūs suteikėte mums garbės daugiau, negu 
paprastiems bajorams; taigi mes jums skolingi. Bet negaiškime laiko, 
mes ir taip per ilgai užtrukome. | 

Karalius paskutinį kartą padavė visiems trims ranką, pasikeitė su 
lordu Vinteriu skrybėlėmis ir išėjo. 

Vinterio pulkas buvo išsirikiavęs aikštėje, aukščiau stovyklos; 
karalius, trijų draugų lydimas, nujojo į tą aikštę. 

Skotų stovykla, rodės, pagaliau pabudo; žmonės išėjo iš savo 
palapinių ir išsirikiavo kovos tvarka. 

— Matote, — tarė karalius, — gal jie atgailauja ir ruošiasi Žygiuoti. 

— Jeigu jie atgailauja, jūsų didenybe, — atsakė Atas, — jie eis 
paskui jus. 

— Gerai! — sušuko karalius. — O dabar ką darysime? 

— Apžvelkime priešo kariuomenę, — tarė Atas. 

Nedidelio būrelio žvilgsniai tučtuojau nukrypo į liniją, kurią švintant 
jie buvo palaikę miglą ir kurią pirmieji saulės spinduliai aiškiai parodė 
esant kautynėms išrikiuotą kariuomenę. Oras buvo grynas ir vaiskus, 
kaip paprastai būna tuo ryto metu. Galima buvo. gerai įžiūrėti pulkus, 
vėliavas ir net uniformų bei arklių spalvas. | 

Tuo tarpu ant nedidelės kalvos, truputį toliau nuo priešo 
kariuomenės, pasirodė nedidelis, kresnas, tvirtas žmogus, apsuptas 
būrelio karininkų. Jis pakreipė žiūrono vamzdį į būrelį, kuriame stovėjo 

karalius. 

— Ar tas žmogus pažįsta jūsų didenybę? — paklausė Aramis. 
Karolis nusišypsojo. 

— Tas žmogus — Kromvelis, — atsakė jis. 

— Jei taip, užsismaukite skrybėlę, jūsų didenybe, kad jis nepastebėtų 
susikeitimo. 

— Ak, kiek daug laiko sugaišome! — sušuko Atas. 

— Tai duokite įsakymą, — tarė karalius, — ir jokime. 

— Jūsų didenybe, gal jūs įsakinėsite? — paklausė Atas. 

— Ne, aš jus skiriu vyriausiuoju vadu, — atsakė karalius. 

— Tada klausykite, milorde Vinteri, — tarė Atas, — jūsų didenybe, 
malonėkite truputį pasišalinti: tai, ką mes čia kalbėsime, neliečia jūsų 
didenybės. 

Karalius šypsodamasis žengė tris žingsnius atgal. 

— Štai ką aš siūlau, — kalbėjo toliau Atas, — savo pulką 
padalinsime į du eskadronus: jūs vadovausite pirmajam, jo didenybė ir 
mudu — antrajam. Jei niekas nepastos mums kelio, bendromis jėgomis 
pulsime priešą ir, prasilaužę pro jo liniją, kelsimės per Tainą brisdami 
ar plaukdami; jei pasipainios kokia kliūtis mūsų kelyje, jūs su savo 
kareiviais kaukitės ligi paskutiniųjų, o mes su karaliumi žygiuosime 
pirmyn; kai pasieksime upės krantą, prasilaušime nors ir pro trigubas 
priešo gretas, jei tik jūsų eskadronas įvykdys savo užduotį. 

— Ant arklių! — sušuko lordas Vinteris. 

— Ant arklių! — pakartojo Atas. — Viskas apsvarstyta ir nutarta. 

— Pirmyn, ponai, — tarė karalius, — ir tebūnie mūsų šūkis senasis 
Prancūzijos šūkis: “Monžua ir Sen-Deni!"“ Anglijos šūkį dabar kartoja 
per daug išdavikų. | 

Visi sėdo ant arklių: karalius ant lordo Vinterio arklio, o lordas 
Vinteris ant karaliaus arklio, paskui Vinteris atsistojo pirmoje pirmojo 
eskadrono gretoje, o karalius — tarp Ato ir Aramio pirmoje antrojo 
eskadrono gretoje. 

Visa škotų kariuomenė žiūrėjo į tą pasiruošimą nejudėdama ir 
tylėdama iš gėdos. Kai kurie vadai, išėję iš gretos, sulaužė savo špagas. 

— Tai mane paguodžia, — pasakė karalius, — jie ne visi išdavikai. 

Tą akimirką suskambėjo lordo Vinterio balsas. 

— Pirmyn! 

Pimasis eskadronas pajudėjo, antrasis patraukė paskui jį 1r išjojo iš 
aikštės. Kirasyrų pulkas, beveik tokio pat didumo, kaip karaliaus 
pulkas, išsirikiavo už kalvos ir šuoliais pasileido priešais juos. 

Karalius parodė Atui ir Aramiui, kas dedasi. 

— Jūsų didenybe, — tarė Atas, — mes tai ęsame numatę, ir, jei 
lordo Vinterio kareiviai atliks savo užduotį, šis manevras mus ne 
pražudys, o išgelbės. 

Tuo metu perrėkdamas šuoliuojančių arklių žvengimą ir kanopų 
kaukšėjimą, lordas Vinteris sušuko: 

— Špagą į rankas! 

Po to įsakymo visos špagos buvo ištrauktos iš makščių ir švystelėjo 
kaip žaibas. 

— Pirmyn, ponai! — sušuko ir karalius, apsvaigintas to triukšmo ir 
reginio. — Pirmyn, ponai, špagą į rankas! 

Bet šį įsakymą, kuriam pavyzdį rodė karalius, įvykdė tik Atas ir 
Aramis. 

— Mes išduoti, — labai tyliai pasakė karalius. 

— Dar palaukite, — tarė Atas, — gal jie nepažino jūsų didenybės 
balso ir laukia savo eskadrono vado įsakymo. 

— Argi jie negirdėjo savo pulko vado įsakymo? Bet pažiūrėkite! 
— sušuko karalius, sustabdydamas savo arklį taip ūmai, kad tas vos 
nesuklupo, ir sugriebdamas Ato arkliui už pavadžių. 

— Bailiai! Niekšai! Išdavikai! — šaukė lordas Vinteris, 0 jo 
kareiviai bėgo iš gretų ir sklaidėsi po lygumą. 

Šalia jo liko apie penkiolika kareivių, laukusių Kromvelio kirasyrų 
antpuolio. 

— Žūsime kartu su jais! — sušuko karalius. 

— Žūsime! — pakartojo Atas ir Aramis. 

— Pas mane visi, kurie ištikimi karaliui! — sušuko lordas Vinteris. 

Tą balsą išgirdo du draugai ir pasileido šuoliais. 

— Jokio pasigailėjimo! — sušuko kitas balsas prancūziškai, 
atsakydamas į lordo Vinterio šūkį. Abu draugai krūptelėjo. 

Lordas Vinternis, išgirdęs tą balsą, pabalo ir tarsi suakmenėjo. 

Tai sušuko raitelis, sėdintis ant puikaus juodo arklio ir vadovaujantis 
anglų pulkui, kurį įsikarščiavęs pralenkė per dešimt žingsnių. 

— Tai jis! — sumurmėjo lordas Vinteris, įsmeigęs į raitelį akis ir 
nuleidęs špagą. : 

— Karalius! Karalius! — sušuko keletas balsų, suklaidintų mėlynos 
Juostelės ir sarto lordo Vinterio arklio. — Paimti jį gyvą! 

— Ne, čia ne karalius! — sušuko raitelis. — Ne, jūs apsirikote. Ar 
ne tiesa, milorde Vinteri, kad jūs nesate karalius? Juk jūs mano dėdė? 

Ir tuo pat metu Mordauntas, nes tai buvo jis, atstatė pistoleto 

vamzdį į lordą Vinterį. Pokštelė šūvis, ir kulka pervėrė senajam bajorui 
krūtinę; jis šoktelėjo balne ir, krisdamas Atui į rankas, sumurmėjo: 

— Keršytojas! 

— Prisimink mano motiną, — suriko Mordauntas, nešamas 
šuoliuojančio arklio. 

— Niekšas! — sušuko Aramis ir nutaikė į Mordauntą visai iš arti 
pistoletą, kai jis jojo pro šalį, bet pistoletas užsikirto ir neiššovė. 

Tuo metu visas pulkas puolė keletą pasilikusių Žmonių, ir abu 
prancūzai buvo apsupti, suspausti. Atas, įsitikinęs, kad lordas Vinteris 
negyvas, paleido iš rankų jo kūną ir, išsitraukęs špagą, sušuko: 

— Pirmyn Arami, vardan Prancūzijos garbės! 

Ir du anglai, stovėję netoliese, krito Ato ir Aramio nukauti. 

Tą akimirką suskambėjo griausmingas “valio!", ir trisdešimt špagų 
sušvytravo viršum jų galvų. 

Staiga iš anglų gretų iššoko vienas žmogus, pripuolė prie Ato, 
sučiupo jį stipriomis rankomis, ištraukė špagą ir sukuždėjo jam į ausį: 

— Tylėkite! Pasiduokite! Pasiduoti man — nereiškia pasiduoti. 

Kažkoks milžinas nutvėrė Aramį už rankos, ir šis veltui stengėsi 
ištrūkti iš tvirtų jo gniaužtų. 

— Pasiduokite, — tarė jam, įbedęs į jį akis. 

Aramis pakėlė galvą. Atas atsisuko. 

— D'Art... — buvo besušunkąs Atas, bet gaskonas užčiaupė jam 
burną ranka. 

— Pasiduodu, — tarė Aramis, atiduodamas savo špagą Portui. 

— Šaukite, šaukite! — ragino Mordauntas, sugrįžęs į dalinį, kuriame 
buvo šie du draugai. 

— O kam šauti? — paklausė pulko vadas. — Visi pasidavė. 

— Tai miledi sūnus, — tarė Atas d' Artanjanui. 

— Aš jį pažinau. 

— Tai vienuolis, — priminė Portas Aramiui. 

— Žinau. 

Tuo tarpu gretos prasiskyrė. D' Artanjanas vedė už pavadžio Ato 
arklį, Portas — Aramio. Kiekvienas stengėsi savo belaisvį nuvesti kuo 
toliau nuo kovos lauko. " 

Jiems nuėjus, vieta, kur gulėjo lordo Vinterio kūnas, buvo aiškiai 
matyti. Mordauntas, vedamas neapykantos, surado jo kūną ir, pasilenkęs 
ant arklio, žiūrėjo į jį bjauriai šypsodamasis. | 

Atas, kad ir koks santūrus, neiškentė ir siekė makščių, kuriose dar 
buvo pistoletai. 

— Ką jūs darote? — sušuko d' Artanjanas. 

— Leiskite man jį užmušti. 

— Mes visi keturi žūsime, jei bent judesiu parodysite, kad jį 
pažįstate. — Paskui, atsigręžęs į Mordauntą, sušuko: 

— Geras grobis! Geras grobis, brangus Mordauntai! Mudviem su 
ponu diu Valonu teko po vieną Keliaraiščio ordino riterį, nei daugiau, 
nei mažiau! 

— Bet, — sušuko Mordauntas, žiūrėdamas krauju pasruvusiomis 
akimis į Atą ir Aramį, — man rodos, juodu prancūzai. 

— Dievaži, nežinau. Ar judu prancūzai, pone? — paklausė 
d' Artanjanas Atą. 

— Taip, — atsakė tas išdidžiai. 

— Vadinasi, brangus pone, jūs esate savo tautiečio belaisvis. 

— O karalius? — susirūpinęs paklausė Atas. — Kur karalius? 

D' Artanjanas, stipriai suspaudęs savo belaisviui ranką, atsakė: 

— Karalius mūsų rankose! 

— Taip, — pridūrė Aramis, — dėl gėdingo išdavimo. 

Portas spūstelėjo savo bičiuliui ranką ir šypsodamasis tarė: 

— Ak pone, kariaujame ne tik jėga, bet ir gudrumu. Žiūrėkite. 

Ir iš tikrųjų tuo metu eskadronas, kuris turėjo būti karaliaus 
priedanga, jam traukiantis, žygiavo priešais anglų pulką, apsupęs 
karalių, kuris ėjo pėsčias vidury didelės tuščios erdvės. Jis atrodė ramus, 
bet buvo matyti, kaip stengiasi toks būti: prakaitas žliaugė jam per 
kaktą, jis šluostėsi smilkinius ir lūpas nosine, ir kiekvieną kartą, kai ją 
atitraukdavo nuo burnos, ji būdavo kruvina. 

— Štai Nabuchodonosaras!, — sušuko vienas Kromvelio kirasyras, 
senas puritonas, kurio akys sublizgėjo, kai jis pamatė tą, kuris buvo 
vadinamas tironu. 

— Kaip sakote, čia Nabuchodonosaras? — paklausė Mordauntas, 
baisiai šypsodamasis. — Ne, tai karalius Karolis I, gerasis karalius 
Karolis, kuris apiplėšė savo valdinius, norėdamas paveldėti jų turtus. 

Karolis pažvelgė į taip kalbantį akiplėšą, bet jo nepažino. Tačiau 
ramus, šventai kilnus jo veidas privertė Mordauntą nuleisti akis. 

— Sveiki, ponai, — tarė karalius dviem bajorams, pamatęs vieną 
d' Artanjano, o kitą Porto rankose. — Nelaiminga buvo diena, bet ne 
jūs kalti, ačiū dievui! O kur senasis lordas Vinteris? 


"Nabuchodonosaras — vienas iš babiloniečių karalių (VIa.pr.m.e.), pagal biblinę legendą 
— niekšo valdovo paveikslas. 

Abu bajorai nusisuko ir tylėjo. 

— Ieškok ten, kur Strafordas!, — šaižiu balsu pasakė Mordauntas. 

Karolis krūptelėjo: demonas pataikė. Strafordas buvo amžinas jo 
sąžinės graužimas, jo dienų šešėlis, jo naktų šmėkla. 

Karalius apsidairė ir po savo kojomis pamatė lavoną. 

Tai buvo lordo Vinterio kūnas. 

Karolis nesuriko, neišliejo nė vienos ašaros, tik jo veidas dar labiau 
išblyško; jis atsiklaupė ant vieno kelio, pakėlė lordo Vinterio galvą, 
pabučiavo kaktą ir, nuėmęs neseniai uždėtą ant jo kaklo Šventosios 
dvasios ordino juostelę, labai pagarbiai prisisegė prie krūtinės. 

— Tai lordas Vinteris nukautas? — paklausė d' Artanjanas, įsmeigęs 
akis į lavoną. 

— Taip, — atsakė Atas, — jį nukovė jo broliavaikis. 

— Vadinasi, vieno iš mūsų jau netekome, — sumurmėjo 
d' Artanjanas. — Jis buvo narsus ir tegul ilsisi ramybėje. 

— Karoli Stiuartai—- tarė anglų pulko vadas, artindamasis prie 
karaliaus, kuris vėl buvo užsidėjęs karališkąsias regalijas, — ar 
pasiduodate į mūsų nelaisvę? | 


— Pulkininke Tomlisonai, — atsakė Karolis, — karalius 
nepasiduoda; žmogus pasiduoda jėgai, ir tiek. 
— Jūsų špagą. 


Karalius išsitraukė špagą ir perlaužė ją į savo kelį. 

Tą akimirką atbėgo arklys be raitelio, putotas, blizgančiomis akimis, 
išplėstomis šnervėmis, ir, pažinęs savo poną, sustojo prie jo, 
žvengdamas iš džiaugsmo. Tai buvo Artusas. 

Karalius šyptelėjo, patapšnojo jį ranka ir lengvai įšoko į balną. 

— Na, ponai, — tarė jis, — veskite mane, kur norite. 

Paskui, guviai atsisukęs, pridūrė: 

— Palaukite, man atrodo, kad lordas Vinteris sujudėjo; jei jis dar 
gyvas, vardan visko, kas jums šventa, nepalikite šio kilnaus bajoro. 

— O, būkite ramus, karaliau Karol, — atsakė Mordauntas, — 
kulka pervėrė jam širdį! 

— Nei žodžio, nei gesto, nei žvilgsnio man ir Portui, — pasakė 
d' Artanjanas Atui ir Aramiui, — nes miledi nemirė: jos siela gyva šio 
demono kūne. 

Dalinys nužygiavo į miestą, vesdamasis belaisvį karalių, bet 


IStrafordas — Karolio I favoritas ir ministras, kurį karalius leido liaudžiai nubausti 

pusiaukelėje generolo Kromvelio adjutantas atnešė pulkininkui 
Tomlisonui įsakymą nugabenti karalių į Holdenbi- Kaslį. 

Tuo pačiu metu į visas puses nudūmė pasiuntiniai pranešti Anglijai 
ir visai Europai, kad generolas Oliveris Kromvelis paėmė į nelaisvę 
karalių Stiuartą. 


XV 
OLIVERIS KROMVELIS 


— Ar einate pas generolą? — paklausė Mordauntas d' Artanjaną ir 
Portą. — Neužmirškite, kad jis kvietė jus užeiti po mūšio. 

— Pirmiausia mes turime nugabenti savo belaisvius į saugią vietą, 
— atsakė d' Artanjanas Mordauntui. — Pone, ar žinote, kad kiekviėnas 
bajoras vertas po pusantro tūkstančio pistolių? 

— O, būkite ramus, — atsakė Mordauntas, stengdamasis sušvelninti 
žiaurų savo žvilgsnį, — mano raiteliai juos saugos ir gerai saugos; aš 
už juos atsakau. 

— Aš pats dar geriau juos išsaugosiu, — atsakė d' Artanjanas. 
— Be to, ar daug čia reikia? Tinkamo kambario su sargybiniais arba 
tik jų garbės žodžio, kad nebandys bėgti. Aš tai sutvarkysiu, ir mes 
turėsime garbę prisistatyti generolui ir išklausyti, ką jis sakys jo 
eminencijai. | 

.— Vadinasi, ketinate greitai išvykti? — paklausė Mordauntas. 

Mūsų misija baigta, ir Anglijoje mus gali sulaikyti tik tas didysis 
žmogus, pas kurį buvome siųsti. 

Jaunuolis prikando lūpą ir pasilenkęs sušnibždėjo seržantui: 

— Sekite šiuos žmones, neišleiskite iš akių ir, kai sužinosite, kur jie 
apsistojo, laukite manęs prie miesto vartų. 

Seržantas ženklu parodė, kad įsakymą įvykdys. 

Paskui Mordauntas, užuot lydėjęs daugybę belaisvių, gabenamų į 
miestą, pasuko link kalvos, nuo kurios Kromvelis sekė kovos eigą ir 
kur dabar buvo jam pastatyta palapinė. 

Kromvelis: buvo uždraudęs ką nors pas jį įleisti, bet sargybinis, 
žinodamas, kad Mordauntas yra vienas iš artimiausių generolo 
patikėtinių, pamanė, jog tas uždraudimas neliečia šio jaunuolio. 

Mordauntas, pakėlęs palapinės užuolaidą, pamatė Kromvelį, sėdintį 
prie stalo nugara į duris ir abiem rankom parėmusį galvą. 

Kromvelis išgirdo Mordauntą įeinant ar neišgirdo, bet jis neatsisuko. 

Mordauntas sustojo prie durų. 

Pagaliau Kromvelis pakėlė nusvirusią galvą ir, tartum pajutęs, kad 
kažkas už nugaros stovi, palengva atsigręžė. 

— Aš sakiau, kad noriu būti vienas! — sušuko jis, pamatęs jaunuolį. 

— Sargybinis pagalvojo, kad įsakymas manęs neliečia, pone, — 
atsakė Mordauntas, — bet, jei liepiate, aš pasiruošęs išeiti. 

— A, tai jūs čia, Mordauntai! — pasakė Kromvelis, ir jo žvilgsnis, 
tarsi paklusęs valiai, praskaidrėjo. — Jeigu jau įėjote, pasilikite. 

— Aš atėjau jūsų pasveikinti. 

— Pasveikinti! Kokia proga! 

— Paėmus į nelaisvę Karolį Stiuartą. Dabar j jūs Anglijos valdovas. 

— Aš buvau didesnis valdovas prieš dvi valandas, — atsakė 
Kromvelis. 

— Kaip, generole? 

— Aš buvau reikalingas Anglijai, kad suimčiau tironą, dabar tironas 
suimtas. Ar matėte jį? 

— Taip, pone, — atsakė Mordauntas. 

— Kaip jis laikosi? 

Mordauntas dvejojo, bet tiesa tartum pati išsprūdo jam iš lūpų. 

— Ramiai ir išdidžiai, — atsakė jis. 

— Ką jis pasakė? 

— Keletą atsisveikinimo žodžių savo draugams. 

— Savo draugams! — sumurmėjo Kromvelis. — Argi jis turi 
draugų)? 

Paskui garsiai: 

— Ar jis gynėsi? 

— Ne, pone, jį visi paliko, neskaitant trijų ar keturių vyrų; jis 
negalėjo daugiau gintis. 

— Kam jis atidavė savo špagą)? 

— Niekam neatidavė, ją sulaužė. 

— Gerai padarė; bet, užuot sulaužęs, būtų dar geriau padaręs, jeigu 
ją būtų panaudojęs naudingiau. 

Paskui valandėlę stojo tyla. 

— Pulko, kuris saugojo karalių Karolį, vadas, rodos, nukautas? — 
paklausė Kromvelis, įsmeigęs žvilgsnį į Mordauntą. 

— Taip, pone. 

— Kas jį nukovė? — paklausė Kromvelis. 

— Aš, 

— Kaip jo pavardė? 

— Lordas Vinteris. 

— Jūsų dėdė! — sušuko Kromvelis. 

— Mano dėdė? — atsakė Mordauntas. — Anglijos išdavikai — 
man ne giminės. 

Kromvelis valandėlę susimąstęs žiūrėjo į jaunuolį, paskui su giliu 
liūdesiu, kurį taip gerai atvaizdavo Šekspyras, pasakė: 

— Mordauntai, jūs beširdis. 

— Kai viešpats įsako, — tarė Mordauntas, — svarstyti negalima. 
Abraomas pakėlė peilį prieš Izaoką, savo sūnų. 

— Taip, — atsakė Kromvelis, — bet viešpats neleido padaryti šios 
aukos. | 

— Aš apsidairiau, — atsakė Mordauntas, — bet nepamačiau 
krūmuose nei ožio, nei ožiuko!. 

Kromvelis nulenkė galvą. 

— Jūs, Mordauntai, geležinės valios žmogus, -— tarė jis. — O kaip 
laikėsi prancūzai? 

— Kaip narsūs vyrai, pone, — atsakė Mordauntas. 

— Taip, taip, — sumurmėjo Kromvelis, — prancūzai gerai kaunasi, 
ir, jei žiūronas manęs nesuklaidino, rodos, mačiau juos pirmose gretose. 

— Taip, tikrai, — patvirtino Mordauntas. 

— Bet užpakalyje jūsų, — pridūrė Kromvelis. 

— Tai ne jų kaltė, mano arklys buvo geresnis. 

Ir vėl valandėlę stojo tyla. 

— O škotai? — paklausė Kromvelis. 

— Jie išlaikė savo žodį, — atsakė Mordauntas, — nepajudėjo iš 
Vietos. 

— Niekšai! — sumurmėjo Kromvelis. 

— Jų karininkai prašo leidimo jus pamatyti, pone. 

— Aš neturiu laiko. Ar jiems užmokėta? 

— Šią naktį. 

— Tegu nešdinasi, tegu grįžta į savo kalnus ir tegu paslepia savo 
gėdą, jei kalnai pakankamai aukšti; mes daugiau neturime jokių reikalų. 
O dabar, Mordauntai, galite sau eiti. 

— Prieš išeidamas, generole, — pasakė Mordauntas, — aš norėjau 
kai ko jūsų paklausti ir paprašyti. 


"Užuomina į biblinę legendą, pagal kurią Abraomas, pasirengęs aukoti dievui savo sūnų 
Izaoką, buvo sulaikytas angelo. Šis jam parodė ožiuką, stovintį krūmuose, ir Abraomas 
Jį paaukojo vietoj sūnaus. 

— Manęs? 

Mordauntas nusilenkė. 

— Aš atėjau pas jus, savo didvyrį, savo globėją, savo tėvą, paklausti, 
ar jūs manimi patenkintas. Kromvelis nustebęs pasižiūrėjo į Li 

Jaunuolio veidas buvo šaltas, abejingas. 

— Taip, — atsakė Kromvelis, — nuo to laiko, kai aš jus pažįstu, 
jūs atlikdavote ne tik savo užduotį, bet kur kas daugiau: jūs buvote 
ištikimas draugas, sumanus tarpininkas, geras karys. 

— Ar atsimenate, pone, jog aš pirmasis patariau susitarti su škotais, 
kad jie išduotų savo karalių? 

— Taip, šis sumanymas yra jūsų, tai tiesa; aš dar neišmokau taip 
niekinti žmonių. | 

— Argi aš nebuvau geras pasiuntinys Prancūzijoje? 

— Taip, jūs išgavote iš Mazarinio viską, ko aš norėjau. 

— Ar aš visada karštai nekovojau už jūsų garbę ir jūsų reikalus? 

— Gal ir per karštai, dėl to aš jums ką tik padariau priekaištą. Bet 
kodėl to klausinėjate? 

— Norėdamas jums pasakyti, milorde, jog atėjo valanda, kai jūs 
vienu žodžiu galite atsilyginti man už visus patamavimus. 

— A, — tarė Oliveris Kromvelis truputį paniekinamai, — aš ir 
užmiršau, kad kiekvienas patarnavimas turi būti atlyginamas, kad jūs 
man tarnavote ir kad aš jums dar neatlyginau. 

— Pone, jūs galite man šią akimirką atlyginti netgi dosniau, negu 
aš tikiuosi. 

— Kaip? 

— Atlyginimo nereikia ieškoti, jis beveik mano rankose. 

— O koks tas atlyginimas? — paklausę Kromvelis. — Ar jums jau 
kas pasiūlė aukso? Gal norite laipsnio? O gal trokštate valdžios? 

„— Milorde, ar sutinkate išklausyti mano prašymą? 

— Pirmiausia pažiūrėsime, koks tas prašymas. 

— Pone, kai jūs man įsakydavote: “Įvykdykite tokį ir tokį įsakymą", 
argi aš jums sakydavau: “Pažiūrėsime, koks tas įsakymas." 

— Bet jeigu jūsų norai neišpildomi? 

. — Kai jūs ko norėdavote ir pavesdavote man atlikti, ar aš bent 
kartą jums pasakiau: “Tai neįvykdoma?" 

— Bet, kai prašymo tokia įžanga... 

— Ak, būkite ramus, — atsakė Mordauntas niūriai, — mano 
prašymas jūsų nenuskurdins. 

— Na gerai, — atsakė Kromvelis, — pažadu išpildyti jūsų prašymą, 

kiek galėsiu. Sakykite. 

— Milorde, — tarė Mordauntas, — šį rytą buvo paimti du belaisviai; 
prašau atiduoti juos man. 

— Ar jie siūlė didelę išpirką? — paklausė Kromvelis.. 

-— Priešingai, milorde, aš manau, kad jie neturtingi. 

— Tai gal jie yra jūsų draugai? 

— Taip, pone, — sušuko Mordauntas, — tai mano draugai, brangūs 
draugai, ir aš pasiruošęs atiduoti savo gyvybę už juos! 

— Gerai, Mordauntai, — tarė Kromvelis, kiek nudžiugęs, kad gali 
pakeisti nuomonę apie jaunuolį, — gerai, aš tau juos atiduodu, netgi 
neklausiu, kas jie tokie. Daryk su jais, ką nori. 

— Ačiū, milorde, — sušuko Mordauntas, — ačiū! Mano gyvybė 
priklauso jums, ir, skirdamasis su ja, aš vis dar būsiu jums skolingas; 
ačiū, jūs dosniai užmokėjote man už patarnavimus. | 

Ir jis atsiklaupė prieš Kromvelį, nors ir priešinosi puritonų generolas, 
kuris nenorėjo ar gal tik dėjosi nenorįs tos beveik karališkos pagarbos, 
pagriebė jo ranką ir pabučiavo. 

— Kaip, — paklausė Kromvelis, sulaikydamas stojanų Mordauntą, 
— jokio kito atlyginimo? Nei aukso, nei laipsnio? 

— Milorde, jūs man davėte viską, ką galėjote, ir šiandien mes 
atsiskaitėme. 

Ir Mordauntas išbėgo iš generolo palapinės kupinas džiaugsmo, 
kuris trykšte tryško iš jo širdies ir akių. 

Kromvelis palydėjo jį žvilgsniu ir sumurmėjo: 

— Jis nušovė savo dėdę! Deja, štai kokie mano tarnai. Galbūt tas, 
kuris šiandien nieko iš manęs neprašo ar dedasi nieko iš manęs nenorįs, 
dievo akyse pareikalavo daugiau, negu tie, kurie ateis reikalauti valstybės 
aukso ir vargšų duonos. Niekas man veltui netarnauja. Mano belaisvis 
Karolis galbūt ir dabar turi draugų, 0 aš jų neturiu. 

Ir atsidusęs jis paskendo savo mintyse, kurias Mordauntas buvo 
pertraukęs. 


XVI 

BAJORAI 

Tuo metu, kai Mordauntas ėjo į Kromvelio palapinę, d' Artanjanas 
ir Portas vedė savo belaisvius į namą, kuris jiems buvo paskirtas 


apsistoti Niukaslyje. 

Mordaunto duotas seržantui įsakymas nepraslydo gaskonui pro ausis, 
ir jis akimis pasakė Atui ir Aramiui, kad būtų labai atsargūs. Aramis ir 
Atas ėjo tylėdami, lydimi savo nugalėtojų; toji tyla jų neslėgė, nes 
kiekvienas buvo pasinėręs mintyse. 

Musketonas neapsakomai nustebo, pamatęs nuo durų slenksčio 
keturis draugus, lydimus seržanto ir dešimties kareivių. Jis pasitrynė 
akis, netikėdamas, kad ateina Atas ir Aramis, bet pagaliau turėjo patikėti. 
Jis buvo besušunkąs iš džiaugsmo, tačiau Portas įsakė jam tylėti 
žvilgsniu, kuriam nebuvo galima prieštarauti. 

Musketonas liko lyg prikaltas prie durų, laukdamas, kol paaiškės 
šis keistas įvykis. Nuostabiausia jam buvo tai, kad keturi draugai dedasi 
nepažįstą vienas kito. 

Namas, į kurį d'Artanjanas ir Portas įvedė draugus ir kuriame 
patys, generolo Kromvelio nurodymu, nuo vakar dienos buvo 
apsigyvenę, stovėjo prie gatvės kampo; šalia jo buvo sodas, o ties 
posūkiu į gretimą gatvę — arklidės. 

Apatinio aukšto langai, kaip dažnai matyti mažuose provincijos 
miesteliuose, buvo apkalti pinučiais, tartum kalėjimo. 

Draugai belaisviams leido įeiti, o patys liko ant slenksčio ir įsakė 
Musketonui visus keturis arklius nuvestu į arklidę. 

— Kodėl mes neiname kartu su jais? — paklausė Portas. 

— Todėl, kad pirma turime sužinoti, — atsakė d' Artanjanas, — ko 
iš mūsų nori seržantas ir dešimt kareivių. 

Seržantas ir aštuoni ar dešimt kareivių buvo apsistoję sodelyje. 

D' Artanjanas paklausė, ko jie nori ir kodėl neina iš čia. 

— Mums liepta, — atsakė seržantas, — padėti jums saugoti 
belaisvius. 

Negalima buvo prieštarauti, ir teko padėkoti už tokį malonų dėmesį. 
D' Artanjanas padėkojo seržantui ir davė vieną kroną, kad tas išgertų į 
generolo Kromvelio sveikatą. 

Seržantas atsakė, kad puritonai negeria, ir įsidėjo kroną į kišenę. 

— Ak, — tarė Portas, — kokia baisi diena, mielas d' Artanjanai! 

— Ką jūs sakote, Portai! Vadinate baisia tą dieną, kada suradome 
savo draugus! 

— Taip, bet kokiomis aplinkybėmis! 

— Tiesa, padėtis yra kebli, — atsakė d' Artanjanas, — bet tiek to, 
įeikime pas juos ir pasistenkime ką nors sugalvoti. 

— Taip, kcbli, — atsakė Portas, — ir dabar aš suprantu, kodėl 
Aramis karštai patarė man užsmaugti tą baisųjį Mordauntą. 

— Tyliau, — sudraudė d' Artanjanas, — neminėkite to vardo. 

— Juk aš kalbu prancūziškai, o jie anglai, — atsakė Portas. 

D' Artanjanas pažiūrėjo į Portą nustebęs, kaip kiekvienas išmintingas 
žmogus žiūri, išgirdęs tokius dalykus. 

Kadangi Portas nesuprato to žvilgsnio prasmės ir - žiūrėjo i Jh 
d' Artanjanas pastūmė jį, sakydamas: 

— Einam į vidų. 

Portas įėjo pirmas, o d' Artanjanas įsekė paskui jį; d' Artanjanas, 
rūpestingai uždaręs duris, apkabino savo draugus vieną po kito. 

Atas buvo apimtas gilaus liūdesio, Aramis tylėdamas žiūrėjo čia į 
Portą, čia į d' Artanjaną, bet jo žvilgsnis buvo toks išraiškingas, kad 
d' Artanjanas jį suprato. 

— Jūs norite žinoti, kaip mes čia atsiradome? Dieve mano, tai visai 
lengva įspėti. Mazarinis pasiuntė mus perduoti generolui Kromveliui 
laiško. 

— Bet kaip susitikote su Mordauntu? — paklausė Atas. — Su tuo 
pačiu Mordauntu, kurio aš jus, d' Artanjanai, įspėjau saugotis? 

— Ir kurį jums, Portai, patariau pasmaugti? — pridūrė Aramis. 

— Ir vėl Mazarinis kaltas. Kromvelis siuntė Mordauntą pas 
Mazarinį, o Mazarinis mus: siuntė pas Kromvelį. Čia yra kažkoks 
lemtingas sutapimas. 

— Taip, jūs sakote tiesą, d' Artanjanai, bet sutapimas mus skiria ir 
žudo. Nekalbėkime daugiau apie tai, mielas Arami, ir nusilenkime 
bai kalbėkime, po velnių, juk mes davėme žodį viens 
kitam, kad būsime visada kartu, nors ir atsidursime priešingose 
stovyklose. 

— O, taip, visai priešingose! — atsakė šypsodamasis Atas. 
— Sakykite, kam jūs tarnaujate. Ak d' Artanjanai, ar suprantate, kam 
jus panaudojo tas niekšas Mazarinis? Ar žinote, kokį nusižengimą 
šiandien esate padarę? Paimdami karalių į nelaisvę, jūs jį išniekinote, 
pastūmėte į mirtį. 

— O,0! — sušuko Portas. — Jūs taip manote? 

— Jūs perdedate, Atai, — tarė d'Artanjanas, — mes ligi to dar 
nepriėjome. 

— Ak dieve mano! Jūs klystate, mes arti prie to priėjome. Kodėl 
suimamas karalius? Jei jis gerbiamas kaip valdovas, tai neperkamas 
kaip vergas. Ar jūs manote, kad Kromvelis užmokėjo už jį du šimtus 
tūkstančių svarų sterlingų tam, kad vėl pasodintų į sostą? Būkite tikri, 

bičiuliai, kad jie nužudys jį, ir tai bus mažiausias nusikaltimas, kokį 
gali padaryti. Geriau nukirsdinti karaliui galvą, negu duoti jam antausį. 

— Aš to neginčiju, taip gali būti, — atsakė d'Artanjanas, — bet 
kas mums darbo? Aš čia atsidūriau dėl to, kad esu karys, tarnauju savo 
viršininkams, tai yra tiems, kurie moka man algą. Aš prisiekiau klausyti 
ir klausau; bet jūs, kurie niekam neprisiekėte, kodėl esate čia ir kokį 
reikalą ginate? 

— Svenčiausią pasaulyje reikalą, — atsakė Atas, — 
nelaiminguosius, karalių ir religiją. Draugas, jo žmona ir duktė suteikė 
mums garbę, pakviesdami mus į pagalbą. Mes tarnavome jiems, kiek 
leido silpnos mūsų jėgos, ir dievas laikys nuopelnu ne mūsų jėgą, 
kurios neturėjom, o ryžtą. Jūs galite kitaip galvoti, d' Artanjanai, galite 
kitaip viską vertinti, mano bičiuli, aš jūsų nesistengsiu įtikinti, bet jus 
smerkiu. 

— O pagaliau, — sušuko d'Artanjanas, — kas man darbo, kad 
anglas Kromvelis sukėlė maištą prieš karalių škotą. Aš prancūzas, ir tai 
manęs visiškai neliečia. Kodėl jūs norite, kad aš būčiau už tai atsakingas. 

— Iš tikrųjų, — pritarė Portas. 

— Todėl, kad visi bajorai yra broliai, todėl, kad jūs esate bajoras, 
todėl, kad visų kraštų karaliai — pirmieji tarp bajorų, todėl, kad aklai, 
nedėkingai ir kvailai liaudžiai visada malonu pažeminti aukštesnius už 
save; ojūs, d' Artanjanai, senosios bajorijos palikuonis, žmogus, nešiojąs 
garbingą vardą, puikus karys, padėjote atiduoti karalių aludariams, 
siuvėjams ir vežikams. Ak d' Artanjanai, kaip karys galbūt atlikote 
savo pareigą, bet aš jums sakau, nusikaltote kaip bajoras. 

D'Artanjanas tylėdamas kramtė gėlės stiebelį ir jautėsi nejaukiai, 
nes, kai tik nukreipdavo savo žvilgsnį nuo Ato, sutikdavo Aramio 
žvilgsnį. 

— Ir jūs, Portai, — kalbėjo toliau Atas, tartum pasigailėjęs sumišusio 
d' Artanjano, — jūs, kilniausios širdies, geriausias bičiulis, geriausias, 
kokį Žinau, karys; jūs, kuris savo siela vertas gimti ant sosto pakopų ir 
kuriam anksčiau ar vėliau išmintingas karalius atlygins; jūs, brangus 
Portai, jūs, bajoras pagal papročius, skonį ir drąsą, jūs esate tiek.pat 
kaltas, kiek ir d' Artanjanas. 

Portas paraudo, bet daugiau iš pasitenkinimo, negu iš sumišimo, ir 
vis dėlto, nuleisdamas galvą, tarsi būtų buvęs pažemintas, tarė: 

— Taip, taip, aš manau, kad jūsų tiesa, brangus grafe. 

Atas atsistojo. 

— Gana, — tarė jis, prieidamas prie d' Artanjano ir duodamas jam 

ranką, — gana, neširskite, brangus mano sūnau, nes visa tai, ką jums 
pasakiau, pasakiau jei ne tėvišku tonu, tai bent tėviška širdimi. Tikėkite, 
man būtų daug lengviau jums padėkoti, kad išgelbėjote man gyvybę, 
ir nė žodžiu neprasitarti apie savo jausmus. 

— Žinoma, žinoma, Atai, — atsakė d" Artanjanas, taip pat duodamas 
jam ranką, — bet ne visi tokie kilnūs, kaip jūs. Kas gali įsivaizduoti, 
kad protingas žmogus paliktų savo namus, Prancūziją, savo auklėtinį, 
puikų jaunuolį, — mes jį matėme stovykloje, — ir bėgtų kur? Į pagalbą 
supuvusiai ir trandžių suėstai monarchijai, kuri netrukus grius kaip 
sena lūšna. Jausmai, apie kuriuos kalbate, tokie gražūs, kad beveik 
antžmogiški. 

— Kad ir kokie jie būtų, — atsakė Atas, stengdamasis nepakliūti į 
spąstus, kuriuos gaskoniškai gudriai jam paspendė bičiulis, užsiminęs 
apie tėvišką jo meilę Rauliui, — kad ir kokie jie būtų, savo širdies 
gilumoje jūs jaučiate, kad jie teisingi. Bet aš blogai darau, kad ginčijuosi 
su savo ponu. D' Artanjanai, aš jūsų-belaisvis, todėl su manim elkitės 
kaip su belaisviu. 

— Po velnių! — sušuko d'Artanjanas. — Jūs gerai Žinote, kad 
neilgai juo būsite. 

— Ne, — pasakė Aramis, — su mumis, be abejonės, bus pasielgta 
kaip su tais, kurie buvo paimti prie Filipgo. 

— O kaip su jais pasielgė? — paklausė d' Artanjanas. 

— Pusę pakorė, kitą pusę sušaudė, — atsakė Aramis. 

— Ne, — tarė d' Artanjanas, — patikėkit, kol mano gyslose bus 
bent lašelis kraujo, jūsų niekas nesušaudys ir nepakars. Dievaži, tegu 
tik pabando! Pagaliau ar matote, Atai, šias duris? 

— Nair kas? 

— Išeisite pro jas, kada panorėsite. Nuo šios akimirkos judu su 
Aramiu esate laisvi kaip oras. 

— Aš jus pažįstu, narsusis d' Artanjanai, — atsakė Atas, — bet jūs 
nesate mūsų šeimininkas: šios durys saugomos, d' AArtanjanai, jūs tai 
gerai žinote. Ž 

 — Bet jūs prasilaušitė, — atsakė Portas. — Kiek jų yra? Daugiausia 
dešimt žmonių. 

— Mums keturiems tai menkniekis, bet dviem per daug. Mes dabar 
esame išsiskyrę, ir mums teks žūti. Atsiminkite tą lemtingą pavyzdį 
Vandomo kelyje: jūs, narsusis d' Artanjanai, ir jūs, drąsusis ir stiprusis 
Portai, buvote nugalėti; šiandien atėjo mano ir Aramio eilė. O taip 
niekada nebuvo, kai kaudavomės išvien; tad mirkime, kaip mirė lordas 

Vinteris; aš pareiškiu, kad sutinku bėgti tik keturiese. 

— Tai neįmanoma, — atsakė d'Artanjanas, — mes tarnaujame 
Mazariniui. 

— Aš tai žinau ir todėl jūsų neįkalbinėju; mano įrodinėjimai 
nepasiekė tikslo; matyt, jie buvo blogi, jei nepaveikė tokių kilnių 
širdžių, kaip jūsų. 

— Jeigu jie ir būtų paveikę, — tarė Aramis, — vis tiek geriau 
nekompromituoti tokių puikių bičiulių, kaip d'Artanjanas ir Portas. 
Būkite ramūs, ponai, mes mirsime nepadarę jums gėdos; aš didžiuojuosi, 
kad būsiu sušaudytas arba pakartas drauge su jumis, Atai, nes jūs 
niekada nepasirodėte toks kilnus, kaip šiandien. 

D' Artanjanas tylėjo, tik, sukramtęs gėlės stiebelį, ėmė krimsti sau 
nagus. 

— Kodėl manote, — pagaliau tarė jis, — kad jus būtinai nužudys? 
Dėl ko? Kam reikalinga judviejų mirtis? Be to, jūs mūsų belaisviai. 

— Na ir beprotis esi, tikras beprotis! — tarė Aramis. — Argi 
nepažįsti Mordaunto? Mudviejų tik kartą žvilgsniai susitiko, ir jo 
žvilgsnyje aš išskaičiau mūsų mirties nuosprendį. 

— Gailiuosi, Arami, kad aš, jūsų patartas, jo nepasmaugiau! — 
atsakė Portas. 

— Man nusispjaut į tą jūsų Mordauntą! — sušuko d' Artanjanas. 
— Prisiekiu dievu, tegu tik jis prisiartina per arti, aš jį sutrinsiu kaip 
vabzdį! Nebėkite, tai beprasmiška, nes, patikėkit manimi, jūs esate 
tokie pat saugūs, kaip buvote prieš dvidešimt metų — jūs, Atai, Feru 
gatvėje, o jūs, Arami, Vožiraro gatvėje. 

— Žiūrėkite, — pasakė Atas, rodydamas ranka pro vieną iš dviejų 
grotuotų langų, apšvietusių kambarį, — tuojau sužinosite, ką daryti, 
nes štai jis atskuba. 

— Kas? 

— Mordauntas. 

Iš tiesų, pažvelgęs į tą pusę, į kurią rodė Ato ranka, d' Artanjanas 
pamatė šuoliais atlekiantį raitelį. Tai iš tikrųjų buvo Mordauntas. 

D' Artanjanas išpuolė iš kambario. 

Portas norėjo padaryti tą pat. 

— Pasilikite, — sudraudė jį d' Artanjanas, — neišeikite, kol išgirsite 
mane pirštais barbenant į duris. 

XVII 
VIEŠPATIE JĖZAU 


Prijojęs prie namo Mordauntas pamatė d' Artanjaną ant slenksčio ir 
ginkluotus kareivius, gulinčius sode ant vejos. 

— Ei! — sušuko jis uždususiu nuo skubaus jojimo balsu. — Ar 
belaisviai vis dar čia? | 

— Taip, pone, — atsakė seržantas, guviai atsistodamas ir 
prisidėdamas prie skrybėlės ranką; kareiviai pasekė jo pavyzdžiu. 

— Gerai. Tegu keturi vyrai juos tučtuojau nuveda į mano butą. 

Keturi kareiviai pasiruošė vykdyti įsakymą. 

— Ko jums reikia? — paklausė d' Artanjanas pašaipiu veidu, kokį 
mūsų skaitytojai jau daug kartų matė nuo to laiko, kai jį pažįsta. 

'— Prašau paaiškinti, kas yra. 

— Matote, pone, — tarė Mordauntas, — aš įsakiau keturiems 
vyrams nulydėti į mano butą belaisvius, kuriuos mes paėmėme šį rytą. 

— O kam gi? — paklausė d' Artanjanas. — Atleiskite už smalsumą, 
bet jūs suprantate, man įdomu žinoti šio įsakymo priežastį. 

— Todėl, kad šie belaisviai dabar priklauso man, — išdidžiai atsakė 
Mordauntas, — kad aš su jais galiu elgtis kaip tinkamas. 

— Atleiskite, atleiskite, jaunasis pone, — tarė d'AArtanjanas, — 
man rodos, kad jūs klystate: belaisviai paprastai priklauso tiems, kurie 
juos paėmė, o ne tiems, kurie tik žiūrėjo, kaip juos ėmė. Jūs galėjote 
paimti Vinterį, kuris, jei neapsirinku, buvo jūsų dėdė; bet jums labiau 
patiko jį nužudyti, ką gi, puiku; mes, ponas diu Valonas ir aš, galėjome 
taip pat nužudyti šiuos du bajorus, bet mums verčiau buvo juos paimti 
gyvus; kiekvienas elgiasi pagal savo skonį. 

Mordaunto lūpos išbalo. 

D' Artanjanas suprato, kad reikalai blogėja, ir pradėjo barbenti į 
duris gvardijos maršą. 

Po pirmų tos muzikos taktų Portas išėjo ir atsistojo šalia draugo; jo 
kojos lietė durų slenkstį, o galva rėmė durų staktą. 

Mordauntas pastebėjo tą manevrą. 

— Pone, — tarė jis, ėmęs karščiuotis, — jūs veltui priešinatės: 
šiuos belaisvius ką tik man atidavė vyriausiasis kariuomenės vadas, 
garsusis mano globėjas, ponas Oliveris Kromvelis. 

Tie žodžiai kaip perkūnas trenkė d' Artanjaną. Kraujas mušė jam į 
smilkinius, akys aptemo: jis suprato žiaurų jaunuolio sumanymą ir 

instinktyviai siekė savo špagos rankenos. 

Portas žiūrėjo į d'Artanjaną; norėdamas iš jo judesių suvokti, ką 
jam daryti. 

Šis Porto žvilgsnis d' Artanjanui daugiau sukėlė nerimo, negu jį 
padrąsino, ir jis ėmė gailėtis pasikvietęs brutalią Porto jėgą ten, kur 
ypač reikėjo veikti gudrumu. | 

“Atviras pasipriešinimas, — pagalvojo jis, — pražudys mus visus; 
d' Artanjanai, mano bičiuli, parodyk tam gyvačiukui, kad esi už jį ne 
tik stipresnis, bet ir gudresnis." 

— Ak, — tarė jis, pagarbiai lenkdamasis, — kodėl išsyk to 
nepasakėte, ponas Mordauntai? Jūs atvykstate iš pono Oliverio 
Kromvelio, žymiausio mūsų laikų karvedžio? . 

— Taip, pone, tiesiai iš jo, — atsakė Mordauntas, nušokdamas nuo 
arklio ir atiduodamas jį kareiviui, — ką tik buvau pas jį. 

— Kodėl išsyk to nepasakėte, brangus pone? — kalbėjo 
d' Artanjanas. — Visa Anglija priklauso ponui Kromveliui, ir, kadangi 
jo vardu reikalaujate belaisvių, aš jums paklūstu, pone, jie yra jūsų, 
imkite juos. 

Nudžiugęs Mordauntas žengė į priekį, o pritrenktas Portas pažvelgė 
į d' Artanjaną nieko nesuprasdamas ir jau buvo besižiojąs kažką sakyti. 

D' Artanjanas užmynė Portui ant kojos, ir tas suprato, kad čia yra 
gudrus žaidimas. 

Kai Mordauntas žengė per slenkstį, laikydamas skrybėlę rankoje, 
ir buvo beeinąs pro abu bičiulius, davęs keturiems kareiviams ženklą 
sekti paskui jį, d' Artanjanas uždėjo jam ant peties ranką ir, švelniai 
šypsodamasis, pasakė: 

“ — Atsiprašau, jei garsusis vadas Oliveris Kromvelis atidavė jums 
mudviejų belaisvius, jis, žinoma, parašė raštelį. 

Mordauntas staiga sustojo. 

— Jis jums davė įteikti man raštelį ar bent kokią skiautelę popieriaus, 
kad atėjote jo vardu. Malonėkite parodyti tą popieriaus skiautelę, kad 
aš galėčiau pasiteisinti atidavęs savo tautiečius. Priešingu atveju, jūs 
suprantate, — nors esu įsitikinęs, kad generolas Kromvelis negali jiems 
geisti ko nors pikto, — tai visiems padarytų blogą įspūdį. 

Mordauntas atšoko, pajutęs smūgį, metė į d' Artanjaną piktą žvilgsnį, 
bet šis atsakė jam maloniausia ir draugiškiausia šypsena. 

— Jūs netikite ma/tim, pone, — tarė Mordauntas, — Tai įžeidimas. 

— Aš! — sušuko d'Artanjanas. — Argi aš galėčiau abejoti jūsų 
žodžiais! Dieve gink, brangusis pone Mordauntai! Priešingai, aš laikau 

jus padoriausiu ir puikiausiu bajoru, spręsdamas iš jūsų išvaizdos; bet 
leiskite man būti atviram, pone, — kalbėjo toliau d' Artanjanas 
nuoširdžiausiu veidu. 

— Sakykite, pone, — tarė Mordauntas. 

— Štai ponas diu Valonas yra turtingas: jis gauna per metus 
keturiasdešimt tūkstančių livrų rentos; aš čia kalbu ne už jį, O už save. 

— Toliau, pone? 

— Taigi aš neturtingas; Gaskonijoje neturtas nedaro gėdos, pone: 
ten visi neturtingi, ir Henrikas IV, šviesaus atminimo Gaskonijos 
karalius, taip pat jo didenybė Ispanijos karalius Pilypas IV niekada 
neturėjo nė grašio kišenėje. 

— Baikite, pone, — paragino jį Mordauntas, — aš suprantu, ką 
norite pasakyti, ir, jeigu teisingai spėju, kas jums trukdo atiduoti 
belaisvius, tą kliūtį galima lengvai pašalinti. 

— Aš žinojau, — tarė d' Artanjanas, — kad jūs protingas žmogus. 
Stai kas yra! Šiai kur mane spaudžia balnas, kaip sakome mes, 
prancūzai: aš esu paprastas karininkas, pakeltas iš eilinio; gyvenu tik iš 
savo špagos, kitaip sakant, gaunu daugiau smūgių, negu banknotų. Šį 
ryt, suimdamas šiuos du prancūzus, kurie, man atrodo, yra aukštos 
kilmės — abudu Keliaraiščio ordino kavalieriai, — pagalvojau, kad 
jau esu turtingas. Aš sakau du, nes diu Valonas yra turtingas ir 
panašiomis aplinkybėmis savo belaisvius atiduoda man. 

Mordauntas, visiškai suklaidintas nuoširdžios ir gražios d' Artanjano 
kalbos, nusišypsojo, kaip žmogus, gerai suprantąs šiuos samprotavimus, 
1r švelniai tarė: 

— Aš tuoj jums pateiksiu įsakymą raštu, pone, ir kartu du tūkstančius 
pistolių, bet dabar leiskite išvesti šiuos Žmones. 

— Ne, — atsakė d'Artanjanas. — Nejaugi negalite pusvalandį 
pavėluoti? Aš mėgstu tvarką, pone, atlikime viską pagal taisykles. 

— Tačiau aš čia esu viršininkas, — atsakė Mordauntas, — ir galiu 
panaudoti jėgą. 

— Ak pone, — tarė d' Artanjanas, maloniai šypsodamasis, — iškart 
matyti, kad, nors mudu su ponu diu Valonu turėjome garbės keliauti 
drauge su jumis, jūs vis dėlto mūsų nepažįstate. Mes esame bajorai ir 
dviese galime nukauti jus ir aštuonis jūsų karius. Dievaži, ponas 
Mordauntai, nesispirkite, nes, jei man kas spiriasi, aš taip pat stoju 
piestu, pasidarau užsispyręs kaip ožys; 0 šis ponas, — toliau kalbėjo 
d' Artanjanas, — dar didesnis užsispyrėlis, negu aš; be to, mudu čia 
atsiuntė ponas kardinolas  Mazarinis, kuris atstovauja Prancūzijai. 

Vadinasi, šiuo metu atstovaujame karaliui ir kardinolui ir kaip 
pasiuntiniai esame neliečiami. Oliveris Kromvelis, toks pat didis 
politikas, kaip ir karvedys, tai, be abejonės, puikiai žino. Taigi 
paprašykite jį raštiško įsakymo. Juk tai jums nieko nekaštuoja, brangusis 
pone Mordauntai! 

— Taip, raštiško įsakymo, — pritarė Portas, pradėdamas suprasti 
d' Artanjano sumanymą, — daugiau nieko iš jūsų nereikalaujama. 

Kad ir kaip Mordauntas norėjo panaudoti jėgą, jis buvo toks žmogus, 
kuris negalėjo nesuprasti d'Artanjano įrodymų svarumo. Be to, 
d' Artanjano rėputacija jam darė įspūdį, jis prisiminė šio ryto įvykius ir 
susimąstė. Nežinodamas, kad šiuos keturis prancūzus riša nuoširdi 
draugystė, jis patikėjo, kad d' Artanjanui svarbu tik išpirka. 

Ir jis nutarė gauti ne tik raštišką įsakymą, bet ir tuos du tūkstančius 
pistolių, kaip pats buvo įkainojęs belaisvius. 

Mordauntas, įsakęs seržantui stropiai saugoti belaisvius, užšoko 
ant arklio ir nujojo atgal. 

— Puiku, — tarė d" Artanjanas, — penkiolika minučių ligi palapinės 
ir penkiolika atgal — daugiau laiko, negu mums reikia. 

Paskui atsisuko į Portą, nekeisdamas veido išraiškos, kad sargybiniai 
manytų, jog jie tęsia pokalbį, ir pasakė: 

— Bičiuli Portai, atidžiai klausykite... pirmiausia nė žodžiu 
neprasitarkite draugams apie tai, ką dabar girdėjote; nereikia, kad jie 
žinotų, kokią paslaugą jiems padarysime. 

— Gerai, — atsakė Portas, — suprantu. 

— Eikite į arklidę, ten rasite Musketoną, pabalnokite arklius, 
sudėkite pistoletus į makštis, nuveskite arklius gatve žemyn ir pastatykite 
taip, kad beliktų įšokti į balną. Visa kita aš sutvarkysiu pats. 

Portas, visiškai pasitikėdamas savo bičiuliu, neprieštaravo nė vienu 
žodžiu. 

— Einu, — atsakė jis, — bet gal užsukti į tų ponų kambarį? 

— Ne, nereikia. 

— Gerai! Jei taip, tai būkite malonus paimti/mano piniginę, kurią 
palikau ant Židinio. 

— Nesirūpinkite. 

Portas ramiai nužingsniavo į arklidę pro kareivius, kurie, nors jis ir 
buvo prancūzas, stebėjosi aukštu jo ūgiu ir tvirtu kūno sudėjimu. Prie 
gatvės kampo jis sutiko Musketoną ir nusivedė drauge. | 

Tuomet d' Artanjanas įžengė pas draugus, švilpaudamas ariją, kurią 
buvo pradėjęs Portui nuėjus. 

— Mielas Atai, aš ką tik apgalvojau jūsų samprotavimus; aš labai 
gailiuosi, kad įsipainiojau į šį reikalą. Jūsų tiesa: Mazarinis niekšas. 
Aš nutariau bėgti su jumis. Bergždžia būtų apie tai ilgiau kalbėti, 
būkite pasiruošę; jūsų špagos yra kampe, neužmirškite jų: tie ginklai 
mūsų aplinkybėmis gali labai praversti, beje, o kurgi Porto piniginė? 
Stai ji, puiku! 

Ir d'Artanjanas įsidėjo piniginę į kišenę. Abu bičiuliai nustebę 
žiūrėjo į jį. 

— Ko gi čia stebitės? — tarė d'Artanjanas. — Aš buvau apakęs; 
Atas atvėrė man akis, štai ir viskas. Eikit šen. 

Abu draugai prisiartino. 

— Jūs matote šią gatvę? — paklausė d' Artanjanas. — Ten stovės 
arkliai; jūs išeisite pro duris, pasuksite į kairę, užšoksite ant arklių, ir 
viskas. Nieko nesirūpinkite, tik laukite signalo. Signalas bus mano 
šūkis: “Viešpatie Jėzau!" | 

— Bet jūs duosite žodį, kad bėgsite su mumis, d' Artanjanai? — 
paklausė Atas. 

— Prisiekiu dievu! 

— Aš jus suprantu, — sušuko Aramis. — Išgirdę šūkį: “Viešpatie 
Jėzau", mes išeišime, apversime viską, kas tik pasipainios mums ant 
kelio, nubėgsime prie savo arklių, sėsime į balnus ir nudumsime, ar 
taip? 

— Puiku! 

— Matote, Arami, — tarė Atas, — aš jums visada sakiau, kad 
d' Artanjanas geriausias iš mūsų. 

— Jūs man meilikaujate! — sušuko d'Artanjanas. — Aš einu. 
Likite sveiki. 

— Bet jūs bėgate su mumis, taip? 

— Žinoma. Neužmirškite signalo: “Viešpatie Jėzau!" 

Ir jis išėjo tokiu pat žingsniu, kaip įėjo, švilpaudamas ariją nuo tos 
vietos, kur buvo pertraukęs. 

Vieni kareiviai žaidė, kiti miegojo; du sėdėjo kampe ir giedojo 
psalmę: Super flumina Babylonis.! 

D' Artanjanas pasišaukė seržantą. 

— Brangus pone, — tarė jis, — generolas Kromvelis per poną 
Mordauntą kvietė mane pas jį ateiti; aš jus prašau, gerai saugokite 
mūsų belaisvius. 


*Super flumina Babylonis (lot.) — prie Babilonijos upių. 

Seržantas ženklu paarodė, kad jis prancūziškai nesupranta. 

Tuomet d'Artanjanas pabandė aiškinti ženklais savo prašymą. 
Seržantas linktelėjo galvą. 

D' Artanjanas nuėjo į arklidę. Ter: šis rado penkis pabalnotus arklius, 
ne tik kitų, bet Ir savąjį. 

—- Kiekvienas paimkite už pavadžio po du arklius, — paliepė jis 
Portui ir Musketonui, — ir pasukite į kairę, kad Atas ir Aramis galėtų 
jus pamatyti pro langą. 

— Ir tada jie išeis? — paklausė Portas. 

— Tą pačią akimirką. 

— Ar jūs neužmiršote mano piniginės? 

— Ne, būkite ramus. 

— Gerai. 

Portas ir Musketonas, vesdamiesi po du arklius, nuėjo į nurodytą 
vietą. 

Tuomet d'Artanjanas, likęs vienas, paėmė skiltuvą, įskėlė ugnį, 
uždegė gabaliuką pinties, dukart-didesnį už lęšį, sėdo ant arklio, įjojo į 
kareivių tarpą ir sustojo priešais duris. 

Čia, tapšnodamas gyvulį ranka, įkišo jam į ausį tą mažą gabalėlį 
pinties. 

"Tik toks geras raitelis, koks buvo d" Artanjanas, galėjo šitaip rizikuoti, 
nes gyvulys pajuto skausmą, sužvengė, aisistojo piestu ir ėmė šokinėti 
kaip pasiutęs. 

Kareiviai, bijodami, kad jis jų nesutryptų, išlakstė į visas puses. 

— Pas mane, pas mane! — šaukė d'Artanjanas. — Laikykite! 
Laikykite! Mano arklys patrako! 

Iš tikrųjų arklio akys staiga pasruvo krauju, ir jis visas apsiputojo. 

— Pas mane! — tebešaukė d' Artanjanas, matydamas, kad kareiviai 
nesiryžta jam eiti į pagalbą. — Pas mane! Nejaugi leisite man žūti? 
Viešpatie Jėzau! 

Vos tik d' Artanjanas ištarė tuos žodžius, durys atsivėrė, ir išbėgo 
Atas su Aramiu, laikydami rankoje špagas. D' Artanjano gudrumo dėka 
kelias buvo laisvas. 

— Belaisviai bėga! Belaisviai bėga! — sušuko seržantas. 

— Laikykit, laikykit!! — sušuko d'Artanjanas, atleisdamas 
pavadžius; įdūkęs arklys pasileido pirmyn, parmušęs du ar tris vyrus. 

— Stok! Stok! — šaukė kareiviai, bėgdami prie ginklų. 

Tačiau belaisviai jau buvo užsėdę ant arklių ir, nedelsdami nė 
minutės, nušuoliavo artimiausių miesto vartų link. Gatvės vidury jie 

pamatė Grimo ir Blezua, kurie ieškojo savo ponų. 4 

Atas vienu žodžiu viską paaiškino Grimo, ir tarnai prisijungė prie 
mažo būrelio, kuris lyg viesulas lėkė gatve; d' Artanjanas jojo paskiausia, 
ragindamas savo draugus. Bėgliai kaip vaiduokliai prašvilpė pro vartus 
ir sargybinius, kurie sutrikę net nebandė jų sulaikyti, ir aisidžrė plyname 
lauke. | 

Tuo metu kareiviai tebešaukė: “Stok! Stok!“, o seržantas, supraięs, 
kad d" Artanjanas jį apgavo, rovėsi plaukus. 

Tą akimirką pasirodė raitelis, lekiąs šuoliais ir laikąs rankoje 
popierių. 

Tai buvo Mordauntas, kuris grįžo su Kromvelio įsakymu. 

— Kur belaisviai? — sušuko jis, nušokdamas nuo arklio. 

Seržantas nebeturėjo jėgų jam atsakyti; jis tylėdamas parodė atlapotas 
duris ir tuščią kambarį. | 

Mordauntas puolė į prieangį; jis bemat viską suprato, sušuko, 
tartum jam būtų kas išdraskę vidurius, ir krito apalpęs ant akmeninių 
laiptų. 


XVIII 

KUR ĮRODYTA, KAD SUNKIAUSIOMIS APLINKYBEMIS 
DIDŽIOSIOS ŠIRDYS NIEKADA NENUSTOJA DRĄSOS, 
O SVEIKI SKRANDŽIAI APETITO. 


Mažutis būrelis, netardamas nė žodžio ir neatsigręždamas atgal, 
šuoliais nulėkė pirmyn, perbrido mažą upelį, kurio vardo niekas 
nežinojo, ir paliko kairėje miestą, kurį Atas laikė Durhemu. 

Pagaliau jie pastebėjo nedidelę giraitę ir, paskutinį kartą paspaudę 
pentinais arklius, pasuko į kitą pusę. 

Kai tik bėgliai išnyko už žalios užuolaidos, pakankamai tankios, 
kad galėtų pasislėpti, jei kas juos vytųsi, jie sustojo pasitarti. 
Nenubalnodami ir neišžabodami arklių, bet leisdami jiems kiek 
atsikvėpti, pavedė juos saugoti dviem tamam, o Grimo pastatė eiti 
sargybos. 

= Pirmiausia leiskite jus apkabinti, brangus bičiuli, — tarė Atas 
d' Artanjanui, — jūs mūsų išgelbėtojas, mes laikome jus tikru didvyriu. 

— Atas sako teisybę, ir aš jumis gėriuosi, — pridūrė Aramis, jį 
apkabindamas. — Ką jūs galėtumėte padaryti, turėdamas tokią tikslią 

akį, geležines rankas, viską nugalintį protą, įei tamautumėte išmintingam 
žmogui. 

—- Dabar, — tarė gaskonas, — kai viskas pasibaigė, aš priimu jūsų 
pagyrimus, glėbesčiavimus ir padėką man ir Portui: laiko mums 
netrūksta, kalbėkite toliau. 

D'Artanjano žodžiai abiem draugam priminė, kad jie taip pat 
skolingi Portui, ir jie paspaudė jam ranką. 

— Dabar, — tarė Atas, — svarbu ne bėgti, kur akys veda, kaip 
pakvaišusiems, o numatyti veikimo planą. Ką mes darysime? 

— Ką mes darysime, po galų? Tai nesunku pasakyti. 

— Tada pasakykite, d' Artanjanai! 

— Mes nujosime į artimiausią jūros uostą, sudėsime menkus savo 
išteklius, nusisamdysime laivą ir išplauksime į Prancūziją. Aš atiduosiu - 
viską iki paskutinio sū. Brangiausias turtas yra gyvybė, o mūsų gyvybė, 
tiesą sakant, kabo ant plauko. 

'-— O kokia jūsų nuomonė, diu Valonai? — paklausė Atas. 
— Aš, — atsakė Portas, — esu tos pačios nuomonės, kaip ir 
d' Artanjanas; Anglija — bjaurus kraštas. 
— Tai jūs tvirtai nutarėte išvykti? — paklausė Atas d' Artanjaną. 

— Dievaži, — atsakė d' Artanjanas, — aš nematau, kas čia mane 
galėtų sulaikyti. 

Atas susižvalgė sū Aramiu. 

— Ką gi, keliaukite, mano bičiuli, — pasakė tas atsidusdamas. 

— Kaip — keliaukite? — paklausė d' Artanjanas. — Man rodos, 
jūs norėjote pasakyti: keliaukime! 

— Ne, mano bičiuli, — atsakė Atas, — mums reikia skirtis. 

— Skirtis! — sušuko d'Artanjanas, pritrenktas tos netikėtos 
naujienos. 

— Betgi; — sumurmėjo Portas, — kam mums skirtis, jei esame 
kartu? 

— Todėl, kad jūs atlikote savo užduoų ir galite, netgi privalote, 
grįžti į Prancūziją, o mes dar neatlikome. 

— Dar neatlikote? — paklausė nustebęs d' Artanjanas, žiūrėdamas 
į Atą. 

—- Ne, mano bičiuli, — atsakė Atas švelniai ir kartu tvirtai. — Mes 
čia atvykome ginti karaliaus Karolio, mes jį blogai gynėme, ir dabar 
mums reikia jį išgelbėti. 

— Išgelbėti karalių! — sušuko d' Artanjanas, nukreipdamas žvilgsnį 
nuo Ato į Aramį. 

Aramis tik linktelėjo galvą. 

D' Artaniano veide pasirodė gili užuojauta: jis pamanė, kad susidėjo 
su pamišėliais. 

— Nejaugi kalbate rimtai, Atai? — tarė d' Artanjanas.. — Karalius 
yra apsuptas visos armijos, kuri jį gabena į Londoną. Šitai armijai 
vadovauja mėsininko sūnus, tai nesvarbu, pulkininkas Harisonas. Kai 
tik jo didenybė atvyks į Londoną, prasidės teismas; patikėkit manim, 
apie tai girdėjau iš paties pono Oliverio Kromvelio, todėl žinau, kuo 
viskas baigsis. 

Atas ir Aramis vėl susižvalgė. 

— O kai tik pasibaigs teismas, nuosprendis tuoj bus įvykdytas, — 
kalbėjo toliau d' Artanjanas. — Ponai puritonai nemėgsta atidėlioti. 

— O kaip manote, kokia bus bausmė karaliui? — paklausė Atas. 

— Bijau, kad nebūtų mirties bausmė. Sukilėliai per daug jam 
nusikalto, kad jis atleistų jiems, taigi belieka tik viena išeitis — jį 
nužudyti. Ar nežinote, ką pasakė ponas Oliveris Kromvelis, 
lankydamasis Paryžiuje, kai jam buvo parodyta Venseno pilis, kurioje 
kalėjo princas Vandomas? 

— Ką gi jis pasakė? — paklausė Portas. 

— Princams reikia tik nukirsdinti galvą. 

— Aš tai buvau girdėjęs, — pasakė Atas. 

— Ir jūs manote, kad jis to neįvykdys dabar, kai laiko karalių savo 
rankose? | 

— Žinoma, įvykdys, aš tuo įsitikinęs, bet yra dar viena priežastis, 
dėl kurios mes neturime palikti karaliaus, kai jam gresia toks pavojus. 

— Atai, jūs kraustotės iš proto. 

— Ne, mano bičiuli, — švelniai atsakė bajoras. — Lordas Vinteris 
atvyko mūsų į Prancūziją. Jis mus nuvedė pas karalienę Henrietę. Jos 
didenybė suteikė mums garbę, ponui d'Erble ir man, prašydama 
pagelbėti jos vyrui. Mes davėme jai žodį ir turime jį ištesėti. Mes 
pažadėjome jai savo jėgas, savo sumanumą, net savo gyvybę, dabar 
mums belieka išlaikyti savo žodį. O kaip jūs manote, ponas d'Erble? 

— Taip, — pritarė Aramis, — mes pasižadėjome. 

— Be to, — kalbėjo toliau Atas, — mes turime ir kitą priežastį. 
Gerai klausykite, štai ji. Viskas dabar Prancūzijoje yra supuvę ir 
pasigailėtina. Mes turime dešimties metų karalių, kuris dar nežino, ko 
nori; mes turime karalienę, apakintą vėlyvos aistros; mes turime 
ministrą, kuris valdo Prancūziją lyg kokią didžiulę fermą, tai yra, 
rūpindamasis kuo daugiau išspausti aukso, draskydamas ją itališkomis 

intrigomis ir gudrybėmis; mes turime princų, kurie egoistiniais 
sumetimais yra opozicijoje ir laimės tik tai, kad išplėš Mazariniui iš 
rankų keletą gabalų aukso ir truputį valdžios. Aš jiems tarnavau ne iš 
entuziazmo, — dievas gerai žino, kad juos vertinu ne daugiau, negu jie 
verti, o jie mažai, — bet iš principo. Šiandien kas kita; šiandien aš 
sutinku kelyje didelę nelaimę, karalių nelaimę, visos Europos nelaimę, 
ir dėl jos atiduodu visas jėgas. Jei mums pasiseks išgelbėti karalių, tai 
bus puiku; jei mirsime už jį, tai bus kilnu! 

— Betgi iš anksto žinote, kad žūsite, — pasakė d' Artanjanas. 

— Mes bijome, kad tikrai taip bus, ir sielojamės, kad mirsime toli 
nuo jūsų. 

— Ką gi darysite svetimame, priešų krašte? 

— Jaunystėje aš keliavau po Angliją. Angliškai kalbu kaip anglas. 
Aramis taip pat šiek tiek moka šią kalbą. Ak, jei jūs būtumėte kartu, 
mano bičiuli! Su jumis, d' Artanjanai, su jumis Portai, visi keturi, 
susibūrę pirmą kartą po dvidešimties metų, mes galėtume atsilaikyti 
ne tik prieš Angliją, bet ir prieš tris karalystes! 

— Jūs pasižadėjote karalienei, — atsakė susierzinęs d' Artanjanas, 
— įsibrauti į Tauerį, sunaikinti šimtą tūkstančių kareivių ir iškovoti 
pergalę, nepaisydami tautos valios ir tokio žmogaus, kaip Kromvelis, 
garbės troškimo? Nei jūs, Atai, nei jūs, Arami, nematėte šio žmogaus. 
Žinokite, kad tai genialus žmogus, kuris man labai primena mūsų 
kardinolą, ne šį, o aną — didįjį! Nesiimkite nepakeliamos naštos. 
Maldauju jus, brangus Atai, nesiaukokite be naudos! Kai aš į jus žiūriu, 
jūs man atrodote išmintingas žmogus; kai kalbate su manimi, atrodo, 
kad girdžiu pamišėlį. Padėkite man, Portai. Ką jūs apie tai manote? 
Sakykite atvirai. 

— Nieko gero, — atsakė Portas. 

— Klausykite, — kalbėjo toliau d' Artanjanas, širsdamas dėl to, kad 
Atas klausė ne jo, o vidinio savo balso, — aš niekada nedaviau jums 
blogų patarimų; taigi patikėkite manimi, Atai, jūsų misija yra atlikta 
garbingai; grįžkite su mumis į Prancūziją. 

— Bičiuli, — atsakė Atas, — mūsų pasiryžimas tvirtas. 

— Gal jūs turite priežastį, kurios mes nežinome? 

Atas nusišypsojo. 

D' Artanjanas piktai pliaukštelėjo sau per šlaunį ir ėmė dėstyti 
įtikimiausius argumentus, kokius tik galėjo sugalvoti, bet į visus jo 
žodžius Atas atsakinėjo švelnia ir ramia šypsena, o Aramis galvos 
kraipymu. 

— Na gerai! — sušuko pagaliau įtūžęs d' Artanjanas. — Gerai! 
Kadangi būtinai to norite, palikime savo kaulus šioje bjaurioje šalyje, 
kur amžinai šalta, kur rūkas laikomas giedra, lietus — rūku, o liūtis — 
lietumi; kur saulė panaši į mėnulį, o mėnulis — į grietininį sūrį. Be to, 
jei jau reikia mirti, tai ar ne vis tiek, kur mirti: Čia ar ten? 

— Bet neužmirškite, brangus bičiuli, — tarė Atas, — kad čia 
mirsime prieš laiką. 

— Ar truputį anksčiau, ar truputį vėliau, neverta apie tai kalbėti. 

— Mane štai kas stebina, — pasakė Portas mąsliai, — kad mes ligi 
šiol tebesame gyvi. 2 

— O, būkite ramus, Portai, — tarė d" Artanjanas, — mirties neteks 
ilgai laukti. Vadinasi, sutarta, — kalbėjo gaskonas, — ir, jei Portas 
neprieštarauja... 

— Aš, — atsakė Portas, — darysiu, kaip jūs panorėsite. Be to, man 
atrodo labai gražu visa tai, ką prieš valandėlę sakė grafas de La Feras. 

— O jūsų ateitis, d' Artanjanai? Jūsų garbės troškimas, Portai? 

— Mūsų ateitis, mūsų garbės troškimas! — sušuko d' Artanjanas 
karštai. — Kam tuo rūpintis, kai reikia gelbėti karalių? Išgelbėję 
karalių, mes surinksime visus jo bičiulius, nugalėsime puritonus, 
užkariausime Angliją, įžygiuosime su juo į Londoną ir pasodinsime jį 
į sostą.. 

— Ir j1 mus pakels hercogais ir perais, — — pridūrė Portas, ir jo akys 
sužibo iš džia. »smo, nors tokia ateitis buvo panaši į pasaką. 

— Arba mus užmuš; — tarė d' Artanjanas. 

L. — O! — sušuko Portas. 

— Žinoma! Juk taip buvo, bičiuli Portai. Man rodos, kadaise mes 
padarėme paslaugą karalienei Onai Austrijietei nedaug ką mažesnę už 
tą, kurią šiandien norime padaryti Karoliui I, bet karalienė Ona 
Austrijietė buvo mus užmiršusi beveik dvidešimt metų. 

— Ir vis dėlto, d' Artanjanai, — pasakė Atas, — argi jūs gailitės, 
padaręs tą paslaugą? 

— Dievaži, ne, — atsakė d' Artanjanas, — netgi prisipažįstu, kad 
blogiausios nuotaikos valandėlėmis atsiminimai apie tai mane 
paguosdavo. L 

— Taigi matote, d Artanjanai, kad valdovai dažnai būna nedėkingi, 
bet dievas — niekada. 

— Žinote, Atai, — tarė d' Artanjanas, — aš manau, kad sugebėtumėte 
nusivesti velnią į dangų, jei sutiktumėte jį Žemėje. 

— Vadinasi... — tarė Atas, duodamas ranką d' Artanjanui. 

— Vadinasi, sutarta, — pasakė d'Artanjanas. — Angliją aš laikau 
puikia šalimi ir joje pasilieku, bet su viena sąlyga. 

— Kokia? 

— Kad manęs niekas neverstų mokytis anglų kalbos. 

— Taigi dabar, — tarė iškilmingai Atas, — aš prisiekiu, mano 
bičiuliai, prisiekiu dievu, kuris mus girdi, savo vardu, kurį laikau be 
dėmės, kad tikiu, jog apvaizda mus globoja ir mes visi keturi grįšime į 
Prancūziją. 

— Tebūnie taip, — tarė d'Artanjanas, bet aš, prisipąžįstu, įsitikinęs 
priešingai. 

— Ak, tas brangūs d' Artanjanas! — sušuko Aramis. — Jis mūsų 
tarpe atstovauja parlamento opozicijai, kuri visada sako ne, o daro taip. 

— Ir gelbsti tėvynę, — pridūrė Atas. 

— O dabar, kai viskas nuspręsta, — pasakė Portas, trindamasis 
rankas, — ar ne laikas pagalvoti apie pietus? Man atrodo, kad mes 
pietaudavome net pačiomis sunkiausiomis mūsų gyvenimo valandomis. 

— Ak, ar verta kalbėti apie pietus šalyje, kur'per pietus valgoma 
vandenyje virta aviena ir užsigeriama alumi! — tarė d' Artanjanas. 
— Koks velnias jus atnešė į tokį kraštą, Atai? Ak, atsiprašau, — 
pridūrė jis šypsodamasis, — aš užmiršau, kad jūs jau nesate Atas. Bet 
tiek to, o ką jūs manote apie pietus, Portai? 

— Ką aš manau? 

— Jūs turite kokį sumanymą? 

— Ne, aš tik alkanas, ir viskas. 

— Po šimts velnių, aš taip pat alkanas; bet būti alkanam tai dar 
nieko: reikia surasti, ką valgyti, nebent kramsnosi žolę, kaip mūsų 
arkliai... 

— Ak, — tarė Aramis, kuris nebuvo taip atsijęs nuo žemiškų 
dalykų, kaip Atas, — jūs atsimenate, kokias puikias austrės 
valgydavome “Bedievio" smuklėje? 

— O aviena iš druskožemio pievų! — tarė Portas laižydamasis. 

— Bet, — pasakė d' Artanjanas, — argi mes neturime savo bičiulio 
Musketono, kuris visus taip puikiai maitino Šantiji, Portai? 

— Iš tikrųjų, — atsakė Portas, — mes turime Musketoną, bet, tapęs 
ūkvaizdžiu, pasidarė nepaslankus; vis dėlto pakvieskime jį. 

Ir, norėdamas jam įsiteikti, Portas sušuko: 

— Ei Mustonai! 

„ Mustonas atėjo; jis atrodė labai suvargęs. 
— Kas jums, brangus pone Mustonai? — paklausė d' Artanjanas. 

— Ar tik nesergate? 

— Ne, pone, aš labai išalkęs, — atsakė Musketonas. 

— Taigi kaip tik dėl to jus ir pakvietėme, brangus pone Mustonai. 
Ar negalėtumėte sugauti kilpomis keleto gražių triušių ir keleto puikių 
kurapkų ir pagaminti skanų triušienos ir paukštienos patiekalą, kaip 
pagaminote viešbutyje... dievaži, neatsimenu jo pavadinimo? 

— Viešbutyje... — tarė Portas. — Dievaži, neatsimenu nieko. 

— Nesvarbu, ir su lasu ištraukti keleto butelių seno Burgundijos 
vyno, kuris taip greitai išgydė jūsų šeimininką nuo sutrenkimo? 

— Deja, pone, — atsakė Musketonas, — bijau, kad visa tai, ko 
klausiate, yra retenybė šioje baisioje šalyje, ir manau, jog mes geriau 
padarytume, jei paprašytume, kad mus pavaišintų namelio pamiškėje 
šeimininkas. 

— Kaip?! Ar netoliese yra namas? — paklausė d' Artanjanas. 

— Taip, pone, — atsakė Musketonas. 

— Puiku! Padarysime, kaip jūs sakote, mano bičiuli: eisime pas to 
namo šeimininką prašyti pietų. Ponai, ką jūs pasakysite? Ar pono 
Mustono patarimas jums atrodo protingas? 

— O jei šeimininkas — puritonas?.. — suabejojo Aramis. 

— Juo geriau, po velnių! — atsakė d' Artanjanas. — Jeigu jis 
puritonas, mes jam pranešime, kad karalius paimtas į nelaisvę, ir, 

„sužinojęs šią naujieną, jis mus pavaišins baltomis vištomis. 

— O jeigu jis rojalistas? — paklausė Portas. 

— Tuo atveju mes nutaisysime gedulingus veidus ir nupešime 
juodas vištas. | 

— Jūs laimingas žmogus, — atsakė Atas, nenorom šypsodamasis iš 
gaskono sąmojo, — nes į viską žiūrite juokais. 
 — Ką padarysi! — atsakė d' Artanjanas. — Aš esu iš to krašto, kur 
dangus niekada nebūna apsiniaukęs. 

— Ne toks, kaip čia, — pridūrė Portas ir ištiesė ranką, norėdamas 
įsitikinti, ar drėgmė, kurią jis pajuto ant savo veido, iš tiesų yra lietaus 
lašai. 

— Keliaukime, — paragino d' Artanjanas, — štai dar dėl ko turime 
joti toliau... Ei Grimo! 

Pasirodė Grimo. 

— Na, Grimo, mano bičiuli, ar ką nors pastebėjote? — paklausė 
d' Artanjanas. 

— Nieko, — atsakė Grimo. 

— Kvailiai! — sušuko Portas. — Jie netgi mūsų nesivijo. O, jei 

mes būtume jų vietoje! 

— Taip, jie padarė klaidą, — atsakė d' Artanjanas. — Aš mielai 
pasakyčiau porą žodžių Mordauntu!: šitame mažame atsiskyrėlio būste. 
Žiūrėkite, kokia patogi vietelė žmogui išsitiesti. 

— Iš tikrųjų, — pasakė Aramis, — aš manau, ponai, kad sūnus ne 
toks stiprus, kaip motina. 

— Ak brangus bičiuli, — tarė Atas, — palaukite, dar tik dvi 
valandos praėjo, kai jį palikome, ir jis dar nežino, kuria kryptimi 
pasukome ir kur esame. Galėsime pasakyti, kad jis silpnesnis už 
motiną, tik išlipę Prancūzijos žemėje, jeigu iki to laiko nebūsime užmušti 
arba nunuodyti. 

— O dabar papietaukime, — pasiūlė Portas. 

— Dievaži, pritariu, — atsakė Atas, — nes esu labai išalkęs. 

— Saugokitės juodos vištos! — įspėjo Aramis. 

Ir keturi draugai, vedami Musketono, nuėjo į namą pamiškėje jau 
beveik atgavę įprastą savo nerūpestingumą, nes, kaip pasakė Atas, 
dabar jie buvo visi kartu ir vieningi. 


XIX 
TOSTAS NUVAINIKUOTO KARALIAUS GARBEI 


Kuo labiau mūsų pabėgėliai artėjo prie namų, tuo labiau žemė 
buvo sutrypta; atrodė, kad didelis raitelių būrys buvo prajojęs anksčiau 
už juos; prie durų pėdsakai buvo dar žymesni: matyt, tas būrys čia 
buvo sustojęs. 

— Dievaži, — tarė d'Artanjanas, — viskas aišku: karalius ir jo 
palyda prajojo pro čia. 

— Po velnių! — sušuko Portas. — Tai jie bus viską suriję. 

— Ne, — tarė d' Artanjanas, — dar bus palikę nors vieną vištą. 

Jis nušoko nuo arklio ir pasibeldė į duris, bet niekas neatsakė. 

Tada stumtelėjo duris, kurios buvo neužrakintos, ir pamatė, kad 
pirmasis kambarys visai tuščias. 

— Na? — paklausė Portas. 

— Nieko nėra, — atsakė d' Artanjanas. — Ak, ak! 

— Kas ten? 

— Kraujas! 

Po tų žodžių bičiuliai nušoko nuo arklių ir įėjo į pirmąjį kambarį; 
bet d' Artanjanas jau buvo atvėręs antrojo kambario duris, ir iš jo veido 

buvo matyti, kad jis regi kažką nepaprasta. 
"Bičiuliai prisiartino prie d' Artanjano ir išvydo ant žemės dar gana 
jauną vyrą, gulintį kraujo klane. 

Matyt, jis bandė prieiti prie lovos, bet neteko jėgų ir parkrito. 

Atas pirmasis prisiartino prie nelaimingojo: jam pasirodė, kad šis 
sujudėjo. | | 

— Na kaip? — paklausė d' Artanjanas. 

— Jeigu jis miręs, tai labai neseniai, nes dar šiltas. Bet ne, jo širdis 
plaka. Ei bičiuli! 

Sužeistasis atsiduso. D' Artanjanas pasėmė rieškučiais vandens ir 
užpylė jam ant veido. 

Žmogus atsimerkė, kilstelėjo galvą ir vėl ją nuleido. 

Atas net mėgino pasidėti ją ant kelių, bet pastebėjo, kad ji sužeista 
aukščiau smegenėlių ir kiaušas perskeltas; kraujas plūste plūdo iš 
žaizdos. 

Aramis sušlapino rankšluostį ir pridėjo prie žaizdos; vėsuma 
atgarvino sužeistąjį, jis vėl atsimerkė. 

Jis pasižiūrėjo nustebęs į tuos žmones, kurie, matyt, jo gailėjosi ir 
kiek galėdami stengėsi jam padėti. 

— Jūs esate tarp bičiulių, — angliškai pasakė Atas, — nusiraminkite 
ir, jei turite jėgų, papasakokite, kas atsitiko. 

— Karalius, — sušnibždėjo sužeistasis, — karalius suimtas. 

— Ar matėte jį? — paklausė Aramis ta pačia kalba. 

Sužeistasis nieko neatsakė. 

— Būkite ramus, — tarė Atas, — mes ištikimi jo didenybės tarnai. 

— Ar man tiesą sakote? — paklausė sužeistasis. 

— Prisiekiame bajorų garbe. 

— Vadinasi, aš galiu viską jums papasakoti? 

— Pasakokite. 

— Aš esu Pario, jo didenybės kambarinio, brolis. Atas ir Aramis 
prisiminė, kad tuo pat vardu lordas Vinteris vadino tarną, kurį jie 
sutiko karaliaus palapinės koridoriuje. 

— Mes jį pažįstame, — tarė Atas, — jis niekada nepasitraukia nuo 
karaliaus! 

— Taip, tiesa, — atsakė sužeistasis. — Taigi, matydamas, jog 
karalius suimtas, brolis prisiminė mane ir, kai jie jojo pro mano 
namus, karaliaus vardu paprašė čia sustoti. Prašymas buvo patenkintas. 
Karalius, girdi, norįs valgyti; jis buvo įvestas į kambarį, kuriame aš 
esu, kad pavalgytų, ir pastatyti sargybiniai prie durų ir prie langų. Paris 

žinojo šį kambarį, nes kelis kartus, karaliui esant Niukaslyje, buvo 
atvykęs manęs aplankyti. Jis žinojo, kad iš šio kambario laipteliais 
galima nusileisti į rūsį, o iš ten patekti į vaismedžių sodą. Jis davė man 
ženklą. Aš jį supratau. Bet karaliaus sargybiniai, matyt, šį ženklą 
pastebėjo ir pasidarė budrūs. Aš nemaniau, kad jie ką nors įtaria, ir tik 
galvojau, kaip išgelbėti jo didenybę. Nenorėdamas gaišti laiko, išėjau 
lyg atsinešti malkų. Nusileidau į požeminį urvą, einantį į rūsį, kurio 
durelės buvo į kambarį. Galva pakėliau vieną lentą, o tuo metu Paris 
tyliai užstūmė durų velkę, paskui ženklu paprašiau karalių sekti paskui 
mane. Deja, jis to daryti nenorėjo. Gal jam buvo bjauru bėgti. Bet 
Paris, susidėjęs rankas, ėmė jį maldauti, aš taip pat prašiau nepraleisti 
tokios progos. Pagaliau jis pasiryžo sekti paskui mane. Laimė, aš ėjau 
pirmutinis, o karalius per keletą žingsnių iš paskos. Staiga požemyje 
priešais mane iškilo nelyginant koks didžiulis šešėlis. Norėjau surikti 
ir įspėti karalių, bet nesuskubau. Pajutau baisų smūgį, tarsi namas būtų 
ant manęs užgriuvęs, ir kritau be sąmonės. 

— Geras ir nuoširdus anglas! Ištikimas tarnas, — tarė Atas. 

— Kai.atsipeikėjau, pamačiau, kad guliu toje pačioje vietoje. 
Nušliaužiau į kiemą. Karalius ir jo palyda buvo išjoję. Gal ištisą valandą 
šliaužiau iš kiemo ligi čia, bet pagaliau, netekęs jėgų, antrą kartą 
apalpau. 

— O kaip dabar jaučiatės? 

— Labai blogai, — atsakė sužeistasis. 

—- Ar mes galėtume jums kuo padėti? — paklausė Atas. 

— Padėkite man atsigulti į lovą, tikiuosi, kad bus lengviau. 

— Ar turėsite kokį žmogų, kuris jus slaugytų? 

— Mano žmona yra išėjusi į Durhemą ir kiekvienu metu gali sugrįžti. 
O jums patiems ar nieko nereikia? Gal ko norite? 

— Mes atvykome jūsų paprašyti valgyti. 

— Deja, jie viską atėmė, namuose nerasi nė trupinio duonos. 

— Girdite, d' Artanjanai? — tarė Atas. — Pietų mums teks ieškotis 
kitur. 

— Dabar man vis tiek, — atsakė d' Artanjanas, — aš jau sotus. 

— Ir aš, — pridūrė Portas. 

Jie nunešė sužeistąjį ant lovos. Pašauktas Grimo aprišo žaizdą. 
Grimo, tarnaudamas keturiems draugams, tiek kartų turėjo progos 
raišioti tvarščius ir dėti kompresus, kad tapo beveik chirurgu. 

Tuo tarpu bėgliai suėjo į pirmąjį kambarį ir ėmė tartis. 

— Dabar, — tarė Aramis, — mes žinome, ką reikia daryti: kadangi 

karalius su savo palyda nujojo šituo keliu, mes turime pasukti į priešingą 
pusę. Ar sutinkate su tuo, Atai? 

Atas nieko neatsakė: jis galvojo. 

— Taip, — tarė Portas, — sukime į priešingą pusę. Jodami paskui 
palydą, mes rasime viską suėsta ir turėsime mirti badu. Koks prakeiktas 
kraštas ta Anglija! Čia pirmą kartą liksiu nepietavęs! O man labiausiai 
patinka valgyti pietus! 

— O jūs ką manote, d' Artanjanai?7 — paklausė Atas. — Ar pritariate 
Aramiui? 

— Visai ne, — atsakė d'Artanjanas, — aš manau priešingai. 

— Kaip?! Jūs norite joti paskui palydą? — paklausė nusigandęs 
Portas. 

— Ne, ne paskui, o drauge su ja. 

Ato akys sužibo iš džiaugsmo. 

— Joti su karaliaus palyda! — sušuko Aramis. 

— Leiskite pasisakyti d' Artanjanui, juk žinote, kad jis visada duoda 
gerą patarimą, — tarė Atas. 

— Be abejonės, reikia joti pas puritonus, — tarė d'AArtanjanas, — 
nes ten niekam nė į galvą neateis mūsų ieškoti. Taigi prisijungsim prie 
puritonų. 

— Gerai, labai gerai, bičiuli, puikus patarimas! — atsiliepė Atas. 
— Aš irgi norėjau duoti patarimą, kai manęs paklausėte. 

— Vadinasi, jūs sutinkate? — paklausė Aramis. 

— Taip. Mūsų persekiotojai manys, kad norime išvykti iš Anglijos, 
ir mūsų ieškos miestuose, o mes tuo metu su karaliumi atvyksime į 
Londoną. Ten, tarp milijono žmonių, nesunku pasislėpti, nekalbant jau 
apie galimybes, kurių teikia mums ši kelionė, — kalbėjo Atas, 
žvilgtelėjęs į Aramį. 

— Taip, aš suprantu, — tarė Aramis. 

— O aš nieko nesuprantu, — pasakė Portas, — bet tiek to, jei tos 
nuomonės yra d' Artanjanas ir Atas, tai, matyt, ji geriausia. 

— Bet ar mes nepasirodysime įtartini pulkininkui Harisonui? — 
paklausė Aramis. 

— Po velnių! — sušuko d'Artanjanas. — Aš kaip tik dedu į jį 
daugiausia vilčių. Pulkininkas Harisonas yra mūsų bičiulis, mes jį 
matėm du kartus pas generolą Kromvelį. Jis žino, kad iš Prancūzijos 
mus atsiuntė pats Mazarinis, ir mus palaikys broliais. Be to, argi jis ne 
mėsininko sūnus? Taip, mėsininko! Portas jam parodys, kaip vienu 
kumščio smūgių galima užmušti jautį, o aš parodysiu, kaip pargriauti 

bulių, sugriebus jį už ragų, ir šitaip įgysime jo pasitikėjimą. 

Atas nusišypsojo. 

— Jūs, d'Artanjanai, maloniausias kompanjonas iš visų, kuriuos 
kada pažinojau, — tarė jis, duodamas gaskonui ranką, — aš esu tikrai 
laimingas vėl jus sutikęs, brangus mano sūnau. 

Kaip žinome, sūnumi Atas vadino d'Artanjaną didžiausio 
nuoširdumo valandomis. 

Tą akimirką Grimo išėjo iš antrojo kambario. Sužeistasis buvo 
aprištas ir jautėsi geriau. 

Keturi bičiuliai su juo atsisveikino ir paklausė, ar jis neturįs ko 
pasakyti savo broliui. 

— Paprašykite jį, — tarė dorasis žmogus, — pranešti karaliui, kad 
jie manęs visai neužmušė; nors esu menkas žmogelis, bet manau, kad 
jo didenybė manęs gailisi ir kaltina save dėl mano mirties. 

— Būkite ramus, — atsakė d'Artanjanas, — jis tai sužinos dar 
šiandien. 

Mažasis būrelis leidosi joti toliau; išklysti iš kelio jie negalėjo, nes 
pėdsakai buvo aiškiai žymu lygumoje. 

Po dviejų valandų tylios kelionės d' Artanjanas, jojęs priekyje, 
sustojo prie kelio posūkio. | 

— Aha, antai mūsų žmonės! — sušuko jis. 

Iš tikrųjų už kokios pusės mylios buvo matyti didelis būrys raitelių. 

— Mieli bičiuliai, — prabilo d'Artanjanas, — atiduokite špagas 
ponui Mustonui, kuris jums grąžins jas, kai reikės, o dabar neužmirškite, 
kad esate mūsų belaisviai. 

Paskui jie paragino nuilsusius arklius ir greitai pasivijo karaliaus 
palydą. 

Karalius, apsuptas pulkininko Harisono dalinio, jojo priekyje, 
abejingai, išdidžiai ir tartum gera valia. 

Pastebėjęs Atą ir Aramį, su kuriais jam nebuvo leista atsisveikinti, 
karalius iš abiejų bajorų žvilgsnių suprato, kad jis čia pat dar turi 
bičiulių ir, nors juos laikė belaisviais, paraudo iš džiaugsmo. 

D' Artanjanas aplenkė dalinį, savo bičiulius palikęs saugoti Portui, 
ir nujojo tiesiai prie Harisono, kuris iš tikrųjų prisiminė jį matęs pas 
Kromvelį ir sutiko taip mandagiai, kaip tokios kilmės ir būdo žmogus 
gali ką nors sutikti. Viskas įvyko, kaip buvo numatęs d' Artanjanas: 
pulkininkas ne tik nieko neįtarė, bet ir negalėjo nieko įtarti. 

Visi sustojo, nes čia karalius turėjo pietauti. Šį kartą buvo imtasi 
atsargumo priemonių, kad jis nebandytų bėgti. Didžiajame užeigos 

namų kambaryje buvo pastatytas mažas stalelis jam ir didelis stalas 
karininkams. 

— Jūs pietausite su manim? — paklausė Harisonas d' Artanjaną. 

— Dievaži, labai mielai, — atsakė d' Artanjanas, bet aš turiu bičiulį 
poną diu Valoną ir du belaisvius, kurių negaliu palikti; taigi mūsų per 
daug, kad galėtume sėsti prie jūsų stalo. Bet padarykime geriau: liepkite 
kitame kampe pastatyti stalą ir atsiųskite mums nuo savojo, ką rasite 
tinkamo, nes, tiesą sakant, mums gresia pavojus mirti badu. Taigi mes 
pietausime drauge, tame pačiame kambaryje. 

— Puiku, — atsakė Harisonas. 

Viskas buvo taip sutvarkyta, kaip norėjo d' Artanjanas, ir, kai jis 
įžengė į kambarį, karalius jau sėdėjo prie mažojo stalo, kur jam 
patarnavo Paris, prie antrojo stalo sėdėjo Harisonas su karininkais, o 
kitame kampe buvo pastatytas stalas d' Artanjanųi ir jo bičiuliams. 

Puritonų karininkų stalas buvo apvalus, ir Harisonas — netyčia ar 
tyčia, reikšdamas karaliui panieką — sėdėjo atsukęs jam nugarą. 

Karalius matė, kaip įėjo keturi bajorai, bet dėjosi nekreipiąs į juos 
jokio dėmesio. 

Jie nuėjo ir susėdo prie jiems skirto stalo taip, kad nė vieniems 
nebūtų atsukę nugarų. Prieš juos dabar buvo ir karininkų ir karaliaus 
stalas. 

Harisonas, norėdamas pagerbti savo svečius, jiems atsiuntė nuo 
stalo geriausių patiekalų; bet, keturių draugų nelaimei, trūko vyno. 
Atui tai buvo vis tiek, bet d'Artanjanas, Portas ir Aramis kiekvieną 
kartą susiraukdavo, gurkštelėdami alaus, mėgstamo puritonų gėrimo. 

— Dievaži, pulkininke, — tarė d' Artanjanas, — mes labai jums 
dėkingi už malonų pakvietimą, nes būtume likę be pietų, kaip likome 
be pusryčių. Ir mano bičiulis ponas diu Valonas taip pat jums padėkos, 
nes jis buvo labai išalkęs. 

— Aš vis dar alkanas, — tarė Portas, lenkdamasis pulkininkui. 

— Kaip jus ištiko tokia nelaimė — pasilikote be pusryčių? — 
paklausė pulkininkas juokdamasis. 

— Labai paprastai, pulkininke, — atsakė d' Artanjanas. — Aš vijausi 
jus ir dėl to pasukau tuo pačiu keliu, nors tokiam senam maisto 
tiekėjui, kaip aš, nevertėjo to daryti — turėjau žinoti, kad ten, kur 
praėjo toks narsus pulkas, kaip jūsų, nieko jau neberasi. Todėl 
įsivaizduokite, koks buvo mūsų nusivylimas, kai pamiškėje, prijoję 
gražų namelį, kuris jau iš tolo viliojo raudonu stogu ir žaliomis 
langinėmis, vietoje vištų, kurias ketinome kepti, ir kumpių, kuriuos 

tikėjomės čirškinti, pamatėme tik vargšą žmogų, pasruvusį kraujais. 
Velniai griebtų, pulkininke, perduokite nuo manęs susižavėjimą savo 
karininkui, kuris kirto tokį puikų smūgį, kad juo gėrėjosi net mano 
bičiulis ponas diu Valonas, kuris irgi gerai kerta. 

— Taip, — atsakė Harisonas, juokdamasis ir nukreipdamas akis į 
vieną sėdintį prie stalo karininką, — kai Groslou imasi to darbo, kitam 
nereikia jo pabaigti. 

— A, tai šis ponas! — tarė d' Artanjanas, lenkdamasis karininkui. 
— Gaila, kad ponas nekalba prancūziškai ir aš pats negaliu jo pagirti. 

— Aš pasiruošęs priimti jūsų pagyrimą ir tuo-pačiu atsakyti jums, 
pone, — tarė karininkas gana gryna prancūzų kalba, — nes trejus 
metus esu gyvenęs Paryžiuje. | 

— Jei taip, mielas pone, aš skubu jums pasakyti, — kalbėjo toliau 
d' Artanjanas, — kad kirtis buvo toks meistriškas, jog vos neužmušėte 
to Žmogaus. 

— O aš tariausi jį visai užmušęs! — pasakė Groslou. 

— Ne. Teisybė, nedaug betrūko, tačiau jis liko gyvas. | 

Tardamas šiuos žodžius, d' Artanjanas žvilgterėjo į Parį, kuris stovėjo 
prieš karalių išbalęs kaip lavonas, kad šis suprastų, jog ta Žinia 
pranešama jam. 

Karalius klausėsi pokalbio suspausta širdimi, nes jis nežinojo, kur 
suka tas prancūzų karininkas, ir žiaurios smulkmenos, sakomos abejingu 


veidu, jį piktino. 
"Tik išgirdęs paskutinius žodžius, jis lengvai atsiduso. 
— Po velnių! — sušuko Groslou. — Aš maniau, kad smogiau 


taikliau. Jeigu nebūtų taip toli ligi nenaudėlio namų, grįžčiau jo pribaigti. 

— Ir gerai padarytumėte, jei bijote, kad jis nepasveiktų, — pasakė 
d' Artanjanas, — nes, žinote, žaizdos galvoje, jei žmogus nemirė iškart, 
užgyja per savaitę. 

Ir d' Artanjanas antrą sykį žvilgtelėjo į Parį; šio veidas taip nušvito 
iš džiaugsmo, jog Karolis šypsodamasis ištiesė jam ranką. 

Paris pasilenkė ir pagarbiai pabučiavo savo ponui ranką. 

— Iš tikrųjų, d' Artanjanai, — tarė Atas, — jūs esate ir iškalbus, 1T 
sąmojingas. O ką pasakysite apie karalių? 

— Jo veidas man labai patinka, — atsakė d' Artanjanas, — jis 
atrodo ir geras, ir kilnus. 

— Taip, bet jis davėsi suimamas, — pasakė Portas. — Tai jau 
silpnybė. 

— Aš norėčiau išgerti į karaliaus sveikatą, — tarė Atas. 

— Tai leiskite man pasiūlyti tostą, — pasakė d' Artanjanas. 

— Siūlykite, — tarė Aramis. 

Portas pasižiūrėjo į d' Artanjaną, apstulbintas savo bičiulio gaskono 
sumanumo. 

D' Artanjanas paėmė savo alavinę taurę, pripylė ją ir atsistojo. 

— Ponai, — kreipėsi jis į savo bendrakeleivius, — išgerkim už tą, 
kuriam per šiuos pietus priklauso pirmoji vieta, už mūsų pulkininką; 
tegu jis žino, kad jam mielai tamausime, kol nuvyksime ligi Londono 
ir dar toliau. | 

Tardamas šiuos žodžius, d'Artanjanas žiūrėjo į Harisoną, ir šis 
pamanė, kad tostas siūlomas į jo sveikatą. Jis atsistojo, nusilenkė 
keturiems bičiuliams ir, nieko neįtardamas, ištuštino savo taurę. O 
prancūzai nukreipė akis į karalių ir išgėrė kartu. 

Karalius savo ruožtu padavė taurę Pariui, kuris įpylė truputį alaus, 
— mat, karalius gavo gerti tą pat, ką ir visi, — pakėlė ją, žiūrėdamas į 
keturis bičiulius, ir išgėrė, šypsodamasis kilnia ir dėkinga šypsena. 

— O dabar, ponai, — sušuko Harisonas, pastatęs savo taurę ir nė 
kiek nepaisydamas įžymiojo belaisvio, kurį jis gabeno, — laikas keliauti! 

— Kur mes nakvosim, pulkininke? 

— Terske, — atsakė Harisonas. 

— Pari, — tarė karalius, taip pat atsistodamas ir kreipdamasis į 
savo tarną, — liepkite atvesti mano arklį. Aš noriu joti į Terską. 

— Dievaži, — pasakė d'Artanjanas Atui, — aš labai sužavėtas 
jūsų karaliaus ir esu pasiruošęs jam tarnauti. 

— Jei man tai sakote nuoširdžiai, — tarė Atas, — jis nepasieks 
Londono. 

— Kaip? 

— Mes jį išvaduosime anksčiau. 

— Na, šį kartą, Atai, — pasakė d' Artanjanas, — garbės žodis, jūs 
išsikraustėte iš proto. 

— Ar turite kokį gerą planą? — paklausė Aramis. 

— Nieko nėra neįmanoma, kai geras planas, — įsiterpė Portas. 

— Aš neturiu jokio plano, — atsakė Atas, — bet d' Artanjanas ką 
nors sugalvos. 

D' Artanjanas gūžtelėjo pečiais, ir visi leidosi į kelionę. 

XX 

D'ARTANJANAS SUGALVOJA PLANĄ 

Atas pažinojo d'Artanjaną galbūt net geriau, negu J Artarjanas 
pats save. Jis žinojo, kad į išradingą gaskono protą tereikia mesti kokią 
nors mintį, kaip į derlingą, trąšią dirvą — įberti grūdą. Todėl nieko 
nesakė, kai jo bičiulis gūžtelėjo pečiais, ir jojo toliau, kalbėdamas apie 
Raulį, — kaip atsimename, tas pokalbis kitomis aplinkybėmis buvo 
nutrūkęs. . 

Sutemus jie atjojo į Terską. Keturi bičiuliai dėjosi visai nesidomį, 
kokių atsargumo priemonių imamasi karaliui saugoti. Jie apsigyveno 
atskirame namelyje ir, būgštaudami dė! savęs, apsinakvojo visi viename 
kambaryje, kur buvo atsarginis išėjimas. Tarnus paskirstė po įvairias 
vietas sargybos eiti. Grimo atsigulė palei duris ant glėbio šiaudų. 

D' Artanjanas buvo susimąstęs ir atrodė laikinai netekęs įprasto 
šnekumo. Jis netarė nė žodžio, tik vaikščiojo švilpaudamas nuo lovos 
ligi lango. Portas, kuris visada tematė išorinius dalykus, kaip paprastai, 
kalbėjo daug. D' Artanjanas atsakinėjo vienaskiemiais žodžiais. Atas ir 
Aramis žvilgčiojo vienas į kitą šypsodamiesi. 

Nors dieną jie labai pavargo, naktį miegojo blogai, išskyrus Portą, 
kurio miegas buvo toks pat neįveikiamas, kaip ir apetitas. 

Rytą d' Artanjanas atsikėlė pirmutinis. Jis nuėjo į arklidę, apžiūrėjo 
arklius ir davė tarnams nurodymus dėl kelionės, o Atas ir Aramis dar 
miegojo, Portas netgi knarkė. 
vakar. Tik d'Artanjanas, palikęs savo draugus, prijojo prie Groslou 
atnaujinti vakar užmegztos pažinties. 

Groslou, kuriam d' Artanjano pagyrimai pakuteno savimeilę, sutiko 
jį maloniai šypsodamasis. 

— Iš tikrųjų, pone, — pasakė jam d' Artanjanas, — aš džiaugiuosi 
susipažinęs su žmogum, su kuriuo galiu pasikalbėti gimtąja savo kalba. 
Ponas diu Valonas, mano bičiulis, yra labai niūraus būdo, iš jo per visą 
dieną neištrauksi nė keturių žodžių, o mūsų belaisviai, suprantate, ne 
per daug linkę leistis į kalbas. 

— Tai užkietėję rojalistai, — pridūrė Groslou. 

— Taigi juo labiau jie turbūt širsta ant mūsų, kad paėmėme Stiuartą, 
kuriam, tikiuosi, greitai surengsite puikų teismą. 

— Suprantama! — šyptelėjo Groslou. — Tam juk ir gabename jį į 

Londoną. 

— Ir manau, neišleidžiate j0 iš akių? 

—- Žinoma! Juk matote, — pasakė karininkas juokdamasis, — jis 
turi (ikrai karališką palydą. 

-— Dieną nėra ko bijoti, kad jis ištrauks, bet nakų... 

— Naktį apsaugos priemonės sustiprinamos. 

— Tr kaip jį saugojate? 

— Aštuoni vyrai nuolatos budi jo kambaryje. 

— Po velnių! — sušuko d'Artanjanas. — Jis gerai saugojamas. 
Bet turbūt: statote dar sargybinius ir iš lauko pusės. Niekad juk nebūna 
per daug atsargumo priemonių, kai yra toks belaisvis. 

— O ne! Sakykit, ką gali padaryti du beginkliai žmonės prieš 
aštuonis ginkluotus? 

— Kokie du žmonės? 

— Taigi karalius ir jo kambarinis. 

— Ar ir kambariniui leista būti su juo? 

— Taip. Stiuartas prašė tos malonės, ir pulkininkas Harisonas 
sutiko. Ta dingstimi, kad jis, karalius, girdi, negalįs pats nei apsirengti, 
nei nusirengti: 

— Iš tikrųjų, kapitone, — kalbėjo d' Artanjanas, nutaręs ir toliau 
berti anglų karininkui pagyrimus, nes jam labai sekėsi, — kuo daugiau 
jūsų klausausi, tuo labiau stebiuosi, kaip lengvai ir žavingai jūs kalbate 
prancūziškai. Tiesa, Paryžiuje gyvenote trejus metus, bet, nors aš 
gyvenčiau Londone ir visą gyvenimą, neišmokčiau taip puikiai kalbėti 
angliškai, kaip jūs kalbate prancūziškai. O ką veikėte Paryžiuje? 

— Mano tėvas, pirklys, nusiuntė mane pas savo kompanjoną, kuris 
taip pat atsiuntė sūnų pas mano tėvą; toks pirklių įprotis. 

— Ir Paryžius jums patiko, pone? 

— Taip, bet jums labai reikėtų tokios revoliucijos, kaip mūsų; ne 
prieš karalių, kuris dar vaikas, bet prieš tą nenaudėlį italą, kuris yra 
jūsų karalienės meilužis. 

— Ot! Aš visai jums pritariu, pone, ir tai būtų buvę jau seniai 
padaryta, jei mes turėtume bent dvylika tokių karininkų, kaip jūs, — 
be prietarų, veiklių, nepaperkamų! O, tada mes greit sudorotume 
Mazarinį ir jam surengtume gražų teismą, panašų į tą, kurį jūs ketinate 
surengti savo karaliui. 

— O aš maniau, kad jūs Mazariniui tarnaujate, — tarė karininkas, 
— ir kad jis siuntė jus pas generolą Kromvelį. 

— Tiksliau pasakius, aš tarnauju karaliui ir, sužinojęs, kad kardinolas 

ketina kažką siųsti į Angliją, paprašiau pavesti tai man — taip labai 
norėjau pažinti genialųjį žmogų, kuris šiuo metu valdo tris karalystes!. 
Dėl to, kai jis pasiūlė mums, man ir ponui diu Valonui, išsitraukti 
špagas ir ginti senosios Anglijos garbę, jūs matėte, kaip priėmėme jo 
pasiūlymą. 

—- Taip, žinau, jūs kovėtės greta pono Mordaunto. 

— Jam iš kairės ir iš dešinės, pone. Velniai rautų, štai kur narsus ir 
puikus vyras! Kaip jis nudėjo savo dėdę! Ar matėte? 

— Ar jį gerai pažįstate? — paklausė karininkas. 

— Puikiai, galiu jums net pasakyti, kad mes bičiuliai: ponas diu 
Valonas ir aš drauge su juo atkeliavome iš Prancūzijos. 

— Tr jis, rodos, turėjo ilgokai jūsų laukti Bulonėje? 

— Ką darysi, — atsakė d' Artanjanas, — aš tada, kaip dabar jūs, 
saugojau karalių. 

— A! — nusistebėjo Groslou. — O kokį karalių? 

— Taigi mūsiškį, mažąjį king!, Liudviką Keturioliktąjį. 

Ir d' Artanjanas nusiėmė skrybėlę. Anglas iš mandagumo padarė tą 
pat. 

— O kiek laiko jį saugojote? 

— Tris naktis ir, dievaži, jas visada mielai prisiminsiu. 

— Vadinasi, jaunasis karalius toks malonus? | 

— Karalius? Jis miegojo kaip užmuštas. 

— Tai ką jūs norite pasakyti? 

— Aš noriu pasakyti, kad mano draugai, gvardijos karininkai ir 
muškietininkai, ateidavo manęs lankyti, ir mes kiauras naktis gerdavome 
ir lošdavome. 

— A, tiesa, — tarė atsidusęs anglas, — jūs prancūzai, esate linksmi 
bičiuliai. ž 

— Argi jūs nelošiate budėdami? 

— Niekada, — atsakė anglas. 

— Jei taip, tai gerokai nuobodžiaujate, ir man jūsų gaila, — tarė 
d' Artanjanas. 

— Tiesą sakant, — kalbėjo toliau karininkas, — mane ima baimė, 
kai ateina mano eilė. Labai ilgu budėti visą naktį. 

— Taip, kai budi vienas arba su žiopliais kareiviais, bet kai budi su 
linksmu partneriu, kai žarstai auksą ir kaulelius ant stalo, naktis praeina 
kaip sapnas. Ar jus mėgstate lošti? 

"Angliją, Škotiją ir Airiją. 
"King (angl.) — karalius. 

— Žinoma. 

— Landsknechtą, pavyzdžiui? 

— O, baisiai mėgstu! Būdamas Prancūzijoje, jį lošdavau beveik 
kas vakarą. 

— O Anglijoje? 

— Nebuvau į rankas paėmęs nei kortų, nei kaulelių. 

— Gaila man jūsų, — pasakė d'Artanjanas, dėdamasis labai 
užjaučiąs. 

— Klausykite, — tarė anglas, — padarykite vieną dalyką. 

— Kokį? 

— Rytoj aš eisiu sargybą. 

— Prie Stiuarto? | 

— Taip. Ateikite pabudėti su manim naktį. 

— Tai neįmanoma. 

— Neįmanoma? 

— Visiškai neįmanoma. 

— Kodėl? 

— Kiekvieną naktį aš lošiu su ponu diu Valonu. Kai kada mes visai 
negulame... Šį rytą, pavyzdžiui, tebelošėme ir išaušus. 

— Tai kaip bus? 

— Jis nuobodžiaus, jei aš su juo nelošiu. 

— Ar jis geras lošėjas? 

— Aš mačiau, kaip jis gardžiai juokėsi, pralošęs apie du tūkstančius 
pistolių. 

— Tai atsiveskite jį. ' 

— Argi galima? O mūsų belaisviai? 

— A, po velnių! Tai tiesa, — atsakė karininkas. — Na, tegu juos 
pasaugoja jūsų tarnai. 

— Kad jie paspruktų! — atsakė d' Artanjanas. — Dėkoju. 

— Ar jie kokie žymūs žmonės, kad juos taip saugojate? 

— O taip! Vienas turtingas Turenės bajoras, o antras Maltos ordino 
riteris iš žymios giminės. Mes jau susitarėme dėl jų išpirkimo: gausime 
du tūkstančius svarų sterlingų, atvykę į Prancūziją. Kadangi mūsų 
tarnai Žino, jog jie milijonieriai, mes nenorime nė valandėlės išleisti iš 
akių tuos žmones. Mes juos šiek tiek jau apkraustėme, paimdami į 
nelaisvę, ir, prisipažinsiu, jų pinigais lošiame kiekvieną naktį su ponu 
diu Valonu; bet jie galbūt nuslėpė nuo mūsų kokį nors brangakmenį, 
kokį vertingą deimantą, ir dėl to mes kaip kokie šykštuoliai, nesitraukią 
nuo savo lobio; mes juos nuolat saugojame, ir, kai aš miegu, ponas diu 

Valonas budi. 

— Štai kaip! — nustebo Groslou. 

— Dabar jūs suprantate, kodėl aš turiu atsisakyti jūsų pasiūlymo, 
kuris yra juo labiau viliojantis dėl to, kad baisiai nuobodu lošti su tuo 
pačiu asmeniu; laimė niekad nebūna pastovi, ir po mėnesio lošimo esi 
nei išlošęs, nei pralošęs. 

— Ak, — atsakė Groslou atsidusęs, — būna dar nuobodžiau, kai 
visai neloši. 

— Aš suprantu, — pritarė d' Artanjanas. 

— Sakykite, — kalbėjo toliau anglas, — ar tie jūsų belaisviai 
pavojingi žmonės? 

— Kokiu atžvilgiu? 

— Ar jie gali griebtis smurto? 

D' Artanjanas nusikvatojo. 

— Viešpatie Jėzau! — sušuko jis. — Vieną iš jų krečia drugys, nes 
jis negali pakęsti puikaus jūsų krašto oro, o kitas, Maltos ordino 
riteris, bailus kaip mergelė. Be to, atsargumo dėlei iš jų atėmėme net 
lenktinius peiliukus ir kišenines žirklutes. 

— Jei taip, — tarė Groslou, — atsiveskite ir juos. 

— Jūs to norite?! — nustebo d' Artanjanas. 

— Taip, aš turiu aštuonis žmones. 

— Nair kas? 

— Keturi saugos juos, o kiti keturi — karalių. 

— A, iš tikrųjų, — tarė d' Artanjanas, — taip būtų galima padaryti, 
bet aš jums suteiksiu daug rūpesčių. 

— Menkniekis! Tik ateikite ir pamatysite, kaip aš viską sutvarkysiu. 

— O, dėl to aš visai nesijaudinu, — tarė d' Artanjanas, — tokiu 
žmogum, kaip jūs, galima aklai pasitikėti. 

Išgirdęs šiuos meilikaujamus žodžius, karininkas patenkintas 
nusijuokė: pataikūnas jam paglostė savimeilę ir pavergė širdį. 


— Bet aš manau, — tarė d'Artanjanas, — kad niekas mums 
nesutrukdys pradėti šį vakarą. 

— Ką? 

— Mūsų partiją. 


— Žinoma, niekas, — tarė Groslou. 

— Tai ateikite šį vakarą pas mus, o rytoj mes ateisime pas jus. Jei 
mūsų belaisviai, kurie, kaip žinote, yra užkietėję rojalistai, pasirodys 
jums pavojingi, tada atsisakysime sumanymo, bet viena naktis vis 
dėlto bus praleista linksmai. 

— Puiku! Šį vakarą pas jus, rytoj pas Stiuartą, o poryt pas mane. 

— O kitas dienas Londone. Po šimts velnių, — sušuko d' Artanjanas, 
— jūs matote, kad visur galima linksmai gyventi! 

— Taip, ypač sutikus prancūzus, tokius, kaip jūs, — tarė Groslou. 

— Ir kaip ponas diu Valonas; jūs pamatysite, koks jis šaunuolis! 
Atkaklus frondininkas, vos nenudėjęs Mazarinio; jį tik dėl to ir laiko 
tarnyboje, kad jo bijo. 

— Taip, — atsakė Groslou, — patrauklus veidas, ir, nors aš jo dar 
nepažįstu, jis man patinka. 

— O kas bus, kai jį pažinsite? Bet, rodos, jis mane šaukia. Mes 
esame tokie artimi draugai, kad jis be manęs negali apsieiti. Jūs man 
leisite atsisveikinti? 

— Kaip? 

— Ligi vakaro. 

— Pas jus? 

— Pas mane. Juodu kits kitam linktelėjo, ir d' Artanjanas grįžo pas 
savo draugus. 

— Apie ką, po velnių, jūs šnekėjotės su tuo buldogu? — paklausė 
Portas. | | 

— Brangus mano bičiuli, nekalbėkite taip apie Groslou — jis vienas 
iš artimiausių mano draugų. 

— Vienas iš jūsų draugų, — nustebo Portas, — tas valstiečių 
žudikas! 

— Tyliau, mielas Portai. Taip, tiesa, ponas Groslou truputį karštas, 
bet aš pastebėjau dvi puikias jo savybes: jis kvailas ir garbėtroška. 

Portas išpūtė akis, Atas ir Aramis susižvalgė šypsodamiesi: jie 
gerai žinojo, kad d' Artanjanas nieko be reikalo nedaro. 

— Bet, — kalbėjo d' Artanjanas, — jūs turite progos jį įvertinti. 

— Kaip? 

— Šį vakarą aš jus su juo supažindinsiu; jis ateis lošti landsknechto. 

— Oho! — sušuko Portas, 1r jo akys sublizgėjo. — Jis turtingas? 

— Tai vieno iš stambiausių Londono pirklių sūnus. 

— Ir jis moka lošti landsknechtą? 

— Jį tiesiog dievina. 

—-O basetą? 

— Tai jo aistra. 

— O biribi? 

— Geriau nė nereikia. 

— Puiku; — tarė Portas, — mes smagiai praleisime naktį. 

— Juo labiau kad po jos bus kita, dar geresnė. 

— Kaip? | 

— Taip, šį vakarą jis lošia pas mus, o rytoj mes pas jį. 

„— Kur? 

— Vėliau pasakysiu. Dabar mes atsiminkime tik vieną dalyką, kad 
reikia tinkamai įvertinti tą garbę, kurią suteikia mums ponas Groslou. 
Šį vakarą sustosime Derbyje. Musketonas tegu joja pirma mūsų ir tegu 
nuperka vyno, jei mieste yra bent vienas butelis. Būtų neblogai, jeigu 
jis paruoštų gerą vakarienę, kurios iūs, Atai, nevalgysite, nes turite 
karščio, jūs Arami, dėl to, kad, kaip Maltos ordino riteris, gėdinatės 
kareiviškų mūsų kalbų. Ar girdite, ką sakau? 

— Girdžiu, — atsakė Portas, — bet tegu mane velniai griebia, jei 
aš čia bent ką suprantu. 

— Portai, bičiuli, jūs žinote, kad mano tėvas kilęs iš pranašų, o 
motina — iš sibilų, ir todėl aš kalbu tik mįslėmis bei alegorijomis; kas 
turi ausis — teklauso, kas turi akis — težiūri, dabar aš nieko daugiau 
negaliu pasakyti. | 

— Veikite, bičiuli, — pasakė Atas, — aš įsitikinęs, kad visa tai, ką 
jūs darote, yra gera. 

— Ojūs, Arami, irgi taip manote? 

— Visiškai, brangus d' Artanjanai. 

— Dėkui dievui, — tarė d' Artanjanas, — šitaip tikintiems malonu 
daryti stebuklus; netikintis Portas nori pats viską pamatyti, paliesti, 
kad galėtų įtikėti. 

— Taip, — atsakė Portas, gudriai šypsodamasis, — aš labai 
nepatiklus. 

D' Artanjanas sudavė jam per petį, ir, kadangi tuo metu jie sustojo 
valgyti pusryčių, pokalbis nutrūko. 

Apie penktą valandą vakaro, kaip buvo sutarta, jie pasiuntė 
Musketoną į priekį. Musketonas angliškai nekalbėjo, bet, būdamas 
Anglijoje, pastebėjo, kad Grimo puikiausiai sugeba išreikšti žodžius 
gestais. Jis ėmė iš Grimo mokytis gestų ir savo mokytojo dėka per 
kelias pamokas labai daug išmoko. Blezua nujojo drauge su juo. 

Keturi bičiuliai, jodami pagrindine Derbio gatve, pamatė Blezua, 
stovintį ant vieno gražaus namo slenksčio; ten jiems buvo paruoštas 
butas. 

Ištisą dieną jie neprisiartino prie karaliaus, bijodami sukelti įtarimą, 
ir pietavo ne su pulkininku Harisonu, kaip vakar, o vieni. 

Paskirtą valandą atėjo Groslou. D' Artanjanas sutiko jį taip, tarsi 

juodu būtų dvidešimt metų draugavę. Portas išmatavo jį akimis nuo 
kojų iki galvos ir nusišypsojo, pamatęs, kad, nors jis ir kirto nuostabųjį 
smūgį Pario broliui, yra Žymiai silpnesnis už jį patį. Atas ir Aramis 
pasistengė kiek galėdami nuslėpti pasibjaurėjimą tuo žiauriu ir šlykščiu 
padaru. 

Apskritai, Groslou buvo patenkintas priėmimu. 

Atas ir Aramis suvaidino savo vaidmenis. Vidurnaktį juodu nuėjo į 
savo kambarį, kurio durys lyg dėl atsargumo nebuvo uždarytos. Be to, 
d' Artanjanas juos ten palydėjo, palikęs Portą vieną lošti su Groslou. 

Portas išlošė iš Groslou penkiasdešimt pistolių ir paskui, Groslou 
išėjus, pasakė, kad jų pokalbis buvęs daug malonesnis, negu jis tikėjęsis. 

Groslou davė sau žodį rytoj iš d' Artanjano atsilošti tai, ką šiandien 
pralošė Portui, ir, atsisveikindamas su gaskonu, priminė jam šio vakaro 
susitikimą. | 

Mes sakome “šio vakaro", nes lošėjai išsiskyrė tik ketvirtą valandą 
ryto. Diena praėjo kaip paprastai: d'Artanjanas būdavo čia su kapitonu 

'Groslou, čia su pulkininku Harisonu, čia su savo bičiuliais. Tiems, 
kurie d' Artanjano nepažinojo, jis atrodė nusiteikęs kaip visada, bet jo 
bičiuliai, Atas ir Aramis, matė, kad tas linksmumas yra karštligiškas. 

— Ką jis sumanė? — klausinėjo Aramis. 

— Palaukime, — atsakydavo Atas. 

Portas visai nekalbėjo, tik patenkintas skaičiavo savo kišenėje 
penkiasdešimt pistolių, kurias buvo išlošęs iš Groslou. 

Vakare, kai jie atvyko į Ristoną, d' Artanjanas sukvietė savo draugus. 
Dabar jo veidas neatrodė nerūpestingai linksmas, kaip visą dieną. Atas 
paspaudė Aramiui ranką: 

— Lemiamoji valanda artėja, — pasakė jis. 

— Taip, — tarė d' Artanjanas, išgirdęs šiuos žodžius, — taip, 
lemiamoji valanda artėja: šiąnakt, ponai, mes išgelbėsime karalių. 

Atas krūptelėjo, jo akys suliepsnojo. 

-— D" Artanjanai, — pasakė jis, pagautas abejonės po įsižiebusios 
vilties, — juk čia ne pokštas, tiesa? Toks juokavimas būtų labai skaudus! 

— Keista, Atai, — atsakė d' Artanjanas, — kodėl jūs taip manimi 
nepasitikite? Kur ir kada matėte, kad aš būčiau tyčiojęsis iš draugo 
širdies ir karaliaus gyvybės? Aš jums sakiau ir kartoju, kad šiąnakt 
mes išgelbėsime Karolį I. Jūs pavedėte man surasti būdą, ir aš jį 
suradau. 

Portas žiūrėjo į d' Artanjaną su neapsakomu pasigėrėjimu. Aramis 
šypsojosi kaip žmogus, kuris tiki. Atas, išbalęs tartum lavonas, visas 

drebėjo. 

— Kalbėkite, — paliepė Atas. Portas išplėtė didžiules akis. Aramis 
įbedė žvilgsnį d' Artanjanui į lūpas. 

— Groslou pakvietė mus šį vakarą ateiti pas jį; jūs tai žinote. 

— Taip, -— atsakė Portas, — jis paprašė mus leisti jam atsilošti. 

—- Puiku. Bet ar žinote, kur mes duosime jam atsilošti? 

— Ne. 

—- Pas karalių. 

— Pas karalių! — sušuko Atas. 

— Taip, ponai, pas karalių. Šį vakarą kapitonas Groslou eina sargybą 
prie jo didenybės ir, kad nebūtų jam nuobodu, pakvietė mus. 

— Visus keturis? — paklausė Atas. 

— Po velnių, žinoma, visus keturis: argi mes galime palikti savo 
belaisvius? 

— A, — tarė Aramis. 

— Ir kas toliau? — paklausė drebėdamas iš susijaudinimo Atas. 

— Mes visi einame pas Groslou apsiginklavę: mudu su špagomis, 
o judu su durklais; keturiese lengvai sudorosime aštuonis žioplius ir 
kvailą jų viršininką. Mes aprengsime karalių Groslou drabužiais; 
Musketonas, Grimo ir Blezua lauks mūsų už artimiausios gatvės kampo 
su pabalnotais arkliais. Mes užšoksime ant arklių ir nulėksime, o 
prašvitus būsime už dvidešimties mylių nuo čia. Na, ar gerai sugalvota, 
Atai? 

Atas uždėjo rankas d' Artanjanui ant pečių ir pasižiūrėjo į jį, kaip 
visada, romiai ir švelniai šypsodamasis. 

— Pareiškiu, bičiulį, — tarė jis, — kad visame pasaulyje nėra 
būtybės, kuri prilygtų jums drąsa ir kilnumu: kai mes jus laikėme 
abejingu mūsų skausmui ir kai galėjote ramiausiai likti nuošaly, jūs tik 
vienas suradote tai, ko mes veltui ieškojome. Kartoju, d' Artanjanai, 
jog tu geriausias iš mūsų visų, ir aš tave laiminu ir myliu, brangus 
mano sūnau. 

— Bet, — tarė Aramis, — jei aš gerai suprantu, mes užmušime 
visus, ar ne? | 

Atas krūptelėjo ir išbalo. 

— Dievaži, reikia, — tarė d' Artanjanas. — Aš ilgai galvojau, kaip 
to išvengti, bet, prisipažįstu, nieko negalėjau sugalvoti. 

— Dabar padėtis yra tokia, — tarė Aramis, — kad ne laikas tai 
svarstyti. Na, kaip mes darysime? 

— Aš turiu du sumanymus, — atsakė d' Artanjanas. 

— Koks pirmas? — paklausė Aramis. 

— Jei mes tenai būsime visi keturi, aš duosiu signalą (signalas bus 
žodis “pagaliau"), ir judu įsmeigsite durklą į širdį arčiausia stovinčiam 
kareiviui, mudu padarysime tą pat; keturi žmonės bus nužudyti, mūsų 
jėgos bus lygios, nes būsime keturi prieš penkis. Tie penki mums 
pasiduos, mes užkimšime jiems burnas, o jeigu jie priešinsis, mes ir 
juos užmušime. Bet, jei netikėtai mūsų amfitrionas pakeis savo pažadą 
ir pakvies tik mane su Portu, tokiu atveju reikės veikti dar energingiau 
ir padauginti smūgių; tai truks kiek ilgiau ir sukels daugiau triukšmo, 
bet judu būsite pasiruošę ir atskubėsite su špagomis į pagalbą, kai tik 
išgirsite triukšmą. 

— O jei jus pačius nukaus? — paklausė Atas. 

— Tai neįmanoma! — atsakė d' Artanjanas. — Tie alaus siurbėjai 
yra perdaug sunkūs. Be to, Portai, smokite į gerklę; žudomasis nė 
nerikteli ir iškart būna nukautas. 

— Puiku! — tarė Portas, — tai bent skerdynės bus. 

— Kaip baisu! Kaip baisu! — pasakė Atas. 

— Pone, jautrusis žmogau, — tarė d'Artanjanas, — argi jums 
nieko neteko nukauti mūšy? Pagaliau, bičiuli, — kalbėjo jis, — jei jūs 
manote, kad karaliaus gyvybė nėra to verta, aš ponui Groslou pranešiu, 
kad sergu. 

— Ne, — atsakė Atas, — aš klystu, mano drauge, o jūsų teisybė, 
atleiskite man. 

Tą akimirką atsidarė durys ir įėjo kareivis. 

— Ponas kapitonas Groslou, — pasakė jis darkyta prancūzų kalba, 
— praneša ponui d'Artanjanui ir ponui diu Valonui, kad jis jų laukia. 

— Kur? — paklausė d' Artanjanas. 

—- Anglų Nabuchodonosaro kambary, — atsakė kareivis, užkietėjęs 
puritonas. 

— Gerai, — gražia anglų kalba atsakė Atas, paraudęs iš pykčio, 
kad taip buvo įžeistas karalius, — gerai, pasakykite kapitonui Groslou, 
kad mes ateisime. 

Puritonui išėjus, draugai įsakė tarnams pabalnoti aštuonis arklius, 
užsėsti ant jų ir laukti prie gatvės kampo, už kokių dvidešimt žingsnių 
nuo namo, kur buvo apsistojęs karalius. 

XXI 
LANDSKNECHTO PARTIJA 


Iš tikrųjų buvo devinta valanda vakaro; sargybiniai pasikeitė 
aštuoniomis, ir kapitonas Groslou jau valanda ėjo sargybą. 

D' Artanjanasir Portas su špagomis, o Atas ir Aramis su durklais 
užantyje priėjo. prie namo, kuris šį vakarą buvo kalėjimų Karoliui 
Stmartui. Atas ir Aramis sekė paskui savo nugalėtojus, dėdamiesi 
klusnūs ir beginkliai, kaip dera belaisviams. 

— Garbės žodis, — tarė Groslou, juos pamatęs, — aš jau nesitikėjau, 
kad ateisite. 

D' Artanjanas prisiartino prie jo ir sušnibždėjo: 

— Iš tiesų mes valandėlę dvejojome, aš ir ponas diu Valonas. 

— Kodėl? — paklausė Groslou. 

D' Artanjanas akimis parodė į Atą ir Aramį. 

— A, — susiprotėjo Groslou, — dėl jų įsitikinimų. Menkniekis. 
Netgi priešingai, — pridūrė jis juokdamasis, — jie gali pamatyti savo 
Stiuartą. 

— Argi mes praleisime naktį karaliaus kambary? — paklausė 
d' Artanjanas. 

— Ne, gretimame, bet durys bus atidarytos, ir mes būsime tartum 
viename kambaryje. Ar daug atsinešėte pinigų? Įspėjų, kad šiandien 
pasiryžęs lošti velniškai. 

— Ar girdite? — iarė d Artanjanas, skambindamas auksiniais 
kišenėje. 

— Very good!, — nudžiugo Groslou ir atidarė kambario duris. 
— Prašau, ponai, aš jums parodysiu kelią, — tarė jis. 

Jis įėjo pirmas. 

D' Artanjanas atsisuko į draugus. Portas buvo nerūpestingas, tartum 
būtų laukęs paprasto lošimo; Atas išbalęs, bet ryžtingas; Aramis 
šluostėsi nosine prakaituotą kaktą. 

Aštuoni sargybiniai stovėjo savo vietose: keturi karaliaus kambaryje, 
du prie vidaus durų, du prie tų, pro kurias įėjo keturi bičiuliai. Pamatęs 
plikas špagas, Atas nusišypsojo: bus ne skerdynės, o kautynės. 

Nuo tos akimirkos jis, rodės, atgavo gerą nuotaiką. 

“ Karolis, kurį buvo galima matyti pro atviras duris, gulėjo lovoje 


!Very good (angl.) — labai gerai. 

apsirengęs, tik užklotas vilnone antklode. 

To galvūgalyje sėdėjo Paris ir tyliai, bet pakankamai aiškiai, kad 
girdėtų Karolis, kuris klausėsi užsimerkęs, skaitė katalikiškosios Biblijos 
vieną skyrių. | 

Ant juodo stalo pasiatyta Izjinė žvakė apšvietė ramų karaliaus veidą 
ir sunerimusį ištikimo jo tarno veidą. 

Paris tarpais liaudavosi skaitęs, manydamas, kad karalius miega, 
bet karalius atmerkdavo akis ir šypsodamasis sakydavo: 

— Skaityk toliau, gerasis mano Pari, aš klausau. 

Groslou priėjo prie pat karaliaus kambario slenksčio, 
demonstratyviai užsidėjo skrybėlę, kurią, sutikdamas svečius, laikė 
rankose, ir paniekinamai žvilgtelėjo į šį paprastą ir graudų paveikslą 
— seną tarmną, skaitantį belaisviui karaliui Bibliją. Paskui, įsitikinęs, 
kad kareiviai stovi savo vietose, atsigręžė į d'Artanjaną ir 
triumfuodamas pažvelgė, tarsi būtų laukęs pagyrimo. 

— Nuostabu! — tarė gaskonas. — Dievaži, jūs būsite žymus 


generolas. 

— Kaip manote, — paklausė Groslou, — ar Stiuartas gali pabėgti, 
kai aš jį saugoju? 

— Žinoma, ne, — atsakė d'Artanjanas. — Nebent iš dangaus 
nukristų jam draugai. 

Groslou veidas nušvito. 


Sunku pasakyti, ar Karolis Stiuartas pastebėjo įžūlų puritonų 
kapitono poelgį, nes per visą tą sceną jis gulėjo užmerktomis akimis. 
Bet, kai išgirdo skambų d'Artanjano balsą, ūmai, prieš savo valią, 
atsimerkė. 

Paris krūptelėjo ir liovėsi skaitęs. 

— Kodėl tu vis sustoji? — paklausė karalius. — Skaityk toliau, 
gerasis mano Pari, jei dar nenuvargai. 

— Ne, jūsų didenybe, — atsakė tainas. 

Ir vėl ėmė skaityti. 

Pirmutiniame kambaryje buvo paruoštas stalas, užiiestas staltiese, 
ant jo stovėjo dvi uždegtos žvakės, buvo padėtos kortos, du rageliai ir 
kauleliai. 

—- Ponai, — tarė Groslou, — prašau sėstis. Aš sėsiuosi priešais 
Stiuartą, kurį taip noriu matyti, ypač dabartinėje būklėje; jūs, ponas 
d' Artanjanai, sėskitės prieš mane. 

Atas paraudo iš pykčio, d' Artanjanas pažvelgė į jį suraukęs antakius. 

— Gerai, — tarė d' Artanjanas, — jūs, ponas grafe de La Ferai, 

sėskitės ponui Groslou iš dešinės, o jūs, ševalje d'Erble, — iš kairės; 
jūs diu Vaioni, — prie manęs. Jūs padėsite man, o juodu — ponui 
Groslou. 

Taigi d'Artanjano kairėje atsisėdo Portas, kuriam jis galėjo duoti 
ženklą keliu, o Atui ir Aramiui, sėdintiems priešais jį, — akimis. 

Išgirdęs grafo de La Fero ir ševalje d'Erble vardus , Karolis atsimerkė 
ir nejučiom pakėlęs kilnią savo galvą, apžvelgė visus tos scenos 
dalyvius. 

Tuo tarpu Paris pravertė keletą Biblijos lapų ir garsiai perskaitė 
šiuos pranašo Jeremijo žodžius: 

“Viešpats tarė: “Klausykite žodžių pranašų, mano 2 tarnų, kuriuos aš 
rūpestingai parinkau ir pasiunčiau jums.“ 

Keturi draugai žvilgtelėjo kits į kitą. Iš Pario žodžių jie suprato, kad 
Karolis įspėjo tikrąją jų apsilankymo priežastį. 

D' Artanjano akys sublizgėjo iš džiaugsmo. 

— Jūs ką tik teiravotės apie mano išteklius, — tarė d' Artanjanas, 
dėdamas ant stalo dvidešimt pistolių. 

— Taip, — atsakė Groslou. 

— Taigi, — kalbėjo toliau d' Artanjanas, — aš savo ruožtu pasakysiu: 
saugokite savo lobį, brangus pone Groslou, nes, tikėkit manimi, mes iš 
čia be jo neišeisime. 

— Taip lengvai jums jo neatiduosiu, — atkirto Groslou. 

— Juo geriau, — atsakė d' Artanjanas. — Vadinasi, kova, brangus 
kapitone, tikra kova! Žinokit, mes to ir tenorime. 

— Žinau, gerai žinau! — sušuko Groslou, garsiai kvatodamasis. 
— Jūs, prancūzai, tik ir ieškote progos būti sužeisti ir apdaužyti. 

Iš tikrųjų Karolis viską girdėjo ir viską suprato. Jo veidas truputį 
nukaito. Jį saugoją kareiviai pastebėjo, kaip jis ištiesė nuvargusias 
kojas ir, dėdamasis, kad jam karšta nuo įkaitintos lig baltumo krosnelės, 
pamažu nustūmė į šalį škotišką antklodę, po kuria, kaip jau esame 
sakę, gulėjo apsirengęs. 

Atas ir Aramis sudrebėjo iš džiaugsmo, pamatę, kad karalius 
apsirengęs. | 

Lošimas prasidėjo. Šį vakarą Groslou sekėsi: jis nuolat išlošdavo. 
Šimtas pistolių perėjo nuo vieno stalo galo į kitą. Groslou buvo 
beprotiškai linksmas. 

Portas, pralošęs vakar išloštas penkiasdešimt pistolių ir dar trisdešimt 
savųjų, buvo blogai nusiteikęs ir baksnojo keliu d' Artanjanui, tartum 
klausdamas, ar ne laikas pradėti kitą lošimą. Atas ir Aramis taip pat 

klausiamai žiūrėjo į d' Artanjaną, bet tas sėdėjo kaip sėdėjęs. 

Išmušė dešimt valandų. Pasigirdo patrulių žingsniai. 

— Kiek kartų per naktį praeina patruliai? — paklausė d' Artanjanas, 
ištraukdamas iš kišenės daugiau pistolių. 

— Penkis kartus, — atsakė Groslou, — kas dvi valandos. 

— Gerai, — pasakė d' Artanjanas, — atsargumas reikalingas. 

Ir pažvelgė į Atą ir Aramį. 

Patrulių žingsniai nutolo. | 

D' Artanjanas pirmą kartą bakstelėjo kelių Portui, atsakydamas į jo 
bakstelėjimus. 

Tuo metu kareiviai, kurie ėjo sargybą karaliaus kambaryje, patraukti 
lošimo ir aukso, taip masinančio visus žmones, pamažu prislinko prie 
durų ir pasistiebę žiūrėjo d' Artanjanui ir Portui pro petį. Stovėjusieji 
prie durų taip pat prisiartino; to keturi draugai ir tenorėjo: jiems buvo 
geriau, kad kareiviai susirinktų vienoje vietoje ir nereikėtų jų vaikytis 
po kambario kampus. Durų sargybiniai laikė plikas špagas -atrėmę į 
žemę ir sekė lošimą. Artėjant lemiamai valandai, Atas, rodės darėsi vis 
ramesnis; baltos aristokratiškos jo rankos žarstė luidorus, lankstė juos, 
tarsi jie būtų alaviniai, o nemokąs taip tvardytis Aramis, stvarstėsi už 
krūtinės. Portas, įpykęs, kad vis pralošia, įnirtingai baksnojo 
d' Artanjanui keliu. 

D' Artanjanas atsigręžė ir pamatė, kad Paris stovi tarp dviejų 
kareivių, o Karolis, atsirėmęs į jį ir susidėjęs rankas, rodės, siuntė 
dievui karščiausias maldas.  D'Artanjanas suprato, kad jau atėjo 
lemiamoji valanda, kad kiekvienas yra savo vietoje ir laukia tik žodžio 
“pagaliau", kuris, kaip žinome, buvo sutartas ženklas. 

Jis metė įspėjamą žvilgsnį į Atą ir Aramį, ir tie truputį atstūmė 
kėdes, kad laisviau būtų judėti. 

Paskui vėl bakstelėjo keliu Portui; šis atsistojo, lyg norėdamas 
pamankštinti kojas, ir keldamasis pažiūrėjo, ar jo špaga lengvai 
išsitraukia iš makšties. 

— Velniai rautų! — sušuko d' Artanjanas. — Vėl dvidešimt pistolių 
pralošiau! Iš tikrųjų, kapitone Groslou, jūs labai sėkmingai lošiate, tai 
negali ilgai trukti. | 

Jis išsiėmė iš kišenės dar dvidešimt pistolių. 

— Paskutinį kartą, kapitone! Statau išsyk dvidešimt pistolių, 
paskutinį kartą. 

— Sutinku iš dvidešimties pistolių, — pasakė Groslou. 

Jis metė dvi kortas, kaip paprastai, d' Artanjanui karalių, o sau 

tūzą. 

— Karalius, — tarė d'Artanjanas, — geras ženklas. Kapitone 
Groslou, — pridūrė jis, — saugokite karalių. 

Nors d' Artanjanas gerai tvardėsi, bet jo balsas taip keistai suvirpėjo, 
kad partneris krūptelėjo. 

Groslou ėmė versti kortas vieną po kitos. Kad jis išloštų, turėjo 
atversti tūzą. 

Jis atvertė karalių. 

— Pagaliau! — tarė d' Artanjanas. 

Po to žodžio Atas ir Aramis atsistojo. Portas atšoko vieną žingsnį. 

Būtų tučtuojau sublizgėję durklai ir špagos, bet staiga atsidarė durys, 
ir ant slenksčio pasirodė Harisonas, lydimas žmogaus su apsiaustu. Už 
to žmogaus buvo matyti penkių ar šešių kareivių muškietos. 

Groslou ūmai atsistojo susigėdęs, kad jį užtiko prie vyno, kortų ir 
kauliukų. Bet Harisonas, visai nekreipdamas į jį dėmesio, su savo 
palydovu nuėjo į karaliaus kambarį ir tarė: 

— Karoli Stiuartai! Ką tik gautas įsakymas pristatyti jus į Londoną, 
nesustojant nei dieną, nei naktį. Ruoškitės tuojau į kelionę. 

— Kieno tas įsakymas? — paklausė karalius. — Ar generolo 
Oliverio Kromvelio? 

— Taip, — atsakė Harisonas, — štai ponas Mordauntas ką tik 
atvežė tą įsakymą, kuris jam pavestas įvykdyti. 

— Mordauntas! — sušnibždėjo keturi bičiuliai, pasižiūrėję vienas į 
kitą. 

D' Artanjanas čiupo nuo stalo visus savo ir Porto praloštus auksinius 
ir susipylė į didžiulę kišenę; Atas ir Aramis atsistojo už jo. Mordauntas, 
išgirdęs bruzdesį, atsigręžė ir, pažinęs juos, džiugiai šūktelėjo laukinio 
balsu. | 

— Man rodos, mes įkliuvom, — tarė d' Artanjanas. 

— Dar ne, — atsakė Portas. 

— Pulkininke! Pulkininke! — suriko Mordauntas. — Įsakykite 
apsupti kambarį. Čia yra išdavikų. Šie keturi prancūzai pabėgo iš 
Niukaslio ir tikriausiai nori išgelbėti karalių. Tegu kareiviai juos suima. 

— Ak jaunuoli, — tarė d' Artanjanas, išsitraukdamas špagą, — tai 
lengviau pasakyti; negu įvykdyti. 

Paskui, špaga grėsmingai aprėžęs ratą, sušuko: 

— Traukimės, bičiuliai! Traukimės! 

Tą akimirką puolė prie durų, parmušdamas du kareivius, kurie jas 
saugojo; šie nespėjo net sugriebti savo muškietų. Atas ir Aramis šoko 

paskui jį. Portas sudarė ariergardą, ir, kol kareiviai, karininkai ir 
pulkininkas atsikvošėjo, visi keturi mūsų draugai jau buvo gatvėje. 

— Šaukite, — rėkė Mordauntas, — šaukite į juos! 

Pokštelėjo du ar trys šūviai, bet jų šviesoje pasimatė, kaip kulkų 
nekliudyti bėgliai neria už gatvės kampo. 

Arkliai stovėjo nurodytoje vietoje, tarnai metė pavadžius savo 
ponams, ir tie vikriai, kaip įgudę raiteliai, sušoko į balnus. 

— Pirmyn! — sušuko d" Artanjanas. — Paspauskite arklius! 

Visi pasileido paskui d' Artanjaną tuo pačiu keliu, kuriuo šiandien 
buvo joję, tai yra į Škotiją. Miestelis neturėjo nei sienų, nei vartų, ir jie 
išjojo be jokių kliūčių. 

Kai jie nujojo penkiasdešimt žingsnių už paskutinio namo, 
d' Artanjanas sustojo. 

— Stokit! — sušuko jis. 

— Kaip? — sušuko Portas. — Jūs norėjote pasakyti: pirmyn, kiek 
arkliai įkerta. 

— Visai ne, — atsakė d' Artanjanas. — Dabar mus vysis. Tegu jie 
išjoja iš miestelio ir vejasi mus škotų keliu; kai jie prajos, mes josime į 
priešingą pusę: 

Už keleto žingsnių tekėjo upelis, per kurį buvo nutiestas tiltas. 
D' Artanjanas nusivedė savo arklį po tiltu. Draugai padarė tą pat. 

Maždaug po dešimties minučių jie išgirdo šuoliais atjojant raitelius. 
Po kokių penkių minučių prajojo draugams virš galvų, nė manyti 
nepamanę, kad žmones, kurių jie ieško, nuo jų skiria vien tilto arka. 


XXII 
LONDONAS 


Kai arklių bildesys nutilo tolumoje, d' Artanjanas užlipo ant upelio 
kranto ir nujojo laukais, stengdamasis orientuotis į Londoną. Trys jo 
bičiuliai tylėdami sekė paskui jį, ir pagaliau, padarę didelę alkūnę, jie 
paliko miestą toli už savęs. | 

— Dabar, — tarė d' Artanjanas, nujojęs tiek, kad buvo galima joti 
ne zovada, o risčia, — aš esu tikras, jog viskas žuvo ir mums belieka 
kuo greičiau grįžti į Prancūziją. Ką jūs manote apie šį pasiūlymą, Atai? 
Ar nebūtų geriau? 

— Taip, brangus bičiuli, — atsiliepė Atas, — tačiau aną dieną jūs 
pasakėte ne tik protingus, bet ir kilnius bei nuoširdžius žodžius: “Mes 

čia mirsim!“ Aš prisimenu tuos žodžius. 

— O! — tarė Portas. — Mirtis — niekai, ji mums nekelia baimės, 
nes nežinome, kas ji yra, bet mane kankina mintis, kad mes 
pralaimėsime. Sprendžiant iš to, kur krypsta mūsų reikalai, matau, kad 
mums teks kautis Londone, provincijoje, visoje Anglijoje, ir, tiesą 
sakant, mes būsime nugalėti. 

— Mes turime būti ligi galo šios didelės tragedijos liudininkai, — 
tarė Atas. — Kad ir kokia būtų jos atomazga, mes jos palauksime 
Anglijoje. Ar jūs taip pat manote, Arami? 

— Visiškai jums pritariu, brangus mano grafe, be to, prisipažįstu, 
kad noriu susitikti su Mordauntu: mes, rodos, jam dar neatsiteisėme, 0 
išvykti iš krašto, nesumokėję tokios skolos, nesame pratę. 

— O, čia jau kas kita, — pasakė d' Artanjanas, — ši priežastis labai 
rimta. Prisipažįstu, aš liksiu Londone nors ir ištisiems metams, kad tik 
surasčiau tą Mordauntą. Bet mes turime apsistoti pas patikimą žmogų, 
kad nesukeltume įtarimo, nes ponas Kromvelis įsakys skubiai mus 
surasti, 0 šis ponas, kiek galima spręsti iš praeities pavyzdžių, juokauti 
nemėgsta. Atai, ar jūs žinote mieste kokius užeigos namus, kuriuose 
būtų švarios paklodės, būtų galima gauti gerai iškepto rostbifo ir vyno 
be apynių ir kadugių priemaišos? 

— Manau, galėsiu jus patenkinti, — atsakė Atas. — Lordas Vinteris 
mus vesdavosi pas vieną ispaną, kuris priėmė anglų pilietybę, 
susigundęs naujų savo tėvynainių ginėjomis. Ką jūs į tai pasakysite, 
Arami? 

— Jūsų sumanymas apsistoti pas senjorą Peresą man atrodo visiškai 
protingas, ir aš jam pritariu. Mes priminsime jam vargšą lordą Vinterį, 
kurį jis taip gerbė, pasakysime, kad iš smalsumo sekame šiuos įvykius; 
kiekvienas iš mūsų per dieną išleisime po vieną ginėją, ir aš manau, 
kad, būdami tokie atsargūs, galėsime gana ramiai gyventi. 

— Jūs, Arami, užmirštate dar vieną labai svarbų dalyką. 

— Kokį? 

— Kad reikia persirengti. 

— O kam persirengti? — nustebo Portas. — Mes gražiai atrodome 
ir šitaip apsivilkę. 

— Kad mūsų nepažintų, — atsakė d' Artanjanas. — Mūsų drabužiai 
kone vienodai pasiūti ir beveik tos pačios spalvos, iš jų tuojau galima 
pažinti frenchman!. Aš ne taip jau labai vertinu savo striukės formą ir 

savo kelnių spalvą, kad dėl to rizikuočiau būti pakartas Taiberne 'ar 
iškeliauti į Indiją. Aš nusipirksiu kaštoninės spalvos drabužius. Rodos, 
visi šie kvailiai puritonai mėgsta šią spalvą. 

— Bet ar rasite tą savo pažįstamą? — paklausė Aramis. 

— (0, žinoma, jis gyveno Grin Holo gatvėje, Bedfordo užeigoje. 
Be to, senamiestyje aš galių vaikščioti užrištomis akimis. 

—- Aš norėčiau jau būti tenai, — tarė d' Artanjanas. — Ir patarčiau 
nujoti į Londoną iki prašvis, nors mūsų arkliai ir kristų. 

— Tai jokime, — pritarė Atas. — Jei aš neapsirinku, mums beliko 
ne daugiau kaip aštuonios ar dešimt mylių. 

Draugai sukirtą arkliams pentinais ir iš tikrųjų apie penktą valandą 
ryto pasiekė Londoną. Jiems jojant pro vartus, sargyba juos sustabdė, 
bet Atas taisyklinga anglų kalba pasakė, kad pulkininkas Harisonas 
siuntęs juos įspėti savo draugą Pridžą, jog netrukus atvešią karalių. 
Išgirdęs tokį atsakymą, sargybinis pasiteiravo, kaip buvo suimtas 
karalius, ir Atas taip tiksliai ir aiškiai papasakojo visas smulkmenas, 
bičiuliai buvo įleisti į miestą su visokeriopais puritonų linkėjimais. 

Atas, kaip sakė, nujojo į Bedfordo užeigą; užeigos šeimininkas, jį 
pažinęs, labai nudžiugo, kad jis atsilankė, be to, su tokia didele ir 
gražia kompanija, ir liepė tučtuojau paruošti geriausius kambarius. 

Nors dar buvo neprašvitę, bet keturi mūsų keleiviai, atvykę į 
Londoną, rado miestą sujudusį. Gandas, kad pulkininkas Harisonas 
atgabena karalių, jau buvo pasiekęs sostinę, ir daugelis visai nėjo gulti, 
bijodami pražiopsoti Stiuarto, kaip jie vadino karalių, atvežimą į miestą. 

Sumanymas pakeisti drabužius buvo priimtas vienbalsiai, jei 
neskaitysime nežymaus Porto prieštaravimo, ir tuoj pat pradėtas 
įgyvendinti. Šeimininkas, lyg norėdamas atnaujinti savo garderobą, 
įsakė atnešti įvairiausių drabužių. Atas pasirinko juodą kostiumą, su 
kuriuo jis buvo visai panašus į padorų miestelėną; Aramis, nenorėdamas 
skirtis su savo špaga, išsirinko tamsius kariško kirpimo drabužius; 
Portą sužavėjo raudona liemenė ir žalios kelnės; d' Artanjanui, kuris iš 
anksto buvo sugalvojęs spalvą, beliko pasirinkti atspalvį, ir jis pasiėmė 
kaštonų spalvos drabužius, su kuriais panėšėjo į buvusį cukraus pirklį. 

Grimo ir Musketonas, kurie nusivilko livrėjas, taip pat labai pasikeitė. 
Grimo dabar buvo panašus į ramų, sausą, tiesų ir apdairų anglą, o 
Musketonas — į storą, pilvotą anglų dykūną. 

— Dabar, — tarė d'Artanjanas, — imsimės svarbiausio darbo: 
apsikirpsime plaukus, kad prastuomenė mūsų neįžeidinėtų. Be špagų 

mes dabar nepanašūs į bajorus, tai būkime panašūs į puritonus iš 
šukuosenos. Jūs žinote, kad tai svarbiausias požymis, pagal kurį galima 
atskirti respublikoną nuo rojalisto. 

Šiuo esminiu klausimu Aramis buvo nesukalbamas: jis būtinai norėjo 
išsaugoti savo puikius plaukus, kuriais taip stropiai rūpinosi, ir Atas, 
kuris buvo visiškai abejingas tokiems dalykams, pirmas parodė jam 
pavyzdį. Portas neprieštaraudamas pavedė savo galvą Musketonui, 
kuris tuoj įkišo žirkles į tankius, standžius jo plaukus. D'Artanjanas 
apsikirpo pats pagal savo fantaziją, ir jo galva pasidarė labai panaši į 
Pranciškaus I ar Karolio IX medalių galvas. 

— Mes bjauriai atrodome, — pasakė Atas. 

— Man rodos, dvokte dvokiame puritonais, — pridūrė Aramis. 

— Man šalta galvai, — dejavo Portas. 

— O man norisi sakyti pamokslą, — nusijuokė d' Artanjanas. 

— Dabar, — tarė Atas, — kai mes patys savęs nepažįstame ir kai 
nėra ko bijoti, kad kiti mus pažins, einam pažiūrėti karaliaus atvykimo: 
jeigu jis keliavo visą naktį, turėtų būti netoli Londono. 

Iš tikrųjų nepraėjo nė dvi valandos, kai keturi bičiuliai įsimaišė į 
minią, ir staiga kilo bruzdesys ir pasigirdo šauksmai — tai reiškė, jog 
atvyksta Karolis. Jo pasitikti buvo nusiųsta karieta, ir milžiniškas Portas, 
visa galva aukštesnis už kitus, pranešė, kad jis mato atvažiuojant 
karaliaus karietą. D' Artanjanas pasistiebė, o Atas su Aramiu, norėdami 
sužinoti visuomenės nuomonę, ėmė klausytis, ką žmonės kalba. Karieta 
pravažiavo pro šalį, ir d' Artanjanas pažino Harisoną, jojanų iš vieno 
šono, prie durelių, ir Mordauntą — iš kito šono. O liaudis, kurios 
nuomonę norėjo sužinoti Atas ir Aramis, prapliupo keikti Karolį. 

Atas grįžo į užeigą visiškai nusivylęs. 

— Mano brangusis, — tarė jam d' Artanjanas, — jūs veltui spiriatės, 
ir aš jums sakau, kad mūsų padėtis kebli. Aš prisidėjau prie šio reikalo 
tik dėl jūsų ir dėl to, kad labai domiuosi politiniais nuotykiais, kaip ir 
dera muškietininkui. Mano manymu, būtų nepaprastai smagu išplėšti 
grobį iš tų rėksnių rankų ir paskui iš jų pasityčioti... Aš apie tai 
pagalvosiu. 

Kitą dieną Atas, stovėdamas prie lango į judriausią senamiesčio 
kvartalą, išgirdo skelbiant parlamento bilį, kuriuo buvusis karalius 
Karolis I buvo atiduodamas teismui už valstybės išdavimą ir 
piktnaudžiavimą valdžia. 

D' Artanjanas stovėjo šalia Ato, Aramis žiūrinėjo Anglijos žemėlapį, 
o Portas gardžiavosi pusryčių likučiais. 


517 


— Parlamentas! — sušuko Atas. — Negalimas dalykas, kad 
parlamentas išleistų tokį bilį. 

— Klausykite, — pasakė d'Artanjanas, — aš mažai suprantu 
angliškai, bet, kadangi anglų kalba yra ne kas kita, kaip  darkyta 
prancūzų kalba, štai ką nugirdau: “parliament's bill", tai yra parlamento 
nutarimas, arba tenubaudžia mane dievas. 

Tuo metu įėjo šeimininkas; Atas jį pašaukė ženklu. 

— Ar parlamentas išleido šį bilį? — paklausė Atas angliškai. 

— Taip, milorde, švarusis parlamentas. 

— Kaip — švarusis parlamentas? Argi yra du parlamentai? 

— Mano bičiuli, — pasakė d' Artanjanas šeimininkui, — kadangi 
aš nesuprantu angliškai, o mes visi mokame ispaniškai, todėl būkite 
malonus — kalbėkite su mumis ta kalba. Juk tai gimtoji jūsų kalba, ir 
jūs tikriausiai mielai pasinaudosite proga ir ja pakalbėsite. 

— Puiku! — pritarė Aramis. 

Portas, kaip jau esame sakę, visą savo dėmesį buvo sutelkęs į 
mėsos kepsnį ir stropiai gramdė kaulą. 

— Jūs klausėte?.. — pasiteiravo šeimininkas ispaniškai. 

— Aš klausiau, — pertraukė jį Atas taip pat ispaniškai, — ar čia 
yra du parlamentai, švarusis ir nešvarusis? 

— O, kaip keista! — sušuko Portas, lėtai pakeldamas galvą ir 
nustebusiomis akimis žiūrėdamas į savo bičiulius, — pasirodo, aš jau 
moku angliškai! Aš suprantu, ką jūs kalbate. 

— Mes kalbame ispaniškai, mielas bičiuli, — atsakė Atas, kaip 
visada, ramiai. | 

— O, po velnių! — sušuko Portas. — Kaip pikta! Aš tariausi 
išmokęs dar vieną kalbą. | 

— Sakydamas “švarusis“ parlamentas, senjore, — atsakė 
šeimininkas, — aš turiu galvoje tą, kuris yra pulkininko Pridžo išvalytas. 

— Ak, kokie sumanūs šio krašto žmonės! — sušuko d' Artanjanas. 
— Grįžęs į Prancūziją, papasakosiu apie šias priemones Mazariniui ir 
koadjutoriui. Vienas ims valyti rūmų vardu, o kitas — liaudies, ir 
parlamento visiškai nebeliks. 

— Kas jis toks, tas pulkininkas Pridžas? — paklausė Aramis. — Ir 
kaip jis išvalė parlamentą? | 

— Pulkininkas Pridžas, — toliau aiškino ispanas, — buvo vežėjas 
ir, kaip protingas žmogus, bevažinėdamas pastebėjo, kad ant kelio 
gulintį akmenį lengviau pašalinti, negu ratu pervažiuoti. Taigi iš dviejų 
šimtų penkiasdešimt vieno parlamento atstovo šimtas devyniasdešimt 


518 


atstovų jam kliudė, ir jie būtų galėję apversti politinį jo vežimą. Dėl to 
jis išmetė juos iš parlamento, kaip anksčiau mėtydavo akmenis nuo 
kelio. 

— Puiku! — sušuko d' Artanjanas, kuris, pats būdamas sąmojingas 
žmogus, vertino sąmojį visur, kur tik jį išgirsdavo. 

— Ir tie išmestieji iš parlamento visi buvo stiuartininkai? — paklausė 
Atas. 

— Be jokio abejojimo, senjore, nes, suprantate, jie būtų išgelbėję 
karalių. 

— Dievaži, — didingai pridūrė Portas, — jie sudarė daugumą. 

— Ir jūs manote, — tarė Aramis, — kad jis leisis teisiamas tokio 
tribunolo? 

— Turės leistis! — atsakė ispanas. — Jeigu jis mėgintų priešintis, 
žmonės jį priverstų klausyti. 

— Ačiū, senjore Peresai, — pasakė Atas, — dabar aš sužinojau 
viską, kas man reikalinga. | 


— Ar pagaliau supratote, Atai, kad tai beviltiška, — tarė 
d' Artanjanas, — ir kad harisonų, džoisų, pridžų ir kromvelių mes 
niekada nenugalėsime? 


—- Karalius bus išvaduotas teisme, — tarė Atas, — iš jo šalininkų 
tylėjimo netgi matyti, kad rengiamas sąmokslas. 

D' Artanjanas gūžtelėjo pečiais. 

— Bet, — tarė Aramis, — jeigu jie ir išdrįs nuteisti savo karalių, tai 
Jį nuteis ištremti arba kalėti, štai ir viskas. 

D' Artanjanas švilptelėjo, parodydamas, kad abejoja. 

— Mes tai pamatysime, — pasakė Atas, — nes, savaime 
suprantama, nueisime į teismo posėdžius. 

— Jums neilgai teks laukti, — pasakė šeimininkas, — rytoj prasidės 
teismas. 

— Štai kaip! — nustebo Atas. — Vadinasi, byla užvesta dar prieš 
paimant karalių į nelaisvę? 

 — Be abejonės, — atsakė d' Artanjanas, — ji užvesta tą dieną, kai 

jis buvo nupirktas. 

— Jūs žinote, — pridūrė Aramis, — kad tai mūsų draugas 
Mordauntas sudarė šį sandėrį ar bent davė mintį jį sudaryti. 

— Dėl to, — pareiškė d' Artanjanas, — jei tik ponas Mordauntas 
man kur nors pasipainios, aš jį nudėsiu kaip šunį. 

— Fui, — atsiliepė Atas, — tokį niekšą! 

— Todėl aš jį ir noriu nudėti, kad jis niekšas, — atsakė d' Artanjanas. 

— Ak brangus bičiuli, aš vis vykdžiau jūsų norus, dabar būkite atlaidus 
mano norams; šį kartą — jums tai patinka ar nepatinka — pareiškiu, 
kad Mordauntas bus nudėtas mano rankos. 

— Ir mano, — pasakė Portas. 

— Ir mano, — pridūrė Aramis. 

— Jaudinantis sutarimas! — sušuko d' Artanjanas. — Ir kaip jis 
tinka tokiems padoriems piliečiams, kaip mes! Eikim į miestą; netgi 
Mordauntas nepažins mūsų per keturis žingsnius tokioje migloje. Eikim 
gurkštelėti miglos. 

— Taip, — tarė Portas, — tai mums atstos alų. 

Ir keturi draugai iš tikrųjų išėjo, kaip sakoma, “pakvėpuoti vietiniu 


29. 


oru . 


XXIII 
TEISMAS 


Rytojaus dieną didžiulė sargyba nuvedė Karolį I į aukščiausiąjį 
teismą, kuris turėjo jį teisti. 

Minia prie rūmų buvo užplūdusi gatves ir artimiausius namus; 
todėl ką tik išėjusius keturis mūsų draugus sustabdė ta nepereinama 
gyvoji siena. Kažkokie prasčiokai, stambūs ir šiurkštūs vyrai, taip 
stipriai pastūmė Aramį, kad Portas, nieko nelaukdamas, pakėlė baisųjį 
savo kumštį ir nuleido jį miltuotam kepėjui ant veido, kuris tuojau 
pakeitė savo spalvą, apsipildamas krauju, ir tapo panašus į sutrintą 
prinokusių vynuogių kekę. Minioje kilo triukšmas, trys vyrai buvo 
bešoką ant Porto, bet vieną atstūmė Atas, antrą — d'Artanjanas, o 
trečią Portas pats permetė per galvą. Keletas anglų bokso mėgėjų pamatę, 
kaip mikliai ir lengvai jis tai padarė, ėmė ploti. Nedaug betrūko, kad 
Portą ir jo draugus, bijojusius, kad minia jų nesutraiškytų, pradėtų 
nešioti ant rankų; bet keturiems mūsų keleiviams, vengiantiems visko, 
kas galėtų į juos atkreipti kitų dėmesį, pasisekė išvengti ovacijų. Tačiau 
tuo savo herkulesinės jėgos įrodymu jie išlošė tai, kad minia prasiskyrė 
ir jie pasiekė savo tikslą, kuris prieš valandėlę atrodė nepasiekiamas, 
— prasibrovė prie rūmų. 

Visas Londonas buvo susigrūdęs prie tribūnų durų, skirtų publikai 
įeiti. Kai keturiems bičiuliams pavyko įsibrauti į vieną iš tribūnų, jie 
pamatė, kad pirmutinės trys eilės jau užimtos. Tačiau nenusiminė, nes 
nenorėjo būti pažinti. Jie susėdo labai patenkinti, kad pasisekė 

prasisprausti; tik Portas, trokšdamas parodyti raudoną savo liemenę ir 
žalias kelnes, gailėjosi nepatekęs į pirmąją eilę. 

Suolai buvo sustatyti pusračiu, ir keturi draugai iš savo vietų galėjo 
viską matyti. Atsitiktinai jie pakliuvo į vidurinę tribūną ir atsidūrė 
visai priešais krėslą, skirtą Karoliui I. 

Apie vienuoliktą valandą ryto karalius pasirodė ant salės slenksčio. 
Jis įėjo apsuptas sargybos, bet su skrybėle, gana ramus ir pasitikinčiu 
žvilgsniu pažiūrėjo į susirinkusius, tarytum atvykęs pirmininkauti 
nuolankių savo piliečių susirinkimui, o ne atsakinėti į maištininkų 
teismo kaltinimus. 

Teisėjai, patenkinti, kad gali pažeminti karalių, matyt, ruošėsi 
naudotis pasisavinta teise. Ir štai teismo vykdytojas priėjęs pasakė 
Karoliui I, kad pagal paprotį kaltinamasis turi prieš savo teisėjus nusiimti 
skrybėlę. | 

Karolis, neatsakęs nė žodžio, dar labiau užsismaukė ją ant galvos 
ir nusigręžė į kitą pusę; paskui, vykdytojui nuėjus, atsisėdo į savo 
krėslą visai prieš pirmininką ir ėmė pliauškinti per batą vytiniu, kurį 
turėjo rankoje. 

Atlydėjęs karalių Paris atsistojo už jo. 

D'Artanjanas, užuot stebėjęs šias apeigas, sekė Atą; jo veide 
atsispindėjo visos sielos kančios, kurias pajėgė nuslėpti karalius. Tas 
šaltakraujo Ato jaudinimasis d" Artanjaną išgąsdino. 

— Tikiuosi, — tarė pasilenkęs jam prie ausies, — kad jūs paseksite 
jo didenybės pavyzdžiu ir taip kvailai mūsų nepražudysite šiame narve. 

— Būkite ramus, — atsakė Atas. 

— A, — kalbėjo toliau d' Artanjanas, — atrodo, kad jie kažko bijo, 
nes štai sustiprina sargybą. Buvo matyti tik alebardos, o dabar jau ir 
muškietos. Dabar visiems užteks: alebardos seka parterio žiūrovus, o 
muškietos nukreiptos į mus. | 

— Trisdešimt, keturiasdešimt, penkiasdešimt, septyniasdešimt 
žmonių, — pasakė Portas, skaičiuodamas naujai atvykusius kareivius. 

— Ak Portai, — tarė Aramis, — jūs užmiršote karininką, 0 jį, man 
rodos, taip pat reikėtų priskaičiuoti. 

— O, taip! — atsakė d' Artanjanas. 

Ir jis pabalo iš pykčio, pažinęs Mordauntą, kuris su plika špaga 
įvedė muškietininkus ir pastatė užpakalyje karaliaus, tai yra priešais 
tribūną. 

— Nejaugi jis mus pažino? — pasakė d' Artanjanas. — Jei taip, aš 
rengiuosi bėgti, nes nenoriu, kad kiti nutartų, kaip turiu mirti; aš noriu 

mirti pagal savo skonį ir nesiduosiu nušaunamas šiuose pelėkautuose. 

— Ne, — nuramino jį Aramis, — jis mūsų nepastebėjo. Jis mato 
tik karalių. Velniai griebtų, kaip šis akiplėša žiūri į jį! Nejaugi jis 
neapkenčia jo didenybės taip, kaip mūsų? 

— Dievaži, — tarė Atas, — mes iš jo atėmėme tik motiną, o 
karalius atėmė vardą ir turtą. 

— Tai tiesa, — atsakė Aramis, — bet tyliau! Pirmininkas kreipiasi 
į karalių. 

Iš tikrųjų pirmininkas Bredšou kaltinamajam karaliui tarė: 

— Stiuartai, pasiklausykite vardinio teisėjų sąrašo ir pareiškite 
teismui savo pastabas, jeigu jų turite. 

Karalius, tartum šie žodžiai būtų buvę sakomi ne jam, nusuko galvą 
į kitą pusę. 

Pirmininkas laukė, ir, kadangi jokio atsakymo nepasigirdo, valandėlę 
truko tyla. 

Iš šimto šešiasdešimt trijų paskirtų teismo narių atsiliepė tik 
septyniasdešimt trys, nes kiti pabūgę visai neatvyko į tokią bylą. 

— Aš šaukiu pavardėmis, — pasakė Bredšou, tarytum 
nepastebėdamas, kad trūksta trijų penktadalių narių. 

Ir jis ėmė skaityti vieną po kitos esančių ir nėsančių teismo narių 
pavardes. Tie, kurie buvo, atsiliepdavo garsiai arba tyliai — tai rodė, ar 
tvirti jų įsitikinimai. Kai būdavo perskaitoma nesančiojo pavardė, 
stodavo trumpa tyla, paskui toji pavardė būdavo pakartojama. 

Buvo perskaityta ir pulkininko Ferfakso pavardė, bet niekas 
neatsiliepė. Stojo iškilminga tyla, kuri rodė, kad teismo nariai nenori 
dalyvauti šiame teisme. 

— Pulkininkas Ferfaksas? — pakartojo Bredšou. 

— Ferfaksas? — pasigirdo pašaipus balsas, iš kurio sidabrinio 
tembro galėjai suprasti, jog kalba moteris. — Ferfaksas perdaug 
protingas, kad čia ateitų. 

Po tų žodžių, pasakytų su tokia drąsa, kurios moterys semiasi iš 
savo silpnumo, apsaugojančio jas nuo keršto, suskambėjo visuotinis 
garsus juokas. 

— Tai moteriškas balsas! — sušuko Aramis. — O, dievaži, aš 
brangiai užmokėčiau, kad ta moteris būtų jauna ir graži! 

Ir jis: atsistojo ant suolo, norėdamas geriau pamatyti tą. tribūnos 
vietą, iš kurios pasigirdo balsas. 

— Prisiekiu garbe, — sušuko Aramis, — ji žavi! Pažiūrėkit, 
d' Artanjanai, visų akys nukreiptos į ją, 0 ji neišbalo net nuo Bredšou 

žvilgsnio. 

— Tai ledi Ferfaks, — pasakė d' Artanjanas. — Ar prisimenate ją, 
Portai? Mes ją matėme su vyru pas generolą Kromvelį. 

Po valandėlės vėl stojo tyla, pertraukta tokio keisto įvykio, -4-vėl 
buvo šaukiamos pavardės. 

— Tie sukčiai uždarys posėdį, pamatę, kad jų nesusirinko 
pakankamas skaičius, — pasakė grafas de La Feras. 

— Jus nepažįstate jų, Atai. Pažiūrėkite, kaip šypsosi Mordauntas ir 
kaip žiūri į karalių. Argi taip žiūri žmogus, kuris bijo, kad jo auka nuo 
jo nepabėgtų? Ne, jo šypsena reiškia, kad kerštas bus pasotintas. O, 
prakeiktas šliužas! Kokia laiminga bus diena, kai aš susitiksiu su 
tavimi ne vien akimis! 

— Karalius — tikras gražuolis, — tarė Portas. — Žiūrėkite, nors 
jis nelaisvėje, kaip rūpestingai apsirengęs. Viena plunksna prie jo 
skrybėlės mažų mažiausiai verta penkiasdešimt pistolių. Tik pažvelkite, 
Arami. 

Iššaukęs visas pavardes, pirmininkas įsakė skaityti kaltinamąjį aktą. 

Atas išbalo: jis dar kartą nusivylė savo lūkesčiais; nors teisėjai ne 
visi atvyko, teismas buvo pradėtas. Vadinasi, karalius buvo pasmerktas 
iš anksto. 

— Aš tai jums sakiau, Atai, — tarė d' Artanjanas, gūžčiodamas 
pečiais, — bet jūs amžinai abejojate. Dabar, aš jus prašau, sukaupkite 
drąsą ir, per daug negadindamas sau kraujo, klausykitės, kaip tas 
juodasis ponas nesivaržydamas šmeiš savo karalių. 

Iš tiesų dar niekada karališkoji didenybė nebuvo taip įžeidinėjama 
tokio brutalaus kaltinimo, tokio niekingo šmeižto ir tokių piktų 
priekabių. Iki šiol buvo  pasitenkinama tuo, kad karaliai būdavo 
nužudomi ir išniekinami tik jų kūnai. | 

Karolis I kaltinamojo akto klausėsi su dideliu dėmesiu, kęsdamas 
įžeidimus bei šmeižtus ir stengdamasis įsiminti priekaištus; o kai 
neapykanta peržengdavo ribas, kai kaltintojas iš anksto virsdavo 
budeliu, į visa tai jis atsakydavo paniekos šypsniu. Tai buvo baisi ir 
slogi kalba: net mažiausias neatsargus nelaimingojo karaliaus poelgis 
buvo vaizduojamas kaip pikta valia, o jo klaidos — kaip nusikaltimai. 

D" Artanjanas, klausydamasis šių šmeižtų su tokia panieka, kokios 
jie buvo verti, vis dėlto, kaip paprastai, blaiviai pažiūrėjo į kai kuriuos 
kaltinimo punktus. 

— Tiesą sakant, — tarė jis, — jeigu jau reikia bausti už 
neišmintingus ir lengvabūdiškus poelgius, tai vargšas karalius nusipelnė 

bausmės; bet ši bausmė, kurią jam dabar tenka kentėti, perdaug žiauri. 

— Tačiau, — atsakė Aramis, — baudžiamas turėtų būti ne karalius, 
o jo ministrai, nes pirmasis anglų konstitucijos punktas sako: “Karalius 
negali klysti." 

“O aš, — galvojo Portas, žiūrėdamas į Mordauntą ir vien juo 
domėdamasis, — jei nebijočiau sudrumsti šios valandos didingumo, 
iššokčiau iš tribūnos, sučiupčiau Mordauntą ir jį pasmaugčiau; paskui, 
pagriebęs už kojų, išdaužyčiau visus tuos niekingus muškietininkus, 
kurie tėra Prancūzijos muškietininkų parodija. O d' Artanjanas, kuris 
turi tokį guvų protą, gal surastų kokį būdą karaliui išgelbėti. Reikės su 
juo apie tai pakalbėti." 

Atas, įkaitusiu veidu, sugniaužtais kumščiais ir sukandžiotomis iki 
kraujo lūpomis, virte virė pykčiu savo suole, klausydamasis tų 
nesibaigiančių įžeidinėjimų ir stebėdamasis beribe karaliaus kantrybe, 
ir jo tvirta ranka ir drąsi širdis drebėjo. | 

Tuo metu kaltintojas savo kalbą baigė šiais žodžiais: 

— Šį kaltinimą mes pareiškiame Anglijos liaudies vardu. 

Po šių žodžių tribūnose pasigirdo murmėjimas, ir antras balsas, šį 
kartą ne moters, O vyro, tvirtas ir rūstus, sugriaudėjo už d' Artanjano: 

—— Tu meluoji, ir devynios dešimtosios anglų liaudies šlykštisi 
tavo žodžiais! 

Tai Atas, netekęs kantrybės, pašoko iš vietos ir, ištiesęs ranką į 
kaltintoją, jam drėbė šiuos žodžius. 

Po to šūkio karalius, teisėjai, žiūrovai, visi nukreipė akis į tribūną, 
kur sėdėjo mūsų keturi draugai. Mordauntas padarė tą pat ir iškart 
pažino prancūzų bajorą, aplink kurį stovėjo išbalusiais ir grėsmingais 
veidais kiti trys prancūzai. Jo akys suliepsnojo džiaugsmu: jis vėl 
surado tuos, kuriuos suieškoti ir nužudyti buvo jo gyvenimo tikslas. 
Piktu mostu jis pasišaukė dvidešimt muškietininkų ir, rodydamas į 
tribūną, kur buvo jo priešai, įsakė: 

— Šaukite į tą tribūną! 

Bet d'Artanjanas žaibo greitumu čiupo per liemenį Atą, o Portas 
— Aramį ir, vienu šuoliu peršokę per sėdinčiuosius priekyje, puolė į 
koridorių, nubėgo laiptais ir dingo minioje. Tuo metu salėje užtaisytos 
muškietos atsisuko į tris tūkstančius žiūrovų, ir tik jų maldavimas 
pasigailėti ir siaubo kupini šauksmai užkirto kelią šiam kraujo 
praliejimui. 

Karolis taip pat pažino tuos keturis prancūzus, vieną ranką jis 
prispaudė prie širdies, tarsi norėdamas sulaikyti jos plakimą, o antrąja 

užsidengė akis, kad nematytų, kaip žus ištikimi jo draugai. 

Mordauntas, išbalęs ir drebėdamas iš pykčio, šoko iš salės su plika 
špaga rankoje kartu su dešimčia alebardininkų, uždusęs klausinėjo, bet 
nieko nepešė ir grįžo atgal. 

Kilo neapsakomas sąmyšis. Daugiau kaip pusvalandį nebuvo galima 
išgirsti net savo paties balso. Teisėjams atrodė, kad iš kiekvienos tribūnos 
gali nuskardėti šūvis. Visi sėdintieji tribūnose, matydami nukreiptas į 
juos muškietas, jaudinosi ir triukšmavo iš baimės ir smalsumo. 

Pagaliau vėl pasidarė tylu. 

— Kuo galite pasiteisinti? — paklausė Bredšou karalių. 

Tada Karolis, su skrybėle ant galvos, atsistojo, kupinas ne 
nusižeminimo, o išdidumo, ir ne kaltinamojo, o teisėjo tonu tarė: 

— Prieš pradėdami klausinėti, patys man atsakykite. Aš buvau 
laisvas Niukaslyje, ten sudariau sutartį su abejais rūmais. Užuot vykdę 
sutartį, kaip aš ją vykdžiau, jūs nupirkote mane iš škotų; tiesa, 
nebrangiai, kiek žinau, ir tai daro garbę jūsų valdžios taupumui. Bet 
nupirkę mane už vergo kainą, argi manote, kad aš jau nesu jūsų 
karalius? Anaiptol. Atsakinėti jums — vadinasi, užmiršti. Aš jums 
neatsakinėsiu, kol man neįrodysite, kad turite teisę mane klausinėti. 
Atsakinėti jums — vadinasi, pripažinti jus teisėjais; 0 aš jus pripažįstu 
tik savo budeliais. 

Viešpataujant kapų tylai, Karolis ramiai, iškilmingai, nenusiimdamas 
skrybėlės, atsisėdo į savo krėslą. 

— O, kodėl čia nebėra mano prancūzų! — didžiuodamasis jais, 
sušnibždėjo Karolis ir nukreipė akis į tribūną, kurioje jie ką tik sėdėjo. 
— Jie būtų pamatę, kad jų bičiulis, gyvas būdamas, yra vertas, kad jį 
gintų, o miręs — kad apraudotų. 

Bet veltui jo žvilgsnis klaidžiojo minioje, veltui tikėjosi pamatyti 
užjaučiančias akis, jis matė tik bejausmius ir baikščius veidus ir juto, 
kad turi kovoti su neapykanta ir žiaurumu. 

— Gerai, — pasakė pirmininkas, matydamas, kad Karolis tvirtai 
pasiryžęs tylėti. — Gerai, mes jus teisime, nors ir tylite. Jūs esate 
kaltinamas išdavimu, piktnaudžiavimu valdžia ir žmogžudyste. 
Liudininkai prisieks. Eikite, sekantis posėdis privers jus padaryti tai, 
ką šiandien atsisakote padaryti. 

Karolis atsistojo, atsisuko į Parį ir, pamatęs, kad jis išbalęs ir 
prakaituotais smilkiniais, paklausė: | 

— Kas tau yra, gerasis mano Pari? Ko toks-susijaudinęs? 

— O, jūsų didenybe, — atsakė Paris su ašaromis ir maldaujamu 

balsu, — išeidamas iš salės, nežiūrėkite į kairę. 

— Kodėl, Pari? 

— Nežiūrėkite, prašau jus, mano karaliau! 

— Bet kas gi ten yra? Na, sakyk, — tarė Karolis, stengdamasis 
pamatyti pro sargybinių eilę, stovinčią užpakaly. | 

— Ten... bet jūs nežiūrėsite, jūsų didenybe, tiesa? Ten ant stalo jie 
padėjo kirvį, kuriuo žudomi nusikaltėliai. Tai bjaurus vaizdas; 
nežiūrėkite, jūsų didenybe, aš jūs maldauju. 

— Kvailiai! — tarė Karolis. — Nejaugi jie mano, kad aš toks 
didelis bailys, kaip jie? Gerai, kad mane įspėjai, dėkoju tau, Pari. 

Ir kadangi buvo laikas palikti salę, karalius išėjo, lydimas sargybos. 

Iš tikrųjų kairėje pusėje nuo durų, ant raudono kilimo, kraupiai 
atspindėdamas jo spalvą, gulėjo baltas kirvis ilgų kotu, nusvidintu 
budelio rankos. Priėjęs prie jo, Karolis sustojo ir šypsodamasis tarė: 

— A, kirvis! Įmantri baidyklė, verta tų, kurie nežino, kas yra 
bajoras. Aš tavęs nebijau, budelio kirvi, — pridūrė jis, pliaukštelėjęs 
per jį plonu ir šmaikščiu savo vytiniu, kurį laikė rankoje, — aš tau 
sudaviau, laukdamas kantriai ir krikščioniškai, kol tu man grąžinsi 
smūgį. | 

Paskui, truktelėjęs pečiais su karališka panieka, jis nuėjo, palikdamas 
nustebusius tuos, kurie susitelkė aplink stalą, norėdami pamatyti, kaip 
atrodys karalius, žiūrėdamas į kirvį, kuris atkirs jo galvą nuo kūno. 

— Iš tiesų, Pari, — kalbėjo eidamas karalius, — visi tie žmonės 
vaizduojasi, atleisk man viešpatie, kad aš kažkoks Indijos medvilnės 
pirklys, o ne bajoras, įpratęs matyti blizgančią geležį; nejaugi jie mano, 
kad nesu vertas net mėsininko? 

Tai tardamas, jis priėjo prie durų. Čia stovėjo ilga eilė žmonių, 
nesutilpusių į tribūnas ir norinčių pasigėrėti bent to reginio pabaiga, 
nors įdomiausios dalies ir nepavyko pamatyti. 

Šioje didžiulėje minioje karalius pamatė grėsmingus veidus, ir jam 
iš krūtinės išsiveržė atodūsis. 

“Kiek žmonių, — pagalvojo jis, — ir nė vieno ištikimo draugo." 

Ir kai jis šitaip pagalvojo, apniktas abejonių ir nevilties, kažkas 
šalia jo sušuko: 

— Tegyvuoja nuvainikuotas karalius! 

Karalius staigiai atsisuko suspausta širdimi ir su ašaromis akyse. 

Tai buvo senas jo gvardijos kareivis, kuris, einant belaisviui karaliui 
pro šalį, negalėjo susilaikyti nepareiškęs jam paskutinės pagarbos. 

Bet tą pat akimirką nelaimingasis vos nebuvo užmuštas špagų 

rankenom.... 

Užpuolikų tarpe karalius pažino kapitoną Groslou. 

— Dieve mano, — tarė Karolis, — tokia iu bausmė už tokį 
menką nusikaltimą! 

Paskui skaudama širdimi jis ėjo toliau, bet, jam dar nenuėjus nė 
šimto žingsnių, kažkoks įtūžėlis, prasiskverbęs per dvi gretas sargybinių, 
spjovė į veidą karaliui, kaip kadaise vienas niekingas žydas buvo 
spjovęs į veidą Jėzui Nazariečiui. 

Kilo skardus juokas ir niūrus murmėjimas; minia čia pasitraukė, 
čia vėl priartėjo — subangavo lyg audringa jūrą, ir karaliui pasirodė, 
kad viduryje tų gyvų bangų jis regi žėrinčias Ato akis. 

Karolis nusišluostė veidą ir tarė liūdnai šypsodamasis: 

— Nelaimingasis! Už pusę kronos jis tą pat padarytų ir savo tėvui. 

Karalius neapsiriko: jis iš tikrųjų matė. Atą ir jo draugus, kurie, vėl 
įsimaišę į minią, lydėjo karalių kankinį atsisveikinimo žvilgsniais. 

Kada kareivis pasveikino Karolį, Ato širdis suvirpėjo iš džiaugsmo; 
ir nelaimingasis atsipeikėjęs rado savo kišenėje dešimtį ginėjų, kurias 
ten buvo įdėjęs prancūzų bajoras. Kai įžūlus akiplėša spjovė suimtajam 
karaliui į veidą, Atas čiupo savo durklą. 

Bet d' Artanjanas sulaikė jį ir dusliu balsu tarė: 

— Palauk! 

Niekada d" Artanjanas nebuvo sakęs “tu" nei Atui, nei grafui de La 
Ferui. 

Atas susitvardė. 

D' Artanjanas paėmė už parankės Atui, davė ženklą Portui ir Aramiui 
nenutolti ir atsistojo už Žmogaus apnuogintomis rankomis, vis dar 
besijuokiančio iš savo niekšiško pokšto ir sveikinamo tokių pat įtūžėlių. 

Tas žmogus nuėjo Siti link. D' Artanjanas, vis dar laikydamas Atą 
už parankės, sekė paskui jį, davęs ženklą Portui ir Aramiui neatsilikti 
nuo jų. 

Žmogus apnuogintomis rankomis, kuris, matyt, buvo mėsininko 
padėjėjas, su dviem draugais pasuko į nuošalų, stačiai besileidžiantį į 
upę skersgatvį. D' Artanjanas, paleidęs Ato ranką, nuėjo paskui tą 
akiplėšą. 

Priėję prie upės ir pastebėję, kad yra sekami, šie trys vyrai sustojo 
ir, įžūliai žiūrėdami į prancūzus, pasikeitė keletu pašaipių žodžių. 

— Aš nemoku angliškai, Atai, — pasakė d'Artanjanas, — bet jūs 
mokate, todėl pabūsite man vertėju. 

Po tų žodžių jie paspartino žingsnius ir pralenkė tuos tris vyrus. 

Paskui d' Artanjanas staiga atsigręžė, priėjo prie sustojusio mėsininko 
ir, smiliumi bakstelėjęs jam į krūtinę, tarė savo draugui: 

— Pasakykite jam, Atai: “Tu niekšas, tu įžeidei bejėgį žmogų, tu 
išniekinai savo karaliaus veidą, tu mirsi!" | 

Atas, išbalęs kaip vaiduoklis ir laikomas d' Artanjano už rankos, 
išvertė tuos nepaprastus žodžius žmogui, kuris, matydamas baisų 
d' Artanjano žvilgsnį, suprato, kad gresia pavojus, ir buvo besirengiąs 
gintis. Tai pastebėjęs, Aramis griebė už špagos. 

— Ne, plienas nereikalingas, visiškai nereikalingas! — pasakė 
d' Artanjanas. — Plienas tik bajorams. 

Ir, stvėręs mėsininką už gerklės, d' Artanjanas pridūrė: 

— Portai, užmuškite tą niekšą vienu kumščio smūgiu. 

Portas iškėlė savo baisią, sunkią ranką, ja užsimojo tarsi mėtykle, 
paskui trenkė niekšui per galvą ir ją sutrupino. 

Žmogus krito, kaip krinta jautis nuo kūjo smūgio. 

Jo draugai norėjo rėkti, norėjo bėgti, bet jiems užgniaužė gerklę ir 
drebančios kojos sulinko. 

— Pasakykite štai dar ką, Atai, — kalbėjo toliau d'Artanjanas. 
— “Taip žus visi, kurie užmiršta, kad grandinėmis sukaustytas žmogus 
yra šventas, kad kalinio asmuo neliečiamas, o karaliaus juo labiau." 

Atas pakartojo d' Artanjano žodžius. 

Du vyrai, pasišiaušusiais iš baimės plaukais, tyliai pažvelgė į savo 
draugo kūną kraujo klane, paskui, staiga atgavę žadą ir jėgas, nubėgo 
šaukdami ir susiėmę už rankų. 

— Teisingumas įvykdytas! — pasakė Portas, šluostydamasis kaktą. 

— O dabar, — tarė d Artanjanas Atui, — pasikliaukite manimi ir 
būkite ramus, aš pradedu rūpintis karalium. 


XXIV 
VAIT HOLAS 


Kaip ir galima buvo numatyti, parlamentas Karolį Stiuartą psmerkė 
mirti. Nors mūsų draugai laukė tokio nuosprendžio, bet jiems jis buvo 
skaudus. D'Artanjanas, kurio protas buvo tuo išradingesnis, kuo 
sunkesnės buvo aplinkybės, vėl prisiekė truks pliš sukliudyti tos 
kruvinos tragedijos atomazgą. Bet kokiu būdu? To ir pats dar gerai 
nežinojo. Viskas priklausė nuo aplinkybių. Kol planas galutinai išryškės, 
reikėjo taip padaryti, kad mirties bausmė nebūtų vykdoma rytojaus 

dieną, kaip teisėjai buvo nutarę. Buvo vienintelis būdas — reikėjo 
išgabenti budelį iš Londono. 

Budeliui dingus, teismo nuosprendis negalėtų būti įvykdytas. Be 
abejonės, būtų važiuojama parvežti kito budelio iš artimiausio miesto, 
bet būtų sugaišta visa diena, o vienos dienos galbūt pakaktų karaliui 
išgelbėti. Tą labai sunkų darbą d' Artanjanas pasiskyrė sau. 

Be to, ne mažiau svarbu buvo įspėti karalių, kad bus stengiamasi jį 
gelbėti ir kad jis kiek galėdamas padėtų savo gelbėtojams ar bent 
nekliudytų jiems to daryti. Šią pavojingą užduotį sutiko atlikti Aramis. 
Karolis Stiuartas prašė, kad vyskupui Džaksonui būtų leista jį aplankyti 
Vait Holo kalėjime. Mordauntas tą patį vakarą nuėjo pas vyskupą 
pranešti jam karaliaus pageidavimo ir parodyti Kromvelio leidimą. 
Aramis ryžosi grasinimais ar įtikinimu išgauti vyskupo sutikimą, kad 
tas leistų vietoj savęs nuvykti į Vait Holą, apsirengus jo rūbais. 

Na, O Atas įsipareigojo pasirūpinti, kad sėkmės ar nesėkmės atveju 
jie kuo greičiau galėtų išvykti iš Anglijos. 

Sutemus draugai susitarė susirinkti vienuoliktą valandą vakaro 
viešbutyje ir išsiskirstė vykdyti pavojingų savo užduočių. 

Vait Holo rūmus saugojo trys raitelių pulkai, o labiausiai pats 
Kromvelis, kuris nuolat čia ateidavo, iš čia išeidavo, siuntinėjo savo 
generolus arba agentus. 5 

Pasmerktasis monarchas, likęs vienas savo kambaryje, apšviestame 
dviejų žvakių, liūdnai galvojo apie buvusią savo didybę, kuri prieš 
mirtį, kaip paprastai būna, jam atrodė daug labiau spindinti ir žavi, 
negu anksčiau. : 

Paris nepaliko savo pono ir po teismo nuosprendžio nesiliovė verkęs. 

Karolis Stiuartas, pasirėmęs į stalą, žiūrėjo į medalioną, kuriame 
buvo vienas šalia kito jo žmonos ir dukters portretai. Jis laukė Džaksono, 
o paskui — mirties bausmės. 

Tarpais jis prisimindavo garsiuosius savo prancūzus, kurie, jo 
manymu, jau turėjo būti už šimto mylių ir dabar panėšėjo į pasakiškas, 
chimeriškas būtybes, kurias regime per sapną ir kurios dingsta pabudus. 

Iš tikrųjų Karolis retkarčiais klausdavo pats save, ar visa tai, kas jį 
ištiko, nėra sapnas ar bent kliedesys. 

Su ta mintimi jis atsistodavo, žengdavo keletą žingsnių, stengdamasis 
nusikratyti stingulio, prieidavo prie lango, bet ten pamatydavo 
blizgančias sargybinių muškietas. Ir tada nenorom įsitikindavo, kad tai 
ne sapnas, kad kruvinasis košmaras — tikrovė. 

Karolis vėl tyliai grįždavo į savo krėslą, pasiremdavo į stalą, 

nulenkdavo galvą ant rankos ir paskęsdavo mintyse. 

“Deja, — galvojo jis, — kad bent galėčiau turėti savo 
nuodėmklausiu vieną iš tų šviesių bažnyčios protų, kurių siela išmatavo 
visas gyvenimo paslaptis, suprato visą didybės menkystę, gal jo balsas 
nutildytų skaudų mano sielos balsą? Bet mano dvasios tėvas bus riboto 
proto žmogus, kuriam aš savo nelaime suardžiau karjerą ir svajonę 
praturtėti. Jis kalbės man apie dievą ir apie mirtį lygiai taip, kaip 
kalbėdavo daugeliui mirštančiųjų, nesuprasdamas, kad šis karališkasis 
mirštantysis savo sostą palieka grobikui ir jo paties vaikai neturės ko 
valgyti." 

Paskui jis prisispaudė portretus prie lūpų ir pašnibždomis ištarė 
vieną po kito savo visų vaikų vardus. 

Naktis, kaip jau sakėme, buvo tamsi, ūkanota. Lėtai išmušė 
kaimyninės bažnyčios laikrodis. Blanki dviejų žvakių šviesa metė šiame 
dideliame ir aukštame kambaryje keistus atspindžius, nelyginant 
šmėklas. Tos šmėklos buvo Karolio I seneliai, stovintys auksiniuose 
savo rėmuose; tie atspindžiai buvo paskutiniai melsvi židinyje gęstančių 
anglių žybsniai. 

Neapsakomai skaudus liūdesys apėmė Karolį. Jis užsidengė 
rankomis veidą ir galvojo apie pasaulį, tokį gražų, tokį puikų, ypač 
kada jį palieki, ar, tikriau pasakius, kada jis mus palieka; galvojo apie 
malonias, švelnias vaikų glamones, ypač kada su tais vaikais amžinai 
skiriesi; galvojo apie savo žmoną, tokią kilnią, energingą būtybę, kuri 
teikė jam paramą ligi pat paskutinės akimirkos. Jis nusiėmė nuo krūtinės 
deimantinį kryžių ir Keliaraiščio ordiną, kuriuos ji buvo atsiuntusi per 
kilniuosius prancūzus, ir pabučiavo juos; paskui pagalvojo, kad jo 
žmona pamatys tuos daiktus, kada jis jau sustingęs ir sužalotas gulės 
žemėje, ir jį nukrėtė šaltas drebulys, kurį mirtis mums siunčia tartum 
pirmąjį savo apdangalą. 

Ir štai tame kambaryje, kuris jo atmintyje sukėlė tiek šviesių 
atsiminimų, per kurį praėjo tiek dvariškių, kur buvo girdima tiek 
pataikavimų, vienas su savo susikrimtusiu tarnu, kurio silpna dvasia 
negalėjo paguosti jo dvasios, karalius pajuto silpnumą, tamsą, žiemos 
šaltį. Ir kas būtų galėjęs patikėti, kad karalius, kuris mirė toks išdidus 
ir kilnus, su rezignacijos šypsena lūpose, nusibraukė tamsoje ašarą, 
kuri nukrito ant stalo ir sublizgėjo ant auksu siuvinėtos staltiesės. 

Staiga koridoriuje pasigirdo žingsniai, durys atsidarė, į kambarį 
įspindo dūminė fakelų šviesa, ir įžengė dvasiškis vyskupo rūbais, 
lydimas dviejų sargybinių; Karolis rankos mostu liepė jiems išeiti. 

Sargybiniai išėjo, ir kambarys vėl paskendo tamsoje. 

— Džaksonai! — sušuko Karolis. 

— Džaksonai! Ačiū, paskutinysis mano bičiuli, jūs laiku atėjote. 

Vyskupas skersomis ir neramiai pažvelgė į žmogų, raudantį prie 
židinio. 

— Liaukis, Pari, — pasakė karalius, — neverk daugiau, štai viešpats 
mus atlankė. 

— A, čia Paris, — tarė vyskupas, — tada aš neturiu ko bijoti. 
Taigi, jūsų didenybe, leiskite man nusilenkti jums ir pasakyti, kas esu 
ir ko atėjau. 

Išgirdęs šį balsą, Karolis buvo besušunkąs, bet Aramis prisidėjo 
prie lūpų pirštą ir žemai nusilenkė Anglijos karaliui. 

— Ševelje d'Erble, — sušnibždėjo Karolis. 

— Taip, jūsų didenybe, — pertraukė jį Aramis, pakeldamas balsą, 
— taip, vyskupas Džaksonas, ištikimas Kristaus tarnas, atvyko jūsų 
didenybės kviečiamas. 

Karolis susidėjo rankas; jis pažino d' Arble ir labai nustebo, kad tie 
žmonės, kurie, būdami svetimšaliai, be jokio išskaičiavimo, tik sąžinės 
balso vedami, taip narsiai kovoja su tautos valia ir karaliaus likimu. 

— Jūs, — tarė jis, — tai jūs čia? Kaip čia įėjote? Dieve mano, jeigu 
jie pažins — jūs žūsite. 

Paris stovėjo nejudėdamas, jo veide buvo matyti didelis ir naivus 
pasigėrėjimas. | 

— Negalvokite apie mane, jūsų didenybe, — tarė Aramis, duodamas 
karaliui ženklą tyliau kalbėti, — galvokite tik apie save. Jūsų draugai 
budi, jūs tai matote. Kol kas nežinau, ką mes padarysime, bet keturi 
ryžtingi vyrai gali daug ką padaryti. Taigi nesumerkite akių naktį, 
nieku nesistebėkite ir būkite viskam pasiruošęs. 

- Karolis palingavo galvą. 

— Bičiuli, — tarė jis, — ar žinote, kad gaišti negalima ir kad, jei 
norite ką daryti, reikia skubėti? Ar žinote, kad rytoj dešimtą valandą aš 
turiu mirti. 

— Jūsų didenybe, ligi to laiko kas nors atsitiks, ir mirties bausmė 
nebus įvykdyta. | 

Karolis nustebęs pažiūrėjo į Aramį. 

Tą akimirką po karaliaus langu pasigirdo keistas bildesys, lyg būtų 
traukiamos iš vežimo malkos. 

— Ar girdite? — paklausė karalius. 

Po to bildesio pasigirdo skausmingas riksmas. 

— Girdžiu, — atsakė Aramis, — bet nesuprantu, nė kas čia per 
bildesys, nė kas čia per riksmas. 

— Nežinau, kas suriko, —- atsakė karalius, — bet tuoj paaiškinsiu, 
kas čia per bildesys. Ar žinote, kad nutarta mane nužudyti po šituo 
langu? — pridūrė Karolis, tiesdamas ranką į niaurią ir tuščią aikštę, 
kurioje vaikščiojo tik kareiviai ir sargybiniai. 

— Taip, jūsų didenybe, žinau, — atsakė Aramis. 

— Taigi ten krauna rąstus ir lentas mano ešafotui. Turbūt kuris nors 
darbininkas susižeidė bedirbdamas. 

Aramis nenoromis krūptelėjo. 

— Jūs gerai matote, — tarė Karolis, — kad veltui stengiatės: aš 
pasmerktas, palikite mane mano paties likimui. 
 — Jūsų didenybe, — pasakė Aramis, po valandėlės susitvardęs, — 
jie gali pastatyti ešafotą, bet negalės surasti budelio. 

— Ką norite tuo pasakyti? — paklausė karalius. 

— Noriu pasakyti, kad tuo metu, jūsų didenybe, budelis bus arba 
pagrobtas, arba papirktas; rytoj ešafotas bus paruoštas, bet nebus 
budelio, todėl bausmės vykdymas bus atidėtas kitai dienai. 

— O paskui? — paklausė karalius, nieko nesuprasdamas. 

— Paskui, — tarė Aramis, — kitą naktį mes jus pagrobsime. 

— Kaip pagrobsite? — nustebo karalius, ir jo veidas staiga nušvito 
džiaugsmu. 

— O, pone, — sušnibždėjo Paris, susidėjęs rankas, — būkite 
palaiminti jūs ir jūsų bičiuliai! 

— Kaip pagrobsite? — pakartojo karalius. — Aš turiu tai Žinoti, 
kad prireikus galėčiau jums padėti. 

— Aš ir pats nežinau, jūsų didenybe, — atsakė Aramis, — bet pats 
sumaniausias, pats narsiausias ir labiausiai iš mūsų keturių pasiaukojęs 
atsisveikindamas man tarė: “Ševalje, pasakykite karaliui, kad rytoj 
dešimtą valandą vakaro mes jį pagrobsime." O jeigu jis tai pasakė, 
vadinasi, taip ir bus. 

— Pasakykite, kuo vardu tas kilnus mano bičiulis, kad aš — vis 
tiek, ar jums tai pavyks, ar nepavyks — galėčiau būti amžinai jam 
dėkingas. 

— D" Artanjanas, jūsų didenybe, tas pats, kuris vos vos neišgelbėjo 
jūsų tą naktį, kai pulkininkas Harisonas atėjo taip ne laiku. 

— Jūs esate tikrai nuostabūs žmonės! — tarė karalius. — Ir, jeigu 
man kas panašiai pasakotų, aš nepatikėčiau. 

— Dabar, jūsų didenybe, — kalbėjo Aramis, — paklausykite manęs. 

Nė valandėlės neužmirškite, kad mes budime ir stengiamės jus išgelbėti; 
sekite viską, stenkitės viską suprasti — mažiausią gestą, menkiausią 
garsą, mažiausią ženklą, kurį kas nors iš mūsų jums duos. 

— O, ševalje, — sušuko karalius, — ką aš galiu jums pasakyti? 
Joks žodis, nors jis išeitų iš mano širdies gelmių, neišreikštų mano 
dėkingumo jums. Jeigu pasieksite savo tikslą, jūs išgelbėsite ne tik 
karalių — nes viešpatavimas, kada į jį pažiūri nuo ešafoto, prisiekiu, 
yra menkniekis, — bet sugrąžinsite žmonai vyrą, vaikams tėvą. Štai 
mano ranka, ševalje, tai ranka bičiulio, kuris jus mo ligi paskutinio 
atodūsio. 

Aramis norėjo pabučiuoti karaliaus ranką, bet šis sugriebė Aramio 
ranką ir prispaudė prie širdies. Tuo metu, net nepasibeldęs į duris, įėjo 
kažkoks žmogus; Aramis buvo beištraukiąs savo ranką, bet karalius ją 
sulaikė. 

Įėjusysis buvo lyg kareivis, lyg dvasininkas, vienas iš tų puritonų, 
kurių Kromvelio laikais knibždėte knibždėjo. 

— Ko norite, pone? — paklausė jį karalius. 

— Noriu sužinoti, ar jau baigta Karolio Stiuarto išpažintis, — 
atsakė įėjusysis. 

— O kas jums rūpi? — tarė karalius. — Juk mes nesame to paties 
tikėjimo. 

— Visi žmonės yra broliai, — atsakė puritonas. — Vienas iš mano 
brolių greitai mirs, ir aš atėjau paruošti jį mirčiai, 

— Prašom palikti karalių ramybėje! — įsikišo Paris. — Karaliui 
nereikia jūsų pagalbos. 

— Jūsų didenybe, — sušnibždėjo Aramis, — būkite švelnesnis 
jam, nes tikriausiai jis Šnipas. 

.— Baigęs kalbėtis su gerbiamu vyskupu, — tarė karalius, — aš 
mielai jus išklausysiu. 

Įtartinas žmogus išėjo, įdėmiai pasižiūrėjęs į Džaksoną; karalius 
"tai pastebėjo. 

— Aš manau, ševalje, — tarė jis, kai durys užsidarė, — kad jūsų 
"teisybė: šis Žmogus čia įėjo, turėdamas piktų kėslų. Grįždamas 
saugokitės, kad neatsitiktų nelaimė. 

— Ačiū, jūsų didenybe, — atsakė Aramis, — būkite ramus, nes po 
šiuo apsiaustu yra šarvai ir durklas. 

— Eikite, pone ir telaiko jus viešpats maloningoje savo globoje — 
taip sakydavau aš, būdamas karaliumi. 

Aramis išėjo. Karolis palydėjo jį ligi slenksčio. Aramis žengė, 

duodamas palaiminimą, ir sargybiniai lenkėsi prieš jį. Jis išdidžiai 
perėjo prieškambarius, prisikimšusius kareivių, sėdo į karietą ir, dviejų 
sargybinių lydimas, nuvažiavo į vyskupo rūmus; tik tenai sargybiniai 
jį paliko. 

Džaksonas susirūpinęs laukė jo grįžtant. 2 

— Kaip? — paklausė jis, pamatęs Aramį. 

— Puikiai, — atsakė šis, — viskas įvyko taip, kaip norėjau: šnipai, 
sargybiniai, palydovai — visi mane palaikė jumis, o karalius jus 
laimina, laukdamas jūsų palaiminimo. 

— Telaimina jus dievas, mano sūnau, jūsų pavyzdys atgaivino man 
viltį ir drąsą. 

Aramis apsivilko savo drabužiais ir apsiaustu ir išeidamas įspėjo 
Džaksoną, kad dar kartą prašys jo pagalbos. 

Nuėjęs vos dešimtį žingsnių gatve, pajuto, kad jį seka kažkoks 
žmogus ilgu apsiaustu; jis čiupo už durklo ir sustojo. Žmogus priėjo 
prie jo. Tai buvo Portas. 

— A, mielas bičiulis! — tarė Aramis, duodamas ranką. 

— Matote, mano brangusis, — pasakė Portas, — kiekvienas iš 
mūsų turi savo misiją: mano buvo saugoti jus, ir aš saugojau. Ar 
matėte karalių? | 

— Taip, viskas puikiai klojasi. O kur dabar mūsų bičiuliai? 

— Mes žadėjome vienuoliktą valandą susitikti viešbutyje. 

— Tai reikia skubėti, — pasakė Aramis. 

Iš tikrųjų šv.Povilo bažnyčios laikrodis išmušė pusę vienuoliktos. 

Kadangi du bičiuliai paskubėjo, jie nuvyko ten pirmieji. 

Po jų atėjo Atas. 

— Viskas puikiai sekasi, — prabilo jis, nelaukdamas, kada draugai 
pradės klausinėti. 

— O ką jūs padarėte? — paklausė Aramis. 

— Aš išnuomojau mažą feliugą, siaurą kaip piroga, lengvutę kaip 
kregždė; ji lauks mūsų Grinviče, prie Šunų salos; joje yra savininkas ir 
keturi vyrai, kurie už penkiasdešimt svarų sterlingų bus mūsų žinioje 
tris naktis iš eilės. Sėdę su karalium į laivelį, mes pasinaudosime 
potvyniu, nusileisime Temze ir po dviejų valandų būsime atviroje 
jūroje. Paskui, kaip tikri piratai, plauksime pakraščiais, slėpsimės 
olose arba, jeigu jūra bus rami, pasuksime tiesiai į Bulonę. Jei aš 
kartais žūčiau, atsiminkite, kad kapitonas vadinasi Rodžersas, o feliuga 
— “Žaibas". Tai žinodami, lengvai juos surasite. Sutartas ženklas — 
nosinė su užmegztais mazgais visuose keturiuose kampuose. 

Po valandėlės atvyko ir d' Artanjanas. 

— Išverskite savo kišenes, — paliepė jis, — reikia surinkti šimtą 
svarų sterlingų, nes manosios... — Ir d' Artanjanas išvertė savo kišenes: 
jos buvo tuščios. 

Pinigai buvo tučtuojau surinkti; d' Artanjanas išėjo ir bemat sugrįžo. 

— Baigta, — pasakė jis. — Oi, tai buvo ne lengva! 

— Ar budelis išvyko iš Londono? — paklausė Atas. 

— Ne visai taip! Tada ne viskas būtų buvę padaryta, jis būtų 
galėjęs pro vienus vartus išvažiuoti, pro kitus grįžti. 

— Tai kurgi jis? — paklausė Atas. 

— Rūsyje. 

— Kokiame rūsyje? 

— Mūsų šeimininko rūsyje! Musketonas sėdi ant slenksčio, o štai 
raktas. 

— Puiku! — sušuko Aramis. — Bet kaip jūs įkalbėjote tą žmogų 
pasislėpti? 

— Kaip kiekvieną galima įkalbėti šiame pasaulyje — pinigais; tai 
brangiai atsiėjo, bet jis vis dėlto sutiko. 

— O.kiek jums kaštavo, mano bičiuli; — paklausė Atas. — Dabar 
jau mes nesame beturčiai muškietininkai, ir visos išlaidos turi būti 
bendros. 

— Tai man atsiėjo dvylika tūkstančių livrų, — atsakė d' Artanjanas. 

— O iš kur juos gavote? — paklausė Atas. — Argi turėjote - tiek 
pinigų? 

— O garsusis karalienės deimantas? — pasakė atsidusdamas 
d' Artanjanas. | 

— A, tiesa, — pasakė Aramis, — aš jį buvau pastebėjęs ant jūsų 
rankos. 

— Vadinasi, jūs išpirkote jį iš pono Dezesaro? — paklausė Portas. 

— Ak dieve mano, taip, — atsakė d' Artanjanas, — matyt, nelemta 
Jį turėti. Ką padarysi! Sako, kad deimantai, kaip žmonės, turi savo 
simpatijas ir antipatijas; matyt, šis deimantas manęs neapkenčia. 

— Sakysim, kad budelį pašalinome, — tarė Atas, — bet, deja, kiek 
žinau, kiekvienas budelis turi savo padėjėją, ar tarną. 

— Ir šis turėjo savo padėjėją, bet ir čia mums pavyko. 

— Kokiu būdu? 

— Tuo metu, kai aš maniau, kad dar su vienu teks deiėtis, jis buvo 
parneštas nulaužta koja. Per didelį stropumą jis lydėjo vežimą su rąstais 
ir lentomis ligi pat karaliaus langų, ir vienas rąstas nukritęs nulaužė 

jam koją. 

— A, — tarė Aramis, — tai jis suaimanavo, kai aš buvau karaliaus 
kambaryje! 

— Gali būti, — atsakė d'Artanjanas, — kadangi jis labai uolus, tai 
prižadėjo vietoj savęs atsiųsti keturis prityrusius, „vikrius darbininkus; 
sužeistasis, grįžęs namo, tuojau parašė laišką vienam savo draugui, 
dailidei Tomui Lou, kad tas vyktų į Vait Holą ištesėti savo pažado. Štai 
laiškas, kurį jis siuntė per vieną pasiuntinį, davęs jam dešimt pensų, o 
šis man jį pardavė už vieną luidorą. 

— Kuriems galams jums tas laiškas? — paklausė Atas. 

— Argi nenumanote? — atsakė d' Artanjanas, gudriai pasižiūrėjęs. 

— Ne, prisiekiu! 

— Štai kas, brangus Atai, jūs kalbate angliškai kaip pats Džonas 
Bulas, jūs esate Tomas Lou, o mes — trys jūsų draugai. Ar dabar 
suprantate? 

Atas suriko iš džiaugsmo ir susižavėjimo, nubėgo į rūbinę, paėmė 
darbininkų drabužius, ir visi keturi draugai tuojau persirengė, o paskui 
išėjo iš viešbučio; Atas nešėsi pjūklą, Portas — replės, Aramis — 
kirvį, o d' Artanjanas — plaktuką ir vinių. 

Budelio padėjėjo laiškas įtikino vyriausiąjį dailidę, kad jie iš tikrųjų 
yra tie žmonės, kurių laukiama. 


XXV. 
DARBININKAI 


Apie vidurnaktį po savo langu Karolis išgirdo baisų bildesį: kaukšėjo 
plaktukai ir kirviai, čirpė pjūklai, gergždė replės. 

Jis gulėjo lovoje apsirengęs ir buvo jau beužmingąs, tik staiga 
pašoko, išgirdęs šį triukšmą: jis rėžė ausį, skausmingu aidu atsiliepė jo 
sieloje, ir klaikios vakarykštės mintys vėl jį apniko. Būdamas tamsoje 
ir niūrioje vienumoje, jis negalėjo pakęsti to naujo kankinimo, 
neįeinančio į jo bausmės programą, ir pasiuntė Parį pasakyti sargybiniui, 
kad tas paprašytų darbininkus nesibelsti taip garsiai ir leistų paskutinį 
kartą išsimiegoti tam, kuris neseniai buvo jų karalius. 

Sargybinis nenorėjo pasitraukti iš savo vietos, bet Parį praleido. 

Apėjęs rūmus ir prisiartinęs prie karaliaus kambario lango, Paris 
pamatė greta, vienodame aukšty ;+ su balkonu, nuo kurio buvo nuimti 
pinučiai, didžiulį dar nebaigtą statyti ešafotą, kuris jau buvo 

apkalinėjamas juoda sarža. 

Ešafotas buvo maždaug dvidešimties pėdų aukščio, siekė langą ir 
viduje turėjo du aukštus. Paris, nors ir labai nepakentė to statinio, ėmė 
žiūrėti, kufie iš aštuonių ar dešimties darbininkų, statančių tamsiąją 
mašiną, kelia didžiausią triukšmą, kuris vargina karalių; jis pamatė 
antrame aukšte du vyrus, replėmis plėšiančius balkono pinučių likučius; 
vienas, tikras milžinas, atstojo senovinį taraną tvirtovių sienoms griauti. “ 
Nuo kiekvieno jo smūgio akmuo byrėjo į gabalėlius. Kitas, klūpodamas 
ant kelių, traukė akmenų nuolaužas. 

Suprantama, jie ir kėlė tokį triukšmą, kuriuo skundėsi karalius. 

Paris laiptais užkopė pas juos. — Mano bičiuliai, — kreipėsi jis į 
juos, — dirbkite tyliau, aš prašau jūsų! Karalius miega, jam reikia 
gerai pailsėti. 

Žmogus, kuris dirbo su replėmis, kiek pasisuko į Parį; bet jis stovėjo 
aukščiau, ir Paris negalėjo įžiūrėti jo veido, slepiamo tamsos. 

Žmogus, klūpojąs ant kelių, taip pat į jį atsigręžė; jis buvo žemiau, 
negu jo draugas, ir jo veidą apšvietė žibintas. 

Paris galėjo jį įžiūrėti. 

Sis žmogus, įdėmiai pažvelgęs į Parį, prisidėjo prie lūpų pirštą. 
Paris atšoko nustebęs. | 

— Gerai, gerai, — tarė darbininkas puikia anglų kalba, — eik ir 
pasakyk karaliui, kad jeigu jis šiandien nemiega, tai ateinančią naktį 
gerai išsimiegos. 

Tiems šiurkštiems žodžiams, kurie turėjo tokią baisią tiesioginę 
prasmę, darbininkai, dirbą šalimais ir žemutiniame ešafoto aukšte, pritarė 
bjauriai kvatodami. 

Paris nuėjo galvodamas, ar tik jam tai neprisisapnavo. 

Karolis nekantriai jo laukė. 

Jam įeinant, stovįs prie durų sargybinis įkišo pro plyšį galvą ir 
pasižiūrėjo, ką veikia karaliųs. 

Karalius gulėjo lovoje pasirėmęs alkūne. 

Paris, uždaręs duris, priėjo prie karaliaus iš džiaugsmo švytinčiu 
veidu ir sušnibždėjo: 

— Jūsų didenybe, ar žinote, kas per darbininkai čia kelia triukšmą? 

— Ne, — atsakė karalius, liūdnai purtydamas galvą, — iš kur galiu 
žinoti? Argi aš pažįstu šiuos žmones? 

— Jūsų didenybe, — dar tyliau pasakė Paris, pasilenkęs prie savo 
pono lovos, — jūsų didenybe, čia yra grafas de La Feras su savo 
draugais. ; 

— Ir jie stato man ešafotą? — paklausė nustebęs karalius. 

— Taip, ir statydami kala sienoje skylę. 

— Tyliau, — sudraudė karalius, bailiai žvalgydamasis. — Ar tu 
juos matei? 

— Aš su jais kalbėjausi. | 

Karalius susidėjo rankas ir pakėlė akis į dangų. Paskui, po trumpos 
karštos maldos, iššoko iš lovos, priėjo prie lango ir praskleidė užuolaidą. 
Sargybiniai tebestovėjo ant balkono, o už balkono buvo matyti niūri 
platforma, kurioje, nelyginant šešėliai, šmėsčiojo žmonės. 

Karolis nieko negalėjo įžiūrėti, bet po kojomis jis jautė drebėjimą, 
kurį kėlė jo draugų smūgiai. Dabar kiekvienas iš tų smūgių džiugiai 
atsiliepdavo jo širdyje. | 

Paris neapsiriko: jis iš tiesų atpažino Atą. Ir tas, Porto padedamas, 
tikrai kalė sienoje skylę skersinei sijai pritvirtinti. 

Toji skylė jungėsi su patalpa, kuri buvo po karaliaus kambariu. 
Įsigavus į šią patalpą, kuri buvo panaši į labai žemą antresolę, tikėtasi 
tvirtais pečiais ir laužtuvu (tą turėjo atlikti Portas) išlaužti parketo 
gabalą; karalius galėtų išlįsti pro tą skylę, su savo išgelbėtojais išeiti į 
ešafoto dalį, ištisai apmuštą juoda medžiaga, persirengti paruoštais 
darbininko drabužiais ir laisvai, neskubėdamas pasišalinti su keturiais 
savo draugais. 

Sargybiniai be jokio įtarimo praleistų ešafotą statančius darbininkus. 

Feliuga, kaip sakėme, jau laukė. 

Sis planas gudriai sugalvotas, paprastas ir lengvas, kaip viskas, kas 
gimsta iš narsaus pasiryžimo. 

Atas nesigailėjo baltų ir švelnių savo rankų, traukdamas Porto 
atkertamus akmenis. Jis jau galėjo įkišti galvą po balkono omamentais. 
Po dviejų valandų ir visas galės įlįsti. Ligi aušros skylė bus baigta ir 
paslėpta medžiagos, kurią perkals d' Artanjanas. D' Artanjanas dėjosi 
darbininku prancūzu ir kalė kaip tikras apmušėjas. Aramis kirpo 
nereikalingą saržą, kuri siekė žemę ir dengė ešafoto karkasą. 

Aušra apšvietė namų stogus. Gatvėje visą laiką degė didelis durpių 
ir anglių laužas, kuris padėjo darbininkams iškęsti šaltį tą sausio naktų, 
iš 29 į 30-ąją; kas minutė net patys stropiausi darbininkai mesdavo 
darbą ir eidavo pasišildyti. Tik Atas ir Portas be paliovos dirbo. 
Pasirodžius pirmiesiems ryto spinduliams, skylė buvo baigta. Atas 
įlindo pro ją, nešdamas karaliui skirtus drabužius, suvyniotus į juodą 
saržą. Portas padavė jam laužtuvą, o d' Artanjanas užkalė saržą — tai 
buvo didelė, bet naudinga prabanga, — kuri paslėpė ir skylę, ir tą, 

kuris pro ją lindo. 

Atui tereikėjo ten padirbėti dvi valandas, norint susisiekti su 
karalium. Keturi draugai tikėjosi turėsią visą dieną, nes manė, kad 
puritonai budelio neras ir gaus parsivežti budelį iš Bristolio. 

D' Artanjanas nuėjo vėl apsirengti kaštono spalvos drabužiais, o 
Portas — raudona liemene; Aramis nuvyko pas Džaksoną, norėdamas 
su juo, jėi bus įmanoma, patekti pas karalių. 

Visi trys susitarė susitikti vidurdienį Vait Holo aikštėje ir pasižiūrėti, 
kas ten dėsis. 

Prieš palikdamas ešafotą, Aramis priėjo prie angos, pro kurią buvo 
įlindęs Atas, ir jam pasakė, kad pasistengsiąs pamatyti Karolį. 

— Sudie ir drąsiau, — tarė Atas. — Papasakokite karaliui, kaip 
mums einasi; pasakykite, kad, likęs vienas, tegu paduksena koja į 
grindis, kad žinočiau, jog nepavojinga tęsti darbą. Jei Paris man 
pagelbėtų, iš anksto pakeldamas apatinę židinio plokštę, kuri, be 
abejonės, yra marmurinė, man daug padėtų. Jūs, Arami, stenkitės 
nepalikti karaliaus. Kalbėkite garsiai, labai garsiai, nes jūsų klausysis 
už durų. Jei kambaryje būtų sargybinis, nudėkite jį nė kiek 
nedvejodamas; jei būtų du — Paris tegu nudeda vieną, o jūs — kitą, 
jei trys — žūkite patys, bet išgelbėkite karalių. 

— Būkite ramus, — atsakė Aramis, — aš pasiimsiu du durklus, 
kurių vieną atiduosiu Pariui. Ar viskas? 

— Taip, galite eiti; bet patarkite karaliui, kad nerodytų nereikalingo 
kilnumo. Jei įvyktų susirėmimas, tuo metu tegu jis bėga; po to reikia 
padėti lentą į vietą ir gyvam ar mirusiam stovėti ant jos. Praeis 
mažiausiai dešimt minučių, kol bus surasta skylė, pro kurią jis pabėgo. 
Po dešimties minučių mes jau būsime toli, ir karalius bus išgelbėtas. 

— Viskas bus padaryta, kaip jūs sakote, Atai. Duokite ranką, gal 
mes daugiau nepasimatysime. 

Atas apkabino Aramį ir pabučiavo. 

„— Jeigu aš žūčiau, — tarė jis, — pasakykite d'Artanjanui, kad 
myliu jį kaip tikrą savo sūnų, ir pabučiuokite jį už mane. Pabučiuokite 
ir gerąjį, narsųjį Portą. Sudie. 

— Sudie, — atsakė Aramis. — Dabar aš įsitikinęs, kad karalius 
bus išgelbėtas, kaip įsitikinęs, kad spaudžiu pačią kilniausią ranką 
pasaulyje. 

Aramis, palikęs Atą, nulipo nuo ešafoto 1r nuėjo į viešbutį, 
švilpaudamas Kromvelio garbei skirtos dainelės motyvą. Jis rado ten 
draugus sėdinčius prie liepsnojančio židinio, geriančius portveiną, ir 

valgančius šaltą viščiuką. Portas valgė plūsdamas niekšingus parlamento 
narius, o d' Artanjanas — tylėdamas ir mintyse kurdamas drąsiausius 
planus. 

Aramis papasakojo jiems viską, kas buvo sutarta; d' Artanjanas 
pritarė galvos linktelėjimu, o Portas — žodžiais. 

— Puiku! — tarė jis. — Mes taip pat ten būsime, kai karalius bėgs; 
po ešafotu galima lengvai pasislėpti, ir mes visi ten. sutilpsime. 
D' Artanjanas, aš, Grimo ir Musketonas, — mes galime užmušti aštuonis; 
apie Blezua aš nekalbu, jis tinka vien arkliams palaikyti. Po dvi 
minutes žmogui — keturios minutės; Musketonui reikės dar vienos 
minutės; taigi iš viso penkios, o per tas penkias minutes jūs nubėgsite 
kokį ketvirtį mylios. 

Aramis paskubomis suvalgė gabalėlį viščiuko, išgėrė stiklinę vyno 
ir persirengė. 

— Dabar, — tarė jis, — aš einu pas jo eminericiją. Portai, paruoškite 
ginklus, o jūs, d' Artanjanai, saugokite budelį. 

— Būkite ramus, Musketoną pakeitė Grimo, jis sėdi prie rūsio 
durų. = 

— Vis tiek sustiprinkite priežiūrą ir veltui negaiškite laiko. 

— Negaišti laiko! Mano brangusis, paklauskite Portą: aš negyvenu, 
aš nuolat ant kojų kaip koks šokėjas. Po velnių! Kaip aš dabar myliu 
Prancūziją ir kaip gera turėti savo tėvynę, kada taip bloga svetimoje! 

Aramis išsiskyrė su jais kaip su Atu — abu išbučiuodamas; paskui 
nuėjo pas arkivyskupą Džaksoną ir pasakė jam savo pageidavimą. 
Džaksonas mielai sutiko vestis Aramį, nes iš anksto buvo įspėjęs 
sargybinius, kad, jei kartais karalius panorėsiąs priimti komuniją, jis 
atsivesiąs vieną dvasininką, ir ypač tada, jei karalius panorėsiąs išklausyti 
mišių. 

Apsirengęs rūbais, kuriais vakar vilkėjo Aramis, vyskupas sėdo į 
karietą. Aramis, kurio išvaizdą daugiau pakeitė išblyškimas ir liūdesys, 
negu djakono apdaras, atsisėdo šalia jo. Karieta sustojo prie Vait Holo 
vartų apie devintą valandą ryto. Rodės, niekas nepasikeitė: 
prieškambaryje ir koridoriuje, kaip ir vakar, buvo prisikimšę kareivių. 
Du sargybiniai stovėjo prie karaliaus durų, kiti du vaikštinėjo priešais 
balkoną ant ešafoto platformos, kur jau stovėjo trinka. 

Karalius buvo kupinas vilčių. Kai jis pamatė Aramį, jo viltys virto 
džiaugsmu. Jis apkabino Džaksoną ir paspaudė ranką Aramiui. 
Vyskupas stengėsi kalbėti garsiai ir prie visų apie vakarykštį savo 
pasimatymą su karaliumi. Karalius atsakė, kad vakarykštis 

pasikalbėjimas jį nuramino ir kad jis vėl pageidautų panašaus 
pasikalbėjimo. Džaksonas atsisuko ir paprašė sargybinius palikti jį 
vieną su karaliumi. Jie išėjo. 

Kai tik durys užsidarė, Aramis skubiai pasakė: 

— Jūsų didenybe, jūs išgelbėtas! Londono budelis dingo; jo 
padėjėjas vakar po jūsų didenybės langu nusilaužė koją. Tas 
aimanavimas, kurį mes vakar girdėjome, buvo jo. Be abejonės, jau 
pastebėta, kad budelis dingo; o kitą budėlį galima rasti tik Bristolyje; 
kol jis iš ten bus parvežtas, praeis nemažai laiko. Taigi mes turime 
visą dieną. | “ 

— O grafas de La Feras? — paklausė karalius. | 

— Per dvi pėdas nuo jūsų. Paimkite žarsteklį ir pabelskite juo tris 
kartus į grindis — tuojau išgirsite atsakymą. 

Karalius drebančia ranka paėmė žarsteklį ir tris kartus paeiliui 
sudavė į grindis. Tučtuojau po grindim į tą signalą atsakė tylūs ir 
atsargūs smūgiai. | 

— Vadinasi, tas, — tarė karalius, — kuris man atsako, yra... 

— Grafas de La Feras, jūsų didenybe, — nutraukė jį Aramis. 
— Jis ruošia kelią, kuriuo didenybė galėsite pabėgti. Paris pakels kitą 
marmurinę plokštę, ir kelias bus laisvas. | 

— Bet, — tarė Paris, — aš neturiu jokių įrankių. į 

— Pasiimkite šitą durklą, — pasakė Aramis, — tik pasistenkite, 
kad jis neatšiptų, nes jo gali prireikti ne tik akmeniui išjudinti, bet ir 
kitokiam tikslui. | 

— Ak Džaksonai, — tarė Karolis, atsisukdamas į vyskupą ir 
paimdamas abi jo rankas, — Džaksonai, atsiminkite maldavimą to, 
kuris buvo jūsų karalium... 

— Kuris yra ir kuris visada juo bus, — atsakė Džaksonas, 
bučiuodamas karaliui ranką. 

— Melskitės visą gyvenimą už šį bajorą, kurį matote priešais save, 
už tą, kurį girdite po mūsų kojomis, ir dar už du, kurie, aš esu tikras, 
rūpinasi mano išgelbėjimu, kad ir kur jie būtų. 

— Jūsų didenybe, — atsakė Džaksonas, — jūs būsite išklausytas. 
Kiekvieną dieną, kol būsiu gyvas, melsiuosi už tuos ištikimus jūsų 
didenybės bičiulius. 

Apačioje Atas tebedirbo, vis artėdamas prie tikslo, bet staiga 
galerijoje pasigirdo netikėtas triukšmas. Aramis čiupo žarsteklį ir davė 
ženklą nutraukti darbą. 

Triukšmas vis artėjo, ir buvo girdėti lygūs keleto žmonių žingsniai. 

Visi keturi stovėjo nejudėdami, įsmeigę akis i kambario duris, kurios 
iš lėto, kažkaip iškilmingai atsidarė. 

Sargybiniai buvo išsirikiavę gretimame kambaryje. Parlamento 
komisaras, juodai apsirengęs ir kupinas grėsmingo išdidumo, įėjo į 
kambarį, nusilenkė karaliui ir, išvyniojęs pergamentą, perskaitė jam 
nuosprendį, kaip visada būdavo daroma prieš vedant nuteistuosius ant 
ešafoto. 

— Ką tai reiškia? — paklausė Aramis Džaksoną. 

Džaksonas papurtė galvą, esą nieko nežinąs. 

— Vadinasi, tai įvyks šiandien? — paklausė susijaudinęs karalius, 
bet tą pastebėjo tik Džaksonas ir Aramis. 

— Pone, argi nebuvote įspėtas, kad tai įvyks šįryt? — pasakė 
juodai apsirengęs Žmogus. 

— Ir aš turėsiu žūti kaip paprastas nusikaltėlis nuo Londono budelio 
rankos? — paklausė karalius. 

— Pone, Londono budelis dingo, — atsakė parlamento komisaras, 
— bet kitas žmogus pasiūlė savo paslaugas. Bausmė bus atidėta ligi to 
laiko, kol! jūs sutvarkysite žemiškus ir dvasinius savo reikalus. 

Tik prakaito lašeliai, sublizgėję ant. kaktos, rodė, kad Karolis 
susijaudino, išgirdęs šią žinią. 

Tačiau Aramis mirtinai išbalo. Jo širdis nustojo plakusi; jis užsidengė 
akis ir pasirėmė ranka į stalą. Matydamas tokį gilų skausmą, Karolis 
tartum pamiršo savąjį. 

Jis priėjo prie Aramio, paėmė jam už rankos ir apkabino. 

— Gana, bičiuli, — tarė jis, ramiai ir liūdnai šypsodamasis, — 
tvardykitės. 

Paskui atsigręžė į komisarą ir pasakė: 

— Pone, aš pasiruošęs, noriu paprašyti tik dviejų dalykų, kurie, 
tikiuosi, jūsų labai nesutrukdys: pirma, atlikti išpažintį ir priimti 
komuniją, antra, pabučiuoti savo vaikus ir paskutinį kartą su jais 
atsisveikinti. Ar tai man bus leista? 

— Taip, pone, — atsakė parlamento komisaras. 

Ir jis išėjo. 

Aramis atsipeikėjęs suleido nagus į savo delnus, ir graudi aimana 
išsiveržė jam iš krūtinės. 

— O, monsinjore! — sušuko jis, sugriebęs Džaksono ranką. 
— Kurgi dievas? Kurgi dievas? 

— Mano sūnau, — tvirtai atsakė vyskupas, — jūs nematote jo per 
žemiškas aistras. 

— Mano vaikeli, — tarė karalius Aramiui, — nenusimink. Tu 
klausi, ką veikia dievas? Dievas mato tavo pasiaukojimą ir mano 
kančias, ir, tikėk manim, už viena ir kita bus atlyginta; dėl visko 
kaltink žmones, o ne dievą. Žmonės žudo mane, žmonės virkdo tave. 

— Taip, jūsų didenybe, — atsakė Aramis, — jūs sakote tiesą, 
reikia kaltinti žmones, ir aš su jais dar susidursiu. 

— Sėskitės, Džaksonai, — tarė karalius klaupdamasis, — jums 
beliko tik mane išklausyti, o man išpažinti savo nuodėmes. Pasilikite, 
pone, kreipėsi jis į Aramį, kuris norėjo išeiti. — Pasilikite, Pari: viską, 
kas yra mano sieloje, aš galiu prie visų pasakyti; pasilikite, ir man tik 
gaila, kad kiti negali išgirsti mano išpažinties, kaip jūs. | 

Džaksonas atsisėdo, ir karalius, kaip paprasčiausias tikintysis, 
klūpodamas ant kelių, pradėjo savo išpažinų. 


XXVI 
REMEMBER 


Atlikęs išpažinųų, Karolis priėmė komuniją ir paprašė leidimo 
pasimatyti su vaikais. Išmušė dešimt valandų; taigi pavėluota buvo 
nedaug, kaip žadėjo karalius. 

Tuo metu žmonės jau buvo susirinkę; jie žinojo, kad mirties bausmė 
turi būti vykdoma dešimtą valandą, ir užplūdo arčiausia rūmų esančias 
gatves; karalius jau girdėjo tolimą ūžesį, kurį kelia žmonės ir jūra, 
kada pirmuosius jaudina aistros, o antrąją išjudina audra. 

Atvyko karaliaus vaikai: pirmiausia princesė Šarlotė, o paskui 
Glosterio hercogas, tai yra graži blondinė mergaitė užverktomis akimis 
ir aštuonerių ar devynerių metų berniukas, kurio sausos akys, 
paniekinamai patempta lūpa rodė, kad jis išdidus. Vaikas buvo verkęs 
visą naktį, bet prieš žmones nebeverkė. 

Karolio širdį pervėrė skausmas, kai jis pamatė savo vaikus, kurių 
nebuvo regėjęs dvejus metus ir su kuriais susitiko mirties valandą. 
Ašaros pasirodė jo akyse, ir jis nusisukęs jas nusišluostė, nes norėjo 
pasirodyti tvirtas prieš tuos, kuriems paliko tokią sunkią nelaimės ir 
skausmo naštą. 

Pirmiausia jis pasikalbėjo su dukterimi; priglaudęs ją prie savęs, 
patarė jai būti pamaldžiai, nuolankiai likimui ir mylėti savo motiną; 
paskui jis kreipėsi į sūnų; paėmęs jaunutį Glosterio hercogą, pasisodino 
ant kelių, norėdamas jį prisispausti prie širdies ir pabučiuoti. 

— Mano sūnau, — tarė jam, — eidami čia, jūs matėte gatvėse ir 
prieškambariuose daugybę žmonių; tie žmonės nukirs jūsų tėvui galvą, 
neužmirškite to niekada. Galbūt vieną dieną, turėdami jus savo žinioje, 
jie panorės paskirti jus karaliumi, nepaisydami vyresniųjų jūsų brolių, 
Velso princo ir Jorko hercogo, kurių vienas yra Prancūzijoje, o kitas 
nežinia kur, bet jūs nesate karalius, mano sūnau, ir galite juo tapti tik 
po jų mirties. Taigi prisiekite man, kad neleisite uždėti sau ant galvos 
karaliaus vainiko, neturėdamas į tai jokios teisės; klausykite atidžiai, 
mano sūnau, jei tai padarytumėte, jie kada nors nuimtų jums ir galvą, 
ir vainiką, ir jūs negalėtumėte ramiai mirti, be sąžinės graužimo, kaip 
štai aš mirštu. Prisiekite, mano sūnau. 

Vaikas palietė savo rankute tėvo ranką ir tarė: 

— Aš prisiekiu jūsų didenybei... 

Karolis pertraukė jį. | 

— Henrikai, — tarė jis, — vadink mane tėvu. 

— Tėve, — tarė vaikas, prisiekiu jums, kad greičiau jie mane 
nužudys, negu paskirs karaliumi. 

— Gerai, mano sūnau, — pasakė Karolis. — Dabar pabučiuokite 
mane, jūs, Šarlote, taip pat, ir neužmirškite manęs. 

— O! Ne, niekada! Niekada! — puldami tėvui ant kaklo, šaukė 
abu vaikai. 

— Sudie, — tarė Karolis, — sudie, mano vaikai. Išveskite juos, 
Džaksonai, jų ašaros atimtų man drąsą, i ir aš negalėčiau ramiai pažvelgti 
mirčiai į akis. 

Džaksonas išplėšė vargšus vaikus tėvui iš glėbio ir perdavė tiems, 
kurie juos buvo atvedę. 

Paskui durys atsidarė, ir visi galėjo įeiti. 

Karalius, likęs vienas minioje sargybinių ir smalsuolių, kurie grūdosi 
į kambarį, atsiminė, kad grafas de La Feras yra čia pat, po kambario 
grindimis, ir, negalėdamas jo matyti galbūt vis dar tikisi jį išgelbėti. 

Jis sudrebėdavo, pagalvojęs, kad mažiausią bildesį Atas nesuprastų 
kaip signalą ir, dirbdamas toliau, neišduotų pats savęs. Taigi jis stovėjo 
nejudėdamas, ir visi, sekdami jo pavyzdžiu, taip pat laikėsi ramiai. 

Karalius. neapsiriko. Atas iš tikrųjų stovėjo po pat jo kojomis, 
klausėsi ir nerimavo, kodėl jam neduodamas sutartas ženklas; tarpais 
iš nekantrumo jis vėl imdavo kirsti akmenis, bet, bijodamas, kad jo kas 
neišgirstų, tuoj nustodavo. 

Tas baisus nieko neveikimas truko dvi valandas. Kapų tyla 
viešpatavo karaliaus kambaryje. 

Pagaliau Atas pasiryžo sužinoti, dėl ko įsigalėjo ta niūri, gūdi tyla, 
pertraukiama tik minios klegesio. Jis pakėlė užuolaidą, dengiančią sienos 
skylę, ir išėjo į pirmąjį ešafoto aukštą. Vos per keturis colius aukščiau 
jo galvos buvo ešafoto grindys. 

Tas klegesys, kuris ligi tol buvo kažkoks neaiškus, dabar atrodė 
niaurus ir grėsmingas, ir Atas krūptelėjo iš baimės. Jis priėjo prie 
ešafoto krašto, praskleidė juodą užtiesalą ir aplink baisųjį statinį pamatė 
raitelius, už jų — pėstininkus, už pėstininkų — muškietininkus, 0 už 
muškietininkų — pirmąsias eiles liaudies, kuri bangavo ir šniokštė, 
tartum įsisiautėjęs okeanas. 

“Kas čia įvyko? — pagalvojo Atas, drebėdamas labiau, negu 
užuolaida, kurią jis gniaužė rankoje. — Žmonės grūdasi, kareiviai su 
šautuvais, ir tarp žiūrovų, įsmeigusių žvilgsnius į langą, aš matau 
d'Artanjaną! Ko jis laukia? Ko žiūri? Didis dieve! Ar tik jie nepaleido 
budelio?“ 

Staiga dusliai ir niūriai sudundėjo aikštėje būgnas; Atui virš galvos 
pasigirdo sunkūs lėti žingsniai, tartum Vait Holo rūmų parketu būtų 
ėjusi begalinė procesija; tuoj jis išgirdo, kaip subraškėjo ešafoto lentos. 
Jis metė paskutinį žvilgsnį į aikštę, ir žiūrovų nuotaika jam viską 
pasakė, ką kliudė įspėti vilties kibirkštėlė, užsilikusi jo širdyje. | 

Dabar ūžesys aikštėje nutilo. Visų akys buvo įsmeigtos į Vait Holo 
rūmų langą, pražiotos burnos ir sulaikytas kvėpavimas aiškiai rodė, 
kad laukiama kažkokio baisaus: reginio. 

Žingsnių bildesys, kurį Atas girdėjo po karaliaus kambario 
grindimis, dabar persikėlė ant ešafoto, kuris taip sulinko nuo svorio, 
kad lentos beveik lietė nelaimingojo prancūzo galvą. Matyt, dvi eilės 
kareivių rikiavosi į savo vietas. | 

Tą pačią akimirką gerai pažįstamas kilnus balsas suskambėjo Atui 
virš galvos. 

— Ponas pulkininke, aš noriu tarti keletą žodžių liaudžiai. 

Atas suvirpėjo nuo galvos iki kojų: nebuvo abejonės, kad nuo 
ešafoto kalba karalius. 

Iš tikrųjų, išgėręs keletą lašų vyno ir užkandęs duonos, Karolis, 
nukamuotas mirties laukimo, pagaliau ryžosi pats ją pasitikti ir davė 
ženklą pradėti eiseną. 

Tuoj buvo atidarytos abi lango pusės, ir žmonės pamatė, kaip iš 
kambario gilumos pirmiausia tyliai išėjo žmogus su kauke, nešdamasis 
rankoje kirvį; tai buvo budelis. Žmogus priėjo prie trinkos ir padėjo ant 
jos kirvį. 


Tai buvo pirmas bildesys, kurį išgirdo Atas. 

Paskui tą žmogų išėjo Karolis Stiuartas. Jam iš šonų ėjo du 
dvasininkai, už jų — keletas aukštų pareigūnų, paskirtų dalyvauti 
vykdant bausmę, ir galiausiai — dvi gretos pėstininkų; jie sustojo 
abipus ešafoto. 

Pasirodžius žmogui su kauke, minia suūžė. Kiekvienam buvo įdomu 
sužinoti, kas toks tasai nežinomasis budelis, atsiradęs kaip tik laiku, 
kad nebūtų atidėtas rytdienai liaudžiai pažadėtas baisusis reginys. Visi 
jį ryte rijo akimis, bet tegalėjo pastebėti, kad tas žmogus vidutinio 
ūgio, juodai apsirengęs ir senyvas, nes iš jo kaukės, kuri dengė jo 
veidą, kyšojo žilsva barzda. 

Bet, kai išėjo karalius, toks ramus, toks kilnus, toks išdidus, minia 
staiga nurimo, ir visi išgirdo, kaip jis pareiškė norą tarti keletą žodžių 
liaudžiai. 

Tas, į kurį karalius kreipėsi, be abejo, atsakė teigiamai, nes karalius 
ėmė kalbėti tvirtu ir skambiu balsu, kuris pasiekė Ato širdies gelmes. 

„Karalius paaiškino žmonėms savo poelgius ir patarė, kaip rūpintis 
Anglijos gerove. 

“O, — galvojo Atas, — argi visa tai, ką aš girdžiu ir matau, iš 
tikrųjų vyksta? Nejaugi dievas būtų užmiršęs savo vietininką žemėje ir 
leistų jam mirti taip niekingai? O aš net nepasimačiau su juo, net 
neatsisveikinau." 

Kažkas subildėjo, lyg budelio kirvį būtų kas pajūdinęs ant trinkos. 
Karalius nutilo. 

— Nelieskite kirvio, — pasakė jis. 

Ir jis kalbėjo toliau, o kai baigė kalbėti, grafui de La Ferui virš 
galvos stojo visiška tyla. Jis prisidėjo ranką prie kaktos ir pajuto, kaip 
žliaugia prakaitas, nors oras buvo šaltas. 

Toji tyla reiškė, kad atliekami paskutiniai pasiruošimai. 

Baigęs kalbėti, karalius pasižiūrėjo į minią gailesčio kupinu 
žvilgsniu, nusiėmė ordiną, papuoštą deimantais, kurį karalienė jam 
buvo atsiuntusi, ir padavė jį dvasininkui, atlydėjusiam Džaksoną. Paskui 
nusiėmė nuo krūtinės nedidelį  deimantinį kryželį. Šis irgi buvo 
karalienės Henrietės dovana. 

— Pone, — tarė jis, kreipdamasis į dvasininką, atlydėjusį Džaksoną, 
— Šį kryželį aš laikysiu rankose iki paskutinio atodūsio; jūs paimsite jį, 
kai aš būsiu miręs. 

— Gerai, jūsų didenybe, — atsakė balsas, iš kurio Atas pažino 
Aramį. 

Tada Karolis, visą laiką stovėjęs su skrybėle, nusiėmė ją ir numetė 
šalia savęs; paskui atsisegė vieną po kitos visas švarko sagas, nusivilko 
jų; ir numetė prie skrybėlės. Kadangi buvo šalta, jis paprašė savo Saga, 
kuris jam buvo paduotas. 

Visi tie pasiruošimai buvo atlikti pasibaisėtinai ramiai. 

Galima buvo manyti, kad karalius rengiasi gulti į lovą, o ne į 
karstą. 

Pagaliau, pakėlęs ranka savo plaukus, tarė budeliui: 

— Pone, gal jie kliudys? Juos galima surišti raiščiu. 

Tardamas tuos žodžius, Karolis taip įdėmiai pasižiūrėjo į budelį, 
tarsi būtų norėjęs žvilgsniu prasiskverbti po nepažįstamojo kauke. Tas 
kilnus, ramus ir tvirtas žvilgsnis privertė budelį nusigręžii. Bet po 
ramaus karaliaus žvilgsnio jis susidūrė su liepsnojančiu Aramio 
žvilgsniu. 

Karalius, nesulaukdamas atsakymo, pakartojo klausimą. 

— Juos tik atmeskit nuo kaklo, — atsakė budelis dusliu balsu. 

Karalius abiem rankom perskyrė plaukus ir, pažvelgęs į trinką, 
tarė: 

— Ši trinka labai žema, ar nėra aukštesnės? 

— Tai nuolatinė trinka, — atsakė žmogus su kauke. 

— Ar tikitės nukirsti man galvą vienu kirčiu? — paklausė karalius. 

— Tikiuosi, — atsakė budelis. 

Žodis “tikiuosi" buvo taip keistai ištartas, kad visi, išskyrus karalių, 
krūptelėjo. 

— Gerai, — pasakė karalius, — dabar klausyk, budeli. 

Žmogus su kauke žengė žingsnį link karaliaus ir pasirėmė kirviu. 

— Aš nenoriu, kad man nežinant nukirstum galvą, — tarė Karolis. 
— Aš klaupsiuosi pasimelsti, tuo metu nekirsk. 

— O kada kirsti? — paklausė žmogus su kauke. 

— Kada padėsiu galvą ant trinkos ir ištiesiu rankas, sakydamas 
Remember!, tada kirsk drąsiai. 

Žmogus su kauke linktelėjo. 

— Atėjo valanda skirtis su gyvybe, — tarė karalius aplinkiniams. 
— Ponai, palieku jus audrose, o pats einu pirma jūsų į tą tėvynę, kur 
nėra audrų. Sudie. 

Jis pasižiūrėjo į Aramį ir galva davė jam tam tikrą ženkla. 

— Dabar, aš jus prašau, — tarė jis, -— pasišalinkite ir leiskite man 


1Remember (lot.) — atsiminkite. 

pasimelsti. Nueik ir tu valandėlėi, — paliepė jis žmogui su kauke. 
— Aš žinau, kad tau prikiausau, bet atsimink: nekirsk anksčiau, negu 
bus duotas ženklas. 

Karolis aisiklaupė, persižegnojo, prikišo prie grindų lūpas, tartara 
norėdamas pabučiuoti platformą, paskui, viena ranka pasirėmęs į grindis, 
o antrąja į (rinką, pasakė prancūziškai: 

-— Grafai de La Ferai, ar jūs čia? Ar aš galių kaibėu? 

Tas balsas pervėrė Ato širdį tartum šaltas plienas. 

— Taip, jūsų didenybe, -— atsakė jis drebėdamas. 

— Ištikimasis bičiuli, kilnioji širdie, -— tarė karalius, — aš negalėjau, 
aš neprivalėjau būti išgelbėtas. Dabar, nors tai ir būtų šventvagystė, 
turiu tau pasakyti: Taip, aš atsisveikinau su žmonėmis, kalbėjau su 
dievu ir kalbuosi su: tavimi paskutiniu. Rūpindamasis reikalais, kuriuos 
laikau šventais, aš netekau savo tėvo sosto ir išeikvojau vaikų palikimą. 
Man liko dar milijonas svarų auksu, kurį užkasiau Niukaslio pilyje, 
prieš išvykdamas iš to miesto. Tu tik vienas žinai apie tuos pinigus, 
sunaudok juos mano vyriausiojo sūnaus labui tuo metu, kada tau atrodys 
reikalingiausia; o dabar, grafai de La Ferai, pasakykite man sudie. 

— Sudie, šventoji didenybe ir kaliny, — sušnibždėjo Atas, apimtas 
siaubo. r | 

Įsigalėjo tylos valandėlė, ir Atui pasirodė, jog karalius atsistojo ir 
nuėjo į kitą vietą. 

Paskui pilnu skambiu balsu, kad jį girdėų visi, ne tik ant ešafoto, 
bet ir aikštėje, karalius tarė: 

— Remember! 

Vos jis ištarė tą žodį, baisus trenksmas sukrėtė ešafoto grindis; nuo 
juodojo užtiesalo pakilo dulkės ir apakino nelaimingąjį bajorą. Paskui, 
kai jis nesąmoningai pakėlė akis ir galvą, šiltas kraujo lašas nukrito 
jam ant kaktos. Atas atšoko, drebėdamas iš siaubo, ir tuo metu tamsi 
srovė pasipylė ant grindų. 

Atas, puolęs ant kelių, valandėlę tartum neteko jėgų ir proto. 
Netrukus iš tilstančio klegesio jis suprato, kad minia jau skirstosi. Tada 
jis atsistojo ir suvilgė kraštelį savo nosinės karaliaus kankinio krauju; 
paskui, kadangi minia vis labiau ir labiau retėjo, nulipo žemyn, 
praskleidė užuolaidą, šmurkštelėjo tarp dviejų arklių ir, įsimaišęs į 
minią, nuo kurios nesiskyrė savo drabužiais, pirmas sugrįžo į viešbutį. 

Įėjęs į kambarį, jis pasižiūrėjo į veidrodį, ant savo kaktos pamatė 
plačią raudoną dėmę, brūkštelėjo per ją ranka ir, supratęs, kad tai 
karaliaus kraujas, neteko sąmonės. 

XXVII 
ŽMOGUS SU KAUKE 


Nors buvo dar tik ketvirta valanda dienos, bet lauke jau buvo 
visiškai sutemę; krito tirštas ledinis sniegas. Aramis sugrįžo ir rado 
Atą, kad ir atsipeikėjusį, dar bejėgį. 

Išgirdęs pirmuosius draugo žodžius, grafas atsitokėjo. 

— Taigi, — tarė Aramis, — likimas mus nugalėjo. 

— Nugalėjo! — atsakė Atas. — Kilnusis, nelaimingasis karalius! 

— Ar jūs sužeistas? — paklausė Aramis. 

— Ne, tai jo kraujas. 

Grafas nusišluostė kaktą. 

— Kurgi jūs buvote? | 

— Ten, kur mane palikote, po ešafotu. 

— Ir viską matėte? | 

— Ne, bet viską girdėjau; teapsaugoja mane dievas nuo kitos 
panašios valandos! Ar aš dar nepražilęs? 

— Tai jūs žinote, kad aš nuo jo nepasitraukiau? 

— Aš girdėjau jūsų balsą ligi paskutinės valandos. 

— Štai ordinas, kurį jis man padavė, — tarė Aramis, — štai kryžius, 
kurį paėmiau iš jo paties rankų; jis norėjo, kad mes juos perduotume 
karalienei. 

— O štai nosinė jiems suvynioti, — pasakė Atas. 

Jis išsiėmė iš kišenės nosinę, suvilgytą karaliaus krauju. 

— O ką padarė su nelaimingojo kūnu? — paklausė Atas. 

— Kromvelio įsakymu jis bus karališkai pagerbtas. Mes įdėjome jo. 
kūną į švininį karstą; medikai balzamuoja nelaimingus jo palaikus. 
Kada jie baigs, karalius bus pašarvotas koplyčioje. 

— Pasityčiojimas! — niūrai sumurmėjo Atas. — Karališka pagarba 
tam, kurį jie nužudė. 

— Tai rodo, — tarė Aramis, — kad karalius miršta, bet karaliaus 
valdžia lieka! 

— Deja, — kalbėjo Atas, — gal tai paskutinis karalius riteris, kurį 
matė pasaulis. 4 

— Nesielvartaukite, grafę, — suskambėjo garsus balsas ant laiptų, 
kur buvo girdėti reti Porto žingsniai, — mes visi esame mirtingi 
vargšai, mano bičiuli! 

— Jūs vėlai grįžtate, brangus Portai, — tarė grafas de La Feras. . 

— Taip, — asakė Portas, — grįždamas sutikau žmonių, kurie mane 
sutrukdė. Niekšai, jie šoko! Vieną čiupau už sprando ir, rodos, 
prismaugiau. Tuo metu pro šalį ėjo patrulis. Laimė, kad tas, kurį 
buvau nutvėręs, keletą minučių negalėjo kalbėti. Aš tuo pasinaudojau: 
sprukau į siaurą gatvelę, po to pasukau į kitą, dar siauresnę, ir pagaliau 
paklydau. Nepažįstu Londono, nemoku angliškai, maniau, kad visai 
nerasiu kelio, bet vis dėlto parėjau. 

— O kur d'Artanjanas? — paklausė Aramis. — Ar jo nematėte? 
Gal jam kas atsitiko? 

— Minia mus išskyrė, — atsakė Portas, — ir, nors labai stengiausi, 
negalėjau prie jo prasibrauti. 

— O, — skausmingai sušuko Atas, — aš jį mačiau: jis stovėjo 
pirmoje minios eilėje, tokioje vietoje, iš kurios viską puikiai galėjo 
matyti, ir, kadangi reginys, reikia peipažuiių; buvo labai įdomus, 
tikriausiai laukė jo pabaigos. 

— Ak grafe de La Ferai, — atsiliepė ramus, nors ir uždusęs nuo 
skubaus ėjimo balsas, — tai jūs apšnekate nesančiuosius? 

Tas priekaištas smilktelėjo Atui per širdį. Bet d' Artanjano buvimas 
pirmoje tos kvailos sužvėrėjusios minios eilėje buvo jam padaręs tokį 
gilų įspūdį, kad jis tiek teatsakė: 

— Aš jūsų neapšneku, mano bičiuli. Čia dėl jūsų imta nerimauti, ir 
aš pasakiau, kur buvote. Jūs nepažinojote karaliaus Karolio, jis jums 
buvo svetimas, ir negalėjote jausti pareigos jį mylėti. 

„Ir, tardamas šiuos žodžius, jis ištiesė draugui ranką. Bet 
d' Artanjanas, tarsi nepastebėjęs to-mosto, laikė savąją po apsiaustu. 

Atas pamažu nuleido ranką. 

— O, kaip pavargau! — tarė d' Artanjanas sėsdamasis. 

— Išgerkite, — pasiūlė Aramis, imdamas nuo stalo butelį ir 
pildamas vyno, — išgerkite, tai jus sustiprins. 

— Taip, išgerkime, — pritarė Atas, jausdamas įžeidęs gaskoną ir 
norėdamas sudaužti su juo savo stiklą, — išgerkime ir palikime šią 
baisią šalį. Jūs žinote, kad feliuga mūsų laukia, ir mes išplauksime šį 
pat vakarą, nes čia nebėra ko veikti. 

— Kaip jūs skubate, ponas grafe, — tarė d' Artanjanas. 

— Ši kruvina žemė degina man padus, — atsakė Atas. 

— O mane jos sniegas priešingai veikia, — ramiai tarė gaskonas. 

— Bet ką mes čia veiksime dabar, kada karalius jau miręs? — 
paklausė Atas. 

— Vadinasi, jūs, ponas grafe, — atsakė a Artanjanas nerūpestingai, 

— manote, kad mes Anglijoje neturime ko veikti. 

— Visiškai nieko, — atsakė Atas, — nebent liktume abejoti dievo 
gerumu ir neapkęsti savo bejėgiškumo. 

— O aš, — tarė d'Artanjanas, — aš, pasigailėtinas kraugeriškų 
reginių mėgėjas, atsistojęs per trisdešimt žingsnių nuo ešafoto, kad 
geriau matyčiau, kaip krinta galva to man nepažįstamo karaliaus, kuriam, 
atrodo, buvau visiškai abejingas, aš, ponas grafe, manau kitaip... aš 
pasilieku! | 

Atas baisiai išbalo: kiekvienas draugo priekaištas smigo jam į pačią 
širdį. į 

— Jūs liekate Londone? — paklausė Portas d' Artanjaną. 

— Taip, — atsakė šis. — O jūs? 

— Po velnių, — tarė Portas, truputį varžydamasis Ato ir Aramio, 
— taip! Jeigu jūs pasiliekate, tai aš, atvykęs kartu su jumis, kartu ir 
išvyksiu, aš jūsų nepaliksiu vieno šioje baisioje šalyje. 

— Ačiū, gerasis mano bičiuli. Aš jums pasiūlysiu vieną sumanymą, 
kurį mudu įvykdysime, kai grafas išvyks. Toji mintis atėjo man į 
galvą, kai žiūrėjau į tą jums žinomą reginį. 

— Kokia mintis? — paklausė Portas. 

— Sužinoti, kas yra tas žmogus su kauke, taip paslaugiai pasisiūlęs 
nukirsti karaliui galvą. 

— Žmogus su kauke! — sušuko Atas. — Vadinasi, jūs nepaleidote 
budelio? 

— Budelio? — atsakė d' Artanjanas. — Jis ir dabar tebėra rūsyje, 
kur tikriausiai šnekučiuojasi su mūsų šeimininko buteliais, bet jūs man 
priminėte... | 

Jis priėjo prie durų ir sušuko: 

— Musketonai! — Ką įsakysite, pone, — atsiliepė balsas, tartum 
išėjęs iš žemės gelmių. 

— Išleiskite belaisvį, — tarė d' Artanjanas, — viskas baigta. 

— Bet kas gi tas niekšas, — nenurimo Atas, — kuris išdrįso pakelti 
ranką prieš savo karalių? 

— Kažkoks budelis mėgėjas, kuris, reikia pripažinti, mikliai valdo 
kirvį, nes kaip jis tikėjosi, užteko vieno kirčio, — pasakė Aramis. 

— Ar jūs nematėte jo veido? — paklausė Atas. 

— Jis buvo su kauke, — atsakė d' Artanjanas. 

— O jūs, Arami, kuris buvote visai arti jo? 

— Aš mačiau kyšant iš po kaukės tik žilsvą barzdą. 

— Vadinasi, jis senyvas žmogus? — spėliojo Atas. 

— Et, — atsakė d'Artanjanas, — tai nieko nereiškia. Jei galima 
užsidėti kaukę, tai nesunku prisiklijuoti ir bazdą. 

— Gailiuosi, kad aš nepasekiau jo, — tarė Portas. 

— Kaip tik ta mintis, brangus Portai, — pasakė d' Artanjanas, — ir 
atėjo man į galvą. 

Atas viską suprato. Jis atsistojo. | 

— Atleisk man, d'Artanjanai, — tarė jis. — Aš suabejojau dievu, 
juo labiau galėjau suabejoti tavimi. Atleisk, mano bičiuli. 

-— Tai mes tuojau išsiaiškinsim, — tarė d' Artanjanas šyptelėjęs. 

— Pasakokite! — nekantravo Aramis. | 

— Taigi, — kalbėjo toliau d' Artanjanas, — kada žiūrėjau ne į 
karalių, kaip mano ponas grafas (nes aš žinau, kaip žmonės miršta, ir 
prie tokių reginių, rodos, turėjau priprasti, bet jie visada mane jaudina), 
0 į budelį su kauke, man dingtelėjo mintis, kaip jums jau sakiau, 
sužinoti, kas jis toks. O kadangi mes pratę veikti išvien ir šaukiame 
kits kitą pagalbon, kaip ranka šaukiasi pagelbėti kitą ranką, tai aš be 
paliovos dairiausi aplinkui, norėdamas pamatyti Portą, nes jus, Arami, 
mačiau stovint šalia karaliaus, 0 jus, grafe, žinojau esant po ešafotu. 
Užtai ir atleidžiu jams, — pridūrė jis, tiesdamas Atui ranką, — kad jūs 
daug iškentėjote. Taigi dairiausi ir iš dešinės netoli savęs pamačiau 
žmogų perskelta galva, šiaip taip aprišta juoda tafta. “Po velnių, — 
pagalvojau aš, — tai mano darbas, aš kažkur aprišau tą pakaušį." Iš 
tikrųjų tai buvo vargšas škotas, Pario brolis, ant kurio, prisimenate, 
Groslou teikėsi išbandyti savo jėgą ir kuris teturėjo vos pusę galvos, 
kai mes jį radome. 

— Puikiai prisimenu, — atsakė Portas, — tai žmogus, pas kurį 
tikėjomės rasti juodų vištų. 

— Taigi tas- pats; jis davinėjo ženklus kitam žmogui, stovinčiam 
man iš kairės. Aš atsisukau ir pažinau gerąjį Grimo, kuris, kaip ir aš, 
ryte rijo akimis nežinomąjį budelį. “O!" — tariau aš. Kadangi grafas 
taip sakydavo, kalbėdamąs su juo, Grimo suprato šį mano šūksnį ir 
atsigręžė tarsi spyruoklės pastūmėtas; jis mane pažino ir, rodydamas į 
žmogų su kauke, pasakė: “A?" Tai reiškė: “Ar jūs pastebėjote?“ 
— “Po velnių, žinoma!" — pasakiau aš. Mes puikiai supratome vienas 
kitą. Aš pažvelgiau į škotą: jo žvilgsnis taip pat buvo iškalbingas. O 
paskui, kaip žinote, viskas pasibaigė labai tragiškai. Žmonės išsiskirstė, 
pamažu pradėjo jau ir temti, aš nuėjau į aikštės galą su Grimo ir su 
škotu, kuriam daviau ženklą eiti kartu, ir iš ten žiūrėjau, kaip budelis 
karaliaus kambaryje persirengia; jo drabužiai, matyt, buvo kruvini. Po 

to jis užsidėjo juodą skrybėlę, įsisupo į apsiaustą ir dingo. Aš supratau, 
kad jis išeina, ir pribėgau prie durų. Iš tikrųjų po penkių minučių jis 
nulipo laiptais. 

— Jūs nusekėte paskui jį? — paklausė Atas. 

— Po velnių, — sušuko d' Artanjanas, — bet tai buvo nelengva! 
Kas žingsnis jis atsisukdavo, taigi mes turėjome slėptis arba dėtis 
abejingi. Aš buvau pasiruošęs ir lengvai galėjau jį užmušti, bet nesu 
egoistas ir tą malonumą palikau jums, Arami ir Atai, norėdamas 
trupuų jus nuraminti. Pagaliau, praėjus pusvalandžiui, labiausiai 
vingiuotomis Siti gatvėmis jis priėjo prie vieno nuošalaus namuko, 
kur joks garsas, jokia šviesa nerodė, kad ten gyventų žmogus. Grimo 
išsiėmė iš kišenės pistoletą. “A?7" — pasakė jis, rodydamas jį man. 
— “Ne", — atsakiau aš ir sulaikiau jo ranką. Aš jau jums sakiau, kad 
buvau šį tą sumanęs. Žmogus su kauke sustojo prie žemų durų ir 
išsiėmė raktą; bet, prieš įkišdamas jį į spyną, jis atsigręžė pasižiūrėti, 
ar nėra sekamas. Aš pasislėpiau už medžio; Grimo — pasienyje; škotas, 
kuriam nebuvo už ko pasislėpti, parkrito ant žemės. Be abejo žmogus, 
kurį mes sekėme, tikėjosi esąs vienas, nes raktas sugirgždėjo spynoje, 
durys atsidarė, ir jis dingo už jų. 

— Niekšas! — sušuko Aramis. — Kol jūs sugrįžote, jis pabėgo, ir 
jo mes niekada nerasime. 

— Gana jau, Arami, — tarė d' Artanjanas, — jūs mane laikote 
kažkuo kitu. 

— Tačiau, — nerimavo Atas, — jums nesant... 

— Man nesant argi manęs negali pakeisti Grimo ar škotas? Nespėjo 
jis kambaryje nužengti nė dešimties žingsnių, o aš buvau apibėgęs visą 
namą. Prie durų, pro kurias jis įėjo, aš pastačiau škotą, paaiškinau jam 
ženklais, kad, jei kartais žmogus su juoda kauke išeis, reikia jį sekti; 
Grimo taip pat eis iš tolo ir paskui mums viską praneš, o aš štai čia. 
Taigi žvėris apsuptas; dabar kas nori dalyvauti medžioklėje? 

Atas puolė apkabinti d' Artanjano, kuris šluostėsi kaktą. 

— Bičiuli, — pasakė Atas, — iš tikrųjų jūs buvote perdaug geras, 
kad atleidote man; nusikaltau aš, tūkstantį kartų nusikaltau; aš turėjau 
jus geriau pažinti; bet mumyse yra kažkokio blogio, kuris nuolat kelia 
abejones. 

— Hm, — tarė Portas, — ar tik ne pats Kromvelis pasidarė budeliu, 
trokšdamas, kad šis darbas būtų gerai atliktas? 

— Niekus kalbate! Kromvelis storas ir žemas, o šis plonas, ištįsęs, 
greičiau aukštas, negu žemas. 

— Koks nors nuteistas kareivis, kuriam už tai bus dovanota bausmė, 
— spėliojo Atas, — kaip kad buvo pasielgta su nelaiminguoju Šale. 

— Ne, — atsakė d'Artanjanas, — jis neina lygia pėstininko eisena, 
bet ir klišais raitelio žingsniais. Jis turi gražias kojas ir grakščią eiseną. 
Jeigu neklystu, jis yra bajoras. 

— Bajoras! — sušuko Atas. — Negalimas daiktas! Tai būtų gėda 
visai bajorijai. 

— Tai puiki medžioklė, — pasakė Portas, taip garsiai juokdamasis, 
kad net langai sudrebėjo. — Po velnių, tai puiki medžioklė! | 

— Ar jūs vis tiek išvažiuojate, Atai? — paklausė d'Artanjanas. 

— Ne, lieku, — atsakė bajoras, grėsmingai mostelėjęs, o tai nieko 
gero nelėmė tam, kuriam buvo skirtas tas mostas. 

— Taigi už špagų! — sušuko Aramis. — Už špagų! Negaiškim nė 
minutės. 

Keturi draugai skubiai apsirengė bajoriškais drabužiais, prisisegė 
špagas, pasikvietė Musketoną ir Blezua, liepė jiems apmokėti 
šeimininkui ir būti pasiruošusiems į kelionę, nes tikriausiai šią naktį 
teksią išvykti iš Londono. 

Naktis buvo pasidariusi dar tamsesnė; vis dar sniego, ir, rodės, 
milžiniškos įkapės gaubia miestą, karaliaus žudiką. Buvo apie septinta 
valanda vakaro, gatvėse mažai pasitaikydavo praeivių, žmonės buvo 
namie ir tyliai aptarinėjo baisųjį dienos įvykį. 

Keturi draugai, susisupę į apsiaustus, perėjo visas Siti aikštes ir 
gatves, dieną pilnas Žmonių, o tą naktį visiškai tuščias. D' Artanjanas 
juos vedė, stengdamasis pamatyti kryželius, kuriuos jis durklu buvo 
padaręs ant sienų; bet naktis buvo tokia tamsi, kad vos buvo galima 
įžiūrėti tuos ženklus. Vis dėlto d' Artanjanas taip gerai buvo įsidėmėjęs 
kiekvieną stulpą, kiekvieną fontaną, kiekvieną iškabą, kad po 
pusvalandžio su trimis savo draugais priėjo tą nuošaliai stovintį namą. 

Valandėlę d'Artanjanui pasirodė, kad Pario brolio nėra; bet jis 
apsiriko: stiprusis škotas, pripratęs prie kalnų šalčio, gulėjo šalia stulpo, 
nepaisydamas bjauraus oro, ir, nelyginant statula, nuversta nuo savo 
papėdės, buvo visas užklotas sniego. Bet, kai keturi vyrai prisiartino, . 
jis atsikėlė. 

— Iš tikrųjų, — tarė Atas, — štai dar vienas geras tarnas. Taip, 
narsūs žmonės ne tokia jau retenybė, kaip manome, o tai teikia drąsos. 

— Nereikia skubėti pagyrimais vainikuoti mūsų škotą, — pasakė 
d' Artanjanas. — Aš manau, kad tas vyrukas čia atvykęs asmeniniais 
reikalais. Aš esu girdėjęs kalbant, kad tie ponai, kurie gimę anoje 

Tvido pusėje, labai kerštingi. Tepasisaugo ponas Groslou! Jis praleis 
baisų ketvirtį valandos, jeigu su juo susitiks. 

Palikęs savo draugus, jis prisiartino prie škoto, kad tas jį pažintų. 
Paskui davė ženklą prieiti kitiems. 

— Na? — paklausė Atas angliškai. 

— Niekas neišėjo, — atsakė Pario brolis. 

— Jūs, Portai, ir jūs, Arami, pasilikite čia. D' Artanjanas mane 
nuves pas Grimo. | 

Grimo, ne mažiau apsukrus, negu škotas, glūdėjo gluosnio drevėje 
lyg sargybinio būdelėje. Iš pradžių d'Artanjanas pamanė, kad 
nepažįstamasis bus išėjęs iš namo ir Grimo nusekęs paskui jį. 

Bet staiga iš gluosnio drevės išlindo kažkieno galva ir pasigirdo 
švilpesys. 

— O! — tarė Atas. 

— Taip, — atsakė Grimo. 

Jie priėjo prie gluosnio. 

— Na, — paklausė d" Artanjanas, — ar kas nors išėjo? 

— Ne, bet kažkas įėjo, — atsakė Grimo. 

— Vyras ar moteris? 

— Vyras. 

— A, — tarė d' Artanjanas, — tai jie dviese. 

— Aš norėčiau, kad jie būtų keturiese, — įsiterpė Atas, — tada 
būtų lygi partija. 

— O gal jie ir keturiese, — pasakė d' Artanjanas. 

— Kaip? 

— Dar prieš tai ten galėjo būti žmonių ir jų laukti. 

— Galima pažiūrėti, — tarė Grimo, rodydamas į langinę pro kurios 
plyšius buvo matyti šviesa. 

— Tavo teisybė, — pasakė d' Artanjanas, — pašaukime kitus.. 

Jie apėjo aplink namą, norėdami duoti ženklą Portui ir Aramiui, 
kad šie ateitų arčiau. | 

“Tie skubiai atbėgo. 

— Ar jūs ką nors pamatėte? — paklausė jie. 

— Ne, bet tuojau pamatysime, — atsakė d' Artanjanas, rodydamas į 
Grimo, kuris, kabindamasis už sienos atbrailų, jau buvo palypėjęs 
penkias ar šešias pėdas nuo žemės. 

Visi keturi priėjo artyn. Grimo vis dar lipo vikriai kaip katė; pagaliau 
jis nusitvėrė už langinės kablio ir kojomis surado sienoje atbrailą, ant 
kurios galėjo pasistoti; jis davė ženklą, kad pasiekęs savo tikslą. Dabar 

jis ėmė žiūrėti pro langinės plyšius. 
— Na kaip? — paklausė d' Artanjanas. 


Grimo parodė du pirštus. 
— Sakyk, — tarė Atas, — tavo ženklų nematyti. Kiek jų? 
Grimo stengėsi pats įsitikinti. 


— Du, — atsakė jis, — vienas sėdi veidu į mane, o kitas — nugara. 

— Gerai. Kas toks tas žmogus, kur sėdi veidu į į tave? 

— Žmogus, kurį mačiau įeinant. 

— Ar jį pažįsti? 

— Manau, kad pažįstu ir neapsirinku; žemas ir storas. 

— Kas jis toks? — tyliai paklausė visi keturi draugai. 

— Generolas Oliveris Kromvelis. 

Draugai pažvelgė kits į kitą. 

— (O antras? — paklausė Atas. 

— Liesas ir aukštas. 

— Tai budelis, — tarė kartu d' Artanjanas ir Aramis. 

— Aš matau tik jo nugarą, — atsakė Grimo, — bet palaukite, štai 
jis judinasi, gręžiasi į langą ir, jeigu bus be kaukės, aš jį pamatysiu... 
Ak! | 


Grimo, lyg jam į širdį būtų kas įdūrę paleido kablį ir krito žemyn, 
dusliai sudejavęs. 

Portas jį sugavo. 

— Ar tu jį matei? — paklausė keturi draugai. 

— Taip, — atsakė Grimo, kurio plaukai buvo pasišiaušę, o kaktą 
išpylęs prakaitas. 

— Liesas ir aukštas vyras? — paklausė d' Artanjanas. 

Taip. 

— Ar budelis? — paklausė Aramis. 

— Taip. 

— Kas gi jis toks? — nekantravo Portas. 

— Jis! Jis! — suvapėjo Grimo, išbalęs kaip mirtis ir drebančiomis 
rankomis stverdamas savo pono ranką. 

— Kas jis? — paklausė Atas. 

— Mordauntas!.. — atsakė Grimo. 

D' Artanjanas, Portas ir Aramis suriko iš džiaugsmo. 

Atas, žengęs žingsnį atgal ir persibraukęs per kaktą ranka, 
sumurmėjo: 

— Likimas! 

XXVIII 
KROMVELIO NAMAS 


Iš tikrųjų tai buvo Mordauntas, kurį d' Artanjanas sekė, negalėdamas 
jo pažinti. 

Įėjęs į namą, jis nusiėmė kaukę, nusiplėšė žilsvą barzdą, užlipo 
laiptais, atidarė duris ir įžengė į kambarį, apšviestą lempos ir išklijuotą 
tamsiais apmušalais. Dabar jis stovėjo priešais žmogų, kuris sėdėjo 
prie rašomojo stalo ir rašė. | 

Tas žmogus buvo Kromvelis. 

Yra žinoma, kad Kromvelis turėjo Londone du ar tris slaptus butus, 
kurių nežinojo net daugelis jo draugų, juos težinojo patys artimiausi 
žmonės. Kaip prisimename, Mordauntas ir buvo jų tarpe. 

Kai jis įėjo, Kromvelis pakėlė galvą. 

— Tai jūs, Mordauntai! — tarė jis. — Jūs atvykstate vėlai. 

— Generole, — atsakė Mordauntas, — aš norėjau pamatyti visą tą 
ceremoniją ir truputį pavėlavau. 

— A, — tarė Kromvelis. — Aš nemaniau, kad jūs toks smalsus. 

— Man visada malonu matyti žūstančius jūsų šviesybės priešus, o 
šis buvo ne iš pačių mažiausių. O jūs, generole, argi nebuvote Vait 
Hole? 

— Ne, — atsakė Kromvelis. 

Valandėlę stojo tyla. 

— Ar jūs nežinote smulkmenų? — paklausė Mordauntas. 

— Jokių. Aš čia esu nuo pat ryto ir žinau tik tiek, kad buvo 
sudarytas sąmokslas karaliui išgelbėti. 

— O! Jūs tai žinojote? — paklausė Mordauntas. 

— Tai nesvarbu. Keturi žmonės, persirengę dailidėmis, norėjo 
pagrobti karalių ir išvežti į Grinvičą, kur jų laukė laivelis. 

— Ir, visa tai žinodamas, jūsų šviesybė sėdėjote čia, taip toli nuo 
Siti, ramus ir nieko neveikdamas! 

-— Ramus, taip, — atsakė Kromvelis, — bet kas jums sakė, kad aš 
nieko neveikiau? - 

- O jeigu sąmokslas būtų pavykęs? 

— Aš kaip tik to norėjau. 

— Aš maniau, kad jūsų šviesybė Karolio I mirtį laikėte nelaime, 
būtina Anglijos gerovei. 

— Taip, — atsakė Kromvelis, — ir dabar tokia mano nuomonė. 

Mirti jam reikėjo, bet gal būtų buvę geriau, jeigu jis būtų miręs ne ant 
ešafoto. 

— Kodėl, jūsų šviesybe? 

Kromvelis nusišypsojo. 

— Atleiskite, — tarė Mordauntas, — bet jūs žinote, generole, kad 
politikoje aš esu tik mokinys ir visomis aplinkybėmis noriu mokytis iš 
savo mokytojo. 

— Dėl to, kad tada žmonės būtų sakę, jog aš nuteisiau jį taip, kaip 
reikalavo teisingumas, bet iš pasigailėjimo leidau jam pabėgti. 

— Bet jeigu jis iš tikrųjų būtų pabėgęs? 

— Tai buvo neįmanoma. 

— Neįmanoma? 

— Taip, aš buvau tai numatęs. 

— O, jūsų šviesybe, ar žinote, kas tie keturi sąmokslininkai, kurie 
norėjo išgelbėti karalių? 

— Tai keturi prancūzai, iš kurių du karalienė Henrietė atsiuntė pas 
savo vyrą, O kitus du Mazarinis atsiuntė pas mane. 

— Ir jūs manote, kad pats Mazarinis jiems pavedė tai atlikti? 

— Galbūt, bet jis to išsigins. 

— Jūs manote? 

—- Aš esu įsitikinęs. 

— Kodėl? 

— Todėl, kad jiems nepavyko. 

— Jūsų šviesybe, buvote man atidavęs du prancūzus, kai jie 
nusikalto tik tuo, kad gynė Karolį I. Dabar, kai jie nusikaltę kaip 
Anglijos sąmokslininkai, ar negalėtumėte, jūsų šviesybe, atiduoti man 
visus keturis? 

— Imkite juos, — pasakė Kromvelis. 

Mordauntas nusilenkė, piktdžiugiškai šypsodamasis. 

— Bet, — tarė Kromvelis, matydamas, kad Mordauntas ketina jam 
dėkoti, — grįžkime prie nelaimingojo Karolio. Ar minioje kas nors 
šaukė? 

— Mažai, ir tai daugiausia: “Tegyvuoja Kromvelis!“ 

— Kur jūs stovėjote? 

Mordauntas žvilgtelėjo į generolą, norėdamas iš jo akių atspėti, ar 
jis viską žino ir ar ne be reikalo to klausia. 

Bet liepsningas Mordaunto žvilgsnis negalėjo prasiskverbti į niaurias 
Kromvelio akių gelmes. 

— Aš buvau atsistojęs tokioje vietoje, kur galėjau viską matyti ir 

girdėti, — atsakė Mordauntas. 

Dabar Kromvelis įsmeigė akis į Mordauntą, kuris pasistengė - likti 
neįžvelgiamas. Kromvelis abejingai nusisuko. 

— Atrodo, — pasakė Kromvelis, — improvizuotas budelis savo 
darbą atliko labai gerai; jis, kaip man buvo pranešta, kirto tikrai 
meistriškai. 

Mordauntas prisiminė, jog Kromvelis jam buvo sakęs, kad nežinąs 
jokių smulkmenų, bet dabar įsitikino, jog generolas sekė mirties 
vykdymą, pasislėpęs už kokių nors užuolaidų ar langinių. 

— Iš tiesų, — atsakė Mordauntas ramiai, abejingu veidu, — pakako 
vieno smūgio. 

— Gal, — tarė Kromvelis, — tai ir buvo jo verslas. 

— Ar jūs taip manote, pone? 

— Kodėl gi ne? 

— Tas žmogus nepanašus į budelį. 

— O kas gi kitas, — paklausė Kromvelis, — jei ne budelis, apsiimtų 
atlikti tokį darbą? 

— Bet, — atsakė Mordauntas, — galbūt kuris nors asmeninis 
karaliaus Karolio priešas buvo prisiekęs atkeršyti jam ir dabar ištesėjo 
priesaiką,. gal kuris nors bajoras, turįs rimtų priežasčių neapkęsti 
nuvainikuoto karaliaus ir žinodamas, kad jis gali pasprukti, atsistojo 
jam skersai kelio su kauke ant veido ir su kirviu rankoje, ne kaip 
budelis, o kaip likimo pasiuntinys. 

— Gali būti ir taip, — atsakė Kromvelis. 

— O jeigu taip buvo, — tarė Mordauntas, — ar jūsų šviesybė, 
nepasmerksite šito poelgio? 

— Ne aš jo teisėjas, — atsakė Kromvelis, — o dievas. 

— Bet jei jūsų šviesybė pažįstate tą bajorą? 

— Aš jo nepažįstu, pone, — atsakė Kromvelis, — ir nenoriu pažinti. 
Ar man ne vis tiek, tas ar kitas tai padarė? Karolis buvo pasmerktas, ir 
"galvą jam nukirto ne žmogus, o kirvis. 

— O vis dėlto, jei nebūtų buvę to žmogaus, karalius būtų 
išsigelbėjęs, — atsakė Mordauntas. 

Kromvelis nusišypsojo. | 

-— Be abejonės, — kalbėjo toliau Mordauntas, — jūs pats sakėte, 
kad būtų jį pagrobę. 

— Ir būtų nuvežę ligi Grinvičo. Ten jis su keturiais savo išgelbėtojais 
būtų sėdęs į feliugą. Bet toje feliugoje buvo keturi mano žmonės ir 
perkios statinės anglų parako. Jūroje tie keturi vyrai būtų persėdę į 

valtį, ir jūs, Mordauntai, tiek nusimanote politikoje, jog nėra reikalo 
jums toliau aiškinti. 

— Taip, jūroje jie būtų išlėkę į orą. 

— Žinoma. Sprogimas būtų padaręs tai, ko nenorėjo padaryti kirvis. 
Karolis būtų dingęs be žinios. Dabar žmonės sakytų, kad, išvengęs 
žmonių teismo, jis neišvengė dangaus keršto. Mes būtume likę tik jo 
teisėjai, o budelis būtų buvęs pats dievas. Štai ką atėmė iš manęs tas 
bajoras su kauke, Mordauntai. Jūs matote, jog aš ne be pagrindo nenoriu 
jo pažinti, nes iš tikrųjų, nors jis ir turėjo gerų norų, aš negaliu būti jam 
dėkingas už tai, ką jis padarė. 

— Generole, — tarė Mordauntas, — žemai lenkiuosi jums, kaip ir 
visada: jūs esate gilus mąstytojas, ir puiki yra jūsų užminuotos feliugos 
idėja. 

— Ir absurdiška, — atsakė Kromvelis, — nes neįvykdyta. Politikoje 
tik tos idėjos vertingos, kurios duoda vaisių; kiekviena nepasisekusi 
idėja yra beprotiška ir bergždžia. Šį vakarą jūs, Mordauntai, keliaukite 
į Grinvičą, — pasakė Kromvelis stodamasis. — Suraskite feliugos 
“Zaibas" savininką, parodykite jam baltą nosinę su užmegztais kampais 
— tai sutartas ženklas; įsakykite žmonėms grįžti į krantą, o paraką 
nugabenkite į arsenalą, nebent... 

— Nebent... — pakartojo Mordauntas, kurio veidas, Kromveliui 
kalbant, nušvito laukiniu džiaugsmu. 

— Nebent ta feliuga su visa įgula reikalinga jums pačiam. 


— O, milorde, milorde! — sušuko Mordauntas. — Dievas, 
darydamas jus savo išrinktuoju, davė jums savo žvilgsnį, nuo kurio 
niekas negali pasislėpti. 


— Rodos, jūs mane pavadinote milordu! — pasakė juokdamasis 
Kromvelis. — Tai niekis, nes mudu esame vieni, bet saugokitės, kad 
tas žodis jums neišsprūstų prie kvailųjų mūsų puritonų. 

— Argi ne taip jus, jūsų šviesybe, tuojau pradės vadinti? 

— Tikiuosi, — atsakė Kromvelis, — bet dar neatėjo laikas. 

Kromvelis atsistojo ir pasiėmė apsiaustą. 

— Ar jūs išeinate, pone? — paklausė Mordauntas. 

— Taip, — atsakė Kromvelis, — aš nakvojau čia praėjusią ir dar 
vieną naktį prieš tai, o jūs žinote, kad esu pratęs nemiegoti tris kartus 
paeiliui toje pačioje vietoje. 

— Vadinasi, jūsų šviesybė man duodate visišką laisvę šią naktį? — 
paklausė Mordauntas. 

— Taip pat ryt visą dieną, jeigu reikia, — tarė Kromvelis. — Nuo 

vakar vakaro, — pridūrė jis šypsodamasis, — jūs man daug kuo 
pasitarnavote, ir, jei turite kokių asmeninių reikalų, aš teisingai 
pasielgsiu, duodamas jums laiko juos atlikti. 

— Ačiū, pone, tikiuosi, kad tą laiką naudingai praleisiu. 

“Kromvelis linktelėjo Mordauntui galvą; paskui atsisukęs paklausė: 

— Ar jūs ginkluotas? 

— Turiu špagą, — atsakė Mordauntas. 

— O prie durų jūsų niekas nelaukia? 

— Niekas. 

— Tada eime su manimi, Mordauntai. 

— Ačiū, pone, tie požeminiai labirintai, kuriais visada jūs einate, 
atimtų iš manęs daug laiko, o aš ir be to gal jau per daug sugaišau. Aš 
išeisiu pro kitas duris. 

— Eikite, — pasakė Kromvelis. 

Ir jis paspaudė mygtuką; atsidarė durys, taip gerai paslėptos po 
apmušalais, kad net labiausiai prityrusi akis nebūtų galėjusi jų pastebėti. 
Durys su plieninėmis spyruoklėmis, jam išėjus, pačios užsidarė. 

Tai buvo vienas iš tų slaptų išėjimų, kurie, istorijos tvirtinimu, 
buvo įtaisyti visuose slaptuose Kromvelio namuose. 

Slaptas urvas buvo iškastas po tuščia gatve ir vedė į grotą sode, prie 
namo, stovinčio per šimtą žingsnių nuo to namo, iš kurio ką tik buvo 
išėjęs būsimasis Anglijos protektorius. 

Kai Grimo pro ne visai užtrauktas užuolaidas pamatė du vyriškius 
ir pažino, kad tai Kromvelis ir Mordauntas, vyko kaip tik paskutinė 
šios scenos dalis. 

Mes jau žinome, kaip toji naujiena paveikė keturis draugus. 

D' Artanjanas atsipeikėjo pirmas. 

— Mordauntas? — sušuko jis. — O, dangau! Tai dievas siunčia jį 
mums. 

— Taip, — atsakė Portas, — išlaužkime duris ir pulkime jį. 

— Priešingai, — pasakė d' Artanjanas, — nieko nelaužkime, nereikia 
kelti triukšmo: išgirdę triukšmą, subėgs žmonės; jeigu jis yra čia, kaip 
sako Grimo, su garbingų savo ponu, tai už kokių penkiasdešimties 
žingsnių tikriausiai stovi būrys geležinių šonkaulių. Ei Grimo, eikite 
čion ir pasistenkite laikytis ant kojų. 

Grimo prisiartino. Jį vėl buvo bepagaunanti baimė, bet jis susitvardė. 

— Na, — pasakė d' Artanjanas, — dabar lipkite vėl į balkoną ir 
mums pasakykite, ar Mordauntas yra vienas, ar jis rengiasi išeiti, ar 
gulti; jeigu jis yra ne vienas, mes palauksime,kol jis liks vienas; jeigu 

jis rengiasi išeiti, mes sučiupsime jį prie durų; jeigu jis liks kambaryje, 
įlįsime pro langą. Bus mažiau triukšmo ir ne taip sunku, kaip išlaužti 
duris. 

Grimo ėmė tyliai kopti į balkoną. 

— Atai ir Arami, saugokite kitas duris, 0 mudu su Portu liksime 
čia, 

Abu draugai pakluso. 

— Na kaip, Grimo? — paklausė d" Artanjanas. 

— Jis vienas, — atsakė Grimo. 

— Tu neapsirinki? 

— Ne. 

— Bet mes nematėme išeinant jo pašnekovo. 

— Gal jis išėjo pro kitas duris. 

— Kąjis veikia? 

— Velkasi apsiaustą ir maunasi pirštines. 

— Pas mus! — sušnibždėjo d' Artanjanas. 

Portas čiupo už durklo ir nesąmoningai išsitraukė iš makšties. 

— Įkiškite, bičiuli Portai, — pasakė d'Artanjanas, — nereikia čia 
pat nužudyti. Jis yra mūsų rankose, atlikime viską tvarkingai. Pirmiausia 
turime su juo išsiaiškinti, tai bus panašu į Armantjero sceną; tikiuosi,kad 
jis neturi įpėdinių, ir, nugalabinę jį, nugalabinsime viską, kas susiję su 
juo. 

— Tss, — nutildė jį Grimo, — jau jis ruošiasi išeiti. Jis eina prie 
lempos. Ją užgesina. Aš daugiau nieko nematau. 

— Tai lipk žemyn! 

Grimo tyliai nušoko į sniegą. 

— Nueik įspėti Ato ir Aramio, kad jie sustotų abipus durų, o mudu 
su Portu čia sustosime; jeigu jis pateks į jų rankas, tegu jie pliaukšteli 
delnais; mes irgi pliaukštelėsime, jeigu jį sučiupsime. 

Grimo nuėjo. 

— Portai, Portai, — pašaukė d'Artanjanas, — pasislėpkit, brangus 
bičiuli, taip, kad nebūtų matyti jūsų plačių pečių; tegu išeidamas jis 
nieko nepastebi. 

— Kad tik pro čia išeitų! 

— Tyliau! — tarė d' Artanjanas. 

Portas prisiglaudė prie sienos, tarsi norėdamas į ją įlįsti. D' Artanjanas 
padarė tą pat. 

Aiškiai pasigirdo Mordaunto žingsniai ant laiptų. Sugirgždėjo mažas 
langelis, kurio nė vienas iš jų nebuvo pastebėjęs. Mordauntas iškišo 

pro jį galvą, bet nieko nepamatė, nes abu draugai buvo labai atsargūs. 
Jis įkišo į spyną raktą, durys atsidarė, ir jis žengė per slenkstį. 

Tuo pat metu jis susidūrė akis į akį su d' Artanjanu. 

Mordauntas buvo beužtrenkiąs duris, bet Portas stvėrė už rankenos 
ir jas plačiai atidarė. Portas is kartus pliaukštelėjo dėlnais. Atbėgo 
Atas ir Aramis.Mordauntas mirtinai išbalo, bet nesuriko ir nesišaukė 
pagalbos. 

D' Artanjanas priėjo prie Mordaunto ir, beveik guldamas ant jo 
krūtine, privertė jį vėl kopti laiptais; jie buvo apšviesti lempos, ir 
gaskonas galėjo stebėti Mordaunto rankas. Bet Mordauntas žinojo, kad, 

jei jis nužudys d' Artanjaną, turės kautis dar su trim priešais. Todėl jis 
nepadarė nė vieno judesio, nė vieno grėsmingo mosto. Pasiekęs duris 
ir prisiglaudęs prie jų, Mordauntas pagalvojo, kad, be abejonės, viskas 
bus baigta, bet jis apsiriko, nes d' Artanjanas ištiesė ranką ir jas atidarė. 
Juodu įėjo į kambarį, kuriame prieš dešimų minučių Mordauntas 
kalbėjosi su Kromveliu. | 

Portas įžengė paskui juos. Jis nukabino lempą nuo palubės ir ja 
užžiebė antrąją. | 

Įėjo Atas su Aramiu ir užrakino duris. 

— Malonėkite sėstis, — pasakė d' Artanjanas, duodamas jaunuoliui 
kėdę. 

Sis paėmė iš d' Artanjano rankų kėdę ir atsisėdo išbalęs, bet ramus. 
Per tris žingsnius nuo jo Aramis pastatė tris kėdes — sau, d' Artanjanui 
ir Portui. 

Atas atsisėdo tolimiausiame kambario kampe, tartum nusprendęs 
tylomis stebėti visa tai, kas čia dėsis. 

Portas atsisėdo d' Artanjanui iš kairės, o Aramis — iš dešinės. 

Atas atrodė prislėgtas. Portas karštligiškai trynėsi rankas. 

Aramis šypsodamasis kandžiojo lig kraujo lūpas. 

Tik d' Artanjanas bent iš pažiūros atrodė ramus. 

— Ponas Mordauntai, — pasakė jis jaunuoliui, — kadangi po tiek 
dienų bergždžio vienas kito vaikymosi likimas pagaliau mus suvedė, 
prašom truputį su mumis pasikalbėti. 

XXIX 
PASIKALBĖJIMAS “ 


Mordauntas buvo taip netikėtai užkluptas, ;0g užlipo laipiais kažkaip 
instinktyviai, vis dar negalėdamas susigaudyti, kas atsitiko. Pirmiausia, 
ką jis aiškiai pajuto, tai buvo visiškas nusiminimas, nusistebėjimas ir 
nenugalima baimė, kuri apima kiekvieną žmogų, kada jį sučiumpa 
mirtinas, daug pajėgesnis priešas tuo metu, kai jis galvoja, jog tas 
priešas turėtų būti kitoje vietoje ir veikti visai ką kita. 

Tačiau, atsisėdęs ir matydamas, kad jam duodama atsikvėpti 
kažkokiu tikslu, jis sutelkė visas savo mintis ir jėgas. 

Ugningas d' Artanjano žvilgsnis jo nenugąsdino, bet, priešingai, jei 
galima taip pasakyti, įelektrino, nes tas žvilgsnis, nors ir degė pykčiu ir 
neapykanta, buvo atviras ir tiesus. Mordauntas, pasiruošęs panaudoti 
visas įėgas ir gudrumą, kad tik išsigelbėtų iš keblios padėties, sukaupė 
dėmesį, — taip lokys, užkluptas savo guolyje, atrodo ramus, bet seka 
kiekvieną medžiotojo judesį. 

Jo žvilgsnis staiga įsmigo į ilgą špagą, kabančią jam prie šono; 
neskubėdamas jis uždėjo kairiąją savo plaštaką ant rankenos ir 
prisitraukė špagą arčiau dešinės rankos; paskui atsisėdo, paklusdamas 
d' Artanjanui. 

Pastarasis tikriausiai laukė iš jo kokio nors žodžio, kad galėtų pradėti 
kandų, negailestingą pokalbį, kokiam jis turėjo didelių gabumų. Aramis 
pagalvojo: “Dabar išgirsime šmaikščių žodelių." Portas kramtė savo 
ūsus, murmėdamas: “Velniai rautų, kiek daug ceremonijų tai gyvaiki 
sutrinti!" Atas, išbalęs ir sustingęs lyg marmurinis bareljefas, tartum 
išnyko kambario kampe ir, nors nejudėjo, jautė, kad jo kaktą išpylė 
prakaitas. 

Mordauntas nieko nesakė; tiktai įsitikinęs, kad jo špaga yra po 
ranka, ramiai užsikėlė koją ant kojos ir laukė. 

Tyla negalėjo ilgai trukti, kad neatrodytų juokinga; d' Artanjanas tai 
suprato ir, kadangi pats pakvietė Mordauntąų  sėstis pasikalbėti, 
pagalvojo, kad reikia jam pačiam pradėti kalbą. 

“ — Mano manymu, pone, — tarė jis nepaprastai mandagiai, — jūs 
keičiate savo drabužius taip vikriai, kaip italų mimai, kuriuos kardinolas 
Mazarinis buvo pasikvietęs iš Bergamo ir, be abejo, jums parodė, kai 
važinėjote po Prancūziją. . 

Mordauntas nieko neatsakė. 

— Katik, — kalbėjo toliau d' Artanjanas — jūs buvote persirengęs, 
tikriau sakant, apsirengęs žmogžudžio drabužiais, o dabar... 

— O dabar, priešingai, esu apsirengęs kaip žmogus, kurį ketinama 
nužudyti, ar ne tiesa? — atsakė Mordauntas ramiu, trūksmingu balsu. 

— Ak pone, — sušuko d'Artanjanas, — kaip galite taip kalbėti, 
būdamas bajorų kompanijoje ir turėdamas prie šono tokią puikią špagą! 

—- Jokia špaga neatsilaikys, pone, prieš keturias špagas ir keturis 
durklus, neskaitant tų špagų ir durklų, kuriuos turi jūsų pagalbininkai, 
laukią už durų. 

— Atleiskite, pone, — atsakė d' Artanjanas, — jūs apsirinkate, nes 
tie, kurie mūsų laukia už durų, ne pagalbininkai, o tarnai. Aš noriu, 
kad būtų teisybė ir neiškraipomos net smulkmenos. 

Mordauntas atsakė ironiška šypsena, iškreipusia jo lūpas. 

— Bet ne apie tai kalbėjome, — atsakė d' Artanjanas, — ir aš 
grįžtu prie savo klausimo. Turiu garbę jus paklausti, pone, kodėl 
pakeitėte savo išorę. Rodos, kaukė buvo labai patogi; žila barzda 
puikiai tiko, ir kirvis, kuriuo taip taikliai smogėte, manau, šią akimirką 
jums labai praverstų. Kodėl išleidote jį iš rankų? 

— Todėl, kad, prisiminęs Armantjero sceną, pagalvojau, jog 
pakliūsiu tarp keturių budelių ir į mane bus nukreipti keturi kirviai. 

— Pone, — atsakė d' Artanjanas labai ramiai, nors truputį suraukti 
antakiai rodė, kad jis pradeda karščiuotis, — pone, jūs esate visiškai 
sugedęs ir ydingas, bet dar perdaug jaunas, kad galėčiau kreipti dėmesį 
į tuščias jūsų kalbas. Taip, tuščias, nes Armantjero įvykis neturi nieko 
bendro su dabartine situacija, iš tikrųjų mes negalėjome jūsų motinai 
pasiūlyti špagos ir paprašyti ją kautis; bet jus, pone, tokį jauną riterį, 
taip gerai valdantį durklą bei pistoletą ir turintį tokią ilgą špagą prie 
šono, kiekvienas gali paprašyti kautis. 

— Ą, — pasakė Mordauntas, — tai jūs pageidaujate kovos? 

Ir jis atsistojo žaižaruojančiomis akimis, tarsi pasirengęs tuoj pat 
atsakyti į tą iššūkį. 

Portas, pripratęs prie tokių nuotykių, taip pat atsistojo. 

— Atleiskite, atleiskite, — pasakė d' Artanjanas vis taip pat ramiai, 
— neskubėkime, nes kiekvienas iš mūsų, be abejo, nori, kad viskas 
vyktų pagal taisykles. Sėskitės, brangus Portai, o jūs, ponas Mordauntai, 
malonėkite laikytis ramiai. Mes atliksime tą reikalą kuo geriau. Aš 
būsiu su jumis atviras: prisipažinkite, ponas Mordauntai, jūs labai 
norite kurį nors iš mūsų užmušti? 

— Visus, — atsakė Mordauntas. 

D' Artanjanas atsisuko į Aramį ir pasakė: 

— Kokia laimė, brangus Arami, ar ne, kad ponas Mordauntas taip 
puikiai kalba prancūziškai: bent nebus tarp mūsų nesusipratimų, ir mes 
viską kuo geriausiai sutvarkysime. 

Paskui, atsigręžęs į Mordauntą, tarė: 

— Brangusis pone Mordauntai, aš jums turiu pasakyti, kad šie 
ponai atsiliepia į gražius jūsų jausmus tokiais pat jausmais ir būtų taip 
pat labai laimingi, jei jus nukautų. Pasakysiu jums daugiau: tikriausiai 
jie ir nukaus jus, bet kaip padorūs bajorai — ir štai geriausias to 
įrodymas. | 

Ir, tai sakydamas, d' Artanjanas numetė savo skrybėlę ant kilimo, 
pastūmė kėdę prie sienos, davė draugams ženklą padaryti tą pat ir, 
labai grakščiai, kaip būdinga prancūzams, nusilenkęs Mordauntui, 
tarė: 

— Aš jūsų paslaugoms, pone, nes, jeigu nieko neturite prikišti dėl 
garbės, kurios iš jūsų reikalauju, pradėsiu aš, jei leisite. Mano špaga, 
tiesa, už jūsų trumpesnė, bet tiek to! Tikiuosi, kad ranka padės špagai. 

— Palaukite, — tarė Portas artindamasis, — aš kausiuosi pirmas ir 
be samprotavimų. | 

— Atleiskite, Portai, — pasakė Aramis. 

Atas stovėjo nejudėdamas tartum statula; rodės, net nekvėpuoja. 

— Ponai, ponai, — pasakė d' Artanjanas, — nurimkite, ateis ir jūsų 
eilė. Pažvelkite šiam ponui į akis; matote, kokią neapykantą mes jam 
sukeliame, kaip jis mikliai išsitraukė špagą; gėrėkitės, kaip akylai 
žvalgosi, .ar jam kas nesukliudys. Taigi ar visa tai neįrodo, kad ponas 
Mordauntas — įgudęs kovotojas ir kad jūs tuoj turėsite mane pavaduoti, 
jeigu aš tai leisiu? Stovėkite ramiai savo vietose, kaip Atas, patariu 
jums sekti juo ir leiskite pirmam kautis. Pagaliau, — kalbėjo jis, 
grėsmingai išsitraukdamas špagą iš makšties, — aš su ponu Mordauntu 
turiu asmeninių sąskaitų ir todėl pirmas pradėsiu. Aš to trokštu, aš to 
noriu. 

D' Artanjanas pirmą kartą pasakė žodį "noriu" savo draugams. Ligi 
to laiko jis taip tik galvodavo. 

Portas pasitraukė, Aramis pasikišo'špagą po pažastimi; Atas stovėjo 
tamsiame kampe nejudėdamas, bet nebuvo ramus, kaip buvo sakęs 
d' Artarjjanas: jam užgniaužė gerklę, jis vos kvėpavo. 

— Įsikiškite špagą į makštų, ševalje, — pasakė d'Artanjanas 
Aramiui, — ponas Mordauntas pamanys, kad mes turime tam tikrų 
ketinimų. 

Paskui, atsisukęs į Mordauntą, tarė: 

— Pone, aš jūsų laukiu. | 

— O aš, ponai, jumis gėriuosi. Jūs ginčijatės tarp savęs dėl to, kas 
pradės su manimi kautis, ir neklausiate mano nuomonės, o, rodos, tai 
šiek tiek ir mane liečia. Aš jūsų visų neapkenčiu, tai tiesa, bet 
nevienodai. Tikiuosi nukauti jus visus, bet daugiau turiu galimybių 
nukauti pirmą, negu antrą, antrą, negu trečią ir pagaliau trečią, negu 
paskutinį. Aš reikalauju, kad man leistumėte pačiam pasirinkti priešą. 
Jei neleisite, aš nesikausiu, galite mane nužudyti. 

Keturi draugai pažvelgė kits į kitą. 

— Tai teisinga, — tarė Portas ir Aramis, tikėdamiesi, kad jis 
pasirinks juos. 

Atas ir d' Artanjanas nieko nesakė, bet jų tylėjimas reiškė, kad jie 
sutinka. 

— Taigi, — pertraukė Mordauntas gilią ir iškilmingą tylą, 
įsiviešpatavusią tame paslaptingame name, — taigi pirmutiniu priešu 
pasirenku iš jūsų tarpo tą, kuris, laikydamas save nevertu vadintis 
grafu de La Feru, pasivadino Atu! 

Atas pašoko nuo kėdės, tartum išmestas spyruoklės; bet, didžiam 
draugų nustebimui, valandėlę patylėjo ir, purtydamas galvą, pasakė: 

— Ponas Mordauntai, tarp mūsų dvikova neįmanoma; tą garbę 
suteikite kitam. 

Ir jis vėl atsisėdo. 

— Ak, — tarė Mordauntas, — štai vienas jau nusigando. 

— Po šimts velnių! — sušuko d'Artanjanas, prišokdamas prie 
jaunuolio. — Kas pavadino Atą bailiu? 

— Tegu vadina, d' Artanjanai, — pasakė Atas liūdnai ir kartu 
paniekinamai šypsodamasis. 

— Tai jūsų paskutinis žodis, Atai? — paklausė gaskonas. 

— Paskutinis. 

— Gerai, daugiau nekalbėkime apie tai. 

Paskui, atsigręžęs į Mordauntą, pasakė: 

— Jūs girdėjote, pone, grafas de La Feras nenori suteikti jums 
garbės, kaudamasis su jumis. Vietoj jo išsirinkite kurį nors iš mūsų. 

— Jei negaliu kautis su juo, tai man vis tiek su kuriuo, — atsakė 
Mordauntas. — Surašykite savo vardus lapukuose, įmeskite juos į 
skrybėlę, o aš ištrauksiu vieną nežiūrėdamas. 

— Gera mintis, — pritarė d' Artanjanas. 

— Iš tikrųjų tai viską išspręs, — sutiko Aramis. 

— Kodėl aš taip nepagalvojau? — tarė Portas. — Juk čia viskas 
labai paprasta. 

— Klausykite, Arami, — tarė d' Artanjanas, — parašykite mūsų 
vardus ta gražia savo rašysena, kuria rašėte Mari Mišon, įspėdamas, 
kad šito pono motina rengiasi nužudyti milordą Bekingemą. 

Mordauntas išklausė šio naujo įžeidimo nė nemirktelėdamas. Jis 
stovėjo sukryžiavęs rankas ir atrodė ramus, kiek gali būti ramus žmogus 
tokiomis aplinkybėmis. Jei čia nebuvo drąsa, tai bent išdidumas, labai 
primenantis drąsą. | 

+ Aramis priėjo prie Kromvelio rašomojo stalo, atplėšė tris vienodo 
didumo lapelius, pirmame parašė savo vardą, kituose dviejų savo draugų 
vardus, juos parodė Mordauntui, bet tas net nepažvelgė, tik linktelėjo 
galvą; tai reiškė, kad juo tiki; paskui lapelius susuko, įmetė į skrybėlę 
ir prinešė ją prie jaunuolio. | 

— O, gyvatė! — sumurmėjo d'Artanjanas. — Aš atsisakyčiau 
paskutinės savo vilties tapti muškietininkų kapitonu, kad tik šiame 
popierėlyje būtų mano vardas! 

Aramis išvyniojo popierėlį, ir, nors labai stengėsi būti šaltas bei 
ramus, jo balsas drebėjo iš neapykantos ir troškimo kautis. 

— D" Artanjanas! — perskaitė jis garsiai. 

D' Artanjanas džiaugsmingai šūktelėjo. 

— Ak, — pasakė jis, — vis dėlto yra teisybė danguje. 

Paskui atsisuko į Mordauntą ir tarė: 

— Tikiuosi, pone, kad dabar neprieštarausite? 

— Ne, pone, — atsakė Mordauntas, išsitraukdamas špagą ir 
įremdamas jos galą sau į batą. 

Pamatęs, kad jo troškimas išsipildė ir kad tas žmogus nuo jo 
nepabėgs, d' Artanjanas vėl pasidarė ramus, šaltakraujiškas ir netgi 
lėtas, koks paprastai būdavo, ruošdamasis tokiam rimtam dalykui, 
kaip dvikova. Jis greitai nusiėmė rankogalius, brūgštelėjo dešine koja 
per grindis, tačiau tai nekliudė jam pastebėti, kad Mordauntas antrą 
kartą keistai apsidairė. 

— Ar jūs pasiruošęs, pone? — paklausė jis pagaliau. 

— Aš jūsų laukiu, pone, — atsakė Mordauntas, pakėlęs galvą ir 
žiūrėdamas į d' Artanjaną tokiu žvilgsniu, kurio išraiškos neįmanoma 
nupasakoti. 

— Tai saugokitės, pone, — tarė gaskonas, — nes aš gana gerai 
valdau špagą. 

— Aš taip pat, — atsakė Mordauntas. 

— Juo geriau: mano sąžinė bus ramesnė. Ginkitės! 

— Luktelkit, — pasakė jaunuolis, — duokite žodį, ponai, kad 
kausitės su manimi ne visi kartu. 

— Tu reikalauji to tik norėdamas mus įžeisti, gyvate! — sušuko 
Portas. | 

— Ne, sąžinę nuraminti, kaip sako ponas d' Artanjanas. 

— Ne, čia kas kita, — sumurmėjo d' Artanjanas, kratydamas galvą 
ir neramiai žvalgydamasis. 

— Bajoro žodis! — pasakė Aramis ir Portas drauge. 

— Tada, ponai, — tarė Mordauntas, — pasišalinkite kur nors į 
kampą, kaip padarė grafas de La Feras, kuris, nors ir nesutiko kautis, 
man atrodo, bent žino dvikovos taisykles; padarykite vietos — mums 
jos reikės. 

— Gerai, — sutiko Aramis. 

— Kiek kliūčių! — burbtelėjo Portas. 

— Pasitraukite, ponai, — įsakė d'Artanjanas, — nereikia duoti 
šitam ponui nė mažiausios dingsties netinkamai elgtis, nes, nors ir 
labai jį gerbiu, matau, kad jis to trokšta. | 

Toji nauja pašaipa nepaveikė bejausmio Mordaunto veido. 

Portas ir Aramis pasitraukė į kampą priešingoje pusėje nuo tos, kur 
buvo Atas, ir abu kovotojai liko vieni vidury kambario, apšviesti 
dviejų lempų, kurios stovėjo ant Kromvelio rašomojo stalo. Savaime 
suprantama, kambario kampai skendėjo prieblandoje. 

— Na, pone, — paklausė d'Artanjanas, — ar jūs pagaliau 
pasiruošęs? 

— Taip, — atsakė Mordauntas. 

Abudu žengė žingsnį į priekį, ir jų špagos susikryžiavo. 

D' Artanjanas perdaug gerai mokėjo kautis, kad imtų čiupinėti savo 
priešą, kaip sako fechtuotojai. Jis vikriai kirto puikų smūgį; Mordauntas 
jį atrėmė. : 

— Ak, ak! — sušuko jis šypsodamasis. 

Negaišdamas laiko ir manydamas, jog nutaikė progą, d' Artanjanas 
vėl smogė tiesų, žaibišką smūgį. 

Mordauntas ir šį atrėmė vikriai, vos kryptelėjęs špagą. 

— Aš pradedu manyti, kad mes truputį pažaisime, — pasakė 
d' Artanjanas. | 

— Taip, — sumurmėjo Aramis, — bet žaisdami kaukitės rimtai. 

— Po velnių, mano bičiuli, būkite atsargesnis! — pasakė Portas. 

Mordauntas nusišypsojo. 

— Ak pone, — sušuko d' Artanjanas, — kokia bjauri jūsų šypsena! 
Ar tik ne pats velnias išmokė jus taip šypsotis? 

Mordauntas nieko neatsakė, tik, norėdamas išmušti špagą 
d' Artanjanui iš rankų, smogė stiprų smūgį, — d' Artanjanas nemanė, 
kad toks pažiūrėti silpnas kūnas gali turėti tiek jėgos; bet jis taip 
mikliai atrėmė Mordaunto smūgį, kad. šio Špaga nuslydo jo špaga, 
nekliudžiusi krūtinės. 

Staiga Mordauntas atšoko atgal. 

— A, jūs traukiatės! — sušuko d' Artanjanas. — Jūs sukatės? Kaip 
norite, man dar geriau, aš nematau pikto jūsų šypsnio. Štai mes 
atsidūrėme visiškoje tamsoje; juo geriau. Jūs negalite įsivaizduoti, pone, 
koks klastingas jūsų žvilgsnis, ypač tada, kai bijote. Dirstelėkite man į 
akis ir pamatysite tai, ko veidrodis niekada jums neparodys, — teisingą 
ir atvirą žvilgsnį. | 

Mordauntas nieko neatsakė į tą nelabai jau malonų žodžių srautą, 
būdingą d' Artanjanui, kai jis stengiasi atkreipti priešo dėmesį, ir vis 
traukėsi atgal ir pagaliau pasikeitė su d' Artanjanu vietomis. 

Jis vis šypsojosi. Toji šypsena pradėjo kelti nerimą gaskonui. 

“Na, laikas baigti, — pagalvojo d' Artanjanas, — šis niekšas turi 
geležinius pakinklius. Pirmyn didžiaisiais smūgiais! 

Ir jis vėl ėmė spausti Mordauntą, kuris vis traukėsi, matyt, su 
tikslu, nepadarydamas jokios klaidos, kuria d' Artanjanas būtų galėjęs 
pasinaudoti. Kadangi dvikova vyko kambaryje ir buvo maža vietos, 
netrukus Mordauntas koja palietė sieną ir į ją atsirėmė kairiąja ranka. 

— Ą, — tarė d' Artanjanas, — gerbiamasis, dabar jums jau nebėra 
kur trauktis! Ponai, — kalbėjo jis toliau, čiaupdamas lūpas ir raukdamas 
antakius, — ar matėte kada prismeigtą prie sienos skorpioną? Ne? Na, 
tai tuojau pamatysite... 

Ir vienu akimirksniu d' Artanjanas smogė Mordauntui tris baisius 
smūgius. Visi trys vos kliudė jį, ir d' Artanjanas negalėjo suprasti, kas 
atsitiko. Trys draugai žiūrėjo į juodu išpilti prakaito, sulaikę kvapą. 

Pagaliau d' Artanjanas, per daug prisiartinęs, žengė žingsnį atgal, 
norėdamas pasiruošti ar, tikriau sakant, smogti ketvirtą smūgį, nes 
d' Artanjanui fechtavimasis, kaip ir žaidimas šachmatais, turėjo daugybę 
kombinacijų, kur visos smulkmenos jungiasi viena su kita. Bet tuo 
metu, kai jis, greitai atšokęs atgal, žaibiškai puolė priešą, prasivėrė 
siena: Mordauntas dingo angoje, o d' Artanjano špaga, patekusi į plyšį, 
subyrėjo kaip stiklas. 

D' Artanjanas atšoko žingsnį. Siena vėl užsivėrė. 

Mordauntas gindamasis traukėsi prie tų slaptųjų durų, pro kurias 
matėme išeinant Kromvelį. Jas pasiekęs, kairiąja ranka paspaudė 
mygtuką ir išnyko, kaip teatre išnyksta piktosios dvasios, gebančios 
išeiti pro sienas. 

Gaskonas baisiai nusikeikė, ir tuo metu už geležinės sienos pasigirdo 
piktas, klaikus juokas, kurį išgirdęs net skeptikas Aramis sudrebėjo. 

— Pas mane, ponai! — suriko d' Artanjanas. — Išliaužkite šitas 
duris. | 

— Tai tikras demonas! — sušuko Aramis, bėgdamas prie savo 
draugo. | 

— Jis nuo mūsų paspruks, po velnių, paspruks nuo mūsų! — šaukė 
Portas, įremdamas plačius pečius į duris, kurios, slaptos spyruoklės 
laikomos, net nekrustelėjo. 

— Juo geriau, — kimiai sumurmėjo Atas. 

— Aš taip ir maniau, po perkūnais! — tarė d Artanjanas, veltui 
stengdamasis išlaužti duris. — Aš taip ir maniau, kai šis niekšas ėmė 
sukinėtis po kambarį; aš supratau, kad jis turi kažkokių kėslų. Bet kas 
galėjo tai numatyti? 

— Tai baisi nelaimė, kurią mums siunčia jo draugas velnias! — 
sušuko Aramis. 

— Tai didžiausia laimė, kurią mums siunčia dievas! — pasakė 
Atas nušvitusiu veidu. | 

— Iš tikrųjų, — tarė d' Artanjanas, gūžtelėjęs pečiais ir traukdamasis 
nuo durų, kurios nepasidavė išverčiamos, — iš tikrųjų, Atai, jūs 
nusileidžiate! Po velnių! Kaip galite tai sakyti tokiems žmonėms, kaip 
mes! Vadinasi, nežinote, kokia mūsų padėtis? 

— Kaip? Kokia padėtis? — paklausė Portas. 

— Šiame žaidime kas nenužudo, pats žūsta, — kalbėjo toliau 
d' Artanjanas. — Sakykite, mielasis, ar tik atgailaudamas neketinate 
leisti, kad Mordauntas, apakintas sūnaus meilės, mus nužudytų? Jeigu 
jūsų tokia nuomonė, pasakykite ją. 

— D" Artanjanai, mano bičiuli! 

— Argi galima taip žiūrėti į šį atsitikimą? Tas niekšas atsiųs mums 
šimtą geležinių šonkaulių ir šioje Kromvelio piestoje mus sutrins į 
dulkes. Greičiau, greičiau keliaujame! Jei pasiliksime dar penkias 
minutes — žūsime. 

— Taip, jūsų teisybė, keliaujame! — pritarė Atas ir Aramis. 

— O kur keliaujame? — paklausė Portas. 

— Į viešbutį, brangus bičiuli, pasiimti daiktų ir arklių, o paskui, 

dievui padedant, į Prancūziją, kur bent žinau, kaip pastatyti namai. 
Mūsų laivas laukia, iš tiesų tai didelė laimė. 

Ir d' Artanjanas, šokdamas vykdyti savo žodžio, įsikišo į makštį 
sulaužytą špagą, pasiėmė skrybėlę, atidarė duris į laiptus ir, lydimas 
draugų, skubiai išėjo. 

Prie durų bėgliai sutiko savo tarnus, paklausė jų apie Mordauntą, 
bet tie nieko nebuvo pastebėję išeinant. 


XXX 
FELIUGA “ŽAIBAS" 


„D'Artanjanas spėjo teisingai: Mordauntas negalėjo gaišti laiko ir 
negaišo. Jis žinojo, kad jo priešai greitai daro sprendimus ir greitai 
juos vykdo, todėl nutarė imtis tam tikrų priemonių. 

Gerai uždaręs duris, Mordauntas nusileido į požemį; dėdamas 
kalaviją į makštį ir eidamas į gretimą namą, jis sustojo kiek atsikvėpti 
ir pasižiūrėti žaizdų. 

“Puiku, — pagalvojo jis, — nieko, beveik nieko, tik įdrėskimai, du 
rankoje ir vienas krūtinėje. Aš padariau rimtesnių žaizdų! Tegu jie 
pasiklausia Betiuno budelį, mano dėdę lordą Vinterį ir karalių Karolį! 
Bet dabar negaišiu nė sekundės, nes kiekviena sugaišta sekundė gali 
juos išgelbėti, o jie visi keturi turi žūti kartu nuo žemiškos ugnies, jei 
dangiška ugnis jų neprarijo. Jie turi dingti sudraskyti, sunaikinti, 
išsklaidyti. Taigi bėgsiu, kol kojos .mane neš, nors širdis sprogtų mano 
krūtinėje, bet aš turiu nuvykti tenai pirma jų! 

Mordauntas nuėjo skubiu, bet lygiu žingsniu į artimiausias 
kavalerijos kareivines, pasisakė kas esąs, paėmė iš arklidės geriausią 
arklį, užšoko ant jo ir išjojo į vieškelį. Po penkiolikos minučių jis jau 
buvo Grinviče. 

“Štai ir uostas, — pagalvojo jis. — Tas juodas taškas tolumoje — 
Šunų sala. Puiku! Aš atvykau pusvalandžiu anksčiau už juos... o gal ir 
visa valanda. Koks aš beprotis! Vos neuždusau, taip skubėdamas. 
Dabar, — galvojo jis toliau, pasistodamas kilpose, tarytum norėdamas 
ką pamatyti tolumoje tarp stiebų ir virvių, — kaip surasti “Žaibą"? 
Kur yra “Žaibas"? | 

Tuo metu, kai jis šitaip galvojo, kažkoks žmogus, gulėjęs ant lynų 
ritinio, atsistojo, tarsi atsakydamas į jo mintį, ir žengė keletą žingsnių 
link Mordaunto. 

Mordaunias išsičimė nosinę ir ja pamosavo, bet stovėjo kur stovėjęs, 
nežengdamas nė vieno žingsnio nei pirmyn, nei atgal. | 

Mordauntas suimezgė visus nosinės kampus; žmogus prisiartino 
prie j0. Tai buvo, kaip aisimename, sutarias ženkias. Jūrininkas buvo 
įsisiantęs į platų vilnonį apsiaustą, kuris dengė visą jo figūrą ir veidą. 

— Pone, -— tarė jūrininkas, -— jūs turbūt atvykote iš Londono ir 
norite paplaukioti po jūrą? 

— Taip, — atsakė Mordauntas, — noriu nuplaukti į Šunų salą. 

— Aha! Ir, be abejonės, esate jau išsirinkęs kokį nors laivą? Jūs 
turbūt išrankus? Norėtumėte gauti greitą laivą? + 

— Kaip žaibas, — atsakė Mordauntas. 

— Tai gerai, jūs ieškote mano laivo; aš esu kapitonas. 

— Aš patikėsiu, — tarė Mordauntas, — jei jūs neužmiršote tam 
tikro sutarto ženklo. 

— Štai jis, pone, — tarė jūrininkas, išsitraukdamas iš apsiausto 
kišenės nosinę su užmegztais kampais. 

— Puiku, puiku! — sušuko Mordauntas, nušokdamas nuo arklio. 
— Dabar jau daugiau negaiškime. Įsakykite nuvesti mano arklį į 
artimiausią užeigą ir nugabenkite mane į savo laivą. 

— O kur jūsų draugai? — paklausė jūrininkas. — Aš maniau, kad 
jūs būsite keturiese, neskaitant tarnų. 

— Klausykite, — tarė Mordauntas, prisiartindamas prie jūrininko, 
— aš nesu tas, kurio laukiate, kaip jūs nesate tas, kurį jie tikisi Čia 
sutikti. Jūs pakeitėte kapitoną Rodžersą, tiesa? Jūs čia esate generolo 
Kromvelio įsakymu, ir aš atvykau jo siųstas. 

— Iš tikrųjų, — atsakė kapitonas, — aš jus pažįstu, jūs kapitonas 
Mordauntas. 

Mordauntas krūptelėjo. | 

— O, nebijokite, — tarė jūrininkas, nusisiausdamas apsiausią ir 
atidengdamas galvą, — aš jūsų draugas. 

— Kapitonas Grosiou! — sušuko Mordauntas. 

— Tas pats. Generolas prisiminė, kad aš kadaise tarnavau laivyne 
karininku, 17 pavedė man šią užduotį. Argi kas pasikeitė? 

— Ne, niekas. Viskas kaip buvę. 

— O aš pamaniau, kad karaliaus mirtis... 

— Karaliaus mirtis tik privertė juos greičiau bėgti; po penkiolikos 
minučių, gal po dešimties jie bus čia. 

— Tai ko jūs čia atvykote? 

— Plaukti su jumis. 

— A! Ar tik generolas neabejoja mano uolumu? 

— Ne, bet aš pats noriu matyti, kaip bus jiems aikeršyta. Gal jūs 
turite kam nors perduoti mano arklį? 

Groslou sušvilpė. Atėjo įūrininkas. 

— Patrikai, — paliepė Groslou, — nuveskite šį arklį į artimiausio 
viešbučio arklidę. Jei kas pakiausių jūsų, kieno jis, pasakykite, kad 
vieno pono airio. 

Jūrininkas nuėjo netaręs nė žodžio. 

— Ar nebijote, kad jie gali jus pažinti? — paklausė Mordauntas. 

— Su šiais drabužiais, ypač su šituo apsiaustu, be to, šitokią tamsią 
naktį jokiu būdu nepažins; juk jūs manęs nepažinote, tai juo labiau jie 


nepažins, 
— Teisybė, — atsakė Mordauntas, — jie dabar negalvoja apie jus. 
Viskas paruošta, ar ne? 
— Taip. 
— Kroviniai sukrauti? 
“ — Taip. 
— Penkios pilnos statinės? 
— Ir penkiasdešimt tuščių. 
— Gerai. 


— Mes vežame portveiną į Antverpeną. 

— Puiku. Dabar nugabenkite mane į laivą ir tuojau grįžkite į savo 
postą, nes jie netrukus atvyks. 

„ — Aš pasiruošęs. | 

— Aš noriu, kad niekas iš jūsų žmonių nematytų manęs atvykstant. 

— Mano įguloje yra tik vienas žmogus, ir aš juo pasitikiu kaip pats 
savimi.Be to, tas žmogus jūsų nepažįsta ir, kaip ir jo draugai, yra 
pasirengęs klausyti mūsų įsakymų, bet jis nieko nežino. 

— Gerai. Plaukime. 

Jie nusileido prie Temzės. Valtelė stovėjo šalia kranto ir geležine 
grandine buvo pririšta prie stulpo. Groslou ją prisitraukė artyn, palaikė, 
kol Mordauntas įlipo, paskui įšoko pats, pasiėmė irklus ir pradėjo taip 
smarkiai irtis, tartum norėdamas įrodyti, ką buvo pasakęs — kad 
neužmiršo jūrininko darbo. 

Po penkių minučių jie nutolo nuo laivų, kurie tais laikais buvo 
užgriozdinę prieigas prie Londono, ir Mordauntas galėjo matyti, kaip 
juodas taškas, mažoji feliuga, supasi ant inkaro keturi ar penki 
kabeltovai nuo Šunų salos. 

Priplaukęs “Žaibą"", Groslou švilptelėjo, kaip buvo sutarta, ir tuojau 

virš borto pasirodė kažkokio žmogaus galva. 

— Ar čia jūs, kapitone? — paklausė tas žmogus. 

— Taip, nuleisk laiptelius. |. 

Groslou, kaip kregždė lengvai ir greitai čiūžtelėdamas bušpritu, 
atsidūrė ant laivo denio, šalia jo. 

— Lipkite, — tarė Groslou savo bendrininkui. 

Mordauntas tylėdamas čiupo už virvės ir ja užsliuogė taip vikriai, 
kaip sliuogia jūrininkas; keršto troškimas jam atstojo įprotį ir padarė 
vikrų. 

Kaip ir buvo numatęs Groslou, jūrininkas, “Žaibe" einąs sargybą, 
net nepastebėjo, kad jo kapitonas grįžo ne vienas. 

Mordauntas ir Groslou nuėjo į kapitono kajutę. Tai buvo laikinas 
kambarėlis, sukaltas ant denio iš lentų. 

Kapitonas Rodžersas tikrą savo kajutę buvo užleidęs keleiviams. 

— O kur juos patalpinsite? — paklausė Mordauntas. 

— Kitame laivo gale, — atsakė Groslou. 

— Ir jiems nebus ko čia vaikščioti? 

— Taip, nebus. 

— Puiku! Aš pasislėpsiu pas jus. Grįžkite dabar į Grinvičą ir 
atvežkite juos. Ar turite valtį? 

— Yra ta, kuria atplaukėme. 

— Man rodos, ji lengva ir gerai padaryta. 

— Tikra piroga. 

— Tai pririškite ją prie laivo užpakalio kanapine virve, įdėkite į ją 
irklus, tegul ji plaukia paskui mus, mums beliks tik nupjauti virvę. 
Parūpinkite romo ir biskvitų. Jei kartais jūroje kiltų audra, jūrininkai 
būtų labai patenkinti, radę kuo pasistiprinti. 

— Viskas bus padaryta, kaip jūs sakote. Gal norite apžiūrėti parako 
sandėlį? | 

— Ne, apžiūrėsiu, kai grįšime. Aš pats įdėsiu dagtį, kad būčiau 
tikras, jog jis ne per ilgai degs. Tik gerai užsidenkite veidą, kad jie jūsų 
nepažintų. 

— Būkite ramus. 

— Plaukite, nes Grinviče jau muša dešimtą. 

Iš tikrųjų dešimt dūžių nuskambėjo ore, apniauktame juodų debesų, 
kurie plaukė dangumi kaip tylios bangos. 

Groslou užtrenkė duris, kurias Mordauntas užsidarė iš vidaus, ir, 
davęs sargybiniui įsakymą stropiai saugoti laivą, pats įlipo į valtį ir 
greitai nuplaukė, keldamas irklais putotas bangas. 

Kai Groslou atplaukė į Grinvičą, pūtė šaltas vėjas ir krantinė buvo 
tuščia, tik, pasinaudoję atoslūgiu, plaukė keletas laivelių. Lipdamas į 
krantą, Groslou išgirdo arklių kanopų kaukšėjimą grįstoje gatvėje. 

“Oho! — pagalvojo jis. — Mordauntas ne be reikalo mane ragino. 
Nebuvo galima gaišti laiko: štai ir jie." 

Iš tiesų tai buvo mūsų draugai, tikriau sakant, avangardas, kurį 
sudarė d' Artanjanas ir Atas. Prijoję prie tos vietos, kur buvo Groslou, 
juodu sustojo, tarytum nujausdami, kad kaip tik jis jiems reikalingas. 
Atas nušoko nuo arklio, ramiai išsiėmė iš kišenės nosinę, kurios visi 
keturi kampai buvo užmegzti, ir pamosavo ja, o visada atsargus 
d' Artanjanas prigludo prie arklio ir įkišo ranką į pistoleto dėklą. 

Groslou, nebūdamas tikras, kad raiteliai tie patys, kurių jis laukia, 
tupėjo už vienos iš patrankų, kurios buvo įkastos į žemę ir prie kurių 
būdavo rišami laivų lynai. Pamatęs sutartą ženklą, jis atsistojo ir. priėjo 
prie bajorų. Jis buvo taip įsisupęs į apsiaustą, jog nesimatė jo veido. 
Be to, naktis buvo labai tamsi, taigi tokio atsargumo visiškai nereikėjo 

Nors ir buvo tamsu, akylasis Atas tuojau pastebėjo, kad prieš jį 
stovi ne Rodžersas. 

— Ko norite? — paklausė jis Groslou, žengdamas žingsnį atgal. 

— Noriu jums, milorde, pasakyti, — atsakė Groslou, stengdamasis 
kalbėti airių tarme, — kad veltui ieškote kapitono Rodžerso. 

— Kodėl? — paklausė Atas. 

— Todėl, kad šiandien rytą jis nukrito nuo stiebo ir nusilaužė koją. 
Aš esu jo pusbrolis; jis viską man papasakojo ir pavedė pasitikti ir 
nuvežti, kur tik įsigeis, bajorus, kurie parodys nosinę su keturiais 
užmegztais kampais, kaip ši, kurią laikote savo rankoje ir kokia yra 
mano kišenėje. 

Taręs šiuos žodžius Groslou išsiėmė iš kišenės nosinę, kurią jau 
buvo rodęs Mordauntui. 

— Ar čia viskas? — paklausė Atas. 

„— Dar ne, milorde; yra sulygta septyniasdešimt penki livrai tuo 
atveju, jei aš jus nugabensiu sveikus ir gyvus į Bulonę ar į kitą 
Prancūzijos pakrantę, kurią nurodysite. 

— Ką jūs apie tai pasakysite, d' Artanjanai? — paklausė Atas 
prancūziškai. 

— Pirmiausia man paaiškinkite, ką jis sako, — atsiliepė tas. 

— A, tiesa, — tarė Atas, — aš užmiršau, kad jūs nesuprantate 
angliškai. 

Ir jis atpasakojo d' Artanjanui savo pasikalbėjimą su kapitonu. 

— Man atrodo, visa tai įtikima, — tarė gaskonas. 

— Man taip pat, — atsakė Atas. 

— Be to, — kalbėjo toliau d' Artanjanas, — jei šis žmogus mus 
apgaudinėja, mes visada spėsime perskelti jam galvą. 

— O kas tada mums vairuos? 

— Jūs, Atai: jūs tiek daug žinote, jog aš neabejoju, kad mokate ir 
laivą valdyti. 

— Dievaži, mielas bičiuli, — atsakė šypsodamasis Atas, — 
juokaudamas jūs beveik atspėjote: tėvas ketino leisti mane mokytis 
jūrininkystės, ir šioje srityje aš šį tą nusimanau. 

— Na, matote! — sušuko d' Artanjanas. 

— Eikite dabar atvesti draugų, d' Artanjanai, jau vienuolikta valanda, 
ir mes negalime gaišti. 

D' Artanjanas prijojo prie dviejų raitelių, kurie su pistoletais rankose 
stovėjo netoli pirmųjų miesto namų, priešais kažkokią pašiūrę, ir 
laukė, žvalgydamiesi į kelią; kiti trys raiteliai ėjo sargybą ir, rodės, taip 
pat kažko laukė. 

Du raiteliai vidury kelio buvo Portas ir Aramis. 

Trys raiteliai, stovį toliau, buvo Musketonas, Blezua ir Grimo; tik, 
pasižiūrėjus iš arčiau, buvo -matyti, kad Grimo ant arklio sėdi ne 
vienas, o su Pario broliu, kuris turėjo parvesti į Londoną bajorų ir jų 
tarnų arklius ir atiduoti šeimininkui už skolas. Padarę tokį sandėrį, 
keturi draugai gavo išsivežti šiek tiek pinigų, tiesa, nedaug, bet jų būtų 
užtekę užsimokėti, pasitaikius netikroms kliūtims ar kitokioms 
staigmenoms. 

D' Artanjanas pašaukė Portą ir Aramį; tie davė tarnams ženklą nulipti 
nuo arklių ir nuimti daiktus. 

Pario brolis ne be gailesčio išsiskyrė su savo draugais; jie jam 
pasiūlė vykti į Prancūziją, bet jis griežtai atsisakė. 

— Tai visai suprantama, — pasakė Musketonas, — jam neišeina iš 
galvos Groslou. 

Kaip prisimename, Groslou buvo perskėlęs jam galvą. 

Mažas būrelis prisiartino prie Ato. Tačiau d'AArtanjanas, kaip 
paprastai, vėl buvo pasidaręs nepatiklus: jam krantinė atrodė perdaug 
tuščia, naktis perdaug tamsi ir kapitonas perdaug sukalbamas. 

Jis papasakojo Aramiui, kas atsitiko Rodžersui, ir Aramis, toks pat 
įtarus, d' Artanjanui sužadino dar didesnį nepasitikėjimą. 

D" Artanjanas ėmė pliaukšėti liežuviu, ir Atas suprato, kad gaskonas 
susirūpinęs. 

— Mums nėra laiko abejoti — valtis laukia, reikia lipti. 

— Beto, — tarė Aramis, — nors mes ir nepasitikime, argi negalime 
lipti į valtį? Tik turime stebėti kapitoną. 

— Jeigu jis neplauks, kur nurodyta, aš jį užmušiu. Štai ir viskas, — 
tarė Portas. 

— Gerai sakai, Portai, — pagyrė d'Artanjanas. — Einam. Eik 
pirmutinis, Musketonai. 

Ir d' Artanjanas sulaikė savo draugus, liepdamas pirmiausia eiti 
tarnams, mat, jis norėjo įsitikinti, ar stipri lenta, kuria reikėjo eiti nuo 
kranto į valtį. 

Visi trys tarnai nuėjo laimingai į valtį. 

Paskui juos sekė Atas, paskui Atą — Portas, paskui Portą — Aramis. 
D' Artanjanas ėjo paskutinis, vis dar kraipydamas galvą. 

— Velniai rautų, kas jums, mano bičiuli? — paklausė Portas. 
— Garbės žodis, jūs išgąsdintumėte net patį Cezarį. 

— O štai kas, — tarė d'Artanjanas, — uoste aš nematau nei 
inspektoriaus, nei sargybinio, nei muitininko. 

— Turite kuo skųstis! — nusistebėjo Portas. 

— Viskas eina kaip iš pypkės. — Viskas eina perdaug erai, 
Portai. Na, tiek to, dievas apsaugos. 

Kai lenta buvo nuimta, kapitonas atsisėdo prie vairo ir davė ženklą 
jūrininkui; tas smiaigu ėmė stumti valtį iš laivų labirinto. 

Kitas jūrininkas sėdėjo kairėje laivo pusėje, laikydamas irklą 
rankoje. 

Kai jau buvo galima varytis irklais, jūrininkas, stūmęs valtį smaigu, 
atsisėdo prie irkluotojo, ir laivelis ėmė greitai plaukti. 

— Pagaliau mes plaukiame! — tarė Portas. 

— Deja, — atsakė de La Feras, — mes išplaukiame vieni! 

— Taip, bet mes plaukiame visi keturi drauge ir nė kiek nesužeisti; 
tai didelė paguoda. 

— Bet mes dar ne namie, — pasakė d'Artanjanas. — Maža kas 
gali atsitikti! 

— O, mano mielasis! — pertraukė jį Portas. — Jūs lyg varnas, 
kuris kranksi žmonėms nelaimę. Kas gali mus pastebėti šią tamsią 
naktį, kai per dvidešimt žingsnių nieko nematyti? 

— OTytoj rytą? — paabejojo d' Artanjanas. 

— Rytoj rytą mes būsime Bulonėje. 

— To aš trokštu iš visos širdies, — atsakė gaskonas, — ir 
prisipažįstu, turįs štai kokią silpnybę. Jūs, Atai, žinoma, juoksitės: visą 

laiką, kol mus galėjo pasiekti šūviai nuo krantinės ar laivų, aš maniau, 
kad tuoj prasidės šaudymas ir mes visi būsime nukauti. 

— Tačiau, — pasakė Portas, vadovaudamasis sveika nuovoka, — 
tai negalimas dalykas, nes būtų buvę užmušti ir kapitonas, ir jūrininkai. 

— Na, didelio čia daikto ponui Mordauntui! Manote, jis to paisytų? 

— Pagaliau, — tarė Portas, — man patinka, kad d' Artanjanas 
prisipažįsta bijojęs. 

— Aš ne tik prisipažįstu, bet ir giriuosi. Aš nesu toks raganosis, 
kaip jūs. Oho, kas gi čia? 

— “Žaibas", — atsakė Groslou angliškai. 

— Tai mes priplauksime prie jo? — paklausė Atas angliškai. 

— Tuoj pat priplauksime, — atsakė kapitonas. 

Iš tikrųjų dar keli yriai, ir valtis atsidūrė prie feliugos šono. 

Jūrininkas laukė jų ir, pažinęs valtį, nuleido trapą. 

Atas įlipo pirmutinis, taip vikriai, kaip tikras jūrininkas; Aramiui, 
kuris kažkada laipiodavo virvinėmis kopėčiomis ir kitomis panašiomis 
priemonėmis į draudžiamas vietas, taip pat buvo nesunku; d' Artanjanas 
liuoktelėjo kaip stimų ir kalnų ožkų medžiotojas; Portas įkopė, 
pasinaudojęs savo nepaprasta jėga, kuri jį visur vaduodavo. Tamams 
tai buvo nelengva. Plonas ir lankstus Grimo įsliuogė kaip katė į 
feliugą, o Musketonui ir Blezua teko padėti įlipti. Jūrininkai juos 
kilstelėjo, o Portas, sučiupęs už apykaklės, užkėlė ant laivo denio. 

Kapitonas nuvedė savo keleivius į jiems skirtą patalpą, kajutę, 
kurioje jie visi turėjo gyventi; paskui pasakęs, kad turįs duoti įgulai 
kažkokius nurodymus, jau buvo beišeinąs. | 

— Luktelėkit, — sulaikė jį d' Artanjanas. — Kiek žmonių turite 
laive? 

— Aš nesuprantu, — atsakė šis angliškai. 

— Paklauskite gimtąja jo kalba, Atai. 

Atas pakarto d' Artanjano klausimą angliškai. 

— Tris, — atsakė Groslou, — žinoma, neskaitant manęs. 

D" Artanjanas suprato atsakymą, nes kapitonas parodė tris pirštus. 

— A, — tarė d'Artanjanas, — tik tris, tai man jau ramiau. Tačiau 
dėl visa ko, kol jūs čia tvarkysitės, apžiūrėsiu feliugą. 

— O aš, — pasakė Portas, — eisiu pasirūpinti vakariene. 

— Tai gražus ir kilnus sumanymas! Kuo greičiau jį įvykdykite, 
Portai. O jūs, Atai, duokite man Grimo; bendraudamas su Pariu, jis 
išmoko truputį kalbėti angliškai ir pabus man vertėju. 

— Eikite, Grimo, — paliepė Atas. 

Ant denio stovėjo žibintas, d' Artanjanas viena ranka jį paėmė, o 
antra pistoletą ir tarė kapitonui: 

— Come!, 

Jis daugiau nemokėjo nė vieno angliško žodžio, tik šitą ir dar 
goddamn?. 

D' Artanjanas pro liuką nusileido į apatinį denį. 

Jis buvo suskirstytas į tris skyrius; tas, į kurį nulipo d' Artanjanas, 
ėjo nuo trečiojo španto iki užpakalinės laivo dalies ir buvo po kambariu, 
kuriame Atas, Portas ir Aramis ruošėsi nakvoti; antrasis buvo laivo 
vidury ir skirtas tarnams; trečiasis — po laivo pirmagaliu, tai yra po 
improvizuota kapitono kabina, kurioje buvo pasislėpęs Mordauntas. 

— Oho, — tarė d' Artanjanas, lipdamas liuko laiptais ir laikydamas 
žibintą atkištoje rankoje, — kiek čia statinių! Tartum Ali-Babos rūsyje. 

Pasakos “Tūkstantis ir viena naktis“ tuo metu buvo pirmą kartą 
išverstos į prancūzų kalbą ir buvo madingiausia knyga. 

— Ką jūs sakote? — paklausė kapitonas angliškai. 

D' Artanjanas suprato jį iš balso intonacijos. 

— Noriu žinoti, kas yra čia, — pasakė d' Artanjanas, statydamas 
žibintą ant vienos parako statinės. 

Kapitonas buvo bekopiąs laiptais, bet sustojo ir atsakė angliškai: 

— Portveinas. 

— A, portveinas! — nudžiugo d'Artanjanas. — Tai puiku! Mes 
nemirsime iš troškulio. | 

Paskui, atsisukęs į Groslou, kuris šluostėsi nuo kaktos stambius 
prakaito lašus, paklausė: 

— Ar jos visos pilnos? 

Grimo išvertė klausimą. 

— Kai kurios pilnos, kai kurios tuščios, — atsakė Groslou nerimo 
kupinu balsu, nors ir labai stengėsi susitvardyti. 

D'Artanjanas pabarbeno į statines ir taip sužinojo, kad penkios 
pilnos, o kitos visai tuščios; paskui ėmė kaišioti žibintą tarp statinių, 
baisiai išgąsdindamas anglą, po to, įsitikinęs, jog ten nieko nėra, tarė: 

— Na, eime toliau. — Ir jis priėjo prie antrojo skyriaus durų. 

— Palaukite, — tarė anglas, pagarbiai einąs užpakalyje ir vis dar 
pagautas siaubo, — palaukite, aš turiu šių durų raktą. 

Greitai prabėgęs pro d'Artanjaną ir Grimo, jis drebančia ranka 


"Come (angl.) — eime. 
*Goddamn (angl.) — po velnių. 

įkišo raktą į skylutę, ir jie atsidūrė antrame skyriuje, kur Musketonas 
ir Blezua ruošėsi vakarieniauti. | | 

Siame skyriuje, matyt, nebuvo ko apžiūrinėti nei ko teirautis: žibintas 
apšvietė tuščius kampus. č 

"Iš čia jie greitai perėjo į trečią skyrių. 

Tai buvo jūrininkų kambarys. Ten kabėjo trys ar keturi hamakai, 
prie lubų keturiais virvagaliais buvo pritvirtinta lenta, atstojanti stalą; 
stovėjo du kinivarpų išėsti, sukrypę suolai, — tokie buvo šios kajutės 
baldai. D' Artanjanas kilstelėjo dvi ar tris bures, kabančias ant sienos, 
ir, įsitikinęs, kad nieko įtartino nėra, užkopė ant denio. 

— O ši kajutė? — paklausė d' Artanjanas. 

Grimo išvertė muškietininko klausimą į anglų kalbą. 

— Tai mano kambarys, — atsakė kapitonas. — Ar norite įeiti? 

— Atidarykite duris, — paliepė d' Artanjanas. 

Anglas atidarė, d'Artanjanas ištiesė ranką su žibintu, įkišo galvą 
pro praviras duris ir, pamatęs, kad kambarys panašus į sandėliuką, tarė: 

— Jeigu ir būtų laive armija, tai jokiu būdu ne čia. Eime pažiūrėti, 
ar Portas rado ko nors vakarienei. | 

Padėkojęs kapitonui galvos linktelėjimu, jis nuėjo į kajutę, kurioje 
buvo jo draugai. 

Portas, nieko nebuvo radęs, arba nuovargis buvo įveikęs alkį, nes, 
kai d' Artanjanas įėjo, jis kietai miegojo, atsigulęs ant savo apsiausto. 

Atas ir Aramis, jūros bangų lengvai supami, taip pat buvo pradėję 
snausti, bet, išgirdę įeinant draugą, atmerkė akis. 

— Na kaip? — paklausė Aramis. 

— Viskas gerai, — atsakė d' Artanjanas, — mes galime ramiai 
miegoti. 

“Išgirdęs tokius žodžius, Aramis vėl nuleido galvą, Atas dėkingai 
linktelėjo, o d' Artanjanas, kuris labiau norėjo miego, negu valgyti, 
kaip Portas, atleido Grimo, įsisupo į apsiaustą, pasidėjo šalia pliką 
špagą ir atsigulė prie durų taip, kad nebuvo galima įeiti į kajutę, jo 
neužkliudžius. 


XXXI 
PORTVEINAS 


Po dešimties minučių ponai miegojo, tačiau dar nemiegojo jų tarnai; 
jie buvo kamuojami alkio ir ypač troškulio. 

Blezua ir Musketonas taisėsi guolį, pasidėję lagaminus ant lentų; 
ant kabančio, kaip ir gretimoje kajutėje, stalo siūbavo duona, ąsotis 
alaus ir stiklinės. 

— Prakeiktas supimas! — tarė Blezua. — Jaučiu, kad vėl gulėsiu 
paslikas. 

— Ir neturime nieko daugiau apsisaugoti nuo jūros ligos, tik miežinės 
duonos ir alaus! Fui! 

— O kur jūsų gertuvė, ponas Musketonai? — paklausė Blezua, 
pasitaisęs guolį ir netvirtais žingsniais eidamas prie stalo, už kurio jau 
sėdėjo Musketonas. — Kur jūsų gertuvė? Ar tik jos nepametėte? 

— Ne, — atsakė Musketonas, — ji liko pas Parį. Tie velniai škotai 
amžinai ištroškę. O jūs, Grimo, — paklausė Musketonas savo draugą, 
kuris ką tik grįžo apžiūrėjęs su d' Artanjanu laivą, — ar norite gerti? 

— Kaip škotas, — lakoniškai atsakė Grimo. 

Ir jis atsisėdo šalia Blezua ir Musketono, išsitraukė iš kišenės 
užrašų knygelę ir ėmė skaičiuoti išlaidas, nes jis ėjo ūkvedžio pareigas. 

— Ajajai, — sudejavo Blezua, — man širdis pyksta. 

— Jei širdis pyksta, — pamokamai pasakė Musketonas, — 
suvalgykite ką nors. 

— Jūs tai vadinate maistu? — tarė Blezua, paniekinamai rodydamas 
pirštu į miežinę duoną ir ąsotį alaus. 

— Blezua, — kalbėjo toliau Musketonas, — neužmirškite, kad 
duona — kasdieninis prancūzų maistas, ir jie ne visada jos turi; 
paklauskite Grimo. 

— Taip, duona, o alus? — paklausė Blezua, kuris mokėjo gerai 
atsikirsti. — Ar alus — skanus gėrimas? 

— Na, o dėl alaus, — tarė Musketonas, patekęs į keblią padėtį ir 
stengdamasis kaip reikiant atsakyti, — turiu prisipažinti alus prancūzui 
toks pat bjaurus, kaip anglui vynas. 

— Ką sakai, ponas Musketonai? — tarė Blezua, šį kartą suabejojęs 
Musketono žiniomis, kuriomis visada nepaprastai žavėjosi. — Argi, 
ponas Mustonai, anglai nemėgsta vyno? 

— Jie jo nekenčia. 

— Bet aš mačiau, kaip jie gėrė jį. 

— Tai už bausmę; štai jums įrodymas, — išdidžiai kalbėjo 
Musketonas, — vienas anglų kunigaikštis kažkada mirė tik dėl to, kad 
buvo pasodintas į Malvazijos vyno statinę. Aš pats girdėjau, kaip visa 
tai pasakojo abatas d'Erble. 

— Kvailys! — pasakė Blezua. — Aš norėčiau būti jo vietoje! 

— Tu gali, — tarė Grimo, toliau skaičiuodamas. 

— Kaip, — nustebo Blezua, — aš galiu? 

— Taip, — atsakė Grimo, turėdamas galvoje keturis ir perkeldamas 
šį skaičių į kitą eilutę. 

— Aš galiu? Bet kaipgi? Paaiškinkite, ponas Grimo. 

Musketonas tylėjo, kai Blezua teiravosi, bet iš jo veido buvo 
matyti, kad jis tyli ne iš abejingumo. 

Grimo, baigęs skaičiuoti, užsirašė sumą. 

— Portveinas, — tarė jis, rodydamas ranka pirmąjį skyrių, kur 
buvo įėjęs su d' Artanjanu ir kapitonu. 

— Kaip? Tose statinėse, kurias mačiau pro praviras duris? 

— Portveinas, — pakartojo Grimo, pradėdamas naujus aritmetikos 
veiksmus. 

— Aš girdėjau kalbant, — vėl kreipėsi Blezua į Musketoną, — kad 
portveinas — puikiausias ispanų vynas. 

— Puikus, — atsakė Musketonas laižydamasis, — puikus. Jo yra 
barono de Brasje rūsyje. | 

— O jeigu paprašytume šiuos anglus parduoti mums vieną butelį? 
— paklausė sąžiningasis Blezua. 

— Parduoti! — tarė Musketonas, kuriame pabudo plėšikavimo 
instinktas. — Aiškiai matyti, jaunuoli, kad jūs dar nepažįstate gyvenimo. 
Kam pirkti, jei galima pasiimti? 

— Pasiimti! — nustebo Blezua. — Geisti savo artimo gero? O, tai, 
man rodos, uždrausta. 

— Kur uždrausta? — paklausė Musketonas. 

— Dievo bažnyčios įsakymuose, tik nežinau kuriuose. Bet žinau, 
kad yra parašyta: “Negeisk nei turto savo artimo, nei jo žmonos." 

— Ponas Blezua, kaip jūs vaikiškai galvojate! — atsakė Musketonas 
globėjo tonu. — Visai vaikiškai, aš jums kartoju. Sakykit, kur 
Šventajame rašte parašyta, kad anglas yra mūsų artimas? 

— Iš tikrųjų to neparašyta, — atsakė Blezua, — bent aš neatsimenu. 

— Kaip jūs vaikiškai galvojate, ponas Blezua, — kalbėjo 
Musketonas. — Jei būtumėte kariavęs dešimt metų, kaip Grimo ir aš, 
mielas Blezua, mokėtumėte atskirti artimo turtą nuo priešo turto. Juk 
anglas — mūsų priešas, o portveinas — anglų. Vadinasi, jis yra mūsų, 
kadangi mes esame prancūzai. Argi nežinote patarlės: “Iš priešo imk, 
kas pakliūva?“ 

Ši kalba, kurią Musketonas autoritetingai pasakė, remdamasis savo 
ilgamete ; patirtimi, nustebino Blezua. Jis nuleido galvą, tartum 

norėdamas pamąstyti, bet staiga ją pakėlė, kaip žmogus, kuriam 
dingtelėjo naujas tvirtas argumentas, ir tarė: 

—- Na, o mūsų ponai ar sutiks su šia nuomone, ponas Musketonai? 

Musketonas paniekinamai nusišypsojo ir pasakė: 

-— To betrūksta, kad aš pažadinčiau savo gerb'amuosius ponus ir 
paklausčiau: “Ponai, jūsų tarnas Musketonas yra baisiai ištroškęs, 
malonėkite leisti jam atsigerti." Na, pasakykit, ar labai rūpi ponui de 
Brasje, ar aš ištroškęs, ar ne? 

— Tas vynas labai brangus, — tarė Blezua. 

— Jei čia būtų net skystas auksas, ponas Blezua, — atsakė 
Musketonas, — mūsų ponai jo neatsisakytų. Žinokite, kad baronas de 
Brasje toks turtingas, jog galėtų išgerti visą statinę portveino, nors už 
kiekvieną jo lašelį reikėtų mokėti po pistolę. Taigi aš nematau 
priežasties, — kalbėjo Musketonas, vis labiau ir labiau didžiuodamasis, 
— dėl kurios tarnai turėtų atsisakyti portveino, jeigu ir mūsų ponai jo 
neatsisakytų. 

Ir Musketonas atsistojo, pasiėmė ąsotį, pro langelį išliejo alų ligi 
paskutinio lašelio ir iškilmingai nuėjo prie gretimo skyriaus durų. 

— Ak, užrakinta, — tarė jis. — Tie prakeikti anglai baisiai 
nepatiklūs! 

— Užrakinta! — pakartojo Blezua, taip pat graudžiai, kaip ir 
Musketonas. — Ak, kad juos bala! Labai man bloga, širdis pyksta. 

Musketonas atgręžė į Blezua tokį liūdną veidą, kad buvo matyti, 
jog jis, kaip ir Blezua, baisiai nusiminęs. 

— Bet, — nedrąsiai tarė Blezua, — aš girdėjau, ponas Musketonai, 
kaip pasakojote, kad kartą, kai buvote dar jaunas, rodos, Šantiji 
išmaitinote savo poną ir pats išsimaitinote, -gaudydamas kurapkas 
kilpomis, karpius meškere, o butelius lasu. 

— Be abejonės, — atsakė Musketonas, — visa tai gryniausia tiesa: 
Grimo tai gali jums patvirtinti. Bet tame rūsyje buvo langelis, o vynas 
— buteliuose. Aš negaliu užmesti laso per sieną ir pakelti virvute vyno 
statinės, kuri galbūt sveria kokius du kvintalus. 

—- Betgi jūs galite išimti dvi ar tris pertvaros lentas, — tarė Blezua, 
— ir išgręžti vienoje kurioje statinėje skylę. 

Musketonas išplėtė apskritas akis ir pasižiūrėjo į Blezua kaip 
žmogus, kuris stebisi pamatęs kitame tokių savybių, kokių net nemanė 
turint. 

— Teisybė, — tarė jis, — taip padaryti galima. Bet kur gauti reples 
lentoms atplėšti ir grąžtą statinei pragręžti? 

— Prie raktų ryšulio, — atsakė Grimo, užrašinėdamas pajamas ir 
išlaidas. | 

— A, tiesa, prie raktų ryšulio! — nudžiugo Musketonas. — O aš 
apie tai ir nepagalvojau! 

Grimo ne tik buvo ūkvedys, bet ir ginklininkas; jis turėjo ne tik 
pajamų ir išlaidų knygą, bet ir ryšulį raktų. O kadangi Grimo buvo 
nepaprastai atsargus žmogus, tai prie to raktų ryšulio, rūpestingai padėto 
lagamine, jis laikė ir būtiniausius įrankius. 

Taigi ten buvo ir nemažas grąžtas. 

Musketonas jį pasiėmė. 

Jam nereikėjo ieškoti replių: jas galėjo pavaduoti kabantis prie 
šono durklas. Musketonas apžiūrėjo ir, pamatęs plyšius tarp lentų, — 
o tai nesunku buvo pamatyti, — tučtuojau kibo į darbą. Blezua jį 
stebėjo gėrėdamasis ir nekantraudamas, tik retkarčiais duodamas kokį 
protingą patarimą, kaip ištraukti vinį ar atlupti lentą. 

Netrukus Musketonas atplėšė tris lentas. 

— Gana, — pasakė Blezua. 

Musketonas nepanėšėjo į pasakėčios varlę, kuri vaizdavosi daug 
didesnė, negu buvo. Gaila, kad jis nenorėjo sumažinti savo pilvo, nors 
savo vardą trečdaliu buvo sumažinęs. Jis pabandė įlįsti pro skylę, bet 
nuliūdęs pamatė, jog dar reikėtų išimti dvi ar tris lentas. 

Jis atsiduso, vėl ketindamas kibti į darbą. 

Grimo, baigęs tvarkyti sąskaitas, prisiartino prie savo draugų ir, 
labai susidomėjęs, stebėjo, kaip bergždžiai Musketonas stengiasi pasiekti 
palaimingąją žemę. 

— Aš, — pasakė Grimo. 

Tas vienas žodis buvo vertas soneto, o sonetas, kaip žinoma, vertas 
poemos. 

:Musketonas atsisuko. 

— Kaip, jūs? — paklausė jis. 

— Aš įlįsiu. 

— Tai tiesa, — tarė Musketonas, pažvelgęs į ilgą ir ploną savo 
draugo liemenį, — jūs įlįsite, net visai lengvai. 
 — Puiku, jis jau žino; kurios statinės pilnos, — tarė Blezua, — nes 
buvo rūsyje su ponu ševalje d' Artanjanu. Ponas Mustonai, tegu lenda 
ponas Grimo. 

— Aš įlįsčiau, kaip ir Grimo, — tarė truputį įsižeidęs Musketonas. 

— Aišku, įlįstumėte, bet jums reikėtų daug daugiau laiko, 0 aš 
ištroškęs. Aš jaučiu, kad mano širdis vis labiau ir labiau pyksta. 

— Tai lįskite, Grimo, — sutiko Musketonas, duodamas jam ąsotį 
ir grąžtą. 

— Išplaukite stiklines, — pasakė Grimo. 

Paskui jis draugiškai linktelėjo Musketonui, tartum norėdamas 
atsiprašyti, kad imasi baigti kito taip puikiai pradėtą operaciją, ir kaip 
žaltys šmurkštelėjo pro skylę ir dingo. 

Blezua buvo sužavėtas. Iš visų žygdarbių, kuriuos atliko Anglijoje 
tie nepaprasti žmonės, kuriems jis turėjo garbės tarnauti, šis žygdarbis 
jam atrodė nuostabiausias. 

— Jūs pamatysite, — tarė Musketonas, žiūrėdamas į Blezua su 
pasididžiavimu, kurio šis visai nesistengė nuginčyti, — jūs pamatysite, 
Blezua, kaip mes, seni kareiviai, geriame, kada esame ištroškę. 

— Apsiaustą, — pasigirdo iš rūsio Grimo balsas. 

— Gerai, — susigriebė Musketonas. 

— Ko jis nori? — paklausė Blezua. 

— Uždengti skylę apsiaustu. 

— O kodėl? — paklausė Blezua. 

— Tai neišmanėlis, — atsakė Musketonas. — O jeigu kas įeis? 

— A, tiesa! — sušuko Blezua, dar labiau susižavėjęs. — Bet jis ten 
nieko nematys. 

— Grimo dieną ir naktį mato vienodai, — atsakė Musketonas. 

— Koks jis laimingas! — tarė Blezua. — O aš be žvakės negaliu 
nužengti nė dviejų žingsnių: vis už ko nors užkliūvu. 

— Todėl, kad jūs dar kaip reikiant netarnavote, — atsakė 
Musketonas, — kitaip būtumėte išmokęs ir šiene adatą surasti. Bet 
tylėkit. Rodos, kažkas ateina. 

Musketonas, sušvilpęs, kaip švilpdavo jaunystės dienomis, kai 
kildavo pavojus, atsisėdo už stalo ir davė ženklą Blezua taip pat atsisėsti. 

Blezua padarė, kaip jam buvo liepta. 

Durys atsivėrė. Įėjo du vyrai, apsisupę apsiaustais. 

— Ak, — tarė vienas iš jų, — jūs dar negulite, o jau penkiolika 
minučių vienuoliktos! Tai prieštarauja taisyklėms. Po penkiolikos 
minučių šviesa turi būti užgesinta ir visi turite knarkti. 

Tuodu žmonės priėjo prie skyriaus, kur buvo įlindęs Grimo, 
atsirakino duris, įėjo ir vėl užrakino. 

— Ak, — sušnibždėjo Blezua, — jis žuvęs! 

— Ne, Grimo — gudri lapė, — pusbalsiu atsakė Musketonas. 

Ir jie ėmė klausytis ištempę ausis ir sulaikę kvapą. 

Praėjo dešimt minučių, bet nebuvo girdėti jokio triukšmo, iš kurio 

būtų buvę galima spręsti, kad Grimo sučiuptas. 

Paskui durys vėl atsidarė, abu vyrai su apsiaustais išėjo, rūpestingai 
užrakino duris, kaip buvo padarę įeidami, ir nuėjo, pakartoję įsakymą 
gulti ir gesinti šviesą. 

— Ar jų klausysime? — paklausė Blezua. — Visa tai man atrodo 
įtartina. 

— Jie liepė gesinti šviesą po penkiolikos minučių; mes dar turime 
penkias minutes, — atsakė Musketonas. 

— O gal įspėsime ponus? 

— Palaukime Grimo. 

— O jeigu jie nužudė jį? 

— Grimo būtų surikęs. 

— Bet jūs žinote, kad jis beveik nebylys. 

— Mes būtume girdėję jį krintant! 

— O jeigu jis negrįš? 

— Štai ir jis. | 

Iš tikrųjų tą akimirką Grimo numetė apsiaustą ir iškišo pro skylę 
mirtinai išbalusį veidą; jo akys buvo išsiplėtusios iš siaubo, vidury 
didžiulio baltymo stingsojo lėliukė. Jis prinešė alaus ąsotį, kažko 
pilną, prie rūkstančios lempos ir taip sušuko: “Ak!" baimės perkreiptu 
veidu, kad persigandęs Musketonas atšoko atgal, o Blezua vos neapalpo. 
Tačiau abu žvilgtelėjo į alaus ąsotį: jis buvo pilnas parako. 

Įsitikinęs, kad laivas prikrautas parako, o ne vyno, Grimo puolė 
link trapo ir vienu šuoliu atsidūrė prie kambario, kuriame miegojo 
keturi draugai. Jis stumtelėjo duris; jos prasivėrė ir užkliudė prie pat jų 
gulintį d' Artanjaną; tas tučtuojau pabudo. 

Pamatęs siaubo perkreiptą Grimo veidą, d' Artanjanas kaip mat 
suprato, kad atsitiko kažkas nepaprasta, ir jau buvo besušunkąs, bet 
Grimo prisidėjo pirštą prie lūpų ir akimirksniu užpūtė lempą, degusią 
kitamę kajutės gale. 

D' Artanjanas pasikėlė ant alkūnės; Grimo atsiklaupė įr, ištiesęs 
kaklą ir labai jaudindamasis, pasakojo jam į ausį tokius tragiškus 
dalykus, kad galėjo apsieiti be gestikuliacijos ir mimikos. 

Tuo metu Atas, Portas ir Aramis kietai miegojo, kaip žmonės, 
aštuonias dienas nesumerkę akių. Musketonas atsargumo dėlei rinko 
daiktus apatiniame denyje, o Blezua, apimtas tokio siaubo, kad plaukai 
jam stovėjo piestu, stengėsi daryti tą pat. 

Atsitiko štai kas. 

Grimo, vos įlindęs pro angą ir nusileidęs į pirmąjį skyrių, tuojau 

ėmė ieškoti vyno ir užkliuvo už vienos statinės. Jis pabarbeno į ją; ji 
buvo tuščia. Paskui pabarbeno į kitą; ta irgi buvo tuščia. Bet iš trečios 
pasigirdo kažkoks duslus garsas, jog negalima buvo apsirikti. Grimo 
nusprendė, kad ji pilna portveino. 

Sustojęs prie jos, jis ėmė apgraibom ieškoti tinkamos vietos gręžti 
ir aptiko čiaupą. 

“Puiku, — pagalvojo Grimo, — mažiau bus darbo." Pakišo ąsotį, 
atsuko čiaupą ir pajuto, kad iš statinės kažkas bėga į ąsotį. 

Grimo užsuko čiaupą ir buvo bekeliąs ąsotį prie lūpų (jis buvo toks 
sąžiningas, jog negalėjo duoti draugams vyno, pats jo neparagavęs), 
bet išgirdo įspėjamą Musketono švilpimą: jis pagalvojo, kad vyksta 
naktinis patikrinimas, ir atsitūpė tarp dviejų statinių. 

Iš tikrųjų po valandėlės durys atsidarė ir vėl užsidarė; įėjo apsiaustais 
apsimuturiavę du Žmonės, kurie buvo paliepę Musketonui ir Blezua 
gesinti šviesą. 

Vienas nešė žibintą, sandariai uždarytą ir su tokiu aukštu stiklu, 
kad liepsna jokiu būdu negalėjo pasiekti jo viršaus. Be to, stiklas buvo 
pridengtas baltu popieriumi, kuris nepraleido karščio ir temdė šviesą. 

Tas žmogus buvo Groslou. 

Antrasis laikė rankose kažkokį ilgą lankstų daiktą, suvyniotą 
nelyginant virvutė. Jo veidą dengė platūs skrybėlės kraštai. Grimo 
pamanė, kad jie, kaip ir jis, atėjo į rūsį portveino, ir dar labiau užsiglaudė 
už statinės, galvodamas, kad, jeigu jie aptiks jį, jo nusikaltimas nebus 
toks jau didelis. 

Priėję prie statinės, už kurios buvo pasislėpęs Grimo, abu vyrai 
sustojo. | 

— Ar turite dagtį? — paklausė angliškai tas, kuris laikė žibintą. 

— Štai jis, — atsakė antrasis. 

Išgirdęs antrojo balsą, Grimo krūptelėjo ir pajuto, kaip šiurpas 
„nuėjo jam per nugarą; jis tyliai pasikėlė ir pro statinę pamatė išbalusį 
Mordaunto veidą po plačiais skrybėlės kraštais. 

— Kiek laiko gali degti šis dagtis? — paklausė Mordauntas. 

— Maždaug penkias minutes, — atsakė pirmasis vyriškis. 

Sis balsas taip pat pasirodė Grimo pažįstamas. Jis nukreipė žvilgsnį 
nuo antrojo vyriškio į pirmąjį ir pažino Groslou. 

* — Tada, — tarė Mordauntas, — įspėkite savo žmones, kad būtų 
pasiruošę, tik nesakykite dėl ko. Ar valtis plaukia paskui laivą? 

— Kaip šuo, laikomas už kanapinės virvės, seka savo šeimininką. 

— Kai bus penkiolika minučių pirmos, surinkite savo žmones ir 

tyliai sulipkitė į valtį... 

— Bet pirma reikia uždegti dagtį. 

— Tai jau mano dalykas. Aš noriu būti tikras, kad kerštas pavyko. 
Ar irklai valtyje? 

— Viskas paruošta. 

— Gerai. 

— Tada sutarta. 

Mordauntas atsiklaupė ant kelių ir pririšo vieną dagčio galą prie 
čiaupo, kad beliktų tik uždegti antrąjį jo galą. 

Paskui, baigęs šį darbą, išsitraukė laikrodį. . 

— Girdėjote? Penkiolika minučių pirmos, — tarė jis stodamasis, 
— tai yra... 

Jis pasižiūrėjo į laikrodį. 

— Po dvidešimties minučių. 

— Gerai, pone, — atsakė Groslou. — Tik paskutinį kartą jus įspėju, 
kad ši misija, kurią užsikrovėte, labai pavojinga ir kad geriau būtų 
pasiųsti eilinį mūsų žmogų uždegti dagčio. 

— Brangus Groslou, — atsakė Mordauntas, — jūs žinote prancūzų 
priežodį: “Tik pats gerai sau patarnauji." Aš jį panaudosiu praktikoje. 

Grimo viską girdėjo, bet ne viską suprato; tačiau pašnekovų veidų 
išraiška jam atstojo anglų kalbą; jis matė ir pažino du mirtinus 
muškietininkų priešus; jis matė, kaip Mordauntas rišo dagtį; jis girdėjo 
priežodį, kurį jo laimei, Mordauntas pasakė prancūziškai. Pagaliau 
rankoje turėjo ąsotį, kuriame vietoj Musketono ir Blezua laukiamo 
vyno tarp jo pirštų grikšėjo parakas. 

Mordauntas nuėjo su kapitonu. Prie durų jis stabtelėjo pasiklausyti. 

— Ar girdite, kaip jie miega? — paklausė vienaslš tikrųjų per 
lentines grindis buvo girdėti, kaip knarkia Portas. 

— Tai dievas atiduoda juos mums į rankas, — asakė Groslou. 

— Ir šį kartą, — pridūrė Mordauntas, — nė velnias jų neišgelbės! 

Ir abudu išėjo. 

Grimo palaukė, kol jie ištraukė iš spynos raktą, ir, įsitikinęs, jog 
liko vienas, pamažu atsistojo prie sienos. 

- Ak, — tarė jis, šluostydamasis rankove didelius prakaito lašus, 
kuriė išpylė jo kaktą, — visa laimė, kad Musketonas ištroško gerti! 

Jis skubiai išlindo pro skylę, vis dar manydamas, kad sapnuoja, bet, 
pamatęs ąsotyje paraką, suprato, kad tai buvo tikrovė kaip mirties 
košmaras. 

D' Artanjanas, kaip lengvai galima įsivaizduoti, kuo atidžiausiai 

ėmė klausytis šio pasakojimo, bet negirdėjo jo pabaigos, nes tučtuojau 
atsargiai atsikėlė, prikišo lūpas kairėje gulinčiam Aramiui prie ausies, 
spustelėjo jam petį ir, kad šis staigiai nepašoktų, sušnibždėjo: 

— Ševalje, kelkitės, bet kuo tyliausiai. 

Aramis pabudo. D' Artanjanas pakartojo savo žodžius, spausdamas 
jam ranką, Aramis atsikėlė. 

— Jums iš kairės guli Atas, — pasakė jam d' Artanjanas, — įspėkite 
jį taip, kaip aš jus įspėjau. 

Aramis tyliai pažadino Atą, kuris, kaip visi jautrūs ir nervingi 
žmonės, miegojo budriai; daug sunkiau buvo pažadinti Portą. Jis 
pradėjo klausinėti, kodėl buvo pažadintas iš saldaus miego, bet 
d' Artanjanas, nieko neaiškindamas, užčiaupė jam burną ranka. 

Paskui mūsų gaskonas, apkabinęs visų trijų draugų galvas, jas 
suglaudė ir sušnibždėjo: 

— Bičiuliai, mes turime tučtuojau bėgti iš šio laivo, nes visi 
žūsime. 

— Kas vėl atsitiko? — paklausė Atas. 

— Ar žinote, kas to laivo kapitonas? 

— Ne. 

— Kapitonas Groslou. 

D' Artanjanas, pajutęs, kaip krūptelėjo trys jo draugai, suprato, kad 
jo žodžiai juos paveikė. | 

— Groslou! — sušnibždėjo Aramis. — Po velnių! 

— Kas tasai Groslou? — paklausė Portas. — Aš jo neatsimenu. 

— Tai tas pats, kuris perskėlė Pario broliui galvą, o dabar nori 
mūsų perskelti. 

— Oi, oi! 

— Ar žinote, kas jo padėjėjas? 

— Jo padėjėjas? Juk jis neturi, — atsakė Atas. — Koks gali būti 
padėjėjas tokioje feliugoje, kur įgulos tėra keturi Žmonės. 

— Tiesa, bet ponas Groslou — ne eilinis kapitonas; jis turi padėjėją 
Mordauntą. 

Šį kartą muškietininkai ne tik krūptelėjo, bet vos nesuriko. Tuos 
nenugalimus žmones apimdavo kažkoks paslaptingas siaubas, kai tik 
jie išgirsdavo šį vardą. 

— Ką daryti? — paklausė Atas. 

— Turėsime užimti feliugą, — atsakė Aramis. 

— Ir užmušti jį, — pridūrė Portas. 

— Feliuga užminuota, — tarė d' Artanjanas. — Tos statinės, kurios 

man pasirodė pilnos portveino, pripiltos parako. Kai Mordauntas 
pastebės, kad jo planas atskleistas, susprogdins visus draugus ir priešus, 
o kadangi šis ponas — blogas bendrakeleivis, aš visai nenoriu kartu su 
juo eiti į aną pasaulį, nesvarbu, ar tai būtų dangus, ar pragaras. — Tai 
jūs esate ką nors sumanęs? — paklausė Atas. 

— Taip. 

— Ką? 

— Ar pasitikite manimi? 

— Įsakykite! — tarė drauge visi trys muškietininkai. 

— Gerai, eime! 

D' Artanjanas priėjo prie iliuminatoriaus, kuris buvo ne didesnis 
kaip orlaidė, bet pakankamai platus, kad galėtų pro jį išlįsti žmogus, ir 
tyliai jį atidarė. 

— Štai kelias išsigelbėti, — tarė jis. 

— Po velnių, — atsakė Aramis, — bus labai šalta, mielas bičiuli! 

— Liskite čia, jei norite, bet įspėju, kad netrukus čia bus labai 
karšta. 

— Bet mes negalėsime pasiekti kranto plaukdami. 

— Prie laivo yra pririšta valtis, mes sulipsime į ją ir nupjausime 
virvę. Štai ir viskas. Eime, ponai. 

— Luktelkit, — sustabdė juos Atas, — o mūsų tarnai? 

— Mes esame čia, — atsakė Musketonas ir Blezua, kuriuos Grimo 
atvedė, norėdamas kajutėje suburti visas jėgas; jie, niekieno nepastebėti, 
nusileido pro liuką, esantį prie pat durų. 

Tačiau visi trys draugai stovėjo nejudėdami, kai d' Artanjanui 
atidarius langinę, jie pro siaurą angą išvydo šiurpų vaizdą. 

Iš tikrųjų kas kartą tai matė, žino, kad nėra baisesnio reginio už 
audringą jūrą, kuri dusliai ūžia ir ritina juodas savo bangas blyškioje 
mėnesienoje. 

— Didis dieve! — sušuko d'Artanjanas. — Atrodo, kad mes 
dvejojame! Jeigu mes dvejojame, tai ką darys mūsų tarnai? 

— Aš nedvejoju, — tarė Grimo. 

— Pone, — pasakė Blezua, — aš jus įspėju, kad moku plaukti tik 
upėje. 

— O aš visai nemoku plaukti, — tarė Musketonas. 

Tuo metu d' Artanjanas jau lindo pro langelį. 

— Vadinasi, jūs pasiryžote, bičiuli? — paklausė Atas. 

— Taip, — atsakė gaskonas. — Jūs, Atai, toks nepaprastas žmogus, 
savo dvasia nugalėkite kūną. Jūs, Arami, įsakykite tarnams, o jūs, 

Portai, sunaikinkite viską, kas mums kliudys. 

D' Artanjanas paspaudė Atui ranką ir, kai feliugos paskuigalis 
nugrimzdo ir vanduo jį patį apsėmė ligi juosmens, šoko į jūrą. 

Atas nedelsdamas šoko paskui jį; feliugos -paskuigalis tuoj pat 
išniro ir pasirodė ištempta virvė. 

D' Artanjanas priplaukė prie virvės ir ją sučiupo. 

Sugriebęs virvę, jis liko vandenyje, ir buvo matyti tik jo galva. 

Po valandėlės pas jį atplaukė Atas. 

Paskui vandenyje prie feliugos pasirodė dvi galvos: tai buvo Aramis 
ir Grimo. | 

— Aš nerimauju dėl Blezua, — tarė Atas. — Ar girdėjote, 
d' Artanjanai, kai jis pasakė, jog moka plaukti tik upėje? 

— Jeigu moka plaukti, tai gali plaukti visur, — atsakė d' Artanjanas. 
— Įvaltį! Į valtį! | 

— O Portas? Aš jo nematau. 

— Portas tuojau pasirodys, būkite ramus, jis plaukia kaip leviatanas!. 

Portas nesirodė, nes feliugoje tuo metu vyko tragikomiška scena. 

Musketonas ir Blezua, išgąsdinti vandens ūžesio, vėjo kaukimo, 
kunkuliuojančios bedugnės, ne lindo lauk, o traukėsi atgal. 

— Šokit! Šokit! — ragino Portas. — Į vandenį! 

— Bet, pone, — tarė Musketonas, — aš nemoku plaukti, verčiau 
mane palikite čia. 

— Ir mane, pone, — tarė Blezua. 

— Ašjus tik varginsiu toje mažoje valtyje, — tvirtino Musketonas. 

— O aš greičiau nuskęsiu, negu ją pasiekisu, — pasakė Blezua. 

— Ak šitaip, tai aš užsmaugsiu judu, jei tuoj pat nešoksite į jūrą, 
— tarė Portas, čiupdamas juos už gerklės. — Pirmyn, Blezua. 

Blezua dejonę užgniaužė geležinė Porto ranka, ir tai buvo vienintelis 
jo atsakymas, nes milžinas, laikydamas jį už galvos ir kojų, kaip lentą 
iškišo pro langą žemyn ir nuleido į vandenį. 

— Dabar, Mustonai, — tarė Portas, — jūsų eilė, tikiuosi, kad 
nepaliksite savo pono. 

— Ak pone, — sušnibždėjo Musketonas su ašaromis akyse, — 
kodėl jūs vėl stojote tarnauti? Juk mes taip puikiai gyvenome Pjerforo 
pilyje! 

Ir daugiau neprieštaraudamas, vėl kantrus ir klusnus, — ar dėl to, 
kad buvo prisirišęs prie savo pono, ar sekdamas Blezua pavyzdžiu, — 


"Leviatanas — siaubingas jūrų gyvūnas. 

Musketonas šoko į jūrą. Tai buvo tikras žygdarbis, nes Musketonas 
manė nuskęsiąs. 

Bet Portas nebuvo toks žmogus, kuris paliktų nelaimėje ištikimą 
savo draugą. Ponas šoko paskui savo tarną taip greitai, kad juodu 
beveik kartu sukrito į jūrą, ir, kai vandens apakintas Musketonas išniro 
į paviršių, jį jau laikė didžiulė Porto ranka, ir jis, lyg jūrų dievas, net 
nekrusteldamas pasiekė valtį. 

Tuo metu Portas pamatė, kad prieš pat jį kažkas vartosi. Jis pagriebė 
tą kažką už plaukų; tai buvo Blezua, link kurio jau skubėjo Atas. 

— Grįžkite, grįžkite, grafe, — sušuko Portas. — Jūs man 
nereikalingas. 

Ir iš tiesų vienu kojos pasispyrimu Portas išnėrė virš bangų kaip 
milžinas Adamastoras ir tuoj pat atsidūrė pas savo draugus. 

D' Artanjanas, Aramis ir Grimo padėjo įlipti Musketonui ir Blezua; 
paskui įlipo Portas, vos neapversdamas mažo laivelio. 

— O Atas? — paklausė d' Artanjanas. 

— Aš čia! — atsiliepė Atas, kuris, tartum besitraukiąs generolas, 
norėjo paskutinis įlipti į valtį ir laikėsi už jos krašto. — Ar jau visi 
susirinkote? 

„— Visi, — atsakė d'Artanjanas. — O jūs, Atai, ar turite savo 
durklą? 

— Taip. 

— Tai nupjaukite virvę ir lipkite. 

Atas, išsitraukęs iš už diržo aštrų durklą, nupjovė virvę; feliuga 
atsitolino, valtis, ssūbuodama ant bangų, stovėjo vietoje. 

— Lipkite, Atai! — pašaukė d' Artanjanas. 

Jis padavė ranką grafui de La Ferui, ir šis įlipo į valtį. 

— Jau laikas, — tarė gaskonas, — tuojau jūs pamatysite kažką 
įdomaus. 


XXXII 
LIKIMAS 


Iš tikrųjų, vos d' Artanjanas ištarė tuos žodžius, feliugoje, kuri nyko 
rūke ir tamsoje, pasigirdo švilpukas. 

— Jūs turbūt suprantate, kad tai šį tą reiškia. 

Tą akimirką ant denio pasirodė žibintas ir laivagalyje žmonių 
siluetai. 

Staiga erdvę perskrodė baisus šauksmas, -nevilties: šauksmas; jis 
tarytum išsklaidė debesis, kurie lyg marška dengė mėnulį, ir dangaus 
fone, pasidabruotame blankios šviesos, buvo matyti pilkos burės ir 
juodi feliugos lynai. 

Po denį galvotrūkčiais bėgiojo šešėliai, beprotiškai blaškydamiesi 
ir raudodami. 

Kilus šauksmams, laivo paskuigalyje, ant denio pasirodė Mordauntas 
su deglu rankoje. 

Šešėliai, kurie slankiojo laive, buvo Groslou ir jo jūrininkai, kuriuos 
jis sušaukė Mordaunto nurodytu laiku. i 

Tuo metu Mordauntas, pasiklausęs prie kajutės durų, ar 
muškietininkai vis dar miega, ir nuramintas tylos, nusileido į apačią. 

Iš tiesų kas galėjo pamanyti, kad taip atsitiks? 

„Mordauntas atidarė duris ir nubėgo prie dagčio; alinamas keršto 
troškulio ir pasitikįs savimi, kaip kiekvienas, kurį dievas apakina, jis 
padegė dagtį. | 

Tuo tarpu Groslou ir jūrininkai susirinko laivo paskuigalyje. 

— Paimkite už virvės, — įsakė Groslou, — ir pritraukite valtį. 

Vienas jūrininkas, laikydamasis už feliugos borto, sugriebė virvę ir 
patraukė; ji traukėsi visai nesunkiai. 

— Virvė nupjauta! — suriko jūrininkas. — Valties nėra! 

— Kaip? Nėra valties? — sušuko Groslou, puldamas prie borto. 
— Negali būti! 

— Bet taip yra, — atsakė jūrininkas, — pažiūrėkite patys: ant 
vandens nieko nematyti, o štai ir virvės galas. 

Tada Groslou taip suriko, jog net muškietininkai išgirdo jo riksmą. 

— Kas atsitiko? — sušuko Mordauntas, užlipęs trapu su deglu 
rankoje ir prišokęs prie jų. 

— Mūsų priešai paspruko. Tai jie nupjovė virvę ir nuplaukė mūsų 
valtimi. 

Mordauntas vienu šuoliu atsidūrė prie kajutės ir, spyręs koja, atidarė 
duris. 

— Tuščia, — suriko jis. — O, velniai! 

— Mes juos pasivysime, — pasakė Groslou, — nes jie negalėjo 
toli nuplaukti; mes juos paskandinsime, užplaukę ant jų. 

— Taip, bet ugnis! — tarė Mordauntas. — Aš padegiau! 

— Ką? 

— Dagtį! 

— Tūkstantis perkūnų! — sustaugė Groslou ir šoko prie liuko. 

— Galbūt dar ne vėlu! 

Mordauntas jam atsakė tik kraupiu kvatojimu, jo veidą iškreipė 
daugiau neapykanta, negu baimė; jis pakėlė į dangų paklaikusias akis, 
siųsdamas paskutinį prakeikimą, metė deglą į jūrą ir pats šoko į vandenį. 

Tą akimirką, kai Groslou ėmė lipti trapu žemyn, laivas prasivėrė 
tartum ugnikalnio kateris, pasigirdo baisus trenksmas, lyg būtų 
nuskardėjusi šimto patrankų salvė, ir į orą iškilo ugnies kamuoliai; į 
visas puses pasipylė degantys laivo likučiai, nudažydami dangų 
purpurine spalva. Paskui kraupi ugnis užgeso, laivo likučiai traškėdami 
nukrito į bedugnę; o po valandėlės virpėjo tik oras, ir niekas nebūtų 
pamanęs, kad kažkas tenai įvyko. 

Tiktai feliuga dingo nuo vandens paviršiaus, ir Groslou šu trimis 
savo jūrininkais buvo sunaikinti. 

Keturi draugai visa tai regėjo, kiekvieną tos baisios dramos 
smulkmeną. Akimrką skaudi šviesa nutvieskė jūrą per visą mylią, ir jie 
pamatė kits kitą; kiekvienas sėdėjo skirtinga poza, ir jų veiduose buvo 
neapsakomas siaubas, nors krūtinėse ir plakė tvirtos kaip bronza širdys. 
Netrukus kibirkščių lietus pasipylė prie pat valties, paskui tamsa 
apgaubė ir valtį, ir šėlstantį okeaną. 

Valandėlę visi buvo tylūs ir prislėgti. Portas ir d' Artanjanas laikė 
viršum vandens po irklą, užgulę visu kūnu ir suspaudę rankomis. 

— Dievaži, — tarė Aramis, pirmas pertraukdamas kapų tylą, — 
dabar, rodos, viskas baigta. 

— Gelbėkite, ponai, gelbėkite! — staiga pasigirdo kažkieno graudus 
balsas, lyg būtų šaukusi jūrų dvasia. 

Draugai pažvelgė kits į kitą, Atas krūptelėjo i ir tarė: 

— Tai jis, tai jo balsas! 

Visi tylėjo, nes visi, kaip ir Atas, pažino tą balsą. Tik nukreipė akis 
išplėstais vyzdžiais į tą vietą, kur buvo dingęs laivas, ir įdėmiai sužiuro 
į tamsą. 

Po akimirkos jie pamatė vandeny žmogų; jis greitai plaukė link jų. 

Atas palengva ištiesė ranką ir parodė jį savo draugams. 

— Taip, taip, — tarė d' Artanjanas, — aš jį gerai matau. 

— Ir vėl jis! — sušuko Portas, atsidusęs kaip kalvės dumplės. 
— Turbūt jis geležinis, ar ne? 

— O dieve mano! — sukuždėjo Atas. 

Aramis ir d' Artanjanas šnabždėjosi tarpusavy. 

Mordauntas padaręs dar keletą grybšnių, iškišo iš vandens ranką, 
kaip nevilties ženklą, ir sušuko: 

— Pasigailėkite, ponai! Dėl dievo, pasigailėkite manęs! Jaučiu, 
kad netenku jėgų, aš tuoj žūsiu! 

Balsas, prašantis pagalbos, taip virpėjo, kad Ato širdį suspaudė 
gailestis. 

— Nelaimingasis! — sušnibždėjo jis. 

— To dar betrūko! — tarė d' Artanjanas. — Jūs jo gailitės! Bet, 
man rodos, jis plaukia tiesiai į mus. Nejaugi jis mano, kad mes jį 
paimsime? Irkitės, Portai, irkitės! 

Ir, duodamas pavyzdį, d' Artanjanas nuleido į jūrą irklą ir dviem 
yriais pastūmėjo valtį kokia dvidešimt sieksnių. 

— Oi, jūs nepaliksite manęs! Jūs neleisite man žūti! Jūs būsite 
gailestingi! — sušuko Mordauntas. 

— Aha, — atsakė Portas Mordauntui, — pagaliau, rodos, jūs 
įkliuvote, mano drąsuoli, ir dabar galite išsigelbėti tik per pragaro 
vartus! 

— Ak Portai! — sušnibždėjo grafas de La Feras. . 

— Palikite mane ramybėje, Atai; iš tikrųjų jūs darotės juokingas, 
būdamas pernelyg kilnus! Žinokite, kad, jeigu jis prisiartins prie mūsų 
valties bent per dešimtį pėdų, aš irklu sutrupinsiu jam galvą. 

— Oi, pasigailėkite... neplaukite nuo manęs, ponai... pasigailėkite 
manęs! — šaukė jaunuolis. | 

Tarpais banga užliedavo jam galvą, ir ledinio vandens paviršiuje 
pasirodydavo burbulai, sukelti jo sunkaus kvėpavimo. 

D'Artanjanas, sekęs akimis kiekvieną Mordaunto judesį, baigė 
kalbėti su Aramiu ir atsistojo. 

— Pone, — tarė jis, kreipdamasis į plaukiką, — prašau palikti 
mus. Jūsų atgaila taip neseniai gimė, jog mes jokiu būdu negalime ja 
patikėti; atsiminkite, kad laivas, kuriame norėjote mus iškepti, dar ir 
dabar teberūksta keletas pėdų po vandeniu ir kad jūsų būklė yra rožių 
guolis, palyginus su tuo, į kurį norėjote mus paguldyti ir į kurį paguldėte 
poną Groslou ir jo kompanionus. 

— Ponai, — atsakė Mordauntas nevilties kupinu balsu, — aš jums 
prisiekiu, jog mano atgaila yra nuoširdi. Ponai, aš dar esu jaunas, vos 
dvidešimt trejų metų! Ponai, mane pastūmėjo taip pasielgti natūralus 
jausmas, aš norėjau atkeršyti už savo motiną, ir kiekvienas iš jūsų būtų 
padaręs, ką aš padariau. 

— Hm! — sumurmėjo d' Artanjanas, matydamas, kad Atas vis 
labiau graudinasi. — Ką sakyti? 

Mordauntui beliko tik trys ar keturi mostai ligi valties, ir artėjanti 


596 


mirtis, rodės, suteikė jam antgamtinės jėgos. 

— Deja, — kalbėjo toliau jis, — aš tuoj žūsiu! Jūs tuoj nužudysite 
sūnų, kaip nužudėte motiną! O vis dėlto aš nebuvau kaltas: pagal visus 
dievo ir žmonių įstatymus sūnus turi keršyti už motiną. Pagaliau, — 
pridūrė jis, susidėjęs rankas, — jei tai yra nusikaltimas, vis dėlto 
reiktų man atleisti, nes aš atgailauju, aš turiu sulaukti atleidimo. 

Tą akimirką, matyt, jam pritrūko jėgų, nes jis paniro į vandenį, ir 
banga užliejo jam galvą ir užslopino balsą. 

— Oi, man širdis plyšta! — sušuko Atas. 

Mordauntas vėl pasirodė. 

— O aš, — tarė d'Artanjanas, — aš sakau, kad laikas viską baigti; 
pone, savo dėdės žudike, pone, karaliaus Karolio budeli, pone 
padegėjau, leiskitės į dugną, arba, jei prisiartinsite prie valties, irklu 
jums perskelsiu galvą. 

Mordauntas, tartum apimtas nevilties, padarė dar vieną mostą. 
Atas atsistojo. 

— D" Artanjanai, d'Artanjanai! — sušuko jis. — D' Artanjanai, 
mano sūnau, aš jus maldauju! Nelaimingasis žus, ir tai baisu, jei 
leisime žmogui mirti, neištiesę jam rankos. Juk reikia tik ištiesti ranką, 
ir jis bus išgelbėtas. O, mano širdis neleidžia to daryti; aš negaliu taip 
pasielgti, jis turi gyventi! 

— Po velnių! — atsakė d'Artanjanas. — Tai pasiduokite šitam 
niekšui, susirišęs kojas ir rankas. Tai būtų daug paprasčiau. Ak grafe 
de La Ferai, jūs norite žūti nuo to žmogaus rankos! Na gerai! O aš, 
jūsų sūnus, kaip mane vadinate, aš nenoriu. 

D' Artanjanas pirmą kartą nenorėjo išklausyti prašymo, kai Atas 
kreipėsi į jį, vadindamas savo sūnumi. Aramis šaltai išsitraukė špagą, 
kurią plaukdamas iš laivo, laikė dantyse. 

— Jeigu jis padės ant valties krašto ranką, — tarė jis, — aš ją 
nukirsiu kaip karaliaus žudikui. 

— O aš, — pasakė Portas, — palaukite... 

— Ką jūs darysite? — paklausė Aramis. 

— Šoksiu į vandenį ir jį užsmaugsiu. 

— Ak ponai, — sušuko Atas taip jausmingai, kad niekas nebūtų 
galėjęs jam atsispirti, — būkime žmonės, būkime krikščionys! 

D' Artanjanas atsiduso, lyg sudejavo, Aramis nuleido savo špagą. 
Portas vėl atsisėdo. 

— Žiūrėkite, — kalbėjo Atas, — jau mirtis paženklino jo veidą, jis 
nebetenka jėgų, dar valandėlė — ir jis nugrims į dugną. Ak, 

neapsunkinkite mano sąžinės šia baisia žmogžudyste, neverskite manęs 
mirti iš gėdos; mano bičiuliai, dovanokite man šio nelaimingojo gyvybę, 
aš laiminsiu jus, aš jus... | 

— Mirštu! — sušnibždėjo Mordauntas. — Gelbėkite, gelbėkite!.. 

— Luktelėkime, — tarė Aramis, pasilenkdamas į kairę ir 
kreipdamasis į d'Artanjaną. — Dar vieną yrį, — pridūrė jis, 
pasilenkdamas į dešinę, prie Porto. 

D' Artanjanas neatsakė nei mostu, nei žodžiais: jį ėmė jaudinti ir 
Ato prašymas, ir vaizdas, kurį jis matė. Tik Portas mostelėjo irklu, 
valtis pasisuko į kitą pusę, ir Atas atsidūrė arčiau skęstančiojo. 

— Grafe de La Ferai, — sušuko Mordauntas, — grafe de La Ferai! 
Į jus aš kreipiuosi, jus maldauju, pasigailėkite manęs!.. Kur jūs esate, 
grafe de La Ferai? Aš jau nieko nematau... mirštu!.. Gelbėkite mane, 
gelbėkite mane! 

— Aš čia, pone, — atsakė Atas, lenkdamasis ir tiesdamas ranką 
Mordauntui kilniai ir švelniai, kaip jam buvo būdinga, — Aš čia, 
imkite mano ranką ir lipkite į valtį. 

— Aš geriau nežiūrėsiu, — tarė d'Artanjanas, — tokia silpnybė 
man nepakenčiama. 

Jis atsisuko į du savo draugus, kurie pasitraukė į kitą valties galą, 
tartum bijodami paliesti tą, kuriam tik vienas Atas nepabijojo ištiesti 
rankos. 

Mordauntas sukaupė paskutines jėgas, išniro iš vandens, sugriebė 
ištiestą jam ranką ir laikėsi už jos kaip už paskutinės vilties. | 

— Puiku, — tarė Atas, — padėkite čia antrąją ranką. — Ir jis 
atkišo skęstančiam petį, kaip antrą atspirties tašką, jo galva beveik 
palietė Mordaunto galvą, ir abu mirtini priešai apsikabino kaip broliai. 

Mordauntas čiupo šaltais pirštais Atui už apykaklės. 

— Gerai, pone, — tarė grafas, — dabar jūs išgelbėtas, nusiraminkite. 

— Ak mano motina, — suriko Mordauntas žaibuojančiomis akimis 
ir su neapsakoma neapykanta, — galiu paaukoti tau tik vieną, bet tą, 
kurį ir tu būtum pasirinkusi! 

D'Artanjanas nespėjo net sušukti, Portas pakelti irklo, Aramis 
pasilenkti ir smogti taiklų smūgį, kai smarkiai įsiūbuota valtis pasviro, 
ir Atas iškrito į vandenį; Mordauntas džiaugsmingai sušuko, sugniaužė 
savo aukai gerklę ir kaip gyvatė apsivyniojo jai aplink kojas savo 
kojomis, kad ji negalėtų judėti. 

Akimirką, tylėdamas, nesišaukdamas pagalbos, Atas stengėsi 
išsilaikyti jūros paviršiuje, bet jo našta traukė jį Žemyn, ir jis pamažu 

ėmė grimzti; dar kiek laiko buvo matyti ilgi jo plaukai pagaliau viskas 
pranyko, ir tik toje vietoje, kur jie nuskendo, sūkuriavo vanduo, bet 
greitai jis nurimo. 

Trys bičiuliai iš siaubo neteko žado ir duso iš pasipiktinimo; jie 
stovėjo nejudėdami lyg statulos, prasižioję, išplėtę akis ir ištiesę rankas, 
bet, nors atrodė sustingę, galėjai girdėti, kaip plaka jų širdys. Portas 
pirmasis atsipeikėjo ir ėmė rautis abiem rankom plaukus. 

— Ak, — sušuko jis skausmo kupinu balsu, neįprastu jam, — ak 
Atai, Atai, kilnioji širdie! Vargas, vargas mums, kad leidome tau žūti. 

*— Ak, vargas mums! — pakartojo d' Artanjanas. 

— Vargas! — sušnibždėjo Aramis. 

Tuo metu už keturių penkių sieksnių nuo valties vėl ėmė sūkuriuoti 
vanduo, kaip tada, kai nugrimzdo abu kūnai, ir pasirodė plaukai, paskui 
išbalęs veidas, atmerktos, bet jau negyvos akys ir pagaliau krūtinė; 
banga kilstelėjo lavoną ir apvertė aukštielninką. 

Lavono krūtinėje smygsojo durklas, auksinė jo rankeną spindėjo 
mėnulio šviesoje. “ 

— Mordauntas! Mordauntas! Mordauntas! — sušuko trys bičiuliai. 
— Tai Mordauntas! 

— O kur Atas? — nerimavo d' Artanjanas. 

Staiga valtis pasviro į kairę, ir Grimo suriko iš džiaugsmo; visi 
atsisuko į tą pusę ir pamatė Atą, mirtinai išblyškusį, užgesusiomis 
akimis; drebančiomis rankomis jis buvo įsikibęs į valties kraštą. 
Aštuonios stiprios rankos tučtuojau čiupo jį ir paguldė į valtį; po 
valandėlės Atas apšilo ir atsigavo iš džiaugsmo apsvaigusių draugų 
glėbyje. 

— Ar jūs nė kiek nesužeistas? — paklausė d' Artanjanas. 

— Ne... — atsakė Atas, — O jis? 

— Ak, ačiū dievui. Jis šį kartą tikrai mirė. Žiūrėk! 

Ir d' Artanjanas privertė Atą pažiūrėti, parodydamas jam Mordaunto 
lavoną, besisupantį ant bangų; jis čia panirdavo į vandenį, čia vėl 
iškildavo, ir atrodė, kad vis dar persekioja keturis bičiulius žvilgsniu, 
kupinu paniekos ir mirtinos neapykantos. 

Pagaliau jis nugrimzdo. Atas sekė jį liūdnu, gailesčio kupinu 
žvilgsniu. 

— Puiku, Atai! — tarė Aramis jausmingai, kaip retai kalbėdavo. 

— Geras smūgis! — sušuko Portas. 

— Aš turiu sūnų, — pašakė Atas, — aš norėjau gyventi. 

— Pagaliau, — tarė d'Artanjanas, — štai kada dievas prakalbėjo. 

— Tai ne aš jį nužudžiau, — sušnibždėjo Atas, — tai likimas jį 
nužudė. 


XXXIII | 
APIE TAI, KAIP MUSKETONAS, IŠSIGELBĖJĘS 

IŠ PAVOJAUS BŪTI IŠKEPTAS, PATEKO Į PAVOJŲ 
BŪTI SUVALGYTAS 


Valtyje dar ilgai tvyrojo tyla po tos baisios scenos, kurią 
papasakojome. Mėnulis valandėlei išlindo iš už debesų, tarsi dievas 
būtų norėjęs, kad jokia smulkmena nepraslystų žiūrovams pro akis, ir 
dingo. Vėl viską apgaubė tamsa, baisi dykumoje, ypač vandens 
dykumoje, vadinamoje okeanu. Tik buvo girdėti, kaip stūgauja vakarų 
vėjas, lėkdamas per bangų keteras... 

Portas pirmas nutraukė tylą. 

— Visko patyriau savo gyvenime, — pasakė jis, — bet niekas taip 
smarkiai manęs nesujaudino, kaip tai, ką dabar mačiau. Nors 
susijaudinimas dar nepraėjo, bet jums pareiškiu, jog esu nepaprastai 
laimingas. Man atrodo, kad didžiausias sunkumas nuslinko nuo krūtinės 
ir pagaliau laisvai kvėpuoju. 

Iš tikrųjų Portas atsikvėpė taip garsiai, kad galima buvo pasigėrėti 
galingais jo plaučiais. 

— O aš, — tarė Aramis, — aš negaliu to pasakyti: aš dar esu 
apimtas siaubo. Aš nenoriu įtikėti savo akimis, nes abejoju tuo, ką esu 
matęs, žvalgausi aplink valtį ir kas akimirką laukiu, gal tas niekšas vėl 
pasirodys, laikydamas rankoje durklą, kuris buvo įsmeigtas jam į širdį. 

— O, aš esu visiškai ramus, — kalbėjo Portas, — durklas įsmeigtas 
palei šeštąjį šonkaulį, be to, suvarytas ligi pat rankenos. Aš jums 
nepriekaištauju, Atai, priešingai. Kada smogi durklu, taip ir reikia 
smogti. Todėl aš dabar atgijau, laisvai kvėpuoju, esu linksmas. 

— Neskubėkite džiaugtis pergale, Portai, — pertraukė jį 
d' Artanjanas. — Niekada dar mes nebuvome tokiame baisiame pavojuje, 
kaip dabar, nes žmogui lengviau nugalėti žmogų, negu stichiją. Juk 
esame naktį atviroje jūroje, be vadovo, tokiame menkame laivelyje; 
jeigu vėjas apverstų laivelį, mes žūtume. 

Musketonas giliai atsiduso. 

— Jūs nedėkingas, d'Artanjanai, — prabilo Atas, — taip, 
nedėkingas, jei abejojate apvaizda tokią valandą, kada ji taip 

stebuklingai mus išgelbėjo. Argi manote, kad už rankos ji išvedė mus 
iš tiek pavojų tik tam, kad paskui mus paliktų? O ne. Mes išplaukėme, 
kai pūtė vakarų vėjas, jis pučia ir dabar. 

Atas įsižiūrėjo į šiaurės žvaigždę. 

— Antai Grįžulo ratai, ten ir Prancūzija. Leiskimės pavėjui ir, jei 
vėjas nepasisuks, jis mus nuneš į Kale ar Bulonę. Jei valtis apvirs, mes, 
stiprūs ir įgudę plaukikai, penkiese ją atversime, o jei bus neįmanoma, 
įsikibsime į ją. Dabar mes esame toje vietoje, kuria laivai plaukia iš 
Duvro į Kale ar iš Portsmuto į Bulonę. Jei ant vandens liktų jų 
pėdsakai, čia būtų giliausias griovys. Aš manau, kad dieną mes 
sutiksime kokį žvejų laivą, kuris mus paims. | 

— O jei nieko nesutiksime ir vėjas pasisuks į šiaurę? 

— Tai kas kita, — tarė Atas. — Tada mes pamatysime žemę kitoje 
Atlanto vandenyno pusėje. 

— Vadinasi, mirsime badu, — pridūrė Aramis. 

— Labai galimas dalykas, — atsakė grafas de La Feras. 

Musketonas antrą kartą atsiduso, bet dar sunkiau, negu pirmą. 

— Kas jums, Mustonai? — paklausė Portas. — Kodėl vis dūsaujate? 
Juk tai pagaliau atsibosta. | 

— Man šalta, pone, — atsakė Musketonas. 

— Negali būti, — tarė Portas. 

— Kaip — negali būti? — paklausė nustebęs Musketonas. 

— O taip. Jūsų kūnas padengtas riebalų sluoksniu, kuris nepraleidžia 
oro. Greičiausiai yra kas kita, sakykit teisybę. 

— Teisybę sakant, pone, kaip tik tas riebalų sluoksnis, kurį taip 
giriate, mane ir baugina! 

— Kodėl, Mustonai? Kalbėkite drąsiai, šie ponai jums leidžia. 

— Todėl, pone, kad aš atsiminiau, jog de Brasje pilies bibliotekoje 
yra kelionių aprašymų, o tarp jų knyga, parašyta Žano Moke, žymaus 
karaliaus Henriko IV laikų keliautojo. 

— Na ir kas? 

— Taigi, pone, — kalbėjo Musketonas, — tose knygose daug 
pasakojama apie nuotykius jūrose, panašius į tą, kuris mums gresia 
dabar! | 

— Kalbėkit toliau, Mustonai, — tarė Portas, — tai labai įdomu. 

— Taigi, pone, tokiais atvejais išalkę keliautojai, pasak Žano 
Moke, turi baisų įprotį valgyti kitą ir pradeda... 

— Nuo riebiausio! — sušuko d' Artanjanas, negalėdamas susilaikyti 
nesijuokęs, nors jų būklė ir buvo pavojinga. | 

— "Taip, pone, — atsakė Musketonas, kiek suerzintas šito 
linksmumo, — ir leiskite pasakyti, kad čia nėra nieko juokingo. 

— O, tas gerasis Mustonas yra įsikūnijęs pasiaukojimas! — tarė 
Portas. — Lažinuosi, kad tu jau vaizduojiesi, kaip tavo ponas tave 
supjaustė į gabaliukus ir suvalgė. 

— Taip, pone, nors tas džiaugsmas, kurį manyje įžvelgėte, 
prisipažįstu, nėra be tam tikros liūdesio priemaišos. Pone, vis dėlto aš 
nedaug savęs gailėčiausi, jei mirdamas būčiau tikras, kad esu jums 
naudingas. 

— Mustonai, — tarė susijaudinęs Portas, — jeigu mes kada nors 
sugrįšime į mano Pjerfono pilį, jums ir jūsų įpėdiniams aš padovanosiu 
amžinon nuosavybėn vynuogyną, esantį už fermos. 

— O jūs, Mustonai, jį pavadinsite Pasiaukojimo vynuogynu, — 
tarė Aramis, — kad vėlesnės kartos atsimintų jūsų pasiaukojimą. 

— Ševalje, — įsikišo juokdamasis d'Artanjanas, — jūs 
pavalgytumėte Mustono be didelio pasibjaurėjimo, ypač jei 
pabadautumėt dvi arba tris dienas, ar ne? 

— Ak, dievaži, ne! — atsakė Aramis. — Aš būčiau linkęs suvalgyti 
Blezua: jį taip neseniai pažįstame. | 

Suprantama, kol bičiuliai šitaip juokavo, norėdami nukreipti Ato 
mintis nuo ką tik įvykusios scenos, tamai nebuvo tokie jau ramūs, 
išskyrus Grimo, kuris žinojo, kad, nors didžiausias grėstų pavojus, toji 
bėda jo neištiktų. | 

Grimo nedalyvavo tame pokalbyje, kaip paprastai tylėjo ir iš visų 
jėgų yrėsi abiem irklais. 

— Tu irkluoji? — paklausė Atas. 

Grimo linktelėjo galvą. 

— O kodėl tu irkluoji? 

— Kad būtų šilčiau. 

Ir iš tikrųjų tuo metu, kai kiti drebėjo iš šalčio, nuo tyliojo Grimo 
varvėjo prakaitas. 

Staiga Musketonas sušuko iš-džiaugsmo, iškėlęs virš galvos ranką, 
kurioje laikė butelį. 

— Ak, — tarė jis, — atiduodamas butelį Portui, — ak pone, mes 
išgelbėti! Valtyje yra maisto. | 

Ir, vikriai paieškojęs po suolu, iš po kurio buvo ištraukęs brangųjį 
radinį, jis išėmė dar dvylika tokių butelių, duonos. ir gabalą sūdytos 
jautienos. 

Savaime suprantama, šis radinys grąžino visiems linksmumą, 

išskyrus Atą. 

— Po velnių, — sušuko Portas, kuris, kaip prisimename, sėsdamas 
į feliugą, jau buvo alkanas, — nuostabu, kaip nuo susijaudinimo žmogus 
greitai išalksta! 

Jis iš karto išgėrė visą butelį ir vienas suvalgė beveik trečdalį 
duonos bei sūdytos jautienos. | 

— Dabar, ponai, miegokite ar bent pasistenkite užsnūsti, — tarė 
Atas, — o aš budėsiu. 

Jeigu čia būtų buvę ne drąsūs nuotykių ieškotojai, toksai pasiūlymas 
būtų atrodęs kaip pašaipa. Jie buvo kiaurai peršlapę, pūtė ledinis vėjas, 
be to, dėl patirto susijaudinimo, rodės, turėjo neužmigti; tačiau šie 
rinktiniai žmonės, šie geležiniai temperamentai, šie kūnai, pripratę 
prie nuovargio, užmigdavo bet kuriomis aplinkybėmis, jei ateidavo 
miego laikas. 

Todėl po valandėlės kiekvienas, visiškai pasitikėdamas vairininku, 
įsitaisė kaip jam buvo patogiau ir pasinaudojo Ato patarimu, 0 šis, 
atsisėdęs prie vairo ir įsmeigęs akis į dangų, kuriame turbūt ieškojo ne 
tik kelio į Prancūziją, bet ir apvaizdos malonės, sėdėjo vienas, kaip 
buvo pažadėjęs, susimąstęs, budrus, ir vairavo valtelę numatytu keliu. 

Po keleto valandų Atas pažadino keleivius. 

Pirmieji ryto spinduliai buvo nušvietę melsvą jūros vandenį, ir 
dešimties muškietos šūvių nuotoly, beveik pačiame priešakyje, buvo 
matyti kažkokia masė, virš kurios plevėsavo trikampė burė, siaura ir 
ilga lyg kregždės sparnas. 

— Laivas! — sušuko visi keturi bičiuliai vienu balsu; tarnai taip 
pat išreiškė džiaugsmą, tik kiekvienas savaip. 

Iš tikrųjų tai buvo transporto la4vas, plaukiąs iš Diunkerko į Bulonę. 

Keturi ponai, Blezua ir Musketonas sušuko vienu balsu, kuris 
nuaidėjo elastišku bangų paviršiumi, o Grimo, netaręs nė žodžio, iškėlė 
skrybėlę ant irklo, norėdamas atkreipti dėmesį laivu plaukiančiųjų, 
kurie turėjo išgirsti tą šauksmą. 

Po ketvirčio valandos šio laivo valtelė ėmė juos buksyruoti; paskui 
jie sulipo ant nedidelio laivo denio. Laivo kapitonui Grimo savo pono 
vardu pasiūlė dvidešimt ginėjų, ir devintą valandą ryto, pučiant 
palankiam vėjui, mūsų prancūzai įkėlė koją į savo tėvynės žemę. 

— Po velnių, koks stiprus čia jautiesi! — sušuko Portas, įmindamas 
plačias savo pėdas smėlyje. — Tegu tik kas dabar mane užgauna ar 
pažvelgia šnairas, tuoj pamatys, su kuo turi reikalų! Po velnių, vienas 
stočiau prieš visą karalystę! 

— O aš, — tarė d' Artanjanas, — prašau jus, Portai, nesigirti čia 
taip garsiai, nes, man atrodo, į mus daug kas žiūri. 

— Po perkūnų, — tarė Portas, — mumis stebisi. 

— Na, o aš, Portai, prisiekiu, kad visai neketinu nosies riesti, — 
atsakė d'Artanjanas. — Aš pastebėjau žmonių juodais drabužiais, o 
mūsų padėtyje, prisipažįstu, juodai apsirengę žmonės mane baugina. 

— Tai uostų muitininkai, — paaiškino Aramis. į 

— Prie ano kardinolo, prie didžiojo, — pasakė Atas, — daugiau 
dėmesio būtų kreipiama į mus, negu į prekes. Bet prie šito — 
nusiraminkite, bičiuliai, — daugiau dėmesio bus kreipiama į prekes, 
negu į mus. 

— Aš nelabai tuo tikiu, — atsakė d' Artanjanas, — ir todėl eisiu 
krantu į kopas. 

— Kodėl ne į miestą? — paklausė Portas. — Man geriau patinka 
patogus viešbutis, negu šios bjaurios smėlio dykumos, kurias dievas 
sutvėrė tik triušiams. Be to, aš esu alkanas. 

— Darykit kaip norite, Portai, — atsakė d' Artanjanas, — bet aš esu 
tikras, kad tokiems žmonėms, kaip mes, saugiausia vieta yra plynas 
laukas. 

Ir d' Artanjanas, įsitikinęs, kad dauguma jį seks, nuėjo kopomis, 
nelaukdamas Porto atsakymo. 

Būrelis nusekė paskui jį, ir bematant visi išnyko už smėlio kalvelių, 
neatkreipę į save niekieno dėmesio. 

— Dabar pasikalbėsime, — tarė Aramis, kai jie buvo nuėję ketvirųį 
mylios. 

— O ne, — atsakė d'Artanjanas, — bėkime toliau. Mes 
išsigelbėjome nuo Kromvelio, nuo Mordaunto, nuo jūros — nuo trijų 
prarajų, kurios norėjo mus praryti, bet neišsigelbėsime nuo pono 
Mazarinio. 

— Jūs teisus, d'Artanjanai, — pasakė Aramis, — ir aš siūlau 
atsargumo dėlei išsiskirstyti. 

— Taip, taip, Arami, — pritarė d' Artanjanas, — išsiskirstykime. 

Portas buvo bepradedąs prieštarauti tam nutarimui, bet d' Artanjanas, 
spustelėjęs jam ranką davė suprasti, kad jis privalo tylėti. Portas 
visada klausė tų savo draugo ženklų, nes būdamas geraširdis, pripažino 
jo proto-pranašumą. Jis nurijo žodžius, kuriuos norėjo ištarti. 

— Bet kodėl mums skirtis? — paklausė Atas. 

— Todėl, — atsakė d' Artanjanas, — kad mane ir Portą Mazarinis 
siuntė pas Kromvelį, o mes ne tik netarmavome Kromveliui, bet net 

padėjome Karoliui I, o juk tai nėra tas pat. Jei grįšime su ponu de La 
Feru ir d'Erble, mūsų kaltė bus aiški; jei grįšime vieni, mūsų kaltė liks 
abejotina, o kai žmonės abejoja, galima juos už nosies vedžioti. Na, aš 
dar pavedžiosiu už nosies poną Mazarinį. 

— Taip, — sušuko Portas, — jūsų teisybė! 

— Jūs užmirštate, — pasakė Atas, — kad mes jūsų belaisviai, kad 
mes visai nelaikome savęs atleistais nuo žodžio, ir, jei mus pristatysite 
į Paryžių kaip belaisvius... 

— Iš tikrųjų, Atai, — pertraukė jį d' Artanjanas, — man pikta, kad 
toks protingas žmogus, kaip jūs, kalba paikus žodžius, kuriuos gėdytųsi 
pasakyti net trečios klasės mokinys. Ševalje, — kreipėsi d' Artanjanas į 
Aramį, kuris, išdidžiai pasirėmęs špaga, matyt, pritarė Atui, nors iš 
karto kalbėjo visai priešingai, — ševalje, įsidėmėkite, jog šiuo atveju 
kaip ir visada, mano nepasitikėjimas kiek perdėtas. Pagaliau nei Portas, 
nei aš, mudu niekuo nerizikuojame. Tačiau, jei atsitiktinai kas panorėtų 
mus suimti prie jūsų, tai ne taip lengva būtų suimti septynis, kaip tris; 
turėtume išsitraukti špagas iš makščių, mūsų padėtis, kuri ir šiaip bloga, 
dar pablogėtų, ir mes visi žūtume. Be to, jei dviem iš mūsų atsitiktų 
nelaimė, ar ne geriau, kad kiti du būtų laisvi ir juos išlaisvintų atšliaužę, 
užminavę, pasikasę ar kokiu kitu būdu. Be to, kas žino, gal mums 
pasiseks atsiprašyti atskirai, judviem — karalienės, mudviem — 
Mazarinio, o jei mes pasirodysime drauge, mums tikriausiai neatleis. 
Taigi, Atai ir Arami, eikite į dešinę, o jūs, Portai, — į kairę su manim; 
tegu tie ponai vyks į Normandiją, o mes — trumpiausiu keliu — į 
Paryžių. 

— O jei mus kelyje suimtų, kaip apie tą nelaimę pranešti kitiems? 
— paklausė Aramis. 

— Nieko nėra lengviau, — atsakė d' Artanjanas, — nustatysime 
pastovų maršrutą. Vykite į Sen-Valeri, paskui į Djepą, pagaliau tiesiu 
keliu iš Djepo į Paryžių; mes vykstame per Abevilį, Amjeną, Peronę, 
Kompjeną ir Sanlisą ir kiekviename viešbutyje, kiekviename name, 
kur apsistosime, įbrėšime sienoje peiliu ar deimantu stikle pranešimą, 
kuris vėliau, ieškant, gal labai pravers tiems, kurie bus laisvi. 

— Ak mano bičiulį, — tarė Atas, — kaip aš gėrėčiausi jūsų 
sumanymu, jei mažiau galvočiau apie jūsų širdies kilnumą. 

Ir jis paspaudė d' Artanjanui ranką. 

— Argi lapė sumani, Atai? — paklausė gaskonas, gūžtelėdamas 
pečiais. — Ne, ji moka gaudyti vištas, mėtyti pėdas ir surasti savo 
kelią naktį, kaip dieną. Štai ir viskas. Vadinasi, nutarta. 

— Nutarta. 

— Tai pasidalinsime pinigus, — kalbėjo d' Artanjanas, — mums 
turėjo likti apie du šimtai pistolių. Kiek jų liko, Grimo? 

— Šimtas aštuoniasdešimt pusluidorių, pone. 

— Taip. Valio, štai ir saulė! Sveika, bičiule saule! Nors tu nepanaši 
į mano Gaskonijos saulę, tačiau aš pažįstu tave ar bent deduosi pažįstąs. 
Sveika. Seniai tave mačiau. 

— Gana, gana, d' Artanjanai, — sušuko Atas, — - nesišvaistykite 
sąmoju: jūsų akyse ašaros. Būkime visada atviri viens kitam, -nors tas 
atvirumas parodytų ir gerąsias mūsų savybes. 

— Betgi, Atai, — tarė d' Artanjanas, — nejaugi manote, kad pavojaus 
valandą galima šaltakraujiškai išsiskirti su tokiais dviem draugais, 
kaip jūs ir Aramis. 

— Ne, žinoma, negalima, — atsakė Atas, — todėl apkabinkite 
mane, sūnau! 

— Po velnių! — tarė kūkčiodamas Portas. — Rodos, aš verkiu. 
Kaip kvaila! 

Ir visi keturi bičiuliai apsikabino. Šiems keturiems žmonėms, 
spaudžiantiems kits kitą broliškame glėbyje, tą valandą atrodė, kad jie 
visi drauge turi vieną sielą. | 

Blezua ir Grimo teko eiti su Atu ir Aramiu. D' Artanjanas ir Portas 
pasitenkino Musketonu. 

Pinigus pasidalijo broliškai, kaip visada darydavo; paskui keturi 
bajorai, paspaudę vienas kitam ranką, dar sykį pakartojo amžinos 
draugystės pažadus ir nuėjo į skirtingas puses; keletą kartų jie atsisuko, 
ir kopų aidas atliepė meilius jų žodžius. 

Pažaliau išnyko vieni kitiems iš akių. 

— Po velnių, d' Artanjanai! — sušuko Portas. — Aš turiu dabar 
jums viską pasakyti, nes negaliu nuo jūsų nieko nuslėpti. Aš jūsų 
tiesiog neatpažįstu. 

— Kodėl? — paklausė d'Artanjanas, gudriai šypsodamasis. 

— Todėl, kad, jeigu Atui ir Aramiui dabar iš tikrųjų gresia didelis 
pavojus, kaip jūs sakote, mes neturėjome jų palikti. Prisipažįstu, aš 
norėjau eiti su jais ir dabar noriu grįžti, nepaisydamas visų pasaulio 
mazarinių. 

— Jeigu viskas taip būtų, Portai, jūsų būtų teisybė, — tarė 
d' Artanjanas, — bet žinokite, yra viena nereikšminga aplinkybė, kuri 
pakeis visas jūsų mintis; ne jiems gresia didelis pavojus, o mums, mes 
atsiskyrėme nuo jų ne dėl to, kad juos paliktume, bet kad jų 

nesukompromituotume. 

— Tikrai? — paklausė Portas, išpūtęs akis. 

— Taip, žinoma. Jeigu mus visus suimtų, jiems grėstų tik Bastilija, 
o mums — Grevo aikštė. 

— Oho, — sušuko Portas, — kaip toli dar iki barono titulo, kurį 
man pažadėjote, d' Artanjanai! 

— Na, gal ir ne taip toli, kaip manote, Portai. Jūs žinote priežodį: 
“Visi keliai veda į Romą." 

— Bet kodėl mums gresia didesnis pavojus, Bi Atui ir Aramiui? 
— paklausė Portas. 

— Todėl, kad jie vykdė tik karalienės Henrietės paliepimus, o mes 
nepaklausėm Mazarinio; todėl, kad mes vykome pas Kromvelį kaip 
pasiuntiniai, 0 pradėjome kovoti už karalių Karolį, todėl, kad mes, 
užuot padėję įvykdyti mirties bausmę karaliui, nuteistam niekšų, kurie 
vadinami mazariniais, kromveliais, džoisais, fertaksais ir kitokiais 
vardais, vos jo neišgelbėjome. 

— Dievaži, tai tiesa, — pasakė Portas, — bet kodėl jūs, mielas 
bičiuli, manote, kad generolas Kromvelis, turėdamas daugybę tokių 
svarbių reikalų, surado laiko pagalvoti... 

— Kromvelis galvoja apie viską. Jis viskam turi laiko, o mes 
negalime gaišti laiko, jis mums labai brangus. Mes nebūsime saugūs, 
kol nepamatysime Mazarinio, ir tai dar... : 

—-Po velnių, — tarė Portas, — ir ką gi mes pasakysime tam 
Mazariniui? 

— Palikite tai man, aš turiu savo planą; juoksis tas, kas juoksis 
paskutinis. Ponas Kromvelis labai stiprus; ponas Mazarinis labai suktas; 
bet aš labiau mėgstu palaikyti diplomatinius santykius su jais, negu 
turėti reikalų su velioniu ponu Mordauntu. 

— Ak, — tarė Portas, — kaip malonu sakyti: velionis ponas 
Mordauntas. 

— Dievaži, taip, — atsakė d' Artanjanas, — bet dabar keliaukime! 

Ir abudu, negaišdami nė minutės, leidosi Paryžiaus linkui, lydimi 
Musketono, kuriam visą naktį buvo šalta, o po ketvirčio valandos 
pasidarė karšta. 

XXXIV 
SUGRĮŽIMAS 


Atas ir Aramis patraukė keliu, kurį jiems buvo nurodęs 
d' Artanjanas, ir kiek galėdami skubėjo. Jiems atrodė, kad bus daug 
geriau, jeigu jie bus suimti arčiau Paryžiaus. 

Kiekvieną vakarą, bijodami, kad nakų jų nesuimtų, brėždavo ant 
sienų ir ant stiklo sutartus ženklus; bet kiekvieną rytą, didžiai 
stebėdamiesi, pabusdavo laisvi. 

Juo labiau jie artėjo prie Paryžiaus, didieji įvykiai, kuriuose jie 
dalyvavo ir kurie padarė perversmą Anglijoje, nyko kaip sapnas, ir, 
priešingai, juos pasitiko įvykiai, kurie, jiems nesant Prancūzijoje, 
sujaudino Paryžių ir provinciją. 

Per tas šešias savaites, jiems nesant Prancūzijoje, atsitiko tiek daug 
nežymių dalykų, kad jie beveik sudarė didžiulį įvykį. Paryžiečiai, vieną 
rytą netikėtai pabudę be karaliaus ir karalienės, labai susirūpino, net 
„Mazarinio išvykimas negalėjo jų nuraminti. 

Pirmiausia Paryžius, sužinojęs apie karaliaus ir karalienės pabėgimą 
į Sen-Žermeną (mes jau pasakojome skaitytojui, kaip tai įvyko), pajuto 
siaubą, kokį patiria vaikas, pabudęs naktį arba likęs be globos. 
Susijaudinęs parlamentas nutarė siųsti pas karalienę delegacij ją ir prašyti, 
kad ji grįžtų į Paryžių. 

Bet karalienė dar buvo veikiama Lanso pergalės ir didžiavosi labai 
sėkmingu pabėgimu. Karalienė ne tik nesuteikė garbės deputatams 
juos priimdama, bet dar privertė laukti vieškelyje, kur kancleris, tas 
pats kancleris Segje, kuris “Trijuose muškietininkuose" taip stropiai 
ieškojo laiško beveik karalienės korsete, įteikė jiems ultimatumą, 
skelbianų, kad, jeigu parlamentas nenusižemins prieš karališkąją jos 
didenybę ir nepasmerks nutarimų visais klausimais, dėl kurių kilo 
nesantaika, rytoj pat Paryžius bus apsiaustas; tuo tikslu Orleano hercogas 
jau yra užėmęs Sen-Klu tiltą, o ponas princas, vis dar švytintis Lanso 
pergalės spinduliais, stovi Šarantone ir Sen-Deni su savo. kariuomene. 

Nuosaikus atsakymas gal būtų sutelkęs nemaža šalininkų, o šis 
grasinimas, karaliaus dvaro nelaimei, padarė priešingą įspūdį, negu 
buvo laukiama. Jis įžeidė parlamentą, ir tas, remiamas buržuazijos, 
pajutusios savo jėgą po Bruselio paleidimo, atsakė į ultimatumą, 
paskelbdamas, kad . kardinolas Mazarinis esąs visos netvarkos 
kaltininkas, karaliaus ir valstybės priešas, ir jam įsakė tą pat dieną 


608 


pasitraukti iš-karaliaus dvaro, o per aštuonias dienas iš Prancūzijos. Jei, 
praėjus skirtam laikui, jis nepaklus įsakymui, kvietė karaliaus valdinius 
jį suimti. 

Toks griežtas atsakymas, kurio rūmai toli gražu nelaukė, paliko už 
įstatymo ribų ir Paryžių, ir Mazarinį. Dabar reikėjo tik laukti, kas 
laimės kovą: parlamentas ar rūmai. 

Rūmai pradėjo ruoštis pulti, o Paryžius gintis. Miestiečiai ėmėsi 
darbo, kurio paprastai griebiamasi riaušių metu, tai yra, statė barikadas 
ir ardė gatvių grindinį, kol koadjutorius atvedė jiems į pagalbą princą 
de Konti, princo de Konde brolį, ir jo svainį hercogą de Longvilį. Nuo 
to laiko miestiečiams pasidarė ramiau, nes į jų gretas perėjo du 
karališkojo kraujo princai, be to, jų buvo daugiau. Ši nelaukta pagalba 
paryžiečiams atėjo sausio dešimtą dieną. 

Po ilgų ginčų princas de Konti buvo paskirtas vyriausiuoju 
karališkosios kariuomenės vadu už Paryžiaus sienų, o jo pavaduotojas 
— hercogas d'Elbefas, hercogas de Bujonas ir maršalas de La Motas. 
Hercogas de Longvilis, neturįs nei tarnybos, nei karinio titulo, 
pasitenkino tuo, kad galėjo būti šalia savo svainio. 

Hercogas de Boforas parvyko iš Vandomua ir, kaip sako kronika, 
parsivežė išdidžią išvaizdą, puikius ilgus plaukus ir populiarumą, dėl 
kurio buvo laikomas Halių dievaičiu. 

Paryžiečių armija buvo sudaryta taip greitai, kaip paprastai 
miestiečiai apsivelka kariniais draubužiais, paskatinti tam tikrų jausmų. 
Sausio devynioliktąją improvizuotoji armija padarė išpuolį ne tam, 
kad ką svarbaus nuveiktų, bet norėdama pati įsitikinti savo buvimu. Ji 
nešė vėliavą, ant kurios buvo užrašytas keistas devizas: “Mes ieškome 
savo karaliaus.“ 

Vėliau, kitomis dienomis, įvyko keletas nežymių susidūrimų, kurie 
tiek tedavė naudos, kad buvo pagrobtos kelios bandos gyvulių ir 
sudeginti du ar trys namai. 

Atėjo vasaris; šio mėnesio pirmąją dieną keturi mūsų draugai pasiekė 
Bulonę ir vyko į Paryžių, tačiau iš skirtingų pusių. 

Ketvirtąją kelionės dieną jie atsargiai aplenkė Nanterą, stengdamiesi 
nepatekti į karalienės dalinių rankas. 

Atui nepatiko šios atsargumo priemonės, bet Aramis jam labai 
teisingai pasakė, kad jie privalo būti atsargūs, nes karalius Karolis 
jiems pavedęs šventą misiją; jie gavo ją ešafoto papėdėje ir baigs 
vykdyti tik prie Anglijos karalienės kojų. 

Atas nusileido. 

Priemiestyje mūsų keliautojai sutiko stiprią sargybą, visas Paryžius 
buvo apsiginklavęs. Sargybinis nepraleido abiejų bajorų ir pakvietė 
seržantą. 

Netrukus atėjo seržantas ir, nepaprastai didžiuodamasis, kaip visada 
daro miestelėnai, kada jiems tenka laimė apsivilkti karinę uniformą, 
paklausė: 

— Kas jūs esate, ponai? 

— Du bajorai, — atsakė Atas. 

— Iš kur atvykstate? 

— Iš Londono. 

-— Ko aatvykstate į Paryžių? 

— Su misija pas jos didenybę Anglijos karalienę. | 

— Štai kaip! Siandien visi joja pas Anglijos karalienę, — sumurmėjo 
seržantas. — Mūsų sargybos būste jau sėdi trys bajorai ir rodo savo 
leidimus; jie taip pat vyksta pas jos didenybę. O kur jūsų leidimai? 

— Mes jų neturime. 

— Kodėl nuturite? 

— Kaip jums esame sakę, mes atvykome iš Anglijos ir visiškai 
nežinome, kokie politiniai įvykiai čia dedasi, nes iš Paryžiaus 
iškeliavome dar tuo metu, kai karalius nebuvo išvažiavęs. | 

— A, — pasakė seržantas, gudriai šypsodamasis, — jūs turbūt 
mazarininkai ir norite čia įlįsti mūsų šnipinėti. 

— Mielas bičiuli, — įsiterpė Atas, ligi šiol leidęs kalbėti tik 
Aramiui, — jeigu mes būtume mazarininkai, čia atvyktume su 
visokiausiais leidimais. Jūsų vietoje, tikėkite manim, nevertėtų 
pasikliauti tais, kurie parodo perdaug tvarkingus dokumentus. 

— Įeikite į sargybos būstą, — paliepė seržantas, — ten išdėstykite 
savo argumentus sargybos viršininkui. 

Jis davė ženklą sargybiniui tuojau juos įleisti; seržantas įėjo 
pirmutinis, o paskui jį į sargybos būstą nusekė abu bičiuliai. 

Sargybos būstas buvo prisikimšęs buržua ir liaudies; vieni lošė, kiti 
gėrė, dar kiti šnekėjosi. 

Viename kampe, beveik nepastebimi, stovėjo trys anksčiau atvykę 
bajorai, kurių pasus tikrino karininkas. Karininkas sėdėjo gretimame 
kambaryje, nes jo laipsnis davė jam teisę turėti atskirą kambarį. 

Anksčiau ir dabar atvykę keleiviai pirmiausia smalsiai nužvelgė 
vieni kitus. Anksčiau atvykusieji buvo apsigaubę ilgais apsiaustais. 
Vienas, mažesnis už savo draugus, stovėjo už jų. 

Kada įėjęs seržantas pranešė, jog jis tikriausiai bus atvedęs du 

mazarininkus, trys bajorai sukluso. Žemiausias iš visų trijų, kuris buvo 
žengęs du žingsnius į priekį, dabar vėl pasitraukė ir atsidūrė tamsoje. 

Kai paaiškėjo, jog naujai atvykusieji neturi pasų, sargybos būstinėje 
buvo nuspręsta, kad jų negalima leisti į miestą. 

— Tačiau, — tarė Atas, — galimas daiktas, kad mes būsime įleisti, 
nes, rodos, susidūrėme su protingais žmonėmis. Šį klausimą labai lengva 
išspręsti: reikia tik jos didenybei Anglijos karalienei pranešti mūsų 
vardus, ir, jeigu ji laiduos už mus, tikiuosi, kad jums nereikės mūsų 
trukdyti. 

Išgirdęs šiuos žodžius, tamsoje slypintis bajoras labai nustebo ir, 
stengdamasis dar geriau apsigaubti apsiaustu, nubloškė ant žemės savo 
skrybėlę; jis greitai pasilenkė ir ją pasiėmė. | 

— O, dieve! — sušnibždėjo Aramis, kumštelėjęs alkūne Atui. 
— Ar matėte? 

— Ką? — paklausė Atas. 

— To mažojo bajoro veidą? 

— Ne. 

— Gal man tik pasirodė... bet tai negalimas daiktas... 

Tuo metu iš gretimo kambario, kur sėdėjo karininkas, išėjo seržantas 
ir, atiduodamas trims bajorams pasus, tarė: 

— Pasai tvarkoje. Leiskite vykti šiems trims ponams! 

Trys bajorai linktelėjo ir pasiskubino pasinaudoti leidimu; seržantui 
įsakius, durys buvo jiems atidarytos. 

Aramis nulydėjo juos akimis ir, kai mažasis vyriškis ėjo pro šalį, 
stipriai paspaudė Atui ranką. 

— Kas jums, mano brangusis? — paklausė šis. 

— Aš... tai turbūt man tik pasirodė. 

Paskui, kreipdamasis į seržantą, pridūrė: 

— Sakykite, pone, ar pažįstate tuos tris bajorus, kurie ką tik iš čia 
išėjo? 

— Aš juos pažįstu tik iš pasų: tai ponai de Flamaranas, de Šatijonas 
ir de Briuji, trys bajorai frondininkai, kurie vyksta pas hercogą de 
Longvilį. 

 — Keista, — tarė Aramis, tartum atsakydamas į savo mintis, 0 ne į 
seržanto žodžius, — man pasirodė, kad čia buvo pats Mazarinis. 

Seržantas nusikvatojo. 

— Kam jis vyks pas mus — ar kad būtų pakartas? Ne toks jis 
"kvailas. 
— Ak, — sumurmėjo Aramis, — gal aš apsirikau, nes mano akys 

ne tokios įžvalgios, kaip d' Artanjano. | 

— Kas čia kalba apie d' Artanjaną? — paklausė karininkas, tuo 
metu pasirodęs ant kambario slenksčio. 

— O! — sušuko Grimo, išplėtęs akis. 

— Kas yra? — paklausė drauge Aramis ir Atas. 

— Planše! — atsakė Grimo. — Planše karininko uniforma! 

— Ponai de La Ferai ir d'Erble, — sušuko karininkas, — 
grįžtate į Paryžių! Ak, kaip aš džiaugiuosi, ponai, nes, be abejo, 
atvykote pas ponus princus! 

— Taip, brangusis Planše, — atsakė Aramis, o Atas šypsojosi, 
matydamas, kokią svarbią vietą užima miesto milicijoje buvęs 
Musketono, Bazeno ir Grimo draugas. 

- — Ponas d'Erble, leiskite paklausti, ar kartais neturite kokių žinių 
apie d' Artanjaną, apie ką tik malonėjote kalbėti? 

— Brangusis bičiuli, jau keturios dienos, kai mes su juo išsiskyrėme, 
ir manome, kad jis anksčiau už mus atvyko į Paryžių. 

— Ne, pone, aš esu tikras, kad jis dar neatvyko į sostinę; galbūt jis 
pasiliko Sen-Žermene. 

— Nemanau, nes esame susitarę susitikti “Ožkelės" viešbutyje. 

— Aš ten šiandien buvau. 

— Ir gražioji Madlena nieko apie jį nežino? — paklausė Aramis 
šypsodamasis. 

— Ne, pone, neslėpsiu nuo jūsų, kad ji labai susirūpinusi. 

— Pagaliau, — tarė Aramis, — juk dar laikas nepasibaigė, mes taip 
pat labai skubėjome. Bet, brangusis Atai, liaukimės kalbėti apie mūsų 
bičiulį ir pasveikinkime poną Planše. 

„ — O, ponas ševalje! — sušuko lenkdamasis Planše. 

— Jau leitenantas! — apsidžiaugė Aramis. 

— Kol kas leitenantas, bet pažadėtas kapitono laipsnis. 

— Puiku! — pasakė Aramis. — O kaip pasiekėte tokią garbę? 

— Juk jūs žinote, ponai, kad aš išgelbėjau poną de Rošforą? 

— Kaipgi, žinome! Jis pats apie tai pasakojo. 

— Užtat Mazarinis vos manęs nepakorė, ir todėl, savaime 
suprantama, aš pasidariau dar populiaresnis. 

— Ir dėl to populiarumo... 

— Ne, dėl kažko daugiau. Jūs žinote, ponai, kad aš tarnavau 
Pjemonto pulke ir. turėjau garbę būti seržantu. 

— Taip, prisimenam. 

— Taigi! Vieną dieną, kada nebuvo kam išrikiuoti ginkluotos 

miestiečių minios, kurioje žygiavo kas kaire, kas dešine koja, aš 
išmokiau juos žengti koja į koją ir ten pat, pratimų aikštėje, buvau 
pakeltas leitenantu. 

-— Štai kaip, — tarė Aramis. 

— Ar turite daug bajorų? — paklausė Atas. 

— Daugybę! Pirmiausia, pas mus, kaip turbūt jau žinote, yra princas 
de Konti, hercogas de Longvilis, hercogas de Boforas, hercogas 
d'Elbefas, hercogas de Bujonas, hercogas de Ševrezas, ponas de 
Brisakas, maršalas de La Motas, ponas de Liuinas, markizas de Vitri, 
princas de Marsijakas, markizas de Naurmutje, grafas de Fijeskas, 
markizas de Legas, grafas de Monrezoras, markizas de Sevinje ir 
daugelis kitų. 

— O ponas Raulis de Braželonas? — paklausė Atas jausmingu 
balsu. — D' Artanjanas man pasakojo, kad išvykdamas jį paliko jūsų 
globai, gerasis Planše. 

— Taip, ponas grafe, jis pavedė jį man lyg tikrą savo sūnų, ir galiu 
pasakyti, kad nė akimirkos neišleidau jo iš akių. 

— O kaip jis laikosi? — sušuko Atas drebančiu iš džiaugsmo balsu. 
— Ar nieko jam neatsitiko? 

— Nieko, pone. 

— Ir kur jis gyvena? 

— Ten pat, “Karolio Didžiojo" viešbutyje. 

— Kaip leidžia laiką?.. 

— Kartais pas Anglijos karalienę, kartais pas ponią de Ševrez. Jis 
niekad nesiskiria su grafu de Gišu. 

— Ačiū jums, Planše, ačiū, — tarė Atas, duodamas jam ranką. 

— O, ponas grafe! — susijaudinęs atsakė Planše, pirštų galais 
paliesdamas jo ranką. 

— Grafe, ką jūs darote? Juk čia buvęs tarnas! — tarė jam Aramis. 

— Bičiuli, — atsakė Atas, — jis papasakojo man apie Raulį. 

— O dabar, ponai, — paklausė Planše, kuris negirdėjo Aramio 
pastabos, — ką ketinate veikti? 

— Grįžti į Paryžių, jei duosite mums leidimą, brangusis pone 
Planše, — atsakė Atas. 

— Kaip? Jei duosiu jums leidimą! Jūs šaipotės iš manęs, ponas 
grafe: juk aš jūsų tarnas. 

Ir jis pagarbiai nusilenkė. 

Paskui, atsisukęs į savo vyrus, įsakė: 

— Praleiskite šiuos ponus, aš juos pažįstu: tai pono de Boforo 

draugai. 

— Tegyvuoja ponas de Boforas! — sušuko visi sargybiniai vienu 
balsu, duodami kelią Atui ir Aramiui. 

Seržantas prisiartino prie Planše. 

— Kaip? Be leidimų? — sušnibždėjo jis. 

— Be leidimų, — atsakė Planše. 

— Atsargiau, kapitone, — kalbėjo seržantas, vadindamas - Planše 
pažadėtuoju titulu, — atsargiau, nes vienas iš trijų žmonių, kurie ką tik 
iš čia išėjo, tyliai mane perspėjo, kad turime šių ponų saugotis. 

— O aš, — atsakė didžiuodamasis Planše, — aš juos pažįstu ir už 
juos atsakau. 

Tai taręs, jis paspaudė Grimo ranką, kuris, rodės, buvo labai 
patenkintas tokia garbe. 

— Likite sveikas, kapitone, — tarė Aramis pašaipiu tonu, — jei 
mus ištiks kokia nelaimė, kreipsimės į jus. 

— Pone, — atsakė Planše, — visada ir visur būsiu jūsų tarnas. 

— Nekvailas, visai nekvailas vyrukas, — tarė Aramis, sėsdamas 
ant arklio. 

— Ir kaip jis nebus toks, jei taip ilgai valė savo pono skrybėles? — 
pridūrė Atas, taip pat sėsdamas ant arklio. 


XXXV 
PASIUNTINIAI 


Abu draugai tuojau patraukė toliau ir priemiesčiu nujojo į staigią 
pakalnę; bet, nusileidę žemyn, nustebo — Paryžiaus gatvės buvo 
pavirtusios upėmis, o aikštės ežerais. Po didelių liūčių, kurios truko 
visą sausio mėnesį, Sena išsiliejo iš krantų ir apsėmė pusę sostinės. 

Atas ir Aramis drąsiai įjojo į vandenį, bet netrukus vargšai gyvuliai 
panėrė ligi krūtinių, ir abiem bajorams teko skirtis su arkliais ir sėsti į 
laivelį. Jie taip ir padarė, o tarnams įsakė laukti jų Halėse. 

Taigi į Luvrą jie nuplaukė laiveliu. Buvo tamsi naktis, ir Paryžius, 
apšviestas mirkčiojančių žibintų tarp tų ežerų, kuriuose plaukiojo 
„laiveliai, pilni kareivių su blizgančiais ginklais, aidint naktinių 
sargybinių šauksmams, atrodė toks karingas, jog sužavėjo Aramį, 
žmogų, kuris labai greitai pasiduodavo karingiems jausmams. 

Jie nuvyko pas karalienę, bet turėjo kiek palaukti prieškambaryje. 
Karalienė tuo metu kalbėjosi su dviem atvykusiais bajorais, kurie jai 

atvežė žinių iš Anglijos. 

— Bet mes taip pat, — pasakė Atas tarnui, tai pranešusiam, — 
atvežame žinių iš Anglijos, be to, patys iš ten parvykstame. 

— O kaip jūs vadinatės, ponai? — paklausė tarnas. 

— Grafas de La Feras ir ševalje d'Erble, — atsakė Aramis. 

— A, tada, ponai, — atsakė tarnas, išgirdęs tas pavardes, kurias 
karalienė dažnai minėdavo vilties valandomis, — tada visai kas kita, ir 
aš manau, kad jos didenybė man neatleistų, jei jus priversčiau nors 
minutę laukti. Prašom eiti su manimi. 

Ir tarnas nuėjo pirmas, o paskui jį Atas ir Aramis. 

Jiems atsidūrus prie kambario, kuriame buvo karalienė, tarnas 
ženklu paprašė juos palaukti ir, atidaręs duris, tarė: 

— Jūsų didenybe, tikiuosi, man atleisite, kad nepaklausiau jūsų 
įsakymo, sužinojusi, kad atvedžiau du ponus — grafą de La Ferą ir 
ševalje d'Erble. 

Išgirdusi tas pavardes, karalienė sušuko iš džiaugsmo, ir tą šauksmą 
išgirdo abu bajorai, stovintys toliau. 

— Vargšė karalienė! — sušnibždėjo Atas. 

— O, tegul įeina, tegul įeina! — sušuko ir jaunutė princesė, puldama 
prie durų. 

Vargšas vaikas nė valandėlei nesiskyrė su mama ir, dukteriškai 
rūpindamasi ja, stengėsi atstoti čia nesančius du brolius ir seserį. 

— Įeikite, įeikite, ponai, — tarė ji, pati atidarydama duris. 

Atas ir Aramis įėjo. Karalienė sėdėjo krėsle, o priešais ją stovėjo-du 
iš tų trijų bajorų, kuriuos jie buvo susitikę sargybos poste. 

Tai buvo ponas de Flamaranas ir Šatijono hercogas Gasparas de 
Kolinji, brolis tam Kolinji, kuris prieš septynerius ar aštuonerius metus 
dėl hercogienės de Longvil žuvo dvikovoje. 

Išgirdę dviejų bičiulių vardus, jie pasitraukė žingsnį atgal ir sunerimę 
kažką vienas antram tyliu balsu pasakė. 

— Štai ir jūs, ponai! — sušuko Anglijos karalienė, pamačiusi Atą 
ir Aramį. — Pagaliau parvykote, ištikimieji bičiuliai, bet karališkieji 
kurjeriai jus aplenkė. Rūmai jau žinojo apie Londono įvykius, kai jūs 
dar tik artinotės prie Paryžiaus, ir šit ponai de Flamaranas ir de Šatijonas 
atnešė man nuo jos didenybės Onos Austrijietės pačias paskutines 
naujienas iš Anglijos. 

Atas ir Aramis pažvelgė kits į kitą: tas ramumas ir tas džiaugsmas, 
kuris spindėjo karalienės akyse, juos neapsakomai nustebino. 

— Prašau pasakoti toliau, — tarė ji, — kreipdamasi į ponus de 

Flamaraną ir de Šatijoną. — Jūs sakėte, kad jo didenybė Karolis I, 
karališkasis mano vyras, buvo nuteistas prieš daugumos Anglijos 
piliečių norą. 

— Taip, jūsų didenybe, — sumurmėjo Šatijonas. 

Atas ir Aramis vėl susižvelgė: jie buvo dar daugiau nustebę. 

— Ir kada jį nuvedė ant ešafoto, — kalbėjo toliau karalienė, — ant 
ešafoto, o viešpatie, mano vyrą, mano karalių!.. Kai nuvedė ant ešafoto, 
pasipiktinusi liaudis jį išgelbėjo. | 

— Taip, ponia, — atsakė Šatijonas tokiu tyliu balsu, kad abu bajorai, 
nors ir labai atidžiai klausėsi, vos išgirdo tą teigiamą atsakymą. 

Karalienė dėkingai susidėjo rankas ant krūtinės, o jos duktė, 
apkabinusi motinos kaklą, su džiaugsmo ašaromis akyse ją pabučiavo. 

— Dabar mums beliko tik nusilenkti jūsų didenybei, — pasakė 
Šatijonas, nes tas vaidmuo jam pačiam atrodė per sunkus, ir jis vis 
kaito, matydamas, jog Atas nenuleidžia nuo jo skvarbaus žvilgsnio. 

— Dar valandėlę, ponai, — pasakė karalienė, sulaikydama juos 
mostu. — Prašau dar valandėlę! Štai ponai de La Feras ir d'Erble, kaip 
girdėjote, atvyksta iš Londono ir, patys viską matę savo akimis, praneš 
mums smulkmenas, kurių dar nežinote. Jūs papasakosite jas karalienei, 
mano gerajai sesutei. Kalbėkite, ponai, kalbėkite, aš jūsų klausau. 
Nieko nuo manęs neslėpkite, nieko nedailinkite. Kadangi jo didenybė 
gyvas ir karališkoji garbė išgelbėta, visa kita man nieko nereiškia. 

Atas išbalo ir prisidėjo ranką prie širdies. 

— Na, pone, — pasakė karalienė; pastebėjusi tą judesį ir išbalimą, 
— kalbėkite, aš jus prašau. 

— Atleiskite, karaliene, — pagaliau tarė Atas, — bet aš nieko 
negaliu pridurti prie šių ponų žodžių, kol jie patys prisipažins, kad, 
galbūt, apsiriko. 

— Apsiriko! — sušuko karalienė dusdama. — Apsiriko!.. Kas gi 
nutiko? O mano dieve! 

— Pone, — tarė de Flamaranas Atui, — jei mes apsirikome, 
vadinasi, apsiriko pati Prancūzijos karalienė, ir jūs, tikiuosi, nesiryšite 
ištaisyti tos klaidos, nes tai reikštų, kad prieštaraujate jos didenybei. 

— Apsiriko karalienė, pone? — tyliai pakartojo Atas virpančiu 
balsu. - 

— Taip, — sušnibždėjo Flamaranas, nuleidęs akis. 

Atas liūdnai atsiduso. 

— O gal apsiriko tas bajoras, kuris su jumis atvyko ir kurį matėme 
sargybos būste prie Rulio užtvaros? — pasakė Aramis įžeidžiamai 


616 


mandagiai. — Jeigu mes, grafas de La Feras ir aš, neapsirinkame, jūs 
atvykote į Paryžių trise. 

Satijonas ir Flamaranas krūptelėjo. 

— Bet paaiškinkite, grafe, ką tai reiškia! — sušuko karalienė, 
kurios baimė kas valandėlę didėjo. — Jūsų veide aš matau neviltį, jūsų 
lūpos nedrįsta man pranešti kažkokios baisios žinios, jūsų rankos dreba... 
Ak dieve mano! Dieve mano, kas atsitiko? 

— Viešpatie! — tarė jaunoji princesė, klaupdamasi ant kelių šalia 
motinos. — Pasigailėkite mūsų! 

— Pone, — tarė Šatijonas, — jeigu jūs parnešėte nelemtą žinią, 
žiauriai pasielgsite, pranešdamas ją karalienei. 

Aramis priėjo prie Šatijono taip arti, kad beveik palietė jį. 

— Pone, — pasakė jis pro sukąstus dantis, žiūrėdamas į jį 
žaibuojančiomis akimis, — tikiuosi, kad neketinate mokyti grafo de La 
Fero ir manęs, ką reikia čia kalbėti? 

Tuo metu Atas, vis dar prisispaudęs ranką prie krūtinės ir nuleidęs 
galvą, prlėjo prie karalienės ir sujaudintu balsu tarė: 

— Jūsų didenybe, karaliai, kurie savo prigimtimi stovi aukščiau už 
kitus žmones, gavo iš dangaus širdį, kuri gali iškentėti didesnes nelaimes, 
negu paprasti žmonės, nes jų širdis yra kilnesnė. Todėl, mano manymu, 
nedera elgtis su didžiąja karaliene, kokia esate jūsų didenybė, taip, 
kaip elgiamasi su paprasta valstybės moterimi. Karaliene, jums lemta 
kentėti šioje žemėje, štai rezultatas pavestos mums misijos, kuria jūs 
suteikėte mums garbės. | 

Atas atsiklaupė ant kelių prieš drebančią ir sustingusią iš baimės 
karalienę, nusiėmė nuo krūtinės dėžutę su deimantiniu ordinu, kurį 
karalienė buvo įdavusi lordui Vinteriui prieš jam išvykstant, ir su 
vestuviniu žiedu, kurį prieš mirų Karolis I buvo įdavęs Aramiui; Atas 
niekada nesiskyrė su tais dviem daiktais nuo tos akimirkos, kai juos 
gavo. 

Jis atidarė dėžutę ir padavė karalienei nebylaus skausmo kupinu 
veidu. 

Karalienė ištiesė ranką, paėmė žiedą, mėšlungiškai prisispaudė jį 
prie lūpų ir, net neatsidususi, nesudejavusi, išbalo ir krito be sąmonės į 
rūmų ponių ir dukters rankas. 

Atas pabučiavo nelaimingosios našlės drabužių kraštą ir, atsistojęs 
taip didingai, kad padarė visiems didelį įspūdį, tarė: 

— Aš, grafas de La Feras, bajoras, niekada nesakęs netiesos, 
prisiekiu dievui ir šiai nelaimingai karalienei, jog mes padarėme 

Anglijoje viską, kad būtų išgelbėtas karalius. Dabar, ševalje, — pridūrė 
jis, kreipdamasis į d'Erble, — keliaukime, mes atlikome savo pareigą. 

— Dar ne, — atsakė Aramis, — mes turime pasakyti šiems ponams 
keletą žodžių. 

Ir, kreipdamasis į Šatijoną, tarė:— Pone, gal malonėsite išeiti su 
mumis valandėlei, aš noriu jums pasakyti keletą žodžių, kurių prie 
karalienės negaliu sakyti. 

Šatijonas linktelėjo galvą. Atas ir Aramis išėjo pirmieji, Šaliiojias 
ir Flamaranas nusekė paskui juos. Tylėdami jie perėjo vestibiulį ir 
įžengė į terasą su langu, esančią tame pačiame aukšte. Aramis, įėjęs į 
tuščią terasą, sustojo prie lango ir, kreipdamasis į grafą de Šatijoną, 
tarė: — Pone, jūs, mano manymu, ką tik pasielgėte negarbingai. Labai 
negarbingai, bet dar blogiau, kad esate melagio pasiuntiniai. 

— Pone! — sušuko Šatijonas. 

— O kur dingo ponas de Briuji? — ironiškai paklausė Aramis. 
— Ar tik nenuėjo pakeisti savo veido, kuris buvo truputį panašus į 
pono Mazarinio? Mat, Pale-Ruajalyje yra daug itališkų kaukių, 
pradedant Arlekinu ir baigiant Pantalonu. 

— Jūs, man rodos, norite mus iškviesti į dvikovą! — sušuko 
Flamaranas. | 

— Ak, jums tik taip rodosi, ponai? 

— Ševalje, ševalje! — bandė nuraminti Aramį Atas. 

— Et, grafe, palikite mane ramybėje, — piktai atsakė Aramis, — 
juk žinote, kad aš nemėgstu sustoti pusiaukelėje. 

— Tai baikite, pone, — atsakė Šatijonas, taip pat išdidžiai, kaip ir 
Aramis. 

Aramis nusilenkė. 

— Ponai, — tarė jis, — kitas, mano arba grafo de La Fero dėtas, 
įsakytų jus suimti, nes mes turime Paryžiuje draugų; bet mes pasiūlysime 
jums labai lengvą būdą išvykti. Pasikalbėsime čia, šioje tuščioje terasoje, 
penkias minutes su špagomis rankose. 

— Mielai, — atsakė Šatijonas. 

— Luktelkit, pone! — sušuko Flamaranas. — Aš žinau, kad toks 
pasiūlymas yra masinantis, bet šią valandą jis nepriimtinas. 

—- O kodėl? — pašaipiai paklausė Aramis. — Ar tik ne Mazarinio 
kaimynystė įkvepia jums tokį atsargumą? 

— O, jūs girdite, Flamaranai? — atsakė Šatijonas. — Jeigu jiems 
neatsakysime, suteršime savo vardą ir savo garbę. 

— Ir aš taip manau, — pritarė Aramis. 

— Tačiau mes vis dėlto tai atidėsime, ir šie ponai tikriausiai sutiks 
su Mano nuomone. 

Aramis pakraipė galvą neapsakomai įžūliai. 

Šatinjonas, tai pastebėjęs, uždėjo ranką ant špagos. 

— Hercoge, — tarė Flamaranas, — jūs užmirštate, kad rytoj 
vadovaujate labai svarbiai ekspedicijai, kad į tą vietą jus paskyrė pats 
ponas princas, patvirtino karalienė, ir dėl to ligi rytojaus dienos vakaro 
priklausote ne sau. | 

— Tai iki poryt ryto, — pasakė Aramis. 

— Iki poryt ryto? — atsakė Šatijonas. — Per ilgai laukti, ponai. 

— Bet juk ne aš nustatau terminą ir prašau atidėti, — pasakė 
Aramis. — Beje, man atrodo, — pridūrė jis, — kad mes galime susitikti 
per tą ekspediciją. 

— Taip, pone, jūsų tiesa! — sušuko Šatijonas. — Ir man bus labai 
malonu, jeigu teiksitės atvykti prie Šarantono vartų. 

— Žinoma, pone! Aš eičiau į pasaulio kraštą, kad tik jus sutikčiau, 
juo labiau pajojėsiu vieną ar dvi mylias. 

— Tai iki rytojaus, pone. 

— Iki rytojaus! O dabar eikite pradžiuginti savo kardinolo. Bet 
pirmiausia duokite garbės žodį, kad neprasitarsite jam apie mūsų 
sugrįžimą. 

— Keliate sąlygas? 

— Argi negalima? 

— Sąlygas kelia tik nugalėtojai, o jūs, ponai, dar nesate nugalėtojai. 

— Tai kausimės tučtuojau. Mums vis tiek, juk mes rytoj 
nevadovaujame jokiai ekspedicijai. 

Šatijonas ir Flamaranas susižvalgė. Aramio Žodžiuose ir mostuose 
buvo tiek daug pašaipos, kad Šatijonas vos tvardėsi, bet Flamaranas 
kažką jam pašnibždėjo, ir jis užgniaužė savo pyktį. 

— Gerai, duodu žodį, kad mūsų bendrakeleivis, nors ir kažin kas 
jis būtų, niekad nesužinos, kas čia įvyko. O jūs, pone, prižadate rytoj 
atvykti prie Šarantono? 

— Ak, — sušuko Aramis, — būkite ramūs, ponai! 

Keturi bajorai vieni kitiems nusilenką, bet šį kartą iš Luvro išėjo 
pirmutiniai Šatijonas ir Flamaranas, o Atas ir Aramis sekė paskui juos. 

— Kas jus taip įsiutino, Arami? — paklausė Atas. 

— Po velnių! Tai tie, su kuriais aš susikivirčijau. 

— Bet ką jie jums padarė? 

— Ką padarė?.. Argi nematėte? / 

— Ne. 

— Jie nusišaipė, kai mes prisiekėme, jog atlikome savo pareigą 
Anglijoje. Jie arba tuo patikėjo, arba nepatikėjo; jei patikėjo, vadinasi, 
šaipėsi, norėdami mus įžeisti; todėl reikia jiems įrodyti, kad mes esame 
šio to verti. Beje, aš nepykstu, kad dvikovą jie atidėjo ligi rytojaus, nes 
šiandien vakare mes turime svarbesnį reikalą, negu griebtis 2 

== Kokį? 

— Po velnių! Mes turime sučiupti Mazarinį. 

Atas paniekinamai nusišypsojo. 

— Jūs žinote, Arami, kad tokie žygiai man nepatinka. 

— Kodėl? 

— Todėl, kad panašūs į pasalą. 

— Iš tiesų, Atai, jūs būtumėte keistas kariuomenės vadas: 
kovotumėte tik dieną, įspėtumėte priešą, kurią valandą jį pulsite, ir 
tikriausiai nieko neveiktumėte naktį, kad priešas jūsų nekaltintų, jog 
pasinaudojote tamsa. 

Atas nusišypsojo. 

— Neįmanoma pakeisti žmogaus prigimties, — atsakė jis, — be 
to, ar žinote, kur mes esame? Galbūt Mazarinio suėmimas daugiau 
mums pakenktų, negu padėtų, ir mes turėtume daugiau nemalonumų, 
negu džiaugsmo. 

— Vadinasi, Atai, jums mano pasiūlymas nepatinka. 

— One, priešingai, jis labai geras, bet... 

— Bet kas? | 

— Manau, kad nevertėjo iš tų ponų reikalauti žodžio, kad jie nieko 
nesakys Mazariniui, nes, versdamas juos prisiekti, jūs beveik 
įsipareigojote nieko nedaryti. 

— Aš nieko neįsipareigojau, patikėkite manimi, ir galiu elgtis kaip 
tinkamas. Eime, eime, Atai! Eime! 

— Kur? 

— Pas poną de Boforą ar pas poną de Bujoną, mes jiems viską 
papasakosime. 

— Gerai, bet tik su viena sąlyga: pradėsime nuo koadjutoriaus. Jis 
dvasininkas, moka spręsti painius sąžinės klausimus, ir mes sužinosime 
jo nuomonę. 

— Ak, — tarė Aramis, — jis gali viską sugadinti, viską pasisavinti; 
verčiau pas jį eikime paskiausia. 

Atas nusišypsojo. 

Buvo matyti, kad jis turi kažkokią slaptą. mintį, kurios nenori 

pasakyti. 

— Gerai, tebūnie taip, — tarė jis. — Tai nuo kurio pradėsime? 

— Nuo pono de Bujono, jei neprieštaraujate; pas jį arčiau. 

— O dabar leiskite man padaryti vieną dalyką. 

— Kokį? — Užsukti į “Karolio Didžiojo“ viešbutį pabučiuoti Raulio. 

— O, žinoma! Aš vykstu su jumis, ir mes abu jį pabučiuosime. 

Juodu vėl įsėdo į tą patį laivelį, kuris juos buvo atgabenęs, ir 
nuplaukė į Hales. Ten rado Grimo ir Blezua, saugojančius jų arklius, ir 
visi keturi nujojo į Genego gatvę. 

Bet Raulio jau nebuvo “Karolio Didžiojo" viešbutyje. Tą dieną jis 
gavo pono princo įsakymą ir tučtuojau išvyko su Olivenu. 


XXXVI 
TRYS GENERALISIMO PADĖJĖJAI 


Iš “Karolio Didžiojo“ viešbučio Atas ir Aramis, kaip buvo susitarę, 
pasuko į hercogo de Bujono rūmus. 

Naktis buvo tamsi, ir, nors tokiu vėlyvu laiku gatvės nepaprastai 
būna tylios ir tuščios, iš visų pusių aidėjo tūkstančiai garsų, kurie 
staiga pažadina apsiausto miesto gyventojus. Kiekviename žingsnyje 
barikados, prie kiekvieno gatvės kampo nutiestos grandinės, visose 
sankryžose užtvaros; visur vaikštinėjo sargybiniai, pasikeisdami 
slaptažodžiais; įvairių vadų siunčiami, jodinėjo pasiuntiniai aikštėse; 
pagaliau visur buvo girdėti karšti pokalbiai, jaudiną ramius gyventojus, 
stovinčius prie langų, ir kitus, karingesnius, piliečius, vaikščiojančius 
gatvėmis su alebarda ant peties arba su arkebuza rankose. 

Atas ir Aramis dar nebuvo nužengę nė šimto žingsnių, o stovintieji 
prie barikadų sargybiniaijuos sulaikė ir paklausė slaptažodžio; bet jie 
atsakė einą pas poną de Bujoną pranešti labai svarbių Žinių. Tada 
sargybiniai davė žmogų jų palydėti, bet iš tikrųjų jį pasiuntė jų sekti. 
Šis ėjo prekyje dainuodamas: 


- Narsusis ponas de Bujonas 
Kenčia nuo podagros... 


Tai buvo pati naujausia daugybės posmų dainelė, kur visiems kliuvo. 
Beveik prie pat de Bujono rūmų jie sutiko tris raitelius, kurie, 
matyt, žinojo visokius slaptažodžius, nes jojo be palydovo ir be sargybos, 

o prijoję prie barikadų, ištardavo sargybiniui kažkokius žodžius, ir tas 
su didžiausia pagarba, derančia jų laipsniui, juos praleisdavo. Pamatę 
juos, Atas ir Aramis sustojo. 

— Oho! — pasakė Aramis. — Matote, grafe? 

— Taip, — atsakė Atas. 

— Ką jūs manote apie šiuos tris raitelius? 

— Ojūs, Arami? 

— Man rodos, čia mūsų pažįstami. 

— Jūs neapsirikote. Aš pažinau poną de Flamaraną, 

— O aš poną de Šatijoną. 

— O raitelis tamsiu apsiaustu? 

— Kardinolas! 

— Iš tikrųjų jis! 

— Kaip, po velnių, jie išdrįsta taip arti prieiti prie de Bujono rūmų? 
— paklausė Aramis. 

Atas nusišypsojo, bet nieko neatsakė. Po penkių minučių jie 
pasibeldė į princo duris. 

Duris saugojo sargybinis, kaip paprastai būna pas aukšto rango 
žmones; net kieme stovėjo sargyba, pasiruošusi vykdyti princo de 
Konti įsakymus. 

Kaip buvo dainuojama, iš tikrųjų hercogas de Bujonas sirgo podagra 
ir gulėjo lovoje; tačiau, nepaisant sunkios ligos, kuri jau visas mėnuo 
neleido jam atsisėsti ant arklio, tai yra nuo tos valandos, kai Paryžiuje 
buvo paskelbtas apsiausties stovis, jis sutiko priimti grafą de La Ferą 
ir ševalje d'Erble. 

Abu draugai buvo nuvesti pas hercogą de Bujoną. Ligonis gulėjo 
lovoje, bet, kaip galime įsivaizduoti, karinėje aplinkoje. Ant sienų 
kabojo špagos, pistoletai, šarvai ir arkebuzos, ir nesunku buvo numatyti, 
kad hercogas, kai tik pasveiks, daug košės privirs parlamento priešams. 
Tuo tarpu, didžiausiam jo apmaudui, kaip jis pats sakė, buvo priverstas 
gulėti lovoje. 

— Ak ponai, — sušuko jis, pamatęs du savo lankytojus ir sėsdamasis 
lovoje skausmo iškreiptu veidu, — jūs esate labai laimingi: galite 
sėdėti ant arklio, vaikščioti, kovoti už liaudies reikalus! O aš, matote, 
esu prirakintas prie lovos. Ak, velniai griebtų tą podagrą! — pridūrė 
jis, vėl susiraukdamas. — Velniška podagra! 

— Monsinjore, — pasakė Atas, — mes grįžome iš Anglijos, ir, vos 
tik pasiekėme Paryžių, pirmiausia panorome sužinoti, kokia jūsų 
sveikata. 

— Labai ačiū, ponai, labai ačiū! — atsakė hercogas. — Mano 
sveikata, kaip matote, bloga... Velniai griebtų tą podagrą! A, jūs 
parkeliavote iš Anglijos? Man ką tik pasakojo, kad karalius Karolis 
laikosi gerai. 

— Jis mirė, monsinjore, — atsakė Aramis. 

— Nejaugi? — sušuko nustebęs hercogas. 

— Parlamento nuosprendžių mirė ant ešafoto. 

— Negali būti! | 

— Jam buvo nukirsta galva mūsų akyse. 

— Tai ką gi čia man pasakojo ponas de Flamaranas? 

— Ponas de Flamaranas? — pakartojo Aramis. 

— Taip, jis ką tik išėjo. 

Atas nusišypsojo. 

— Su dviem palydovais? — paklausė jis. 

— Taip, su dviem palydovais, — atsakė hercogas, paskui neramiai 
pridūrė: — Ar juos sutikote? 

— Taip, man rodos, gatvėje, — atsakė Atas. 

Ir šypsodamasis pasižiūrėjo į Aramį, kuris taip pat dirstelėjo į jį 
nustebęs. | 

— Oi, velniai griebtų tą podagrą! — suriko de Bujonas, nesmagiai 
jausdamasis. 

— Monsinjore, — pasakė Atas, — iš tikrųjų jūs labai pasiaukojęs 
paryžiečių labui, kad, taip sunkiai sirgdamas, vadovaujate kariuomenei; 
jūsų ištvermingumas stebina mus, poną d'Erble ir mane. 

— Ką padarysi, ponai! Reikia aukotis liaudžiai, bet jūs esate 
pavyzdys, jūs tokie narsūs ir pasiaukoję, jūs, kurie išgelbėjote laisvę, o 
gal ir gyvybę brangiam mano kolegai hercogui de Boforui. Jūs taip pat 
matote, kad aš aukojuosi; bet, prisipažįstu, mano jėgos išseko. Širdis 
dar stipri, galva taip pat, bet mane žudo ta velniška podagra, ir, jei 
rūmai patenkintų mano prašymą, visiškai teisingą prašymą, nes aš 
prašau tik atlyginimo, kurį man buvo pažadėjęs dar anas kardinolas už 
atimtą iš manęs Sedano hercogystę; taigi, prisipažįstu, jei man duotų 
tokios pat vertės dvarą, jei atlygintų už naudojimąsi tuo dvaru nuo to 
laiko, kai iš manęs jį atėmė, tai yra ištisus aštuonerius metus; jei prie 
mano titulų pridėtų princo titulą, jei mano broliui de Tiurenui grąžintų 
vyriausiojo karo vado vardą, aš tučtuojau išvažiuočiau į savo dvarus ir 
palikčiau rūmams ir parlamentui patiems tvarkytis, kaip jiems patinka. 

-— Ir jūs būtumėte visai teisus, monsinjore, — atsakė Atas. 

— Jūs taip manote, grafe de La Ferai? 

— Visiškai taip. 

— Ir jūs, ševalje d'Erble? 

— Taip. 

— Tai aš jums sakau, ponai, — kalbėjo toliau hercogas — kad 
greičiausiai taip ir nuspręsiu. Rūmai dabar man duoda visokių 
pasiūlymų; aš juos galiu priimti arba nepriimti. Ligi šiolei nesutikau, 
bet žmonės, kaip jūs, man sako, jog aš klystu, ir kadangi ta velniška 
podagra neleidžią man pasitarnauti paryžiečių labui, aš, dievaži, esu 
linkęs paklausyti jūsų patarimo ir priimti sąlygas, kurias man ką tik 
pasiūlė ponas de Šatijonas. 

— Priimkite jas, hercoge, priimkite, — pasakė Aramis. 

— Dievaži, priimsiu. Aš net gailiuosi, kad šiandien jas beveik 
atmečiau... Bet rytoj dar bus pasitarimas, ir mes pamatysime. 

Abu bičiuliai nusilenkė hercogui. 

— Eikite, ponai, — tarė šis, — eikite, jūs turbūt labai pavargote 
kelionėje. Vargšas karalius Karolis! Bet jis vis dėlto truputį pats kaltas, 
ir mus gali paguosti tik tai, kad Prancūzija neturi ko sau prikišti, nes ji 
padarė viską, kas įmanoma, kad jis būtų išgelbėtas. 

— Mes galime tai paliudyti, ypač ponas Mazarinis... — tarė Aramis. 

— Puiku! Jūs matote, aš džiaugiuosi, kad pripažįstate jam tą 
nuopelną: jis geras, tas kardinolas, ir jeigu jis nebūtų svetimšalis... tai 
būtų puiku! Apie jį tada. kalbėtų teisingiau. Oi, velniai griebtų tą 
podagrą! 

Atas ir Aramis išėjo, bet pono de Bujono šauksmai juos lydėjo ligi 
prieškambario; buvo matyti, kad vargšas hercogas kenčia kaip 
pasmerktasis. 

Kai jie išėjo į gatvę, Aramis paklausė Atą: 

— Na, ką jūs manote? 

— Apie ką? 

— Po velnių, ogi apie poną de Bujoną! 

— Mano bičiuli, apie jį aš manau lygiai taip, kaip mūsų palydovo 
dainelė, — atsakė Atas: 


Narsusis ponas de Bujonas 
ž Kenčia nuo podagros. 


— Jūs matėte, — pasakė Aramis, — kad aš jam nė žodžiu 
neužsiminiau apie mūsų atsilankymo tikslą. 
— Ir labai išmintingai pasielgėte: būtumėte tik padidinęs jo 

skausmus. Eikime pas poną de Boforą. 

Ir abu draugai nujojo į Vandomo rūmus. 

Kai jie atjojo, išmušė dešimt valandų. 

Vandomo rūmai buvo taip pat gerai saugomi ir atrodė tokie pat 
karingi, kaip ir hercogo de Bujono. Aplink rūmus ir kieme stovėjo 
sargybiniai, ginklų piramidės ir pabalnoti arkliai. Tuo metu, kai Atas 
ir Aramis jojo pro vartus, jie susidūrė su dviem raiteliais; tie pasuko 
arklius į šalį, duodami jiems kelią. 

— Ak ponai, — tarė Aramis, — kiek daug kartų aušinikosije Šį 
vakarą! Patikėkit, mes būsime labai nelaimingi, jei, taip dažnai 
susidurdami su jumis šį vakarą, nesusitiksime rytoj rytą. 

— Pone, dėl to galite būti ramūs, — atsakė Šatijonas (tai jis su 
Flamaranu jojo iš hercogo de. Boforo), — jei mes susitinkame naktį, 
neieškodami vieni kitų, tai juo greičiau susitiksime dieną, kai vieni kitų 
ieškosime. 

— Tikiuosi, pone, — pasakė Aramis. 

— O ašesu įsitikinęs, — atsakė hercogas. 

Ponai de Flamaranas ir de Šatijonas nujojo, o Atas ir Aramis nusėdo 
nuo arklių. 

Vos tik jie atidavė tarnams pavadžius ir nusivilko apsiaustus, prie 
jų priėjo žmogus ir, valandėlę į juos žiūrėjęs blankioje vidury kiemo 
kabančio žibinto šviesoje, šūktelėjo nustebęs ir puolė jų apkabinti. 

— Grafas de La Feras! — sušuko jis. — Ševalje d'Erble! Kaip jūs 
atsidūrėte čia, Paryžiuje? 

— Rošforas, — pasakė drauge abu bičiuliai. 

— Taip, be abejonės. Mes atvykome, kaip žinote, iš Vandomua 
prieš keturias ar penkias dienas ir ruošiamės duoti Mazariniui pylos. 
Tikiuosi, jūs vis dar esate mūsiškiai. 

— Labiau negu kada nors. O hercogas? 

— Jis įpykęs ant kardinolo. Jūs žinote mylimojo mūsų hercogo. 
pasisekimą! Tai tikras Paryžiaus karalius: kai tik jis išeina į gatvę, 
minia vos jo nepasmaugia glamonėdama. 

— O, juo geriau! — tarė Aramis. — Bet sakykite, ar čia ką tik buvo 
ponai de Flamaranas ir de Šatijonas? 

— Taip, jie kalbėjosi su hercogu; juos, be abejonės, atsiuntė 
Mazarinis, bet, patikėkite manim, jiems čia buvo gerai atkirsta. 

— Puiku! — pasakė Atas. — O ar negalima būtų pamatyti jo 
kilnybės? 

— Kaipgi ne, tučtuojau! Jūs žinote, kad jis visada jus priims. Prašau 

su manimi, man bus didelė garbė, jei pats jam pristatysiu jus. 

Rošforas nuėjo į priekį. Visos durys atsidarė prieš jį ir prieš du 
bičiulius. Ponas de Boforas kaip tik rengėsi sėsti prie stalo. Tūkstančiai 
reikalų neleido jam anksčiau pavakarieniauti, bet, kad ir kaip buvo 
užimtas, princas, išgirdęs Rošforo suminėtas pavardes, tuojau pakilo 
nuo kėdės, kurią buvo betraukiąs prie stalo, ir žvitriai nuėjo pasitikti 
dviejų draugų. 

— Ak, dievaži, labai malonu, ponai, kad jūs atvykote! — tarė jis. 
— Turbūt neatsisakysite su manimi pavakarieniauti, tiesa? Buažoli, 
pasakykite Nuarmonui, kad turiu du svečius. Juk jūs pažįstate Nuarmoną, 
ar ne, ponai? Tai mano metrdotelis, dėdulės Marto įpėdinis, to paties 
Marto, kuris, kaip žinote, moka iškepti gardžiausius pyragus. Buažoli, 
tegu jis atsiunčia pyragą, bet ne tokį, kokiu vaišino La Rame. Ačiū 
dievui, dabar mums nereikia nei virvinių kopėčių, nei durklų, nei 
baimės kriaušės. 

— Monsinjore, — pasakė Atas, — malonėkite dėl mūsų netrukdyti 
gerojo savo metrdotelio, kurio daugybę talentų mes gerai žinome. Šį 
vakarą, jei jūsų kilnybė leis, mes turėsime garbės pasiteirauti apie jūsų 
sveikatą ir gauti įsakymų. | 
“ — O, mano sveikata, kaip matote, ponai, puikiausia! Sveikata, kuri 
ištvėrė penkerių metų kalinimą Bastilijoje prie pono de Šavinji, yra 
nenugalima. O dėl mano įsakymų, tai, dievaži, prisipažįstu, man labai 
sunku ko nors imtis; dabar čia visi davinėja įsakymus, ir, jeigu taip 
toliau bus, aš visiškai nebedavinėsiu jokių įsakymų. 

— Iš tikrųjų? — paklausė Atas. — O aš maniau, kad parlamentas 
pasikliauja jūsų vienybe. 

— Ak, ta mūsų vienybė! Gera vienybė! Su hercogu de Bujonu dar 
galima susitarti: jis serga podagra ir nesikelia iš lovos, bet su ponu 
d'Elbefu ir su jo asilais sūnumis... Ar žinote, ponai, dainelę apie hercogą 
d'Elbefą? 

— Nė, monsinjore. 


— Nejaugi? 
Hercogas uždainavo: 
. D'Elbefas ir keturi jo vaikai 
Karališkojoj aikštėje plačiojoj 
Vaidina jie narsius labai, 
D'Elbefas ir keturi jo vaikai 


Karališkojoj aikštėje plačiojoj. 

Bet vos tik jie į mūšį stoja, 
Narsumas dingsta nelauktai. 
D'Elbefas ir keturi jo vaikai 
Karališkojoj aikštėje plačiojoj. 


— Bet koadjutorius turbūt ne toks? 

— Ak, deja, su koadjutorium dar blogiau. Tesaugo jus dievas nuo 
maištininkų prelatų, ypač kai jie po sutana nešioja šarvus! Užuot 
ramiausiai sėdėjęs savo rūmuose ir giedojęs Te deum už laimėjimus, 
kurių mes nepasiekėme, arba už pralaimėjimus, žinote, ką jis daro? 

— Ne. | 

— Suformuoja savo pulką, kurį pavadina Korinto pulku. Jis kelia 
leitenantais ir kapitonais kaip tikras Prancūzijos maršalas, o pulkininkais 
— kaip karalius. 

— O kai reikia kautis turbūt sėdi arkivyskupijos rūmuose? 

— Visai ne! Jūs apsirinkate, brangusis d'Erble! Kai reikia kautis, 
jis kaunasi; be to, kadangi, dėdei mirus, jis turi teisę posėdžiauti 
parlamente, dabar jis nuolat visur painiojasi po kojų: parlamente, 
taryboje, kautynėse. Princas de Konti turi tik generolo vardą ir dar kokį 
vardą! Kuprotasis princas! Ak, viskas eina blogai, ponai, viskas eina 
blogai! 

— Tai, monsinjore, jūsų kilnybė yra nepatenkinta? — paklausė 
Atas susižvelgdamas sų Aramiu. 

— Nepatenkinta, grafe? Verčiau sakykite, kad mano kilnybė yra 
įsiutusi, taip įsiutusi, — jums tai pasakysiu, o kitiems nesiryžčiau, — 
kad jei karalienė prisipažintų nuskriaudusi mane, leistų grįžtū ištremtai 
mano motinai, jei duotų man admirolo laipsnį, kurį turėjo mano tėvas 
ir kuris po jo mirties buvo pažadėtas man, aš išmokyčiau kalbėti šunis, 
kad jie pasakytų, jog Prancūzijoje yra dar didesnių vagių, kaip ponas 
Mazarinis. 

Šį kartą Atas ir Aramis ne tik pažvelgė kits į kitą, bet ir nusišypsojo; 
jei nebūtų ponų de Šatijono ir de Flamarano, jie būtų įspėję, kad tie 
ponai čia buvo. Todėl visai neužsiminė apie pono Mazarinio atvykimą 
į Paryžių. 

— Monsinjore, — tarė Atas, — mes labai patenkinti. Vykdami pas 
jūsų kilnybę tokią valandą, turėjome tik vieną tikslą: įrodyti jams savo 
atsidavimą ir pasakyti, kad esame pasirengę būti ištikimiausiais jūsų 
tarnais. 

— Ištikimiausiais mano draugais, ponai, ištikimiausiais mano 

draugais! Tai jūs jau įrodėte, ir, jei aš susitaikysiu su rūmais, tikiuosi, 
jums įrodysiu, jog likau jūsų bičiulis, taip pat ir tų ponų, — po velnių, 
užmiršau jų vardus, ar tik ne d' Artanjanas ir Portas? 

— D" Artanjanas ir Portas. 

— Ak, tikrai taip! Taigi žinokite, grafe de La Ferai, ir jūs, ševalje 
d'Erble: visur ir visada aš jūsų paslaugoms. 

Atas ir Aramis nusilenkė ir išėjo. 

— Brangusis Atai,— tarė Aramis, — aš manau, jog tik dėl to 
sutikote mane visur lydėti — tegul atleidžia man dievas, — kad mane 
gerai pamokytumėte. 

— Palaukite, mano brangusis, — atsakė Atas. — Ką jūs pasakysite, 
kai išeisime iš koadjutoriaus? 

— Tai eime į arkivyskupo rūmus, — pasakė Aramis. 

Ir jie patraukė į senamiestį. 

Artindamiesi prie Paryžiaus lopšio, Atas ir Aramis pamatė vandeniu 
užlietas gatves, ir jiems teko vėl sėsti į laivelį. 

Jau buvo po vienuoliktos, bet jie žinojo, kad pas koadjutorių galima 
nueiti bet kuriuo metu: būdamas nepaprastai darbštus, E naktį 
paversdavo diena, o dieną naktimi. 

Arkivyskupo rūmai buvo apsemti vandens, ir iš daugelio prie rūmų 
pririštų laivelių atrodė, jog esi ne Paryžiuje, o Venecijoje. Laiveliai čia 
atplaukdavo, čia nuplaukdavo, raižė vandenį įvairiomis kryptimis, 
nutoldavo siaurų senamiesčio gatvių labirintais ar traukdavo Arsenalo 
ar Sen- Viktoro krantinės link, ir čia jie plaukiodavo tartum ežere. 
Vieni šių laivelių buvo tylūs ir paslaptingi, kiti triukšmingi ir apšviesti. 
Du draugai prasiskverbė pro visus laivelius ir prisiyrė prie rūmų. 

Visas apatinis arkivyskupo rūmų aukštas buvo apsemtas, todėl prie 
sienų stovėjo kopėčios, ir potvynis padarė vienintelę permainą — į 
rūmus buvo įeinama ne pro duris, bet pro langus. 

Atas ir Aramis taip pat įlipo pro langą į prelato prieškambarį. Šis 
prieškambaris buvo pilnas tarnų, nes apie dvylika didikų sėdėjo 
laukiamajame. 

— Dieve mano! — sušuko Aramis. — Tik pažiūrėkite, Atai! Nejaugi 
tas pagyrūnas koadjutorius panorės, kad mes lauktume prieškambaryje? 

Atas nusišypsojo. 

— Brangus bičiulį, — atsakė jis, — reikia suprasti Žmones, 
atsidūrusius bet kurioje padėtyje. Šiuo metu koadjutorius kaip tik yra 
vienas iš septynių ar aštuonių karalių, kurie valdo Paryžių ir turi rūmus. 

— Taip, — atsakė Aramis, — bet juk mes nesame dvariškiai. 

— Todėl liepsime pranešti jam savo pavardes ir, jeigu jis neduos 
tinkamo atsakymo, paliksime jį vieną rūpintis Prancūzijos ar asmeniniais 
savo reikalais. Reikia tik pašaukti tarną ir jam į delną įspausti pusę 
pistolės. 

— Žiūrėkite, — sušuko Aramis. — Aš neapsirinku... taip... ne.. 
žinoma, Bazenas. Eikšekit, nenaudėli! 

Bazenas, iškilmingai ėjęs su bažnytiniais rūbais, atsigręžė ir, 
suraukęs antakius, pažvelgė į jų pusę, norėdamas pamatyti, kas yra tas 
akiplėša, kuris taip įžūliai į jį kreipėsi. Bet vos tik pamatė Aramį, jis iš 
tigro pavirto ėriuku ir, prisiartinęs prie abiejų bajorų, sušuko: 

— A, čia jūs, ponas ševalje! Ir jūs, ponas grafe! Jūs atvykote kaip 
tik tuo metu, kai mes dėl jūsų taip nerimaujame! Kaip aš džiaugiuosi 
jus matydamas! 

— Puiku, puiku, ponas Bazenai, — pasakė Aramis, — gana 
komplimentų. Mes atvykome pasimatyti su ponu koadjutorium, bet 
labai skubame, ir mums reikia tučtuojau jį pamatyti. 

— Na, žinoma, — atsakė Bazenas, — tuoj pat jį pamatysite: tokie 
didikai, kaip jūs, nelaukia prieškambaryje. Tik šiuo metu jis kažką 
slapta tariasi su kažkokiu ponu de Briuji. 

— De Briuji! — sušuko drauge Atas ir Aramis. 

— Taip, apie jo atvykimą aš pranešiau ir puikiausiai atsimenu jo 
pavardę. Ar jį pažįstate, pone? — paie Bazenas, kreipdamasis į 
Aramį. 

— Rodos, pažįstu. 

— O aš to nepasakyčiau, — pridūrė Bazenas. — Jis taip buvo 
susisupęs į apsiaustą, kad nors ir labai stengiausi, niekaip negalėjau 
pamatyti nė kraštelio jo veido. Bet einu pranešti apie jus ir gal šį kartą 
būsiu laimingesnis. 

— Nereikia, — tarė Aramis, — mes jau nenorime šį vakarą matyti 
pono koadjutoriaus, ar ne, Atai? 

— Kaip jums patinka, — atsakė grafas. 

— Taip, jis su tuo ponu de Briuji turi aptarti daug labai svarbių 
reikalų. 

— Ar jam pranešti, kad buvote atvykę į arkivyskupo rūmus? 

— Ne, nereikia, — atsakė Aramis, — eime, Atai. 

Ir abu draugai prasiskverbė pro būrį tarnų ir, lydimi Bazeno, kuris 
pagarbiai jiems linkčiojo, išėjo iš arkivyskupo rūmų. 

-— Na, bičiuli, — paklausė Atas, kai juodu su Aramiu jau buvo 
valtyje, — ar dabar įsitikinote, kad, suimdami poną Mazarinį, tiems 

ponams būtume padarę meškos patamavimą? 

— Atai, jūs įkūnyta išmintis, — atsakė Aramis. 

Ypač stebėjosi abu draugai, kad Prancūzijos karaliaus dvaras tiek 
mažai dėmesio atkreipė į baisųjį atsitikimą, kuris įvyko Anglijoje ir, jų 
nuomone, tikriausiai patraukė visos Europos dėmesį. 

Iš tiesų tik vargšė karaliaus našlė ir našlaitė verkė viename Luvro 
kampelyje, ir rodės, daugiau niekas nežinojo, kad pasaulyje gyveno 
karalius Karolis I ir kad tas karalius mirė ant ešafoto. 

Abu draugai susitarė susitikti kitą dieną dešimtą valandą ryto ir 
išsiskyrė, mat, nors jau buvo labai vėlu, Aramis pasakė turįs padaryti 
keletą svarbių vizitų, ir Atas vienas grįžo namo. 

Kitą dieną, lygiai dešimtą valandą, jie susitiko. Atas buvo išėjęs iš 
viešbučio dar šeštą valandą. 

— Na kaip? Ar turite kokių naujienų? — paklausė Atas. 

— Jokių! D'Artanjano niekas niekur nematė, ir Portas dar 
nepasirodė. O jūs? 

— Nieko. 

— Po velnių! — sumurmėjo Aramis. 

— Iš tikrųjų, — tarė Atas, — keista, kodėl jie vėluojasi: abu jojo 
tiesiausiu keliu ir turėjo atvykti anksčiau už mus. 

— Dar pridurkite, — pasakė Aramis, — kad pažįstame d' Artanjaną 
kaip žmogų, kuris negaištų nė valandos, žinodamas, kad mes jo 
laukiame... 

— Jeigu atsimenate, vasario penktą jis tikėjosi jau būti Čia. 

— O šiandien devinta. Šį vakarą baigiasi skirtas laikas. 

— Ką manote daryti, — paklausė Atas, — jeigu šį vakarą negausime 
apie juos žinių? 

— Velniai rautų, ieškosime jų! 

— Gerai, — atsakė Atas. 

— O Raulis? — paklausė Aramis. 

Liūdesio debesėlis nuslinko grafo kakta. 

— Aš labai nerimauju dėl Raulio, — atsakė jis. — Vakar jis, gavęs 
princo de Konde laišką, nuvyko pas jį į Sen-Klu ir ligi šiol negrįžo. 

— Ar nebuvote nuėjęs pas ponią de Ševrez? 

— Jos nebuvo namie. O jūs, Arami, rodos, ketinate užsukti pas 
ponią de Longvil? 

— Aš ir buvau užsukęs pas ją. 

— Nair kaip? 

— Jos taip pat nebuvo namie, bet ji bent paliko naujo savo buto 

adresą. 

— O kur ji buvo? 

— Neįspėsite, kertu iš tūkstančio. 

— Kaip galiu įspėti, kur vidurnaktį būna, — nes manau, kad 
nuvykote pas ją vakar, išsiskyręs su manimi, — kaip, sakau, galiu 
įspėti, kur vidurnaktį būna gražiausia ir veikliausia frondininkė. 

— Rotušėje, mano brangusis! 

— Kaip! Argi ją išrinko miesto galva? 

— Ne, bet ji tapo laikina Paryžiaus karaliene ir, nenorėdama iš 
karto apsigyventi Pale-Ruajalyje ar Tiuilri, įsitaisė Rotušėje, kur netrukus 
brangiajam hercogui padovanos įpėdinį ar įpėdinę. 

— Jūs apie tai anksčiau nieko man nepasakojote, Arami, — pasakė 
Atas. 

— Nejaugi? Atleiskite, turbūt pamiršau. 

— O dabar, — paklausė Atas, — ką veiksime ligi vakaro? Man 
rodos, visai neturime ko veikti. 

— Jūs užmiršote, bičiuli, kad mūsų laukia neatidėliotinas žygis. 

— Kur? 

— Į Šarantoną, po velnių! Aš tikiuosi ten susitikti poną de Šatijoną, 
kurio taip seniai nekenčiu, nes jis pažadėjo tenai būti. 

— O kodėl nekenčiate? 

— Todėl, kad jis yra pono de Kolinji brolis. 

— A, tiesa, aš buvau užmiršęs... de Kolinji, kuris siekė garbės būti 
jūsų varžovu. Už tai buvo skaudžiai nubaustas, ir, tiesą sakant, jums, 
brangusis, turėjo to pakakti. 

— Taip, bet ką padaryti, kad man to per maža: aš labai kerštingas, 
ir tai vienintelis dalykas, kuris mane riša su bažnyčia. Beje, jūs pats 
suprantate, Atai, kad jokiu būdu neprivalote manęs lydėti. 

— Gana, — tarė Atas, — jūs juokaujate! 

— Tuo atveju, mano brangusis, jeigu jūs pasiryžęs vykti su manimi, 
negalima gaišti. Jau sudundėjo būgnas, sutikau vežamas patrankas, 
mačiau, kad miestiečiai išsirikiavo Rotušės aikštėje; turbūt prie 
Šarantono įvyks kautynės, kaip vakar sakė hercogas de Šatijonas. 

— Aš maniau, — tarė Atas, — kad šios nakties pasitarimai bus šiek 
tiek atvėsinę kautynių įkarštį. 

— Taip, be abejo, bet vis dėlto jos įvyks, nors ir tam, kad būtų 
galima geriau nuslėpti tuos pasitarimus. 

— Vargšai žmonės! — pasakė Atas. — Jie žus dėl to, kad ponui de 
Bujonui būtų grąžintas Sedanas, ponui de Boforui iki gyvos galvos 

duotas admirolo titulas ir kad koadjutorius taptų kardinolu! 

— Gana, gana, mano brangusis! — tarė Aramis. — Prisipažinkite, 
kad tiek daug nefilosofuotumėte, jei tame sąmyšyje nereikėtų dalyvauti 
jūsų Rauliui. 

—- Gal jūs ir neapsirinkate, Arami. 

— Puiku, tai jokime ten, kur įvyks kautynės; tenai bus lengviausia 
surasti d' Artanjaną, Portą, o gal ir Raulį. 

— Deja! — pasakė Atas. 

— Gerasis bičiuli, — tarė Aramis, — dabar, kai mes jau esame 
Paryžiuje, patikėkite manimi, reikėtų mesti įprotį nuolat dūsauti. Karas 
yra karas, po velnių, Atai! Argi jūs jau ne karys ir perėjote į kunigus? 
Žiūrėkite, štai žygiuoja gražūs miestiečiai; dievaži, tai patrauklu! O šis 
kapitonas, tik pažvelkite, jis jau beveik panašus į tikrą karį! 

— Jie išeina iš Avino gatvės. 

— Su būgnais priešakyje, kaip tikri kareiviai! Bet pažiūrėkite, kaip 
šis narsuolis siūbuoja, kaip kraiposi! 

— Oho! — sušuko Grimo. 

— Kas jis? — paklausė Atas. 

— Planše, pone. 

— Vakar buvo leitenantas, — tarė Aramis, — o šiandien jau 
kapitonas, rytoj, be abejonės, bus pulkininkas; po savaitės tas narsuolis 
bus Prancūzijos maršalas. 

— Pasiteiraukime jį šio bei to, — pasakė Atas. 

Ir abu draugai priėjo prie Planše, kuris buvo be galo patenkintas, 
kad jie pamatė jį tuo metu, kai jis rikiavo miestiečius, ir mielai jiems 
pasakė, kad į Karališkąją aikštę jam liepta atvesti du šimtus vyrų, 
sudarančių Paryžiaus armijos ariergardą, ir, kai reikės, žygiuoti į 
Sarantoną. 

— Diena bus karšta, — tarė Planše karingai. 

— Taip, be abejonės, — atsakė Aramis, — bet nuo čia priešas dar 
toli. 

— Pone, atstumas sumažės, — pasakė vienas dešimtininkas. 

Aramis linktelėjo ir, atsisukęs į Atą, tarė: 

— Aš visai nenoriu stovėti su šiais žmonėmis Karališkojoje aikštėje. 
Gal pajojėkime toliau? Ten geriau viską matysime. 

— Be to, ponas de Šatijonas neatjos mūsų ieškoti į Karališkąją 
aikštę, tiesa? Todėl pirmyn, bičiuli. 

— Ar tik nenorite pasakyti porą žodžių ponui de Flamaranui? 

— Bičiuli, — atsakė Atas, — aš tvirtai nusprendžiau netraukti 

špagos, kol nebūsiu priverstas. 

— Ir nuo kada? - 

— Nuo tada, kai išsitraukiau durklą. 

— Ak, vis dar neužmirštate pono Mordaunto! To betrūko, kad 
pradėtumėte gailėtis jį užmušęs! — Tss! — sudraudė Atas, prisidėdamas 
prie lūpų pirštą ir liūdnai šypsodamasis. — Liaukimės kalbėję apie 
Mordauntą, tai mums užtrauks nelaimę. 

Ir Atas leidosi į Šarantoną, iš pradžių priemiesčiu, paskui Fekaso 
slėniu, kuriame buvo begalė ginkluotų miestiečių. 

Suprantama, Aramis nuo jo buvo atsilikęs ne toliau, kaip per pusę 
arklio. 


XXXVII 
SARANTONO MŪŠIS 


Atas su Aramiu, jodami pro įvairiausius pakelėse išsirikiavusius 
būrius, pastebėjo, kad seni surūdiję kareivių ginklai pakeisti blizgančiais 
šarvais, 0 margos alebardos — žvilgančiomis muškietomis. 

— Aš manau, kad čia tikras kovos laukas, — tarė Aramis. — Ar 
matote prie tilto tuos raitelius su parengtais pistoletais? Ei, saugokitės, 
štai atveža patranką! 

— Na, brangusis, — atsakė Atas, — kur jūs mus atvedėte? Man 
atrodo, kad aš matau aplinkui vien karališkosios armijos karininkus. O 
ar ne pats ponas de Šatijonas pas mus aijoja su dviem savo 
puskarininkiais? 

Atas išsitraukė špagą, o Aramis, manydamas, kad iš tikrųjų peržengė 
paryžiečių kariuomenės stovyklos ribas, uždėjo ant pistoleto ranką. 

— Sveiki, ponai, — pasakė hercogas prisiartinęs, — aš matau, kad 
jūs niekaip negalite suprasti, kas čia dedasi, bet iš vieno žodžio viską 
suprasite. Šiuo metu sudarytos paliaubos, nes vyksta derybos: ponas 
princas, ponas de Recas, ponas de Boforas ir ponas de Bujonas aptaria 
politinius reikalus. Vienas iš dviejų: arba reikalai nesusitvarkys, ir 
mudu, ševalje, susitiksime, arba susitvarkys, ir aš išsilaisvinsiu nuo 
vadovavimo, taigi mes vis tiek susitiksime. 

. — Pone, — tarė Aramis, — jūs kalbate puikiai, bet leiskite jus 
paklausti vieno dalyko. 

— Klauskite, pone. 

— Kur yra įgaliotiniai? 

— Pačiame Šarantone, antrajame name, į dešinę nuo Paryžiaus. 

— Ir šitos derybos iš anksto nebuvo numatytos? 

— Ne, ponai. Jos turbūt yra tik pasekmė naujų sąlygų, kurias vakar 
ponas Mazarinis pasiūlė paryžiečiams. 

Atas ir Aramis pažvelgė viens į kitą ir nusijuokė: jie geriau už visus 
žinojo, kokios tos sąlygos, kam buvo pasiūlytos ir kas jas pasiūlė. 

— O kieno tas namas, kuriame susirinkę įgaliotiniai? — paklausė 
Atas. 

— Pono de Šanle, kuris vadovauja jūsų daliniams Šarantone. Aš 
sakau, jūsų daliniams, nes manau, kad jūs frondininkai. 

— Taip... maždaug, — atsakė Aramis. 

— Kaip maždaug? 

— Ak pone, jūs, be abejonės, geriau už kitus žinote, kad dabar 
negalima tiksliai pasakyti, kas esi. | 

— Mes palaikome karalių ir ponus princus, — pasakė Atas. 

— Tačiau reikia kalbėti aiškiau, — tarė Šatijonas, — karalius eina 
su mumis ir jo kariuomenės vadai yra Orleano hercogas ir princas de 
Konde. 

— Taip, — atsakė Atas, — bet jo vieta yra mūsų gretose su ponais 
de Konti, de Boforu, d'Elbefu ir de Bujonu. 

— Galimas dalykas, — atsakė Šatijonas, — juk visiems žinoma, 
kad aš mažai simpatizuoju ponui Mazariniui; mano reikalai riša mane 
su Paryžiumi: ten aš turiu svarbią bylą, nuo kurios pareina visas mano 
turtas, ir jūs kaip tik mane matėte, kai aš tariausi su savo advokatu. 

— Paryžiuje? 

— Ne, Šarantone... Ponas Violas, kurio pavardė jums turbūt žinoma, 
yra puikus žmogus, bet truputį užsispyręs; jis ne be reikalo palaiko 
parlamento pusę. Aš tikėjausi pamatyti jį vakar vakare, bet susitikimas 
su jumis sutrukdė man pasirūpinti savais reikalais. O kadangi bylų 
negalima sustabdyti, aš ir pasinaudojau paliaubomis ir štai dėl ko esu 
jūsų tarpe. 

— Ponas Violas duoda patarimus po atviru dangumi? — paklausė 
juokdamasis Aramis. 

— Taip, pone, netgi raitas. Šiandien jis vadovauja penkiems šimtams 
šiaulių, ir, vykdamas pas jį, aš pasiėmiau jam pagerbti šias dvi 
patrankėles, kurios jus taip nustebino. Prisipažįstu, iš karto jo nepažinau: 
prie mantijos ilgiausia špaga, o už diržo pistoletai, — visa tai daro jį 
tokį baisų pažiūrėti, kad jūs būtumėte labai patenkinti, jei turėtumėte 
laimės jį susitikti. 

— Jei jis toks įdomus pažiūrėti, galbūt verta jį susirasti, — pasakė 
Aramis. 

— Reikia paskubėti, pone, nes derybos negali ilgai trukti. 

— O jeigu jos nepavyks, — paklausė Atas, — jūs bandysite užimti 
Sarantoną? 

— Taip man įsakyta; aš vadovauju atakuojančiam daliniui ir 
pasistengsiu laimėti mūšį. 

— Pone, — tarė Atas, — kadangi jūs vadovaujate kavalerijai... 

— Atleiskite, aš vadovauju visai kariuomenei. 

— Dar geriau! Tai tikriausiai pažįstate savo karininkus, bent jau 
žymesniuosius. 

— Taip, pažįstu maždaug visus. 

— Tai būkite malonus man pasakyti, ar ne jūsų dalinyje yra ševalje 
d' Artanjanas, muškietininkų leitenantas. 

— Ne, pone, jo pas mus nėra; jau pusantro mėnesio jis išvykęs iš 
Paryžiaus, sako, su misija į Angliją. 

— Aš tai žinojau, bet maniau, kad jis bus grįžęs. 

— Ne, pone, jo niekas dar nematė. Juo labiau aš galiu jums tiksliai 
į šį klausimą atsakyti, nes muškietininkai kaujasi mūsų pusėje, o ponas 
de Kambonas laikinai eina pono d' Artanjano pareigas. 

Abu draugai pasižiūrėjo kits į kitą. 

— Matote, — pasakė Atas. 

— Keista! — tarė Aramis. 

— Gal juos kelionėje ištiko kokia nelaimė? 

— Šiandien jau vasario aštunta, šį vakarą baigiasi paskirtas laikas. 
Jeigu šį vakarą negausime žinios, rytoj išvyksime į kelionę. 

Atas linktelėjo galvą, paskui, atsisukęs į Šatijoną, paklausė: 

— O ponas de Braželonas, penkiolikos metų jaunuolis, esąs pono 
princo žinioje, — paklausė Atas, beveik varžydamasis parodyti 
skeptikui Aramiui tėvišką savo susirūpinimą, — ar turi garbę būti jūsų 
pažįstamas, ponas hercoge? 

— Žinoma, taip, — atsakė Šatijonas. — Jis šį rytą atvyko pas mus 
su ponu princu. Tai puikus jaunuolis! Jis vienas iš jūsų draugų, grafe? 

— Taip, pone, — atsakė Atas, truputį susijaudinęs, — tiek artimas, 
kad norėčiau jį pamatyti. Ar tai įmanoma? 

— Visai įmanoma, pone. Malonėkite joti sa manimi, aš jus palydėsiu 
į vyriausiąją būstinę. 

— Kas ten? — sušuko Aramis atsigręždamas. — Kas per triukšmas 
užpakaly mūsų? 

— Iš tikrųjų didžioji raitelių dalis joja link mūsų! — pridūrė 
Šatijonas. 

— Aš atpažįstu poną koadjutorių iš frondininko skrybėlės. 

— O aš atpažįstu poną de Boforą iš baltų jo plunksnų. 

— Jie joja šuoliais. Ponas princas su jais. O štai jis juos palieka! 

— Duoda ženklą susirinkti! — sušuko Šatijonas. — Ar girdite? 
Reikia sužinoti, kas yra. 

Iš tikrųjų kareiviai nubėgo prie ginklų, raiteliai skubiai sėdo ant 
arklių, sugaudė trimitai, sudundėjo būgnai; ponas de Boforas išsitraukė 
špagą. | 

Ponas princas savo ruožtu davė ženklą, ir visi karališkosios armijos 
karininkai, kurie laikinai buvo susimaišę su paryžiečių kariuomene, 
nubėgo pas jį. 

— Ponai, — tarė Šatijonas, — paliaubos nutrauktos, tai jau visiems 
aišku; prasidės mūšis. Grįžkite į Šarantoną, nes aš tuojau pradėsiu 
puolimą. Šit ponas princas duoda man ženklą. 

Ir iš tiesų kornetas tris kartus iškėlė pono princo vėliavą. 

— Iki pasimatymo, ponas ševalje! — sušuko Šatijonas ir nulėkė 
šuoliais pas savo palydovus. 

Atas ir Aramis pasuko į kitą pusę ir nujojo pasveikinti koadjutoriaus 
ir pono de Boforo. Poną de Bujoną, besibaigiant pasitarimui, suėmė 
toks baisus podagros priepuolis, kad jį reikėjo nunešti neštuvais į 
Paryžių. 

Vietoj jo hercogas d'Elbefas, apsuptas keturių savo sūnų, nelyginant 
štabo, jodinėjo tarp paryžiečių armijos dalinių. 

Tuo metu tarp Šarantono ir karališkosios kariuomenės pasidarė 
tuščias tarpas, lyg būtų buvusi palikta vieta lavonams. 

— Tas Mazarinis iš tikrųjų Prancūzijai daro gėdą, — pasakė 
koadjutorius, susiverždamas špagos diržą, kurį jis viduramžių karingų 
prelatų papročiu nešiojo ant arkivyskupiškosios savo sutanos. — Tas 
sukčius nori valdyti Prancūziją kaip savo ūkį. Prancūzija galės džiaugtis 
savo laime ir ramybe tik tada, kai jis iš čia iškeliaus. 

— Turbūt nesusitarė dėl skrybėlės spalvos, — pasakė Aramis. 

Tą pačią akimirką ponas de Boforas iškėlė savo špagą. 

— Ponai, — kreipėsi jis, — mūsų derybos nepavyko; mes norėjome 
nusikratyti tuo bailiu Mazariniu, bet karalienė, meilės apakinta, būtinai 
nori jį turėti savo ministru; taigi mums belieka vienintelė priemonė — 
gerokai jį apkulti, 

— Puiku, — atsakė koadjutorius, — ponas de Boforas, kaip visada, 

iškalbingas. | 
* — Laimė, — tarė Aramis, — kad jis savo prancūzų kalbos klaidas 
pataiso bent špagos smaigaliu. 

— Ponai, — tarė koadjutorius su panieka, — patikėkite manim, šį 
kartą jis niekuo nepasižymės. 

Ir jis taip pat išsitraukė špagą. 

— Ponai, — pasakė jis, priešas eina link mūsų; tikiuosi, mes ji 
pasitiksime pusiaukelėje. 

Jis nujojo į priekį, visai nesirūpindamas, ar jį kas seka, ar ne. Jo 
pulkas, kuris turėjo Korinto vardą, jo arkivyskupystės vardą, nusekė 
paskui jį ir susirėmė sų priešu. 

Ponas de Boforas savo ruožtu pasiuntė raitelius, vadovaujamus 
pono de Nuarmutje, į Etampą, kur jie turėjo sutikti dalinį, vežantį 
seniai paryžiečių laukiamą maistą. Ponas de Boforas stengėsi tą dalinį 
pridengti. 

Ponas de Šanle, kuris ten vadovavo, rengėsi su stipriausiu savo 
daliniu atremti puolimą įr, jeigu priešas bus atmuštas, jį atakuoti. 

Po pusvalandžio kautynės jau vyko visuose ruožuose. Koadjutorius, 
kurį buvo paveikęs Boforo narsumo garsas, šoko pirmyn, rodydamas 
drąsos stebuklus. Jo pašaukimas, kaip žinome, buvo kariauti, ir jis 
laikydavo laiminga tą valandą, kada galėdavo išsitraukti špagą, nesvarbu 
dėl ko ir už ką. Tačiau šį kartą, būdamas geras karys, buvo blogas 
pulkininkas. Su septyniais ar aštuoniais šimtais vyrų jis puolė tūkstančių 
vyrų kariuomenę, kuri, pajudėjusi iš vietos, bematant atmušė 
koadjutoriaus kareivius, ir tie pasileido lėkti miesto link. Bet Šanle 
artilerijos ugnis sustabdė karališkąją armiją, kuri valandėlei pakriko, 
tačiau netrukus vėl susirikiavo už keleto namų ir miškelio. 

Šanle pagalvojo, kad išmušė lemiamoji valanda, ir ėmė vadovauti 
dviem pulkams, kurie vijosi karališkąją armiją; bet, kaip esame sakę, 
ji susirikiavo ir vėl, paties pono de Šatijono vedama, pradėjo pulti. Tas 
puolimas buvo toks staigus ir taip vykęs, kad Šanle ir jo vyrai beregint 
buvo beveik apsupti. Šanle įsakė trauktis, ir tai buvo padaryta iš lėto, 
žingsnis po žingsnio. Blogiausia, kad po akimirkos Šanle krito mirtinai 
sužeistas. 

Ponas de Šatijonas matė, kaip jis krito, ir garsiai paskelbė jo mirtį, 
kuri paskatino karališkąją kariuomenę ir demoralizavo du pulkus, kurie 
buvo išjoję su Šanle. Kiekvienas galvojo, kaip išsigelbėti, ir stengėsi 
tik nubėgti ligi įtvirtinimų, šalia kurių koadjutorius bandė sutelkti 
iškrikusį savo pulką. 

Staiga kavalerijos eskadronas išjojo atremti nugalėtojų, kurie ėjo 
įtvirtinimų link, susimaišę su nugalėtaisiais. Atas ir Aramis jojo to 
būrio priekyje: Aramis su špaga ir pistoletu rankose, Atas su špaga 
makštyje ir pistoletu dėkle. Atas buvo ramus ir šaltas, tartum būtų 
buvęs parade; gražus ir kilnus jo žvilgsnis buvo liūdnas, kad dėl karaliaus 
rūmų užsispyrimo ir princų kerštingumo buvo aukojama tiek daug 
žmonių. Aramis, priešingai, savo paprastumu kirto į kairę ir į dešinę, 
ir vis labiau svaigo. Jo akys degte degė, gražios lūpos baisiai šypsojosi, 
išplėstos šnervės traukė kraujo kvapą; kiekvienas jo špagos smūgis 
buvo taiklus, o pistoleto rankena pribaigdavo sužeistąjį, kuris mėgindavo 
keltis. 

Pirmojoje karališkosios armijos gretoje pasirodė du raiteliai: vienas 
su paauksuotais šarvais, antras su paprastais, odiniais, iš po kurių kyšojo 
mėlynos aksominio švarko rankovės. Raitelis su paauksuotais šarvais 
prišoko prie Aramio ir smogė jam špaga, kurią Aramis, kaip paprastai, 
mikliai atmušė. 

— A, tai jūs čia, ponas de Šatijonai! — sušuko ševalje. — Sveiki 
atvykę, aš jūsų laukiau! 

— Tikiuosi, pone, kad jums neilgai teko manęs laukti, — atsakė 
hercogas, — ir štai aš jūsų paslaugoms. 

— Ponas de Šatijonai, — tarė Aramis, išsiimdamas iš dėklo užtaisytą 
pistoletą, kurį tyčia buvo įsidėjęs, — jūs esate žuvęs, jei jūsų pistoletas 
neužtaisytas. 

— Ačiū dievui, — atsakė Šatijonas, — jis užtaisytas! 

Ir hercogas, iškėlęs pistoletą, nutaikė į Aramį ir iššovė. Bet Aramls 
tą akimirką, kai pamatė, jog hercogas spaudžia gaiduką, nulenkė galvą, 
1r kulka prašvilpė pro šalį. 

— Oho, jūs nepataikėte, — tarė Aramis, — bet aš, prisiekiu dievu, 
neprašausiu. 

— Taip, jeigu duosiu jums laiko! — sušuko ponas de Šatijonas, 
spausdamas pentinais savo arklį ir puldamas jį su aukštai iškelta špaga 
rankoje. 

Aramis laukė jo baisiai šypsodamasis, kaip paprastai tokiu atveju; 
ir Atas, kuris matė poną de Šatijoną belekiantį kaip žaibas prie Aramio, 
buvo besušunkąs: “Šaukite, šaukite greičiau!“, bet pokštelėjo šūvis. 
Ponas de Šatijonas skėstelėjo rankas ir krito aukštielninkas ant arklio 
pasturgalio. 

Kulka pataikė jam į krūtinę per šarvų išpjovą. 

— Aš mirštu! — sušnibždėjo hercogas. 

Ir jis nudribo nuo arklio ant žemės. 

— Juk aš jums, pone, sakiau ir dabar gailiuosi, kad taip greitai 
ištesėjau savo žodį. Ar galiu kuo nors jums padėti? 

Šatijonas ranka davė ženklą, ir Aramis buvo belipąs nuo arklio, bet 
staiga gavo į šoną smarkų smūgį; tai buvo špagos smūgis, bet šarvai jį 
atlaikė. 

Jis staiga atsisuko, sučiupo naują priešą už riešo ir tuo pat metu 
sušuko drauge su Atu: 

— Raulis! 

Jaunuolis tuojau pažino ševalje d'Erble veidą ir savo tėvo balsą ir 
nuleido špagą. Keletas paryžiečių armijos raitelių tą akimirką šoko ant 
Raulio, bet Aramis pridengė jį savo špaga. 

-— Tai mano belaisvis! Jokite pro šalį! — suriko jis. 

Tuo tarpu Atas paėmė savo sūnaus arklį už pavadžio ir pavedė 
toliau nuo grumtynių vietos. 

Tuo pat metu ponas princas, atskubėjęs ponui de Šatijonui į pagalbą, 
pasirodė vidury mūšio lauko ir tuojau buvo pažintas iš ereliško žvilgsnio 
ir baisių smūgių. 

Jį pamatęs Korinto arkivyskupo pulkas, kurį koadjutoriui, nors ir 
labai jis stengėsi, nepavyko reorganizuoti, puolė į paryžiečių 
kariuomenės tarpą, išardė jų gretas, nulėkė į Šarantoną ir perėjo jį 
nesustodamas. Koadjutorius, pagautas bėgančiųjų srauto, prajojo pro 
susispietusius į krūvą Atą, Aramį ir Raulį. 

— Ak, — tarė Aramis, kuris negalėjo dėl savo pavydo nesidžiaugti 
koadjutoriaus nesėkme, — būdamas arkivyskupas, monsinjore, jūs 
turėtumėte žinoti šventąjį raštą. 

— Kuo čia dėtas šventasis raštas, palyginus su tuo, kas man atsitiko? 
— paklausė koadjutorius. 

— Kad ponas princas su jumis elgiasi taip, kaip pasakyta šv.Povilo 
pirmajame laiške korintiečiams. 

— (Gana, gana, — sudraudė Atas, — vykusiai pasakyta, bet čia ne 
vieta rodyti sąmojį. Pirmyn, pirmyn arba, tiksliau, atgal, nes atrodo, 
kad frondininkai mūšį pralaimėjo. 

— Tai man vis tiek! — atsakė Aramis. — Aš tik norėjau sutikti 
poną de Šatijoną. Aš jį sutikau ir esu patenkintas: dvikova su Šatijonu 
teikia garbės! R 

— Be to, mes turime belaisvį, — tarė Atas, rodydamas į Raulį. 

Visi trys raiteliai šuoliais nulėkė toliau. 

Jaunuolis netvėrė džiaugsmų, sutikęs savo tėvą. Jie jojo greta, kairiąją 

jaunuolio ranką spaudė dešinioji Ato ranka. | 

Kai jie išjojo iš kovos lauko, Atas paklausė jaunuolį: 

— Ko buvote pirmose kovojančiųjų gretose, mano bičiuli? Ten ne 
jums buvo vieta, man rodos, nes jūs menkai ginkluotas. 

— Taip, aš neprivalėjau šiandien dalyvauti kautynėse, pone. Buvau 
pasiųstas su misija pas kardinolą ir jojau į Riuejį, bet pamačiau puolamą 
poną de Šatijoną ir panorau kautis greta jo. Tai jis man pasakė, kad du 
paryžiečių armijos raiteliai manęs ieškojo ir paminėjo grafą de La 
Ferą. 

— Kaip! Jūs žinote, kad mes čia esame, ir norėjote nukauti mūsų 
bičiulį ševalje? | 

— Aš nepažinau ginkluoto pono ševalje, — rausdamas atsakė 
Raulis, — bet turėjau jį pažinti iš jo vikrumo ir šaltumo. 

— Ačiū už komplimentą, jaunasis bičiuli, — tarė Aramis, — tuoj 
matyti, kas išmokė jus mandagumo. Tai sakote, kad vykstate į Riuejį? 

— Taip. 

— Pas kardinolą? 

— Be abejonės. Aš gabenu jo eminencijai pono princo laišką. 

— Reikia jį nugabenti, — tarė Atas. | 

— Ak, kam tas perdėtas kilnumas, grafe. Po velnių, gal mūsų 
likimas ir, svarbiausia, mūsų draugų likimas priklauso nuo šio laiško! 

— Tačiau jaunuolis privalo atlikti savo pareigą, — atsakė Atas. 

— Pirmiausia, jūs užmiršote, grafe, kad šis jaunuolis — belaisvis. 
Vadinasi, mes elgiamės taip, kaip reikia elgtis kare. Be to, nugalėtieji 
negali kelti daug reikalavimų. Duokite tą laišką, Rauli. 

Raulis dvejojo, žiūrėdamas į Atą, tartum norėdamas išskaityti iš jo 
akių, ką jam daryti. 

— Duokite laišką, Rauli, — tarė Atas, — jūs esate ševalje d'Erble 
belaisvis. 

Raulis nenorom atidavė, ir Aramis, būdamas ne toks skrupulingas, 
kaip grafas de La Feras, skubiai paėmė raštą, jį perskaitė ir, duodamas 
Atui, tarė: 

— Jūs tikintis, perskaitykite ir pagalvojęs suprasite, jog apvaizda 
mano, kad mums reikia kai ką žinoti. 

Atas paėmė laišką suraukęs antakius, bet mintis, kad ten gal rašoma 
apie d' Artanjaną, padėjo jam nugalėti pasibjaurėjimą, kurį jis pajusdavo, 
kai jam reikėdavo skaityti svetimą laišką. 

Štai kas buvo rašoma tame laiške: 

“Monsinjore, šiandien vakare jūsų eminencijai atsiųsiu pono de 
Komenžo būriui dešimt kareivių, kurių prašėte. Tai geri kareiviai, jie 
galės išsaugoti tuos du priešus, kurių narsumas ir ryžtingumas baugina 
jūsų eminenciją." 


— Oho! — sušuko Atas. 

— Na, ką pasakysite, — paklausė Aramis, — apie tuos du priešus, 
kurių Komenžo būrys negali išsaugoti ir kuriam padėti ;reikia dar 
dešimties kareivių? Man atrodo, kad tai panašu, kaip du vandens 
lašai, į d' Artanjaną ir Portą. 

— Visą dieną ieškosime jų Paryžiuje, — tarė Atas, — ir, jeigu ligi 
vakaro negausime jokių žinių, josime Pikardijos keliu ir, patikėkite, 
kad dėl d'Artanjano sumanumo rasime jų pėdsakų, kurie išsklaidys 
visas mūsų abejones. | 

— Todėl gerai apieškokime Paryžių ir pasiklauskime Planše, gal 
jis ką girdėjo apie buvusį savo poną. 

— Vargšas Planše! Jūs taip laisvai apie jį kalbate, o jis tikriausiai 
jau žuvęs. Visi tie karingi miestelėnai išėjo iš Paryžiaus ir, be abejonės, 
išžudyti. 

Kadangi tas spėliojimas buvo gana įtikimas, abu mūsų bičiuliai ne 
visai ramūs grįžo į Paryžių pro Tanplio vartus ir nuskubėjo į Karališkąją 
aikštę, kur jie tikėjosi gauti žinių apie tuos vargšus karius miestelėnus. 
Bet mūsų draugai neapsakomai nustebo, kada juos rado geriančius ir 
Juokaujančius su savo kapitonu Karališkoje aikštėje, o tuo metu šeimos, 
kurios girdėjo Šarantono patrankų šūvius ir manė juos esant mūšyje, 
verkė dėl jų. 

Atas ir Aramis vėl ėmė klausinėti Planše, tačiau jis apie d' Artanjaną 
nieko nežinojo. Jie norėjo pasiimti jį drauge, bet jis pareiškė negalįs 
palikti posto, negavęs vyresnybės įsakymo. 

Tik penktą valandą miestelėnai grįžo namo ir pasakė, kad parėjo iš 
mūšio, nors iš tikrųjų jie praleido laiką prie bronzinio Liudviko XIII 
arklio. 

— Po perkūnais! — sušuko Planše, grįžęs į savo parduotuvę 
Lombardų gatvėje. — Mes esame visiškai sutriuškinti. Aš niekada 
nenusiraminsiu. 

Atas ir Aramis, būdami saugūs Paryžiuje, žinojo, kad vos jie iškels 
koją iš miesto, juos ištiks didžiausi pavojai. Bet ką reiškia tokiems 
žmonėms pavojai? Be to, jie jautė, kad antrosios jų Odisėjos atomazga 
artėja, ir reikėjo, kaip sakoma, tik ją pagreitinti. 

Paryžius taip pat buvo neramus: maisto atsargos seko, ir, jei kuris 
nors iš princo de Konti generolų panorėdavo vėl įsigyti įtakos, kildavo 
nedidelės riaušės, kurias jis numalšindavo, ir tai jį išskirdavo iš kitų 
kolegų tarpo. | | 

Per vienas tokias riaušes ponas de Boforas leido apiplėšti Mazarinio 
namą ir biblioteką, kad, anot jo, būtų ko pagraužti tai vargšei liaudžiai. 

Atas ir Aramis išjojo iš Paryžiaus kaip tik po šito apiplėšimo, 
įvykusio tos pačios dienos vakare, kai paryžiečiai pralaimėjo mūšį 
prie Šarantono. ž 

Juodu išvyko iš Paryžiaus, kai jis beveik badavo, buvo atsidūręs 
skurde, apimtas nerimo ir draskomas vaidų. Kaip paryžiečiai ir 
frondininkai, jie manė, kad skurdą, nerimą, intrigas rasią ir priešų 
stovykloje. Bet labai nustebo, kada, jodami per Sen-Deni, sužinojo, 
jog Sen-Žermenas juokauja, dainuoja, žodžiu, linksmai gyvena. 

Abu bajorai išsuko iš vieškelio, pirmiausia, nenorėdami pakliūti 
mazarininkams į rankas, mat šių atskiri būriai bastėsi Il-de-Franse, be 
to, bijodami susitikti frondininkus, kurie buvo užėmę Normandiją ir 
būtų juos nuvedę pas poną de Longvilį išsiaiškinti, ar jie draugai, ar 
priešai. Išvengę tų dviejų pavojų, jie nujojo Bulonės keliu į Abevilį, 
stebėdami kiekvieną žingsnį, kiekvieną pėdsaką. 

Vis dėlto kurį laiką jie neaptiko savo bičiulių pėdsakų. Juodu nuėjo 
į du ar tris viešbučius, bet jų savininkai negalėjo išsklaidyti abejonių, 
ir jie nieko nesužinojo. Tačiau Montrejyje Atas, švelniais savo pirštais 
čiupinėdamas stalą, pajuto kažkokį nelygumą. Jis pakėlė staltiesę ir 
perskaitė medyje peiliu įbrėžtus hieroglifus “Port... d' Art... — vasario 
2. 

— Puiku, — pasakė Atas, rodydamas tą įrašą. — Mes norėjome 
čia nakvoti, bet dabar nereikia. Jokime toliau. 

Jie vėl sėdo ant arklių ir nujojo į Abevilį. Ten sustojo, nežinodami, 
ką daryti, nes Abevilyje buvo daugybė viešbučių. Buvo neįmanoma 
visų apžiūrėti. Kaip atspėti, kuriame buvo apsistoję tie, kurių juodu 

ieškojo. 

— Patikėkite manimi, Atai, — tarė Aramis, — mums neverta ieškoti 
Abevilyje. Jeigu mes negalime susivokti, tai šitaip buvo ir mūsų 
draugams. Jei Portas būtų buvęs vienas, būtų apsistojęs brangiausiame 
viešbutyje; dabar mes tik: pasiteirautume geriausio viešbučio ir tikrai 
surastume jo pėdsakus. Bet d'Artanjanas nepasiduoda tokioms 
silpnybėms; nors Portas ir labiausiai įtikinėtų, kad miršta badu, jis 
būtų nepermaldaujamas kaip likimas ir keliautų savo keliu; todėl jų 
reikia ieškoti kitoje vietoje. 

Abu bičiuliai jojo toliau, bet jokių pėdsakų neužtiko. Atas ir Aramis 
pasiryžo imtis sunkiausio ir nuobodžiausio darbo ir, jeigu jų nebūtų 
skatinęs garbės, draugiškumo ir dėkingumo jausmas, glūdintis širdyje, 
būtų šimtą kartų atsisakę ieškoti pėdsakų smėlyje, klausinėti praeivius, 
aiškinti visokiausius ženklus ir stebėti veidus. 

Taip jie nujojo ligi Peronės. 

Atą jau pradėjo imti nusivylimas. Toji kilni ir įdomi asmenybė 
kaltino save ir Aramį už tai, kad nieko nesužinojo, kad, be abejonės, 
blogai ieškojo, ne uoliai ir ne kaip pridera teiravosi. Jie buvo pasiryžę 
grįžti atgal, tik staiga Atas, jodamas priemiesčiu miesto vartų link, ant 
baltos kampinio namo sienos gatvėje, kuri ėjo palei pylimą, pamatė 
juodą, vaikiškai nupieštą piešinį, vaizduojantį du šuoliais lekiančius 
raitelius; vienas raitelis laikė rankoje lentelę, kurioje buvo ispaniškai 
parašyta: “Mus seka." 

* — Oho! — sušuko Atas. — Viskas aišku kaip diena. D' Artanjanas, 
nors ir sekamas, kokioms penkioms minutėms buvo čia sustojęs. 
Vadinasi, persekiotojai nebuvo visai arti, ir jis galbūt suspėjo pasprukti. 

Aramis pakratė galvą. 

— Jeigu jis būtų spėjęs pasprukti, mes jį būtume matę ar bent šį tą 
apie jį girdėję kalbant. | 

— Tiesą sakote, Arami. Jokime toliau. 

Neįmanoma nusakyti abiejų bajorų nerimo ir nekantrumo. Nerimas 
kankino švelnią ir draugišką Ato širdį, nekantrumas kamavo nervingą 
ir nepastovų Aramio protą. Jie nesustodami jojo tris ar keturias 
valandas, kaip tie du ant sienos nupiešti raiteliai. Staiga šiaurame tarp 
dviejų atkalnių kelyje jie pamatė didžiulį akmenį, kuris buvo užėmęs 
pusę kelio. Atkalnėje, toje vietoje, kur jis gulėjo anksčiau, buvo matyti 
duobė, kuri rodė, kad jis pats nenusirito, o jo svoris liudijo, kad jam 
pajudinti reikėjo Enkelado arba Briarėjo! rankos. 


"Enkeladas ir Briarėjas — antikinės mitologijos titanai. 

Aramis sustojo. 

— Oho! — tarė jis, dirstelėjęs į akmenį. — Čia panašu į Ajakso, 
Telamono! arba Porto darbą. Nulipkime, grafe, nuo arklių ir 
patyrinėkime šią uolą. 

Abudu nusėdo nuo arklių. Akmuo, matyti, buvo padėtas norint 
užstoti raiteliams kelią. Iš pradžių jis gulėjo vidury kelio, paskui 
raiteliai šią kliūtį nustūmė į šalį. 

Abu draugai apžiūrinėjo akmenį iš visų matomų pusių, "bet nieko 
ypatingo nepastebėjo. Jie pasikvietė Blezua ir Grimo ir keturiese 
šiaip taip apvertė akmenį. Antroje akmens pusėje buvo užrašyta: 

“Mus vejasi aštuoni. raiteliai. Jei spėsime nujoti į  Kompjeną, 
apsistosime “ Vainikuotojo Pano" viešbutyje: jo šeimininkas — mūsų 
draugas." 

— Čia jau kažkas apčiuopiama, — pasakė Atas, — ir, šiaip ar 
taip, žinosime, ką daryti. Taigi jokime į “Vainikuotąjį Paną". 

— Gerai! — atsakė Aramis, — bet, jeigu norime ten nujoti, turime 
leisti arkliams pailsėti: jie beveik visiškai nusivarę. 

Aramis sakė tiesą. Jie sustojo prie pirmutinės smuklės; įpylė 
arkliams dvigubą davinį avižų, suvilgytų vynu, leido tris valandas 
pailsėti ir vėl patraukė į kelionę. Raiteliai patys vos pajudėjo iš 
nuovargio, bet jėgų jiems suteikė viltis. 

Po šešių valandų Atas ir Aramis atvyko į Kompjeną ir pasiteiravo, 
kur yra “Vainikuotasis Panas“. Jiems buvo nurodyta iškaba, vaizduojanti 
dievą Paną su vainiku ant galvos. 

Abu draugai nusėdo nuo arklių, net nestabtelėję prie tos iškabos, 
kurią kitu metu Aramis būtų labai kritikavęs. Jie rado padorų 
šeimininką, pliką ir pilvotą, kaip kinų dievukas, ir paklausė, ar 
trumpesniam bei ilgesniam laikui pas jį nebuvo apsistoję du bajorai, 
kuriuos vijosi raiteliai. Šeimininkas, neatsakęs nė žodžio, išėmė iš 
skrynios pusę rapyros geležtės ir paklausė: 

— Ar žinote, kas čia? 

Atas vos žvilgtelėjęs į geležtę, pasakė: 

— Tai d' Artanjano špaga. 

— Didžiojo ar mažojo? — paklausė šeimininkas. 

— Mažojo, — atsakė Atas. 

— Matau, kad jūs tų ponų draugai. 

— O kas jiems atsitiko? 


"Ajaksas ir Telamonas — Homero epo herojai stipruoliai. 

— Kai tik jie įjojo į mano kiemą nuilsusiais arkliais ir užkėlė 
vartus, bematant paskui juos įlėkė aštuoni juos persekioję raitėliai. 

— Aštuoni! — sušuko Aramis. — Tai mane stebina, kad du tokie 
narsuoliai, kaip d' Artanjanas ir Portas, davėsi suimami aštuonių vyrų. 

— Be abejonės, pone, tie aštuoni vyrai nebūtų nieko padarę, jeigu 
jiems į pagalbą nebūtų atsiųsta dvidešimties kareivių iš karališkojo 
italų pulko, kuris stovi šiame mieste; taigi du jūsų draugai turėjo 
pasiduoti tokiai jėgai. 

— Suimti! — tarė Atas. — O ar žinoma už ką? 

— Ne, pone. Juos tuojau nusivedė, ir jie nieko nespėjo man 
pasakyti; tik, kai jie išvyko, kautynių vietoje radau šią špagos nuolaužą 
ir padėjau pakelti du nukautus ir penkis ar šešis sužeistus kareivius. 

— O juodu, — paklausė Aramis, — ar nebuvo sužeisti? 

— Ne, pone, nemanau. 

— Ką gi, — pasakė Aramis, — tai šiek tiek mus nuramina. 

— Ar žinote, kur juos nuvedė? — paklausė Atas. 

— Luvro link. 

— Paliksime čia Blezua ir Grimo, — tarė Atas, — jie rytoj parves 
į Paryžių mūsų arklius, kuriuos mes šiandien paliksime kelyje, o 
patys parvažiuosime pašto arkliais. | 

— Taip, važiuokime pašto arkliais, — sutiko Aramis. 

Jie nusiuntė tarnus paieškoti arklių. Tuo metu abu draugai skubiai 
papietavo; jie norėjo, jei pavyktų gauti kokių nors žinių Luvre, toliau 
keliauti. 

Jie atvyko į Luvrą. Ten buvo tik vienas viešbutis, kur buvo galima 
išgerti likerio, išlaikiusio gerą vardą ir iki šių dienų. 

— Užsukime čia, — pasakė Atas. — D' Artanjanas tikriausiai nebus 
praleidęs progos ne tik išgerti likerio, bet palikti mums kokio nors 
ženklo. 

Jie įžengė į viešbutį ir, priėję prie bufeto, paprašė du stiklus likerio, 
kaip, be abejonės, padarė ir d' Artanjanas su Portu. Bufetas, prie kurio 
paprastai gerdavo svečiai, buvo apkaltas alavo skarda, kurioje stambaus 
segtuko smaigaliu buvo įbrėžta: “Riuejis, D.“ 

— Jie yra Riuejyje, — tarė Aramis, pirmutinis pastebėjęs tą įrašą. 

— Jokime į Riuejį, — atsakė Atas. 

— Tai reikštų lįsti vilkui į nasrus, — tarė Aramis. 

— Jei aš būčiau toks Jonos bičiulis, kaip esu d' Artanjano, — 
atsakė Atas, — sekčiau paskui jį į banginio pilvą, ir jūs, Arami, taip 
pat darytumėte. 

: — Tiesą sakant, brangus grafe, aš manau, kad jūs vaizduojatės 
mane daug geresnį, negu iš tikrųjų esu. Jei aš būčiau vienas, nežinau, 
ar vykčiau į Riuejį, nesiėmęs didelių atsargumo priemonių, bet su 
jumis visur keliausiu. 

Jie sėdo ant arklių ir nujojo į Riuejį. 

Atas, nė pats nežinodamas, davė Aramiui puikiausią patarimą. 
Parlamento atstovai kaip tik buvo atvykę į Riuejį vesti garsiųjų derybų, 
kurios truko tris savaites ir davė nevykusią taiką: jos rezultatas buvo 
princo de Konde areštas. | 

Riuejis buvo kimšte prisikimšęs paryžiečių šalininkų, advokatų, 
teismo pirmininkų, patarėjų, visokiausių raštininkų, taip pat rūmų 
šalininkų bajorų, karininkų ir gvardiečių; tokioje kamšatyje lengvai 
galėjo išlikti nepastebėti, kas norėjo. Be to, kadangi vyko derybos, 
buvo sudarytos paliaubos, ir tokiu metu suimti du bajorus, nors ir 
žymiausius frondininkus, būtų buvęs liaudies teisių pažeidimas. 

Abu draugai manė, kad visiems terūpi tai, kas jiems nedavė 
ramybės. Juodu įsimaišė į minią, tikėdamiesi ką nors išgirsti apie 
d'Artanjaną arba Portą, bet visų mintys sukosi tik apie sutarties 
straipsnius ir pataisas. Atas pasiūlė tiesiog nueiti pas ministrą. 

— Bičiuli, — paprieštaravo Aramis, — jūsų patarimas yra labai 
geras, bet būkite atsargus: mes tik todėl saugūs, kad mūsų čia niekas 
nepažįsta. Jei kuriuo nors būdu pasirodytume kas esą, tuojau būtume 
nusiųsti pas savo draugus į kokį požeminį kalėjimą, iš kurio ir pats 
vėlnias mūsų neišneštų.  Stenkimės juos surasti ne atsitiktinai, bet 
apgalvotai. Jie suimti Kompjene ir atvežti į Riuejį, kaip tą sužinojome 
Luvre; juos, pristatytus į Riuejį, apklausinėjo pats kardinolas ir po 
tardymo arba paliko pas save, arba nusiuntė į Sen-Žermeną. Jie negali 
būti Bastilijoje, kadangi Bastiliją užėmę frondininkai ir ją valdo Bruselio 
sūnus. Jie nemirę, nes d'Artanjano mirtis nepraeitų be triukšmo. Na, 
o dėl Porto, aš manau, kad jis amžinas kaip dievas, nors nekantresnis 
už jį. Nenusiminkime, palikime Riuejyje ir laukime, nes aš esu tikras, 
kad jie yra čia. Bet kas jums? Jūs išbalote! 

— Kai aš, — tarė Atas beveik drebančiu balsu, — kai aš pagalvojau, 
kad šioje Riuejo pilyje kardinolas Rišelje įrengė požeminį kalėjimą... 

— Ak, nesirūpinkite, — atsakė Aramis, — Rišelje — iš prigimties 
bajoras, kaip ir mes, tik užėmė aukštesnę vietą. Jis galėjo kaip ir 
karalius, nukirsdinti galvas žymiausiems bajorams. O ponas Mazarinis 
tėra samdinys, kuris gali tik čiupti kaip policininkas mus už pakarpos. 
Todėl nusiraminkite, bičiuli, aš tebetvirtinu, kad Portas ir d' Artanjanas 

yra Riuejyje sveiki ir gyvi. 

— Vis tiek, — atsakė Atas, — reikia paprašyti koadjutorių, kad jis 
mums leistų dalyvauti šiose derybose, ir tokiu būdu mes pateksime į 
Riuejį. 

— Su visais tais raštininkais! Ką jūs galvojate, mano brangusis? 
Nejaugi manote, kad ten bus kalbama apie d'Artanjano ir Porto 
paleidimą arba kalinimą? Ne, mano nuomone, reikia ieškoti kitokio 
būdo. 

— Tada, — kalbėjo Atas, — aš grįžtu prie pirmosios savo minties: 
man atrodo, kad geriausia bus veikti atskirai ir lojaliai. Aš nueisiu ne 
pas Mazarinį, o pas karalienę ir pasakysiu: “Jūsų didenybe, grąžinkite 
„mums du savo tarnus ir mūsų du draugus." 

Aramis pakratė galvą. 

— Tai kraštutinė priemonė; jūs, Atai, visada spėsite ją panaudoti, 
bet paklausykite manęs, panaudokite ją pačiu  kraštutiniu atveju; 
niekada nebus vėlu jos griebtis, o kol kas ieškokime toliau. 

Abu bičiuliai ieškojo ir, prisidengdami tūkstančiais viena už kitą 
gudresnių dingsčių, rinko žinias, klausinėjo daugybę žmonių ir pagaliau 
surado vieną raitelį, kuris prisipažino buvęs būryje, lydėjusiame 
d' Artanjaną ir Portą iš Kompjeno į Riuejį. Jei ne tas raitelio 
prisipažinimas, niekas nebūtų sužinojęs, kad čia jie atgabenti. 

Atas vis ketino pasimatyti su karaliene. 

— Norint pamatyti karalienę, — kalbėjo Aramis, — pirmiausia 
reikia pamatyti kardinolą; o kai tik mes nueisime pas kardinolą, gerai 
įsidėmėkite mano žodžius, Atai, būsime suvesti su savo draugais, bet 
ne taip, kaip norime. Prisipažįstu, aš nelabai trokštu taip susitikti su 
savo draugais. Veikime laisvėje, jeigu norime veikti gerai ir greitai. 

— Aš eisiu pas karalienę, — spyrėsi Atas. 

— Gerai, bičiuli, jei pasiryžote daryti tokią kvailystę, tik perspėkite 
mane apie tai prieš dieną. 

— Kodėl? 

— Todėl, kad aš ta proga nujosiu į Paryžių kai ko aplankyti. 

— Ko? 

— Dievaži, ką aš žinau! Gal ponios de Longvil. Ten ji visagalė; ji 
man padės. Tik per ką nors praneškite man, Jeigu jus suimtų; tada aš 
padaryčiau viską, ką galėčiau. 

— O kodėl jūs, Arami, nenorite būti drauge su manimi suimtas? 
— paklausė Atas. | 

— Ne, ačiū. 

— Jei mes visi keturi būsime suimti ir būsime kartu, joks pavojus 
mums negrės. Nepraeis nė para, ir visi keturi būsime laisvi. 
 — Brangusis, nuo to laiko, kai aš nukoviau visų Sen-Žermeno 

“ponių numylėtinį, per daug išgarsėjau ir turiu juo labiau saugotis 
kalėjimo. Šiuo atveju karalienė paklausytų Mazarinio, o Mazarinis 
"patartų jai mane atiduoti į teismą. 

— Nejaugi jūs manote, Arami, kad ji iš tikrųjų taip myli tą italą, 
kaip kalbama? 

— Ji mylėjo anglą. 

— Et, brangusis, ji moteris! 

— One, jūs apsirinkate, Atai, ji karalienė! 

— Brangus bičiuli, aš pasiaukoju ir einu prašyti audiencijos pas 
Oną Austrijietę. | 

— Lik sveikas, Atai, einu rinkti kariuomenės. 

— Kuriam tikslui? 

— Noriu apsupti Riuejį. 

— Kur mes susitiksime? 

— Kardinolo kartuvių papėdėje. 

Ir draugai atsisveikino. Aramis grįžo į Paryžių. Atas nuėjo atlikti 
paruošiamųjų žygių, norėdamas gauti leidimą pasimatyti su karaliene. 


XXXIX 
ONOS AUSTRIJIETES DEKINGUMAS 


Atui buvo daug lezgiau patekti pas Oną Austrijietę, negu jis 
tikėjosi. Vos jis ėmėsi žygių, viskas susitvarkė, ir pageidaujama 
audiencija jam buvo paskirta kitą rytą, kai tik karalienė atsikels, nes jo 
titulas davė jam teisę dalyvauti toje ceremonijoje. | 

Didžiulė minia buvo užplūdusi Sen-Žermeno rūmus. Nei Luvre, 
nei Pale-Ruajalyje Ona Austrijietė niekad neturėjo tiek dvariškių; tik 
čia buvo daugiausia antros eilės didikai, o pirmieji Prancūzijos bajorai 
būrėsi apie poną de Konti, poną de Boforą ir koadjutorių. 

Beje, tuose rūmuose buvo labai linksma. Šis karas turėjo tą ypatybę, 
kad jo metu sukurta daugiau dainelių, negu iššauta šovinių. Rūmai 
tose dainelėse pajuokdavo paryžiečius, kurie savo ruožtu pajuokdavo 
rūmus, ir pajuokos ginklais padarytos žaizdos būdavo gana skaudžios, 
nors ir nemirštamos. 

Bet tarp to linksmumo ir nerūpestingumo visų galvas kvaršino 

vienas rūpestis: ar Mazarinis liks ministru bei favoritu, ar Mazarinis, 
atėjęs iš pietų kaip debesis, dings, nuneštas to paties vėjo, kuris jį 
atpūtė? Visi to laukė, visi to troško, ir ministras jautė, kad ta pagarba, 
tie linkčiojimai, jam skiriami;menkai dengia neapykantą, slepiamą iš 
baimės, ar iš išskaičiavimo. Jis jautėsi blogai, nežinodamas, nei kuo 
pasitikėti, nei kuo remtis. 

Net ir pats princas de Konde, kuris dėl jo kovojo, nepraleisdavo. 
progos jį pašiepti arba pažeminti. Du ar tris kartus, kai Mazarinis 
panorėjo parodyti Rokrua nugalėtojui savo galią, princas į jį pažiūrėjo 
taip, lyg duodamas suprasti, jog jį ginąs ne iš įsitikinimo ir be 
entuziazmo. 

Taigi kardinolas šliejosi prie karalienės, vienintelės savo atramos. 
Bet du ar tris kartus jis tartum pajuto, kad ši atrama slysta jam iš 
rankų. 

Atėjus audiencijos valandai, grafui de La Ferui buvo pranešta, kad 
jis turės kiek palaukti, nes karalienė tariasi su ministru. 

Tai buvo tiesa. Paryžius atsiuntė naujus pasiuntinius, kurie turėjo 
pagaliau išjudinti derybų klausimą, ir karalienė tarėsi su Mazariniu, 
kaip priimti tuos pasiuntinius. 

Aukštieji valstybės pareigūnai buvo labai susirūpinę. Atas negalėjo 
parinkti blogesnio momento kalbai apie savo draugus, menkas dulkes, 
įsismelkusias į šį įsisiautėjusį viesulą. 

Bet Atas buvo nepalenkiamas žmogus, kuris, padaręs kokį nors 
nutarimą, niekada jo neatsižadėdavo, jei tas nutarimas derindavosi su 
jo sąžine ar būdavo padiktuotas pareigos; jis reikalavo, kad būtų 
priimtas, sakydamas, kad, nors jis nesąs atsiųstas nei pono de Konti, 
nei pono de Boforo, nei pono de Bujono, nei pono d'Elbefo, nei 
koadjutoriaus, nei ponios de Longvil, nei Bruselio, nei parlamento ir 
ateinąs asmeniniu reikalu, turįs pranešti jos didenybei labai svarbių 
žinių. 

Baigusi pasitarimą, karalienė įsakė pakviesti jį į savo kabinetą. 
 Atas buvo įvestas ir pasisakė savo pavardę. "Ta pavardė taip dažnai 
skambėdavo karalienės ausyse ir širdyje, jog Ona Austrijietė negalėjo 
jos neprisiminti, tačiau ji liko abejinga, tik pasižiūrėjo į bajorą tokiu 
skvarbiu žvilgsniu, kuris leidžiamas vien moterims karalienėms pagal 
savo gimimą ar pagal savo grožį. 

— Jūs norite pasiūlyti mums paslaugą, grafe? — paklausė Ona 
Austrijietė, valandėlę patylėjusi. 

— Taip, karaliene, dar vieną paslaugą, — atsakė Atas, įsižeidęs, 

kad karalienė dėjosi jo nepažįstanti. 

Atas buvo kilnios širdies, todėl blogas dvariškis. 

Ona Austrijietė suraukė antakius, Mazarinis, kuris sėdėjo prie 
stalo ir žiūrėjo raštus kaip paprastas valstybės sekretorius, pakėlė galvą. 

— Kalbėkite, — pasakė karalienė. 

Mazarinis vėl ėmė vartyti popierius. 

— Karaliene, — pradėjo Atas, — du mano bičiuliai, jūsų didenybės 
drąsiausi tarnai, ponas d'Artanjanas ir ponas diu Valonas, pono 
kardinolo siųsti į Angliją, tuo metu, kai tik išlipo Prancūzijoje, staiga 
kažkur dingo, ir niekas nežino, kas juos ištiko. 

— Taigi? — tarė karalienė. 

— Taigi aš, — atsakė Atas, — kreipiuosi į jūsų didenybės gerumą, 
norėdamas sužinoti, kas nutiko tiems dviem bajorams, ir pasilikdamas 
teisę kreiptis į jūsų teisingumą, jeigu to reikės. 

— Pone, — atsakė Ona Austrijietė su tokiu išdidumu, kuris, jai 
kalbant su tam tikrais asmenimis, virsdavo įžūlumu, — štai kodėl jūs 
mus trukdote tokiu metu, kada mes esame susirūpinę svarbiais 
klausimais. Čia jau policijos reikalas! O jūs žinote, pone, ar bent 
privalote žinoti, kad mes neturime policijos nuo to laiko, kai išvykome 
iš Paryžiaus. 

— Aš manau, kad jūsų didenybei, — atsakė Atas, šaltai 
nusilenkdamas, — nereikia teirautis policijos, kad sužinotumėte, kas 
nutiko ponams d'Artanjanui ir diu Valonui; jei malonėtumėte 
pasiklausti apie tuos du bajorus poną kardinolą, jis atsakytų niekur 
nesiteiravęs, tik iš savo atminties. | 

— Bet, teatleidžia man dievas, — tarė Ona Austrijietė su panieka, 
kuri jai buvo būdinga, — man rodos, kad jūs pats jau klausiate. 

— Taip, karaliene, ir beveik turiu tam teisę, nes tai liečia poną 
d' Artanjaną, poną d'Artanjaną, ar girdite, jūsų didenybe? — pakartojo 
Atas primygtinai, lyg norėdamas moters atsiminimais nulenkti karalienei 
galvą. 

Mazarinis suprato, kad atėjo laikas skubėti Onai Austrijietei į 
pagalbą. 

— Ponas grafe, — tarė jis, — aš pasakysiu jums tai, ko nežino jos 
didenybė, — kas ištiko tuos du bajorus. Jie buvo neklusnūs ir yra 
suimti | 

— Aš maldauju jūsų didenybę, — tarė Atas vis taip pat ramiai ir 
nieko neatsakydamas Mazariniui, — iš palankumo ponui d' Artanjanui 
ir ponui Valonui įsakyti juos paleisti. 

— Tai, ko jūs mane prašote, yra drausmės klausimas, ir jis visai 
manęs neliečia, pone, — atsakė karalienė. 

— Ponas d' Artanjanas niekada taip nesakydavo, kai reikėdavo jūsų 
didenybei patarnauti, — atsakė Atas, išdidžiai nusilenkdamas. 

Ir jis žengė du žingsnius atgal, norėdamas išeiti, bet Mazarinis jį 
sulaikė. | | 

— Jūs neseniai grįžote iš Anglijos, grafe? — paklausė kardinolas, 
duodamas ženklą karalienei, kuri regimai išbalo ir rengėsi duoti žiaurų 
įsakymą. 

— Ir aš mačiau paskutines karaliaus Karolio I valandas, — atsakė 
Atas. — Vargšas karalius! Jis buvo silpnabūdis, ir už tai jo valdiniai jį 
neapsakomai žiauriai nubaudė. Kadangi sostai šiuo metu braška, tai ir 
ištikimiems žmonėms neišeina į gera tarnauti princams. D' Artanjanas 
antrą kartą buvo nuvykęs į Angliją, pirmąjį — gelbėti didžiosios 
karalienės garbės, antrąjį — gelbėti didžiojo karaliaus gyvybės. 

— Pone, — tarė Ona Austrijietė Mazariniui tokiu tonu, kurio tikros 
prasmės negalėjo nuslėpti, nors ir labai mokėdavo apsimetinėti, — ar 
negalima kaip nors tiems bajorams padėti? 

— Karaliene, — atsakė Mazarinis, — padarysiu viską, ko jūsų 
didenybė panorės. | 

— Išklausykite grafo de La Fero prašymą. Rodos, jūs taip vadinatės, 
pone? 

— Aš turiu ir kitą vardą, karaliene; mane visi vadina Atu. 

— Karaliene, — tarė Mazarinis su šypsena, kuri aiškiai bylojo, 
kad jis suprato karalienę iš pusės žodžio, — prašau nesirūpinti, jūsų 
noras bus įvykdytas. | 

— Girdėjote, pone? — paklausė karalienė. 

— Taip, karaliene, aš tik šito teisingumo ir laukiu iš jūsų didenybės. 
Tai aš pamatysiu savo draugus, ar ne, karaliene? Juk toks yra jūsų 
didenybės įsakymas? 

— Taip, jūs pamatysite juos, pone. Tiesa, jūs, rodos, frondininkas, 
ar ne? 

— Karaliene, aš tarnauju karaliui. 

— Taip, savu būdu. 

— Manasis būdas yra visų tikrųjų bajorų būdas, ir kitokio būdo aš 
nežinau, — išdidžiai atsakė Atas. 

— Eikite, pone, — paliepė karalienė, mostu atleisdama Atą, — jūs 
gavote, ką norėjote gauti, o mes sužinojome, ką norėjome sužinoti. 

Paskui, kai durų užuolaida užsiskleidė, ji kreipėsi į Mazarinį: 

— Kardinole, įsakykite suimti tą įžūlų bajorą, prieš jam išeinant iš 
rūmų. 

— Aš taip ir galvojau, — atsakė Mazarinis, — ir esu laimingas, 
kad jūsų didenybė įsakote man tai, ko norėjau jūsų prašyti. Tai 
padaužos, kurie neša į mūsų epochą buvusio viešpatavimo tradicijas ir 
mus labai varžo; kadangi du jau suimti, pridėsime ir trečią. 

Karalienei ne visiškai pavyko apgauti Atą. Nors ji ir žadėjo malonę, 
bet jos balsas atrodė grasinantis. Tačiau Atas nebuvo toks žmogus, 
kuris pasitrauktų vien dėl įtarimo, ypač kai jam aiškiai karalienė pasakė, 
kad galėsiąs pamatyti draugus. Taigi jis laukė gretimame kambaryje 
šalia kabineto, kada jam bus atvestas d' Artanjanas su Portu arba kada 
jis pats bus vedamas pas juos. 

Belaukdamas jis priėjo prie lango ir dirstelėjo į į kiemą. Ten pamatė, 
kaip įėjo paryžiečių atstovai, kurie atvyko pasveikinti karalienės ir 
susitarti dėl galutinės pasitarimo vietos. Čia buvo parlamento patarėjai, 
pirmininkai, advokatai ir jų tarpe keletas karių. Didelis apsaugos 
būrys jų laukė už vartų. | 

Atas ypač akylai ėmė žiūrėti, nes jam pasirodė, kad toje minioje 
jis pažino vieną bajorą, bet tuo metu kažkas palietė jam petį. 

Jis atsigręžė. 

— O, ponas de Komenžas! — sušuko jis. 

— Taip, ponas grafe, tai aš ir esu siųstas su tokiu pavedimu, dėl 
kurio turiu jus atsiprašyti. 

— Su kokiu, pone? — paklausė Atas. 

— Prašau atiduoti man savo špagą, grafe. 

Atas nusišypsojo ir, atidaręs langą, sušuko: 

— Arami! 

Bajoras atsisuko; tai buvo tas pats, kuris pasirodė Atui pažįstamas. 
Tas bajoras buvo Aramis. Jis draugiškai pasveikino grafą. 

— Arami, — pasakė Atas, — mane suima. 

— Gerai, — šaltai atsakė Aramis. 

— Pone, — toliau kalbėjo Atas, atsisukdamas į Komenžą ir 
mandagiai atiduodamas jam savo špagą, — štai mano špaga; saugokite 
ją rūpestingai, kad galėtume man grąžinti, kai išeisiu iš kalėjimo. Aš ją 
labai branginu, nes ją proseneliui buvo padovanojęs karalius Pranciškus 
I. Jo laikais bajorai buvo apginkluojami, o ne nuginkluojami. Kur jūs 
dabar nrane vesite? 

„— Bet... pirmiausia į savo kambarį, — pasakė Komenžas. — Vėliau 
karalienė paskirs jums vietą. 

Atas, netaręs nė žodžio, nusekė paskui Komenžą. 

XL 
MAZARINIO VIEŠPATA VIMAS 


Areštas įvyko be triukšmo, be jokio skandalo ir beveik. niekam 
nežinant. Jis nė kiek nesukliudė įvykių eigos, ir Paryžiaus miesto 
deputatams buvo iškilmingai pranešta, kad juos priimanti karalienė. 

Karalienė priėmė juos tylėdama ir išdidi, kaip visada; ji išklausė 
deputatų skundų bei prašymų, bet, kai jie baigė kalbėti, niekas nebūtų 
galėjęs pasakyti, ar ji girdėjo jų kalbas, ar ne: taip mažai pasikeitė 
Onos Austrijietės veidas. | 

Mazarinis, dalyvavęs šioje audiencijoje, priešingai, labai gerai 
girdėjo, ko prašė atstovai: jie aiškiai ir stačiai prašė jį atsistatydinti. 

Kai kalbos pasibaigė ir karalienė tebetylėjo, Mazarinis tarė: 

— Ponai, aš prisidedu prie jūsų ir prašau karalienę padaryti galą 
savo valdinių negerovėms. Aš padariau viską, ką galėjau, norėdamas 
jas sušvelninti, bet liaudis mano, kaip sakote, kad visos nelaimės 
kylančios dėl manęs, vargšo svetimšalio, nesugebėjusio įtikti 
prancūzams. Deja, manęs niekas nesuprato, ir tai nenuostabu: aš tapau 
įpėdiniu žymiausio vyro, kuris kada nors palaikė Prancūzijos karaliaus 
skeptrą. Prisiminimai apie poną de Rišelje mane slegia. Iš tikrųjų, jei 
būčiau garbėtroška, veltui bandyčiau kovoti su tais prisiminimais, bet 
nesu toks ir tai įrodysiu. Prisipažįstu nugalėtas. Patenkinsiu liaudies 
pageidavimus. Jei paryžiečiai kiek kalti, — o kas gi dabar nekaltas, 
ponai? — Paryžius yra pakankamai nubaustas: gana daug pralieta 
kraujo, užtektinai iškentėjo visokių nelaimių sostinė, pasilikusi be 
karalienės ir teisingumo. Kam dėl manęs, eilinio žmogaus, turi kilti 
visi nesusipratimai tarp karalienės ir. jos valdinių? Kadangi jūs 
reikalaujate, kad aš pasitraukčiau, gerai, aš pasitrauksiu. 

— Taigi, — šnibžtelėjo Aramis į ausį savo kaimynui, — taika 
sudaryta, ir derybos nereikalingos. Reikia tik su gera sargyba išsiųsti 
Mazarinį per sieną kuo toliausia ir stropiai saugoti, kad jis nesugrįžtų 
nei per tą, nei per kitas sienas. 

— Palūkėkit, pone, palūkėkit, — atsakė uniformuotas pilietis, į 
kurį Aramis kreipėsi. — Po velnių! Kaip jūs greit sprendžiate! Matyti, 
kad esate karys. Juk reikia apskaičiuoti nuostolius ir atlyginimą. 

— Ponas kancleri, — tarė karalienė, kreipdamasi į Segje, seną 
mūsų pažįstamą, — pradėkite derybas; jos vyks Riuejyje. Pono 
kardinolo kalba mane labai sujaudino. Štai dėl ko jums atsakau taip 

trumpai. Aš tiek gerbiu poną kardinolą, jog duosiu jam visišką laisvę: 
jis gali vykti ar likti, žodžiu, pasielgs kaip panorės. 

Protingas ministro veidas valandėlę išbalo. Jis neramiai pažvelgė į 
karalienę. Jos veidas buvo toks abejingas, kad jis, kaip ir kiti, neįstengė 
suprasti, kas dedasi jos širdyje. | 

— Bet, — pridūrė karalienė, — kol apsispręs ponas Mazarinis, aš 
jus prašau tartis tik dėl karaliaus. 

Deputatai nusilenkė ir išėjo. 

— Kaip! — pasakė karalienė, kai paskutinysis išėjo iš kambario. 
— Jūs nusileisite tiems niekingiems raštininkams ir advokatams! 

— Jūsų didenybės labui, karaliene, — atsakė Mazarinis, įsmeigęs į 
karalienę skvarbų žvilgsnį, — nėra tokios aukos, kurios aš nebūčiau 
pasirengęs padaryti. = 

Ona nulenkė galvą ir giliai susimąstė, kaip dažnai darydavo. Ji 
prisiminė Atą, drąsų jo kreipimąsi, tiesią, kilnią jo kalbą, tas šmėklas, 
kurias jis vienu žodžiu prikėlė, ir visa tai jai priminė jos praeitį, kupiną 
svaigios poezijos: jaunystę, grožį, svaigulingą dvidešimtmetės meilę, 
atkaklias jos garbintojų kovas, kruviną Bekingemo mirtį, vienintelio 
žmogaus, kurį ji iš tikrųjų mylėjo, ir didvyriškumą tų nežinomų gynėjų, 
išgelbėjusių ją nuo karaliaus ir Rišelje ne apykantos. Mazarinis žiūrėjo 
į ją, ir dabar, kada ji manė, jog likusiviena ir nereikia slėptis, jis 
lengvai matė jos veide mintis, kaip matomi skaidriųjų ežerų paviršiuje 
dangumi slenkančių debesų atspindžiai. 

— Vadinasi, reikia, — sušnibždėjo Ona Austrijietė, — pasiduoti 
audrai, nupirkti taiką, kantriai ir nuolankiai laukti geresnių laikų? 

Išgirdęs šį klausimą, Mazarinis karčiai nusišypsojo; jis suprato, 
kad jo pasiūlymą karalienė priėmė už tiesą. 

Ona sėdėjo nulenkusi galvą ir nematė to šypsnio; bet, nesulaukdama 
į savo klausimą atsakymo, pakėlė galvą. 

— Kodėl man nieko neatsakote, kardinole? Apie ką mąstote? 

— Aš mąstau, karaliene, apie tai, kad tas įžūlūs bajoras, kurį mes 
įsakėme Komenžui suimti, turėjo galvoje poną Bekingemą, kurį jūs 
leidote nužudyti, ponią de Ševrez, kurią malonėjote ištremti, poną de 
Boforą, kurį liepėte uždaryti į kalėjimą. Bet jeigu jis turėjo galvoje 
mane, vadinasi, jis nežino, kas aš jums esu. 

“ Ona Austrijietė krūptelėjo, kaip ir visada, jeigu kas įžeisdavo jos 
išdidumą; ji nuraudo ir, norėdama susitvardyti, suleido aštrius nagus į 
gražias savo rankas. 

— Jis geras patarėjas, protingas, garbingas, be to, ryžtingas. Jūs 

tai žinote, ar ne tiesa, karaliene? Aš noriu jam pasakyti — tai bus 
didelė mano malonė, — kuriuo atžvilgiu jis mane ne taip suprato. Juk 
man siūloma atsisakyti ministro vietos, 0 apie tai reikia gerai pagalvoti. 

— Atsisakyti? — tarė Ona. — Aš maniau, pone, kad atsisako tik 
karaliai. 

— Negi aš nesu beveik karalius, net Prancūzijos karalius? — pasakė 
Mazarinis. — Numesta naktį prie karalienės lovos ministeriškoji mano 
simara, patikėkit, karaliene, atrodo kaip tikra karaliaus mantija. 

Tai buvo vienas iš tų pažeminimų, kuriais Mazarinis dažnai ją 
įžeisdavo ir kuriuos išgirdusi ji visada nuleisdavo galvą. Tik Elžbieta 
ir Jekaterina II mokėjo būti ir meilužės, ir karalienės savo meilužiams. 

Ona Austrijietė su baime pažiūrėjo į grasinantį kardinolo veidą, 
kuris tokiomis akimirkomis atrodydavo didingas. 

— Pone, — tarė ji, — argi aš nepasakiau, argi jūs negirdėjote, 
kaip pasakiau tiems žmonėms, kad jūs padarysite taip, kaip jums patiks? 

— Tada, — atsakė Mazarinis, — aš manau, kad man patiks 
pasilikti. Ne vien dėl mano interesų, bet, drįstu pasakyti, ir dėl jūsų 
išsigelbėjimo. 

— Pasilikite, pone, aš nieko kito netrokštu. Tik neleiskite manęs 
įžeidinėti. 

— Jūs turite galvoje sukilėlių pretenzijas ir šiurkščias jų kalbas? 
Pakentėkite truputį! Jie pasirinko kautynių lauką, kuriame aš esu 
sumanesnis generolas, negu jie, — jie nori derybų. Mes nugalėsimejuos 
vilkindami laiką. Jie dabar jau išalkę, o po aštuonių dienų bus dar 
blogiau. 

— Ak mano dieve! Taip, pone, aš žinau, kad tuo viskas baigsis. 
Bet ne tik jie man meta į veidą skaudžiausius įžeidimus. 

— A, suprantu jus. Jūs kalbate apie prisiminimus, kuriuos sukelia 
jums tie trys ar keturi bajorai. Bet jie yra mūsų belaisviai ir tiek kalti, 
kad mes juos galime laikyti kalėjime kiek mums patiks. Tiesa, vienas 
iš jų dar yra laisvas ir juokiasi iš mūsų. Bet, po velnių, mokėsime ir jį 

nusiųsti pas jo draugus. Mes įveikdavome, man rodos, daug didesnius 
sunkumus. Du labiausiai nesukalbamus aš liepiau uždaryti čia, Riuejyje, 
tai yra, arčiau savęs, prieš savo akis, savo priežiūroje. Šiandien ir 
trečiasis ten atsisės. 

— Kol jie bus kalinami. viskas bus gerai, — atsakė Ona Austrijietė, 
— bet vieną dieną jie išeis į laisvę. 

— Taip, jei jūsų didenybė juos išleisite. 

— Ak, — sušuko Ona Austrijietė, atsakydama į savo mintis, — 

kaip gaila Paryžiaus! 

—- Kodėl? 

— Pone, čia nėra Bastilijos, kuri tokia tvirta 1 paslaptinga. 

— Karaliene, derybomis mes laimėsime taiką, o laimėję taiką, 
atgausime Paryžių; su Paryžiumi atgausime ir Bastiliją! Visi ' keturi 
mūsų narsuoliai joje supus. 

Ona Austrijietė truputį suraukė antakius, o Mazarinis, 
atsisveikindamas su ja, pabučiavo jai ranką nuolankiai ir kartu 
galantiškai. Paskui jis išėjo. Ona Austrijietė palydėjo jį žvilgsniu, ir, 
jam tolstant, jos lūpose atsirado paniekinama šypsena. 

— Aš atstūmiau, — sušnibždėjo ji, — kardinolą, kuris niekada 
nesakė: “Aš padarysiu“, bet “Aš padariau.“ Jis žinojo kalėjimus, 
patikimesnius, negu Riuejo, tamsesnius ir pas punigesimųs, negu 
Bastilija. Ak, pasaulis išsigimsta! 


XLI 
ATSARGUMAS 


Mazarinis, palikęs Oną Austrijietę, nuvažiavo į Riuėejį, į savo 
namus. Tais neramiais laikais Mazarinis vaikščiodavo su gausia palydą, 
kartais net persirengęs. Kardinolas, kaip jau esame sakę, su kario 
drabužiais atrodydavo labai gražus bajoras. 

Senosios pilies kieme jis įsėdo į karietą ir nuvažiavo prie Senos, į 
Satu. Ponas princas davė jam penkiasdešimties raitelių palydą, ne tiek 
jo apsaugoti, kiek norėdamas parodyti paryžiečių deputatams, kad 
karalienės generolai turi savo žinioje kariuomenę ir gali ja naudotis 
pagal savo įgeidį. 

Atas, saugomas Komenžo, raitas ir be špagos, sekė paskui kardinolą, 
netardamas nė žodžio. Grimo, paliktas savo pono prie pilies vartų, 
žinią apie jo suėmimą išgirdo tada, kai Atas šūktelėjo Aramiui, ir, 
davus grafui ženklą, tylomis nuėjo ir atsistojo šalia Aramio, lyg nieko 
nebūtų atsitikę. 

Tiesa, Grimo, dvidešimt dvėjus metus ištarnavęs pas savo poną, ne 
kartą matė, kaip jis išsisuko iš kebliausios padėties, ir dabar visai 
nesijaudino. | 

Deputatai tuoj pat po audiencijos patraukė į Paryžių, vadinasi, vyko 
pirma kardinolo per kokius penkis šimtus žingsnių. Todėl Atas, 
žiūrėdamas priešais save, galėjo matyti Aramį, kuris paauksuota juosta 

ir išdidžia laikysena išsiskyrė iš minios. .- | 

Aramis, priešingai, dėjosi nė kiek nesirūpinąs, ar Atas joja paskui 
jį, ar ne. Jis atsigręžė tik vieną kartą, kai buvo prijota pilis. Jis manė, 
kad Mazarinis paliks naująjį belaisvį mažojoje savo pilaitėje, kuri 
saugojo tiltą ir kurią valdė vienas kapitonas, karalienės šalininkas. 
Bet taip neįvyko. Atas prajojo Šatu paskui kardinolą. 

Kryžkelėje, kur kertasi Paryžiaus ir Riuejo keliai, Aramis atsigręžė. 
Šį kartą jo nujautimas neapvylė. Mazarinis pasuko į dešinę, ir Aramis 
pastebėjo, kad belaisvis išnyko už medžių kelio posūkyje. Tą pačią 
akimirką Atas, tokios pat minties skatinamas, irgi atsisuko. Abu draugai 
linktelėjo vienas kitam, ir Aramis prisidėjo ranką prie skrybėlės tartum 
atsisveikindamas. Tik vienas Atas suprato šį ženklą: jo bičiulis kažką 
sugalvojęs. 

Po dešimties minučių Mazarinis įvažiavo į pilies kiemą; tą pilį 
buvo pasistatydinęs jo pirmtakas kardinolas. 

Jam išlipant, priėjo Komenžas ir paklausė: 

— Monšinjore, kur jūsų eminencija įsakysite patalpinti poną de 
La Ferą? 

— Oranžerijos paviljone, priešais sargybos postą. Aš noriu, kad 
grafui de La Ferui būtų parodyta pagarba, nors jis yra jos didenybės 
karalienės belaisvis. 

— Monsinjore, — įsidrąsinęs pasakė Komenžas, — jis prašo 
malonės nuvesti jį pas poną d'Artanjaną, kuris jūsų eminencijos 
įsakymu yra laikomas medžioklės paviljone, priešais oranžeriją. 

Mazarinis valandėlę galvojo. 

Komenžas matė, kad jis svarsto. 

— Tai labai saugi vieta, — pridūrė Komenžas, — keturiasdešimt 
vyrų, prityrusių kareivių, beveik visi vokiečiai ir todėl neturi jokių 
ryšių nei su frondininkais, nei su pačia Fronda. 

“. — Jei mes uždarysime šiuos tris vyrus drauge, ponas Komenžai, 
— tarė Mazarinis, — mums reikės padvigubini sargybas, c mes 
neturime tiek daug gynėjų, kad galėtume jais švaistytis. 

Komenžas nusišypsojo. Mazarinis pastebėjo tą šypseną ir jį suprato. 

 — Jūs dar nepažįstate jų, ponas Komenžai, bet aš juos pažįstu, 
pirmiausia, iš jų pačių, o antra, iš kitų pasakojimo. Aš buvau pasiuntęs 
juos padėti Karoliui, ir jie atliko stebuklingų Žygių, mėgindami jį 
išgelbėti; ir tik pats likimas sukliudė brangiajam karaliui Karoliui šią 
valandą būti saugiam mūsų tarpe. 

— Bet jeigu jie taip gerai pasitarnavo jūsų eminencijai, kodėl jūsų 
22. A. Diuma 

eminencija juos laikote kalėjime? 

— Kalėjime! — atsakė Mazarinis. — O nuo kada Riuejyje yra 
kalėjimas? 

— Nuo tada, kai yra kalinių, — atsakė Komenžas. 

— Tie ponai nėra mano kaliniai, Komenžai, — atsakė Mazarinis 
gudriai šypsodamasis, — jie mano svečiai, ir tokie brangūs svečiai, 
kad į jų gyvenamų patalpų langus aš įsakiau įstatyti grotas, 0 į duris 
— įdėti stūmas, bijodamas, kad jiems nenusibostų mano draugystė. 
Bet, šiaip ar taip, nors jie iš pirmo žvilgsnio ir atrodo kalinami, aš vis 
dėlto juos labai gerbiu ir todėl noriu padaryti vizitą grafui de La Ferui 
ir pasikalbėti su juo akis į akį. O kad mums niekas nekliudytų kalbėtis, 
jūs jį nuvesite, kaip jau sakiau, į oranžerijos paviljoną; jūs žinote, kad 
tai mano įprastinė pasivaikščiojimo vieta; taigi bevaikščiodamas aš 
užeisiu pas jį, ir mes pasikalbėsime. Nors manoma, kad jis mano 
priešas, aš. jaučiu jam simpatiją, ir, jeigu jis bus išmintingas, galbūt 
mes šį tą padarysime. 

Komenžas nusilenkė ir grįžo pas Atą, kuris dėjosi esą$ ramus, bet 
iš tikrųjų labai jaudindamasis laukė to pasitarimo rezultatų. 

— Na kaip? — paklausė jis gvardijos leitenantą. 

— Pone, — atsakė Komenžas — atrodo, kad tai neįmanoma. 

— Ponas Komenžai, — pasakė Atas, — aš visą savo gyvenimą 
buvau karys, aš žinau, kas yra įsakymas; bet, nelaužydamas to įsakymo, 
jūs galėtumėte padaryti man vieną paslaugą. 

— Aš to noriu iš visos širdies, pone, — atsakė Komenžas, — nuo 
tada, kai sužinojau, kas jūs esate ir kokią paslaugą kitados padarėte jos 
didenybei. Aš žinau, koks jums artimas tas jaunuolis, kuris taip narsiai 
atėjo man į pagalbą aną dieną, suimant tą seną mulkį Bruselį, ir todėl 
mielai jums viską padarysiu, išskiriant tai, kas draudžiama įsakymu. 

— Ačiū, pone, aš daugiau nieko netrokštu, tik noriu jus paprašyti 
vienos paslaugos, kuri jums nepakenks. 

—- O jeigu kiek ir pakenktų, pone, — atsakė Komenžas 
šypsodamasis, — vis tiek prašykite. Aš ne ką labiau už jus mėgstu 
Mazarinį, aš tarnauju karalienei ir, savaime suprantama, taip pat 
kardinolui, bet vienam tarnauju su džiaugsmu, o kitam — nenoromis. 
Taigi prašau kalbėti, aš laukiu ir klausau. 

—- Kadangi man leista Žinoti, — tarė Atas, — jog ponas 
d'Artanjanas yra čia, manau, kad nebus didelės bėdos, jeigu jis sužinos, 
kad aš taip pat esu čia. 

— Šiuo reikalu, pone, nesu gavęs jokio įsakymo. 

— Tai padarykite man malonumą, perduokite d' Artanjanui mano 
linkėjimus ir praneškite, kad aš jo kaimynas. Taip pat pasakykite jam 
tai, ką man dabar pasakėte, — kad ponas Mazarinis patalpino mane 
paviljone priešais oranžeriją, norėdamas mane aplankyti, ir kad aš, 
pasinaudodamas ta garbe, kurią jis malonės man suteikti, pasistengsiu, 
kad būtų sušvelnintos kalinimo sąlygos. 

— Nebūsite ilgai kalinami, — tarė Komenžas, — ponas kardinolas 
pats man pasakė, kad čia nėra kalėjimo. 

— Yra požeminės vienutės, — pataisė jį šypsodamasis Atas. 

— A, čia visai kas kita, — pasakė Komenžas. — Taip, aš girdėjau 
apie tai kalbant, bet tokios žemos kilmės žmogus, kaip kardinolas, 
kažkoks italas, atsibastęs ieškoti laimės į Prancūziją, nedrįs griebtis 
šių kraštutinių priemonių prieš tokius žmones, kaip mes: tai būtų 
pasibaisėtina. Tai tiko ano kardinolo laikais, Rišelje buvo didikas, bet 
ponelis Mazarinis! Gana jau! Požeminiai urvai — karalių kerštas, kurio 
negali imtis toks bailys, kaip jis. Yra žinoma, kad jūs suimtas, netrukus 
bus žinoma, kad suimti ir jūsų draugai, ir, patikėkite, pone, visa 
Prancūzijos diduomenė pareikalautų iš jo ataskaitos, jei jūs dingtumėte. 
Ne, ne, nurimkite, požeminiai Riuejo kalėjimai jau dešimt metų virtę 
vaikų pasakomis. Dėl to galite būti visai ramus. Savo ruožtu aš įspėsiu 
poną d' Artanjaną, kad jūs esate čia. Ką gali žinoti, gal po kokių dviejų 
savaičių padarysite man panašią paslaugą. 

— Aš, pone? 

— Taip, žinoma. Argi aš negaliu tapti pono koadjutoriaus kaliniu? 

— Tokiu atveju patikėkite, pone, — tarė Atas nusilenkdamas, — 
aš pasistengsiu būti jums paslaugus. 

— Gal teiktumėtės su manimi pavakarieniauti, ponas grafe? — 
paklausė Komenžas. | 

— Dėkoju, pone, aš esu blogai nusiteikęs ir jums sugadinčiau 
vakarą. Ačiū. 

Komenžas nuvedė grafą į vieną paviljono apatinio aukšto kambarį, 
tas paviljonas buvo oranžerijos tęsinys ir tame pat lygyje, kaip ir ji. Į 
oranžeriją buvo einama per didelį kiemą, pilną kareivių ir dvariškių. 
Sio pasagos pavidalo kiemo viduryje buvo Mazarinio apartamentai ir 
viename fligelyje — medžioklės paviljonas, kur buvo d' Artanjanas, o 
kitame — oranžerijos paviljonas, į kurį ką tik Komenžas įvedė Atą. 
Už tų dviejų fligelių buvo parkas. 

Atas, įėjęs į kambarį, kuriame turėjo gyventi, pastebėjo rūpestingai 
grotomis užkaltą langą, sienas ir stogus. 

— Kas čia per trobesiai? — paklausė jis. 

— Užpakalinė siena yra medžioklės paviljono, kur uždaryti jūsų 
draugai, — atsakė Komenžas. — Blogiausia, kad visi šios sienos 
langai buvo užmūryti dar ano kardinolo laikais, nes šie pastatai ne 
kartą buvo paversti kalėjimu, ir ponas Mazarinis, uždarydamas jus 
čia, tik vėl juos. panaudojo pagal seną paskirtį. Jei tie langai nebūtų 
užmūryti, jūs galėtumėte pasiguosti, ženklais pasikalbėti su draugais. 

— Jūs esate tikras, ponas Komenžai, — paklausė Atas, — kad 
kardinolas padarys man garbę, aplankydamas mane? | 

— Taip, pone, jis man tai sakė. 

Atas atsiduso, žiūrėdamas į grotomis užkaltus langus. 

— Taip, iš tikrųjų, — atsakė Komenžas, — čia yra beveik 
kalėjimas, nieko jam netrūksta, net grotų. Bet kokia keista mintis atėjo 
jums į galvą, jums, mūsų bajorijos žiedui, rodyti savo narsumą bei 
ištikimybę tiems Frondos grybams! Iš tiesų, grafe, jei aš būčiau manęs 
ieškoti draugo tarp karaliaus karininkų, pirmiausia būčiau pagalvojęs 
apie jus. Jūs, grafas de La Feras, frondininkas, kažkokio Bruselio, 
Blanmenilio, Violo partijoje! Kaip negražu! Dėl to galima būtų 
pamanyti, kad jūsų motina buvo kokia paprasta moterėlė. Jūs 
frondininkas! 

— Dievaži, brangus pone; — tarė Atas, — reikėjo būti mazarininku 
arba frondininku. Aš ilgai girdėjau ausyse skambant tuos du žodžius 
ir pasirinkau antrąjį; tai bent prancūziškas pavadinimas. Be to, aš esu 
frondininkas ne su ponu Bruseliu, ponu Blanmeniliu ir ponu Violu, o 
su ponu de Boforu, ponu de Bujonu ir ponu d'Elbefu — su princais, o 
ne su pirmininkais, patarėjais, įstatymų kraipytojais. Pagaliau didelis 
čia malonumas tarnauti ponui kardinolui! Pažvelkite į tą sieną be 
langų, ponas Komenžai, ji jums papasakos gražių dalykų apie Mazarinio 
dėkingumą. 

— Taip, jūs teisus, — pasakė juokdamasis Komenžas, — ypač 
Jeigu ji pakartotų tuos keiksmus, kuriuos svaido jau aštuonios dienos 
ponas d' Artanjanas. 

— Vargšas d' Artanjanas! — pasakė Atas su žavinga melancholija, 
kuri sudarė vieną jo būdo bruožų. — Toks narsus, toks geras ir toks 
baisus tiems, kurie nemyli jo  mylimų žmonių! Jūs turite čia du 
nesutramdomus kalinius, ponas Komenžai, ir man jūsų gaila, jeigu tie 
du nesutramdomi žmonės atiduoti jūsų atsakomybei. 

— Nesutramdomi! — pasakė šypsodamasis Komenžas. — Ak pone, 
jūs man norite įvaryti baimės! Pirmąją suėmimo dieną ponas 

d' Artanjanas provokavo kareivius ir visus žemesniuosius karininkus, 
be abejonės, norėdamas gauti špagą; tai truko ir rytojaus dieną ir netgi 
trečią dieną, bet paskui jis pasidarė švelnus ir ramus kaip avinėlis. 
Dabar jis dainuoja gaskoniškas dainas, kurias girdėdami mes leipstame 
iš juoko. 

— O ponas diu Valonas? — paklausė Atas. 

— Ak! Šis — visai kas kita. Prisipažįstu, kad tai baisus bajoras. 
Pirmą dieną jis pečiu išvertė visas duris, ir aš maniau, kad jis išeis iš 
Riuejo, kaip išėjo Samsonas iš Gazos. Bet jo nuotaika pakito, kaip ir 
pono d'Artanjano. Dabar jis ne tik priprato prie savo nelaisvės, bet 
net šaiposi iš jos. 

— Juo geriau, — tarė Atas, — juo geriau. 

— O jūs tikėjotės ko nors kito? — paklausė Komenžas, kuris, 
sugretinęs Mazarinio žodžius apie tuos belaisvius ir grafo de La Fero, 
ėmė kiek nerimauti. 

Savo ruožtu Atas pagalvojo, kad jo draugų nuotaika pagerėjo dėl 
to, kad d' Artanjanas, matyt, sumanė kokį nors planą. Jis nenorėjo 
jiems pakenkti per daug juos girdamas. 

— Jie abudu karštagalviai: vienas gaskonas, antras pikardietis; 
abu greitai suliepsnoja, bet greitai ir užgęsta. Tai, ką jūs dabar man 
pasakojote, patvirtina mano nuomonę. 

Komenžas irgi taip galvojo, todėl jis išėjo kiek nusiraminęs. Atas 
liko vienas dideliame kambaryje, kur su juo, kardinolo įsakymu, buvo 
elgiamasi kaip su bajoru. 

Norėdamas tiksliau sužinoti, kokia jo padėtis, jis laukė to žymaus 
vizito, pažadėto paties Mazarinio. 


XLII 
PROTAS IR JĖGA 


Dabar iš oranžerijos pereikime į medžioklės paviljoną. Kiemo 
gilumoje, ten, kur pro portiką su jonėnų kolonomis buvo matyti šunidės, 
stovėjo pailgas pastatas, kuris atrodė kaip ranka, ištiesta link kitos 
rankos — oranžerijos paviljono, ir tie du pastatai pusračiu supo pradinį 
kiemą. 

Šio. paviljono apatiniame aukšte buvo uždaryti Portas ir 
d'Artanjanas, kurie kartu leido ilgas nelaisvės valandas, taip 
nepakenčiamas šiems dviems temperamentams. 

D' Artanjanas vaikščiojo kaip tigras, įsmeigęs akis į vieną tašką; 
tarpais kimiai murmėdamas, žingsniavo palei grotas, kuriomis buvo 
užkaltas platus langas į užpakalinį pilies kiemą. 

Portas tylėdamas virškino gardžius pietus, kurių likučiai ką tik 
buvo nuimti nuo stalo. | 

Vienas atrodė netekęs proto, bet iš tiesų mąstė; antras — giliai 
susimąstęs, bet miegojo. Tačiau jį kamavo košmariški sapnai; tai buvo 
galima spręsti iš nedarnaus, nutrūkstančio knarkimo. 

— Jau temsta, — tarė d' Artanjanas, — turbūt kokia ketvirta valanda. 
Tuoj bus šimtas aštuoniasdešimt trys valandos, kai mes čia esame. 

— Hm, — sumurmėjo Portas lyg atsakydamas. 

— Ar girdite, miegaliau? — paklausė d' Artanjanas susierzinęs, 
kad kitas miega dieną, kai jis pats vos gali užsnūsti naktį. 

— Ką? — paklausė Portas. 

— Tai, ką aš sakiau. 

— O ką jūs sakėte? 

— Aš sakiau, — pakartojo d' Artanjanas, — kad jau beveik šimtas 
aštuoniasdešimt trys valandos, kai mes čia... 

— Tai jūsų kaltė, — atsakė Portas. 

— Kaip? Mano kaltė? 

— Taip, aš jums siūliau iš čia išeiti. 

— Išlaužus grotas arba išvertus duris? 

— Be abejonės. 

— Portai, tokie žmonės, kaip mes, neišeina taip paprastai. 

— Dievaži, — atsakė Portas, — aš išeičiau taip paprastai, ir jūs, 
mano nuomone, be reikalo tai niekinate. | 

“ D Artanjanas patraukė pečiais. 

— Jei mes ir išeisim iš šio kambario, — tarė d' Artanjanas, — tai 
dar ne viskas. 

— Mielas bičiuli, — atsakė Portas, — jūs man atrodote šiandien 
kiek geriau nusiteikęs, negu vakar. Paaiškinkite, kodėl bus dar ne 
viskas, jei išeisime iš šio kambario. 

— Todėl, kad, neturėdami ginklo, nežinodami slaptažodžio, 
nenueisim nė penkiasdešimt žingsnių per kiemą, nesusidūrę su 
sargybiniu. 

— Ogi mes užmušime sargybinį ir pasiimsime jo ginklą. 

— Taip, bet kol jis bus visiškai užmuštas (o šveicaras labai gajus), 
jis suriks ar bent sudejuos, ir išgirs kitas sargybinis. Mes būsime sugauti 
kaip lapės, mes, liūtai, ir įmesti į kokį nors požemį, kur net negalėsime 

matyti šio pilko Riuejo dangaus, tiek panašaus į mėlyną Tarbo dangų, 
kaip mėnulis į saulę. Po šimts velnių! Kad mes turėtume ką už šio 
pastato sienų, ką nors, kas galėtų duoti mums žinių apie dvasinę ir 
fizinę šios pilies topografiją, apie tai, ką Cezaris vadino papročiais ir 
vietomis!, kaip man sakė... Et, kai pagalvoji, kad dvidešimt metų aš 
nuobodžiavau, nežinodamas, ką veikti, ir man neatėjo į galvą mintis 
atvykti čia ir bent valandą patyrinėti Riuejį. 

— Nair kas? — tarė Portas. — Vis tiek spruksime iš čia. 

— Mano brangusis, paklausė d' Artanjanas, — ar žinote, kodėl 
pyragų kepėjai niekada patys jų nekepa? | 

— Ne, — atsakė Portas, — bet man būtų malonu sužinoti. 

— Mat, jie bijo, kad nesudegintų kokio torto ar per daug nesuplaktų 
kremo. 

— O kodėl? 

— Todėl, kad iš jų juoktųsi mokiniai, o meistras niekada neturi 
leisti iš savęs juoktis. 

— O ką bendro turi meistrai kepėjai su mumis? 

— Tai, kad mes nuotykių srityje neprivalome turėti jokių nesėkmių 
ir neduoti progos iš mūsų juoktis. Anglijoje paskutinį kartą mums 
nepavyko, mes buvome nugalėti, ir tai yra dėmė mūsų reputacijai. 

— Kas gi mus nugalėjo? — paklausė Portas. 

— Mordauntas. 

— Bet mes paskandinome poną Mordauntą. 

— Taip, žinoma, paskandinome, ir tai mus bent kiek reabilituos 
būsimųjų kartų akyse, jei tik jos truputį mumis domėsis. Bet 
paklausykite manęs, Portai: nors ponas Mordauntas buvo toks priešas, 
kurio negalima buvo nepaisyti, tačiau ponas Mazarinis yra kur kas 
stipresnis už poną Mordauntą, ir mes taip lengvai jo nepaskandinsime. 
Todėl būkime atsargesni ir taikesni; nes — pridūrė d' AArtanjanas 
atsidusęs, — nors mes dviese ir atstojame galbūt aštuonis vyrus, bet 
būti dviese ne tas pat, kas keturiese. 

— Jūs teisus, — pasakė Portas atsidusdamas kaip ir d' Artanjanas. 

— Taigi, Portai, elkitės kaip aš, vaikščiokite skersai ir išilgai 
kambario, kol ateis žinia iš mūsų draugų arba mums patiems kils gera 
mintis, tik nemiegokite visą laiką, kaip kad darote, juk niekas taip 
neapsunkina proto, kaip miegas. Na, o dėl to, kas mūsų laukia, tai gal 
ne taip baisu, kaip mes dabar galvojame. Aš nemanau, kad ponas 


Uulijus Cezaris “Užrašai apie Galijos karą". 

Mazarinis ketintų nukirsdinti mums galvas, nes mums jų negalima 
nukirsti be bylos, o byla sukeltų triukšmą, o triukšmas atkreiptų mūsų 
draugų dėmesį, ir jie tada neleistų to padaryti ponui Mazariniui. 

— Kaip jūs gražiai samprotaujate! — tarė Portas gėrėdamasis. 
mums bylos, jei nenukirs mums galvų, mus laikys čia arba nugabens 
kitur. 

— Taip, be abejonės, — atsakė Portas. 

— Todėl negalimas daiktas, kad ponas Aramis, tas puikus pėdsekys 
šuo, ir Atas, tas išmintingas bajoras, nesurastų mūsų slėptuvės; o tada, 
dievaži, būtų laikas ką nors daryti. 

— Taip, tuo labiau kad čia nėra taip jau bloga, išskyrus vieną 
dalyką. 

— Kokį? 

— Ar pastebėjote, d'Artanjanai, kad mums davė keptos avienos 
tris dienas paeiliui? 

— Ne, bet jeigu taip bus ketvirtą dieną, būkite ramus, aš skųsiuosi. 

— Be to, aš pasiilgau savo namų. Jau seniai buvau savo pilyse. 

— Gana! Užmirškite jas tuo tarpu. Mes jas pamatysime dar, jei tik 
ponas Mazarinis jų nesulygins su žeme. 

— Ar jūs manote, kad jis gali taip tironiškai pasielgti? — paklausė 
Portas. 

— Ne, taip padaryti būtų galėjęs tik ankstesnysis kardinolas. 
Dabartinis yra perdaug smulkmeniškas, kad tam ryžtųsi! 

— Jūs mane nuraminote, d' Artanjanai. 

— Taigi dėkitės linksmas, kaip aš darau; juokaukime su 
sargybiniais; sudominkime kareivius, jei negalime jų papirkti;-būkite 
jiems kuo malonesnis, kai jie prieis prie mūsų grotų. Ligi šiolei, Portai, 
vis rodydavote jiems kumštį, ir juo labiau jūsų kumštis vertas pagarbos, 
juo mažiau jis patrauklus. Ak, aš kažin ką duočiau, kad dabar turėčiau 
bent penkis šimtus luidorų! 

— Ir aš, — pasakė Portas, dosnumu nė kiek nenorėdamas nusileisti 
d' Artanjanui, — aš mielai duočiau šimtą pistolių. 

Taip jiems kalbantis, įėjo Komenžas, o jo priešakyje seržantas ir 
du kareiviai, kurie nešė vakarienę pintinėje, pristatytoje patiekalų ir 
dubenų. 

— Še tau! — tarė Portas. — Ir vėl aviena! 


žinokite, kad mano draugas ponas diu Valonas yra pasiryžęs griebtis 

kraštutinių priemonių, jei ponas Mazarinis jį vis maitins šios rūšies 
mėsa. | 

— Aš pats pareiškiuų, — tarė Portas, — kad nieko daugiau 
nevalgysiu, jei ta mėsa nebus išnešta. 

— Išneškite avieną, — įsakė Komenžas, — aš noriu, kad ponas 
diu Valonas vakarieniautų skaniai, ypač dėl to, kad turiu jam pranešti 
naujieną, kuri tikriausiai pagerins jo apetitą. 

— Ar kartais ponas Mazarinis neiškeliavo į aną pasaulį? — paklausė 
Portas. 

— Ne, deja, turiu jums pranešti, kad jis jaučiasi puikiai. — Juo 
blogiau, — atsakė Portas. 

— O kokia ta naujiena? — paklausė d'Artanjanas. — Kalėjime 
naujienos — retenybė, ir aš tikiuosi, kad man atleisite už nekantrumą, 
ar ne, ponas Komenžai? Ypač, kad davėte suprasti, jog ta naujiena 
gera. | 

— Ar jums būtų malonu išgirsti, kad grafas de La Feras gerai 
jaučiasi? — paklausė Komenžas. 

Mažos d" Artanjano akys nepaprastai išsiplėtė. 

— Ar tai būtų malonu? — sušuko jis. — Ne tik malonu, bet aš 
būčiau laimingas! 

— Tai žinokite, kad jis man pavedė jums perduoti savo linkėjimus 
ir pasakyti, kad jis sveikas. 

D' Artanjanas vos nepašoko iš džiaugsmo. Jis metė į Portą žvilgsnį, 
kuris pasakė jo mintį. “Jeigu Atas žino, kur mes esame — bylojo tas 
žvilgsnis, — jeigu jis prašė mums perduoti linkėjimus, vadinasi, Jis 
greit imsis kokių nors Žygių." 

Portas nebuvo labai gabus suprasti žvilgsnį, bet šį kartą, kai jis 
išgirdo Ato vardą, jam kilo ta pati mintis, kaip ir d' Artanjanui, ir jis 
suprato. | 

— Vadinasi, jūs sakote, — nedrąsiai paklausė gaskonas, — kad 
grafas de La Feras pavedė jums perduoti linkėjimus ponui diu Valonui 
ir man? 

— Taip, pone. 

— Tai jūs jį matėte? 

— Be abejonės. 

— Kur? Jeigu tai ne paslaptis. 

— Labai arti nuo čia, — atsakė Komenžas šypsodamasis. 

— Arti nuo čia! — pakartojo d' Artanjanas, ir jo akys žybtelėjo. 

— Taip arti, kad, jei oranžerijos langai nebūtų užmūryti, jūs 


665 


galėtumėte jį pamatyti iš šios pat vietos. - 

“Jis vaikščioja pilies apylinkėse“, — pagalvojo d' Artanjanas. Paskui 
garsiai pridūrė: 

— Jūs sutikote jį medžioklėje? O gal parke? 

— Ne, dar arčiau, daug arčiau. Štai čia, už šios sienos, — pasakė 
Komenžas, belsdamas į sieną. 

— Už šios sienos? Kas gi yra už šios sienos? Mane čia atvedė 
naktį, ir velniai rautų, jeigu Žinau, kur esu. 

— Įsivaizduokite vieną dalyką, — tarė Komenžas. 

— Aš įsivaizduosiu viską, ko tik panorėsite. 

— Įsivaizduokite, kad šioje sienoje yra langas. 

— Nair kas? 

— Pro šitą langą jūs galėtumėte matyti grafą de La Ferą prie 
savojo. k 

— Ponas de La Feras gyvena pilyje? 

— Taip. 

— Kodėl? 

— Dėl to pat, kaip ir jūs. 

— Ar Atas yra kalinys? 

— Jūs gerai žinote, — atsakė juokdamasis Komenžas, — kad 
Riuejyje nėra kalinių, nes nėra kalėjimų. 

— Nejuokaukime, pone, Atas suimtas? 

— Vakar Sen-Žermene, kai jis ėjo iš karalienės. 

D'Artanjano rankos nusviro, lyg jį būtų trenkęs perkūnas. Jis 
išblyško, tartum jo įdegusiu veidu būtų nuslinkęs baltas debesis. 

— Kalinys! — pakartojo jis. 

— Kalinys! — pakartojo ir Portas, visai priblokštas. 

Staiga d'Artanjanas pakėlė galvą, ir jo akyse sužibo šviesa, bet jos 
nepastebėjo net Portas. Paskui, po trumpo pragiedrėjimo, vėl grįžo 
slogi nuotaika. 

— Na, na, — tarė Komenžas, kuris buvo nuoširdžiai pamilęs 
d'Artanjaną po to, kai šis padarė jam didelę paslaugą, išplėšdamas jį 
iš paryžiečių rankų Bruselio suėmimo dieną, — na, tik nesikrimskite, 
aš anaiptol nesakiau jums atnešęs liūdną žinią. Šiame kare kiekvieną 
iš mūsų gali ištikti kokia nors staigmena. Užuot sielvartavę, verčiau 
pasijuokite iš atsitiktinumo, kuris jūsų draugą priartino prie jūsų ir 
pono diu Valono. 

Tačiau šis padrąsinimas nė kiek nepaveikė d' Artanjano: jis liko 
paniuręs. 

— O kaip jis jaučiasi?) — paklausė Portas, matydamas, kad 
d' Artanjanas daugiau nekalba, ir norėdamas įterpti žodį. 

— Labai puikiai, — atsakė Komenžas. — Iš pradžių kaip ir jūs, 
jis atrodė nusiminęs; bet, sužinojęs, kad ponas kardinolas ketina jį 
aplankyti dar šį vakarą... 

— A!-— sušuko d'Artanjanas. — Ponas kardinolas ketina 
aplankyti grafą de La Ferą? 

— Taip, jis liepė įspėti grafą, 1r ponas grafas de La Feras, sužinojęs 
tą naujieną, man pavedė jums pranešti, kad jis pasinaudos ta kardinolo 
malone, mėgindamas užtarti jus ir save. 

— O, tas brangusis grafas! — sušuko d" Artanjanas. 

— Didelis dalykas, — sumurmėjo Portas, — didelė malonė! Po 
velnių! Ponas grafas de La Feras, kurio šeima yra giminė Monmoransi 
ir Roanams, daugiau vertas, negu kažkoks ponas Mazarinis. 

— Vis dėlto, — tarė d' Artanjanas švelniausiu balsu, — pagalvokit 
tiktai, brangus diu Valonai, kokia didelė garbė grafui de La Ferui ir 
kiek daug vilčių galima dėti į tą atsilankymą! Mano nuomone, tai 
tokia didelė garbė kaliniui, jog aš netgi manau, kad ponas Komenžas 
apsirinka. 

— Kaip? Aš apsirinku? 

— Gal ne ponas Mazarinis eis lankyti grafo de La Fero, 0 ponas 
grafas de La Feras bus pašauktas pas poną Mazarinį? 

— Ne, ne, — paprieštaravo Komenžas, norėdamas tiksliai viską 
papasakoti. — Aš puikiai girdėjau, ką man sakė kardinolas. Jis pats 
eis aplankyti grafo de La Fero. ' 

D' Artanjanas mėgino sugauti Porto žvilgsnį, norėdamas įsitikinti, 
ar jo draugas supranta to atsilankymo reikšmę, bet Portas visai nežiūrėjo 
į jo pusę. 

— Ar tai toks pono kardinolo paprotys — vaikščioti po savo 
oranžeriją? — paklausė d' Artanjanas. 

— Kiekvieną vakarą jis ten užsidaro, — atsakė Komenžas. — Ten 
jis turbūt galvoja apie valstybės reikalus. 

 — Tada, — pasakė d'Artanjanas, — aš pradedu tikėti, kad jo 
eminencija tikrai aplankys poną de La Ferą. Jį, žinoma, kas nors lydės. 

— Taip, du kareiviai. 

— Ar jis kalbėsis prie pašalinių žmonių? 

— Kareiviai yra šveicarai iš mažųjų kantonų, ir jie kalba vokiškai, 
be to, jie veikiausiai lauks prie durų. 

D' Artanjanas suleido nagus į delnus, stengdamasis, kad jo veido 

išraiška būtų tokia, kokią jis laikė reikalinga tą akimirką. 

— Ponas Mazarinis tegu pasisaugoja — tegu neina vienas pas 
grafą de La Ferą, — pasakė d' Artanjanas, — nes juk grafas de La 
Feras turbūt įširdęs. 

Komenžas ėmė juoktis. 

— Gana jau! Galima pamanyti, kad jūs žmogėdros! Ponas de La 
Feras labai mandagus, jis neturi jokio ginklo, be to, vos tik jo 
eminencija šūktelėtų, tučtuojau atbėgtų du jį atlydėję kareiviai. 

— Du kareiviai, — tarė d' Artanjanas, lyg būtų ką prisiminęs, — 
taip, du kareiviai, štai kodėl kas vakarą girdžiu šaukiant du vyrus ir 
kokį pusvalandį matau juos vaikščiojant po mūsų langu. 

— Tai jie laukia kardinolo, tikriau sakant, Bernueno, kuris juos 
pašaukia, kai kardinolas išeina iš pilies. 

— Šaunūs vyrai, dievaži, — pasakė d' Artanjanas. 

— Jie iš pulko, kuris buvo Lanse ir kurį ponas princas atidavė 
kardinolui, jį pagerbdamas. 

— Ak pone, — tarė d'Artanjanas, lyg norėdamas keletu žodžių 
apibendrinti šį ilgą pokalbį, — kad tik jo eminencija sušvelnėtų ir 
suteiktų laisvę ponui de La Ferui. 

— Aš to linkiu iš visos širdies, — atsakė Komenžas. 

— Bet jeigu jis užmirštų tą vizitą, ar jums nebūtų sunku jam jį 
priminti? 

— Nė kiek. 

— Ak, man šiek tiek pasidarė raniiau. 

Kiekvienam, kas būtų mokėjęs įspėti gaskono mintis, šis greitas 
pokalbio pakeitimas būtų atrodęs labai vykęs manevras. 

— Dabar, — kalbėjo jis toliau, — prašau jus, ponas Komenžai, 
paskutinės malonės. 

—-Aš visada pasirengęs jums padaryti paslaugą, pone. 

— Jūs dar matysite grafą de La Ferą? 

— Rytoj rytą. 

— Prašom mūsų vardu palinkėti jam labo ryto ir pasakyti, kad jis 
paprašytų mums tos malonės, kurią pats bus gavęs. 

— Jūs norite, kad ponas kardinolas ateitų čia? 

— Ne. Aš žinau, kas esu, ir nereikalauju to, kas neįmanoma. Tegul 
jo eminencija padaro man garbę, išklausydamas mane, ir tai bus viskas, 
ko aš trokštu. 

— Ak, — sumurmėjo Portas, linguodamas galvą, — aš niekada 
nebūčiau to iš jo laukęs. Kaip nelaimė prislegia žmogų! 

— Tai bus įvykdyta, — atsakė Komenžas. 

— Praneškite taip pat grafui de La Ferui, kad aš jaučiuosi puikiai 
ir kad jūs mane matėte liūdną ir nuolankų likimui. 

— Aš džiaugiuosi, pone, tai girdėdamas. 

— Pasakykite tą pat ir apie poną diu Valoną. 

— Apie mane, ne! — sušuko Portas. — Aš visai nenuolankus. 

— Bet būsite nuolankus, mano bičiuli. 

— Niekada! 

— Jis bus nuolankus, ponas Komenžai. Aš jį geriau pažįstu, negu 
jis pats save, ir žinau tūkstančius puikių jo "savybių, kurių jis nė 
nenumano turįs. Nutilkite, mielas diu Valonai, ir pasiduokite likimui. 

— Sudie, ponai! — pasakė Komenžas. — Labos nakties! 

— Mes pasistengsime ją gerai praleisti. 

Komenžas atsisveikino ir išėjo. D' Artananas nulydėjo jį žvilgsniu 
vis toks pat nusižeminęs ir nuolankus. Bet vos tik, išėjus gvardijos 
kapitonui, užsidarė durys, jis šoko prie Porto ir suspaudė jį savo 
glėbyje su tokiu džiaugsmu, kad nebuvo galima juo abejoti. 

-— Oi! — sušuko Portas. — Kas atsitiko? Ar išprotėjote, mano 
vargšas bičiuli? 

— Atsitiko tai, — atsakė d' Artanjanas, — kad mes išgelbėti! 

— Aš to visiškai nematau, — tarė Portas. — Priešingai, matau, 
kad mes visi suimti, išskyrus Aramį, ir kad galimybė atgauti laisvę 
sumažėjo, kai dar vienas pateko į pono Mazarinio spąstus. 

— Visiškai ne, Portai, mano bičiuli; tie spąstai buvo pakankamai 
tvirti dviem, bet trim per silpni. 

— Aš nieko nesuprantu, — pasakė Portas. 

— Ir nereikia, — tarė d'Artanjanas. — Sėskime prie stalo ir 
pastiprinkime jėgas, jų mums prireiks šią naktį. 

— (O ką šią naktį darysime? — paklausė Portas, vis labiau ir labiau 
susidomėdamas. 

— Greičiausiai iškeliausime. 

— Bet... | 

— Sėskime prie stalo, mielas bičiuli; kai aš valgau, man į galvą 
ateina gerų minčių. Po vakarienės, kai mano mintys bus sutelktos, aš 
jums išdėstysiu jas. | 

Nors ir labai troško Portas patirti d'Artanjano sumanymą, bet, 
kadangi žinojo jo būdą, neprieštaraudamas sėdo prie stalo ir ėmė 
valgyti su tokiu apetitu, kuris darė garbę Porto pasiukėjimui d' Artanjano 
išradingumu. 

XLII 
JĖGA IR PROTAS 


Vakarienė buvo tyli, bet ne liūdna, nes protarpiais d'Artanjano 
veidą nuskaidrindavo gudri šypsena, kuri buvo jam būdinga geros 
nuotaikos valandėlėmis. | 

Pro Porto akis nepraslysdavo toji šypsena, ir kiekvieną kartą, ją 
pamatęs, jis šūktelėdavo — tai reikšdavo, kad nors jis ir nežino, kokia 
mintis atėjo d' Artanjanui į galvą, ja labai domisi. 

Valgydamas desertą, d'Artanjanas atsilošė kėdėje, užsikėlė koją 
ant kojos ir ėmė suptis kaip žmogus, visiškai savimi patenkintas. 

Portas pasirėmė alkūnėmis į stalą, suspaudęs smakrą rankomis, ir 
žiūrėjo į d' Artanjaną žvilgsniu, kuris šiam milžinui suteikdavo malonią, 
geraširdišką išvaizdą. 

— Na? — paklausė d' Artanjanas po valandėlės. 

— Na? — pakartojo Portas. 

— Jūs ką nors sakėte, bičiuli? 

— Aš? Aš nieko nesakiau. | 

— Ne, jūs sakėte, kad norite iš čia išeiti. 

— Ak, tokio noro man netrūksta. 

— Ir pridūrėte, kad reikia tik išlaužti langą ar duris. 

— Tai tiesa, aš taip sakiau ir dabar kartoju. 

— O aš jums atsakiau, Portai, kad toks būdas yra netinkamas, kad, 
mums nenubėgus nė šimto žingsnių, mus suimtų ir nužudytų, nebent 
turėtume drabužius persirengti ir ginklų apsiginti. 

— Jūsų teisybė, mums reikėtų drabužių ir ginklų. 

— Tai žinok, bičiuli Portai, — tarė d' Artanjanas stodamasis, — 
mes juos turime, ne tik juos, bet dar šį tą geriau. 

— O kur? — paklausė Portas, dairydamasis aplink. 

— Neieškokite, tuščias darbas; kai reikės, viską gausime. 

Kurią valandą vakar matėme vaikščiojant du sargybinius šveicarus? 

— Man rodos, jau buvo praėjusi valanda nuo saulės laidos. 

— Jeigu ir šiandien jie išeis, kaip vakar, tai nepraslinks nė 
penkiolikos minučių, ir mes džiaugsimės, juos pamatę. 

— Taip, žinoma, ne vėliau kaip po penkiolikos minučių. 

— Ar jūsų ranka vis tokia stipri, Portai? 

Portas atsisegė marškinių rankovę, atsiraitojo ir patenkintas pažvelgė 
į raumeningą, storą kaip vidutinio žmogaus šlaunis savo ranką. 

— O taip, — pasakė jis, — gana stipri. 

- — Ar galėtumėte be didelio vargo padaryti lanką iš šių replių ir 
kamščiatraukį iš šio semtuvo? 

— Žinoma, — atsakė Portas. 

— Pasižiūrėsime, — suabejojo d' Artanjanas. 

Milžinas paėmė abu nurodytus daiktus ir kuo lengviausiai, be jokių 
matomų pastangų, padarė, ką buvo pageidavęs jo draugas. 

— Štai, — tarė jis. 

— Puiku! — atsakė d' Artanjanas. — Jūs iš tikrųjų talentingas, 
Portai. | 

— Aš girdėjau kalbant, — pasakė Portas, apie kažkokį Miloną. iš 
Krotono, kuris atlikdavo nuostabių darbų, pavyzdžiui, susiverždavo 
kaktą virve ir ją pertraukdavo, vienu kumščio smūgiu užmušdavo 
jautį ir parsinešdavo ant pečių, sulaikydavo arklį už užpakalinės kojos, 
ir taip toliau, ir taip toliau. Man pasakojo visus tuos žygdarbius ten, 
Pjerfone, ir aš padariau viską, ką jis padarė, tik negalėjau pertraukti 
virvės, įtempęs smilkinius. | 

— Dėl to, kad jūsų jėga ne galvoje, Portai, — atsakė d' Artanjanas. 

— Taip, ji mano rankose ir pečiuose, — naiviai atsakė Portas. 

— Taigi, mano bičiuli, prieikite prie lango, panaudokite savo jėgą 
ir išlaužkite vieną virbą. Palaukite, kol užgesinsiu lempą. 

Portas priėjo prie lango, paėmė abiem rankom už virbo, įsispyrė, 
patraukė jį į save ir taip sulenkė, kad abu jo galai iššoko iš akmens 
duobelių, kuriose trisdešimt metų juos laikė sukaustęs cementas. 

— Štai, mano bičiuli, — pasakė d' Artanjanas, — ko niekad nebūtų 
galėjęs padaryti kardinolas, nors jis ir labai genialus. 

— Ar reikia išlupti ir antrą? — paklausė Portas. 

— Nereikia, užteks vieno: dabar žmogus gali prasisprausti. Portas 
pamėgino ir visas išlindo. | 

— Taip, — tarė jis. 

 —-Iš tikrųjų labai graži anga. Dabar iškiškite ranką. 

— Pro kur? 

— Pro šią angą. 

— O kodėl? 

— Tuojau sužinosite. Na, iškiškite. 

Portas pakluso kaip drausmingas kareivis ir iškišo ranką pro 


pinučius. 
— Puiku! — tarė d' Artanjanas. 
— Atrodo, kad viskas eina gerai. 

— Kaip sviestu patepta, mielas bičiuli. 

— O ką dabar daryti? 

— Nieko. 

— Viskas baigta? 

— Dar ne. 

— Aš vis dėlto norėčiau žinoti, kas bus toliau, — tarė Portas. 

— Klausykite, mielas bičiuli, ir iš poros žodžių viską suprasite. 
Sargybos būsto durys, kaip matote, atsidaro. 

— Taip, matau. 

— [ mūsų kiemą, per kurį ponas Mazarinis eina į oranžeriją, tuojau 
bus pasiųsti du sargybiniai, kurie jį lydės. 

— Antai jau jie eina. | 

— Kad tik jie uždarytų sargybos būsto duris. Puiku! Jie uždarė. 

— Toliau? 

— Tyliau. Jie gali mus išgirsti. 

— Tai aš vėl nieko nesužinosiu. 

— Ne, sužinosite. Kai darysite, ką sakysiu, viską suprasite. 

— Vis dėlto aš mieliau... 

— Bus malonesnė staigmena. 

— Tai tiesa, — sutiko Portas. 

— Tss! 

Portas nutilo ir nejudėjo. 

Iš tikrųjų du kareiviai artinosi prie lango, trindamiesi rankas, Nes, 
kaip jau sakėme, buvo vasaris ir dar gana šalta. 

Tą valandėlę sargybos būsto durys atsidarė, ir vienas tų kareivių 
buvo pašauktas. Kareivis paliko savo draugą ir įėjo į sargybos būstą. 

— Ar viskas gerai tebeina? — paklausė Portas. 

— Geriau negu reikia, — atsakė d' Artanjanas. — Dabar klausykite. 
Aš pašauksiu šitą kareivį ir užvesiu kalbą, kaip dariau vakar su jo 
draugu, atsimenate? 

— Taip, tik nesupratau nė vieno žodžio, ką jis sakė. 

— Tiesa, jis kalbėjo su ryškiu akcentu. Bet įsidėmėkite dabar 
kiekvieną žodį, kurį jums pasakysiu, viskas priklausys nuo to, kaip 
jūs tai įvykdysite, Portai. 

— Vykdymas — mano darbas. 

— Dievaži, aš tai Žinau ir todėl jumis pasikliauju. 

— Sakykite. 

— Taigi aš pašauksiu kareivį ir užvesiu kalbą. 

.— Tai jūs jau sakėte. 

— Aš pasisuksiu į kairę, taip, kad jis būtų jums iš dešinės tą 
akimirką, kai jis lips ant suolo. 

— Bet jeigu jis nelips! 

— Lips, būkite ramus. Tą akimirką, kai jis lips ant suolo, ištieskite 
galingąją savo ranką ir stverkite jį už pakarpos. Paskui, pakėlęs jį, 
kaip Tobijas pakėlė žuvį už Žiaunų, įtraukite į mūsų kambarį, tik 
pasistenkite gerai suspausti, kad jis nerėktų. 

— Taip, — tarė Portas. — O jeigu aš jį pasmaugsiu? 

— Jei taip atsitiks, vienu šveicaru bus mažiau, bet tikiuosi, kad 
nepasmaugsite. Paguldysite jį čia tylutėliai, užkimšime jam bumą ir 
pririšime prie ko nors. Tokiu būdu įsigysime vieną uniformą ir vieną 
Špagą. 

— Puiku! — atsakė Portas, žiūrėdamas į d' Artanjaną su didžiausiu 
susižavėjimu. 

— Hm! — numykė gaskonas. 

— Bet vienos uniformos ir vienos špagos dviem neužteks, — pasakė 
Portas, imdamas abejoti. | 

— Argi jis neturi draugo? 

— Tai tiesa! — atsakė Portas. 

— Kai aš sukosėsiu, ištieskite ranką, bus pats laikas. 

— Puiku! | 

Abu draugai atsistojo nurodytose vietose, Portas pasislėpė už lango 
krašto. 

— Labas vakaras, bičiuli, — tarė d'Artanjanas švelniausiu ir 
meiliausiu balsu. J 

— Labas, pone, — atsakė kareivis. — Ne perdaug šilta vaikščioti? 
— paklausė d Artanjanas. 

— Brrr! — tarė kareivis. 

— Aš manau, kad stiklas vyno būtų ne pro šalį. 

— Stiklas fyno būtų liabai gerai. 

— Žuvis kimba! Žuvis kimba! — sušnibždėjo d' Artanjanas Portui. 

— Suprantu, — atsakė Portas. | 

— Aš čia turiu butelį, — kalbėjo toliau d' Artanjanas. 

— Putelį? 

— Taip. 

— Pilną putelį? 

— Pilnut pilnutėlį ir mielai jums perleisiu jį, jeigu panorėsite išgerti 
į mano sveikatą. 

— Oho! Aš norėti liabai, — pasakė artindamasis kareivis. 

— Tai ateikite paimti, bičiuli, — pasakė gaskonas. 

— Liabai mielai. Čia, rodos, yra suolas. 

— Ak dieve mano, lyg kas būtų tyčia jį čia pastatęs. Lipkite ant 
jo... Štai ten, mano bičiuli. 

Ir d' Artanjanas sukosėjo. 

Tą pat akimirką Portas žaibiškai ištiesė ranką, tarsi geležiniais 
gniaužiais čiupo kareivį už sprando, suspaudė gerklę, pakėlė jį, įtraukė 
pro angą, vos nenusmaukęs odos, ir paguldė ant: grindų, kur 
d' Artanjanas, davęs lygiai tiek laiko, kiek reikia atsikvėpti, tuojau 
savo šalikų užkimšo jam burną ir ėmė jį mikliai nurenginėti, kaip 
žmogus, šio amato išmokęs kovos lauke. 

Paskui surištą i ir užkimšta burna kareivį jie nunešė į židinį, kuriame 
iš anksto buvo užgesinę ugnį. 

— Viena špaga ir vieni drabužiai jau yra, — tarė Portas. 

— Aš juos imu, — atsakė d' Artanjanas. — O jeigu ir jūs norite 
drabužių ir špagos, turite padaryti tą pat. Dėmesio! Aš kaip tik matau 
kitą kareivį, kuris išėjo iš sargybos būsto ir jau suka į šitą pusę. 

— Aš manau, — atsakė Portas, — kad būtų neišmintinga kartoti 
tą patį manevrą. Sakoma, kad kas pavyko vieną sykį, kitą sykį 
nepavyks. O“ jeigu jo nesučiupsiu, viskas bus žuvę. Aš išlipsiu, 
sugriebsiu jį nepastebimai ir atiduosiu jums, užkimšęs burną. 

— Taip geriau, — sutiko gaskonas. 

— Būkite pasiruošęs, — pasakė Portas, lįsdamas pro angą. 

Viskas įvyko taip, kaip Portas buvo pažadėjęs. Milžinas pasislėpė 
prie tako ir, kai tik kareivis ėjo pro šalį, nutvėrė jį už sprando, užkimšo 
bumą, įstūmė lyg kokią mumiją pro praplėstus lango pinučius ir pats 
įlipo paskui. Antrąjį belaisvį jie nurengė kaip pirmąjį. Paguldė ant 
lovos, pririšo diržais, o kadangi lova buvo iš masyvaus ąžuolo ir 
diržai dvigubi, tai dėl šito jie galėjo būti ramūs, kaip ir dėl pirmojo. 

— Matote, — tarė d' Artanjanas, — kaip viskas puikiai eina. Dabar, 
Portai, pasimatuokite šio šaunaus vyro uniformą, bet abejoju, kad jums 
tiks; jeigu truputį bus per ankšta, nesirūpinkite: jums pakaks perpetės 
ir, svarbiausia, skrybėlės su raudonomis plunksnomis. 

Laimė, antrasis buvo milžinas šveicaras, ir dėl to viskas tiko kuo 
geriausiai, nors keletas siūlių ir sutraškėjo. 

Kurį laiką buvo girdėti tik drabužių šlamėjimas. Portas ir 
d' Artanjanas kuo skubiausiai rengėsi. 

— Jau, — pasakė juodu beveik tuo pačiu metu. — O jums, bičiuliai, 
— pridūrė, atsigręžę į abu kareivius, — nieko neatsitiks, jei gerai 

elgsitės, bet jei pajudėsite — žūsite. 

Kareiviai buvo ramūs. Pažinę Porto kumštį, jie suprato, kad visa 
tai labai rimta ir kad čia nejuokaujama. 

— Dabar, — pasakė d' Artanjanas, — jums būtų ne pro šalį viską 
sužinoti, ar ne, Portai? 

— O taip, būtų neblogai. 

— Dabar mes išlipsime į kiemą. 

— Taip. 

— Atsistosime šių dviejų sargybinių vietoje. 

— Gerai. 

— Vaikščiosime išilgai ir skersai. 

— Tai bus neblogai, juk nešilta. 

— Po valandėlės kambarinis pašauks sargybinius, kaip salai ir 
užvakar. 

— Mes atsiliepsime. 

— Ne, priešingai, neatsiliepsime. 

— Kaip jums patinka. Aš nesispiriu. 

— Taigi mes neatsiliepsime, tik užsismauksime ant galvos skrybėlę 
ir lydėsime jo eminenciją. 

— Kur? 

— Kur jis eis, pas Atą. Ar jūs manote, kad Atui nebus malonu 
mus pamatyti? 

— O! — sušuko Portas. — O, aš suprantu! 

-— Palaukite, nešūkaukite, Portai, nes, garbės žodis, mes dar 
nepasiekėme, ko norėjome, — atsakė gaskonas šypsodamasis. 

— O kas bus toliau? — paklausė Portas. 

— Sekite paskui mane, — paliepė d'Artanjanas. — Pagyvensime 
— pamatysime. 

Ir, išlindęs pro angą, jis lengvai nulipo į kiemą. Portas sekė paskui 
jį tuo pačiu keliu, nors ir ne taip vikriai. | 

Buvo girdėti, kaip kambaryje du surišti kareiviai kalena dantimis 

iš baimės. 

Vos tik d' Artanjanas ir Portas nušoko ant žemės, atsidarė durys ir 
kambarinis sušuko: 

— Sargyba! 

Tuo pat metu sargybos būsto durys atsidarė 17 suskambėjo balsas: 

— La Briujerai ir diu Bartua, eikite! 

— Atrodo, mano pavardė La Briujeras, — tarė d' Artanjanas. 

— O mano diu Bartua, — pasakė Portas. 

— Kur jūs esate? — paklausė kambarinis, kurio akys, išėjus iš 
šviesaus kambario, negalėjo tamsoje įžiūrėti dviejų mūsų didvyrių. 

— Mes čia, — atsakė d'Artanjanas. Paskui, atsisukęs į Portą, 
paklausė: 

— Ką jūs pasakysite apie tai, ponas diu Valonai? 

— Dievaži, jeigu taip ir toliau eis, pasakysiu, kad viskas labai 
gerai! | 


XLIV | 
PONO MAZARINIO POŽEMIAI 


Du improvizuoti kareiviai oriai nuėjo paskui kambarinį. Jis atidarė 
vestibiulio duris, paskui kitas duris, kurios buvo į laukiamąjį, ir, 
rodydamas jiems taburetes, pasakė: > | 

—-,Įsakymas labai paprastas: leiskite įeiti čia tik vienam asmeniui. 
Ar suprantate? Tik vienam, ne daugiau, ir -klausykite to asmens 
besąlygiškai. Sargybos pakeitimu aš pasirūpinsiu; jūs palauksite, kol 
jus pašauksiu. 

Šis kambarinis, kuris buvo ne kas kitas, kaip Bernuenas, gerai 
pažinojo d' Artanjaną, nes per pastaruosius šešis ar aštuonis mėnesius 
kokia dešimt kartų buvo įleidęs jį pas kardinolą. Dėl to d' Artanjanas, 
užuot atsakęs, burbtelėjo tik “ja" su puikiu vokišku akcentu, o ne su 
gaskonišku. 

O iš Porto d' Artanjanas buvo išgavęs pasižadėjimą, kad jis jokiu 
būdu nekalbės. Bet, jeigu jis bus išvestas iš kantrybės, galės pasakyti 
tik iškilmingą priežodį “tarteifle"!. 

Bernuenas išėjo ir uždarė duris. 

— Oho! — sušuko Portas, išgirdęs, kaip brakštelėjo raktas spynoje. 
— Čia matyt įprasta užrakinėti žmones. Mes, rodos, būsime tik pakeitę 
kalėjimą; užuot buvę kaliniai ten, atsidūrėme oranžerijoje. Nežinau, ar 
iš to ką laimėjome. 

— Portai, mano bičiuli, — sukuždėjo d' Artanjanas, — nedbejokite 
apvaizda ir leiskite man pamąstyti ir pasvarstyti. 

— Mąstykite ir svarstykite, — atsakė Portas, blogai nusiteikęs, 
kad viskas pakrypo kita linkme. 

— Mes nuėjome aštuoniasdešimt žingsnių — sušnibždėjo 


"Der Teufel (vok.) — velnias. 

d' Artanjanas, — palypėjome šešias laiptų pakopas, ir čia, kaip ką tik 
sakė garsusis mano draugas diu Valonas, yra tas antrasis lygiagretis 
paviljonas, vadinamas oranžerijos paviljonu. Grafas de La Feras 
greičiausiai netoli,'tik durys uždarytos. 

— Didelė čia kliūtis! — atsakė Portas. — Reikia stumtelėti pečiu... 

— Dėl dievo, Portai, mano bičiuli, — sušuko d'Artanjanas, — 
pataupykite savo jėgas, nes dabar jos neduotų jokios naudos. Argi 
negirdėjote, kad čia kažkas turi ateiti? 

— Girdėjau. 

— Vadinasi, tas kažkas ir atidarys mums duris. 

— Bet, mano brangusis, — atsakė Portas, — jei tas ateivis mus 
pažins, jei, mus pažinęs, ims šaukti, mes žūsime, nes turbūt nenorite, 
kad aš užmuščiau ar užsmaugčiau tą bažnyčios vyrą. Taip elgtis dera 
tik su anglais ir su vokiečiais. 

— O! Tesaugo mane ir tave nuo to dievas! — pasakė d' Artanjanas. 
— Jaunasis karalius gal ir būtų mums už tai dėkingas, bet karalienė 
niekada to neatleistų, o kaip tik su ja čia reikia skaitytis; be to, kam be 
reikalo lieti kraują! Niekada, niekada! Aš turiu savo planą. Leiskite 
man veikti, ir mes dar pasijuoksime. 

— Juo geriau, — tarė Portas, — aš jau norėčiau pasijuokti. 

— Tss! — sudraudė jį d' Artanjanas. — Kažkas ateina. 

Priešakinėje salėje, tai yra vestibiulyje, pasigirdo lengvi žingsniai. 
Durų vyriai sugirgždėjo, ir įžengė žmogus raitelio drabužiais, apsisupęs 
tamsiai rudu apsiaustu, ant akių užsismaukęs plačią fetrinę skrybėlę, 
su žibintu rankoje. 

Portas prisispaudė prie sienos, bet negalėjo pasidaryti toks 
nematomas, kad įėjusysis jo nepastebėtų; šis padavė jam žibintą ir 
įsakė: 

— Uždekite lubų lempą. 

Paskui, kreipdamasis į d' Artanjaną, paklausė: 

— Jūs žinote įsakymą? 

— Ja, — atsakė gaskonas, pasiryžęs naudotis tik šia vokiečių kalbos 
nuotrupa. 

— Tedesco!, — pasakė raitelis. — Va bene? 

Ir, priėjęs prie durų, priešais tas, pro kurias ką tik įėjo, jas atidarė 
ir išnyko, jas uždaręs. 


"Tedesco (it.) — vokietis. 
2Va bene (it.) — puiku. 

— O dabar ką darysime? — paklausė Portas. 

— Dabar pasinaudosime jūsų pečiais, jei tos durys užrakintos, 
bičiuli Portai. Viskam savas laikas, ir vįskas įvyksta laiku, kas moka 
laukti. Iš pradžių kaip reikiant užbarikaduosime pirmąsias duris, po to 
eisime paskui raitelį. 

Abu draugai ėmėsi darbo ir užvertė duris visokiais baldais, kokių 
rado salėje, be to, duris buvo juo sunkiau atidaryti, kad jos atsivėrė į 
vidų. 2 

— Matote, — tarė d'Artanjanas, — dabar esame tikri, kad mūsų 
neužklups iš užpakalio. Eime. 

Jie priėjo prie durų, už kurių buvo dingęs Mazarinis, ir pamatė, 
kad jos užsklęstos; d' Artanjanas veltui bandė jas atidaryti. 

— O dabar reikia spustelėti pečiu, — pasakė d' AArtanjanas. 
— Stumkite, bičiuli Portai, tik atsargiai, be triukšmo; ne išlaužkite, o 
atkabinkite abi durų puses. 

Portas įrėmė tvirtą savo petį į vieną lentą, kuri įlinko į vidų, ir 
d' Artanjanas įkišo savo špagos smaigalį tarp spynos ir sklendės. Sklendė 
atšoko, ir durys atsidarė. | 

— Ar aš jums nesakiau, bičiuli Portai, kad, su moterimis ir durimis 
elgiantis švelniai, galima daugiau laimėti. 

— Iš tikrųjų jūs didelis moralistas, — atsakė Portas. 

— Eime į vidų, — paskė d' Aftanjanas. 

Jie įėjo. Vidury galerijos ant žemės stovėjo kardinolo žibintas, ir jo 
šviesoje pro stiklus buvo matyti ilgos eilės Riuejo pilies apelsinų ir 
granatų medžių, kurie sudarė vieną didelę vidurinę alėją ir dvi mažesnes 
šonines. 

— Kardinolo nėra, — tarė d' Artanjanas, — tik jo žibintas. Kurgi, 
po velnių, jis dingo? 

Jis ėmė apžiūrinėti vieną šoninę alėją, paliepęs Portui apžiūrėti 
kitą, ir staiga kairėje pamatė vieną dėžę, - išstumtą iš eilės, o kitos 
dėžės vietoje — didelę angą. 

Dešimt žmonių vos būtų atkėlę tą dėžę, matyt, kažkoks 
mechanizmas ją nusuko į šalį kartu su akmenine plokšte, ant kurios ji 
stovėjo. 

D' Artanjanas, kaip sakėme, pamatė angą toje vietoje, 0 toje angoje 
— įvijus laiptus. 

Ranka pamojęs Portui, parodė jam angą ir laiptus. 

Abu pasižiūrėjo viens į kitą sutrikę. | 

— Jei mums reikėtų tik aukso, — pasakė pašnibždomis 

d' Artanjanas, būtume pasiekę savo tikslą ir taptume turtingi visam 
gyvenimui. 

— Kokiu būdu? 

— Argi nesuprantate, Portai, kad šie laiptai tikriausiai veda prie 
garsiojo kardinolo lobio, apie kurį tiek kalbama, ir kad mums reikėtų 
tik nusileisti, ištuštinti vieną dėžę, uždaryti viduje kardinolą, dukart 
pasukus raktą, pastatyti į vietą šį apelsinmedį, išsinešus tiek aukso, 
kiek galėtume pakelti, ir niekas pasaulyje nepaklaustų, iš kur mūsų 
turtai, net pats kardinolas. 

— Tai galėtų padaryti tik kokie nors perėjūnai, — atsakė Portas, 
— bet, man rodos, būtų negarbinga bajorams. 

— Ir aš taip manau, — pritarė d' Artanjanas, — todėl ir pasakiau: 
Jei mums reikėtų tik aukso...", bet mes norime visai ko kito. 

Tą akimirką, kai d' Artanjanas palenkė galvą prie angos pasiklausyti, 
pasigirdo sausas metalinis garsas, tartum kažkas būtų pajudinęs aukso 
maišą. Jis krūptelėjo. Durys tuojau užsidarė, ir ant laiptų pasirodė 
pirmieji šviesos atspindžiai. 

Mazarinis buvo palikęs savo žibintą ant oranžerijos laiptų, kad kiti 
pamatytų, jog jis vaikštinėja. Bet jis, eidamas patikrinti paslaptingų 
geležinių savo skrynių, turėjo vaškinę žvakę. 

— Taip, — tarė jis itališkai, lipdamas laiptais ir apžiūrinėdamas 
kietai prikimštą maišelį realų, — štai kuo bus apmokėti penki 
parlamento patarėjai ir du Paryžiaus generolai. Aš taip pat esu didelis 
vadas, tik kariauju savaip... 

D' Artanjanas ir Portas susigūžė šoninėje alėjoje už dėžės ir laukė. 

Mazarinis praėjo per tris žingsnius nuo d' Artanjano ir paspaudė 
sienoje slaptą spyruoklę. Grindys pasisuko, ir apelsinmedis pats 
atsistojo į savo vietą. | 

Tada kardinolas užgesino žvakę, įsidėjo į kišenę ir, imdamas lempą, 
tarė: 

— Dabar eisime pažiūrėti pono de La Fero. 

“Puiku! Ir mums ten reikia eiti, — pagalvojo d'Artanjanas. 
— Eisime drauge." | | 

Visi trys ėmė eiti: ponas Mazarinis vidurine alėja, o Portas ir 
d' Artanjanas šoninėmis. Šie vengė plačių šviesos ruožų, kuriuos sulig 
kiekvienu žingsniu kardinolo lempa metė tarp dėžių. 

Mazarinis priėjo prie antrų stiklinių durų, nepastebėjęs, kad yra 
sekamas, nes, žengiant minkštu smėliu, nebuvo girdėti dviejų jo 
palydovų žingsnių. 

Paskui jis pasuko į kairę koridoriumi, kurio Portas ir d' Artanjanas 
dar nebuvo pastebėję; bet tuo metu, kai jis turėjo atidaryti duris, sustojo 
susimąstęs. 

— A, diavolo! — sušuko jis. — Aš užmiršau Komenžo patarimą: 
reikia paimti kareivius ir pastatyti prie šių durų, kad nepakliūčiau tam 
velniui į rankas. | 

Ir jis nekantriai pasisuko, norėdamas grįžti atgal. 

— Nesirūpinkite, monsinjore, — tarė d' Artanjanas ir žengė žingsnį 
į priekį, nusiėmęs skrybėlę ir gražiai nusilenkęs, — mes sekėme paskui 
jūsų eminenciją ir štai esame čia. 

— Taip, mes esame čia, — pridūrė Portas. 

Ir jis taip pat mandagiai nusilenkė. 

„ Mazarinis išsigandęs pažvelgė į vieną, paskui į kitą, juos pažino ir 
išmetė iš rankų žibintą, aiktelėjęs iš siaubo. 

D' Artanjanas paėmė žibintą nuo žemės; laimė, jis neužgeso. 

— O, koks neatsargumas, monsinjore! — tarė d' Artanjanas. 
— Negera čia vaikščioti be šviesos: jūsų eminencija galite atsitrenkti 
į kokią dėžę ar įkristi į kokią skylę. 

— Ponas d'Artanjanas! — sušnibždėjo Mazarinis, negalėdamas 
atsipeikėti iš nustebimo. 

— Taip, monsinjore, aš pats ir turiu garbę pristatyti poną diu 
Valoną, tą puikųjį savo draugą, kuriuo jūsų eminencija teikėtės taip 
labai domėtis. 

D' Artanjanas pakreipė lempos šviesą į pralinksmėjusį Portą, kuris 
pradėjo viską suprasti ir tuo didžiuotis. 

— Jūs ėjote pas poną de La Ferą, — kalbėjo toliau d' Artanjanas. 
— Mes jūsų netrukdysime, monsinjore. Rodykite mums kelią, ir mes 
eisime paskui jus. | 

Mazarinis pamažu ėmė atgauti pusiausvyrą. 

— Ar seniai, ponai, jūs esate oranžerijoje? — paklausė jis drebančiu 
balsu, prisiminęs, kad jis buvo savo lobių požemyje. 

Portas jau buvo besižiojąs atsakyti, bet d' Artanjanas davė jam 
ženklą, ir neprabilusi Porto burna užsičiaupė. 

— Mes ką tik atėjome, monsinjore, — atsakė d' Artanjanas. 

Mazarinis lengviau atsikvėpė: jis nebebijojo dėl savo lobio, jis 
bijojo tik dėl savęs. Jo lūpose pasirodė lyg šypsena. 

— Jūs mane sučiupote, ponai, ir aš prisipąžįstu nugalėtas. Jūs norite 
prašyti, kad jums grąžinčiau laisvę, ar ne? Aš jums ją duodu. 

— O, monsinjore, — atsakė d' Artanjanas, jūs labai geras, bet mės 

patys susigrąžinome laisvę ir dabar norėtume kitko paprašyti. 

— Jūs esate laisvi? — paklausė išsigandęs Mazarinis. 

— Be abejonės, 0 jūs, monsinjore, priešingai, esate netekęs laisvės 
ir dabar — ką padarysi, monsinjore, toks jau karo dėsnis — turite ją 
išsipirkti. 

Mazarinį nukrėtė šiurpas. Jis veltui įsmeigė skvarbų savo žvilgsnį į 
pašaipų gaskono veidą ir abejingą Porto. Abu stovėjo tamsoje, ir net 
Kumų sibilė! nebūtų galėjusi išskaityti jų minčių. 

— Išsipirkti laisvę! — pakartojo Mazarinis. 

— Taip, monsinjore. 

— Ir kiek ji man kaštuos, ponas d' Artanjanai? 

— Aš pats dar nežinau, monsinjore. Mes paklausime grafą de La 
Ferą, jeigu jūsų eminencija maloniai mums tai leis. Teikitės, jūsų 
eminencija, atidaryti jo kambario duris, ir po dešimties minučių viskas 
bus aišku. 

Mazarinis krūptelėjo. 

— Monsinjore, — tarė d' Artanjanas, — jūs matote, kaip mes 
laikomės visų taisyklių, bet turime jus įspėti, kad negalime gaišti 
laiko. Prašom, monsinjore, atidaryti duris ir gerai įsidėmėti, kad, jei 
padarysite bent mažiausią judėsį, norėdamas pabėgti, arba riktelėsite, 
mes būsime priversti griebtis kraštutinių priemonių. 

— Būkite ramūs, ponai, — atsakė Mazarinis, — aš nieko nedarysiu, 
duodu jums garbės žodį. 

D'Artanjanas davė ženklą Portui dar geriau jį saugoti, paskui, 
atsigręžęs į Mazarinį, pridūrė: Ė 

— Dabar, monsinjore, prašom atidaryti duris. 


XLV 
DERYBOS 


Mazarinis atrakino dvigubas duris ir jas atidarė. Prie slenksčio 
stovėjo Atas, pasiruošęs priimti garbingąjį svečią pagal Komenžo 
duotąjį patarimą. 

Pamatęs Mazarinį, jis nusilenkė. 

— Jūsų eminencija, — tarė jis, — galėjo ateiti be palydovų: jūs 
man suteikėte per didelę garbę, kad galėčiau ją užmiršti. 


"Kumų sibilė — senovės Romos pranašautoja. 

— Bet, mielas grafe, — tarė d' Artanjanas, — jo eminencija visiškai 
nenorėjo mūsų vestis; tai diu Valonas ir aš pareikalavome, gal ne visai 
"mandagiai, nes labai troškome jus pamatyti. 

Išgirdęs tą pašaipų balsą ir pamatęs įprastą mostą, Atas pašoko iš 
nuostabos. 

— D" Artanjanas! Portas! — sušuko jis. 

— Aš pats, brangus bičiuli. 

— Aš pats, — pakartojo Portas. 

— Kątai reiškia? — paklausė grafas. 

— Tai reiškia, — atsakė Mazarinis, vėl bandydamas nusišypsoti ir 
kramtydamas lūpas, — tai reiškia, kad vaidmenys pasikeitė, ir dabar 
ne šie ponai — mano belaisviai, o aš tų ponų belaisvis, ir jie man 
diktuoja sąlygas, o ne aš jiems. Bet, ponai, jus įspėju, kad, jei manęs 
nenužudysite, jūsų laimėjimas bus labai trumpas: ateis mano eilė, ir 
pamatysite... 

— Ak monsinjore, — tarė d' Artanjanas, — negrasinkite, tai blogas 
pavyzdys. Mes tokie švelnūs ir tokie malonūs jūsų eminencijai. 
Klausykite, atidėkime į šalį pyktį, užmirškime kerštą ir pasikalbėkime 
geruoju. | 

— Aš to ir noriu, ponai, — atsakė Mazarinis, — bet, jei kalbėsime 
apie mano išpirkimą, aš nenoriu, kad savo padėtį laikytumėte geresne, 
negu ji iš tikrųjų yra; paspęsdami man pinkles, jūs ir patys įkliuvote. 
Kaip iš čia išeisite? Pažiūrėkite į geležies pinučius, pažvelkite į duris, 
pažiūrėkite ar, tikriau sakant, prisiminkite sargybinius, kurie budi už 
šių pinučių ir šių durų, kareivius, kurių pilni visi kiemai, ir tarkimės. 
Aš noriu jums įrodyti, kad esu lojalus. 

“Reikia būti atsargiems, — pagalvojo d'Artanjanas, — jis nori 
mus apgauti." 

— Aš siūlau jums laisvę, — kalbėjo toliau ministras, — aš jums ir 
dabar ją siūlau. Ar norite jos? Po valandos jūs būsite surasti, suimti, 
priversti mane nužudyti, o tai būtų baisus nusikaltimas, visiškai 
nederantis tokiems kilmingiems bajorams, kaip jūs. 

“Jis teisingai kalba“, — pagalvojo Atas. 

Kadangi šis kilnus vyras niekada nemokėjo slėpti minčių, tai ir ši 
mintis atsispindėjo jo veide. 

— Todėl šio smurto mes griebsimės tik kraštutiniu atveju, — tarė 
d' Artanjanas, norėdamas pakirsti viltį, kurią Mazariniui buvo suteikęs 
tylus Ato pritarimas. 

— Jei, priešingai, — kalbėjo toliau Mazarinis, — mane išleisite, 

atsiimdami laisvę... 

— Kaip mes galime atsiimti laisvę, jei jūs sakėte, kad ją atimsite, 
nepraėjus nė penkioms minutėms, kai ji bus mums grąžinta, — 
pertraukė jį d' Artanjanas. — Ir, kiek jus pažįstu, monsinjore, — 
pridūrė jis, — visiškai aš neabejoju, kad ją atimsite. 

— Ne, kardinolo žodis... Jūs manimi netikite? 

— Monsinjore, aš netikiu kardinolais, kurie nėra kunigai. 

— Na gerai! Tai ministro žodis! 

— Jūs daugiau nesate ministras, monsinjore, jūs belaisvis. 

— Tai Mazarinio žodis! Aš tebesu Mazarinis. ir, tikiuosi, visada 
būsiu. 

— Hm, — sumykė d' Artanjanas, — aš girdėjau kalbant apie vieną 
Mazarinį, kuris pats mažai tikėjo savo priesaikomis, ir bijau, kad jis 
nebūtų buvęs iš jūsų eminencijos prosenelių. 

— Ponas d' Artanjanai, — tarė Mazarinis, — jūs labai sąmojingas, 
ir man baisiai apmaudu, kad su jumis susipykau. 

— Monsinjore, susitaikykime, aš nieko-daugiau ir nenoru. 

— Na, 0 jeigu aš jums grąžinsiu laisvę aiškiu, matomu būdu?.. 

— Čia jau visai kas kita, — pasakė Portas. 

— Pažiūrėsime, — pridūrė Atas. 

— Pažiūrėsime, pakartojo d' Artanjanas. 

— Tai jūs sutinkate? — paklausė kardinolas. 

— Paaiškinkite savo sumanymą, monsinjore, ir tada pažiūrėsime. 

— Atsiminkite, kad jūs uždaryti, suimti. 

— Jūs gerai žinote, monsinjore, — tarė d' Artanjanas, — kad mums 
vis dėlto lieka paskutinė viltis. — Kokia? | 

— Numirti drauge su jumis. 

— Mazarinis krūptelėjo. 

— Klausykite, — tarė jis, — koridoriaus gale yra durys, kurių aš 
turiu raktą; tos durys atsidaro į parką. Imkite raktą ir eikite. Jūs 
drąsūs, stiprūs, ginkluoti. Už šimto žingsnių, pasukę į kairę, rasite 
parko tvorą, ją perlipsite, trimis šuoliais atsidursite prie vieškelio ir 
būsite laisvi. Dabar aš jus pakankamai pažįstu ir esu tikras, kad, jei jus 
ir užpultų kas, vis tiek pabėgtumėte. | 

— Ak, dievaži, monsinjore, — tarė d'Artanjanas, — pagaliau 
protingai prakalbėjote. Kur yra tas raktas, kurį mums teiksitės duoti? 

— Štai jis! 

— Ar nebūsite toks geras, monsinjore, ir nepalydėsite mūsų ligi tų 
durų? 

— Labai mielai, — atsakė ministras, — jei tai gali jus nuraminti. 

Mazarinis, kuris netikėjo taip pigiai išsipirkti, linksmas nuėjo 
koridoriaus link ir atidarė duris. 

Jos tikrai buvo į parką, ir trys bėgliai tai suprato iš nakties vėjo, 
kuris pūstelėjo į koridorių ir jų veidus apnešė sniegu. 

— Velniai rautų! — sušuko d' Artanjanas. — Kokia bjauri naktis, 
monsinjore. Mes nepažįstame vietų ir niekada nerasime kelio. Jei jūsų 
eminencija malonėjote ateiti ligi čia, tai ženkite dar keletą žingsnių, 
monsinjore... palydėkite mus ligi tvoros. 

— Gerai, — atsakė kardinolas. 

Ir, pasukęs į dešinę, skubiais žingsniais jis nuėjo link tvoros, ir 
visi keturi netrukus atsidūrė prie jos. 

— Ar jūs patenkinti, ponai? — paklausė Mazarinis. 

— Aš manau, kad taip. Mes nesame perdaug reiklūs! 

— Velniai rautų, kokia garbė! Bažnyčios kunigaikštis palydi tris 
vargšus bajorus! Beje, monsinjore, jūs ką tik sakėte, kad mes narsūs, 
vikrūs ir ginkluoti? 

— Taip. 

— Jūs klystate: ginkluoti tik ponas diu Valonas ir aš; ponas grafas 
neturi ginklo ir, jei mes sutiktume patrulius, turėtume gintis. 

— Žinoma. 

— Bet kur gausime dar vieną špagą? — paklausė Portas. 

— Monsinjoras paskolins grafui savąją, kuri jam nereikalinga, — 


tarė d' Artanjanas. 
— Labai mielai, — atsakė kardinolas, — aš net paprašysiu poną 
grafą priimti ją atminimui. 


— Aš manau, grafe, kad labai galantiškai pasielgta, — tarė 
d'Artanjanas. | 

— O aš pažadu monsinjorui niekad su ja nesiskirti, — pasakė 
Atas. 

— Puiku, — tarė d' Artanjanas, — pasikeitimas komplimentais. 
Kaip tai jaudina! Ar jūsų akyse nepasirodė ašaros, Portai? 

— Taip, — atsakė Portas, — aš tik nežinau, ar nuo graudulio, ar 
nuo vėjo rieda ašaros. Aš manau, kad nuo vėjo. 

— Dabar lipkite, Atai, — sumurmėjo d" Artanjanas, — tik skubiai. 

Atas, padedamas Porto, kuris jį pakėlė tartum plunksną, užlipo ant 
mūro sienos. 

— Dabar šokite, Atai. 

Atas nušoko ir dingo kitoje mūro pusėje. 

— Ar jūs jau nušokote? — paklausė d' Artanjanas. 

— Taip. 

— Laimingai? * 

— Esu gyvas ir sveikas. 

— Portai, prižiūrėkite poną kardinolą, kol aš užlipsiu. Ne, jūsų 
pagalbos man nereikia, aš užlipsiu pats vienas. Tik prižiūrėkite poną 
kardinolą. 

— Aš žiūriu, — atsakė Portas, — Na?.. 

— Jūsų tiesa, čia sunkiau, negu aš maniau, pakiškite man savo 
pečius, bet nepaleiskite pono kardinolo. 

— Aš jį laikau. 

Portas atstatė nugarą d'Artanjanui, ir šis akimirksniu atsidūrė ant 
mūro viršaus. 

Mazarinis dėjosi besijuokiąs. 

— Ar užlipote? — paklausė Portas. 

— Taip, mano bičiuli, o dabar... 

— O ką daryti dabar? 

— Dabar paduokite poną kardinolą ir, jei tik jis suriks, pasmaukite 
JĮ. 

Mazarinis buvo besušunkąs, bet Portas abiem rankom jį suspaudė, 
pakėlė nuo žemės ir padavė d' Artanjanui; tas nutvėrė jam už sprando 
ir pasisodino šalia. Po to tarė grasinamu tonu: 

— Pone, tučtuojau šokite žemyn, pas poną de La Ferą, arba, bajoro 
garbės žodis, aš jus čia pat nudėsiu. 

— Pone, pone, — sušuko Mazarinis, — jūs nesilaikote savo žodžio! 

— Aš? O kur aš buvau jums ką pažadėjęs, monsinjore? 

„ Mazarinis sudejavo. 

— Aš jums grąžinau laisvę, ponai, — pasakė jis, — jūsų laisvė 
buvo mano išsipirkimas. 

— Na taip, bet kurgi išpirkimas to didžiulio lobio, . paslėpto 
galerijoje, į kurią nusileidžiama laiptais, paspaudus slaptą spyruoklę 
sienoje ir tokiu būdu pastumiant dėžę, po kuria yra laiptai? Ar nereikėtų 
truputį pakalbėti ir apie tai, monsinjore? 

— Jėzau! — sušuko Mazarinis, beveik dusdamas ir susidėjęs 
rankas. 

— Viešpatie Jėzau, aš žuvęs! 

Tačiau, nepaisydamas jo aimanavimų, d'Artanjanas paėmė jį už 
pažastų, tyliai nuleido ir padavė tiesiai į rankas Atui, kuris abejingas 
stovėjo kitoje mūro pusėjė. 


Paskui, atsisukęs į Portą, tarė: 

— Imkite mano ranką, aš laikausi už mūro. 

Portas belipdamas net mūrą išjudino ir taip pat užkopė ant jo viršaus. 

— Aš nebuvau gerai supratęs, — tarė jis, — bet dabar suprantu; 
tai labai juokinga. | 

— Jums taip atrodo? — pasakė d' Artanjanas. — Juo geriau! Bet 
kad būtų juokinga ligi galo, negaiškime laiko. 

Ir jis nušoko ant žemės. 

Portas pasekė jo pavyzdžiu. 

— Ponai, palydėkite poną kardinolą, — tarė d' Artanjanas, — o aš 
išžvalgysiu apylinkę. | 

Gaskonas išsitraukė špagą ir nuėjo į priekį. 
. — Monsinjore, — kreipėsi jis, — per kur reikia pasukti į vieškelį? 
Prieš atsakydamas gerai pagalvokite, nes, jei jūsų eminencija apsiriktų, 
tai galėtų turėti nemalonių pasekmių ne tik mums, bet ir jums. 

— Eikite pasieniu, pone, — atsakė Mazarinis, — ir nepaklysite. 

Trys draugai paspartino žingsnį, bet po valandėlės turėjo sulėtinti, 
nes kardinolas, nors ir kaip stengėsi, nespėjo eiti su jais. 

Staiga d' Artanjanas suklupo ant kažkokio šilto, judančio daikto. 

— Žiūrėkite, arklys! — sušuko jis. — Aš užlipau ant arklio, ponai. 

— Ir aš, — atsakė Atas. 

— Ir aš! — pridūrė Portas, kuris laikė kardinolą už rankos, kaip 
jam buvo įsakyta. 

— Štai kas yra sėkmė, monsinjore, — tarė d' Artanjanas. — Kaip 
tik tą akimirką, kai jūsų eminencija ėmė dejuoti negalįs eiti pėsčias... 

Bet tuo metu, kai jis pasakė šiuos žodžius, kažkas jam į krūtinę 
įrėmė pistoleto vamzdį ir rūsčiai tarė: 

— Nelieskit! 

— Grimo! — sušuko d'Artanjanas. — Grimo! Ką tu čia veiki? Ar 
iš dangaus nukritai? 

— Ne, pone,— atsakė dorasis tarnas, — ponas Aramis liepė man 
saugoti arklius. 

— Tai Aramis yra čia? 

— Taip, pone, nuo vakar dienos. 

— O ką jūs čia veikiate? 

— Saugome. 

— Kaip? Aramis yra čia? — pakartojo Atas. 

— Prie mažųjų pilies vartų. Ten jo vieta. 

— Ar jūsų čia daug? 

— Šešiasdešimt. 

— Pakviesk jį. 

— Tučtuojau, pone. 

Ir galvodamas, kad niekas geriau neatliks tos misijos už jį, Grimo 
tekinas nubėgo, o trys draugai, džiaugdamiesi, kad vėl visi susitiko, jo 
laukė. 

Iš viso būrio blogai nusiteikęs buvo tik ponas Mazarinis. 


XLVI 
KUR PRADEDAMA TIKĖTI, KAD PORTAS PAGALIAU 
TAPS BARONU, O D'ARTANJANAS KAPITONU 


Po kokių dešimties minučių atėjo Aramis, lydimas Grimo ir aštuonių 
ar dešimties bajorų. Jis buvo nepaprastai linksmas ir puolė ant kaklo 
savo draugams. 

— Tai jūs laisvi, broliai! Išsilaisvinote be mano pagalbos! Aš niekuo 
negalėjau jums padėti, nors ir labai stengiausi! 

— Nenusiminkite, brangus bičiuli. Kas atidėta, dar nežuvo. Jei 
nepavyko dabar, pavyks kitą kartą. 

— Vis dėlto aš buvau ėmęsis tam tikrų priemonių, — pasakė 
Aramis. — Gavau iš pono koadjutoriaus šešiasdešimt vyrų; dvidešimt 
saugo parko mūrą, dvidešimt — kelią iš Riuejo į Sen-Žermeną, 
dvidešimt išsisklaidė miškuose. Naudodamasis šiuo strateginiu manevru, 
aš sučiupau du Mazarinio kurjerius, siunčiamus pas karalienę. 

Mazarinis sukluso. 

— Bet, — tarė d Artanjanas, — tikiuosi, jūs garbingai grąžinote 
juos ponui kardinolui? 

— Kurgi ne, būsiu, mat, aš jam toks malonus! Vienoje tų telegramų 
kardinolas praneša karalienei, kad iždas tuščias ir kad jos didenybė 
neturi pinigų; kitoje praneša, kad savo kalinius pergabens į Meleną, 
nes Riuejis atrodo nepakankamai saugi vieta. Jūs suprantate, brangus 
bičiuli, kad šis paskutinis laiškas davė man vilties. Su šešiomis 
dešimtimis vyrų aš apsupau pilį, paruošiau atsarginius arklius, kuriuos 
pavedžiau globoti protingajam Grimo, ir ėmiau laukti, kada jūs būsite 
išvežami. Maniau, kad tai įvyks ne anksčiau, kaip rytoj rytą, ir 
nesitikėjau jūsų išlaisvinti be susirėmimo. Jūs esate laisvi šį vakarą, 
išsilaisvinote be kovos, tai dar geriau! Kaip ištrūkote iš to niekšo 
Mazarinio? Tikriausiai turite pakankamai pagrindo juo skųstis. 

— Ne per daug, — atsakė d' Artanjanas. 

— Nejaugi? 

— Pasakyčiau net, kad reikia jį pagirti 

— Negalimas dalykas! 

— Ne, gryna teisybė. Tik jo dėka mes esame laisvi. 

— Jo dėka? 

— Taip, jis įsakė savo kambariniui ponui Bernuenui mus atvesti į 
oranžeriją, 0 iš ten paskui atėjome pas grafą de La Ferą. Tada jis 
pasisiūlė sugrąžinti mums laisvę, mes sutikome, ir jis buvo toks 
malonus, kad parodė kelią ir atvedė prie parko mūrinės sienos, kurią 
laimingiausiai perlipome tuo metu, kai mus sutiko Grimo, 

— Ak, šit kaip! — pasakė Aramis. — Tai mane su juo sutaiko. 
Gaila, kad jo čia nėra: aš jam pasakyčiau, kad negaliu patikėti, jog jis 
padarytų tokį gražų darbą. 

— Monsinjore, — tarė d' Artanjanas, pagaliau neiškentęs, leiskite 
jums pristatyti poną ševalje d'Erble, kuris nori, kaip jūs jau girdėjote, 
pareikšti jūsų eminencijai didžiausią savo pagarbą. 

Jis pasitraukė, ir nustebęs Aramis pamatė sumišusį Mazarinį. 

— Oho! -— sušuko Aramis. — Kardinolas! Puikus laimikis! Ei 
bičiuliai! Arklius, arklius! 

Atjojo keletas raitelių. 

— Po velnių! — sušuko Aramis. — Gal ir aš būčiau buvęs kam 
nors naudingas. Monsinjore, tegu jūsų eminencija teikiasi priimti mano 
pagarbą. Einu lažybų, kad šį pokštą iškirto tas mūsų šventasis Kristupas 
Portas! Beje, užmiršau... 

Ir jis tylomis davė vienam raiteliui įsakymą. 

— Aš manau, kad būtų išmintinga sėsti ant arklių, — tarė 
d' Artanjanas. 

— Taip, bet aš kai ko laukiu. Ato bičiulio. 

— Bičiulio? — paklausė grafas. 

— Štai jis šuoliais atlekia per krūmus. 

— Ponas grafe! Ponas grafe! — sušuko jaunas balsas, kurį išgirdęs 
Atas krūptelėjo. 

— Raulis! Raulis! — apsidžiaugė grafas de La Feras. 

Valandėlę jaunuolis užmiršo įprastą savo pagarbą ir puolė tėvui 
ant kaklo. 

— Matote, ponas kardinole, juk gaila perskirti žmones, kurie mylisi, 
kaip kad mes mylimės! Ponai, — kalbėjo toliau Aramis, kreipdamasis 
į raitelius, kurių kas akimirką vis,daugiau rinkosi, — ponai, apsupkite 

jo eminenciją, parodykite jam pagarbą; jis nori suteikti mums malonę 
— pabūti mūsų draugijoje; aš tikiuosi, kad jūs būsite jam dėkingi. 
Portai, neišleiskite iš akių eminencijos. 

Ir Aramis prisidėjo prie besitariančių d' Artanjano ir Ato. 

— Keliaujam, — pasakė po penkių minučių d'Artanjanas, — 
keliaujam! | | 

— O kur josime? — paklausė Portas. 

— Pas jus, brangus bičiuli, į Pjerfoną. Puikioji jūsų pilis yra verta 
suteikti valdovišką viešnagę jo eminencijai. Be to, ji stovi labai geroje 
vietoje, nei per arti, nei per toli nuo Paryžiaus; iš ten galimą bus 
užmegzti ryšius su sostine. Prašom, monsinjore, jūs gyvensite ten kaip 
princas, kas jūs ir esate. | 

— Nušalintas princas, — gailiai tarė Mazarinis. 

— Monsinjore, laimė kare keičiasi, — tarė Atas, — bet būkite 
tikras, kad mes to nepanaudosime blogam. 

— Taip, bet tuo pasinaudosime, — pridūrė d' Artanjanas. 

Visą likusią nakties dalį pagrobėjai lėkė tokiu pašėlusiu greičiu, 
kokiu jie kitados jodinėdavo. Mazarinis, niūrus ir susimąstęs, 
nesipriešindamas jojo šioje vaiduoklių kavalkadoje. 

Auštant jau buvo nujota dvylika mylių be jokio sustojimo. Pusė 
palydos buvo visiškai pavargusi, keletas arklių krito. 

— Dabartiniai arkliai ne tokie, kaip seniau, — pasakė Portas, — 
viskas išsigimsta. 

— Aš pasiunčiau Grimo į Damarteną, — tarė Aramis, — jis turi 
mums atvesti penkis naujus arklius: vieną jo eminencijai, keturis 
mums. Svarbiausia, kad mes nepaliktume monsinjoro, kita palyda mus 
prisivys vėliau; kai prajosime Sen-Deni, mums nebus daugiau ko 
bijoti. 

Iš tikrųjų Grimo atvedė penkis arklius. Didikas; į kurį jis kreipėsi, 
būdamas Porto draugas, nenorėjo jų parduoti, kaip jam buvo siūloma, 
ir juos padovanojo. Po dešimties minučių palyda sustojo Ermenonvilyje, 
bet keturi draugai smarkiai jojo toliau, lydėdami poną Mazarinį. 

Vidurdienį jie įjojo į Porto pilies alėją. 

— Ak! — sušuko Musketonas, kuris jojo šalia d' Artanjano ir visą 
kelią nepratarė nė žodžio. — Patikėkite manimi, pone, bet aš pirmą 
kartą lengvai atsikvėpiau po to, kai išvykome iš Pjerfono. 

Ir jis paleido savo arklį šuoliais, norėdamas kitiems tarnams 

"pranešti, kad atvyksta ponas diu Valonas ir jo draugai. 

— Mes esame keturiese, — tarė savo draugams d' Artanjanas, — 
ir paeiliui saugosime monsinjorą, kiekvienas budės po tris valandas. 
Atas eis apžiūrėti pilies; ją reikia sustiprinti taip, kad apsiausties 
atveju ji būtų nepaimama. Portas rūpinsis maitinimu, o Aramis — 
įgula; vadinasi, Atas bus vyriausias inžinierius, Portas — intendantas, 
O Aramis — tvirtovės komendantas. J 

Mazarinį jie apgyvendino gražiausiose pilies patalpose. 

— Ponai, — tarė Mazarinis, kai jis buvo įkurdintas, — tikiuosi, 
jog neketinate ilgai slėpti, kad aš esu čia. 

— Ne, monsinjore, — atsakė d' Artanjanas, — priešingai, greitai 
mes manome paskelbti, kad laikome jus čia. 

— Tada jūsų pilis bus apsupta. 

— Mes to tikimės. 

— Tai ką darysite? 

— Ginsimės. Jei būtų gyvas velionis ponas kardinolas Rišelje, jis 
papasakotų jums tikrą istoriją apie Sen-Žerve bastioną, kur mes tik 
keturiese su savo tarnais ir dvylika negyvėlių atlaikėme visą armiją. 

— Tokie žygdarbiai, pone, atliekami vieną kartą gyvenime ir 
daugiau nepasikartoja. 

— Be to, šiandien mums ir nereikės rodyti tokio didelio vyriškumo: 
rytoj paryžiečių armija bus įspėta, poryt ji bus čia. Mūšis, užuot 
įvykęs Sen-Deni ar Šarantone, įvyks prie Kompjeno ar Viler-Kotre. 

— Ponas princas jus sumuš, kaip visada sumušdavo. 

— Galimas daiktas, monsinjore, bet prieš kautynes mes perkelsime 
jūsų eminenciją į kitą mūsų bičiulio diu Valono pilį, mat, jis jų čia turi 
tris tokias pat. Mes nenorime, kad jūsų eminencijai grėstų karo pavojus. 

— Aš matau, — atsakė Mazarinis, — kad reikės kapituliuoti. 

— Nelaukiant apsupimo? 

— Taip, gal bus geresnės sąlygos. 

— Na, o dėl sąlygų, monšinjore, tai jūsų eminencija pamatysite, 
kokie mes esame nuosaikūs. 

— Sakykite, kokios tos jūsų sąlygos. 

— Pirmiausia pailsėkite, monsinjore, o mes pagalvosime. 

— Man nereikia ilsėtis, ponai, man reikia žinoti, ar aš esu draugų, 
ar priešų rankose. | 

— Draugų, monsinjore, draugų! 

— Tada, sakykite, ko norite, kad matyčiau, ar iš viso mes galime 
susitarti. Kalbėkite, ponas grafe de La Ferai. 

— Monsinjore, — tarė Atas, — sau aš neturiu ko reikalauti, bet 
daug ko reikalaučiau Prancūzijai: Todėl atiduodu žodį ponui ševalje 
d'Erble. 

Atas nusilenkė, žengė keletą žingsnių atgal ir atsišliejo į židinį 
kaip paprastas derybų liudininkas. 

— Kalbėkite, ponas ševalje d'Erble, — pasakė kardinolas. — Ko 
jūs norite? Kalbėkite tiesiai, be jokių dviprasmiškumų ir išsisukinėjimų. 
Kalbėkite aiškiai, trumpai ir tiksliai. 

— Aš, monsinjore, lošiu atviromis kortomis, — pasakė Aramis. 

— Prašau atidengti savo kortas, — tarė Mazarinis. 

— Aš turiu kišenėje sąlygų projektą, — kalbėjo toliau Aramis, — 
kurį užvakar Sen-Žermene jums įteikė deputacija, kurios nariu ir aš 
buvau. Atsižvelkime pirmiausia į senąsias teises; tegu bus patenkinti 
tie reikalavimai, kurie įrašyti į projektą. 

— Mes dėl jų esame beveik susitarę, — atsakė Mazarinis, — 
pereikime prie jūsų paties sąlygų. 

— Jūs manote, kad tokių bus? — šypsodamasis paklausė Aramis. 

— Aš manau, kad ne visi jūs būsite taip nesuinteresuoti, kaip 
ponas grafas de La Feras, — atsakė Mazarinis, pasisukdamas į Atą ir 
lenkdamasis jam. 

— Ak monsinjore, jūsų tiesa, — atsakė Aramis, — ir aš labai 
džiaugiuosi, kad teisingai įvertinote grafą. Ponas de La Feras yra 
kilnesnė asmenybė, esanti aukščiau Žemų norų ir žmogiškų aistrų: tai 
antikinė, išdidi siela. Ponas grafas yra ypatingas žmogus. Jūsų tiesa, 
monsinjore, mes nesame jo verti ir tai prisipažįstame. 

— Arami! — tarė Atas, — jūs tyčiojatės? 

— Ne, mielas grafe, ne, aš sakau tai, ką mes visi manome ir kį 
mano kiti žmonės, kurie jus pažįsta. Bet jūsų tiesa, čia ne apie jus 
reikia kalbėti, o apie monsinjorą ir nuolankų jo tarną ševalje d'Erble. 

— Tai ko gi norite, pone, be bendrųjų sąlygų, apie kurias dar 
kalbėsime? | 

— Aš noriu, monsinjore, kad poniai de Longvil būtų atiduota visam 
laikui Normandija ir skirta penki šimtai tūkstančių livrų. Aš noriu, 
kad jo didenybė karalius teiktųsi būti ką tik gimusio jos sūnaus 
krikštatėviu, be to, kad monsinjoras po krikšto nuvyktų pareikšti savo 
pagarbos šventajam tėvui popiežiui. 

— Vadinasi, norite, kad atsisakyčiau ministro pareigų, kad 
išvykčiau iš Prancūzijos ir pats save ištremčiau? 

— Aš noriu, kad monsinjoras taptų popiežium, kai tik vieta bus 


laisva, ir kad tuomet duotų indulgenciją man ir mano draugams. 

Mazarinis padarė grimasą, kurią buvo sunku nusakyti. 

— O jūs, pone? — paklausė jis d' Artanjaną. 

— Aš, monsinjore, — atsakė gaskonas, — pritariu visiems pono 
ševalje d'Erble punktams, išskyrus paskutinį. Aš jokiu būdu nenoriu, 
kad monsinjoras išvyktų iš Prancūzijos, o noriu, kad gyventų Paryžiuje; 
visai netrokštu, kad jis taptų popiežiumi, o noriu, kad jis liktų ministru 
pirmininku, nes monsinjoras yra sumanus politikas. Aš net stengčiausi, 
kiek tai nuo manęs.pareitų, kad jis sudorotų visą Frondą, bet tik su ta 
sąlyga, kad jis bent retkarčiais prisimintų ištikimus karaliaus tarnus ir 
paskirtų pirmąją muškietininkų kuopą tam, kam aš nurodysiu. O jūs, 
diu Valonai? 

— Taip, jūsų eilė, pone, — tarė Mazarinis, — kalbėkite. 

— Aš, — atsakė Portas, — aš norėčiau, kad.ponas kardinolas, 
pagerbdamas mano namus, kurie suteikė jam prieglobsų, malonėtų 
pakelti mane baronu ir pažadėtų ordiną vienam mano draugui. 

— Jūs žinote, ponai, kad, norint gauti ordiną, reikia kuo nors 
pasižymėti. 

— Tas draugas pasižymėjęs. Be to, jeigu jau taip būtinai reikės, 
monsinjoras pasakys, kaip išvengiama šių formalumų. 

Mazarinis prikando lūpą — smūgis buvo taiklus — ir šaltai atkirto: 

— Man atrodo, ponai, kad visa tai ne kaip derinasi: jei aš 
patenkinsiu vienus, jokiu būdu negalėsiu patenkinti kitų. Jei liksiu 
Paryžiuje, negalėsiu vykti į Romą; jei tapsiu popiežiumi, negalėsiu 
likti ministru, 0 jei nebūsiu ministras, negalėsiu pakelti pono 
d' Artanjano kapitonu ir pono diu Valono baronu. 

— Tai tiesa, — atsakė Aramis, — ir aš, kadangi sudarau mažumą, 
atsiimu savo pasiūlymą, liečiantį monsinjoro  dimisiją ir kelionę į 
Romą. 

— Vadinasi, aš lieku ministru? — paklausė Mazarinis. | 

— Jūs liekate ministru, monsinjore, — atsakė d' Artanjanas, — tai 
sutarta: Prancūzijai jūsų reikia. 

— Aš atsisakau savo reikalavimų, — pakartojo Aramis, — jo 
eminencija lieka ministru pirmininku ir netgi jos didenybės favoritu, 
jei tik teikiasi duoti man ir mano draugams tai, ko mes prašome 
Prancūzijai ir sau. 

— Rūpinkitės savo reikalais, ponai, ir leiskite Prancūzijai pačiai 
susitarti su manimi, kaip jai atrodys reikalinga, — atsakė Mazarinis. 

— Ne, jokiu būdu ne! — atsakė Aramis. — Reikia frondininkams 

sutarties, ir jūsų eminencija teiksis ją suredaguoti ir pasirašyti mūsų 
akivaizdoje, įsipareigodamas toje sutartyje gauti karalienės ratifikaciją. 

— Aš galiu atsakyti tik pats už save, — tarė Mazarinis, — bet 
negaliu atsakyti už karalienę. O gal jos didenybė nesutiks? 

— Ak! — sušuko d'Artanjanas. — Monsinjoras gerai žino, kad 
jos didenybė nieko negali jam atsakyti. 

— Štai, monsinjore, frondininkų delegacijos pasiūlytoji sutartis, 
— tarė Aramis, — prašau jūsų eminenciją perskaityti ir susipažinti. 

— Aš su ja susipažinęs, — atsakė Mazarinis. 

— Tai pasirašykite. 

— Žinokit, ponai, kad parašas, duotas tokiomis aplinkybėmis, bus 
laikomas išgautu prievarta. 

— Monsinjoras pats pasakys, kad jį davė gera valia. 

— Ojei aš nesutiksiu pasirašyti? 

— Tada, monsinjore, — tarė d'Artanjanas, — jūsų eminencijai 
teks gailėtis. 

— Jūs drįstumėte pakelti ranką prieš kardinolą? 

— Juk jūs, monsinjore, išdrįsote pakelti ranką prieš jo didenybės 
muškietininkus! 

— Karalienė už mane atkeršys, ponai! 

— Nemanau, nors gerų norų jai netrūktų; bet mes su jūsų 
eminencija keliausime į Paryžių, o paryžiečiai — tokie žmonės, kurie 
mokės mus apginti. 

— Kaip dabar tikriausiai neramu Riuejyje ir Sen-Žermene! — tarė 
Aramis. — Kaip visi klausinėja viens kitą, kur dingo karalienės 
favoritas! Kaip ieškoma monsinjoro visuose kampuose ir užkampiuose! 
Kaip įvairiai aiškinama, ir, jei Fronda žino, kad monsinjoras dingo, 
kaip triumfuoja frondininkai! 

— Kaip baisu! — sumurmėjo Mazarinis. 

— Tai pasirašykite sutartį, monsinjore, — pasakė Aramis. 

— Bet jei aš ją pasirašysiu, o karalienė atsisakys ratifikuoti? 

— Aš nuvyksiu pas jos didenybę — atsakė d' Artanjanas, — ir 
gausiu jos parašą. 

— Saugokitės, — atsakė Mazarinis, — nes Sen-Žermene gal 
nebūsite taip priimtas, kaip tikitės. 

— Menkniekis, — atsakė d' Artanjanas, — aš taip padarysiu, kad 
būčiau mielai priimtas: aš Žinau vieną priemonę. 

— Kokią? 

— Aš nunešiu jos didenybei laišką, kuriame monsinjoras jai praneša, 

kad visiškai išsekė finansai. 

— O po to? — paklausė Mazarinis išbaldamas. 

— Po to, kai pamatysime, kad jos didenybė nepaprastai 
susirūpinusi, aš ją palydėsiu į Riuejį, nuvesiu į oranžeriją ir parodysiu 
tam tikrą spyruoklę, kuri išjudina vieną dėžę. 

— Gana, pone, — sušnibždėjo kardinolas, — gana! Kur sutartis? 

— Štai ji, — tarė Aramis. 

— Jūs matote, kokie mes didžiadvasiai, — pasakė d' Artanjanas, 
— mes galėjome daug ką padaryti, žinodami tokią paslaptį. 

— Todėl pasirašykite, — tarė Aramis, duodamas jam plunksną. 

Mazarinis atsistojo, pavaikščiojo po kambarį ne tiek nusiminęs, 
kiek susimąstęs, paskui staiga stabtelėjo ir tarė: 

— O kai pasirašysiu, ponai, kokią garantiją man duosite? 

— Mano garbės žodį, pone, — atsakė Atas. 

Mazarinis krūptelėjo, atsigręžė į grafą de La Ferą, valandėlę stebėjo 
tą kilnų ir dorą veidą ir, paėmęs plunksną, pasakė: 

— To man užtenka, ponas EBS 

Ir jis pasirašė. 

— O dabar, ponas d' tiairijanai — pridūrė jis, — ruoškitės joti į 
Sen-Žermeną ir nunešti nuo manęs laišką karalienei. 


XLVII | 

KAIP KARTAIS PLUNKSNA IR GRASINIMU KO NORS 
PASIEKIAMA LENGVIAU IR GREIČIAU, NEGU ŠPAGA 
IR PASIAUKOJIMU 


D' Artanjanas turėjo savo mitologiją; jis žinojo, kad progai ant galvos 
yra tik vienas plaukų kuokštas, už kurio galima ją pagriebti, ir buvo 
ne toks žmogus, kuris leistų jai praeiti, nenutvėręs už to kuokšto. Jis 
susiorganizavo skubią kelionę, pasiųsdamas iš anksto pakaitinius 
arklius į Šantiji, kad galėtų nujoti į Paryžių per penkias ar šešias 
valandas. Bet prieš išvykdamas jis pagalvojo, kad protingam ir 
prityrusiam žmogui nedera palikti, kas tikra, ir vaikytis, kas netikra. 

“Iš tikrųjų — pagalvojo jis tą akimirką, kai sėdo ant arklio, jodamas 
atlikti tos pavojingos misijos, — Atas dėl savo kilnumo yra romano 
herojus; Portas — puikus vyras, bet lengvai paveikiamas; Aramio 
veidas — hieroglifai, kitaip sakant, visada neįskaitomas. Ką nuveiks 
tie trys elementai, kai nebus manęs, kuris juos jungia? Gal jie paleis 

kardinolą? O kardinolo paleidimas reikštų, kad žuvo mūsų viltys, kurios 
iki šio laiko yra vienintelis atpildas už visus dvidešimties metų 
darbus, prieš kuriuos Herkulio žygiai atrodo tik pigmėjų darbeliai." 

Jis nuėjo ieškoti Aramio. 

— Brangus ševalje d'Erble, — tarė jis, — jūs įkūnyta Fronda. 
Nepasitikėkite Atu, kuris nenori rūpintis niekieno reikalais, net ir 
savaisiais. Ypač nepasitikėkite Portu, nes šis, norėdamas patikti grafui, 
kurį jis laiko žemiška dievybe, padės jam paleisti Mazarinį, jeigu tik 
šis ims verkti arba rodyti riteriškumą. 

Aramis nusišypsojo švelnia ir kartu ryžtinga šypsena. 

— Nieko nebijokite, — atsakė jis, — aš turiu ir savo sąlygų. Aš 
dirbu ne sau, o kitiems. Reikia, kad mažutė mano ambicija suteiktų 
naudos tiems, kas į ją turi teisę. 

“Puiku, — pagalvojo d' Artanjanas, — dėl šio aš esu ramus." 

Jis paspaudė Aramiui ranką ir nuėjo ieškoti Porto. 

— Bičiuli, — tarė jam, — jūs su manimi tiek darbavotės, kad būtų 
sukurta mūsų laimė, ir šiuo metu, kai mes galime nuskinti savo darbo 
vaisius, būtų tiesiog juokinga kvailystė, jei pasiduotumėte Aramiui, 
kurio gudrumą žinote, — tarp mūsų kalbant, jis ne visada be egoizmo: 
arba Atui, kuris yra kilnus ir nesavanaudis žmogus, bet viskam 
abejingas, nieko nenorįs pats sau ir nesuprantąs kitų troškimų. Ką jūs 
pasakytumėte, jei vienas ar antras iš mūsų bičiulių jums pasiūlytų 
paleisti Mazarinį? 

— Pasakyčiau, jog mes turėjome per daug vargo, kol jį pagavome, 
kad taip lengvai paleistume. 

— Bravo, Portai! Jūs teisingai pasakytumėte, mano bičiuli,. nes, 
paleisdami jį, paleistumėte savo baroniją, kurią jau beveik turite 
rankose, nekalbant apie tai, kad ištrūkęs iš čia Mazarinis įsakytų jus 
pakarti. | | 

— Jūs taip manote? 

— Aš esu įsitikinęs. 

— Tai aš greičiau jį užmuščiau, negu leisčiau pasprukti. 

— Ir teisingai padarytumėte. Jūs suprantate, kad, tvarkydami savo 
reikalus, neturėjome galvoje frondininkų, kurie, beje, į politiką žiūri 
ne taip, kaip mes, seni kareiviai. 

— Nebijokite, brangus bičiuli, — atsakė Portas, — aš žiūrėsiu pro 
langą, kai sėsite ant arklio, ir jus lydėsiu žvilgsniu, kol dingsite iš 
akių, o paskui įsitaisysiu prie kardinolo durų, prie stiklinių jo.kambario 
durų; iš ten matysiu viską ir, pastebėjęs nors inažiausią įtartiną mostą, 

jį Užmušiu. 

“Bravo, — pagalvojo d' Artanjanas, — manau, kad ir šitas kardinolą 
gerai saugos." 

Ir, paspaudęs Pjerfono ponui ranką, jis nuėjo ieškoti Ato. 

— Brangus Atai, — tarė jis, — iškeliauju. Aš jums turiu pasakyti 
tik vieną dalyką: jūs pažįstate Oną Austrijietę; pono Mazarinio laikymas 
nelaisvėje laiduoja man gyvybę; jeigu jį paleisite, aš žuvęs. 

— Išgirdęs tokį samprotavimą, brangus d' Artanjanai, aš pasiryžau 
eiti kalėjimo prižiūrėtojo pareigas. Aš jums duodu garbės žodį, kad 
kardinolą rasite ten, kur jį paliekate. 

“Štai kas mane ramina daugiau, negu visi karališkieji parašai, — 
pagalvojo d' Artanjanas. — Dabar, kai gavau Ato žodį, galiu keliauti." 

D' Artanjanas išjojo vienas, be jokios palydos, tik turėdamas savo 
špagą ir Mazarinio leidimą, kad galėtų patekti pas karalienę. 

Po šešių valandų jis buvo Sen-Žermene. 

Dar niekas nežinojo, kad Mazarinis dingo, tik Ona Austrijietė, bet 
jt slėpė savo nerimą net nuo pačių artimiausių žmonių. D' Artanjano ir 
Porto kambaryje buvo rasti du surišti kareiviai su užkimštomis 
burnomis. Jie buvo tuoj paleisti, bet negalėjo pasakyti daugiau nieko, 
tik tai, ką žinojo — kaip buvo sučiupti, nurengti ir surišti. Ką darė 
Portas ir d' Artanjanas, išėję pro ten, pro kur tiedu kareiviai įėjo, apie 
tai jie taip pat nieko nežinojo, kaip ir visi pilies gyventojai. 

Tik Bernuenas šiek tiek daugiau žinojo, negu kiti. Bernuenas, 
nesulaukdamas grįžtant savo pono, po vidumakčio ryžosi įeiti pas jį į 
oranžeriją. Pirmosios durys, užbarikaduotos baldais, jam sukėlė įtarimą; 
bet jis niekam nieko nesakė apie savo įtarinėjimus ir prasibrovė pro 
tuos baldus. Įėjęs į koridorių, rado visas duns atidarytas. Taip. pat 
buvo atdaros 1 Ato kambario durys, ir tos, kurios vedė į parką. Ten 
jam buvo lengva susekti pėdsakus. Jis pamatė, kad jie baigiasi prie 
mūrinės sienos; kitoje pusėje jis rado tuos pačius pėdsakus, paskui 
arklių kanopų žymes, paskui viso raitelių būrio pėdsakus, 
nusidriekusius Angjeno linkui. Nebuvo jokios abejonės, kad kardinolą 
pagrobė trys kaliniai, nes kaliniai buvo dingę kartu su juo, ir tada jis 
nuskubėjo į Sen-Žermeną įspėti apie tai karalienės. 

Ona Austrijietė patarė jam tylėti, ir Bernuenas tylėjo; ji tik viską 
pranešė ponui princui, ir šis pasiuntė penkis ar šešis šimtus raitelių, 
įsakęs apiplėšti visas apylinkes ir atgabenti į Sen-Žermeną kiekvieną 
būrelį raitelių, kurie jotų nuo Riuejo bet kuria kryptimi. 

Kadangi d'Artanjanas jojo vienas ir ne nuo Riuejo, niekas 

neatkreipė į jį dėmesio, ir jis atvyko be kliūčių. 

Mūsų pasiuntinys, įjojęs į senosios pilies kiemą, pirmiausia pamatė 
Bernueną, kuris, stovėdamas ant slenksčio, laukė žinių apie dingusį 
savo poną. 

Pamatęs d' Artanjaną, įjojantį į garbės kiemą, Bernuenas pasitrynė 
akis, manydamas, kad apsiriko. Bet d'Artanjanas draugiškai jam 
linktelėjo, nušoko nuo arklio ir, metęs einančiam pro šalį tarnui 
pavadžius, priėjo prie kambarinio su šypsena lūpose. 

— Ponas d' Artanjanas! — sušuko šis kaip žmogus, kuris kalba per 
miegus, kamuojamas košmaro. — Ponas d' Artanjanas! 

— Tas pats, ponas Bernuenai. 

— Ko jūs čia atvykstate? 

— Atnešu žinių apie kardinolą Mazarinį, ir net pačių naujausių. 

— O kas jam atsitiko? 

— Jis sveikas, kaip jūs ir aš. 

— Tai jam nieko blogo neatsitiko? 

— Visiškai nieko. Jis panorėjo nujoti į Il-de-Fransą ir paprašė 
poną grafą de La Ferą, poną diu Valoną ir mane, kad jį palydėtume. 
Mes perdaug nuolankūs jo tarnai, kad būtume galėję atmesti tokį jo 
prašymą. Mes išjojome vakar vakare, ir štai aš esu čia. 

— Jūs esate čia! 

— Jo eminencijai prireikė kai ką pasakyti jos didenybei, kažkokį 
slaptą ir intymų dalyką. Tokią misiją galima pavesti tik patikimam 
žmogui, ir štai dėl to jis mane atsiuntė į Sen-Žermeną. Todėl, brangus 
pone Bernuenai, jei norite padaryti ką nors malonaus savo ponui, 
"praneškite jos didenybei, kad aš atvykau, ir pasakykite kokiu reikalu. 

Ar jis kalbėjo rimtai, ar juokavo, bet buvo aišku, kad tik 
d' Artanjanas gali išsklaidyti Onos Austrijietės nerimą.  Bernuenas 
tučtuojau nuėjo pranešti apie keistą misiją. Kaip jis buvo numatęs, 
karalienė paliepė tuoj įvesti poną d' Artanjaną. 

D" Artanjanas prisiartino prie savo valdovės labai pagarbiai. 

Kai liko trys žingsniai iki jos, jis priklaupė ant vieno kelio ir padavė 
jai laišką. 

Tai buvo, kaip sakėme, paprastas laiškas, lyg leidimas, lyg 
galiojimas. Karalienė jį perskaitė, aiškiai pažino drebėjusios kardinolo 
rankos rašyseną ir, kadangi laiškas nieko tiksliau nepasakė, kas įvyko, 
paklausė smulkmenų. | 

D' Artanjanas jai papasakojo viską naiviu veidu, kokį jis mokėjo 
nustatyti tam tikromis aplinkybėmis. 

Juo toliau jis kalbėjo, juo labiau nustebusi į jį žiūrėjo karalienė: ji 
negalėjo suprasti, kad žmogus išdrįstų sugalvoti tokį dalyką, o ypač, 
kad išdrįstų pasakoti jai, kuri norėjo ir beveik jautė pareigą jį nubausti. 

— Kaip, pone, — sušuko karalienė, paraudusi iš apmaudo, kai 
d' Artanjanas baigė pasakoti, — jūs drįstate man prisipažinti savo 
nusikaltimą! Pasakoti man apie išdavikišką savo darbą! 

— Atsiprašau, karaliene, bet man rodos, kad aš blogai papasakojau 
arba jūsų didenybė blogai mane suprato: čia nėra nei nusikaltimo, nei 
išdavimo. Ponas Mazarinis laikė mus kalėjime, poną diu Valoną ir 
mane, dėl to, kad mes nenorėjome patikėti, jog jis pasiuntė mus į 
Angliją ramiai žiūrėti, kaip bus nukirsta galva Karoliui Pirmajam, 
jūsų velionio vyro svainiui ir karalienės Henrietės, jūsų sesers ir 
viešnios, vyrui, ir kad mes padarėme viską, stengdamiesi išgelbėti 
kankinio karaliaus gyvybę. Tačiau mes buvome įsitikinę, tai yra aš ir 
mano draugas, jog čia būta kokios klaidos, kurios auka mes tapome, ir 
jog reikia išsiaiškinti mums su jo eminencija. Kad išsiaiškinimas būtų 
vaisingas, turėjome tai padaryti ramiai, stengdamiesi, kad niekas 
nesikištų iš šalies. Dėl to nugabenome poną kardinolą į mano draugo 
pilį ir ten išsiaiškinome. Taigi, karaliene, kaip galvojome, taip ir įvyko: 
būta nesusipratimo. Ponas  Mazarinis manė, kad mes tarnavome 
generolui Kromveliui, užuot tarnavę Karoliui, o tai, žinoma, būtų buvusi 
gėda, kuri būtų kritusi nuo mūsų jam, o nuo jo ir jūsų didenybei, būtų 
buvusi baisi niekšybė, kuri būtų suteršusi iš pat pradžios šviesiojo 
jūsų sūnaus karaliavimą. Mes įrodėme, kad buvo priešingai, ir tuos 
įrodymus galime taip pat pateikti jūsų didenybei, prašydami juos 
patvirtinti karalienę našlę, kuri verkia Lūvre, priimta jūsų vaišingon 
karališkon globon. Tie įrodymai jį visiškai įtikino, ir jis mielai pasiuntė 
mane, kaip jūsų didenybė matote, pasikalbėti su jumis apie atpildą, 
kurį užsitarnavo bajorai, bet buvo blogai įvertinti ir neteisingai 
persekiojami. | 

— Aš jūsų klausausi ir jumis stebiuosi, pone, — tarė Ona 
Austrijietė. — Iš tikrųjų aš retai esu mačiusi tokį negirdėtą įžūlumą. 

— Vadinasi, — atsakė d' Artanjanas, — ir jūsų didenybė apsirikote 
dėl mūsų ketinimų, kaip buvo apsirikęs ponas Mazarinis. 

— Jūs klystate, pone, — atsakė karalienė, — aš taip retai apsirinku, 
kad per dešimtį minučių jūs būsite suimtas, ir po valandos aš eisiu su 
kariuomene išlaisvinti savo ministro. 

— Aš esu tikras, kad jūsų didenybė nežengsite tokio - neatsargaus 
žingsnio, — atsakė d' Artanjanas, — nes būtų nereikalingas ir turėtų 

rimtų pasekmių. Kol jūs išlaisvintumėte poną kardinolą, jis mirtų, ir 
jo eminencija yra tiek įsitikinęs šių mano žodžių teisingumu, jog jis 
prašė mane tuo atveju, jei matyčiau tokius jūsų didenybės ketinimus, 
padaryti viską, ką galiu, kad atkalbėčiau nuo tokio sumanymo. 

— Gerai! Aš tik jus suimsiu. 

— Taip pat nieko neišeis, karaliene, nes mano suėmimo atvejis irgi 
numatytas, kaip mėginimas išlaisvinti kardinolą. Jeigu rytoj nustatytą 
valandą aš nebūsių grįžęs, poryt rytą ponas kardinolas bus nugabentas 
į Paryžių. 

— Atrodo, pone, kad jūs gyvenate toli nuo Žmonių ir nuo visų 
reikalų; jei būtų kitaip, žinotumėte, kad ponas kardinolas penkis ar 
šešis kartus buvo Paryžiuje po to, kai iš ten išvykome, kad jis matėsi 
su ponu de Boforu, ponu de Bujonu, ponu koadjutorium, ponu d'Elbefu 
ir kad nė vienam neatėjo į galvą jį suimti. 

— Atleiskite, karaliene, aš visa tai. žinau; todėl mano draugai 
negabens pono kardinolo nei pas poną de Boforą, nei pas poną de 
Bujoną, nei pas poną koadjutorių, nei pas poną d'Elbefą, nes šie ponai 
kariauja dėl savo pačių reikalų, ir, duodamas jiems tai, ko jie trokšta, 
ponas kardinolas lengvai išsisuktų; bet jis bus nugabentas parlamentui, 
kurio atskirus narius, be abejonės, galima papirkti, bet ponas Mazarinis 
nėra toks turtingas, kad papirktų jį visą. 

— Mano manymu, — atsakė Ona Austrijietė, žiūrėdama tokiu 
žvilgsniu, kuris, būdamas paprastos moters, būtų atrodęs niekinamas, 
o kadangi buvo karalienės, atrodė baisus, — mano manymu, jūs 
grasinate savo karaliaus motinai. 

— Karaliene, — atsakė d'Artanjanas, — aš grasinu, nes esu 
verčiamas taip daryti. Aš save aukštinu, nes turiu stoti didžių įvykių ir 
asmenų aukštumoje. Bet, karaliene, patikėkite vienu dalyku, kuris yra 
toks tikras, kaip kad šioje krūtinėje plaka širdis dėl jūsų, patikėkite, 
kad jūs buvote nuolatiniu mūsų garbinimo objektu, dėl kurio mes, jūs 
tai gerai žinote, o viešpatie, dvidešimt kartų rizikavome savo gyvybe. 
Tai nejaugi jūsų didenybė nepasigailės savo tarnų, kurie dvidešimt 
metų glūdėjo šešėlyje, net atsikvėpimu neišduodami tų didžių ir šventų 
paslapčių, kurias jie turėjo garbę sužinoti drauge su jumis? Pažiūrėkite 
į mane, karaliene, štai į mane, kuris čia kalba, kurį kaltinate, kad jis 
pakėlė balsą ir kalba grasinamu tonu. Kas aš esu? Vargšas karininkas 
be turto, be pastogės, be ateities, jei mano karalienės žvilgsnis, kurio 
taip ilgai ieškojau, nesiteiks valandėlei nusileisti ant manęs. Pažiūrėkite 
į poną grafą de La Ferą, kilmingo bajoro pavyzdį, riterijos žiedą; jis 

stojo prieš savo karalienę, tikriau, prieš jos ministrą, ir pats, manau, 
nieko sau nereikalauja. Pagaliau pažiūrčkite į poną diu Valoną, tą 
ištikimą širdį, tą geležinę ranką, juk jis jau dvidešimt metų laukia iš 
jūsų lūpų žodžio, kuris duotų jam herbą, seniai nusipelnytą. Pažiūrėkite 
pagaliau į savo liaudį, kuri šį tą reiškia karalienei, savo liaudį, kuri jus 
myli ir vis dėlto kenčia, kurią jūs mylite ir vis dėlto ji yra alkana, kuri 
norėtų jus laiminti ir kuri dabar jus... Ne, aš klystu: niekada jūsų 
liaudis nekeiks jūsų, karaliene. Taigi pasakykite tik žodį, ir viskas bus 
baigta: vietoj karo bus taika, vietoj ašarų — džiaugsmas, vietoj vargo 
— laimė. 

Ona Austrijietė su nuostaba pažvelgė į karingą d' Artanjano veidą, 
kuriame buvo matyti nepaprastas švelnumas. | 

— Kodėl viso to nepasakėte prieš imdamiesi savo priemonių? — 
paklausė ji. 

— Dėl to, karaliene, kad jūsų didenybei reikėjo įrodyti vieną dalyką, 
kuriuo abejojate, bent man taip pat atrodė, — kad mes šio to verti ir 
kad reikia su mumis skaitytis. 

— Ir, kaip matau, jūs pasiryžę viskam, — tarė Ona Austrijietė. 

— Mes praeity buvom pasiryžę viskam, — atsakė d' Artanjanas, 
— tai kodėl turėtume kitokie būti ateity? 

— Ir, jei aš atsakyčiau neigiamai ir norėčiau tęsti kovą, jūs net ir 
mane pagrobtumėte iš rūmų ir atiduotumėte Frondai, kaip ketinate 
dabar atiduoti mano ministrą? 

— Mes niekad apie tai nepagalvojome, karaliene, — atsakė 
d' Artanjanas pagyrūniškai, kaip būdinga gaskonams, bet iš tiesų naiviai, 
— tačiau jei mes keturiese pasiryžtume, iš tikrųjų tai padarytume. 

— Aš turėjau tai žinoti, — sušnibždėjo Ona Austrijietė, — jie 
geležiniai žmonės. 

— Deja, karaliene, — tarė d'Artanjanas, — matau, kad jūsų 
didenybė tik šiandien mus teisingai vertinate. 

— Puiku, — pasakė Ona Austrijietė, — bet ši mintis, jei aš 
pagaliau... 

— Jūsų didenybė teisingai su mumis pasielgs. Teisingai elgdamasi, 
ji nelaikys mūsų eiliniais žmonėmis. Ji teiksis įžiūrėti manyje 
pasiuntinį, vertą atstovauti aukštiems interesams, kurie man pavesti su 
jumis svarstyti. | 

— Kur sutartis? 

— Šiai. | 

Ona Austrijietė permetė akimis sutartį, kurią jai įteikė d' Artanjanas. 

— Aš čia matau tik bendrąsias sąlygas, — tarė ji, — pono de 
Konti, pono de Boforo, pono de Bujono, pono d'Elbefo ir pono 
koadjutoriaus reikalavimus. O kur jūsų? 

— Mes savęs nepervertiname, karaliene, nors ir statome save 
reikiamon aukštumon. Mes manėme, kad mūsų vardai nėra verti 
figūruoti greta šių didžiųjų vardų. 

— Bet neatsisakysite, manau, išdėstyti savo pageidavimus žodžiu? 

— Aš jus laikau didžia ir galinga karaliene, todėl būtų nesuderinama 
su jūsų didenybe ir jūsų galybe, jei tinkamai neatsilygintumėte tiems 
vyrams, kurie atlydės jo eminenciją į Sen-Žermeną. 

— To aš ir noriu, — atsakė karalienė, — taigi kalbėkite. 

— Tas, kuris vedė derybas (atsiprašau, kad pradedu nuo savęs, bet 
reikia, kad aš tinkamai save vertinčiau ne todėl, kad save aukštinu, 
bet kad kiti mane įvertino), taigi tas, kuris vedė derybas dėl pono 
kardinolo išpirkimo, man atrodo, turėtų gauti (atpildas turėtų būti 
vertas jūsų didenybės) gvardijos vado vietą, pavyzdžiui, muškietininkų 
kapitono. 

— Jūs prašote pono de Trevilio vietos! 

— Vieta laisva, karaliene: jau beveik metai, kai ponas de Trevilis 
ją paliko ir niekas jos neužėmė. | 

— Bet tai viena iš pirmųjų karinių karaliaus dvaro pareigų! 

— Ponas de Trevilis buvo paprastas Gaskonijos kadetas, karaliene, 
kaip ir aš, ir išbuvo toje vietoje dvidešimt metų. 

— Pone, jūs į viską sugebate atsakyti, — tarė Ona Austrijietė. 

Ir ji paėmė nuo rašomojo stalo paskyrimo blanką, užpildė jį ir 
pasirašė. 

— Iš tikrųjų, karaliene, gražus ir kilnus atpildas, — tarė 
d' Artanjanas, imdamas paskyrimo blanką ir žemai lenkdamasis. 
— Viskas šiame pasaulyje nepastovu, ir žmogus, netekęs jūsų 
didenybės malonės, rytoj pat gali netekti ir šios vietos. 

— Tai ko dar norite? — paklausė karalienė rausdama, kad šis 
protas, toks pat subtilus, kaip ir jos, įspėjo jos mintį. 

— Kad būtų išmokėta šimtas tūkstančių livrų tam vargšui tą dieną, 
kada jo tarnyba nebetiks jūsų didenybei. 

Ona Austrijietė dvejojo. 

— O paryžiečiai aną dieną parlamento nutarimu siūlė šešis šimtus 
tūkstančių livrų tam, kas įduos kardinolą gyvą ar mirusį, — tarė 
d' Artanjanas — gyvą, kad galėtų pakarti, mirusį, kad galėtų jo kūną 
tempti gatvėmis. 

— Tai galima patenkinti, — tarė Ona Austrijietė, — nes jus prašote 
iš karalienės tik šeštos dalies to, ką siūlo parlamentas. 

Ir ji pasirašė šimto tūkstančio livrų pasižadėjimą. 

— O daugiau? — tarė ji. 

— Karaliene, mano draugas diu Valonas yra turtingas, todėl jam 
nereikia jokių turtų; bet aš prisimenu, kad jis kalbėjosi su ponu 
Mazariniu apie tai, kad būtų pakeltas baronu. Tai, kiek atsimenu, jam 
pažadėta. | 

— Nekilmingam!-— sušuko Ona Austrijietė. Iš to tik visi juoksis. 

— Tegu juokiasi! — atsakė d' Artanjanas. — Bet aš esu tikras, 
kad kas iš to juoksis, juoksis paskutinį kartą. 

— Gerai, tebūnie baronas, — atsakė Ona Austrijietė ir pasirašė. 

— Dabar belieka ševalje, arba abatas d'Erble, kaip jūsų didenybei 
patinka. 

— Jis nori būti vyskupu? 

— Ne, karaliene, jis nori lengvesnio dalyko. 

— Kokio? 

— Kad karalius teiktųsi būti ponios de Longvil sūnaus krikštatėviu. 

Karalienė nusišypsojo. 

— Ponia de Longvil yra karališkos giminės, karaliene, — pridūrė 
d' Artanjanas. 

— Taip, — atsakė karalienė, — bet jos sūnus? 

— Jos sūnus, karaliene, tikriausiai irgi karališkosios giminės, nes 
jo motinos vyras toks pat. 

— Ir jūsų draugas daugiau nieko neprašo poniai de Longvil? 

— Ne, karaliene, nes jis tikisi, kad didenybė karalius, teikdamasis 
būti jos vaiko krikštatėviu, duos motinai ne mažesnę dovaną, kaip 
penki šimtai tūkstančių livrų, palikdamas, aišku, tėvui Normandijos 
valdymą. | 

— Dėl Normandijos valdymo, tai aš galiu pažadėti, — atsakė 
karalienė, — bet dėl penkių šimtų tūkstančių livrų, nežinau, nes ponas 
kardinolas nuolat man primena, kad valstybės iždas tuščias. 

— Mes paieškosime drauge, karaliene, jei jūsų didenybė leis, ir 
rasime pinigų. 
 — Toliau? 

— Toliau, karaliene? 

— Taip. 

— Tai viskas. : 

— Ar neturite ketvirto bičiulio? 

— Taip, karaliene, turiu poną grafą de La Ferą. 

— Kojjis prašo? 

— Jis nieko neprašo. 

— Nieko? 

— Ne. 

— Nejaugi yra pasaulyje žmogus, kuris, galėdamas reikalauti, nieko 
nereikalauja? 

— Yra ponas grafas de La Feras, karaliene, Ponas grafas de La 
Feras — ne žmogus. 

— O kas? 

— Ponas grafas de La Feras — pusdievis. 

— Ar jis neturi sūnaus, jaunuolio, giminaičio, apie kurį man 
pasakojo Komenžas kaip apie narsų jaunuolį, kuris su ponu de Šatijonu 
parvežė Lanso vėliavas? 

— Jis, kaip jūsų didenybė sakėte, turi augintinį, kuris vadinasi 
vikontas de Braželonas. 

— Jei tam jaunuoliui duotume pulką, ką apie tai pasakytų jo 
globėjas? 

— Galbūt jis ir priimtų. 

— Galbūt? 

— Taip, jei jūsų didenybė pati teiktųsi jį paprašyti. 

-— Jūs sakėte, pone, kad jis nepaprastas žmogus. Gerai, pagalvosime 
ir galbūt jį paprašysime. Ar jūs patenkintas, pone? 

— Taip, jūsų didenybe. Bet yra dar vienas dalykas, kurio karalienė 
nepasirašo. 

— Koks? 

— Ir tas dalykas yra pats svarbiausias. 

— Sutartis? 

— Taip. 

— O kam. Sutartį aš pasirašysiu rytoj. 

— Patikėkite, jūsų didenybe, — tarė d' Artanjanas, — jei jūsų 
didenybė šiandien nepasirašys šios sutarties, vėliau neturės laiko 
pasirašyti. Aš jus maldauju, malonėkite pasirašyti šią sutartį, kaip 
matote, ištisai parašytą pono Mazarinio ranka: 

“Aš sutinku ratifikuoti paryžiečių siūlomą sutartį." 

Ona buvo netikėtai užklupta, ji negalėjo trauktis atgal ir pasirašė. 
Bet vos tik pasirašė, puikybė staiga kilo joje kaip audra, ir ji ėmė 
verkti. , 

D' Artanjanas suvirpėjo, pamatęs tas ašaras: Tais laikais karalienės 

dar verkdavo kaip paprastos moterys. 

Gaskonas papurtė galvą. Tos ašaros tartum degino jo širdį. 

— Karaliene, — tarė jis atsiklaupdamas, — pažvelkite į nelaimingą 
bajorą prie jūsų kojų, prašantį patikėti, kad užtektų vieno jūsų didenybės 
mosto, ir jis viską įvykdytų. Jis pasitiki pats savimi, pasitiki savo 
draugais, nori pasitikėti ir savo karaliene. Įrodydamas, kad jis nieko 
nebijo, kad niekuo nespekuliuoja, jis atves poną Mazarinį pas jūsų 
didenybę be jokių sąlygų. Štai, karaliene, visi šventieji jūsų didenybės 
parašai; jeigu panorėsite man juos grąžinti, jūs tai padarysite. Bet nuo 
šios valandos jie jūsų niekuo neįpareigoja. 

Ir d' Artanjanas, vis klūpodamas, išdidumo ir vyriškos drąsos kupinu 
žvilgsniu, padėjo Onai Austrijietei visus popierius, kuriuos buvo po 
vieną išgavęs iš jos per tokį vargą. 

Būna akimirkų — nes šiaimne pasaulyje ne viskas yra gera ir ne 
viskas bloga, — kada net kiečiausiose, šalčiausiose širdyse, 
sudrėkintose didžio susijaudinimo ašarų, išdygsta kilnumo daigas, kurį 
nuslopina išskaičiavimas ir puikybė, jeigu kiti jausmai neapsaugo jo, 
vos prasikalusio. Ona kaip tik ir gyveno vieną tokią akimirką. 
D' Artanjanas, parodydamas karalienės nuotaiką atliepiantį nuoširdumą, 
padarė puikų diplomatinį manevrą, ir jam tuojau buvo atlyginta už 
apsukrumą ar nesuinteresuotumą, žiūrint ką pripažinsime šio poelgio 
motyvu — protą ar širdį. 

— Jūsų tiesa, pone, — atsakė Ona, — aš jūsų nepažinojau. Štai 
pasirašytieji aktai, aš juos gera valia atiduodu, eikite ir greičiau 
atgabenkite man kardinolą. 

— Karaliene, — tarė d' Artanjanas, — Prieš dvidešimt metų, aš 
gerai prisimenu, turėjau garbę miesto rotušėje pabučiuoti pro užuolaidą 
paduotą vieną tų gražiųjų rankų. 

— Štai antra, — pasakė karalienė, — o kad kairioji nebūtų šykštesnė 
už dešiniąją (ji nusiėmė nuo piršto deimantą, maždaug panašų į 
pirmąjį), imkite šį žiedą ir nešiokite man atminti. | 

— Karaliene, — atsakė d' Artanjanas stodamasis, — aš turiu tik 
vieną troškimą — kad pirmas dalykas, kurio jūs iš manęs 
pareikalautumėte, būtų mano gyvybė. 

Ir nusilenkęs išėjo tik jam būdinga eisena. 

— Aš buvau klaidingos nuomonės apie tuos žmones, — tarė Ona 
Austrijietė, žiūrėdama į nueinantį d' Artanjaną, — o dabar jau per vėlu 
naudotis jų paslaugomis: po metų karalius bus pilnametis! 

Po penkiolikos valandų d' Artanjanas ir Portas atgabeno Mazarinį 

pas karalienę, ir.vienas buvo paskirtas muškietininkų kapitonu, o 
antras gavo barono titulą. 

— Na kaip? Ar patenkinti? — paklausė Ona Austrijietė. 

D' Artanjanas nusilenkė. Portas vartė rankose savo diplomą ir žiūrėjo 
į Mazarinį. 

— Ko dar trūksta? — paklausė ministras. 

— Monsinjore, buvo pažadėta apdovanoti kavalieriaus ordinu per 
pirmą promociją. 

— Bet, — atsakė Mazarinis, — juk jūs žinote, barone, kad negalima 
tapti ordino kavalieriumi neturint ypatingų nuopelnų. 

— Ak, — tarė Portas, — aš ne sau, monsinjore, prašau mėlynojo 
kaspino. 

— O kam? — paklausė Mazarinis. 

— Savo bičiuliui, ponui grafui de La Ferui. 

— A, jam, — tarė karalienė, — tai visai kas kita. Jis pakankamai 
nusipelnęs. 

— Jis gaus? 

— Jau gavo. 

Tą pačią dieną Paryžiaus sutartis buvo pasirašyta, ir visur buvo 
skelbiama, kad kardinolas tris dienas sėdėjo užsidaręs, norėdamas 
kuo rūpestingiau ją apsvarstyti. 

Stai ką įgijo kiekvienas ta sutartimi. 

Ponas de Konti gavo Damvilje ir, parodęs savo, kaip generolo, 
sugebėjimus, gavo teisę likti kariu ir netapo kardinolu. Be to, keliais 
žodžiais buvo paminėtos jo sutuoktuvės su Mazarinio seserėčia; tuos 
žodžius princas sutiko palankiai, nes jam buvo vis tiek, su kuo jį 
sutuoks, kad tik sutuoktų. 

Ponas hercogas de Boforas grįžo į rūmus, jam buvo atleista už 
padarytus įžeidimus 1r pareikšta jo rangui priklausanti pagarba. Buvo 
suteikta visiška amnestija tiems, kurie padėjo jam pabėgti. Jis gavo 
paveldimą admirolo laipsnį, kurį turėjo jo tėvas, Vandomo hercogas, 
ir piniginį atlyginimą už namus bei pilį, kurie buvo sugriauti Bretanės 
parlamento įsakymu. 

Hercogas de Bujonas gavo dvarus, tokios pat vertės, kaip Sedano 
kunigaikštija, atlyginimą už tai, kad aštuonerius metus jis negalėjo. 
naudotis ta kunigaikštija, ir princo titulą sau ir savo palikuonims. 

Hercogas de Longvilis gavo Pon-de-I' Aršą, penkis šimtus tūkstančių 
livrų savo žmonai ir garbę, kad jo sūnų prie krikšto laikys jaunasis 
karalius ir Anglijos karalaitė Henrietė. 

Aramis išsiderėjo, kad per tas iškilmes patarnaus Bazenas, o 
pristatys Planše. 

Hercogui d'Elbefui buvo išmokėtos tam tikros sumos pinigų, kurias 
turėjo gauti jo žmona, šimtas tūkstančių livrų vyresniajam sūnui ir po 
dvidešimt penkis tūkstančius trims kitiems sūnums. 

Tik vienas koadjutorius nieko negavo; tiesa, jam buvo pažadėta, 
kad bus vedamos derybos su popiežium dėl kardinolo kepurės, bet jis 
gerai žinojo, kiek galima pasitikėti tokiais karalienės ir Mazarinio 
pažadais. Priešingai ponui de Konti, jis, negalėdamas tapti kardinolu, 
buvo priverstas likti kariu. 

Taigi tuo metu, kai visas Paryžius džiaugėsi karaliaus grįžimu, 
paskirtu poryt, vienas tik Gondi buvo 'blogai nusiteikęs tarp to 
visuotinio linksmumo. Jis nusiuntė pašaukti du žmones, kuriuos 
paprastai kviesdavosi, kai būdavo nusiteikęs. Tuodu žmonės buvo 
grafas de Rošforas ir Sent-Estašo bažnyčios elgeta. 

Jiedu atėjo, kaip paprastai, skirtu liku, ir koadjutorius su jais 
praleido dalį nakties. 


XLVIII | 

KUR ĮRODYTA, KAD KARALIAMS KARTAIS SUNKIAU 
GRĮŽTI Į SAVO KARALYSTĖS SOSTINĘ, NEGU IŠ JOS 
IŠVAŽIUOTI 


Tuo metu, kai d'Artanjanas ir Portas lydėjo kardinolą į Sen- 
Žermeną, Atas ir Aramis, palikę juos Sen-Deni, grįžo į Paryžių. 

Kiekvienas iš jų turėjo padaryti vizitą. 

Vos tik persirengęs, Aramis nuskubėjo į rotušę, kur buvo ponia de 
Longvil. Išgirdusi pirmąsias žinias apie taiką, gražioji hercogienė 
pradėjo šaukti: karas ją buvo padaręs karaliene, taikos metu ji turės to 
atsisakyti. Ji pareiškė niekada nepasirašysianti sutarties ir norinti 
amžino karo. | 

Bet, kai Aramis jai pavaizdavo taiką tikroje šviesoje, nurodydamas 
naudą, kurią ji turės, kai vietoje ginčijamo karaliavimo Paryžiuje gaus 
vietininkystę Pon-de-I' Arše — viešpataus visoje Normandijoje, kai 
hercogičnės ausyse  suskambėjo kardinolo pažadėti penki šimtai 
tūkstančių livrų, kai jis priminė garbę, kurią padarys jai karalius, prie 
krikšto laikydamas jos vaiką, ponia Longvil ginčijosi tik dėl to, kad 
gražios moterys pripratusios ginčytis, ir prieštaravo tik dėl to, kad 

pasiduotų. 

Aramis dėjosi tikįs, kad ji nesutinka, ir toliau įkalbinėjo, nes jam 
buvo malonu ją įkalbinėti. 

— Ponia, — tarė jis, — kartą jūs norėjote įveikti savo brolį poną 
princą, tai yra patį didžiausią šios epochos vadą, o kai genialios moterys 
ko nori, jos visada pasiekia. Jūs tai pasiekėte — ponas princas yra 
nugalėtas, nes jis negali vesti karo. Dabar palenkite jį į mūsų pusę. 
Atitraukite jį palengva nuo karalienės, kurios jis nemėgsta, ir nuo 
Mazarinio, kurį jis niekina, Fronda yra komedija, kurios mes 
suvaidinome tik pirmąjį veiksmą. Tegu palaukia ponas Mazarinis 
atomazgos, vadinasi, tos dienos, kada ponas princas jūsų dėka nusigręš 
nuo rūmų. 

Ponia de Longvil buvo įtikinta. Ji taip buvo įsitikinusi gražių savo 
akių galia, ta hercogienė frondininkė, jog neabejojo jų įtaka net pačiam 
princui de Konde, o skandalinga tų laikų kronika sako, kad ji ne per 
daug ir apsiriko. 

Atas, išsiskyręs su Aramiu Karališkojoje aikštėje, nuvyko pas ponią 
de Sevrez. Tai buvo dar viena frondininkė, kurią reikėjo įtikinti, bet 
su ja buvo daug sunkiau, negu su jauna jos varžove: jos labui į sutartį 
nebuvo įrašytos jokios sąlygos. Ponas de Ševrezas nebuvo skiriamas 
jokios provincijos gubernatoriumi, be to, nors karalienė sutiko būti 
krikšto motina, tik jos anūkui ar anūkei. 

Todėl, išgirdusi pirmas žinias apie taiką, ponia de Ševrez suraukė 
antakius ir, nepaisydama logiškų Ato įtikinėjimų, jog kariauti daugiau 
negalima, vis tiek reikalavo kariauti. 

— Mieloji bičiule, — tarė Atas, — leiskite man jums pasakyti, kad 
visiems įgriso karas; išskyrus jus ir galbūt poną koadjutorių, visi 
trokšta taikos. Jūs būsite ištremta, kaip buvote ištremta karaliaus 
Liudviko XIII laikais. Patikėkite manimi, sėkmingų intrigų epocha 
pasibaigė, ir gražios jūsų akys ne tam sutvertos, kad verktų Paryžiaus, 
kuriame visada bus dvi karalienės, kol čia būsite. 

— Ak, — sušuko hercogienė, — aš negaliu kariauti vienui viena, 
bet galiu atkeršyti tai nedėkingai karalienei ir tam savimylai favoritui 
ir... hercogienės žodis, aš atkeršysiu! 

— Ponia, — tarė Atas, — aš jus maldauju, negadinkite ateities 
ponui de Braželonui; jis eina geru keliu, ponas princas jam palankus, 
jis jaunas; duokite jaunajam karaliui įsitvirtinti soste! Deja, atleiskite 
man už silpnybę, ponia, kiekvienam žmogui ateina laikas, kai jis 
atgyja ir atjaunėja savo vaikuose. | 

Hercogienė nusišypsojo švelniai ir kartu ironiškai. 

— Grafe, — tarė ji, — aš bijau, kad jūs esate palenktas į rūmų 
pusę. Ar tik savo kišenėje neturite kokio mėlyno kaspino? 

— Taip, ponia, — atsakė Atas, — turiu Keliaraiščio ordiną, kurį 
karalius Karolis I man įteikė kelios dienos prieš savo mirtį. 

Grafas sakė tiesą: jis nieko nežinojo apie Porto prašymą ir nieko 
nenumanė, kad turi ir kitą ordiną, ne tik šitą. 

— Ką gi, matyt, reikės pasenti, — tarė susimąsčiusi hercogienė. 

Atas paėmė jos ranką ir pabučiavo. Ji atsiduso, žiūrėdama į jį. 

— Grafe, — tarė ji. — Braželonas tikriausiai puiki vietelė gyventi. 
Jūs turite gerą skonį: ten turbūt yra miškas, gėlių, vandens. 

Ji vėl atsiduso ir žavią savo galvą parėmė ranka, koketiškai sulenkta, 
vis dar puikios formos ir baltumo. | 

— Ponia, ką jūs pasakėte? — tarė grafas. — Jūs man niekad 
neatrodėte tokia jauna ir tokia graži. Hercogienė papurtė galvą. 

— Ar ponas Braželonas lieka Paryžiuje? — paklausė ji. 

— O kaip jūs manote? — paklausė Atas. 

— Palikite jį man, — kalbėjo toliau hercogienė. 

— Ne, ponia. Jeigu jūs užmiršote Edipo istoriją, tai aš ją atsimenu. 

— Iš tikrųjų jūs žavus, grafe, ir aš, mielai pagyvenčiau vieną 
mėnesį Braželone. 

— Ar nebijote, kad man atsirastų daug pavyduolių, hercogiene? — 
galantiškai paklausė Atas. 

— Ne, aš nuvažiuočiau inkognito, grafe, Mari Mišon vardu. 

— Jūs žavi, hercogiene. 

— Bet Raulio nelaikykite prie savęs. 

— Kodėl? 

— Todėl, kad jis įsimylėjęs. 

— Jis dar vaikas! 

— Jis ir myli vaiką! 

Atas susimąstė. 

— Jūsų tiesa, hercogiene, ši keista meilė septynerių metų mergaitei 
gali jį vėliau padaryti nelaimingą; Flandrijoje bus mūšis; jis ten keliaus. 

— O kai jis grįš, atsiųskite jį pas mane: aš jį apšarvuosiu prieš tą 
meilę. | 

— Deja, ponia, — tarė Atas, — šiandien meilė yra lyg karas, ir 

šarvai nenaudingi. “ < 

Tuo metu įėjo Raulis; jis atnešė grafui ir hercogienei žinią, jog 
grafas de Gišas, jo draugas, pranešęs, kad iškilmingas karaliaus, 

karalienės ir ministro įvažiavimas įvyks rytoj. 

Ir iš tikrųjų kitą dieną, nuo pat aušros, rūmai ėmė ruoštis išvažiuoti 
iš Sen-Žermeno. 

Karalienė iš vakaro pasikvietė d' Artanjaną. 

— Pone, — pasakė ji, — man pranešta, kad Paryžiuje neramu. Aš 
bijau dėl karaliaus; jokite šalia dešiniųjų durelių. 

— Jūsų didenybė gali būti rami, — tarė d' Artanjanas, — aš atsakau 
už karalių. 

Ir, nusilenkęs karalienei, jis išėjo. 

Eidamas iš karalienės, jis sutiko Bernueną; tas jam pranešė, kad jo 
laukia kardinolas. 

Jis tučtuojau nuėjo pas kardinolą. 

— Pone, — tarė jam šis, — sako, kad Paryžiuje maištas. Aš būsiu 
karaliui iš kairės, ir, kadangi didžiausias pavojus gresia man, jokite 
prie kairiųjų durelių. | 

— Prašau jūsų eminenciją nusiraminti, — atsakė d' Artanjanas, — 
nuo jūsų galvos nenukris nė vienas plaukas. 

“Po velnių — pagalvojo jis prieškambaryje, — kaip man išsisukti? 
Juk negaliu tuo pačiu metu būti ir prie dešiniųjų, ir prie kairiųjų durelių. 
Štai kas: aš saugosiu karalių, o Portas — kardinolą." 

Šis nutarimas patenkino visus, o taip retai būna. Karalienė pasitikėjo 
d' Artanjano drąsa, kurią ji gerai žinojo, kardinolas — Porto jėga, 
kurią buvo patyręs. 

Kortežas važiavo į Paryžių iš anksto nustatyta tvarka: Gito ir 
Komenžas jojo gvardijos priešakyje; paskui važiavo karaliaus karieta, 
iš vienos pusės jojo d'AArtanjanas, iš kitos — Portas; paskui jojo 
muškietininkai, seni d' Artanjano draugai, kurių leitenantu jis buvo 
dešimt metų, o kapitonu — tik nuo vakar dienos. 

Prie užkardos karietą pasveikino garsūs šauksmai: “Tegyvuoja 
karalius!" ir “Tegyvuoja karalienė!“ Keletas balsų sušuko: “Tegyvuoja 
Mazarinis!", bet jie nesulaukė atgarsio. | 

Kortežas važiavo į Dievo motinos katedrą, kur turėjo būti sugiedota 
Te deum. 

Visi Paryžiaus gventojai buvo gatvėse. Abipus kelio buvo išrikiuoti 
šveicarai, bet kadangi kelias buvo ilgas, jie stovėjo per šešis ar aštuonis 
žingsnius kits nuo kito ir buvo tik viena jų eilė. Užtvara buvo 
nepakankama, dėl to retkarčiais ją pralauždavo žmonių minia ir 
nelengva būdavo atstatyti. 

Kiekvieną kartą, kai paryžiečiai prasibraudavo pro šveicarų užtvarą, 

skatinami gerų norų — trokšdami pamatyti savo karalių ir karalienę, 
kurių nebuvo matę ištisus metus, Ona  Austrijietė sunerimusi 
pažvelgdavo į d' Artanjaną, bet tas ją nuramindavo šypsena. 

Mazarinis, išleidęs tūkstantį luidorų, kad būtų šaukiama “Tegyvuoja 
Mazarinis!“", ir išgirdęs tik keletą šauksmų, kuriuos tegalėjo įvertinti 
ne daugiau kaip dvidešimčia pistolių, neramus žvilgčiojo į Portą, bet 
milžinas į šį žvilgsnį atsakinėjo sodriu -bosu: “Būkite ramus, 
monsinjore"“, ir Mazarinis pamažu nurimdavo. 

Artėjant prie Pale-Ruajalio, minia darėsi vis tirštesnė, ji plūdo į 
aikštę iš visų gretimų gatvių ir, tartum audringa upė, plaukė priešais 
karietą Sent-Onore gatve. | 

Kai jie įvažiavo į aikštę, pasigirdo skardūs šauksmai: “Tegyvuoja 
jų didenybės!" Mazarinis žvilgtelėjo pro dureles. Jį pasveikino trys 
šauksmai: “Tegyvuoja kardinolas“, bet juos tuoj pat negailestingai 
nustelbė smarkus švilpimas ir šūkavimai. Mazarinis išbalo ir skubiai 
atsilošė. 

— Nenaudėliai! — sumurmėjo Portas. 

D' Artanjanas nieko nepasakė, tik užsuko savo ūsus tuo ypatingu 
mostu, kuris rodė, kad gaskoniška jo nuotaika pradeda gesti. 

Ona Austrijietė pasilenkė prie jaunojo karaliaus ausies ir 
sušnibždėjo: 

— Mano sūnau, padarykite kokį malonų mostą ir sa brės keletą 
žodžių ponui d' Artanjanui. 

Jaunasis karalius iškišo galvą pro dureles. 

— Aš dar su jumis nepasisveikinau, ponas d' Artanjanai, — pasakė 
jis, — O juk aš jus pažinau. Tai jūs buvote už mano lovos užuolaidos 
tą naktį, kada paryžiečiai norėjo mane pamatyti miegantį. 

— Ir, jeigu karalius man leis, — atsakė d'Artanjanas, — aš būsiu 
šalia jo visada, kai tik gfės koks nors pavojus. 

— Barone, — tarė Mazarinis Portui, — ką jūs darytumėte, jei visa 
minia užgriūtų ant mūsų? 

— Aš jų užmuščiau, kiek galėčiau, monsinjore, — atsakė Portas. 

— Hm, — sumurmėjo Mazarinis, — kad ir koks jūs narsus ir 
stiprus, bet visų negalėtumėte užmušti. 

— Tai tiesa, — atsakė Portas, pasistodamas balno kilpose, kad 
geriau matytų begalinę minią, — tai tiesa, jų labai daug. 

“Manau, kad geriau būtų turėti antrąjį", — pagalvojo Mazarinis. 

Ir jis vėl atsilošė karietoje. 

Karalienė ir jos ministras ne be reikalo jautė nerimą, ypač pastarasis. 

Minia, nors ir rodydama pagarbą ir prieraišumą savo karaliui ir regentei, 
ėmė triukšmingai bruzdėti. Pasigirdo duslus ūžesys, kuris viršum bangų 
reiškia audrą, o minioje — maištą. 

D' Artanjanas atsigręžė į muškietininkus ir mirktelėjęs davė jiems 
ženklą, nesuprantamą miniai, bet gerai suprantamą šiems rinktiniams 
drąsiems kariams. 

Arklių gretos susispaudė, o žmonės suvirpėjo. 

Prie Seržantų užkardos teko sustoti. Komenžas iš eskorto priekio 
atjojo prie karalienės karietos. Karalienė paklausė d' Artanjaną žvilgsniu: 
d' Artanjanas atsakė jai taip pat žvilgsniu. 

— Jokite, — įsakė karalienė. 

Komenžas grįžo į savo vietą. Priešakiniai raiteliai paspaudė arklius, 
ir gyvoji užtvara buvo pralaužta. 

Minioje kilo murmėjimas, kuris šį kartą buvo nukreiptas ne tik 
prieš ministrą, bet ir prieš karalių. 

— Pirmyn! — sušuko d' Artanjanas skardžiu balsu. 

— Pirmyn! — pakartojo Portas. 

Tačiau minia lyg būtų laukusi šios progos, norėdama parodyti 
susikaupusią neapykantą, — iš visų pusių pasigirdo šauksmai: “Šalin 
Mazarinį! Mirtis kardinolui!" 

Tuo metu iš Grenel-Sent-Onore ir Gaidžių gatvių atsirito dviguba 
banga, kuri pralaužė silpną šveicarų grandinę ir siūbtelėjo prie pat 
d' Artanjano ir Porto. 

Šis naujas spaudimas buvo pavojingesnis už kitus, nes čia buvo 
ginkluoti žmonės, ir net geriau ginkluoti, negu paprastai būna ginkluota 
liaudis tokiais atvejais. Buvo matyti, kad šis judėjimas kilo ne 
atsitiktinai, susibūrus vienoje vietoje gausesniam būriui nepatenkintųjų, 
bet sumanytas priešiškai nusiteikusio Žmogaus, suorganizavusio Šį 
puolimą. 

Šios abi grupės turėjo po atskirą vadovą; vienas atrodė priklausąs 
netgi ne liaudžiai, bet garbingai elgetų korporacijai, o kitas atrodė 
bajoras ir dėjosi žmogumi iš liaudies. 

Abu, matyt, veikė skatinami to paties akstino. 

Minios spaudimas buvo toks stiprus, kad buvo jaučiamas net prie 
karaliaus karietos; paskui tūkstančiai šauksmų susiliejo į vieną didžiulį 
riksmą, ir pokštelėjo du ar trys šūviai. 

— Pas mane, muškietininkai! — sušuko d' Artanjanas. 

Palyda persiskyrė į dvi eiles: viena atjojo prie dešinės karietos 
pusės, kita — prie kairės; viena atėjo į pagalbą d'Artanjanui, kita — 

Portui. 

Taigi prasidėjo susirėmimas, kuris buvo juo baisesnis, kad neturėjo 
tikslo, juo pragaištingesnis, kad niekas nežinojo, nei už ką, nei dėl ko 
kaunasi. 

Kaip ir visi liaudies sąjūdžiai, šis minios smūgis buvo baisus. 
Negausūs muškietininkai, blogai išsirikiavę toje žmonių grūstyje, 
negalėjo valdyti arklių, ir jų gretos suiro. 

D'Artanjanas norėjo nuleisti karietos užuolaidas, bet jaunasis 
karalius ištiesė ranką, sakydamas: 

— Ne, ponas d' Artanjanai, aš noriu matyti. 

— Jei jūsų didenybė nori matyti, — tarė d' Artanjanas, — tegu 
žiūri! 

Ir jis atsisuko, pagautas įniršio, kuris jį darė tokį baisų, ir šoko 
prie maištininkų vado, kuris, su pistoletu vienoje rankoje ir špaga 
kitoje stengdamasis prasiskinti kelią ligi karietos, grūmėsi su dviem 
muškietininkais. 

— Kelią, po velnių, — šaukė d' Artanjanas, — kelią! 

Išgirdęs tą balsą, žmogus su pistoletu ir plačia špaga pakėlė galvą, 
bet buvo jau vėlu: d' Artanjanas rapyra pervėrė jam krūtinę. 

— O, kad tave galas! — sušuko d' Artanjanas, per vėlai bandydamas 
sulaikyti savo rapyrą. — Kurių velnių čia atėjote, grafe? 

— Kad įvyktų, kas likimo lemta, — atsakė Rošforas, suklupdamas 
ant vieno kelio. — Aš pasikėliau po trijų jūsų špagos kirčių, bet 
nepasikelsiu po ketvirtojo. 

.— Grafe, — tarė d' Artanjanas, nuoširdžiai susijaudinęs, — aš kirtau, 
nežinodamas, kad čia jūs esate. Aš tikrai  gailėčiausi, jeigu jūs 
mirtumėte, ir ypač jeigu mirtumėte jausdamas man neapykantą. 

Rošforas padavė ranką d' Artanjanui. D' Artanjanas ją paspaudė. 
Grafas norėjo kažką sakyti, bet kraujo čiurkšlė nuslopino žodžius; jis 
išsitempė, paskutinių konvulsijų tąsomas, ir mirė. 

-— Atgal, valkatos! — sušuko d'Artanjanas. — Jūsų vadas miręs, 
ir jūs neturite čia ko veikti. 

Iš tiesų grafas de Rošforas buvo puolimo šioje karaliaus karietos 
pusėje siela: visa minia, sekusi paskui jį ir jo klausiusi, ėmė bėgti, kai 
pamatė, kad jis žuvo. D'Artanjanas su dvidešimčia muškietininkų 
pasileido Gaidžių gatvės link, ir ši maištininkų dalis išnyko kaip dūmai, 
išsisklaidydama po  Sen-Žermen-I'Okserua aikštę ir išbėgiodama į 
krantines. | 

D' Artanjanas sugrįžo padėti Portui, jeigu jam prireiktų pagalbos, 

bet Portas savo uždūotį atliko taip pat sąžiningai, kaip d' Artanjanas. 
Kairioji karietos pusė buvo taip pat gerai apvalyta nuo maištininkų, 
kaip ir dešinioji, ir dabar pasikėlė durelių užuolaida, kurią Mazarinis, 
nebūdamas toks karingas, kaip karalius, buvo liepęs nuleisti. 

Portas atrodė labai nuliūdęs. 

— Kokią čia, po velnių, miną nutaisėte, Portai? Ir kokia keista 
jūsų išvaizda, visai nepanaši į nugalėtojo! 

— Bet ir jūs pats atrodote susijaudinęs, — atsakė Portas. 

— Po velnių, man yra ko būti susijaudinusiam! Aš ką tik užmušiau 


savo draugą. 
— Nejaugi? — paklausė Portas. — Ką tokį? 
— Vargšą grafą de Rošforą!..- 


— Aš taip pat užmušiau žmogų, kurio veidas man buvo kažkur 
matytas; deja, smogiau per galvą, ir tučtuojau jo veidas apsipylė krauju. 

— Ir jis krisdamas nieko nepasakė? 

— Taip, pasakė: “Oi!" 

— Suprantu, — tarė d'Artanjanas, negalėdamas susilaikyti 
nesijuokęs, — jeigu jis nieko daugiau nepasakė, mažai ką sužinojote. 

— Na kaip, pone? — paklausė karalienė. 

— Karaliene, — atsakė d'Artanjanas, — kelias visai laisvas, ir 
jūsų didenybė galite važiuoti toliau. 

Iš tikrųjų kortežas atvyko be jokių kitų kliūčių į Dievo motinos 
katedrą, po kurios portalu visi kunigai su koadjutorium priešakyje 
laukė karaliaus, karalienės ir ministro, už kurių laimingą sugrįžimą 
turėjo būti sugiedota Te deum. 

Per mišias, tikriau sakant, joms baigiantis, į bažnyčią įlėkė kažkoks 
nusigandęs berniukas, nubėgo į zakristiją, apsivilko bažnyčios tarno 
rūbais ir, šios pagarbios uniformos padedamas, prasiskverbė pro minią, 
susigrūdusią bažnyčioje, priėjo prie Bazeno, kuris mėlynu bažnytiniu 
apdaru 1r pasidabruota lazdele rankoje rimtai stovėjo prieš šveicarą 
prie įėjimo į chorą. 

Bazenas pajuto, kad jį kažkas traukia už rankovės. Jis nuleido 
žemyn akis, ligi tol maldingai pakeltas į dangų, ir pažino Frike. 

— Na, nenaudėli, kas atsitiko, kad trukdai man eiti pareigas? — 
paklausė Bazenas. | 

— Atsitiko tai, ponas Bazenai, — atsakė Frike, — kad ponas 
Majaras, jūs žinote, Sent-Estašo šventinto vandens padavėjas... 

— Taip, o toliau? 

— Per susirėmimą gavo špaga į galvą; tai tas milžinas, kuris ten 

stovi, matote, su išsiuvinėtais drabužiais, jam kirto. 

— Taip, — tarė Bazenas, — jam turbūt labai negera. 

— Jam taip bloga, kad jis miršta ir prieš mirdamas norėtų atlikti 
išpažintį ponui koadjutoriui, kuris turi galios, kaip sakoma, atleisti 
didžiąsias nuodėmes. 

— Ir jis mano, kad poną koadjutorių galima dėl to trukdyti? 

— Taip, nes ponas koadjutorius, atrodo, tai jam pažadėjęs. 

— O kas tau tai sakė? 

— Pat ponas Majaras. 

— Tu jį matei? 

— Žinoma, aš ten buvau, kai jis krito. 

— O ką ten veikei? 

— Rėkiau: “Šalin Mazarinį! Mirtis kardinolui! Į kartuves italą!“ 
Juk taip man liepėte šaukti? 

— Nutilk, žioply! — sudraudė jį Esiiai neramiai dairydamasis 
į šalis. 

— Tas vargšas Majaras man pasakė: “Frike, nueik pas poną 
koadjutorių, ir, jei man jį atvesi, aš tau paliksiu savo vietą.“ 

Tik pamanykite, tėve Bazenai, būsiu pono Majaro vietininku, 
šventinto vandens padavėju prie Sent-Estašo bažnyčios! Dabar galėsių 
sėdėti rankas sudėjęs! Bet aš jam ir veltui padaryčiau tą paslaugą! 

— Aš įspėsiu poną koadjutorių, — atsakė Bazenas. 

Iš tikrųjų jis pamažu ir pagarbiai prisiartino prie prelato | 1T 
pašnibždėjo jam į ausį keletą žodžių, kuriuos išklausęs "tas linktelėjo 
galvą: paskui Bazenas sugrįžo tuo. pačiu žingsniu ir tarė: į 

— Eik pasakyti mirštančiajam, kad jis turėtų kantrybės: monsinjoras 
bus pas jį po valandos. 

— Gerai, — atsakė Frike, — štai ir aš praturtėjau. | 

— Beje, — tarė Bazenas, — kur jis nuneštas? 

— Į Sen-la-Bušeri bokštą. 

Ir, džiaugdamasis savo kaip pasiuntinio sėkme, Frike išėjo iš 
bazilikos, nenusirengęs nė bažnyčios tamno rūbų, kuriais vilkėdamas 
lengviau galėjo prasiskverbti Prė minią, ir nubėgo Sen-la-Bušeri bokšto 
link. 

Iš tikrųjų, pasibaigus Te Deum, koadjutorius, kaip buvo žadėjęs, 
nenusivilkęs net bažnytinio apdaro, nužingsniavo į 1 senąjį bokštą, kurį 
taip gerai pažinojo. 

Jis atėjo kaip tik laiku. Nors sužeistasis kas valandėlę silpo, bet dar 
buvo gyvas. | 

Frike jį įleido į kambarį, kur merdėjo elgeta. 

Netrukus Frike išėjo, laikydamas rankoje kietai prikimštą odinį 
maišelį; jis tuoj pat, vos tik išėjęs iš kambario, Jį atrišo ir labai nustebo 
— maišelis buvo pilnas aukso. 

Elgeta ištesėjo savo žodį: paliko jam šventinto vandens padavėjo 
vietą. — Ak mama Nanete! — sušuko uždusęs Frike. 

— Ak mama Nanete! 

Daugiau jis nieko negalėjo pasakyti, bet nors jam ir trūko jėgų 
kalbėti, kojos buvo stiprios. Jis galvotrūkčiais pasileido gatve ir, kaip 
Maratono graikas, kritęs Atėnų aikštėje su laurais rankoje, įbėgo į 
patarėjo Bruselio namą ir krito, išbarstydamas ant parketo luidorus. 

Motina Nanetė iš pradžių surinko luidorus, o paskui prikėlė Frike. 

Tuo metu karaliaus kortežas atvyko į Pale-Ruajalį. 

— Mama, labai narsus žmogus tas ponas d' Artanjanas, — tarė 
jaunasis karalius. 

— Taip, sūnau, jis yra padaręs didelių paslaugų ir jūsų tėvui. Būkite 
jam malonus — jo gali prireikti ateity. 

— Ponas kapitone, — tarė lipdamas iš karietos jaunasis karalius 
d' Artanjanui, — karalienė pavedė man pakviesti pietų jus ir jūsų draugą 
baroną diu Valoną. 

Tai buvo didelė garbė d' Artanjanui ir Portui. Pastarasis tiesiog 
netvėrė džiaugsmu. Tačiau per visus pietus garbingasis bajoras atrodė 
kažko susimąstęs. 

— Kas jums, barone? — paklausė jį d' Artanjanas, kai juodu leidosi 
Pale-Ruajalio laiptais. — Per pietus jūs buvote labai susimąstęs. 

— Aš stengiausi prisiminti, — atsakė Portas, — kur esu matęs tą 
elgetą, kurį užmušiau. 

— Ir niekaip negalėjote prisiminti? 

— Ne. 

— Tai galvokite, mano bičiuli, galvokite. O kai prisiminsite, man 
pasakysite, ar ne? 

— Žinoma! — sumurmėjo Portas. 


XLIX 
EPILOGAS 


Grįžę namo, abu draugai rado Ato laišką, pranešantį, kad jis norįs 
su jais pasimatyti “Karolio Didžiojo“ viešbutyje rytoj rytą. 

Abu atsigulė anksti, bet nei vienas, nei antras ilgai neužmigo. Kai 
žmogus pasiekia savo karštai trokštą tikslą, negali ilgai užmigti, bent 
pirmą naktį. 

Kitą rytą, skirtą valandą, abu nuvyko pas Atą. Jie rado grafą ir 
Aramį vilkinčius kelionės drabužiais. 

— Šit kaip! — tarė Portas. — Vadinasi, mes visi iškeliaujame? Aš 
taip pat pradėjau ruoštis į kelionę. 

— Ak dieve mano, žinoma, — atsakė Aramis, — juk nuo tos 
valandos, kai nėra Erondos, Paryžiuje mes nebeturime ko veikti. Ponia 
de Longvil mane pakvietė pasisvečiuoti keletą dienų Normandijoje ir 
pavedė man sūnaus krikštynoms paruošti Ruane apartamentus. Aš 
keliauju atlikti šios misijos; paskui, jeigu nieko naujo neįvyks, grįšiu 
savęs palaidoti Nuazi-le-Seko vienuolyne. — O aš, — pasakė Atas, — 
grįžtu į Braželoną. Jūs žinote, brangus d" Artanjanai, kad dabar esu tik 
geras kaimietis. Raulis neturi jokio kito turto, išskyrus manąjį. Vaigšas 
vaikas! Man, kaip įtėviui, reikia rūpintis jo turtu. 

— O ką darysite su Rauliu? 

— Aš jį palieku jums, mano bičiuli. Flandrijoje bus karas, jūs jį 
pasiimsite drauge; aš bijau, kad gyvenimas Blua bus pavojingas jaunai 
jo galvai. Pasiimkite jį ir išmokykite būti narsiu ir doru, kaip jūs pats. 

— O aš, — atsakė d' Artanjanas, — netekęs jūsų, Atai, bent matysiu 
tą mielą šviesią galvą ir, nors jis dar vaikas, bet kadangi jūsų siela 
atsispindi jame, brangus Atai, visada manysiu, kad jūs esate su manimi, 
man padedate ir patariate. 

Keturi draugai apsikabino su ašaromis akyse. 

Paskui jie išsiskyrė, nežinodami, ar pasimatys kada nors. 

D' Artanjanas grįžo į Tiktono gatvę su Portu, vis dar susimąsčiusiu. 
ir besistengiančiu prisiminti, kas buvo tas žmogus, kurį jis užmušė. 
Atjoję prie “Ožkelės" viešbučio, jie pamatė, kad barono karieta jau 
paruošta ir Musketonas sėdi ant arklio. | 

— Klausykite, d' Artanjanai, — tarė Portas, — meskite karinę 
tarnybą ir jokite su manimi į Pjerfoną, į Brasje ar Valoną, mes sensime 
kartu, kalbėdami apie savo bičiulius. 

— Ne, — atsakė d'Artanjanas. — Greitai prasidės karas, ir aš 
noriu jame dalyvauti; tikiuosi, dar šį tą laimėti. 

— O kuo jūs tikitės tapti? 

— Prancūzijos maršalu, velniai rautų! 

— A, — pasakė Portas, žiūrėdamas į d' Artanjaną, kurio gaskoniškų 
pagyrų niekada negalėjo suprasti. 

— Jokite su manimi, Portai, — tarė d'Artanjanas, — aš jus 
padarysiu hercogu. | 

— Ne, — atsakė Portas. — Mustonas nebenori kariauti. Be to, 
man bus surengtos tokios iškilmingos. sutiktuvės, kai grįšiu į savo 
dvarą, kad visi kaimynai sprogs iš pavydo. 

— [tai aš neturiu ko atsakyti, — tarė d' Artanjanas, kuris gerai 
žinojo naujojo barono tuštybę. — Iki pasimatymo, mielas bičiuli! 

—- Iki pasimatymo, brangus kapitone, — atsakė Portas. — Jūs 
žinote, kad visada būsite laukiamas svečias mano pilyje. 

— Taip, — pasakė d' Artanjanas, — grįždamas iš karo, aš užsuksiu. 

— Pono barono karieta laukia, — pranešė Musketonas. 

Ir abu draugai atsisveikino, paspaudę viens kitam ranką. 
D' Artanjanas, stovėdamas tarpdury, liūdnu žvilgsniu žiūrėjo į tolstantį 
Portą. 

Bet už kokių dvidešimties žingsnių Portas staiga sustojo, 
pliaukštelėjo sau per kaktą ir sugrįžo. 

— Prisiminiau, — pasakė jis. =: 

— Ką? — paklausė d' Artanjanas. 

— Kas buvo tas elgeta, kurį nudėjau. 

— Ak, iš tiesų. O kas jis toks? 

— Niekšas Bonasje. 

Ir Portas, nudžiugęs, kad jo širdžiai palengvėjo, nuėjo prie 
Musketono ir dingo kartu su juo už gatvės kampo. 

D" Artanjanas valandėlę stovėjo nejudėdamas ir susimąstęs, paskui 
atsigręžė ir pamatė gražiąją Madleną, kuri stovėjo ant slenksčio, 
nežinodama, kaip elgtis su d' Artanjanu, pakeltu į kapitonus. 

— Madlena, — tarė gaskonas, — duokite man butą pirmame aukšte: 
dabar juk aš muškietininkų kapitonas. Bet palaikykite man visada 
kambarį ir penktame aukšte: ką žinai, kas gali atsitikti. 

